
PREFAŢĂ 


Istoria Poloniei a constituit pentru Sienkiewicz un 
nesecat izvor tematic. Selectarea evenimentelor a avut 
totdeauna o determinare imediată în romanele istorice - 
chiar şi în Pe câmp de glorie (Na polu chwaly, 1903-1905) 
şi Legiunile (Legiony) pe care n-a apucat să le sfârşească -, 
autorul străduindu-se să dea răspunsuri, direct ori 
metaforic, la problemele stringente ale vremii lui. Căci 
adevăratul creator de opere istorice nu se va mulţumi 
niciodată numai cu latura anecdotică ori exotică stricto 
sensu a fabulaţiei, ci va tinde întotdeauna să releve 
învăţăminte şi îndemnuri reconfortante pentru generaţiile 
prezente şi viitoare. 

Cauzele care motivează apariţia Cavalerilor teutoni 
sunt mai complexe,  „imbărbătării inimilor”, care 
precumpănise în definitivarea trilogiei, adăugându-i-se 
chestiunea prusiană. In ultimele decenii ale secolului al 
XIX-lea, acțiunile de germanizare represivă se intensifică 
în partea Poloniei ocupate de nemți. Măsuri care mai de 
care mai brutale şi mai nedrepte ţintesc la izgonirea 
polonezilor din locurile de baştină - Wielkopolska. În 
această intenţie, se organizează Asociaţia Hakatiştilor 
după inițialele întemeietorilor: Hansemann, Kennemann şi 
Thiedemann!, şi se hotărăşte ca polonezii care nu posedă 
cetăţenia prusiană să părăsească ţara. Se înfiinţează chiar 
o comisie care dispune de un fond special pentru 
„cumpărarea” pământurilor în folosul coloniştilor nemți. În 
şcoală, se introduce cu forţa limba germană, polonezii sunt 
îndepărtați din funcţiile pedagogice şi administrative etc., 


1 A. Lewicki, Schiţă a istoriei polone până în timpurile cele mai 
noi (Zarys historii polskiej do najnowszych czasów), ed. a IV-a, 
Varşovia, 1907, p. 206. 


orice împotrivire fiind pedepsită cu asprime!. 

Indignarea stârnită de aceste iniţiative odioase s-a 
manifestat în numeroase proteste ale scriitorilor din 
Regat?, unde curatorul țarist al învăţământului, Apuhtin, se 
lăuda că va face ca până şi mamele să-şi legene copiii cu 
cântece în limba rusă. Şi, pe această orbită, se plasează şi 
unele intervenţii publicistice ale lui Sienkiewicz. În 
scrisoarea Despre Bismarck (O  Bismarcku), adresată 
săptămânalului „Gegenwart” în anul 1895, apreciază 
meritele uriaşe ale „cancelarului de fier” pentru Germania, 
dar crede că edificiul „forţei” ridicat de el nu va dăinui, 
fiind lipsit de fundamente moral-umanitare. Politicianul 
Bismarck este mare, dar l-a înăbuşit pe Bismarck omul. În 
alt articol, Despre violențele prusiene (O  gwaltach 
pruskich), va conchide din nou că un stat întemeiat pe 
asuprirea altor popoare este efemer. Cu unele răsfrângeri 
în nuvele, precum Bartek învingătorul (Bartek zwyciezca) 
sau Din jurnalul unui învăţător din Poznań (Z Pamiętnika 
nauczyciela z Poznania), demonstraţia artistică a acestui 
adevăr verificat de istorie o va cuprinde scriitorul în 
romanul Cavalerii teutoni care, fireşte, vizează şi 
represiunea ţaristă, dar nu-i dă expresie din pricina 
cenzurii. 

Elaborarea operei a fost mult îngreuiată de puţinătatea 
documentelor istorice. Poate tocmai de aceea, vrând să 
cunoască nemijlocit toate sursele la care avea acces, 
autorul a verificat cele mai mici amănunte; a studiat 
documentele şi lucrările existente, a făcut cercetări de 


1 A. Nofer, Henryk Sienkiewicz, ed. a Ill-a, Varşovia, 1963, p. 275. 

2 Începând din secolul al XV-lea, forma de stat specifică Poloniei 
feudale este Republica (Rzeczypospolita; în limba latină Res publica) 
întemeiată pe stăpânirea şlahtei. În frunte se afla regele care însă nu 
putea să ia nici un fel de hotărâre fără aprobarea Seimului (un fel de 
senat). La sfârşitul secolului al XVI-lea, democraţia şlahtei este 
înlocuită practic de oligarhia aristocrației nobiliare, dar şlahticii îşi 
păstrează juridic drepturile prin existenţa privilegiului de liberum 
veto. Aşadar, termenul Republică defineşte mai mult principiul 
exercitării puterii, decât forma de stat. 


teren, s-a consultat cu cei mai buni specialişti, acordând, 
în fine, atenţia cuvenită chiar şi reacției previzibile a 
cenzurii!. Fireşte, această pregătire minuțioasă i-a luat 
destul de mult timp, repercutându-se în durata mare a 
scrierii şi a publicării. Pentru prima dată, ideea romanului 
este consemnată în 1892, într-o scrisoare către J. 
Janczewska, în care o informa că ar vrea să-l publice în 
periodicele „Przegląd Polski” şi „Kraj”. Intre timp, însă, 
concepe mai multe nuvele: Să-L urmăm (Pojdzmy za Nim), 
Lotus, Fii binecuvântată, (Badz blogoslawiona), Organistul 
din Ponikla (Organism z Ponikty), Visul (Sen) etc. şi dilogia 
Familia Polaniecki (Rodzina Połanieckich) apucându-se să 
adune materialele necesare abia în 1894. Cu toate că se 
hotărăşte să înceapă redactarea în 1895, îşi realizează 
intenţia în primele luni ale anului următor, 1896. Cartea 
este aşternută pe hârtie în diferite localităţi: Zakopane, 
Kaltenleutgeben, Varşovia, Ragaz, Nisa, Ploumanach şi 
Parc St. Maur, unde va fi şi încheiată la 10 martie 1900. 
Pentru a apărea în tot acest răstimp, cu întreruperi foarte 
mari - câteodată câte un trimestru întreg - în „Tygodnik 
Ilustrowany”? şi în 1900 în volum. 

Cavalerii teutoni a constituit o surpriză de proporţii în 
epocă, atât pentru tradiţionaliştii pozitivişti, cât şi pentru 
modernişti. Şi pentru unii, şi pentru ceilalţi, neaşteptată nu 
era tematica abordată, localizabilă în ansamblul relaţiilor 
polono-germane în Evul Mediu, ci îndeosebi modalitatea de 
cuprindere a ei. De astă dată, mai limpede chiar decât în 
Trilogie, se vede convingerea lui Sienkiewicz că, în viaţa 
unui popor, capacitatea de luptă armată la vreme de 
ananghie întrupează principala forţă - în fond, singura 
care poate asigura victoria; fără ea, totul se închirceşte şi 
se prăbuşeşte. Aşadar, constituie principalul mijloc de 


1 M. Kosman, Biserica şi motivele escatologice în „Cavalerii 
teutoni” de H. Sienkiewicz (Koscol i motywy eschatologiczne w 
„KrzyZahach” H. Sienkiewicza), în vol. Romanul polonez în secolele 
XIX şi XX (Polska powiesc XIX i XX wieku), Lublin, 1933, p. 139. 


2 ]. Krzyzanowski, H.S. - Calendarul vieţii şi al operei, p. 308. 


apărare, în stare să hotărască viaţa sau moartea Poloniei. 
Este vorba de acel instinct biologic de autoconservare, 
instinctul primar al vieţii şi sănătăţii unei colectivităţi, care 
se manifestă în ciuda oricăror obstacole. Apoteoza faptei 
cavalereşti din Trilogie contrazice sugestiile pozitiviste 
care respingeau atitudinea cavalerească faţă de viaţă, 
specifică  medievalităţii feudale, improprii, chipurile, 
contemporaneităţii. Romanul potenţează totuşi această 
concepţie, îndreptată acum contra moderniştilor, a 
generaţiei care promova  sloganurile  neurasteniei 
programate, ideologia „decadentistă”. Sienkiewicz opunea 
aproape brutal sufletului pervertit, ceţos şi gol, mal du 
siecle-ist, forţa fizică. Nicăieri, în literatura europeană a 
secolului al XIX-lea, nu mai există ceva asemănător, afară 
poate de epopeile homerice!. Afirmațiile mai vechi ale unor 
istorici literari polonezi cum că H. Sienkiewicz şi-ar fi 
datorat opera preluărilor de tot felul de la înaintaşul său 
J.I. Kraszewski, care a scris şi el Cavalerii teutoni 1410 
(Krzyzacy 1410), tipărindu-i în 1882, apar în lumina 
cercetărilor ulterioare ca nişte insinuări exagerate şi 
lipsite cu totul de suporturi convingătoare. Un denigrator 
se întreba cândva de-a dreptul bizar dacă nu cumva opera 
magistrului (J.I. Kraszewski) o întrece valoric pe cea a 
emulului său (H. Sienkiewicz). Distanţa este într-adevăr 
enormă între ele, dar în favoarea celui de-al doilea termen 
al comparaţiei, pe toate palierele realizării artistice, astfel 
că eforturile demonstraţiei nu merită osteneala, întrucât 
s-ar bate la uşi deschise. 

Sienkiewicz avea la îndemână pentru îngemănarea 
secolelor XIV şi XV, când se consumă acţiunea, în primul 
rând Istoria Polonei (Dzieje Polski) a lui Jan Dlugosz, care 
se întinde până în timpul domniei lui Kazimierz 
Jagiettoiczyk. Cronica lui Janko din Czarnków, cuprinzând 
perioada 1333-1384, este un pamflet la adresa dinastiei de 


1 Z. Szwejkowski, Câteva observaţii despre „Cavalerii teutoni” de 
Sienkiewicz (Kilka uwag o „Krzyzakach” Sienkiewicza), în vol. Despre 
„Cavalerii teutoni” de H. Sienkiewicz, Varşovia, 1958, p. 230-247. 


Anjou, care a domnit în Polonia între 1370-1384; referirile 
la reprezentanţii acestei case domnitoare nu puteau fi 
folosite la alcătuirea ca personaj a reginei Jadwiga (de 
Anjou), idealizată întrucâtva în carte. Totuşi, cu toată 
sărăcia izvoarelor, intuiţia creatorului a închegat puţinele 
date existente într-un tablou al epocii, al cărui realism 
depăşeşte pe cel al trilogiei. Bătălia de la Grünwald, spre 
care se îndreaptă toate firele naraţiunii, este pregătită cu 
răbdare şi conştiinciozitate, relaţiile dintre polonezi şi 
lituanieni, pe de o parte, şi cavalerii ordinului teuton, pe 
de alta, evoluând inexorabil spre această soluţie extremă. 
Pretextul declarării războiului îl oferă provincia Samogiţia, 
conflictul are, însă, rădăcini mai profunde în tendinţa 
călugărilor teutoni de a-şi mări teritoriile ocupate prin 
încălcarea vecinilor. Maeştrii ordinului, Konrad şi Ulrych 
von Jungingen, se străduiesc zadarnic să păstreze 
aparențele dreptăţii în care cred sincer, pentru aceste 
incursiuni făcute, pasămite, în scopul răspândirii şi 
menţinerii creştinismului catolic. Mai ales în regiunile de 
la graniţă, jafurile, care se ţin lanţ, dovedesc caracterul 
hrăpăreţ al politicii teutone, hrănind dorul de răzbunare al 
multor năpăstuiţi. Ramificaţiile conflictului sunt, aşadar, 
numeroase, fiind explicate prin diferendul dintre Hugo 
Danveld, ajutat de Zygfryd von Lowe ş.a., şi cavalerul 
Jurand de Spychow, care implică prin Danusia pe Zbyszko 
şi Maćko de Bogdaniec. Urmărirea ciocnirilor dintre cele 
două grupuri permite autorului definirea caracterelor, 
solicitând atitudinea cititorului. Infăţişaţi, conform tradiţiei 
orale şi scrise, în culori întunecate, demonice, majoritatea 
teutonilor sunt dominați de infatuare şi lăcomie, care îi 
împing la tot felul de nelegiuiri şi la sfidarea celor mai 
sfinte îndatoriri cavalereşti. Cruzimea şi josnicia care îl 
caracterizează pe Hugo Danveld ori pe Zygfryd von Lowe 
provoacă disprețul cavalerilor veniţi din alte ţări să 
slujească sub flamurile Ordinului cu gând curat, ca 
Fulques de Lorche, care îi părăseşte, sau de Fourcy care, 
vrând să le dea în vileag mârşăvia, este ucis mişeleşte. 


Crucea, a cărei stăpânire, clamau cu ipocrizie, voiau s-o 
extindă spre Răsărit, este numai o faţadă prestigioasă de 
care se slujeau fariseic pentru a cuceri noi ţinuturi vecine 
şi bogății spre slava efemeră a Ordinului. Pe primul plan, 
se  statornicise puterea fierului, toate  diferendele 
rezolvându-se, în realitate, prin lovituri de paloş. Pioasa 
morală creştină şi menirea mesianică a catolicismului 
fuseseră de mult date uitării, mai marii cruciaților 
preferând intrigile joase şi acţiunile brutale, distructive. 
Până când paharul nelegiuirilor s-a umplut şi autohtonii 
asupriţi s-au unit şi le-au aplicat pedeapsa cuvenită. 
Emblema crucii, luată în derâdere, le-a refuzat ajutorul, 
lăsându-i pradă vieţii deşănţate care i-a măcinat din 
interior. Înfrângerea, în urma căreia nu şi-au mai revenit 
niciodată la strălucirea de odinioară, împlineşte în roman 
sensul mai larg, metaforic, al unui avertisment administrat 
de istorie. Tot ce-i clădit pe minciună şi fărădelege, pe jaf 
şi crimă, pe suferinţa semenilor, se prăbuşeşte repede în 
pulberea  deşertăciunii, rămânând doar în amintirea 
oamenilor, ca memento mori. 

Polonezii, în schimb, au şi ei slăbiciunile lor, dar se 
impun prin însuşiri morale şi fizice superioare. Powala de 
Taczew îndoaie în mână fierul unei securi, Zawisza Czarny, 
a cărui onoare neîntinată a devenit proverbială, n-a fost 
învins de nimeni, iar Zbyszko, eroul central, se poartă şi el 
ca un cavaler viteaz. Sare în ajutorul prinţesei amenințate 
la vânătoare de un bour, provoacă la luptă alţi cavaleri 
pentru gloria iubitei etc. E, uneori, prea impulsiv. O 
nevinovată înflăcărare tinerească, având unele puncte de 
plecare şi în bravada comportamentului cavaleresc, îl pune 
adesea în situaţii din care i s-ar putea trage moartea, dacă 
fantezia autorului nu s-ar îngriji să-l scape la timp. Atacă 
odată un trimis al Ordinului şi e condamnat la moarte. Il 
salvează Danusia care se declară logodnica lui şi, după un 
obicei al pământului, vinovatul e iertat. Unele trăsături 
tipologice, ale regelui Władysław Jagietto, de exemplu: 
mohorât, plângăcios, cucernic, mânios, au fost puse de 


interpreţii lui Sienkiewicz în relaţie de descendență şi 
înrudire cu eposul homeric sau Apocalipsa biblică!. 
Aparent forţată întrucâtva şi mai greu de argumentat, 
apropierea rămâne interesantă, oferind posibilităţi de 
lărgire substanţială a spaţiului de referinţă, de situare în 
perimetrul universalităţii valorilor literare. 

Valoarea istorică se conjugă cu un progres înregistrat 
de tehnica artistică; înlănţuirea mai riguros cauzală a 
momentelor intrigii are ca rezultat regizarea mai strânsă a 
acţiunilor şi susţinerea mai temeinică a psihologiilor. 
Motivele patriotice, de ordin mai larg, se întrepătrund cu 
cele personale ale eroilor, şi unele, şi celelalte 
rezolvându-se prin lupta finală. De aci impresia că 
individualităţile umane, eliberate parcă de stânjenitoarea 
responsabilitate a faptului istoric, se mişcă şi cu mai multă 
libertate, acţionează prin impulsuri proprii, fiind mai 
veridice şi mai complexe, pe când în Prin foc şi sabie, 
Potopul şi Pan Wołodyjowski, evenimentul istoric domină 
personajele, dirijându-le într-o direcţie sau alta în raport 
de cutare împrejurare, ceea ce le ştirbeşte cumva 
ponderea intrinsecă. Tot aşa, Sienkiewicz nu-şi arată eroii 
numai în larma încăierărilor. 

În Cavalerii teutoni, mai mult decât în Potopul, insistă 
şi asupra vieţii de zi cu zi a şlahtei, care nu-şi uită nicicând 
propriile interese. Prin Macko de Bogdaniec, Jagienka şi 
Zych de Zgorzelice, Cztan de Rogow ş.a., se cunosc 
ocupațiile gospodăreşti, interioarele locuinţelor, zavistiile 
şi procesele pentru împlinirea moşiilor, în scurt, cadrul 
natural de viaţă. Autenticitatea faptelor şi a personajelor 
se interferează, întărindu-se una pe alta, cu aceea a limbii 
expunerii. Studii recente au demonstrat că întreaga 
recuzită folosită pentru redarea limbajului epocii vizează 
arhaisme autentice cu o coloratură specifică graiului din 


1 Cf. J. Maciszewska, Wladyslaw Jagietto pentru tineret? (Wtadystaw 
Jagietto dla wloaziezy?), în vol. Romanul istoric polonez din sec. XX, p. 
84. 

Podlasie, colocvială. Această „substandardizare” hotărăşte 
dominanta stilistică a Cavalerilor teutoni, care asigură 
unitatea limbii postulate de autor într-un roman istoric din 
timpuri „după care n-a mai rămas nici o urmă lingvistică”. 
Înfrângerea cavalerilor crucii în lupta de la Grünwald în 
1410, una dintre cele mai mari bătălii ale Evului Mediu, 
întruneşte, în sfera finalităţii imediate, lecţia unui simbol 
plin de învăţăminte care prevesteşte insuccesul oricărei 
politici de deznaționalizare a poporului polonez, indiferent 
de argumentele şi mijloacele întrebuințate. 


STAN VELE 


1 B. Walczak, Despre limba „Cavalerilor teutoni” de H. Sienkiewicz ( 
iezyku „Krzyzakow” H. Sienkiewicza), în vol. Romanul istoric polonez di 
sec. XX, p. 86-103. 


Notă asupra ediţiei 


Menit să marcheze o dată jubiliară: două decenii de 
intensă activitate literară, încununate de şapte dintre 
prozele majore cu care marele clasic a îmbogăţit creaţia 
polonă şi universală, după ce a apărut mai întâi în foileton 
în câteva periodice de prestigiu, începând cu „Tygodnik 
Ilustrowany” (2 feb. 1897 - 20 iul. 1900), romanul 
Cavalerii teutoni, care încheie cea mai fertilă perioadă din 
viaţa scriitorului, a văzut lumina tiparului şi în volum în 
anul din urmă, 1900, fiind valoric punctul de vârf al 
prozelor istorice nu numai din Polonia. Întâmpinată cu 
aprecieri superlative de critica de specialitate, capodopera 
a înregistrat fără întârziere un succes răsunător şi în 
străinătate, după Al Doilea Război Mondial, între 1945- 
1970, spre exemplu, traducându-se pe mai multe 
continente, în 19 limbi, din care nu lipsesc cele de 
răspândire universală (engleză, franceză, germană, 
italiană, spaniolă etc.)!. 

Cu deosebiri relativ minore, o evoluţie similară a avut-o 
şi destinul operei în România. Tălmăcită pentru prima dată 
de George B. Rareş, pseudonim al lui G.E. Botez, va apărea 
de trei ori: 1923, 1928 şi o dată fără an, cu titlul Cavalerii 
crucei. După o versiune străină, şi în acest caz alta decât 
cea originală, o va tipări cu acelaşi titlu şi Al. lacobescu în 
1945. In sfârşit, ultimele două ediţii, cea din 1957 şi cea 
din 1962, cea dintâi însoţită şi de o prefaţă semnată de o 
bună  polonistă, Maria  Vârcioroveanu, le-au publicat 
Telemac Dan şi Petru Vintilă cu titlul modificat: Cavalerii 
teutoni, pentru a se evita o eventuală confuzie dintre 
cruciați în general (cavaleri ai Crucii) şi teutoni despre 
care se vorbeşte în cartea lui Sienkiewicz. Se cuvine 
remarcat că din cele trei versiuni apărute până acum de 


1 A. Ryll, J. Wilgat, Literatura polonă în traduceri (Polska literatura u 
przekładach), Varşovia, 1972, p. 166-168. 

şase ori, numai ultima reprezintă o transpunere din limba 
polonă, o confruntare a textelor învederând cu uşurinţă 
afirmaţia. Aşa cum multitudinea şi diversitatea erorilor, pe 
de o parte, care abundă în primele două traduceri, şi 
natura şi sursa lor, pe de altă parte, întăresc aceeaşi 
concluzie. În schimb, cele mai multe inadvertenţe 
semantice sau stilistice provin din diferenţele de percepţie 
dintre traducător (mai direct, liniar şi mai exact) şi 
stilizator (mai cursiv, mai voit cizelat, dar cu abateri mai 
mici). Şi, spre acelaşi rezultat conduc şi plusurile ediţiei 
din urmă (echivalarea timpurilor cu aspectul verbal, grafia 
numelor proprii etc.) scăderile primelor traduceri 
preluând, în realitate, şi pe cele ale textului intermediar, 
plasat între originalul polon şi redarea la mâna a doua în 
româneşte. Sunt motive, acestea şi altele, care întemeiază 
necesitatea tălmăcirii de faţă care să realizeze o redare 
unitară a prozelor sienkiewiczene. 

Ca punct de plecare al traducerii de acum, am folosit 
reeditarea din 1948: Krzyzacy (Cavalerii teutoni), pregătită 
la Institutul Editorial din Varşovia (RI.W.) în cadrul ediţiei 
de opere complete Dzieła (Opere) de renumitul 
sienkiewiczolog J. Krzyżanowski între anii 1948 şi 1955. In 
echivalarea romanului în limba română, am avut în vedere 
în primul rând respectarea caracterelor distinctive ale 
celui dintâi noblat polonez în 1905. Unul dintre ele, care se 
impune de la prima vedere, este oralitatea expunerii. 
Acţiunea alertă, evenimentele istorice şi personajele reale 
sau fictive în proporţii diferenţiate sunt înfăţişate într-un 
stil necăutat, cu o simplitate cuceritoare şi la obiect, care 
interferează echilibrat şi nesiluit vocabularul şi sintaxa cu 
unele sonorități din străvechime cu formele mai noi, în aşa 
fel încât să nu bruscheze câtuşi de puţin sensibilitatea 
lectorului, căruia nimic artificios nu-i distrage atenţia de la 
sforul subiectului. Această însuşire, specifică povestirii în 
jurul focului, se leagă prin fir direct cu un simţ acut al 
epicului care prezintă întâmplările gesticular romantice cu 
ecouri  sărbătoreşti sau la ordinea zilei la modul 

necomplicat, scurt şi cuprinzător, economică prin 
excelenţă şi cu limpezimi de-a dreptul clasicizante. 
Sesizabile mai degrabă la nivelul transpunerii stricto sensu 
în frecvenţa legăturilor formale sau de fond, vocabulele 
conjunctive: cu aceste cuvinte, la acestea, după care, apoi, 
după aceea şi numeroase altele îşi subţiază până la 
dispariţie rolul şi influenţa de comunicare semantică sub 
asaltul  dramatismului şi al densității într-adevăr 
copleşitoare ale faptelor. O primejdie reală se preschimbă 
astfel în acel indicibil farmec al romanelor lui Sienkiewicz, 
în explicitarea căruia, convingătoare, şi-au rupt pana nu 
puţini critici şi istorici literari, eşuând câteodată în aberaţii 
lamentabile, dacă nu şi denigratoare, contradictorii. De 
aceea unele repetiţii care susţin practic curgerea fără 
poticniri şi unitar închegată a „spunerii”, nu sunt 
percepute ca neglijenţe, fie şi minore, de transpunere, 
evidențiind în fapt derularea reliefurilor naraţiunii în 
mişcare continuă. 

Procesul de echivalare a cărţii dintr-o limbă în alta, 
urmând în prezent reguli încetăţenite de-a lungul timpului, 
presupune şi unele situaţii a căror rezolvare angajează 
într-o măsură diferențiată inter-textual particularităţile 
celor două limbi, emițătoare (polona) şi receptoare 
(română), precum şi ale personalităţilor ce participă 
nemijlocit sau indirect la actul creaţiei - autorul şi 
traducătorul. În împrejurări cultural-istorice de care nu se 
poate face abstracţie, colaborarea celor doi factori activi, 
mai exact rezultatele ei, se menţin deliberat şi 
precumpănitor în limitele unei relativităţi constructive. 
Excluzând şi conceptual soluţia de ultima instanţă, aşadar 
univocul absolutizant, se lasă astfel porţi deschise pe 
treptele ulterioare. De aceea, nu o dată se vădesc necesare 
unele explicaţii de atelier, care să răspundă la eventualele 
nedumeriri ce reprezintă opţiuni exagerat personale sau, 
de ce nu, câteodată pur şi simplu exagerate. Câteva 
ilustrări se impun de la sine. 

Având drept călăuză, subliniem, textul stabilit în 1948 

de J. Krzyżanowski, l-am redat în întregime, străduindu-ne 
ca variațiile cantitative să nu realizeze nici măcar volumul 
omisiunilor ori al adăugirilor datorate intervențiilor de 
ordin formal ale unui stilizator, de care în acest caz n-a fost 
nevoie. De asemenea, am încercat să transferăm, în 
varianta românească, şi însuşirile distinctive ale stilului 
sienkiewiczan, atât de dificil în simplitatea lui aparentă. 
Cât despre abaterile mai mici sau mai mari ale cutăror 
valori naţionale anume, acestea, deloc puţine, au urmărit 
fluenţa expunerii, claritatea şi parcimonia comunicării, 
fără a spori în vreun fel greutăţile lecturii şi ştergerea 
specificităţii fizionomiei scriitorului. 

O dificultate în adevăratul sens al cuvântului în 
transpunerea aspectului verbal (perfectiv-imperfectiv şi 
variantele lor), caracteristic oricărei limbi slave, deci şi 
celei polone, cu ajutorul categoriei temporale, specifică şi 
limbilor romanice precum româna. Păstrarea cu stricteţe a 
acelei  consecutio temporum care sā localizeze 
componentele epicului în tiparele adecvate săvârşirii ei în 
spaţiul timpului, a constituit unul dintre criteriile de bază, 
ce trebuia stabilit de la început pentru o justă 
perspectivare a întâmplărilor: palier pe care o neglijenţă 
oricât de mică poate produce întotdeauna o adevărată 
degringoladă în înţelegerea şi asimilarea operei. Prin 
urmare, şi aici, ca şi în celelalte romane istorice, am optat 
de regulă pentru perechea perfect simplu-imperfect, 
secondată la nevoie de celelalte. În acest fel, subiectul se 
aduce din Evul Mediu timpuriu mai aproape de cititor, al 
cărui interes sporeşte şi emoţional laolaltă cu 
credibilitatea celor petrecute. Contrar altor traducători, 
care aleg perfectul compus şi impertfectul, ajutate 
subiacent de altele, sau le amestecă şi, odată cu ele, 
deformează până la monstruos relaţia cauză-efect în 
mimesis-ul aristotelic. 

În aria lexicală, se întâlnesc câteva împrejurări care se 
cuvin întemeiate şi explicativ, altminteri riscând să se 
dezvolte în nedumeriri-opacităţi de înţelegere. Printre 

altele, folosirea duală a unui rang social: prinţ-cneaz. 
Intrucât l-a folosit fără sfială şi romancierul, l-am păstrat şi 
noi, deoarece este susţinut de motivații istorice. Fiindcă, 
pe la sfârşitul secolului al XIV-lea, pe lângă alte denumiri 
din ierarhia nobiliară, şi cea de książe = prinţ, termen 
cunoscut din Apusul Europei, a fost redat mai demult în 
limba autohtonă prin slavul cneaz. O vreme, cele două 
forme au coexistat, în cele din urmă, cel dintâi înlocuindu-l 
cu totul pe cele mai vechi. Un drum asemănător l-a 
parcurs nemţescul comtur (din komptur) = comandant 
într-un ordin religios medieval. El a fost preluat şi în limba 
polonă nu doar în ţinuturile stăpânite de teutoni şi astfel 
l-a folosit şi traducătorul, travestindu-l adesea şi în 
căpetenie, care are un sens comun. Nu peste mult timp, 
prima formă s-a pierdut odată cu realitatea ce l-a generat. 
Deşi cu direcţie evolutivă schimbată, la fel s-a întâmplat şi 
cu maestru sau mare maestru - comandantul ordinului 
teuton. Asemenea urme ale specificului local au fost 
păstrate, chiar dacă intensitatea lor a fost întrucâtva 
temperată. 

O atenţie deosebită s-a acordat, de asemenea, numelor 
proprii de localităţi sau de personaje. În principiu, am 
păstrat întotdeauna grafia originală. Excepţie de la această 
regulă au oferit doar foarte puţine nume de localităţi 
(Varşovia, Cracovia) sau de persoane (Sf. Petru) care au 
intrat mai de mult în română şi s-au înstăpânit în forme 
autohtonizate. În rest, ele şi-au prelungit grafia polonă, 
fiind traduse numai în situaţii speciale: Timur cel Șchiop = 
Timur Kulawy sau rar de tot doar în trimiterile de la 
subsol: Głowacz = Căposul; Obuch = Baltagul, de pildă. 
Chiar dacă nu de puţine ori dau naştere la forme mai 
greoaie; Zbyszko care..., de pildă. 

Atracţiilor realităţilor poloneze ale culorii locale asupra 
lectorului român li se alătură, potenţându-le, şi unele 
elemente care exprimă locul de origine şi apartenenţa 
aristocratică a personajelor. În împrejurările de această 
natură, translatorul a tins să restrângă drastic aproape 

fără excepţie particulele de, din, von la una singură: de. 
Maćko de Bogdaniec, Dobko de Olesnika, de exemplu. 
Dacă la acestea se mai adaugă şi înlocuirea cuvântului 
şleahtă prin şlahtă, renunţându-se astfel la pejoraţia 
cuprinsă în forma mai veche, denaturată semantic în 
româneşte şi lămurită în josul paginii, se sugerează câteva 
dintre mijloacele prin care proza  sienkiewiczană 
impresionează sensibilitatea cititorului de la noi; fireşte, 
toate ţinând de sursele creaţiei de atelier, deci în afara 
naraţiunii propriu-zise. În acest sens, ar mai fi utile, poate, 
şi câteva reguli privind receptarea unor grupuri de litere 
cu valori sonore şi scriere specifice: a = a" (o nazal); e=e 
(e nazal); c = j = i(i scurt, care nu face singur silabă); 7 şi 
AU OZ EI AO ONCE) 7 ISI S= is (SI Pe zi Z Se 

Stan Velea 


1846: 


1855: 


1858: 


1861: 


1866: 


1867: 


1869: 


1872: 


1876: 


1877: 


1879: 


Tabel cronologic 


La 5 mai, se naşte Henryk Sienkiewicz, într-o 
localitate din Podlasie, Wola Okrzejska, în 
Polonia. 

Părinţii scriitorului se mută la Wezyczyn, un 
sat din Mazowsze. 

Henryk Sienkiewicz este înscris la un liceu real 
din Varşovia, pe care-l va termina cu mare 
greutate din pricina lipsurilor băneşti. 

Familia Sienkiewicz îşi vinde pământul şi se 
mută la Varşovia. 

H. Sienkiewicz se înscrie la Universitatea din 
Varşovia, unde iniţial, la insistența părinţilor, 
studiază dreptul şi medicina. 

Studentul Sienkiewicz se transferă la secţia de 
ştiinţe umanistice. 

Sienkiewicz începe să publice recenzii, cronici 
şi foiletoane, în  periodicele vremii, cu 
pseudonimul Litwos, în care se vădeşte adeptul 
ideologiei pozitiviste. J 
Apare primul roman al lui Sienkiewicz, In 
zadar, în periodicul Wieniec, o încercare 
juvenilā de a descrie mediul studentesc. 
Sienkiewicz pleacă în America de Nord, cu un 
grup de prieteni; călătoria îi va inspira volumul 
Scrisori din călătoria în America şi numeroase 
nuvele. Aici, se va contura ruptura de 
pozitivism. 

Publică nuvela Schițe în cărbune - un tablou 
critic impresionant al satului de după 
împroprietărire. 

Se întoarce la Varşovia, după o zăbovire de doi 
ani prin Franţa, Italia şi Galiţia. 


1882-1883: Sienkiewicz redactează periodicul Slowo, al 


cărui program era centrat pe aspiraţiile 

1884: 


1886: 


burgheziei orăşeneşti. 

Tipăreşte Prin foc şi sabie, partea întâi din 
trilogia istorică, gândită cu scopul expres de 
„imbărbătare a inimilor”. 

Apare a doua parte a trilogiei: Potopul. 


1887-1888: H. Sienkiewicz publică ultima parte a 


1889: 


1891: 


1892: 


1896: 


1900: 


1910: 


1911: 
1914: 


1916: 


trilogiei: Pan Wołodyjowski. 

Din cele 15.000 de ruble, dăruite de un 
necunoscut după terminarea trilogiei istorice, 
Sienkiewicz instituie o bursă pentru creatorii 
bolnavi de ftizie. 

Sienkiewicz scrie romanul Fără ideal, în care 
critică aristocrația pentru absenţa unor 
idealuri ferme. 

Apar Scrisorile din Africa, sugerate de o 
călătorie pe continentul negru. 

Quo vadis? - operă inspirată de persecuțiile 
creştinilor în timpul împăratului Nero, pentru 
care, alături de alte romane, i se conferă lui 
Sienkiewicz, în 1905, premiul Nobel. 

Apare Cavalerii teutoni  - evocare a 
împrejurărilor care au premers şi au pregătit 
bătălia de la Grünwald dintre polonezi, aliaţi cu 
lituanienii, şi cavalerii Ordinului teuton. 

În romanul Convulsii, Sienkiewicz întreprinde 
critica forţelor şi obiectivelor sociale ale 
revoluţiei din 1905-1907. 

Apare romanul Prin pustiu şi junglă. 

Publică o parte din romanul, neterminat, 
Legiunile, pe care intenţiona să-l dedice 
legiunilor poloneze conduse de Dabrowski. 

La 15 noiembrie, moare, la Vevey, în Elveţia, 
Henryk Sienkiewicz. A fost adus în ţară abia în 
1924 şi înmormântat cu fast şi preţuire la 
catedrala Sf. loan din Varşovia. 

Cartea întâi 


Capitolul I 


LA TYNIEC, ÎN HANUL „LA BOURUL SĂLBATIC”, ce 
aparţinea abaţiei!, şedeau câţiva oameni şi ascultau 
vorbele unui oştean umblat prin lume, care venind din 
locuri îndepărtate, le povestea despre întâmplările de care 
avusese parte în război şi în timpul călătoriei. 

Era un om bărbos, în puterea vârstei, lat în umeri, 
aproape un uriaş, dar arăta slăbit; purta părul strâns într-o 
plasă împodobită cu mărgele şi era îmbrăcat într-o scurtă 
din piele cu dungi adâncite de platoşă, încinsă într-un brâu 
cu multe catarame de aramă; la cingătoare, un cuţit într-o 
teacă de corn, iar la şold, un paloş scurt de călătorie. 

La masă, alături de el, şedea un flăcăiandru cu părul 
lung şi privirea veselă, tovarăşul sau poate scutierul lui, se 
vede, îmbrăcat şi el ca un călător într-o scurtă de piele cu 
urmele armurii. Ceilalţi comeseni erau doi boiernaşi din 
împrejurimile Cracoviei şi trei orăşeni cu căciuli roşii 
îndoite, ale căror moţuri subţiri atârnau peste umăr până 
la coate. 

Hangiul neamt, într-o glugă cu gulerul tăiat în colţuri, 
le turna bere dintr-o oală în ulcelele de argilă şi asculta cu 
interes întâmplările din război. É 

Şi mai interesaţi se arătau totuşi orăşenii. In acele 
vremuri, ura care despărţea oraşul în timpul domniei lui 
Łokietek? de boiernaşii cavaleri, se stinsese în mare 
măsură, dar târgoveţii îşi ţineau capul mai sus decât în 
veacurile de mai târziu. Erau încă preţuiţi pentru dărnicia 
lor ad concessionem pecuniarum’; de aceea se întâmpla nu 
o dată să vezi prin hanuri negustori bând laolaltă cu 


1 Mănăstire catolică, împreună cu averea ei, condusă de un abate 
şi aflată sub conducerea unui episcop sau a papei. 

2 Władysław Łokietek (cca 1260-1333) - uneşte mai multe 
principate şi se încoronează la Cracovia în 1320 ca rege al Poloniei. 
Aluzie la răscoala orăşenilor nemți din 1311. 

3 Aici, când era vorba să dea bani (lb. lat.). 

şlahticiit. Erau priviţi chiar cu îngăduinţă, deoarece, ca 
nişte oameni care dispuneau întotdeauna de bani, plăteau 
de obicei şi datoriile celor cu blazon. 

Aşadar, şedeau acum şi tăifăsuiau, făcându-i semn din 
ochi din când în când hangiului să umple ulcelele. 

— D-apăi, nobile cavaler, Domnia Ta ai colindat o bună 
parte din lume, rosti unul dintre negustori. 

—Nu prea mulţi dintre cei care se îndreaptă acum din 
toate părţile spre Cracovia au văzut atâta, răspunse 
nou-sositul. 

— Şi nu sunt puţini cei care se vor aduna aici, continuă 
negustorul. E sărbătoare însemnată şi un mare noroc 
pentru Regat! Se vorbeşte, şi asta-i sigur, că regele a 
poruncit să-i trimită reginei un pat de brocart cusut cu 
perle şi un baldachin la fel. O să fie serbări şi alergări în 
arene cum nu s-au mai pomenit. 

— Cumetre Gamroth, nu-l mai întrerupe pe cavaler, îl 
dojeni al doilea negustor. 

— Nu-l întrerup eu, cumetre Eyertreter, dar socotesc că 
şi el s-ar bucura să ştie ce vorbeşte lumea, pentru că sunt 
sigur că şi el se duce la Cracovia. Şi aşa, astăzi tot n-o să 
ne întoarcem în oraş, fiindcă vom găsi porţile închise, iar 
gângăniile care se înmulţesc prin zdrenţe n-o să ne lase să 
dormim, aşa că avem timp pentru toate. 

— Păi dacă Domnia Ta la o vorbă răspunzi cu douăzeci, 
îmbătrâneşti, cumetre Gamroth! 

— Da, dar tot mai pot să car un balot de pânză umedă 
sub braţ. 

— Cum de nu, unul prin care se vede ca prin sită. 


Gâlceava le fu întreruptă de războinicul călător care îşi 
urmă vorba: 
— Sigur că o să mă opresc la Cracovia, fiindcă am auzit 


4 Szlachta în lb. polonă = nobilime. 

despre întreceri şi voi fi bucuros să-mi încerc puterile în 
arenă. Şi nepotul meu de asemenea; deşi e tânăr şi nu i-a 
crescut mustaţa, a doborât nu puţine platoşe. 

Ascultătorii îşi întorseseră privirile spre flăcăiandrul 
care zâmbi vesel şi aranjându-şi cu amândouă mâinile 
părul după urechi, duse ulcica cu bere la gură. 

Iar cavalerul vârstnic adăugă: 

— În sfârşit, chiar dacă am vrea să ne întoarcem, nu 


mai avem unde. 

—Cum aşa? întrebă unul dintre şlahtici. De unde 
sunteţi şi care vă sunt numele? 

— Numele meu este Macko de Bogdaniec, iar pe 
băieţandrul acesta, feciorul fratelui meu, îl cheamă 
Zbyszko. Blazonul nostru este Potcoava Tocită, iar deviza 
Grindină. 

— Şi unde se află aşezarea Domniilor Voastre? 

—Ei, Domnia Ta, întreabă-mă mai bine unde a fost, 
fiindcă acum nu mai este. Ehei, aşezarea noastră a fost 
făcută scrum încă de pe vreme gâlcevii dintre familiile 
Grzymała şi Nałęcz, aşa că a mai rămas doar casa veche; 
ne-au luat tot, iar slujitorii au fugit. Pământul s-a pustiit, 
fiindcă şi ţăranii din vecinătate au fugit în adâncul pădurii. 
Împreună cu fratele meu, tatăl băiatului ăstuia, ne-am 
refăcut, dar în anul următor ne-a pedepsit furia apelor. 
După aceea, fratele meu a murit şi atunci am rămas singur 
cu orfanul ăsta. Mi-am făcut socoteala şi mi-am zis: n-am 
să rămân aici! Şi tocmai în timpul acela, am auzit 
vorbindu-se de război şi că Jasko de Olesnica, pe care 
regele Władysław îl trimisese la Wilno după Mikołaj de 
Moskorzow, caută degrabă  oşteni în Polonia. 
Cunoscându-l, prin urmare, pe vrednicul abate, Janek de 
Tulcza, ruda noastră, i-am lăsat pământul în grijă, şi cu 
banii am cumpărat o armură, cai, pregătindu-mă pentru a 

pleca în război. Pe băiat, care împlinise doisprezece ani, 
l-am urcat pe un cal şi hai! la Jasiek de Olesnica. 

— Cu băiatul? 

— Pe atunci, nu era nici măcar un băiat, dar avea foarte 
multă putere. La doisprezece ani, rezema arbaleta de 
pământ, o fixa cu trupul şi învârtea mânerul mai abitir ca 
englezii pe care i-am văzut lângă Wilno. 

— Atât de puternic era? 

— Îmi ducea coiful, iar când a împlinit treisprezece ani, 
şi pavăza. 

— Se vede că duceaţi lipsă de lupte pe acolo. 

—Din cauza lui Witold!. Prinţul stătea la cavalerii 
teutoni şi organiza în fiecare an expediţii asupra Wilnei. 
Veneau cu el diferite neamuri: nemți, francezi, englezi, cei 
mai buni arcaşi, cehi, elveţieni şi burgunzi. Tăiau pădurile, 
construiau castele pe drum, trecând Lituania prin foc şi 
sabie, astfel că toţi locuitorii din acele părţi voiau să se 
bejenească şi să-şi caute alt loc, fie şi la marginea lumii, 
printre copiii lui Belial, numai să fie cât mai departe de 
nemți. 

—S-a auzit şi pe aici că lituanienii voiau să plece cu 
copiii şi soțiile în altă parte, dar noi n-am crezut. 

—Eu, însă, am văzut cu ochii mei. Ehei! Dacă nu erau 
Mikołaj de Moskorzow, Jaśko de Oleśnica şi fără să mă 
laud, dacă n-am fi fost nici noi, Wilno n-ar mai fi existat. 

— Cunoaştem. N-aţi predat fortăreaţa. 

— Păi n-am predat-o. Ascultaţi cu luare-aminte ce vă 


1 Witold (1350-1430) - mare prinţ de Lituania între 1401 şi 1430, fiul lui 
Kiejstut. Luptând cu Jagietto, cere protecţia cavalerilor teutoni, dar 
alături de cel dintâi, luptă împotriva teutonilor în 1410 în fruntea oştirii 
lituaniene. În 1390, conduce opoziţia antipoloneză. Vrea să ajungă rege 
al Cehiei, apoi al Lituaniei; zadarnic. 

spun eu, că sunt om cu experienţă şi ştiu ce-i războiul. 
Bătrânii aveau o vorbă: „Lituania este îndârjită” şi este 
adevărat! Luptă bine, dar nu se pot măsura la câmp 
deschis cu cavalerii. Când caii nemților se împotmolesc 
prin mlaştini sau când pădurea este deasă, e altceva. 

— Nemţii sunt luptători buni! strigară orăşenii. 

— Stau ca un zid om lângă om, acoperiţi de armuri de 
fier atât de bine, că aproape nici ochii nu-i vezi prin 
vizieră. Şi atacă asemenea unei lavine. Când dau năvală, 
lituanienii se spulberă ca nisipul, iar dacă nu se împrăștie, 
îi doboară şi-i calcă în picioare. Nu sunt numai nemți 
printre ei, pentru că vin la ei din toate neamurile de pe 
lume să-i slujească pe cavalerii teutoni. Şi ce viteji sunt! 
Nu odată, se apleacă un cavaler, coboară sulița şi, înaintea 
bătăliei, se repede asupra întregii oştiri şi izbeşte ca un 
erete asupra stolului. 

— O, Cristoase! exclamă Gamroth, care sunt cei mai 
buni dintre ei? 

— Depinde la ce. La arbaletă, cel mai bun este englezul, 
care străpunge platoşa cu săgeata şi nimereşte porumbelul 
la o sută de paşi. Cehii sunt neîntrecuţi în mânuirea 
toporului. Nimeni nu loveşte mai bine ca neamţul cu 
paloşul cu două mâini. Elveţianul preferă să spargă 
coifurile cu îmblăciul de fier, dar cei mai mari luptători 
sunt cei care vin din Franţa. Un astfel de războinic se bate 
şi călare şi pe jos în timp ce-ţi spune vorbe grozave, pe 
care n-ai cum să le înţelegi, fiindcă limba lor seamănă cu 
ciocnirea unor străchini de cositor, deşi poporul este 
credincios. Ne reproşau prin nemți că-i apărăm pe păgâni 
şi pe sarazini împotriva crucii şi promiteau că vor dovedi 
dreptatea prin dueluri cavalereşti. O asemenea judecată a 
lui Dumnezeu va avea loc între patru cavaleri de-ai lor şi 

patru de-ai noştri la curtea lui Wactaw, regele Romei şi 
Boemiei. 

Aici, o curiozitate şi mai mare puse stăpânire pe 
şlahtici şi  neguţători, aşa că mai că-şi  întinseră 
grumazurile pe deasupra ulcelelor spre Maćko de 
Bogdaniec şi începură să-l întrebe: 

—Şi care sunt dintr-ai noştri? Spune mai repede, 
Domnia Ta! 

Macko ridică stacana la gură, bău şi răspunse: 

— Ei, nu vă temeţi pentru ei. Este Jan de Włoszczowa, 
castelanul de Dobrzyn, Mikołaj de Waszmuntow, este Jaśko 
de Zdawków şi Jarosz de Czechów, toţi luptători de soi şi 
tari de vârtute. Nu este o noutate pentru ei să se bată cu 
suliţele, paloşele sau cu topoarele. Ochii oamenilor vor 
avea la ce privi şi urechile ce auzi, deoarece, cum v-am 
spus, francezului nu-i tace gura nici când îi pui piciorul pe 
beregată. Aşa să-mi ajute Dumnezeu şi Sfânta Cruce, ai 
noştri îi omoară, iar ceilalţi trăncănesc. 

—Se vor bucura de faimă, numai Dumnezeu să-i 
binecuvânteze, rosti unul dintre şlahtici. 

— Şi Sfântul Stanistaw! adăugă celălalt. 

După care se întoarse spre Macko şi urmă cu 
întrebările: 

— Hai, spune mai departe! I-ai lăudat pe nemti şi pe alţi 
cavaleri că sunt viteji şi i-au înfrânt uşor pe lituanieni. Dar 
cu Domniile Noastre le-a fost mai lesne? Erau bucuroşi să 
vă înfrunte? Dumnezeu cum a hotărât? Laudă-i şi pe ai 
noştri! 

Dar se vede că Macko de Bogdaniec nu era un 
lăudăros, fiindcă răspunse cu modestie: 

— Cei care veniseră de curând din ţări îndepărtate 


porneau cu curaj asupra noastră, dar după ce îşi încercau 
norocul o dată, de două ori, nu se mai arătau atât de 

dornici. Căci poporul nostru este îndârjit, iar această 
dârzenie ne-a fost reproşată adesea: „Dispreţuiţi moartea, 
ni se spune, dar îi ajutaţi pe sarazini şi de aceea veţi fi 
blestemaţi!” Dar înverşunarea noastră a crescut, fiindcă 
nu-i adevărat! Regele şi regina! au botezat Lituania şi 
oricine îl recunoaşte pe Cristos, deşi nu fiecare ştie. Se mai 
ştie şi că Stăpânul nostru Milostiv, atunci când în catedrala 
din Ptock l-au prăbuşit pe diavol în pulbere, i-a poruncit să 
aprindă un muc de lumânare, aşa că preoţii au fost nevoiţi 
să-i spună că aşa ceva nu se cuvine. Ca să nu mai vorbim 
de omul de rând. Nu sunt puţini cei care-şi spun: „Prinţul 
mi-a poruncit să mă botez, m-am botezat, mi-a poruncit să 
mă închin lui Cristos, mă închin, dar ce rost are să mă 
zgârcesc la o bucăţică de brânză pentru vechii diavoli 
păgâni, să nu le dăruiesc o ridiche coaptă sau să nu le torn 
puţină spumă de bere. Dacă n-am să fac asta, o să-mi 
moară caii şi o să-mi slăbească vacile şi vor da lapte 
amestecat cu sânge, ori n-o să mai pot strânge recolta! Ei, 
însă, fac asta din neştiinţă sau de teama diavolilor. 
Cândva, acestor diavoli le mergea bine. Îşi aveau 
crângurile lor, adăposturi arătoase, cai de călărie şi 
primeau şi zeciuială. lar acum, crângurile au fost tăiate, 
n-au ce mânca - clopotele bat prin oraşe, aşa că 
îmbârligaţii ăştia s-au ascuns în bungetul pădurilor şi urlă 
după vremurile bune. Când lituanianul se duce la pădure, 
de prin brazi îl trag de cojoc şi-i cer: „Dă-mi!” Unii mai 
dau, dar sunt şi ţărani îndrăzneţi care nu vor să dea nimic, 


1 Władysław Jagietto (1384-1434) - mare prinţ de Lituania (1377- 
1401), rege al Poloniei din 1386. Creştinează Lituania în 1387. Botezat 
în 1386, se căsătoreşte cu Jadwiga şi urcă pe tronul Poloniei, alipindu-i 
Lituania. Aliat cu lituanienii, luptă cu cavalerii teutoni, în 1410. 
Jadwiga (cca 1373-1399) - fiica lui Ludwik Maghiarul, regină Poloniei 
din 1384, căsătorită cu regele Władysław Jagiełło în 1386. 

ba îi mai şi prind. Unul a turnat boabe de mazăre prăjită 
într-un burduf din piele de bou şi de îndată a prins 
treisprezece diavoli. A astupat gura burdufului cu un băț 
de scoruşă şi s-a dus să-i vândă călugărilor franciscani de 
la Wilno, care i-au dat cu plăcere douăzeci de parale, ca 
să-i nimicească pe vrăjmaşii numelui lui Cristos. Eu însumi 
am văzut acel burduf din care ieşea o duhoare grozavă, 
pentru că aşa îşi arătau duhurile neruşinate spaima de apa 
sfinţită... 

— Păi cine i-a numărat, ca să ştie că erau treisprezece? 
întrebă neguţătorul Gamroth. 

— I-a numărat lituanianul care i-a văzut când au intrat. 
Se vedea şi după miros că sunt acolo şi nimeni nu se 
îmbulzea să destupe burduful. 

— Mare minune! se miră unul dintre şlahtici. 

—Am văzut multe lucruri de mirare în viaţa mea, 
fiindcă n-am ce spune: oamenii sunt buni, dar la ei toate 
sunt ciudate. Poartă plete şi rareori câte un cneaz îşi face 
părul bucle; trăiesc cu ridiche coaptă, preferând-o altor 
alimente, întrucât cred că asta le sporeşte bărbăţia. În 
casele lor, stau împreună cu vitele şi şerpii; nu au nici o 
măsură la băutură şi la mâncare. N-au nici un respect 
pentru femeile măritate, dar fecioarele se bucură de mare 
consideraţie, socotind cu toţii că posedă puteri vrăjite: era 
destul ca o fetişcană să te maseze pe pântece cu pătlagină 
uscată, ca durerile să-ţi treacă numaidecât. 

— N-are decât să te doară şi stomacul, dacă fetele sunt 
frumoase! se bucură cumătrul Eyertreter. 

— Întrebaţi-l pe Zbyszko de asta, răspunse Maćko de 
Bogdaniec. 


lar Zbyszko izbucni într-un râs cu hohote, de se 
cutremura laviţa sub el. 

— Sunt frumoase! spuse. Ce, Ryngalia era urâtă? 

— Cine-i Ryngała asta? Vreo păcătoasă pocăită? Hai, 
spune odată! 

— Cum aşa, n-aţi auzit de Ryngała? se miră Maćko. 

— N-am auzit nimic. 

— Bine, dar este sora prinţului Witold şi soţia lui 
Henryk, prinţul de Mazowsze. 

—Nu mai spune! Care prinţ Henryk? Un prinţ de 
Mazowsze cu acest nume era elector de Płock, dar s-a 
prăpădit. 

— Tocmai despre el este vorba. Trebuia să primească 
dispensă de la Roma, dar moartea i-a luat-o înainte, se 
pare că nu l-a bucurat prea mult pe Dumnezeu cu faptele 
lui. Eram trimis atunci cu o scrisoare de la Jasiek de 
Olesnica către prinţul Witold, când a sosit de la rege la 
Ryterswerder prinţul Henryk, proaspăt ales episcop de 
Płock. Lui Witold îi era lehamite de război tocmai pentru 
că nu izbutise să cucerească Wilno, iar regele nostru se 
săturase de fraţii lui de sânge şi de deşănţarea lor. Văzând 
deci regele că Witold e mai îndemânatic şi are mai multă 
minte decât fraţii săi, l-a trimis la el pe episcop cu 
îndemnul să se lepede de cavalerii teutoni şi să treacă sub 
ascultarea lui, căpătând în acest fel conducerea Lituaniei. 
Iar Witold, lacom întotdeauna de schimbare, i-a primit bine 
solia. Au fost şi ospeţe, şi întreceri. Episcopul a urcat 
bucuros în şa, cu toate că ceilalţi episcopi nu-l laudă 
pentru asta, şi şi-a arătat tăria în lupte cavalereşti. Şi toţi 
prinții de Mazowsze sunt grozav de puternici; după cum se 
ştie, până şi fetele din acest neam îndoaie uşor potcoava în 
mână. O dată, aşadar, a doborât din şa trei cavaleri, altă 
dată cinci, iar dintr-ai noştri pe mine, calul lui Zbyszko 
căzând pe picioarele dinapoi în clipa ciocnirii. Răsplata a 

primit-o însă de fiecare dată din mâinile frumoasei 
Ryngatia, înaintea căreia a îngenuncheat în armură. Şi s-au 
îndrăgit atât de mult unul pe altul, încât pe la ospeţe îl 
depărtau de ea clericii!, trăgându-l de mânecă, iar pe ea o 
potolea fratele ei Witold. Până când prinţul a spus: „O 
să-mi acord eu dispensa, iar papa de la Roma se va 
împotrivi, cel de la Avignon? o s-o confirme, iar cununia va 
avea loc imediat, căci altfel o să ard de viu!” Mare a fost 
profanarea lui Dumnezeu, dar prinţul Witold n-a voit să se 
împotrivească solului regal şi cununia a avut loc. Pe urmă, 
i-au dus la Suraz, apoi la Stuck spre marea tristeţe a lui 
Zbyszko care, alegându-şi ca stăpână a inimii pe Ryngała 
după obiceiul nemtesc, i-a jurat credinţă până la moarte... 

—Da! îl întrerupse Zbyszko deodată, este adevărat! 
Dar după aceea, s-a zvonit că prinţesa Ryngała, dându-şi 
seama că nu i se cuvine să fie alături de episcop (pentru că 
acesta, cu toate că se căsătorise, nu voia să renunţe la 
rangul duhovnicesc), iar Dumnezeu nu poate binecuvânta 
această căsnicie, şi-a otrăvit soţul. Când am auzit, l-am 
rugat pe un pustnic sfânt de lângă Lublin să mă dezlege de 
jurământul făcut. 

— Era pustnic într-adevăr, răspunse Macko râzând, dar 
dacă era şi sfânt, nu ştiu, fiindcă noi am fost la el în pădure 
într-o vineri, iar el spărgea oase de urs cu toporul şi le 
sugea măduva de-i gâlgâia gâtlejul. 

— Dar ne-a spus că măduva nu este carne şi afară de 
asta, a obţinut o dispensă în această privinţă, fiindcă după 
măduvă, are vedenii minunate în somn şi poate să 
prorocească a două zi până la amiază. 


1 Reprezentaţi ai clerului, preoţi. 
2 Înfrângerea papalității de către puterea regală a condus în sec. 
al XIV-lea la existenţa a doi papi: cel de la Roma şi cel de la Avignon. 

— Măi să fie, răspunse Maćko. Dar frumoasa Ryngatta 
este văduvă, s-ar putea să te cheme în slujba ei. 

—M-ar chema în zadar, căci eu o să-mi aleg altă 
stăpână, pe care s-o slujesc până la moarte, iar după 
aceea, o să-mi găsesc şi o soţie. 

— Mai întâi, însă, găseşte-ţi cingătoarea de cavaler. 

— Oho! Parcă n-o să fie destule întreceri după lehuzia 
reginei? O să mă bat cu toţi. Nici prinţul nu mi-ar fi venit 
de hac, dacă nu mi se poticnea calul. 

— Aici, o să fie alţii mai buni ca tine. 

La acestea, şlahticii de lângă Cracovia începură să 
strige: 

—Pe viul Dumnezeu! Aici, înaintea reginei, o să-şi 
încerce puterile cei mai faimoşi cavaleri din lume. Vor 
lupta Zawisza de Garbów şi Farurej, Dobko de Oleśnica, 
Pawala de Taczow şi Paszko Zlodziej! de Biskupice, Jaśko 
Naszan, Abdank de Gora şi Andrzej de Brochocice şi 
Krystyn de Ostrów şi Jakub de Kobylany!... Cum o să te 
măsori tu cu ei, când nici aici, nici la curtea din Cehia şi 
nici la cea maghiară nimeni nu poate să-i înfrunte. 

— Ce tot vorbeşti: eşti mai bun decât ei? Câţi ani ai? 

— Merg pe optsprezece, răspunse Zbyszko. 

— Oricare dintre ei poate să te zdrobească. 

—O să mai vedem. 

Dar Macko spuse: 

—Am auzit că regele îi va răsplăti cu dărnicie pe 
cavalerii care se întorc din războiul lituanian?. Să 
vorbească cei din partea locului, este adevărat? 

— Pentru Dumnezeu, e adevărat! răspunse unul dintre 
şlahtici. Generozitatea regelui este cunoscută în toată 


1 În lb. poloneză zlozdiej = hoţ. 


2 Este vorba de războiul purtat de prinţul Witold al Lituaniei 
împotriva teutonilor. 

lumea, numai că acum n-o să se ajungă prea lesne la ea, 
deoarece la Cracovia au venit o mulţime de oaspeţi care 
vor să cinstească lehuzia reginei şi botezul, vrând totodată 
să-şi arate şi respectul faţă de rege, căruia vin să i se 
închine. Va veni şi regele ungurilor, şi, cum se vorbeşte, şi 
împăratul Romei!, tot felul de prinți şi comiţi, şi cavaleri 
vestiți, fiindcă toţi se aşteaptă să nu plece cu mâinile 
goale. Spunea lumea că va veni însuşi papa Bonifaciu, care 
are şi el nevoie de graţia şi ajutorul stăpânului nostru 
împotriva duşmanului său de la Avignon. lată de ce nu va fi 
uşor să pătrunzi prin această mulţime, dar ajunge să te 
strecori şi să îmbrăţişezi picioarele regelui, ca să te bucuri 
de generozitatea lui. 

—Voi ajunge şi eu la el, pentru că am luptat cu 
vrednicie, iar dacă va fi război, o să mă duc iarăşi. Mi-am 
primit şi eu acolo partea mea din prada de război şi de la 
prinţul Witold la fel, aşa că nu duc lipsă, numai că mă 
apropii de bătrâneţe, când puterea părăseşte oasele, iar 
omul trebuie să-şi aibă colţişorul lui liniştit. 

— Regele i-a primit bine pe cei care s-au întors din 
Lituania cu Jasko de Olesnica, şi toţi mănâncă acum din 
belşug. 

— Păi, vedeţi! Iar eu atunci nu m-am întors şi am luptat 
mai departe. Pentru că Domniile Voastre trebuie să ştiţi că 
apropierea dintre rege şi cneazul Witold s-a făcut 
împotriva nemților. Cneazul i-a atras prin viclenie pe toţi 
prinții, apoi i-a îndreptat contra nemților. Le-a dărâmat 
castelele, a ars totul, i-a bătut pe cavaleri, au pierit atunci 
o mulţime de oameni. Nemţii au vrut să se răzbune cu 
Swidrygietto, care fugise la ei. A fost şi asta o campanie 


1 Împăratul imperiului german, intitulat pe atunci Sfântul imperiu 
roman de origine germană. 

însemnată. A luat parte însuşi marele maestru Kondrat în 
fruntea mai multor războinici. Au asediat Wilno, au 
încercat să dărâme castelele din nişte turnuri de luptă ori 
să le cucerească prin trădare, dar n-au izbândit nimic. lar 
la întoarcere au căzut atât de mulţi, încât n-au mai rămas 
nici jumătate. Au ieşit chiar la câmp deschis împotriva lui 
Ulryk von Jungingen!, fratele marelui maestru, care este 
primar de Sambijsk. Acesta, însă, s-a temut de cneaz şi a 
fugit cu mare ruşine, iar de atunci este pace şi oraşul se 
reface din nou. Un călugăr sfânt, care putea să meargă 
desculţ pe un fier înroşit, a prorocit că de atunci, cât va 
mai fi lumea lume, Wilno nu va mai vedea neamţ înarmat 
sub zidurile ei. lar dacă va fi aşa, ale cui braţe au înfăptuit 
minunea? 

Spunând acestea, Maćko de Bogdaniec îşi desfăcu 
palmele mari şi neobişnuit de puternice, iar ceilalţi 
începură să dea din cap şi să adeverească: 

—Aşa-i, aşa-i! E drept ce spune! 

Discuţia le fu întreruptă de un murmur ce se auzea prin 
ferestrele cu transperantele scoase, întrucât se lăsa o 
noapte caldă şi senină. De departe se auzeau clinchete, 
glasuri omeneşti, sforăitul cailor şi cântece. Cei de faţă 
rămaseră miraţi, deoarece era destul de târziu şi Luna 
urcase sus pe cer. Hangiul, un neamt, ieşi în fugă în curtea 
hanului, dar înainte ca oaspeţii să golească până la fund 
ultimele ulcele, reveni şi mai grăbit, strigând: 

— Se apropie niscaiva curteni! 

După o clipă, în uşă apăru un copil de casă într-o scurtă 
albastră şi cu o bonetă îndoită pe cap. Se opri, privi la cei 
de faţă şi, văzându-l pe hangiu, îi spuse: 


1 Ulryk von Jungingen (n. 1410) - mare maestru al Ordinului 
teuton din 1407, urmaşul fratelui său Kondrat von Jungingen. Adept al 
politicii de forţă în interior, vrea să distrugă unirea Poloniei şi 
Lituaniei. În 1409, îi declară război lui Jagietto şi conduce oastea 
teutonă în 1410 la Grünwald. 

— Ştergeţi mesele şi aprindeţi lumânările: prinţesa 
Anna Danuta va poposi aici. 

Spuse şi plecă îndată. În han începu vânzoleala: 
hangiul se apucă să-şi strige ajutoarele, iar oaspeţii se 
uitau miraţi unii la alţii. 

— Prinţesa Anna Danuta, rosti unul dintre orăşeni, 
asta-i fiica lui Kiejstut, soţia lui Janusz de Mazowsze. A 
venit de două săptămâni la Cracovia, numai că a plecat la 
Zator, la prinţul Wactaw în vizită, iar acum, mai mult ca 
sigur că se întoarce. 

— Cumetre Gamroth, spuse al doilea târgoveţ, să 
mergem în şura de fân; e o companie prea înaltă pentru 
noi. 

—Nu mă mir că merg şi noaptea, interveni Maćko, 
fiindcă ziua e prea cald, dar de ce să poposească la han, 
când ar putea să înnopteze la mănăstirea din vecinătate? 

Aici, i se adresă lui Zbyszko: 

— Sora bună a frumoasei Ryngatla, pricepi? 

lar Zbyszko răspunse: 

— Trebuie să fie însoţită de o mulţime de fete din 
Mazowsze. 


Capitolul II 


DEODATĂ, INTRĂ PE UŞĂ PRINȚESA, O FEMEIE între două 
vârste, cu faţa zâmbitoare, îmbrăcată într-o mantie roşie şi 
rochie verde, strânsă la mijloc cu o cingătoare aurită pe 
şolduri, închisă jos cu o agrafă mare. Era însoţită de 
jupâniţele de la curte, unele mai în vârstă, altele copile 
încă, purtând pe cap coroniţe de trandafiri şi de crini, cele 
mai multe cu lăute în mână. Erau şi unele care purtau 
buchete întregi de flori proaspete, culese, se vede, de pe 
drum. Încăperea se umplu de lume, deoarece în urma 
jupâniţelor se arătară câţiva curteni şi copii de casă. 

Intrară cu toţii repede, cu veselia pe chipuri, discutând cu 
voce tare sau cântând, îmbătaţi parcă de noaptea senină şi 
lumina strălucitoare a Lunii. Printre curteni, se aflau şi doi 
cântăreţi, unul cu o lăută, iar celălalt cu o guzlă la 
cingătoare. Una dintre fete, tinerică încă, de vreo 
doisprezece ani, ţinea în mână, înapoia prinţesei, o lăută 
mică, bătută cu ţinte de aramă. 

— Lăudat fie lisus Cristos! salută prinţesa, oprindu-se 
în mijlocul încăperii. 

—În vecii vecilor, amin! răspunseră cei prezenţi, 
făcând plecăciuni adânci. 

— Unde este hangiul? 

Când auzi chemarea, neamţul ieşi în faţă şi îngenunche 
după obiceiul nemţesc. 

—Ne vom opri aici să mâncăm şi să ne odihnim, îi 
spuse prinţesa. Dar grăbeşte-te, fiindcă suntem flămânzi. 

Cum cei doi târgoveţi plecaseră, cei doi şlahtici din 
împrejurimi şi împreună cu ei Maćko de Bogdaniec şi 
tânărul Zbyszko se înclinară a doua oară şi tocmai voiau să 
părăsească odaia, ca să nu-i încurce pe cei de la curte. 

Dar prinţesa îi opri. 

— Sunteţi  şlahtici, deci nu ne încurcaţi! Faceţi 
cunoştinţa cu curtenii mei. De unde vă aduce Dumnezeu? 

Atunci, începură să-şi rostească numele, blazoanele, 
devizele şi aşezările din care veneau. Abia când prinţesa 
află de la Macko de unde se întoarce, bătu din palme şi 
exclamă: 

— Uite ce întâmplare! Povestiţi-ne despre Wilno, 
despre fratele şi sora mea. O să vină la Cracovia şi prinţul 
Witold, să cinstească lehuzia reginei, şi la botez? 

—Ar dori, însă nu ştie dacă va putea; de aceea i-a 
trimis mai înaintea reginei în dar prin preoţi şi boiernaşi 
un leagăn de argint. Cu acest prilej, am venit şi eu cu 
nepotul meu să-l păzim pe drum. 

— Leagănul este aici? Aş vrea să-l văd. E tot de argint? 

—Tot e de argint, dar nu se află aici. L-au dus la 
Cracovia. 

— Şi voi ce faceţi aici la Tyniec? 

— Ne-am abătut pe la procuratorul mănăstirii, o rudă a 
noastră, ca să ne încredinţăm grijii virtuoşilor călugări 
avutul dobândit în luptă şi darurile prinţului. 

— Dumnezeu v-a ajutat. Prada-i bogată? Dar spune-mi, 
de ce fratele meu nu este sigur dacă va veni? 

-—Pentru că se pregăteşte să pornească război 
împotriva tătarilor. 

— Ştiu şi eu asta; dar sunt îngrijorată că regina n-a 
prevestit un sfârşit fericit campaniei, căci ce proroceşte 
ea, se împlineşte totdeauna. 


Maćko zâmbi. 
— Ehei, stăpâna noastră e o sfântă, n-am ce zice, dar cu 


prinţul Witold vor merge mulţi dintre cavalerii noştri, 
oameni de nădejde, cu care nimeni nu se poate pune. 

— Şi Domnia Ta nu te duci? 

— Pentru că de mic am fost trimis la alţii şi vreme de 
cinci ani n-am dezbrăcat armura, răspunse Macko arătând 
urmele platoşei de pe scurta de piele de elan, să-mi mai 
trag sufletul puţin şi am să mă duc şi eu, iar dacă n-am să 
plec eu, măcar o să-l trimit pe nepotul acesta al meu 
jupânului Spytko de Melsztyn, sub îndrumarea căruia se 
adună toţi cavalerii noştri. 


Prinţesa Danuta privi la statura arătoasă a lui Zbyszko, 
dar o întrerupse venirea unui călugăr de la mănăstire, 
care, dându-i bineţe prinţesei, îi reproşă cu umilinţă că nu 
trimisese un gonaci cu vestea venirii ei şi că nu înnoptează 
la mănăstire, ci într-un han obişnuit, nepotrivit cu rangul 
ei. Doar la mănăstire nu duc lipsă de case şi de clădiri în 
care până şi un om obişnuit află adăpost, ce să mai vorbim 
de o maiestate ca soţia prinţului de la urmaşii şi rudele 

căruia abația avusese atâtea foloase. 

Dar prinţesa îi răspunse cu veselie: 

— Ne-am oprit aici doar ca să ne mai îndreptăm 
picioarele, fiindcă mâine dimineaţă trebuie să plecăm la 
Cracovia. Am dormit în timpul zilei şi călătorim noaptea pe 
răcoare şi pentru că au cântat cocoşii, n-am vrut să-i 
trezesc pe cuvioşii călugări mai ales cu asemenea însoțitori 
care se gândesc mai mult la cântec şi dansuri decât la 
odihnă. 

Când văzu totuşi că trimisul mănăstirii insistă, adăugă: 

— Nu. Rămânem aici. Ne vom petrece timpul ascultând 
cântece laice, iar pentru slujba de dimineaţă vom veni la 
biserică, să începem ziua cu Dumnezeu. 

—Va fi o liturghie pentru izbânda milostivilor noştri 
stăpâni, a prinţului şi a prinţesei, anunţă călugărul. 

— Prinţul, soţul meu, va veni abia peste cinci zile. 

— Bunul Dumnezeu poate să-i dea noroc şi de departe, 
iar în acest timp nouă, celor nevoiaşi, să ne fie îngăduit să 
aducem măcar vinul de la mănăstire. 

—0O să vă răsplătim bucuroşi, acceptă prinţesa. 

Iar după ce călugărul plecă, începu să strige: 

— Hei, Danusia! Danusia! Urcă-te pe laviţă şi 
înveseleşte-ne inima cu acelaşi cântec pe care l-ai cântat la 
Zator. 


Auzind acestea, curtenii aduseră repede o laviţă în 
mijlocul încăperii. Trubadurii se aşezară la cele două 
capete, iar între ei urcă fetişcana care ducea în urma 
prinţesei lăuta bătută cu ţinte de aramă. Pe cap avea o 
cunună, iar părul îi cădea pe umeri; purta o rochie albastră 
şi pantofiori roşii cu vârfurile lungi. Stând în picioare pe 
laviţă, părea o copiliţă, dar în acelaşi timp era şi frumoasă 
ca o figurină din biserică sau din vicleim. Se vedea că nui 
se întâmpla prima dată să stea aşa şi să cânte pentru 
prinţesă, deoarece nu părea încurcată deloc. 


37 


— Hai, Danusia, mai departe! o îndemnară jupâniţele 
de la curte. 

Ea, însă, luă lăuta în mână, îşi înălţă capul ca o pasăre 
care vrea să cânte şi închizând ochişorii, începu cu un glas 
de argint: 


De-aş avea şi eu 
Aripi călătoare, 
Spre Jasiek al meu, 
Să mă pierd în zare. 


Cântăreţii îi ţinură isonul îndată, unul la guzlă, celălalt 
la o lăută mare; prinţesa, căreia îi plăceau foarte mult 
cântecele laice, începu să-şi legene capul în amândouă 
părţile, iar copila cânta mai departe cu un glas subţire, 
copilăresc şi proaspăt, cum cântă păsările în pădure 
primăvara: 


Aş mai sta şi eu 

Pe un ram din Silez' 
Jasiek, dragul meu. 
Să vii să mă vezi. 


Şi iarăşi o acompaniară cântăreții. Tânărul Zbyszko de 
Bogdaniec, care se obişnuise din copilărie cu războiul şi 
priveliştile lui cumplite, nu mai văzuse niciodată în viaţă 
ceva asemănător, aşa că îl înghionti pe mazovianul de 
lângă el şi-l întrebă: 

— Cine este? 

—E o jupâniţă de la curtea prinţesei. Noi avem destui 
trubaduri care înveselesc curtea, dar dintre ei, ea este cea 
mai îndrăgită, iar prinţesa nu mai ascultă pe nimeni cu 
atâta plăcere. 

— Nu-i de mirare. Credeam că e un înger şi nu-mi 
puteam dezlipi privirea de la ea. Cum o cheamă? 

—Păi, n-ai auzit? Danusia. Tatăl ei este Jurand de 

Spychow, un comite puternic şi viteaz din garda stegarilor. 

— Ehei, n-am mai văzut aşa ceva. 

— Au îndrăgit-o cu toţii pentru cântecul şi frumuseţea 
ei. 

— Şi cine-i cavalerul ei? 

—E încă o copilă. 

Convorbirea le fu iarăşi întreruptă de cântecul 
Danusiei. Zbyszko privea dintr-o parte la părul ei cânepiu, 
la capul ridicat, la ochişorii mijiţi şi la toată făptura 
luminată totodată de strălucirea lumânărilor de ceară şi 
razele Lunii ce pătrundeau prin ferestrele deschise, şi era 
din ce în ce mai uimit. Avea impresia că o mai văzuse 
cândva, dar nu-şi mai aducea aminte dacă se întâmplase în 
vis, sau undeva la Cracovia pe sticla unei ferestre la o 
biserică. 

Şi înghiontindu-l din nou pe curtean, îl întrebă cu glas 
scăzut: 

— Ea face parte din curtea voastră? 


—Mama ei a venit din Lituania cu prinţesa Anna 
Danuta, care a căsătorit-o cu graful Jurand de Spychow. 
Era frumoasă şi dintr-un neam puternic. Prinţesa, pe care 
şi ea o iubea, ţinea la ea mai mult decât la celelalte 
jupâniţe. De aceea, i-a pus fiicei acelaşi nume - Anna 
Danuta. Dar cu cinci ani în urmă, când nemţii au atacat 
curtea noastră la Ztotorya, mama ei a murit de frică. 
Atunci, prinţesa a luat-o pe fetiţă s-o crească. Tatăl ei vine 
şi el adesea pe la curte şi vede cu bucurie că fetiţa e 
sănătoasă şi foarte iubită de prinţesă. Numai că ori de câte 
ori se uită la ea, i se umplu ochii de lacrimi, amintindu-şi 
de soţia răposată, apoi se întoarce căutând să se răzbune 
asupra nemților pentru nedreptatea cunoscută. A iubit-o 
atât de mult, cum n-a mai iubit nimeni în Mazowsze şi a 
ucis o mulţime de nemți pentru ea. 

Pe Zbyszko îl podidiră lacrimile numaidecât şi i se 

umflară vinele la tâmple. 
— Pe mama ei au omorât-o nemţii? întrebă. 


— Şi da, şi nu. A murit de frică. S-a întâmplat acum 
cinci ani, când nimeni nu se gândea la război şi tot omul 
umbla fără primejdie. Prinţul s-a dus să construiască un 
turn la Złotorya, fără oaste, numai cu cei de la curtea lui, 
cum se întâmplă de obicei în timp de pace. Atunci au 
năvălit nemţii vânzători, fără să declare război, fără vreo 
pricină... Pe prinţ, uitând de frica lui Dumnezeu şi de toate 
binefacerile de care avuseseră parte de la înaintaşii lui, 
l-au legat pe un cal şi l-au răpit, i-au ucis oamenii. Multă 
vreme a stat prinţul în robie la ei şi abia când regele 
Władysław i-a ameninţat cu război, i-au dat drumul de 
frică; dar în timpul acelui atac, a murit şi mama Danusiei; 
suferea de inimă, care i s-a oprit şi n-a mai putut să 
răsufle. 

— Domnia Ta ai fost de faţă? Care-ţi este numele, că 
l-am uitat. 

—Pe mine mă cheamă Mikołaj de Dtugolas, dar m-au 
poreclit Baltagul. Da, am fost şi eu acolo. Am văzut cum a 
vrut s-o urce în şa un neamţ cu pene de păun la coif pe 
mama Danusiei, dar aceasta a leşinat, legată, făcându-se 
albă ca varul. Pe mine m-au tăiat cu o halebardă, de la 
care am şi acum o cicatrice. 

Spunând aceasta, îi arătă o rană adâncă, vindecată, la 
cap, care se întindea de la rădăcina părului până la 
sprânceană. 

Urmă o clipă de tăcere. Zbyszko începu să privească 
iarăşi la Danusia. După care întrebă: 

— Şi Domnia Ta mi-ai spus că ea n-are cavaler? 

Dar nu mai auzi răspunsul, fiindcă în clipa aceea 
cântecul încetă. Unul dintre cântăreţi, gras şi greoi, se 
ridică deodată, aşa că laviţa se aplecă într-o parte. Danusia 

se clătină şi îşi desfăcu mâinile, dar înainte de a cădea sau 
de a sări, Zbyszko se repezi ca un râs, şi o înşfăcă în braţe. 

Prinţesa, care în prima clipă ţipase de spaimă, izbucni 
într-un râs vesel şi exclamă: 

-—lată-l pe cavalerul Danusiei! Aproprie-te, micule 
cavaler, şi acum dă-ne-o pe draga noastră cântăreaţă! 

—A prins-o ca din zbor! se auziră glasuri printre 
curteni. 

Zbyszko se apropie de prinţesă ţinând-o la piept pe 
Danusia care, înconjurându-i gâtul cu o mână, cu cealaltă 
îşi ţinea sus lăuta, de teamă să nu i-o strivească cineva. 
Avea faţa zâmbitoare şi plină de bucurie, deşi se temuse 
puţin. În acest timp, tânărul, ajungând lângă prinţesă, o 
lăsă jos pe Danusia înaintea ei, iar el îngenunche şi 
înălţându-şi capul rosti cu o îndrăzneală neobişnuită 
pentru vârsta lui: 

— Fie după voia Luminăţiei Tale, milostivă stăpână. E 
timpul ca această frumoasă jupâniţă să şi aibă cavalerul ei, 
aşa cum a venit şi vremea ca şi eu să-mi am stăpâna inimii 
mele, ale cărei frumuseţe şi virtute să le laud, drept care, 
cu îngăduinţa Luminăţiei Tale, vreau să-i jur acestei 
jupâniţe credinţă şi ajutor până la moarte. 

Pe faţa prinţesei trecu o umbră de uimire, nu din cauza 
cuvintelor lui Zbyszko, ci doar pentru că totul se petrecuse 
atât de repede. Într-adevăr, obiceiul jurămintelor 
cavalereşti nu era polonez, dar Mazowsze, aflându-se la 
hotarul cu ţara nemţească, şi văzând adesea cavaleri chiar 
din ţări mai depărtate, îl cunoştea chiar mai bine decât 
alte ţinuturi şi-l imita destul de des. Prinţesa auzise şi ea 
de el mai de mult, încă de la curtea marelui său părinte, 
unde toate obiceiurile apusene erau socotite ca lege şi 
model pentru luptătorii de mare faimă, astfel că din aceste 
motive nu găsi nimic jignitor în dorinţa lui Zbyszko, nici 
pentru ea şi nici pentru Danusia. Din contră, era 
bucuroasă că o jupâniţă dragă inimii ei începe să atragă 

inimile şi ochii cavalerilor. 

Aşadar, i se adresă jupâniţei cu chipul zâmbitor: 

— Danuska! Danuska! vrei să ai cavalerul tău? 

Bălaia Danusia sări mai întâi de trei ori în sus în 
pantofiorii ei roşii, apoi încolăcindu-i gâtul prinţesei cu 
braţele, începu să strige cu atâta bucurie, de parcă i se 
făgăduise vreo distracţie la care numai persoanele mai în 
vârstă pot să ia parte: 

— Vreau, vreau, vreau! 

Prințesei i se umplură ochii de lacrimi de atâta râs; 
împreună cu ea râse toată curtea. În sfârşit, eliberându-se 
de braţele Danusiei, prinţesa îi spuse lui Zbyszko: 

— Oho! Atunci, jură! Jură! Să vedem ce ai să juri. 

Zbyszko, însă, care printre râsetele celorlalţi îşi 
păstrase seriozitatea, rosti tot atât de grav fără să se ridice 
din genunchi: 

—li jur că, odată ajuns la Cracovia, am să-mi atârn 
pavăza la un han, iar pe ea am să lipesc o hârtie pe care un 
cleric învăţat în ale scrisului o să mi-o întocmească astfel: 
jupâniţa  Danusa, fiica lui Jurand, este cea mai 
fermecătoare şi mai virtuoasă dintre jupâniţele care 
trăiesc la toate curţile regale. Cine se va arăta împotrivă, 
voi lupta cu el până când va pieri unul dintre noi sau va fi 
luat în robie. 

— Prea bine! Văd că ştii obiceiul. Şi altceva? 

-—lar după aceea, aflând de la Domnia Sa Mikołaj de 
Długolas, că mama jupâniţei Jurand şi-a dat ultima suflare 
din pricina unui neamt cu pene de păun la coif, jur să retez 
câteva ciufuri de acest fel de pe capetele nemților şi să le 
arunc la picioarele domniţei mele. 

La aceste cuvinte, prinţesa deveni serioasă şi întrebă: 

— Nu juri numai aşa, în joacă? 

lar Zbyszko răspunse: 

—Aşa să-mi ajute Dumnezeu şi Sfânta Cruce; am să 

repet acest jurământ într-o biserică înaintea unui preot. 

— Este vrednică de toată lauda dorinţa de a lupta cu 
vrăjmaşul fioros al neamului tău, dar îmi pare rău de tine, 
fiindcă eşti tânăr şi poţi să mori uşor. 

Atunci, se apropie deodată Macko de Bogdaniec, care 
până atunci se mulţumise doar să ridice din umeri, ca un 
om din alte timpuri, acum, însă, socoti că este cazul să 
vorbească: 

— În această privinţă, să n-ai grijă, milostivă stăpână. 
Într-o bătălie, oricui i se poate întâmpla să moară, iar 
pentru un şlahtic, fie el bătrân sau tânăr, este o adevărată 
cinste. Dar războiul nu-i este străin acestui flăcăiandru, 
fiindcă deşi este mic de ani, nu de puţine ori a avut prilejul 
să lupte călare şi pe jos, cu sabia sau cu toporul, cu paloşul 
scurt sau lung, cu pavăză sau fără. Este nou obiceiul ca un 
cavaler să-i facă un legământ fetei care i-a căzut dragă, 
aşa că n-o să-l cert pe Zbyszko pentru că i-a făgăduit 
jupâniţei lui penele de păun. Mulţi nemți au dat bir cu 
fugiţii înaintea lui şi o s-o mai facă şi alţii, iar dacă în astfel 
de împrejurări vor mai crăpa şi câteva capete, doar faima 
lui va fi. 

—Ehei, văd că n-avem de-a face cu un copilandru 
oarecare, se bucură prinţesa. 

Apoi se întoarse spre Danusia: 

— Aşază-te în locul meu, astăzi ai întâietate; numai să 
nu râzi, pentru că nu se cuvine. 

Danusia se aşeză în locul prinţesei; voia să se prefacă 
serioasă, dar ochişorii albaştri îi râdeau spre Zbyszko, care 
rămăsese în genunchi, şi nu se putea stăpâni să nu dea din 
picioare de bucurie. 

— Dă-i mănuşile, o îndemnă prinţesa. 

Danusia îi întinse mănuşile lui Zbyszko, care le primi cu 
venerație şi ducându-le la buze rosti: 

—0O să le prind la coif şi cine se va lăcomi la ele, va fi 

vai de el! 

După care îi sărută mâinile Danusiei, apoi picioarele şi 
se ridică. Atunci, însă, îl părăsi curajul dinainte şi inima i 
se umplu de o mare bucurie, fiindcă de acum încolo va fi 
socotit de întreaga curte drept un bărbat matur, aşa că 
scutură mănuşile de la Danusia şi începu să strige pe 
jumătate vesel, pe jumătate cu înflăcărare: 

— Veniţi, feciori de câini cu pene de păun! Veniţi! 

Dar tocmai în clipa aceea, intră în han acelaşi călugăr 
care venise şi mai înainte împreună cu alţi doi mai în 
vârstă. Slujitorii mănăstirii cărau în urma lor coşurile de 
răchită, iar în ele urcioarele cu vin şi tot felul de gustări 
încropite la repezeală. Cei doi îi dădură bineţe prinţesei şi 
îi reproşară din nou că nu trăsese la abație, iar ea le 
explică iarăşi că, întrucât dormiseră destul în timpul zilei, 
toată curtea călătoreşte noapte, pe răcoare, astfel că n-au 
nevoie de odihnă. Pe de altă parte, nevrând să-l trezească 
nici pe cunoscutul abate, nici pe cuvioşii călugări, 
preferase să-şi mai dezmorţească picioarele la han. 

După mai multe cuvinte de politeţe, rămase hotărât ca 
mâine, după slujbele de dimineaţă, prinţesa cu toată 
curtea vor lua micul dejun şi se vor odihni la mănăstire. 
Călugării amabili îi invitară împreună cu mazurienii pe 
şlahticii de lângă Cracovia şi pe Macko de Bogdaniec, care 
şi aşa avea de gând să se ducă la abație ca să depună acolo 
averea dobândită în război şi darurile primite de la 
generosul print Witold, toate bunuri destinate 
răscumpărării aşezării Bogdaniec din arendă. Dar tânărul 
Zbyszko nu auzi invitaţia, deoarece alergase la carele lui şi 
ale unchiului, păzite de slujitori, ca să-şi schimbe 
veşmintele şi să arate mai bine înaintea prinţesei şi a 
Danusiei. Luând deci hainele din car, porunci să fie duse în 
odaia slujitorilor şi acolo începu să se îmbrace. 
Aranjându-şi mai întâi părul în mare grabă, şi-l strânse 
într-o plasă de mătase, împodobită la spate cu boabe de 
chihlimbar, iar în faţă cu perle adevărate. Apoi se îmbrăcă 
într-o scurtă albă de mătase, cusută cu grifoni de aur, iar 

în partea de jos cu voluri înflorate; pe deasupra, se strânse 
într-o cingătoare aurită, dublă, de care atârna o săbioară 
scurtă cu mânerul chenăruit cu argint şi fildeş. Totul era 
nou, strălucitor şi fără nici o urmă de sânge, deşi le luase 
ca pradă de război de la un tânăr cavaler din Frizia, care 
slujea la cavalerii teutoni. După aceea, Zbyszko îşi trase 
pantalonii la care un crac era în dungi lungi, verzi şi roşii, 
iar celălalt în dungi violete şi galbene, cu toate că amândoi 
se sfârşeau sus cu o tablă de şah pestriță. După care, 
încălţându-se în pantofi purpurii cu vârfuri alungite, 
frumos şi proaspăt se duse în sala cea mare. 

Când apăru în uşă, făcu o impresie puternică asupra 
tuturor. Prinţesa, văzând acum ce cavaler chipeş îi alesese 
Danusiei, se bucură şi mai mult. În schimb, Danusia se 
repezi la el ca o căprioară de la început. Dar fie 
frumuseţea tânărului, fie glasurile de admiraţie ale 
curtenilor o reţinură înainte de a ajunge la el, aşa că 
oprindu-se la un pas de Zbyszko, îşi cobori ochişorii şi 
împreunându-şi mâinile, începu să-şi răsucească degetele 
îmbujorată şi descumpănită. 

Dar în urma ei, se apropiară şi alţii: prinţesa însăşi, 
curtenii şi jupâniţele, cântăreții şi călugării, pentru că 
voiau cu toţii să-l vadă mai de aproape. Jupâniţele din 
Mazowsze priveau la el ca la un curcubeu, regretând acum 
fiecare că n-o alesese pe ea; cele mai vârstnice admirau 
scumpetea veşmintelor, astfel că în jurul lui se formă un 
cerc de curioşi. Zbyszko stătea la mijloc cu un zâmbet 
mândru pe faţa-i copilărească şi se învârtea puţin pe loc, 
ca să-l poată vedea mai bine. 

— Cine este? se interesă unul dintre călugări. 

—E micul cavaler, nepotul şlahticului acesta, răspunse 
prinţesa arătând spre Macko, abia adineauri i-a jurat 
credinţă Danusiei. 

Călugării nu se arătară miraţi, căci astfel de jurăminte 
nu obligau la nimic. Se jura cel mai adesea femeilor 
căsătorite, iar în neamurile mai însemnate în care obiceiul 

din Apus era cunoscut, aproape fiecare îşi avea cavalerul 
ei. Atunci când cavalerul îi jura unei jupâniţe, nu devenea 
prin asta logodnicul ei, dimpotrivă, de cele mai multe ori, 
ea îşi lua alt bărbat, iar el, dacă avea virtutea statorniciei, 
continua să-i rămână credincios, dar se căsătorea cu alta. 

Ceva mai mult se mirară călugării de vârsta crudă a 
Danusiei, dar nu exagerară, fiindcă în acele vremuri 
flăcăiandri de şaisprezece ani ajungeau castelani. Chiar 
regina Jadwiga, când a venit din Ungaria n-avea decât 
cincisprezece ani, iar jupâniţele se măritau la treisprezece. 
De altfel, acum se uitau cu toţii mai mult la Zbyszko, decât 
la Danusia şi ascultau cuvintele lui Macko care, mândru de 
nepotul lui, povestea cum dobândise tânărul veşminte atât 
de scumpe. 

—Acum un an şi două săptămâni, spuse, am fost 
invitaţi în ospeţie de cavalerii saxoni. La ei se mai afla tot 
ca oaspete un cavaler din îndepărtata ţară a frizilor, care 
trăiau hăt! tocmai pe malul mării, şi avea cu el un băiat cu 
trei ani mai mare ca Zbyszko. Odată, la un ospăț, tânărul 
acela l-a cam luat peste picior pe Zbyszko, spunându-i că 
n-are nici mustață şi nici barbă. Zbyszko, ambițios cum 
era, nu l-a ascultat cu prea multă plăcere şi înşfăcându-l de 
cap, i-a smuls tot părul, faptă pentru care mai apoi ne-am 
luptat pe viaţă şi moarte sau luarea în robie. 

— Cum adică, Domnia Ta, v-aţi luptat? întrebă Mikotaj 
de Dtugolas. 

— Pentru că tatăl i-a luat partea fiului, iar eu am ţinut 
cu Zbyszko; aşa că ne-am luptat toţi patru pe pământ 
bătătorit în faţa celorlalţi oaspeţi. Ne-am înţeles că cine va 
învinge, acela va lua şi carele, şi caii, şi slujitorii celui 
învins. Şi ne-a ajutat Dumnezeu. I-am tăiat pe frizii aceia, 
deşi cu mare trudă, întrucât nu le lipsea nici curajul şi nici 
puterea, aşa că am avut parte de o pradă însemnată: erau 
patru care, fiecare cu câte o pereche de cai de călărie, şi 

patru armăsari uriaşi, nouă slujitori şi două armuri 
grozave, cum se găsesc puţine pe la noi. E drept, coifurile 
le-am spart în timpul luptei, dar lisus ne-a răsplătit în alt 
fel, fiindcă veşmintele de mare preţ umpleau o ladă bine 
ferecată; cele purtate acum de Zbyszko tot în ea se aflau. 

La acestea, cei doi şlahtici de lângă Cracovia şi toţi 
mazurienii începură să se uite cu mare admiraţie la unchi 
şi la nepot, iar Mikotaj de Dtugolas, poreclit Baltagul, rosti: 

—După câte văd, Domniile Voastre sunteţi bărbaţi 
puternici şi aprigi la mânie. 

— Acum, credem şi noi că tinerelul o să dobândească 
penele de păun! 

Maćko râse, dar pe faţa-i aspră i se întipări într-adevăr 
ceva din expresia unei păsări răpitoare. 

Între timp, slujitorii de la mănăstire scoseseră din 
coşurile de răchită vinul şi gustările, iar din odaia slugilor 
fetele începură să aducă tăvi pline cu omletă aburindă, 
garnisită cu cârnaţi care umplură încăperea cu mirosul lor 
de grăsime de porc. Această privelişte le stârni tuturor 
pofta de mâncare, aşa că se apropiară de mese. 

Cu toate acestea, nimeni nu se aşeză înaintea prinţesei 
care, stând la mijloc, le spuse mai întâi lui Zbyszko şi 
Danusiei să ocupe locurile din faţa ei, apoi i se adresă 
numai tânărului: 

—Se cuvine să mănânci din aceeaşi farfurie cu 
Danusia, dar să n-o calci pe picior pe sub laviţă şi nici să 
nu-i atingi genunchii, cum fac ceilalţi cavaleri, deoarece 
este prea mică. 

La acestea, Zbyszko răspunse: 

—N-am să fac una ca asta, milostivă stăpână, poate 
peste doi sau trei ani, când lisus îmi va îngădui să mă 
cunun şi când jupâniţa va mai creşte; cât despre picioare, 
chiar dacă aş vrea, tot n-aş putea, pentru că sunt prea sus. 

— Aşa este, răspunse prinţesa, dar mă bucur să aflu că 

ai obiceiuri cuviincioase. 


După care se înstăpâni tăcerea, fiindcă începură să 
mănânce cu toţii. Zbyszko tăia cele mai grase bucăţi de 
cârnat şi i le oferea Danusiei sau i le băga în gură, iar ea, 
bucuroasă că o slujeşte un cavaler atât de bine îmbrăcat, 
mânca mijindu-şi ochişorii şi zâmbindu-le cu rândul lui 
Zbyszko sau prinţesei. 

După ce luară tăvile golite de pe mese, slujitorii 
mănăstirii începură să toarne în pahare vinul dulce şi 
parfumat, bărbaţilor mai mult, femeilor mai puţin, dar 
cavalerismul lui Zbyszko se văzu mai ales atunci când se 
aduseră castroanele cu alune de la mănăstire. Erau alune 
de pădure şi, rare pe atunci pentru că se aduceau de 
departe, italieneşti, pe care mesenii le alegeau cu mare 
poftă, aşa că, în curând, în toată încăperea nu se mai 
auzea decât trosnetul cojilor sparte în dinţi. Zadarnic ar 
crede cineva că Zbyszko se gândea numai la el, deoarece 
el prefera să le arate prinţesei şi Danusiei mai degrabă 
puterea lui de cavaler şi stăpânirea de sine, decât lăcomia 
pentru bunătăţile rare, care l-ar fi înjosit în ochii lor. Astfel, 
umplându-şi mereu mâna de alune de pădure sau italiene, 
nu le spărgea între dinţi, cum făceau alţii, ci le spărgea 
între degetele-i de fier, apoi îi oferea Danusiei miezul 
curăţat de coajă. Pentru ea născoci şi un fel de joc, 
întrucât, după ce alegea miezul, îşi apropia mâna de gură 
şi sufla cu putere cojile care zburau până aproape de 
tavan. Danusia râdea cu atâta poftă, încât prinţesa, de 
teamă ca jupâniţă să nu se înece, se văzu nevoită să-i 
spună să înceteze cu joaca, dar privind la bucuria fetei, o 
întrebă: 

— Ei, Danusia, e bine să ai cavalerul tău? 

— Oho, e foarte bine! încuviinţă pupila preferată. 

Apoi întinzând degeţelul trandafiriu, atinse scurta de 
mătase albă a lui Zbyszko şi retrăgându-l numaidecât, 
întrebă la rându-i: 

— Şi va fi al meu şi mâine? 

— Şi mâine, şi duminică, şi... până la moarte, îi 
răspunse Zbyszko. 

Cina se prelungi, deoarece după alune se aduseră 
plăcinte dulci cu stafide. Unii dintre curteni voiau să 
danseze, alţii să asculte cântecele trubadurilor sau ale 
Danusiei, dar spre sfârşit, pleoapele se lipiră peste 
ochişorii Danusiei, iar căpşorul începu să i se clatine în 
amândouă părţile; o dată, de două ori mai privi la prinţesă, 
apoi la Zbyszko, îşi mai trecu încă o dată pumnişorii peste 
pleoape şi adormi de îndată, rezemându-se cu încredere de 
umărul tânărului cavaler. 

— Doarme? întrebă prinţesa. Poftim, asta-i „doamna” 
ta. 

—Ea îmi este mai dragă în somn decât alta la dant, 
răspunse Zbyszko, stând drept şi nemişcat, ca să nu 
trezească fata. 


Dar n-o treziră nici măcar cântecele trubadurilor. Unii 
tropoteau în tactul melodiei, alţii acompaniau bătând din 
talere, dar cu cât larma era mai mare, cu atât Danusia 
dormea mai adânc cu buzele întredeschise ca un peştişor. 

Se trezi abia când, ca răspuns la cântatul cocoşilor, 
răsună dangătul clopotelor de la mănăstire şi toţi se 
ridicară de pe laviţe strigând: 

— La utrenie, la utrenie! 

—Să mergem pe jos, pentru lauda lui Dumnezeu, 
propuse prinţesa. 

Şi luând-o de mână pe Danusia, ieşi cea dintâi din han, 
urmată de alaiul curtenilor. 

Noaptea începuse să albească. Spre răsărit, pe cer, se 
vedea o transparenţă uşoară, verde în partea de sus şi 
trandafirie în cea de jos, iar sub ea, parcă o panglică 
îngustă, aurie, care se lăţea văzând cu ochii. Spre apus, 
Luna părea că se retrage din faţa unei transparente. 
Lucirile deveneau tot mai trandafirii şi mai puternice. 
Lumea se trezea udă de roua bogată, bucuroasă şi 

odihnită. 

— Dumnezeu a vrut să fie senin, dar va fi o căldură 
grozavă, constatară curtenii prinţesei. 

—Nu face nimic, îi linişti şlahticul de Długolas, o să 
dormim la abație, iar la Cracovia o să ajungem spre seară. 

— Mai mult ca sigur, iarăşi la ospăț. 

— Acum, aproape în fiecare zi acolo are loc câte un 
ospăț, iar după lehuzie şi întreceri, o să fie şi mai multe. 

—O să vedem cum se va purta cavalerul Danusiei. 

—Ei, sunt vânjoşi ca stejarii!... Aţi auzit ce spuneau 
despre lupta aceea în patru? 

-— Poate că se vor alătura suitei noastre, văd că se 
sfătuiesc între ei. 


Se sfătuiau într-adevăr, fiindcă cel mai vârstnic, Macko, 
nu era prea bucuros de cele întâmplate, aşa că mergând în 
urma alaiului şi încetinindu-şi paşii înadins, ca să poată 
vorbi în libertate, rosti: 

—La drept vorbind, asta nu înseamnă nimic. Eu o să 


mă strecor într-un fel până la rege, fie şi în suita prinţesei 
şi poate o să capăt ceva. Mi-ar prinde grozav de bine vreun 
castel sau vreun târguşor... Dar o să mai vedem, o să 
răscumpărăm Bogdaniec, întrucât ce-au stăpânit părinţii 
noştri, e bine să stăpânim şi noi. Ce facem, însă, cu 
ţăranii? Cei pe care i-a adus abatele, îi va lua înapoi, iar 
pământul fără ţărani nu face două parale. Aşa că ia aminte 
la ce-ţi spun: n-ai decât să juri ce vrei şi cui vrei, dar să-l 
însoţeşti pe Spytko de Melsztyn la prinţul Witold şi să 
porniţi asupra tătarilor. Dacă se va vesti războiul înaintea 
lehuziei reginei, să nu mai aştepţi nimic, nici întrecerile 
cavalereşti şi să te duci acolo unde vei avea folos. Cneazul 
Witold, ştii şi tu cât este de darnic şi te cunoaşte şi el pe 
tine. Dacă te vei descurca bine, vei fi răsplătit pe măsură. 
Înainte de toate, poate te va ajuta Dumnezeu să iei cât mai 

mulţi prinşi. Tătarii sunt câtă frunză şi iarbă pe pământ. În 
caz de izbândă, poţi să primeşti până la şaizeci de robi. 

Aici, Macko, care se lăcomea la pământ şi la mâna de 
lucru, începu să viseze: 

—Dă, Doamne, să aduc vreo cincizeci de ţărani şi să-i 
aşez la Bogdaniec, aş tăia o bucată bună din pădure. 
Ne-am înstări amândoi. Află de la mine că nicăieri nu poţi 
lua atâţia prinşi, câţi poţi lua acolo! 

Zbyszko, însă, începu să clatine din cap. 

— Doamne fereşte! O să prind nişte herghelegii care 
mănâncă stârvuri de cai, neobişnuiţi cu pământul! Ce să 
fac cu ei la Bogdaniec?... Afară de asta, m-am jurat să 
retez penele de păun de pe trei coifuri nemţeşti. Unde-o să 
le găsesc printre tătari? 

— Ai jurat, pentru că n-ai minte, astfel de jurăminte nu 
înseamnă nimic. 

— Şi onoarea mea de cavaler? 

— Dar cu Ryngata cum a fost? 

— Ryngala l-a otrăvit pe prinţ, şi sihastrul m-a dezlegat 
de legământ. 

—O să te dezlege abatele la Tyniec şi de astea. Un 
abate este mai mult decât un sihastru care arăta mai mult 
a hoţ decât a călugăr. 

— Bine, dar eu nu vreau. 


Maćko se opri şi întrebă mânios: 
— Atunci, cum rămâne? 


— Du-te Domnia Ta singur la Witold, pentru că eu nu 
merg. 

— Tu, nepricopsitule! Şi cine se va închina regelui?... 
Nu-ţi este milă de oasele mele? 

— Oasele Domniei Tale rămân întregi chiar dacă se 
prăvăleşte un copac peste ele. Şi chiar dacă mi-ar părea 
rău, la Witold tot nu mă duc. 

— Atunci ce-ai să faci? Vrei să fii şoimar sau cântăreţ la 
curtea din Mazowsze? 

— Parcă şoimar ar fi ceva rău? Dar, de vreme ce preferi 
să mormăi decât să mă asculţi, n-ai decât să mormăi. 

—Unde-ai să te duci? Pentru tine Bogdaniec nu 
înseamnă nimic? O să ari cu mâinile goale, fără ţărani? 

—Nu-i adevărat! Ai născocit-o grozav cu tătarii. Ai 
auzit ce spuneau rutenii că tătarii nu pot fi găsiţi decât 
morţi pe câmpul de luptă, fiindcă în stepă nu poate fi prins 
nici unul. Cu ce voi alerga după ei? Cu armăsarii ăia greoi 
pe care i-am luat de la nemți? Ia te uită? Şi ce pradă o să 
iau? Cojoace păduchioase şi nimic mai mult. Cât de bogat 
o să mă întorc la Bogdaniec! Abia atunci o să fiu numit 
comite. 

Maćko tăcea, întrucât în vorbele lui Zbyszko era mult 
adevăr, şi abia într-un târziu zise: 

— Te-ar răsplăti prinţul Witold. 

— Păi cum de nu; unuia îi dă prea mult, altuia nimic. 

— Spune o dată unde ai să te duci. 

— La Jurand de Spychow. 

Macko îşi îndreptă brâul pe caftanul de piele şi se 
supără: 

— Du-te învârtindu-te! 

— Ascultă-mă, nu se lăsă Zbyszko. Am vorbit cu Mikołaj 
de Długolas şi el zice că Jurand vrea să-şi răzbune soţia din 
cauza morţii ei. O să mă duc să-l ajut. Mai întâi, singur 
mi-ai spus că pot să mă lupt cu nemţii, întrucât îi 
cunoaştem şi pe ei, şi felul lor de a lupta. Pe urmă, acolo, 
la hotar, o să găsesc mai uşor penele de păun. Iar în al 
treilea rând, ştii şi Domnia Ta că nu orice oştean le poartă 
la coif, aşa că dacă lisus mă va ajuta, voi face rost şi de 
penele de păun, şi de pradă. În sfârşit, un rob din acele 
părţi nu-i totuna cu un tătar. Dacă-l aşezi în pădure, n-are 

să-ţi pară rău. 

— Ce-i cu tine, copile, ţi-ai pierdut minţile? Doar acum 
nu este război şi numai Dumnezeu ştie când va fi! 

—Na-cţi-o bună! Urşii au încheiat pace cu stuparii şi nu 
mai strică stupii şi nici mierea n-o mănâncă! Ha, ha! Păi 
Domnia Ta n-ai mai auzit că deşi oştile mari nu se mai 
luptă, iar regele şi marele maestru îşi pun peceţile pe 
pergamente, la hotar e mare vânzoleală! Îşi iau vitele unii 
altora, turmele, pentru un cap de vacă se ard câteva sate şi 
se asediază castelele. Dar răpirile de ţărani şi de fecioare? 
Jefuirea negustorilor la drumul mare? Aminteşte-ţi de 
vremurile dinainte despre care mi-ai povestit. I-a fost rău 
acelui Nałęcz, care a prins patruzeci de cavaleri ce se 
duceau la teutoni, i-a închis în temnițe şi nu le-a dat 
drumul până când marele maestru nu i-a trimis o căruţă 
plină cu banii de gloabă? Iar Jurand de Spychow nu face 
nici el altceva şi are totdeauna de lucru la hotar. 


O vreme, păşiră în tăcere, între timp se luminase de-a 
binelea, şi razele soarelui făceau să strălucească stâncile 
pe care era construită abația. 

— Dumnezeu poate să te ajute pretutindeni, acceptă în 


cele din urmă Maćko îmbunat, roagă-te să te 
binecuvânteze. 

— Sigur că totul este în puterea lui! 

— Şi gândeşte-te la Bogdaniec, fiindcă nu m-ai convins 
că nu vrei să te duci la Jurand pentru aşezarea noastră şi 
nu pentru răţuşca asta. 

—Să nu mai vorbeşti aşa, că mă supăr. Aşa-i, mi-a 
căzut cu tronc şi nu mă împotrivesc, dar altele sunt 
jurămintele pe care i le-am făcut Ryngatei. Ai întâlnit alta 
mai frumoasă? 

— Ce-mi pasă mie de frumuseţea ei? Dacă-ţi place, ia-o 
când o să mai crească, dacă-i fiica unui comite puternic. 

Pe chipul lui Zbyszko se aşternu un zâmbet luminos. 

—Se prea poate. Altă domniţă şi altă soţie nu-mi 
doresc! Când o să-ţi slăbească oasele, o să ai grijă de copiii 
noştri. 

Fu rândul lui Macko să zâmbească, aşa că răspunse 
împăcat cu totul: 

— Grindină! Grindină! N-au decât să fie ca grindina. 
Bucurie la bătrâneţe şi mântuire după moarte. Asta să ne 
dea lisus. 


Capitolul III 


PRINȚESA DANUTA, MAĆKO ŞI ZBYSZKO mai fuseseră şi 
înainte la Tyniec, dar în suită erau curteni care-l vedeau 
acum prima dată. Aceştia, înălţându-şi ochii, priveau cu 
uimire la abația impunătoare, la zidurile crenelate care se 
ridicau deasupra stâncilor peste prăpăstii, la clădirile care 
se înălţau pe povârnişurile muntelui sau înăuntrul zidurilor 
etajate şi strălucind ca aurul în lumina soarelui care 
răsărea. După zidurile şi clădirile arătoase, după 
acareturile destinate la tot felul de întrebuinţări, după 
grădinile de la poalele muntelui şi după câmpurile lucrate 
cât cuprindeai cu privirea, se vedea de la prima aruncătură 
de ochi că era un lăcaş cu bogății nenumărate din vechime 
cu care oamenii din Mazowsze, un ţinut mai sărac, nu erau 
obişnuiţi şi tare se mai minunau. Existau, de bună seamă, 
abaţiile străvechi şi puternice ale benedictinilor şi în alte 
părţi ale ţării, la Lubus pe Odra, la Płock, spre exemplu, în 
Wielkopolska la Mogilna şi în alte locuri, totuşi nici una nu 
se putea compara cu cea de la Tyniec, ale cărei pământuri 
întreceau chiar şi unele principate, iar veniturile ei ar fi 
stârnit până şi invidia regilor din acel timp. 

Aşa că admiraţia curtenilor sporea mereu, iar unora 
aproape că nu le venea să creadă ce vedeau. În acest timp, 


54 


prinţesa, vrând să scurteze drumul şi să-şi facă jupâniţele 
curioase, îl rugă pe unul dintre călugări să povestească 
istoria străveche şi cumplită despre Walgierz Viteazul, pe 
care o auzise nu prea exact la Cracovia. 

La auzul acestei propuneri, jupâniţele se strânseră 
ciopor în jurul stăpânei, urcând încet panta, ca nişte flori 
mergătoare în razele soarelui. 

— Despre Walgierz să vă povestească fratele Hidulf, 
căruia i s-a arătat în vis într-o noapte, spuse unul dintre 
călugări, uitându-se la celălalt, un om bătrân care mergea 
puţin adus de spate alături de Mikołaj de Dtugolas. 

—E adevărat că l-aţi văzut cu proprii ochi, cuvioase 
părinte? întrebă prinţesa. 

— L-am văzut, răspunse călugărul posomorât, pentru că 
sunt momente în care din voia Domnului, poate să-şi 
părăsească locuinţa de sub pământ şi să se arate 
oamenilor. 

— Când se întâmplă asta? 

Călugărul privi la ceilalţi doi şi tăcu, fiindcă exista 
credinţa că spiritul lui Walgierz apare atunci când printre 
călugări se strică obiceiurile, când aceştia se gândesc mai 
mult decât se cuvine la bunurile şi la bucuriile lumeşti. 

Tocmai asta nu voia să recunoască nici unul dintre ei; 
se mai spunea şi că stafia proroceşte războiul sau alte 
nenorociri, de aceea, fratele Hidulf rosti abia după o clipă 
de tăcere: 

— Apariţia ei nu prevesteşte nimic bun. 

— Nici eu n-aş vrea să-l văd, spuse prinţesa, făcându-şi 
semnul crucii, dar de ce se află în iad, de vreme ce, cum 
am auzit, s-a răzbunat doar pentru nedreptatea ce i s-a 
făcut? 

— Chiar dacă ar fi fost virtuos toată viaţa, răspunse 
călugărul cu asprime, tot ar fi fost blestemat, pentru că a 
trăit în vremea păgânilor şi n-a fost iertat pentru păcatul 

originar prin sfântul botez. 

După aceste cuvinte, sprâncenele prinţesei se 
împreunară dureros, deoarece îi trecu prin minte că 
marele ei părinte, pe care-l iubise din tot sufletul, murise şi 
el în credinţa păgânească şi avea să ardă veşnic în iad. 

— Ascultăm, îl îndemnă pe călugăr după un moment de 
tăcere. 

Iar fratele Hidulf începu să povestească: 

— Era pe vremea păgânilor un graf puternic, căruia i se 
spunea, din cauza frumuseţii lui, Walgierz Viteazul. Toată 
ţara asta, cât vedeai cu ochii, era a lui, iar în timpul 
campaniilor, afară de pedestraşii din popor, conducea o 
sută de lăncieri, pentru că toţi stăpânitorii, spre apus până 
dincolo de Opole, iar spre răsărit până la Sandomierz, erau 
vasalii lui. Cirezile lui nu le putea număra nimeni, iar la 
Tyniec avea un turn plin cu bani, cum au acum teutonii la 
Malborg. 

— Ştiu că au! îl întrerupse prinţesa Danuta. 

— Şi era asemenea unui uriaş, îşi urmă călugărul vorba, 
smulgea şi stejarii cu rădăcini cu tot, iar la cântatul din 
lăută şi din gură, nu-l întrecea nimeni în lume. Iar o dată, 
când era la curtea regelui francez, s-a îndrăgostit de el 
regina Helgunda, pe care tatăl ei voia s-o încredinţeze lui 
Dumnezeu, şi a fugit cu el la Tyniec, unde au trăit amândoi 
în destrăbălare, pentru că nici un preot n-a vrut să-i 
cunune în biserică. La Wislica, însă, se afla Wistaw cel 
Frumos din stirpea regelui Popiei. În absenţa lui Walgierz 
Viteazul, acesta a pustiit ţinutul Tyniec. Walgierz Viteazul 
l-a înfrânt şi l-a adus în robie la Tyniec, fără să se teamă că 
orice femeie care-l vedea pe Wistaw, se lepăda numaidecât 
de tată şi de mamă, numai să-şi mulţumească poftele. Aşa 
s-a întâmplat şi cu Helgunda. L-a înfăşurat cu asemenea 
legături, încât uriaşul care smulgea stejari din rădăcină, 

n-a fost în stare să le rupă, aşa că l-a dat în mâna lui 
Wistaw, care l-a dus la Wislica. Dar Rynga, sora lui Wistaw, 
auzind cântecul lui Walgierz în temniţă, s-a îndrăgostit 
imediat de el şi i-a dat drumul. Odată slobod, Walgierz i-a 
tăiat cu paloşul pe Wistaw şi pe Helgunda, ale căror 
trupuri le-a aruncat corbilor, apoi s-a întors cu Rynga la 
Tyniec. 

— Şi n-a procedat cum se cuvine? întrebă prinţesa. 

Iar fratele Hidulf răspunse: 

—Dacă ar fi primit botezul şi ar fi dat Tyniec 
călugărilor benedictini, poate că Dumnezeu i-ar fi iertat 
păcatele, dar pentru că n-a făcut-o, l-au mâncat viermii 
pământului. 

— Dar benedictinii erau pe atunci în Regat? 

— Nu erau, fiindcă aici trăiau numai păgânii. 

— Atunci, cum putea să se boteze şi să le dea Tyniec? 

— Nu putea şi tocmai de aceea a fost osândit la chinuri 
veşnice în iad, răspunse călugărul cu gravitate. 

— Desigur, are dreptate, se auziră câteva glasuri. 

Dar între timp se apropiaseră de poarta principală a 
mănăstirii, unde îi aştepta abatele în fruntea unui numeros 
alai de călugări şi şlahtici. Laicii: „economi”, „avocaţi”, 
„procuratori”, şi tot felul de slujbaşi dintre călugări, erau 
întotdeauna destul de mulţi la mănăstire. Numeroşi 
şlahtici, chiar cavaleri avuţi, aveau în grijă pământurile 
întinse ale sfântului lăcaş în baza dreptului de vasalitate 
nu prea des întâlnit în Polonia, iar aceştia, ca „vasali” 
veneau bucuroşi la curtea „suzeranului”, unde lângă 
marele altar, era mai uşor să capete daruri, scutiri şi alte 
binefaceri ce depindeau adesea de un serviciu neînsemnat, 
un cuvânt rostit la momentul potrivit sau de buna 
dispoziţie a puternicului abate. Serbările care se 
pregăteau în cetatea de scaun atrăgeau şi ele destui vasali 
de acest fel din ţinuturi îndepărtate, care, din pricina 

îmbulzelii, găseau cu greutate locuri în hanurile din 
Cracovia, aşa că rămâneau la Tyniec. Din aceste motive 
abbas centum villarum! putea s-o întâmpine pe prinţesă cu 
un cortegiu şi mai numeros decât de obicei. 

Era un om de statură înaltă, cu faţa uscată, înţeleaptă, 
ras în vârful capului, care mai jos, deasupra urechilor, era 
înconjurat de părul cărunt. Pe frunte, avea o cicatrice de la 
o rană căpătată, se vede, în vremea tinereţii cavalerești, 
ochi pătrunzători ce priveau semeţ de sub sprâncenele 
negre. Era îmbrăcat într-o rasă, ca şi ceilalţi călugări, dar 
pe deasupra purta o mantie neagră, căptuşită cu purpură, 
iar la gât, un lanţ de aur, de care atârna o cruce tot de aur, 
bătută cu pietre scumpe, însemn al demnităţii lui de abate. 
Toată făptura lui trăda un om mândru, obişnuit să 
poruncească şi încrezător în sine. 

Cu toate acestea, pe prinţesă o întâmpină curtenitor, ba 
chiar cu umilinţă, întrucât îşi amintea că soţul ei descindea 
din acelaşi neam cu principii din Mazowsze, din care se 
trăgeau regii Władysław şi Kazimierz, iar după mamă şi 
regina de acum, stăpâna uneia dintre cele mai mari ţări 
din lume. Trecu deci pragul porţii, îşi înclină capul adânc, 
apoi făcând semnul crucii asupra Annei Danuta şi a întregii 
curţi cu o cutie mică pe care o ţinea între degetele de la 
mâna dreaptă, spuse: 

— Fii binevenită, milostivă stăpână în umilul lăcaş al 
călugărilor. Fie ca Sf. Benedict de Nursja, Sf. Maurus, Sf. 
Bonifaciu şi Sf. Benedict de Aniane, ca şi Jan de Tolomeia, 
patronii noştri care trăiesc în veşnică lumină, să-ţi dea 
sănătate, noroc şi să te binecuvânteze de câte şapte ori în 
fiecare zi în tot timpul vieţii tale! 

—Ar trebui să fie surzi, dacă n-ar asculta cuvintele 
unui abate atât de însemnat, răspunse prinţesa 
îndatoritoare, cu atât mai mult cu cât noi am venit aici la 
slujbă, în grija căreia ne încredinţăm. 


1 Aici, abatele celor o sută de sate (lb. lat.). 

Pronunţând aceste cuvinte, îi întinse mâna, pe care 
abatele, îndoind un genunchi, ca un curtean, i-o sărută 
asemenea unui cavaler, apoi intrară împreună pe poartă. 
Se vede că-i aşteptau cu liturghia, fiindcă în clipa aceea 
răsunară clopotele mari şi cele mici; trâmbiţaşii de la uşa 
bisericii suflară în trâmbiţele răsunătoare în cinstea 
prinţesei, iar ceilalţi loviră în tobele uriaşe, bătute în 
aramă roşie şi acoperite cu piele întinsă, care iscară ecouri 
puternice. Asupra prinţesei, care nu se născuse într-o ţară 
creştină, fiecare biserică făcuse până acum o impresie 
adâncă; cea de la Tyniec, însă, le întrecu pe toate, mai ales 
că şi în privinţa frumuseţii, nu multe puteau să-i stea 
alături. Înăuntru domnea întunericul, doar lângă marele 
altar tremurau dâre subţiri de lumină, amestecată cu 
strălucirile lumânărilor ce se răsfrângeau în aurărie şi 
sculpturi. Un călugăr în odăjdii ieşi cu sfintele daruri, se 
înclină înaintea prinţesei şi începu sfântul sacrificiu. Se 
înălţară numaidecât fumuri aromate şi bogate care, 
învăluindu-l pe preot şi altarul, urcară în trâmbe liniştite, 
sporind atmosfera tainică din biserică. Anna Danuta îşi 
lăsă capul pe spate şi desfăcându-şi mâinile la înălţimea 
feţei, începu să se roage cu evlavie. Dar când răsunară 
sunetele de orgă, instrument rar pe vremea aceea în 
biserici, şi începură să cutremure naosul cu tunete 
înălţătoare, urmate de glasuri îngereşti şi cântece parcă de 
privighetori, atunci ochii prinţesei se ridicară, pe chipul ei, 
alături de pioşenie şi teamă, se aşternu o încântare fără 
margini. Dacă cineva s-ar fi uitat la ea, i s-ar fi părut că 
vede o Sfântă Binecuvântată care admiră priveliştea 
minunată a cerului deschis. 

Astfel se ruga fiica lui Kiejstut!, născută păgână, care, 
deşi în viaţa de zi cu zi, ca toţi oamenii din acel timp, 
pomenea cu prietenie şi încredere numele lui Dumnezeu, 
în casa Domnului, îşi îndrepta totuşi cu o teamă 
copilărească privirile spre puterea tainică şi nemăsurată a 


1 Kiejstut (1297-1382) - conduce Lituania împreună cu Olgierd 
din 1345. Este închis de Jagiełło în 1381 şi ucis la Krew. 


59 


divinității. 

Şi tot atât de pios, dar cu mai puţină teamă, se ruga 
întreaga curte. Zbyszko îngenunchease înaintea stranelor 
printre mazurieni, deoarece numai jupâniţele o însoţiseră 
pe prinţesă în prezbiteriu, şi se încredința lui Dumnezeu. 
Din când în când, se uita la Danusia, care stătea cu ochii 
închişi lângă prinţesă, şi se gândea că meritase să devină 
cavalerul acestei jupâniţe, cu tot darul însemnat pe care i-l 
făgăduise. Aşadar, acum, când berea şi vinul cu care se 
cinstise la han nu mai aveau nici un efect, se îngrijoră de-a 
binelea, gândindu-se cum să-şi respecte cuvântul dat. 
Război nu era. În vânzoleala de la hotar, era într-adevăr 
uşor să întâlnească vreun neamt înarmat cu care să lupte, 
punându-şi viaţa în joc. Aşa-i spusese şi lui Macko. „Numai 
că, se gândi, nu orice neamţ poartă pene de păun sau de 
struţ la coif. Dintre oaspeţii teutonilor, numai grafii, iar 
dintre cavalerii teutoni, poate doar marile căpetenii. Dacă 
nu va fi război, poate să dureze ani întregi până să 
dobândească el penele de păun, pentru că îi mai trecu prin 
minte şi că, nefiind învestit cavaler, poate să-i provoace la 
luptă doar pe cei de-o seamă cu el. Se aştepta, e drept, să 
primească cingătoarea de cavaler din mâinile regelui în 
timpul întrecerilor anunţate cu ocazia botezului, fiindcă 
trudise mult pentru asta, dar pe urmă? Se va duce la 
Jurand de Spychow, îl va ajuta, va zdrobi cât mai mulţi 
oşteni şi cu asta basta. Oştenii teutoni nu sunt cavaleri cu 
pene de păun la coif. 

Intristat şi descumpănit, văzând că fără ajutorul lui 
Dumnezeu nu va izbândi prea mult, începu să se roage: 

„lisuse, lasă-ne să ne luptăm cu cavalerii teutoni şi cu 
nemţii, care sunt vrăjmaşii acestui Regat şi ai tuturor 
neamurilor care-Ţi slăvesc Numele Sfânt în limba noastră. 
Blagosloveşte-ne pe noi, iar pe ei nimiceşte-i, căci mai 
degrabă-l slujesc pe starostele iadului împotriva noastră, 
decât pe Tine. Ne poartă ură în inima lor, supăraţi că 
regele nostru împreună cu regina au botezat Lituania, şi 
nu-i lasă să-i taie pe duşmanii Tăi cu paloşele slugilor Tale. 

Pedeapsa-i clară. 

lar eu, păcătosul Zbyszko, mă căiesc înaintea Ta şi cer 
ajutor rănilor Tale, să-mi trimiţi cât se poate de repede trei 
nemți însemnați cu pene de păun la coif şi, în mila Ta, 
să-mi îngădui să-i bat de moarte. Şi asta numai pentru că i 
le-am promis Danutei, fiica lui Jurand şi slujitoarea Ta, şi 
m-am jurat pe cinstea mea de cavaler. 

lar din ce se va găsi asupra celor ucişi, o să dau cu 
credinţă a zecea partea bisericii Tale sfinte, ca şi Tu, dulce 
Iisuse, să ai fală şi folos de la mine şi să cunoşti că am fost 
sincer şi n-am vorbit degeaba. Şi dacă se va dovedi 
adevărat, să mă ajuţi, Doamne, amin!” 

Dar pe măsură ce se ruga, inima i se înmuia de evlavie, 
aşa că mai adăugă încă o obligaţie: după ce va răscumpăra 
Bogdaniec, va dărui bisericii toată ceara pe care albinele o 
vor aduna un an întreg în stupi. Credea că unchiul Macko 
nu se va arăta împotrivă, iar Domnul lisus se va bucura 
mai ales de ceara pentru lumânări, pe care, vrând s-o 
capete mai repede, se va grăbi să-l ajute. Gândul acesta i 
se păru atât de îndreptăţit, că bucuria îi umplu sufletul: 
acum, era aproape sigur că rugămintea îi va fi ascultată şi 
războiul va începe în curând, iar dacă nu va începe, el tot o 
să-şi respecte legământul. Simţi în braţe şi în picioare o 
putere atât de mare, încât chiar în acest moment ar fi 
pornit de unul singur asupra unui steag întreg de oşteni. 
Se gândi chiar că, mulţumindu-l pe Dumnezeu, ar putea 
să-i aducă şi Danusiei vreo doi nemți. Înflăcărarea 
tinerească îl îndemna s-o facă, dar de astă dată 
înţelepciunea învinse, întrucât se temea ca rugăminţile lui, 
prea multe, să nu-l supere pe Dumnezeu. 

Cu toate acestea, încrederea lui crescu şi mai mult, 
când după slujbă şi odihna mai îndelungată, pe care şi-o 
îngădui toată curtea, ascultă la micul dejun convorbirea 
dintre abate şi Anna Danuta. 

Soţiile prinților şi regilor din acea vreme, atât din 
pricina evlaviei, cât şi ca rezultat al darurilor minunate pe 
care le primeau de la marii maeştri ai Ordinului, se arătau 

foarte prietenoase cu cavalerii teutoni. Până şi cuvioasa 
Jadwiga a reţinut cât a trăit mâna ridicată asupra ei de 
soţul şi stăpânul ei. Doar Anna Danuta, cunoscând din 
partea lor nenorociri cumplite în familie, îi ura din tot 
sufletul. Prin urmare, când abatele o întrebă de Mazowsze 
şi viaţa de acolo, începu să se plângă cu amărăciune 
împotriva Ordinului: „Ce se poate întâmpla într-un 
principat care are asemenea vecini? Chipurile, este pace; 
se schimbă solii şi scrisori, dar cu toate astea, nu poţi fi 
sigur pe ziua şi ceasul de mâine. Cine se culcă seara la 
hotar, nu ştie niciodată dacă nu se va trezi legat, cu vârful 
paloşului la gât sau cu acoperişul arzându-i deasupra 
capului. Jurămintele, peceţile şi pergamentele nu sunt 
respectate. Aşa s-au petrecut lucrurile şi la Złotorya, când, 
în vreme de pace, l-au luat pe prinţ în robie. Cavalerii 
teutoni au spus atunci că acel castel ar putea deveni 
ameninţător pentru ei. Dar castelele se repară pentru a 
sluji la apărare, nu pentru atac. Şi pe urmă, care prinţ 
n-are dreptul să ridice sau să repare castele pe pământul 
lui? Ordinul nu poate fi câştigat nici de cei slabi, nici de cei 
puternici, fiindcă pe cei slabi îi dispreţuiesc, iar pe cei 
puternici se străduiesc să-i îngenuncheze. Cine le face 
bine, este răsplătit cu rău. Există vreun ordin pe lume care 
să fi cunoscut în alte regate atâtea binefaceri câte au 
primit ei de la prinții polonezi? Şi cum au fost răsplătiți 
aceştia? Cu ură şi încălcarea pământurilor, cu război şi 
trădare. În zadar te plângi, în zadar îi acuză şi Reşedinţa 
Apostolică, fiindcă ei, trăind în încăpățânare şi trufie, nu-l 
mai ascultă nici măcar pe papa de la Roma. Acum, au 
trimis, mă rog, o solie cu prilejul lehuziei reginei şi al 
botezului, dar au făcut-o numai pentru că vor să abată 
mânia unui rege puternic de la ei pentru ce-au făptuit în 
Lituania. În cugetele lor, va sălăşlui întotdeauna gândul la 
distrugerea Regatului şi a întregii seminţii polone”. 

Abatele ascultă cu luare-aminte şi clătină din cap, apoi 
grăi: 

— Ştii că a venit la Cracovia în fruntea soliei comturul! 
Lichtenstein, frate în cadrul Ordinului, foarte respectat 
pentru neamul renumit, vitejia şi înţelepciunea lui. Poate 
că în curând îl vei vedea aici, milostivă stăpână, fiindcă ieri 
mi-a trimis veste că, vrând să se roage la relicvele noastre, 
ne va face o vizită la Tyniec. 

La aceste cuvinte, prinţesa începu iarăşi să se 
jeluiască: 

— Lumea vorbeşte, şi poate cu dreptate, că în curând 
va izbucni un război mare, în care de o parte va fi Regatul 
polon şi toate neamurile care vorbesc o limbă apropiată de 
cea polonă, iar de cealaltă, nemţii şi Ordinul. Se prea poate 
ca la acest război să se fi referit sfânta... 

— Brygida, interveni învățatul abate, care acum opt ani 
a intrat în rândul sfinţilor. Cuviosul Piotr de Alwaster şi 
Maciej de Linköping i-au scris vedeniile, în care se 
vorbeşte într-adevăr de un mare război. 

Zbyszko mai că se înfioră de bucurie la aceste cuvinte 
şi, nemaiputându-se abţine, întrebă: 

— Şi va fi curând? 

Dar abatele, ocupat cu prinţesa, nu-l auzi, sau poate se 
prefăcu doar că nu-i aude întrebarea. 

Iar prinţesa îi urmă vorba: 

— Pe la noi, cavalerii tineri se bucură din pricina acelui 
război, dar cei mai în vârstă şi mai cumpăniţi zic astfel: 
„Nu de nemți ne temem, deşi mare este puterea şi trufia 
lor, nu de suliţele şi paloşele lor, ci de sfintele relicve ale 
teutonilor, fiindcă împotriva acestora puterea omenească 
nu ne este de nici un ajutor. 

Aici, Anna Danuta privi cu spaimă la abate şi adăugă cu 
glasul mai coborât: 

—Se zvoneşte că au o aşchie adevărată din Sfânta 


1 Mare căpetenie în cadrul Ordinului teuton. 

Cruce: cum poţi să te lupţi cu ei? 

— Le-a trimis-o regele Franţei, o lămuri abatele. 

Urmă un moment de tăcere, după care cuvântă Mikolaj 
de Dtugolas, poreclit Baltagul, un om umblat şi cu 
experienţă: 

— Eu am fost în robie la cavalerii teutoni, spuse, şi am 
văzut procesiuni la care purtau acel lucru sfânt. Afară de 
asta, însă, la mănăstirea din Oliwa se află o mulţime de 
alte relicve însemnate, fără de care Ordinul n-ar fi ajuns la 
asemenea putere. 

La acestea, călugării benedictini îşi îndreptară capetele 
către cel care vorbea şi începură să-l întrebe curioşi din 
cale-afară: 

— Hai, spune, ce este acolo! 

—Este o bucată din veşmântul Sfintei Fecioare, 
răspunse şlahticul de Długolas. Apoi o măsea a Mariei 
Magdalena şi vârfurile tufişului de foc în care însuşi 
Dumnezeu i s-a arătat lui Moise, o mână a sfântului 
Liberius şi multe din oasele altor sfinţi, de la mâini şi de la 
picioare... 

— Cum să te lupţi cu ei? repetă prinţesa oftând. 

Abatele îşi încruntă fruntea înaltă şi aşteptând o clipă, 
răspunse astfel: 

—E greu să te lupti cu ei fie şi pentru că sunt călugări 
şi poartă crucea pe mantii; dar dacă au întrecut măsura în 
păcate, e cu putinţă ca nici relicvele acelea să nu mai vrea 
să rămână la ei, iar atunci nu numai că nu le vor mai spori 
puterile, ci-i vor slăbi, ca să ajungă în mâini mai 
evlavioase. Fie ca Dumnezeu să cruţe sângele creştinilor, 
dar dacă se apropie un război mare, şi în Regatul nostru se 
află relicve care vor lupta de partea noastră. Într-o vedenie 
a sfintei Brygida, un glas spune: „Am făcut din ei albine 
folositoare şi i-am aşezat la marginea pământurilor 

creştine. Dar iată că s-au ridicat împotriva mea. Pentru că 
nu se îngrijesc de suflet şi nu au milă de trupurile acestui 
popor, care, din rătăcirea lui, s-a convertit la credinţa 
catolică şi a venit la mine. Şi au făcut din el robi, şi nu-l 
învaţă poruncile Domnului, şi luându-i Sfintele Daruri, îl 
osândesc la şi mai mari chinuri, decât dacă ar fi rămas 
păgân. Duc războaie pentru a-şi mulţumi lăcomia. De 
aceea, va veni vremea când dinţii lor vor fi scoşi şi le va fi 
tăiată mâna dreaptă, iar piciorul drept le va fi schilod, ca 
să-şi recunoască păcatele lor”. 

— Să dea Dumnezeu! exclamă Zbyszko. 

Ceilalţi cavaleri şi călugării îşi recăpătară curajul, 
ascultând asemenea prorocire, iar abatele se întoarse 
către prinţesă şi-i zise: 

—De aceea, aveţi încredere în Dumnezeu, milostivă 
stăpână, fiindcă mai degrabă zilele lor sunt numărate, 
decât ale voastre. Acum, primeşte cu inimă recunoscătoare 
această cutiuţă în care se află un deget de la piciorul Sf. 
Ptolemeus, unul dintre ocrotitorii noştri. 


Prinţesa întinse mâinile tremurând de fericire şi 
îngenunchind, primi cutiuţa pe care începu de îndată să-şi 
apese buzele. Bucuria stăpânei o împărtăşiră curtenii şi 
jupâniţele, pentru că nimeni nu se îndoia că din acest dar 
se vor revărsa binecuvântarea şi prosperitatea asupra 
tuturor şi poate chiar a întregului principat. Zbyszko se 
simţi şi el fericit, socotind că războiul avea să înceapă 
numaidecât după serbările de la Cracovia. 


Capitolul IV 


TRECUSE BINE DE AMIAZĂ, CÂND PRINȚESA şi însoțitorii ei plecară 
de la Tyniec la Cracovia. De multe ori cavalerii de atunci, 

când intrau în oraşele mai mari ori prin castele, venind în 
vizită la persoane însemnate, se îmbrăcau în veşminte de 
război. Se  înstăpânise într-adevăr obiceiul ca să se 
dezbrace îndată după ce treceau de poartă, lucru la care îi 
îndemna chiar stăpânul casei cu cuvintele tradiţionale: 
„Nobili cavaleri, scoateţi-vă armurile, fiindcă aţi venit la 
prieteni”. Cu toate acestea, intrarea „războinică” era 
socotită mai arătoasă şi sporea însemnătatea cavalerului. 
În virtutea acestui obicei, atât Macko, cât şi Zbyszko îşi 
puseseră platoşele de preţ, şi umărarele câştigate de la 
cavalerii frizieni, luminoase, strălucitoare şi împodobite pe 
margini cu fir de aur. Mikotaj de Dtugolas, care văzuse 
multe ţări şi mulţi cavaleri în viaţă, aşa că era un mare 
cunoscător în straiele de război, recunoscu dintr-odată că 
platoşele fuseseră meşterite de armurierii din Milano, 
faimoşi în toată lumea. Fiecare era socotită o adevărată 
bogăţie şi numai cei mai avuţi şi le puteau permite. De aici 
trase concluzia că frizii aceia fuseseră oameni de vază în 
locurile lor de baştină, aşa că începu să se uite la Macko şi 
la Zbyszko cu şi mai mare respect. Coifurile lor, însă, deşi 
arătoase, nu erau tot atât de bogate, caii, în schimb, 
împodobiţi din belşug, stârniră admiraţia şi invidia 
curtenilor. Şi Macko, şi Zbyszko, aşezaţi pe şei foarte înalte, 
priveau de sus la întregul alai. Fiecare dintre ei ţinea în 
mână o suliță lungă, fiecare avea un paloş la şold şi un 
topor la şa. Scuturile le lăsaseră într-adevăr în carele de 
povară, ca să le fie mai uşor, dar şi fără ele amândoi arătau 
de parcă mergeau mai degrabă la bătălie decât în oraş. 

Amândoi călăreau aproape de caleaşca în care pe 
bancheta din spate şedeau prinţesa cu Danusia, iar pe cea 
din faţă, jupâneasa Ofka, văduvă după Krystyn de 
Jarzabkow, şi bătrânul Mikołaj de Długolas. Danusia privea 
cu mare interes la cavalerii în armuri, iar prinţesa, scoțând 
din vreme în vreme din sân cutiuţa cu relicvele Sf. 
Ptolemeus, o ducea la buze şi o săruta. 

— Sunt grozav de curioasă cum arată oasele înăuntru, 


spuse într-un târziu, dar n-o să deschid singură cutiuţa, ca 

să nu-l supăr pe Sfânt. O s-o deschidă episcopul la 
Cracovia. 

La care grijuliul Mikołaj de Dtugolas o preveni: 

—Ei, mai bine să n-o dai din mână, e un lucru prea 
scump. 

— Poate că ai dreptate, acceptă prinţesa după o clipă 
de gândire, apoi adăugă: 

—De mult nu mi-a mai făcut nimeni o asemenea 
bucurie, ca bunul abate cu acest dar, care m-a vindecat şi 
de frica de relicvele teutonilor. 

— A vorbit cu înţelepciune şi dreptate, interveni Maćko 
de Bogdaniec. Ei aveau şi aproape de Wilno felurite 
relicve, mai ales că voiau să-şi convingă oaspeţii că luptau 
cu nişte păgâni. Ei şi? Ai noştri şi-au dat seama că e destul 
să scuipe în mâini şi să învârtă toporul, ca să spargă şi 
coiful, şi capul dintr-o dată. Sfinţii ajută, e păcat să te 
împotriveşti, dar numai celor drepţi, care se duc la bătălie 
cu credinţă şi în numele lui Dumnezeu. Aşa gândesc şi eu, 
milostivă stăpână, că dacă va fi un război mare, chiar dacă 
toţi nemţii îi vor ajuta pe cavalerii teutoni, îi vom înfrânge, 
fiindcă poporul nostru este mai mare şi Domnul lisus ne-a 
dat mai multă putere în oase. Cât despre relicve, parcă la 
noi în mănăstirea de la Czestochowa nu se găseşte o 
aşchie din lemnul Sfintei Cruci? 

— Adevărat, pe viul Dumnezeu, îşi aminti prinţesa. Dar 
la noi, aceasta va rămâne la mănăstire, pe când teutonii o 
vor aduce pe-a lor cu ei la nevoie. 

—Tot una-i! Puterea lui Dumnezeu nu ştie ce-i 
depărtarea. 

—Nu-i aşa, hai, spune cum stau lucrurile? îl rugă 
prinţesa adresându-se mintosului Mikołaj de Długolas, iar 
acesta se grăbi să răspundă: 


67 


— Asta poate s-o spună orice episcop. Şi până la Roma 
este departe, dar papa conduce lumea, ce să mai vorbim 
de Dumnezeu! 

Prinţesa se linişti pe deplin şi aduse vorba despre 
Tyniec şi frumuseţile lui. Mazurienii erau miraţi nu numai 
de avuţia abației, ci şi de minunăţiile întregului ţinut prin 
care călătoreau acum. Împrejur, erau sate dese, bogate şi 
livezi de pomi fructiferi, dumbrăvi de tei, cuiburi de berze 
prin copaci, iar mai jos prisăci cu stupi cu acoperişuri de 
paie. De-a lungul drumului, de o parte şi de cealaltă, se 
întindeau lanuri de grâne de tot felul. La răstimpuri, vântul 
apleca marea spicelor încă verzi, printre care, multe ca 
stelele pe cer, se iţeau căpşoarele albăstrelelor şi ale 
macilor roşii deschise. Hăt, departe, dincolo de lanuri, 
înnegreau unde şi unde pădurile sau înveseleau ochii 
crângurile de mesteacăn şi tufişurile de arin scăldate în 
strălucirea soarelui, întrerupte pe alocuri de luncile jilave, 
năpădite de iarbă şi de nagâţii ce se roteau pe deasupra 
mlaştinilor... apoi iarăşi coline acoperite de case şi din nou 
lanuri... Se vedea că pământul este locuit de un popor 
numeros şi harnic, îndrăgostit de munca pe ogor. Cât 
cuprindeai cu ochii, părea că pretutindeni curgea lapte şi 
miere în pace şi fericire. 

— Asta-i ţara regelui Kazimierz, observă prinţesa, să tot 
trăieşti aici şi să nu mai mori niciodată. 

— Şi Domnului lisus îi râd ochii, adăugă Mikołaj de 
Diugolas, când vede asemenea ţinut binecuvântat de 
Dumnezeu; şi cum poate fi altfel de vreme ce aici, când 
încep să bată clopotele, nu există nici un locşor în care să 
nu ajungă! Se ştie clar că duhurile rele, neputându-le 
suporta dangătele, sunt nevoite să fugă prin pădurile de la 
hotarul cu ungurii. 

— Mai mare mirarea, intră în vorbă şi jupâneasa Ofka, 
văduvă după Krystyn de Jarzabkow, că Walgierz Viteazul, 
despre care ne-au povestit călugării, poate să se arate la 

Tyniec, unde clopotele bat de şapte ori pe zi. 

Asemenea cuvinte îl neliniştiră puţin pe Mikotaj, care 
încuviinţă şi el, după ce se gândi o clipă: 

— Mai întâi, necercetate sunt căile Domnului, iar în al 
doilea rând, să nu uitaţi că el trebuie să aibă îngăduinţa 
Lui de fiecare dată. 

— Fie ce-o fi, dar eu sunt bucuroasă că nu înnoptăm la 
mănăstire. Cred că aş muri de frică dacă mi s-ar arăta un 
asemenea uriaş din iad. 

—Ehei, nu se ştie, că se spune că este grozav de 
chipeş. 

— Oricât ar fi de frumos, nu vreau să mă sărute unul 
care scoate pucioasă pe gură. 

— Dar de unde ştii că ar vrea să te sărute? 

Auzind aceste cuvinte, prinţesa, jupân Mikołaj şi cei doi 
cavaleri de Bogdaniec pufniră în râs. Râdea chiar şi 
Danusia, luându-se după ceilalţi, căci nu înţelegea de ce 
Ofka de Jarzabkow îşi întoarse faţa mânioasă spre Mikołaj 
de Dtugolas şi zise: 

— L-aş prefera pe el Domniei Tale. 

—Ei, mai bine-i să nu vorbeşti de lup, o sfătui 
mazurianul vesel, fiindcă ucigă-l toaca rătăceşte şi pe 
drum, între Cracovia şi Tyniec, şi mai ales spre seară; dacă 
te aude şi ţi se arată un căpcăun! 

— Puşchea pe limbă-ţi! se supără Ofka. 

Dar în clipa aceea Macko de Bogdaniec, care, călărind 
un cal înalt, putea vedea mai departe decât cei din 
caleaşcă, struni bidiviul şi se minună: 

— O, Doamne, dar asta ce mai este? 

— Ce vrei să spui? 

— Se iveşte un uriaş din spatele dealului. 

— Cuvântul s-a întrupat! exclamă prinţesa. Nu vă mai 
ţineţi de prostii! 

Zbyszko, însă, se ridică în scări şi adeveri: 

—E un uriaş, pe legea mea! Walgierz trebuie să fie! 

De frică, surugiul trase tare de hăţuri şi caii se ridicară 
în două picioare; începu să se închine când văzu de pe 
capră călăreţul care se apropia. 

Prinţesa se ridică în picioare, apoi se aşeză la loc 
îngrozită. Danusia îşi ascunse capul în faldurile rochiei 
prinţesei. Curtenii, jupâniţele şi trubadurii care veneau 
călare după caleaşcă, auzind numele blestemat, se 
apropiară în grabă. Bărbaţii mai râdeau, chipurile, dar în 
ochi li se citea teama; jupâniţele păliseră şi doar Mikołaj 
de Długolas, care văzuse mai multe, îşi păstra obrazul 
senin şi vrând s-o liniştească pe prinţesă, îi zise: 

—Nu te teme, milostivă stăpână. Soarele încă n-a 
scăpătat şi chiar dacă ar fi noapte, Sfântul Ptolemeu îl va 
învinge pe Walgierz. 

În acest timp, călăreţul necunoscut, ajungând pe 
creasta dealului, îşi opri calul. În razele soarelui care 
apunea se vedea foarte bine, şi statura lui părea să 
întreacă într-adevăr înălţimea unui om obişnuit. Spaţiul 
dintre el şi cortegiul prinţesei nu măsura mai mult de 
treizeci de paşi. 

— De ce s-a oprit? se interesă unul dintre cântăreţi. 

— Pentru că şi noi ne-am oprit, răspunse Maćko. 

— Se uită la noi, de parcă ar vrea să aleagă pe cineva, 
observă al doilea cântăreţ. Dac-aş şti că e om şi nu 
necuratul, m-aş duce la el şi i-aş da cu lăuta în cap. 


Femeile se înspăimântară de-a binelea şi începură să se 
roage cu voce tare. lar Zbyszko, vrând să-şi arate curajul 
faţă de prinţesă şi de Danusia, spuse: 

— Eu am să mă duc şi aşa. Ce-mi pasă mie de Walgierz! 

Danusia încep să strige aproape plângând: „Zbyszko! 
Zbyszko!” dar el îşi îndemnă calul şi înaintă din ce în ce 
mai repede, încrezător că de-l va întâmpina chiar Walgierz, 
îl va străpunge cu sulița. 

Macko, însă, care avea privirea ageră, lămuri: 

— Pare uriaş pentru că stă pe colină. E într-adevăr 
înalt, dar e un om obişnuit, nimic altceva. A, mă duc şi eu 
ca să nu se ajungă la sfadă între el şi Zbyszko. 

În acest timp, Zbyszko, înaintând la trap, se întreba 
dacă să coboare sulița dintr-odată sau mai întâi să-l 
cerceteze de aproape pe omul de pe colină. Se hotări totuşi 
să-l vadă mai întâi şi se convinse îndată că aşa era cel mai 
bine, pentru că pe măsură ce se apropia, necunoscutul 
începu să-şi piardă din înălţimea neobişnuită. Era un 
bărbat de statură uriaşă şi călărea un cal pe măsură, chiar 
mai înalt decât armăsarul lui Zbyszko, dar omul nu arăta 
ca un uriaş. Pe deasupra, mai era şi fără armură, cu o 
căciulă de catifea pe cap de forma unui clopot şi o mantie 
de pânză ce-l apăra de praf, sub care se vedea tunica 
verde. Stând pe colină, ţinea capul ridicat şi se ruga. Se 
vede că oprise calul ca să-şi sfârşească rugăciunea de 
seară. 

„Ei, n-are cum să fie Walgierz!” se gândi tânărul. 

Ajunse atât de aproape, încât putea să-l atingă cu sulița 
pe necunoscut; acesta, însă, văzând că are de-a face cu un 
cavaler în straie bogate, îi zâmbi cu bunăvoință şi se 
înclină: 

— Fie lăudat numele lui lisus Cristos! 

— Acum şi în vecii vecilor. 

—Nu cumva acolo jos este alaiul prinţesei de 
Mazowsze? 

— Ba chiar aşa este. 

— Veniti de la Tyniec? 

Zbyszko nu mai avu când să răspundă, întrucât rămase 
atât de uimit, că nici nu mai auzi întrebarea. O clipă stătu 
împietrit, nevenindu-i să-şi creadă ochilor, deoarece la 
vreun sfert de stadie în urma bărbatului necunoscut, văzu 
zece-cincisprezece călăreţi înarmaţi, în fruntea cărora, dar 
mult mai înainte, se afla un cavaler într-o armură 
strălucitoare, cu o mantie de stofă albă cu cruce neagră şi 
un coif de oţel cu nişte pene de păun grozave. 

— Un cavaler teuton! şopti Zbyszko. 

Şi la această privelişte, se gândi că rugăciunea lui 
fusese ascultată, că Dumnezeu, în marea lui milă, îi 
trimitea un neamt, cum îl rugase la Tyniec, şi că trebuia să 
se folosească de acest prilej, aşa că fără să mai stea pe 
gânduri, înainte ca toate acestea să-i treacă prin minte, 
înainte de a-şi reveni din uimire, se aplecă în şa, îşi potrivi 
sulița la jumătatea urechii calului şi porni în goană asupra 
cavalerului, strigând deviza neamului:  „Grindină! 
Grindină!” 

Potrivnicul rămase şi el mirat, fiindcă îşi opri calul fără 
să mai coboare sulița înfiptă la scară, uitându-se înainte 
parcă nesigur că era atacat. 

— Coboară sulița! răcni Zbyszko, înfigându-şi pintenii 
în coastele calului. 

— Grindină! Grindină! 

Spaţiul care-i despărţea se micşora văzând cu ochii. 
Cruciatul, văzând că atacul era îndreptat împotriva lui, îşi 
struni calul, cobori sulița şi când sulița lui Zbyszko era 
gata să-i străpungă pieptul, deodată, o mână puternică i-o 
frânse ca pe o trestie uscată, apoi aceeaşi mână îi struni 
calul cu o forţă năprasnică, încât armăsarul îşi înfipse 
toate patru picioarele în pământ şi se opri nemişcat. 

—Om nebun, ce faci? răsună un glas adânc şi 
ameninţător, ataci un sol, jignindu-l astfel pe rege? 

Zbyszko se uită mai bine şi-l recunoscu pe bărbatul 
serios care, socotit drept Walgierz, speriase jupâniţele 
prinţesei cu o clipă înainte. 

-—Lasă-mă să-l atac pe neamt! Cine eşti tu? strigă, 
punând mâna pe baltag. 

— Pentru Dumnezeu, lasă toporul, când îţi spun, că te 
zvârl din şa! porunci şi mai ameninţător necunoscutul. Ai 
insultat majestatea regală şi vei fi trimis în judecată. 

După care se întoarse către oştenii care-l urmau pe 
teuton, şi-i chemă: 

— Veniţi aici! 

Dar în timp, sosi Macko cu chipul neliniştit şi întunecat, 
înţelese şi el că Zbyszko se purtase ca un nesocotit, şi 
isprava lui putea să aibă urmări neplăcute pentru el, era 
pregătit totuşi să se bată. Intreaga suită a cavalerului 
necunoscut şi a teutonului număra abia vreo cincisprezece 
oameni înarmaţi care cu sulițe, care cu arbalete, aşa că doi 
cavaleri în armură puteau să lupte cu ei nu fără sorţi de 
izbândă. Macko se mai gândi şi că dacă aveau să-i 
amenințe cu judecata, poate că e mai bine s-o evite 
învingându-i pe aceşti oameni, apoi să se ascundă pe 
undeva până va trece furtuna. Astfel că faţa i se zbârci 
dintr-odată ca botul unui lup gata să muşte şi 
îmboldindu-şi calul între Zbyszko şi bărbatul necunoscut, 
începu să-l întrebe, ţinând totodată mâna pe paloş: 

— Cine sunteţi, Domniile Voastre? Cine vă dă dreptul? 

— Regele mi-a poruncit să înlătur toate primejdiile de 
pe drum şi mă numesc Powata de Taczew. 

La aceste cuvinte, Macko şi Zbyszko priviră la cavaler, 
apoi îşi băgară armele pe jumătate scoase în teci şi îşi 
plecară capetele. Nu din cauza fricii, ci din respect faţă de 
faima unui nume cunoscut de mult, pentru că Powala de 
Taczew, şlahtic dintr-un neam vajnic şi avut, care stăpânea 
pământuri numeroase pe lângă Radom, era în acelaşi timp 
şi unul dintre cei mai slăviţi cavaleri din Regat. Trubadurii 
îl lăudau în cântecele lor ca pe un model de onoare şi 
bărbăţie, alăturându-l de Zawisza de Garbów şi Farurej, de 
Skarbek de Góra, Dobek de Oleśnica şi Jasiek Naszan, de 
Mikołaj de Moskorzâw şi Zyndram de Maszkowice. Iar 
acum, mai reprezenta până la un punct şi persoana 
regelui, aşa că atacarea lui ar fi însemnat să-şi pună 
capetele sub securea gâdelui. 

De aceea şi Macko, venindu-şi în fire, i se adresă cu 
respectul cuvenit: 

— Cinste şi plecăciune Domniei Tale, slavei şi bărbăţiei. 

— Plecăciune, Domnilor Voastre, răspunse Powala, deşi 

aş fi preferat să vă cunosc în împrejurări mai bune. 

— Din ce pricină? întrebă Macko. 

Powala se întoarce spre Zbyszko. 

— Ce te-ai încumetat să faci, tinere? Pe drumul mare şi 
în apropierea regelui ai atacat un sol! Ştii ce te aşteaptă 
pentru asemenea faptă? 

—L.-a atacat pe sol, pentru că e tânăr şi fără minte, de 
aceea fapta o ia înaintea gândului, îi luă Macko apărarea. 
Dar nu-l judeca prea aspru, Domnia Ta, căci am să-ţi spun 
toată tărăşenia. 

— N-o să-l judec eu. Datoria mea este doar să-l leg... 

—Cum aşa? se minună Maćko, uitându-se iarăşi 
întunecat la grupul de oşteni. 

— Asta-i porunca regelui! 

După aceste cuvinte, se aşternu tăcerea. 

— Este şlahtic, adăugă Macko. 

—Atunci să jure pe onoarea de cavaler că se va 
prezenta la orice judecată. 

—Mă jur pe onoarea mea! strigă Zbyszko. 

— Prea bine. Care vă sunt numele? 


Maćko îi spuse numele şi blazonul amândurora. 
—Dacă  Domniile Voastre faceţi parte din suita 


prinţesei lui Janusz, rugaţi-o să vă ia apărarea în faţa 
regelui. 

—Nu suntem de la curtea ei. Noi venim din Lituania, 
de la prinţul Witold. Ar fi fost mai bine să nu ne întâlnim cu 
nimeni! De la întâlnirea cu prinţesa ni se trage toată 
nenorocirea. 


Şi aici, Macko începu să povestească ce s-a petrecut la 
han, aşa că vorbi despre întâlnirea cu curtea prinţesei şi 
despre legământul lui Zbyszko, dar în cele din urmă, se 
mânie pe Zbyszko, din cauza prostiei căruia dăduseră de 
necaz, aşa că, întorcându-se spre el, îl dojeni: 

— Mai bine-ai fi murit la Wilno! Ce ţi s-a năzărit, 
ticălosule? 

—După ce-am jurat, dădu răspuns Zbyszko, m-am 
rugat Domnului lisus să mă ajute să-i găsesc pe nemti; 
i-am promis şi daruri, aşa că, atunci când am văzut penele 
de păun şi mantia cu crucea neagră, parcă un glas din 
mine m-o îndemnat: „Atacă-l pe neamţ, fiindcă asta-i o 
minune!” Ei şi am pornit asupra lui, cine n-ar fi făcut-o? 

— Ascultaţi-mă, îl întrerupse Powala. Eu nu vă doresc 
răul, pentru că e limpede că tânărul ăsta s-a făcut vinovat 
mai mult din cauza uşurinţei vârstei lui. Aş fi bucuros să 
nu-i iau în seamă greşeala şi să merg mai departe, ca şi 
când nu s-ar fi întâmplat nimic. Asta, însă, aş putea s-o fac 
numai dacă acea căpetenie teutonă mi-ar făgădui că nu se 
va plânge regelui. Rugaţi-l, Domniile Voastre, şi dacă-i va 
părea rău de flăcău... 

— Mai bine mă duc la judecată, decât să mă închin 
înaintea unui teuton! se împotrivi Zbyszko. Onoarea mea 
de şlahtic nu mi-o îngăduie. 

La acestea, Powata de Taczew îl privi cu asprime şi-l 
certă: 

— Rău faci. Cei mai vârstnici ştiu mai bine ca tine ce 
înseamnă onoarea de cavaler. Şi despre mine a auzit multă 
lume, dar dacă aş fi greşit astfel, nu m-aş ruşina să mă rog 
de iertare. 

Zbyszko nu se simţi prea bine, dar aruncându-şi 
privirea împrejur, propuse: 

— Aici, pământul este drept, ajunge să-l bătătorim 
puţin. Decât să-i cer iertare neamţului, mai bine m-aş lupta 
călare sau pe jos cu el pe moarte sau viaţa în robie. 

— Prost mai eşti! îl întrerupse Macko. Cum o să te baţi 
cu un sol? Nici tu cu el şi nici el cu un nepricopsit ca tine. 

Apoi i se adresă lui Powala: 

— Iertare, Domnia Ta. Nepotul meu s-a prostit de tot 
din cauza războiului, dar e mai bine să nu vorbească el cu 
neamţul, fiindcă este în stare să-l şi jignească. O să 
vorbesc eu cu el şi o să-l rog, iar dacă, după ce-şi va sfârşi 
solia, comturul va binevoi să lupte în arenă, îi voi sta şi eu 
la îndemână. 

— Este un cavaler dintr-un neam mare, care nu va lupta 
cu oricine, răspunse Powala. 

— Cum se poate? Doar port şi eu cingătoare şi pinteni. 
Chiar şi un prinţ se poate măsura cu mine. 

—Este adevărat, dar Domnia Ta să nu-i vorbeşti de 
asta, poate doar dacă va aduce el vorba, fiindcă mă tem să 
nu se îndârjească şi mai tare. Dar, să te ajute Dumnezeu. 

—Mă duc să-l înduplec pentru tine, îi spuse Macko lui 
Zbyszko, aşteaptă-mă aici. 

Şi spunând acestea, se apropie de teutonul care, 
oprindu-se la câţiva paşi, stătuse ţeapăn pe calul înalt cât o 
cămilă, asemenea unei statui turnate din fier, şi ascultase 
cu cea mai mare nepăsare vorbirea dinainte. În timpul 
anilor lungi de război, Maćko învățase puţin nemţeşte, aşa 
că începu să-i explice comturului în limba lui ce se 
întâmplase şi să dea vina pe tinereţea şi sângele iute al 
băiatului, care avusese impresia că însuşi Dumnezeu îi 
trimisese un cavaler cu pene de păun, încercând la sfârşit 
să-l roage să-i ierte vina lui Zbyszko. 

Faţa comturului rămase neschimbată. Semet şi drept, 
cu capul ridicat, privea la Macko atât de nepăsător şi 
totodată cu dispreţ, de parcă nu s-ar fi uitat la un cavaler 
şi nici măcar la un om, ci la o scândură de la gard. 
Stăpânul de la Bogdaniec, băgă de seamă şi chiar dacă îşi 
alegea în continuare vorbele cu meşteşug, se vedea că 
mânia începea să-i clocotească în piept; vorbea tot mai în 
silă, iar pe obrajii arşi de soare îi urca rumeneala. Era 
limpede că, faţă de această semeţie rece, lupta cu sine, ca 
să nu scrâşnească din dinţi şi să nu răbufnească. 

Powala, însă, observă ce se petrece şi, având o inimă 
bună, se hotări să-i vină în ajutor. Şi el, căutând în tinereţe 
isprăvi cavalereşti cu primejdie pe la curţile ungurească, 
austriacă, burgundă şi cehă, care l-au făcut faimos, 
învățase nemţeşte, aşa că acum îi spuse în această limbă 
lui Maćko cu un glas împăciuitor şi glumeţ: 

— Domnia Ta, vezi doar că nobilul comtur socoteşte că 
întâmplarea nu merită nici măcar un cuvânt. Nu numai în 
Regatul nostru, ci pretutindeni tinerii n-au prea multă 
minte, dar un asemenea cavaler nu se luptă cu nişte copii 
nici cu paloşul, nici cu legea. 

La acestea, Lichtenstein îşi umflă mustaţa decolorată şi 
îşi îndemnă calul înainte, trecând pe lângă Macko şi 
Zbyszko. 

Acestora, însă, o mânie cumplită le ridică părul sub 
coifuri, şi mâinile apucară paloşele. 

—Aşteaptă, mama ta de teuton, strecură printre dinţii 
încleştaţi cel mai în vârstă dintre cavalerii de Bogdaniec, 
acum îţi jur şi eu ţie, şi am să te găsesc după ce-ţi vei 
încheia solia. 

Dar Powala de Taczew, căruia sângele începuse să-i 
urce la cap, îl potoli: 

—Asta după aceea. Mai întâi, să vă ia prinţesa 
apărarea, că altfel va fi rău de băiat. 

Apoi porni în urma teutonului, îl opri şi o vreme 
discutară cu însufleţire. Şi Maćko, şi Zbyszko îşi dădură 
seama că teutonul nu se uita la Powala cu aceeaşi faţă 
mândră, ca la ei, iar asta le spori şi mai mult mânia. In 
curând, Powala se întoarse la ei şi aşteptând ca neamţul să 
se îndepărteze, le atrase atenţia: 

— V-am luat apărarea, dar e un om neînduplecat. Zice 
că nu se va plânge regelui numai dacă Domniile Voastre 
veţi împlini ce va pretinde el... 

— Şi ce vrea? 

— Mi-a spus aşa: „Am să mă opresc să-i dau bineţe 

prinţesei de Mazowsze. Să vină şi ei, să descalece, să-şi 
scoată coifurile şi de jos, cu capetele descoperite, să mă 
roage, şi am să le răspund”. 

Aici, Powata îl privi în ochi pe Zbyszko şi adăugă: 

— Inteleg că nu-i lucru uşor pentru nişte şlahtici... dar 
te previn că dacă nu vrei să-l faci, cine ştie ce te poate 
aştepta; poate chiar paloşul călăului. 

Feţele lui Maćko şi Zbyszko se învineţiră ca piatra. Se 
aşternu iarăşi tăcerea. 

— Ei, ce ziceţi? întrebă Powala. 

Zbyszko îi răspunse liniştit şi cu atâta gravitate, de 
parcă ar fi avut cu douăzeci de ani mai mult. 

— Ce să zicem? Toate sunt în puterea Domnului? 


— Cum adică? 

— Adică de-aş avea şi două capete, şi călăul ar trebui să 
mi le reteze pe amândouă, am o singură onoare şi nu mă 
pot face de ruşine. 


Powatla deveni serios şi întorcându-se spre Maćko, îl 
întrebă şi pe el: 

— Dar Domnia Ta ce spui? 

—Eu spun că pe băietanul ăsta l-am crescut de mic, 
răspunse Macko posomorât... Viitorul neamului nostru stă 
în el, pentru că eu sunt bătrân, dar nu poate să facă asta 
nici cu preţul vieţii. 

Chipul aspru începu să-i tremure şi dragostea pentru 
nepot răbufni în el cu atâta putere, încât îl strânse în 


braţele-i acoperite de fier şi începu să strige: 
— Zbyszko! Zbyszko! 


Iar tânărul cavaler mai că rămase mirat şi 
îmbrăţişându-şi unchiul, la rândul lui, zise: 

— Ei, nu ştiam că ţii atât de mult la mine!... 

—Văd că sunteţi nişte cavaleri adevăraţi, le spuse 
mişcat Powala, şi de vreme ce tânărul mi-a jurat pe 
onoarea lui că se va prezenta la judecată, n-am să-l 


78 


cetluiesc; în oameni ca Domniile Voastre pot să am 
încredere. Aşadar, nu vă pierdeţi cu firea. Neamţul o să 
zăbovească o zi la Tyniec, aşa că eu o să-l văd pe rege 
înainte şi am să-i înfăţişez lucrurile în aşa fel încât să-l 
supăr cât mai puţin. Noroc că am izbutit să frâng sulița, 
mare noroc! 


Dar Zbyszko se împotrivi: 
— Dacă tot trebuie să-mi pierd capul, m-aş fi bucurat 


mai mult să-i rup oasele teutonului. 

— De mirare că ştii să-ţi aperi cinstea atât de bine şi nu 
poţi să pricepi că astfel ne-ai face poporul de râs! îşi 
pierdu răbdarea Powała. 

— De priceput, pricep eu, o ţinu Zbyszko înainte, dar 
tocmai de aceea îmi pare rău... 


Powala, însă, se întoarse către Maćko: 

—Domnia Ta, dacă tânărul izbuteşte să scape 
nevătămat, se cuvine să-i pui gluguţa pe cap, ca la un 
şoim. Altminteri n-o să piară de moarte bună. 

—Ar izbuti, dacă Domnia Ta ai vrea să tăinuieşti 
înaintea regelui ce s-a întâmplat. 

— Şi ce facem cu neamţul? Limba doar nu i-o pot lega. 

— Adevărat! Că bine zici! 

Tăifăsuind în acest fel, porniră înapoi spre alaiul 
prinţesei. Slujitorii lui Powała, care erau amestecați mai 
înainte cu oamenii lui Lichtenstein, mergeau acum în urma 
lor. De departe se vedeau legănându-se în bătaia vântului 
printre  căciulile  mazurienilor penele de păun ale 
teutonului şi coiful lui strălucind în soare. 

—Ciudată mai este firea cavalerilor teutoni, remarcă 


parcă îngândurat stăpânul de Taczew. Când o duc rău, pot 
fi trufaşi ca un călugăr franciscan, umili ca un miel şi dulci 
ca mierea, de parcă nimeni n-ar fi mai bun ca ei în toată 
lumea. Dar când se simt în putere, nimeni nu se sumeţeşte 

mai mult ca ei şi n-au milă câtuşi de puţin niciodată. Se 
pare că Domnul lisus le-a dat cremene în loc de inimă. 
M-am uitat şi eu la tot felul de noroade şi nu o dată am 
văzut cum un adevărat cavaler îşi cruţă potrivnicul mai 
slab spunându-şi: „Nu-mi va spori onoarea, călcând în 
picioare pe cel căzut”. Pe când teutonii tocmai atunci sunt 
cei mai înverşunaţi. Dacă-l ţii de cap, nu-l lăsa să-ţi scape, 
că nu-ţi va fi bine! Aşa şi solul ăsta! A pretins de îndată nu 
numai să-i cereţi iertare, ci să vă faceţi şi de ruşine. Mă 
bucur, însă, că nu i-aţi dat ascultare. 

— Netrebnicul! strigă Zbyszko. 

— Şi să nu vă arătaţi îngrijoraţi, fiindcă e în stare să se 
bucure de îndată. 

După aceste cuvinte, ajunseră şi se uniră cu alaiul 
prinţesei. Când îi văzu, solul teuton îşi aşternu pe faţă o 
expresie de trufie şi dispreţ, dar ei se prefăcură că nu-l 
văd. Zbyszko trecu alături de Danusia şi începu să 
sporovăiască vesel cu ea, vestind-o că de pe colină se vede 
foarte bine Cracovia, iar Macko îi istorisi unuia dintre 
cântăreţi despre puterea grozavă a şlahticului de Taczew, 
care frânsese în mână sulița lui Zbyszko asemenea unui 
băț uscat. 

— Păi de ce i-a frânt-o? întrebă trubadurul. 

— Pentru că băiatul s-a prefăcut că luptă cu neamţul, 
aşa în glumă. 

Cântăreţului, şlahtic şi om umblat, nu i se păru o glumă 
prea bună, dar văzând că Maćko vorbeşte cam dispreţuitor 
despre ea, nu o luă nici el în serios. În acest timp, neamţul 
fu contrariat de purtarea lor. Privi de câteva ori la Zbyszko, 
apoi la Macko; înţelese în sfârşit, că nu vor descăleca şi 
nu-l iau în seamă cu bună ştiinţă. Atunci, îi sticliră ochii ca 
oţelul şi începu numaidecât să-şi ia rămas-bun... 

In momentul în care pornea, Powała de Taczew nu se 
putu stăpâni şi-i spuse la despărţire: 

— Pleacă liniştit, cavalere, în ţară e pace şi nu va da 

nimeni năvală asupra Domniei Tale, poate doar vreun 
copilandru nesăbuit... 

— Cu toate că obiceiurile din această ţară sunt ciudate, 
n-am căutat apărarea, ci doar tovărăşia Domniei Tale, 
răspunse Lichtenstein. Cred că ne vom mai întâlni şi la 
curtea de aici, şi în altă parte... 

În ultimele cuvinte, răsuna parcă o ameninţare 


ascunsă, de aceea Powata răspunse cu gravitate: 
— Să dea Dumnezeu... 


Spunând acestea, se înclină şi se întoarse, după care 
înălţă din umeri şi murmură cu jumătate de glas, în aşa fel 
însă ca cei mai apropiaţi să-l audă: 

— Amărâtule! Ce te-aş mai sălta din şa în vârful suliţei 
şi te-aş învârti prin aer cât ţi-ai zice de trei ori rugăciunea! 

Şi începu să stea de vorbă cu prinţesa, pe care o 
cunoştea bine. Anna Danuta se interesă ce făcea pe aici, 
iar el o lămuri că regele îi poruncise să înlăture primejdiile 
de pe drum în tot ţinutul, fiindcă din pricina mulţimii 
oaspeţilor care veneau la Cracovia, puteau să se întâmple 
oricând lucruri neplăcute. Şi drept dovadă, povesti cele 
petrecute cu o clipă înainte, la care fusese martor. Se 
gândi totuşi că pentru intervenţia prinţesei în folosul lui 
Zbyszko va avea destul timp s-o roage mai târziu, când se 
va ivi nevoia; nu acordă întâmplării o atenţie prea mare, 
nevrând s-o întristeze. Într-adevăr, prinţesa chiar râse de 
Zbyszko care se arăta atât de grăbit să pună mâna pe 
penele de păun, iar ceilalţi, aflând că rupsese sulița 
tânărului, admirară puterea cavalerului de Taczew, care 
făcuse asemenea ispravă cu o singură mână... 

Acesta, însă, puţin lăudăros, se bucură din toată inima 
că-i ridică în slăvi virtutea şi, în cele din urmă, începu să-şi 
povestească singur isprăvile care-i făcuseră cunoscut 
numele mai ales în Burgundia la curtea lui Filip 
Indrăzneţul. Acolo, în timpul unui turnir, după ce-i rupsese 
sulița, îl înşfăcase odată de brâu pe un cavaler din Ardeni, 
îl doborâse din şa şi îl aruncase în sus la înălţimea suliţei, 

cu toate că luptătorul era îmbrăcat tot în armură. Filip 
Indrăzneţul îl răsplătise atunci cu un lanţ de aur, iar 
prinţesa îi dăruise un pantofior de catifea, pe care îl poartă 
şi acum la coif. 

Ascultând acestea, se arătară cu toţii foarte miraţi, 
afară de Mikołaj de Dtugolas, care rosti: 

—În vremurile deşănţate de acum, nu mai sunt 


asemenea bărbaţi, cum erau pe vremea tinereţii mele, sau 
ca aceia despre care îmi povestea tatăl meu. Acum, dacă 
se întâmplă ca un şlahtic să rupă o platoşă, să întindă arcul 
unei arbalete fără manivelă sau să răsucească între degete 
un tesac de fier, se şi socoteşte numaidecât foarte vânjos şi 
se sumeţeşte deasupra celorlalţi. Dar altădată, făceau asta 
şi fetele. 

—Nu spun nici eu că mai demult oamenii nu erau mai 
puternici, răspunse Powala, dar din aceştia se găsesc şi 
astăzi. Faţă de mine, Domnul lisus nu s-a arătat zgârcit cu 
vlaga oaselor, cu toate acestea, nu mă cred cel mai 
puternic om din Regat. Domnia Ta, ai văzut vreodată pe 
Zawisza de Garbów? Unul ca acesta m-ar învinge. 

— L-am văzut. Are umerii laţi ca limba clopotului de la 
Cracovia. 

— Dar pe Dobko de Olesnica? Odată, la un turnir pus la 
cale de cavalerii teutoni la Toruń, a doborât doisprezece 
luptători cu mare fală pentru el şi pentru poporul nostru... 

— Mazurianul nostru, Staszko Ciotek, era mai puternic 
şi decât Domnia Ta, şi decât Zawisza, şi decât Dobko. Se 
spunea despre el că lua un băț verde şi-l strângea de se 
scurgea toată seva din el. 

— Asta pot s-o fac şi eu! se amestecă Zbyszko. 


Şi înainte ca cineva să-l roage să încerce, se repezi la 
marginea drumului, rupse o creangă destul de groasă 
dintr-un copac, apoi o strânse la un capăt în faţa prinţesei 

şi a Danusiei atât de tare, încât seva începu să curgă 
într-adevăr în picături mari pe drum. 
— O, lisuse! se minună jupâneasa Otka de Jarzabkow la 


această privelişte, să nu te mai duci la război, pentru că ar 
fi păcat ca un asemenea om să moară înainte de 
însurătoare... 

—Ar fi păcat, repetă Maćko,  întunecându-se 
dintr-odată. 

Dar Mikołaj de Dtugolas începu să râdă şi odată cu el şi 
prinţesa. Cu toate acestea, ceilalţi lăudară într-un glas 
puterea lui Zbyszko, fiindcă pe atunci un braţ de fier era 
prețuit mai mult decât orice însuşire, aşa că jupâniţele îi 
spuseră Danusiei: „N-ai decât să te bucuri”, iar ea se 
bucură, deşi nu înţelegea prea bine ce folos poate avea 
dintr-o ramură de copac. Uitând cu totul de teuton, 
Zbyszko privea cu atâta mândrie în jur, că Mikotaj de 
Dtugolas, dorind să-l facă să fie mai cumpănit, spuse: 

— Te sumeţeşti zadarnic cu puterea ta, fiindcă sunt alţii 
şi mai buni ca tine. Eu n-am văzut, dar tatăl meu a fost 
martor la ceva şi mai grozav, ce s-a întâmplat la curtea lui 
Karol, împăratul roman. S-a dus să-l viziteze regele nostru 
Kazimierz cu o suită numeroasă, printre care se afla şi acel 
foarte puternic Staszko Ciotek, fiul voievodului Andrzej. Şi 
împăratul a început să se laude că printre oamenii lui are 
un ceh care se ia la trântă cu ursul şi-l omoară 
numaidecât. Au făcut o serbare şi cehul a omorât doi urşi 
unul după altul. Regele nostru s-a îngrijorat foarte tare şi, 
ca să nu se facă de ruşine, a spus: „Da, dar nici Ciotek al 
meu nu se lasă mai prejos”. Au hotărât ca întrecerea să 
aibă loc peste trei zile. S-au adunat jupâniţe şi cavaleri 
însemnați, iar după trei zile cehul s-a înşfăcat cu Ciołek în 
curtea castelului; dar n-a durat mult, pentru că abia se 
luaseră în braţe şi Ciotek i-a frânt grumazul şi toate 
coastele cehului, spre slava regelui, lăsându-l mort pe loc. 


83 


Acelaşi, poreclit de atunci Rupe-oase, a urcat singur în 
turn un clopot pe care douăzeci de bărbaţi abia puteau să-l 
mişte. 

— Şi câţi ani avea? întrebă Zbyszko. 

— Era tânăr! 

În acest timp, Powala de Taczew, călărind pe parte 
dreaptă, unde stătea prinţesa, se aplecă şi-i spuse la 
ureche tot adevărul despre însemnătatea întâmplării, 
rugând-o totodată să-l ajute pe Zbyszko care s-ar putea să 
fie pedepsit cu asprime pentru fapta lui. Prinţesa, căreia îi 
plăcea Zbyszko, primi cu tristeţe această veste şi se 
îngrijoră foarte mult. 

— Episcopul de Cracovia ţine la mine, îi destăinui 
Powała, s-ar putea să-l înduplec, pe el şi pe regină, dar cu 
cât îl vor sprijini mai mulţi pe tinerelul acesta, cu atât va fi 
mai bine... 

— Dacă regina îi va lua apărarea, n-o să i se clintească 
nici un fir de păr din cap, îl linişti Anna Danuta, fiindcă 
regele îi arată multă cinste şi pentru sfinţenie, şi pentru 
zestre, mai ales acum când a scăpat de ruşinea de a fi 
stearpă. Dar la Cracovia se mai află şi sora îndrăgită a 
regelui, prinţesa şi soţia lui Ziemowit, să te duci şi la ea. O 
să fac şi eu tot ce voi putea, dar ea este sora lui bună, pe 
când eu numai verişoară. 

— Milostivă stăpână, regele ţine şi la Domnia Ta. 

—Ei, nu chiar aşa, răspunse prinţesa cu anume 
tristeţe, pentru mine o verigă, pentru ea un lanţ întreg; 
mie - o vulpiţă; ei - o zibelină. Regele nu ţine la nimeni ca 
la Aleksandra. Nu e zi în care s-o lase să plece cu mâinile 
goale... 

Tot vorovind aşa, se apropiară de Cracovia. Drumul, 
plin de oameni încă de la Tyniec, se umpluse şi mai mult 
de lume. 

Intâlniră şlahtici care se duceau la oraş însoţiţi de copii 

de casă, unii în armuri, alţii în veşminte de vară şi pălării 
de paie. Unii călare, alţii în căleşti cu soțiile şi fiicele, care 
voiau să vadă întrecerile anunţate mai demult. Pe alocuri, 
tot drumul era ticsit de carele neguţătorilor, care n-aveau 
voie să ocolească oraşul şi să fie astfel scutiţi de dări. In 
care, aduceau sare, ceară, grâne, peşte, piei de animale, 
cânepă, lemne. Altele veneau dinspre oraş încărcate cu 
baloturi de postav, butoaie de bere şi tot felul de alte 
mărfuri. Cracovia se vedea bine: grădinile regale, ale 
nobililor şi ale orăşenilor, care înconjurau cetatea de 
scaun, apoi zidurile şi turnurile bisericilor. Cu cât se 
apropiau mai mult, cu atât creştea îmbulzeala, iar la 
porţile de intrare abia te puteai strecura prin vânzoleală. 

—Ăsta-i oraşul! Cred că nu mai este altul la fel pe 
lume, remarcă Macko. 

— Totdeauna seamănă a iarmaroc, îi răspunse unul 
dintre cântăreţi. Ai fost demult aici, Domnia Ta? 

— Demult. Şi mă mir, ca şi când l-aş vedea prima dată, 
de parcă venim din alte ţări sălbatice. 

— Se vorbeşte că oraşul a crescut grozav de când este 
Jagiełło rege. 

E adevărat: de la urcare pe tron a marelui prinţ de 
Lituania, ţările lituane şi rutene şi-au deschis porţile 
comerţului cracovian, ceea ce a avut ca rezultat creşterea 
oraşului de la o zi la alta; populaţia, bogăţiile şi clădirile, 
devenind unul dintre cele mai mari din lume... 

— Şi oraşele teutone sunt mari, adăugă cântăreţul gras. 

— Numai să intri în ele, lămuri Macko. Ai găsi pradă pe 
cinste! 

Dar Powala se gândea la altceva, anume că tânărul 
Zbyszko, care se făcuse vinovat doar din cauza înflăcărării 
lui prosteşti, intră ca în gura lupului. Stăpânul de Taczew, 
aspru şi îndârjit în vreme de război, avea totuşi în pieptu-i 
puternic o adevărată inimă de porumbel, şi pentru că 
înţelegea mai bine decât alţii ce-l aşteaptă pe vinovat, i se 

făcu milă de el... 

— mi tot bat capul, îi mărturisi iarăşi prinţesei, dacă 
să-i spun regelui sau să nu-i spun ce s-a întâmplat. Dacă 
teutonul nu se va plânge, nu va fi nimic, dar dacă se va 
plânge, poate că ar fi mai bine să-i spun totul dinainte, ca 
stăpânul nostru să nu se mânie... 

— Dacă teutonul are prilejul să piardă pe cineva, o va 
face, îi dădu prinţesa în bună, dar eu am să-i spun 
tânărului înainte să rămână la curtea mea. Se prea poate 
ca regele să nu se arate prea aspru cu unul dintre curtenii 
mei. 

Spunând acestea, îl chemă pe Zbyszko care, aflând 
despre ce este vorba, descălecă, îi înconjură picioarele 
stăpânei şi acceptă cu cea mai mare bucurie să fie 
curteanul ei, nu atât din pricina primejdiei, cât pentru că 
în acest fel putea să rămână aproape de Danusia. 

lar Powata îl întrebă între timp pe Maćko: 

— Şi unde veţi locui? 

— La vreun han. 

— Hanurile sunt ocupate de mult, nu mai e nici un loc. 

—Atunci o să ne ducem la un neguţător pe care-l 
cunosc, Amylej, poate că o să ne îngăduie să înnoptăm la 
el... 

— Eu, însă, îţi propun altceva: veniţi la mine în ospeţie. 
Nepotul Domniei Tale s-ar putea duce cu ceilalţi curteni ai 
prinţesei să stea la castel, dar ar fi mai bine să nu se afle 
prea aproape de rege. Ce faci în prima clipă de mânie, nu 
mai faci şi în a doua. Sigur că va fi nevoie ca astfel să vă 
împărţiţi avutul, carele de povară şi slujitorii, iar pentru 
asta vă trebuie timp. Ştii ce, la mine o să vă simţiţi bine şi 
o să fiţi în siguranţă. 

Maćko, deşi se îngrijoră puţin că Powała se gândeşte 
atâta la siguranţa lor, îi mulţumi cu recunoştinţă şi intrară 


86 


în oraş. Aici, însă, şi el, şi Zbyszko uitară iarăşi de orice 
grijă la vederea minunăţiilor ce-i înconjurau. În Lituania şi 
la hotar, văzuseră doar castele izolate, iar dintre oraşele 
mai însemnate, afară de Wilno, toate celelalte erau rău 
construite şi arse, numai cenuşă şi dărâmături, pe când 
aici, clădirile neguţătorilor erau adesea mai arătoase chiar 
decât fortăreaţa marelui prinţ lituanian. 

Multe case erau într-adevăr de lemn, dar şi acestea 
impuneau prin înălţimea pereţilor, şi a acoperişurilor, prin 
ferestrele cu geamuri în rame de plumb, care răsfrângeau 
atât de puternic razele soarelui care apunea, încât puteai 
să crezi că izbucnise vreun incendiu. Pe străzile mai 
apropiate de piaţă, erau totuşi numeroase palate mai mici 
de cărămidă roşie sau chiar din piatră, înalte, împodobite 
cu marchize şi cruci negre pe pereţi. Se înălţau unele 
lângă altele, ca nişte oşteni aliniaţi, unele mai largi, altele 
înguste de nouă coti, dar ascuţite, cu tinde boltite, adesea 
cu Calvarul Domnului sau cu icoana Sfintei Fecioare 
deasupra porţii. Erau şi străzi pe care se vedeau două 
rânduri de case, sus o fâşie de cer, iar jos drumul aşternut 
cu pietre; pe amândouă părţile, cât cuprindeai cu ochii, 
prăvălii şi iar prăvălii îmbelşugate, pline de mărfuri de 
calitate, deseori ciudate sau cu totul necunoscute, la care 
Macko, învăţat să-şi ducă viaţa în războaie neîntrerupte, se 
uita cu priviri lacome. Dar şi mai multă admiraţie stârniră 
la amândoi clădirile publice: catedrala Sf. Maria din Piaţă, 
bazarul ţesăturilor, turnul primăriei cu o pivniţă uriaşă, în 
care se vindea bere de Swidnica şi alte biserici, prăvălii de 
postavuri, uriaşul mercatorium! destinat neguţătorilor 
străini, clădirea în care se închidea cântarul orăşenesc, 
frizerii, băi, topitoriile de aramă, de ceară, aur şi argint, 
fabricile de bere, munţii de butoaie în jurul aşa-numitului 
Schrotamt - într-un cuvânt, pretutindeni îndestulare şi 
bogății, pe care un om neobişnuit cu oraşul sau chiar 
vreun stăpân al unui „târg” n-avea cum să şi le închipuie... 

Powala îi conduse pe Maćko şi pe Zbyszko acasă la el, 


1 Târg (lb. lat.). 

pe strada Sf. Anna, porunci să li se pregătească o odaie 
încăpătoare, îi prezentă scutierilor săi, iar el plecă la 
castel, de unde se întoarse la cină, însă destul de târziu. 
Odată cu el, aduse şi câţiva prieteni şi, tot încercând vinul 
şi carnea, chefuiră cu mare veselie, deşi stăpânul casei era 
parcă îngrijorat, aşa că după ce plecară toţi pe la casele 
lor, îi spuse lui Macko: 

— Am stat de vorbă cu un canonic, priceput în scriere şi 
la legi, care zice că jignirea unui sol înseamnă osândirea la 
moarte. Aşa că rugaţi-vă amândoi lui Dumnezeu ca 
teutonul să nu se plângă. 

La auzul acestor cuvinte, cei doi cavaleri, deşi 
întrecuseră puţin măsura la ospăț, se duseră la culcare cu 
inima grea. Macko nu putu nici măcar să adoarmă, şi după 
o vreme, îi spuse nepotului: 

— Zbyszko! 

— Ce este? 

— Dacă stau să mă gândesc bine, cred că o să-ţi taie 
capul. 

— Aşa crezi? întrebă Zbyszko cu glas somnoros. 


Şi întorcându-se cu faţa la perete, adormi adânc, 
pentru că era obosit de drum... 


Capitolul V 


ÎN ZIUA URMĂTOARE, AMÂNDOI CAVALERII de Bogdaniec, 
împreună cu Powala, se duseră la slujba de dimineaţă de la 
catedrală, atât pentru liturghie, cât şi ca să vadă curtea şi 
oaspeţii care veniseră la castel. Într-adevăr, pe drum 
Powala întâlni o mulţime de necunoscuţi, iar printre 
aceştia, destui cavaleri faimoşi în ţară şi peste graniţă, la 
care tânărul Zbyszko se uită cu admiraţie, făgăduindu-şi în 
sufletul lui că dacă va scăpa nepedepsit pentru 

întâmplarea cu Lichtenstein, îşi va da silinţa să-i egaleze în 
bărbăţie şi în toate celelalte virtuţi. Unul dintre aceşti 
cavaleri, Toporczyk, rudă cu castelanul de Cracovia, le 
împărtăşi noutatea că se întorsese de la Roma Wojciech 
Jastrzebiec, un scolastic care se dusese la papa Bonifaciu 
al IX-lea cu o scrisoare, în care îl poftea la botezul de la 
Cracovia. Bonifaciu primise invitaţia şi cu toate că îşi 
exprimase îndoiala că va veni el însuşi, îl însărcinase pe sol 
să-l ţină în locul lui pe copilul care se va naşte, rugându-l 
totodată, drept dovadă a dragostei lui pentru rege şi 
regină, să-i dea copilului numele de Bonifaciu sau 
Bonifacja. 

Se mai vorbea de asemenea despre sosirea apropiată a 
regelui maghiar Zygmunt, care avea să vină cu siguranţă. 
Deoarece Zygmunt venea întotdeauna şi invitat, şi 
neinvitat când se nimerea ocazia unei vizite, a unui ospăț 
sau întreceri, la care îi plăcea să ia parte, dorind să i se 
ducă vestea prin lume ca stăpânitor, cântăreţ şi unul dintre 
cei mai buni cavaleri. Powała, Zawisza de Garbów, Dobko 
de Olesnica, Naszan şi alţi bărbaţi de aceeaşi măsură 
povestiră zâmbind că la luptele dinainte, regele îi rugase în 
taină ca la turnir să nu-l lovească prea puternic şi să-l 
cruţe pe „oaspetele maghiar”, a cărui vanitate, cunoscută 
în toată lumea, era atât de mare, încât în caz că nu 
învingea el, izbucnea în plâns. Dar cea mai mare impresie 
printre cavaleri o făcură veştile despre Witold. Se 
povesteau adevărate minuni despre leagănul turnat tot din 
argint, pe care îl aduseseră în dar din partea lui Witold şi a 
soţiei sale Anna, prinții şi nobilii lituanieni. Şi cum se 
întâmplă de obicei înainte de slujbă, oamenii se 
împărţiseră în grupuri şi îşi povesteau noutăţile. Într-unul 
dintre ele, Macko, auzind de leagăn, luă cuvântul şi 
înfăţişă frumuseţea darului, stăruind, însă, mai mult 
asupra campaniei pe care Witold intenţiona s-o pornească 
împotriva tătarilor şi despre care se interesară mai mulţi. 
Campania era aproape pregătită, întrucât o oaste uriaşă se 
îndrepta spre Rutenia răsăriteană; dacă s-ar fi bucurat de 

izbândă, puterea regelui Jagiełło ar fi cuprins aproape 
jumătate din lume, până în adâncurile necunoscute ale 
Asiei, la hotarele Persiei şi ţărmul Aralului. Macko, care 
mai înainte se aflase foarte aproape de persoana lui Witold 
şi putuse să-i cunoască astfel toate planurile, era în stare 
să vorbească despre ele în amănunt şi atât de expresiv, 
încât înainte să bată clopotele începutul liturghiei, în faţa 
intrării în catedrală se adunaseră o grămadă de curioşi. 
Era vorba, le spuse, la drept vorbind, de o campanie 
împotriva cavalerilor teutoni. Însuşi Witold, deşi este numit 
mare principe, conduce Lituania la porunca lui Jagietto şi 
este doar înlocuitorul lui, aşa că meritul va fi al regelui. Şi 
de ce slavă vor avea parte Lituania, abia creştinată, şi 
puterea Poloniei, când oştile unite vor duce crucea pe 
meleaguri unde se rosteşte numele Mântuitorului numai ca 
să fie împroşcat cu noroi şi în care n-a mai călcat până 
acum picior de polonez sau lituanian! Alungatul 
Tochtamysz, când oştile polone şi lituane îl vor repune pe 
tronul capciaţchez, se va socoti „fiul” regelui Władysław şi, 
aşa cum a făgăduit, se va închina Crucii odată cu întreaga 
Urdie de Aur. 

Ascultau cu toţii încordaţi aceste cuvinte, dar mulţi nu 
ştiau prea bine despre ce este vorba, pe cine vrea Witold 
să ajute şi împotriva cui, aşa că unii începură să-l întrebe: 

— Spune limpede, cu cine va fi război? 

— Cu cine? Cu Timur cel Şchiop, răspunse Maćko. 


Urmă un moment de tăcere. Cavalerii apuseni auziseră 
de mai multe ori de Urdia de Aur, Albastră, de Azov şi 
felurite altele, dar problemele tătarilor şi luptele dintre ei 
nu le erau cunoscute. În schimb, n-ai fi aflat nici un om în 
Europa de atunci, care să nu fi auzit despre înfricoşătorul 
Timur cel Şchiop sau de Tamerlan, al cărui nume era 
repetat cu aceeaşi teamă precum odinioară numele lui 
Attila. Doar era „stăpânul lumii” şi al „timpului”, 
cuceritorul a douăzeci şi şapte de state, stăpân peste Rusia 
moscovită, peste Siberia, China, Bagdad, Ispahan, Alep şi 
Damasc, a cărui umbră se întindea prin nisipurile Arabiei 

asupra Egiptului, iar prin Bosfor asupra imperiului 
grecesc, nimicitor al neamului omenesc, ziditorul fioros al 
piramidelor din tigvele învinşilor, victorios în toate 
bătăliile, nebătut în nici una, stăpânul sufletelor şi al 
trupurilor. 

Tochtamysz a fost aşezat de el pe tronul Urdiei de Aur 
şi al celei Albastre şi recunoscut ca „fiu”. Dar când puterea 
lui s-a întins de la Aral până în Crimeea, peste mai multe 
pământuri de cât avea restul Europei, „fiul” s-a vrut un 
stăpânitor liber, lucru pentru care, detronat „cu un singur 
deget” de tatăl monstruos, a fugit la mai-marele Lituaniei, 
chemându-l în ajutor. Pe el voia să-l readucă Witold pe 
tron, dar mai întâi trebuia să se măsoare cu Șchiopul 
stăpânitor de lume. 

lată de ce numele lui produse o impresie puternică 
asupra ascultătorilor, şi după o clipă de tăcere, unul dintre 
cavalerii mai vârstnici, Wojciech de Jaglow, sublinie: 

— Ehei, nu se va lua la hartā cu fitecine. 

— Şi pentru un lucru de nimic, se încontră Mikolaj de 
Dtugolas. Ce folos vom avea noi dacă acolo, peste nouă 
mări şi ţări, vor domni Tochtamysz sau Kutłuk peste 
odraslele lui Belial? 

— 'Tochtamysz ar primi credinţa creştină, îl lămuri 
Maćko. 

—Ar primi-o sau n-ar primi-o. Putem oare să avem 
încredere în frații câinilor care nu-l recunosc pe Cristos? 

—Pentru numele Lui, însă, merită să-ţi dai viaţa, 
interveni Powata. 

— Şi pentru cinstea de cavaler, adăugă Toporczyk, ruda 
castelanului. Se află şi printre noi unii care se vor duce. 
Spytko de Melsztyn are soţie tânără şi ţine la ea, aşa că 
tocmai de aceea a plecat la Witold. 

— Nici nu-i de mirare, se amestecă Jasko de Naszan. 
Oricât de mare ar fi păcatul ce-ţi împovărează sufletul, 

după un război ca ăsta, totul îţi va fi iertat şi vei fi mântuit 
neîndoielnic. 

— Şi slava îţi va dăinui în veci, zise iarăşi Powała de 
Taczew. Dacă-i să fie război, n-are decât să fie, iar dacă 
nu-i cu oricine, cu atât mai bine. Timur a cucerit lumea şi 
stăpâneşte peste douăzeci şi şapte de regate. Ar fi o mare 
cinste pentru poporul nostru dacă l-am învinge noi. 

—De ce nu? zise Toporczyk. Dacă ar avea şi o sută de 
ţări, să se teamă alţii de el, dar nu noi! Vorbiţi cu dreptate, 
Domniile Voastre! Ne-ar trebui vreo zece mii de suliţaşi 
buni, ca să cucerim lumea. 

— Şi Șchiopul pe cine să învingă, dacă nu pe noi?... 

Astfel vorbeau cavalerii, iar Zbyszko rămase mirat că 
nu se gândise mai demult să-l urmeze pe Witold în stepele 
sălbatice... Dar de când se dusese la Wilno, voia neapărat 
să vadă Cracovia, curtea, să ia parte la întreceri 
cavalereşti, iar acum îi trecu prin minte că aici s-ar putea 
face de ruşine, ar putea fi judecat, pe când acolo, în cel 
mai rău caz, şi-ar găsi o moarte plină de fală... 

Dar Wojciech de Jaglów, care împlinise o sută de ani şi 
începuse să-i tremure grumazul, dar care îşi păstrase 
mintea întreagă, turnă apă rece peste înflăcărarea 
cavalerilor: 

— Proşti mai sunteţi, îi certă. Păi nici unul dintre voi 
n-a auzit că icoana lui Cristos i-a vorbit reginei, iar dacă 
însuşi Mântuitorul i-a arătat atâta încredere, de ce n-ar 
putea fi tot atât de milostiv şi Duhul Sfânt, care-i a treia 
persoană din Sfânta Treime. De aceea, ea vede lucrurile 
viitoare, ca şi când s-ar întâmpla înaintea ei, şi ne-ar 
spune... aşa cum ne-a spus. 

Aici se opri o clipă, capul îi tremură, apoi continuă: 

— Am uitat ce a spus, dar îmi amintesc îndată. 

Şi începu să se gândească, iar ceilalţi aşteptară cu 
luare-aminte, deoarece ştiau cu toţii că regina vede 

întâmplările viitoare. 

— Aha, mi-am adus aminte! Regina a zis că dacă toţi 
cavalerii de aici ar pleca împreună cu cneazul Witold 
împotriva Şchiopului, atunci puterea păgânului ar fi 
nimicită. Dar aceasta nu se poate, din cauza necinstei 
creştinilor. Ei trebuie să păzească hotarele şi dinspre cehi, 
şi dinspre unguri, şi împotriva Ordinului teuton, fiindcă nu 
poţi avea încredere în nimeni. Dacă numai o mână de 
polonezi ar pleca alături de Witold, Timur cel Şchiop i-ar 
înfrânge, el sau căpeteniile lui care vor veni cu miile... 

— Bine, dar acum este pace, spuse Toporczyk şi chiar 
Ordinul îl va ajuta pe Witold. Nici teutonii nu pot face altfel 
fie şi de ruşine, ca să-i arate Sfântului Părinte că sunt gata 
să lupte cu păgânii. Curtenii mai spun că şi Kuno de 
Lichtenstein n-a venit numai la botez, ci şi să se sfătuiască 
aici cu regele... 

— Uite-l şi pe el! strigă Maćko uimit. 

— Adevărat! adeveri Powata privind într-acolo. Pe viul 
Dumnezeu, e chiar el. A zăbovit puţin cu abatele şi se vede 
că a plecat dis-de-dimineaţă de la Tyniec. 

— S-a cam grăbit, adăugă Macko posomorât. 

În acest timp, Kuno de Lichstenstein trecu pe lângă el. 
Macko îl recunoscu după crucea cusută pe mantie, dar el 
nu-i recunoscu nici pe el, nici pe Zbyszko, întrucât îi 
văzuse mai înainte cu coifuri, aşa că nu le zărise prin 
viziera deschisă decât o mică parte din faţă. În trecere, se 
înclină înaintea lui Powata de Taczew şi a lui Toporczyk, 
apoi împreună cu scutierii lui începu să urce treptele de la 
catedrală cu pasul hotărât şi plin de măreție. 

Deodată bătură clopotele, speriind stolul de coţofene şi 
de porumbei care-şi aveau cuibul prin turnuri şi anunţară 
că slujba va începe în curând. Macko şi Zbyszko intrară 
odată cu ceilalţi în biserică, neliniştiţi întrucâtva de 
întoarcerea grăbită a lui Lichtestein. Dar cavalerul mai în 

vârstă era mai speriat, fiindcă tânărul se lăsa furat de 
priveliştea curţii. Zbyszko nu mai văzuse niciodată ceva 
atât de strălucitor ca această biserică şi această adunare. 
La dreapta şi la stânga, îl înconjurau cei mai cunoscuţi 
bărbaţi din Regat, la sfat şi la luptă. Mulţi dintre cei a 
căror înţelepciune înfăptuiseră căsătoria Marelui Prinţ de 
Lituania cu frumoasa şi tânăra regină poloneză, muriseră, 
dar unii mai trăiau şi lumea se uita la ei cu cel mai mare 
respect. Tânărul cavaler nu se mai sătura privind la statura 
impunătoare a lui Jasko de Teczyn, castelanul de Cracovia, 
în care se împleteau asprimea, gravitatea şi dreptatea; 
admira chipurile înțelepte şi aşezate ale celorlalţi sfetnici 
sau feţele puternice ale cavalerilor cu părul lăsat pe frunte 
până deasupra sprâncenelor, care se revărsa în plete lungi 
în jurul capului şi la spate. Unii purtau plase pe cap, alţii 
numai năframe care le ţineau părul în ordine. Oaspeţii 
străini, solii împăratului roman, cehii, ungurii şi austriecii, 
înconjurați cu toţii de slujitori, impuneau prin veşmintele 
alese; cnejii şi boiernaşii lituanieni rămaşi alături de rege 
purtau, cu toată vara şi zilele călduroase, şube căptuşite 
cu blănuri costisitoare; cnejii ruteni, în straie ţepene şi 
largi, arătau pe fondul pereţilor şi aurăriilor bisericii 
asemenea unor icoane bizantine. Zbyszko, însă, aştepta cu 
cel mai mare interes sosirea regelui şi a reginei, aşa că se 
înghesui cât putu spre stranele în spatele cărora, aproape 
de altar, se vedeau două perne de catifea roşie, fiindcă 
regele şi regina ascultau totdeauna slujba în genunchi. 
Intr-adevăr, nu aşteptă prea mult; regele intră cel dintâi pe 
uşa de la sacristie şi înainte de a ajunge în faţa altarului, 
putu să-l vadă destul de bine. Avea părul negru, răvăşit şi 
rar deasupra frunţii, lung şi aranjat peste urechi, faţa 
smeadă, rasă în întregime, nasul acvilin şi destul de 
ascuţit, riduri în jurul gurii, ochii negri, mici şi strălucitori, 
aruncând priviri în toate părţile, de parcă voia, înainte de a 
ajunge la altar, să numere toţi oamenii din biserică. Chipul 
lui avea o expresie de bunătate, dar şi pânditoare totodată, 
ca un om care, ridicat de noroc peste aşteptările lui, 

trebuie să se gândească mereu dacă faptele sale 
corespund demnităţii, şi care se teme să nu fie dojenit cu 
răutate. Dar tocmai de aceea pe faţa şi în mişcările lui se 
vedea o anume nerăbdare. Era uşor de ghicit că mânia îi 
răbufnea dintr-odată, înfricoşătoare, şi că este acelaşi 
principe care cândva, supărat pe uneltirile teutonilor, se 
răstise la solii lor: „Tu vii la mine cu pergamente, iar eu te 
voi întâmpina cu sulița!” 

Acum, însă, impulsivitatea înnăscută era înfrânată de o 
evlavie sinceră şi adâncă. Nu numai cnejii lituanieni 
proaspăt convertiți, dar şi magnații polonezi, pioşi din tată 
în fiu, se întremau la vederea regelui în biserică. Adesea, 
dând perna la o parte, îngenunchea pentru mai multă 
suferinţă pe piatra goală; nu o dată, înălţându-şi braţele, le 
ţinea aşa până-i cădeau de oboseală. Asculta cel puţin trei 
slujbe în fiecare zi aproape cu patimă. Descoperirea 
sfântului potir şi sunetul clopoţelului de înălţare îi umpleau 
întotdeauna sufletul de evlavie şi încântare, de bucurie şi 
spaimă. După terminarea slujbei, ieşea din biserică parcă 
trezit din somn, liniştit, blajin, şi curtenii aflaseră că atunci 
este timpul cel mai potrivit să-i ceară ceva, iertare sau 
daruri. 

Jadwiga intră şi ea prin uşa de la sacristie. Văzând-o, 
cavalerii cei mai apropiaţi de strană, cu toate că slujba 
încă nu se sfârşise, îngenuncheară numaidecât arătându-i 
fără să vrea cinstirea cuvenită unei sfinte. Zbyszko făcu 
acelaşi lucru, pentru că printre cei de faţă nu se îndoia 
nimeni că are într-adevăr de-a face cu o sfântă, ale cărei 
icoane vor împodobi cândva altarele bisericilor. Aspră şi 
aproape ca a unei călugăriţe îndeosebi în ultimii ani, viaţa 
Jadwigăi făcea ca alături de respectul datorat reginei, să i 
se arate o venerație de-a dreptul religioasă. Din gură în 
gură, printre şlahtici şi în popor se vorbea despre minunile 
făcute de regină. Se spunea că atingerea mâinii ei îi 
vindeca pe cei bolnavi: oameni cu mâinile şi picioarele fără 
putere şi-o recăpătau după ce se înveleau cu straiele vechi 
ale reginei. Martori de bună-credinţă asigurau că auziseră 

cu urechile lor cum îi vorbise Cristos din altar. O cinsteau 
în genunchi monarhii străini, o cinstea şi se temea s-o 
jignească până şi trufaşul ordin teuton. Papa Bonifaciu o 
numea fiica aleasă şi sfântă a Bisericii. Lumea se uita la 
faptele ei şi îşi aducea aminte că descindea din familiile de 
Anjou şi Piaştii polonezi, că era odrasla puternicului 
Ludovic, crescută la cea mai strălucită curte, în sfârşit, cea 
mai frumoasă fată de pe pământ, care a renunţat la 
fericire, la prima dragoste şi s-a căsătorit cu „sălbaticul” 
prinţ al Lituaniei, ca împreună cu el să aducă la picioarele 
Crucii cel din urmă popor păgân din Europa. Ceea ce n-au 
izbutit puterea tuturor nemților şi a Ordinului, campaniile 
teutone, o mare de sânge vărsat, a izbutit un cuvânt de-al 
ei. Niciodată aura apostolică n-a împodobit o frunte mai 
tânără şi mai frumoasă, niciodată apostolatul n-a fost 
însoţit de asemenea sacrificii, niciodată farmecul unei 
femei n-a strălucit de atâta bunătate îngerească şi de o 
tristeţe atât de tăcută. 

Cântau despre ea şi menestrelii de la toate curţile din 
Europa; la Cracovia, se adunaseră cavaleri din cele mai 
depărtate colţuri ale lumii, ca s-o vadă pe această regină a 
Poloniei; o iubea ca pe lumina ochilor chiar propriul popor, 
ale cărui putere şi slavă le sporise căsătorindu-se cu 
Jagielto. O singură grijă apăsa asupra reginei şi a 
poporului ei. Dumnezeu îi refuzase multă vreme 
maternitatea. 

Dar când, în cele din urmă, trecuse şi acest necaz, 
vestea bucuroasă despre starea blagoslovită se răspândise 
ca fulgerul de la Marea Baltică la Marea Neagră şi până în 
Carpaţi, umplând de veselie toate seminţiile statului uriaş. 
Afară de cetatea de scaun a cavalerilor teutoni, fusese 
primită cu bucurie de toate curţile străine. La Roma se 
cântase un Te Deum. În pământurile polone, se înstăpânise 
părerea că tot ce-i cere „sfânta” lui Dumnezeu, se şi 
împlineşte. 

Veneau deci la ea oameni, rugându-se să ceară 
sănătate pentru ei, veneau trimişi de prin ţinuturi şi judeţe 


96 


ca în măsura nevoilor să se roage pentru ploaie, pentru 
vreme bună în timpul strângerii recoltelor, pentru noroc la 
cosit, adunarea mierii, prinderea peştelui prin lacuri sau 
vânatul animalelor prin păduri. Cavalerii ameninţători de 
prin castelele şi  întăriturile de la hotar, care 
împrumutaseră obiceiul nemților şi se îndeletniceau cu 
jafurile sau se luptau între ei, la o vorbă de-a ei îşi băgau 
săbiile în teacă, slobozeau prinşii fără răscumpărare, 
dădeau înapoi cirezile luate cu japca şi îşi strângeau 
mâinile, împăcându-se. Toţi necăjiţii şi săracii se îmbulzeau 
la porţile castelului. Sufletul ei curat pătrundea în inimile 
oamenilor, îmblânzea soarta robilor, trufia stăpânilor, 
asprimea judecătorilor şi se înălța ca zorii fericirii, ca 
îngerul dreptăţii şi păcii peste întreaga ţară. 

De aceea, toţi cei în pieptul cărora bătea o inimă, 
aşteptau cu nerăbdare ziua binecuvântată. 

Cavalerii priveau cu luare-aminte la silueta reginei, ca 
să vadă cât mai aveau de aşteptat pe moştenitorul sau pe 
moştenitoarea tronului. Părintele episcop de Cracovia, 
Wysz, cel mai priceput medic din ţară şi din străinătate, nu 
vestise naşterea neîntârziată, şi dacă se făceau pregătiri, 
era numai pentru că, urmând un obicei al timpului, 
serbările începeau cât mai devreme cu putinţă şi se 
prelungeau săptămâni întregi. Dar făptura reginei, deşi 
aplecată puţin înainte, îşi păstrase liniile de altădată. Purta 
veşminte cât se poate de simple. Odinioară, crescută la cea 
mai bogată şi frumoasă curte a prinţeselor de atunci, îi 
plăceau  ţesăturile scumpe, lanţurile de aur, perlele, 
brăţările şi inelele, iar de câţiva ani, nu numai că purta 
straie de călugăriţă, dar îşi acoperea şi faţa de teamă că 
gândul la propria frumuseţe să nu trezească în ea trufia 
lumească. În zadar Jagietto, aflând de starea ei, poruncise 
de bucurie să-i împodobească patul cu brocart, perle şi 
pietre scumpe. li răspunsese că, renunțând de multă 
vreme la fast, nu uită că naşterea înseamnă adesea şi 
moarte, aşa că trebuie să primească darul lui Dumnezeu 
nu încărcată de giuvaieruri, ci în umilinţă şi în tăcere. 

De aceea, aurul şi pietrele scumpe se cheltuiau acum 
pentru ridicarea Academiei sau pentru trimiterea tinerilor 
lituanieni abia creştinaţi la universităţile din străinătate. 

Regina încuviinţase totuşi să-şi schimbe înfăţişarea de 
călugăriţă şi, pe măsură ce speranţa de a fi mamă devenea 
mai sigură, nu-şi mai acoperea faţa, socotind că nu se mai 
cade să poarte veşmântul pocăinţei... 

Într-adevăr, toate privirile se opriră acum cu dragoste 
pe acest chip minunat, pe care nici aurul, nici giuvaierurile 
nu puteau să-l facă mai frumos. Regina se îndreptă încet 
de la uşa sacristiei spre altar cu ochii înălţaţi, ţinând într-o 
mână cartea de rugăciuni, iar în cealaltă mătăniile. 
Zbyszko zări faţa trandafirie, pupilele albastre, trăsăturile 
de-a dreptul îngereşti, pline de linişte, bunătate şi milă, şi 
inima începu să-i bată mai tare. Ştia şi el că, din porunca 
lui Dumnezeu, se cuvine să-şi iubească şi regele şi regina, 
şi îi iubea de bună seamă în felul lui, dar acum inima i se 
înflăcără de o dragoste uriaşă, care nu se poate naşte 
dintr-o poruncă, ci răbufneşte singură ca o vâlvătaie, fiind 
în acelaşi timp şi cea mai mare cinstire, şi umilinţă, şi 
dorinţă de sacrificiu. Cavalerul Zbyszko era tânăr şi iute la 
mânie, aşa că vru să-şi arate dintr-odată dragostea şi 
credinţa de supus, să facă ceva pentru ea, să zboare 
undeva, să altoiască pe cineva, să cucerească ceva şi cu 
acest prilej, să-şi dea şi viaţa. „Cred că am să plec cu 
cneazul Witold, îşi spuse, cum altfel s-o slujesc pe regina 
sfântă, de vreme ce nu e nici un război pe aproape?” Nu se 
gândea nicidecum că ar putea s-o slujească în alt fel decât 
cu paloşul, sulița sau baltagul, în schimb, era gata să se 
avânte de unul singur împotriva puterii lui Timur cel 
Şchiop. Voia ca îndată după slujbă să încalece şi să 
întreprindă ceva. Ce anume, nu ştia nici el. Ştia doar că nu 
mai poate sta locului, îl furnicau braţele şi i se învâlvora 
sufletul... 

Uită iarăşi cu desăvârşire de primejdia care-l ameninţa. 
Pentru o clipă, uită chiar de Danusia, iar când îşi aduse 
aminte de ea la auzul cântecelor copiilor, care răsunară 

deodată în biserică, avu impresia că „asta-i altceva”. 
Danusiei îi jurase credinţă, îi făgăduise trei nemți, şi se va 
ţine de cuvânt, dar regina se afla deasupra tuturor 
femeilor, iar când se gândi câţi inşi ar vrea să ucidă pentru 
ea, văzu înaintea lui pâlcuri întregi de platoşe, coifuri, 
pene de struţ, de păun şi simţi că şi-ar fi dorit şi mai 
mulţi... 

În acest timp, nu-şi mai lua ochii de la ea, cumpănind 
cum ar fi putut s-o cinstească prin rugăciune, întrucât era 
convins că pentru o regină nu te poţi ruga oricum. Ştia să 
spună: Pater noster qui es in coelis, sanctificatur nomen 
Tuum!, căci îl învățase un călugăr franciscan la Wilno, dar 
poate că acesta nu ştia nici el mai mult, sau poate că 
Zbyszko uitase ce urmează, destul că nu era în stare să 
recite toată rugăciunea. Acum, începu totuşi să repete 
întruna aceste câteva cuvinte, care în sufletul lui 
însemnau: „Dă-i reginei îndrăgite sănătate, viaţă lungă şi 
noroc şi ai grijă de ea mai mult decât de toate celelalte”. Şi 
pentru că asta o spunea un om pe care-l aşteptau judecata 
şi osânda, era cea mai sinceră rugăciune din toată 
biserica... 

După sfârşitul liturghiei, Zbyszko se gândi că dacă ar 
putea să se ducă la regină, să-i cadă la picioare şi să i le 
îmbrăţişeze, n-are decât să vină şi sfârşitul lumii, dar după 
prima slujbă, urmă a doua şi a treia, apoi regina plecă în 
încăperile ei, fiindcă de obicei postea până la prânz şi nu 
lua parte înadins la gustările la care, pentru a-i înveseli pe 
rege şi pe oaspeţi, se înghesuiau tot felul de bufoni şi 
saltimbanci. În schimb, înaintea lui Zbyszko se ivi bătrânul 
cavaler de Dtugolas şi-l chemă la prinţesă. 

—la micul dejun, ai să fii curteanul meu şi ai să ne 
slujeşti pe mine şi pe Danusia, îi spuse prinţesa. S-ar putea 
să-i placi regelui prin vreo glumă sau povestindu-i vreo 
ispravă cu care să-i câştigi inima. Teutonul, dacă te va 


1 Tatăl nostru, carele eşti în ceruri, sfinţească-se numele Tău (lb. 
lat.). 

recunoaşte, poate că nu va cuteza să se plângă, văzând că 
mă slujeşti pe mine la masa regelui. 


Zbyszko îi sărută mâna prinţesei, după care se întoarse 
către Danusia şi, deşi se obişnuise mai degrabă cu războiul 
şi încăierările decât cu îndatoririle de la curte, cunoştea 
totuşi ce se cuvine să facă un cavaler când îşi vede 
dimineaţa jupâniţa ce-i stăpâneşte gândurile, deoarece se 
retrase un pas şi, prefăcându-se uimit, strigă făcându-şi 
semnul crucii. 

— În numele Tatălui, al Fiului şi al Sfântului Duh!... 

Aşa că Danusia îl întrebă, ridicându-şi spre el ochii 
albaştri: 

—De ce te închini, Zbyszko, de vreme ce slujba s-a 
încheiat? 

— Fiindcă în timpul nopţii, frumoasă jupâniţă, ţi-a 
crescut atât de mult farmecul, de mai mare minunea! 

Mikołaj de Długolas, însă, ca un om în vârstă, nu se da 
în vânt după dulcegăriile cavalerilor străini, aşa că înălţă 
din umeri şi întrebă: 

—Ce rost mai are să-ţi iroseşti timpul, vorbindu-i 
despre frumuseţe? E o copiliţă care abia a început să 
meargă în picioare. 

La acestea, Zbyszko se uită înfuriat la el: 

— Să nu-i mai spui copiliţă, îl preveni cu mânie. Află, 
Domnia Ta, că dacă ai fi mai tânăr, te-aş provoca să 
bătătorim locul în spatele castelului şi să ne luptăm pe 
viaţă şi pe moarte!... 

— Taci, ţâncule!... Ţi-aş ţine piept şi la anii mei! 

— Taci, repetă prinţesa. În loc să te gândeşti la propriul 
cap, mai cauţi şi ceartă cu lumânarea! Aş fi preferat un 
cavaler mai cu minte pentru Danusia. Dacă vrei totuşi să 
faci scandal, caută-l în altă parte, fiindcă aici n-avem 
nevoie... 

Zbyszko se ruşină de vorbele prinţesei şi începu să-i 

ceară iertare. În acelaşi timp, se gândi că dacă Mikołaj de 
Dtugolas are un fiu, o să-l provoace la lupta călare sau pe 
jos, numai să nu-i ierte cuvântul „copiliţă”. Deocamdată, în 
încăperile familiei regale, se hotărî să se poarte ca un miel 
blând şi să nu mai provoace pe nimeni; poate doar dacă 
onoarea lui de cavaler l-ar fi obligat s-o facă... 

Sunetele trâmbiţelor vestiră că micul dejun era gata, 
astfel că prinţesa Anna, luând-o de mână pe Danusia, se 
îndreptă spre odăile regale, unde îi aşteptau sosirea, în 
picioare, demnitarii laici şi cavalerii. Soţia prinţului 
Ziemowit intrase cea dintâi, întrucât, ca soră bună a 
regelui, ocupa un loc mai însemnat; încăperea se umplu 
numaidecât de oaspeţii străini, de musafirii din partea 
locului şi de cavaleri. Regele şedea la capătul cel mai înalt 
al mesei, avându-i alături pe episcopul de Cracovia şi pe 
Wojciech de Jastrzębiec, care deşi mai mic în rang decât 
episcopii, ca sol al papei, stătea la dreapta monarhului. 
Cele două prințese ocupară locurile următoare. Lângă 
Anna Danuta, se întinsese comod în jilt fostul episcop de 
Gniezno!, Jan, prinţ care se trăgea din Piaştii silezieni, fiul 
lui Bolek al III-lea, prinţ de Opole. Zbyszko auzise de el la 
curtea lui Witold şi acum, stând la spatele prinţesei şi al 
Danusiei, îl recunoscu de îndată după părul foarte bogat 
care, răsucit în şuviţe, făcea să-i semene capul cu un 
mătăuz de stropit cu apă sfinţită. La curţile prinților 
poloni, i se spunea tot aşa şi până şi teutonii preluaseră 
această poreclă. Era cunoscut prin veselia lui şi obiceiurile 
uşuratice. Primind, împotriva voinţei regelui, pallium? 
pentru episcopia Gniezno, voise să-şi ocupe funcţia prin 
forţa armelor, faptă pentru care, lipsit de orice drepturi şi 
alungat, se unise cu cavalerii teutoni, care-i încredinţaseră 
episcopia săracă din Pomerania. Înţelegând abia atunci că 
este mai bine să se afle în relaţii bune cu puternicul 
stăpânitor, îi implorase iertarea, revenise în ţară şi aştepta 
un loc vacant la vreo reşedinţă, socotind că o va obţine de 


1 Primul oraş de scaun al Poloniei. 
2 Ornament de lână albă, dăruit de papă. 

la generosul rege. Într-adevăr, n-avea să fie dezamăgit în 
viitor, dar deocamdată se străduia să-i câştige bunăvoința 
monarhului prin vorbe de duh. Păstrase totuşi o simpatie 
statornică pentru teutoni. Chiar şi la curtea lui Jagietto, nu 
prea bine văzut de dregători şi cavaleri; îi căuta tovărăşia 
lui Lichtenstein şi de aceea se aşeză bucuros lângă el. 

Aşa se întâmplase şi acum. Zbyszko, în spatele 
scaunului prinţesei, se afla atât de aproape de cavalerul 
teuton, încât ar fi putut ajunge cu mâna la el. Prin urmare, 
degetele începură să-l furnice şi să i se încleşteze, dar fără 
voia lui, pentru că îşi înfrâna sângele iute şi nu-şi îngăduia 
nici un gând rău. Cu toate acestea, nu era în stare să se 
abţină să arunce din când în când priviri lacome spre capul 
aproape pleşuv la spate al lui Lichtenstein, spre gâtul, 
umerii şi spatele acestuia, vrând totodată să-şi dea seama 
dacă ar avea mult de furcă de s-ar înfrunta în bătălie sau 
într-un duel. Avea impresia că nu prea mult, căci deşi 
spatele teutonului se desena destul de puternic sub 
veşmântul subţire de postav, arăta totuşi ca un slăbănog în 
comparaţie cu Powata, Paszko Złodziej de Biskupice, cei 
doi Sulima, Krzon de Koziegłowy şi mulţi alţii dintre 
cavalerii de la masa regelui. 

La aceştia, Zbyszko se uita cu admiraţie şi invidie, dar 
cea mai mare luare-aminte îi era îndreptată spre regele 
care îşi arunca privirile în toate părţile, îşi aranja mereu cu 
degetele părul după urechi, parcă nerăbdător că micul 
dejun nu începea. Privirea lui se opri o clipă şi asupra lui 
Zbyszko, şi tânărul cavaler fu cuprins de spaimă, iar la 
gândul că va trebui să apară înaintea chipului mânios al 
regelui, se înfioră de nelinişte. Pentru prima dată, se gândi 
cu adevărat la răspundere şi la pedeapsa care putea să se 
abată asupra lui, întrucât până acum, toate acestea i se 
păreau departe, nu prea limpezi, aşa că nu meritau să se 
îngrijoreze din pricina lor. 

Neamţul, însă, nu bănuia că acel cavaler care îl atacase 
cu atâta îndrăzneală pe drum se afla atât de aproape. 
Micul dejun începu. Se aduse o fiertură de vin, dreasă cu 

ouă, scorţişoară, cuişoare, ghimbir şi şofran atât de tare, 
încât mirosul se răspândi în toată încăperea. În acelaşi 
timp, măscăriciul Ciaruszek, care şedea la uşă pe un 
scăunel, începu să imite cântecul privighetorii, care se 
vede că-l înveselea pe rege. După aceea, celălalt înconjură 
masa împreună cu slujitorii care aduceau mâncărurile, se 
opri puţin în spatele oaspeţilor şi imită zumzetul albinelor 
atât de bine, încât câte unul punea lingura pe masă şi 
începea să le alunge din jurul capului. La vederea 
acestora, ceilalţi pufneau în râs. Zbyszko le slujea atent pe 
prinţesă şi pe Danusia, dar când şi Lichtenstein începu, la 
rândul lui, să-şi apere capul pleşuv, uită iarăşi de primejdie 
şi izbucni atât de tare în râs, de i se umplură ochii de 
lacrimi, iar tânărul cneaz lituanian Jamont, fiul celui ce 
ţinea locul căpeteniei de la Smoleńsk, îl ajută cu atâta 
râvnă, încât mai să-şi verse mâncarea de pe taler. 

Dar teutonul, observându-şi greşeala, îşi duse mâna la 
pungă şi întorcându-se în acelaşi timp spre episcopul 
Mătăuzul, îi spuse câteva cuvinte nemţeşti la ureche, pe 
care episcopul le tălmăci numaidecât în limba polonă: 

—Domnia Lui Îți spune, zise adresându-se 


măscăriciului, că vei primi două parale, dacă nu vei mai 
bâzâi prea aproape, deoarece albinele se alungă, iar 
trântorii se bat... 


La acestea, măscăriciul ascunse cele două parale, pe 
care i le dăduse teutonul şi folosindu-se de libertatea ce li 
se acorda tuturor măscăricilor, răspunse: 

—Este multă miere în ţinutul Dobrzynului!, de aceea 


l-au năpădit trântorii. Să-i baţi, rege Władysław! 

— Uite şi de la mine un groş?, fiindcă ai spus-o cum nu 
se poate mai bine, adăugă Mătăuzul, numai să nu uiţi că 
atunci când se va sfârşi lehuzia, prisăcarul o să le frângă 


1 Ţinutul Dobrzyn a fost ocupat în puterea înţelegerii nedrepte cu 
Wtadystaw de Opole de către cavalerii teutoni. 
2 Cea mai mică monedă din Polonia. 

grumazul. 'Trântorii de la Malborg, care au ocupat 
Dobrzynul, au ace, şi e primejdie să dai iama în stupii lor. 

— Oho, exclamă Zyndram de Maszkowice, spătarul de 
Cracovia, s-ar putea să-i alunge. 

—Cu ce? 

— Cu pulbere! 

—Sau să reteze stupul cu baltagul! spuse uriaşul 
Paszko Złodziej de Biskupice. 

Lui Zbyszko îi crescu inima, socotind că asemenea 
cuvinte prevestesc războiul. Dar le înţelese şi Kuno 
Lichtenstein care, stând multă vreme la Toruń şi 
Chetumno, învățase polona, dar n-o folosea numai din 
cauza trufiei. Acum, însă, aţâţat de vorbele lui Zyndram de 
Maskowice, îşi aţinti asupra lui pupilele cenuşii şi zise: 

—O să vedem. 

— Au văzut părinţii noştri la Płowce, iar noi am văzut la 
Wilno, răspunse Zyndram. 

— Pax vobiscum!! îi sfătui Mătăuzul. Pax, pax! Numai 
să se retragă prelatul Mikołaj de Karów din episcopia 
Kujawei şi milostivul nostru rege să mă numească pe mine 
în locul lui şi am să vă ţin o predică atât de frumoasă 
despre dragostea dintre popoarele creştine, încât o să vă 
înduioşez de-a binelea. Ce înseamnă ura, dacă nu ignis?, şi 
pe deasupra ignis infernalis... un foc atât de grozav, că nici 
apa nu-l stinge, aşa că trebuie să torni vin peste el. Aduceţi 
vin! Haideţi în via Domnului! cum spunea răposatul 
episcop Zawisza de Kurozweki! 

-—lar de acolo în iad, cum spunea diavolul! adăugă 
măscăriciul Ciaruszek. 

— Să te ia dracul! 

— Va fi mai frumos să te ia pe Domnia Ta. Nu s-a mai 


1 Pace vouă (lb. lat.). 
2 Foc (lb. lat.). 

pomenit diavol cu Mătăuz, dar cred că toţi ne vom bucura 
de această mângâiere... 

—Întâi o să te stropesc pe tine. Aduceţi vin şi să 
trăiască dragostea dintre creştini! 

— Dintre creştinii adevăraţi! repetă apăsat Kuno 
Lichtenstein. 

— Cum adică? strigă, ridicând pocalul, Wysz, episcopul 
de Cracovia. Oare Domnia Ta nu te afli într-un regat 
creştinat de veacuri, bisericile de aici nu sunt mai vechi 
decât cele de la Malborg? 

— Nu ştiu, răspunse teutonul. 

Regele era deosebit de sensibil când venea vorba de 
creştinism. Avu impresia că oaspetele face aluzie la el, aşa 
că obrajii ieşiţi în afară i se acoperiră numaidecât de pete 
negre şi ochii începură să-i fulgere. 

—Ce vrei să spui? întrebă cu glasul îngroşat. Eu nu 
sunt un rege creştin? 

— Regatul se socoteşte creştin, răspunse teutonul cu 
răceală, dar obiceiurile sunt păgâne... 

La acestea, se ridicară ameninţători cavalerii: Marcin 
de Wrocinowice, cu blazonul Jumătate de capră, Florian de 
Korytnica, Bartosz de Wodzinek, Domarat de Kobylany, 
Powata de Taczew, Paszko Złodziej de Biskupice, Zyndram 
de Maszkowice, Jaksa de Targowisko, Krzon de Koziegłowy, 
Zygmunt de Bobowa şi Staszko de Charbiwowice, vestiți şi 
învingători în multe bătălii, în multe turniruri şi îmbujoraţi 
de mânie ori palizi, şi scrâşnind din dinţi, începură să 
strige cu toţii: 

— Păcat că este oaspete şi nu poate fi provocat la duel! 

lar Zawisza Czarny, Sulima, cel mai faimos model 
dintre toţi cavalerii, îşi întoarse fruntea încruntată către 
Lichtenstein şi rosti: 

—Nu te mai recunosc, Kuno. Cum poţi, fiind cavaler, să 
faci de ruşine un popor minunat, când ştii că, în calitate de 

sol, nu te ameninţă nici o primejdie? 

Dar Kuno îi susţinu liniştit privirea amenințătoare şi-i 
răspunse apăsat şi rar: 

— Ordinul nostru, înainte de a veni în Prusia, a luptat în 
Palestina, dar acolo până şi sarazinii îşi respectau solii. 
Numai voi nu-i respectaţi şi de aceea am spus că aveţi 
obiceiuri păgâne. 

La acestea, larma crescu şi mai mult. În jurul mesei, 
răsunară iar strigătele: „Nenorocire, ce păcat!” 

Dar se liniştiră când regele, pe obrazul căruia se vedea 
mânia, bătu de câteva ori din palme după un obicei din 
Lituania. Atunci, se ridică bătrânul Jasko Topor de Teczyn, 
castelanul Cracoviei, un bătrân serios care stârnea spaima 
prin măreţia rangului său, şi grăi: 

— Nobile cavaler de Lichtenstein, dacă ai avut parte de 
vreo jignire ca sol, spune, şi vinovatul va fi pedepsit cu 
asprime după cum merită. 

—Aşa ceva nu mi s-ar mai fi întâmplat în nici o ţară 
creştină, răspunse Kuno. Ieri, pe drumul spre Tyniec s-a 
năpustit asupra mea unul dintre cavalerii voştri şi, deşi îi 
era uşor să mă recunoască după crucea de pe mantie cine 
sunt, a vrut să-mi ia viaţa. 

Auzind aceste cuvinte, Zbyszko se făcu palid şi privi 
fără să vrea la regele, a cărui faţă era de-a dreptul 
înfricoşătoare. Jasko de Teczyn rămase mirat şi întrebă: 

— S-ar putea întâmpla una ca asta? 

— Întrebaţi-l pe cavalerul de Taczew care a fost martor. 

Toţi ochii se îndreptară spre Powala, care stătu o clipă 
năucit, după care răspunse: 

— Aşa este!... 

Auzind acestea, cavalerii începură să strige: „Ruşine, 
ruşine! De l-ar înghiţi pământul pe unul ca ăsta!” Şi de 
ruşine, unii îşi izbeau pulpele şi pieptul cu pumnii, alţii 
răsuceau talerele de cositor de pe masă, neştiind ce să mai 
facă. 

— De ce nu l-ai ucis? tună regele. 

— Pentru că el aparţine judecății, lămuri Powala. 

—L.-aţi încătuşat? întrebă castelanul Topor de Teczyn. 

—Nu, fiindcă a jurat pe onoarea de cavaler că se va 
prezenta la cea dintâi chemare. 

—N-o va face! se împotrivi sarcastic Kuno, ridicându-şi 
fruntea. 

Deodată, un glas tânăr spuse cu tristeţe din spatele 
teutonului: 

— Doamne fereşte să vreau mai degrabă ruşinea decât 
moartea, strigă. Eu sunt vinovatul: Zbyszko de Bogdaniec. 

După aceste cuvinte, cavalerii se repeziră la nefericitul 
Zbyszko, dar se opriră la un semn al regelui, care, 
ridicându-se cu ochii scăpărând, începu să strige cu glasul 
înăbuşit de mânie, asemenea duruitului făcut de un car pe 
pietrele caldarâmului: 

—Să i se taie capul! Să i se taie capul! Cavalerul teuton 
n-are decât să-l trimită marelui maestru la Malborg! 

Apoi răcni la tânărul cneaz lituanian, fiul înlocuitorului 
căpeteniei de Smolensk. 

— Pune mâna pe el, Jamont! 

Înspăimântat de mânia regelui, Jamont îşi puse mâinile 
tremurătoare pe umerii lui Zbyszko care, întorcându-şi 
spre el faţa palidă, îl linişti: 

— Nu vreau să fug... 

Dar castelanul cu barba colilie, Topor de Tęczyn, ridică 
mâna în semn că vrea să vorbească, iar când se făcu 
linişte, spuse: 

— Milostive rege! Fie ca acest comtur să se convingă că 
nu înflăcărarea Măriei Tale, ci legile noastre pedepsesc cu 
moartea încercarea de a vătăma un sol. Altminteri, ar 
putea bănui că în acest Regat nu există legi creştineşti. Eu 
însumi voi conduce judecarea vinovatului! 

Vorbele din urmă le pronunţă cu glasul ridicat şi se 

vede că nici nu-i trecea prin minte că vocea lui nu va fi 
ascultată, de aceea îi făcu semn lui Jamont: 

—Să fie închis în turn! lar Domnia Ta, Powala de 
Taczew, vei fi martor. 

—O să vă povestesc întreaga vină a acestui copilandru, 
pe care nu şi-ar fi îngăduit-o nici un bărbat cu scaun la cap 
dintre noi, răspunse Powata, uitându-se posomorât la 
Lichtenstein. 

— Vorbeşte cu dreptate! repetară îndată ceilalţi, e încă 
un flăcăiandru, de ce dar să fim ruşinaţi cu toţii din pricina 
lui? 

Urmă un moment de tăcere şi de priviri mohorâte către 
teuton, iar în acest timp, Jamont îl duse pe Zbyszko pentru 
a-l da pe mâna arcaşilor care se aflau în curtea castelului. 
În inima lui tânără, îi era milă de prizonier, milă pe care o 
sporea şi ura lui înnăscută faţă de nemti. Dar ca lituanian, 
învăţat să îndeplinească orbeşte voinţa marelui prinţ şi 
înfricoşat el însuşi de mânia regelui, începu să-l îndemne 
pe tânărul cavaler cu bunăvoință: 

— Ştii ce te-aş sfătui eu? ar fi mai bine să te spânzuri 
de la început. Regele s-a înfuriat şi tot îţi vor tăia capul. De 
ce să nu-l înveseleşti? Spânzură-te, prietene, la noi există 
acest obicei. 

Cu mintea aproape răvăşită de ruşine şi spaimă, 
Zbyszko păru că nu înţelege la început cuvintele micului 
prinţ, dar când le înţelese în cele din urmă, se opri apoi 
uimit locului: 

— Ce tot vorbeşti? 


— Da, puneţi ştreangul de gât! De ce să te mai judece. 
O să-l îmbunezi pe rege! repetă Jamont. 

— N-ai decât să te spânzuri tu! se împotrivi tânărul 
cavaler. Cu toate că te-au botezat, ai rămas în piele de 
păgân şi nici măcar nu pricepi că pentru un creştin ar fi un 
mare păcat. 

Cneazul ridică din umeri: 

—Doar n-o faci de bunăvoie. Şi aşa, tot o să-ţi taie 
capul. 

Lui Zbyszko îi trecu prin minte că pentru asemenea 
cuvinte s-ar cuveni să-l provoace pe boiernaş la luptă 
călare sau pe jos, cu paloşul sau cu baltagul, dar îşi înăbuşi 
acest gând, amintindu-şi că nu va mai avea vreme. Aşa că 
îşi plecă fruntea cu tristeţe şi se lăsă în tăcere pe mâinile 
căpeteniei arcaşilor de la castel. 

În acest timp, în sală atenţia tuturor se îndreptă în altă 
parte. Danusia, văzând ce se petrece, se înspăimântă atât 
de tare la început, încât i se opri răsuflarea în piept. 
Feţişoara îi păli ca hârtia, ochişorii i se făcură rotunzi de 
frică şi se uita nemişcată la rege, ca o figurină de ceară în 
biserică. Dar când auzi, în sfârşit, că o să-i taie capul lui 
Zbyszko al ei, când îl luară şi-l scoaseră afară din încăpere, 
atunci o cuprinse o jale fără margini; gura şi sprâncenele 
începură să-i tremure; n-o ajutară la nimic nici spaima de 
rege, nici că-şi muşcă buzele cu dinţişorii şi izbucni 
dintr-odată în hohote de plâns, încât ochii tuturor se 
întoarseră spre ea, aşa că monarhul întrebă: 

— Ce înseamnă asta? 

— Măria Ta, răspunse prinţesa Anna. Ea este fiica lui 
Jurand de Spychâw, căreia nefericitul de cavaler i-a jurat 
dragoste. l-a făgăduit să reteze trei panaşe din pene de 
păun de la coif, aşa că văzând un astfel de panaş la coiful 
acestui comtur, a crezut că i-a fost trimis de însuşi 
Dumnezeu. N-a făcut-o din răutate, stăpâne, ci doar din 
prostie, aşa că ai milă de el şi nu-l pedepsi, te implorăm în 
genunchi. 

Spunând acestea, se ridică de pe scaun şi luând-o pe 
Danusia de mână, alergă cu ea la regele care, văzându-le, 
se trase un pas înapoi. Dar îngenuncheară amândouă 
înaintea lui şi Danusia, îmbrăţişându-i picioarele, începu 
să-l roage: 

-—-lartă-l pe Zbyszko, Măria Ta, iartă-l pe Zbyszko! 

Şi din pricina emoţiei, dar şi de spaimă, îşi ascunse 
căpşorul bălai în faldurile veşmântului regal, sărutându-i 
genunchii şi tremurând ca frunza. Prinţesa Aleksandra 
Ziemowit îngenunche de cealaltă parte şi împreunându-şi 
mâinile, îl privea rugătoare pe regele pe chipul căruia se 
vedea o mare încurcătură. Se retrăsese într-adevăr odată 
cu scaunul, dar nu o respinsese cu forţa pe Danusia, dădea 
doar din mâini, ca şi când s-ar fi apărat de muşte. 

— Lăsaţi-mă în pace! strigă, este vinovat, a făcut 
întregul Regat de ruşine! Să i se taie capul! 

Dar mânuţele se strângeau tot mai mult în jurul 
genunchilor şi glăsciorul copilăresc îl implora tot mai 
jalnic: 

— Măria Ta, iartă-l pe Zbyszko, iartă-l pe Zbyszko! 

Atunci, se auziră şi glasurile cavalerilor: 

—Jurand de Spychâw este un cavaler vestit, spaima 
nemților! 

-lar flăcăiandrul a luptat cu mare folos la Wilno, 
adăugă Powała. 

Dar regele continua să se apere, deşi era mişcat de 
vederea Danusiei: 

— Dati-mi pace! Nu s-a făcut vinovat faţă de mine şi nu 
eu sunt cel care trebuie să-l iert. Să-l ierte solul Ordinului 
şi o să-l iert şi eu, iar dacă nu-l iartă, să-i taie capul. 

-—lartă-l, Kuno! rosti Zawisza Czarny, Sulima, căci 
pentru asta nu te va certa nici marele maestru! 

—Iartāă-l, Domnia Ta! repetară cele două prințese. 

-—lartă-l, iartă-l! se înmulţiră glasurile cavalerilor. 

Kuno îşi acoperi ochii cu pleoapele şi rămase aşa cu 
fruntea ridicată, bucurându-se parcă astfel că cele două 
prințese şi nişte cavaleri atât de cunoscuţi se roagă de el. 
Deodată, se schimbă cât ai clipi din ochi: îşi cobori capul, 
îşi încrucişă mâinile pe piept, mândria i se topi în umilinţă 
şi spuse cu glasul îngăduitor: 

— Cristos, Mântuitorul nostru, i-a iertat pe tâlharul de 
pe cruce şi pe duşmanii lui... 

— Cavalerul vorbeşte cu dreptate! aprobă episcopul 
Wysz. 

—E drept, aşa este! 

—... Atunci eu cum aş putea să nu-l iert, urmă Kuno, eu 
care nu sunt numai un creştin, ci şi călugăr? Aşa că îl iert 
din toată inima, ca un slujitor al lui Cristos şi al Ordinului! 

— Slavă lui! răcni Powata de Taczew. 

— Slavă! îi urmară pilda ceilalţi. 

— Dar, adăugă teutonul, mă aflu aici printre voi ca sol 
şi reprezint întreaga măreție a Ordinului, care aparţine lui 
Cristos. Aşadar, cine m-a nedreptăţit ca sol, a nedreptăţit 
Ordinul, iar cine a nedreptăţit Ordinul, l-a nedreptăţit pe 
Cristos, iar asemenea nedreptate în faţa lui Dumnezeu şi a 
oamenilor nu pot s-o iert, dar dacă legea voastră o iartă, 
s-o afle toţi creştinii. 

După aceste cuvinte, se lăsă o tăcere surdă. Abia după 
un răstimp, se auziră ici şi acolo scrâşnete de dinţi, 
răsuflări, oftaturi adânci ale mâniei înăbuşite şi hohotele 
Danusiei. 

Până spre seară, toate inimile se apropiară de Zbyszko. 
Aceiaşi cavaleri care de dimineaţă erau gata ca la un semn 
al regelui să-l facă bucăţi cu paloşele, îşi sileau acum 
minţile să găsească un mod de a-l ajuta. Prinţesele 
hotărâră să se ducă s-o roage pe regină să-l înduplece pe 
Lichtenstein să-şi retragă plângerea sau, la nevoie, să-i 
scrie ea însăşi marelui maestru al Ordinului ca acesta să-i 
poruncească lui Kuno să nu împingă lucrurile prea 
departe. Această cale părea cea mai sigură, deoarece 
Jadwiga se bucura de atâta respect, încât marele maestru 
şi-ar fi atras asupra lui mânia papei şi dojana tuturor 
prinților creştini, dacă rugămintea ei ar fi fost refuzată. Pe 
de altă parte, Konrad von Jungingen era un om aşezat şi 

mult mai îngăduitor decât înaintaşii lui. Din nefericire, 
Wysz, episcopul Cracoviei, care era în acelaşi timp şi 
medicul reginei, nu îngăduia să i se spună nici un cuvânt 
despre cele întâmplate. 

„Ea nu ascultă niciodată cu bucurie, când i se vorbeşte 
despre osândirea oamenilor, le spuse, şi chiar dacă ar fi 
cazul unui simplu tâlhar, ea pune totul la inimă, ce să mai 
zicem când este în joc capul acestui tânăr care aşteaptă pe 
drept cuvânt mila ei. Orice tulburare, însă, o poate aduce 
lesne într-o stare de slăbiciune, iar sănătatea ei înseamnă 
acum pentru întregul Regat mai mult decât zece capete de 
cavaleri”. În sfârşit, ameninţă că cine va cuteza s-o 
tulbure, împotriva sfaturilor lui, acela va suporta mânia 
regelui şi blestemul Bisericii. 

Cele două prințese se speriară de această ameninţare 
şi hotărâră să nu-i spună nimic reginei, în schimb să 
continue să-l roage pe rege până când se va îndupleca. 
Toată curtea şi toţi cavalerii îi ţineau partea lui Zbyszko. 
Powata de Taczew vesti că va recunoaşte tot adevărul, dar 
ca martor, va lua apărarea tânărului şi va înfăţişa toată 
întâmplarea drept o nesăbuinţă copilărească. Cu toate 
acestea, fiecare prevedea, iar castelanul Jasko de Teczyn 
declară cu voce tare că, dacă teutonul se va încăpăţâna, 
legea, oricât de aspră, trebuie împlinită. 

Inimile cavalerilor se  răzvrătiră împotriva lui 
Lichtenstein şi nu erau puţini care gândeau sau o spuneau 
deschis: „Este sol şi nu poate fi provocat la luptă, dar când 
se va întoarce la Malborg, să nu dea Dumnezeu să moară 
de moarte bună”. Şi astea nu erau ameninţări zadarnice, 
întrucât cavalerilor care fuseseră învestiţi cu această 
cinste nu le era îngăduit să arunce cuvinte în vânt, iar dacă 
cineva făgăduia ceva, trebuia să se ţină de cuvânt sau să 
piară. Mâniosul Powala se arăta cel mai înverşunat, fiindcă 
avea la Taczew o fetiţă de vârsta Danusiei, ale cărei lacrimi 
îi muiaseră inima. 

Într-adevăr, în aceeaşi zi, îl vizită pe Zbyszko în 
temniţă, îl îndemnă să nu-şi piardă speranţa şi-i povesti 

despre rugăminţile celor două prințese şi despre lacrimile 
Danusiei... Aflând că fata se aruncase pentru el la 
picioarele regelui, Zbyszko se înduioşă până la lacrimi de 
fapta ei şi, neştiind cum să-şi arate recunoştinţa şi dorul, 
spuse ştergându-şi pleoapele cu dosul mâinii: 

— Hei, Dumnezeu s-o binecuvânteze, iar pe mine să mă 
învoiască să mă lupt cât mai repede, călare sau pe jos 
pentru ea! I-am făgăduit prea puţini nemți, pentru că uneia 
ca ea, se cuvenea să-i făgăduiesc cel puţin atâţia câţi ani 
are. Să mă scape Domnul lisus de această ananghie, şi n-o 
să mă arăt zgârcit... 

Şi îşi înălţă ochii plini de recunoştinţă spre cer... 

— Mai întâi, făgăduieşte-i ceva unei biserici, îl sfătui 
Powala, pentru că dacă promisiunea ta îi va plăcea lui 
Dumnezeu, o să scapi repede de aici. Iar în al doilea rând, 
ascultă la mine: unchiul tău s-a dus la Lichtenstein, iar 
după aceea, o să mă duc şi eu. Nu-i o ruşine pentru tine 
să-i ceri iertare, pentru că nu pe comtur îl vei ruga, ci pe 
solul Ordinului. Eşti gata s-o faci? 

— De vreme ce mi-o spune un cavaler ca Domnia Ta că 
aşa se cuvine, am s-o fac, dar dacă-mi va cere să mă 
umilesc, cum a făcut-o pe drumul de la Tyniec, n-au decât 
să-mi taie capul. Îi va rămâne frânghia şi asta-i va fi 
răsplata, când solia i se va încheia... 

— Să vedem ce zice şi Macko, propuse Powala. 


Seara, Maćko se duse într-adevăr la Lichtenstein, dar 
acesta îl primi dispreţuitor: nu porunci nici măcar să se 
aprindă lumânările şi stătură de vorbă pe întuneric. Astfel 
că bătrânul cavaler se întoarse mohorât de la el şi plecă la 
rege. Monarhul îl primi binevoitor, fiindcă se liniştise cu 
totul, şi când Maćko îngenunche, îi porunci de îndată să se 
ridice, întrebându-l ce doreşte. 

— Măria Ta, dădu răspuns Maćko, unde-a fost vină, 


trebuie să fie şi pedeapsă, pentru că altfel n-ar mai fi nici o 

lege pe lume. Dar este şi vina mea, că nu numai că nu i-am 
înfrânat înflăcărarea acestui nepot al meu, dar am mai şi 
lăudat-o. Aşa l-am crescut eu, iar după aceea aşa l-a 
crescut şi războiul. Măria Ta, eu sunt vinovat pentru că 
i-am spus nu odată: întâi taie-l şi pe urmă o să afli pe cine 
ai tăiat. Şi la război, asta i-a prins bine, dar la curte nu i-a 
mai fost de folos. Dar are o fire deschisă, e ultimul din 
neam şi-mi pare tare rău de el... 

—M-a făcut de ruşine pe mine şi Regatul, zise regele, 
pot dar să-l ung cu miere pentru asta? 

Macko tăcu, fiindcă la amintirea lui Zbyszko, o jale 
cumplită îi strânse inima şi abia peste un răstimp, vorbi cu 
glasul gâtuit de emoție: 

— Nici eu nu ştiam că mi-e atât de drag, abia acum văd 
când a dat de necaz. Eu, însă, sunt bătrân, iar el este 
ultimul vlăstar din neam. Dacă nu va mai fi el, nu vom mai 
fi nici noi. Stăpâne milostiv, îndură-te de neamul nostru! 


Aici, Macko îngenunche din nou şi întinzându-şi braţele 
trudite în atâtea războaie, rosti cu ochii în lacrimi: 
—Am apărat Wilno. Dumnezeu a vrut să luăm pradă 


bogată, cui să i-o las? Dacă teutonul vrea pedeapsă, să fie 
şi pedeapsă, dar îngăduie-mi să plătesc cu capul meu. Ce 
nevoie mai am eu de viaţă fără Zbyszko! El e tânăr, să-şi 
cumpere pământ şi să aibă copii, cum i-a poruncit 
Dumnezeu omului. Nici cruciatul n-o să întrebe al cui cap a 
căzut, numai să cadă. Neamul meu nu va fi ruşinat pentru 
asta. Oricărui om îi este greu să moară, dar înțelegând că 
e mai bine să moară un om decât să piară un neam... 


Şi vorbind astfel, îmbrăţişă picioarele regelui, care 
începu să clipească din ochi, semn că era adânc mişcat, şi 
în cele din urmă spuse: 

—Eu n-o să poruncesc nicicând să i se taie capul fără 


vină unui cavaler învestit cu acest rang! Nu, n-o voi face! 

— Şi nici n-ar fi drept, adăugă castelanul. Legea 
osândeşte pe cel vinovat, dar aceasta nu-i un balaur, care 
nu se uită la sângele care curge. Domnia Ta ai grijă ca 
ruşinea să nu cadă asupra neamului, căci dacă nepotul 
Domniei Tale va fi de acord cu ce spui, atunci şi el, şi toţi 
urmaşii lui vor purta blestemul... 

La acestea, Macko: 

— N-ar fi. Dar dacă s-ar întâmpla fără ştirea lui, după 
aceea m-ar răzbuna cum l-aş răzbuna şi eu. 

—Ha! exclamă Teczynski, dobândeşte de la teuton 
iertarea lui... 

— Am şi fost la el. 

— Şi ce-a zis? întrebă regele, întinzându-şi gâtul. 

— Mi-a zis aşa: „trebuia să faceţi asta pe drumul de la 
Tyniec, dar dacă n-aţi vrut, acum nu mai vreau eu...” 

— Şi Domnia Ta de ce n-ai vrut? 

-—Pentru că ne-a poruncit să descălecăm şi să-l 
implorăm în genunchi. 

Regele îşi potrivi părul după urechi şi vru să răspundă 
ceva, când deodată intră un curtean cu vestea că 
Lichtenstein îl roagă să-l primească. 

Regele Jagietto se uită la Jaśko de Tęczyn, apoi la 
Macko şi le porunci să rămână şi ei, nădăjduind că va 
izbuti cu acest prilej să pună capăt gâlcevii cu autoritatea 
lui de rege. 

In acest timp, cruciatul intră, se înclină în faţa regelui 
şi spuse: 

— Măria Ta. lată plângerea scrisă pentru ruşinea de 
care am avut parte în regatul majestăţii voastre. 

— Plânge-te lui, răspunse regele, arătând spre Jaśko de 
Teczyn. 

Teutonul, însă, îl privi în ochi pe monarh şi spuse: 

— Nu cunosc legile şi nici judecăţile voastre, ştiu doar 
că solul Ordinului poate să se plângă numai regelui. 

Ochii mici ai lui Jagiełło scăpărară de nerăbdare, 
întinse totuşi mâna, luă plângerea şi i-o dădu lui Teczynski. 

lar acesta o desfăcu şi începu să citească, dar pe 
măsură ce citea, faţa îi devenea tot mai îngrijorată şi 
mâhnită. 

— Domnia Ta, rosti în cele din urmă, îl năpăstuieşti pe 
acest tânăr atât de tare, de parcă ar fi o adevărată 
primejdie pentru întregul Ordin. De când cavalerii teutoni 
se tem şi de copii? 

— Noi, cavalerii teutoni, nu ne temem de nimeni, 
răspunse comturul cu trufie. 


Iar bătrânul castelan adăugă încet: 
— Indeosebi de Dumnezeu. 


Powala de Taczew făcu a doua zi înaintea judecății 
castelanului tot ce stă în puterea lui să micşoreze vina lui 
Zbyszko. Dar zadarnic puse întâmplarea pe seama 
copilăriei şi a lipsei de experienţă, în zadar spuse că până 
şi un om mai în vârstă, dacă ar fi jurat şi s-ar fi rugat să-i 
trimită Dumnezeu trei panaşe din pene de păun, iar după 
aceea ar fi văzut unul înaintea sa, s-ar fi putut gândi că 
asta-i voia Celui-de-Sus. Un singur lucru nu putu nega 
vrednicul cavaler, anume că dacă n-ar fi fost el, sulița lui 
Zbyszko ar fi izbit pieptul teutonului. Iar Kuno porunci să 
se aducă la judecată platoşa în care fusese îmbrăcat în 
ziua aceea şi arătă că era făcută din metal subţire, folosită 
doar pentru vizite de sărbătoare şi atât de uşoară, încât 
Zbyszko, având în vedere puterea lui neobişnuită, l-ar fi 
străpuns fără îndoială şi l-ar fi ucis pe sol. După care, îl 
mai întrebară şi pe Zbyszko dacă avusese de gând să-l 
omoare, iar el recunoscu tot adevărul: „Am strigat la el de 
departe, ca să coboare sulița, fiindcă viu nu mi-ar fi 
îngăduit să-i retez penele de la coif, dar dacă şi el mi-ar fi 
răspuns că este sol, atunci l-aş fi lăsat în pace”. 

Aceste cuvinte le plăcură cavalerilor care, din 
bunăvoință pentru tânăr, veniseră o mulţime la judecată, şi 
se auziră numaidecât glasuri numeroase: „Adevărat, de ce 

nu i-a răspuns!” 

Dar chipul castelanului rămase posomorât şi aspru. 
Poruncind tăcere celor de faţă, el însuşi aşteptă un 
moment, după care îşi înfipse privirile scrutătoare în ochii 
lui Zbyszko şi întrebă: 

— Poţi să juri pe chinurile lui Cristos că n-ai văzut 
mantia şi crucea de pe ea? 

— Nicidecum! răspunse Zbyszko. Dacă n-aş fi văzut 
crucea, aş fi crezut că este un cavaler de-al nostru şi nu 
m-aş fi repezit asupra lui. 

— Dar cum putea să se afle un alt teuton aproape de 
Cracovia, dacă nu era sol, şi nici unul din suita lui? 

Zbyszko nu răspunse, fiindcă nu mai era nimic de spus. 
Era limpede pentru toată lumea că, dacă n-ar fi fost acolo 
Powala de Taczew, acum s-ar fi aflat înaintea judecății nu 
platoşa solului, ci el însuşi cu pieptul străpuns spre veşnica 
ruşine a poporului polon, aşa că până şi cei care-l 
sprijineau din toată inima pe Zbyszko, înţeleseră că osânda 
nu putea fi blândă... 

Aşa că după o clipă, castelanul rosti: 

— Dacă, dus de înflăcărare, nu te-ai gândit asupra cui 
porneşti şi ai făcut-o fără răutate, Mântuitorul nostru se va 
îndura de tine şi te va ierta, dar aşa, bietul de tine, 
îngenunchează înaintea Sfintei Fecioare, pentru că legea 
nu te poate ierta. 

Auzind aceste cuvinte, Zbyszko, deşi se aştepta să le 
audă, păli puţin, dar îşi reveni repede, apoi îşi scutură pe 
spate părul lung, se închină şi spuse: 

—E voia lui Dumnezeu! Ce pot să fac? 

Apoi se întoarse către Maćko şi i-l arătă din ochi pe 
Lichtenstein, rugându-l parcă să nu-l uite, iar Maćko dădu 
din cap în semn că înţelege şi nu-l va uita. Înţelese această 
privire şi această mişcare şi Lichtenstein şi chiar dacă şi în 
pieptul lui bătea o inimă bărbată şi neînduplecată, se 
înfioră o clipă din cap până-n picioare, atât de 

amenințătoare şi cruntă era în clipa aceea înfăţişarea 
bătrânului războinic. Teutonul văzu că între el şi bătrânul 
cavaler, a cărui faţă n-o văzuse bine sub coif, se va da de 
acum înainte o luptă pe viaţă şi pe moarte, că fie şi dacă va 
încerca să se ascundă de el, nu va izbuti şi că, după ce i se 
va încheia solia, se puteau întâlni chiar la Malborg. 

Între timp, castelanul intră în odaia alăturată, ca să 
dicteze condamnarea lui Zbyszko unui secretar priceput în 
ale scrisului. Unii dintre cavaleri se apropiată în timpul 
acestei pauze de teuton, spunându-i: 

— Deie Domnul ca şi tu să fii osândit cu aceeaşi măsură 
la Judecata de Apoi! Te bucuri să vezi sângele curgând? 

Dar Lichtenstein se temea doar de Zawisza, deoarece 
acesta, din pricina isprăvilor lui războinice, a cunoaşterii 
legilor cavalereşti şi a asprimii cu care le respecta, era 
faimos în toată lumea. În situaţii cât se poate de 
complicate, când era vorba de onoarea de cavaler, veneau 
la el nu o dată de foarte departe şi nimeni nu cutezase 
niciodată să-i stea împotrivă, nu numai pentru că lupta cu 
el nu era cu putinţă, dar şi fiindcă era o „oglindă a 
virtuţii”. Un singur cuvânt de dojană sau de laudă din gura 
lui se răspândea de îndată printre cavalerii din Polonia, 
Ungaria, Cehia, Germania şi putea să-i hotărască soarta 
bună sau rea a cavalerului. 

Aşadar, Lichtenstein se apropie de el şi vrând parcă 
să-şi întemeieze înverşunarea, zise: 

— Numai marele maestru şi sfatul său ar mai putea să 
se îndure de el, eu n-am dreptul... 

— Marele vostru maestru n-are nimic de-a face cu legile 
noastre, nu el poate să se arate îndurător aici, şi numai 
regele nostru, răspunse Zawisza. 

—Eu, însă, ca sol, am fost nevoit să cer pedepsirea 
vinovatului. 

— Ai fost mai întâi cavaler şi abia după aceea solul 
Ordinului, Lichtenstein... 

— Socoteşti deci că am greşit? 

—Cunoşti legile noastre cavalereşti şi ştii că două 
animale au fost îndemnate să urmeze un cavaler: un leu şi 
un miel. Tu pe care l-ai urmat acum? 

— Nu eşti tu judecătorul meu... 

— M-ai întrebat dacă ai greşit şi după câte gândesc, 
ti-am răspuns. 

—Nu mi-ai răspuns prea bine, pentru că nu pot suporta 
una ca asta. 

— Te îneci cu răutatea ta, nu cu a mea. 

— Cristos va ţine socoteala că m-am gândit mai mult la 
faima Ordinului, decât la lauda mea... 

— EI ne va judeca pe toţi. 

Vorbirea le fu întreruptă de intrarea castelanului şi a 
secretarului. Acum, se ştia că sentinţa nu va fi favorabilă, 
totuşi se aşternu o tăcere adâncă. Castelanul îşi ocupă 
locul de masă şi luând crucifixul în mână, îi porunci lui 
Zbyszko să îngenuncheze. 

Secretarul începu să citească sentinţa pe latineşte. Nici 
Zbyszko, nici cavalerii de faţă nu-l înțelegeau, cu toate 
acestea, pricepură cu toţii că este condamnarea la moarte. 
După ce se sfârşi citirea, Zbyszko se lovi de câteva ori cu 
pumnul în piept, repetând: „Doamne, ai milă de mine, 
păcătosul”. 

După aceea, se ridică şi se aruncă în braţele lui Macko, 
care începu să-i sărute în tăcere capul şi ochii. 

Dar în seara aceleiaşi zile, un crainic anunţă prin 
sunetul trâmbiţelor cavalerii, oaspeţii şi orăşenii în cele 
patru colţuri ale pieţei că nobilul Zbyszko de Bogdaniec 
este osândit de judecata castelanului la tăierea capului cu 
paloşul... 

Maćko, însă, obţinu ca execuţia să nu aibă loc imediat, 
ceea ce izbuti nu prea greu, fiindcă oamenilor de atunci, 
cărora le plăcea să-şi împartă cu grijă avutul, li se lăsa de 
obicei destul timp să negocieze cu familia şi să se împace 

cu Dumnezeu. Nici măcar Lichtenstein nu stărui să se 
împlinească osânda prea repede, înțelegând că de vreme 
ce măreţia înjosită a Ordinului fusese pedepsită, nu se 
cuvine să-l supere şi mai mult pe puternicul monarh, la 
care fusese trimis să ia parte la serbările date cu ocazia 
botezului, dar şi pentru negocieri în legătură cu ţinutul 
Dobrzyn. Cea mai importantă pricină era totuşi sănătatea 
reginei. Episcopul Wysz nici nu voia să audă de execuţie 
înainte de naştere, socotind cu dreptate că asemenea lucru 
nu poate să nu ajungă la urechile reginei, iar aceasta, 
odată ce va afla, va fi foarte tulburată şi s-ar putea 
îmbolnăvi. În acest fel, lui Zbyszko îi mai rămâneau poate 
chiar câteva luni de viaţă pentru ultimele dispoziţii şi 
despărţirea de prieteni. 

Macko îl vizita în fiecare zi şi îl mângâia cum se 
pricepea mai bine. Discutau cu părere de rău despre 
moartea inevitabilă a lui Zbyszko şi cu jale neprefăcută 
despre stingerea posibilă a neamului. 

— Altfel nu poate fi, numai să te însori, îi spuse o dată 
Zbyszko. 

— Aş prefera să găsesc vreo rudă oricât de îndepărtată, 
răspunse Macko. Cum m-aş putea gândi la femei, când ţie 
o să-ţi taie capul? Şi chiar dacă aş fi nevoit să mă 
căsătoresc cu vreuna, n-am s-o fac până când nu-i voi 
trimite provocarea lui Lichtenstein şi nu mă voi răzbuna. 
Să n-ai nici o grijă!... 

— Dumnezeu să te răsplătească. Măcar bucuria asta s-o 
am! Ştiam eu că n-o să-l ierţi. Cum ai să procedezi? 

— Când solia lui va lua sfârşit, o să fie război sau pace, 
înţelegi? Dacă va fi război, o să-i trimit provocarea ca 
înainte de bătălie să lupte cu mine. 

— Pe pământ bătătorit? 

— Pe pământ bătătorit, călare sau pe jos, dar pe viaţă şi 
pe moarte, nu pe robie. Iar dacă va fi pace, o să mă duc la 
Malborg şi o să bat cu sulița în poartă, spunându-i 

trâmbiţaşului să vestească provocarea lui Lichtenstein. 
Până aici i-a fost! 

— Sigur că n-o să-ţi scape, o să-i faci faţă negreşit. 

— Să-i fac faţă?... Lui Zawisza nu i-aş face, nici lui 
Paszko sau Powata; dar fără să mă laud, pot să mă lupt şi 
cu doi ca el. O să vadă el, mama lui de teuton! Păi, nu era 
mai voinic cavalerul din Frizia? Dar când l-am izbit de sus 
peste coif, unde mi s-a oprit baltagul? În dinţi. Sau nu-i 
aşa? 

Zbyszko răsuflă uşurat şi spuse: 

— Aşa îmi va fi mai uşor să mor. 

Şi începură să ofteze amândoi, după care bătrânul 


şlahtic îi zise cu glasul mişcat: 

—Tu să nu-ţi faci nici o grijă. Oasele tale nu se vor 
căuta unul pe altul la Judecata de apoi. Am poruncit să-ţi 
facă un sicriu de stejar, nici canonicii de la biserica Sfânta 
Maria nu le au mai bune. N-o să mori ca o zdreanţă. Şi 
n-am să îngădui să-ţi taie capul pe acelaşi postav cu 
orăşenii. Am şi vorbit cu Amylej să-mi dea o bucată nouă, 
atât de mare, încât să-i ajungă şi regelui să-şi facă un 
cojoc. O să ai parte şi de slujbă, n-ai teamă! 

Zbyszko se bucură în inima lui, aşa că, luându-i mâna 
unchiului, repetă: 

— Dumnezeu să te răsplătească. 

Totuşi câteodată, cu toate mângâierile, îl cuprindea un 
dor năprasnic, aşa că altă dată, când Macko veni să-l 
viziteze, după ce se salutară, întrebă uitându-se printre 
zăbrelele din zid: 

— Ce mai este pe afară? 

—E senin, iar soarele pripeşte peste toată lumea de 
mai mare dragul. 

La acestea, Zbyszko îşi încolăci grumazul cu amândouă 
mâinile şi plecându-şi capul pe spate, se bucură: 

— Ei, drăguliţă Doamne! Să ai un cal sub tine şi să 

goneşti pe câmpia largă. Ce rău e să mori de tânăr! 

— Oamenii se întâmplă să moară şi pe cal! îl mângâie 
Macko. 

— Da, dar câţi omoară şi ei înainte!... 


Şi începu să se intereseze de cavalerii pe care îi văzuse 
la curtea regelui: despre Zawisza, Farurej, despre Powata 
de Taczew, Lis de Targowisko şi despre toţi ceilalţi, ce fac, 
cum se veselesc şi cu ce îndeletniciri de seamă îşi petrec 
timpul? Ascultă cu lăcomie istorisirile lui Macko, care-i 
spuse că dimineaţa, în armură, sar peste cai, trag de 
frânghii, cum se luptă cu paloşul şi baltagul cu ascuţiş de 
plumb, iar în cele din urmă, cum chefuiesc şi ce cântece 
ascultă. Zbyszko voia să zboare cu sufletul şi inima la ei, 
iar când auzi că Zawisza, numaidecât după botez, va pleca 
undeva departe în Ungaria de jos, la turci, nu se mai putu 
abtine să nu strige: 

—De m-ar lăsa să plec cu el! Măcar să mor luptând 
împotriva păgânilor. 

Asta nu era cu putinţă, dar între timp, se petrecu 
altceva. Amândouă prinţesele de Mazowsze nu încetaseră 
să se gândească la Zbyszko, care le cucerise cu tinereţea şi 
farmecul lui. În cele din urmă, prinţesa Aleksandra 
Ziemowit propuse să se trimită o scrisoare marelui 
maestru. Într-adevăr, acesta nu putea să schimbe 
condamnarea hotărâtă de castelan, dar putea să ia 
apărarea tânărului faţă de rege. Lui Jagiełło nu i se 
cuvenea de bună seamă să se arate îndurător, când era 
vorba de atacarea unui sol, părea totuşi neîndoielnic că se 
va arăta astfel la rugămintea marelui maestru. Aşa că 
speranţa înmuguri din nou în inima celor două prințese. 
Aleksandra, nutrind ea însăşi o slăbiciune faţă de poleiţii 
cavaleri călugări, era la rândul ei foarte preţuită de ei. Nu 
o dată primea de la Malborg daruri bogate şi scrisori, în 
care marele maestru o numea binefăcătoarea cumsecade, 
sfântă şi reprezentanta aleasă a Ordinului. Cuvintele ei 
însemnau mult şi era foarte probabil că nu aveau să fie 

întâmpinate cu refuz. Mai rămânea doar găsirea unui 
gonaci, care să se străduiască din răsputeri să ducă 
scrisoarea cât mai repede şi să se întoarcă la timp cu 
răspunsul. Auzind acestea, bătrânul Macko luă asupră-şi 
această însărcinare. 

Rugat, castelanul hotărî termenul până la care avea să 
amâne împlinirea sentinţei. Insufleţit de speranţă, Maćko 
se pregăti de drum în aceeaşi zi, apoi se duse la Zbyszko 
să-i spună vestea bună. 

În prima clipă, Zbyszko sări în sus de bucurie, ca şi 
când i s-ar fi deschis porţile temniţei. Totuşi după aceea, 
căzu pe gânduri, se posomori şi zise: 

—Cine a mai obţinut ceva bun de la teutoni? 
Lichtenstein putea să-i ceară şi el îndurare suveranului, 
căci ar fi avut şi el de câştigat, fiindcă ar fi scăpat de 
răzbunare, dar de ce nu se învoise s-o facă... 

— EI s-a înfuriat pentru că n-am vrut să-i cerem iertare 
pe drumul de la Tyniec. Oamenii nu-l vorbesc de rău pe 
marele maestru Kondrat. Oricum, nu mai ai nimic de 
pierdut. 

—Asta e sigur, încuviinţă Zbyszko, dar să nu faci 
plecăciuni prea adânci acolo. 

—De ce trebuie să fac plecăciuni? Voi duce scrisoarea 
prinţesei Aleksandra şi atât... 

— Dacă eşti atât de bun, să te ajute Dumnezeu... 

Deodată, se uită cu luare-aminte la unchiul său şi 
adăugă: 

—Dar dacă regele mă va ierta, Lichtenstein va fi al 
meu. Să ţii minte... 

—Încă nu eşti sigur de capul tău, aşa că nu mai 
provoca pe nimeni. Ai destule jurăminte prosteşti, răbufni 
bătrânul furios. 


După care căzură unul în braţele celuilalt, apoi Zbyszko 
rămase singur. Speranţa şi îndoiala îi stăpâneau cu 

schimbul sufletul, iar când se lăsă noaptea şi odată cu ea 
veni furtuna, pe cer, fereastra zăbrelită începu să 
strălucească în lumina amenințătoare a fulgerelor, iar 
zidurile să se cutremure de tunete. În cele din urmă, 
vântoasa pătrunse şuierând în turn şi stinse opaițul de 
lângă pat; cufundat în întuneric, Zbyszko îşi pierdu iarăşi 
curajul şi toată noaptea nu puse geană pe geană... 

„Acum n-o să mai scap de moarte, se gândi, nu mai am 
nici un ajutor.” 

Cu toate acestea, a doua zi veni în vizită la el vrednica 
prinţesă Anna Danuta, aducând-o şi pe Danusia cu lăuta la 
brâu. Zbyszko le căzu în genunchi pe rând, apoi, deşi era 
îngrijorat după noaptea nedormită, în îndoială şi 
nesiguranţă, nu-şi uitase într-atâta îndatoririle cavalerești, 
încât să nu-şi arate uimirea faţă de frumuseţea ei... 

Dar prinţesa îşi ridică spre el ochii plini de tristeţe şi-i 
spuse: 

—Nu te mai mira atâta de ea, pentru că, dacă Macko 
nu va aduce o veste bună sau nu se mai întoarce, bietul de 
tine, ai să te minunezi de alte lucruri mai bune în cer. 

După care lacrimile îi şiroiră pe obraji, gândindu-se la 
soarta nesigură a micului cavaler, iar Danusia îi urmă pilda 
de îndată. Zbyszko se aplecă iarăşi la picioarele lor, fiindcă 
şi inima lui se topi ca ceara la căldura acestor hohote de 
plâns. Nu ţinea la Danusia, cum ţine un bărbat la femeia 
lui, simţea totuşi că o iubeşte din tot sufletul şi la vederea 
ei îi creştea ceva în piept, de parcă era alt om, mai puţin 
aspru, mai liniştit, mai puţin ahtiat după război şi mai 
însetat de iubire. Îl cuprinse o jale adâncă, deoarece 
trebuia s-o părăsească şi nu va mai putea să-şi respecte 
jurământul. 

—Biată copilă, n-o să-ţi mai pot aduce la picioare 
penele de păun, i se plânse. Dar dacă voi ajunge în faţa lui 
Dumnezeu, o să-i spun aşa: „Doamne, iartă-mi păcatele, iar 
tot ce-i bun pe pământ, să nu i-l dai decât jupâniţei 
Jurandowna de Spychow”. 

—Nu v-aţi cunoscut prea de mult, îl linişti prinţesa. Să 
vă ajute Dumnezeu să nu fie în zadar. 


Zbyszko începu să-şi aducă aminte tot ce se întâmplase 
în hanul de la Tyniec şi se înduioşă cu totul. La sfârşit, 
începu s-o roage pe Danusia să-i readucă aminte cântecul 
pe care-l cântase atunci când a prins-o în braţe, ca să nu 
cadă de pe laviţă şi a dus-o la prinţesă. 

Prin urmare, Danusia, deşi nu-i ardea de cântat, îşi 
înălţă căpşorul spre bolta temniţei şi închizându-şi 
ochişorii ca o păsăruică, începu: 


De-aş avea şi eu 
Aripi călătoare, 
Spre Jasiek al meu 
Să mă pierd în zare. 


Aş mai sta şi eu 
Pe-un ram din Silezi' 
Jasiek, dragul meu... 


Dar deodată, de sub pleoapele strânse, începură să-i 
curgă lacrimile şi nu mai putu să cânte. lar Zbyszko o luă 
în braţe ca atunci, în hanul de la Tyniec, şi porni să se 
preumble prin încăpere, repetând cu înflăcărare: 

— N-am căutat femeia în tine. Să mă scape Dumnezeu, 
să mai creşti şi... dacă părinţii ne vor îngădui, ne-am 
împreuna vieţile, jupâniţă! Ehei!... 

Încolăcindu-i gâtul cu braţele, Danusia îşi ascunse faţa 
pe umărul lui, în vreme ce în el creştea o jale tot mai mare 
care, izvorând din adâncul firii libere de slav, se 
preschimba în acest suflet simplu aproape într-un cântec: 


Dragă, eu te-aş lua 
Și te-aş legăna.... 

Capitolul VI 


DEODATĂ, AVU LOC O ÎNTÂMPLARE faţă de care toate 
celelalte îşi pierdură orice însemnătate în ochii oamenilor. 
În seara zilei de 21 iunie, se răspândi la castel vestea 
despre îmbolnăvirea reginei. Medicii chemaţi rămaseră 
împreună cu episcopul Wysz toată noaptea în încăperea ei, 
iar în acest timp, de la slujitoarele de la castel se află că 
stăpâna era ameninţată de o naştere prematură. 
Castelanul de Cracovia, Jasko de Teczyn, repezi în aceeaşi 
noapte gonaci să-l caute pe regele care lipsea. A doua zi, 
de dimineaţă, vestea se împrăştie în oraş şi prin 
împrejurimi. Era într-o zi de duminică, aşa că mulţimea 
umpluse toate lăcaşurile sfinte, în care preoţii porunciseră 
slujbe pentru sănătatea reginei. Atunci încetă orice 
îndoială. După slujbă, cavalerii oaspeţi, care se adunaseră 
în aşteptarea serbărilor, şlahticii şi deputăţiile negustorilor 
se îndreptară către castel; breslele şi frăţiile îşi aduseră şi 
flamurile. De la amiază, mulţimi nenumărate înconjurară 
Wawelul, ţinute în ordine de arcaşii regelui, care 
porunceau rânduială şi tăcere. Oraşul se golise aproape cu 
totul şi doar pe străzile pustii se alungeau grămezi de 
tărani din împrejurimi, care auziseră şi ei de boala 
stăpânei iubite şi se apropiau de castel. În sfârşit, la poarta 
principală apărură episcopul şi castelanul însoţiţi de 
canonicii de la catedrală, sfetnicii regelui şi cavaleri. 
Aceştia se împrăştiată de-a lungul zidurilor, în popor, cu 
feţe care prevesteau noutăţi, cu toate acestea, începură cu 
porunca aspră de a înceta orice strigăte, întrucât acestea 
puteau să-i facă rău bolnavei. 

După care-i anunţară pe toţi că regina născuse o fetiţă. 
Vestea umplu inimile de bucurie, mai ales când aflară 
totodată că, deşi lehuzia era înainte de vreme, nu se 
întrevede nici un pericol nici pentru mamă, nici pentru 
copil. Mulțimea începu să se împrăştie, fiindcă sub zidurile 
castelului n-avea voie să strige nimeni, deşi fiecare voia 
să-şi arate bucuria. Aşadar, când străzile care duceau spre 

piaţă se umplură, răsunară dintr-odată cântecele şi 
strigătele de bucurie. Nu era nimeni îngrijorat că venise pe 
lume o fetiţă: „Ce, se spunea, a fost rău că regele Louis n-a 
avut băieţi şi Regatul i-a revenit Jadwigăi? Prin căsătoria ei 
cu Jagiełło a sporit puterea statului. Aşa va fi şi acum. 
Unde să mai cauţi o asemenea stăpână, cum va fi regina 
noastră, dacă nici măcar împăratul roman şi nici unul 
dintre regii ceilalţi nu au o ţară atât de mare, pământuri 
atât de întinse şi nici cavaleri atât de numeroşi! O să se 
înghesuie să-i ceară mâna cei mai puternici monarhi ai 
lumii, se vor închina reginei şi regelui, se vor aduna la 
Cracovia, iar noi, neguţătorii, vom avea mare folos, ca să 
nu mai vorbim că un alt stat nou, ceh ori unguresc, se va 
uni cu al nostru”. Astfel tăifăsuiau neguţătorii între ei, aşa 
că bucuria devenea generală. Se chefuia prin casele 
şlahticilor şi prin hanuri. Piaţa se umpluse de felinare şi 
torţe. Prin suburbiile Cracoviei, ţăranii dimprejur, care 
veneau buluc în oraş, îşi întinseseră corturile pe lângă 
care. Evreii se sfătuiau lângă sinagoga din cartierul 
Kazimierz. Până noaptea târziu, până în zori, larma nu 
conteni în piaţă, îndeosebi în jurul turnului primăriei şi al 
cântarului, ca în timpul marilor iarmaroace. Îşi 
împărtăşeau noutăţile unii altora; trimiteau la castel după 
altele şi se îmbulzeau în jurul celor care le aduceau. 

Cea mai rea dintre toate era aceea că preotul Piotr 
botezase copila în aceeaşi noapte, ceea ce putea să 
însemne că mica prinţesă era foarte slabă. Orăşencele cu 
experienţă susțineau totuşi că sunt şi cazuri în care copii 
născuţi aproape morţi îşi recăpătau forţele abia după 
botez. Se întăreau în speranţă şi în numele ce i se dăduse 
fetiţei. Se zvonea că nici un Bonifaciu şi nici o Bonifacja nu 
poate să moară după naştere, fiindcă li s-a ursit să facă 
mult bine, iar în primii ani, cu atât mai puţin în primele 
luni de viaţă, copiii nu pot face nici rău, nici bine. 

În ziua următoare, sosiră de la castel veşti rele atât 
despre mamă, cât şi despre copilă, care tulburară oraşul. 
Se adunară danii pentru sănătatea reginei şi prinţesei. 

Erau văzuţi cu emoție săteni săraci oferind câte un sfert de 
baniţă de grâu, miei, cununi de ciuperci uscate sau 
coşuleţe de alune. Daruri însemnate se strângeau de la 
cavaleri, de la negustori, de la meşteşugari. Se împrăştiau 
trimişi la locurile unde aveau loc minuni. Astrologii 
cercetau stelele. Chiar la Cracovia au fost organizate 
procesiuni sărbătoreşti. Participau toate breslele şi toate 
frăţiile. Tot oraşul era împodobit de flamuri. Avu loc chiar o 
procesiune de copii, întrucât se credea că fiinţele 
nevinovate vor îndupleca cel mai uşor îndurarea lui 
Dumnezeu. 

Şi astfel trecea o zi după alta în bătaia clopotelor, larma 
cântecelor prin biserici şi procesiuni şi slujbe. Dar când 
trecu o săptămâna şi regina bolnavă şi copila trăiau, 
curajul umplu inimile tuturor. Oamenilor li se părea un 
lucru neobişnuit ca Dumnezeu să cheme mai devreme la el 
pe stăpâna Regatului care, făcând atâta bine pentru el, ar 
fi trebuit să lase neterminate opera nemuritoare, 
apostolatul ale cărui sacrificii îl adusese în slujba 
creştinării ultimului popor păgân din Europa. Învăţaţii 
aduceau aminte câte făptuise pentru Academie, duhovnicii 
câte împlinise pentru slava lui Dumnezeu, oamenii politici 
câte pentru pacea dintre monarhii creştini, legiuitorii 
pentru dreptate, sărmanii pentru sărăcie şi nimănui nu-i 
trecea prin minte că o viaţă atât de necesară Regatului şi 
lumii întregi putea să fie întreruptă înainte de vreme. 

În acest timp, la 13 iulie clopotele de doliu vestiră 
moartea copilei. Oraşul se tulbură iarăşi şi neliniştea 
cuprinse oamenii, iar mulțimile înconjurară din nou 
Wawelul, întrebând de sănătatea reginei. Dar de astă dată 
nimeni nu mai aducea veşti bune. Din contră, chipurile 
şlahticilor care intrau sau ieşeau de la castel erau şi mai 
posomorâte cu fiecare zi tot mai mult. Se zvonea că preotul 
Stanistaw de Skarbimierz, maestrul ştiinţelor eliberate din 
Cracovia, stă mereu alături de regină, care se spovedeşte 
în fiecare zi. Se spunea chiar că de fiecare dată încăperea 
ei se umplea de lumina cerească. Unii o vedeau chiar prin 

ferestre, dar această privelişte le înspăimânta mai degrabă 
inima în semn că începe pentru ea viaţa de pe tărâmul 
celălalt. 

Alţii nu credeau totuşi să se poată întâmpla un lucru 
atât de cumplit, iar aceştia se întăreau în speranţă că cerul 
milostiv se va mulţumi cu un singur sacrificiu. Cu toate 
acestea, în dimineaţa de vineri 17 iulie, în popor se 
răspândi vestea că regina este pe moarte. Toţi cei ce 
trăiau, se grăbeau spre castel. Oraşul deveni pustiu, încât 
rămaseră în el numai schilozii, deşi până şi mamele cu 
copiii veneau la poartă. Prăvăliile erau închise; nimeni nu 
mai pregătea mâncăruri. Încetară toate treburile, dar la 
Wawel  înnegrea mulțimea oamenilor,  neliniştită, 
înspăimântată, dar tăcută. 

Deodată, la amiază, pe la orele treisprezece, se auzi 
clopotul din turnul catedralei. Nu înţeleseră dintr-odată ce 
înseamnă, cu toate acestea, neliniştea le ridică părul în 
creştetul capului. Toate capetele şi toţi ochii se îndreptară 
spre clopotniţă, către clopotul care se legăna tot mai tare 
şi al cărui geamăt jalnic începură să-l repete celelalte din 
oraş: la franciscani, la Sf. Treime, la Sfânta Maria, până 
hăt departe, cât era oraşul de lung şi de lat. În cele din 
urmă, înţeleseră cu toţii ce însemnau acele dangăte; 
sufletele oamenilor se umplură de spaimă şi de asemenea 
durere, de parcă limbile de bronz ale clopotelor loveau 
de-a dreptul în inimile tuturor celor de faţă. 

Numaidecât, în turn apăru flamura neagră cu o tigvă la 
mijloc, sub care albeau două oase de om aşezate în formă 
de cruce. Atunci nu se mai îndoi nimeni. Regina îşi 
încredinţase sufletul lui Dumnezeu. 

Lângă castel răsună mugetul şi plânsul a o sută de mii 
de oameni şi se amestecă mohorât cu ecourile clopotelor. 
Unii se prăbuşiră la pământ, alţii îşi rupseră veşmintele de 
pe ei ori îşi zgâriară feţele, privind la ziduri într-o 
încremenire mută, câte unii gemură surd sau, întinzându-şi 
braţele spre biserică şi încăperea reginei, implorară 
minunea şi mila lui Dumnezeu. Dar răsunară şi glasuri 

mânioase, care în înflăcărare şi disperare, ajunseră să 
hulească. „De ce ne-a fost luată regina noastră dragă? La 
ce-au slujit procesiunile noastre, rugăciunile noastre şi 
implorarea? Daniile de argint şi de aur au fost primite cu 
plăcere, dar ce folos? De primit au fost primite, dar de dat 
nu ni s-a dat nimic!” Alţii repetau dimpotrivă, cu ochii plini 
de lacrimi şi gemând: „lisuse! Iisuse! Iisuse!” Mulţimile 
voiau să intre la castel, ca să privească încă o dată la faţa 
îndrăgită a stăpânei, dar nu li se îngădui, făgăduindu-li-se 
că în curând trupul i se va expune în biserică, iar atunci 
oricine putea s-o vadă şi să se roage lângă ea. După care, 
spre seară, mulţimea mohorâtă începu să se întoarcă în 
oraş, povestindu-şi despre ultimele clipe ale reginei, 
despre înmormântarea viitoare şi despre minunile care 
aveau să se întâmple alături de ea şi în jurul cavoului ei, 
minuni de care erau siguri cu toţii. Se vorbea de asemenea 
că regina va fi canonizată îndată după moarte, iar când 
unii se îndoiră că aşa ceva putea să aibă loc, lumea începu 
să protesteze şi să amenințe Avignonul... 

O tristeţe mohorâtă se abătu asupra oraşului, a ţării 
întregi, şi nu numai poporului de rând, ci tuturor li se 
părea că odată cu regina se stinsese şi steaua 
proteguitoare a Regatului. Chiar printre şlahticii din 
Cracovia se găseau unii care vedeau viitorul în negru. 
Incepură să se întrebe unii pe alţii ce avea să urmeze? 
Dacă Jagiełło mai avea dreptul să domnească în Regat 
după moartea reginei, sau se va întoarce în Lituania lui şi 
se va mulţumi cu tronul de mare prinţ? Alţii prevedeau şi, 
cum s-a arătat, nu fără dreptate, că el însuşi va binevoi să 
plece şi atunci se vor despărţi de Coroană pământuri 
întinse, vor începe iarăşi încălcările dinspre Lituania şi 
răfuielile sângeroase ale locuitorilor neînduplecaţi din 
Regat. Ordinul teutonilor va spori în putere, împăratul 
german şi regele ungurilor de asemenea, iar Regatul, până 
ieri unul dintre cele mai puternice state din lume, va 
decădea în ruşine. 

Neguţătorii, cărora li se îngăduia să meargă în 

ţinuturile lituane şi rutene, plătiră slujbe pioase pentru 
prevenirea pierderilor viitoare şi ca Jagietto să rămână în 
Regat, iar în acest caz se prevestea un război apropiat cu 
teutonii. Se ştia că îl ţinuse în loc numai regina. Oamenii 
îşi aminteau acum că odinioară, revoltată de lăcomia şi 
înclinațiile hrăpăreţe ale Ordinului, îi dojenise într-o 
viziune profetică: „Cât trăiesc eu, voi reţine braţul şi mânia 
dreaptă a soţului meu, dar să ţineţi minte că după moartea 
mea, veţi fi pedepsiţi pentru păcatele voastre!” 

În trufia şi orbirea lor, ei nu se temeau de război, 
socotind că după moartea ei, atunci când aura sfinţeniei 
reginei nu va mai opri venirea voluntarilor din ţările 
apusene, mii de luptători se vor grăbi să le sară în ajutor 
din Germania, Burgundia, Franţa şi alte ţări şi mai 
depărtate. Dar moartea Jadwigăi era totuşi o întâmplare 
atât de însemnată, că trimisul teuton Lichtenstein, fără să 
mai aştepte sosirea regelui absent, plecă în grabă la 
Malborg să ducă marelui maestru şi sfatului său vestea 
însemnată şi întrucâtva amenințătoare. 

Solii maghiar, austriac, german şi ceh plecară şi ei fără 
întârziere sau repeziră olăcari la monarhii lor. Jagiełło sosi 
la Cracovia cuprins de o disperare adâncă. Mai întâi, le 
aduse la cunoştinţă şlahticilor că nu mai vrea să 
domnească fără regină şi va pleca la moştenirea lui din 
Lituania, după care, de jale, căzu într-un fel de amorţire; 
nu mai voia să se ocupe de nimic, nu răspundea la 
întrebări, iar la răstimpuri îl cuprindea mânia că o lăsase 
singură şi nu fusese de faţă la moartea ei, nu-şi luase adio 
şi nu-i ascultase ultimele cuvinte şi sfaturi. In zadar, 
Stanistaw de Skarbimierz şi episcopul Wysz îi explicară că 
boala reginei venise pe neaşteptate şi că după socoteala 
oamenilor avea tot timpul să se întoarcă, dacă naşterea ar 
fi avut loc la sorocul cuvenit. Lămuririle lor, însă, nu-i 
aduceau nici o mângâiere şi nu-i alinau durerea. „Fără ea, 
nu mai sunt rege, îi răspunse episcopului, ci doar un 
păcătos care se căieşte, dar nu-şi poate afla liniştea.” După 
care îşi pironi ochii în pământ şi nimeni nu mai putu scoate 

nici o vorbă de la el. 

În acest timp, se gândeau cu toţii numai la 
înmormântarea reginei. Din toate colţurile ţării începură 
să se adune alte mulţimi de şlahtici şi poporeni, îndeosebi 
săraci, care se aşteptau la câştiguri mari din pomenile 
împărţite la înmormântare, ce avea să dureze o lună 
întreagă. Trupul fără viaţă al reginei fu depus la catedrală 
pe un catafalc aşezat în aşa fel ca partea mai largă a 
sicriului, în care odihnea capul răposatei, să stea mult mai 
sus decât cea de jos. Fusese aşezat înadins aşa pentru ca 
poporul să poată vedea mai bine faţa reginei. In catedrală, 
slujbele urmau una după alta: lângă catafalc ardeau mii de 
lumânări de ceară, iar printre aceste strălucitoare raze şi 
flori, era întinsă Ea, liniştită, zâmbitoare, asemenea unui 
trandafir alb, mistic, cu mâinile încrucişate pe veşmântul 
azuriu. Poporul vedea în ea o sfântă, fuseseră aduşi 
posedaţi, schilozi, copii bolnavi, aşa că, în mijlocul 
lăcaşului, răsuna când strigătul vreunei mame care văzuse 
rumeneala îmbujorând chipul copilului, semn vestitor de 
sănătate, când al unui paralizat ale cărui picioare bolnave 
îşi recăpătau puterea. Atunci, inimile oamenilor se 
înfiorau, vestea despre minunea înfăptuită înconjura 
biserica, oraşul, castelul, îngroşând rândurile gloatei, pe 
care numai un miracol o mai putea vindeca. 

De Zbyszko uitaseră cu toţii. În faţa unei nenorociri 
atât de mari, cine mai putea să-şi amintească de un copil 
de casă obişnuit şi de închiderea lui în temniţa de la castel. 
Zbyszko aflase totuşi de la paznicii lui despre boala 
reginei, auzea larma norodului în jurul castelului, iar când 
îi ajunseră la urechi plânsetele şi bătaia clopotelor, se 
prăbuşi în genunchi şi aducându-şi aminte de propria 
soartă, începu să deplângă din toată inima moartea 
stăpânei venerate. Avea impresia că odată cu ea se 
stinsese şi ceva pentru el şi odată cu dispariţia ei nu mai 
merita nimeni să trăiască pe lume. 

Ecourile înmormântării, clopotele bisericilor, cântecele 
procesiunilor şi jelania mulţimii ajunseră la el săptămâni 

întregi. 

În tot acest timp, se posomori, îşi pierdu pofta de 
mâncare, de somn şi se preumblă prin temniţă ca un 
animal într-o cuşcă. Il chinuia singurătatea, fiindcă erau 
unele zile când paznicul închisorii nu-i mai aducea 
mâncare, atât de preocupaţi erau cu toţii de 
înmormântarea reginei. După moartea ei, nu mai venise 
nimeni la el, nici prinţesa, nici Danusia, nici Powata de 
Taczew, care mai demult îi arătase atâta bunăvoință, nici 
neguţătorul Amylej, cunoscutul lui Maćko. Zbyszko se 
gândea cu amărăciune că dacă Maćko nu mai putea, 
ceilalţi uitaseră cu toţii de el. Câteodată îi trecea prin 
minte că poate va uita de el şi legea şi va trebui să 
putrezească până la moarte în această temniţă. Atunci, se 
ruga să moară. 

În sfârşit, când se scurse o lună de la înmormântarea 
reginei şi intră într-a doua, începu să se îndoiască de 
întoarcerea lui Maćko. Întrucât Maćko îi făgăduise că va 
merge repede fără să-şi cruţe calul. Malborg nu se afla la 
capătul lumii. În douăsprezece săptămâni, putea să ajungă 
până acolo şi să se întoarcă, mai ales dacă se grăbea. „Dar 
poate că el nu se grăbeşte! îşi spunea Zbyszko amărât, 
poate că şi-a găsit vreo femeie pe drum şi s-o ducă bucuros 
la Bogdaniec, ca să-i dăruiască urmaşi, în vreme ce eu am 
să aştept aici o veşnicie milostivirea lui Dumnezeu!” 

În cele din urmă, pierdu şi socoteala timpului, nu mai 
schimbă nici o vorbă cu paznicul şi doar după pânzele de 
păianjeni, care acopereau tot mai groase gratia de fier de 
la fereastră, îşi dădea seama că afară soseşte toamna. 
Acum, şedea ceasuri întregi pe pat, cu coatele sprijinite pe 
genunchi şi degetele în părul care-i crescuse mult peste 
umeri şi, pe jumătate adormit, pe jumătate înţepenit, nu-şi 
mai înălța capul nici chiar atunci când paznicul îl întreba 
ceva, aducându-i mâncarea. Până când, într-o bună zi, 
balamalele scârţâiră şi un glas cunoscut îl strigă din prag: 

— Zbyszko! 


— Unchiule! se bucură Zbyszko, zvâcnind de pe pat. 

Maciek îl îmbrăţişă, apoi îi luă capul bălai în mâini şi 
începu să-l sărute. Jalea, amărăciunea şi dorul îi umplură 
inima flăcăului, încât începu să plângă la pieptul unchiului 
său ca un copil mic. 

— Credeam că nu te mai întorci, rosti hohotind. 

— Nu mai lipsea mult, răspunse Maciek. 

Abia atunci Zbyszko îşi înălţă capul şi uitându-se la el, 
îl întrebă: 

— Dar ce s-a întâmplat cu Domnia Ta? 

Şi privi uimit la faţa slăbită, suptă şi palidă ca hârtia a 
bătrânului războinic, la trupul aplecat şi la părul 
încărunţit. 

— Ce-i cu Domnia Ta? repetă întrebarea. 

Macko se aşeză pe pat şi un răstimp răsuflă greu. 

— Ce-i cu mine? spuse în cele din urmă. Abia am trecut 
hotarul şi într-o pădure au tras nemţii în mine cu arbaleta. 
Cavalerii tâlhari! ştii tu. Şi acum răsuflu cu greutate... 
Dumnezeu m-a ajutat, altminteri nu m-ai mai fi văzut acum 
aici. 

— Cine te-a scăpat? 

— Jurand de Spychow, îl lămuri Maćko. 

Urmă o clipă de tăcere. 

—Ei m-au atacat pe mine, iar după o jumătate de zi, el 
pe ei. Abia jumătate din ei au izbutit să fugă. Pe mine m-a 
luat la el la Spychów şi acolo am luptat cu moartea trei 
săptămâni. Dumnezeu nu m-a lăsat să-mi dau duhul şi deşi 
nu-mi este prea bine, m-am întors totuşi. 

— Păi n-ai mai ajuns la Malborg? 

— Cu ce să mai mă duc acolo? Mi-au luat totul, până şi 
scrisoarea, odată cu celelalte lucruri. M-am întors s-o rog 
pe prinţesa Ziemowit să-mi scrie alta, dar m-am încrucişat 
pe drum cu ea şi nu ştiu dacă am s-o mai ajung din urmă, 
că şi eu sunt pe ducă. 

Spunând acestea, scuipă în palmă şi întinzând-o spre 

Zbyszko, îi arătă sângele zicând: 

— Vezi? 

Şi după o clipă, adăugă: 

— Se vede că aşa vrea Dumnezeu. 

Tăcură o vreme amândoi, apăsaţi de gânduri amare, 
apoi Zbyszko întrebă: 

— Şi aşa scuipi mereu cu sânge? 

—Cum să nu scuip, când săgeata mi-a pătruns o 
jumătate de palmă între coaste. Ai scuipa şi tu la fel, nu te 
teme. La Jurand de Spychâw m-am simţit mai bine, dar se 
vede că acum sunt tare ostenit, fiindcă drumu-i lung şi am 
călătorit cât se poate de repede. 

— Ei şi ce rost avea să te grăbeşti? 

— Voiam s-o găsesc pe prinţesa Aleksandra şi să-i cer 
încă o scrisoare. lar Jurand de Spychow mi-a spus aşa: 
„Du-te, Domnia Ta, şi întoarce-te cu altă scrisoare la 
Spychow. Eu am aici câţiva nemți în pivniţă, o să-i dau 
drumul la unul pe cuvânt de onoare şi va înmâna 
scrisoarea marelui maestru”. El ţine întotdeauna sub 
podea câţiva drept răzbunare pentru moartea soţiei şi-i 
ascultă bucuros când gem noaptea şi zăngănesc în lanţuri, 
pentru că e un om neînduplecat. Pricepi? 

— Pricep. Numai că mi se pare ciudat că ai pierdut 
prima scrisoare, fiindcă de vreme ce Jurand i-a prins pe 
atacatorii Domniei Tale, scrisoarea trebuia să se afle la ei. 

—Nu i-a prins pe toţi. Au scăpat vreo cinci. Aşa a fost 
să fie. 

După aceste cuvinte, Macko îşi drese glasul, scuipă din 
nou cu sânge şi icni puţin de durerea din piept. 

—Te-au nimerit bine, îl compătimi Zbyszko. Cum s-a 
întâmplat? Au tras din pădure? 

— Săgeţile erau atât de dese că nu se mai vedea nimic 
nici la un pas depărtare. lar eu eram fără armură, 

deoarece neguţătorii îmi spuseseră că ţinutul este fără 
primejdie, şi era şi foarte cald. 

— Cine-i conducea pe tâlhari? Un teuton? 

—Nu era călugăr, dar tot neamţ era, un chelmian din 
Lentz, cunoscut prin jafurile şi tâlhăriile sale. 

— Ce s-a întâmplat cu el? 

—E la Jurand în lanţuri. Dar şi el are doi şlahtici 
mazurieni pe care vrea să-i dea în schimbul lui. 


Iarăşi se aşternu tăcerea. 

—0O,  lisuse, oftă Zbyszko într-un târziu, atunci 
Lichtenstein va rămâne în viaţă, ca şi tâlharul acela din 
Lentz, iar noi va trebui să pierim nerăzbunaţi. Mie o să-mi 
taie capul, iar Domnia Ta, mai mult ca sigur că n-o s-o mai 
duci până la iarnă. 

—Aşa-i! N-o mai duc nici până atunci. Măcar de-aş 
izbuti să te scap cumva... 

— Te-ai întâlnit aici cu cineva? 

— Am fost la castelanul de Cracovia; când am aflat că 
Lichtenstein a plecat, am crezut că te vor ierta. 

— Cum, Lichtenstein a plecat? 

— Imediat după moartea reginei, la Malborg. M-am dus 
deci la castelan, dar el mi-a spus: „N-o să-i tai capul 
nepotului  Domniei Tale, ca să-i facă plăcere lui 
Lichtenstein, ci pentru că asta-i osânda, aşa că e totuna 
dacă Lichtenstein este sau nu este aici. Chiar dacă 
teutonul ar muri, asta n-ar schimba nimic, fiindcă legea 
înseamnă dreptate, nu este o haină pe care poţi s-o întorci 
pe dos. Regele poate să-şi arate mărinimia, dar altcineva 
nu”. 

— Şi unde-i regele? 

— După înmormântare, a plecat în Rutenia. 

—Atunci, n-avem ce face. 

— Întocmai. Castelanul mi-a mai spus: „Îmi pare rău de 
el, că şi prinţesa Anna se roagă pentru el, dar dacă nu pot, 
ce să fac...” 

— Dar prinţesa Anna mai este aici? 

— Dumnezeu s-o răsplătească! E o stăpână miloasă. 
Este încă aici, fiindcă fiica lui Jurand s-a îmbolnăvit, iar 
prinţesa ţine la ea ca la propriul copil. 

—O, pentru Dumnezeu! Şi Danusia s-a îmbolnăvit! Ce 
are? 

— Ştiu şi eu...prinţesa zice că cineva i-a făcut farmece. 

— Asta-i Lichtenstein! Nimeni altcineva decât 
Lichtenstein, mama lui de câine! 

— Poate fi, dar ce poţi să-i faci? Nimic. 

—De aceea au uitat cu toţii de mine, dacă şi ea s-a 
îmbolnăvit... 

În timp ce rostea aceste cuvinte, Zbyszko începu să se 
preumble cu paşi mari prin încăpere, apoi îi luă mâna 
unchiului, i-o sărută şi zise: 

— Dumnezeu să te răsplătească pentru toate, fiindcă ai 
să mori din pricina mea, dar de vreme ce ai fost până în 
Prusia, cât mai ai încă puţină putere mai fă un singur lucru 
pentru mine. Du-te la castelan şi roagă-l să-mi dea drumul 
pe cuvânt de onoare fie şi pentru douăsprezece săptămâni. 
După aceea, am să mă întorc şi n-au decât să-mi taie capul, 
pentru că nu se poate să murim fără nici o răzbunare. Află 
că mă voi duce la Malborg şi-l voi provoca la duel pe 
Lichtenstein. Altfel nu poate fi. Musai să moară unul dintre 
noi! 

Macko începu să-şi frece fruntea: 

— De dus, mă duc, dar castelanul se va învoi oare? 

—Am să-i dau cuvântul de cavaler. Numai pentru 
douăsprezece săptămâni, mai mult nu-mi trebuie... 

— Ce tot vorbeşti; douăsprezece săptămâni! Şi dacă vei 

fi rănit şi nu te vei întoarce, ce-o să creadă?... 

—O să mă întorc fie şi în patru labe. Dar n-ai teamă! Şi 
ştii ce, poate că în acest timp va reveni şi regele din 
Rutenia; o să-l rog în genunchi să mă ierte. 

— Adevărat, încuviinţă Maćko. 

Dar după o clipă adăugă: 

—dÎntrucât castelanul mi-a mai spus: „Am uitat de 
nepotul Domniei Tale din cauza morţii reginei, dar acum o 
să vină şi rândul lui”. 

—A, o să se învoiască, răspunse Zbyszko încurajat. 
Doar ştie că un şlahtic îşi ţine cuvântul dat, iar lui nu-i 
pasă dacă o să-mi taie capul acum sau după Sf. Mihail. 

—Dacă-i aşa, am să mă duc încă astăzi. 

— Domnia Ta, astăzi du-te la Amylej şi odihneşte-te 
puţin. Să-ţi pună vreun leac pe rană, iar la castelan o să te 
duci mâine. 

— Atunci, rămâi cu bine! 

— Mergi cu bine! 

Se îmbrăţişară şi Maćko se îndreptă spre uşă, dar în 
prag se mai opri o dată şi îşi încruntă fruntea, de parcă 


şi-ar fi amintit de ceva. 
—Da, dar tu nu porţi încă centura de cavaler; 


Lichtenstein îţi va spune însă, că nu vrea să lupte cu un 
cavaler fără învestitură, şi atunci ce-ai să faci? 


Zbyszko se îngrijoră, dar numai pentru un răstimp, 
după care întrebă: 
—Păi la război cum se poate? E musai ca unul cu 


centură să-şi aleagă un potrivnic la fel? 

— Războiul e război, iar lupta în doi este altceva. 

— Dreptu-i... dar ia stai puţin... Trebuie să ne sfătuim... 
Ei vezi, am găsit. Prinţul Janusz mă va învesti pe mine. 
Dacă prinţesa şi Danuta îl vor ruga, mă va învesti. lar eu, 
în drum, o să-mi încerc puterile de îndată în Mazowsze cu 

fiul lui Mikotaj de Dtugolas. 

— Din ce motiv? 

— Pentru că Mikołaj, cel care o însoţeşte pe prinţesă şi 
căruia i se spune Baltagul, i-a zis Danusiei „gâgâlice”. 

Masko privi uluit la el, iar Zbyszko, vrând pesemne să 
lămurească mai bine lucrurile, îşi continuă vorba: 

— Oricum, asta nu pot s-o iert, dar pentru că nu mă pot 
lupta cu Mikotaj, fiindcă are vreo optzeci de ani... 

Macko îl întrerupse: 

—Băiete, ascultă la mine, îmi pare rău de capul tău, 
dar de minte nu, fiindcă eşti prost ca un ţap. 

— De ce te superi, Domnia Ta? 

Macko nu mai zise nimic şi vru să iasă, dar Zbyszko se 
repezi spre el: 

— Şi Danuska ce face? S-a însănătoşit? Nu te mai 
supăra şi Domnia Ta din orice. Ai lipsit atâta vreme. 

Şi se aplecă iarăşi spre mâna bătrânului, acesta, însă, 
se mulţumi să ridice din umeri şi răspunse mai blând: 

— Fata lui Jurand este sănătoasă, numai că n-o lasă să 
iasă din casă. Rămâi cu bine. 

Zbyszko rămase singur, dar parcă trupul şi inima îi 
renăscuseră. Se gândea cu plăcere că va mai avea încă 
vreo trei luni de viaţă înaintea lui, că va pleca în ţinuturi 
îndepărtate, îl va căuta pe Lichtenstein şi va lupta pe viaţă 
şi pe moarte cu el. La acest gând, inima i se umplea de 
bucurie. Bine că măcar douăsprezece săptămâni va mai 
putea simţi calul sub el, călătorind prin lumea largă, 
luptând şi răzbunându-se în acest fel. Iar după aceea, 
întâmple-se ce s-o întâmpla, e vorba totuşi de o bună 
bucată de vreme. Regele se poate întoarce din Rutenia şi 
să-i ierte vina, poate să izbucnească războiul acela despre 
care vorbesc cu toţii de mult timp, poate că însuşi 
castelanul, când îl va vedea după trei luni pe învingătorul 
trufaşului Lichtenstein, va spune: „Acum, pleacă peste 
mări şi ţări!” Deoarece Zbyszko intuia foarte bine că, afară 


139 


de cavalerul teuton, nu-l duşmănea nimeni şi chiar 
mai-marele Cracoviei îl osândise la moarte mai mult din 
îndatoririle slujbei. 

Aşa că nădejdea îi sporea tot mai mult, întrucât nu se 
mai îndoia că cele trei luni nu-i vor fi refuzate. Ba spera 
chiar că-i vor dărui şi mai multă libertate, fiindcă 
stăpânului de la Teczyn nu putea să-i treacă prin minte să 
nu-i permită unui şlahtic să-şi îndeplinească jurământul pe 
onoarea de cavaler. 

Prin urmare, când Macko veni a doua zi pe înserat la 
temniţă, Zbyszko, care abia se mai putea stăpâni, se repezi 
la el şi-l întrebă: 

— S-a învoit? 

Macko se aşeză pe pat, pentru că, slăbit, cum era, nu 
mai putea să stea în picioare, răsuflă cu greutate şi în 
sfârşit răspunse: 

— Castelanul mi-a spus aşa: „Dacă, Domniile Voastre 
trebuie să vă împărţiţi pământul sau averea, aş putea să-i 
dau drumul nepotului două săptămâni pe cuvântul de 
cavaler, dar mai mult nu”. 


Zbyszko rămase atât de uimit, încât un răstimp nu mai 
putu îngâna nici o vorbă. 

— Două săptămâni? întrebă după o clipă. Păi, în două 
săptămâni, nu pot să ajung nici până la hotar? Ce 
înseamnă asta?... Poate că Domnia Ta nu i-ai spus 
castelanului de ce vreau să mă duc la Malborg? 

— Nu l-am rugat numai eu, ci şi prinţesa Anna. 

— Ei, şi? 

— Şi ce? Bătrânul i-a spus că nu-i pasă de grumazul 
tău, ba chiar îi pare rău de tine. „De-aş găsi, zice, măcar 
vreo lege care să-l apere, măcar de ochii lumii, l-aş slobozi 
din temniţă, dar dacă nu pot, n-am ce face. În regatul ăsta, 
nu va fi bine, zice, dacă oamenii nu vor mai ţine seama de 
lege şi vor începe să se ierte unii pe alţii ca nişte prieteni; 

eu însă n-am să fac una ca asta, chiar dac-ar fi vorba de 
Toporczyk, o rudă, sau de fratele meu”. Atât de 
neînţelegători sunt oamenii pe aici. Ba a mai şi adăugat: 
„N-avem nevoie să ne luăm după cavalerii teutoni, dar nu 
ne este îngăduit să ne facem de batjocură înaintea lor. 
Ce-ar gândi, şi ei, şi oaspeţii lor, care vin din toată lumea, 
dacă eu i-aş da drumul unui şlahtic osândit la moarte doar 
ca să se ducă să se bată cu ei? Ar mai crede oare că îşi va 
mai primi pedeapsa şi că dreptatea există şi în statul 
nostru? Prefer să tai un cap, decât să-l fac pe rege şi 
Regatul de ocară?” Prinţesa s-a arătat mirată de asemenea 
dreptate care nu-i îngăduie unei rude a regelui să scape de 
la moarte un osândit, dar bătrânul i-a răspuns: 
„Bunăvoinţa îi este de folos şi regelui, nu însă şi 
fărădelegea”. Şi au început să se certe, fiindcă prinţesa s-a 
înfuriat: „Atunci, i-a zis, nu-l lăsa să putrezească în 
închisoare!” La care castelanul: „Prea bine, mâine o să 
poruncesc să se ridice podişca în piaţă”. Şi cu asta s-au 
despărţit. Bietul de tine, acum numai Domnul lisus te mai 
poate scăpa... 


Se aşternu un răstimp mai lung de tăcere. 
—Cum aşa? se miră flăcăul cu glas surd. O să se 


întâmple chiar acum? 

— Nu, peste două sau trei zile. Dacă altfel nu se poate, 
n-ai ce face. Am făcut tot ce-am putut. Am îngenuncheat la 
picioarele castelanului, l-am rugat să aibă milă, dar el o 
tine pe-a lui: „Găseşte vreo lege sau vreun motiv”. Dar ce 
pot să găsesc? Am fost la părintele Stanisław de 
Skarbimierz să vină să te împărtăşească. Măcar să se ducă 
buhul că te-a spovedit preotul care a spovedit-o şi pe 
regină. Dar nu l-am găsit acasă, fiindcă se dusese la 
prinţesa Anna. 

— Sau poate la Danuska? 

—Da' de unde. Fata se însănătoşeşte pe zi ce trece. O 
să mă duc iarăşi la el mâine de dimineaţă. Se spune că 
dacă te spovedeşte el, e ca şi când ai avea iertarea în 
buzunar. 


Zbyszko se aşeză, îşi rezemă coatele pe genunchi şi îşi 
aplecă fruntea, astfel că părul îi acoperi tot obrazul. 
Bătrânul se uită îndelung la el, apoi începu să-l cheme 
încet: 

— Zbyszko! Zbyszko! 

Băiatul îşi înălţă faţa mai degrabă iritată şi îndârjită 
decât îndurerată. 

— Ce mai e? 

— Ascultă-mă cu luare-aminte, deoarece cred că poate 
am găsit ceva. 

Rostind acestea, se trase mai aproape şi începu să 
vorbească aproape în şoaptă: 

—Tu ai auzit de prinţul Witold care, odinioară, 
întemnițat la Krew de regele nostru de astăzi, a ieşit din 
închisoare îmbrăcat în haine femeieşti. Aici, n-o să rămână 
nici o femeie în locul tău, dar ia-mi tunica şi gluga mea şi 
pleacă, pricepi? Poate că n-o să bage de seamă. Mai mult 
ca sigur. Dincolo de uşă, este întuneric şi n-o să-ţi 
lumineze faţa. Ieri, când am intrat, m-au văzut toţi, dar nu 
s-a uitat nimeni la mine. Taci din gură şi ascultă-mă: o să 
mă găsească mâine, ei şi? O să-mi taie capul? Asta să le fie 
mângâierea, căci şi aşa tot îmi este scris să mor peste 
două, trei săptămâni. Pe când tu, după ce ieşi de aici, 
încalecă pe cal şi pleacă drept la prinţul Witold. O să-i 
aduci aminte de tine şi te închini înaintea lui, aşa că o să te 
primească şi o să trăieşti ca în sânul lui Avraam. Aici se 
zvoneşte printre oameni că oştile prinţului au fost nimicite 
de tătari. Nu se ştie dacă este adevărat, dar poate fi, 

pentru că regina răposată aşa a prorocit. Dacă-i aşa, 
prinţul va avea mare nevoie de luptători şi te va întâmpina 
cu bucurie. Iar tu să rămâi aproape de el, fiindcă o slujbă 
mai bună n-ai să găseşti nicăieri. Când un alt rege pierde 
războiul, s-a zis cu el, dar cneazul Witold este atât de 
iscusit, că şi după o înfrângere devine tot mai puternic. Şi 
mai este şi darnic, iar pe ai noştri îi îndrăgeşte grozav. 
Povesteşte-i totul, cum a fost. Spune-i că ai vrut să 
porneşti cu el împotriva tătarilor, dar n-ai putut, fiindcă ai 
fost închis în turn. Dac-o vrea Dumnezeu, o să-ţi dăruiască 
pământuri, ţărani şi o să te investească de îndată cavaler, 
apoi o să-ţi ia apărarea în faţa regelui. E un protector bun, 
ai să vezi! 

Zbyszko asculta în tăcere, iar Macko, parcă înflăcărat 
de propriile cuvinte, îşi urmă vorba: 

—Nu trebuie să mori de tânăr, ci să te întorci la 
Bogdaniec. Iar când vei ajunge acasă, să-ţi iei numaidecât 
nevastă, ca să nu ne piară neamul. Abia după ce vei avea 
copii, poţi să-l provoci la luptă pe viaţă şi pe moarte pe 
Lichtenstein, înainte însă, nu trebuie să cauţi să te 
răzbuni, pentru că dacă te vor răni şi pe tine ca pe mine în 
Prusia, nu vei mai putea face nimic. Acum, ia tunica şi 
gluga, şi du-te cu Dumnezeu. 

Cu aceste cuvinte, Macko se ridică şi începu să se 
dezbrace, dar Zbyszko se ridică şi el, îl opri şi-i zise: 

— Domnia Ta, eu n-o să fac ce-mi ceri, aşa să-mi ajute 
Dumnezeu şi Sfânta Cruce. 

— De ce? întrebă Macko uimit. 

— Pentru că n-am s-o fac. 

Maćko mai că păli de emoție şi mânie. 

— De-ar fi dat Dumnezeu să nu te mai naşti. 

-—l-ai spus castelanului, răspunse Zbyszko, că în 
schimbul capului meu i-l oferi pe al tău. 


143 


— De unde ştii? 

— Mi-a spus stăpânul de la Taczew. 

— Şi ce-i cu asta? 

— Ce-i cu asta? Păi nu ţi-a spus castelanul că ruşinea va 
cădea asupra mea şi a neamului meu? N-ar fi oare o ruşine 
şi mai mare dacă eu aş fugi de aici şi te-aş lăsa pe Domnia 
Ta pradă răzbunării legilor? 

— Ce răzbunare? Ce-o să-mi mai facă legea, dacă şi aşa 
eu tot am să mor? Bagă-ţi minţile în cap, pentru mila lui 
Dumnezeu! 

— Chiar aşa. Să mă pedepsească Dumnezeu, dacă am 
să te las aici, bătrân şi bolnav cum eşti! Ptiu! mai mare 
ruşinea... 

Se înstăpâni tăcerea; se mai auzeau doar răsuflarea 
grea, gâfâită, a lui Maćko, şi strigătele arcaşilor care 
stăteau de strajă la porţi. Afară, se lăsase o noapte adâncă. 

— Ascultă-mă, rosti Maćko într-un târziu cu glasul 


frânt, cneazului Witold nu i-a fost ruşine să fugă de la 
Krew, aşa că n-o să-ţi fie nici ţie... 

— Ehei! răspunse Zbyszko întristat, ştii ce, Domnia Ta? 
Cneazul Witold este un şlahtic de vază: el a primit coroana 
din mâinile regelui, are bogăţie şi putere, iar eu nu sunt 
decât un boiernaş sărac, numai cinstea... 

Dar după o clipă strigă parcă într-o răbufnire de mânie: 

— Domnia Ta nu înţelegi că-mi eşti atât de drag, încât 
nu te pot lăsa să mori în locul meu? 

La acestea, Macko zvâcni în picioare, întinse braţele 
înainte şi cu toate că pe atunci oamenii erau aspri din fire, 
făcuţi parcă din fier, răcni deodată cu glasul sfâşietor: 

— Zbyszko!... 

lar a doua zi, slujitorii de la judecătorie începură să 
aducă grinzile pentru schela din piaţă, care avea să fie 
ridicată în faţa porţii principale a turnului primăriei. 

Cu toate acestea, prinţesa se mai sfătuia şi acum cu 

Wojciech Jastrzębiec, Stanisław de Skarbimierz şi alţi 
canonici învăţaţi, pricepuţi în legile scrise şi în obiceiuri. 
Se lăsase convinsă de cuvintele castelanului, care 
declarase că dacă i-ar găsi vreo „lege sau vreun motiv 
aparent”, n-ar pregeta să-l elibereze pe Zbyszko. Aşadar, 
se străduiau de multă vreme cu ardoare să găsească o 
pricină potrivită, şi deşi preotul Stanistaw îl pregătise pe 
Zbyszko pentru moarte şi-l împărtăşise, din temniţă se mai 
întoarse încă o dată la sfatul care se prelungi până în zori. 
În cele din urmă, sosi şi ziua execuţiei. De dimineaţă, 
mulțimile se îndreptau spre piaţă, întrucât capul unui 
şlahtic stârnea mai mult interes decât unul obişnuit, iar pe 
de altă parte, vremea se făcuse foarte bună. Printre femei 
se răspândise vestea despre tinereţea şi frumuseţea 
neobişnuită a osânditului, aşa că tot drumul care venea de 
la castel se umpluse parcă de florile veşmintelor 
orăşencelor; pe la ferestrele din piaţă şi prin balcoane, se 
vedeau de asemenea căciuliţe, bonete aurii şi de catifea ori 
capetele descoperite ale fetelor, împodobite doar cu cununi 
de trandafiri şi crini. Pârgarii oraşului, cu toate că nu era 
treaba lor, ieşiseră cu toţii ca să-şi sporească importanţa şi 
se  rânduiseră în apropierea eşafodului, în spatele 
cavalerilor care, vrând să-şi arate compasiunea faţă de 
tânărul condamnat, se îngrămădiseră în faţă. Înapoia lor, 
se îmbulzea o mulţime pestriță, alcătuită din târgoveţi şi 
meseriaşi în culorile breslelor. Studenţii mai puţin 
căpătuiţi şi copiii, înghesuiți spre margini, hălăduiau ca 
nişte muşte nesuferite prin mulţime, apărând pretutindeni 
unde se ivea un loc liber. Peste această masă compactă de 
capete omeneşti, se vedea podişca acoperită cu postav 
nou, pe care stăteau trei oameni: călăul, un neamţ spătos 
şi ameninţător, îmbrăcat într-o tunică roşie şi glugă de 
aceeaşi culoare, cu o spadă grea, cu două tăişuri, în mână, 
şi cei doi slujitori ai lui cu braţele goale şi cu frânghii la 
brâu. La picioarele lor, se aflau un trunchi şi sicriul 
căptuşit cu pânză. În turnurile catedralei Sfânta Maria, 
băteau clopotele, umplând oraşul cu dangătele de bronz şi 

speriind stolurile de stănci şi porumbei. Oamenii priveau 
când la drumul ce venea de la castel, când la eşafod şi la 
călăul cu paloşul scânteietor în strălucirea soarelui de pe 
el, când, în sfârşit, la cavalerii la care orăşenii se uitau 
întotdeauna cu lăcomie şi respect. De astă dată, aveau la 
ce privi, deoarece cei mai cunoscuţi formaseră un pătrat în 
jurul eşafodului. Se minunau, aşadar, de lărgimea umerilor 
şi gravitatea lui Zawisza Czarny, de părul lui negru ce-i 
cădea pe umeri, admirau statura puternică, aproape 
pătrată a lui Zyndram de Maszkowice şi silueta uriaşă, 
parcă neomenească, a lui Paszko Złodziej de Biskupice, 
chipul fioros al lui Bartosz de Wodzinek şi frumuseţea lui 
Dobek de Oleśnica, cel care la Toruń învinsese în turnir 
doisprezece cavaleri nemți, şi pe Zygmunt de Bobowa, 
care se umpluse de faimă luptând cu ungurii la Koszyce, şi 
pe Krzon de Koziekgtowy, şi pe înspăimântătorul în lupta 
dreaptă Lis de Targowisko, şi pe Staszko de Charbimowice, 
care ajungea calul alergând pe jos. Atenţia tuturor era 
atrasă şi de Macko de Bogdaniec cu faţa lui palidă, sprijinit 
de Florian de Korytnica şi de Marcin de Wrocimowice. 
Credeau cu toţii că el este tatăl condamnatului. 

Dar cea mai mare curiozitate o trezea Powata de 
Taczew care, stând în primul rând, o ţinea în braţele-i 
puternice pe Danusia, îmbrăcată toată în alb, cu o cunună 
de mirt verde pe capul bălai. Oamenii nu înțelegeau ce 
înseamnă asta şi de ce această fătucă îmbrăcată în alb 
trebuie să asiste la execuţia osânditului. Unii îşi spuneau 
că este sora lui, alţii credeau că este stăpâna gândurilor 
tânărului cavaler, dar nici aceştia nu puteau să-şi explice 
veşmintele şi prezenţa ei lângă eşafod. In schimb, vederea 
ei cu faţa şiroind de lacrimi, asemenea unui măr rumen, 
stârnea în inimile tuturor compătimire şi emoție. Grupurile 
îmbulzite ale poporenilor, unii începură să murmure 
împotriva neînduplecării castelanului, a asprimii legilor, iar 
aceste murmure se transformau treptat într-o larmă de-a 
dreptul amenințătoare, în sfârşit, ici şi colo răsunară 
glasuri că dacă s-ar dărâma eşafodul, execuţia ar trebui 

amânată. 4 

Mulțimea se învioră şi începu să freamăte. Îşi spuneau 
din gură în gură că dacă regele ar fi fost de faţă, l-ar fi 
iertat fără îndoială pe tânărul care, după cum se asigurau 
unii pe alţii, n-avea nici o vină. 

Dar totul tăcu când strigătele îndepărtate anunţară 
apropierea arcaşilor şi a halebardierilor regali, în mijlocul 
cărora se afla condamnatul. Curând, convoiul lor apăru în 
piaţă. Înainte, deschideau calea cei din frăţia funerară, 
îmbrăcaţi în mantii negre, lungi până la pământ, şi măşti la 
fel, cu găuri tăiate în dreptul ochilor. Lumea se temea de 
aceste siluete mohorâte, aşa că amuţi la vederea lor. În 
urma lor, venea un detaşament de arcaşi, alcătuit din 
lituanieni unul şi unul îmbrăcaţi în tunici neargăsite de 
elan. Era detaşamentul gărzii regale. Din spatele alaiului, 
se vedeau halebardele altui detaşament, iar la mijloc, între 
pisarul judecătoresc, care avea să citească sentinţa, şi 
preotul Stanistaw de Skarbimierz, care purta crucifixul, 
mergea Zbyszko. 

Toţi ochii se întoarseră acum spre el şi la toate 
ferestrele şi balcoanele se aplecară în afară busturile 
femeilor. Zbyszko era îmbrăcat în cămaşa albă cucerită în 
luptă, brodată cu grifoni de aur şi împodobită cu franjuri 
aurii la poale, şi în aceste straie de sărbătoare părea în 
ochii mulţimii un prinţ sau un copil de casă de la o casă 
mare. Înălţimea şi umerii care se vedeau de sub veşmintele 
strânse pe trup, după pulpele puternice şi pieptul lat 
păreau a fi ale unui bărbat matur, dar peste această 
înfăţişare de bărbat se înălța un cap aproape de copil şi o 
faţă tânără, cu primul puf negru deasupra buzelor şi 
totodată frumoasă, faţa unui paj regal cu părul auriu, tăiat 
egal deasupra sprâncenelor şi lăsat lung pe umeri. Păşea 
cu pasul egal şi încordat, dar fruntea-i era palidă. Uneori, 
se uita parcă prin somn la mulţime, alteori îşi înălța ochii 
spre turnurile catedralei, spre stânci şi spre clopotele care 
se legănau, sunându-i ceasul din urmă; în sfârşit, la 
răstimpuri, parcă i se răsfrângea pe faţă uimirea că 

dangătele şi suspinele femeilor, toată această solemnitate, 
erau numai pentru el. În cele din urmă, zări de departe 
eşafodul din piaţă, iar pe el silueta roşie a călăului. Atunci, 
se înfioră şi îşi făcu semnul crucii; în aceeaşi clipă, preotul 
îi întinse crucifixul să-l sărute. Câţiva paşi mai încolo, îi 
căzu la picioare un buchet de albăstrele, aruncat de o fată 
din popor. Zbyszko se aplecă, îl luă de jos, apoi îi zâmbi 
fetei care izbucni în hohote de plâns. Dar se vede că el se 
gândea că, în faţa acestei mulţimi şi a femeilor care-şi 
fluturau batistele de la ferestre, se cuvine să moară cu 
curaj şi să lase în urmă cel puţin amintirea unui „flăcău 
viteaz”, aşa că îşi încordă voinţa, cu o mişcare bruscă îşi 
dădu părul pe spate, îşi înălţă capul şi mai sus, mergând 
mândru, aproape ca un învingător la sfârşitul turnirului, 
când se duce să-şi primească răsplata. Înaintau totuşi 
destul de încet, deoarece mulţimea prin care treceau era 
tot mai deasă şi le făcea loc tot mai greu. Zadarnic arcaşii 
lituanieni, care mergeau în primul rând, strigau mereu: 
„Eyk szalin! Eyk szalin!” (Faceţi loc!) Nimeni nu voia să 
priceapă ce înseamnă aceste cuvinte şi îmbulzeala sporea 
întruna. Cu toate că locuitorii Cracoviei de atunci erau 
două treimi nemti, împrejur răsunau blesteme şi strigăte 
amenințătoare împotriva cavalerilor teutoni: „Ruşine! 
Ruşine! Să putrezească lupii cruciați, dacă omoară copiii 
din cauza lor! Ruşine pentru rege şi Regat!” Văzându-le 
împotrivirea, lituanienii îşi scoaseră arbaletele armate de 
pe umăr şi începură să privească pe sub sprâncene la cei 
care le stăteau în cale. Nu cutezau totuşi să tragă în 
mulţime fără poruncă. Căpetenia, însă, îi trimise înainte pe 
halebardieri întrucât cu halebardele îşi puteau deschide 
drum mai uşor, şi astfel ajunseră la cavalerii care 
formaseră un pătrat în jurul eşafodului. 

Aceştia le făcură loc fără împotrivire. Cei dintâi intrară 
halebardierii, urmaţi de Zbyszko cu preotul şi pisarul. 
Atunci, însă, se întâmplă ceva la care nu se aştepta nimeni. 
Deodată, dintre cavaleri ieşi înainte Powala cu Danusia în 
braţe şi strigă: „Staţi!” cu un glas atât de tunător, încât 

întreg convoiul încremeni ca înfipt în pământ. Nici 
căpetenia şi nici oştenii nu voiau să se pună în poară cu un 
cavaler învestit pe care-l vedeau în fiecare zi la castel, 
discutând câteodată prieteneşte cu însuşi regele. În cele 
din urmă, şi ceilalţi cavaleri, tot atât de faimoşi, începură 
să strige cu glasuri poruncitoare: „Staţi! Staţi!” iar 
stăpânul de la Taczew se apropie de Zbyszko şi i-o oferi pe 
Danusia îmbrăcată în alb. 

Acesta, socotind că trebuie să-şi ia rămas-bun de la ea, 
o înşfăcă, o luă în braţe şi o strânse la piept, dar Danusia, 
în loc să se apropie de el şi să-i încolăcească gâtul cu 
braţele, rupse cât putu de repede vălul alb care-i acoperea 
părul bălai sub cununa de mirt şi-i înveli capul lui Zbyszko, 
strigând din toate puterile cu glasul ei de copil printre 
suspine: 

— El este al meu! E al meu! 

—Este al ei! repetară glasurile puternice ale 
cavalerilor. Hai la castelan! 


Le răspunse asemenea tunetului strigătul poporului: 
„Hai la castelan! La castelan!” Spoveditorul îşi înălţă ochii 
la cer, pisarul judecătoresc rămase descumpănit, căpetenia 
şi halebardierii lăsară armele în jos, fiindcă înțelegeau cu 
toţii ce se întâmplă. 

Exista un vechi obicei polonez şi slav, puternic precum 
legea, cunoscut în Podhale, în ţinutul Cracoviei, ba chiar şi 
în alte ţări, ca atunci când o fată nevinovată îi arunca vălul 
pe cap unui flăcău condamnat la moarte, în semn că vrea 
să-l ia de bărbat, prin aceasta îi dobândea viaţa şi iertarea 
pedepsei. Acest obicei era cunoscut de cavaleri, de 
locuitorii de la ţară şi de la oraş, ba auziră de puterea lui şi 
nemţii statorniciţi din străvechime prin târgurile şi oraşele 
din Polonia. Bătrânul Macko, era cât pe ce să leşine de 
emoție la această privelişte. Indepărtându-i pe arcaşi, 
cavalerii îi înconjurară pe Zbyszko şi pe Danusia; înflăcărat 
şi bucuros, poporul striga din ce în ce mai tare: „La 
castelan! La castelan!” Mulţimile tălăzuiră deodată ca 
nişte valuri uriaşe. Călăul şi ajutoarele lui o luară la 

sănătoasa cât putură de repede de pe eşafod. Se produse 
învălmăşeală. Era limpede pentru toată lumea că, dacă 
Jasko de Teczyn s-ar fi arătat acum împotriva acestui 
obicei sfânt, în oraş s-ar fi iscat de îndată răzvrătirea. 
Intr-adevăr, lavina omenească se repezi numaidecât asupra 
eşafodului. Cât ai clipi din ochi, scoaseră postavul şi-l 
rupseră în bucăţi, apoi grinzile şi scândurile, smulse de 
mâini puternice sau tăiate cu topoarele, începură să se 
îndoaie, să scârţâie, să crape, aşa că, în cât ai rosti de 
câteva ori rugăciunea, în piaţă nu mai rămase nici urmă de 
eşafod. 

lar Zbyszko, ţinând-o mereu pe Danusia în braţe, se 
întorcea la castel, dar de astă dată ca un 
învingător-triumfător. 

Deoarece în jurul lui păşeau cu bucuria pe faţă primii 
cavaleri ai Regatului, iar pe de lături, înainte şi înapoi se 
înghesuiau mii de femei, bărbaţi şi copii strigând cât îi 
ţinea gura, cântând, întinzându-şi mâinile spre Danusia şi 
lăudând curajul şi frumuseţea amândurora. La ferestre, 
mâinile albe al orăşencelor avute aplaudau cu înflăcărare, 
pretutindeni se vedeau ochii plini de lacrimile bucuriei. O 
ploaie de coroniţe de trandafiri, de crini, de panglici şi 
eşarfe aurii cădea la picioarele tânărului fericit, iar el, 
strălucitor ca soarele, cu inima plină de recunoştinţă, îşi 
ridica în sus dulcea povară albă, îi săruta genunchii şi 
această privelişte le impresionă atât de mult pe orăşence, 
că unele se aruncau în braţele iubiţilor, asigurându-i că, 
dacă vor fi osândiţi la moarte, vor fi şi ei eliberaţi. Şi 
Zbyszko, şi Danusia parcă deveniseră copiii cavalerilor, ai 
târgoveţilor şi ai oamenilor de rând. Bătrânul Maćko, pe 
care continuau să-l ducă de subsori Florian de Korytnica şi 
Marcin de Wrocimowice, aproape că-şi pierduse minţile de 
bucurie şi de uimire, că el nici nu se gândise la acest 
mijloc ca să-şi scape nepotul. Powala de Taczew le 
povestea cavalerilor în larma generală că născociseră 
acest mijloc sau mai degrabă şi-l amintiseră în timp ce se 
sfătuiau cu prinţesa, Wojciech Jastrzebiec şi Stanistaw de 

Skarbimierz, oameni pricepuţi în legile scrise şi obiceiuri. 
Cavalerii se mirau de simplitatea lui, spunându-şi între ei, 
că poate nu-şi adusese nimeni aminte de el tocmai pentru 
că în oraşul locuit de foarte mulţi nemti, nu mai fusese 
folosit de multă vreme. 

Acum, însă, totul mai depindea şi de castelan. Cavalerii 
şi poporul ajunseră la castel, unde, în absenţa regelui, 
stătea stăpânul Cracoviei, şi  numaidecât  pisarul 
judecătoresc, preotul Stanistaw de Skarbimierz, Zawisza, 
Farurej, Zyndram de Maszkowice şi Powała de Taczew se 
duseră la el să-i înfăţişeze puterea obiceiului şi să-i aducă 
aminte, cum zicea el însuşi, că dacă ar găsi o „lege sau 
vreun motiv aparent”, i-ar da de îndată drumul osânditului. 
Şi putea oare să existe o lege mai bună decât un obicei 
străvechi, care nu fusese încălcat niciodată? Stăpânul de la 
Teczyn răspunse într-adevăr că acel obicei se aplică mai 
mult oamenilor din popor şi tâlharilor din Polhale decât 
Şlahticilor, dar el însuşi era prea iscusit în folosirea 
oricărei legi, ca să poată să nu-i recunoască puterea. Îşi 
acoperea barba argintie cu mâna şi zâmbea pe furiş, 
pentru că pesemne se bucura şi el. In cele din urmă, ieşi în 
galeria scundă având-o alături pe prinţesa Anna Danuta, 
câţiva duhovnici şi pe cavaleri. 

Când îl văzu, Zbyszko o ridică iarăşi în braţe pe 
Danusia, iar el îşi puse mâna zbârcită pe părul ei bălai, o 
tinu aşa o clipă, apoi îşi înclină capul coliliu cu gravitate. 

Toată lumea înţelese acest semn şi zidurile castelului 
mai că se cutremurară de strigăte: „Dumnezeu să te ajute, 
să trăieşti mult, stăpâne prea drept, să trăieşti şi să ne 
judeci!” se striga din toate părţile. Apoi răsunară alte 
strigăte pentru Danusia şi Zbyszko, iar o clipă mai târziu, 
amândoi urcară în galerie şi căzură la picioarele prinţesei 
Anna Danuta, căreia Zbyszko îi datora viaţa, întrucât ea 
născocise cu învățații obiceiul din vechime şi o învățase pe 
Danusia ce să facă. 

— Trăiască tânăra pereche! strigă la vederea celor 


îngenuncheaţi Powata de Taczew. 

—Să trăiască! repetară ceilalţi. 

lar bătrânul castelan se întoarse către prinţesă şi 
spuse: 

— Prea bine, milostivă stăpână, dar logodna trebuie să 
aibă loc imediat, căci aşa mai glăsuieşte obiceiul. 

—O să-i logodesc de îndată, răspunse buna prinţesă cu 
faţa luminată, dar nunta nu pot s-o fac fără învoirea 
părintească a lui Jurand de Spychow. 


Capitolul VII 


MAĆKO ŞI ZBYSZKO SE SFĂTUIAU la neguţătorul Amylej ce 
le rămânea de făcut. Bătrânul cavaler se aştepta să moară 
curând şi pentru că aşa-i prezisese şi călugărul franciscan 
Cybek, care se pricepea la răni, voia să se întoarcă la 
Bogdaniec ca să fie înmormântat alături de părinţi la 
cimitirul din Ostrow. 

Totuşi, nu toţi înaintaşii lui erau îngropaţi acolo. 
Odinioară alcătuiau un neam mare. În timpul războaielor, 
se strângeau cu deviza „Grindină!”, dar pe blazon, 
socotindu-se mai buni decât ceilalţi şlahtici, care n-aveau 
totdeauna dreptul să-şi poarte herbul lor, îşi însemnaseră 
„Potcoava Tocită”. In anul 1331, în bătălia de la Płowce, 
arcaşii nemți uciseseră prin mlaştini şaptezeci şi patru de 
luptători din Bogdaniec. Scăpase cu viaţă numai unul, 
Wojciech, supranumit Bourul, căruia regele Władysław 
Łokietek îi întărise după înfrângerea nemților dreptul la 
blazon şi stăpânirea pământurilor de la Bogdaniec. Oasele 
celorlalţi albeau de atunci pe câmpurile de la Ptowce, dar 
Wojciech revenise în locurile de baştină, numai ca să-şi 
vadă pieirea neamului. 

Întrucât, în vreme ce bărbaţii de la Bogdaniec mureau 
străpunşi de săgețile nemților, cavalerii-tâlhari din Silezia 
vecină năvăliseră peste cuibul lor, arseseră aşezarea 

până-n temelii şi-i tăiaseră sau îi luaseră prinşi pe 
locuitori, ca să-i vândă mai târziu în alte locuri 
îndepărtate. Wojciech a rămas singur în gospodăria veche, 
care scăpase de foc, stăpân peste pământurile întinse şi 
pustii care aparținuseră cândva întregului neam. După 
cinci ani, şi-a luat nevastă şi a avut doi fii, pe Jasko şi pe 
Macko; s-a prăpădit în pădure, ucis de un bour la 
vânătoare. 

Copiii au fost crescuţi de Kachna de Spalenica, mama 
lor, care în două lupte s-a răzbunat pe nemţii din Silezia 
pentru vechile nedreptăţi, iar în a treia a pierit şi ea. 
Ajungând la vârsta de însurătoare, Jasko s-a căsătorit cu 
Jagienka de Mocarzewo cu care l-a făcut pe Zbyszko. 
Maćko, însă, nu şi-a mai luat soţie, îngrijind averea şi 
crescându-şi nepotul în măsura în care i-o îngăduiau 
îndeletnicirile războinice. 

Dar când în timpul răfuielilor dintre neamurile 
Grzymała şi Nałęcz au ars pentru a doua oară casele din 
Bogdaniec şi pământenii au fost risipiţi în cele patru 
vânturi, Macko s-a străduit în zadar de unul singur să 
refacă aşezarea. După mai mulţi ani de trudă, în cele din 
urmă, a lăsat totul în arendă unui abate cu care se înrudea 
şi, împreună cu Zbyszko, a plecat în Lituania să lupte 
împotriva nemților. 

N-a uitat, însă, niciodată de Bogdaniec. Se dusese să 
lupte în Lituania numai ca să se îmbogăţească din prada 
de război şi să se întoarcă acasă mai târziu, să răscumpere 
pământul, să-l colonizeze cu prinşii, să reconstruiască 
întăritura şi să i-o lase lui Zbyszko. Aşa şi acum, după ce 
tânărul scăpase cu viaţă, nu se mai gândea decât la 
Bogdaniec, sfătuindu-se cu nepotul său la neguţătorul 
Amylej cum să procedeze. 

Pământul aveau cu ce să-l răscumpere. Din prada de 
război, banii lăsaţi zălog de cavalerii prinşi în lupte şi din 
daniile lui Witold se adunaseră sume însemnate. Un câştig 
deosebit le adusese mai ales duelul pe viaţă şi pe moarte 
cu cei doi cavaleri frizieni. Numai platoşele luate de la ei 

costau în acele vremuri o adevărată avere. În afară de 
armuri, le mai reveniseră carele cu rezerve, caii, slujitorii, 
veşmintele, banii şi tot echipamentul de război. Multe din 
aceste prăzi le cumpără acum neguţătorul Amylej, printre 
altele două bucăţi de postav de Flandra, pe care bogaţii şi 
prevăzătorii frizieni le aveau în carele lor. Macko îşi vându 
până şi platoşa scumpă, socotind că nu-i va mai fi de folos 
din cauza morţii apropiate. Armurierul care o cumpără, i-o 
vându în câştig a doua zi lui Marcin de Wrocimowice cu 
blazonul „Jumătate de capră”, deoarece armurile meşterite 
la Milano erau pe atunci cele mai preţuite din lume. 

Lui Zbyszko îi părea tare rău de platoşă. 

—Dacă dă Dumnezeu şi te însănătoşeşti, îi spuse 
unchiului, unde-ai să mai găseşti, Domnia Ta, una la fel? 

— Acolo unde-am găsit-o şi pe asta, numai că pe alt 
neamţ, răspunse Maćko. Dar de astă dată, n-am să mai 
scap de moarte. Vârful săgeţii mi-a pătruns printre coaste 
şi a rămas în mine. Am încercat să-l scot cu unghiile, dar 
s-a afundat şi mai adânc. lar acum nu se mai poate face 
nimic. 

— Ar trebui să bei vreo două ulcele de untură de urs! 

— Păi, părintele Cybek zice şi el că ar fi bine, pentru ca 
aşchia să alunece cumva afară. Dar de unde să fac rost 
aici? La Bogdaniec, era destul să pun mâna pe topor şi să 
mă tupilez lângă un stup sălbatic! 

— De asta şi trebuie să plecăm la Bogdaniec. Numai să 
nu mori pe undeva pe drum. 


Bătrânul Macko privi înduioşat la nepotul lui. 
— Ştiu eu unde-ai vrea tu să mergem: la curtea 


prinţului Janusz sau la Jurand de Spychow, să năvălim 
asupra nemților din Chelmno. 

—Nu sunt deloc împotrivă. Împreună cu curtea 
prinţesei, aş pleca bucuros la Varşovia ori la Ciechanów, 
ca să fiu cât mai mult alături de Danusia. Acum, nu mai pot 

să stau fără ea, pentru că ea nu este numai stăpâna mea, ci 
şi dragostea mea. Sunt atât de bucuros când o văd, că mă 
înfior numai când mă gândesc la ea. M-aş duce după ea fie 
şi la capătul lumii, dar acum, Domnia Ta eşti înaintea 
tuturor. Nu m-ai lăsat de izbelişte, aşa că nici eu n-o să te 
las. Dacă trebuie să mergem la Bogdaniec, să pornim de 
îndată! 

— Eşti un băiat bun, se bucură Macko. 

— M-ar pedepsi Dumnezeu, dacă m-aş arăta altfel faţă 
de Domnia Ta. Uite că se încarcă şi carele, am poruncit 
să-ţi aştearnă fân într-unui din ele. Fata lui Amylej mi-a 
dăruit o pilotă pe cinste, numai că nu ştiu dacă nu te vei 
dezveli din cauza căldurii. O să mergem încet, împreună cu 
prinţesa şi curtea ei, să aibă cine să te îngrijească. Pe 
urmă, ei o să se îndrepte spre Mazowsze, iar noi spre 
Bogdaniec, aşa să ne ajute Dumnezeu! 

—De-aş mai trăi măcar să văd întăritura reclădită, 
spuse Macko, fiindcă ştiu bine că după moartea mea, tu 
n-o să te gândeşti prea mult la Bogdaniec. 

— De ce să nu mă gândesc? 

—Pentru că nu-ţi va sta mintea decât la lupte şi 
dragoste. 

— Păi, Domnia Ta n-ai făcut la fel? Află că am şi hotărât 
ce-am să fac. Primul lucru este să ridic întăritura din 
trunchiuri de stejari, apoi să sap un şanţ de apărare în 
jurul ei. 

— Asta vrei să faci? întrebă Macko interesat. Ei, şi după 
ce va fi gata întăritura?... Ce-o să urmeze? 

— După ce voi termina întăritura, am să plec la curtea 
prinţului de la Varşovia sau la Ciechanów. 

— După moartea mea? 

— Dacă vei muri repede, după moartea Domniei Tale, 

dar mai întâi să te îngrop după cuviinţă, iar dacă Domnul 
lisus îţi va da sănătate, o să rămâi la Bogdaniec. Mie mi-a 
promis prinţesa că acolo voi căpăta centura de cavaler de 
la prinţ. Altminteri, Lichtenstein n-o să vrea să lupte cu 
mine. 

— lar după aceea, o să porneşti asupra Malborgului? 

— Asupra Malborgului ori la capătul lumii, numai să-l 
găsesc pe Lichtenstein acolo. 

— Pentru asta n-o să te cert. Unul dintre voi trebuie să 
moară! 

—N-ai grijă, o să-ţi aduc mănuşa şi centura lui la 
Bogdaniec. 

— Numai să te temi de trădare. La ei, trădarea umblă 
pe toate drumurile. 

—O să mă închin prinţului şi o să-l rog să-i ceară o 
scrisoare de liberă trecere marelui maestru. Acum este 
pace. O să mă duc la Malborg după scrisoare, iar acolo se 
află oricând cavaleri în ospeţie. Ştii ce? Mai întâi 
Lichtenstein, iar pe urmă, pe cei care poartă pene de păun 
la coif şi am să-i provoc pe rând. Cu ajutorul lui Dumnezeu 
voi învinge şi astfel îmi voi împlini şi jurământul. 

Vorbind astfel, Zbyszko îşi zâmbea propriilor gânduri, 
iar faţa lui semăna cu a unui copil de casă, care spune ce 
isprăvi cavalereşti o să făptuiască atunci când va fi mare. 

— Ehei! se minună clătinând din cap Maćko, dacă ai să 
învingi trei cavaleri de neam ales, nu numai că-ţi vei 
îndeplini jurământul, dar câte lucruri o să-ţi rămână de la 
ei, drăguliţă Doamne! 

—De ce trei, se înflăcără Zbyszko. Când mă aflam în 
temniţă, mi-am spus că nu mă voi arăta zgârcit faţă de 
Danusia. Nu trei, ci câte degete are o mână! 


Macko ridică din umeri. 
— Miră-te, Domnia Ta, n-ai decât să nu mă crezi, se 

avântă Zbyszko, dar eu de la Malborg am să plec la Jurand 
de Spychow. Cum să nu-i dau bineţe, când este tatăl 
Danusiei? Şi cu el o să năvălim asupra nemților din 
Chełmno. Chiar Domnia Ta ai spus că mai mare vârcolac 
împotriva nemților nu voi găsi în toată Mazowsze. 

— Şi dacă n-o să ţi-o dea pe Danusia? 

— Cum să nu mi-o dea! El îşi caută răzbunarea lui, iar 
eu pe a mea. Unul mai bun ca mine n-o să afle. În sfârşit, 
de vreme ce prinţesa a încuviinţat logodna, nu se va arăta 
nici el împotrivă. 

— Abia acum îmi dau seama de un lucru, observă 
Macko. Tu o să iei toţi oamenii de la Bogdaniec, ca să-ţi ai 
oamenii tăi, cum se cuvinte unui cavaler, iar pământul va 
rămâne fără mână de lucru. Cât voi trăi, nu-ţi voi îngădui, 
dar după moartea mea, te şi văd că-i vei lua. 

— Dumnezeu va avea grijă şi de ceata mea, fiindcă şi 
Janko de Tulcza, ruda mea, nu se va arăta zgârcit cu mine. 

Deodată, uşa se deschise şi ca dovadă că Dumnezeu va 
avea grijă de ceata lui Zbyszko, intrară doi oameni 
negricioşi,  îndesaţi, îmbrăcaţi în caftane galbene 
asemenea evreilor, cu cipilici roşii pe cap şi cu şalvari 
foarte largi. Aceştia, oprindu-se lângă uşă, începură să-şi 
ducă pe rând degetele la frunte, la buze, la piept şi să se 
ploconească până la pământ. 

— Ce însemnați mai sunt şi ăştia? întrebă Maćko. Cine 
sunteţi? 

— Robii  Domniilor Voastre, răspunseră nou-veniţii 
într-o polonă stâlcită. 

— Cum aşa, de unde, cine v-a trimis aici? 

— Ne-a trimis Zawisza în dar tânărului cavaler, ca să 
fim robii lui. 

—0O, Doamne! încă doi ţărani, se bucură Maćko. De ce 
neam sunteţi? 

— Noi suntem turci. 

— Turci? repetă Zbyszko. Voi avea şi doi turci în ceata 
mea. Aţi văzut turci vreodată? 

Şi repezindu-se la ei, începu să-i răsucească şi să-i 
cerceteze ca pe nişte creaturi de peste mare. lar Macko 
zise: 

—De văzut, n-am văzut, dar am auzit că stăpânul de 
Garbów are slujitori turci, pe care i-a adus de dincolo de 
Dunăre,  războindu-se în slujba împăratului roman 
Zygmunt. Cum aşa, câinilor, voi sunteţi păgâni? 

— Stăpânul a poruncit să ne botezăm, spuse unul dintre 
prinşi. 

— Şi n-aţi avut bani să vă răscumpăraţi? 

— Noi suntem de departe, tocmai de pe ţărmul Asiei, de 
la Brussa. 

Zbyszko, care asculta întotdeauna tot felul de povestiri 
războinice, mai ales când era vorba de isprăvile faimosului 
Zawisza de Garbów, începu să-i întrebe cum se întâmplase 
de căzuseră în robie. Dar în istorisirea prinşilor nu era 
nimic neobişnuit: Zawisza îi atacase cu trei ani în urmă 
într-o trecătoare, deşi erau o ceată de vreo cincisprezece 
oameni; o parte muriseră, iar alţii fuseseră prinşi şi dăruiţi 
pe urmă altor stăpâni. Lui Zbyszko şi lui Macko inimile li 
se umplură de bucurie la vederea unui dar atât de 
însemnat, mai ales că pe vremea aceea oamenii se găseau 
cu greu şi erau o adevărată avuţie. 

În acest timp, după o clipă, sosi însuşi Zawisza în 
tovărăşia lui Powała şi Paszko Złodziej de Biskupice. 
Întrucât puseseră cu toţii umărul să-l ajute pe Zbyszko, se 
bucurau că-i fuseseră de folos, aşa că fiecare îi adusese 
câte ceva în dar ca amintire. Darnicul stăpân de la Taczew 
îi oferi un valtrap pentru cal, larg, bogat şi cusut pe piept 
cu franjuri auriţi. Paszko îl cinsti cu o spadă ungurească de 
câteva grivne!. Mai târziu, sosiră Lis de Targowisko, 


1 Veche unitate monetară egală cu o jumătate de funt de argint; 

Farurej şi Krzon de Koziegtowy cu Marcin de Wrocimowice 
şi Zyndram de Maszkowice, fiecare cu braţele încărcate. 

Zbyszko îi întâmpină cu sufletul deschis, fericit de două 
ori: o dată pentru daruri şi apoi pentru că cei mai străluciți 
cavaleri din Regat îi arătau prietenie. Se interesară cu toţii 
de plecare şi de sănătatea lui Macko, sfătuindu-l ca oameni 
cu experienţă, deşi tineri, cu ce alifii să-i ungă rănile ca să 
se vindece în chip miraculos. 

Maćko, însă, îl încredința pe Zbyszko în grija lor, căci el 
se pregătea să plece pe lumea cealaltă. E greu să trăieşti 
cu o aşchie de fier sub coaste. Se mai plânse că scuipă 
mereu cu sânge şi nu poate să mănânce. 

—O mână de alune decojite, două bucăţi de cârnaţi şi 
ouă prăjite asta-i toată mâncarea mea pe o zi. Părintele 
Cybek mi-a slobozit sânge de câteva ori, crezând că aşa o 
să scap de fierbinţeala de la inimă şi o să-mi revină pofta 
de mâncare. 


Era totuşi atât de bucuros de darurile căpătate de 
nepotul său, încât se simţi de îndată mai bine, iar când 
neguţătorul Amylej porunci să se aducă în odaie o 
damigeană de vin ca să cinstească nişte oaspeţi atât de 
faimoşi, se aşeză şi el la masă înaintea paharului. Incepură 
să vorbească despre scăparea lui Zbyszko şi despre 
logodna lui cu Danusia. Cavalerii erau siguri că Jurand de 
Spychow nu se va împotrivi voinţei prinţesei, mai ales dacă 
Zbyszko va răzbuna amintirea mamei ei şi va aduce penele 
de păun juruite. 

— Numai că în ce-l priveşte pe Lichtenstein, remarcă 
Zawisza, nu ştim dacă va accepta să te înfrunte, fiindcă el 
este călugăr şi pe deasupra şi una dintre căpeteniile 
Ordinului. Ba, oamenii din suita lui vorbeau că se aştepta 
să ajungă chiar mare maestru. 

— Dacă va refuza lupta, îşi va pierde onoarea, interveni 
Lis de Targowisko. 


cam patruzeci de piei scumpe. 

— Nu, răspunse Zawisza, pentru că nu este cavaler laic, 
iar călugării n-au voie să se bată în duel. 

— Păi de multe ori se întâmplă aşa. 

— Fiindcă în Ordin nu se mai respectă legile. Fac tot 
felul de jurăminte şi, în ciuda întregii lumi creştine, le 
încalcă întotdeauna. Dar un cavaler teuton şi îndeosebi 
căpetenia pot să refuze duelul! 

— Ei, atunci poate că ai să-l întâlneşti în luptă. 

— Lumea vorbeşte că n-o să fie război, zise Zbyszko, 
întrucât cavalerii teutoni se tem acum de poporul nostru. 


La acestea, Zyndram de Maszkowice spuse: 

— Pacea asta nu va mai dura mult. Nu te poţi face frate 
cu lupul, pentru că el trăieşte din paguba altuia. 

— Între timp, poate că vom fi nevoiţi să luptăm cu 
Timur cel Şchiop, interveni Powata. Prinţul Witold a fost 
biruit de Edyga, asta-i sigur. 

— Adevărat. lar voievodul Spytko nu s-a mai întors, îi 
tinu isonul Paszko Złodziej de Biskupice. 

— O mulţime de cneji lituanieni au rămas pe câmpul de 
luptă. 

— Răposata regină a prevestit că aşa se va întâmpla, 
adăugă Powata de Taczew. 

—Hm, atunci s-ar putea să pornim într-adevăr 
împotriva lui Timur. 

Discuţia reveni la expediţia lituaniană împotriva 
tătarilor. Nu se mai îndoia nimeni că prinţul Witold, o 
căpetenie mai mult înflăcărată decât pricepută, suferise o 
înfrângere înfricoşătoare la Worskla, în care căzuseră o 
mulţime de şlahtici lituanieni, ruteni şi, odată cu ei, grupul 
de cavaleri polonezi şi chiar teutonii care-i ajutau. Cei 
adunaţi la Amylej deplângeau în special soarta tânărului 
Spytko de Melsztyn, cel mai mare magnat din Regat, care 
plecase în campanie ca voluntar şi după bătălie nu se mai 
auzise nimic despre el. De aceea, îi ridicară în slăvi 

purtarea-i cu adevărat cavalerească, întrucât primind de la 
căpetenia vrăjmaşilor un calpac care să-l apere de moarte, 
refuzase să-l poarte în timpul luptei, punând mai presus 
moartea plină de glorie, decât viaţa din mila 
conducătorului păgân. Nu era totuşi sigur dacă pierise ori 
căzuse în robie. Ca prins, avea cu ce să se răscumpere, 
deoarece bogăţiile lui erau nemăsurate, iar pe deasupra, 
regele Władysław îi dăruise în stăpânire întreaga Podolie. 

Însă înfrângerea lituanienilor putea fi primejdioasă şi 
pentru toată ţara lui Jagiełło, deoarece nimeni nu ştia prea 
bine dacă tătarii, încurajați de izbânda asupra lui Witold, 
nu vor năvăli în ţinuturile şi întăriturile care-i aparţineau 
Marelui Principat. În acest caz, ar fi fost atras în război şi 
Regatul. Tocmai din acest motiv, cavaleri precum Zawisza, 
Farurej, Dobko şi chiar Powata, obişnuiţi să caute lupta pe 
la curţile străine, nu părăseau înadins Cracovia, neştiind 
ce le va aduce viitorul apropiat. Dacă Tamerlan, stăpânul a 
douăzeci şi şapte de regate, ar fi pus în mişcare toată 
lumea mongolă, atunci primejdia ar fi putut fi 
înfricoşătoare. lată că erau oameni care prevedeau acest 
pericol. 

— Dacă va fi nevoie, ne vom măsura cu Șchiopul însuşi. 
Cu noi nu-i va fi chiar atât de uşor cum i-a fost cu toate 
popoarele pe care le-a înfrânt şi le-a cucerit. Unde mai pui 
că ne vor sări în ajutor şi ceilalţi prinți creştini. 

La acestea, Zyndram de  Maszkowice care-i ura 
îndeosebi pe cavalerii teutoni, spuse cu amărăciune: 

— Prinții, nu ştiu, dar cavalerii teutoni sunt gata să se 
împrietenească îndată cu tătarii şi să ne lovească din 
cealaltă parte. 

— Atunci, o să fie război! strigă Zbyszko, eu împotriva 
teutonilor! 


Dar ceilalţi cavaleri începură să-l contrazică. Cavalerii 
teutoni nu se tem de Dumnezeu, urmărindu-şi numai 
folosul lor, însă nu se vor încumeta să se alăture păgânilor 
împotriva unui popor creştin. De altfel, Timur se războieşte 

pe undeva departe în Asia, iar o căpetenie a tătarilor, 
Edyga, a pierdut atâţia oameni în bătălie, încât probabil că 
s-a înfricoşat de propria izbândă. Prinţul Witold se va 
descurca şi mai mult ca sigur că şi-a îndestulat fortărețele 
cu de toate. De altminteri, cu toate că de astă dată n-au 
avut noroc, nu-i o noutate că lituanienii îi vor învinge pe 
tătari. 

—Nu trebuie să ne înfruntăm cu tătarii, ci cu nemţii, 
pe viaţă şi pe moarte, rosti Zyndram de Maszkowice, căci 
dacă nu-i vom face una cu pământul, vom pieri de mâna 
lor. 

După care se întoarse spre Zbyszko: 

-— lar Mazowsze va pieri cea dintâi. N-ai frică, acolo vei 
găsi totdeauna ce să faci. 

—Ehei, dacă unchiul ar fi sănătos, aş pleca 
numaidecât. 

—Să te ajute Dumnezeu! îi ură Powala înălţând 
paharul. 

— În sănătatea ta şi a Danusiei! 

-— Pentru pierzania nemților! adăugă Zyndram de 
Maszkowice. 

Şi începură să-şi ia rămas-bun. În acest timp, intră un 
curtean al prinţesei cu un şoim pe mână şi înclinându-se 
către cei de faţă, îi spuse zâmbind ciudat lui Zbyszko: 

— Prinţesa mi-a poruncit să-i spun Domniei Tale că va 


înnopta la Cracovia şi va porni la drum mâine-dimineaţă. 

— Foarte bine, se bucură Zbyszko, dar de ce? S-a 
îmbolnăvit cineva? 

— Nu, dar prinţesa are un oaspete din Mazowsze. 

—A venit prinţul? 

— Nu prinţul, ci Jurand de Spychow, lămuri curteanul. 


La aceste cuvinte, Zbyszko rămase foarte încurcat şi 
inima începu să-i bată ca atunci când i se citise 
condamnarea la moarte. 

Capitolul VIII 


PRINȚESA ANNA NU SE MIRĂ PREA MULT de venirea lui 
Jurand de Spychâw, deoarece se întâmpla de multe ori ca 
acesta, printre hărţuiri, atacuri şi lupte cu cavalerii nemți 
din vecinătate, să fie învins de dorul de Danusia. Atunci, 
apărea pe neaşteptate fie la Varşovia, fie la Ciechanów sau 
oriunde se afla curtea prinţului Janusz. La vederea copilei 
răbufnea întotdeauna în hohote de plâns. Pentru că 
Danusia, cu trecerea anilor, semăna atât de mult cu mama 
ei, că de fiecare dată avea impresia că-şi vede soţia 
răposată, aşa cum o cunoscuse odinioară lângă prinţesa 
Anna la Varşovia. Uneori, oamenii credeau că, de atâta 
jale, inima-i de fier, robită numai răzbunării, va plesni de 
durere. Prinţesa îl îndemnase şi ea nu o dată să părăsească 
Spychów şi să rămână la curte alături de Danusia. 

Însuşi prinţul, preţuindu-i bărbăţia şi însemnătatea şi 
vrând totodată să evite necazurile la care-l expuneau 
încăierările de la hotar, îi oferise dregătoria de spătar. Dar 
totul fusese în zadar. Tocmai vederea Danusiei îi sfâşia 
rana veche. După câteva zile, îşi pierdea pofta de mâncare, 
somnul şi nu mai vorbea cu nimeni. Se vede că inima i se 
răzvrătea din nou, apoi dispărea de la curte şi se întorcea 
în mlaştinile lui de la Spychów să-şi înece jalea şi mânia în 
sânge. Oamenii îşi spuneau atunci: „Vai de nemți, nu sunt 
nici ei nişte oi, dar şi-au găsit lupul în Jurand”. Într-adevăr, 
de la o vreme, începeau să se răspândească zvonuri ba 
despre oaspeţii voluntari prinşi care se îndreptau spre 
cavalerii teutoni pe drumul de hotar, ba despre târgurile 
incendiate, ba despre ţăranii luaţi cu anasâna sau despre 
încăierările pe viaţă şi pe moarte din care fiorosul Jurand 
ieşea întotdeauna învingător. Pe lângă firea hrăpăreaţă a 
mazurienilor şi a cavalerilor nemți, care stăpâneau 
pământurile şi aşezările încredințate de teutonii din 
vecinătatea Mazowiei, până şi pe timp de pace deplină 

între principii mazovieni şi Ordin, la graniţă, vânzoleala 
luptelor nu înceta niciodată. Chiar şi atunci când se 
duceau să taie lemne din pădure sau să strângă recolta, 
locuitorii îşi luau cu ei arbaletele şi suliţele. Oamenii nu 
erau siguri nici de ziua de mâine, trăind cu inimile 
încrâncenate şi pregătiţi mereu de luptă. Nimeni nu se 
mulțumea doar să se apere, fiecare plătind jaful cu jaf, 
incendiul cu incendiu şi atacurile cu atacuri. Se întâmpla 
astfel ca nu o dată, când nemţii se furişau tăcuţi pe 
marginea pădurii să dea foc la vreun târg, să ia ţărani sau 
vite cu japca; mazurienii, în acelaşi timp, făceau şi ei la fel. 
Nu de puţine ori se întâlneau unii cu alţii şi se încleştau de 
moarte, cu toate că uneori numai căpeteniile se provocau 
la luptă, după care învingătorul lua în stăpânire ceata celui 
învins. Prin urmare, când la curtea de la Varşovia veneau 
plângeri împotriva lui Jurand, prinţul răspundea cu jalbele 
împotriva încălcărilor făcute prin alte părţi de cavalerii 
nemți. Astfel, în vreme ce amândouă părţile cereau 
dreptate, dar nici una nu voia şi nu putea s-o facă, toate 
rapturile, incendiile şi atacurile rămâneau nepedepsite. 

În acest fel, trăind în întăritura sa de la Spychâw, în 
mijlocul mlaştinilor năpădite de păpuriş, şi arzând de 
dorinţa neostoită de a se răzbuna, Jurand devenise o 
povară atât de grea pentru vecinii săi de hotar, încât în 
cele din urmă, spaima ajunse să le întreacă ura. Câmpurile 
din apropierea întăriturii se pârlogiseră, pădurile erau 
pline de hamei sălbatic şi aluniş, iar luncile de stuf. 
Adesea, câte un cavaler neamt, obişnuit în ţara lui cu legea 
pumnului, încerca să se aşeze nu prea departe de 
Spych6w, dar după un timp, prefera să-şi părăsească 
pământul, turmele şi ţăranii decât să trăiască în 
vecinătatea  neînduplecatului războinic. De asemenea, 
teutonii se înţeleseseră de câteva ori să năvălească 
împreună asupra Spychâwului, dar fiecare încercare se 
sfârşise cu o înfrângere. Incercaseră şi altfel. O dată, 
aduseseră un cavaler de pe Main, vestit pentru asprimea şi 
puterea lui, care învinsese în toate luptele, ca să-l 

provoace la duel pe Jurand. Dar când se aflaseră în arenă, 
curajul neamţului pierise ca prin farmec la vederea 
înfricoşătorului mazurian şi întorsese calul să fugă, însă 
Jurand îi străpunsese spatele neacoperit cu sulița, 
lipsindu-l astfel de onoare şi lumina zilei. De atunci, nemţii 
fuseseră şi mai îngroziţi şi orice teuton care vedea fie şi de 
departe fumurile de la Spychów, îşi făcea semnul crucii şi 
se ruga de ocrotitorul său din ceruri, întrucât se 
înstăpânise părerea că Jurand îşi vânduse sufletul puterilor 
necurate, ca să se răzbune. 

Despre Spychow se povesteau tot felul de lucruri 
înspăimântătoare; cum că prin mlaştinile lipicioase, printre 
ochiurile de apă acoperite cu lintişoară şi troscot, se 
ajungea la aşezare pe un drumeag atât de îngust, încât nu 
încăpeau pe el nici doi bărbaţi călare unul lângă celălalt; 
că pe amândouă părţile lui se rostogoleau schelete de 
nemti, iar noaptea se preumblau pe picioare de păianjeni 
capetele înecaţilor gemând, urlând şi trăgând în adânc 
oamenii împreună cu caii. Se spunea că palisada întăriturii 
era împodobită cu tigve omeneşti. În toate acestea, era 
adevărat doar că în pivnițele zăbrelite, săpate sub zidurile 
de la Spychów, gemeau întotdeauna mai mulţi prinşi şi că 
numele lui Jurand era mai înfricoşător decât zvonurile 
despre schelete şi înecaţi. 

Zbyszko, aflând de venirea lui, porni în grabă spre el, 
dar pentru că era tatăl Danusiei, nu se simţea în largul lui. 
Că şi-o alesese pe Danuska stăpână a gândurilor şi-i jurase 
credinţă nu putea să-l împiedice nimeni, dar după aceea, 
prinţesa îi logodise. Ce va spune Jurand? Va accepta sau 
nu? Şi ce se va întâmpla dacă tatăl ei va striga mânios că 
nu va fi niciodată de acord? Aceste întrebări îi apăsară tot 
drumul sufletul lui Zbyszko, fiindcă la Danusia ţinea mai 
mult decât la orice pe lume. Îi mai dădea curaj doar gândul 
că Jurand nu-i va socoti atacarea lui Lichtenstein drept o 
jignire, ci ca pe un merit, pentru că el nu voise decât să 
răzbuna moartea mamei Danusiei, faptă pentru care fusese 
cât pe ce să-şi piardă capul. 

Între timp, începu să-l cerceteze pe curteanul care 
venise să-l ia de la Amylej: 

— Unde mă duci, Domnia Ta, la castel? 

—Păi la castel, acolo se află şi Jurand împreună cu 
suita prinţesei. 

— Spune-mi şi mie ce fel de om este?... Ca să ştiu cum 
să vorbesc cu el... 

—Hm, ce să zic? Este altfel decât oamenii ceilalţi. 
Lumea vorbeşte că mai demult era un om vesel, până când 
i s-a stricat sângele la ficat. 

—E deştept? 

— Mai degrabă viclean, fiindcă ia de la alţii, dar el nu 
dă nimic. Ehei, are un singur ochi - pe celălalt i l-au scos 
nemţii cu o săgeată din arbaletă - dar şi aşa te pătrunde 
până în adâncuri. Cu el nu se pune nimeni în poară... Dar 
pe prinţesă, stăpâna noastră, o iubeşte, fiindcă a luat-o de 
soţie pe o curteancă de-a ei, iar acum fata lui creşte la noi. 

Zbyszko răsuflă adânc. 

— Atunci, spune-mi dacă se arată împotriva dorinţei 
prinţesei? 

— Ştiu eu ce-ai vrea Domnia Ta să afli, şi o să-ţi spun 
ce-am auzit. Prinţesa a vorbit cu el despre logodnă, pentru 
că nu era frumos să nu-i spună, dar ce-a zis el, nu se ştie. 

Tot discutând de una şi de alta, ajunseră la poarta 
castelului. Căpetenia arcaşilor regali, aceeaşi care-l 
condusese mai înainte la moarte, acum îi făcu un semn 
prietenesc din cap, aşa că trecând de strajă, ajunseră în 
curte, apoi intrară în clădirea din dreapta pe care o ocupa 
prinţesa. 

Curteanul, întâlnind la intrare un copil de casă, îl 
întrebă: 

— Unde-i Jurand de Spychâw? 

— În odaia strâmbă, cu fiica lui. 

— Asta-i acolo, spuse curteanul arătând o uşă. 

Zbyszko se închină şi dând la o parte draperia de la uşa 
deschisă, intră cu inima strânsă. Dar la început, nu-i 
observă pe Jurand şi Danusia, deoarece încăperea nu 
numai că era strâmbă, ci şi întunecoasă. Abia după un 
răstimp, zări căpşorul luminos al fetei care stătea pe 
genunchii tatălui. Nu-l auziseră nici ei, aşadar, când se opri 
lângă draperie, îşi drese glasul şi în cele din urmă rosti: 

— Domnul fie lăudat! 

— În vecii vecilor, răspunse Jurand ridicându-se în clipa 
aceea, Danusia se repezi spre tânărul cavaler şi luându-l 
de mână, începu să strige: 

— Zbyszko, a venit tata! 

Zbyszko îi sărută mâna, după care se ridică din 
genunchi, se apropiară amândoi de Jurand şi zise: 

— Am venit să mă închin Domniei Tale; ştii cine sunt? 

Şi se închină puţin, făcând o mişcare cu mâna, de parcă 
voia să-i îmbrăţişeze picioarele. Dar părintele Danusiei îl 
luă de mână, îl întoarse spre lumină şi începu să-l 
privească în tăcere. 

Zbyszko se mai liniştise puţin, aşa că, înălţându-şi ochii 
spre Jurand, văzu înaintea lui un bărbat de statură uriaşă, 
cu părul cânepiu şi mustăţile la fel, cu nasul încovoiat şi un 
ochi de culoarea fierului. I se păru că privirea aceea 
încerca să-l străpungă dintr-o parte în alta, astfel că se 
simţi iarăşi încurcat; în cele din urmă, neştiind ce trebuie 
să spună, dar vrând neapărat să spună ceva, ca să 
întrerupă tăcerea apăsătoare, întrebă: 

— Domnia Ta eşti Jurand de Spychów, tatăl Danusiei? 

Celălalt îi arătă printr-o mişcare din cap laviţa de lângă 
scaunul de stejar, pe care stătea el, şi îl cercetă mai 
departe fără o vorbă. 

În cele din urmă, Zbyszko îşi pierdu răbdarea. 

— Domnia Ta, răbufni, nu mă simt prea bine să stau aşa 
ca la judecată. 


Abia atunci, Jurand întrebă: 
— Tu ai vrut să te baţi cu Lichtenstein? 

— Întocmai! răspunse Zbyszko. 


În ochiul stăpânului de la Spychâw fulgeră parcă o 
lumină ciudată şi faţa lui amenințătoare se lumină puţin. 
După o clipă, se uită la Danusia şi întrebă din nou: 

— Şi asta din cauza ei? 

— Păi din cauza cui? Cred că unchiul ţi-a spus Domniei 
Tale că am jurat să-i pun la picioare trei panaşe retezate 
de pe coifurile nemților. Dar n-o să fie numai trei, ci atâtea 
câte degete am la amândouă mâinile. În acest fel, am să te 
ajut şi pe Domnia Ta să te răzbuni pentru moartea mamei 
Danusiei. 

— Vai lor! încuviinţă Jurand. 

Şi din nou se aşternu tăcerea. Cu toate acestea, 
Zbyszko, ghicind că, arătându-şi îndârjirea împotriva 
nemților se apropie de inima lui Jurand, zise: 

— N-am să-i iert nici pentru nedreptatea mea, deşi era 
cât pe ce să-mi taie capul. 

Aici, se întoarse spre Danusia şi adăugă: 

— Ea m-a scăpat. 

— Ştiu, încuviinţă Jurand. 

— Şi nu eşti supărat? 

—De vreme ce i-ai jurat, slujeşte-o pentru că aşa-i 
obiceiul cavalerilor. 

Zbyszko ezită o clipă, apoi începu să vorbească 
neliniştit. 

— Află, Domnia Ta că... mi-a acoperit capul cu vălul ei... 
Toţi cavalerii şi călugărul franciscan, care stătea cu crucea 
lângă mine, au auzit-o când a spus: „Este al meu!” Aşa că 
n-o să mai fiu niciodată al nimănui până la moarte, aşa 
să-mi ajute Dumnezeu. 


Rostind aceste cuvinte, îngenunche din nou şi vrând să 
arate că ştie obiceiul cavaleresc, sărută cu venerație 
pantofiorii  Danusiei, care stătea pe  rezemătoarea 
scaunului, după care se ridică şi, întorcându-se către 

Jurand, îl întrebă: 
— Domnia Ta ai mai văzut una ca ea?... 


Jurand îşi luă deodată capul în mâinile ucigătoare de 
oameni şi coborându-şi pleoapele, răspunse surd: 

— Am văzut, dar nemţii mi-au omorât-o. 

— Atunci,  ascultă-mă, propuse Zbyszko înflăcărat, 
nedreptatea şi răzbunarea Domniei Tale sunt şi ale mele. 
Şi dintr-ai noştri, de la Bogdaniec, cărora li s-au împotmolit 
caii în mocirlă, ticăloşii au ucis o mulţime cu arbaletele... 
N-ai să găseşti pe nimeni mai bun ca mine pentru treaba 
Domniei Tale. Pentru mine nu-i ceva nou! Întreabă-l şi pe 
unchiul meu. Suliţa şi baltagul, paloşul lung sau scurt, 
totuna mi-s! Ţi-a povestit unchiul despre frizienii aceia?... 
O să-i tai pe nemți ca pe berbeci, iar în legătură cu fiica 
Domniei Tale, îţi jur în genunchi că voi lupta pentru ea fie 
şi cu starostele iadului şi n-o s-o schimb nici pentru 
pământ, nici pentru vite, pentru nimic, şi de mi-ar da pe ea 
chiar un castel cu geamuri la ferestre, l-aş refuza şi m-aş 
duce după ea până la capătul lumii. 

Jurand întârzie un răstimp cu capul în mâini, dar în cele 
din urmă, se trezi parcă din somn şi spuse cu jale copleşit 
de tristeţe: 

—Eşti pe gustul meu, copile, dar n-am să ţi-o dau, 
fiindcă nu-ţi este scrisă ţie, sărmana! 

La auzul acestor cuvinte, Zbyszko mai că încremeni şi 
începu să se uite la Jurand cu ochii holbaţi, nemaiputând 
îngăima o vorbă. 

Dar Danusia îi veni în ajutor. Zbyszko îi plăcea foarte 
mult, aşa cum îi plăcea să nu mai fie socotită o „gâgâlice”, 
ci o „băietană curajoasă”. li plăcuseră şi logodna, şi 
dulciurile pe care i le aducea zilnic micul cavaler, aşa că 
acum, când înţelese că vor s-o lipsească de toate acestea, 
alunecă repede de pe  rezemătoarea scaunului şi 
ascunzându-şi capul pe genunchii tatălui, începu să strige: 

— Tăticule, tăticule, vrei să mă faci să plâng? 

Se vede că Jurand o iubea mai presus de orice, fiindcă 
îşi puse cu blândeţe mâna pe capul bălai. Pe faţa lui, 
înverşunarea şi mânia fuseseră înlocuite de tristeţe. 

In acest timp, Zbyszko îşi reveni şi se miră: 

— Cum aşa? Domnia Ta vrei să te împotriveşti voinţei 
lui Dumnezeu? 

Iar la acestea Jurand: 

— Dacă asta va fi voia Domnului, va fi a ta, eu îţi spun, 
însă, că nu voi interveni. Sigur, te-aş ajuta bucuros, dar nu 
se poate... 

Şi spunând acestea, o luă în braţe pe Danusia şi se 
îndreptă spre uşă, iar când Zbyszko vru să-i aţină calea, se 
opri o clipă şi adăugă: 

—N-am să-ţi port ranchiună pentru că-ţi îndeplineşti 
datoria de cavaler, dar să nu mă întrebi mai mult, fiindcă 
nu-mi stă în putere să-ţi spun. 

Şi ieşi. 


Capitolul IX 


A DOUA ZI, JURAND NU-L EVITĂ CÂTUŞI de puţin pe 
Zbyszko şi nici nu-l împiedică să-şi îndeplinească în timpul 
drumului îndatoririle faţă de Danusia ca un cavaler ce se 
afla. Dimpotrivă, Zbyszko, deşi cu inima strânsă, băgă de 
seamă că mohorâtul stăpân de la Spychow îl priveşte cu 
bunăvoință şi cu părere de rău parcă pentru că fusese 
nevoit să-i dea un răspuns atât de crud. De aceea, tânărul 
încercă nu o dată să se apropie de el şi să înceapă vorba. 
După plecarea de la Cracovia, în timpul călătoriei, se iviră 
destule prilejuri potrivite, deoarece amândoi o însoțeau 
călare pe prinţesă. Jurand, de obicei tăcut, vorbea cu 
plăcere, dar atunci când Zbyszko voia să afle ceva despre 

piedicile care-l despărţeau de Danusia, discuţia se 
întrerupea deodată şi faţa lui Jurand se întuneca. Zbyszko, 
gândind că prinţesa ştie mai multe, se apropie la un 
moment dat şi se strădui să afle ceva de la ea, dar fără nici 
un rezultat. 

— Trebuie să fie o mare taină, îi spuse. Mi-a mărturisit 
chiar Jurand, dar m-a rugat totodată să nu-l întreb mai 
multe. Fără doar şi poate este legat prin vreun jurământ, 
cum se obişnuieşte printre oameni. Cred totuşi că 
Dumnezeu ne va ajuta şi cu timpul va ieşi totul la iveală. 

— Fără Danuska pe lume, m-aş simţi ca un câine în lanţ 
sau ca un urs în groapă, răspunse Zbyszko. Nu tu bucurie, 
nu tu mângâiere. N-aş avea parte de nimic, numai de 
necazuri. Aş pleca la Tawana cu prinţul Witold, să mă 
ucidă tătarii acolo. Dar mai întâi trebuie să-l duc pe 
unchiul acasă şi abia după aceea să retez penele de păun 
de la coifurile nemților, aşa cum am jurat. E cu putinţă ca 
în acest timp să-mi vină vreunul de hac; mai bine aşa decât 
să văd că mi-o ia altul pe Danusia. 

Prinţesa îşi ridică spre el ochii albaştri, buni şi îl 
întrebă mirată: 

— Păi tu ai îngădui una ca asta? 

—Eu? Cât mai am o picătură de sânge în vene, aşa 
ceva nu se va întâmpla! Doar dacă mi s-ar usca mâna şi nu 
va mai putea ţine baltagul! 

— Ei vezi? 

— Aşa-i, dar cum s-o iau împotriva voinţei părinteşti? 

La acestea, prinţesa murmură parcă pentru sine: 

— Dumnezeule atotputernic, se mai întâmplă câteodată 
şi aşa... 

Apoi către Zbyszko: 

— Oare voia Domnului nu-i mai puternică decât cea 
părintească? Jurand a recunoscut şi el că dacă „Dumnezeu 


171 


va voi, va fi a lui”. 

—Aşa mi-a spus şi mie! exclamă Zbyszko. „Dacă asta 
va fi voinţa lui Dumnezeu, va fi a ta.” 

— Păi vezi? 

— Milostivă stăpână, afară de bunăvoința Luminăţiei 
Tale, asta-mi e singura mângâiere. 

—Bunăvoinţa mea o ai, iar Danuska se va ţine de 
cuvânt. Chiar ieri i-am zis: Danuska, o să-i păstrezi 
credinţă lui Zbyszko? lar ea mi-a răspuns: „Voi fi a lui 
Zbyszko sau a nimănui!” E încă o copilă, dar când promite 
ceva, se ţine de cuvânt, doar e fiică de şlahtic, nu o 
necioplită. Şi mama ei era la fel. 

— Să dea Dumnezeu! se bucură Zbyszko. 

— Ai grijă, însă, ca şi tu să-ţi respecţi jurământul, căci 
sunt nu puţini bărbaţi uşuratici: făgăduiesc dragoste 
veşnică şi numaidecât se duc la alta, de nu-i ţii nici legaţi! 
Ştiu că vorbesc cu dreptate! 

— lisus să mă pedepsească înainte de a păcătui! se 
împotrivi cu înflăcărare Zbyszko. 

—Ai grijă să nu uiţi. lar după ce-l conduci acasă pe 
unchiul tău, să vii la curtea noastră. O să ai prilejul să 
capeţi pintenii de cavaler, apoi o să vedem ce-o mai vrea şi 
Dumnezeu. Între timp, Danuska o să mai crească şi va 
simţi voinţa Domnului, fiindcă acum ţine într-adevăr 
grozav la tine, nu pot să spun că nu-i aşa, dar nu ca o fată 
împlinită. S-ar putea ca şi Jurand să încline în sufletul lui 
spre tine, pentru că, după socoteala mea, şi el s-ar bucura. 
O să te duci la Spychow şi vei avea prilejul să-i fii cumva 
de folos, şi să-i câştigi inima. 

— Milostivă prinţesă, tocmai asta mă gândeam să fac, 
dar cu îngăduinţa Luminăţiei Tale, îmi va fi mai uşor. 

Discuţia cu prinţesa îi dădu mult curaj lui Zbyszko. În 

acest timp, la primul popas, bătrânul Macko se simţi atât 
de rău, încât fu nevoit să rămână şi să aştepte până când 
îşi va recăpăta puterile ca să poată călători mai departe. 
Milostiva prinţesă Anna Danuta îi lăsă toate ierburile şi 
leacurile pe care le avea la ea, întrucât trebuia să-şi 
continue călătoria, astfel că cei doi cavaleri de Bogdaniec 
fură siliţi să se despartă de suita mazoviană. Zbyszko se 
prăpăstui cât era de lung mai întâi la picioarele prinţesei, 
apoi înaintea Danusiei, îi jură încă o dată că-şi va respecta 
legământul de cavaler, promise că va veni cât va putea de 
repede la Ciechanów sau la Varşovia, şi în cele din urmă o 
luă în braţele-i puternice şi ridicând-o, începu să repete cu 
glasul tremurător: 

—Să nu mă uiţi, floricica mea dragă, să nu mă uiţi, 
peştişorul meu auriu! 

Iar Danusia, încolăcindu-i gâtul cu braţele, cum face o 
soră mai mică atunci când îşi îmbrăţişează fratele iubit, îşi 
lipi năsucul cârn de obrazul lui şi plânse cu lacrimi amare 
repetând: 

—Nu vreau să merg la Ciechanów fără Zbyszko, nu 
vreau să mă duc acolo! 

Jurand îi văzu lacrimile, dar nu izbucni cu mânie. Din 
contră, el însuşi se despărţi cu bunăvoință de tânăr, iar 
când urcă în şa, se întoarse încă o dată spre el şi-i spuse: 

— Rămâi cu Dumnezeu şi să nu-mi porţi pică. 

— Cum să-ţi port, când Domnia Ta eşti tatăl Danusiei? îi 
răspunse Zbyszko din toată inima. 

Şi se aplecă la scara lui, iar Jurand îi strânse mâna cu 
putere şi-i ură: i 

— Dumnezeu să te ajute în toate!... Ințelegi? 

Şi plecă. Cu toate acestea, Zbyszko îşi dădu seama de 
bunăvoința din cuvintele lui din urmă şi revenind la căruţa 
în care zăcea Maćko, îi spuse: 

—Unchiule, cred că şi el vrea, dar îl împiedică ceva. 


Domnia Ta ai fost la Spychow şi ai mintea ageră, aşa că 

străduieşte-te să afli ce este. 


Maćko, însă, era prea bolnav. Fierbinţeala care-l 
cuprinsese de dimineaţă crescuse către seară atât de mult, 
încât începu să-şi piardă cunoştinţa, aşa că în loc să-i 
răspundă lui Zbyszko, se uită parcă uimit la el, apoi îl 
întrebă: 

— Unde bat clopotele? 

Zbyszko se sperie, deoarece îi trecu prin minte că, de 
vreme ce bolnavul aude clopotele bătând, se apropie 
moartea de el. Se mai gândi că bătrânul poate să moară 
fără preot, fără să se spovedească şi să ajungă în acest fel 
dacă nu de-a dreptul în iad, cel puţin în purgatoriu, aşa că 
hotări să-şi continue drumul ca să ajungă mai repede la 
vreo parohie, unde Maćko ar putea primi sfânta 
împărtăşanie. 

În acest scop, merseră toată noaptea. Zbyszko urcă în 
căruţa cu fân, în care zăcea bătrânul, şi-l veghe până se 
făcu ziuă. Din când în când, îi dădea să bea din vinul dăruit 
pentru drum de neguţătorul Amylej, şi Maćko, însetat, 
sorbea cu lăcomie, fiindcă-i făcea bine. După a doua 
stacană, îşi recăpătă chiar cunoştinţa, iar după a treia, 
adormi atât de adânc, că Zbyszko se apleca uneori asupra 
lui să se convingă că nu murise. 

Şi la acest gând, îl cuprindea o jale nemărginită. Până 
când nu fusese întemnițat la Cracovia, nu-şi dăduse seama 
prea bine cât de mult îl iubeşte pe acest unchi, care-i 
fusese şi tată şi mamă în viaţă. Acum, însă, ştia prea bine 
şi simţea totodată că după moartea lui, va rămâne grozav 
de singur pe lume, fără rude, fără abatele căruia îi lăsase 
zălog Bogdaniec, fără prieteni şi fără ajutorul nimănui. În 
acelaşi timp, cugetă că Macko, dacă va muri, va fi tot din 
cauza nemților, de mâna cărora el însuşi era cât pe ce să-şi 
piardă capul, aceiaşi din pricina cărora pieriseră părinţii 
lui şi mama Danusiei, precum şi mulţi, mulţi alţi oameni 
nevinovaţi pe care-i cunoştea sau despre care auzise de la 
prieteni, şi mai că se minună. „O, Doamne, îşi spuse, în tot 
regatul acesta nu există nici un singur om care să nu fi 

cunoscut nedreptatea din partea lor şi care să nu-şi 
dorească să se răzbune!” Aici, îşi aduse aminte de nemţii 
cu care luptase la Wilno, şi se gândi că nici tătarii nu se 
războiesc mai crâncen ca acest popor decât care altul mai 
crud nu se află pe lume. 

Zorile îi întrerupseră gândurile. Se lumina de ziuă, dar 
era răcoare. Se pare că Macko se simţea mai bine, pentru 
că răsufla egal şi mai liniştit. Se trezi abia când soarele 
începea să pripească de-a binelea, deschise ochii şi 
îngăimă: 

— Mi-e mai uşor, dar unde ne aflăm? 

— Ajungem la Olkusz. Ştii, Domnia Ta... unde se scoate 
argintul din pământ şi se plătesc dările la vistierie. 

— De ce n-avem şi noi bogăţia din pământ? Am putea să 
refacem Bogdaniec! 

—Se vede că îţi este mai bine, răspunse Zbyszko 
râzând. Ehei, ne-ar ajunge şi pentru un castel de zid! O să 
poposim la casa parohială, fiindcă acolo vom primi 
găzduire şi Domnia Ta vei putea să te spovedeşti. Toate 
sunt în mâna lui Dumnezeu, dar tot e mai bine să ai 
conştiinţa împăcată. 

—Eu sunt un om cu păcate, aşa că o să mă pocăiesc 
bucuros, răspunse Macko. Azi-noapte, am visat că diavolii 
îmi jupuiau pielea de pe picioare... Şi vorbeau nemţeşte 
între ei. A dat Dumnezeu şi mi-a mai trecut fierbinţeala. 
Dar tu ai dormit vreun pic? 

— Cum puteam să dorm, dacă te-am vegheat? 

— Atunci, culcă-te şi tu puţin. O să te trezesc când 
ajungem. 

— Nu-mi arde mie de somn! 

— Păi ce nu te lasă să dormi? 


Zbyszko se uită la unchiul lui cu o privire copilărească. 
— Ce altceva, dacă nu dragostea? Mai că mi se opreşte 


răsuflarea de atâta oftat, dar o să urc puţin pe cal şi o 

să-mi treacă. 

Şi coborând din căruţă, încălecă pe calul pe care robul 
turc dăruit de Zawisza i-l aduse îndată. În acest timp, 
Macko îşi duse mâna la şold de durere, dar se pare că se 
gândea la altceva, nu la boala lui, deoarece clătină din cap, 
ţâţâi din buze şi în cele din urmă zise: 

— Stau şi nu-mi pot reveni din uimire cum de te-ai 
îndrăgostit astfel, că nici tatăl tău şi nici eu n-am fost aşa. 

În loc să-i răspundă, Zbyszko se îndreptă brusc în şa, 
îşi puse mâna în şold, îşi înălţă capul şi se porni să cânte 
cu toată puterea: 


Noaptea toat-am plâns, am plâns toată ziua, 

Unde eşti drăguță, prea frumoasă fată! 

Nimic nu m-ajută, fără tine dragă, 

De n-am să-ţi văd ochii, gura ca o fragă. 
Hei! 

Şi acest „hei!” se rostogoli prin pădure, izbindu-se de 
trunchiurile copacilor de lângă drum, în sfârşit, răsună ca 
un ecou îndepărtat şi se stinse în desişuri. 

Maćko îşi pipăi din nou şoldul străpuns de săgețile 
nemţeşti şi murmură gemând încet: 

— Odinioară, oamenii aveau mai multă minte, pricepi? 

Totuşi, curând se adânci în gânduri, amintindu-şi parcă 
vremurile de altădată, şi adăugă: 

— Deşi câte unul era şi pe atunci tot prostănac. 

Dar, în acest timp, tocmai ieşiră din pădure şi zăriră 
colibele minerilor, iar mai departe zidurile crenelate ale 
fortăreței de la Olkusz, ridicate de regele Kazimierz, şi 
turnurile parohiei construite de Władysław Łokietek. 


Capitolul X 


Canonicul de la biserica parohială îl spovedi pe Macko 


176 


şi-i pofti să înnopteze acolo, aşa că plecară abia a doua zi 
de dimineaţă. Dincolo de Olkusz, cotiră spre Silezia, pe 
hotarul căreia aveau să meargă mereu până în 
Wielkopolska. Drumul ducea mai mult printr-o pădure, în 
care când apunea soarele se auzeau adesea, asemenea 
unor tunete subpământene, mugetele bourilor şi ale 
zimbrilor, iar noaptea luceau prin desişurile de alun ochii 
lupilor. O primejdie şi mai mare decât fiarele sălbatice îi 
ameninţa pe acest drum pe călători şi negustori din partea 
nemților sau a cavalerilor trădători din Silezia, ale căror 
întărituri se înălţau ici şi colo aproape de graniţă. De bună 
seamă, în urma războiului cu stăpânitorul din Opole, pe 
care-l ajutaseră împotriva regelui Władysław  oştenii 
silezieni, cele mai multe dintre aceste întărituri fuseseră 
distruse de luptătorii polonezi. Cu toate acestea, mai ales 
după apusul soarelui, trebuia să se ferească şi să aibă 
armele pregătite. 

Călătoriră totuşi în linişte, astfel că Zbyszko începu să 
se plictisească şi abia la o zi de mers până la Bogdaniec, 
auziră în urma lor într-o noapte sforăit şi tropot de cai. 

— Vin nişte călăreţi după noi, spuse Zbyszko. 

Macko, care nu dormea, privi la stele şi răspunse ca un 
om cu experienţă: 

— În curând, se revarsă zorile. Tâlharii nu atacă spre 
sfârşitul nopţii, pentru că până se luminează, trebuie să 
ajungă acasă. 

Totuşi, Zbyszko opri căruţa, aşeză oamenii de-a latul 
drumului cu faţa spre cei care veneau, iar el ieşi înaintea 
lor şi aşteptă. 

Într-adevăr, după o vreme, zări în mohoreală un grup 
de călăreţi. Unul dintre ei mergea în frunte, la câţiva paşi 
înaintea celorlalţi, dar se vede că nu voia să se ascundă, 
întrucât cânta cu voce tare. Zbyszko nu putea desluşi 
cuvintele, dar îi ajunseră la ureche strigăte vesele: hop! 
hop! cu care necunoscutul îşi încheia fiecare strofă. 

— Sunt de-ai noştri! îşi spuse. 

După care porunci: 

— Stai! 

—N-ai decât să stai tu, îi răspunse un glas pus pe 
glumă. 

— Cine sunteţi? 

— Dar voi cine sunteţi? 

— De ce năvăliţi asupra noastră? 

— Dar voi de ce ne aţineţi calea? 

— Răspunde, fiindcă arbaletele sunt armate. 

— Iar ale noastre... descordate, trage! 

— Răspunde omeneşte, că va fi rău de tine. 

Drept răspuns, Zbyszko auzi un cântec vesel: 


O obidă şi-un necaz 

Sar în joc cu mare haz... 
Hop, hop, hop! 

Ce le-o mai trebui joc? 

Jocu-i bun, dar n-au noroc! 
Hop, hop, hop! 


Tânărul rămase uimit auzind asemenea vorbe; dar 
cântecul încetă şi acelaşi glas întrebă: 

— Dar bătrânul Macko ce mai face? Mai răsuflă? 

Macko se săltă în capul oaselor în căruţă şi exclamă: 

— Pentru Dumnezeu, sunt de-ai noştri! 

Iar Zbyszko îşi îndemnă calul înainte: 

— Cine întreabă de Macko? 

— Vecinul lui, Zych de Zgorzelice. De-o săptămână tot 
merg după voi şi întreb pe toată lumea. 

—Măi să fie! Unchiule! E Zych de Zgorzelice! se 
bucură Zbyszko. 

Şi începură să se îmbrăţişeze cu veselie, deoarece Zych 
era într-adevăr vecinul lor şi în afară de asta, un om bun şi 
iubit de toţi pentru firea-i prietenoasă. 


—Ei, cum o mai duci? întrebă strângându-i mâna lui 
Maćko. Mai „hop!” sau nici măcar atât? 

— Ehei, nu mai e nici hop! răspunse Maćko, Dar mă 
bucur că te văd. O, Doamne, parcă am şi ajuns la 
Bogdaniec! 

—Dar ce ai, Domnia Ta, că am auzit că te-au rănit 
nemţii? 

— Au tras în mine cu arbaleta, câinii! Mi-a rămas vârful 
unei săgeți între coaste... 

—'Teme-te de Dumnezeu! Ei şi, ai încercat să bei 
untură de urs? 

— Vezi? interveni Zbyszko, toţi recomandă untura de 
urs. Când o să ajungem la Bogdaniec, o să mă duc noaptea 
cu toporul la un stup de albine sălbatice. 

— S-ar putea să aibă şi Jagienka, iar dacă nu mai are, o 
să trimit s-o întrebe. 

— Care Jagienka? Parcă pe soaţa Domniei Tale o chema 
Malgochna, se interesă Maćko. 

—Oho, care  Malgochna? La Sfântul Mihail se 
împlineşte a treia toamnă de când Malgochna odihneşte în 
tarlaua preotului. Era o femeie straşnică. Dumnezeu să-i 
lumineze sufletul. Iar Jagienka seamănă cu ea, numai că e 
tânără... 


După văi deal se ridică, 
Cum e neam aşa-i şi fiica... 
Hop, hop! 


— Şi doar Matgochnei i-am spus: Nu te mai urca în 
copac la cincizeci de ani. Nu m-a ascultat şi a urcat. S-a 
frânt o creangă şi buf! Domniile Voastre, mai că a făcut 
groapă în pământ, dar după trei zile şi-a dat ultima suflare. 

— Dumnezeu s-o odihnească! rosti Maćko. Îmi aduc 

aminte, cum de nu... când îşi punea mâinile-n şold şi 
începea să ocărască, se ascundeau argaţii în fân. Dar la 
gospodărie n-o întrecea nimeni! Şi a căzut, sărmana, din 
copac?... la te uită!... 

—A căzut ca un con de brad iarna... Of, ce m-am mai 
necăjit. Ştiţi, după înmormântare m-am îmbătat atât de rău 
de supărare, că n-au putut să mă trezească trei zile. 
Credeau că am dat ortu' preotului. Şi cât am mai jelit-o pe 
urmă, câte lacrimi am vărsat! Dar şi Jagienka e bună de 
treabă. Acum, toate sunt pe umerii ei. 

— Abia mi-o mai aduc aminte. Când am plecat, nu era 
mai mare decât baltagul. Trecea pe sub cal fără să-i atingă 
burta cu capul. Da' e mult de atunci şi cred că a mai 
crescut. 

— La Sfânta Aguieszka a împlinit cincisprezece ani; dar 
nici eu n-am mai văzut-o de aproape un an de zile. 

— Păi, unde-ai fost, Domnia Ta? De unde te întorci? 

— De la război. Puteam să stau ca un rob acasă când o 
aveam pe Jagienka? 

Macko, deşi bolnav, când auzi de război, îşi ciuli 
urechile şi întrebă: 

— Te pomeneşti că ai fost cu prinţul Witold la Worskla? 


— Sigur că am fost, răspunse vesel Zych de Zgorzelice. 
Ehei, nu i-a dat Dumnezeu noroc şi am suferit o grea 
înfrângere. Mai întâi ne-au omorât caii. Că tătarii nu atacă 
de-a dreptul, cum fac cavalerii creştini, ci trag cu arcurile 
de departe. Dacă te repezi asupra lor, se împrăştie şi iarăşi 
trag cu arcurile. Oricum ai face, n-o nimereşti! Pentru că 
vedeţi, Domniile Voastre, în oastea noastră, cavalerii se 
lăudau fără măsură, spunând: „N-o să aplecăm suliţele, şi 
n-o să scoatem nici săbiile din teacă, o să-i spulberăm în 
goana cailor pe viermii ăştia”. Aşa se tot grozăveau, până 

când au început să şuiere săgețile de s-a făcut întuneric, şi 
gata cu lupta. Abia am mai rămas unu' din zece. Vă vine să 
credeţi? Mai mult de jumătate din oştire, şaptezeci de cneji 
lituanieni şi ruteni au rămas pe câmpul de bătaie, iar 
dacă-i vorba de şlahtici şi tot felul de curteni, adică 
plevuşcă, fiindcă aşa se mai spune, nu i-ai fi numărat nici 
în două săptămâni. 

— Am auzit, îl întrerupe Macko. Şi dintre cavalerii pe 
care vi i-am trimis în ajutor, au murit o mulţime. 

— Adevărat, şi chiar nouă teutoni, fiindcă şi ei au fost 
nevoiţi să slujească în oastea lui Witold. Iar dintr-ai noştri 
s-au prăpădit o grămadă. După cum ştiţi şi Domniile 
Voastre, dacă alţii se uită înapoi, noi n-o facem. Marele 
cneaz s-a încrezut mai mult în cavalerii noştri şi n-a vrut să 
aibă altă strajă apropiată în timpul luptei decât numai 
polonezi. Ha, ha! Au căzut mormane în jurul lui, dar el n-a 
păţit nimic. Au murit Spytko de Melsztyn şi spătarul 
Bernat, şi paharnicul Mikołaj, şi Prokop, şi Przecław, şi 
Dobrogost şi Jaśko de Lazewice, şi Pilik Mazur, şi Warsz de 
Michów, şi voievodul Socha, şi Jaśko de Dąbrowa, şi 
Pietrko de Mitostaw, şi Szczepiecki, şi Oderski, şi Tomko 
Lagoda. Cine poate să-i pomenească pe toţi? Am văzut 
câţiva atât de plini de săgeți, încât după moarte semănau 
cu nişte arici, de te apuca râsul când te uitai la ei! 

Aici izbucni într-adevăr în hohote, ca şi când ar fi 
povestit cine ştie ce întâmplare veselă, apoi începu să 
cânte deodată: 

Ehei, ai văzut cine-i tătarul, 
Când te-a miruit cu parul! 


— Ei, şi după aceea? îl întrebă Zbyszko. 


— După aceea, marele cneaz a luat-o la sănătoasa, dar 
şi-a recăpătat curajul în curând, cum i se întâmplă de 

obicei. Cu cât îl apeşi mai tare, cu atât se îndreaptă mai 
repede, ca o nuia de alun. Atunci, am dat fuga la Tawan, ca 
să apărăm vadul. Tocmai sosise din Polonia o ceată de 
cavaleri. Dar, nimic! Prea bine! A doua zi, a venit Edyga cu 
o urdie mare de tătari, dar n-a izbândit nimic. Ehei, ce mai 
nuntă a fost! Când vrea să treacă prin vad, noi îi dam peste 
bot. N-a izbutit nicidecum. Am ucis şi am prins o mulţime. 
Eu însumi am vânat vreo cinci, pe care-i duc la Zgorzelice. 
O să vedeţi la lumina zilei ce boturi de câini au. 

— La Cracovia, se vorbea că şi în regat vom avea parte 
de război. 

— De parcă Edyga e prost. El ştie prea bine ce cavaleri 
sunt la noi şi unde mai pui că cei mai vestiți au rămas pe la 
casele lor, deoarece regina nu s-a bucurat că Witold a 
început singur războiul. Ehei, bătrânul Edyga e un om 
viclean! Şi-a dat seama numaidecât la Tawan că prinţul 
creşte în putere şi s-a dus peste nouă mări şi ţări!... 

— Şi Domnia Ta te-ai întors acasă. 

— Chiar aşa. Nu mai era nimic de făcut acolo. Iar la 
Cracovia, am aflat că Domnia Ta ai plecat cu puţin înainte 
la Bogdaniec. 

— De aceea ştiaţi că suntem noi! 

— Ştiam, deoarece am întrebat de Domniile Voastre la 
toate popasurile. 


Aici, se întoarse spre Zbyszko: 

— Ei, drăguliţă Doamne, erai mic când te-am văzut 
ultima dată, dar acum, deşi este încă întuneric, îmi dau 
seama că eşti un zdrahon de flăcău. Erai gata să tragi cu 
arbaleta!... Se vede că ai fost la război. 

—Pe mine m-a crescut războiul de mic. Să spună 
unchiul dacă nu-s hârşiit cu luptele. 

— Nu-i nevoie să-mi mai spună unchiul tău. L-am văzut 

la Cracovia pe stăpânul de la Taczew care mi-a povestit 
despre tine... lar dacă mazurianul acela nu vrea să-ţi dea 
fata, dacă aş fi în locul tău, n-aş fi atât de îndârjit, fiindcă, 
îmi placi... O să uiţi de cealaltă, când o s-o vezi pe Jagienka 
mea. E ca o floare!... 

—A, nu-i adevărat! N-am s-o uit, de-ar fi să văd şi zece 
ca Jagna Domniei Tale. 

— Odată cu ea, o să capeţi şi Maczydoly, unde-i şi o 
moară. Când am plecat, păşteau pe luncă şi vreo zece iepe 
bune cu mânjii lor. Oho, nu te teme, Jagna n-o să ducă 
lipsă de peţitori! 

Zbyszko vru să răspundă: „Aşa-i, dar eu n-am s-o 
peţesc!” însă Zych de Zgorzelice începu iarăşi să cânte: 


La picioare-ţi cad îndată, 
Numai să mi-o dai pe fată, 
Doamne-ajută! 


— Domnia Ta nu te gândeşti decât la cântece şi veselie, 
observă Macko. 

— Păi, ce altceva fac sufletele binecuvântate în rai? 

— Cântă. 

— Ei, vezi? lar cele osândite plâng. Prefer să mă duc la 
cei ce cântă, decât la cei ce plâng. Sfântul Petru va zice şi 
el: „Trebuie să-l lăsăm să intre în rai, că altfel zburdalnicul 
o să cânte în iad, iar asta nu se cade”. Aha, uite că se face 
ziuă. 

Într-adevăr, cerul se lumina. După un răstimp, ieşiră 
într-un luminiş larg, unde se vedea bine. În balta care 
ocupa cea mai mare parte din poiană, câţiva oameni 
prindeau peşte, dar la vederea oamenilor înarmaţi, 
aruncară năvoadele şi ieşind din apă, puseră repede mâna 
pe căngi şi ciomege, aşteptând ameninţători, gata de luptă. 

— Ne-au luat drept tâlhari, spuse Zych râzând. Hei, 

pescarilor! Ai cui sunteţi? 


Sătenii stătură o vreme în tăcere, privind neîncrezători, 
dar în cele din urmă, cel mai în vârstă dintre ei, 
recunoscându-i pe cavaleri, răspunse: 

— Ai abatelui de la Tulcza. 


—E ruda noastră, se bucură Macko, căreia i-am lăsat 
zălog Bogdaniec. Asta trebuie să fie pădurea lui, dar se 
pare că a cumpărat-o de curând. 

—0O, Doamne, a cumpărat-o! răspunse Zych. S-a bătut 
pentru ea cu Wilk de Brzozowa şi se vede că l-a biruit. 
Acum un an, trebuia să lupte cu sulița şi cu paloşul pentru 
partea asta, dar nu mai ştiu cum s-a sfârşit, pentru că am 
plecat. 

— Ei, suntem rude, zise Macko, cu noi n-o să se pună în 
poară, ba poate chiar că ne va înapoia o parte din zălog. 

—E cu putinţă. Dacă-l iei cu binele, mai pune şi de la 
el. Abatele este un cavaler care nu-şi pune coiful pentru 
prima dată. Pe deasupra, mai este şi cuvios şi îşi face 
datoria cu credinţă. Cred că vă aduceţi aminte. Când 
răcneşte la slujbă, zboară rândunelele din cuiburile de sub 
tavan. Ehei, aşa sporeşte slava lui Dumnezeu. 

— Cum să nu-mi aduc aminte! Că doar stingea de la 
zece paşi cu răsuflarea lumânările din altar. A venit 
vreodată la Bogdaniec? 

— Cum de nu. A venit, a aşezat cinci ţărani cu nevestele 
lor pe locurile despădurite. A fost şi la noi, la Zgorzelice, 
deoarece, cum ştiţi şi Domniile Voastre, el mi-a botezat-o 
pe Jagienka, la care ţine foarte mult şi o numeşte fiica lui. 

—Să dea Dumnezeu să vrea să-mi lase mie ţăranii, 
spuse Macko. 

— Ei, ce înseamnă cinci ţărani pentru un om avut ca el! 
În sfârşit, dacă-l va ruga Jagienka, o să-i lase. 

Discuţia se întrerupse un timp, întrucât peste pădurea 

întunecată şi jariştea trandafirie se înălţă soarele şi lumină 
împrejurimile. Cavalerii îl întâmpinară cu obişnuitul: 
„Lăudat fie numele Domnului!” după care îşi făcură 
semnul crucii şi rostiră rugăciunea de dimineaţă. 

Zych sfârşi cel dintâi şi lovindu-se de câteva ori cu 
pumnul în piept, se adresă tovarăşilor lui: 

— Acum, vreau să mă uit bine la voi. Ehei, cât de mult 


v-aţi schimbat amândoi... Macko, Domnia Ta trebuie mai 
întâi să te însănătoşeşti... Jagienka o să aibă grijă de toate, 
pentru că la Bogdaniec nu-i nici o femeie... Ştiu că vârful 
săgeţii ţi-a rămas între coaste... Şi nu ţi-e prea bine... 

Apoi se întoarse către Zbyszko: 

— Acum, arată-te şi tu... O, Dumnezeule atotputernic! 
Când erai mic, te căţărai pe spinarea mânjilor pe la coadă, 
ia te uită ce mai cavaler!... Ai faţa de fecioară şi umerii 
largi, ca un bărbat... Unul ca tine se poate lua la trântă şi 
cu un urs... 

— Ce înseamnă ursul pentru el? interveni Maćko. Era 
mai tânăr decât acum, când frizianul acela i-a zis 
copilandru fără mustață, iar el s-a supărat şi i-a smuls-o, 
lăsându-l fără podoabă... 

— Ştiu, îl opri Zych. Iar pe urmă v-aţi luptat şi le-aţi 
luat avutul. Powata de Taczew mi-a povestit totul: 


Neamţul a avut câştig 
L-a-ngropat fără covrig, 
Hop, hop! 


Şi începu să-l cerceteze zâmbitor pe Zbyszko, care 
privea şi el curios la trupul lui Zych, lung şi subţire ca un 
băț, la faţa lui cu un nas uriaş şi la ochii rotunzi, plini de 
veselie. 

—Oho! Se bucură tânărul, cu un asemenea vecin, viaţa 


nu va fi tristă deloc, numai să-l însănătoşească Dumnezeu 

pe unchiul meu. 

— Tot mai bine-i să ai un vecin vesel cu care nu te poţi 
certa, răspunse Zych. lar acum, ascultați ce vreau să vă 
spun, ca om bun şi creştin ce mă aflu. Acasă, n-aţi mai fost 
de mult, aşa că n-o să găsiţi nimic la locul lui. Nu e vorba 
de gospodărie, fiindcă abatele şi-a făcut bine treaba... a 
despădurit o tarla şi i-a aşezat acolo pe ţăranii aduşi... Dar 
pentru că rareori trece el însuşi pe acolo, cămara este 
goală, iar în casă abia dacă mai afli câte o laviţă sau un 
braţ de paie de mazăre pentru culcuş, ori bolnavul are 
nevoie de îngrijire. Aşadar, ştiţi ce zic eu? Haideţi cu mine 
la Zgorzelice. O să staţi vreo lună, două, aşa ar pofti inima 
mea, iar în acest timp, Jagienka va rândui lucrurile la 
Bogdaniec. Lăsaţi totul în seama ei şi n-o să vă doară 
capul... Zbyszko se va duce să aibă grijă de treburile 
gospodăriei, iar pe abate o să-l chem şi pe el la Zgorzelice, 
ca să faceţi socotelile... De tine, Macko, fata o să aibă grijă 
ca de tatăl ei, iar la caz de boală, grija unei femei e mai 
bună decât oricare alta. Haideţi, Domniile Voastre, faceţi 
după pofta inimii mele. 

— Toată lumea ştie că Domnia Ta eşti un om bun şi aşa 
ai fost întotdeauna, răspunse Macko, dar dacă mi-e sortit 
să mor din cauza aşchiei care mi-a rămas sub coaste, 
prefer să fie la mine acasă. Pe de altă parte, acolo, omul, 
fie şi bolnav, mai întreabă de una, mai veghează alta şi 
îndreaptă câte altele. Dacă Dumnezeu va porunci să mă 
duc pe lumea cealaltă, n-am încotro! Fie grija mare sau 
mică, n-ai ce face. lar cu lipsurile suntem învăţaţi din 
război. Celui care s-a obişnuit să doarmă câţiva ani pe 
pământul gol, îi place şi o legătură de paie de mazăre. Dar 
pentru inima bună a Domniei Tale, îţi sunt mulţumitor din 
tot sufletul, şi dacă n-am să-ţi fiu recunoscător eu, cu voia 

lui Dumnezeu îţi va fi Zbyszko. 

Zych de Zgorzelice, de bunătatea şi bunăvoința căruia 
se dusese buhul, îşi reînnoi rugăminţile, dar Maćko nu se 
lăsă convins: dacă trebuie să moară, să fie în bătătura lui! 
Lipsind atâţia ani de la Bogdaniec, i se făcuse dor de casă, 
aşa că acum, când era atât de aproape, nimic nu-l mai 
putea opri, de-ar fi să fie şi ultimul popas. Şi aşa, mila lui 
Dumnezeu e mare, fiindcă i-a îngăduit să ajungă până aici. 

Işi şterse ochii de lacrimile ce i se îngrămădeau sub 
pleoape, privi în jur şi spuse: 

— Dacă aici este pădurea lui Wilk de Brzozowa, o să 
ajungem îndată după-amiază. 

—Nu mai este a lui Wilk de Brzozowa, ci a abatelui, îl 
îndreptă Zych. 

Bolnavul prinse să zâmbească, iar după un răstimp 
răspunse: 

—Dacă este a abatelui, poate că odată va fi şi a 
noastră. 

-—la te uită la el, adineauri vorbeai de moarte, strigă 
vesel Zych, iar acum vrei să trăieşti mai mult decât 
abatele. 

— Dacă nu eu, o să trăiască Zbyszko. 

Vorbirea le fu întreruptă de ecourile de corn din 
pădure, care răsunară departe înaintea lor. 

Zych îşi struni calul numaidecât şi începu să asculte. 

— Cred că vânează cineva prin părţile astea, îşi dădu cu 
părerea. Aşteptaţi. 

— Poate că-i abatele. Ar fi bine, dacă ne-am întâlni 
acum. 

— Tăceţi din gură! 

Aici, se întoarse spre ceata lui: 

— Staţi pe loc! 

Se opriră cu toţii. Cornul răsună mai aproape, iar după 
o clipă, se auzi lătratul câinilor. 

— Stai! repetă Zych. Vin spre noi. 

Zbyszko descălecă şi începu să strige: 

— Daţi-mi arbaleta, poate se năpusteşte vreun animal 
asupra noastră, hai, mai repede! 

Şi smulgând arbaleta din mâinile unui slujitor, o rezemă 
de pământ, se sprijini cu mijlocul de ea, îşi îndoi spinarea 
ca un arc şi apucând coarda cu degetele de la amândouă 
mâinile, o prinse cât ai clipi din ochi în piedica de fier, 
după care aşeză săgeata şi se repezi înainte în pădure. 

—A încordat-o! A încordat-o fără manivelă! şopti Zych 
uluit de puterea neobişnuită a tânărului cavaler. 

— Hm, e un flăcău grozav! îi răspunse Maćko la fel de 
încet cu mândrie. 

În acest timp, cornul şi lătratul câinilor se apropiau tot 
mai mult. Deodată, în partea dreaptă a pădurii se auzi un 
tropot greoi, trosnetul tufişurilor şi ramurilor frânte, iar pe 
drum se năpusti din desiş un zimbru bătrân şi bărbos cu 
capul uriaş în pământ, ochii sângerii şi limba scoasă, 
răsuflând adânc, fioros. Trecând dintr-un salt peste o 
groapă din marginea drumului, căzu în genunchi pe 
picioarele dinainte din cauza avântului, dar se ridică 
numaidecât şi era gata să se ascundă în tufişurile de pe 
partea cealaltă, când zbârnâi brusc, amenințătoare, coarda 
arbaletei şi se auzi şuieratul săgeţii, apoi animalul se 
propti pe picioare, se răsuci, mugi îngrozitor şi se prăbuşi 
ca lovit de trăsnet la pământ. 

Zbyszko ieşi de după un copac, încordă iarăşi arbaleta 
şi se apropie gata să sloboadă altă săgeată în taurul căzut 
care scurma pământul cu picioarele dinainte. 

Dar uitându-se mai bine, se întoarse liniştit spre ceata 
lui şi începu să strige de departe: 

— L-am nimerit atât de bine, de s-a gunoit pe el! 

—Bată-te să te bată, se minună Zych, apropiindu-se, cu 
o singură săgeată!... 

—Ei, era şi aproape, iar săgeata are zborul iute. Ia 

uitaţi-vă, i-a pătruns sub spată până dincolo de vârful de 
fier. 

— Cred că vânătorii trebuie să fie aproape; mai mult ca 
sigur că ţi-l vor lua. 

—N-am să le îngădui! se împotrivi Zbyszko, l-am ucis 
pe drum, iar drumul nu este al nimănui. 

— Dar dacă vânează chiar abatele? 

— Ei, dacă-i abatele, n-are decât să-l ia. 

În acest timp, ieşiră din pădure mai întâi câinii, vreo 
cincisprezece. Când văzură fiara, se aruncară asupra ei 
lătrând din toate puterile, se îngrămădiră deasupra şi 
începură să se muşte unul pe altul. 

—O să apară îndată şi vânătorii, zise Zych. Aha, uite.-i, 
dar au ieşit la drum înaintea noastră şi încă nu văd 
animalul. Hop, hop! Veniţi încoace!... Zimbrul a fost 
omorât!... 

Dar tăcu brusc, îşi duse mâna streaşină la ochi, iar 
după o clipă exclamă: 

— Pentru numele lui Dumnezeu! Ce-i asta? Am orbit 
oare ori mi se pare... 

— Cineva călăreşte pe un cal negru în frunte, observă 
Zbyszko. Dar Zych răcni deodată: 

— lisuse milostiv! păi cred că e Jagienka! 

Şi începu numaidecât să strige: 

—Jagna! Jagna!... 

După care, porni înainte, dar până să-şi ia calul avânt 
în galop, Zbyszko avu parte de cea mai ciudată privelişte 
din lume. Pe un pag sprinten, venea spre el călărind 
bărbăteşte o fată cu arbaleta în mână şi sulița la spate. In 
părul zburlit de vânt i se agăţaseră spice de hamei; avea 
faţa rumenă ca aurora, cămaşa desfăcută la piept, iar 
peste cămaşă purta un pieptăraş cu lâna deasupra. 

Ajungând, îşi opri fugarul în două picioare; un răstimp 
pe chipul ei se răsfrânseră nedumerirea, uimirea, bucuria, 

în sfârşit, nevenindu-i să-şi creadă ochilor şi urechilor 
începu să strige cu glasu-i subţire, încă de copilă. 

— Tăticuţule! Tăticul meu drag! 

Şi cât ai clipi din ochi, sări din şa, iar după ce Zych 
descăleca şi el, i se aruncă în braţe. Un răstimp destul de 
lung, Zbyszko nu auzi decât plescăitul sărutărilor şi doar 
două cuvinte: „lăticule! Jagna! Tăticuţule! Jagula!” 
repetate cu bucurie. 

Cele două cete se apropiară, sosi şi Macko în căruţă, 
dar ei continuau să se strângă în braţe, repetând întruna: 
„Tăticuţule! Jagula!” Până când, într-un târziu, când se 
săturară de atâtea strângeri în braţe şi sărutări, Jagienka 
începu să-l întrebe: 

— Vā întoarceţi de la război? Sunteţi sănătoşi? 

—De la război. De ce să nu fim sănătoşi? Dar tu? Şi 
băieţii mai mici? Cred că sunt sănătoşi şi ei, nu-i aşa? Că 
altfel n-ai umbla lela prin pădure. Ce Dumnezeu cauţi pe 
aici? 

—Păi vezi şi Domnia Ta: vânez, răspunse Jagienka 
râzând. 

— Prin pădurea altuia? 

— Mi-a dat voie abatele. Mi-a trimis şi flăcăi care se 
pricep, şi câini. 

Aici, se întoarse spre slujitori: 

— Goniţi câinii ăia, că o să-i rupă pielea! 

Apoi către Zych: 

—A, cât sunt de bucuroasă că te văd!... La noi, toate 
sunt bune. 

— Păi ce, eu nu mă bucur? grăi Zych. Mai dă-mi boticul 
o dată să te sărut! 

Şi o luară iar de la capăt, iar când sfârşiră, Jagna se 
îngrijoră: 

— Până acasă, mai avem o bucată bună de drum... Am 
fugărit atâta fiara aia! Să tot fie vreo două mile, că ne-au 

ostenit şi caii. Dar ce mai zimbru, ai văzut?... L-am nimerit 
cu trei săgeți, dar cred că ultima l-a doborât. 

— Adevărat, dar nu era a ta, ci a cavalerului acesta. 

Jagienka îşi dădu la o parte cu mâna părul care-i cădea 
peste ochi şi se uită la Zbyszko cu o privire nu prea 
bine-voitoare. 

— Ştii cine este? o întrebă Zych. 

— Habar n-am. 

—Nu e de mirare că nu l-ai recunoscut, fiindcă a 
crescut. Dar poate că pe bătrânul Macko de Bogdaniec o 
să-l recunoşti. 

—O, Doamne! E Maćko de Bogdaniec! exclamă 
Jagienka. 

Şi apropiindu-se de căruţă, îi sărută mâna lui Macko. 

— Domnia Ta eşti? 

— Păi eu. Stau în căruţă, pentru că m-au rănit nemţii. 

— Care nemti, că ne-am războit cu tătarii? Asta o ştiu şi 
eu, fiindcă l-am rugat atâta pe tăicuţa să mă ia şi pe mine. 

— Adevărat, ne-am războit cu tătarii, dar noi n-am fost 
acolo, ci am luptat mai înainte în Lituania, şi eu, şi 
Zbyszko. 

— Şi unde-i Zbyszko? 

—Nu l-ai recunoscut nici pe Zbyszko? observă Macko 
râzând. 

— Ăsta-i Zbyszko? se minună fata, uitându-se la tânărul 
cavaler. 

— Întocmai! 

— Întâmpină-l şi pe el ca pe un prieten, o îndemnă 
voios Zych. 


Jagienka se întoarse repede spre Zbyszko, dar se 
retrase deodată şi spuse, acoperindu-şi ochii cu mâna: 

— Păi mi-e ruşine... 

— Bine, dar noi ne cunoaştem de mici! se amestecă 

Zbyszko. 

—Aşa-i, ne cunoaştem foarte bine. Ţin minte, n-am 
uitat. Acum vreo opt ani, Domnia Ta ai venit la noi cu 
Maćko, şi răposata mamă ne-a dat nuci cu miere. Domnia 
Ta, când cei mai în vârstă au ieşit din încăpere, m-ai lovit 
cu pumnul în nas şi-ai mâncat toate alunele. 

— Acum n-ar mai face una ca asta! se burzului Macko. 
A fost la prinţul Witold, a fost şi la Cracovia, la castel, şi 
cunoaşte obiceiul de la curte. 

Dar Jagienka se gândea la altceva, fiindcă se întoarse 
spre Zbyszko şi-l întrebă: 

— Domnia Ta ai omorât zimbrul? 

— Eu. 

— Hai să vedem unde s-a înfipt săgeata! 

—N-o s-o vedeţi, pentru că a intrat toată sub spată. 

— Las-o baltă, nu te mai încăpăţâna, o sfătui Zych. Am 
văzut cu toţii când l-a nimerit şi am văzut chiar ceva şi mai 
şi: a încordat arbaleta cât ai bate din palme fără să mai 
tragă de manivelă. 

Jagienka se uită pentru a treia oară la Zbyszko, dar de 
astă dată cu admiraţie: 

— Domnia Ta ai încordat arbaleta fără manivelă? se 
interesă. 

Zbyszko simţi parcă neîncrederea în glasul ei, aşa că 
sprijini în pământ arbaleta pe care o lăsase din mână mai 
înainte, o încordă într-o clipită, de se auzi arcul zbârnâind, 
apoi, vrând să arate că a deprins obiceiul de la curte, 
îngenunche şi i-o oferi Jagienkăi. 

Fata, însă, în loc s-o ia din mâna lui, roşi ca focul şi, 
neştiind ce să facă, începu să-şi strângă la gât cămaşa care 
i se descheiase din cauza goanei prin pădure. 

Capitolul XI 


A DOUA ZI DUPĂ CE AJUNSERĂ LA Bogdaniec, Macko şi 
Zbyszko începură să cerceteze vechea aşezare şi îşi dădură 
seama că Zych de  Zgorzelice avusese dreptate, 
spunându-le că la început vor trebui să îndure lipsuri mari. 

Gospodăria mai mergea cât de cât. Erau câteva tarlale 
lucrate de ţăranii dinainte şi de cei aduşi de abate. 
Odinioară, la Bogdaniec fuseseră mult mai multe ogoare, 
dar după bătălia de la Plowce!, când neamul celor cu 
deviza „Grindină” pierise aproape cu totul, nu mai erau 
braţe de muncă, iar după năvala nemților din Silezia şi 
cearta dintre familiile Grzymala şi Nałęcz, câmpurile 
mănoase cândva de la Bogdaniec se acoperiseră de pădure 
în cea mai mare parte. Macko nu fusese în stare să se 
descurce singur. În zadar încercase cu zece-cincisprezece 
ani înainte să-i atragă pe ţăranii liberi din Krzesnia, 
dându-le pământul în dijmă, fiindcă aceştia preferaseră să 
rămână pe dâlmele lor, în loc să trudească pe pământul 
altuia. Chemase totuşi şi câţiva oameni săraci; din diferite 
războaie, adusese o ceată de prinşi, pe care-i căsătorise, le 
făcuse case şi în acest fel satul începuse să se înfiripe din 
nou. Dar îi mergea tare greu, aşa că atunci când se ivise 
prilejul, Macko se grăbise să lase zălog toată aşezarea, 
socotind mai întâi că înstăritului abate îi va fi mai uşor să 
aibă grijă şi de pământul lui, iar în al doilea rând, că în 
război îşi vor spori avutul şi el, şi Zbyszko. Într-adevăr, 
abatele îşi făcuse datoria cu energie. Crescuse puterea de 
muncă de la Bogdaniec cu cinci familii de ţărani, înmulţise 
turmele de vite şi hergheliile de cai, adăugând la acareturi 
un hambar, un ocol de nuiele şi un grajd. In schimb, 
nelocuind la Bogdaniec, nu se îngrijise de casă, şi Macko 
care se gândise adesea că la întoarcere va găsi întăritura 


1 Lupta s-a dat între Władysław Łokietek şi cavalerii teutoni. 

înconjurată cu şanţ şi palisadă, o aflase acum tot în starea 
în care o lăsase, cu deosebirea că grinzile acoperişului se 
cam strâmbaseră, iar pereţii păreau mai scunzi, fiindcă se 
lăsaseră şi intraseră în pământ. 

Clădirea era alcătuită dintr-o tindă uriaşă, două odăi 
încăpătoare cu cămări şi o bucătărie. Odăile aveau beşici 
străvezii la ferestre, iar la mijlocul fiecăreia se afla câte un 
horn pe podeaua lipită din lut, din care fumul ieşea prin 
deschizăturile din tavan. Innegrit cu totul, tavanul slujea în 
vremurile bune şi de afumătoare, întrucât pe stinghiile 
prinse de grinzi, se atârnau pe atunci şunci de porc, de 
mistreți, de urs şi de elani, muşchi de cerbi şi căprioare, 
spinări de boi şi rotocoale de cârnaţi. Acum, însă, la 
Bogdaniec cârligele erau goale, ca şi poliţele de pe pereţi, 
unde, prin alte „curţi” se aşezau talere de cositor şi de 
argilă. Numai pereţii cu poliţe nu păreau prea goi. Zbyszko 
le poruncise slujitorilor să pună pe ele platoşe, coifuri, 
paloşe scurte şi lungi, iar mai încolo sulițe, furci, arbalete, 
lănci cavalereşti, în fine, scuturi, baltage şi valtrapuri 
pentru cai. Armele se înnegreau de fum şi era nevoie să le 
curețe de multe ori, în schimb avea totul la îndemână, iar 
pe de altă parte, carii nu rodeau lemnul suliţelor, al 
arbaletelor şi al baltagelor. Grijuliul Macko poruncise şi el 
ca veşmintele scumpe să fie duse în cămările încăperilor, 
unde dormeau. 

În odăile din faţă, aproape de ferestrele cu beşici, se 
aflau mese şi laviţe din scânduri de brad, la care se aşezau 
stăpânii şi slujitorii să mănânce. Oamenii obişnuiţi ani de-a 
rândul cu lipsurile războaielor n-aveau nevoie de prea 
multe, la Bogdaniec, însă, nu aveau totuşi nici pâine, făină, 
alte alimente şi mai ales veselă. Ţăranii aduceau şi ei ce 
puteau, dar Macko îşi pusese nădejdea îndeosebi, cum se 
întâmplă în astfel de împrejurări, în ajutorul vecinilor, şi nu 
greşise, cel puţin în privinţa lui Zych de Zgorzelice. 

A doua zi de la sosire, bătrânul tocmai se aşezase pe un 
butuc în faţa casei, vrând să se bucure de vremea 
frumoasă de toamnă, când în curte veni pe acelaşi cal 

negru Jagienka. Slujitorul care tăia lemne lângă gard, vru 
s-o ajute să descalece, dar ea, sărind singură din şa, se 
apropie de Maćko, gâfâind puţin din cauza grabei şi roşie 
ca mărul. 

—Lăudat fie numele Domnului! Domnia Ta, am venit 


să-ţi dau bineţe din partea tatei şi să te întreb de sănătate. 

— Nu-mi este mai rău ca pe timpul drumului, răspunse 
Macko, dar cel puţin am dormit pe bulendrele mele. 

— Cred că vă lipsesc destule, iar un bolnav are nevoie 
de multe. 

— Suntem bărbaţi în toată legea. Sigur că la început 
mai lipseşte una, alta, dar nu răbdăm de foame. Am dat 
poruncă să taie un bou şi două oi, aşa că avem carne 
îndestul. Femeile ne-au adus puţină făină şi ouă, dar asta 
nu-i de ajuns şi cel mai rău stăm cu vasele de bucătărie. 

— Eu am venit cu două care încărcate. Într-unul am pus 
aşternuturi şi veselă, iar în celălalt de-ale gurii. Turte şi 
făină, slănină şi ciuperci uscate, un butoiaş cu bere, şi unul 
cu miere, din ce-am avut în casă, din toate câte puţin. 

Macko era bucuros de tot ce-i adusese şi întinse mâna, 
o mângâie pe Jagienka pe cap şi spuse: 

— Dumnezeu să vă răsplătească, pe tine şi pe părinţii 
tăi. Când o să ne refacem, o să vi le dăm înapoi. 

— Doamne, fereşte! Păi ce noi suntem nemți, să ne 
luăm darul înapoi? 

—Ei, atunci Dumnezeu să vi-l înmulțească. Tatăl tău 
zicea că eşti gospodină bună. Ai avut grijă de tot 
Zgorzelice aproape un an de zile? 

— Aşa este!... Dacă mai aveţi nevoie de ceva, trimiteţi 
pe cineva, dar să fie unul care ştie ce trebuie, că se 
întâmplă câteodată să vină un slujitor, care habar nu are 
de ce a fost trimis. 

Jagienka începu să se uite în jur, şi Macko băgă de 

seamă, zâmbi şi o întrebă: 

— După cine te uiţi? 

—Nu mă uit după nimeni! 

—0O să-l trimit pe Zbyszko să vă mulţumească şi ţie, şi 
lui Zych. Ţi-a plăcut Zbyszko, nu? 

—A, nici nu l-am văzut bine. 

— Atunci uită-te la el, că tocmai vine. 


Într-adevăr, Zbyszko tocmai sosea de la adăpătoarea 
vitelor şi văzând-o pe Jagienka, grăbi pasul. Era îmbrăcat 
într-o tunică de elan, iar pe cap purta o cipilică rotundă de 
pâslă, care se folosea de obicei sub coif. Pe frunte avea 
părul tăiat deasupra sprâncenelor, iar în părţi îi cădea în 
cârlionţi aurii până pe umeri. Se apropia repede, înalt şi 
subţire ca un copil de casă mare. Jagienka se întoarse cu 
faţa spre Macko, vrând să-i arate astfel că numai la el 
venise, dar Zbyszko îi dădu bineţe cu veselie, apoi luându-i 
mâna, i-o sărută cu toată împotrivirea fetei. 

—De ce-mi săruţi mâna? îl întrebă, că doar nu sunt 


preot? 

—Nu te mai împotrivi! Aşa-i obiceiul. 

— Ai merita să ţi le sărute pe amândouă pentru tot ce-ai 
adus, interveni Maćko, şi tot n-ar fi prea mult. 

— Ce-ai adus? se interesă Zbyszko, uitându-se prin 
curte şi nevăzând nimic afară de calul negru legat de un 
par. 

— Carele n-au sosit încă, dar o să ajungă curând, 
răspunse Jagienka. 

Macko începu să înşire ce-a adus, fără să uite nimic, iar 
când aminti de cele două aşternuturi, Zbyszko îl 
întrerupse: 

—Eu dorm bucuros şi pe o piele de zimbru, dar îţi 


mulţumesc că te-ai gândit şi la mine. 
—Nu eu, ci tătuca... răspunse fata rumenindu-se. Dar 
dacă preferi să te culci pe pielea de zimbru, n-ai decât s-o 

faci. 

— Prefer să dorm pe ce se nimereşte. Pe câmpul de 
luptă, după bătălie, se întâmpla uneori să dorm şi cu un 
teuton sub cap. 

— Te pomeneşti că ai ucis şi un cavaler neamţ? Parcă 
nu-mi vine să cred! 

În loc să-i răspundă, Zbyszko începu să râdă, dar 
Macko strigă: 

—Ai frică de Dumnezeu, fetiţo, tu nu-l cunoşti! N-a 
făcut nimic altceva decât să ucidă nemți pe capete. Cu 
lancea, cu baltagul, cu orice, iar când vede un neamţ, de 
departe, se repede îndată asupra lui; nu poţi să-l opreşti 
nici legat. La Cracovia, a vrut să se bată chiar cu solul 
Lichtenstein, faptă pentru care era cât pe ce să-i taie 
capul. Atât de grozav e! O să-ţi povestesc şi despre cei doi 
frizieni, cărora le-am luat oamenii şi o pradă atât de mare, 
că am putea răscumpăra Bogdaniec numai cu jumătate din 
ea. 

Aici, Macko se apucă să vorbească despre duelul cu 
frizienii, apoi despre alte isprăvi şi fapte de arme de care 
avuseseră parte. Luptaseră doar, din spatele zidurilor şi la 
câmp deschis cu cei mai vestiți cavaleri de prin alte ţări 
străine. Se războiseră cu nemţii, cu francezii, cu englezii şi 
cu burgunzii. Luaseră parte la atâtea bătălii crâncene, 
încât cai, oameni, armuri, nemti şi pene se prefăceau parcă 
într-un vârtej ameţitor. Şi câte nu văzuseră în acest timp! 
Castele teutone din cărămidă roşie, întărituri lituaniene cu 
palisade de lemn şi biserici cum nu se aflau pe lângă 
Bogdaniec, şi oraşe, şi bungete de păduri, în care scânceau 
noaptea idolii lituanieni izgoniți din lăcaşurile lor şi multe 
alte ciudăţenii de tot felul; şi pretutindeni, unde era vreo 
încăierare, Zbyszko se afla în frunte, aşa că se minunau de 
el cei mai faimoşi cavaleri. 

Jagienka, aşezându-se pe trunchiul de copac alături de 
Maćko, asculta cu gura căscată această istorisire, 

întorcându-şi capul prins parcă în şuruburi, când spre 
unul, când spre celălalt, şi privind la tânărul cavaler cu o 
admiraţie crescândă. În sfârşit, când Macko îşi încheie 
povestirea, oftă şi spuse cu năduf: 

— Of, că nu m-am născut şi eu băiat! 

Zbyszko, însă, care în vreme ce Maćko vorbea, se 
uitase cu atenţie la ea, se gândea în acest moment cu totul 
la altceva, fiindcă răbufni pe neaşteptate: 

— Dar şi Domnia Ta eşti o mândreţe de fată! 

Jagienka îi răspunse necăjită şi întristată totodată: 

—E, ai văzut Domnia Ta altele şi mai frumoase ca 
mine. 

Zbyszko putea totuşi să-i spună fără să mintă că nu mai 
văzuse multe ca ea, deoarece Jagienka răspândea în jur 
sănătate, tinereţe şi putere. Bătrânul abate nu spunea 
degeaba despre ea că seamănă cu o colină şi un brad în 
acelaşi timp. La ea totul era frumos: şi făptura zveltă, şi 
umerii largi, şi pieptul parcă dăltuit în piatră, şi buzele 
roşii, şi ochişorii albaştri cu privirea ageră. Era îmbrăcată 
de asemenea mai cu grijă decât mai înainte, când vânase 
în pădure. La gât avea mărgele frumoase şi pe trup purta 
un pieptar deschis în faţă şi acoperit cu postav roşu, o 
rochie dintr-o bucată în dungi şi încălțări noi. Până şi 
bătrânul Macko îi observă îmbrăcămintea şi privind o clipă 
la ea, întrebă: 

— De ce te-ai îmbrăcat atât de bine, ca de sărbătoare? 

Dar Jagienka, în loc să-i răspundă, începu să strige: 

— Uite, vin carele!... 

Şi când sosiră într-adevăr, fugi spre ele urmată de 
Zbyszko. Descărcarea dură până la apusul soarelui, spre 
marea mulţumire a lui Macko, care cerceta fiecare lucru 
cu luare-aminte şi o lăuda pe Jagienka pentru toate. Aşa că 
începuse să se lase amurgul când fata se pregătea să se 
întoarcă acasă. Când vru să încalece, Zbyszko o prinse 
deodată de mijloc şi înainte ca ea să apuce să se 
împotrivească, o ridică şi o aşeză în şa. Atunci roşi ca 

bujorul şi întorcându-şi spre el faţa, murmură cu glasul 
înăbuşit: 

— Eşti un flăcău cu multă putere... 

lar el, neobservându-i rumeneala şi încurcătura din 
cauza întunericului, izbucni în râs şi o întrebă. 

— Nu-ţi este frică de animale? O să se lase noaptea 
îndată! 

— Am o suliță în căruţă... adu-mi-o. 

Zbyszko se duse la căruţă, luă sulița şi i-o dădu 
Jagienkăi: 

— Rămâi sănătos! 

— Du-te sănătoasă! 

— Dumnezeu să te răsplătească! O să vin mâine sau 
poimâine la Zgorzelice să-i dau bineţe lui Zych şi să vă 
mulţumesc la amândoi. 

— Sā vii! O să te aşteptăm cu bucurie! Haida! 

Şi îndemnând calul, dispăru după o clipă în tufişurile de 
lângă drum. 

Zbyszko reveni la unchiul său. 

—E timpul să ne întoarcem în casă. 


Dar Macko îi răspunse fără să se ridice de pe lemn: 

—Ehei! Ce mai fată! Până şi curtea se luminase din 
cauza ei! 

— Chiar aşa! 

Urmă un răstimp de tăcere. Macko părea că se 
gândeşte la ceva, uitându-se la stelele care răsăreau, apoi 
mormăi iarăşi ca pentru sine: 

—E şi vrednică, şi bună gospodină, deşi n-are mai mult 
de cincisprezece ani... 

— Adevărat! încuviinţă Zbyszko, bătrânul Zych ţine la 
ea ca la ochii din cap. Şi a zis că-i dă Moczydoly de zestre, 
iar acolo paşte pe luncă o herghelie de iepe cu mânjii lor. 

— În pădurea de la Moczydoly am auzit că sunt nişte 
mlaştini grozave, nu-i aşa?... 

— Da, dar acolo îşi au şi castorii coloniile lor. 

Şi iarăşi se aşternu tăcerea. Macko se uită o vreme cu 
coada ochiului la Zbyszko, iar în cele din urmă, îl întrebă: 

— De ce-ai căzut pe gânduri? Unde-ţi umblă mintea? 

— Păi... vezi, Domnia Ta, după ce-am văzut-o pe 
Jagienka, mi-am adus aminte de Danuska şi parcă m-a 
înţepat ceva în inimă. 

— Să mergem în casă, propuse bătrânul la acestea! S-a 
făcut târziu. 

Şi ridicându-se cu greutate, se sprijini de Zbyszko, 
care-l duse în odaia lui. 

Zbyszko se duse totuşi chiar a doua zi la Zgorzelice, 
fiindcă Maćko îl grăbea întruna. Il convinse de asemenea 
pe nepotul lui să ia cu el doi slujitori, aşa, pentru mai 
multă fală, şi să se îmbrace cât se poate de frumos, ca să-i 
arate lui Zych cinstea cuvenită. Zbyszko cedă şi se duse 
gătit ca de nuntă în aceeaşi cămaşă de atlaz alb, tivită cu 
fir de aur şi brodată cu grifoni aurii. Zych îl primi cu 
braţele deschise, bucurându-se şi cântând, iar Jagienka se 
opri înlemnită în pragul încăperii şi cât pe ce să scape 
carafa cu vin la vederea tânărului, deoarece se gândi că 
venise vreun prinţ la ei. Îşi pierdu dintr-odată toată 
îndrăzneala şi rămase tăcură, ştergându-se doar din când 
în când la ochi, de parcă voia să se trezească din somn. 
Zbyszko, care n-avea experienţă, se gândi că din motive 
necunoscute lui, nu se bucura că-l vede, aşa că discută 
numai cu Zych, ridicându-i în slăvi dărnicia de vecin şi 
admirându-i conacul de la Zgorzelice care nu semăna deloc 
cu cel de la Bogdaniec. 

Aici, se vedea peste tot belşugul şi rânduiala. Odăile 
aveau ferestre cu geamuri de corn şlefuit atât de bine, că 
semănau cu sticla străvezie. La mijlocul încăperilor nu 
erau hornuri cu vetre ci cămine mari cu burlane la colţuri. 
Podeau era din scânduri de zadă spălate bine, iar pe pereţi 
atârnau armuri şi o mulţime de talere lustruite ce 
străluceau ca soarele şi policioare strunjite frumos cu 

linguri dintre care două erau de argint. Din loc în loc erau 
întinse şi chilimuri prădate prin războaie sau cumpărate de 
la negustorii ambulanți. Pe sub mese, se aflau piei uriaşe, 
decolorate, de bour, de zimbru şi mistreți. Zych îi arăta cu 
plăcere bogăţiile lui, repetând întruna că de toate are grijă 
Jagienka. Îl conduse pe Zbyszko şi în iatac, unde mirosea a 
răşină şi mentă, în care erau agăţate de tavan legături cu 
piei de lupi, vulpi, jderi şi castori. li arătă, apoi, ciuberele 
cu brânzeturi, ceara şi mierea adunate, lăzile cu făină, 
ciupercile uscate, pesmeţii şi cânepa. Il duse de asemenea 
la hambare, la staul, la grajduri şi cocinile porcilor, pe la 
şoproanele în care se adăposteau carele, uneltele de 
vânătoare, plasele de pescuit şi atâta îi luă ochii cu 
îndestularea lui, încât Zbyszko, aşezându-se la cină, nu-şi 
mai putu reţine admiraţia. 

— Să tot trăieşti aici la Zgorzelice! se minună. 

— Şi la Moczydoly e la fel, răspunse Zych. Mai ţii minte 
Moczydoly. Doar e spre Bogdaniec. Părinţii noştri chiar 
s-au certat odinioară pentru hotar şi şi-au trimis provocări 
la duel, dar eu nu ţin seama de asta. 


Ciocni stacana cu mied cu Zbyszko şi-l întrebă: 
— Poate că ai chef să cânţi ceva? 


— Nu, refuză Zbyszko, mai bine te ascult pe Domnia Ta. 

— Zgorzelice o să le rămână ursuleţilor mei, numai să 
nu se sfâşie între ei pentru avere!... 

— Care ursuleţi? 

— Păi, copiii mei, fraţii Jagienkăi. 

— Ehei, n-o să aibă nevoie să-şi sugă labele în timpul 
iernii. 

— Asta nu. Dar nici Jagienka n-o să ducă lipsă de nimic 
la Moczydoty... 

— De bună seamă! 

—De ce nu mănânci şi nu bei nimic? Jagienka, 
toarnă-ne la amândoi. 

— Mănânc şi beau cât pot şi eu. 

—Dacă nu mai poţi, dă-ţi drumul la cingătoare... 
Frumoasă cingătoare! Cred că şi voi în Lituania v-aţi ales 
cu pradă bună, nu-i aşa? 

—Nu ne plângem, îl lămuri Zbyszko, folosindu-se de 
prilej ca să-i arate că şi stăpânii de la Bogdaniec nu sunt 
mai prejos. O parte din lucruri le-am vândut la Cracovia şi 
am luat patruzeci de grivne de argint... 

— Cum se poate? Păi cu atâta poţi să cumperi un sat 
întreg. 

—Am avut şi o platoşă de Milano, pe care unchiul a 
vândut-o pentru că se aştepta să moară, ştii şi Domnia Ta... 

— Ştiu! Merită să te duci în Lituania. Am vrut şi eu la 
timpul meu, dar mi-a fost frică. 

— De cine? De cavalerii teutoni? 

—Da' de unde, cine se mai teme de ei! Până nu te 
omoară, n-ai de ce să-ţi fie frică, iar după aceea, nu mai ai 
de ce. Mie mi-a fost frică de idolii păgânilor, adică de 
diavoli. Cred că pădurile sunt pline de ei. 

—Păi unde să stea, dacă le-au ars altarele?... Mai 
demult aveau de toate, iar acum trebuie să se 
mulţumească numai cu ciuperci şi furnici. 

—l-ai văzut şi tu? 

—Eu nu i-am văzut, dar am auzit că alţii i-au văzut... 
Întind mâna păroasă de după copaci şi cer de pomană... 

— Aşa zicea şi Macko, se amestecă Jagienka. 

— Păi cum! Ne-a povestit la amândoi pe drum, adăugă 
Zych. Nu-i de mirare! Că şi pe la noi, deşi ţara s-a creştinat 
de mult se aud uneori hohote de râs prin mocirle, iar prin 
case, cu toate că preoţii ne ceartă, tot e mai bine să laşi 
celor mici o strachină cu mâncare, că altfel atâta îţi râcâie 
prin pereţi de nu mai pui geană pe geană... Jagienka, pune, 

fata mea, o strachină şi lângă prag! 

Jagienka lua o strachină de pământ şi o aşeză lângă 
prag, iar Zych îşi urmă vorba: 

— Preoţii ne ceartă şi ne afurisesc! Dar lui lisus n-o să-i 
scadă faima pentru câteva găluşte, iar cel rău, dacă-i sătul 
şi binevoitor, te fereşte şi de foc, şi de hoţi. 

După care se întoarse spre Zbyszko: 

— Poate că totuşi îţi mai slăbeşti cingătoarea şi ne cânţi 
ceva? 

— Cântă, Domnia Ta, că de mult văd că ai poftă de 
cântat, sau poate că jupâniţa Jagienka vrea să ne cânte 
ceva? 

—O să cântăm cu rândul, se bucură Zych. Avem şi în 
casă un slujitor care o să ne ţină isonul din fluier. 
Cheamă-l şi pe slujitor! 

Îl aduseră pe slujitor, care se aşeză pe un scăunel şi 
ducându-şi fluierul la gură, apoi răsfirându-şi degetele pe 
găurile lui, începu să se uite la cei de faţă, aşteptând să 
vadă pe cine va trebui să-l ajute. 

Ei, însă, începură să se certe, pentru că nimeni nu voia 
să fie cel dintâi. In sfârşit, Zych îi spuse Jagienkăi, să le 
dea exemplu, aşa că, deşi îi era ruşine de Zbyszko, fata se 
ridică de pe laviţă, îşi puse mâinile sub şorţ şi începu: 

De-aş avea şi eu 
Aripi călătoare, 
Spre Jasiek al meu, 
Să mă pierd în zare. 


Zbyszko deschise mai întâi ochii larg, apoi zvâcni drept 
în picioare şi strigă cu putere: 

— De unde ştii, Domnia Ta, cântecul acesta? 

Jagienka privi la el cu mirare. 

— Îl cântă toată lumea... Ce-ţi veni, Domnia Ta? 

Zych, care credea că Zbyszko se ameţise, îşi întoarse 
către el faţa înveselită şi spuse: 

— Descheie-te! O să te simţi mai bine! 

Zbyszko rămase o clipă descumpănit, după care, 
stăpânindu-şi emotia, i se adresă Jagienkăi: 

— Mă rog de iertare. Mi-am adus aminte de ceva. Cântă 
mai departe. 

—'Te mâhneşte cântecul meu? 

— Aş, da' de unde! se împotrivi cu glasul tremurător. 
L-aş asculta toată noaptea. 

Cu aceste cuvinte, se aşeză şi, acoperindu-şi faţa cu 
mâinile, tăcu, nevrând să mai piardă nici o vorbă. 

Jagienka cântă şi a doua strofă, dar când o sfârşi, văzu 
o lacrimă mare şiroind pe degetele palmei lui Zbyszko. 

Atunci, se apropie repede de el şi aşezându-se alături, 
începu să-l înghiontească şi-l întrebă: 

— Ei, ce ai, Domnia Ta? Nu vreau să plângi. Hai, spune 
odată ce ai? 

—N-am nimic! răspunse Zbyszko oftând. Ar fi prea 
mult de povestit... Ce-a fost, a trecut. Acum, mi-e mai bine. 

— Poate vrei să mai bei puţin vin dulce? 

—Ce fată bună! se miră Zych. De ce vă vorbiţi cu 
Domnia Ta? Spune-i: Zbyszko, iar tu ei: Jagienka. Doar vă 
cunoaşteţi de când eraţi mici... 

Apoi se întoarse către fiica lui. 

— Dacă odinioară te cam bătea, nu-i nimic!... Acum n-o 
s-o mai facă. 

—N-am s-o mai fac! încuviinţă Zbyszko vesel. N-are 
decât să mă bată ea acum, dacă aşa vrea. 

La acestea, Jagienka, vrând să-l înveselească de-a 
binelea, îşi strânse mâna pumn şi râzând, începu să se 
prefacă a-l lovi pe Zbyszko. 

— Na, pentru că mi-ai spart nasul, na! na! na! 

— Vin! porunci stăpânul de la Zgorzelice. 

Jagienka se repezi în cămară şi aduse în grabă o oală 
cu vin, două pahare frumoase, sculptate cu flori de argint 

de mâinile aurarilor de la Wroclaw, şi câteva bucăţi de 
brânză ce miroseau de departe. 

Zych, care se cam afumase, fu mişcat de această 
privelişte, aşa că strânse oala la piept şi socotind se pare 
că este Jagienka, începu să se vaiete: 

— Of, fetiţa mea! Of, sărmana de tine! Ce-o să mă fac 
eu, un biet slăbănog, când mi te-or lua de la Zgorzelice, 
ce-o să mă fac!... 

— Şi vei fi nevoit s-o dai curând! strigă Zbyszko. 

Cât ai clipi din ochi, Zych trecu de la înduioşare la râs: 

— Ha! ha! N-are decât cincisprezece ani şi se uită după 
băieţi!... Când vede câte unul, fie şi de departe, bate ca 
mânzoaca din picioare!... 

— Tătucă, vrei să plec? îl ameninţă Jagienka. 

—Nu pleca! E bine cu tine... 


Şi începu să-i facă lui Zbyszko cu ochiul. 

— Sunt vreo doi care tot dau târcoale pe aici: unul este 
tânărul Wilk, fiul lui Wilk de Brzozowa, iar celălalt Cztan 
de Rogow. Dacă te-ar găsi aici, ar începe să scrâşnească 
din dinţi, cum fac adesea şi între ei. 

— Vai de mine! exclamă Zbyszko. 

După care se întoarse spre Jagienka şi spunându-i: tu, 
cum îl îndemnase Zych, întrebă: 

— Tu pe care îl preferi? 

— Pe nici unul. 

— Wilk e un flăcău iute la mânie! remarcă Zych. 

— N-are decât să urle! în altă parte! 

— Şi Cztan? 

Jagienka începu să râdă. 

—Cztan, spuse întorcându-se spre Zbyszko, e bărbos 
ca un tap, abia i se văd ochii, şi parcă-i un urs, atât este de 
gras. 


1 În limba polonă wilk = lup. 

Zbyszko se lovi cu palma peste frunte, ca şi când şi-ar fi 
adus aminte de ceva, şi spuse: 
—Ei!... dacă sunteţi atât de buni, vă mai rog un singur 


lucru: n-aveţi prin casă puţină untură de urs, îi trebuie 
unchiului pentru rană, iar la Bogdaniec n-am găsit? 

—Am avut, răspunse Jagienka, dar au luat-o băieţii 
să-şi ungă arcurile, iar câinii au mâncat ce-a mai rămas... 
Dar-ar boala în ei! 

— N-a mai rămas deloc? 

— Au lins-o pe toată! 

—Ei, atunci n-avem încotro, trebuie să mergem să 
căutăm un urs în pădure. 

— Faceţi o hăituială, că de urşi nu ducem lipsă, iar dacă 
vreţi, vă dăm şi cele necesare la vânat. 

— Ce să mai aştept! O să mă duc la noapte lângă stupii 
sălbatici. 

—Să iei şi vreo cinci ajutoare. Sunt destui oameni de 
ispravă. 

—N-o să mă duc cu ceata după mine, că-mi sperie 
fiara. 

— Cum aşa? Vrei să te duci cu arbaleta? 

— Ce pot să fac cu arbaleta prin pădure pe întuneric? 
Acum, nu mai e Lună să lumineze. O să iau o furcă bună cu 
cârlig, toporul şi mă duc chiar mâine singur. 

Jagienka tăcu un răstimp, apoi pe faţa ei se răsfrânse 
neliniştea. 

— Mai an, intră în vorbă, a plecat de la noi un vânător, 


Bezduch, şi l-a sfâşiat ursul. Oricum, totdeauna e lucru cu 
primejdie, fiindcă ursul, când vede noaptea un om singur, 
mai ales la stupi, se ridică numaidecât pe labele dinapoi. 
—Dacă ar fugi, n-aş mai putea să-l prind, răspunse 
Zbyszko. 
În acest timp, Zych, care aţipise, se trezi deodată şi 

începu să cânte: 


Tu, Kuba, eşti bun de treabă, 
Iar eu, Maciek, de haleală! 
Tu ieşi cu plugul pe câmp! 
Eu cu Kasia fug pe dâmb. 
Hop, hop! 


Apoi către Zbyszko: 

—Află că sunt doi. Wilk de Brzozowa şi Cztan de 
Rogów... iar tu... 

Dar Jagienka, temându-se ca Zych să nu spună ceva 
prea deocheat, se apropie repede de Zbyszko şi-l întrebă: 

— Şi când vrei să te duci? Mâine? 

— Mâine, după scăpătatul soarelui. 

— La care stupi? 

—la ai noştri, de la Bogdaniec, nu prea departe de 
movilele voastre, spre mlaştina lui Radzik. Mi s-a spus că 
pe acolo umblă destui urşi. 


Capitolul XII 


ZBYSZKO  PLECĂ LA VÂNĂTOARE, aşa cum spusese, 
deoarece Macko se simţea din ce în ce mai rău. La început, 
îl mai ţinură pe picioare bucuria întoarcerii şi treburile 
casei, dar a treia zi îi reveni fierbinţeala, iar durerea 
dintr-o parte îl ţintui la pat. Zbyszko se duse mai întâi ziua, 
să cerceteze locul, văzu pe aproape o urmă uriaşă în noroi 
şi se sfătui cu prisăcarul Wawrek, care dormea nu prea 
departe într-un bordei cu o pereche de dulăi fioroşi din 
Podhale, dar care tocmai voia să se mute curând în sat din 
cauza frigului de toamnă. 

Amândoi desfăcură bordeiul, luară câinii, ici şi colo 
unseră copacii cu puţină miere, ca mirosul să atragă 
animalul, apoi Zbyszko reveni acasă şi începu să se 

pregătească. Ca să-i fie cald, se îmbrăcă într-un pieptar de 
elan fără mâneci, îşi puse pe creştet o plasă de sârmă, ca 
ursul să nu-i poată jupui pielea de pe cap, în sfârşit, luă o 
furcă ferecată bine, cu două coarne, cârlig şi un topor lat 
de oţel, cu coada de stejar mai lungă decât cele folosite de 
dulgheri. La mulsul de seară, ajunse la locul hotărât şi 
alegându-şi o ascunzătoare potrivită, îşi făcu semnul 
crucii, se aşeză şi aşteptă. 

Razele roşietice ale soarelui care apunea pătrundeau 
printre crengile brazilor. Prin coroanele pinilor zburau 
ciorile croncănind şi bătând din aripi; unde şi unde 
chiţăiau spre apă iepurii, foşnind printre tufele îngălbenite 
şi pe frunzele căzute; uneori se ivea pe tulpina unui fag 
câte un jder sprinten. Prin desişuri se mai auzea ciripitul 
păsărelelor, care slăbea cu încetul. 

În pădure, nu se aşternuse încă liniştea la apusul 
soarelui. În curând, trecu pe lângă Zbyszko un cârd de 
mistreți cu zgomot mare şi sforăituri, apoi galopară elanii 
înşiraţi unul cu capul în coada celui dinainte. Ramurile 
uscate trosneau sub copite şi pădurea răsuna de tropote în 
timp ce patrupedele, lucind roşiatic în soare, se îndreptau 
spre mlaştini, unde se simțeau mai bine şi mai în 
siguranţă. Intr-un târziu, jariştea se aprinse pe cer, 
vârfurile pinilor părură cuprinse de vâlvătaie şi treptat 
totul începu să se cufunde în tăcere. Întunericul se ridica 
din pământ şi se înălța spre zarea luminoasă care începu şi 
ea să pălească în soare, să se înceţoşeze, să înnegrească şi 
să se stingă. 

„Acum, până când se vor auzi lupii, o să fie linişte”, se 
gândi Zbyszko. 

Îi păru rău că nu luase arbaleta, pentru că ar fi putut să 
vâneze lesne un mistreţ sau un elan. Intre timp, dinspre 
mlaştină mai răzbătură o vreme ecouri înăbuşite, 
asemenea gemetelor, şi şuierături. Zbyszko privi cu 
oarecare neincredere spre mlaştini, deoarece ţăranul 
Radzik, care trăise acolo într-o colibă de pământ, pierise 
odată cu familia, ca şi când l-ar fi înghiţit nămolul. Lumea 

vorbea că i-au răpit tâlharii, erau însă şi unii care văzuseră 
mai târziu urme ciudate de oameni sau de animale în jurul 
colibei, prin urmare, clătinau din cap şi se întrebau dacă 
n-ar fi bine să-l aducă pe preotul din Krzesnia să sfinţească 
locul. Nu se ajunsese la asta, întrucât nu se găsise nimeni 
care să vrea să trăiască aici, aşa că aşezarea, mai degrabă 
pereţii de chirpici, fuseseră spălaţi de ploi, iar locul nu se 
bucura de o faimă prea bună. Wawrek prisăcarul nu lua 
seama la toate acestea şi înnopta liniştit vara în bordeiul 
lui, dar şi despre el se vorbea în fel şi chip. Cu furca şi 
toporul la el, Zbyszko nu se temea de animalele sălbatice, 
se gândea în schimb cu oarecare nelinişte la puterile 
necurate şi se bucură când murmurele acelea conteniră. 

Ultimele luciri dispărură şi se făcu noapte de-a binelea. 
Vântul încetă, nu se mai auzea nici măcar fâşâitul obişnuit 
prin coroanele pinilor. Când şi când cădea ici şi colo câte 
un con de brad, bufnind puternic în tăcerea înstăpânită, 
încolo era atâta linişte, că Zbyszko îşi auzea şi propria 
răsuflare. 

În acest fel, petrecu multă vreme, gândindu-se mai 
întâi la ursul care putea să vină, apoi la Danusia care 
plecase cu curtea mazoviană pe meleaguri îndepărtate. Işi 
aduse aminte cum o luase în braţe când se despărţiseră de 
prinţesă şi cum îi şiroiau lacrimile ei pe obraz, îşi aminti 
chipul ei luminos, căpşorul ei bălai, cununiţele ei de 
albăstrele şi cântecul ei, de pantofiorii roşii cu vârfurile 
lungi, pe care-i sărutase la plecare, într-un cuvânt, de toate 
câte se întâmplaseră din clipa când se cunoscuseră; îl 
cuprinse o jale atât de mare, că nu se afla aproape de el 
şi-i era atât de dor de ea, încât se cufundă cu totul în 
visare, uită că este în pădure şi aşteaptă venirea ursului, 
spunându-şi în gând: 

„O să vin la tine, căci nu pot trăi fără tine”. 

Şi simţi cu toată fiinţa lui că aşa este şi că musai să 
plece în Mazowsze, deoarece altminteri îşi va pierde 
minţile la Bogdaniec. Îi veni în minte Jurand şi împotrivirea 
lui neînţeleasă, aşa că socoti că trebuie să se ducă 

neapărat, să afle despre ce taină era vorba, despre ce 
piedici şi dacă vreo provocare la luptă pe viaţă şi pe 
moarte nu le-ar putea îndepărta. În cele din urmă, avu 
impresia că Danusia întinde braţele spre el şi strigă: „Vino, 
Zbyszko, vino!” Cum putea să nu se ducă la ea! 

Şi nu dormea, o vedea atât de limpede, parcă era 
aievea sau în vis. lată că acum Danuska merge alături de 
prinţesă, zdrăngăne la lăută şi îngână ceva, dar se 
gândeşte la el. Se gândeşte că-l va vedea în curând sau 
poate că priveşte înapoi să-l vadă grăbind după ea, în timp 
ce el se află aici, în pădurea neagră. 

Aici, Zbyszko îşi reveni din amintirile lui şi se trezi nu 
numai pentru că îşi dăduse seama unde se află, ci şi fiindcă 
departe, în spatele lui, auzi ceva foşnind. 

Atunci, strânse furca în mâini, ciuli urechile şi începu 
să asculte. 

Foşnetul se apropia şi, după o vreme, deveni foarte 
clar. Vreascurile uscate trosneau, frunzele căzute şi 
tufişurile fâşâiau sub o talpă grijulie... Mergea ceva. 

La răstimpuri, foşnetul înceta, ca şi când fiara s-ar fi 
oprit lângă copaci, şi atunci tăcerea era atât de adâncă, 
încât lui Zbyszko îi ţiuiau urechile, apoi iarăşi se auzeau 
paşi rari şi prudenti. In această apropiere era ceva 
prevenitor, aşa că pe Zbyszko îl cuprinse uimirea. 

— Poate că „Mormăilă” se teme de câinii de la bordei, 
se întrebă, sau poate fi vreun lup care m-a adulmecat. 


Paşii încetară. Cu toate acestea, Zbyszko auzi bine că 
ceva se oprise la douăzeci-treizeci de paşi înapoia lui şi 
parcă s-ar fi aşezat jos. Se uită o dată, de două ori, dar deşi 
trunchiurile se desluşeau bine în întuneric, nu putu să 
vadă nimic. N-avea încotro, trebuia să aştepte. 

Şi aşteptă atât de mult, că-l cuprinse din nou mirarea. 

— Ursul n-ar veni aici să se culce lângă prisacă, iar 
lupul ar fi mirosit că sunt aici şi n-ar fi mai aşteptat să-l 
apuce dimineaţa. 

Şi deodată se înfioră din creşte până în tălpi. 

Dar dacă ceva „necurat” a ieşit din mlaştină şi-i aţine 
calea din spate? Dacă-l înşfacă nişte braţe alunecoase ale 
vreunui înecat şi-l privesc în faţă ochii verzi ai unei stafii, 
dacă ceva va izbucni într-un râs cumplit în spatele lui sau 
de după un pin se iţeşte un cap vânăt cu picioare de 
păianjen? 

Şi simţi că sub plasa de sârmă i se ridică părul măciucă 
în vârful capului. 

Dar după o clipă fâşâitul se auzi înaintea lui, şi de astă 
dată chiar mai clar decât înainte. Zbyszko răsuflă uşurat. 
Presupuse într-adevăr că „ciudăţenia” îi dăduse ocol şi 
acum se apropie din faţă. Asta-i convenea. Apucă furca 
bine, se ridică şi aşteptă. 

Deodată, deasupra capului, auzi foşnetul pinilor, pe faţă 
simţi un suflu puternic dinspre mlaştină şi în acelaşi timp îi 
pătrunse în nări mirosul de urs. 

Acum nu mai avea nici o îndoială: ursuleţul venise! 

Într-o clipă, pe Zbyszko îl părăsi teama şi plecându-şi 
capul, îşi încordă privirea şi ascultă. Paşii se apropiau 
greoi, limpede, mirosul devenea tot mai ascuţit; în curând, 
putea să-i audă răsuflarea şi mormăitul. 

„Numai să nu fie doi!” îşi spuse Zbyszko. 

În clipa aceea, văzu înaintea lui silueta mare şi 
întunecată a fiarei care, venind dincotro bătea vântul, nu 
putuse să-l adulmece, mai ales că-l înşela mirosul de miere 
cu care unseseră copacii. 

— Hai încoace, moşulică! îl chemă Zbyszko, ieşind de 
după pin. 

Ursul mugi scurt, parcă înfricoşat de apariţia 
neaşteptată, dar era prea aproape ca să mai poată scăpa 
prin fugă, aşa că se ridică repede pe picioarele dinapoi, 
desfăcându-şi labele dinainte ca pentru a-l lua în braţe. 
Tocmai asta aştepta şi Zbyszko; îşi luă avânt, sări ca 
fulgerul şi, cu toată puterea braţelor şi a greutăţii sale, 
înfipse furca în pieptul animalului. 

Întreaga pădure se cutremură acum de mormăitul 
înfricoşător. Ursul înşfăcă furca, vrând s-o smulgă, dar 

cârligele de lângă coarne îl împiedicară, aşa că învins de 
durere, mugi şi mai puternic. Vrând să ajungă la Zbyszko, 
împinse în coarnele furcii, care se înfipseră şi mai adânc. 
Neştiind dacă furca intrase destul de adânc, Zbyszko n-o 
lăsă din mâini. Omul şi fiara începură să se smucească şi 
să se împingă. Răsună pădurea de răcnetele în care se 
simţea turbarea şi disperarea. 

Zbyszko nu putea să pună mâna pe topor până când nu 
înfigea mai înainte şi al doilea corn al furcii în pământ, dar 
ursul, apucând-o cu labele de lângă coadă, o scutura odată 
cu Zbyszko, înțelegând parcă despre ce era vorba şi cu 
toată durerea pe care i-o producea fiecare mişcare a 
coarnelor înfipte adânc, nu se lăsa răzbit. In acest fel, 
lupta crâncenă se prelungea şi Zbyszlo înţelese că puterea 
lui va slăbi curând. Putea să şi cadă şi atunci ar fi fost 
pierdut, astfel că se  opinti, îşi încordă braţele, 
desfăcându-şi picioarele, îşi îndoi grumazul ca un arc, ca 
să nu se prăbuşească pe spate şi începu să repete printre 
dinţii încleştaţi. 

— Unul din noi trebuie să moară!... 

Şi-l cuprinse o asemenea mânie îndârjită, încât ar fi 
preferat într-adevăr în clipa asta să moară el în loc să lase 
dihania să scape. În cele din urmă, piciorul i se împiedică 
de rădăcina pinului, se clătină şi ar fi căzut, dacă n-ar fi 
apărut lângă el o siluetă întunecată şi încă o furcă 
„rezemă” fiara, iar lângă ureche auzi un glas strigându-i: 

— Izbeşte-l cu toporul!... 

În înverşunarea luptei, Zbyszko nu mai stătu să se 
întrebe de unde-i venea ajutorul neaşteptat, ci apucă 
toporul şi lovi năprasnic. Furca se frânse sub greutatea şi 
spasmul din urmă al ursului, care se prăbuşi ca lovit de 
trăsnet şi începu să horcăie. Dar încetă numaidecât. Se 
lăsă tăcerea întreruptă doar de răsuflarea gâfâită a lui 
Zbyszko, care se sprijini de pin, deoarece picioarele îi 
tremurau sub el. Abia după o vreme, îşi înălţă capul, se 
uită la silueta de lângă el şi se sperie crezând că poate nu 
era a unui om. 

— Cine eşti? întrebă neliniştit. 

— Jagienka! răspunse un glas subţire de femeie. 

Zbyszko mai că amuţi de uimire, nevenindu-i să-şi 
creadă ochilor. Dar îndoiala lui nu dură prea mult, fiindcă 
glasul Jagienkăi se auzi din nou: 

— Să fac focul... 


Se auzi îndată scrâşnetul amnarului lovit de cremene, 
scânteile se împrăştiară şi la lumina lor tremurătoare, 
Zbyszko zări fruntea albă, sprâncenele negre şi buzele 
rotunjite ale fetei, care sufla în iasca aprinsă. Abia atunci 
se gândi că ea venise în pădure ca să-l ajute, că fără furca 
ei, s-ar fi putut să sfârşească rău, şi-i fu atât de 
recunoscător, încât nu mai stătu pe gânduri, o cuprinse în 
braţe şi o sărută pe amândoi obrajii. 

lasca şi cremenea căzură din mâinile fetei. 

—Ei, lasă-mă în pace! Ce-ţi veni? repetă cu glasul 
înăbuşit, dar fără să-şi îndepărteze faţa, şi atingându-i ca 
din întâmplare buzele lui Zbyszko. 

Tânărul îi dădu drumul şi spuse: 

— Dumnezeu să te răsplătească. Nu ştiu ce s-ar fi 
întâmplat dacă nu erai tu. 

Jagienka, lăsându-se pe vine în întuneric, ca să caute 
iasca şi cremenea, începu să-l lămurească: 

— M-am temut pentru tine, pentru că Bezduch s-a dus 


şi el cu furca şi toporul, dar ursul l-a sfârtecat. Doamne 
fereşte de ceva rău, lui Macko nu-i este prea bine, abia îşi 
mai trage sufletul, săracul... Aşa că am luat furca şi am 
venit. 

— Deci tu erai după pinul acela? 

—Eu. 

— Iar eu am crezut că e „necuratul”. 

—Mi-a fost frică şi mie, deoarece aici, pe lângă 
mlaştina lui Radzik, nu e bine să umbli noaptea fără foc la 
tine. 

— Şi de ce nu mi-ai spus nimic? 

— Îmi era frică să nu mă goneşti. 

Şi rostind acestea, începu să scapere, apoi puse peste 
iască un smoc de câlţi de cânepă, care se aprinseră 
numaidecât, arzând cu o flacără luminoasă. 

—N-am decât două aşchii, du-te şi strânge câteva 
vreascuri uscate să facem focul, îl îndemnă. 

Într-adevăr, după o clipă, izbucniră flăcări vesele care 
luminară corpul uriaş, roşcat, al ursului ce zăcea într-o 
baltă de sânge. 

—Ehei, grozavă  dihanie! se miră Zbyszko, 
mândrindu-se oarecum. 

— O, Iisuse, aproape că i-ai despicat capul în două! 

Cu aceste cuvinte, se aplecă şi îşi afundă mâna în blana 
ursului, ca să se convingă dacă animalul are multă 
grăsime, după care se ridică veselă în picioare: 

—0O să avem untură pentru vreo doi ani! 

— Uite cum s-a frânt furca! 

— Asta-i necazul, ce-o să spun eu acasă? 

— Cum adică? 

—Tătuca nu m-ar fi lăsat în pădure, aşa că am fost 
nevoită să aştept până se culcă toţi. 

lar după aceea adăugă: 

— Să nu spui nici tu că am fost aici, ca să nu mă certe. 

— Am să te însoțesc până aproape de casă, s-ar putea 
să te atace lupii şi nu mai ai nici furcă. 

— Bine, fie! 

Şi stătură aşa de vorbă un răstimp la strălucirile 
jucăuşe ale focului, lângă leşul ursului, ca două făpturi 
tinere ale pădurii. 

Zbyszko se uită la faţa frumoasă a Jagienkăi, luminată 
de flăcări, şi constată fără să vrea: 

— Cred că o fată ca tine nu se mai află în toată lumea. 
Ar trebuie să mergi şi la război! 

Ea îl privi o clipă în ochi, apoi răspunse aproape cu 
tristeţe: 
— Ştiu şi eu... dar să nu râzi de mine. 


Capitolul XIII 


JAGIENKA TOPI SINGURĂ O GĂLEATĂ mare de untură de urs. 
Macko bău prima ulcică cu plăcere, întrucât era proaspătă, 
nu se afumase şi mirosea a angelică, deoarece fata care se 
pricepea la leacuri adăugase atât cât trebuia în găleată. 
Bolnavul se simţi îndată mai în putere şi începu să spere că 
se va înzdrăveni. 

— De asta aveam nevoie, se bucură. Când trupul o să 


aibă destulă grăsime, poate că şi aşchia asta, lua-o-ar 
dracu, o să iasă afară. 

Totuşi următoarele păhărele nu-i mai plăcură tot atât 
de mult, ca ulcica dintâi, dar le bău în silă, gândindu-e că 
n-are încotro. Jagienka îl încuraja, zicându-i: 

—O să te însănătoşeşti. Lui Bilud de Ostrów i s-au 
înfipt câteva inele din cămaşa de zale sub grumaz şi i-au 
ieşit tot cu untură de urs. Dar când se va deschide rana, 
trebuie s-o ungi cu grăsime de castor. 

— Ai şi de asta? 

— Avem. Dacă va fi nevoie de grăsime proaspătă, o să 
mă duc cu Zbyszko la coloniile castorilor. Nu ne va fi greu 
să prindem unul, dar n-ar strica să făgăduieşti vreunul 
sfântului patron al rănilor. 

— Şi mie mi-a trecut prin minte, numai că nu ştiu prea 
bine care este. Sfântul Gheorghe este patronul cavalerilor: 

el păzeşte războinicul de rele şi-i sporeşte puterea la 
nevoie; se vorbeşte chiar că luptă adesea de partea 
dreptăţii şi-i bate pe păgâni. Dar unul care nu pregetă să 
lupte, n-are cum să te ajute, pentru tine poate fi bun altul 
căruia nu-i stă nimeni în cale. Orice sfânt îşi are locul şi 
treburile lui în cer, asta o ştie toată lumea! Şi nu se 
încurcă niciodată unul pe celălalt, pentru că astfel s-ar isca 
gâlceavă, iar în cer nu se cade ca sfinţii să se certe sau să 
se bată între ei. Cosma şi Damian, sunt şi ei nişte sfinţi 
însemnați la care doftorii se roagă să nu piară bolile pe 
lume, că astfel ar rămâne fără pâine. Mai este şi Sfânta 
Apolonia pentru durerile de măsele, şi Sfântul Liboriusz 
pentru piatră, dar mai sunt şi alţii. Când o să vină abatele, 
o să-mi spună la cine să mă duc, că nu orice cleric 
cunoaşte tainele Domnului şi nu oricine ştie asemenea 
lucruri, deşi are capul ras. 

— Ce-ar fi să-i promiţi chiar Domnului lisus? 

— Sigur, că el este deasupra tuturor. Dar asta ar fi ca şi 
când tatăl tău, la mânie, ar bate un ţăran de-al meu, iar eu 
m-aş duce de-a dreptul la regele de la Cracovia să mă 
plâng. Ce mi-ar spune regele? Mi-ar zice aşa: „Eu sunt mai 
mare peste întreg regatul, iar tu vii să mi te jeluieşti 
pentru ţăranul tău! N-ai destule cinuri mai mici, nu poţi să 
te duci la castelan sau la mijlocitorul meu?” Domnul lisus 
stăpâneşte peste toată lumea, pricepi? lar pentru pricinile 
mai mărunte îi are pe sfinţi. 

—O să-ţi spun eu ce să faci, zice Zbyszko, şi ai să vezi 
care-i rostul discuţiei. Jură-i răposatei noastre regine că 
dacă te va ajuta, o să faci un pelerinaj la Cracovia, la 
mormântul ei. Câte minuni nu s-au întâmplat acolo chiar 
sub ochii noştri! De ce să mai cauţi alţi sfinţi, când 
Stăpâna noastră este cea mai bună? 

—Da, dacă aş şti că vindecă şi rănile! 

— Chiar dacă n-ar face-o! Nu va cuteza nici un sfânt să 
se supere pe ea, iar dacă s-ar sumeţi, l-ar pedepsi 
Dumnezeu, că nu e vorba de fitecine, ci de regina 
Poloniei... 

— Care, la urma urmelor, a creştinat o ţară întreagă. Ai 
vorbit cu cap, încuviinţă Maćko. Ea stă sus în adunarea 
dumnezeiască şi se înţelege că nu oricine se poate pune 
împotriva ei. Am să fac cum mă sfătuieşti, ca să mă 
înzdrăvenesc! 

Sfatul îi plăcu şi Jagienkăi, care nu se putea stăpâni să 
nu admire înţelepciunea lui Zbyszko, aşa că Macko făcu 
legământul în aceeaşi seară, după care bău cu şi mai mare 
plăcere untura de urs, aşteptând să se însănătoşească de 
la o zi la alta. Cu toate acestea, după vreo săptămână, 
începu să-şi piardă nădejdea. Spuse că untura îl „strică” la 
stomac, iar pe piele, după ultima coastă, îi creşte ceva care 
seamănă cu un cucui. După zece zile, îi fu şi mai rău: 
cucuiul crescuse şi se roşise, iar Macko se simţea foarte 
slăbit şi când îi reveni fierbinţeala, începu să se 
pregătească iarăşi de moarte. 

Până când într-o noapte, îl trezi deodată pe Zbyszko. 

— Aprinde focul repede, îl grăbi, că se întâmplă ceva cu 
mine, dar nu ştiu dacă e bine sau rău. 

Zbyszko zvâcni drept în picioare şi fără să mai scapere, 
suflă în odaia învecinată în cenuşa din horn, aprinse o 
aşchie muiată în smoală şi se întoarse. 

— Cum te simţi, Domnia Ta? 

— Cum mă simt! Parcă mă înţeapă cucuiul, trebuie să 
fie vârful săgeţii! Îl şi apuc, dar nu pot să-l scot, simt doar 
că-mi alunecă dintre unghii şi se mişcă... 

—E vârful săgeţii, nimic altceva. Apucă-l bine şi trage! 

Macko începu să se răsucească şi să ofteze de durere, 
dar îşi vâri degetele mai adânc şi când apucă bine aşchia, 

trase cu putere şi o scoase. 

—O, Iisuse! 

—Ai scos-o? întrebă Zbyszko. 

—Am scos-o. M-au trecut toate apele. Dar, uite-o! 

La aceste cuvinte, îi arătă lui Zbyszko vârful ascuţit 
care se desprinsese din săgeata rău ferecată şi-l chinuise 
câteva luni de zile. 

— Slavă Domnului şi reginei Jadwiga! Acum o să te faci 
bine. 

—Se prea poate, că m-am mai uşurat, dar mă doare 
îngrozitor, zice Macko apăsând cucuiul din care începu să 
curgă sânge amestecat cu puroi. Cu cât va rămâne mai 
puţină răutate din asta în mine, cu atât îmi va fi mai bine. 
Jagienka mi-a zis că acum ar trebui să astupăm rana cu 
grăsime de castor. 

—O să prindem unul chiar mâine. 

Totuşi, Macko se simţi mult mai bine chiar de a doua zi. 
Dormi până târziu, iar când se trezi ceru să i se dea să 
mănânce. La untura de urs nici nu mai putea să se uite, 
aşa că-i sparseră douăzeci de ouă într-o tigaie, fiindcă 
prudenţa o îndemnă pe Jagienka să nu întreacă măsura. Le 
înfulecă fireşte cu lăcomie cu o jumătate de pâine şi le udă 
cu o carafă de bere, după care porunci să i-l aducă pe 
Zych, pentru că se înveselise. 

De aceea, Zbyszko trimise pe unul din slujitorii turci, 
dăruiţi de Zawisza să-l cheme pe Zych, care încălecă şi 
veni după-amiază, tocmai când tinerii se pregăteau să 
plece după castori la iezerul Odstajany. Vârstnicii râseră, 
glumiră şi cântară la un pahar de mied fără măsură, apoi, 
într-un târziu, începură să vorbească despre copii şi 
fiecare să-şi laude odrasla. 

— Ce flăcău pe cinste este Zbyszko! zise Macko, nu mai 
e altul ca el. E curajos, iute ca un râs şi îndemânatic. Află 
că atunci când îl duceau la eşafod, la Cracovia, fetele 
chiţăiau de la ferestre, de parcă le înţepa cineva cu acul pe 

la spate, şi ce fete: fiice de cavaleri şi castelani, ca să nu 
mai pomenesc de orăşencele ca floarea. 

— N-au decât să fie şi fiice de castelani, dar nu o întrec 
pe Jagienka mea! răspunse Zych de Zgorzelice. 

—Parcă eu zic că o întrec? Una mai drăguță ca 
Jagienka nu se mai află. 

— Nici eu nu pot să spun nimic de Zbyszko: încordează 
arbaleta fără manivelă!... 

— Şi răzbeşte singur ursul. Ai văzut, l-a izbit, i-a crăpat 
capul şi i-a retezat o labă dintr-o lovitură. 

— l-a crăpat capul, dar nu de unul singur, ci cu ajutorul 
Jagienkăi. 

—Ea l-a ajutat?... mie nu mi-a spus nimic. 

— Pentru că aşa i-a promis... fiindcă pentru o fată e 
ruşine să se ducă noaptea în pădure. Mie mi-a spus 
numaidecât cum a fost. Altele preferă să născocească, dar 
ea nu se fereşte de adevăr. La drept vorbind, nu m-am 
bucurat, că cine ştie... Am vrut s-o cert, dar ea mi-a zis: 
„Dacă eu însămi n-o să-mi păzesc fecioria, nici Domnia Ta, 
tăicuţă n-o să mi-o păzeşti, dar să n-ai grijă, Zbyszko ştie 
ce înseamnă onoarea de cavaler”. 

— Chiar aşa. Şi astăzi au plecat tot singuri. 

—Dar se vor întoarce spre seară. Noaptea, diavolul 
este cel mai înverşunat şi fetei nu trebuie să-i fie ruşine, că 
este întuneric. 

Macko se gândi un răstimp după care rosti ca pentru 
sine: 

— Oricum, ei se bucură când sunt împreună... 

— Hm! Numai să nu-i fi jurat credinţă alteia. 

— După cum ştii, aşa-i obiceiul cavalerilor... Orice tânăr 
care nu-şi are stăpâna inimii, este socotit un prostănac... 
El s-a legat să-i aducă penele de păun şi pe astea trebuie 

să le reteze de pe coifurile teutonilor, pentru că şi-a pus în 
joc cinstea de cavaler; pe Lichtenstein musai să-l prindă şi 
pe el, dar de celelalte poate să-l dezlege abatele. 

— Îl aşteptăm să vină de la o zi la alta... 

— Aşa socoteşti? întrebă Macko, apoi adăugă: 

—La urma urmei, ce înseamnă un astfel de legământ, 
de vreme ce Jurand i-a spus în faţă că nu-i dă fata! Dacă i-a 
făgăduit-o altuia sau i-a oferit-o lui Dumnezeu, asta nu mai 
ştiu, dar i-a spus-o de-a dreptul că nu i-o dă... 

—Nu ţi-am spus, întrebă Zych, că abatele ţine atât de 
mult la ea, de parcă ar fi a lui? Ultima dacă i-a zis aşa: „Eu 
n-am rude decât după mamă, dar din această zestre, tu vei 
primi mai mult decât ele”. 

La acestea, Macko privi neliniştit şi chiar bănuitor la 
Zych şi răspunse abia după un timp: 

— Cred că nu vrei să ne faci o nedreptate... 

— Jagienka va căpăta Moczydoly, evită Zych un răspuns 
mai precis. 

— Chiar acum? 

— Întocmai. Altuia nu i-aş lăsa-o, dar ei am să i-o dau. 

— Şi aşa, Bogdaniec este pe jumătate al lui Zbyszko, şi 
dacă-mi dă Dumnezeu sănătate o să-l gospodăresc cum se 
cuvine. Domniei tale îţi place Zbyszko? 

Zych începu să clipească din ochi şi răspunse: 

— Mai rău e că Jagienka, de câte ori aude de el, se 
întoarce cu faţa la perete. 

— Dar când aude de alţii? 

— Când îi amintesc de alţii, stucheşte şi întreabă: „ăsta 
cine mai e?!” 

—Păi vezi? Cu ajutorul lui Dumnezeu, lângă o 
asemenea fată, o să uite şi Zbyszko de cealaltă. Eu, că sunt 
bătrân, şi tot aş uita... să-ţi mai torn mied? 

— Mai toarnă-mi. 

— Mda, abatele... e un om cu minte! Sunt şi printre ei, 
cum ştii, oameni cu obiceiuri lumeşti, dar el, deşi nu 
trăieşte printre călugări, că doar e preot, iar un preot se 
descurcă întotdeauna mai bine decât un om obişnuit, 
fiindcă ştie şi să citească şi stă aproape de duhul sfânt. Iar 
Domnia Ta faci bine că-i dai îndată Moczydoty Jagienkăi. Şi 
eu, numai să mă ajute Domnul lisus să mă însănătoşesc, 
am să atrag cât mai mulţi dintre ţăranii din Brzozowa. O să 
le dau la fiecare pământ bun, despădurit, că la Bogdaniec 
avem destul. Iar lui Wilk, n-au decât să-i ureze sănătate la 
Crăciun şi să vină la mine. Păi ce, n-au voie? Cu timpul, o 
să ridic şi o întăritură la Bogdaniec, un mic castel din 
trunchiuri de stejar cu şanţ de apărare împrejur... Bine că 
Zbyszko şi Jagienka se duc de pe acum împreună la 
vânătoare... Cred că şi zăpada n-o să întârzie prea mult... 
Se învaţă unul cu celălalt. N-au decât să se plimbe. Ce să 
mai lungim vorba? Ai vrea să i-o dai pe Jagienka ori nu? 

—l-aş da-o. Doar de mult am hotărât să fie împreună, 
iar Moczydoly şi Bogdaniec să le moştenească nepoţii 
noştri. 

— Grindină! strigă Maćko bucuros. Să dea Dumnezeu 
să se înmulțească precum grindina. O să ni-i boteze 
abatele... 

— Numai să poată ţine pasul! îi urmă pilda Zych. Nu 
te-am mai văzut de mult atât de vesel. 

— Pentru că mi se umple inima de bucurie... Vârful de 
săgeată a ieşit, iar cât despre Zbyszko, să n-ai grijă. Ieri, 
când Jagienka urca pe cal... bătea vântul. Atunci, l-am 
întrebat pe Zbyszko: „Ai văzut?” şi l-am simţit 
înfiorându-se. Am băgat de seamă că la început abia 
vorbeau între ei, dar acum, când merg împreună, îşi întorc 
mereu capul unul spre celălalt şi nu se mai satură de 

vorbă!... Mai bea puţin. 
— Mai beau... 
— În sănătatea lui Zbyszko şi a Jagienkăi! 


Capitolul XIV 


BĂTRÂNUL MACKO NU GREŞEA spunând că lui Zbyszko şi 
Jagienkăi le place să stea împreună, ba chiar că le este dor 
unul de celălalt. Jagienka, pretinzând că vine în vizită la 
bătrânul Macko, venea de multe ori la Bogdaniec, cu tatăl 
ei sau singură, iar drept mulţumire, Zbyszko se ducea 
mereu pe la Zgorzelice, astfel că pe zi ce trecea, prietenia 
dintre ei devenea tot mai trainică. Începură deci să se 
placă şi să „sporovăiască”, adică să vorbească despre tot 
ce putea să-i intereseze. Era şi puţină admiraţie reciprocă 
în această prietenie, deoarece tânărul şi chipeşul Zbyszko, 
care se umpluse de faimă prin războaie, luase parte la 
turniruri şi fusese primit şi prin încăperile regale, i se 
părea fetei, când îl punea alături de Cztan de Rogów sau 
Wilk de Brzozowa, un adevărat cavaler de la curte şi 
aproape un fiu de rege, iar el se lăsa subjugat uneori de 
farmecul ei. Îi păstra credinţă Danusiei lui, totuşi 
câteodată, când se uita pe neaşteptate la Jagienka, în 
pădure sau acasă, îşi spunea fără să vrea: „Ehei, ce mai 
căprioară!” iar când o lua de mijloc şi o urca în şa, 
simţindu-i în palme trupul tânăr şi parcă cioplit din piatră, 
mai că-l cuprindea teama şi, cum zicea Macko: „îl treceau 
fiorii” şi ceva începea să freamăte în el, moleşindu-l. 

Jagienka, mândră din fire şi înclinată spre batjocură, ba 
chiar arţăgoasă, devenea cu încetul tot mai supusă, 
aproape ca o slujitoare care nu voia decât să-l privească în 
ochi şi să-i împlinească toate voile, iar el îi înţelegea 
această dorinţă şi-i era recunoscător, simțindu-se din ce în 
ce mai bine în apropierea ei. În cele din urmă, mai ales de 
când Macko începuse să bea untură de urs, se văzuseră 

aproape zilnic, iar după ce aşchia îi ieşise din rană, se 
duceau împreună să vâneze castori pentru grăsimea 
necesară închiderii vătămăturii. 

Astfel procedară şi acum. Luară arbaleta, încălecară şi 
porniră mai întâi spre Moczydoly, care avea să fie zestrea 
Jagienkăi, apoi spre pădure, unde lăsară caii în grija unui 
slujitor şi merseră mai departe pe jos, întrucât prin 
desişuri şi mlaştină era greu să răzbată călare. Pe drum, 
Jagienka îi arătă, dincolo de lunca întinsă, acoperită de 
stuf, marginea vânătă a pădurii, spunându-i: 

— Asta-i pădurea lui Cztan de Rogów. 

— Cel care vrea să te ia de nevastă? 

Fata începu să râdă: 

— M-ar lua el, dar trebuie să vreau şi eu! 

— Poţi să te aperi uşor, avându-l în ajutor pe Wilk, care, 
cum am auzit, nu-l poate suferi. Mă şi mir că nu s-au 
provocat la luptă pe viaţă şi pe moarte. 

— N-au făcut-o, pentru că tăicuţa i-a ameninţat: „Dacă 
vă luaţi la bătaie, nu vreau să vă mai văd pe nici unul”. Aşa 
că ce mai puteau să facă? Când vin la Zgorzelice, se uită 
urât unul la altul, dar pe urmă se duc la crâşma din 
Krzesnia şi beau până cad pe sub laviţe. 

—'Ţărani proşti! 

— Cum aşa? 

— Păi, când Zych nu-i acasă, unul dintre ei ar putea să 
dea iama la Zgorzelice şi să te răpească. Ce-ar mai face 
Zych, dacă la întoarcere te-ar găsi cu un copil în braţe? 

Ochii albaştri ai Jagienkăi se aprinseră deodată: 

— Tu crezi că eu m-aş lăsa? Ce, la Zgorzelice nu mai 
sunt şi alţi oameni, iar eu nu ştiu să pun mâna pe suliță sau 
pe arbaletă? N-au decât să încerce! I-aş fugări pe amândoi 
până acasă şi aş da năvală şi la Rogow, şi la Brzozowa. 
Tătuca ştie că poate pleca liniştit la război. 

Şi tot vorbind aşa, începu să-şi încrunte sprâncenele 

frumoase şi să scuture atât de amenințătoare arbaleta, 
încât Zbyszko izbucni în râs şi zise: 

— Tu ar trebui să fii cavaler, nu o fată. 

Liniştindu-se, Jagienka răspunse: 

—Cztan mă păzeşte de Wilk, iar Wilk de Cztan. De 
altfel, am fost şi sub oblăduirea abatelui, iar cu abatele, 
mai bine să n-ai de-a face... 

— [Ia te uită, se minună Zbyszko, la toţi le este frică de 
abate! Eu, însă, să mă bată Sfântul Gheorghe, dacă nu 
spun adevărul, nu m-aş teme de abate, nici de Zych, nici de 
oamenii de la Zgorzelice şi nici de tine, te-aş răpi şi basta! 


Jagienka se opri locului şi înălţându-şi ochii la Zbyszko, 
întrebă cu un glas ciudat de moale şi tărăgănat: 

— M-ai răpi?... 

După care buzele i se răsfrânseră şi aşteptă răspunsul 
roşie ca focul. 

Se vede, însă, că el nu se gândea decât la ce-ar face el 
în locul lui Cztan sau Wilk, fiindcă după o clipă, îşi scutură 
capul cânepiu şi îşi urmă vorba: 

— Cum să se războiască o fată cu flăcăii, când i-a venit 
vremea măritişului! Dacă nu va apărea al treilea, musai 
să-l alegi pe unul dintre ei. 

— Nu-mi spune una ca asta tocmai tu, îl dojeni fata cu 
tristeţe. 

— Şi de ce, mă rog? N-am fost de mult pe aici, aşa că 
nu ştiu dacă se află cineva pe lângă Zgorzelice, care să-ţi 
fie pe plac? 

— Ei! se împotrivi Jagienka. Lasă-mă în pace! 

Şi îşi continuară drumul în tăcere, strecurându-se prin 
bungetul care părea cu atât mai des, cu cât tufele şi 
copacii erau acoperiţi de hameiul sălbatic. Zbyszko mergea 
înainte, rupând vrejurile verzi, frângând ici şi colo 
crengile, iar Jagienka îl urma cu arbaleta pe umăr, 

asemenea unei zeițe la vânătoare. 

— Dincolo de desiş, îl vesti, o să dăm peste un pârâu 
adânc, dar ştiu un loc unde-i vadul. 

— Ai cizme cu carâmbi de piele până la genunchi, aşa 
că n-o să ne udăm, o linişti Zbyszko. 

Într-adevăr, după un răstimp ajunseră la pârâu. 
Jagienka, ce cunoştea bine pădurea de la Moczydoly, găsi 
vadul cu uşurinţă, se arătă însă că râuleţul crescuse puţin 
din cauza ploilor, şi apa era destul de adâncă. Atunci, 
Zbyszko o luă în braţe fără s-o mai întrebe. 

— Aş fi trecut şi pe jos, spuse Jagienka. 

— Ţine-te de gâtul meu! o sfătui Zbyszko. 

Şi păşi mai departe prin apa revărsată, încercând-o 
mereu cu piciorul, ca să nu nimerească în vreo adâncitură. 
Fata se ghemuise la pieptul lui, cum i se poruncise, dar 
când erau aproape de malul celălalt, îi mărturisi: 

— Zbyszko! 

— Ei, ce este? 

— N-am să mă căsătoresc nici cu Cztan, nici cu Wilk... 

În acest timp, flăcăul ajunse pe mal şi lăsând-o cu grijă 
pe prundiş, răspunse puţin contrariat: 

— Dumnezeu să ţi-l dea pe cel mai bun! Nu va fi în 
pierdere. 

Până la iezerul Odstajany, nu mai era departe. Jagienka, 
mergând acum înainte, se întorcea din când în când şi 
ducându-şi degetele la buze, îi poruncea lui Zbyszko să 
tacă. Trecură printr-un crâng de lozie şi sălcii cenuşii pe 
pământul desfundat. Dinspre dreapta, ajungea până la ei 
larma păsărilor, care-l uimi pe Zbyszko, fiindcă era vremea 
când îşi luau zborul prin alte părţi. 

— Acolo este o mlaştină, şopti Jagienka, unde iernează 
rațele, dar şi în băltoacă apa nu îngheaţă decât la mal când 
sunt geruri mari. Uite cum se înalţă aburii... 


Zbyszko privi printre tufele de lozie şi văzu înainte 
parcă un vălătuc de ceaţă; era iezerul Odstajany. 

Jagienka îşi puse iarăşi degetul la buze şi după o clipă 
ajunseră. Ea urcă cea dintâi în tăcere pe trunchiul gros al 
unei sălcii aplecate până aproape de apă. Zbyszko îi urmă 
pilda şi o vreme stătură liniştiţi fără să vadă nimic din 
pricina ceţii, ascultând doar tipetele jalnice ale nagâţilor şi 
pescăruşilor deasupra capului. În sfârşit, vântul începu să 
adie, fâşâi prin tufărişuri şi frunzele îngălbenite ale 
sălciilor şi descoperi oglinda iezerului, pustie şi puţin 
încreţită de boare. 

— Nu se vede nimic? şopti Zbyszko. 

— Nu. Taci din gură!... 

Curând, vântul conteni şi se aşternu o linişte deplină. 
Atunci, la suprafaţa apei, înnegri un cap, apoi încă unul şi, 
în sfârşit, mult mai aproape, alunecă în apă de pe mal un 
castor mare cu o creangă abia retezată în gură şi începu să 
plutească prin lintiţă şi calcea calului, ridicându-şi botul şi 
împingând creanga înaintea lui. Zbyszko, care se afla mai 
jos decât Jagienka pe trunchi, văzu deodată cum coatele ei 
se mişcară fără zgomot, iar capul i se aplecă înainte: se 
vede că se pregătea să sloboadă săgeata în castorul care, 
nebănuind primejdia, plutea nu mai departe decât la o 
jumătate de bătaie de puşcă spre lărgimea neacoperită a 
apei. 

Coarda arbaletei zbârnâi şi în acelaşi timp răsună 
glasul Jagienkăi: 

— L-am nimerit! L-am nimerit!... 

Zbyszko se căţără într-o clipită mai sus şi se uită prin 
frunziş spre apă: castorul aci se cufunda, aci ieşea la 
suprafaţă, dându-se de-a berbeleacul şi arătându-şi burta 
mai deschisă la culoare decât spinarea. 

—Mă duc după el, se oferi Zbyszko. 

—Nu te duce! Aici, la mal, nămolul e prea adânc. Cine 
nu ştie cum s-o scoată la capăt, se îneacă fără greş. 

— Atunci, cum îl prindem? 

— Până diseară o să ajungă singur la Bogdaniec, n-ai 
grijă, iar noi e timpul să mergem acasă... 

— Bine, dar l-ai nimerit! 

— Ehei, nu este primul!... 

— Alte fete se tem şi să se uite la arbaletă, dar cu una 
ca tine aş umbla toată viaţa prin pădure!... 

Auzind această laudă, Jagienka zâmbi bucuroasă, dar 
nu răspunse nimic şi porniră înapoi pe acelaşi drum 
printre tufele de lozie. Zbyszko începu s-o iscodească 
despre cotloanele castorilor şi ea îi spuse câţi castori sunt 
la Moczydoly, câţi la Zgorzelice şi cum hălăduiesc prin 
mlaştini şi pâraie. 

Dar deodată se lovi cu palma peste şold. 

— Na! strigă, am uitat săgețile în salcie. Aşteaptă-mă! 

Şi înainte ca el să-i răspundă, că se duce el să le aducă, 
se repezi ca o ciută înapoi şi dispăru într-o clipă din ochi. 
Zbyszko aşteptă cât aşteptă, până când, în cele din urmă, 
începu să se mire de ce întârzie atâta. 

—'Te pomeneşti că a pierdut săgețile şi acum le caută, 
îşi spuse, aşa că mă duc să văd ce s-a întâmplat. 

Dar abia făcu câţiva paşi, că fata se ivi înaintea lui cu 
arbaleta într-o mână, răzând cu obrajii rumeni şi cu 
castorul pe umăr. 

— Pentru Dumnezeu! se miră Zbyszko, cum l-ai scos din 


apă? 

— Cum? Am intrat în iezer şi gata! Eu n-o fac pentru 
prima dată, iar pe tine n-am vrut să te las, pentru că acolo, 
cine nu ştie cum să înoate, îl înghite nămolul. 

— Şi eu te-am aştepta aici ca un nerod! Vicleană mai 
eşti. 

—Ei şi ce? Trebuia să mă dezbrac de faţă cu tine sau 
ce era să fac? 

— Deci n-ai uitat nici săgețile? 

—A, nu, dar am vrut să te îndepărtez de la mal. 

— Da, dar dacă veneam după tine, ce minuni mi-ar mai 
fi văzut ochii! Aveam la ce să mă uit! 

— Hai, taci din gură! 

— Pe Dumnezeul meu. 

— Mai bine taci!... 

Iar după un răstimp, vrând să schimbe vorba, îl rugă: 

— Stoarce-mi părul, că mi se scurge apa pe spinare. 

Zbyszko îi apucă părul cu o mână de la rădăcină, iar cu 
cealaltă începu să-l răsucească, spunându-i în acelaşi timp: 

—Mai bine  despleteşte-l că ţi-l usucă soarele 


numaidecât. 


Dar fata nu se învoi să facă una ca asta din cauza 
desişului prin care erau nevoiţi să se strecoare. Mergând 
din nou înaintea lui, Jagienka reluă discuţia: 

— Acum, Maćko o să se însănătoşească repede, fiindcă 
pentru rana lui, nici un leac nu e mai bun ca untura de urs 
înăuntru şi grăsimea de castor deasupra. Peste vreo două 
săptămâni, o să urce în şa. 

—Să dea Dumnezeu! se bucură Zbyszko. Abia aştept şi 
eu această clipă, îmi este greu să plec de lângă un om 
bolnav, deşi nu-mi vine uşor să stau aici. 

—Nu te simţi bine acasă? îl întrebă Jagienka. De ce 
oare? 

— Ție Zych nu ţi-a spus nimic despre Danusia? 

— Mi-a zis el ceva... Ştiu că ea ţi-a legat năframa de 
gât... ştiu!... Mi-a mai spus şi că orice cavaler jură că va 
rămâne credincios stăpânei inimii... Dar mi-a zis că asta nu 
înseamnă nimic, că aşa-i obiceiul... iar unii, deşi căsătoriţi, 
continuă să-şi ţină legământul făcut. Hai, Zbyszko, 
spune-mi şi mie ce-i cu Danusia asta? Cine este? 

Şi apropiindu-se de el, îşi înălţă ochii şi începu să se 
uite neliniştită la faţa lui, iar el, fără să ia seama câtuşi de 
puţin la privirea ei speriată, o lămuri: 

—Ea este stăpâna, dar şi dragostea mea. Nu spun la 
nimeni, dar ţie ţi-o spun ca unei surori, pentru că ne 

cunoaştem de mici. M-aş duce după ea peste mări şi ţări la 
nemți sau la tătari, căci una ca ea nu se mai află în toată 
lumea. Unchiul să rămână la Bogdaniec, dar eu am să mă 
duc la ea... Ce înseamnă pentru mine Bogdaniec fără ea, 
averea, vitele, bogăţiile abatelui? Încalec şi plec în 
Mazowsze, aşa să-mi ajute Dumnezeu, să îndeplinesc 
ce-am jurat, dacă n-o să mor înainte. 
— Asta n-o ştiam..., răspunse surd Jagienka. 


Zbyszko începu să-i povestească cum o cunoscuse pe 
Danusia la Tyniec, cum se legase numaidecât faţă de ea, şi 
tot ce urmase după aceea, deci despre întemnițarea lui şi 
cum îl scăpase Danusia, refuzul lui Jurand, despărţirea şi 
dorul de ea, în sfârşit, bucuria că după însănătoşirea lui 
Maćko va putea să plece la jupâniţă iubită, ca să 
împlinească făgăduiala. Îşi întrerupse istorisirea abia la 
vederea slujitorului cu caii, care aştepta la marginea 
pădurii. 

Jagienka încălecă îndată şi începu să-şi ia rămas-bun de 
la Zbysko. 

—Să ducă slujitorul castorul până la Bogdaniec în 
urma ta, iar eu mă întorc la Zgorzelice. 

— Nu mai mergi la Bogdaniec? Zych a rămas acolo. 

— Nu. Tăicuţa trebuia să se întoarcă până acum şi aşa 
mi-a poruncit. 

—Ei, atunci să te răsplătească Dumnezeu pentru 
castor. 

— Rămâi cu bine... 

Şi după o clipă, Jagienka rămase singură. Apucând-o 
de-a dreptul peste câmp spre casă, o vreme se tot uită 
înapoi după Zbyszko, iar când acesta dispăru în sfârşit 
după copaci, îşi acoperi ochii cu mâna, ferindu-se parcă de 
strălucirea soarelui. 

Lacrimi mari începură să i se scurgă printre degete, 
şiroind pe obraji şi picurând una după alta ca boabele de 
mazăre pe şa şi pe coama calului. 

Capitolul XV 


DUPĂ DISCUȚIA CU ZBYSZKO, JAGIENKA nu se mai arătă 
timp de trei zile pe la Bogdaniec, dar a patra veni în mare 
grabă cu vestea că abatele sosise la Zgorzelice. Macko 
primi noutatea cu oarecare emoție. Avea, într-adevăr cu ce 
să plătească suma zălogită, ba socoti chiar că-i va rămâne 
destul ca să plătească ţăranii, vitele şi alte nevoi 
gospodăreşti, totuşi nu-i mai puţin adevărat că multe 
depindeau şi de bunăvoința rudei bogate, care putea să-şi 
ia înapoi coloniştii aduşi pe parcela despădurită sau să-i 
lase acolo, sporind sau scăzând astfel valoarea moşiei. 

De aceea, Maćko o întrebă în amănunt pe Jagienka 
despre abate: dacă era binedispus ori supărat, ce spusese 
despre ei şi când avea să vină la Bogdaniec? Fata răspunse 
cu grijă la întrebările lui, străduindu-se să-l încurajeze şi 
să-l liniştească în toate privinţele. 

li spuse că abatele venise sănătos şi vesel, iar suita lui 
era destul de mare. Cu el se aflau, afară de slujitorii 
înarmaţi, câţiva clerici rătăcitori şi trubaduri, pe care-i 
îngână împreună cu Zych, ascultând bucuros nu numai 
cântece duhovniceşti, ci şi laice. Îi mai aduse la cunoştinţă 
că întrebase cu îngrijorare de Macko şi ascultase cu 
plăcere istorisirile lui Zych despre isprăvile lui Zbyszko la 
Cracovia. 

— Domnia Ta ştii cel mai bine ce se cuvine să faci, zise 
la sfârşit fata isteaţă, dar eu cred că Zbyszko ar trebui să 
vină numaidecât să-şi întâmpine ruda mai vârstnică, 
înainte ca abatele să vină el cel dintâi la Bogdaniec. 

Maćko se lăsă convins de sfatul ei, aşa că porunci să-l 
cheme pe Zbyszko şi-i spuse: 

—ÎImbracă-te frumos şi du-te să cazi la picioarele 
abatelui să-i aduci cinstirea cuvenită, ca să te îndrăgească 
şi el. 

Apoi se întoarse spre Jagienka: 

—Nu m-aş fi mirat să fii şi proastă, că aşa sunt femeile, 

mă miră, însă, că ai destulă minte. Spune-mi cum l-aş 
putea primi mai bine pe abate şi cu ce să-l bucur când va 
veni aici? 

—Cât despre mâncare, o să-ţi spună el singur ce 
pofteşte; îi place să mănânce bine, dar bucatele să fie 
gătite cu mult şofran, şi n-o să facă mofturi. 

Auzind acestea, Macko îşi luă capul în mâini. 

— Unde să găsesc eu şofran pentru el!... 

— Am adus eu, îl linişti Jagienka. 

— Dar-ar Dumnezeu ca fetele ca tine să se nască şi din 
piatră seacă! strigă Macko bucuros. Şi plăcută la vedere, şi 
bună gospodină, şi deşteaptă, şi bună la suflet! Ehei, dacă 
aş fi tânăr, te-aş lua îndată de nevastă!... 

La acestea, Jagienka privi pe furiş la Zbyszko şi oftând 
încet, îşi urmă vorba: 

—Am adus şi zaruri, şi un păhărel, şi faţa de masă, 
fiindcă după fiecare masă îi place să joace zaruri. 

— Avea obiceiul ăsta şi mai demult şi de fiecare dată se 
înfuria grozav. 

— De înfuriat se înfurie şi acum; adesea dă cu păhărelul 
de pământ şi iese pe uşă afară. Dar după aceea, se 
întoarce râzând şi se miră şi el ce l-a găsit... Domniile 
Voastre doar îl cunoaşteţi... Numai să nu i te pui împotrivă, 
altminteri e cel mai bun om din lume. 

— Păi cine să se pună cu el, că are mai multă minte 
decât alţii! 

Astfel discutau între ei, în vreme ce Zbyszko se îmbrăca 
în iatac. În cele din urmă, ieşi atât de frumos, că aproape o 
orbi pe Jagienka, întocmai ca atunci, când venise prima 
dată la Zgorzelice în tunica albă. Dar de astă dată, o 
cuprinse o mare părere de rău la gândul că frumuseţea lui 
nu era pentru ea, pentru că lui îi era dragă alta. 

In schimb, Maćko era bucuros, deoarece îşi spuse că 
abatele îl va plăcea pe Zbysko şi când vor negocia, nu-i va 

face greutăţi. Se bucură chiar atât de mult la acest gând, 
încât se hotări să se ducă şi el. 

—Dă poruncă să aştearnă fân în căruţă, îl rugă pe 
Zbyszko, dacă am putut să vin de la Cracovia până la 
Bogdaniec cu vârful de săgeată între coaste, o să pot 
merge şi acum fără el până la Zgorzelice. 

—Numai să nu ţi se face rău, Domnia Ta, observă 
Jagienka. 

— Ei, n-o să mi se întâmple nimic, fiindcă simt că mi-au 
revenit puterile. Şi chiar dac-o să mi se facă puţin rău, 
abatele o să vadă că m-am grăbit să-i vin în întâmpinare şi 
se va arăta şi mai îngăduitor. 

— Ţin mai mult la sănătatea Domniei Tale, decât la 
bunătatea lui, interveni Zbyszko. 

Dar Maćko se încăpăţână şi rămase pe-a lui. Pe drum 
icni puţin, totuşi nu încetă să-l înveţe pe Zbyszko cum să se 
poarte la Zgorzelice, sfătuindu-l să se arate umil şi 
ascultător cu ruda avută care nu suferea nici cea mai mică 
împotrivire. 

Când ajunseră la Zgorzelice, îi găsiră pe Zych şi pe 
abate stând în cerdac, privind la lumea lui Dumnezeu şi 
sorbind din vin. Dincolo de ei, lângă perete şedeau la rând 
pe laviţă, şase oameni din suită; printre ei un cântăreţ şi 
un pelerin pe care puteai să-l cunoşti lesne după băţul 
strâmb, nodurile de la cingătoare şi scoicile cusute pe 
veşmântul de culoare închisă. Ceilalţi arătau ca nişte 
clerici, deoarece aveau capetele rase în creştet, veşminte 
laice, cingători din piele de bou şi săbii scurte la şold. 

La vederea lui Macko, care se afla în căruţă, Zych se 
ridică repede, iar abatele gândindu-se se vede la 
demnitatea lui de duhovnic, se mulţumi să le spună ceva 
clericilor săi dintre care câţiva ieşiră prin uşa deschisă 
spre odaie. Zbyszko şi Zych îl urcară de subsuori în cerdac 
pe Macko. 

—Nu prea mă simt în putere, se plânse Maćko 

sărutând mâna abatelui, dar am venit, binefăcătorul meu, 
să-ţi mulţumesc Domniei Tale pentru că ai avut grijă de 
Bogdaniec şi să te rog să-mi dai binecuvântarea, de care 
un om păcătos ca mine are cea mai mare nevoie. 

— Am auzit că-ţi este mai bine, spuse abatele luându-i 
capul în mâini, şi te-ai legat pe cuvânt să te duci la 
mormântul răposatei noastre regine. 

— Pentru că neştiind cărui sfânt să mă rog, m-am rugat 
ei. 

— Bine ai făcut! strigă abatele cu înflăcărare, ea e mai 
bună decât alţii şi să cuteze vreunul s-o invidieze! 

Şi într-o clipă, mânia îi urcă în obrajii care se rumeniră 
de năvala sângelui şi ochii începură să-i scânteieze. 

Cei de faţă îi cunoşteau această meteahnă, astfel că 
Zych începu să râdă şi să strige: 

— Loveşte, care crezi în Dumnezeu! 


Abatele răsuflă cu zgomot, îşi rostogoli ochii peste cei 
din jur, după care izbucni în râs, tot atât de brusc cum 
începuse şi uitându-se la Zbyszko întrebă: 

— Domnia Ta eşti nepotul şi ruda mea? 

Zbyszko se aplecă şi-i sărută mâna. 

—Te-am văzut când erai mic; nu te-aş mai fi 
recunoscut! glăsui abatele. Ia vino să te văd! 

Şi se apucă să-l cerceteze cu atenţie din cap până-n 
picioare, apoi hotări: 

—Eşti prea chipeş! Parcă eşti o fetişcană, nu un 
cavaler! 


La care Macko: 
— Pe fetişcana asta au luat-o nemţii la dans, dar care 


cum o luau, se prăbuşea de îndată şi nu se mai scula. 
— Încordează şi arbaleta fără manivelă! strigă Jagienka 
deodată. 


Abatele se întoarse spre ea: 
— Dar pe tine cine te-a întrebat? 

Fata se îmbujoră atât de tare, încât gâtul şi urechile i 
se făcură trandafirii, şi răspunse încurcată foarte: 

— Pentru că l-am văzut... 

— Păzeşte-te să nu te nimerească vreo săgeată, că o să 
ai nevoie nouă luni ca să te vindeci... 

La acestea, cântăreții, pelerinul şi clericii rătăcitori 
izbucniră într-un hohot puternic de râs; iar Jagienka îşi 
pierdu curajul de tot, aşa că abatelui i se făcu milă de ea şi 
ridicând braţul, îi arătă mâneca uriaşă a sutanei. 

— Ascunde-te în ea, fetiţo, o îndemnă, pentru că o să-ţi 
ţâşnească sângele din obraji. 

În acest timp, Zych îl aşeză pe Maćko pe laviţă şi 
porunci să i se aducă vinul, după care se duse Jagienka. 
Abatele îşi îndreptă privirea spre Zbyszko şi începu să-l 
lămurească: 

— Destul cu gluma! Nu te-am comparat cu o fată, ca să 


te fac de ruşine, ci numai de bucurie pentru frumuseţea ta 
cu care nu puţine fete ar putea să se laude. Ştiu, însă, că 
eşti un flăcău zdravăn! Am auzit şi despre faptele tale de la 
Wilno, şi despre frizieni, şi despre Cracovia. Mi le-a 
povestit Zych pe toate, pricepi... 

Aici, începu să se uite pătrunzător în ochii lui Zbyszko 
şi după o clipă vorbi din nou: 

— Dacă te-ai jurat să aduci trei pene de păun, apoi să le 
cauţi! Este o ispravă vrednică de toată lauda şi plăcută lui 
Dumnezeu să-i urmăreşti pe vrăjmaşii neamului nostru... 
Dar dacă ai mai jurat şi altceva, află că te pot dezlega 
chiar aici, fiindcă am această putere. 

— Ehei! grăi Zbyszko, când un om îi făgăduieşte ceva în 
gând Domnului lisus, cine mai poate să-l dezlege de 
jurământ? 

Când auzi aceste cuvinte, Macko se uită cu oarecare 


teamă la abate, dar acesta se pare că era binedispus, 
întrucât, în loc să răbufnească mânios, îl ameninţă vesel cu 

degetul pe Zbyszko şi zise: 

—[Īa te uită, ce deştept! Vezi să nu ţi se întâmple şi ţie 
ce i s-a întâmplat neamţului Beyhard. 

— Păi, ce i s-a întâmplat? se interesă Zych. 

— L-au ars pe rug. 

— Din care pricină? 

— Din pricină că a pretins că un laic poate să înţeleagă 
tot atât de bine tainele Domnului ca şi un duhovnic. 

— Aspru l-au mai pedepsit! 

— Dar pe bună dreptate! tună abatele, fiindcă a hulit 
împotriva Sfântului Duh. Voi ce credeţi? Poate vreun laic 
să ghicească tainele dumnezeirii? 

—N-are cum să poată! răspunseră într-un glas clericii 
rătăcitori. 

— Voi, „neciopliţilor”, tacă-vă fleanca, îi luă la rost 
abatele, fiindcă nu sunteţi duhovnici, cu toate că aveţi 
capetele rase. 

—Nu suntem neciopliţi şi nici târâie-brâu, ci curtenii 
Domniei Tale, răspunse unul dintre ei uitându-se în acelaşi 
timp într-o balercă mare care împrăştia până departe un 
miros de orz încolţit şi de hamei. 

— Ei, poftim!... Parc-ar vorbi dintr-un butoi! îl dojeni 
abatele. Ei, pletosule! Ce tot te uiţi în balerca aia? N-ai să 
găseşti latina acolo. 

— Nici eu nu caut latina, ci berea, pe care nu pot s-o 
găsesc. 


Abatele, însă, i se adresă lui Zbyszko, care privea cu 
mirare la aceşti curteni şi spuse: 
— Toţi sunt clerici scholares, deşi fiecare ar prefera să 


zvârle cartea cât colo şi să pună mâna pe lăută şi să umble 
lela prin lume. Ce să fac, i-am luat pe lângă mine şi-i 
hrănesc. Sunt nişte pierde-vară şi fluieră-vânt adevăraţi, 
dar ştiu să cânte şi au deprins puţin slujba Domnului, aşa 

că mă folosesc de ei la biserică, iar la nevoie mă şi apară, 
pentru că unii sunt slujitori tari de vână! Pelerinul acesta 
zice că a fost în Ţara Sfântă, dar l-ai întreba în zadar peste 
ce mări şi prin ce ţări a umblat, fiindcă habar nu are cum îl 
cheamă pe împăratul grecilor şi în ce oraş trăieşte. 

— Am ştiut, dar când m-au apucat frigurile la Dunăre, 
atâta m-au scuturat, că mi-a ieşit tot din cap. 

—Cel mai mult mă miră săbiile lor, zise Zbyszko, 
pentru că n-am mai văzut clerici purtând astfel de arme. 

—Ei au voie, dădu răspuns abatele, căci n-au fost 
hirotonisiţi, iar că şi eu port sabie scurtă la şold, nu-i de 
mirare. Anul trecut l-am provocat la luptă pe pământ 
bătătorit pe Wilk de Brzozowa pentru pădurea prin care aţi 
trecut spre Bogdaniec, dar n-a venit... 

— Cum putea să lupte cu un om în sutană? îl întrerupse 
Zych. 

Abatele sări ca opărit şi izbind cu pumnul în masă, 
strigă: 

— Când sunt în armură, nu mai sunt preot, ci numai 
şlahtic... Iar el nu s-a prezentat, fiindcă voia să mă atace 
cu slujitorii la Tulcza. lată de ce port sabia la şold!... 
Omnes leges omniaque iura vim vi repellere cunctisque 
sese defensare permittunt” De aceea le-am dat şi lor. 

Zych, Maćko şi Zbyszko tăcură auzind cuvintele 
latineşti şi îşi plecară capetele în faţa înţeleptului abate, 
fiindcă nici unul nu înţelese nici un cuvânt; iar el îşi roti 
împrejur privirea mânioasă şi rosti în sfârşit. 

— Cine ştie dacă nu mă va ataca şi aici? 

—Oho! N-are decât să îndrăznească, strigară clericii 
rătăcitori, ducându-şi mâinile la mânerele săbiilor. 

— O, să poftească! Mi s-a urât şi mie fără luptă. 


1 Toate legile şi dreptatea permit oricărui să răspundă puterii cu 
puterea (lb. lat.). 

—N-o s-o facă, îi linişti Zych, o să vină mai degrabă cu 
închinăciune şi vorbe bune. A renunţat deja la pădure, 
acum se gândeşte la feciorul lui... Aflaţi de la mine!... 
Fir-ar să fie!... 

În acest timp, abatele se domoli şi spuse: 

— Pe tânărul Wilk l-am văzut bând cu Cztan de Rogów 
la hanul din Krzesnia. La început, nu m-au recunoscut, era 
întuneric, şi au continuat să vorbească de Jagienka: 

Aici, se întoarse către Zbyszko: 

— Şi de tine. 

— De la mine ce voiau? 

—Nu voiau nimic de la tine, dar nu le convenea că 
aproape de Zgorzelice se mai află şi al treilea. Cztan îi 
zicea lui Wilk: „Când o să-i tăbăcesc pielea, n-o să mai fie 
atât de fercheş”. La care Wilk: „S-ar putea să-i fie frică de 
noi, iar dacă nu, o să-i rup oasele cât ai bate din palme”. 
Apoi au început să se asigure unul pe celălalt că te vei 
teme de ei. 

Auzind acestea, Macko privi la Zych, Zych la el şi pe 
chipurile lor se aşternu o expresie de şiretenie şi bucurie. 
Nici unul nu era sigur dacă abatele auzise într-adevăr 
discuţia sau născocea doar ca să-l aţâţe şi mai mult pe 
Zbyszko; în schimb, amândoi îşi dădură seama - ştiindu-l 
bine pe Zbyszko, mai ales Macko - că nu exista nici un 
mijloc mai bun pe lume, ca să-l împingă spre Jagienka. 

Iar abatele adăugă parcă înadins: 

— La drept vorbind, sunt nişte flăcăi grozavi!... 

Fără a arăta ce gândeşte, Zbyszko se mulţumi să-l 
întrebe pe Zych cu glasul parcă schimbat: 

— Mâine nu-i duminică? 

— Ba chiar aşa. 

— Şi vă duceti la slujbă, nu? 

—Dară!... 

— Unde? La Krzesnia? 

— Acolo, că-i mai aproape. Unde putem să ne ducem? 
— Prea bine! 


Capitolul XVI 


AJUNGÂNDU-I DIN URMĂ PE ZYCH şi pe Jagienka care-i 
însoțeau pe abate şi pe clerici la Krzesnia, li se alătură şi 
merseră împreună, întrucât voia să-i dovedească abatelui 
că nu se teme nici de Wilk de Brzozowa, nici de Cztan de 
Rogów şi n-are de gând să se ferească din calea lor. La 
început, se minună iarăşi de frumuseţea Jagienkăi, pentru 
că, deşi o văzuse de multe ori la Zgorzelice şi la Bogdaniec 
îmbrăcată ca pentru oaspeţi, niciodată nu arătase ca acum, 
când se ducea la biserică. Avea veşminte din pânză roşie 
căptuşită cu hermină, mănuşi roşii şi o glugă tot de 
hermină cusută cu fir de aur pe cap, de sub care îi cădeau 
pe umeri două cozi. Nu mai stătea în şa ca un bărbat, ci pe 
o şa înaltă cu rezemătoare şi lăvicioară sub picioarele care 
abia se vedeau de sub fusta lungă cu falduri egale. Zych, 
care-i îngăduise fetei să se îmbrace acasă într-un cojocel şi 
să se încalţe în cizme de vițel, voia ca oricine să vadă că în 
faţa bisericii nu venise fata vreunui prăpădit de şlahtic sau 
fitecine, ci o jupâniţă dintr-un neam de cavaleri. În acest 
scop, calul ei era ţinut de doi copilandri îmbrăcaţi în 
pantaloni strâmţi pe picior şi cu haine largi la piept, cum 
purtau de obicei pajii. Patru oameni de la curte veneau în 
spate urmaţi de clericii abatelui cu săbiile şi lăutele la 
brâu. Lui Zbyszko îi plăcea mult întreaga suită, dar în mod 
deosebit o admira pe Jagienka, care arăta ca o icoană, şi 
pe abate care, în sutana roşie cu mânecile foarte largi, i se 
părea că seamănă cu un prinţ. Cel mai modest îmbrăcat 
dintre toţi era Zych, care avusese grijă ca toţi ceilalţi să 
arate bine, lui rămânându-i numai veselia şi cântatul. 

Abatele, Jagienka, Zbyszko şi Zych mergeau într-un 
rând. La început, abatele le porunci „neciopliţilor” lui să 

cânte melodii cuvioase, dar mai târziu, plictisindu-se, 
începu să vorbească numai cu Zbyszko, care se uita la 
sabia lui grea la fel de mare ca spadele nemţeşti pentru 
două mâini. 

— Văd, rosti cu gravitate, că eşti uimit de paloşul meu; 
află deci să sinoadele le îngăduie duhovnicilor să poarte 
paloşe, ba chiar baliste şi catapulte când călătoresc, iar noi 
ne aflăm acum în călătorie. În sfârşit, atunci când Sfântul 
Părinte nu le-a mai îngăduit preoţilor să poarte paloşe şi 
veşminte roşii, mai mult ca sigur că s-a gândit la oamenii 
din stările de jos, deoarece Dumnezeu l-a creat pe şlahtic 
pentru armă, astfel că oricine-ar vrea să i-o ia, acela s-ar 
împotrivi poruncilor Lui veşnice. 

—L-am văzut pe prinţul Henryk de Mazowsze 
duelându-se în arenă, răspunse Zbyszko. 

—Nu i se reproşează că s-a bătut în duel, zise abatele, 
ridicând un deget în sus, ci că şi-a luat soţie, şi încă una 
nepotrivită, fornicariam! şi bibulam” mulierem, care, cum 
vorbeşte lumea, Bacchum adorabat din tinereţe, iar pe 
deasupra a mai fost şi adulteră, lucru din care nu putea să 
iasă nimic bun. 

Aici, mai că-şi opri calul şi începu să-l povăţuiască şi 
mai serios: 

— Pentru că dacă vrei să te căsătoreşti, adică să-ţi iei 
uxorem’? ai grijă să fie pioasă, bună gospodină, curată şi cu 
obiceiuri bune, toate lucruri de care, afară de Părinţii 
Bisericii, ne învaţă şi un înţelept păgân pe nume Seneca”. 
Şi cum ai să-ţi dai seama că ai nimerit bine, dacă nu 


1 Destrăbălată (lb. lat.). 

2 Beţivă (lb. lat.). 

3 Soţie (lb. lat). 

4 Lucius Annaeus Seneca (4 î.e.n. - 65 e.n.) - retor, poet şi filozof 
latin de orientare stoică. 

cunoşti cuibul din care-ţi alegi tovarăşa până la moarte? 
Fiindcă alt învăţat al lui Dumnezeu zice: Pomus non cadit 
absque arboret... Cum e boul, aşa-i şi pielea, cum e mama, 
aşa-i şi fiica... Aşadar, învaţă, omule plin de păcate, să 
nu-ţi cauţi soaţa prea departe, deoarece dacă ai să găseşti 
una rea şi uşuratică, ai să plângi deseori, cum a plâns şi 
filosoful acela, a cărui nevastă rea de gură îi turna în cap 
aquam sordidam”, când se supăra. 

—iIn saecula saeculorum, amin! tunară într-un glas 
clericii rătăcitori care, răspunzându-i abatelui întotdeauna 
în acest fel, nu se îngrijeau dacă răspund ce trebuie. 

Toţi ascultară cu  luare-aminte vorbele  abatelui, 
admirându-i priceperea şi ştiinţa de carte, iar el, 
povăţuindu-l chipurile pe Zbyszko, li se adresa mai ales lui 
Zych şi Jagienkăi, de parcă pe ei voia să-i încurajeze. 
Jagienka înţelegea totuşi despre ce este vorba, pentru că 
se uita cu atenţie de sub genele-i lungi la flăcăul care-şi 
încruntase sprâncenele şi îşi plecase capul, cumpănind 
adânc la tot ce auzea. 

După un răstimp, suita porni mai departe, dar în 
tăcere; abia când se văzu Krzesnia, abatele îşi pipăi 
cingătoarea, se întoarse cu faţa înainte, astfel ca să-i fie 
uşor să apuce mânerul paloşului, şi zise: 

—E cu putinţă ca bătrânul Wilk de Brzozowa să vină şi 
el cu o suită pe cinste. 

— Se înţelege, încuviinţă Zych, dar i-am auzit vorbind 
pe slujitori că s-a îmbolnăvit. 

-—lar unul dintre clericii mei a auzit că ne va ataca 
înaintea hanului după liturghie. 

—N-ar face una ca asta fără să ne provoace şi 
îndeosebi după slujbă. 

— Dumnezeu să-i bage minţile în cap. Eu nu caut 


1 Aici, cu sensul „aşchia nu cade departe de copac” (lb. lat.). 
2 Apă murdară (lb. lat.). 

gâlceavă cu nimeni şi îndur cu răbdare nedreptatea. 

Aici, se uită la neciopliţii lui şi le porunci: 

— Să nu scoateţi săbiile şi să nu uitaţi că sunteţi slugile 
Domnului. Să-i loviți abia după ce le vor scoate ei cei 
dintâi. 

În schimb, Zbyszko, care călărea alături de Jagienka, o 
întreba de ce-l interesa mai mult pe el. 

— Pe Cztan şi pe tânărul Wilk o să-i găsim negreşit la 
Krzesnia, îi spuse. Să mi-i arăţi de departe, ca să ştiu care 
sunt. 

— Bine, Zbyszko, acceptă Jagienka. 

—O să vă întâlniți înainte şi după slujbă. Ce fac atunci? 

—Mă slujesc, cum se pricep şi ei. 

— Astăzi, n-o să te mai slujească, înţelegi? 

Iar fata-i răspunse din nou aproape cu umilinţă: 

— Bine, Zbyszko. 

Îi întrerupse toaca de lemn, deoarece la Krzesnia nu 
erau clopote. Ajunseră îndată. Din mulţimea celor care 
aşteptau să înceapă slujba înaintea bisericii, ieşiră 
numaidecât în faţă tânărul Wilk şi Cztan de Rogów, dar 
Zbyszko le-o luă înainte, sări din şa înainte ca ei să se 
apropie şi luând-o de mijloc pe Jagienka, o dădu jos de pe 
şa, după care o apucă de mână şi uitându-se sfidător la ei, 
o conduse în biserică. 

În tindă, avură parte de o nouă dezamăgire. Amândoi 
se repeziră spre agheasmatar şi înmuindu-şi mâinile în 
apă, le întinseră spre fată. Dar acelaşi lucru îl făcu şi 
Zbyszko, iar ea îi atinse degetele lui, apoi se închină şi 
intrară împreună în biserică. Atunci nu numai tânărul Wilk, 
dar şi Cztan de Rogów, deşi nu era prea dezgheţat, înţelese 
că toate acestea erau făcute înadins şi amândoi fură 
cuprinşi de o mânie atât de năprasnică, încât părul începu 
să li se zburlească sub plasele de pe cap. Îşi mai păstrară 
totuşi stăpânirea de sine într-atâta, încât, temându-se de 
pedeapsa lui Dumnezeu, nu vrură să intre furioşi în 

biserică; Wilk, însă, se năpusti afară din pridvor şi alergă 
ca un smintit prin cimitir printre copaci, neştiind nici el 
încotro. Cztan se ţinu după el fără să ştie de ce o face. 

Se opriră abia la colţul gardului viu, unde se aflau 
pietrele pregătite pentru temelia clopotniţei pe care voiau 
s-o zidească la Krzesnia. Acolo Wilk, vrând să scape de 
mânia care-i clocotea în piept, înşfăcă un pietroi şi începu 
să-l zgâlţâie din toate puterile, iar Cztan îi urmă pilda şi 
după o clipă începură amândoi să-l rostogolească 
înverşunaţi prin tot cimitirul până aproape de poarta 
bisericii. 

Oamenii priveau la ei cu mirare, crezând că făcuseră 
vreun legământ să contribuie astfel la ridicarea clopotniţei. 
Efortul le mai potoli mânia, astfel că îşi veniră amândoi în 
fire şi se opriră vlăguiţi, răsuflând greu şi uitându-se unul 
la altul cu priviri şovăitoare. 

Cel dintâi întrerupse tăcerea Cztan de Rogów: 

— Ei, şi acum? întrebă. 

— Adică? răspunse Wilk. 

— Îl atacăm chiar acum? 

— Cum o să-l ataci în biserică? 

— Nu în biserică, ci după slujbă. 

—E cu Zych şi cu abatele. Ai uitat ce ne-a spus Zych, 
că dacă ne batem, o să ne alunge de la Zgorzelice? Dacă 
nu era ameninţarea asta, de mult ţi-aş fi rupt coastele. 

— Sau eu ţie! se oţări Cztan, încleştându-şi pumnii 
uriaşi. 

Şi ochii începură să le scânteieze ameninţători la 
amândoi, dar îşi luară seama numaidecât că acum aveau 
mai multă nevoie ca oricând de înţelegere. Se încăieraseră 
nu o dată, dar se împăcaseră întotdeauna după aceea, 
întrucât, cu toate că îi despărţea dragostea pentru 
Jagienka, nu puteau trăi prea mult unul fără celălalt şi de 
fiecare dată se apropiau din nou. lar acum, aveau un 
duşman comun şi simțeau amândoi că de astă dată era 

vorba de unul foarte primejdios. 

După o vreme, Cztan întrebă: 

—Ce să facem? Poate să-i trimitem o provocare la 
Bogdaniec? 

Wilk, care era mai înţelept, nu ştia nici el deocamdată 
ce să facă. Spre norocul lui, îi veni în ajutor toaca de lemn, 
care se auzi din nou în semn că începe slujba. Aşa că 
propuse: 

—Ce să facem? Să mergem la slujbă, apoi fie ce-o da 
Dumnezeu. 


Cztan de Rogów se bucură auzind acest răspuns 
cumpănit. 

— Poate că Domnul lisus o să ne trimită gândul cel bun, 
încuviinţă. 

— Şi ne va binecuvânta, adaugă Wilk. 

— Aşa se şi cuvine. 

Şi intrară în biserică, unde, ascultând slujba cu evlavie, 
îşi recăpătară curajul. Nu-şi pierdură capul nici atunci 
când Jagienka, după liturghie, primi din nou în pridvor apa 
sfinţită din mâna lui Zbyszko. La cimitir, lângă poartă, se 
ploconiră înaintea lui Zych, a Jagienkăi şi chiar a abatelui, 
deşi acesta se duşmănea cu bătrânul Wilk de Brzozowa. La 
Zbyszko se mulţumiră doar să se uite pe sub sprâncene, 
dar nici unul nu îndrăzni să murmure, cu toate că inimile 
le scânceau în piept de durere, mânie şi invidie, pentru că 
Jagienka, nu le păruse niciodată atât de frumoasă, încât 
semăna cu o regină. Abia când alaiul porni înapoi şi când 
ajunse până la ei de departe cântecul vesel al clericilor 
călători, Cztan începu să-şi şteargă sudoarea de pe obrajii 
dolofani şi să sforăie ca un cal. lar Wilk rosti scrâşnind din 
dinţi: 

—lLa han! La han! Vai mie!... 

După care, aducându-şi aminte cum îşi ogoiseră 
suferinţa mai înainte, luară pietroiul şi-l rostogoliră iarăşi 
pe locul lui. 

În acest timp, Zbyszko călărea alături de Jagienka, 

ascultând cântecele neciopliţilor abatelui, dar după ce 
făcuseră cinci sau şase stadii!, opri calul dintr-odată şi 
zise: 

— Voiam să plătesc o liturghie, pentru sănătatea 
unchiului, dar am uitat, mă întorc îndată. 

—Nu te mai întoarce! îl sfătui Jagienka, o să trimit pe 
cineva de la Zgorzelice. 

—Ba mă întorc, dar voi nu mă mai aşteptaţi pe mine. 
Cu bine! 

— Cu bine! zise abatele. Du-te! 

Şi chipul i se înveseli, iar când Zbyszko pieri din ochii 
lor, îl înghionti pe Zych pe furiş şi-l întrebă: 

— Inţelegi, Domnia Ta? 

— Ce să înţeleg? 

—O să se bată la Krzesnia cu Wilk şi Cztan, cum mă 
vezi şi cum te văd, dar tocmai asta voiam şi la asta doream 
să se ajungă. 

— Sunt nişte flăcăi zdraveni! S-ar putea să-l rănească şi 
ce folos? 

—Cum adică ce folos? Dacă o să se bată pentru 
Jagienka, cum o să se mai gândească pe urmă la fata lui 
Jurand? Jagienka o să fie jupâniţa lui, nu cealaltă; asta şi 
vreau pentru că e rudă cu mine şi mi-a plăcut! 

— Bine, dar jurământul? 

—O să-l dezleg eu înainte! N-aţi auzit când i-am 
făgăduit? 

— Mintea Domniei Tale le ştie pe toate, răspunse Zych. 


Abatele se bucură de laudă, după care se apropie de 
Jagienka şi o întrebă: 

— De ce eşti atât de îngrijorată? 

Ea se aplecă în şa şi apucându-i mâna abatelui, o duse 


1 Veche măsură de lungime în Polonia egală cu 240 de paşi sau 
185 m. 

la buze: 

—Nănaşule, poate n-ar fi rău să trimiţi câţiva 
„neciopliţi” la Krzesnia. 

— La ce bun? O să mi se îmbete la han, mare scofală. 

— S-ar putea totuşi să împiedice vreo încăierare. 

Abatele o privi drept în ochi şi spuse deodată cu 
asprime: 

— N-au decât să-l şi omoare! 

— Atunci, să mă omoare şi pe mine! se împotrivi 
Jagienka. 

Şi amărăciunea care se amestecase cu părerea de rău 
în pieptul ei de când vorbise cu Zbyszko, răbufni acum în 
şiroaie de lacrimi. Văzând aceasta, abatele o cuprinse cu 
braţul, acoperind-o aproape toată cu mâneca lui uriaşă şi 
începu să-i spună: 

—Nu te teme, fetiţa mea! Sfada s-ar putea să ne prindă 
bine, căci doar şi ceilalţi sunt şlahtici, aşa că n-o să se 
năpustească toţi asupra lui, ci o să se provoace la luptă ca 
nişte cavaleri. O să se descurce el, chiar dacă ar lupta cu 
amândoi odată. Cât despre fiica lui Jurand, de care ai auzit, 
află numai că lemnul pentru patul mirilor nu creşte încă în 
nici o pădure. 

— De vreme ce cealaltă îi este mai dragă, atunci nu-mi 
pasă nici mie de el! răspunse Jagienka printre lacrimi. 

— Şi de ce suspini? 

— Pentru că mă tem pentru el. 

— Poftim, judecată de femeie! spuse abatele râzând. 

Apoi aplecându-se spre urechea Jagienkăi, continuă: 

— Stăpâneşte-te, fetiţo! Chiar dacă te va lua pe tine, o 
să se mai bată de multe ori în duel, că de-aia e şlahtic. 

Aici, se apropie şi mai mult şi adăugă: 

— Şi o să te ia în curând, aşa cum există un Dumnezeu 
în cer! 

— Măcar de m-ar lua! răspunse Jagienka. 

În acelaşi timp, începu să zâmbească printre lacrimi şi 
să privească la abate, vrând parcă să-l întrebe de unde ştie 
2 AITA 

Intre timp, Zbyszko, întorcându-se la Krzesnia, se duse 
drept la preot, fiindcă voia într-adevăr să plătească o 
slujbă pentru sănătatea lui Macko; după ce sfârşi ce avea 
de făcut, se grăbi să ajungă la hanul, în care se aştepta să-i 
găsească pe tânărul Wilk de Brzozowa şi pe Cztan de 
Rogów. 

li găsi, de bună seamă pe amândoi laolaltă cu o 
mulțime de oameni; şlahtici, oşteni, ţărani şi câţiva 
„măscărici” care se grozăveau făcând tot felul de tumbe 
nemţeşti. In primul moment, nu recunoscu pe nimeni, 
pentru că ferestrele crâşmei, cu beşici de bou, lăsau să 
treacă prea puţină lumină şi abia când un slujitor aruncă 
pe vatră o mână de uscături de pin, desluşi într-un colț în 
spatele unor stacane de bere mutra păroasă a lui Cztan şi 
faţa aspră, învâlvorată a lui Wilk de Brzozowa. 

Atunci porni încet către ei înghiontind pe cei care-i 
stăteau în cale şi ajungând în faţa lor, izbi cu pumnul în 
masă, de răsună în toată încăperea. 

Cei doi zvâcniră în picioare şi începură să-şi pipăie 
cingătorile de piele, dar înainte să pună mâna pe săbii, 
Zbyszko le aruncă mănuşa pe masă şi vorbind pe nas, cum 
au obiceiul cavalerii când provoacă la duel, rosti 
următoarele cuvinte la care nu se aşteptau. 

—În caz că vreunul din voi doi sau oricare dintre 


cavalerii care se află în această încăpere nu va accepta că 
cea mai frumoasă şi cea mai virtuoasă fată din lume este 
jupâniţă Danuta, fiica lui Jurand de Spychow, pe acela îl 
provoc la luptă călare sau pe jos până la prima 
îngenunchere sau până la ultima suflare. 


Wilk şi Cztan încremeniră, cum s-ar fi întâmplat şi cu 
abatele dacă ar fi auzit ceva asemănător, şi o vreme nu 
fură în stare să îngâne un cuvânt. Cine era jupâniţă asta? 
Pe ei îi interesa numai Jagienka, dar nu era vorba de ea... 

lar dacă râsul ăsta zburlit nu se gândea la Jagienka, ce 
treabă avea cu ei? De ce-i umilise înaintea bisericii? De ce 
venise aici şi de ce caută cearta cu lumânarea? Din cauza 
atâtor întrebări învălmăşite, rămaseră cu gura căscată, iar 
Cztan îşi holbă ochii de parcă nu era un om, ci în faţa lui se 
afla cine ştie ce pocitanie nemţească. 

Wilk, însă, mai ager, care cunoştea puţin obiceiurile 
cavalereşti şi ştia că marii războinici le fac jurăminte de 
credinţă unor femei şi se căsătoresc cu altele, se gândi că 
şi de astă dată era vorba de aşa ceva, prin urmare, dacă se 
ivise prilejul să-i ia apărarea Jagienkăi, se cuvenea să 
profite îndată de el. 

Aşa că ieşi de după masă şi apropiindu-se cu chipul 
ameninţător de Zbyszko, îl întrebă: 

— Cum adică, fecior de câine, nu Jagienka, fata lui 
Zych, este cea mai frumoasă? 

După el, înaintă şi Cztan, iar oamenii începură să se 
strângă în jurul lor, fiindcă ştiau cu toţii că se va sfârşi cu 
bătaie. 


Capitolul XVII 


ÎNTORCÂNDU-SE ACASĂ, JAGIENKA trimise numaidecât un 
argat la Krzesnia să afle dacă la han nu a avut loc vreo 
încăierare sau dacă a fost cineva provocat la duel. Acesta, 
însă, căpătând doi groşi de argint pentru drum, începu să 
bea cu slugile preotului şi nu se mai gândi la întoarcere. Al 
doilea, repezit de la Bogdaniec, care trebuia să-l prevină 
pe Maćko de sosirea abatelui, reveni îndeplinindu-şi 
porunca, şi vesti totodată că-l văzuse pe Zbyszko jucând 
zaruri cu un şlahtic mai vârstnic. 

Asta o mai linişti întrucâtva pe Jagienka, deoarece 
cunoscând experienţa şi îndemânarea lui Zbyszko, nu se 
temea atâta pentru duelul lui, cât de vreo bătaie 

sângeroasă la crâşmă. Avea chef să meargă împreună cu 
abatele la Bogdaniec, dar acesta se împotrivi, deoarece 
voia să stea de vorbă cu Macko despre zălog şi despre 
altceva mult mai important, la care nu dorea s-o aibă de 
martor pe Jagienka. 

De altminteri, se gândea să-şi petreacă noaptea acolo. 
Aflând că Zbyszko se întorsese teafăr, îşi recăpătă umorul 
şi le porunci clericilor săi rătăcitori să cânte şi să 
chefuiască de răsuna pădurea, iar la Bogdaniec, ţăranii 
ieşiră de prin case să vadă dacă arde undeva sau a năvălit 
vrăjmaşul. Dar un pelerin care mergea înainte cu ciomagul 
lui încovoiat, îi linişti, lămurindu-i că trece un prelat de 
rang înalt, aşa că i se închinară şi câţiva îşi făcură semnul 
crucii. Văzând cât de respectat era, abatele călărea 
îngândurat şi bucuros, arătându-se plin de bunăvoință faţă 
de oameni. 

Macko şi Zbyszko, auzind cântece şi strigăte, ieşiră 
până la poartă să-l întâmpine. Unii dintre clerici mai 
fuseseră cu abatele la Bogdaniec, alţii, însă, care abia se 
alăturaseră însoţitorilor lui, nu-l mai văzuseră niciodată. 
Acestora le scăzu înflăcărarea la vederea aşezării 
sărăcăcioase, care nu se putea compara cu gospodăria 
arătoasă de la Zgorzelice. Le veni, însă, inima la loc, 
văzând fumul care ieşea prin acoperişul de paie şi mai ales 
când, după ce intrară înăuntru, simțind mirosul de şofran 
şi mai multe feluri de carne, observând în acelaşi timp cele 
două mese pline de farfurii de cositor, goale încă, dar atât 
de mari că toţi ochii se înveseliră la vederea lor. Pe o masă 
mai mică, strălucea un taler de argint, pregătit pentru 
abate şi o lingură tot atât de frumos sculptată, dobândită, 
odată cu alte lucruri scumpe, de la frizieni. 

Macko şi Zbyszko îi poftiră de îndată la masă, dar 
abatele, care mâncase bine înainte de a pleca de la 
Zgorzelice, nu se lăsă convins, mai ales că-l preocupa 
altceva. Chiar de la sosire, se uita cu luare-aminte şi 
neliniştit totodată la Zbyszko, de parcă voia să vadă pe el 
urmele încăierării, văzând, însă, faţa senină a tânărului, îşi 

pierdu răbdarea şi nemaiputând să se stăpânească îi 
propuse: 

— Să mergem în iatac, să vorbim despre zălog. Nu vă 
împotriviţi, că mă înfurii! 

Aici, se întoarse către clerici şi tună: 

— Iar voi, să staţi liniştiţi şi să nu ascultați la uşă! 

Spunând acestea, deschise uşa de la iatac, prin care 
abia putu să treacă, şi intră urmat de Zbyszko şi de Macko. 
Acolo, după ce se aşezară pe lăzile cu lucruri, abatele i se 
adresă tânărului cavaler: 

— Ei, ai fost la Krzesnia? 

— Am fost. 

— Ei şi? 

—Am plătit slujba pentru sănătatea unchiului şi m-am 
întors. 

Abatele se foi neliniştit pe ladă. 

„Ha! se gândi, nu s-a întâlnit nici cu Cztan, nici cu 
Wilk; poate că nu erau acolo sau poate că nu i-a căutat. 
M-am înşelat!” 

Dar era supărat că se înşelase şi socoteala lui se 
dovedise greşită, aşa că obrajii îi deveniră stacojii şi 
începu să gâfâie. 

—Hai să vorbim despre zălog! spuse după o clipă. 
Aveţi banii?... Că dacă nu-i aveţi, pământu-i al meul!... 

La acestea, Macko care ştia cum să se poarte cu el, se 
ridică în tăcere, deschise cufărul pe care şedea, scoase din 
el un săculeţ cu grivne şi zise: 

— Suntem oameni sărmani, dar avem bani şi cele de 
cuviinţă, aşa că o să plătim cum scrie pe „hârtie” şi cum eu 
însumi am iscălit cu semnul crucii. Dacă Domnia Ta mai 
vrei şi ceva pe deasupra pentru supraveghere şi câştig, n-o 
să ne împotrivim şi o să plătim ce ne pretinzi, 
îmbrăţişându-ţi picioarele, binefăcătorule. 

Spunând acestea, îi căzu la picioare, iar Zbyszko făcu şi 
el la fel. Abatele, care se aştepta să se certe şi să se 

târguiască, rămase surprins de asemenea purtare, ba chiar 
se supără întrucâtva, fiindcă voia să-şi impună condiţiile lui 
în timpul negocierilor şi când colo, pierduse prilejul. 

Astfel că, înapoindu-le „hârtia”, adică înţelegerea scrisă 
pe care Macko o iscălise cu semnul crucii, întrebă: 

— Despre ce fel de bani pe deasupra este vorba? 


—Nu vrem să primim de pomană, răspunse Macko 
viclean, ştiind că în acest caz, cu cât se va împotrivi mai 
mult, cu atât va fi câştigul mai mare. 

— Uitaţi-vă la ei! Nu vor să primească pomană de la o 
rudă! Prea multă pâine creşte trufia! N-am luat un loc 
pustiu, nu-l înapoiez nici eu pustiu, iar dacă-mi place, am 
să arunc cât colo şi săculeţul ăsta! 

— Să nu faci una ca asta! strigă Maćko. 

— Să n-o fac? Poftim zălogul, luaţi-vă şi grivnele înapoi! 
Vi le dăruiesc, fiindcă aşa mi-e voia şi chiar dacă le-aş fi 
aruncat pe drum, asta nu vă priveşte pe voi. E treaba mea! 

Odată cu aceste cuvinte, apucă săculeţul de legătură 
şi-l aruncă pe podea, de se împrăştiară monedele pe jos 
prin pânza ruptă. 

—Dumnezeu să te răsplătească, părintele şi 
binefăcătorul nostru! începu să strige Macko care atâta 
aştepta. De la altcineva n-aş fi primit, dar de la ruda şi 
duhovnicul meu, am să primesc. 

Abatele se uită o vreme ameninţător când la el, când la 
Zbyszko, apoi rosti: 

—Eu ştiu ce fac, chiar dacă mă supăr; de aceea 
păstraţi ce-aţi căpătat, pentru că vă previn că n-o să mai 
vedeţi nici o para. 

— Nici nu ne-am aşteptat. 

— Aflaţi, însă, că tot ce-i al meu îi va rămâne Jagienkăi. 

— Şi pământul? întrebă Macko naiv. 

— Şi pământul! răcni abatele. 

Faţa lui Macko se alungi, dar se stăpâni şi zise: 

—Ei, ce rost are să ne gândim la moarte! Să-ţi dea 
Domnul lisus o sută de ani şi chiar mai mult, iar înainte să 
ajungi în scaunul de episcop. 

— Măcar de-aş ajunge!... Ce, eu sunt mai prejos decât 
alţii? răspunse abatele. 

— Nu eşti mai prejos, ci mai presus. 

Aceste cuvinte avură darul să-l domolească pe abate, 


deoarece mânia lui era doar foc de paie. 
—Hm, reluă, voi sunteţi rudele mele, iar ea e numai 


fina mea, dar ţin la ea şi la Zych mai de mult. Un om mai 
bun ca Zych nu se află pe lume şi nici o fată mai frumoasă 
ca Jagienka! Poate cineva să spună ceva rău de ei? 

Şi începu să-şi rotească privirea provocatoare, dar 
Macko nu numai că nu se arăta împotrivă, ci se grăbi să 
încuviinţeze că un vecin mai cumsecade ai căuta în zadar 
în tot regatul. 

— Cât despre fată, adăugă, n-aş ţine mai mult nici la 
fiica mea. M-am însănătoşit cu ajutorul ei şi asta n-o s-o uit 
pân-oi muri. 

— Veţi fi blestemaţi şi unul, şi celălalt, dacă veţi uita, 
spuse abatele, şi eu vă voi blestema cel dintâi. Eu nu vreau 
nedreptatea voastră, pentru că sunteţi rudele mele şi de 
aceea am ticluit lucrurile ca tot ce va rămâne după mine, 
să fie al Jagienkăi şi al vostru, înţelegeţi? 

—Să dea Dumnezeu aşa să se întâmple! se rugă 
Maćko. Iisuse milostiv! M-aş duce pe jos până la 
mormântul reginei de la Cracovia şi până la Łysa Gora, ca 
să mă închin lemnului din Sfânta Cruce. 

Abatele se bucură de sinceritatea lui Maćko, zâmbi şi 
spuse: 

—Fata are drept să aleagă, deoarece este frumoasă, 
are zestre bună şi e de neam bun! Cztan sau Wilk nu sunt 
nimic pe lângă ea, ar merita şi un fiu de voievod. Dar dacă 

o s-o peţesc eu pentru cineva, chiar fără să mai aleg, l-ar 
lua de bărbat, fiindcă ţine la mine şi ştie că n-o sfătuiesc de 
Tău... 

—Bine-o să-i mai fie celui pentru care o vei peţi se 
bucură Macko. 

Dar abatele se întoarse spre Zbyszko. 

— Şi tu ce zici? 

— Păi, eu gândesc ca şi unchiul meu... 

Chipul grav al abatelui se lumină şi mai mult; îl bătu pe 
Zbyszko cu palma pe spate, de răsună iatacul, şi întrebă: 

—De ce la biserică nu i-ai lăsat să se apropie de 
Jagienka nici pe Cztan, nici pe Wilk?... Ai?... 

—Ca să nu creadă că mă tem de ei şi să nu-ți închipui 
nici Domnia Ta. 

— l-ai dat şi apă sfinţită. 

— l-am dat. 

Abatele îl bătu încă o dată pe spate: 

— Atunci... ia-o! 

—la-o! strigă Maćko ca un ecou. 

La acestea, Zbyszko îşi băgă părul sub plasă şi 
răspunse liniştit: 

— Cum s-o iau când la Tyniec, în faţa altarului, i-am 
jurat credinţă Danusiei, fiica lui Jurand? 

— l-ai făgăduit penele de păun, n-ai decât să le cauţi, 
dar pe Jagienka ia-o numaidecât. 

—Nu pot, răspunse Zbyszko, după aceea, când mi-a 
acoperit capul cu năframa, i-am jurat că o voi lua de soţie. 

Faţa abatelui începu să roşească: urechile i se 
învineţiră, iar ochii îi ieşiră din orbite: se apropie de 
Zbyszko şi spuse cu glasul înăbuşit de mânie: 

—Jurămintele tale sunt pleavă-n vânt, pricepi! Poftim! 

Şi-i suflă cu atâta putere în cap, încât îi căzu plasa şi 
părul i se împrăştie în neorânduială pe umeri şi pe spate. 
Atunci Zbyszko îşi încruntă sprâncenele şi privindu-l drept 

în ochi pe abate, îi zise: 
— Legământul meu înseamnă onoarea mea, al cărei 


paznic eu sunt! 

Auzind acestea, neobişnuit cu împotrivirea, abatelui 
mai că i se tăie răsuflarea şi amuţi. Se aşternu o tăcere 
amenințătoare, pe care o întrerupse Maćko: 

— Zbyszko! îl certă, vino-ţi în fire! Ce ţi s-a întâmplat? 

În acest timp, abatele ridică braţul şi arătând spre 
tânăr, se porni să strige: 

— Ce are? Ştiu eu ce are: n-are suflet de cavaler şi de 
şlahtic, ci de iepure. Îi este frică de Cztan şi de Wilk! 

Zbyszko, însă, care nu-şi pierduse nici o clipă 
sângele-rece, ridică nepăsător din umeri şi răspunse: 

— Oho, le-am spart capetele la Krzesnia. 

— Ai frică de Dumnezeu! exclamă Macko. 

Abatele se uită un răstimp la Zbyszko cu ochii larg 
deschişi. Mânia lupta în inima lui cu admiraţia, dar în 
acelaşi timp, mintea ageră îi aduse aminte că din 
chelfăneala de care avuseseră parte Wilk şi Cztan, poate să 
aibă folos pentru planurile lui. 

Aşa că, venindu-şi în fire, ţipă la Zbyszko: 

— De ce nu mi-ai spus nimic? 

— Pentru că mi-a fost ruşine. Am crezut că o să mă 
provoace la luptă călare sau pe jos, cum se cuvenea unor 
cavaleri, dar amândoi sunt doar nişte tâlhari, nu cavaleri. 
Wilk a rupt cel dintâi o scândură de la masă, Cztan a făcut 
la fel cu cealaltă, şi s-a aruncat asupra mea! Ce era să fac? 
Am înşfăcat şi eu laviţa... şi... ştii cum el... 

— Sunt în viaţă? se interesă Macko. 

— Întocmai, dar sunt puţin ameţiţi. Au început să-şi 
revină când încă mai eram acolo. 


Abatele ascultă, îşi şterse fruntea de sudoare, apoi 
zvâcni deodată de pe lada pe care se aşezase mai înainte, 
ca să se gândească mai bine, şi răcni: 

— Stai puţin!... Că vreau să-ţi spun ceva! 

— Ce să-mi spui? întrebă Zbyszko. 

—O să-ţi spun că dacă te-ai bătut pentru Jagienka şi 
le-ai spart capetele oamenilor din cauza ei, tu eşti 
adevăratul ei cavaler, nu altcineva, şi trebuie să te 
căsătoreşti cu ea. 

Spunând acestea, îşi puse mâinile în şolduri şi se uită 
triumfător la Zbyszko, dar acesta zâmbi şi răspunse: 

— Ehei, ştiam eu prea bine de ce voiai să mă asmuţi 
împotriva lor, dar ţi-ai greşit socotelile. 

— Cum adică am greşit?... Vorbeşte! 

— Pentru că eu le-am cerut să încuviinţeze că cea mai 
frumoasă şi cea mai virtuoasă fată de pe lume este 
Danuska Jurand, iar ei au pretins că este Jagienka, de 
aceea ne-am şi luptat. 

Abatele rămase o clipă pironit locului, ca împietrit şi 
numai după clipirea ochilor se putea vedea că trăieşte. 
Deodată, se răsuci pe călcâie, dobori uşa de la intrare 
izbind-o cu piciorul, intră în odaie, acolo smulse toiagul 
îndoit din mâna pelerinului şi începu să-şi altoiască 
„neciopliţii”, mugind ca un bour rănit. 

— Pe cai, nepricopsiţilor! Pe cai, câinilor. Piciorul meu 
nu va mai călca niciodată în casa asta! Pe cai!... 

Şi trântind iarăşi uşa, ieşi în curte, urmat de clericii 
rătăcitori. Îndreptându-se cu toţii spre şopron, se grăbiră 
să pună şeile pe cai. În zadar alergă Maćko după el, în 
zadar îl rugă şi-l imploră, jurându-se că el n-are nici o vină, 
că tot nu ajută la nimic. Abatele blestemă casa, oamenii şi 
câmpurile, iar când îi aduseră calul, încălecă fără scară şi 
porni în galop cu mânecile fluturând în vânt, asemenea 
unei uriaşe păsări roşii. Clericii zburau în urma lui 
îngroziţi, ca un stol care-şi urmează conducătorul. 

Macko privi un răstimp după ei până când dispărură în 
pădure, apoi reveni încet în casă şi îi spuse posomorât lui 
Zbyszko clătinând din cap: 

— Ai făcut-o de oaie!... 

— Nu s-ar fi întâmplat nimic, dacă plecam mai înainte, 
totu-i numai din cauza Domniei Tale. 

— Cum aşa? 

— Pentru că n-am vrut să te las bolnav acasă. 

— Şi acum, ce facem? 

— Acum, o să plec. 

— Încotro? 

— În Mazowsze, la Danuska... şi să caut penele de păun 
printre nemți. 

Macko tăcu o clipă, după care zise: 

— ,„Hârtia” mi-a dat-o înapoi, dar zălogul este înscris şi 
la judecătorie, în registru. Acum abatele n-o să ne mai 
ierte de nici un sfanţ. 

—N-are decât. Bani ai, iar eu n-am nevoie pentru 
drum. O să mă primească bine pretutindeni şi caii o să 
aibă nutreţ îndestul; numai să am platoşa pe mine şi sabia 
în mână, încolo nu-mi pasă de nimic. 

Maćko căzu pe gânduri şi începu să cumpănească 
asupra celor întâmplate. Nimic nu-i ieşise pe voia şi inima 
lui. El însuşi şi-o dorise din tot sufletul pe Jagienka pentru 
Zbyszko; înţelegea totuşi că nu mai putea face ciorbă din 
apa asta şi că faţă de mânia abatelui, faţă de Zych şi de 
Jagienka, în sfârşit, de încăierarea cu Cztan şi Wilk, este 
mai bine ca Zbyszko să plece, în loc să aibă mereu motiv 
de ceartă. 

— Hm! rosti în cele din urmă, şi aşa, capete de teutoni 


tot trebuie să cauţi, aşadar, de vreme ce nu mai e nimic de 
făcut, e mai bine să pleci. Facă-se voia Domnului lisus... 
Eu, însă, musai să mă reped îndată la Zgorzelice; poate îi 
împac cumva pe Zych şi pe abate... Îmi pare rău mai ales 
de Zych. 


Aici, îl privi în ochi pe Zbyszko şi întrebă deodată: 
— Ție nu-ţi pare rău de Jagienka? 

— Să-i dea Dumnezeu sănătate şi tot ce-i mai bun! 
răspunse Zbyszko. 


Capitolul XVIII 


MAĆKO AŞTEPTĂ RĂBDĂTOR CÂTEVA zile vreo veste de la 
Zgorzelice sau ca abatele să se îmbuneze, până când i se 
uri cu nesiguranța şi aşteptarea şi se hotărî să se ducă el la 
Zych. Toate câte se petrecuseră, avuseseră loc fără voia 
lui. Dorea totuşi să ştie dacă Zych nu-i poartă pică şi lui, 
fiindcă în ce-l privea pe abate, era sigur că mânia lui se va 
îndrepta şi împotriva lui Zbyszko, şi a lui. 

Voia totuşi să facă tot ce-i sta în putinţă ca să-i scadă 
supărarea, aşa că pe drum chibzui şi plănui în minte ce să 
facă şi ce să spună la Zgorzelice pentru a păstra prietenia 
acestui vecin cumsecade. Dar gândurile i se alcătuiau cu 
greu, astfel că fu foarte bucuros găsind-o acasă numai pe 
Jagienka. Fata îl întâmpină ca altădată şi sărutându-i 
mâna, adică prieteneşte, dar şi tristă întrucâtva. 

— Tata nu-i acasă? o întrebă. 

—Ba da, numai că a plecat cu abatele la vânătoare. O 
să se întoarcă repede... 

Spunând acestea, îl pofti în casă, unde, după ce se 
aşezară, rămaseră tăcuţi un răstimp mai lung, după care 
fata întrebă cea dintâi: 

—Nu ţi se urăşte, Domnia Ta, singur la Bogdaniec? 

—Ba mi se urăşte, răspunse Maćko. Aşadar, ştii că 
Zbyszko a plecat? 

Jagienka oftă încet: 

— Ştiu. Am aflat din aceeaşi zi, şi credeam că va trece 
pe aici să-mi spună măcar o vorbă bună, dar n-a venit. 

— Cum era să treacă! se miră Maćko, abatele l-ar fi 
făcut bucăţi, iar tatăl tău n-ar fi fost nici el prea bucuros de 
oaspeţi. 

Fata clătină din cap şi răspunse: 

— Ei! N-aş fi lăsat pe nimeni să-i facă vreun rău. 

La acestea, Maćko, deşi avea inima oţelită, fu mişcat de 
tristeţea ei şi, trăgând-o pe fată spre el, îi spuse: 

— Dumnezeu să te ajute, fetiţa mea! Tu eşti mâhnită, 
dar nici mie nu-mi e bine, pentru că află de la mine că nici 
abatele şi nici tatăl tău nu ţin mai mult la tine. Mai bine 
muream de rana de care m-ai vindecat, numai să se fi 
însoţit cu tine, nu cu alta. 

Jagienka fu cuprinsă de atâta dor şi părere de rău, 
încât nu mai putu tăinui nimic în inima ei: 

— N-am să-l mai văd niciodată, iar dac-o să-l văd, o să 
fie cu fiica lui Jurand. Mai bine să mi se scurgă ochii 
înainte de atâta plâns. 

Şi ridicând poala şorţului, şi-i acoperi, ca să nu-i vadă 
lacrimile. 

Iar Maćko: 

— Hai, linişteşte-te! De plecat, a plecat, dar pe viul 
Dumnezeu, n-o să se întoarcă nici cu fata lui Jurand. 

— De ce să nu se întoarcă? îngână Jagienka de sub şorţ. 

— Pentru că Jurand nu vrea să i-o dea. 

Jagienka îşi descoperi faţa deodată şi întorcându-se 
spre Macko, îl întrebă repede: 

— Aşa mi-a spus şi mie, dar este oare adevărat? 

— Adevărat, aşa cum este un Dumnezeu în cer. 

— Şi de ce? 

—Cine să-l ştie. Vreun jurământ ceva, iar cu 
jurămintele nu e de glumă! I-a plăcut Zbyszko, care s-a şi 
oferit să-l ajute, dar nici asta n-a folosit la nimic. Nu l-a 
înduplecat nici cererea prinţesei Anna. Toate rugăminţile, 
sfaturile şi poruncile s-au dovedit zadarnice, Jurand n-a 
vrut să asculte de nimic. A spus doar că nu stă în puterea 
lui. Şi, se vede că are un motiv care-l împiedică. Jurand 
este un om hotărât care nu-şi calcă niciodată cuvântul. Tu, 

fată dragă, nu-ţi pierde nădejdea şi întăreşte-ţi inima. La 
drept vorbind, trebuia să plece, fiindcă a jurat în biserică 
să aducă penele de păun. lar fata i-a acoperit capul cu 
năframa, în semn că îl ia de bărbat, că era cât pe ce să-i 
taie capul, iar pentru asta el i-a rămas dator, ce să mai 
vorbim. Ea nu va fi a lui, dacă aşa vrea Dumnezeu, dar 
după dreptate, el este al ei. Zych s-a supărat pe el, abatele 
sigur că-l vorbeşte de rău de ţi se face pielea de găină, şi 
nici mie nu-mi e bine, dar să stăm strâmb şi să judecăm 
drept, ce mai putea face, bietul băiat? De vreme ce s-a 
legat faţă de cealaltă, era nevoit să plece. Doar este 
şlahtic. Află de la mine că dacă nemţii nu-i vor veni de hac 
acolo unde s-a dus, o să se întoarcă tot aşa cum a plecat. Şi 
nu va veni numai la mine, un om bătrân, nu numai la 
Bogdaniec, ci şi la tine, pentru că era tare bucuros când te 
vedea. 

— Cum putea el să se bucure când mă vedea? îl iscodi 
Jagienka. 

În acelaşi timp, însă, se apropie de Maćko şi 
înghiontindu-l cu cotul, îl întrebă: 

—De unde ştii, Domnia Ta? Nu poate fi adevărat, nu-i 


aşa?... 

— De unde ştiu? răspunse Macko. L-am văzut doar cât 
de greu îi era să plece. Când s-a hotărât să plece, l-am 
întrebat: „Tie nu-ţi pare rău de Jagienka?” Iar el mi-a zis: 
„Să-i dea Dumnezeu sănătate şi tot ce-i mai bun!” Şi unde 
n-a început să ofteze, de parcă avea foalele fierarului în 
piept... 

— Sigur că nu-i adevărat!... repetă Jagienka şi mai 
încet, dar mai spune, hai... 

—Pe Dumnezeul meu, e adevărat!... Cealaltă n-o să-i 
mai placă după tine, pentru că ştii şi tu că o fată mai 

frumoasă nu va găsi în toată lumea. Simte că voia lui 
Dumnezeu îl atrage spre tine, n-ai teamă, poate chiar mai 
mult decât pe tine spre el. 

— Măcar de-ar fi aşa! strigă Jagienka. 

Dar gândindu-se la ce spusese la repezeală, îşi acoperi 
faţa roşie ca focul cu mâneca, iar Macko zâmbi, îşi 
mângâie mustata şi zise: 

— Ehei! Dac-aş mai fi eu tânăr! Dar tu fii tare, că parcă 
şi văd ce se va întâmpla: se va duce, va dobândi pintenii la 
curtea mazoviană, fiindcă acolo hotarul este aproape şi 
nu-i va fi greu să găsească teutoni... Ştiu şi eu că printre 
nemți sunt cavaleri destoinici, iar fierul nu este respins 
nici de pielea lui, dar cred că nu oricine este în stare să-l 
biruie, deoarece neastâmpăratul e tare îndemânatic la 
luptă. Vezi şi tu că pe Cztan de Rogow şi pe Wilk de 
Brzozowa i-a doborât într-o clipă, deşi se spune că sunt 
flăcăi straşnici şi puternici ca nişte urşi. O să-şi aducă 
penele de păun, dar pe fata lui Jurand n-o s-o ia, întrucât 
am vorbit şi eu cu Jurand şi ştiu ce fel de om este. Şi pe 
urmă, ce-o să facă? O să se întoarcă aici, unde-o să se 
ducă? 

— Şi când o să se întoarcă? 

— Ei, dacă nu mai poţi să rabzi, n-o să fii în pierdere. 
Dar până una alta, să le spui abatelui şi lui Zych să nu mai 
fie chiar atât de supăraţi pe Zbyszko. 

— Cum pot să le spun? Tăicuţa e mai mult îngrijorat 
decât supărat, dar abatele este atât de mânios, încât e 
primejdios să-i aminteşti de el. Ne-a dojenit şi pe mine şi 
pe tăicuţa pentru slujitorul pe care l-am trimis la Zbyszko. 

— Care slujitor? 

— ÎI cunoşti şi Domnia Ta. Era la noi un ceh pe care 
tăicuţa l-a luat prins la Boleslawiec, un slujitor de treabă şi 
credincios. Îl chema Hlawa. Tăicuţa mi l-a dat să mă 

slujească, fiindcă era bun gospodar, iar eu i-am dat o 
platoşă pe cinste şi l-am trimis la Zbyszko, să-l slujească pe 
el, să-l ajute la ananghie şi Doamne fereşte, în caz de ceva, 
să ne dea de ştire... l-am mai dat şi un chimir cu bani 
pentru drum, iar el mi-a jurat pe mântuirea sufletului că-l 
va sluji pe Zbyszko până la moarte. 

—Ce fată bună! Să te răsplătească Dumnezeu, şi Zych 
nu s-a împotrivit? 

— De ce să se împotrivească? La început, nu m-a lăsat, 
dar când i-am îmbrăţişat picioarele, mi-a făcut pe voie. Cu 
tăicuţa n-am nici o grijă, dar când a aflat abatele de la 
slugile lui, a început să ne certe şi tăicuţa a fugit în şură. 
Abia seara s-a milostivit abatele de lacrimile mele şi mi-a 
dăruit şi un şirag de mărgele... Eu, însă, eram bucuroasă 
să sufăr, numai Zbyszko să aibă mai mulţi însoțitori. 

— Pe viul Dumnezeu, nu mai ştiu nici eu la cine ţin mai 
mult, la el sau la tine, dar şi aşa el are însoțitori destui, 
i-am dat şi bani, deşi nu voia să-i primească... Hm! 
Mazowsze nu-i doar peste mare. 

Fură întrerupţi de lătratul câinilor, strigătele şi 
sunetele trâmbiţelor de alamă în faţa casei. Auzindu-le, 
Jagienka spuse: 

— Tăicuţa şi abatele s-au întors de la vânătoare. Să 
mergem în cerdac, e mai bine ca abatele să te vadă pe 
Domnia Ta mai întâi de departe, nu în odaie pe 
neaşteptate. 

Cu aceste cuvinte, îl conduse pe Maćko în cerdac, de 
unde văzură în curtea acoperită de zăpadă o ceată de 
oameni, cai, câini şi totodată, ucişi de sulițe sau de 
arbalete, elanii şi lupii fără viaţă. Când îl zări pe Macko, 
înainte de a descăleca, abatele aruncă sulița spre el, e 
drept nu ca să-l nimerească, ci ca să-şi arate mânia 
împotriva celor de la Bogdaniec. Macko i se închină de 
departe cu căciula în mână, ca şi când n-ar fi văzut nimic, 

iar Jagienka nu văzuse într-adevăr, deoarece era uimită de 
prezenţa celor doi pretendenți ai ei printre însoțitorii 
abatelui. 

— Sunt Cztan şi Wilk! se miră fata, cred că s-au întâlnit 
în pădure cu tăicuţa. 

La vederea lor, însă, pe Macko parcă-l împunse ceva în 
rana vindecată. Într-o clipă, prin minte îi trecu gândul că 
unul dintre ei ar putea s-o dobândească pe Jagienka şi 
odată cu ea Moczydoly, pământurile abatelui, pădurile şi 
banii. Părerea de rău şi furia îi strânseră inima, mai ales că 
în curând mai văzu şi altceva. Wilk de Brzozowa, cu toate 
că nu prea de mult tatăl lui voise să se bată cu abatele, se 
repezi acum la scara lui, să-l ajute să descalece, iar acesta 
se sprijini prietenos de umărul tânărului şlahtic. 

„Abatele se va împăca negreşit cu bătrânul Wilk, îşi 
spuse Macko, astfel că odată cu fata îi va da înapoi 
pădurea şi pământul”. 

Gândurile negre îi fură întrerupte de glasul Jagienkăi, 
care tocmai spunea: 

— S-au vindecat după bătaia cu Zbyszko, dar deşi au 
venit aici în fiecare zi, să-i ia dracul! 

Maćko se uită la ea - faţa fetei se îmbujorase de mânie 
şi de frig, iar ochii albaştri îi scânteiau, cu toate că ştia că 
Wilk şi Cztan fuseseră bătuţi la han numai din cauza ei. 

Aşa că Macko o întrebă: 

— Ei, şi o să faci ce-ţi va porunci abatele? 

Jagienka îi răspunse pe dată: 

— Abatele o să facă ce vreau eu. 

„Dumnezeule milostiv! cugetă Macko, şi prostul ăsta de 
Zbyszko a lăsat să-i scape o fată ca asta!” 


Capitolul XIX 


ÎN ACEST TIMP, „PROSTUL” DE ZBYSZKO plecase 
într-adevăr de la Bogdaniec cu inima grea. Mai întâi, se 

simţea singur şi străin fără unchiul lui, de care nu se 
despărţise de mulţi ani şi cu care se obişnuise atât de mult, 
încât acum nici el nu ştia prea bine cum o să se poarte fără 
el, atât în timpul călătoriei, cât şi în luptă. În al doilea 
rând, îi părea rău şi de Jagienka, fiindcă deşi îşi spunea că 
se duce la Danusia, pe care o îndrăgea din tot sufletul, îi 
era totuşi atât de bine alături de Jagienka, încât abia acum 
simţea ce mult se bucurase lângă ea şi ce mâhnit putea fi 
în lipsa ei. Şi se mira el însuşi de jalea lui, care-l cam 
neliniştea, pentru că dacă i-ar fi fost dor de Jagienka, cum 
îi este unui frate de sora lui, n-ar fi fost nimic. Dar îşi 
dădea seama că el ar vrea s-o ia de mijloc sau s-o dea jos 
din şa sau s-o treacă pârâul în braţe, să-i stoarcă apa din 
cosiţă, să se preumble cu ea prin pădure, să se uite şi să 
tăifăsuiască împreună. Se obişnuise într-atâta cu ea şi-i 
plăcea atât de mult, încât acum, când începu să se 
gândească la ea, uită cu totul că a pornit la drum lung 
până în Mazowsze, stăruindu-i în minte clipa în care 
Jagienka îi venise în ajutor în pădure, în lupta cu ursul. Şii 
se păru că asta se întâmplase ieri, aşa cum tot ieri se 
duseseră după castori la iezerul Odstajany. N-o văzuse 
atunci când adusese castorul înot, dar acum avea impresia 
că o vede şi iarăşi îl trecură fiorii, ca în urmă cu câteva 
săptămâni, în vreme ce vântul se juca prea îndrăzneţ cu 
fusta ei. După aceea, îşi aduse aminte cum călărea gătită 
de sărbătoare spre biserica din Krzesnia şi cât fusese de 
uimit că o fată simplă putuse să i se pară o jupâniţă de 
neam mare. Toate acestea îi tulburară inima, se simţea 
totodată şi vesel, şi trist, iar când se mai gândi că ar fi 
putut face cu ea ce voia, şi cât de atrasă era de el, cum îl 
privea supusă în ochi şi cum se apropia de el, abia mai era 
în stare să stea în şa. „Dacă măcar aş fi întâlnit-o undeva 
şi, deşi îmi luasem rămas-bun, aş fi îmbrăţişat-o la 
despărţire, îşi spuse, poate că m-aş fi simţit mai bine”, dar 
înţelese numaidecât că nu-i adevărat şi n-ar fi fost mai 
bine, deoarece numai la gândul unei asemenea despărţiri îl 
trecură năduşelile, cu toate că era destul de frig. 

Până când, în cele din urmă, se înfricoşă de aceste 
amintiri care semănau prea mult cu poftele necurate şi le 
scutură din sufletul lui, cum scutura zăpada pufoasă de pe 
pelerină. 

—Eu mă duc la Danusia, la jupâniţă mea dragă! 
murmură. 

Şi îşi dădu seama îndată că asta este o altfel de 
dragoste, parcă mai cuviincioasă şi mai puţin aţâţătoare. 
Cu încetul, pe măsură ce picioarele îi îngheţau în scări, iar 
vântul rece îi potolea sângele, toate gândurile îi zburară 
către Danusia Jurand. Ei îi era cu adevărat dator. Dacă n-ar 
fi fost ea, capul lui ar fi căzut de mult în piaţa din Cracovia. 
Atunci când rostise faţă de cavaleri şi de orăşeni: „Este al 
meu”, prin aceste cuvinte îl smulsese din mâinile călăilor şi 
de atunci el îi aparţinea ei, cum îi aparţinea sclavul 
stăpânului său. Nu el o luase pe ea, ci din contră; nici 
împotrivirea lui Jurand nu mai însemna nimic. Doar ea l-ar 
putea alunga, aşa cum stăpâna îşi poate alunga sclavul, cu 
toate că nici atunci el nu s-ar depărta prea mult, pentru că 
el era legat şi de propriu-i jurământ. Se gândi totuşi că ea 
nu-l va alunga şi mai degrabă va pleca după el de la curtea 
mazoviană, fie şi până la capătul lumii. Tot gândindu-se la 
acestea, începu s-o laude în sufletul lui în paguba 
Jagienkăi, ca şi când ar fi fost doar vina ei că-l năpădeau 
poftele şi-i răjghinau inima. Acum, nu-i mai trecu prin 
minte că Jagienka îl vindecase pe bătrânul Macko, şi afară 
de asta, că fără ajutorul ei poate că ursul i-ar fi sfâşiat 
pielea de pe cap în noaptea aceea, şi se răzvrăti împotriva 
Jagienkăi înadins, socotind că în acest fel o va sluji pe 
Danusia şi se va dezvinovăţi şi în ochii lui. 

Tocmai atunci, îl ajunse din urmă cehul Hlawa, trimis 
de Jagienka, aducând cu sine şi un cal de povară. 

— Domnul fie lăudat! spuse înclinându-se adânc. 

Zbyszko îl văzuse o dată sau de două ori la Zgorzelice, 
dar nu-l recunoscu, aşa că-l întrebă: 

— În vecii vecilor. Dar tu cine eşti? 

— Slujitorul Domniei Tale. 

— Cum adică slujitorul meu? Uite-i pe slujitorii mei, 
răspunse arătând spre cei doi turci dăruiţi de Sulimcezyk 
Zawisza şi la cei doi argaţi voinici care, călărind pe cai 
scunzi, aveau grijă de armăsarii cavalerului, ăia sunt ai 
mei, dar pe tine cine te-a trimis? 

—Jupâniţa Jagienka, fiica lui Zych de Zgorzelice. 

—Jupâniţa Jagienka? 

Zbyszko abia se răzvrătise împotriva ei, şi supărarea 
încă nu-i trecuse, aşadar spuse: 

—lÎntoarce-te acasă şi mulţumeşte-i jupâniţei pentru 
darul ei, fiindcă eu nu te vreau. 


Cehul scutură din cap. 
—Nu mă întorc, stăpâne. Eu ţi-am fost dăruit Domniei 


Tale şi în afară de asta, m-am jurat că te voi sluji până la 
moarte. 

— Dacă mi-ai fost dăruit, eşti sluga mea. 

—A Domniei Tale, stăpâne. 

— Aşa că îţi poruncesc să te întorci. 

—Eu am jurat şi, deşi nu sunt decât un prins de la 
Boleslawiec şi un biet slujitor, mă trag dintr-un neam 
înstărit. 


Zbyszko se înfurie: 

— Pleacă numaidecât! Cum se poate să te arăţi 
împotriva voinţei mele? Hai, că poruncesc să încordeze 
arbaleta! 

Cehul scoase liniştit şi o mantie căptuşită cu piele de 
lup şi i-o dădu lui Zbyszko, spunându-i: 

—Jupâniţa Jagienka ţi-a trimis şi mantia asta, stăpâne. 

— Vrei să-ţi rup oasele? întrebă Zbyszko, luând băţul 
din mâna unui argat. 

—Am şi un chimir cu bani la porunca Domniei Tale, 
dădu răspuns cehul. 

Zbyszko ridică băţul, dar îşi aduse aminte că slujitorul, 
deşi prins de război, descindea totuşi dintr-un neam cu 
stare, care rămăsese la Zych doar pentru că n-avusese cu 
ce să se răscumpere, aşa că lăsă băţul din mână. 

Cehul i se înclină până la scară şi-l rugă: 

—Nu te mânia, Domnia Ta. Dacă-mi porunceşti să nu 
merg cu Domnia Ta, o să rămân câteva sute de paşi în 
urmă, dar acasă nu mă întorc, pentru că m-am jurat pe 
mântuirea sufletului meu. 

— Şi dac-o să pun să te biciuiască sau să te lege? 

— Dacă porunceşti să mă biciuiască, nu va fi păcatul 
meu, iar dacă mă vei lega, o să stau aşa până când mă vor 
dezlega niscaiva oameni buni, sau mă vor mânca lupii. 


Zbyszko nu-i mai răspunse, îşi îndemnă calul înainte, 
urmat de oamenii lui. Cu arbaleta la spinare şi baltagul pe 
umăr, cehul porni şi el în urma tuturor, învelindu-se în 
pielea păroasă de zimbru, deoarece începuse să bată un 
vânt straşnic cu spic de zăpadă. 

Viforniţa se înteţea cu fiecare clipă. Deşi înfăşuraţi în 
şube, turcii aproape că îngheţaseră, argaţii lui Zbyszko 
începură să-şi frece mâinile, iar el însuşi, nefiind nici el 
îmbrăcat prea gros, îşi aruncă de câteva ori privirile la 
mantia adusă de Hlawa şi după un răstimp, îi porunci unui 
turc să i-o aducă. 

Şi  învelindu-se strâns în ea, simţi căldura 
răspândindu-i-se în tot trupul. Era grozavă mai ales gluga, 
care-i apăra ochii şi o mare parte din faţă, aşa că vântul 
aproape că încetă să-l supere. Atunci se gândi fără să vrea 
că Jagienka este totuşi o fată bună de pus pe rană, şi 
încetini mersul calului, vrând să-l întrebe totul despre ea şi 
ce se petrecuse la Zgorzelice. 

li făcu un semn din cap slujitorului şi-i zise: 

— Bătrânul Zych ştie că jupâniţa te-a trimis la mine? 

— Ştie, răspunse Hlawa. 

— Şi nu s-a împotrivit? 

— S-a împotrivit. 

— Spune-mi cum a fost. 

— Stăpânul se plimba prin încăpere şi jupâniţa se ţinea 
după el. El tipa, dar jupâniţa nimic, numai că s-a întors 
către ea şi atunci ea i-a căzut la picioare fără un cuvânt. În 
cele din urmă, stăpânul zice: „Ce ai surzit, de nu răspunzi 
nimic la vorbele mele? Hai, vorbeşte, că mă învoiesc şi 
atunci abatele o să-mi taie capul!” Abia atunci jupâniţă şi-a 
dat seama că l-a convins şi s-a pornit pe plâns, 
mulţumindu-i. Stăpânul i-a reproşat că nu ţine seamă de el 
şi vrea să se facă toate numai după voia ei, iar la urmă: 
„Făgăduieşte-mi că n-ai să dai fuga pe furiş să-ţi iei 
rămas-bun de la el şi te las, altfel nu”. Abia atunci s-a 
îngrijorat jupâniţa, dar i-a promis, iar stăpânul s-a bucurat, 
pentru că şi el, şi abatele se temeau grozav de asta, să nu-i 
vină cheful să se vadă cu Domnia Ta... Dar nu s-a sfârşit 
aşa, că mai târziu jupâniţa a mai cerut doi cai, iar stăpânul 
a fost împotrivă, o şubă de lup şi un chimir şi eliar a 
refuzat-o. Dar ce putea să însemne împotrivirea lui! Dacă 
ei i-ar fi năzărit să dea foc la casă, stăpânul s-ar fi învoit. 
De aceea am adus şi al doilea cal, şuba de lup şi chimirul... 

— „Ce fată cumsecade!” îşi spuse Zbyszko în sinea lui. 


Iar după o clipă, întrebă cu voce tare: 
— Dar cu abatele n-a avut necazuri?... 


Cehul zâmbi ca un slujitor cu mintea ageră, care 
înţelege tot ce se întâmplă în jurul lui şi răspunse: 

—Ei, s-au înţeles în taină, fără să ştie abatele, şi nu 
cunosc ce-a făcut când a aflat, pentru că eu am plecat 
înainte. 

—Abatele ca abatele! Zhbiară câteodată şi la jupâniţă 
dar pe urmă se tot uită după ea să vadă dacă n-a 
nedreptăţit-o prea mult. Am văzut eu însumi cum a certat-o 
odată şi după aceea a deschis un cufăr şi i-a adus un lanţ 

scump de nu mai găseşti unul la fel nici la Cracovia - apoi 
i-a spus: „Poftim!” Ea are ac şi de cojocul abatelui, care 
ţine la ea mai mult decât tatăl ei. 

— Aşa e, cu siguranţă. 

— Cum e un Dumnezeu în cer... 

Aici, tăcură şi merseră mai departe prin vântul care 
viscolea zăpada; totuşi Zbyszko îşi struni deodată calul, 
fiindcă dintr-o latură a pădurii se auzea un glas jalnic, pe 
jumătate înăbuşit de zgomotele pădurii: 

— Creştinilor, scăpaţi o slugă a lui Dumnezeu aflată în 
pericol! 

Şi, în acelaşi timp, la drum ieşi în fugă un om îmbrăcat 
în veşminte pe jumătate duhovniceşti, pe jumătate laice, şi 
oprindu-se înaintea lui Zbyszko, începu să strige: 

— Oricine-ai fi, stăpâne, ajută un om la nevoie! 

—Ce ţi s-a întâmplat şi cine eşti? întrebă tânărul 
cavaler. 

— Sunt o slugă a lui Dumnezeu, deşi nu am fost încă 
hirotonisit, şi mi s-a întâmplat ca azi-dimineaţă să-mi fugă 
calul care ducea lucrurile sfinte. Am rămas singur şi fără 
arme, iar seara se apropie şi nu mai e mult până când 
fiarele sălbatice vor începe să urle în pădure. Voi pieri, 
dacă nu mă veţi ajuta. 

— Dacă ai pieri din cauza mea, răspunse Zbyszko, ar 
trebui să răspund pentru păcatele tale, dar după ce voi 
cunoaşte că spui adevărul şi că nu eşti vreun vagabond sau 
vreun ucigaş care umblă pe drumuri? 

—O să-ţi dai seama după cufere, stăpâne. Nu puţini 
săculeţi plini cu ducați ai da, ca să ai ce se află în ele, dar o 
să-ţi fac parte din ele pe degeaba, numai să mă luaţi pe 
mine şi cuferele mele cu domniile voastre. 

—Zici că eşti sluga lui Dumnezeu şi nu ştii că un ajutor 
se răsplăteşte în cer, nu pe pământ. Dar cum ţi-ai scăpat 


267 


cuferele, dacă spui că ţi-a fugit calul care ţi le ducea? 

— Pentru că înainte de a-mi găsi calul, mi l-au sfârtecat 
lupii în pădure şi mi-au rămas cuferele pe care le-am târât 
până la drum, ca să aştept mila şi ajutorul unor oameni de 
treabă. 


Spunând acestea şi vrând în acelaşi timp să arate că 
spune adevărul, arătă spre două lăzi sub un pin. Zbyszko 
se uită destul de neîncrezător la el, întrucât omul nu i se 
părea prea cinstit, iar afară de asta vorbirea lui, deşi 
curată, îi trăda originea de pe meleaguri îndepărtate. Nu 
voia totuşi să-i refuze ajutorul şi-i îngădui să urce în şa 
împreună cu lăzile lui, care păreau ciudat de uşoare pe 
calul neîncălecat pe care-l adusese cehul. 

—Fie ca Dumnezeu să-ţi înmulțească izbânzile, 
viteazule cavaler! îi ură necunoscutul. 

După care, văzând faţa copilărească a lui Zbyszko, 
adăugă cu jumătate de glas: 

— Ca şi perii din barbă. 

Şi după o clipă, călărea lângă ceh. Un răstimp, nu 
putură să stea de vorbă, fiindcă sufla un vânt puternic şi 
prin pădure era zgomot mare, dar când se mai linişti, 
Zbyszko auzi în urma lui următoarea discuţie: 

—Nu mă împotrivesc că ai fost la Roma, dar arăţi ca un 


soarbe-bere, zicea cehul. 

— Fereşte-te de pedeapsa veşnică, îl dojeni 
necunoscutul, deoarece vorbeşti cu un om care la Paştele 
trecut a ciocnit ouă cu Sfântul Părinte. Nu-mi mai vorbi de 
bere pe asemenea frig, poate numai de cea fiartă, dar dacă 
ai pe undeva un urcior cu vin dă-mi şi mie câteva 
înghiţituri şi am să-ţi iert o lună de purgatoriu. 

—Nu eşti hirotonisit, te-am auzit cu urechile mele, 
aşadar cum o să-mi ierţi o lună de purgatoriu? 

—N-am fost hirotonisit, e drept, dar am capul ras, 
fiindcă aşa mi-a fost îngăduit, iar afară de asta, am la mine 

indulgente şi relicve sfinte. 

— În lăzile astea? se interesă cehul. 

— Chiar în ele. Dacă ai vedea tot ce am, te-ai prăbuşi 
cu faţa-n jos nu numai tu, ci şi toţi pinii din pădure 
împreună cu animalele sălbatice. 

Dar cehul, care era un slujitor isteţ şi cu experienţă, 
privi bănuitor la neguţătorul de indulgente şi întrebă: 

— Şi v-au mâncat lupii caii? 

— I-au mâncat, pentru că se înrudesc cu diavolii, dar au 
crăpat. Am văzut cu ochii mei unul spart. Dacă ai vin, adu-l 
încoace, fiindcă deşi vântul a stat, am îngheţat aşteptând 
la drum. 

Cehul, însă, nu-i dădu vinul şi iarăşi merseră în tăcere, 
până când vânzătorul de relicve începu să-l iscodească: 

—Incotro mergeţi? 

— Departe. Dar deocamdată la Sieradz. O să vii cu noi? 

—N-am ce face. O să dorm în grajd, iar mâine poate 
cavalerul ăsta evlavios o să-mi dăruiască un cal şi pornesc 
mai departe. 

— Din ce loc eşti? 

— Din Prusia, de lângă Malborg. 

Auzind acestea, Zbyszko întoarse capul şi-i făcu semn 
necunoscutului să se apropie. 

— Eşti de lângă Malborg? De acolo vii? îl întrebă. 

— Întocmai, de lângă Malborg. 

— Cred că nu eşti neamţ, dar ne-ai învăţat foarte bine 
limba. Cum te cheamă? 

— Neamţ sunt şi mă cheamă Sanderus; vorbesc limba 
voastră, pentru că m-am născut la Toruń, unde toată lumea 
o vorbeşte. Pe urmă, am stat la Malborg, dar şi acolo-i la 
fel! Până şi fraţii călugări o înţeleg. 

— Ai fost de mult la Malborg? 

—Stăpâne, am fost în Ţara Sfântă, apoi la 

Constantinopole şi la Roma, de unde m-am întors prin 
Franţa la Malborg, iar de acolo am plecat în Mazowsze să 
vând indulgenţe sfinte, pe care creştinii cu credinţă le 
cumpără bucuroşi pentru mântuirea sufletului. 

— La Płock ai fost sau la Varşovia? 

—Am fost şi acolo, şi dincolo. Să le dea Dumnezeu 
sănătate celor două prințese! Nu degeaba până şi boierii 
din Prusia ţin la prinţesa Alexandra, fiindcă este foarte 
evlavioasă, cu toate că nici prinţesa Anna a lui Janusz nu e 
mai prejos. 

— Ai văzut curtea de la Varşovia? 

—N-am întâlnit-o la Varşovia, ci la Ciechanów, unde 
amândoi prinții m-au ospeţit bine, ca pe sluga Domnului ce 
mă aflu, şi m-au dăruit cu de toate pentru drum. Dar şi eu 
le-am lăsat în schimb relicve, care o să le aducă 
binecuvântarea lui Dumnezeu. 


Zbyszko vru să-l întrebe de Danusia, dar îl cuprinseră 
parcă o teamă neînţeleasă şi ruşinea, întrucât îşi dădea 
seama că asta ar fi însemnat să-şi destăinuie dragostea 
unui necunoscut de rând, care mai trezea şi bănuieli şi 
putea fi pur şi simplu un înşelător. Aşa că după o clipă de 
tăcere, întrebă: 

— Ce relicve vinzi prin lume? 


— Vând şi indulgenţe, şi relicve, cele dintâi fiind 
felurite: pentru totdeauna, pentru cinci sute de ani, pentru 
trei sute, pentru două sute şi pentru mai puţini, mai 
ieftine, ca să poată cumpăra şi oamenii săraci, putând să-şi 
scurteze şi ei chinurile din purgatoriu. Am indulgenţe 
pentru păcatele trecute şi pentru cele viitoare, dar să nu 
crezi, stăpâne, că banii pe care le vând îi păstrez pentru 
mine... Un codru de pâine neagră şi o înghiţitură de apă, 
asta-i partea mea, iar restul din tot ce strâng, îi duc la 
Roma, ca să se pună la cale o nouă cruciadă. Adevărat, 

umblă prin lume tot felul de înşelători care au numai 
lucruri false: şi indulgente, şi relicve, şi peceţi, şi mărturii, 
iar pe ăştia Sfântul Părinte îi urmăreşte prin scrisori pe 
bună dreptate. Pe mine, însă, priorul de la Sieradz m-a 
judecat şi m-a pedepsit strâmb, deoarece peceţile mele 
sunt adevărate. Uite, stăpâne, e ceară, spune şi Domnia 
Ta. 

— Şi cum s-a purtat priorul de la Sieradz? 

— Of, stăpâne! Măcar de n-aş avea dreptate, când spun 
că e atins de învăţătura eretică a lui Wiklef!. Dacă, aşa 
cum mi-a spus scutierul Domniei Tale, mergeţi la Sieradz, 
mai bine să nu mă vadă, ca să nu cadă iarăşi în păcatul 
hulirii lucrurilor sfinte. 

—Pe scurt, asta înseamnă că te-a luat drept un 
înşelător şi un tâlhar? 

—Dacă ar fi vorba de mine, stăpâne, l-aş ierta din 
dragoste pentru aproapele meu, cum de altfel am şi făcut, 
dar el a profanat marfa mea sfinţită, faptă pentru care mă 
tem că va fi osândit pentru vecie. 

— Ce mărfuri sfinte ai? 

—De acelea despre care nu poţi nici să vorbeşti cu 
capul acoperit, dar acum, având indulgenţe gata pregătite, 
am să-ţi dau Domniei Tale îngăduinţa de a nu-ți scoate 
gluga, pentru că vântul a început din nou să bată. În acest 
fel, o să cumperi o indulgență la popas, şi păcatul nu ţi se 
va pune la socoteală. Câte n-am eu! Am o copită a 
măgarului pe care a avut loc fuga în Egipt şi care a fost 
găsită pe lângă piramide. Regele Aragonului mi-a oferit 
pentru ea cincizeci de ducați de aur curat. Am o pană din 
aripa arhanghelului Gabriel, pe care a pierdut-o în timpul 


1 John Wilklif (cca 1329-1384), teolog şi reformator religios 
englez. 

Bunei-vestiri; am două capete de prepeliţă trimise 
izraeliţilor în pustiu; am ulei în care păgânii au vrut să-l 
prăjească pe Sf. Ion şi o treaptă din scara pe care a visat-o 
Iacov, şi lacrimile Mariei din Egipt, şi puţină rugină de pe 
cheile Sf. Petru... Nici nu pot să le înşir pe toate, pentru că 
am îngheţat, iar scutierul tău, stăpâne, n-a vrut să-mi dea 
vin, iar în al doilea rând pentru că n-aş sfârşi nici până 
diseară. 

— Sunt relicve însemnate, dacă sunt adevărate! 
constată Zbyszko. 

— Dacă sunt adevărate? Ia sulița din mâinile slujitorului 
şi pregăteşte-te, că diavolul se afla prin apropiere şi el îţi 
trimite asemenea gânduri. Stăpâne, ţine-l la o suliță 
depărtare. Şi dacă nu vrei să atragi nenorocirea asupra 
Domniei Tale, cumpără de la mine o indulgență pentru 
acest păcat, altminteri peste trei săptămâni o să-ţi moară 
cineva la care ţii mai mult decât la orice pe lume. 

Zbyszko se sperie de această ameninţare, fiindcă-i veni 


în minte Danusia, şi răspunse: 

—Păi nu eu sunt cel care nu crede, ci priorul 
călugărilor dominicani din Sieradz. 

— Priveşte, Domnia Ta, peceţile sunt din ceară curată; 
cât despre prior, Dumnezeu ştie dacă mai trăieşte, pentru 
că pedeapsa dumnezeiască nu aşteaptă. 

Când ajunseră la Sieradz, se arătă că priorul trăia. 
Zbyszko se duse chiar la el să plătească două slujbe, una 
pentru Macko, iar cealaltă pentru penele acelea de păun, 
după care plecase. Priorul, ca mulţi alţii pe atunci în 
Polonia, era străin, de neam din Cylia, dar după patruzeci 
de ani de viaţă la Sieradz, învățase bine limba polonă şi era 
un mare duşman al cavalerilor teutoni. De aceea, aflând de 
intenţia lui Zbyszko, rosti: 

— Ei vor avea parte de o pedeapsă şi mai mare, dar nici 
pe tine nu te îndemn să dai înapoi de la ce vrei să faci, mai 

întâi pentru că ai jurat, iar pe de altă parte, pentru că 
ce-au făcut aici la Sieradz, nu va fi plătit în veci de braţul 
polonez. 

— Ce-au făcut? întrebă Zbyszko, care era bucuros să 
afle toate fărădelegile teutonilor. 

La acestea, bătrânul prior îşi desfăcu palmele şi mai 
întâi rosti cu voce tare „Veşnică odihnă”, apoi se aşeză pe 
un scăunel, ţinu un moment ochii închişi, de parcă voia 
să-şi adune amintirile de demult, şi în sfârşit începu să 
povestească. 

— [I-a adus aici Wincenty de Szamotuły. Atunci, aveam 


vreo doisprezece ani şi tocmai venisem din Cylia, de unde 
mă luase unchiul meu Petzoldt, custodele. Cavalerii teutoni 
au năvălit noaptea asupra oraşului şi i-au dat foc. Am văzut 
de pe metereze cum erau tăiaţi cu paloşele în piaţă 
bărbaţi, copii şi neveste sau cum erau azvârliţi în foc 
sugarii... Am văzut chiar preoţi ucişi, căci nu iertau pe 
nimeni în cruzimea lor. S-a întâmplat că priorul Mikołaj, 
fiind din Elbląg, îl cunoştea pe comturul Herman, 
căpetenia oştenilor. S-a dus deci împreună cu fraţii mai 
mari la acel cavaler şi îngenunchind înaintea lui, l-a 
implorat pe limba lor să aibă milă de sângele creştinilor. 
Care i-a răspuns: „Nu înţeleg” şi a poruncit să continue 
măcelul. Atunci, i-au tăiat şi pe călugări, şi odată cu ei pe 
unchiul meu Petzoldt, iar pe Mikotaj l-au legat de coada 
unui cal... Dimineaţa, nu mai era picior de om viu în oraş, 
afară de teutoni şi de mine care mă ascunsesem pe grinda 
clopotului. Dumnezeu i-a pedepsit cu înfrângerea de la 
Plowce, dar ei continuă să-i urmărească pe creştinii din 
acest regat şi n-o să înceteze până când braţul lui 
Dumnezeu nu-i va şterge de pe faţa pământului. 

—La Płowce, răspunse Zbyszko. Acolo s-au prăpădit 
aproape toţi bărbaţii din neamul meu, dar nu-i mai plâng 

de vreme ce Dumnezeu i-a dat regelui Łokietek o izbândă 
atât de mare asupra lor, tăind douăzeci de mii dintre ei. 

— Tu o să apuci un război şi mai crâncen şi o biruinţă şi 
mai mare, adăugă priorul. 

— Amin! răspunse Zbyszko. 


Şi schimbară vorba. Tânărul cavaler îi puse câteva 
întrebări despre neguţătorul de relicve, pe care-l găsise în 
drum şi află că mulţi înşelători umblă prin lume, păcălind 
oamenii lesne crezători. Priorul îi mai spuse că s-au dat 
bule papale care poruncesc episcopilor să-i prindă pe 
aceşti şarlatani şi pe cine n-are scrisori şi peceţi 
adevărate, să-l osândească numaidecât, întrucât dovezile 
acelui vagabond i se păruseră priorului prefăcute, vrusese 
să-l trimită îndată episcopului, ca să-l judece. Dacă s-ar fi 
dovedit că este un trimis adevărat, n-ar fi păţit nimic. El, 
însă, preferase s-o ia la sănătoasa. Poate că totuşi se 
temuse să nu zăbovească prea mult pe drum, dar în acest 
fel crescuseră şi bănuielile împotriva lui. 

Spre sfârşitul vizitei, priorul îl mai pofti pe Zbyszko să 
înnopteze şi să se odihnească la mănăstire, dar acesta nu 
putea să accepte, deoarece voia să pună pe poarta hanului 
anunţul cu provocarea la „luptă călare sau pe jos” a 
tuturor cavalerilor care ar fi negat că jupâniţă Danuta 
Jurand este cea mai frumoasă şi mai virtuoasă din regat. 
Asemenea anunţ nu putea fi pus în nici un caz pe poarta 
mănăstirii. Nici priorul şi nici ceilalţi preoţi nu cutezară 
să-i scrie provocarea, drept care, tânărul cavaler se află în 
mare nevoie, neştiind cum să se descurce singur. Abia 
după ce reveni la han, îi trecu prin minte să-i ceară 
ajutorul negustorului de indulgente. 

—Pur şi simplu, priorul nu ştie dacă eşti sau nu o 
haimana, îi spuse, pentru că el mi-a zis aşa: „De ce să se 
teamă de judecata episcopului, dacă dovezile lui sunt 
bune?” 


— Nici eu nu mă tem de episcop, răspunse Sanderus, ci 

de călugări, care nu se pricep la peceţi. Tocmai voiam să 
plec la Cracovia, dar cum n-am cal, sunt nevoit să aştept 
ca cineva să-mi dăruiască unul. Între timp, o să trimit o 
scrisoare, pe care o să pun pecetea mea. 

—Aşa mi-am zis şi eu, dacă se arată că te pricepi la 
scris, asta dovedeşte că nu eşti un om de rând. Dar cum 
vrei să trimiţi scrisoarea? 

— Printr-un pelerin sau prin vreun călugăr rătăcitor. 
Câţi oameni nu se duc acum la mormântul reginei de la 
Cracovia. 

— Dar mie ai putea să-mi scrii ceva? 

— Îţi scriu, stăpâne, tot ce-mi porunceşti, frumos şi la 
obiect, fie şi pe o scândură. 

— Mai bine pe scândură, se bucură Zbyszko, fiindcă aşa 
nu se şterge şi o să-mi fie de folos şi mai târziu. 

Într-adevăr, când după o vreme, slujitorii găsiră şi 
aduseră o scândură curată, Sanderus se apucă de scris. 
Zbyszko nu ştia să citească ce era scris pe scândură, dar 
porunci s-o pună la poartă, iar sub ea să agaţe pavăza lui şi 
cei doi turci s-o păzească pe rând. Oricine o va lovi cu 
sulița, acesta era un semn că primeşte provocarea. Se 
vede, însă, că la Sieradz lipseau amatorii de asemenea 
isprăvi, fiindcă în ziua aceea şi nici în cea următoare, 
pavăza nu răsună de lovitura vreunei sulițe, aşa că la 
amiază, contrariat întrucâtva, tânărul porni mai departe la 
drum. 

Inainte, însă, de plecarea lui Zbyszko, Sanderus îl 
sfătui: 

— Stăpâne, dacă ai fi agăţat tăbliţa în ţara cavalerilor 
prusieni, nu încape îndoială că acum scutierul ar fi trebuit 
să-ţi strângă curelele la platoşă. 

—Cum se poate? Doar unui cavaler teuton, ca un 
călugăr ce se află, nu-i este permis să-şi aibă stăpână pe 
care s-o iubească. 

—Nu ştiu dacă le este îngăduit sau nu, ştiu numai că le 
au şi ei pe ale lor. E drept că un astfel de cavaler nu poate 
accepta o provocare la duel fără să se facă de ruşine, 
deoarece jură că va lupta numai pentru credinţă şi alături 
de ceilalţi, dar acolo, printre călugări, se află şi o mulţime 
de cavaleri laici din ţări îndepărtate, care vin să-i ajute pe 
prusieni. Aceştia nu fac decât să caute pricină cu 
lumânarea şi să lupte cu alţi cavaleri, mai ales cu cei din 
Franţa. 

—Oho! i-am văzut eu la Wilno şi cu ajutorul lui 
Dumnezeu, o să-i văd şi la Malborg. Am nevoie de penele 
de păun de la coifuri, pentru că aşa am jurat, înţelegi? 

— Stăpâne, cumpără de la mine două sau trei picături 
din sudoarea sfântului Jerzy, care i-au curs luptând cu 
balaurul. Nici o relicvă nu se potriveşte mai bine cu un 
cavaler. O să-mi dai în schimb calul pe care mi-ai poruncit 
să încalec şi mai adaug şi sângele creştinesc pe care-l vei 
vărsa în luptă. 

-—la mai slăbeşte-mă, că acum mă supăr. Nu-ţi voi 
cumpăra marfa atâta vreme cât nu ştiu dacă-i bună. 

— Stăpâne, după cum mi-ai spus, te duci la curtea din 
Mazowsze, la prinţul Janusz. Întreabă acolo câte relicve au 
luat de la mine însăşi prinţesa, şi cavalerii, şi jupâniţele pe 
la nunțile la care am fost. 

— Care nunţi? întrebă Zbyszko. 

— Cum se întâmplă de obicei înainte de Lăsata-secului. 
Cavalerii se însurau unul după altul, pentru că lumea 
vorbeşte că va fi război între regele polon şi cavalerii 
prusieni pentru ţinutul Dobrzynului... Câte unul îmi 
spunea: „Dumnezeu ştie dacă voi scăpa cu viaţă. Vreau să 
încerc şi eu înainte fericirea de a trăi cu o nevastă.” 

Zbyszko se îngrijoră când auzi de război, dar şi mai 

mult de ce-i spusese Sanderus despre nunţi, aşa că-l 
întrebă: 

— Şi ce fete s-au căsătorit? 

— Păi, cele de la curtea prinţesei. Nu ştiu dacă i-a mai 
rămas vreuna, deoarece am auzit-o pe prinţesă spunând că 
va trebui să-şi caute altele. 

Când auzi acestea, Zbyszko amuţi o clipă, după care se 
interesă cu glasul schimbat. 

— Dar jupâniţă Danuta Jurand, al cărei nume l-am scris 
pe scândură, s-a căsătorit şi ea? 

Sanderus întârzie cu răspunsul mai întâi pentru că el 
însuşi nu ştia bine, iar în al doilea rând, fiindcă se gândi că 
dacă-l ţine pe cavaler în nesiguranţă, îl va conduce după 
voia lui şi va putea să-l stoarcă mai bine de bani. Socotise 
mai dinainte în mintea lui că trebuie să stea în apropierea 
acestui cavaler care avea o suită pe cinste şi era îndestulat 
cu de toate. Sanderus se pricepea la oameni şi la tot felul 
de treburi. Tinereţea lui Zbyszko îi îngăduia să presupună 
că va fi un stăpân mărinimos şi nu va ţine seama de bani. 
Mai văzuse şi platoşa aceea scumpă de Milano, şi 
armăsarii uriaşi de luptă, pe care nu-i putea avea oricine, 
aşa că îşi spusese că în preajma unui astfel de stăpân, va 
avea şi ospeţia asigurată pe la curţi, şi destule prilejuri 
să-şi vândă indulgenţele cu folos, şi drumul fără primejdii, 
în sfârşit, şi mâncare din belşug, şi băutură, care-l interesa 
cel mai mult. 

Prin urmare, auzindu-i întrebarea lui Zbyszko, îşi 
încruntă fruntea, ridicându-şi ochii la cer, ca şi când s-ar fi 
străduit să-şi amintească, şi răspunse: 

—Jupâniţa Danuta Jurand... Dar din ce loc este? 

— Danuta Jurand de Spychow. 

— Le-am văzut pe toate, dar cum o cheamă pe fiecare, 
nu-mi amintesc prea bine. 

—E încă o copilandră care cântă la lăută, înveselind-o 
pe prinţesă cu cântecul ei. 

—Aha... copilandră... care cântă la lăută... s-au 
căsătorit şi unele mai tinerele... Nu cumva este smeadă la 
faţă ca agata? 

Zbyszko răsuflă uşurat. 

—Nu-i asta! Cealaltă era albă ca zăpada şi bălaie, 
numai că avea obrajii rumeni. 


La care Sanderus: 
— Pentru că una singură, neagră ca agata, a rămas 


lângă prinţesă, iar celelalte şi-au găsit soţi aproape toate. 

— Dacă tu spui „aproape toate”, asta înseamnă că nu 
chiar toate. Pentru Dumnezeu, dacă vrei să capeti ceva de 
la mine, adu-ţi aminte! 

— Aşa, în trei, patru zile, aş putea să-mi amintesc, iar 
cel mai mult mi-ar plăcea un cal care să-mi care mărfurile 
sfinte. 

—Al tău să fie, numai să spui adevărul. 

Deodată, cehul care ascultase această discuţie de la 
început şi îşi râsese în pumn, intră în vorbă: 

—Adevărul îl vom cunoaşte abia la curtea din 
Mazowsze. 

Sanderus privi o clipă la el, apoi spuse: 

— Tu crezi că eu mă tem de curtea din Mazowsze? 

—Eu nu spun că ţi-e frică de curtea din Mazowsze, ci 
doar că nici acum şi nici peste trei zile n-o să pleci cu 
calul, iar dacă se va arăta că ai minţit, n-o să mai pleci nici 
pe picioarele tale, fiindcă Luminăţia Sa va porunci să ţi le 
frâng. 

— Chiar aşa! întări Zbyszko. 

Sanderus se gândi că faţă de asemenea promisiune, e 
mai bine să fie prudent şi răspunse: 

—Dacă voiam să mint, spuneam dintr-odată că s-a 
căsătorit sau că nu s-a căsătorit, dar eu am spus: nu-mi 
aduc aminte. Dac-ai fi avut minte, ai fi văzut imediat 

cinstea în răspunsul meu. 

— Mintea mea nu este frate cu cinstea ta, care s-ar 
putea să fie sora unui câine. 

— Cinstea mea nu latră ca mintea ta; iar cine latră în 
timpul vieţii, s-ar putea să urle după moarte. 

—Mai mult ca sigur! Cinstea ta nu va urla după 
moarte, ci va scrâşni din dinţi, dacă nu-i va pierde în slujba 
diavolului în timpul vieţii. 

Şi începură să se certe, deoarece cehul avea limba 
ascuţită şi la fiecare cuvânt al neamţului îi răspundea cu 
alte două. Dar în acest timp, Zbyszko dădu poruncă de 
plecare şi în curând porniră la drum după ce se interesară 
mai întâi care-i calea spre Łęczyca. Nu departe de Sieradz, 
intrară numaidecât în pădurile uriaşe care acopereau cea 
mai mare parte din ţinut. Prin mijlocul lor ducea un drum 
larg, adâncit în ridicătura dealurilor sau podit cu 
trunchiuri de copaci, prin văi, rămăşiţă de pe vremea 
regelui Kazimierz. Într-adevăr, după moartea lui, în 
vălmăşagul încăierărilor iscate de familiile Nałęcz şi 
Grzymała, drumurile fuseseră lăsate în părăsire, dar pe 
timpul reginei Jadwiga, după aşezarea păcii în regat, 
lopeţile începuseră să prindă viaţă din nou în mâinile 
poporenilor prin mlaştini şi topoarele prin păduri, şi 
înaintea morții ei,  neguţătorii puteau să umble 
pretutindeni cu carele între cetăţile mai însemnate fără 
teamă că li se vor strica prin hârtoape sau li se vor 
împotmoli prin noroaie. Fiarele sălbatice ori tâlharii 
puteau să le facă necazuri, de bună seamă, dar de fiare îi 
apărau noaptea torţele aprinse, iar de tâlhari arbaletele în 
timpul zilei. Aşa că oricine mergea însoţit şi înarmat, 
n-avea motiv să se teamă de răufăcători, care se 
împuţinaseră şi ei simţitor. 

Nici Zbyszko nu-şi făcea griji din pricina tâlharilor sau 
a cavalerilor înarmaţi, ba mai mult, nici nu se gândea la ei, 
pentru că intrase avan la idei, şi tot sufletul îi era la curtea 
din Mazowsze. O va mai găsi oare pe Danuska lui la curtea 

prinţesei sau se va fi însoţit cu vreun cavaler mazovian? 
Nu ştia nici el şi se chinuia mereu să găsească un răspuns 
la această întrebare. Uneori, i se părea cu neputinţă ca ea 
să-l poată uita, dar câteodată îi trecea prin minte că Jurand 
venise la curte de la Spychów şi îşi dăduse fiica vreunui 
vecin sau prieten. Doar îi spusese de la Cracovia că 
Danusia nu-i era scrisă lui Zbyszko şi nu i-o poate da, aşa 
că i-o făgăduise altuia, faţă de care era legat prin 
jurământ, iar acum îşi îndeplinise legământul. Când se 
gândea la asta, Zbyszko avea impresia că n-o va mai găsi 
pe Danuska fecioară. Atunci, îl chema pe Sanderus şi iarăşi 
îl iscodea, dar acesta îl încurca şi mai mult. Nu o dată 
aproape că şi-o amintea pe jupâniţă Jurand şi nunta ei, iar 
după aceea, îşi băga deodată degetul în gură, cădea pe 
gânduri şi răspundea: „Cred că nu era asta!” În vinul care 
trebuia să-i limpezească mintea, nu-şi regăsea nici neamţul 
ţinerea de minte şi-l lăsa mereu pe tânărul cavaler între 
teama de moarte şi speranţă. 

În acest fel, Zbyszko se zbuciuma întruna între grijă, 
nelinişte şi nesiguranţă. Pe drum, nu se mai gândea deloc 
nici la Bogdaniec, nici la Zgorzelice, ci numai la ce are de 
făcut. Înainte de toate, trebuia să afle adevărul la curtea 
din Mazowsze, aşadar se grăbea, oprindu-se doar pentru 
scurt timp la popasuri pe la curţile şlahticilor, la hanuri şi 
prin oraşe, ca să lase caii să se odihnească. La bLeczyca, 
porunci din nou să agaţe scândura cu provocarea la 
poartă, gândindu-se că, dacă Danuska mai era jupâniţă ori 
s-a căsătorit, continuă să fie stăpâna inimii lui şi trebuie să 
lupte pentru ea. La bLeczyca, însă, nu prea avea cine să-i 
citească provocarea, iar aceia dintre cavaleri cărora 
clericii ştiutori de carte le citeau ce scrie, înălţau din 
umeri, necunoscând obiceiul străin şi spunând: „Trebuie să 
fie vreun prostănac, întrucât cum poate să încuviinţeze sau 
să se împotrivească vreun om cu minte, de vreme ce n-a 
văzut fata în viaţa lui”. Dar Zbyszko îşi continua drumul cu 
inima pierită şi în tot mai multă grabă. Nu încetase 
niciodată s-o iubească pe Danusia lui, dar la Bogdaniec şi 

la Zgorzelice, „sfătuindu-se” aproape în fiecare zi cu 
Jagienka şi văzându-i frumuseţea, nu se mai gândea mereu 
la cealaltă; acum, însă, îi stăruia mereu în faţa ochilor, în 
amintire şi în gânduri. În vis o vedea înaintea lui, bălaie, cu 
lăuta în mână, în pantofiorii roşii şi cu coroniţa pe cap. Îşi 
întindea braţele spre el, dar Jurand o îndepărta de lângă 
el. Dimineaţa, când visele piereau, în locul lor venea dorul 
şi mai mare decât înainte, şi niciodată Zbyszko n-o iubise 
la Bogdaniec, aşa cum începu s-o iubească tocmai acum, 
când nu mai era sigur dacă nu i-o luaseră. 

Îi mai trecu prin cap şi că o căsătoriseră mai mult ca 
sigur cu de-a sila, aşa că în inima lui n-o învinovăţea pe ea, 
mai ales că, o copilă fiind, nu putea să-şi impună voinţa. Se 
răzvrăti, în schimb, în sufletul lui, împotriva lui Jurand şi a 
prinţesei lui Janusz, iar când se gândea la soţul Danusiei, 
inima îi bătea să-i spargă pieptul şi privea ameninţător la 
slujitorii care-i duceau armele învelite în pânză. Îşi făcea 
socoteala că nu va înceta s-o slujească şi chiar de o va găsi 
soţia altuia, tot trebuie să-i pună la picioare penele de 
păun. Dar în acest gând, era mai multă jale decât 
mângâiere, fiindcă habar nu avea ce va face după aceea. 

I se mai ostoia amărăciunea doar la gândul marelui 
război. Cu toate că nu voia să trăiască fără Danuska, nu-şi 
spunea că trebuie neapărat să piară; simţea, însă, că 
sufletul şi amintirile lui vor fi spulberate în timpul 
războiului de alte griji şi necazuri. lar războiul cel mare 
parcă era gata să izbucnească. Nu se ştia de unde 
apăruseră atâtea veşti despre el, atâta vreme cât între 
rege şi ordinul teutonilor domnea pacea. Totuşi, 
pretutindeni pe unde ajungea, nu se vorbea despre altceva. 
Oamenii parcă presimţeau că trebuie să înceapă, iar unii o 
spuneau pe faţă: „Ce rost mai avea să ne unim cu Lituania, 
dacă nu împotriva teutonilor? Trebuie deci să sfârşim 
odată cu ei, ca să nu ne mai sfâşie măruntaiele.” Alţii 
aveau altă părere: „Călugări nebuni!” Nu le-au ajuns 
Ptowce! Moartea le stă deasupra capului, iar ei au mai 
răpit şi ţinutul Dobrzynului, pe care trebuie să-l vomite cu 


281 


sânge”. Şi în toate părţile regatului, se pregăteau cu râvnă, 
fără trufie, ca de obicei pentru o luptă pe viaţă şi pe 
moarte, dar cu îndârjirea surdă a unui popor puternic, care 
îndurase prea mult împilarea şi acum se pregătea să 
pedepsească înfricoşător. Pe la toate curţile, Zbyszko 
întâlnea oameni convinşi că vor trebui să încalece de pe o 
zi pe alta, şi ajunse aproape să se mire deoarece, gândind 
şi el ca şi ceilalţi, că războiul musai să izbucnească, nu 
auzise nicăieri că asta avea să se întâmple prea curând. 
Nu-i trecea prin minte că dorinţa oamenilor avea să 
preceadă în acest caz evenimentele. Avea încredere în 
alţii, nu în el însuşi, şi se bucura din toată inima, când 
vedea vânzoleala dinainte de război la fiecare pas. 
Pretutindeni, toate celelalte griji erau înlocuite cu grija 
cailor şi a armelor, peste tot întâlneai grămezi de sulițe, 
paloşe, topoare, halebarde, platoşe, curele pentru pieptare 
şi cioltare. Fierarii băteau fierul ziua şi noaptea cu 
ciocanele pentru armuri groase şi grele, pe care abia le-ar 
fi putut ridica eleganţii cavaleri din Apus, dar pe care le 
purtau cu uşurinţă, vânjoşii „feudali” din Wielkopolska şi 
Matopolska. Bătrânii scoteau de prin lăzile din iatace 
săculeţii mucegăiţi, pregătiţi din vreme cu bani pentru 
plecarea tinerilor la luptă. Odată, Zbyszko înnoptă la un 
şlahtic bogat, Bartosz de Bielawy care, având douăzeci şi 
doi de feciori zdraveni, amanetase multe pământuri 
mănăstirii de la Lowicz, ca să cumpere douăzeci şi două de 
platoşe, tot atâtea coifuri şi alte arme de război. Aşadar, 
Zbyszko, cu toate că nu auzise despre asta la Bogdaniec, 
se gândi şi el că va fi nevoit să se îndrepte în curând spre 
Prusia şi-i mulţumi lui Dumnezeu că este atât de bine 
pregătit pentru luptă. De bună seamă, armura lui stârnea 
admiraţia tuturor. Era luat drept o odraslă de voievod, iar 
când le spunea oamenilor că este un simplu şlahtic şi o 
astfel de platoşă poţi oricând cumpăra de la nemti, numai 
să plăteşti cum se cuvine cu baltagul, inimile tresăltau de 
dorinţa de a porni la război. Nu erau, însă, puţini cei care, 
la vederea platoşei, neputându-şi stăpâni lăcomia, îl 

ajungeau din urmă pe tânăr pe drum, şi-i propuneau: 
„Ce-ar fi să ne batem pentru ea?” Neavând vreme de 
pierdut, Zbyszko nu accepta provocarea, iar cehul încorda 
arbaleta. În cele din urmă, încetă să mai agaţe şi scândura 
cu provocarea pe uşile hanurilor, socotind că, dacă se 
depărtează de hotar, intrând mai adânc în regat, oamenii îl 
vor înţelege din ce în ce mai puţin şi-l vor crede smintit. 

In Mazowsze, lumea vorbea mai puţin despre război. 
Credeau şi aici că va veni, dar nu ştiau când. La Varşovia, 
era linişte, cu atât mai mult cu cât curtea se afla la 
Ciechanów, pe care prinţul Janusz, după  năvala 
lituanienilor, îl reconstruise sau mai degrabă îl ridicase din 
nou, întrucât din cel vechi nu mai rămăsese decât castelul. 
In fortăreaţa de la Varşovia, îl primi pe Zbyszko starostele 
castelului, Jasko Socha, fiul voievodului Abraham, care se 
prăpădise la Worskla. Jasko îl cunoştea pe Zbyszko, pentru 
că fusese cu prinţesa la Cracovia, aşa că-l ospeţi bucuros 
pe tânăr care, înainte de a se aşeza să mănânce şi să bea, 
începu să-l întrebe de Danusia, dacă nu se căsătorise şi ea 
odată cu celelalte jupâniţe ale prinţesei. 

Socha, însă, nu ştia. Prinţul şi prinţesa se aflau la 
castelul Ciechanów de la începutul toamnei. La Varşovia 
rămăsese de strajă doar o mână de arcaşi şi el. Auzise că la 
Ciechanów avuseseră loc petreceri şi nunţi, ca de obicei 
înainte de Lăsata-secului, dar care dintre jupâniţe se 
căsătorise şi care mai rămăsese, ca om însurat ce se afla, 
nu întrebase. 

—Mă gândesc totuşi, zise, că fiica lui Jurand nu s-a 
însoţit cu nimeni, pentru că asta nu s-ar fi întâmplat fără 
Jurand, dar n-am auzit că s-ar fi întors. La prinţ, se găsesc 
în ospeţie şi doi fraţi călugări, căpetenii, unul din Jansbork, 
celălalt din Szczytno, şi cu ei alţi musafiri străini, iar 
Jurand nu vine niciodată, fiindcă îşi pierde minţile la 
vederea unei mantii albe. Dacă n-a fost el, n-a avut loc nici 
nunta! Dacă vrei, reped un olăcar să întrebe şi-i poruncesc 
să aducă degrabă vestea că o vei găsi pe Danusia tot în 

starea de fecioară. 

—0O să plec chiar eu mâine acolo, dar să te 
răsplătească Dumnezeu pentru vorba bună. Numai să se 
odihnească până mâine caii şi plec îndată, fiindcă nu voi 
avea linişte până când n-am să aflu adevărul. Oricum, 
Dumnezeu să te ajute, că mi s-a mai uşurat inima. 

Socha nu se mulţumi totuşi numai cu atât şi începu să 
se intereseze printre şlahticii care se aflau întâmplător la 
castel şi printre oşteni dacă auzise vreunul de nunta fiicei 
lui Jurand. Nu auzise într-adevăr nimeni, deşi se găsiră 
unii care fuseseră la Ciechanów şi chiar la câteva nunţi: 
„Doar dacă n-a luat-o cineva în ultimele săptămâni sau în 
ultimele zile”. Putea să se întâmple şi aşa, pentru că în 
acele timpuri oamenii nu-şi prea pierdeau vremea stând pe 
gânduri. Deocamdată, însă, Zbyszko putea să se culce mai 
liniştit. După ce se întinse în pat, se întrebă dacă n-ar fi 
bine să-l alunge a doua zi pe Sanderus, dar îşi spuse că 
s-ar putea să-i fie de folos atunci când va porni să-l caute 
pe Lichtenstein. Se mai gândi că Sanderus nu-l minţise şi 
cu toate că îl costa cam mult, deoarece mânca şi bea prin 
hanuri cât patru, era totuşi ascultător şi se arăta legat de 
noul său stăpân. Mai mult, avea şi deprinderea scrisului, 
aflându-se astfel deasupra scutierului ceh şi chiar a lui 
Zbyszko. 

Din aceste motive, tânărul cavaler îi îngădui să meargă 
cu el la Ciechanów, lucru de care Sanderus se bucură nu 
numai pentru mâncare, ci fiindcă băgase de seamă că, 
alături de cineva de rang înalt, trezeşte mai multă 
încredere şi găseşte mai lesne cumpărători pentru marfa 
lui. După încă un popas la Nasielsk, călărind nici prea 
repede, dar nici prea încet, zăriră în seara zilei următoare 
zidurile castelului de la Ciechanów. Zbyszko se opri la un 
han, ca să se îmbrace în armură şi să intre în castel după 
obiceiul cavaleresc, cu coiful pe cap şi sulița în mână, 
drept care încălecă pe un armăsar uriaş, dobândit în luptă, 
şi făcând semnul crucii în aer, porni înainte. 

Nu apucă să facă nici zece paşi, când cehul, care 
călărea în urma lui, ajunse în rând cu el şi-i spuse: 

—Luminăţia Ta, gonesc după noi nişte cavaleri, s-ar 
putea să fie teutoni. 


Zbyszko întoarse calul şi la o depărtare oarecare văzu 
înaintea lui o suită arătoasă, în fruntea căreia călăreau doi 
cavaleri pe cai puternici din Pomerania, amândoi în 
armuri, fiecare purtând o mantie albă cu cruce neagră şi 
coif cu panaş înalt de păun. 

—Pe viul Dumnezeu, sunt cavaleri teutoni! exclamă 


Zbyszko. 


Şi fără să vrea, se aplecă în şa şi cobori lancea între 
urechile calului, ceea ce văzând, cehul scuipă în pumni ca 
să nu-i scape baltagul din mână. 

Slujitorii lui Zbyszko erau oameni umblaţi şi ştiau 
obiceiul războiului, aşa că se opriră şi ei aşteptând 
pregătiţi, într-adevăr nu de luptă, fiindcă nu luau parte în 
întâlnirile cavalerilor, dar măsurau locul pentru lupta 
călare sau potriveau pământul acoperit de zăpadă pentru 
cea de pe jos. Doar cehul, şlahtic fiind, putea să participe, 
dar şi el se aştepta ca Zbyszko mai întâi să vorbească, 
înainte de a lovi şi în sinea lui se mira că tânărul stăpân 
plecase sulița înainte de provocare. 

Zbyszko, însă, îşi veni în fire la timp. Îşi aduse aminte 
de fapta-i nebunească de la Cracovia, când voise să-l atace 
ca un nesăbuit pe Lichtenstein şi toate nenorocirile care 
urmaseră, aşa că ridică lancea, i-o dădu cehului şi fără să 
scoată paloşul, îşi îndemnă calul spre cavalerii ordinului. 
Când se apropie, băgă de seamă că afară de ei, mai era şi 
al treilea cavaler, şi el cu pene la coif, însoţit de al patrulea 
neînarmat şi cu părul lung, care i se păru a fi mazovian. 

Văzându-i, îşi spuse în sinea lui: 

„l-am jurat jupâniţei mele în temniţă să-i aduc nu trei 
panaşe, ci atâtea câte degete sunt la mâini, iar astea trei, 
numai să nu fie soli, le-aş putea avea de îndată”. 

Se gândi totuşi că pot fi soli trimişi la prinţul de 

Mazowsze, aşa că oftă din adânc şi le ură: 

— Fie lăudat numele Domnului! 

— În vecii vecilor, răspunse călăreţul neînarmat şi cu 
părul lung. 

— Să vă dea Dumnezeu noroc! 

— Aşijderea şi Domniei Tale! 

— Glorie Sfântului Jerzy! 

—E patronul vostru. Fii binevenit de la drum, Domnia 
Ta. 

Aici, începură să-şi facă plecăciuni, apoi Zbyszko spuse 
cine este, ce blazon are şi ce deviză, de unde vine şi unde 
se duce, iar cavalerul cu părul lung îi împărtăşi, la rându-i, 
că se numeşte Jędrek de Kropiwnica şi-i aduce oaspeţi 
prinţului: pe fratele Gottfryd, fratele Rotgier şi pe Fulko de 
Lorche din Lotaringia care, aflându-se la cavalerii teutoni, 
vrea să-i vadă cu ochii lui pe prinţul de Mazowsze şi mai 
ales pe prinţesă, fiica vestitului „Kiejstut”. 

În acest timp, în vreme ce-şi spuneau numele, cavalerii 
străini, stând drepţi pe cai, îşi înclinară de mai multe ori 
capetele acoperite de coifuri de fier, socotind, după platoşa 
scumpă a lui Zbyszko, că prinţul trimisese pe cineva să-i 
întâmpine, o rudă sau vreun fiu. 

Jędrek de Kropiwnica îşi urmă vorba: 

— Comturul, adică starostele pe limba noastră, de 


Jansbork se află musafir la prinţ, căruia i-a povestit despre 
aceşti trei cavaleri că vor neapărat să vină, dar nu 
îndrăznesc, îndeosebi cavalerul acolo din Lotaringia, care 
fiind de departe, credea că dincolo de hotarul ordinului, 
stăpânesc sarazinii, cu care se războiesc mereu. Prinţul, ca 
un stăpân cu purtări alese, m-a trimis îndată dincolo de 
graniţă, ca să-i conduc printre întărituri. 

— N-ar fi putut trece şi fără ajutorul Domniei Tale? 

— Poporul nostru este grozav de îndârjit împotriva 
nemților nu atât din pricina năvălirilor, pentru că şi noi îi 

călcăm cu oaste, cât pentru aplecarea lor spre trădare; 
dacă un neamt, te ia în braţe, şi te sărută pe gură, prin 
spate e gata să-ţi înfigă cuțitul între coaste, obicei de-a 
dreptul mârşav şi străin nouă, celor din Mazovia... Oricând 
îl primeşte până şi pe neamt sub acoperişul lui şi nu-i face 
strâmbătate, dar afară îi aţine calea bucuros. Sunt şi unii 
care nu fac nimic altceva, ca să se răzbune sau pentru fală, 
de care să aibă parte fiecare. 

— Care-i cel mai faimos dintre voi? 

— Este unul pe care-l cheamă Jurand de Spychow; un 
neamţ mai bine să vadă moartea decât pe el. 

Tânărul cavaler tresări la auzul acestui nume şi se 
hotări numaidecât să-l tragă de limbă pe Jedrek de 
Kropiwnica. 

— Ştiu! zise, am auzit de el: e cel a cărui fiică, Danuta, 
a fost jupâniţa prinţesei înainte de a se căsători. 

Şi spunând acestea, se uită drept în ochii cavalerului 
mazurian, aproape ţinându-şi răsuflarea în piept. Acesta, 
însă, răspunse foarte uimit: 

—Dar Domnia Ta cine ţi-a spus? Păi, nu-i decât o 
fetişcană. E drept, se întâmplă să-şi găsească bărbat şi 
unele ca ea, dar Danusia Jurand n-a făcut încă acest pas. 
Cu şase zile în urmă, când am plecat de la Ciechanów, am 
văzut-o lângă prinţesă. Cum putea să se mărite în timpul 
postului? 


La auzul acestei veşti, Zbyszko îşi încordă întreaga 
voinţă ca să nu sară să-l îmbrăţişeze pe mazurian şi să nu-i 
strige: „Dumnezeu să te răsplătească pentru această 
noutate!” Se înfrână totuşi şi zise: 

— Mi-a ajuns la ureche că Jurand a dat-o cuiva. 


— Prinţesa a vrut s-o dea, nu Jurand, dar n-a putut să 
nu ţină seama de el. A vrut s-o dea unui cavaler la 
Cracovia, care i-a jurat credinţă jupâniţei şi pe care ea îl 
are drag. 

— Îl are drag? răcni Zbyszko. 


Jedrek privi la el cu luare-aminte, zâmbi şi rosti: 
— Ştii ce, Domnia Ta, mă întrebi prea multe despre ea. 


— Întreb despre cunoscuţi la care mă duc. 

Lui Zbyszko i se vedea prea puţin din faţă sub coif, 
numai ochii, nasul şi o parte din obraji, în schimb, nasul şi 
obrajii erau atât de roşii, încât mazurianul, înclinat spre 
şagă, se minună. 

— Mai mult ca sigur că numai din cauza gerului obrajii 
ţi s-au făcut stacojii ca ouăle de Paşte. 

Tânărul răspunse şi mai descumpănit: 

— Mai mult ca sigur... 

Porniră şi merseră tăcuţi un răstimp, doar caii sforăiau 
împrăştiind pe nări rotocoale de aburi. Cavalerii străini 
începură şi ei să vorbească între ei. După o vreme, însă, 
Jędrek de Kropiwnica, întrebă: 

— Cum ziceai că te cheamă, că n-am auzit prea bine? 


— Zbyszko de Bogdaniec. 

— [Ia te uită! Păi şi cel care i-a jurat credinţă Danusiei 
se numea tot aşa. 

— Şi Domnia Ta crezi că eu am ceva împotrivă? se 
grăbi Zbyszko să răspundă cu mândrie. 

— Nici n-ai de ce. Doamne, Dumnezeule, Domnia Ta 
eşti acel Zbyszko, căruia jupâniţa i-a acoperit capul cu 
năframa! După întoarcerea de la Cracovia toate jupâniţele 
nu mai vorbeau decât de voi şi nu erau puţini cei pe care-i 
podideau lacrimile ascultând. Domnia Ta eşti! Ehei! La 
curte va fi mare bucurie... că şi prinţesa ţine la Domnia Ta. 

— Dumnezeu s-o binecuvânteze şi pe Domnia Ta de 
asemenea pentru vestea bună... Când am auzit că s-a 
căsătorit, era cât pe ce să-mi pierd minţile. 

—Cum să se căsătorească!... Asemenea jupâniţă e 
lucru de preţ, fiindcă are în spate întreg Spychow, dar cu 
toate că sunt o mulţime de băieţi fercheşi la curte, nici 

unul nu-i caută privirile, deoarece toţi respectă fapta ei şi 
jurământul Domniei Tale. Nu le-ar fi îngăduit nici prinţesa. 
Hei, ştiu că se vor bucura. E drept, unii mai glumeau pe 
socoteala ei: „Cavalerul tău nu se mai întoarce”, dar ea le 
răspundea bătând din picior: „Se întoarce! Se întoarce!” 
deşi nu o dată, când îi zicea câte unul că ţi-ai găsit pe alta, 
se punea pe plâns. 

Aceste cuvinte îl înduioşară pe Zbyszko, dar îl şi mânie 
răutatea oamenilor, aşadar, întrebă: 

—Cine-a răspândit asemenea zvonuri pe seama mea? 
Am să-l provoc la duel! 

Jędrek de Kropiwnica începu să râdă: 

— Femeile flecăreau de ciudă! O să provoci femeile la 
luptă? Paloşul împotriva furcii, n-o să-i facă faţă! 

Bucuros că Dumnezeu i-a trimis un însoțitor atât de 
vesel şi de binevoitor, Zbyszko se apucă să-l întrebe de 
Danusia, apoi despre obiceiurile de la curtea mazoviană şi 
din nou de Danusia, după aceea despre prinţul Janusz, 
despre prinţesă şi iarăşi de Danusia, totuşi, în cele din 
urmă, aducându-şi aminte de legământul lui, îi istorisi lui 
Jedrek pe drum ce auzise în legătură cu războiul, cum se 
pregătesc oamenii de luptă, cum îl aşteaptă, iar la sfârşit îl 
întrebă dacă în ţinuturile prinților mazovieni lucrurile se 
petreceau la fel. 

Stăpânul de la Kropiwnica nu credea că războiul va 
izbucni atât de curând. Lumea vorbeşte că altfel nu poate 
fi, dar el l-a auzit o dată pe prinţ spunându-i lui Mikołaj de 
Diugolas că ordinul teuton a îngropat trâmbiţele şi dacă 
regele ar stărui, ar înapoia şi ţinutul Dobrzynului, pe care 
l-au răpit, întrucât se tem de puterea lui, sau cel puţin vor 
tărăgăna lucrurile până când se vor pregăti temeinic. 

— De altfel, zise, prinţul a fost nu de mult la Malborg, 
unde în absenţa marelui maestru l-a primit mareşalul şi a 
organizat întreceri în cinstea lui, iar acum au venit la prinţ 
căpeteniile şi alţi oaspeţi... 

Aici, ezită totuşi o clipă şi adăugă: 

— Unii oameni zic că teutonii ăştia nu vin degeaba să 
stea la noi şi la prinţul Ziemowit la Płock. Ei ar vrea ca, în 
caz de război, prinții noştri să nu-l ajute pe regele polon, ci 
pe ei, iar dacă nu se vor lăsa atraşi, măcar să stea liniştiţi 
la locul lor, dar asta nu se va întâmpla... 

— Chiar aşa, nu se va întâmpla. Cum se poate să staţi 
acasă? Prinții din Mazowsze sunt supuşii regatului polon. 
Nu veţi sta la o parte, gândesc. 

— N-o să stăm, răspunse Jedrek de Kropiwnica. 

Zbyszko privi din nou la cavalerii străini şi la penele lor 
de păun. 

— Şi ăştia tot asta doresc? 

— Sunt călugări, e cu putinţă. Cine să-i ştie? 

— Dar al treilea? 

— Al treilea vrea să cunoască lumea. 

— Înseamnă că trebuie să fie cineva. 

— Adevărat, trei care ferecate vin după el, iar slujitori 
are vreo nouă. Dă, Doamne, să-ncrucişez sabia cu unul ca 
ăsta! 

— Dar nu poţi, nu-i aşa? 

— Păi cum! Prinţul mi-a poruncit să am grijă de ei. Nu li 
se va clinti nici un fir de păr din cap până la Ciechanów. 

— Şi dacă i-aş provoca eu? Crezi că ar vrea să lupte cu 
mine? 

— Atunci, ar trebui să te baţi întâi cu mine, întrucât, 
atâta vreme cât mă aflu în viaţă, nu-ţi voi îngădui. 

Auzind acestea, privi cu prietenie la tânărul şlahtic şi 
zise: 

— Înţelegi şi Domnia Ta ce înseamnă onoarea de 
cavaler. Nu voi lupta cu Domnia Ta, pentru că-ţi sunt 
prieten, dar la Ciechanów o să găsesc eu un motiv 
împotriva nemților. 

—lLa Ciechanów n-ai decât să faci ce-ţi place. Nu se 
poate să nu fie şi acolo niscaiva întreceri. S-ar putea 
ajunge chiar la vreo încăierare, numai prinţul şi comturii 
să îngăduie. 

— Am o scândură pe care scrie că-l provoc la luptă pe 
oricine nu va recunoaşte că jupâniţa Danusia Jurand este 
cea mai frumoasă şi mai virtuoasă fată de pe lume. Află că 
peste tot oamenii s-au mulţumit să ridice din umeri şi să 
râdă. 

— Pentru că este un obicei străin, şi la drept vorbind 
cam prostesc, pe care lumea de pe la noi nu-l cunoaşte, 
poate doar pe la hotar. Aşa şi lotaringianul ăsta se lua de 
şlahticii întâlniți pe drum şi le poruncea să-i laude nu ştiu 
ce jupâniţă mai mult decât pe toate celelalte. Dar nu-l 
înţelegea nimeni, iar eu nu-i lăsam să se bată. 

— Cum aşa? Le poruncea să-i laude stăpâna inimii lui? 
Ai frică de Dumnezeu! Cred că n-are pic de ruşine. 

Aici, se uită la cavalerul străin, vrând parcă să se 
convingă cum poate arăta un om fără ruşine, dar în 
sufletul lui trebuia să recunoască totuşi că Fulko de Lorche 
nu arăta deloc ca un flecar de drumul mare. Din contră, de 
sub viziera ridicată priveau nişte ochi blajini şi se iţea o 
faţă tânără şi parcă tristă. 

— Sanderus! strigă Zbyszko deodată. 

—La poruncă, răspunse neamţul apropiindu-se. 

—Întreabă-l pe cavalerul acesta care este cea mai 
virtuoasă şi cea mai frumoasă jupâniţă din lume? 

— Care este cea mai frumoasă şi mai virtuoasă jupâniţă 
din lume? repetă Sanderus. 

— Ulryka de Elner! răspunse Fulko de Lorche. 

Şi  ridicându-şi ochii, începu să ofteze. Auzind 
asemenea profanare, lui Zbyszko mai că i se tăie răsuflarea 
şi îl cuprinse o furie atât de mare, încât îşi opri calul pe 

loc, ridicându-l în două picioare; înainte, însă, de a apuca 
să vorbească, Jędrek de Kropiwnica îl despărţi cu calul de 
străin şi-i spuse: 

— Nu vă veţi măsura puterile aici. 

Dar Zbyszko se întoarse iarăşi spre neguţătorul de 
relicve: 

— Spune-i din partea mea că-i place o bufniţă. 

—Nobile cavaler, stăpânul meu zice că-ţi place o 
bufniţă! repetă Sanderus. 


La acestea, de Lorche slobozi frâul şi cu mâna dreaptă 
începu să se descheie, apoi să-şi tragă mănuşa de fier, 
după care o aruncă în zăpadă înaintea lui Zbyszko, iar 
acesta îi făcu semn cehului s-o ridice cu vârful suliţei. 

Deodată Jędrek de Kropiwnica se întoarse spre Zbyszko 
cu faţa amenințătoare şi rosti: 

—Nu veţi lupta, vă repet, atâta vreme cât sunt eu de 


strajă. N-am să vă îngădui, nici lui, nici ţie. 

— Nu eu l-am provocat pe el, ci el pe mine. 

—Da, dar din pricina bufniței. Ajunge, iar dacă se va 
împotrivi vreunul... Ehei!... ştiu şi eu să strâng 
cingătoarea. 

— Nu vreau să mă bat cu Domnia Ta. 

— Vei fi nevoit s-o faci, fiindcă eu am jurat să-l apăr pe 
celălalt. 

— Şi atunci ce facem? se încăpăţâna Zbyszko. 

— Ciechanów nu-i departe. 

— Şi ce-o să creadă neamţul? 

— Să-i spună omul Domniei Tale că aici nu poate avea 
loc nici o luptă, iar pentru asta trebuie să obţineţi mai 
înainte tu îngăduinţa prinţului, iar el a comturilor. 

— Ei, şi dacă nu ne-o dau? 

—O să vă găsiţi altă dată. Destul cu vorba. 


Văzând că n-are încotro şi înțelegând că Jedrek de 
Kropiwnica nu poate într-adevăr să le îngăduie lupta, 


292 


Zbyzko îl chemă iarăşi pe Sanderus să-i explice cavalerului 
lotaringian că nu se vor bate decât după ce vor ajunge la 
Ciechanów. Ascultând cuvintele neamţului, de Lorche dădu 
din cap că înţelege, apoi îi întinse mâna lui Zbyszko, i-o 
strânse puternic de trei ori, ceea ce după obiceiul 
cavaleresc însemna că vor trebui să se bată oriunde şi 
oricând. După care, aparent împăcaţi, porniră spre castelul 
de la Ciechanów, ale cărui turnuri tocite se vedeau pe 
fundalul cerului purpuriu. 

Intrară încă pe lumină, dar până când se prezentară la 
poartă şi până când fu coborât podul, se lăsă noaptea 
adâncă. Îi întâmpină şi le ură bun venit un cunoscut al lui 
Zbyszko, Mikołaj de Długolas, care conducea mâna de 
cavaleri ce alcătuiau ceata de strajă şi pe cei trei sute de 
arcaşi neîntrecuţi. Încă de la început, Zbyszko află spre 
marea sa îngrijorare că prinţesa şi curtea ei nu erau la 
castel. Vrând să le arate cinstea cuvenită căpeteniilor de la 
Szczytno şi Jansbork, prinţul pusese la cale o mare 
vânătoare în adâncurile pădurii, la care, pentru a spori fala 
spectacolului, o luase şi pe prinţesă împreună cu jupâniţele 
de la curte. Dintre femeile cunoscute, Zbyszko o găsi 
numai pe Ofka, văduvă după moartea lui Krzych de 
Jarzabkwa, care era chelăreasă la castel. Aceasta îi 
arătase multă bunăvoință, întrucât, după întoarcerea de la 
Cracovia, povestise cui voia sau nu voia să asculte despre 
dragostea lui pentru Danusia şi întâmplarea cu 
Lichtenstein. Aceste istorisiri îi câştigaseră prietenia 
curtenilor mai tineri şi a jupâniţelor, aşa că-i era 
recunoscătoare lui Zbyszko şi acum se străduia să-l 
mângâie pe tânărul mâhnit de absenţa Danusiei. 

— Nici n-o s-o mai recunoşti, îi spuse. Anii trec şi odată 
cu vârsta încep să-i plesnească şi cusăturile bustului, 
fiindcă îi creşte şi trupul. Nu mai este gâgâlicea care era şi 
acum te iubeşte altfel decât înainte. Ajunge să-i şoptească 
cineva la ureche: „Zbyszko” şi parcă o împunge cineva cu 

face, pentru că aşa-i porunca lui Dumnezeu... Dar unchiul 
tău zici că e sănătos? De ce n-a venit şi el?... Aşa a fost să 
fie... Numai femeile să tânjească de dor... Din mila lui 
Dumnezeu, jupâniţa nu şi-a rupt picioarele fiindcă urcă în 
fiecare zi în turn să se uite pe drum... Fiecare din noi are 
nevoie de prietenie... 

— Numai să-mi odihnesc caii şi am să mă duc la ea, fie 
şi noaptea, răspunse Zbyszko. 

— Aşa să faci, numai să iei o călăuză de la castel, să nu 
te rătăceşti prin pădure. 

Într-adevăr, la cina pe care Mikołaj de Długolas o dădu 
în cinstea musafirilor, Zbyszko îi preveni că va pleca 
numaidecât după prinţ şi roagă să i se dea o călăuză. Fraţii 
călugări, osteniţi, se traseră după ospăț lângă căminele 
uriaşe, în care ardeau trunchiuri întregi de pin, şi hotărâră 
să pornească la drum abia a doua zi, după ce se vor odihni 
bine. Dar de Lorche, întrebând despre ce este vorba, îşi 
exprimă dorinţa de a pleca odată cu Zbyszko, spunând că 
altminteri ar putea întârzia la vânătoarea pe care voia s-o 
vadă neapărat. 

După care se apropie de Zbyszko şi întinzându-i mâna, 
i-o strânse iarăşi de trei ori. 

Dar n-aveau să ajungă nici acum să se bată, deoarece 
Mikołaj de Dtugolas, aflând de la Jedrek de Kropiwnica 
care-i pricina, le ceru la amândoi cuvântul că nu se vor 
lupta fără ştirea prinţului şi a comturilor, iar în caz de 
împotrivire, îi ameninţă cu închiderea porţilor. Zbyszko 
voia s-o vadă cât mai repede pe Danusia, aşa că nu cuteză 
să se împotrivească, iar de Lorche, care se duela cu 
plăcere oricând era nevoie, deşi nu era un om lacom de 
vărsare de sânge, jură fără prea multă greutate pe onoarea 
lui de cavaler că va aştepta îngăduinţa prinţului, cu atât 
mai mult, cu cât se temea că-l va jigni cu neascultarea lui. 
Lotaringianul, căruia, ascultând multe cântece despre 
turniruri, îi plăceau adunările şi serbările fastuoase, 

prefera să lupte în faţa curţii, a dregătorilor şi a femeilor, 
pentru că socotea că în acest fel izbânda lui va fi cunoscută 
de mai multă lume şi-i va aduce mai lesne pintenii de aur. 
Afară de asta, îşi dorea să cunoască ţara şi oamenii, prin 
urmare, întârzierea îi convenea de minune, mai ales că 
Mikołaj de Dtugolas, care petrecuse mulţi ani în robie la 
nemți şi putea să se înţeleagă uşor cu străinii, povestea 
adevărate minuni despre vânătorile prinţului care ucisese 
felurite fiare necunoscute în ţările apusene. Aşadar, plecă 
la miezul nopţii împreună cu Zbyszko spre Przasnysz, 
având fiecare ceata lui de oşteni şi oameni cu făclii, ca să-i 
apere de lupi care, adunându-se iarna în haite 
nenumărate, puteau fi primejdioşi chiar pentru grupuri 
mai mari de călăreţi, oricât de bine înarmaţi. Nici în 
această parte a fortăreței Ciechanów nu lipseau pădurile 
care, nu departe de Przasnysz, se transformau în uriaşul 
Codru Kurpie ce se unea spre răsărit cu pădurile 
nestrăbătute din Polesia şi din Lituania. Nu prea de mult, 
prin aceste locuri se strecurau de obicei în Mazowsze, 
ocolind aşezările localnicilor, hoardele sălbatice lituaniene; 
una dintre ele ajunsese în anul 1337 până la Ciechanów şi 
distrusese oraşul. De Lorche asculta cu cel mai mare 
interes povestirile despre acele vremuri ale bătrânei 
călăuze Macko de Turoboje, deoarece ardea de dorinţa de 
a-şi măsura puterile cu lituanienii pe care, ca şi alţi 
cavaleri apuseni, îi confunda cu sarazinii. Venise pe aceste 
meleaguri ca un cruciat, vrând să dobândească slava şi 
mântuirea sufletului; sosind aici, socotea că până şi 
războiul cu mazurienii, un popor pe jumătate păgân, îi va 
asigura iertarea păcatelor. Aproape că nu-i venise să-şi 
creadă ochilor când, intrând în Mazowsze, văzuse biserici 
prin oraşe, crucile de pe turnuri, duhovnici, cavaleri cu 
însemnele sfinte pe armuri şi pretutindeni poporeni vajnici, 
înflăcăraţi şi gata de sfadă şi de luptă, dar creştini şi deloc 
hrăpăreţi asemenea nemților printre care tânărul cavaler 
trecuse. De aceea, când i se spunea că acest popor se 
închină de veacuri lui Cristos, nu mai ştia nici el ce să 

creadă despre cavalerii teutoni, iar când auzise că şi 
Lituania fusese creştinată de răposata regină de la 
Cracovia, uimirea şi îngrijorarea lui nu mai cunoscuseră 
graniţele. 

lată de ce începu să-l iscodească pe Macko de Turoboje 
dacă prin pădurile spre care se îndreptau, nu există cel 
puţin balauri, cărora oamenii nu trebuie să le sacrifice 
fecioare şi cu care ar fi putut să lupte. Răspunsul lui 
Maćko, însă, îl dezamăgi cu totul şi de astă dată. 

— Prin păduri sunt fiare mari ca lupii, bourii, zimbrii şi 
urşii, cu care avem destul de furcă, răspunse mazurianul. 
lar prin mlaştini sunt şi duhuri necurate, dar de balauri 
n-am auzit, şi chiar dacă ar fi, mai mult ca sigur că nu 
le-am oferi fecioare, ci ne-am strânge cu toţii şi i-am ataca. 
Ba, dacă ar fi, pădurenii ar purta de mult cingători din 
pielea lor. 

— Ce fel de oameni sunt prin partea locului, n-aş putea 
oare lupta cu ei? întrebă de Lorche. 

—De luptat ai putea să lupţi, dar nu prea e bine, 
răspunse Macko, iar pe de altă parte, nu prea se cuvine, 
fiindcă Domnia Ta eşti cavaler, iar ei sunt un popor de 
ţărani. 

— Şi heveţii sunt ţărani, dar oare se închină ei lui 
Cristos? 

—Nu mai sunt alţii ca ei în Mazowsze, iar aceştia sunt 
oamenii mei şi ai prinţului. Doar i-ai văzut pe arcaşii de la 
castel. Sunt numai din Kurpie, dar alţii mai buni ca ei nu 
găseşti în toată lumea. 

— Englezii şi scoţienii, pe care i-am văzut la curtea din 
Burgundia... 

— l-am văzut şi eu la Malborg, îl întrerupse mazurianul. 
Sunt flăcăi zdraveni, dar să-i ferească Dumnezeu să se 
măsoare cu ai noştri! Aici, un copil de şapte ani nu capătă 

de mâncare până când nu şi-o doboară cu săgeata din 
vârful pinului. 

— Despre ce vorbiţi? interveni Zbyszko deodată, la 
urechea căruia ajunsese de câteva ori cuvântul Kurpie. 

— Despre arcaşii kurpieni şi englezi. Cavalerul acesta 
susţine că cei englezi şi scoțieni ţintesc cel mai bine. 

—l-am văzut şi eu la Wilno. Oho, le-am auzit săgețile 
zbârnâind pe lângă ureche. Acolo erau şi cavaleri din toate 
ţările, care pretindeau că ne mănâncă fără sare, dar 
încercându-ne o dată, de două ori, şi-au pierdut pofta de 
mâncare. 

Macko izbucni în râs şi-i repetă cuvintele lui Zbyszko 
cavalerului de Lorche. 

— Se vorbeşte despre asta la diferite curţi, răspunse 


lotaringianul. Acolo, este lăudată îndârjirea cavalerilor 
Domniilor Voastre, care sunt dojeniţi că-i apără pe păgâni 
împotriva Crucii. 

—Am apărat un popor care voia să se creştineze 
împotriva năvălirilor şi a strâmbătăţii. Nemţii vor să-i 
menţină păgâni, ca să aibă motiv de război. 

— Dumnezeu îi va judeca, rosti de Lorche. 

—Poate destul de curând, răspunse Maćko de 
Turoboje. 


Dar lotaringianul, auzind că Zbyszko fusese la Wilno, 
începu să-l întrebe ce şi cum, deoarece vestea despre 
luptele şi duelurile cavalereşti care avuseseră loc acolo se 
dusese în toată lumea. Mai ales duelul în care se 
provocaseră patru cavaleri polonezi şi patru francezi 
învâlvorase închipuirea războinicilor apuseni. Astfel că de 
Lorche începu să nutrească mai mult respect pentru 
Zbyszko, care luase parte la asemenea lupte vestite şi se 
bucura în inima lui că nu-şi va încerca puterile cu fitecine. 

Călăriră, aşadar mai departe într-o înţelegere 
aparentă, arătându-se binevoitori unul cu celălalt la 

popasuri şi cinstindu-se reciproc cu vinul din care de 
Lorche avea rezerve însemnate în carele de povară. Dar 
când din discuţia dintre el şi Macko de Turoboje se arătă 
că Ulryka de Elner nu era o jupâniţă, ci o femeie de 
patruzeci de ani, căsătorită, care avea şase copii, Zbyszko 
se răzvrăti şi mai mult în sufletul lui că acest străin 
îndrăzneşte nu doar să compare o „babă” cu Danuska, dar 
mai cere şi întâietate pentru ea. Socoti totuşi că putea fi un 
om cu mintea rătăcită, căruia o încăpere întunecată şi 
biciul i-ar fi folosit mai mult decât colindatul prin lume, şi 
acest gând îi mai domoli mânia stârnită dintr-odată. 

— Domnia Ta, nu crezi, i se adresă lui Macko, că un 
duh necurat i-a învălmăşit mintea? Te pomeneşti că în 
capul lui stă mereu un diavol, ca un vierme într-o nucă, 
gata să se mute noaptea în vreunul dintre noi. Se cuvine să 
avem grijă... 

Auzind aceasta, Maćko de Turoboje se împotrivi 
într-adevăr, dar începu să se uite cu anume nelinişte la 
lotaringian şi, într-un târziu, spuse: 

— Câteodată, se întâmplă să stea legaţi câte o sută sau 
chiar mai mulţi, şi din cauza înghesuielii, s-ar bucura să-şi 
caute loc şi în alţi oameni. Cel mai rău diavol este de obicei 
cel pe care-l trimite femeia. 

După care se întoarse dintr-odată spre cavaler: 

— Lăudat fie numele lui Cristos! 

— Lăudat să fie, răspunse de Lorche oarecum uimit. 

Macko de Turoboje se linişti cu totul. 

—Ei, vezi, Domnia Ta, spuse, dacă duhul rău s-ar afla 
în el, ar fi făcut spume la gură de îndată sau s-ar fi 
prăbuşit la pământ, pentru că l-am luat pe nepregătite. 
Putem să ne continuăm drumul. 

Porniră deci mai departe fără teamă. De la Ciechanów 
până la Przasnysz nu era prea departe şi vara, un olăcar pe 
un cal bun putea să parcurgă drumul care despărţea cele 
două oraşe în două ceasuri. Ei însă înaintau mult mai încet 

din cauza întunericului, a popasurilor şi a troienelor de 
zăpadă, care năpădiseră pădurea, iar pentru că plecaseră 
târziu după miezul nopţii, ajunseră abia în revărsatul 
zorilor la casa de vânătoare a prinţului, care se afla dincolo 
de Przasnysz, la marginea pădurii. Era o clădire mare, 
scundă, de lemn, care avea totuşi geamuri la ferestre. 
Inaintea casei se înălţau cumpenele fântânilor şi două 
grajduri pentru cai, iar împrejur se vedeau o mulţime de 
colibe întocmite la repezeală din crengi de pin şi de corturi 
din piei de animale. In mohoreala zilei care albea, 
străluceau vioaie în faţa corturilor focurile, iar în jurul lor 
stăteau hăitaşii în cojoace întoarse pe dos, în şube de 
vulpe, de lup şi de urs. Cavalerul de Lorche avu impresia 
că vede fiare ridicate în două labe pe lângă foc, deoarece 
majoritatea acestor oameni purtau pe cap căciuli făcute 
din capete de animale. Unii stăteau rezemaţi în sulițe, alţii 
în arbalete, câţiva erau ocupați cu împletirea unor plase 
uriaşe din frânghii, alţii învârteau deasupra cărbunilor 
hălci mari de zimbru şi de elan, pregătite se vede pentru 
mâncarea de dimineaţă. Strălucirea flăcărilor cădea pe 
zăpadă, luminând totodată siluetele acestea sălbatice, 
înceţoşate puţin de fumul focurilor, de pâcla răsuflărilor şi 
de aburii ce se ridicau din carnea friptă. Dincolo de ele se 
vedeau trunchiurile trandafirii ale pinilor uriaşi şi alte 
grupuri de oameni, al căror număr mare îl uimi pe 
lotaringianul neobişnuit cu asemenea privelişti de 
vânătoare. 

— Prinții Domniilor Voastre, spuse, merg la vânătoare 
ca la război. 

—Ca să ştiţi, răspunse Macko de Turoboje, că nu 
ducem lipsă de cele necesare pentru vânătoare şi nici de 
oameni. Ăştia sunt hăitaşii prinţului, dar mai sunt şi alţii 
care vin aici la târg din cotloanele pădurii. 

— Ce să facem? îl întrerupse Zbyszko, cei din clădire 
dorm încă. 

— Să aşteptăm până când se trezesc, îl lămuri Maćko. 

Doar n-o să batem la uşa prinţului, stăpânul nostru, şi să-l 
trezim. 


Zicând acestea, îi însoţi la o bobotaie, unde hăitaşii le 
aşternură piei de zimbri şi de urşi, apoi îi cinstiră din 
belşug cu carne aburindă, iar când auziră vorbe străine, 
începură să se adune, ca să-l vadă pe neamţ. Oamenii lui 
Zbyszko răspândiră îndată vestea că este un cavaler „de 
dincolo de mare” şi atunci îmbulzeala deveni atât de mare, 
încât stăpânul de la Turoboje se văzu nevoit să facă uz de 
puterea lui, ca să-l ferească pe străin de curiozitatea 
exagerată a oamenilor. De Lorche observă în mulţime şi 
femei îmbrăcate şi ele în cea mai mare parte în piei, dar 
rumene ca merele şi neobişnuit de frumoase, aşa că 
întrebă dacă şi ele participau la vânătoare. 

Maćko de Turoboje îl lămuri că ele nu luau parte la 
vânătoare, dar veneau odată cu hăitaşii din curiozitate 
femeiască sau la iarmaroc să cumpere mărfuri de la oraş şi 
să-şi vândă din produsele pădurii. Într-adevăr, aşa şi era; 
casa prinţului era ca un loc de întâlnire, în jurul căruia, 
chiar în lipsa prinţului, se cumpărau mereu două mărfuri: 
de oraş şi de pădure. Hăitaşilor nu le plăcea să-şi 
părăsească aşezările din codru, fiindcă nu se simțeau prea 
bine fără foşnetul copacilor deasupra capului, astfel că cei 
din Przasnysz cărau spre această margine a pădurii berea 
lor cunoscută, făină măcinată la morile de vânt sau la cele 
de apă din Wegierka, sarea puţină şi foarte căutată, unelte 
de fier, curele şi alte asemenea născociri ale iscusinţei 
omeneşti, luând în schimb piei, blănuri scumpe, ciuperci 
uscate, nuci, ierburi de leac pentru tot felul de boli sau 
bucăţi de chihlimbar care se găseau îndestul pe la 
kurpieni. Din această pricină, în jurul casei prinţului era un 
veşnic du-te-vino care sporea şi mai mult în timpul 
vânătorilor, când îndatoririle şi curiozitatea atrăgeau 
oamenii din bungetele codrului. 

De Lorche asculta povestirile lui Macko, uitându-se cu 
interes la figurile hăitaşilor care, trăind în aerul sănătos şi 
îmbibat de răşină şi hrănindu-se, asemenea celor mai mulţi 

dintre ţăranii de atunci, îndeosebi cu came, îi uimeau până 
şi pe călătorii străini cu statura şi forţa lor. Aşezat lângă 
foc, Zbyszko privea încontinuu la uşile şi ferestrele 
conacului, abia stăpânindu-se să stea locului. Era lumină 
numai la o fereastră, la cea de la bucătărie, se vede, 
deoarece fumul ieşea prin crăpăturile geamurilor rău 
încheiate. Celelalte erau întunecate, lucind doar în zorii 
zilei care albea tot mai mult cu fiecare clipă, argintând şi 
pădurea înzăpezită din spatele conacului. În uşa mică, 
tăiată în peretele lateral al clădirii, apăreau uneori 
slujitorii îmbrăcaţi în culorile prinţului, cu găleţile în mână 
sau pe cobiliţă şi alergau după apă la fântână. Întrebaţi 
dacă cei dinăuntru dorm şi acum, aceşti oameni 
răspundeau că erau cu toţii trudiţi de vânătoarea de ieri, 
dar se pregăteşte mâncarea pentru dimineaţă, înainte de a 
porni din nou. 

Într-adevăr, prin fereastra bucătăriei începu să se 
împrăştie un miros de grăsime şi şofran, care se răspândi 
până departe printre focuri. În cele din urmă, scârţâi şi se 
deschise uşa principală, lăsând să se vadă lăuntrul tindei 
bine luminate şi pe balcon ieşi un om, în care Zbyszko 
recunoscu de la prima aruncătură de ochi pe unul din 
cântăreții pe care îl văzuse mai înainte printre slujitorii 
prinţesei la Cracovia. La vederea lui, fără să-l mai aştepte 
pe Macko de Turoboje şi nici pe de Lorche, Zbyszko se 
repezi cu asemenea avânt spre uşă, încât lotaringianul 
întrebă uimit: 

— Ce i s-a întâmplat acestui tânăr cavaler? 

—Nu i s-a întâmplat nimic, răspunse Macko de 
Turoboje, dar iubeşte o jupâniţă de la curtea prinţesei şi ar 
fi foarte frumos s-o vadă cât mai repede. 

—Ah! oftă de Lorche, ducându-şi amândouă mâinile la 
inimă. 

Şi înălţându-şi ochii spre cer, începu să ofteze jalnic de 
mai multe ori, făcându-l pe Maćko să ridice din umeri şi 
să-şi spună în gând: 

„Să ofteze oare aşa după bătrânica lui? Să-şi fi pierdut 
cu adevărat minţile?” 

In acest timp, îl conduse în curte şi amândoi intrară în 
tinda încăpătoare, împodobită cu coarne de bouri, zimbri, 
elani şi cerbi şi luminată de chiutucii uscați din căminul 
uriaş. La mijloc se afla, acoperită de un chilim, o masă cu 
farfuriile pregătite pentru mâncare. În tindă se găseau 
doar câţiva curteni, cu care se întreținea Zbyszko. Maćko 
de Turoboje le făcu cunoştinţă cu de Lorche, dar pentru că 
nu ştiau nemţeşte, fu nevoit să rămână mai departe lângă 
ei. Curtenii se înmulţeau totuşi mereu, în cea mai mare 
parte flăcăi vânjoşi, aspri încă, dar spătoşi, cu părul blond 
şi îmbrăcaţi ca pentru pădure. Cei care-l cunoşteau pe 
Zbyszko şi ştiau de isprăvile lui de la Cracovia, îl 
întâmpinară ca pe un prieten vechi; se vedea că se bucură 
de simpatia lor. Ceilalţi priveau la el cu admiraţia cu care 
te uiţi la un om peste grumazul căruia atârnase securea 
călăului. Împrejur, se auziră murmure: „În sfârşit, iată că a 
venit prinţesa şi fiica lui Jurand, o să le vezi îndată, bietul 
de tine, şi o să mergi la vânătoare cu noi”. Deodată, intrară 
şi cei doi oaspeţi teutoni, fratele Hugo de Danveld, 
starostele de Ortelsburg, adică Szczytno, a cărui rudă 
fusese cândva mareşal, şi Zygfryd de Lowe, şi el dintr-o 
familie cu mari merite în slujba Ordinului, primar de 
Jansbork. Cel dintâi, destul de tânăr încă, dar gras, cu faţa 
unui băutor de bere viclean şi cu buzele groase, umede, al 
doilea înalt, cu trăsături aspre, dar nobile. Lui Zbyszko i se 
păru că pe Danveld îl mai văzuse cândva aproape de 
prinţul Witold, când Henryk, episcopul de Ptock, îl 
doborâse de pe cal în întrecerile cavalereşti, dar amintirile 
îi fură întrerupte de intrarea prinţului Janusz către care se 
întoarseră şi i se închinară teutonii şi curtenii. Se 
apropiară de el de Lorche şi comturii, şi Zbyszko, iar el îi 
salută cu politeţe şi cu gravitatea întipărită pe faţa-i fără 
mustață de ţăran, înconjurată de părul tăiat scurt deasupra 
frunţii, care-i cădea în amândouă părţile până pe umeri. 
Trâmbiţele răsunară numaidecât dincolo de ferestre în 

semn că prinţul se aşază la masă: sunară o dată, a doua 
oară şi încă o dată, până când, a treia oară, se deschise 
larg uşa din partea dreaptă a tindei şi în ea se ivi prinţesa 
Anna având-o alături pe fetişcana bălaie cu lăuta agăţată 
de umăr. 

Când le văzu, Zbyszko se strecură înainte şi ducându-şi 
mâinile la gură, îngenunche pe amândoi genunchii într-o 
atitudine plină de cinstire şi adoraţie. 

La această privelişte, se iscară murmure, întrucât fapta 
lui Zbyszko îi uimi pe mazurieni, iar pe câţiva îi şi supără: 
„Priviţi, îşi spuseră cei mai în vârstă, sigur că a deprins 
acest obicei de pe la cavalerii de peste mare, sau chiar de 
la păgâni, fiindcă nici măcar nemţii nu-l au”. Tinerii, în 
schimb se gândeau: „Nu-i de mirare, fetei îi datorează 
viaţa”. Iar prinţesa şi Danusia nu-l recunoscură la început 
pe Zbyszko, fiindcă îngenunchease cu spatele la foc şi avea 
faţa în umbră. Prinţesa crezu în prima clipă că vreunul 
dintre curteni, făcându-se vinovat cu ceva faţă de prinţ, o 
roagă să-l apere, dar Danusia, care avea privirea mai 
ageră, ieşi un pas înainte şi aplecându-şi capul bălai, strigă 
deodată cu glas subţire şi ascuţit: 

— Zbyszko! 

După care, nepăsându-i că întreaga curte şi oaspeţii 
străini se uită la ea, se repezi ca o căprioară spre tânărul 
cavaler şi luându-l în braţe, începu să-i sărute ochii, gura, 
obrajii, strângându-se la pieptul lui şi piuind de bucurie 
până când mazurienii izbucniră într-un hohot de râs şi 
până prinţesa o trase de guler lângă ea. 

Atunci, se uită împrejur şi speriindu-se grozav, se 
retrase tot atât de repede în spatele prinţesei, 
ascunzându-se în faldurile rochiei acesteia, de nu i se mai 
vedea decât creştetul capului. 

Zbyszko îi îmbrăţişă picioarele stăpânei care îl ridică şi 
începu să-l întrebe de Macko: dacă murise sau mai trăia, 
iar dacă mai trăia, dacă venise şi el în Mazowsze? Zbyszko 
răspunse cam învălmăşit la aceste întrebări, deoarece 
aplecându-se în amândouă părţile, se străduia s-o vadă în 

spatele prinţesei pe Danusia care în acest timp aci se iţea 
de după rochia stăpânei, aci se cufunda în faldurile ei. 
Mazurienii îşi puneau mâinile-n şolduri la asemenea 
privelişte, râdea chiar şi prinţul până când, într-un târziu, 
când aduseră tăvile calde, prinţesa se întoarse înveselită 
spre Zbyszko şi-l îndemnă: 

— Slujeşte-ne, slujitor drag, şi cu ajutorul lui Dumnezeu 
nu numai la masă, ci pentru totdeauna. 

Apoi către Danusia: 

—lar tu, musculiţă supărată, ieşi din faldurile rochiei, 
că o să mi-o rupi. 

Danusia ieşi de după prinţesă roşie, încurcată, 
ridicându-şi mereu spre Zbyszko ochii temători, ruşinaţi şi 
curioşi, atât de minunată că mai că i se topea inima nu 
doar lui Zbyszko, ci şi celorlalţi bărbaţi. Starostele 
teutonilor din Szczytno rămânea tot mai des cu mâna pe 
buzele-i groase, umede, iar de Lorche îşi ridică braţele 
uimit şi întrebă: 

—Pe Sfântul Jacob de Compostella, cine-i fecioara 
asta? 

La acestea, starostele de Szczytno, care pe lângă că era 
gras, mai era şi scund, se ridică în vârful picioarelor şi-i 
şopti la ureche lotaringianului. 

— Fiica diavolului. 

De Lorche privi la el, clipind din ochi, apoi îşi încruntă 
sprâncenele şi începu să vorbească pe nas: 

— Nu-i drept un astfel de cavaler care latră împotriva 
frumuseţii. 

— Port pinteni de aur şi sunt călugăr, răspunse cu 
trufie Hugo de Danveld. 

Respectul faţă de cavalerii învestiţi era atât de mare, 
că lotaringianul îşi plecă fruntea, dar după o clipă 
răspunse: 

— lar eu sunt rudă cu prinții de Brabant. 

— Pax! Pax’ îl domoli cavalerul teuton. Cinste 
puternicilor prinți şi prietenilor Ordinului, din mâna căruia 
Domnia Ta vei primi în curând pintenii. Nu spun că fata 
nu-i frumoasă, dar ascultă cine-i tatăl ei. 


Dar nu apucă să-i povestească nimic, deoarece, în clipa 
aceea, prinţul se aşeză la masă şi aflând mai înainte de la 
primarul de Jansbork despre rudele însemnate ale lui de 
Lorche, îi făcu semn să se aşeze lângă el. In faţă îşi 
ocupară locurile prinţesa şi Danusia, iar Zbyszko se plasă, 
ca odinioară la Cracovia, în spatele scaunelor lor. Danusia 
îşi ţinea capul cât mai jos deasupra farfuriei, pentru că-i 
era ruşine de oameni, dar puţin într-o parte, ca Zbyszko 
să-i poată vedea faţa. El privea cu lăcomie şi încântare la 
căpşorul ei luminos, la obrăjorii trandafirii, la braţele în 
veşminte strâmte, care nu mai erau de copilă, şi simţea 
cum creşte în el dragostea, asemenea unui râu, care-i 
inundă tot pieptul. li mai simţea şi acum pe ochi, pe gură şi 
pe faţă sărutările ei proaspete. Odinioară i le dăduse ca o 
soră, iar el le primise ca de la un copil drag. Acum, la 
amintirea lor proaspătă, se întâmpla cu el ce se întâmplase 
şi alături de Jagienka: îl treceau fiorii şi-l cuprindea 
moleşeala sub care se ascundea jarul care mocnea în focul 
acoperit de cenuşă. Danusia i se părea o jupâniţă destul de 
mare, pentru că mai crescuse într-adevăr, şi înflorise. Pe 
de altă parte, atâta se vorbea în prezenţa ei despre 
dragoste, încât aşa cum bumbul de floare, care, încălzit de 
soare, creşte şi se face tot mai frumos, apoi se deschide 
treptat, şi ochii ei se deschideau spre dragoste. De aceea, 
acum vedea în ea ceva ce nu mai văzuse mai demult, un soi 
de frumuseţe, nu numai de copilă, ci şi o atracţie 
îmbătătoare, pe care o răspândea cum îşi răspândeşte 
flacăra căldura şi trandafirul mireasma. 

Asta simţea şi Zbyszko, dar nu-şi dădea seama, 
deoarece uitase de sine. Uitase până şi că trebuia să le 
slujească la masă. Nu mai vedea că împrejur curtenii se 


1 Pace! Pace! (lb. lat.) 

uită la el şi îşi dau coate, că arată spre el şi spre Danusia şi 
râd. Nu observă nici faţa încremenită de mirare a 
cavalerului de Lorche, nici ochii holbaţi ai starostelui 
teuton de Szczytno, care erau pironiţi pe Danusia şi 
răsfrângând flacăra focului din cămin, păreau atât de roşii 
şi de strălucitori ca de lup. Îşi reveni abia când trâmbiţele 
răsunară din nou, dând de veste că e timpul să plece în 
pădure, şi când prinţesa Anna Danuta, întorcându-se spre 
el, îi zise: 

—0O să mergi alături de noi, ca să ai parte de bucurie şi 
să-i poţi vorbi jupâniţei despre dragoste, lucruri pe care şi 
eu am să le ascult cu plăcere. 


Spunând acestea, ieşi cu Danusia să se îmbrace pentru 
călărie. Zbyszko dădu fuga în curte, unde se aduseseră 
caii, care sforăiau acoperiţi de promoroacă, pentru prinţ, 
oaspeţi şi curteni. În curte, nu mai era atâta forfotă ca mai 
înainte, întrucât hăitaşii ieşiseră cei dintâi cu plasele şi 
dispăruseră în pădure. Focurile se stingeau, ziua se lumina 
treptat, era ger şi zăpada scârţâia sub picioare, iar din 
copacii mişcaţi de adierea uşoară se cernea chida uscată, 
scânteietoare. În curând, ieşi şi încălecă şi prinţul, însoţit 
de un copil de casă, cu arbaleta şi cu o suliță atât de lungă 
şi grea, că puţini erau în stare s-o mânuiască; prinţul o 
mânuia totuşi cu uşurinţă, deoarece, ca şi ceilalţi Piaşti 
mazovieni, avea o putere neobişnuită. În acest neam, erau 
şi femei care, căsătorindu-se cu prinți străini învârteau cu 
iuţeală pe la nunţi tesace late de fier!. Aproape de prinţ 
călăreau încă doi bărbaţi, gata oricând să-i sară în ajutor, 
aleşi dintre şlahticii din ţinuturile Varşoviei şi Ciechanów, 
înfricoşători la vedere şi cu braţele ca nişte trunchiuri de 
copaci din pădure, la care privea cu admiraţie de Lorche, 
oaspetele venit de departe. 

In acest timp, ieşi şi prinţesa cu Danusia, amândouă 
purtând glugi din piei de nevăstuică. Asemenea femeilor 


1 Cymbarka, căsătorită cu Ernest de Habsliurg, zis cel de fier 
(nota ed. pol.). 

din neamul ei, fiica lui Kiejstut ştia mai bine să împroaşte 
cu săgețile din arc decât să coase cu acul, aşa că avea şi ea 
la îndemâna o arbaletă înflorată puţin mai uşoară decât 
cele obişnuite. Îngenunchind pe zăpadă, Zbyszko îşi întinse 
palma, pe care prinţesa îşi puse piciorul când încălecă, 
după care o ridică pe Danusia, cum făcuse şi cu Jagienka la 
Bogdaniec, şi porniră. Alaiul se alungi ca un şarpe uriaş; 
coti la dreapta de la conac, făcând ape-ape la marginea 
pădurii, ca tivul colorat al unei stofe, apoi începu să 
dispară printre copaci. 

Intraseră destul de adânc în codru, când prinţesa, 
întorcându-se spre Zbyszko, îl întrebă: 

— De ce nu spui nimic? Hai, vorbeşte cu ea. 

Deşi încurajat în acest fel, Zbyszko continuă să tacă un 
răstimp, deoarece îl stăpânea timiditatea, şi abia după cât 
ai spune două rugăciuni, îngăimă: 

— Danuska! 

— Ce-i, Zbyszko? 

— Îmi eşti atât de dragă... 

Aici, se poticni, căutându-şi cuvintele care-i veneau cu 
greu, pentru că, deşi îngenunchease ca un cavaler străin 
înaintea jupâniţei, deşi îi arătase în fel şi chip respectul 
cuvenit, străduindu-se să nu folosească expresii nepotrivite 
cu rangul ei, se silea zadarnic să se poarte ca un curtean; 
având sufletul deschis, se pricepea şi să spună lucrurilor 
pe nume. 

Aşa procedă şi acum: 

— Îmi eşti atât de dragă, că mi se taie răsuflarea! 

Ea, însă, îşi înălța capul spre el de sub gluguţa de 
nevăstuică, ochişorii şi faţa rumenită de aerul rece din 
pădure. 

— Şi tu mie, Zbyszko! răspunse parcă în grabă. 

După care, îşi acoperi îndată ochii cu genele, fiindcă 
acum ştia ce înseamnă dragostea. 

—Ei, comoara mea! Hei, jupâniţa mea! exclamă 
Zbyszko. Ehei!... 

Şi iarăşi tācu de fericire şi de emoție, dar buna şi 
totodată curioasa prinţesă le veni pentru a doua oară în 
ajutor: 

— Spune-i, îl sfătui, cum ţi-a fost dor de ea şi, dacă se 
nimereşte să trecem prin vreun tufiş, măcar acolo poţi s-o 
săruţi pe gură, eu nu mă voi supăra, pentru că numai aşa 
poţi să-ţi arăţi dragostea. 

Aşa că începu să povestească în amănunt, „cum îi 
fusese dor de ea” şi la Bogdaniec, când îl îngrijise pe 
Maćko, şi prin vecini. Numai despre Jagienka nu aminti 
nimic, fofilându-se cu „viclenie”, cu toate că era sincer, 
fiindcă în această clipă era atât de fermecat de minunata 
Danusia, încât îi venea s-o ia în braţe, s-o urce pe calul lui 
şi s-o strângă la piept. 

Nu se încumetă totuşi s-o facă; în schimb, când primul 
tufiş îi despărţi de curtenii şi oaspeţii care îi urmau, se 
aplecă spre ea, o îmbrăţişă şi îşi înfundă faţa în gluga de 
nevăstuică, mărturisindu-şi în acest fel dragostea. 

Dar pentru că iarna tufişurile de alun n-au frunze, îl 
văzură Hugo de Danveld, de Lorche şi ceilalţi curteni şi 
începură să vorbească între ei: 

— S-au sărutat lângă prinţesă! O să le facă nunta 
numai-decât. 

— Flăcăul nu pierde vremea, dar şi ea are sângele iute, 
ca Jurand! 

—Cum e cremenea, şi amnarul, deşi fata pare tare 
neajutorată. O să iasă scântei de aici, n-ai grijă! S-a lipit de 
ea ca o căpuşă! 

Astfel tăifăsuiau, râzând, dar starostele de Szczytno îşi 
întoarse faţa-i libidinoasă de tap către de Lorche şi-l 
întrebă: 

—Domnia Ta, n-ai vrea ca vreun Merlin! să te 


1 Cavalerul Uther, îndrăgostindu-se de virtuoasa Izvema, soţia 
prinţului Gorlas, a luat înfăţişarea lui Gorlas cu ajutorul vrăjitorului 
Merlin şi l-a zămislit cu Izverna pe regele Arthur (nota ed. pol.). 

preschimbe cu puterea lui de vrăjitor în tânărul cavaler de 
acolo? 
— Dar Domnia Ta? îi întoarse de Lorche întrebarea. 


La acestea, teutonul, în care se vede că fierbeau 
gelozia şi poftele, îşi struni nervos calul şi strigă: 

— Pe sufletul meu!... 

Dar se stăpâni numaidecât şi înclinându-şi capul, 
răspunse: 

— Sunt călugăr şi am jurat să-mi păstrez curăţenia. 

Şi-l privi în ochi pe lotaringian, de teamă să nu-i vadă 
zâmbetul de pe faţă, întrucât, din acest punct de vedere, 
Ordinul avea o faimă proastă în lume, iar Hugo de Danveld 
cea mai deocheată printre călugări. Cu câţiva ani în urmă, 
fusese ajutorul primarului de Sambia şi acolo plângerile 
împotriva lui ajunseseră atât de cunoscute, încât, cu toată 
îngăduinţa cu care erau privite asemenea treburi la 
Malborg, fuseseră nevoiţi să-l mute căpetenie peste 
garnizoana de la Szczytno. Venind în ultimele zile cu 
porunci tainice la curtea prinţului şi văzând-o pe minunata 
fiică a lui Jurand, îl cuprinsese vâlvoarea poftelor, pentru 
care vârsta Danusiei nu însemna nici o piedică, fiindcă în 
acea vreme se căsătoreau şi altele mai mici decât ea. Dar 
pentru că Danveld cunoştea în acelaşi timp şi neamul 
jupâniţei, iar numele lui Jurand se lega de o întâmplare 
înspăimântătoare în amintirea lui, poftele lui crescuseră pe 
temeiul urii sălbatice. 

De Lorche se apucă să-l întrebe tocmai despre aceste 
vremuri. 

—Domnia Ta, mi-ai spus că această jupâniţă 
fermecătoare este fiica unui diavol; din ce pricină? 


Danveld începu să-i povestească istoria de la Złotoryja; 
cum în timpul reconstruirii castelului au dus cu bine la 
capăt răpirea prinţului cu toată curtea sa şi cum în această 
întâmplare de năprasnă a pierit mama Danusiei, pentru 
care Jurand s-a tot răzbunat de atunci pe toţi cavalerii 
călugări. Ura clocotea ca o flacără în teuton în timp ce 

povestea, pentru că avea şi unele motive personale. El 
însuşi se întâlnise cu doi ani în urmă cu Jurand, dar atunci 
la vederea înfricoşătorului „Mistreţ de la Spychow”, pentru 
prima dată în viaţă curajul îi pierise cu totul, încât îşi 
părăsise două dintre rudele lui, oamenii, prada şi fugise o 
zi întreagă ca un smintit până la Szczytno, unde bolise 
vreme îndelungată de spaimă. Când se însănătoşise, 
marele mareşal al Ordinului îl predase judecății 
cavalerilor, a căror sentinţă îl scosese nevinovat 
într-adevăr, după ce Danveld jurase pe cruce şi onoare că 
fugarul speriat îl îndepărtase de pe câmpul de luptă, dar îi 
închisese drumul către marile dregătorii ale Ordinului. E 
drept, teutonul trecu acum sub tăcere aceste fapte în faţa 
lui de Lorche, în schimb îi înşiră atâtea plângeri despre 
cruzimea lui Jurand şi trufia întregului popor polonez, că 
abia încăpură toate în capul lotaringianului. 

— Totuşi, noi, adăugă după o clipă, ne aflăm în 
Mazowsze, nu în Polonia? 

— Asta-i un principat separat, dar face parte din acelaşi 
popor, răspunse starostele, aceeaşi neruşinare şi aceeaşi 
înverşunare îi însufleţesc pe toţi împotriva Ordinului. Să 
dea Dumnezeu ca paloşul nemţesc să şteargă de pe faţa 
pământului toată această seminţie! 

—Vorbeşti cu dreptate, Domnia Ta: pentru că dacă 
acest prinţ, care pare cumsecade, a îndrăznit să ridice acel 
castel împotriva teutonilor pe pământul lor, despre 
asemenea fărădelege n-am mai auzit nici printre păgâni. 

— Castelul acela l-a ridicat împotriva noastră, dar 
Zlotoryja se află în ţinutul lui, nu pe pământul nostru. 

— Slavă Domnului că v-a dat izbândă asupra lui. Cum 
s-a sfârşit războiul? 

— Atunci, nu era război. 

— Dar izbânda Domniei Voastre de la Zlotoryja? 

— Tocmai prin asta ne-a binecuvântat Dumnezeu, că 

prinţul nu avea oastea cu el, ci numai curtea şi femeile. 

La acestea, de Lorche privi uluit la teuton. 

— Cum aşa? Aşadar, în timp de pace aţi năvălit asupra 
femeilor şi a prinţului care îşi construia un castel pe 
propriul pământ? 

— Când este vorba de faima Ordinului şi a creştinităţii, 
nu există fapte de ruşine. 

— Şi cavalerul acela caută să se răzbune numai pentru 
tânăra-i soţie ucisă de Domniile Voastre în timp de pace? 

— Cine ridică mâna împotriva unui cavaler teuton, este 
fiul întunericului. 

De Lorche căzu pe gânduri, auzind aceste cuvinte, dar 
nu mai avu când să-i răspundă lui Danveld, deoarece ieşiră 
într-o poiană largă acoperită cu stuf înzăpezit, unde prinţul 
descălecă de pe cal, urmat de ceilalţi care începură să 
coboare şi ei de pe cai. 


Capitolul XX 


ÎNDRUMAŢI DE STAROSTELE DE VÂNĂTOARE, pădurari 
îndemânatici începură să-i rânduiască pe vânători într-un 
şirag lung la marginea poienii astfel încât, ei fiind 
nevăzuţi, să aibă înaintea lor un spaţiu gol, ca să poate 
slobozi săgețile din arbalete şi arcuri. Laturile mai scurte 
ale poienii erau mărginite de plase, îndărătul cărora se 
ascundeau pădurarii „gonaci”. Indatorirea lor era să 
îndrepte animalul către arcaşi ori, în caz că nu se speria şi 
se încurca în plase, să-l ucidă cu suliţele. Nenumărate 
grupuri de kurpieni, aşezaţi cu pricepere în aşa-numitul 
ocol, aveau să gonească tot ce era viu în adâncul pădurii 
spre poiană. În spatele arcaşilor se mai afla încă o plasă 
pentru ca sălbăticiunea care se strecura printre ei să se 
prindă în ea şi să fie omorâtă. 

Prinţul se găsea în mijlocul şirului într-o mică 
adâncitură care străbătea întreaga poiană. Starostele de 
vânătoare, Mrokota de Mocarzew, îi alesese acest loc 
ştiind că tocmai pe aici vor fugi cele mai mari animale din 
pădure. Însuşi prinţul ţinea în mână o arbaletă, având 
lângă el, mai la o parte, rezemată de un copac, o suliță 
grea, iar puţin mai în spate se aţineau cei doi „apărători” 
cu baltagele pe umeri, uriaşi, semănând cu două trunchiuri 
de copaci, care afară de baltage, mai aveau la îndemână şi 
arbalete încordate, ca să i le dea prinţului la nevoie. 
Prinţesa şi fiica lui Jurand nu descălecaseră, deoarece 
prinţul nu le îngăduia s-o facă niciodată, având în vedere 
primejdia bourilor şi a zimbrilor, de turbarea cărora era 
mai uşor să scape călare, decât pe jos. De Lorche, deşi 
poftit de prinţ să-şi ocupe locul în partea din dreapta, îl 
rugase să-i îngăduie să rămână pe cal pentru apărarea 
jupâneselor, aşa că stătea aproape de prinţesă, semănând 
cu un piron lung, cu lancea de cavaler, de care râdeau pe 
înfundate mazurienii, socotind-o o armă nu prea folositoare 
la vânătoare. În schimb, Zbyszko îşi înfipsese sulița în 
zăpadă, îşi răsucise arbaleta pe spinare şi stând lângă 
calul Danusiei, îşi înălța capul spre ea, aci spunându-i ceva 
în şoaptă, aci îmbrăţişându-i picioarele şi sărutându-i 
genunchii, pentru că nu-şi mai ascundea dragostea de 
nimeni. Se linişti abia atunci când Mrokota de Mocarzew, 
care îşi permitea în pădure să-l certe şi pe prinţ, îi porunci 
ameninţător să păstreze tăcerea. 

În acest timp, hăt! departe în adâncul pădurii răsunară 
cornurile kurpiene, cărora le răspunse scurt şi ascuţit o 
trâmbiţă din poiană, după care se aşternu tăcerea deplină. 
Abia la răstimpuri câte o gaiţă tipa prin vârfurile pinilor, 
iar oamenii din ocol imitau croncănitul corbilor. Vânătorii 
îşi încordau privirile peste întinderea albă şi pustie, unde 
vântul legăna papura acoperită de promoroacă şi tufele de 
răchită fără frunze. Toţi aşteptau cu nerăbdare să vadă 
primul animal care se va năpusti în poiană; se aşteptau la o 
vânătoare bogată, deoarece codrul mişuna de zimbri, bouri 

şi mistreți. Kurpienii goniseră din bârloguri şi câţiva urşi 
care, treziţi în acest fel, umblau prin tufişuri înfuriaţi, 
flămânzi şi cu urechea la pândă, parcă ghicind că în 
curând vor trebui să lupte nu pentru somnul lor liniştit de 
iarnă, ci pentru propria viaţă. 

Fură nevoiţi totuşi să aştepte destul de mult, fiindcă 
oamenii care împingeau animalele spre deschizătura 
ocolului şi spre poiană, ocupaseră o bucată uriaşă de 
pădure şi veneau atât de departe, încât la urechile 
vânătorilor nu ajungea nici măcar lătratul câinilor care 
fuseseră  sloboziţi din lese imediat după sunetul 
trâmbiţelor. Unul dintre ei, eliberat se vede prea de-vreme 
sau care se ţinuse după hăitaşi, apăru în poiană şi 
străbătând-o cu nasul în pământ, trecu printre vânători. Şi 
iarăşi locul deveni pustiu şi tăcut, doar gonacii croncăneau 
întruna, dând astfel de ştire că în curând avea să înceapă 
treaba, într-adevăr, după cât ţi-ar trebui ca să spui câteva 
rugăciuni, la marginea luminişului apărură lupii care, fiind 
cele mai sperioase fiare, se străduiau să iasă din 
încercuire. Nu erau prea mulţi. Dar ieşind în poiană şi 
adulmecând oameni împrejur, dispărură iarăşi în pădure, 
căutând, se pare, altă ieşire. După aceea, mistreţii, 
iţindu-se din desiş, începură să alerge într-un lanţ lung, 
negru prin poiana înzăpezită, semănând de departe cu un 
cârd de porci domestici care, la chemarea nevestei unui 
gospodar, se îndreaptă ciulindu-şi urechile spre casă. Dar 
şi lanţul acesta se opri, ascultă, adulmecă, apoi se întoarse 
şi din nou ascultă; coti spre plase şi simțind gonacii, se 
îndreptă iarăşi către vânători sforăind, apropiindu-se cu 
tot mai multă grijă, dar tot mai mult, până când se auzi 
scrâşnetul piedicilor arbaletelor, şuieratul săgeţilor şi până 
când primele picături de sânge pătară aşternutul alb de 
zăpadă. 

Atunci se auzi un strigăt şi cârdul se împrăştie ca lovit 
de trăsnet; unii se repeziră orbeşte drept înainte, alţii se 
năpustiră spre plase câte unul sau în grup, câţiva 
amestecându-se cu celelalte animale care umpluseră 

poiana. Acum, se auzeau limpede şi sunetele de corn, 
lătratul câinilor şi larma depărtată a oamenilor care 
veneau din adâncul pădurii să închidă ocolul. Animalele 
pădurii, alungate din amândouă părţile de aripile larg 
desfăcute ale cercului de hăitaşi, umpleau tot mai mult 
luminişul. Nimic asemănător nu se mai putea vedea nu 
numai în ţările străine, dar chiar şi prin alte ţinuturi din 
Polonia, unde se mai găseau păduri atât de mari ca în 
Mazowsze. Cavalerii teutoni, cu toate că fuseseră în 
Lituania, unde câteodată se întâmpla ca zimbrii să le atace 
oastea şi să producă învălmăşeală!, erau nespus de mirati 
de numărul mare de animale, dar cel mai mult se minuna 
de Lorche. Stând alături de prinţesă şi jupâniţe de strajă, 
asemenea cumpenei unei fântâni, şi neputând vorbi cu nici 
una, începuse să se plictisească, îngheţând în armura-i de 
fier şi socotind că vânătoarea dăduse greş. Dar iată că 
deodată zări înaintea lui o turmă de căprioare iuți de 
picior, cerbi şi elani cu capetele împodobite cu coarne 
rămuroase, alergând învălmăşit prin poiană, orbite de 
spaimă şi căutând în zadar ieşirea. Prinţesa, în care la 
această privelişte se trezi sângele lui Kiejstut, tatăl ei, 
slobozea săgeată după săgeată în acea îmbulzeală pestriță, 
ţipând de bucurie de fiecare dată când un cerb rănit sau 
un elan urca în goană, apoi se prăvălea greoi scurmând 
pământul cu picioarele. Celelalte jupâniţe îşi aplecau şi ele 
capetele peste arbalete, deoarece toate erau cuprinse de 
înflăcărarea vânătorii. Doar Zbyszko nu se gândea la 
vânătoare şi, rezemându-şi coatele pe genunchii Danusiei, 
iar capul în palme, se uita în ochii ei, în vreme ce ea, pe 
jumătate râzând, pe jumătate ruşinată, încerca să-i închidă 
pleoapele cu degetele, chipurile neputând să-i susţină 
privirea. 

Atenţia lui de Lorche îi fu atrasă de un urs uriaş, cărunt 
pe grumaz şi pe spinare, care se ivi pe neaşteptate din 
stufăriş în apropierea vânătorilor. Prinţul trase cu arbaleta 


1 Despre astfel de întâmplări, aminteşte Wigand de Marburg (nota 
ed. pol.). 

în el, apoi se repezi cu sulița spre el, iar când fiara se 
ridică mormăind pe picioarele dinapoi, îl străpunse în ochii 
întregii curţi cu atâta îndemânare şi atât de repede, că nici 
unul dintre cei doi „apărători” nu trebui să folosească 
baltagul. Atunci, tânărul lotaringian se gândi că totuşi nu 
prea mulţi dintre cavalerii pe la curţile cărora trecuse în 
drumul lui s-ar fi încumetat să se joace astfel cu propria 
viaţă. Cu asemenea prinți şi cu un astfel de popor, Ordinul 
s-ar putea să aibă cândva mult de furcă şi să treacă prin 
clipe grele. Dar mai apoi, îi văzu şi pe ceilalţi vânători 
străpungând în acelaşi fel mistreți înfiorători cu colții albi, 
uriaşi, mult mai mari şi mai înverşunaţi decât cei vânaţi 
prin pădurile Lotaringiei de Jos şi prin codrii din Germania. 
Vânători atât de îndemânatici şi de încrezători în puterea 
braţului şi asemenea lovituri cu sulița nu mai văzuse de 
Lorche nicăieri, lucru pe care, ca un om umblat şi-l explica 
prin aceea că toţi aceşti oameni, care trăiau prin păduri, se 
obişnuiesc de mici să mânuiască arbaleta şi sulița, pe care 
de aceea le şi folosesc cu mai multă iscusinţă decât alţii. 

În cele din urmă, poiana aproape că se aşternu cu tot 
felul de animale ucise, dar vânătoarea era departe de a se 
fi încheiat. Din contră, partea cea mai interesantă şi mai 
primejdioasă abia avea să urmeze, fiindcă hăitaşii tocmai 
goneau în ocol mai mulţi zimbri şi bouri. Cu toate că în 
pădure trăiau de obicei singuri, acum alergau de-a valma, 
dar nicidecum orbiţi de spaimă, ci mai degrabă 
ameninţători decât speriaţi. Nu fugeau nici prea repede, 
parcă siguri că forţa lor grozavă va rupe orice zăgazuri şi 
vor trece; pământul începu totuşi să duduie sub greutatea 
lor. Taurii bărboşi, care mergeau în fruntea grupului cu 
capetele în pământ, se opreau uneori, chibzuind parcă în 
ce parte s-o apuce. Din plămânii lor monstruoşi se 
slobozea un muget surd, asemănător cu un tunet de sub 
pământ, pe nări scoteau fuioare de aburi şi scurmând 
zăpada cu picioarele, păreau să caute pe sub coamă cu 
privirea ochilor însângeraţi duşmanul ascuns. 

În acest timp, izbucniră strigătele puternice ale 

gonacilor, la care dădură răspuns dinspre mijlocul şi aripile 
cercului de hăitaşi sute de glasuri tunătoare; răsunară 
cornurile şi fluierele; codrul se cutremură până hăt! în cele 
mai depărtate cotloane şi în acelaşi timp, se năpustiră în 
poiană lărmuind pe urma lor câinii kurpieni. Vederea lor 
îngrozi junincile cu viței. Înaintând alene până aici, cireada 
se risipi într-o goană nebună în toată poiana. Unul dintre 
bouri, vineţiu, uriaş, un taur fioros, mai mare decât un 
zimbru, se năpusti în sărituri greoaie spre şirul de arcaşi, 
coti spre dreapta poienii, după care, văzând la câteva zeci 
de paşi caii printre copaci, se opri şi mugind, începu să are 
pământul cu coarnele, parcă luându-şi avânt să sară şi să 
lupte. 

La această privelişte înfricoşătoare, gonacii începură să 
strige şi mai puternic, iar în rândul vânătorilor se auziră 
tipete îngrozitoare: „Prinţesa, prinţesa! Scăpaţi-o pe 
prinţesă!” Zbyszko smulse sulița înfiptă în zăpadă şi se 
repezi la marginea pădurii, urmat de câţiva lituanieni gata 
să-şi dea viaţa în apărarea fiicei lui Kiejstut. Deodată, 
scrâşni arbaleta mânuită de prinţesă, săgeata zbârnâi şi 
zburând peste capul plecat al animalului, se înfipse în 
grumazul lui. 

— L-am nimerit! strigă prinţesa, o să cadă... 

Dar celelalte cuvinte îi fură înăbuşite de un muget atât 
de înspăimântător, că până şi caii se ridicară în două 
picioare. Bourul se năpusti ca o furtună asupra prinţesei, 
dar deodată, aproape tot atât de repede, ieşi dintre copaci 
viteazul de Lorche şi aplecat pe cal, ţâşni drept spre fiară. 

Cei de faţă zăriră cât ai clipi din ochi sulița înfiptă în 
grumazul taurului, care se îndoi îndată şi se frânse în mai 
multe bucăţi, după care, capul uriaş cu coame dispăru cu 
totul sub burta calului lui de Lorche şi înainte ca cineva 
dintre cei prezenţi să apuce să strige, cal şi călăreț 
zburară în aer ca din praştie. 

Prăbuşindu-se pe o parte, calul începu să zvâcnească 
din picioare în spasmele dinaintea morţii, încurcându-se în 
propriile măruntaie. De Lorche zăcea nemişcat în 

apropiere, aidoma unui drug de fier pe zăpadă, iar bourul 
păru să ezite o clipă, să treacă pe lângă ei şi să atace alţi 
cai, dar având aceste prime victime înaintea lui, se 
întoarse din nou către ei şi începu să împungă înverşunat 
cu coarnele bietul telegar şi să-i sfârtece burta. 

Oamenii din pădure dădură fuga în ajutorul cavalerului 
străin. Zbyszko, care voia să le apere pe prinţesă şi pe 
Danusia, ajunse cel dintâi şi împlântă vârful suliţei sub 
spata fiarei. Izbi, însă, cu atâta avânt, că sulița, când 
bourul se răsuci brusc, i se frânse în mână, iar el căzu cu 
faţa în zăpadă. „A murit! A murit!” răsunară glasurile 
mazurienilor care-i veneau în ajutor. În acest timp, capul 
taurului îl acoperi pe Zbyszko şi-l apăsă în zăpadă. Dinspre 
prinţ, se apropiau cei doi „apărători”. Ar fi venit totuşi în 
zadar, dacă nu le-ar fi luat-o înainte cehul Hlawa, dăruit lui 
Zbyszko de Jagienka. Acesta ajunse înaintea lor şi înălţând 
securea lată, lovi în grumazul aplecat al bourului în spatele 
coarnelor. 

Izbitura fu atât de năprasnică, încât animalul se 
prăbuşi ca lovit de trăsnet cu capul despicat aproape până 
la jumătate; în cădere, însă, îl strivi pe Zbyszko. Cei doi 
„apărători” traseră într-o clipită leşul înfiorător, iar în 
acest timp, prinţesa şi Danusia, descălecând repede, sosiră 
în fugă, amuţite de groază, lângă tânărul rănit. 

Palid, mânjit tot cu sângele propriu şi al bourului, 
Zbyszko se săltă puţin, încercă să se ridice, dar se clătină 
şi sprijinindu-se într-o mână, izbuti să îngaime un singur 
cuvânt: 

— Danuska... 

După care sângele îi ţâşni pe gură şi întunericul îi 
cuprinse mintea. Danusia îl apucă de braţe, dar neputând 
să-l ţină, începu să strige după ajutor. Într-adevăr, îl 
înconjurară din toate părţile, îl frecară cu zăpadă, îi 
turnară vin în gură, în sfârşit, Mrokota de Mocarzew, 
starostele de vânătoare, porunci să fie întins pe o mantie şi 
să-i oprească sângele cu ajutorul unor ciuperci de pădure. 

—O să trăiască, numai să nu-şi fi rupt şira spinării, ci 

doar câteva coaste, rosti, întorcându-se către prinţesă. 

Celelalte jupâniţe, ajutate de vânători, se ocupară şi ele 
de Lorche. Il întoarseră pe toate părţile, căutând găuri în 
armură sau îndoituri făcute de coarnele taurului, dar afară 
de urmele de zăpadă, care pătrunsese pe la încheieturile 
plăcilor, nu mai găsiră nimic. Bourul se răzbunase în 
primul rând pe cal, care zăcea alături fără suflare, 
acoperindu-şi cu burta măruntaiele împrăştiate, iar de 
Lorche nu era rănit deloc. Acum, însă, când îi scoaseră 
coiful şi îi turnară vin în gură, deschise ochii numaidecât, 
îşi veni în fire şi văzând deasupra lui feţele îngrijorate ale 
celor două jupâniţe chipeşe, întrebă în limba nemților: 

— Se vede că am şi ajuns în rai şi mă străjuiesc îngerii. 

Jupâniţele nu înţeleseră, de bună seamă, ce le spuse 
cavalerul, dar bucuroase că îşi recăpătase cunoştinţa şi 
vorbise, începură să-i zâmbească şi cu ajutorul vânătorilor, 
îl ridicară de jos, iar el, simțind că-l doare mâna dreaptă, 
şi-o rezemă pe cea strângă de braţul unuia dintre „îngeri” 
şi o vreme rămase nemişcat, temându-se să facă vreun pas, 
fiindcă nu prea era sigur pe picioare. După care îşi făcu 
privirea roată: văzu leşul vineţiu al bourului, care de 
aproape părea îngrozitor de mare, o văzu pe Danusia 
frângându-şi mâinile deasupra lui Zbyszko şi, în sfârşit, 
chiar pe acesta întins pe mantie. 

— Cavalerul acesta mi-a sărit în ajutor? întrebă. 
Trăieşte? 

—E rănit grav, îi răspunse unul dintre curtenii care 
ştiau nemţeşte. 

— N-o să mă bat cu el, ci pentru el! spuse lotaringianul. 

Atunci, însă, prinţul care mai înainte stătuse nu 
departe de Zbyszko, se apropie de cavaler şi începu să-l 
laude: că prin fapta lui îndrăzneață le scăpase de o mare 
primejdie pe prinţesă şi pe celelalte jupâniţe, salvându-le 
poate chiar viaţa, ispravă pentru care, afară de răsplata 
cavalerească, i se va răspândi faima printre oamenii care 
trăiesc acum şi urmaşii lor. În vremurile moleşite de astăzi, 

spuse, tot mai puţini cavaleri adevăraţi umblă prin lume, fii 
deci oaspetele meu cât mai multă vreme sau rămâi pentru 
totdeauna în Mazowsze, unde ai dobândit mărinimia mea 
şi la fel de lesne vei câştiga şi dragostea oamenilor prin 
faptele Domniei Tale! 

Inima dornică de faimă a cavalerului de Lorche se 
umplu de bucurie, iar când se gândi la fapta-i cavalerească 
pe care o săvârşise şi la asemenea vorbe de laudă, de care 
avusese parte în aceste ţinuturi îndepărtate din Polonia, 
despre care se povesteau atâtea lucruri ciudate în Apus, 
nu mai simţi aproape deloc durerea în braţul scrântit. Işi 
dădu seama că un cavaler care va putea povesti la curtea 
din Brabant sau din Burgundia că salvase viaţa prinţesei 
de Mazowsze la vânătoare, va fi aureolat de slavă ca de 
lumina soarelui. Sub impresia acestor gânduri, vru să se 
ducă numaidecât la prinţesă şi să-i jure credinţă în 
genunchi, dar şi ea, şi Danusia erau ocupate cu Zbyszko. 
Acesta îşi recăpătase iarăşi cunoştinţa pentru o clipă, dar 
după ce-i zâmbi Danusiei, îşi duse mâna la fruntea 
acoperită de o sudoare rece şi leşină din nou. Vânătorii cu 
experienţă, văzând cum i se încleştară pumnii şi rămase cu 
gura deschisă, îşi spuseră că nu va trăi, dar kurpienii, şi 
mai pricepuţi, dintre care nu puţini purtau pe trup urmele 
ghearelor de urs, ale colţilor de mistreți sau ale coarnelor 
de zimbri, fură de altă părere, susţinând că bourul îşi 
înfipsese cornul între coastele cavalerului, că e cu putinţă 
ca una sau două din ele să fie frânte, dar şira spinării este 
întreagă, pentru că altminteri tânărul n-ar fi putut să se 
ridice nici o clipă. Mai arătară că în locul unde căzuse 
Zbyszko, zăpada se troienise şi tocmai asta îl salvase, 
deoarece animalul, împungându-l cu partea dintre coarne, 
nu izbutise să-i strivească de tot nici pieptul şi nici şira 
spinării. 

Din nenorocire, doctorul prinţului, preotul Wyszoniek 
de Dziewanna, nu lua parte la vânătoare, deşi de obicei 
venea şi el, fiindcă acum era ocupat să coacă turtele 
pentru împărtăşanie la conac. Aflând aceasta, cehul plecă 

să-l aducă, dar între timp, kurpienii îl duseră pe Zbyszko 
pe mantie la curtea prinţului. Danusia voia să meargă pe 
jos pe lângă el, dar prinţesa se împotrivi, pentru că drumul 
era lung şi prin râpele pădurii se aşternuse zăpada adâncă, 
iar ei trebuiau să se grăbească. Starostele teuton, Hugo de 
Danveld, o ajută pe jupâniţă să încalece pe cal, apoi 
călărind alături de ea, în urma oamenilor care-l duceau pe 
Zbyszko, îi spuse în limba polonă cu glasul înăbuşit, ca să-l 
audă numai ea: 

— La Szczytno, am un balsam ce vindecă de minune, pe 
care l-am căpătat de la un pustnic din pădurea Hercina şi 
pe care l-aş putea aduce în trei zile. 

— Dumnezeu să te răsplătească, Domnia Ta! îi mulţumi 
Danusia. 

— Dumnezeu scrie la catastif fiecare faptă milostivă, 
dar pot să mă aştept la răsplată şi de la Domnia Ta? 

— Cum aş putea să te răsplătesc eu? 

Teutonul îşi apropie şi mai mult calul, se vede că voia 
să-i spună ceva, dar stătea în cumpănă şi abia după o clipă 
rosti: 

— În Ordin, afară de fraţi, sunt şi surori... Una dintre 
ele îţi va aduce balsamul vindecător, iar atunci o să vorbim 
şi despre răsplată. 


Capitolul XXI 


PREOTUL WYSZONIEK Îl BANDAJĂ rănile lui Zbyszko, văzu 
că este ruptă numai o coastă, dar în prima zi nu dădu 
asigurări că se va însănătoşi, întrucât nu ştia dacă nu se 
răsucise inima în bolnav sau nu i se rupsese ficatul. Pe de 
Lorche îl cuprinse spre seară o slăbiciune atât de mare, 
încât se văzu nevoit să se întindă în pat, iar a doua zi nu-şi 
mai putu mişca nici mâna, nici piciorul; îl dureau toate 

oasele. Prinţesa şi Danusia, laolaltă cu celelalte jupâniţe, îi 
îngrijeau pe bolnavi şi fierbeau pentru ei după reţetele 
preotului Wyszoniek tot felul de alifii şi ierburi de leac. 
Totuşi Zbyszko era rănit mai grav şi din când în când vărsa 
sânge pe gură, ceea ce-l neliniştea foarte mult pe preotul 
Wyszoniek. Era, însă, conştient şi în ziua următoare, deşi 
vlăguit, aflând de la Danusia cui îi datora viaţa, îl chemă pe 
cehul lui să-i mulţumească şi să-l răsplătească. Cu acest 
prilej, se văzu silit să-şi spună că îl avea de la Jagienka şi 
dacă n-ar fi fost inima ei bună, ar fi pierit. Gândul acesta 
era apăsător, pentru că simţea că nu-i va plăti niciodată 
binele cu bine şi va fi pentru ea mereu numai motiv de 
supărare şi de tristeţe adâncă. De bună seamă, îşi spuse 
numaidecât: „Doar în două n-o să mă spintec”, dar în 
fundul sufletului îi rămânea parcă reproşul conştiinţei, iar 
cehul îi scormoni şi mai rău neliniştea lăuntrică. 

— I-am jurat stăpânei mele, mărturisi, pe onoarea mea 
de şlahtic că te voi păzi şi asta o să şi fac, fără nici o 
răsplată. Ei îi eşti dator, nu mie, că te-am salvat. 

Zbyszko nu-i răspunse, dar începu să răsufle greu, iar 
cehul tăcu un răstimp, după care adăugă: 

— Dacă mi-ai porunci să mă reped până la Bogdaniec, 
m-aş repezi! Poate că te-ai bucura să-l vezi pe stăpânul cel 
bătrân, că numai bunul Dumnezeu ştie ce se va întâmpla 
cu Domnia Ta. 

— Dar preotul Wyszoniek ce zice? întrebă Zbyszko. 

— Preotul Wyszoniek zice că vom afla când va ieşi Luna 
nouă, iar până atunci mai sunt patru zile. 

— Ehei, nu mai trebuie să te duci la Bogdaniec. Până 
atunci ori am să-mi dau duhul înainte ca unchiul să ajungă 
până aici, sau am să mă fac bine. 

— Trimite măcar o scrisoare la Bogdaniec. O s-o scrie 
Sanderus pe curat. Aşa, cel puţin, o să afle ce faci şi poate 
că o să plătească o slujbă la biserică. 

— Acum, lasă-mă în pace, că sunt tare slăbit. Dacă o să 

mor, te întorci la Zgorzelice şi le spui cum s-a întâmplat, 
atunci o să plătească liturghia. lar pe mine, o să mă 
îngroape aici ori la Ciechanów. 

— Cred că la Ciechanów sau la Przasnysz, pentru că 
numai kurpienii se îngroapă în pădure, s-audă lupii urlând 
deasupra. l-am mai auzit vorbind pe slujitori că prinţul 
pleacă peste două zile cu curtea la Ciechanów, iar după 
aceea se întoarce la Varşovia. 

—E, doar n-o să mă lase aici, îl linişti Zbyszko. 

Aşa se şi întâmplă, deoarece prinţesa se duse în 
aceeaşi zi la prinţ cu rugămintea de a-i îngădui să rămână 
la conacul din pădure împreună cu Danusia, jupâniţele ce o 
slujeau şi preotul Wyszoniek care se împotrivea mutării 
imediate a lui Zbyszko la Przasnysz. Cavalerul de Lorche 
se simţi mult mai bine după două zile, aşa că începu să se 
dea jos din pat, aflând totuşi că femeile rămân, rămase şi 
el, ca să le însoţească pe drumul de întoarcere şi să le 
apere în caz că le atacau sarazinii. De unde aveau să vină 
sarazinii aceia, viteazul lotaringian nu se întrebă; 
într-adevăr, aşa erau numiţi lituanienii în Apusul 
îndepărtat, dar din partea lor nu putea s-o amenințe nici o 
primejdie pe fiica lui Kiejstut, soră bună cu Witold şi vara 
puternicului „rege de la Cracovia”, Jagiełło. De Lorche 
petrecuse prea multă vreme printre cavalerii teutoni şi 
auzise vorbindu-se destul în Mazowsze şi despre 
creştinarea Lituaniei, şi despre unirea celor două coroane 
pe capul unui singur monarh, ca să nu presupună că de la 
lituanieni se putea aştepta întotdeauna numai la rău. Aşa 
spuneau teutonii, iar el încă nu-şi pierduse cu totul 
încrederea în ei. 

Dar în acest timp, avu loc o întâmplare care se aşeză ca 
o umbră între oaspeţii teutoni şi prinţul Janusz. Cu o zi 
înainte de plecarea curţii, sosiră fraţii Gottfryd şi Rotgier, 
care rămăseseră la Ciechanów, iar cu ei veni şi un 
oarecare de Fourcy, aducător al unei veşti proaste pentru 
teutoni. 

Se întâmplase anume ca musafirii străini, aflaţi la 
starostele neamţ din Lubawa, aşadar, el, de Fourcy, apoi de 
Bergow şi Majneger, amândoi din familii cu merite în 
slujba Ordinului, auzind veştile despre Jurand de Spychow, 
nu numai că nu se înfricoşaseră, dar se hotărâseră să-l 
atragă în capcană pe vestitul războinic, ca să se convingă 
dacă era într-adevăr atât de grozav, cum se spunea. 
Starostele se împotrivise, e drept, aducând în sprijin pacea 
dintre Ordin şi ţinuturile mazoviene. În cele din urmă 
totuşi, poate nădăjduind că astfel va scăpa de vecinul 
ameninţător, nu numai că hotărâse să privească printre 
degete la încercarea celorlalţi, dar le îngăduise şi oştenilor 
să participe. Cavalerii îi trimiseseră provocarea lui Jurand, 
care se grăbise s-o primească de îndată, cu condiţia că se 
vor despărţi de oamenii lor şi vor veni singuri, însoţiţi de 
doi cavaleri, să se bată cu el chiar pe hotarul dintre Prusia 
şi Spychow. Întrucât nu se despărţiseră de oşteni şi nu 
voiseră să părăsească ţinutul Spychow, Jurand năvălise 
asupra lor, îi nimicise pe oşteni, îl împunsese cumplit cu 
sulița pe însuşi Majneger, iar pe de Bergow îl luase prins 
şi-l închisese în pivnițele de la Spychow. Scăpase numai de 
Fourcy şi după ce rătăcise trei zile prin pădurile din 
Mazowsze, aflând de la nişte păcurari că la Ciechanów se 
aflau câţiva fraţi călugări, se strecurase până la ei, ca 
împreună să facă plângere la prinţ şi să-l roage să-l 
pedepsească pe Jurand şi să-i poruncească să-i dea drumul 
lui de Bergow. 

Aceste veşti tulburară bunele legături dintre prinţ şi 
oaspeţii lui, deoarece nu numai cei doi fraţi, ci şi Hugo de 
Danveld, şi Zygfryd de Lowe începură să-i ceară să facă 
dreptate Ordinului, scăpând hotarul de o pasăre de pradă, 
şi pedepsindu-l pe vinovat. Mai ales Hugo de Danveld, care 
avea socoteli mai vechi cu Jurand, a căror amintire îl 
umplea de durere şi ruşine, se arăta foarte îndârjit şi 
aproape ameninţător. 

— Plângerea va ajunge la marele maestru, spuse, şi 
dacă Luminăţia Ta nu ne vei face dreptate, o va face el, 

de-ar fi ca pe tâlhar să-l apere întreaga Mazowsze. 

Dar prinţul, deşi blând din fire, se mânie şi rosti: 

— Ce dreptate îmi cereţi? Dacă Jurand ar fi năvălit cel 
dintâi asupra voastră, ar fi ars satele, v-ar fi luat vitele şi 
v-ar fi ucis oamenii, sigur că l-aş fi chemat în judecată şi 
l-aş fi osândit. Dar ai voştri l-au atacat pe el. Starostele 
vostru le-a dat oştenii, pe când Jurand, v-a primit 
provocarea şi v-a cerut doar ca oamenii voştri să plece. 
Cum să-l pedepsesc sau să-l chem în judecată? Aţi căutat 
gâlceavă cu un bărbat vajnic, de care se teme toată lumea 
şi aţi atras de bunăvoie nenorocirea asupra capetelor 
voastre, aşadar ce mai vreţi? Să-i poruncesc să nu se apere 
când veţi avea Domniile Voastre chef să-l atacați? 

—Nu l-a atacat Ordinul teuton, ci oaspeţii, cavalerii 
străini, răspunse Hugo. 

— Pentru ei răspunde Ordinul, dar i-au însoţit şi oştenii 
garnizoanei din Lubawa. 

—Să-şi fi trimis oare starostele musafirii la moarte 
sigură? 

La acestea, prinţul se întoarse către Zygfryd şi 
remarcă: 

—[Īa te uită cum arată dreptatea în gura Domniei Tale! 
Vezi ca vicleniile Domniei Tale să nu-l supere pe 
Dumnezeu! 

Dar Zygfryd îi răspunse cu asprime: 

— Cavalerul de Bergow trebuie să fie eliberat din 
temniţă, fiindcă bărbaţii din neamul lui au fost căpetenii în 
Ordin şi i-au adus mari servicii. 

-— lar moartea lui Majneger trebuie răzbunată, adăugă 
Hugo de Danveld. 

Când auzi aceste cuvinte, prinţul îşi despărţi părul în 
amândouă părţile şi ridicându-se de pe laviţă, începu să se 
apropie de nemți cu faţa amenințătoare, dar după o clipă 

se vede că-şi aduse amiante că sunt oaspeţii lui, aşa că se 
stăpâni şi încă o dată îşi puse mâna pe umărul lui Zygfryd 
şi zise: 

— Ascultă-mă, staroste: porţi crucea pe mantie, aşadar 
răspunde cum te îndeamnă conştiinţa, pe crucea asta! A 
avut dreptate Jurand sau n-a avut? 

— Cavalerul de Bergow musai să fie eliberat, repetă 
Zygfryd de Lowe. 


Se aşternu o clipă de tăcere, apoi prinţul rosti: 

— Dă-mi, Doamne, răbdare. 

Zygfryd îşi continuă vorba cu glasul ascuțit, 
asemănător cu o tăietură de paloş: 

— Strâmbătatea de care am avut parte prin oaspeţii 


noştri, ne oferă un nou prilej de plângere. De când este 
Ordinul Ordin, niciodată, nici în Palestina, nici în 
Transilvania, nici până acum în Lituania păgână, un singur 
bărbat nu ne-a făcut atâta rău ca acest tâlhar de la 
Spychow. Luminăţia Ta, prinţe! Noi cerem dreptate şi 
pedeapsă nu pentru o strâmbătate, ci pentru o mie, nu 
pentru o bătălie, ci pentru cincizeci, nu pentru sângele 
vărsat o dată, ci pentru ani întregi de asemenea nelegiuiri, 
pentru care focul iadului s-ar cuveni să ardă acest cuibar 
păgân de răutate şi cruzime. Ale cui gemete cer 
răzbunarea lui Dumnezeu? Ale noastre! Ale cui lacrimi? 
Ale noastre! În zadar am umblat cu plângeri, în zadar am 
cerut judecată. Nu ni s-a făcut dreptate niciodată! 

Auzind acestea, prinţul Janusz începu să clatine din cap 
şi răspunse: 

— Ehei, odinioară nu puţini erau teutonii care veneau 
în ospeţie la Spychów, iar Jurand nu era duşmanul vostru, 
atâta timp cât soaţa îndrăgită nu şi-a dat sufletul în 
frânghia voastră. De câte ori nu i-aţi căutat ceartă cu 
lumânarea, vrând să-l nimiciţi, ca şi acum, pentru că v-a 

provocat la duel şi i-a învins pe cavalerii voştri? De câte ori 
n-aţi tocmit tâlhari să-l omoare sau aţi tras în el din pădure 
cu arbaleta? V-a încălcat pământul, aşa-i, fiindcă îl 
împingea dorinţa de răzbunare, dar oare voi sau cavalerii 
care se află în ţinuturile voastre n-aţi năvălit asupra 
oamenilor paşnici din Mazowsze, n-aţi jefuit, n-aţi aprins 
satele, n-aţi ucis bărbaţii, femeile şi copiii? Iar când m-am 
plâns marelui maestru la Malborg, mi-a răspuns: 
„Samavolnicii ca la orice hotar!” Lăsaţi-mă în pace! Nu vă 
stă bine să vă plângeţi, tocmai vouă care m-aţi luat prins 
chiar pe mine, fără arme, în timp de pace şi pe pământul 
meu şi, dacă nu vă era frică de mânia regelui de la 
Cracovia, poate că aş fi gemut şi acum în temniţele 
voastre. Aşa m-aţi răsplătit pe mine, care descind din 
neamul binefăcătorilor voştri. Daţi-mi pace, că nu voi se 
cuvine să vorbiţi despre dreptate! 


La aceste cuvinte, cavalerii teutoni priviră unii la alţii, 
pierzându-şi răbdarea, pentru că nu le plăcea şi le era 
ruşine că prinţul amintea despre întâmplarea de la 
Zlotoryja faţă de cavalerul de Fourcy, astfel că Hugo de 
Danveld, vrând să pună capăt discuţiei şi să schimbe 
vorba, zise: 

—Cu Luminăţia Ta a fost o greşeală pe care n-am 


îndreptat-o de frica regelui de la Cracovia, ci pentru 
dreptate, iar pentru samavolniciile de la hotar, căpetenia 
noastră nu poate să răspundă, pentru că la marginea 
tuturor regatelor de pe lume se întâmplă la fel. 

— Asta o spui chiar Domnia Ta, care-mi ceri să-l judec 
pe Jurand? Ce vreţi? 

— Dreptate şi pedeapsă. 

Prinţul îşi strânse pumnii osoşi şi repetă: 

— Dă-mi, Doamne, răbdare! 

— Luminăţia Ta aminteşte, vorbi mai departe Danveld, 

şi că samavolnicii noştri îi nedreptăţesc numai pe laici şi 
pe cei care nu fac parte din poporul nostru, pe când ai 
voştri ridică mâna asupra Ordinului, adică îl profanează pe 
Mântuitor. Păi, ce chinuri şi pedepse li se cuvin celor ce 
nedreptăţesc Crucea? 

— Ascultă! se răsti prinţul. Nu mai vorbi de Dumnezeu, 
că pe El nu-l păcăleşti! 

Şi punându-şi mâinile pe umerii teutonului, îl scutură 
cu putere, iar acesta îşi reveni repede şi începu cu glasul 
mai blând: 

— Dacă-i adevărat că oaspeţii l-au atacat cei dintâi pe 
Jurand şi că nu s-au despărţit de oamenii lor, nu-i laud 
pentru asta, dar oare Jurand a primit într-adevăr 
provocarea? 

Cu aceste cuvinte, începu să se uite la de Fourcy, 
clipind din ochi pe furiş, de parcă voia să-l îndemne să 
nege, dar acesta, neputând sau nevrând să-l asculte, 
răspunse: 

—A încuviinţat să trimitem oamenii înainte şi să ne 
batem singuri cu el. 

— Eşti sigur, Domnia Ta? 

— Pe onoarea mea! Eu şi de Bergow am fost de acord, 
dar Majneger n-a vrut. 


Deodată, prinţul îl întrerupse: 
— Staroste de Szczytno! Domnia Ta ştii mai bine decât 


ceilalţi că Jurand n-a respins provocarea. 


Aici se întoarse către toţi şi îi întrebă: 

— Care dintre voi ar vrea să-l provoace la lupta călare 
sau pe jos, eu i-o îngădui. Dacă Jurand va fi omorât sau 
luat prins, de Bergow va fi eliberat din robie fără 
răscumpărare. Mai mult să nu-mi cereţi, că nu veţi căpăta. 

Dar după aceste cuvinte, se lăsă o linişte adâncă. Şi 
Hugo de Danveld, şi Zygfryd de Lowe, şi fratele Rotgier, şi 
fratele Gottfryd, deşi luptători curajoşi, îl cunoşteau prea 

bine pe straşnicul stăpân de la Spychow, ca oricare dintre 
ei să lupte cu el pe viaţă şi pe moarte. Ar fi putut s-o facă 
doar un om străin, venit de pe alte meleaguri, ca de Lorche 
sau Fourcy, dar de Lorche nu era de faţă la această 
înţelegere, iar de Fourcy era prea înspăimântat. 

—O dată l-am văzut, murmură abia auzit, şi-mi ajunge. 

Iar Zygfryd de Lowe refuză şi el: 

— Călugărilor nu le este îngăduit să lupte de unul 
singur, poate doar cu îngăduinţa marelui maestru şi a 
mareşalului, noi, însă, nu cerem îngăduinţa de a lupta, ci 
numai ca de Bergow să scape de temniţă, iar Jurand să fie 
condamnat la moarte. 

— Nu voi sunteţi legea în acest ţinut. 

—Pentru că am suportat cu răbdare o vecinătate 
dificilă. Dar maestrul nostru va şti să facă dreptate. 

— Nici căpetenia voastră şi nici Domniile Voastre 
n-aveţi nici un drept în Mazowsze! 

— Maestrul îi are în spate pe nemți şi pe împăratul 
Romei. 

—lar eu pe regele Poloniei, care domneşte peste mai 
mult ţări şi popoare. 

— Oare, Luminăţia Ta doreşti război cu Ordinul? 

— Dacă voiam război, nu vă aşteptam în Mazowsze, ci 
aş fi venit la voi, dar nici tu să nu mă ameninţi, că nu mă 
tem de tine. 

— Ce să-i spun marelui maestru? 

— Maestrul vostru nu m-a întrebat nimic. Spune-i ce 
vrei. 

— Atunci, o să ne răzbunăm şi o să pedepsim singuri. 

La acestea, prinţul întinse braţul şi începu să-l 
amenințe cu degetul, aproape de faţa teutonului. 

— Tacă-ţi gura! rosti cu glasul înăbuşit de mânie, 
tacă-ţi gura! Eu ţi-am dat voie să-l provoci pe Jurand, dar 

dacă vei pătrunde în ţara mea cu oastea de călugări, atunci 
te voi lovi pe tine şi oaspetele va deveni prins. 

Şi era limpede că îşi pierduse răbdarea, fiindcă dădu 
din toate puterile cu căciula de masă şi ieşi din încăpere 
trântind uşa. Teutonii păliră de turbare, iar de Fourcy se 
uită la ei de parcă i se învălmăşise mintea. 

— Aşadar, ce facem? întrebă cel dintâi fratele Rotgier. 

Hugo de Danveld aproape că se repezi cu pumnii la de 
Fourcy. 

— De ce-ai spus că voi l-aţi atacat pe Jurand? 

— Pentru că ăsta-i adevărul! 

— Trebuia să minţi. 

— Eu n-am venit aici să mint, ci să mă lupt. 

— Grozav te-ai mai bătut, n-am ce zice! 

—Dar tu n-ai luat-o la sănătoasa dinaintea lui Jurand 
până la Szczytno? 

— Pax! rosti de Lowe. Acest cavaler este oaspetele 
Ordinului. 

— Şi indiferent ce-a zis, interveni fratele Gottfryd. 
Jurand n-ar fi pedepsit fără judecată, iar la judecată ar fi 
ieşit totul la iveală. 

— Deci ce facem? repetă fratele Rotgier. 

Se lăsă tăcerea un răstimp, după care luă cuvântul 
asprul şi înverşunatul Zygfryd de Lowe: 

— Trebuie să sfârşim odată cu câinele ăsta sângeros! 


De Bergow trebuie scos din temniţă.  Strângem 
garnizoanele de la Szczytno, de la Insburk şi de la Lubawa, 
îi chemăm şi pe şlahticii de la Chelmno şi-l lovim pe 
Jurand... E timpul să sfârşim cu el! 


Dar vicleanul Danveld, care ştia să cumpănească orice 
lucru pe amândouă feţele, îşi duse mâinile la cap, îşi 
încruntă sprâncenele şi după un timp, spuse: 

— Nu se poate fără îngăduinţa maestrului. 

— Dacă vom izbuti, maestrul ne va lăuda! zise fratele 

Gottfryd. 

— Dar dacă nu va fi aşa? Dacă prinţul îşi adună suliţaşii 
şi ne va ataca? 

— Între el şi Ordin este pace; n-o să ne atace! 

— Întocmai! Este pace, dar noi vom năvăli asupra lui. 
Garnizoanele noastre nu ajung împotriva mazurienilor. 

— Atunci, maestrul va ţine cu noi şi va fi război. 

Danveld se încruntă din nou şi căzu pe gânduri. 

—Nu! Nu! spuse după o clipă. Dacă vom izbândi, 
maestrul se va bucura în sinea lui... Va trimite soli la prinţ, 
vor avea loc negocieri şi vom scăpa nepedepsiţi. Numai în 
caz de înfrângere, Ordinul nu ne va ţine partea şi nu-i va 
declara război prinţului... Pentru asta, ar fi nevoie de alt 
maestru... Cu prinţul se află regele polon, iar cu el 
maestrul nu se va pune în poară... 

—Oricum, am luat ţinutul Dobrzynului şi asta 
dovedeşte că nu ne temem de Cracovia. 

—Pentru că aşa au impus aparențele... Ludwik de 
Opole... Am primit chipurile zălog, dar şi asta... 

Aici, privi împrejur şi adăugă cu glas coborât: 

-—La Malborg, am auzit că dacă ne-ar ameninţa cu 
război, numai ca să le întoarcem zălogul, i l-am oferi, doar 
ca să ni-l dea înapoi. 

—Ah! oftă fratele Rotgier, dacă s-ar afla printre noi 
Markwart Salzbach sau Szomberg care i-a strâns de gât 
căţeii lui Witold, ei s-ar descurca şi cu Jurand. Witold este 
înlocuitorul lui Jagiełło! Mare cneaz şi cu toate acestea, 
Szomberg n-a păţit nimic... l-a omorât copiii lui Witold şi 
nu i-au făcut nimic!... Adevărat, ne lipsesc oamenii care să 
se descurce în orice situaţie... 


Auzind acestea, Hugo de Danveld îşi rezemă coatele de 
masă şi se cufundă în gânduri. Deodată, i se luminară 
ochii, îşi şterse buzele groase cu dosul palmei, cum avea 

obiceiul, şi zise: 

—Binecuvântată fie clipa, cuvioase frate, când ai 
amintit numele viteazului frate Szomberg. 

— Din ce pricină? Nu cumva ai născocit ceva? întrebă 
Zygfryd de Lowe. 

— Spune repede, Domnia Ta! strigară fraţii Rotgier şi 
Gottfryd. 

— Luaţi aminte, îi linişti Hugo. Jurand are aici o fiică, 
singurul lui copil, la care ţine ca la ochii din cap. 

—Are! O cunoaştem. Îi este dragă şi prinţesei Anna 
Danuta. 

— Adevărat. Dacă am răpi această jupâniţă, Jurand l-ar 
da în schimbul ei nu numai pe Bergow, ci pe toţi prinşii, pe 
el însuşi şi Spychow pe deasupra! 

—Pe sângele Sfântului Bonifaciu vărsat la Dochum! 
exclamă fratele Gottfryd, chiar aşa ar face precum spui. 

După care tăcură parcă înfricoşaţi de cutezanţa lor şi 
de greutăţile întreprinderii. Abia după un răstimp, fratele 
Rotgier i se adresă lui Zygfryd de Lowe: 

— Inţelepciunea şi experienţa Domniei Tale sunt egale 
cu vitejia; ce părere ai? 

— Eu cred că e un lucru la care trebuie să ne gândim. 

—Pentru că, vorbi Rotgier mai departe, fata este 
jupâniţa prinţesei, ba, chiar mai mult, fiindcă o iubeşte ca 
pe fiica ei. Gândiţi-vă, cuvioşi fraţi, ce zarvă se va isca. 

Hugo de Danveld începu să râdă: 

— Domnia Ta ai spus că Szomberg i-a otrăvit sau i-a 
strâns de gât căţeluşii lui Witold şi ce-a păţit? Ei fac 
gălăgie din orice, dar dacă i l-am trimite maestrului pe 
Jurand în lanţuri, ne-ar aştepta mai degrabă răsplata decât 
pedeapsa. 

— Negreşit, încuviinţă de Lowe, împrejurările ne sunt 
prielnice. Prinţul pleacă şi Anna Danuta rămâne aici numai 

cu jupâniţele de la curte. Cu toate acestea, atacarea 
conacului prinţului în timp de pace, nu-i treabă uşoară. 
Curtea prinţului nu e Spychâw. Totul seamănă cu 
Złotoryja! Iarăşi vor ajunge plângeri la toate curţile regale 
şi la papă împotriva ticăloşiilor Ordinului; iarăşi ne va 
ameninţa  blestematul de Jagielto, iar maestrul - îl 
cunoaşteţi, doar - va înşfăca tot ce se poate, dar nu va 
încuviinţa războiul cu Jagiełło... Aşa-i, se va isca zarvă în 
toate ţinuturile din Mazowsze şi din Polonia. 

— [Iar în acest timp, oasele lui Jurand vor albi în cârlig, 
adăugă fratele Hugo. Cine vă spune s-o răpiți chiar de 
lângă prinţesă? 

—Că doar nu de la Ciechanów, unde afară de şlahtici, 
mai sunt şi trei sute de arcaşi. 

— Nu, dar Jurand nu poate să se îmbolnăvească şi să-şi 
trimită oamenii după fiică? Atunci prinţesa o va lăsa să 
plece, iar dacă Danusia va dispărea pe drum cine-o să 
spună că noi am răpit-o? 

— Da, răspunse de Lowe nerăbdător, faceţi în aşa fel ca 
Jurand să se îmbolnăvească şi să-şi cheme fiica la el... 


La acestea, Hugo zâmbi triumfător şi zise: 
—Eu am la mine un aurar care a fost alungat pentru 


hoţie de la Malborg şi s-a stabilit la Szczytno şi care se 
pricepe să imite orice pecete; am şi oameni care, deşi sunt 
supuşii noştri, provin dintre mazurieni... Nici acum nu mă 
înţelegeţi?... 

— Cum de nu? strigă cu înflăcărare fratele Gottfryd. 

Iar Rotgier îşi ridică braţele şi îl binecuvântă: 

— Să-ţi dea Dumnezeu noroc, cuvioase frate, căci nici 
Markwart Salzbach, nici Szomberg n-ar fi ticluit-o mai 
bine. 

După care îşi miji ochii, de parcă voia să vadă ceva de 
departe. 

— Îl şi văd pe Jurand, zise, cum stă cu ştreangul de gât 
la poarta Gdańsk din Malborg şi cum oştenii noştri îl 
împung cu sulița... 

-lar fata va ajunge slujitoarea Ordinului, adăugă 
Hugo. 

Auzind acestea, de Lowe îşi îndreptă privirile spre 
Danveld, dar acesta îşi lovi iarăşi gura cu dosul palmei şi 
spuse: 

— Acum, să mergem cât mai repede la Szczytno! 


Capitolul XXII 


TOTUŞI, ÎNAINTE DE A PLECA LA SZCZYTNO, cei patru fraţi 
călugări şi de Fourcy veniră la prinţ şi la prinţesă să-şi ia 
rămas-bun. Despărțirea nu fu prea prietenoasă, dar prinţul 
nevrând, după vechiul obicei polonez, să-şi lase oaspeţii să 
plece cu mâinile goale, îi dărui fiecăruia dintre fraţii 
călugări câte o frumoasă blană de jder şi o grivnă de 
argint, pe care ei le primiră cu bucurie, asigurându-l, ca 
nişte călugări juruiţi sărăciei, că nu vor păstra aceşti bani 
pentru ei, ci-i vor împărţi celor sărmani, cărora le vor 
recomanda să se roage pentru sănătatea, slava şi viitoarea 
mântuire a prinţului. Mazurienii râseră pe sub mustață de 
aceste asigurări, deoarece erau bine cunoscute lăcomia 
Ordinului şi cu atât mai mult minciunile cavalerilor 
teutoni. Prin Mazowsze se spunea: „cum miroase dihorul, 
aşa minte teutonul”. Prin urmare, şi prinţul dădu doar din 
mână, ascultându-le mulţumirile, iar după ieşirea lor, spuse 
că datorită rugăciunilor teutonilor ar ajunge în rai mai 
degrabă mergând înapoi, ca racul. 

Dar mai înainte, când se despărţiră de prinţesă, în 
momentul când Zygfryd de Lowe îi sărută mâna, Hugo von 
Danveld se apropie de Danusia, îi puse mâna pe cap şi 
mângâind-o, îi zise: 

—Nouă ni s-a poruncit să plătim răul cu bine şi să-i 
iubim chiar şi pe vrăjmaşii noştri, aşa că va veni aici o soră 
călugăriţă şi îţi va aduce, jupâniţă, balsamul vindecător de 
Hercina. 

—Şi cum am să-ţi mulţumesc, Domnia Ta? întrebă 
Danusia. 

— Devenind prietena Ordinului şi a călugărilor. 

De Fourcy îi văzu vorbind şi pentru că rămase uimit de 
frumuseţea jupâniţei, după ce porniră spre Szczytno, îl 
întrebă: 

— Cine-i jupâniţa cu care ai vorbit la plecare? 

— Fiica lui Jurand! îl lămuri teutonul. 

De Fourcy se miră: 

— Cea pe care vreţi s-o răpiți? 

— Aceea. Iar când vom pune mâna pe ea, Jurand va fi al 
nostru. 

— Se vede că nu-i rău tot ce vine de la Jurand. Merită 
să fii străjerul unui astfel de prins. 

— Crezi că ar fi mai uşor să te lupţi cu ea, decât cu 
Jurand? 

— Asta înseamnă că gândesc la fel ca Domnia Ta. Tatăl 
este duşmanul Ordinului, iar fiicei i-ai vorbit cu cuvinte 
mieroase, şi pe deasupra i-ai promis şi balsamul. 


Se pare că Hugo de Danveld simţi nevoia să se 
dezvinovăţească: 
— I-am promis balsamul pentru tânărul cavaler rănit de 


bour şi cu care, aşa cum ştiţi, este logodită. Dacă vor face 
scandal după răpirea fetei, o să spunem nu numai că nu 
i-am vrut răul, dar i-am trimis şi leacuri, ca nişte buni 
creştini. 

— Prea bine, încuviinţă de Lowe. Trebuie să trimitem 
pe cineva sigur. 

—0O să trimit o femeie cuvioasă, foarte credincioasă 

Ordinului. Am să-i spun să privească şi să asculte, să afle 
tot. Când vor veni oamenii noştri, chipurile din partea lui 
Jurand, vor găsi totul pregătit... 

— Va fi greu să aflăm asemenea oameni. 

— Câtuşi de puţin. La noi, poporenii vorbesc aceeaşi 
limbă. Şi la oraş, ba chiar în garnizoană, sunt oamenii 
izgoniți de lege din Mazowsze, hoţi şi tâlhari, e adevărat, 
dar care nu se tem de nimic şi sunt gata de orice. Am să le 
făgăduiesc că, dacă-şi fac treaba bine, vor fi răsplătiți din 
belşug, iar dacă nu, îi aşteaptă ştreangul. 

— Ei, şi dacă ne trădează? 

— Asta nu se va întâmpla, fiindcă în Mazowsze fiecare 
merita de mult să fie tras pe roată, aşa că pe fiecare îl 
aşteaptă împlinirea unei osânde. Nu trebuie decât să le 
dăm veşminte bogate, ca să fie luaţi drept slujitorii lui 
Jurand, şi lucrul cel mai de seamă: o scrisoare cu pecetea 
lui Jurand. 

— Se cuvine să chibzuim totul cu grijă, îi preveni fratele 
Rotgier. Poate că după bătălia din urmă, Jurand va voi să-l 
vadă pe prinţ, ca să se plângă împotriva noastră şi astfel să 
se dezvinovăţească. Aflându-se la Ciechanów, se va repezi 
şi la conacul din pădure să-şi întâlnească fiica. S-ar putea 
întâmpla ca atunci oamenii noştri, venind după jupâniţă, să 
dea chiar peste Jurand. 

— Cei pe care-i voi alege, sunt nişte netrebnici unşi cu 
toate alifiile. Ei vor şti că, dacă-l întâlnesc pe Jurand, vor 
atârna în cârlig. Îi priveşte cum să se ferească. 

— Totuşi, s-ar putea întâmpla să-i prindă. 

— Atunci, o să ne lepădăm de ei şi de scrisoare. Cine 
poate dovedi că noi i-am trimis? În sfârşit, de nu va avea 
loc răpirea, nu se va isca zarvă, iar dacă mazurienii vor 
ciopârţi câţiva nelegiuiţi, Ordinul nu va suferi nici o 

pagubă. 

Dar fratele Gottfryd, cel mai tânăr dintre călugări, 
spuse: 

—Nu pricep planurile şi teama voastră că fata a fost 
răpită din porunca noastră. Având-o în mână, va trebui 
doar să trimitem pe cineva la Jurand şi să-i spună: „Fiica ta 
se află la noi, dacă vrei să-şi recapete libertatea, dă-ni-l pe 
Bergow şi pe tine în schimbul ei”... Cum altfel?... Atunci, 
însă, se va şti că noi am poruncit s-o răpească. 

—Are dreptate! adeveri de Fourcy, care nu era prea 
încântat de planul lor. De ce să ascundem ce trebuie să 
iasă la iveală? 

Hugo de Danveld începu să râdă şi, întorcându-se spre 
fratele Gottfryd, îl întrebă: 

— De când porţi mantia albă? 

— Se împlinesc şase ani prima duminică după Sfânta 
Treime. 

— După ce o s-o mai porţi încă şase, vei înţelege mai 
bine treburile Ordinului. Jurand ne cunoaşte mai bine 
decât Domnia Ta. O să i se spună aşa: „De fiica ta, are grijă 
Szomberg şi dacă scoţi o vorbă, adu-ţi aminte de copiii lui 
Witold...” 

— Şi pe urmă? 

—Pe urmă, Bergow va fi slobod, iar Ordinul va scăpa 
de Jurand. 

—A, nu! strigă fratele Rotgier, totul este cumpănit atât 
de bine, încât Dumnezeu ar trebui să binecuvânteze fapta 
noastră. 

— Dumnezeu binecuvântează tot ce are drept scop 
binele Ordinului, rosti posomorât Zygfryd de Löwe. 

Şi călăriră mai departe în tăcere, iar înaintea lor, la 
două sau trei aruncături de săgeată, mergeau oamenii lor, 
ca să deschidă drumul care se troienise, întrucât noaptea 

căzuse multă zăpadă. Copacii se acoperiseră de chiciură, 
ziua era înnorată, dar caldă, aşa că de pe cai se împrăştiau 
aburi. Din pădure, zburau spre aşezările oamenilor stoluri 
de ciori, umplând văzduhul de croncănituri prevestitoare 
de rău. 

De Fourcy rămase puţin în urma teutonilor şi călărea 
adâncit în gânduri. Era oaspetele Ordinului de câţiva ani, 
luase parte la campaniile din Samogiţia, unde se umpluse 
de faimă şi, primit pretutindeni cum numai cavalerii 
teutoni ştiau să-i întâmpine pe cei veniţi din ţări 
îndepărtate, se legase puternic de ei şi, cum nu avea nici 
avere, intenţiona să intre în rândurile lor. Deocamdată, îşi 
petrecea timpul la Malborg sau vizita căpeteniile 
cunoscute, căutând în aceste călătorii, distracţie şi 
aventuri. Venind de curând la Lubawa împreună cu bogatul 
de Bergow şi auzind de Jurand, ardea de dorinţa de a se 
măsura cu un bărbat care stârnise groaza tuturor. Sosirea 
lui Majneger, care ieşise învingător din toate luptele, 
grăbise expediţia. Comturul de Lubawa le dăduse oameni; 
le povestise totuşi atâtea celor trei cavaleri nu numai 
despre cruzimea, dar şi despre vicleniile şi jurămintele 
călcate de Jurand, încât, atunci când acesta le ceruse să se 
despartă de oşteni, nu căzuseră de acord, temându-se că, 
dacă-i vor da ascultare, îi va împresura şi-i va ucide sau îi 
va întemniţa în pivnițele de la Spychow. Atunci Jurand, 
socotind că ei nu voiau numai lupta cavalerească, ci şi 
jaful, îi atacase în luptă deschisă şi-i nimicise. De Fourcy îl 
văzuse pe Bergow prăbuşindu-se odată cu calul, îl văzuse 
pe Majneger cu o suliță frântă în burtă, văzuse oameni 
implorând zadarnic îndurarea. El însuşi abia izbutise să se 
furişeze şi rătăcise câteva zile pe drumuri şi prin păduri, 
unde ar fi murit de foame sau ar fi căzut pradă animalelor 
sălbatice, dacă n-ar fi ajuns din întâmplare la Ciechanów; 
acolo îi găsise pe fraţii Gottfryd şi Rotgier. Intreaga 
expediţie îl umpluse de umilinţă, ruşine, ură, dorinţă de 
răzbunare şi jale din cauza lui Bergow, care-i era prieten 
apropiat. Tocmai de aceea se alăturase cu tot sufletul 

plângerii cavalerilor călugări, când ceruseră pedepsirea 
vinovatului şi eliberarea prinsului nefericit, iar când 
această plângere rămăsese fără rezultat, la început fusese 
gata să accepte orice mijloace care i-ar fi oferit 
posibilitatea să se răzbune pe Jurand. Acum, însă, se 
treziră dintr-odată în inima lui îndoielile. Ascultând 
discuţia călugărilor, mai ales ceea ce spusese Hugo de 
Danveld, nu o dată fusese uimit de-a binelea. Cunoscându-i 
îndeaproape câţiva ani pe cavalerii teutoni, aflase că ei nu 
sunt nicidecum aşa cum erau înfăţişaţi în Germania şi în 
Apus. La Malborg, cunoscuse totuşi câţiva cavaleri aspri şi 
drepţi; aceştia se plângeau adesea de stricăciunea fraţilor, 
de destrăbălarea lor, de lipsa de disciplină, şi de Fourcy 
simţea că au dreptate, dar el însuşi fiind un petrecăreţ 
care nu ştia ce-i ascultarea, nu osândea prea mult aceste 
defecte, mai ales că toţi cavalerii călugări le răsplăteau cu 
vitejia lor. Doar îi văzuse la Wilno aruncându-se în lupta 
piept la piept cu cavalerii polonezi, cucerind fortărețe 
apărate cu o îndârjire supraomenească de garnizoane 
poloneze; îi văzuse pierind sub loviturile securilor şi ale 
paloşelor, în asalturi generale sau în ciocniri de unul 
singur. Erau neîndurători şi cumpliţi pentru lituanieni, dar 
erau şi ca nişte lei şi se scăldau în slavă ca în lumina 
soarelui. Totuşi, de astă dată, de Fourcy avea impresia că 
Hugo de Danveld propune asemenea planuri şi mijloace, 
de care s-ar cuveni să se înfioare sufletul oricărui cavaler, 
iar ceilalţi fraţi nu numai că nu se arată mânioşi, ci îi 
ascultă fiecare cuvânt. Aşa că îl cuprindea o uimire din ce 
în ce mai mare şi, în cele din urmă, se cufundă în gânduri, 
întrebându-se dacă-i bine să ajute la săvârşirea unor fapte 
de acest fel. 

Dacă măcar ar fi fost vorba numai de răpirea jupâniţei 
şi apoi de schimbarea ei cu Bergow, treacă-meargă, deşi 
farmecul Danusiei îi înfiorase inima. Dacă ar fi trebuit să 
fie paznicul ei, n-ar fi avut nimic împotrivă, chiar dacă nu 
era sigur că ar fi scăpat din mâna lui tot aşa cum i-a fost 
încredinţată. Teutonii aveau, însă, alte planuri. Ei voiau ca 

prin ea, odată cu Bergow, să pună mâna şi pe Jurand, să-i 
promită acestuia că îi dau drumul, dacă acceptă schimbul, 
apoi să-l omoare, iar odată cu el, pentru a-şi ascunde 
înşelăciunea şi crima, şi pe fiică. Doar ameninţaseră că va 
avea soarta copiilor lui Witold în cazul când ar fi îndrăznit 
să se plângă. „Nu vor să-şi ţină făgăduiala, pe amândoi vor 
să-i păcălească şi să-i omoare, îşi spuse de Fourcy, şi când 
te gândeşti că poartă crucea şi ar trebui s-o respecte mai 
mult decât alţii”. Şi sufletul i se răzvrătea faţă de 
asemenea lipsă de obraz, dar se hotări să verifice dacă 
bănuielile lui erau îndreptăţite, aşa că se apropie din nou 
de Danveld şi întrebă: 

—Dar dacă Jurand se va preda, îi veţi da drumul 
jupâniţei? 

— Dacă-i vom da drumul, toată lumea va afla de îndată 
că noi i-am răpit pe amândoi, răspunse Danveld. 

— Şi ce vreţi să faceţi cu ea? 

Danveld se aplecă spre cel cu care vorbea şi îşi arătă 
zâmbind dinţii stricaţi de sub buzele groase. 

— Domnia Ta, mă întrebi ce vom face cu ea înainte sau 
după? 

De Fourcy, aflând ce voia să ştie, tăcu, un răstimp păru 
să lupte cu sine însuşi, apoi se înălţă puţin în scări şi spuse 
atât de tare, ca să-l audă cu toţii: 

— Cuviosul frate Ulryk von Jungingen, modelul şi 
podoaba cavalerilor, mi-a zis odată aşa: „Numai printre cei 
vârstnici mai găseşte la Malborg cavaleri vrednici să 
poarte Crucea, dar cei de la stărostiile de la hotar nu fac 
decât să împroaşte Ordinul cu noroi”. 

— Toţi suntem plini de păcate, dar îl slujim pe Domnul, 
răspunse Hugo. 

— Unde-i onoarea Domniei Tale de cavaler? Nu-l 
slujeşti pe Dumnezeu cu fapte de ruşine, ori poate nu-l 
slujiţi pe Mântuitorul! Aflaţi, atunci, că nu numai că nu vă 

voi ajuta, dar nici n-am să vă îngădui... 

— Ce n-ai să ne îngădui? 

— Înşelăciunea, trădarea şi ruşinea. 

—Şi cum poţi să ne împiedici, Domnia Ta? În 
încăierarea cu Jurand ţi-ai pierdut oamenii şi carele de 
povară. Va trebui să trăieşti numai din mila Ordinului şi o 
să mori de foame, dacă n-o să-ţi aruncăm o bucăţică de 
pâine. lar pe de altă parte, Domnia Ta eşti unul, pe când 
noi suntem patru, cum o să ne faci faţă? 

—Cum o să vă împiedic? repetă Fourcy. Pot să mă 
întorc la conac şi să-l previn pe prinţ, pot să dezvălui lumii 
întregi planurile voastre. 

La acestea, fraţii călugări priviră unii la alții şi 
chipurile li se schimbară într-o clipită. Indeosebi Hugo de 
Danveld se uită o vreme întrebător în ochii lui Zygfryd de 
Löwe, după care se întoarse către de Fourcy: 

— Strămoşii Domniei Tale, spuse, au slujit în Ordin, iar 
Domnia Ta vrei să le urmezi pilda, dar noi nu-i primim pe 
trădători. 

— lar eu nu vreau să slujesc alături de trădători. 

— Ehei! N-o să-ţi duci la capăt ameninţarea, Domnia 
Ta. Ştii că Ordinul poate să-i pedepsească nu numai pe 
călugări... 

Dar de Fourcy, pe care-l înfuriară aceste cuvinte, trase 
paloşul, apucă tăişul cu mâna stângă, îşi puse dreapta pe 
mâner şi zise: 

—Pe mânerul ăsta în formă de cruce, pe capul 
Sfântului Dionizy, patronul meu, şi pe onoarea mea de 
cavaler, o să-i previn pe prinţul de Mazowsze şi pe 
maestru. 


Hugo de Danveld privi din nou întrebător la Zygfryd de 
Löwe, iar acesta clipi din ochi, ca şi când ar fi încuviinţat 
ceva. 

Atunci, Danveld rosti cu un glas ciudat de surd şi 

schimbat. 

— Sfântul Dionizy putea să-şi poarte la subsoară capul 
retezat, dar când va cădea al Domniei Tale... 

— Mă ameninţi? îl întrerupse de Fourcy. 

— Nu, dar am să te omor! răspunse Danveld. 

Şi îi împlântă cuțitul în şold cu atâta putere, că 
ascuţişul îi pătrunse în carne până la mâner. De Fourcy 
răcni cât putu de tare, o clipă se strădui să pună mâna 
dreaptă pe paloşul pe care mai înainte îl ţinea cu mâna 
stângă, dar îi scăpă, iar în acest timp ceilalţi trei fraţi 
începură să-l împungă fără milă cu pumnalele în grumaz, 
în spinare, în abdomen până când se prăvăli de pe cal. 

După care se făcu tăcere. De Fourcy, sângerând 
groaznic din cele peste zece răni, zvâcnea pe zăpadă, 
râcâind-o spasmodic cu degetele. De sub bolta cerului de 
plumb se auzea numai croncănitul ciorilor care părăseau 
pădurea, îndreptându-se către aşezările oamenilor. 

Apoi ucigaşii începură să discute cu însufleţire: 

— Oamenii noştri n-au văzut nimic! constată Danveld 
gâfâind. 

— Nimic. Oştenii sunt înainte; nu se mai văd, îl linişti 
de Lowe. 

— Ascultaţi-mă, iată încă un motiv de plângere. O să 
răspândim zvonul că ne-au atacat cavalerii mazovieni şi 
ne-au ucis tovarăşul. O să facem gălăgie, până când o să se 
audă şi la Malborg că prinţul îşi atacă până şi propriii 
oaspeţi. Trebuie să spunem că Janusz, nu numai că n-a 
vrut să ne asculte când l-am învinuit pe Jurand, dar a dat 
poruncă să fie ucis chiar cel care se plângea. 

De Fourcy se răsucise pe spate în acest timp şi zăcea 
nemișcat cu gura plină de spumă însângerată şi cu spaima 
întipărită în ochii morţi, larg deschişi. Fratele Rotgier privi 
la el şi zise: 

— Luaţi aminte,  cuvioşi fraţi, cum pedepseşte 
Dumnezeu fie şi numai intenţia de trădare. 

—Ce-am făcut, am făcut pentru binele Ordinului, 
răspunse Gottfryd. Laudă celor... 

Dar se întrerupse, fiindcă în aceeaşi clipă, în urma lor, 
la cotitura drumului înzăpezit, se ivi un călăreț în goana 
calului. Văzându-l, Hugo de Danveld strigă repede: 

— Oricine-o fi, acest om trebuie să piară. 


Dar de Lowe care, deşi cel mai în vârstă dintre fraţi, 
avea privirea deosebit de ageră, spuse: 

—Il cunosc, e scutierul care a omorât bourul cu 
securea. Adevărat, el este! 

— Ascundeţi pumnalele, ca să nu se sperie, îi sfătui 
Danveld. O să-l atac tot eu întâi, iar voi pe urmă. 

În acest timp, cehul ajunse şi la zece sau opt paşi, opri 
calul. Văzu leşul în balta de sânge, calul fără călăreț, 
mirarea i se răsfrânse pe faţă, dar asta nu dură decât o 
clipită. Se întoarse imediat spre fraţii călugări, ca şi când 
n-ar fi văzut nimic, şi le dădu binețe: 

— Inchinăciune, viteji cavaleri! 

— Te-am recunoscut, răspunse Danveld, apropiindu-se 
încet. Ai ceva pentru noi? 

— M-a trimis cavalerul Zbyszko de Bogdaniec, căruia îi 
port sulița, şi care, rănit de bour la vânătoare, n-a putut 
veni el însuşi. 

— Ce vrea stăpânul tău de la noi? 

— Pentru că l-aţi vorbit de rău pe nedrept pe Jurand de 
Spychow cu pagubă pentru onoarea lui de cavaler, 
stăpânul meu îmi zice să vă spun că n-aţi făcut asta ca 
nişte cavaleri, ci aţi lătrat ca nişte câini; iar cine se va 
supăra auzind aceste cuvinte, pe acela îl va provoca la 
luptă pe jos sau călare până la ultima suflare, la care se va 
înfăţişa unde-i veţi spune, când prin graţia şi mila lui 
Dumnezeu va scăpa de boala de acum. 

— Spune-i stăpânului tău că fraţii cavaleri îndură cu 
răbdare în numele Mântuitorului ocările, iar la luptă nu se 

vor înfăţişa fără îngăduinţa maestrului sau a marelui 
mareşal pentru dobândirea căreia vom scrie la Malborg. 

Cehul privi din nou la trupul lui de Fourcy, fiindcă mai 
mult pentru el venise. Zbyszko ştia prea bine că fraţii 
călugări nu se vor prezenta, dar aflând că printre ei se 
găsea şi un cavaler laic, mai ales pe el voia să-l provoace, 
câştigând prin aceasta bunăvoința lui Jurand. Dar 
cavalerul acela zăcea acum fără viaţă, ciopârţit ca un bou 
între cei patru teutoni. 

Adevărat, cehul nu înţelegea ce se întâmplase, dar 
pentru că era hârşit de mic cu tot felul de primejdii, îşi 
dădu seama de pericol. Il mai miră şi că Danveld, în timp 
ce vorbea, se apropia tot mai mult de el, ceilalţi 
înconjurându-l din toate părţile. Din aceste motive, începu 
să fie cu luare-aminte, mai ales că n-avea nici o armă la el, 
fiindcă plecase în mare grabă. 

Danveld continua să vorbească venind tot mai aproape: 

— I-am trimis stăpânului tău un balsam vindecător, aşa 
că nu mă răsplăteşte prea bine pentru bunăvoința mea. E 
un lucru obişnuit la polonezi... dar pentru că este rănit 
grav şi se poate înfăţişa curând înaintea Domnului, 
spune-i... 

Aici, îşi puse palma pe umărul cehului. 

— Spune-i că eu îi răspund în acest fel!... 

Şi în aceeaşi clipă pumnalul luci la gâtul scutierului. 
Dar înainte de a izbuti să-l înfigă, cehul care-i urmărea de 
mult mişcările, îi înşfăcă dreapta cu mâinile-i de fier, i-o 
îndoi, o răsuci de-i trosniră oasele şi abia după ce auzi 
răcnetul cumplit de durere, împunse calul cu pintenii şi 
porni ca o săgeată, înainte ca ceilalţi să-i aţină calea. 

Fraţii Rotgier şi Gottfryd se luară după el, dar se 
întoarseră curând, înfricoşaţi de strigătele 
înspăimântătoare ale lui Danveld. De Lowe îl sprijinea de 
subsuori, însă el, palid şi vânăt la faţă, ţipa atât de tare, că 
până şi oştenii care însoțeau carele de povară destul de 
departe înainte, îşi opriră caii. 

— Ce ai? îl întrebară fraţii. 

Dar de Lowe le porunci să pornească în goană şi să 
aducă un car, deoarece Danveld nu se mai putea ţine în şa. 
După un răstimp o sudoare rece îi îmbrobonă fruntea şi 
leşină. 

După ce aduseră căruţa, îl aşezară pe paie şi se 
îndreptară spre hotar. De Lowe îi tot îndemna să se 
grăbească, înțelegând că după cele întâmplate, nu mai 
puteau pierde timpul nici măcar cu oblojirea lui Danveld. 
Aşezându-se lângă el în căruţă, îi freca din când în când 
faţa cu zăpadă, încercând să-l readucă în simtire. 

Abia aproape de hotar, Danveld deschise ochii şi începu 
să se uite parcă uimit în jur. 

— Cum te simţi? îl întrebă Lowe. 

—Nu mă doare, dar nu-mi mai simt mâna, răspunse 
Danveld. 

— Fiindcă ţi-a amorţit, de aceea ţi-a trecut şi durerea. 
Într-o încăpere caldă, va reveni. Acum, mulţumeşte-i lui 
Dumnezeu pentru clipa asta de uşurare. 

Rotgier şi Zygfryd se apropiară îndată de căruţă: 

— S-a întâmplat o nenorocire, rosti cel dintâi, ce-o să 
facem acum? 

—O să spunem, răspunse Danveld cu glasul slab, că 
scutierul l-a omorât pe de Fourcy. 

— Încă o nelegiuire de-a lor şi vinovatul este cunoscut! 
adăugă Rotgier. 


Capitolul XXIII 


ÎN ACEST TIMP, CEHUL GONI CÂT ÎL ţineau puterile calului 
până la conacul din pădure şi, găsindu-l pe prinţ, îi povesti 
lui mai întâi ce se întâmplase. Spre norocul lui, se aflară şi 
curteni care văzuseră că cehul plecase fără arme. Unul 

dintre ei îi şi strigase, mai mult în glumă, să ia ceva de fier 
la drum, fiindcă altminteri o să-i vină nemţii de hac, el 
însă, temându-se că fraţii cavaleri vor trece între timp 
hotarul, sărise pe un cal, aşa cum se afla, numai în cojoc, şi 
plecase la galop după ei. Aceste mărturii împrăştiară toate 
îndoielile prinţului cu privire la cine putea fi ucigaşul lui de 
Fourcy, dar îl umplură de nelinişte, şi de o mânie atât de 
mare, încât în primul moment, vru să repeadă o ceată de 
oşteni pe urma teutonilor, ca să-i ducă în lanţuri marelui 
maestru pentru a fi judecaţi. După un răstimp de gândire, 
îşi dădu seama că urmăritorii nu i-ar fi putut ajunge pe 
cavaleri înainte de graniţă şi spuse: 

— Mai bine, am să-i trimit o scrisoare maestrului, ca să 


afle cu ce se ocupă ei aici. Rău mai merg treburile 
Ordinului, fiindcă odinioară era o disciplină grozavă, iar 
acum orice comtur face numai ce-i place. Mânia lui 
Dumnezeu, dar neascultarea trebuie pedepsită. 

După care, căzu pe gânduri, apoi se adresă curtenilor: 

— Totuşi, nu pot să pricep nicidecum de ce şi-au ucis 
oaspetele; dacă scutierul n-ar fi plecat neînarmat, l-aş fi 
bănuit pe el. 

— Bine, îşi dădu cu părerea preotul Wyszoniek, dar ce 
motiv ar fi avut scutierul să ucidă un om pe care nu l-a mai 
văzut niciodată, iar pe de altă parte, chiar dacă ar fi avut 
arme, cum putea să atace cinci inşi deodată, însoţiţi şi de 
oşteni? 

— Chiar aşa, încuviinţă prinţul. Cred că oaspetele lor 
trebuie să li se fi împotrivit cu ceva sau poate că n-a vrut 
să mintă cum aveau ei nevoie, pentru că am văzut şi eu 
cum îi făceau cu ochiul să spună că Jurand i-a atacat cel 
dintâi. 

lar Mrokota de Mocarzew interveni: 

— Voinic scutier, dacă a fost în stare să-i sucească 
mâna câinelui de Danveld. 

—Zice că a auzit cum îi trosneau oasele neamţului, 
răspunse prinţul şi amintindu-şi de isprava din pădure, 
poate fi! Se pare că şi slujitorul, şi stăpânul sunt nişte 
flăcăi vânjoşi. Dacă nu era Zbyszko, bourul s-ar fi năpusti 
asupra cailor. Şi lotaringianul, şi el au contribuit mult la 
salvarea prinţesei... 

— Sigur că-i un flăcău vânjos, îngână preotul 
Wyszoniek. Uite că şi acum, când abia îşi mai trage 
sufletul, îi ia apărarea lui Jurand şi i-a chemat la luptă pe 
teutoni... Un astfel de ginere îi trebuie lui Jurand. 

—Jurand zicea altfel la Cracovia, dar acum cred că nu 
se va mai împotrivi, reluă prinţul. 

— Domnul lisus îl va convinge, interveni prinţesa care 
intrase tocmai atunci şi auzise sfârşitul discuţiei. Jurand nu 
se mai poate arăta împotrivă acum, numai Dumnezeu să-l 
însănătoşească pe Zbyszko. Dar şi noi s-ar cuveni să-l 
răsplătim. 

— Pentru el, cea mai bună răsplată va fi Danuska, iar 
eu socotesc că o va căpăta, pentru că atunci când femeile 
îşi pun ceva în cap, nici chiar Jurand nu le poate sta 
împotrivă. 

—Păi n-am avut dreptate să mă încăpăţânez? întrebă 
prinţesa. Dacă Zbyszko s-ar fi dovedit un flecar, nu zic, dar 
unul mai credincios ca el nu afli. Şi copila la fel. Nu-l lasă 
singur deloc, şi-l mângâie pe faţă, iar el, deşi suferă, râde 
la ea. Până şi pe mine mă podidesc lacrimile! Adevărat 
vorbesc!... Asemenea dragoste trebuie ajutată, fiindcă şi 
Maica Domnului priveşte bucuroasă la fericirea 
omenească. 

— Numai vrerea lui Dumnezeu să fie, rosti prinţul, că 
vine şi fericirea. Ce-i drept, cât pe ce să-şi piardă capul din 
cauza fetei, iar acum bourul l-a strivit de tot. 


346 


n 
! 


—Nu mai spune că „din pricina ei!” se împotrivi 
prințesa cu însufleţire. Cine l-a scăpat la Cracovia, dacă nu 
ea? 

—Aşa este. Dar dacă nu era ea, nu l-ar fi atacat pe 
Lichtenstein, ca să-i reteze penele de la coif, şi nu şi-ar fi 
riscat viaţa pentru de Lorche. Cât priveşte răsplata, am 
spus deja că li se cuvine, şi la Ciechanów mă voi gândi la 
asta. 

—De nimic nu s-ar bucura Zbyszko mai mult decât 
pentru cingătoarea de cavaler şi pintenii de aur. 

Prinţul zâmbi cu bunăvoință şi răspunse: 

— Atunci să-i aducă jupâniţa, iar când se va face bine, 
vom avea grijă să se săvârşească totul după obicei. Să-i 
dea numaidecât, cu cât mai repede, cu atât mai mare-i 
bucuria! 

Auzind acestea, prinţesa îşi îmbrăţişă soţul faţă de 
curteni, apoi îi sărută mâinile de câteva ori, în vreme ce el 
continua să zâmbească. În sfârşit, zise: 

— Ei, vedeţi... Dumnezeu ţi-a trimis gândul cel bun! 
Bine că Sfântul Duh nu s-a zgârcit şi le-a dat şi femeilor un 
pic de minte! Cheam-o numaidecât pe Danusia. 

— Danuska! Danuska! strigă prinţesa. 

Şi după o clipă, în uşa de la încăperea vecină se arătă 
Danusia cu ochii încercănaţi de nesomn, ducând în mână o 
oală cu caşa fierbinte, cu care preotul Wyszoniek oblojea 
oasele strivite ale lui Zbyszko şi pe care o jupâneasă mai în 
vârstă i-o dăduse cu puţin înainte. 

— Vino la mine, sărmano! o chemă prinţul Janusz. Lasă 
oala jos şi vino. 

Când fata se apropie oarecum încurcată, pentru că 
„stăpânul” îi stârnea întotdeauna puţină teamă, o strânse 
cu bunătate la piept şi începu s-o mângâie pe faţă, 
spunându-i: 

— Ce-i, copilă, s-a abătut necazul asupra ta? 

— Întocmai! răspunse Danusia. 

Şi cu inima plină de tristeţe şi lacrimile pregătite, 
începu să plângă de îndată, dar încet, ca să nu-l supere pe 
prinţ; iar el o întrebă din nou: 

— De ce plângi? 

— Pentru că Zbyszko e bolnav, răspunse ducându-şi 
pumnişorii la ochi. 

—Nu te teme, o să-i treacă. Nu-i aşa, părinte 
Wyszoniek? 

—Ehei! Cu voia lui Dumnezeu, e mai aproape de 
cununie decât de coşciug, răspunse bunul preot 
Wyszoniek. 


La care prinţul: 
—Aşteaptă, o să-ţi dau deocamdată un leac pentru el, 


care o să-l uşureze sau o să-l însănătoşească de-a binelea. 
—Teutonii au trimis balsamul? întrebă Danusia, 
luându-şi repede pumnii de la ochi. 
— Cu cel pe care-l vor trimite teutonii, mai bine să ungi 
câinele, decât pe cavalerul pe care-l iubeşti. Eu, însă, am 
să-ţi dau alt leac. 


După care, se întoarse către curteni şi porunci: 

— Să aducă cineva din cămară pintenii şi centura! 

Iar după o clipă, când i le aduseră, îi spuse Danusiei: 

—a-le şi du-i-le lui Zbyszko! Spune-i că de acum încolo 
este învestit cavaler. Dacă va muri, se va înfăţişa în faţa lui 
Dumnezeu drept miles cinctus!, iar dacă va scăpa, vom 
împlini totul la Ciechanów sau la Varşovia. 


Auzind acestea, Danusia îmbrăţişă mai întâi picioarele 
prinţului, apoi luă într-o mână însemnele de cavaler, iar în 
cealaltă oala cu caşa şi fugi în odaia în care zăcea Zbyszko. 
Prinţesa, nevrând să piardă priveliştea bucuriei lor, o urmă 
numaidecât. 


1 Oştean care a fost învestit cavaler (lb. lat.). 


348 


Zbyszko era grav bolnav, dar zărind-o pe Danusia, îşi 
întoarse spre ea faţa palidă de durere şi întrebă: 

— Dar cehul, draga mea, s-a întors? 

— Ce-mi pasă mie de ceh! îl repezi fata în glumă. Eu îţi 
aduc o noutate şi mai bună. Stăpânul te-a învestit cavaler, 
şi uite ce-ţi trimite prin mine. 

Cu aceste cuvinte, puse pe pat lângă el centura şi 
pintenii de aur. Lui Zbyszko i se aprinseră de bucurie şi 
uimire obrajii palizi, privi la Danusia, apoi la însemne, 
după care îşi miji ochii şi începu să repete: 

— Cum a putut să-mi dea însemnele de cavaler? 

lar când, o clipă mai târziu, intră prinţesa, se ridică 
puţin în capul oaselor şi începu să-i mulţumească şi să-şi 
ceară iertare de la milostiva stăpână, că nu-i poate cădea 
la picioare, întrucât şi-a dat seama de îndată că numai 
ajutorului ei îi datorează această fericire. Dar ea îi spuse 
să stea liniştit şi ea însăşi o ajută pe Danusia să-i pună 
iarăşi capul pe pernă. În acest timp, sosise prinţul, iar 
după el preotul Wyszoniek, Mrokota şi alţi câţiva curteni. 
Prinţul Janusz îi făcu de departe semn cu mâna lui Zbyszko 
să nu se mişte, apoi aşezându-se lângă pat, îi vorbi astfel: 

—Nu trebuie să se mire nimeni când faptele de vitejie 
sunt răsplătite, pentru că dacă virtutea ar rămâne uitată, 
atunci nelegiuirile oamenilor ar umbla nepedepsite pe 
pământ. lar pentru că tu nu ţi-ai cruțat viaţa şi ţi-ai pierdut 
sănătatea, apărându-ne pe noi de o mare nenorocire, îţi 
îngăduim să încingi centura de cavaler şi să umbli prin 
lume înconjurat de faimă. 

— Stăpâne milostiv, răspunse Zbyszko, nici zece vieţi 
nu le-aş fi pus în cumpănă... 

Dar nu putu spune mai mult şi de emoție, şi pentru că 
prinţesa îi puse mâna pe gură, fiindcă preotul Wyszoniek 
nu-l mai lăsa să vorbească. Prinţul, însă continuă: 

— Socotesc că îţi cunoşti îndatoririle de cavaler şi vei 
purta însemnele cu vrednicie. Să-l slujeşti cum se cuvinte 

pe Mântuitorul nostru şi să lupţi împotriva mai-marelui 
iadului. Să-i fii credincios unsului lui Dumnezeu pe 
pământ, să  eviţi războaiele nedrepte şi să aperi 
nevinovăția asuprită. Aşa să-ţi ajute Dumnezeu şi chinurile 
Lui sfinte! 

— Amin, încheie preotul Wyszoniek. 

Prinţul se ridică, făcu semnul crucii asupra lui Zbyszko 
şi adăugă la despărţire: 

— Iar când ai să te faci bine, să vii drept la Ciechanów, 
unde am să-l chem şi pe Jurand. 


Capitolul XXIV 


TREI ZILE MAI TÂRZIU, SOSI FEMEIA cu balsamul de 
Hercina şi împreună cu ea veni şi căpetenia arcaşilor de la 
Szczytno cu o scrisoare iscălită de fraţi şi întărită cu 
pecetea lui Danveld, în care teutonii luau cerul şi pământul 
drept martori pentru strâmbătăţile de care avuseseră 
parte în Mazowsze şi, amenințând cu răzbunarea lui 
Dumnezeu, cereau pedeapsa pentru uciderea „iubitului 
tovarăş şi oaspete”. Danveld mai dictase în scrisoare şi o 
plângere din partea lui, pretinzând în cuvinte totodată 
umile şi amenințătoare despăgubiri pentru schilodirea lui 
şi osândirea scutierului ceh. Prinţul rupse scrisoarea în 
prezenţa căpeteniei, i-o aruncă în faţă şi răbufni: 

— Maestrul lor i-a trimis aici să mă câştige de partea 
lui, blestemaţii, iar ei m-au înfuriat. Spune-le că ei înşişi 
i-au luat viaţa musafirului şi au vrut să-l omoare şi pe 
scutier, fapte despre care am să-i scriu maestrului, 
sfătuindu-l să-şi aleagă alţi soli, dacă doreşte ca, în caz de 
război cu regele Cracoviei, să nu ţin partea nimănui. 

—Stăpâne milostiv, răspunse căpetenia, astfel de 


350 


răspuns să le duc puternicilor şi cuvioşilor fraţi? 

— Dacă nu-ţi ajunge, mai spune-le că-i socotesc feciori 
de câini, şi nu cavaleri. 

Şi cu acestea, discuţia luă sfârşit. Căpetenia plecă, 
întrucât în aceeaşi zi prinţul porni şi el spre Ciechanów. 
Mai rămânea doar „sora” cu balsamul, pe care bănuitorul 
preot Wyszoniek refuză să-l folosească, cu atât mai mult cu 
cât bolnavul dormise bine noaptea trecută, iar a doua zi se 
trezi. Se trezise foarte slăbit, într-adevăr, dar fără 
fierbinţeală. După plecarea prinţului, sora îl trimise înapoi 
pe unul dintre slujitorii ei, chipurile să aducă altă alifie din 
„ouă de bazilisc”, care, cum susţinea, avea puterea să 
refacă până şi forţele unui muribund. Ea însăşi se 
preumbla prin conac umilă, fără să ceară ascultare, 
îmbrăcată, e drept, în veşminte laice, dar asemănătoare cu 
cele de călugăriţă, cu mătăniile şi o troacă la cingătoare. 
Vorbind bine limba polonă, se arăta foarte interesată şi 
îngrijorată de Zbyszko şi Danusia, căreia găsi prilejul 
potrivit să-i dăruiască un trandafir de Jerihon, iar a doua 
zi, în timp ce Zbyszko dormea, iar fata se afla în sala de 
mese, se apropie de ea şi-i zise: 

— Dumnezeu să te binecuvânteze, jupâniţă. Azi-noapte, 
după rugăciune, am visat că prin zăpada care cădea de sus 
veneau spre Domnia Ta doi cavaleri; cel care a ajuns cel 
dintâi, te-a înfăşurat într-o mantie albă, iar celălalt ţi-a 
spus: „Văd numai zăpada, dar ea nu e” şi s-a întors. 

Danusia, căreia îi era somn, deschise curioasă ochii 
albaştri şi întrebă: 

— Şi ce înseamnă asta? 

— Asta înseamnă că te va căpăta cel care te iubeşte cel 
mai mult. 

— Adică Zbyszko! răspunse copila. 

—Nu ştiu, fiindcă nu i-am văzut faţa, am văzut numai o 
mantie albă, iar după aceea, m-am trezit imediat, deoarece 
Domnul lisus îmi trimite în fiecare noapte dureri în 

picioare şi o mână mi-a paralizat. 

— Balsamul nu ţi-a fost de nici un ajutor? 

— Mie nu, jupâniţă, pentru că păcatul meu este prea 
mare. Dacă vrei să-l cunoşti, am să ţi-l povestesc. 

Danusia încuviinţă cu un semn din cap, aşa că sora 
continuă să vorbească: 

— In Ordin sunt şi slujitoare, şi femei care, deşi nu se 
călugăresc, pentru că pot să fie şi căsătorite, au datoria să 
respecte prescripţiile Ordinului şi să asculte poruncile 
călugărilor. Aceea care obţine această bunăvoință şi 
onoare, primeşte un sărut evlavios de la un frate-cavaler în 
semn că de acum înainte va sluji Ordinul cu vorba şi fapta. 
Ah, jupâniţă! Şi eu aveam să mă bucur de această onoare, 
dar eu, în încrâncenarea mea păcătoasă, în loc s-o primesc 
cu recunoştinţă, am făptuit un mare păcat şi am atras 
pedeapsa asupra mea. 

— Ce-ai făcut? 

— Fratele Danveld a venit la mine şi mi-a dat sărutul de 
călugăr, iar eu, crezând că o face în joacă, am ridicat 
mâna-mi păcătoasă asupra lui... 

Aici începu să se bată cu pumnul în piept şi repetă de 
câteva ori: 

— Doamne, ai milă de mine păcătoasa! 

— Şi ce s-a întâmplat? o întreba Danusia. 

— Mi-a paralizat mâna numaidecât şi de atunci am 
rămas schiloadă. Eram tânără şi proastă, nu ştiam! Dar am 
fost totuşi pedepsită. Deoarece, chiar dacă femeii i se pare 
că un frate călugăr vrea să facă ceva rău, să-l. lase pe 
Dumnezeu să-l judece şi să nu încerce să se împotrivească, 
pentru că oricine se împotriveşte Ordinului sau unui frate 
al crucii, acela va fi ajuns de mânia lui Dumnezeu... 


Danusia asculta aceste cuvinte fără plăcere şi cu 
teamă, iar sora oftă şi istorisi mai departe. 

—Nu sunt încă bătrână nici acum, mărturisi, abia am 
treizeci de ani, dar Dumnezeu, odată cu mâna, mi-a luat şi 
tinereţea şi frumuseţea. 

— Dacă nu era mâna, răspunse Danusia, n-aveai de ce 
te plânge... 

După care, se aşternu tăcerea. Deodată sora, parcă 
aducându-şi aminte de ceva, spuse: 

—Am visat că un cavaler te-a înfăşurat în mantia lui 
albă. Poate era un teuton, fiindcă şi ei poartă tot mantii 
albe. 

— N-am nevoie nici de teutoni şi nici de mantiile lor, 
răspunse Danusia. 

Dar discuţia le fu întreruptă de preotul Wyszoniek, 
care, intrând în odaie, îi făcu semn jupâniţei şi-i spuse: 

—Laudă-L pe Dumnezeu şi du-te la Zbyszko! S-a trezit 
şi vrea să mănânce. E mult mai bine. 

Aşa şi era, într-adevăr. Zbyszko se simţea mai bine şi 
preotul Wyszoniek era sigur că se va însănătoşi, când o 
întâmplare neaşteptată le încurcă toate socotelile şi 
speranţele. De la Jurand sosiră trimişi cu o scrisoare către 
prinţesă, care cuprindea numai veşti proaste. La Spychów, 
arsese o parte din aşezare, Jurand fiind însuşi lovit de o 
grindă în flăcări în timp ce stingea incendiul. Preotul 
Kaleb, care scrisese epistola în numele lui, le dădea de 
ştire că s-ar putea să se facă bine, dar scânteile şi cărbunii 
îi vătămaseră şi singurul ochi ce-l mai avea şi cu care abia 
mai vedea, aşa că-l ameninţa orbirea deplină. 

Din această pricină, Jurand îşi chema fiica să vină în 
grabă la Spychow, fiindcă vrea s-o mai vadă o dată, înainte 
de a se cufunda în întuneric. Mai spunea că de acum încolo 
va rămâne lângă el, întrucât dacă până şi orbii care 
rătăcesc prin lume şi cerşesc o bucată de pâine, fiecare îşi 
are câte un copil care-l duce de mână şi-i arată drumul, el 
de ce să fie lipsit de această ultimă mângâiere şi să moară 
printre străini? Mai erau şi mulţumiri umile de 

recunoştinţă pentru prinţesă, care-i crescuse fata ca o 
mamă bună, iar la sfârşit Jurand făgăduia că fie şi orb, va 
mai veni o dată la Varşovia să cadă la picioarele prinţesei 
şi s-o roage să aibă grijă şi mai departe de Danusia. 

Când preotul Wyszoniek îi citi scrisoarea, prinţesa 
rămase o vreme fără cuvinte. Trăgea nădejde că atunci 
când Jurand, care venea de cinci, şase ori pe an să-şi vadă 
copila, va sosi cu prilejul sărbătorilor apropiate, ea şi 
prinţul Janusz îl vor convinge să accepte nuntirea cât mai 
curând a Danusiei cu Zbyszko. lată, însă, că scrisoarea nu 
numai că-i strica planurile, ci o mai lipsea şi de Danusia, la 
care ţinea ca la propriii copii. Îi trecu prin minte că Jurand 
vrea s-o dea după vreun vecin, ca să-şi sfârşească zilele 
printre ai lui. La Zbyszko nici n-avea rost să se mai 
gândească, el nefiind în stare să plece la Spychow, fiindcă 
abia începuseră să i se vindece coastele, iar pe de altă 
parte, cine putea şti cum avea să fie întâmpinat la 
Spychow? Doar ştia şi prinţesa că Jurand îi refuzase fără 
înconjur mâna fiicei şi îi spusese chiar ei că din pricini 
necunoscute, nu le va îngădui niciodată această căsătorie. 
Aşadar, descumpănită, porunci să-l cheme pe cel mai în 
vârstă dintre oamenii trimişi de Jurand şi să-i ceară 
amănunte despre nenorocirea de la Spychâw şi despre 
intenţiile acestuia. 

Rămase foarte uimită când la chemarea ei intră un om 
cu totul necunoscut în locul bătrânului Tolima, care-i ducea 
scutul stăpânului şi-l însoțea când o vizita pe Danusia. 
Nou-sositul îi răspunse că Tolima, rănit în ultima ciocnire 
cu nemţii, luptă cu moartea la Spychów, aşa că Jurand, 
învins de boală, o roagă să-i trimită cât mai repede fiica, 
fiindcă vede tot mai puţin şi peste câteva zile s-ar putea să 
orbească. Trimisul stărui chiar ca după ce se vor odihni 
caii, să-i fie îngăduit să plece cu fata, dar pentru că era 
seară, prinţesa se împotrivi cu hotărâre mai ales ca să nu 
le sfâşie inima celor doi tineri. 

Zbyszko aflase totul şi zăcea în odaia lui ca lovit în 
moalele capului, iar când intră prinţesa şi, frângându-şi 

mâinile, rosti încă din prag: „N-avem încotro, e doar tatăl 
ei!” repetă ca un ecou: „N-avem ce face” şi închise ochii, 
ca un om care se aşteaptă să moară dintr-o clipă în alta. 

Dar moartea nu veni, deşi pieptul i se umplu de o 
durere din ce în ce mai mare, iar prin cap i se învălmăşeau 
gânduri tot mai întunecate, întocmai ca norii care, alungaţi 
de vijelie, acoperă unul după altul strălucirea soarelui şi 
sting orice bucurie de pe lume. Pentru că Zbyszko 
înţelegea tot atât de bine ca şi prinţesa că dacă Danusia va 
pleca la Spychow, va fi ca şi pierdută pentru el. Aici, toţi îi 
erau binevoitori, iar acolo, s-ar putea ca Jurand nici să nu 
vrea să stea de vorbă cu el, mai ales dacă era legat de 
vreun jurământ sau de alt motiv necunoscut, tot atât de 
însemnat ca şi o cununie religioasă. De altminteri, cum 
putea să se ducă la Spychow, când el era bolnav şi abia se 
putea mişca în pat. Cu câteva zile înainte, când prin 
bunăvoința prinţului obținuse pintenii de aur şi centura de 
cavaler, se gândea că bucuria va învinge boala şi se ruga 
din tot sufletul să se pună pe picioare cât mai curând şi să 
se măsoare cu teutonii; acum însă, îşi pierdu iarăşi toată 
speranţa, întrucât îşi dădu seama că odată cu ea îi vor lipsi 
şi pofta de viaţă, şi puterea de a lupta cu moartea. Vor veni 
ziua de mâine şi cea de poimâine. Vor veni în cele din urmă 
ajunul şi sărbătorile, oasele îl vor durea la fel şi la fel va 
leşina mereu, într-un cuvânt, nu va mai fi înconjurat de 
lumina pe care o răspândea în toată încăperea Danusia, 
nici bucuria ochilor când o privea. Cât de mari erau 
mângâierea şi dulceaţa s-o întrebe de câteva ori pe zi: „Îţi 
sunt drag?” şi să vadă după aceea cum îşi acoperea ochii 
ruşinaţi şi zâmbitori cu mâna sau aplecându-se şi 
răspunzându-i: „Cine altcineva să-mi fie?” Acum, nu vor 
mai rămâne decât boala şi durerea, şi dorul, iar fericirea 
va pleca şi nu se va mai întoarce. 

Lacrimile luciră în ochii lui Zbyszko şi i se rostogoliră 
încet pe obraji, după care i se adresă prinţesei: 

—Stăpână milostivă, eu cred că n-o voi mai vedea 
niciodată pe Danusia. 

Ea însăşi îngrijorată, prinţesa îi răspunse: 

— Nici n-ar fi de mirare să mori de atâta suferinţă. Dar 
Domnul lisus este milostiv. 

Apoi, după o clipă, vrând să-l mai întărească, adăugă: 

— Cu toate că, păstrând măsura, dacă Jurand ar muri 
înaintea ta, grija de părinte ar trece asupra prinţului şi a 
mea, iar noi ţi-am da-o numaidecât. 

— Cum să moară?! se minună Zbyszko. 

Dar se vede că deodată un alt gând îi fulgeră prin 
minte, deoarece se ridică puţin pe pat şi urmă cu glas 
schimbat: 

— Stăpână milostivă... 

Îl întrerupse Danusia care, intrând în fugă şi cu ochii în 
lacrimi, începu să strige din prag: 

— Ai aflat, Zbyszko! Of, îmi pare rău de tata, dar îmi 
pare rău şi de tine, sărmane! 

lar Zbyszko, când se apropie de pat, îşi cuprinse 
dragostea cu braţul sănătos şi începu să vorbească: 

—Cum să trăiesc fără tine, floarea mea? Nu am 
străbătut atâtea păduri şi ape până aici, nu de aceea ţi-am 
jurat credinţă şi te-am slujit, ca să te pierd acum. Ehei, 
jalea şi plânsul nu mă ajută, nici măcar moartea. Chiar 
dacă iarba ar creşte pe mormântul meu, sufletul meu nu te 
va uita. Nici în casa Domnului lisus, nici în încăperile lui 
Dumnezeu Tatăl... De aceea, zic, n-avem ce face, dar 
trebuie să sperăm, căci fără speranţă nu putem trăi! Pe 
mine mă dor oasele, dar măcar tu cazi la picioarele 
stăpânei, eu nu sunt în stare, şi roag-o să aibă milă de noi. 

Danusia sări îndată la picioarele cneaghinei şi, 
îmbrăţişându-i-le, îşi ascunse faţa albă în faldurile rochiei, 
aşa că prinţesa îşi întoarse ochii miraţi şi plini de milă la 
Zbyszko. 

— Cum aş putea să arăt mila mea? întrebă. Dacă n-o las 


să se ducă la părintele bolnav, voi atrage asupră-mi mânia 

lui Dumnezeu. 

Zbyszko care se ridicase puţin mai înainte, se lăsă din 
nou să alunece pe capul patului şi un răstimp nu răspunse, 
fiindcă i se tăie răsuflarea. Începu totuşi să-şi apropie încet 
mâinile pe piept, până când le împreună ca pentru 
rugăciune. 

— Odihneşte-te, îl sfătui prinţesa, şi pe urmă o să-mi 
spui despre ce este vorba, iar tu, Danusia, ridică-te în 
picioare. 

— Aşteaptă, nu te ridica şi roagă-te împreună cu mine, 
stărui Zbyszko. 


După care, începu să vorbească abia auzit şi cu glasul 
întrerupt: 
— Milostivă stăpână... Jurand s-a arătat împotriva mea 


la Cracovia... Aşa va fi şi aici, dar dacă preotul Wyszoniek 
mă va cununa cu Danusia, pe urmă poate să plece la 
Spychow, pentru că n-o să mi-o mai ia nici o putere din 
lume... 

Propunerea lui Zbyszko o surprinse atât de mult pe 
prinţesa Anna, încât zvâcni în picioare de pe laviţă, apoi se 
aşeză iarăşi şi parcă neînţelegând bine, se miră: 

— Pe rănile Mântuitorului! Preotul Wyszoniek?... 

— Milostivă stăpână!... Milostivă stăpână! se rugă 
Zbyszko. 

— Stăpână milostivă! repetă şi Danusia, îmbrăţişându-i 
din nou genunchii prinţesei. 

— Cum se poate fără aprobarea părintească... 

— Ordinul lui Dumnezeu este mai puternic! răspunse 
Zbyszko. 

— Aveţi frică de Dumnezeu! 

— Cine-i tatăl ei, dacă nu prinţul?... Cine-i este mamă, 
dacă nu Luminăţia Ta? 

lar Danusia la acestea: 

— Milostivă mamă! 

— Adevărat, am fost şi sunt ca o mamă pentru ea, 
încuviinţă prinţesa, şi Jurand şi-a luat soţia tot din mâna 
mea. Aşa-i! Odată făcută cununia, nu s-ar mai putea face 
nimic. Poate că Jurand s-ar supăra, dar îi este dator 
prinţului, ca supus al lui. În sfârşit, am putea să nu-i 
spunem la început şi să afle abia când va voi să-şi dea fiica 
altuia sau s-o trimită la mănăstire... Dacă a făcut niscaiva 
jurăminte, el nu va avea nici o vină. Nu se poate împotrivi 
voinţei lui Dumnezeu... Pe viul Dumnezeu, poate că asta-i 
voia Lui! 

— Altfel nu poate fi! se bucură Zbyszko. 

Dar prinţesa Anna, adânc mişcată, le spuse: 

— Aşteptaţi, lăsaţi-mă să-mi vin în fire! Dacă prinţul ar 
fi aici, aş trimite numaidecât pe cineva la el şi l-aş întreba: 
pot să i-o dau pe Danuska sau nu pot?... Dar fără ştirea lui, 
mă tem... Mai că mi s-a oprit răsuflarea, dar n-avem timp 
de nimic, fiindcă şi jupâniţa trebuie să plece mâine!... O, 
lisuse, dacă ar fi cununată, n-ar mai fi nimic de făcut. 
Numai că nu mă pot linişti şi mă tem de ceva. [ie nu-ţi este 
frică, Danusia? Ia spune! 

— Eu am să mor fără ea! o întrerupse Zbyszko. 

Danusia se ridică de la genunchii prinţesei şi pentru că 
îi era foarte apropiată şi răsfăţată, îi încolăci gâtul cu 
braţele şi începu s-o strângă din toate puterile. 

Prinţesa, însă, îi răspunse: 

— Fără părintele Wyszoniek, nu pot să vă spun nimic. 
Du-te repede după el! 

Danusia se repezi să-l cheme pe preotul Wyszoniek, iar 
Zbyszko îşi întoarse chipul palid către prinţesă şi zise: 

—Ce mi-a fost scris de Domnul lisus, asta mi se va 
întâmpla, dar pentru această bucurie, Dumnezeu să te 
răsplătească, milostivă stăpână. 

—Nu mă binecuvânta încă, îl domoli prinţesa, căci nu 

se ştie ce va fi. Mai trebuie să-mi juri pe onoarea ta că, 
dacă va avea loc cununia, n-o s-o opreşti pe Danusia să 
plece de îndată la tatăl ei şi, Doamne fereşte, să atragă 
astfel asupra voastră blestemul lui Dumnezeu: 

— Pe onoarea mea! jură Zbyszko. 

—Să nu uiţi! Iar lui Jurand, fata să nu-i spună nimic 
deocamdată. E mai bine ca noutatea să nu-l zdruncine 
dintr-odată. O să-l chemăm la Ciechanów să ne-o aducă pe 
Danusia şi atunci o să-i spun eu însămi ori o să-l rog pe 
prinţ. Când îşi va da seama că nu mai poate face nimic, o 
să accepte. Doar n-a fost împotriva ta. 

—Nu, încuviinţă Zbyszko, n-a fost împotriva mea, aşa 
că poate se va bucura în sufletul lui să mi-o dea pe 
Danusia. Căci dacă a jurat, nu va fi vina lui, dacă nu se va 
ţine de cuvânt. 


Intrarea preotului Wyszoniek cu Danusia le întrerupse 
discuţia. Prinţesa îl chemă îndată la sfat şi începu să-i 
povestească însufleţită despre intenţiile lui Zbyszko, dar 
prelatul, abia auzind despre ce este vorba, îşi făcu semnul 
crucii de mirare şi exclamă: 

—În numele Tatălui, al Fiului şi al Sfântului Duh!... 


cum aş putea face una ca asta? Doar acum e post! 

— Pentru Dumnezeu, e adevărat! strigă prinţesa. 

Şi se lăsă tăcerea; numai feţele îngrijorate arătau ce 
lovitură erau cuvintele părintelui Wyszoniek pentru toţi. 

După un răstimp, acesta adăugă: 

— Dacă aş avea o dispensă, nu m-aş împotrivi, fiindcă 
îmi pare rău de voi. N-aş mai întreba nici de îngăduinţa lui 
Jurand, deoarece de vreme ce milostiva stăpână este de 
acord, garantând şi pentru permisiunea prinţului, ei bine! 
ei sunt tată şi mamă pentru întregul ţinut. Dar aşa, fără 
dispensa episcopului, nu pot. Mă rog, dacă preotul episcop 
Jakub de Kurdanow ar fi printre noi, deşi e destul de aspru, 

nu ca înaintaşul lui, episcopul Mamphiolus, care zicea de 
fiecare dată: bene! bene! 

— Episcopul Jakub de Kurdanow ţine mult la noi, şi la 
prinţ, şi la mine, interveni cneaghina Anna. 

— Tocmai de aceea spun şi eu că s-ar învoi să-mi dea 
dispensă, de vreme ce sunt motive întemeiate... Fata 
trebuie să plece, iar tânărul e bolnav şi s-ar putea să 
moară... Hm! În articulo mortis... Dar fără dispensă n-am 
cum... 

—Eu l-aş putea ruga şi mai târziu pe episcopul Jakub 
să-mi dea dispensă şi oricât de aspru ar putea fi, cred că 
s-ar lăsa înduplecat... Ce să mai vorbim, garantez că nu mă 
va refuza. 

La acestea, părintele Wyszoniek, care era un om bun şi 
blând, spuse: 

— Cuvântul unsei lui Dumnezeu e un cuvânt însemnat... 
Mi-e frică de preotul episcop, dar este un cuvânt însemnat! 
... Cât priveşte catedrala din Płock, tânărul ar putea şi el 
făgădui ceva... Nu ştiu... Oricum, până când soseşte 
dispensa, e mare păcat, şi nu al altuia, ci numai al meu... 
Hm! e adevărat că Domnul lisus este milostiv şi dacă 
cineva nu păcătuieşte numai pentru folosul lui, cu atât mai 
uşor îl iartă!... Totuşi va fi păcat şi, dacă episcopul se 
încăpăţânează, cine-mi va mai da dispensa! 

— Episcopul nu se va încăpăţâna! strigă prinţesa Anna. 

lar Zbyszko zise: 

— Sanderus, care a venit cu minte, are dispensă pentru 
orice. 


Preotul Wyszoniek poate că nu credea cu adevărat în 
indulgenţele lui Sanderus, dar era bucuros să se agaţe şi 
de un motiv aparent, numai să-i ajute pe Zbyszko şi pe 
Danusia, fiindcă pe jupâniţă, pe care o cunoştea de mult, o 
iubea fără margini. În cele din urmă, se gândi că în cel mai 

rău caz l-ar putea aştepta pocăinţa bisericească, aşa că se 
întoarse spre prinţesă şi-i spuse: 

—Eu sunt duhovnicul Luminăţiei Tale şi sluga 
prinţului. Cum porunceşti să fac, milostivă stăpână? 

— Nu vreau să-ţi poruncesc, prefer să te rog, răspunse 
prinţesa. Dar dacă Sanderus are indulgente... 

— Sanderus are. E vorba doar de episcop. Acolo, la 
Płock, ţine întruniri aspre cu canonicii. 

—Să nu te temi de episcop! După cum am auzit, le-a 
interzis prinților să poarte paloşe, arbalete şi să facă 
samavolnicii, dar nu le-a interzis să facă bine. 

Părintele Wyszoniek îşi înălţă ochii şi mâinile. 

— Facă-se voia Luminăţiei Tale. 

La aceste cuvinte, bucuria inundă inimile. Zbyszko se 
rezemă iarăşi de capul patului, iar prinţesa, Danusia şi 
părintele Wyszoniek se aşezară în jurul lui şi începură să 
chibzuiască  grijulii cum să-şi înfăptuiască intenţiile. 
Aşadar, hotărâră să păstreze taina şi să nu afle nimeni 
dintre cei din casă; mai hotărâră că nici Jurand n-ar trebui 
să afle nimic, până când nu-i va povesti totul prinţesa la 
Ciechanów. În schimb, preotul Wyszoniek avea să scrie o 
scrisoare din partea prinţesei către Jurand şi să-l cheme 
numaidecât la Ciechanów, unde ar putea găsi leacuri mai 
bune pentru beteşugul lui, iar pe de altă parte, nu va mai 
suferi atât din pricina singurătăţii. Hotărâră, în sfârşit, ca 
Zbyszko şi Danusia să se spovedească, iar cununia să aibă 
loc noaptea, după ce se vor culca toţi ai casei. 

Zbyszko se gândi să-l ia pe ceh drept martor, dar 
renunţă, aducându-şi aminte că îl are de la Jagienka. O 
clipă îi apăru în minte parcă aievea, aşa că avu impresia 
că-i vede faţa rumenă, ochii înlăcrimaţi şi-i aude glasul 
rugător: „Să nu-mi faci una ca asta! Să nu-mi plăteşti 
binele cu rău şi dragostea cu suferinţă!” Il cuprinse 
deodată o milă nemărginită, ghicind că-i face o mare 
nedreptate, după care nu va mai găsi mângâiere nici sub 

acoperişul de la Zgorzelice, nici în bungetul pădurii, nici 
pe câmp, nici în darurile abatelui şi nici în insistenţele lui 
Cztan şi Wilk. Aşa că-şi spuse în adâncul sufletului: „Să-ţi 
dea Dumnezeu tot ce-i mai bun, draga mea, dar chiar dacă 
aş vrea să-ţi dau şi Luna de pe cer, tot n-aş fi în stare”. Şi 
într-adevăr, convingerea că asta nu era în puterea lui îi 
produse chiar anume uşurare şi-l mai linişti, astfel că 
începu să se gândească imediat numai la Danusia şi la 
cununie. 

Cu toate acestea, nu se putu totuşi descurca fără 
ajutorul cehului, aşa că deşi hotărâse să nu-i spună nimic 
despre ce avea să se întâmple, porunci să-l cheme la el şi-i 
zise: 

—Mă voi spovedi astăzi trecând pe sub Masa 
Domnului, îmbracă-mă deci cât mai bogat, ca şi când ar 
trebui să mă duc în încăperile regelui. 

Cehul se îngrijoră puţin şi îl privi cu luare-aminte în 
ochi. Zbyszko îl înţelese şi-l linişti: 

—Nu te teme, oamenii nu se spovedesc numai înaintea 
morţii, mai ales că vin şi sărbătorile, când părintele 
Wyszoniek şi prinţesa vor pleca la Ciechanów şi nu se va 
mai găsi un preot de la Przasnysz. 

— Dar Domnia Ta nu te duci? întrebă scutierul. 

— Dacă mă voi însănătoşi, o să plec şi eu, dar asta e în 
mâna lui Dumnezeu. 

Aşa că cehul se linişti şi repezindu-se la cufărul cu 
lucruri, îi aduse tunica albă, cusută cu fir de aur, pe care 
cavalerul o îmbrăca de obicei la sărbătorile mari, şi 
covoraşul minunat pentru acoperirea picioarelor şi a 
patului, după care, ridicându-l pe Zbyszko cu ajutorul celor 
doi slujitori turci, îl spălă, îi pieptănă părul lung pe care-l 
legă cu o eşarfă purpurie, în sfârşit, îl sprijini aşa îmbrăcat 
de pernele roşii şi bucuros de treaba făcută, îl admiră: 

— Dacă Domnia Ta ai fi în stare să joci, ai putea face şi 


nunta! 

— Aş fi nevoit să mă descurc fără ţopăituri, răspunse 
Zbyszko zâmbind. 

În acest timp, prinţesa se gândea şi ea în odaia ei cum 
s-o îmbrace pe Danusia, întrucât pentru firea ei de femeie, 
acesta era un lucru de mare însemnătate şi n-ar fi îngăduit 
în ruptul capului ca draga ei pupilă să se cunune în rochia 
de fiecare zi. Slujitoarele, cărora li se spusese că şi 
jupâniţa va îmbrăca la spovedanie culoarea nevinovăţiei, 
găsiră uşor în cufăr o rochie albă, dar mai greu era cu 
împodobirea capului. La acest gând, prinţesa fu năpădită 
de o mâhnire ciudată, aşa că începu să se vaiete: 

—Unde-o să găsesc eu, orfana mea dragă, o cununiţă 
verde pentru tine în această pădure? Nici o floricică, nici 
măcar o frunzuliţă nu se află nicăieri, afară de muşchiul 
acoperit de zăpadă. 

Aşteptând cu părul desfăcut, Danusia era şi ea 
îngrijorată, fiindcă şi ea şi-ar fi dorit o cununiţă; totuşi, 
după o clipă, arătă spre un buchet de imortele, care atârna 
pe perete, şi spuse: 

— Măcar din astea să împletim ceva, pentru că altceva 
n-o să găsim, iar Zbyszko o să mă ia şi cu o cunună din 
asta. 


La început, prinţesa nu vru să accepte, temându-se să 
nu fie un semn de rău augur, dar pentru că la conac, unde 
veneau numai la vânătoare, nu era nici o floare, trebuiră să 
se mulţumească şi cu imortele. Intre timp, sosi preotul 
Wyszoniek, care-l spovedise mai înainte pe Zbyszko, şi o 
luă pe jupâniţă la spovedanie, apoi se lăsă o noapte surdă. 
După cină, slujitorii primiră de la prinţesă porunca să se 
ducă la culcare. Trimişii lui Jurand se întinseră unii în 
încăperea slujitorilor, alţii pe lângă cai în grajduri. În 
curând, focurile din odăile slujitorilor se acoperiră de 
cenuşă şi se stinseră, până când, în cele din urmă, în 
conacul din pădure se aşternu tăcerea deplină şi doar 
câinii mai lătrau la lupi din când în când spre pădure. 

Cu toate acestea, la prinţesă, la părintele Wyszoniek şi 

la Zbyszko nu încetară să lumineze, aruncând raze 
roşietice pe zăpada care acoperea curtea. lar ei vegheau în 
tăcere, ascultându-şi bătaia propriilor inimi, neliniştiţi şi 
impresionați de solemnitatea momentului, care avea să 
urmeze. Într-adevăr după miezul nopţii, prinţesa o luă de 
mână pe Danusia şi o conduse în odaia lui Zbyszko, unde 
părintele Wyszoniek îi aştepta cu sfintele daruri. În 
încăpere ardea în cămin un foc mare şi în lumina lui 
puternică, dar inegală, Zbyszko o văzu pe Danusia, puţin 
palidă de nesomn, albă, cu cununa de imortele pe cap, 
îmbrăcată în rochia lungă până la pământ. Avea pleoapele 
mijite de emoție, braţele lăsate de-a lungul rochiei, 
amintind astfel parcă nu ştiu ce desene pe sticlă; era în ea 
ceva atât de angelic, încât Zbyszko rămase uimit când o 
văzu, fiindcă se gândi că nu va lua de soţie o jupâniţă 
pământească, ci vreun sufleţel ceresc. Acest gând i se 
întări şi mai mult, când ea îngenunche cu mâinile 
împreunate pentru a primi sfânta împărtăşanie şi 
înclinându-şi capul pe spate, închise ochii de tot. În acel 
moment, avu impresia că seamănă cu o moartă şi teama îi 
cuprinse inima. Asta, însă, nu dură prea mult întrucât 
auzind glasul preotului - Ecce Agnus Dei' - se concentră şi 
gândurile lui se înălţară în zbor către Dumnezeu. In 
încăpere, se auzea acum numai glasul solemn al părintelui 
Wyszoniek: Domine, non sum dignus, iar odată cu el 
trosnetul focului şi greierii ţârâind cu înfocare, dar parcă 
jalnic, prin crăpăturile căminului. Afară, începuse vântul, 
vuind prin pădurea înzăpezită, dar conteni numaidecât. 

Zbyszko şi Danusia rămaseră o vreme cufundaţi în 
tăcere, iar preotul Wyszoniek luă potirul sfânt şi-l duse în 
capelă. Se întoarse repede, dar nu singur, ci cu cavalerul 
de Lorche, şi văzând uimirea întipărită pe feţele celor de 
faţă, îşi aşeză mai întâi un deget pe buze, vrând parcă să 
stăvilească un strigăt neaşteptat, apoi spuse: 

—Am socotit că este mai bine să fie doi martori la 


1 lată mielul Domnului (Ib. lat). 
2 Doamne, nu sunt vrednic (lb. lat.). 

cununie şi de aceea l-am prevenit pe acest cavaler, care 
mi-a jurat pe onoare şi pe relicvele de la Aquisgran că va 
păstra taina atât cât va fi nevoie. 


Cavalerul de Lorche îngenunche mai întâi înaintea 
prinţesei, apoi a Danusiei, după care se ridică în picioare şi 
rămase tăcut, îmbrăcat în armura de gală, pe îndoiturile 
căreia alunecau luminiţele roşii ale focului, înalt, nemişcat, 
adâncit parcă în încântare, pentru că şi lui această 
jupâniţă albă, cu cununiţă de imortele pe cap i se părea un 
înger desenat pe sticla unei ferestre gotice. 

Preotul o aşeză lângă patul lui Zbyszko şi punându-le 
patrafirul pe mâini, începu ritualul obişnuit. Pe faţa 
cumsecade a prinţesei şiroiau una după alta boabele 
lacrimilor, dar în suflet nu mai simţea acum apăsarea 
neliniştii, deoarece credea că face bine unindu-i pe aceşti 
doi copii minunaţi şi nevinovaţi. Cavalerul de Lorche 
îngenunche pentru a doua oară şi rezemându-şi amândouă 
mâinile pe mânerul paloşului, arăta întocmai ca un cavaler 
care are o vedenie, în timp ce mirii repetau pe rând 
cuvintele preotului: „Eu... te iau... să-mi fii...”, cărora le 
ţineau iarăşi isonul greierii prin crăpăturile peretelui şi 
trosnetul focului din cămin. După săvârşirea ritualului, 
Danusia căzu la picioarele prinţesei, care-i binecuvântă pe 
amândoi, iar când îi încredinţă în sfârşit puterilor cereşti, 
rosti: 

— Acum, bucuraţi-vă, pentru că ea este a ta, iar tu eşti 
al ei. 

Atunci, Zbyszko îşi întinse braţul sănătos spre Danuta, 
iar ea îi încolăci cu braţele-i subţiri gâtul şi o vreme se auzi 
cum îşi repetau în şoaptă la ureche: 

—A mea eşti, Danuska. 

— Al meu eşti, Zbyszko. 

Dar imediat după aceea, pe Zbyszko îl cuprinse 
slăbiciunea, erau prea multe emoţii pentru puterile lui, şi 
alunecând pe perne, începu să răsufle cu greutate. Nu-şi 
mai pierdu totuşi cunoştinţa şi nu încetă să-i zâmbească 


365 


Danusiei, care îi ştergea faţa acoperită de o sudoare rece, 
ba continuă chiar să-i repete: „Eşti a mea, Danuska”, drept 
pentru care ea îşi pleca de fiecare dată capul. Această 
privelişte îl mişcă până la lacrimi pe de Lorche, care 
declară că nu i se mai întâmplase să vadă niciodată prin 
ţările pe unde umblase inimi atât de simţitoare, prin 
urmare, este gata să se bată în duel pe jos sau călare cu 
oricare cavaler, vrăjitor sau balaur care ar cuteza să stea 
în calea fericirii lor. Şi jură cu mâna pe mânerul în formă 
de cruce al pumnalului, care slujea cavalerilor să ucidă 
răniții. Prinţesa şi părintele Wyszoniek fură luaţi drept 
martori ai acestui jurământ. 

Şi pentru că milostiva stăpână nu înţelegea o cununie 
fără nici un pic de veselie, le aduse vin, aşa că după aceea 
ciocniră şi băură. Ceasurile nopţii se scurgeau unul după 
altul. Învingându-şi slăbiciunea, Zbyszko o trase din nou pe 
Danusia lângă el şi-i spuse: 

— De vreme ce Domnul lisus mi te-a dăruit, nimeni nu 
mi te va mai lua, dar îmi pare rău, draga mea dragă, că 
trebuie să pleci. 

—O să vin cu tata la Ciechanów, răspunse Danusia. 

— Numai să nu te îmbolnăveşti de ceva... Dumnezeu să 
te ferească de vreo întâmplare de năprasnă... Ştiu că 
trebuie să te duci la Spychâw... Ei!... Îi mulţumesc lui 
Dumnezeu şi stăpânei milostive că acum eşti a mea, pentru 
că puterea omenească nu poate desface o cununie. 


Dacă totuşi această cununie avusese loc noaptea şi în 
tăcere şi îndată avea să urmeze despărţirea, acestea erau 
motive care-i umpleau nu numai sufletul lui Zbyszko de o 
tristeţe ciudată, ci şi pe ale celorlalţi. Din când în când, se 
stingea şi focul în cămin şi capetele se cufundau în 
întuneric. Preotul Wyszoniek arunca atunci alte reteveie 
peste cărbuni, iar când ţiuia ceva jalnic în lemn, cum se 
întâmplă de obicei când lemnul nu e uscat bine, spunea: 

— Ce doreşti, suflete suferind? 

Îi răspundeau greierii, apoi flacăra care creştea, 
scoțând din umbră feţele nedormite, răsfrângându-se în 
armura lui de Lorche şi luminând totodată rochia albă şi 
imortelele de pe capul Danusiei. 

Câinii din curte începură iarăşi să latre spre pădure, 
parcă adulmecând lupii. 

Şi pe măsură ce treceau ceasurile nopţii, tăcerea se 
aşternea din ce în ce mai des, până când prinţesa spuse în 
sfârşit: 

— O, lisuse! Păi aşa trebuie să fie după cununie? Ar fi, 
mai bine, să ne culcăm, dar de vreme ce trebuie să veghem 
până dimineaţă, hai, floricica mea, mai cântă-ne o dată 
înainte de plecare, mie şi lui Zbyszko. 

Danusia, deşi era obosită şi somnoroasă, era bucuroasă 
să facă orice şi să se învioreze, aşa că se duse după lăută şi 
revenind îndată, se aşeză lângă patul lui Zbyszko. 

— Ce să cânt? întrebă. 

— Ce să cânţi? zise prinţesa, ce-ar fi să cânţi cântecul 
de la Tyniec, atunci când te-a văzut Zbyszko prima dată! 

—Ei! Mi-l aduc aminte şi n-am să-l uit până la moarte, 
se bucură Zbyszko. Când mi se întâmpla să-l aud pe 
undeva, mi se umpleau ochii de lacrimi. 

— Bine, am să-l cânt! acceptă Danusia. 

Şi începu de îndată să zdrăngăne la lăută, apoi 
ridicându-şi capul ca de obicei, îşi dădu drumul glasului: 


De-aş avea şi eu 
Aripi călătoare, 
Spre Jasiek al meu, 
Să mă pierd în zare. 


Aş mai sta şi eu 

Pe un ram din Silezi' 
Jasiek, dragul meu, 
Să vii să mă vezi 

Dar deodată, glasul i se frânse, buzele începură să-i 
tremure, iar de sub genele închise, lacrimile începură să-i 
şiroiască pe obraji. O clipă se strădui să le oprească sub 
pleoape, dar nu izbuti şi în cele din urmă, răbufni într-un 
plâns cu suspine, ca atunci când îi cântase ultima dată 
acest cântec lui Zbyszko în temniţa din Cracovia şi se 
gândise că-i vor tăia capul a doua zi. 

— Danuska! Ce-i cu tine, Danuska? o întrebă Zbyszko. 

—De ce plângi? Ce nuntă mai e şi asta! se miră 
prinţesa. Ce ai? 

—Nu ştiu nici eu, răspunse Danuska suspinând, sunt 
atât de tristă!... Îmi pare atât de rău!... de Zbyszko şi de 
prinţesă... 

Aşa că se îngrijorară cu toţii şi se apucară să-i explice 
că nu pleacă pentru multă vreme şi cu siguranţă că de 
sărbători va veni împreună cu Jurand la Ciechanów. 
Zbyszko o cuprinse iarăşi cu braţul, o strânse la piept şi îi 
sărută lacrimile din ochi, dar mâhnirea se cuibări în inimile 
tuturor şi aşa îşi petrecură ceasurile nopţii. 

Până când, în sfârşit, în curte se auzi deodată un glas 
atât de înspăimântător, încât se cutremurară cu toţii. 
Prinţesa zvâcni de pe laviţă şi strigă: 

— O, Doamne! Sunt cumpenele fântânilor! Adapă caii! 

lar părintele Wyszoniek se uită pe fereastra în care 
ochiurile de sticlă împrumutaseră o culoare cenuşie şi 
spuse: 

— Întunericul se răreşte şi se crapă de ziuă. Ave Maria, 
gratia plena...! 

După care ieşi din odaie şi întorcându-se după un 
răstimp, remarcă: 

— Se luminează de ziuă, deşi va fi o zi întunecoasă. 
Oamenii lui Jurand adapă caii. E vremea să pleci la drum, 
sărmano!... 


1 Ave Maria, de graţie plină (lb. lat.). 

La aceste cuvinte, şi prinţesa, şi Danusia izbucniră în 
hohote de plâns şi amândouă începură să se vaiete 
împreună cu Zbyszko, aşa cum se văietă oamenii simpli 
când trebuie să se despartă; în aceste hohote era ceva de 
ritual, pe jumătate jelanie, pe jumătate cântec care se 
revarsă din sufletele ţăranilor pe o cale atât de firească, 
aşa cum se scurg lacrimile din ochi. 


Ah! plânsul la nimic n-ajută, 
Adio, dragoste mută, 
Plânsul tău e în zadar 

Adio, suflet sărman, 

Ah, rămâi cu bine!... 


Zbyszko o strânse pentru ultima dată la piept pe 
Danusia şi o ţinu atât de mult, până i se tăie răsuflarea şi 
până când prinţesa i-o smulse din braţe ca s-o îmbrace 
pentru drum. í 

Între timp, se luminase de-a binelea. În curte, se 
treziseră cu toții şi începuseră să trebăluiască. La Zbyszko 
veni scutierul ceh să-l întrebe cum se simte şi ce porunci 
mai are de dat. 

— Trage patul la fereastră, îi spuse cavalerul. 


Cehul apropie cu uşurinţă patul de fereastră, dar se 
miră când Zbyszko îi porunci s-o deschidă. Ascultă totuşi şi 
această poruncă, numai că-şi acoperi stăpânul cu propriul 
cojoc, întrucât afară era frig, iar din cerul înnorat cădea o 
zăpadă moale şi deasă. 

Zbyszko începu să privească: în curte, printre fulgii 
care se cerneau din nori, se vedeau săniile; în jurul lor, 
aşteptau pe caii ce răspândeau aburi oamenii lui Jurand. 
Erau înarmaţi cu toţii, iar unii purtau platoşe peste 
cojoace, în care se răsfrângea lumina palidă şi mohorâtă a 
zilei. Pădurea abia se mai zărea din cauza zăpezii; 
gardurile şi porţile aproape că nu se mai vedeau. 

Danusia mai veni o dată în fugă în odaia lui Zbyszko, 
înfofolită într-un cojoc şi o şubă de vulpe; îi mai înconjură 

încă o dată gâtul cu braţele şi îi mai spuse o dată la 
plecare: 

— Deşi plec, eu sunt a ta. 

Iar el îi sărută mâinile, obrajii şi ochii care abia se mai 
vedeau din blana de vulpe şi-i ură: 

— Dumnezeu să te păzească! Du-te cu Dumnezeu! 
Acum, eşti a mea, a mea până la moarte! 

Şi când o îndepărtară iarăşi de lângă el, se ridică în 
capul oaselor cât putu, îşi rezemă capul de fereastră şi 
privi afară; printre fulgii de zăpadă, văzu ca printr-o 
perdea cum Danusia urcă în sanie, cum prinţesa o ţinu 
îndelung în braţe, cum o sărutară jupâniţele şi cum îşi luă 
rămas-bun părintele Wyszoniek, făcând semnul crucii 
asupra ei. Se mai întoarse încă o dată spre el înainte de a 
porni şi-i strigă cu mâna întinsă: 

— Rămâi cu Dumnezeu, Zbyszko! 

— Să dea Dumnezeu să ne vedem la Ciechanów. 


Dar zăpada cădea atât de deasă, ca şi când voia să 
acopere totul şi să nu se mai audă nimic, aşa că ultimele 
cuvinte ajunseră atât de înăbușite, încât amândoi avură 
impresia că se strigă de departe unul pe celălalt. 


Capitolul XXV 


DUPĂ NINSOAREA DIN BELŞUG, urmară geruri grozave şi 
zile senine, uscate. Ziua, pădurile scânteiau în razele 
soarelui; gheaţa încătuşă râurile şi întări mlaştinile. Veniră 
nopţi luminoase, în care gerul era atât de cumplit, încât 
copacii crăpau trosnind asurzitor în pădure; păsăretul se 
apropia de aşezările oamenilor; drumurile  deveniră 
nesigure din cauza lupilor care începuseră să se adune în 
haite şi să atace nu numai oamenii singuri, ci şi satele. 
Lumea se bucura totuşi în jurul focurilor din colibele pline 
de fum, prevestind un an cu recolte bogate după iarna 

geroasă, şi aştepta veselă sărbătorile, care aveau să 
sosească în curând. Conacul princiar din pădure rămase 
pustiu. Prinţesa, jupâniţele şi preotul Wyszoniek plecaseră 
la Ciechanów. Zbyszko se simţea mult mai bine, dar nu 
avea destulă putere ca să încalece pe cal, aşa că rămăsese 
la conac împreună cu oamenii lui, cu Sanderus, cu 
scutierul ceh şi slujitorii din partea locului de care avea 
grijă o şlahciancă în vârstă ce supraveghea treburile 
gospodăreşti. 

Sufletul cavalerului se smulgea spre tânăra-i soţie. Se 
bucura fără margini la gândul că Danusia era a lui şi nici o 
putere omenească nu mai putea să i-o ia, dar pe de altă 
parte, acelaşi gând îl făcea s-o dorească şi mai mult. Zile 
întregi ofta după clipa când avea să plece de la conac şi se 
gândea ce-o să facă atunci, unde să se ducă şi cum să-i 
câştige bunăvoința lui Jurand. Avea, însă, şi momente de 
nelinişte apăsătoare, dar viitorul în general i se înfăţişa în 
culori ademenitoare. S-o iubească pe Danusia şi să reteze 
penele de păun de pe coifuri - asta avea să fie viaţa lui. Nu 
o dată, îşi dorea să discute despre asta cu cehul pe care-l 
îndrăgise, dar băgase de seamă că scutierul, legat cu tot 
sufletul de Jagienka, nu vorbea prea bucuros despre 
Danusia, iar el, la rândul lui, în temeiul jurământului, nu 
putea să-i spună tot ce se întâmplase. 

Puterile îi reveneau tot mai mult cu fiecare zi ce trecea. 
Cu o săptămână înaintea Ajunului, urcă pentru prima dată 
în şa şi, deşi simţea că n-ar putea s-o facă şi în armură, 
curajul nu-l părăsi. De altfel, nu se aştepta să fie nevoit 
să-şi pună platoşa şi coiful prea curând, socotind că ar 
avea totuşi destulă putere şi pentru asta. Ca să-i mai 
treacă timpul, încerca să ridice paloşul în odaia lui şi nui 
se părea prea greu, doar baltagul nu-l putea mânui decât 
cu amândouă mâinile. 

În cele din urmă, cu două zile înainte de Ajunul 
Crăciunului, îi porunci cehului să aştearnă săniile cu fân 
şi-l vesti că vor pleca la Ciechanów. Credinciosul scutier se 
îngrijoră întrucâtva, mai ales că afară era un ger de 

scârţâia zăpada sub picioare, dar Zbyszko îi spuse: 

—Nu-i treaba ta, glowacz! (aşa-l numea în limba 
polonă). Nu mai avem ce face în conacul acesta şi chiar 
dacă m-aş îmbolnăvi, o să aibă cine mă îngriji la 
Ciechanów. În sfârşit, n-o să plec călare, ci într-o sanie, 
îngropat în fân până la gât şi acoperit de blănuri. O să 
încalec abia aproape de Ciechanów. 


Şi aşa se şi petrecură lucrurile. Cehul ajunsese să-l 
cunoască pe tânărul său stăpân şi ştia că nu e bine să i se 
împotrivească şi cu atât mai rău să nu-i asculte poruncile; 
astfel că după un ceas şi porniră. La plecare, Zbyszko, 
văzându-l pe Sanderus că urcă într-o sanie, luându-şi şi 
cufărul, îl întrebă: 

—Ei, tu ce te tot ţii de mine ca scaietele de lâna oii?... 


Mi-ai spus că vrei să te duci în Prusia. 

—Am spus că vreau să mă duc în Prusia, îl lămuri 
Sanderus, dar cum să merg singur pe asemenea ninsoare? 
O să mă mănânce lupii înainte de a răsări 
Luceafărul-de-Seară, iar aici, n-am nici eu de ce să mai 
rămân. Mai bine-i să întăresc oamenii de la oraş întru 
pioşenie, să le dăruiesc marfa sfântă şi să-i scap din 
chingile diavolului, aşa cum i-am jurat la Roma Părintelui 
întregii creștinătăţi. lar pe de altă parte, te-am îndrăgit 
foarte mult pe Domnia Ta, aşa că n-o să te părăsesc înainte 
de a pleca la Roma, fiindcă s-ar putea întâmpla să mai ai 
nevoie de ajutorul meu. 

— Stăpâne, pentru Domnia Ta ar fi în stare să mănânce 
şi să bea, interveni cehul, te-ar ajuta bucuros în acest fel 
oricând. lar dacă în pădurea de la Przasnysz ne va ataca o 
haită prea mare de lupi, o să scăpăm de ei, lăsându-i să-l 
mănânce, că de altceva nu e bun. 

— Domnia Ta, vezi mai bine să nu-ţi îngheţe vorba pe 


1 Căposule (lb. pol.). 

mustață, răspunse Sanderus, pentru că asemenea ţurţuri 
se topesc numai în focul iadului. 

— Vai de mine! se sperie Głowacz, ducându-şi mănuşa 
la mustaţa care abia începuse să-i crească, mai înainte am 
să încerc să încălzesc berea la popas, dar ţie n-o să-ţi dau. 

— Da, dar porunca glăsuieşte: dă-i să bea celui însetat. 
Alt păcat! 

— Atunci, am să-ţi dau o găleată cu apă, iar acum, îţi 
dau ce am la îndemână. 

Şi spunând acestea, luă atâta zăpadă, cât putea să 
cuprindă în cele două mănuşi, şi o aruncă în barba lui 
Sanderus, dar acesta se feri şi-l ameninţă: 

—la Ciechanów nu va mai fi nevoie de Domnia Ta, 
fiindcă acolo este un urs care scuipă zăpadă. 

Aşa se hârjoneau între ei, pentru că de fapt ţineau 
destul de mult unul la celălalt. Cu toate acestea, Zbyszko îi 
îngădui lui Sanderus să meargă cu el, căci acest om ciudat 
îl amuza, părând totodată şi foarte legat de el. Porniră deci 
de la conacul din pădure într-o dimineaţă luminoasă şi pe 
un ger atât de mare, că trebuiră să pună păturile pe cai. 
De jur împrejur, totul era acoperit de troiene. Acoperişurile 
colibelor abia se mai vedeau de sub zăpadă, iar pe alocuri 
fumurile păreau că se înălţă spre cer de-a dreptul din 
nămeţii albi, fuioare trandafirii în lumina dimineţii, care se 
lărgeau la vârf asemenea panaşelor de pe coifurile 
cavalerilor. 

Zbyszko se afla într-o sanie, mai întâi ca să-şi cruţe 
puterile, apoi din cauza frigului de care se putea apăra mai 
uşor îngropat în fân şi acoperit cu blănuri. Îi poruncise şi 
lui Głowacz să se întindă lângă el şi să aibă arbaleta la 
îndemână împotriva lupilor, dar deocamdată vorbea vesel 
cu el. 

—La Przasnysz, îi zise, o să dăm nutreţ la cai, o să ne 
încălzim puţin, apoi plecăm numaidecât. 

— La Ciechanów? 

— Mai întâi la Ciechanów, să ne închinăm prinţului şi 
să ascultăm sfânta slujbă. 

— Şi pe urmă? se interesă Głowacz. 

Zbyszko zâmbi şi răspunse: 

— Pe urmă, cine ştie dacă nu chiar la Bogdaniec. 


Cehul se uită mirat la el. Prin minte, îl fulgeră gândul 
că poate tânărul său stăpân renunţase la fiica lui Jurand şi 
lucrul i se păru cu atât mai aproape de adevăr, cu cât 
Danusia plecase, iar la urechea scutierului ajunsese la 
conac vestea că stăpânul de la Spychow se arătase 
împotriva tânărului cavaler. Aşadar, scutierul cumsecade 
se bucură din toată inima, fiindcă deşi ţinea mult la 
Jagienka, uitându-se la ea ca la o stea din cer, i-ar fi 
cumpărat bucuros fericirea fie şi cu propriul sânge. Pe 
Zbyszko îl îndrăgise şi pe el din tot sufletul şi ar fi dorit să-i 
slujească pe amândoi până la moarte. 

—Domnia Ta, vrei să te aşezi la casa moştenită! 


exclamă cu bucurie. 

— Cum pot să mă gândesc la asta, răspunse Zbyszko, 
când i-am provocat la luptă pe cavalerii teutoni, iar mai 
înainte şi pe Lichtenstein? De Lorche mi-a spus că marele 
maestru vrea să-l poftească în ospeţie la Toruń pe rege, 
aşa că o să mă alătur suitei regale şi cred că acolo Zawisza 
de Garbów sau Powala de Taczew îmi vor obţine de la 
stăpânul nostru îngăduinţa să-mi încrucişez lancea cu 
aceşti călugări în luptă. Mai mult ca sigur că îşi vor aduce 
şi scutierii, aşa că şi tu vei avea de lucru. 

— Dacă ar fi altfel, aş prefera să mă călugăresc, zise 
cehul. 


Zbyszko se uită mulţumit la el. 
—N-o să-i fie prea bine celui ce va lupta cu tine. 


Domnul lisus te-a dăruit cu o putere grozavă, dar ai face 
rău dacă te-ai lăuda prea mult cu ea, fiindcă unui scutier îi 
stă mai bine umilinţa. 

Cehul începu să clatine din cap în semn că nu se va 
lăuda cu forţa lui, dar n-o să se arate nici prea zgârcit cu 
ea nici împotriva nemților, iar Zbyszko continuă să 
zâmbească, de astă dată, însă, nu scutierului, ci propriilor 
gânduri. 

— Stăpânul cel bătrân se va bucura, când ne vom 
întoarce, adăugă Głowacz după o clipă, iar la Zgorzelice va 
fi şi acolo mare veselie. 

Lui Zbyszko, Jagienka îi apăru în faţa ochilor, de parcă 
înainte cu o clipă şezuse lângă el în sanie. I se întâmplase 
de multe ori ca atunci când se gândea la ea, s-o vadă 
foarte limpede... 

„Nu! îşi spuse, nu se va bucura, fiindcă dacă mă voi 
întoarce la Bogdaniec, va veni şi Danusia, iar ea n-are 
decât să-l ia pe altul...” Aici i se iţiră prin faţa ochilor Wilk 
de Brzozowa şi tânărul Cztan de Rogow şi-i păru rău la 
gândul că fata avea să încapă pe mâinile unuia dintre ei. 
„Mai bine să-şi găsească unul mai bun, o îndemnă în sinea 
lui, deoarece ăştia sunt nişte soarbe-bere şi nişte 
destrăbălaţi, iar ea este o fată cumsecade”. Se mai gândi şi 
că unchiul lui, când va afla de cele întâmplate, se va 
supăra grozav, dar se mângâie imediat la gândul că Macko 
se interesase întotdeauna în primul rând de neam şi averea 
care i-ar fi putut spori faima familiei. Jagienka era de bună 
seamă mai aproape, la numai o mejdină. În schimb, Jurand 
avea o moşie mai mare decât Zych de Zgorzelice, aşa că 
era uşor de prevăzut că Macko nu se va împotrivi prea 
mult acestei căsătorii, cu atât mai mult că ştia de 
dragostea nepotului, şi cât îi datora acesta Danusiei... O să 
bombăne, apoi se va bucura şi va începe să ţină la Danusia 
ca la propriul copil! 

Şi deodată, inima lui Zbyszko fu cuprinsă de un val de 
căldură şi de dor de unchiul acesta care era un om aspru, 
dar care-l iubea ca pe ochii din cap; în bătălii, avea mai 
multă grijă de el decât de sine, pentru el se lăcomea la 
pradă şi se străduia să-şi sporească avutul. Erau şi ei doi 
oameni singuri pe lume, fără nici o rudă afară de cele 

îndepărtate, cum era abatele, astfel că atunci când erau 
siliţi să se despartă uneori, nu ştiau ce să facă unul fără 
celălalt, mai ales bătrânul care nu-şi mai dorea nimic 
numai pentru el. 

—Ehei, se va bucura, se va bucura mult! îşi repetă 
Zbyszko, şi n-aş dori decât să mă primească şi Jurand la fel 
ca unchiul Macko. 

Şi încerca să-şi închipuie ce va spune şi ce va face 
Jurand, când va afla de cununia lor. În acest gând era şi 
puţină nelinişte, dar nu prea multă tocmai pentru că faptul 
era împlinit. Nu era de rangul lui Jurand să-l provoace la 
luptă, iar dacă s-ar fi împotrivit prea mult, Zbyszko i-ar fi 
putut răspunde astfel: „Opreşte-te, Domnia Ta, cât te rog 
cu binele, fiindcă dreptul Domniei Tale asupra Danuskăi 
este omenesc, iar al meu vine de la Dumnezeu, şi acum ea 
nu mai e decât a mea”. Ce auzise la vremea potrivită de la 
un cleric priceput în scriptură, cum că soţia trebuie să-şi 
părăsească tatăl şi mama şi să-şi urmeze bărbatul, îl făcea 
să se simtă mai puternic. Nu se aştepta, totuşi, ca între el 
şi Jurand să se ajungă la o ceartă înverşunată şi la răutate, 
întrucât nădăjduia că-i vor fi de mare ajutor rugăminţile 
Danusiei şi tot atât de mare, dacă nu şi mai mare sprijinul 
prinţului, al cărui supus era Jurand, şi al prinţesei la care 
tinea ca la tutorele copilei lui. 

La Przasnysz fură sfătuiţi să rămână şi să înnopteze 
acolo din cauza lupilor care se strânseseră în haite atât de 
mari din pricina gerului, încât îi atacau până şi pe oamenii 
care mergeau în cete. Cu toate acestea, Zbyszko nu vru să 
asculte, deoarece se întâmplă să întâlnească la han câţiva 
cavaleri mazovieni cu însoțitorii lor, care mergeau şi ei la 
prinţ la Ciechanów, şi de asemenea câţiva negustori 
înarmaţi chiar de la Ciechanów. Aceştia, veneau cu săniile 
încărcate din Prusia, într-un grup atât de mare încât nu-i 
mai ameninţa nici o primejdie, aşa că plecară în timpul 
nopţii, deşi spre seară se pornise dintr-odată un vânt 
puternic care adusese norii şi începuse să fulguiască. 
Călătoreau ţinându-se aproape unii de alţii, dar atât de 

încet, încât Zbyszko se gândi că nu vor ajunge în noaptea 
de Ajun. În câteva locuri, fură nevoiţi să dea zăpada la o 
parte, ca să poate trece caii. Din fericire, drumul se vedea 
bine prin pădure. Cu toate acestea, când zăriră Ciechanów 
înaintea lor, amurgul se lăsase peste lume. 

Poate că ar fi mers în jurul oraşului prin zăpada 
viscolită şi şuierul vijeliei fără să se ştie atât de aproape, 
dacă n-ar fi fost focurile aprinse pe înălţimea pe care 
fusese construit castelul. Nimeni nu ştia bine dacă în 
ajunul Crăciunului focurile ardeau pentru oaspeţi sau 
pentru că aşa era obiceiul de demult, dar nici Zbyszko şi 
însoțitorii lui nu se gândiră la asta, fiindcă voiau să se 
adăpostească mai repede în oraş. 

În acest timp, viscolul se înteţea tot mai mult, ascuţit şi 
geros, vântul aducea vălătuci uriaşi de zăpadă, zgâlţâia 
copacii, vuia făcându-şi de cap, ridica troiene întregi în 
sus, le muta şi le împrăştia peste sănii şi cai, şfichiuia 
feţele călătorilor înăbuşindu-le răsuflarea în piept şi 
vorbele. Clinchenitul clopoţeilor prinşi la oişte nu se mai 
auzea deloc, în schimb, printre urletele şi şuieratul 
viforului  răzbăteau parcă urletul jalnic al lupilor, 
nechezatul îndepărtat al cailor şi uneori strigătele 
înspăimântate ale oamenilor cerând ajutor. Caii vlăguiţi 
începură să se reazeme unii de alţii şi să înainteze din ce 
în ce mai încet. 

— Ehei, da’ ştiu că suflă vijelia, nu se-ncurcă! rosti cu 
glasul întretăiat cehul. Stăpâne, dacă nu ne-am afla 
aproape de oraş şi dacă n-ar fi aprins focurile, ar fi vai de 
noi. 

—lLa câmp deschis, ne-ar pândi moartea, răspunse 
Zbyszko, dar uite că nici focurile nu se mai văd. 

— Ninge atât de des, că nici focul nu mai luminează. 
Poate că vântoasa a împrăştiat lemnele şi cărbunii. 

În celelalte sănii, negustorii şi cavalerii îşi spuneau că 
dacă viforniţa prinde pe cineva departe de aşezările 
oamenilor, acela nu mai aude clopotele a doua zi. Dar 

Zbyszko se îngrijoră deodată şi zise: 

— Doamne fereşte ca Jurand să fie pe undeva pe drum. 

Cehul, deşi se uita mereu în direcţia focurilor, auzind 
cuvintele lui Zbyszko, întoarse capul şi întrebă: 

— Stăpânul de la Spychow trebuie să vină şi el? 

— Întocmai. 

— Cu jupâniţa? 

— Într-adevăr, focul nu se mai vede, îi răspunse 
Zbyszko. 

Flacăra dispăruse, în schimb, pe drum, înaintea cailor 
şi a săniilor se iviră câţiva călăreţi. 

—Ei, de ce ne aţineţi calea? strigă cehul cu 
luare-aminte, punând mâna pe arbaletă. Cine sunteţi? 

— Oamenii prinţului, trimişi să-i ajutăm pe călători. 

— Lăudat fie numele lui lisus Cristos! 

— În vecii vecilor. 

— Îndrumaţi-ne spre oraş! le spuse Zbyszko. 

— N-a rămas nimeni pe drum? 

— Nimeni. 

— De unde sunteţi? 

— De la Przasnysz. 

—N-aţi mai întâlnit şi alţi călători? 

— N-am mai văzut pe nimeni, dar poate că vin pe alte 
drumuri. 

— Oamenii îi caută pe toţi. Mergeţi după noi. V-aţi 
abătut de la drum! Spre dreapta! 

Şi întoarseră caii. Un răstimp nu se mai auzi decât 
vaierul vijeliei. 

— Sunt mulţi musafiri la vechiul castel? întrebă 
Zbyszko după o clipă. 

Neauzind ce-l întreabă, călăreţul cel mai apropiat se 
aplecă spre el: 

— Ce spui, Domnia Ta? 

— Întreb dacă prinţul are mulţi oaspeţi? 

— Ca şi mai demult, sunt destui! 

— Dar stăpânul de la Spychow este? 

—Nu este, dar îl aşteaptă. Au plecat oameni să-l 
întâmpine şi pe el. 

— Cu torţe? 

— Păi ce, vântul i-ar fi lăsat? 

Dar nu mai putură continua, fiindcă urletul viforului se 
înteţise şi mai mult. 

— Parcă-i nunta diavolilor! se miră cehul. 

Zbyszko îi porunci să tacă şi să nu cheme numele 
necuratului. 

— Tu nu ştii, îi spuse, că în timpul sărbătorilor puterea 
diavolească încremeneşte de spaimă şi încornoraţii se 
ascund prin copci? Odată, lângă Sandomierz, pescarii au 
găsit pe unul în ochiurile năvodului: ţinea o ştiucă în bot, 
dar când a auzit dangătul clopotului, a leşinat numaidecât, 
iar ei l-au altoit cu ciomegele până seara. Viforul este 
năprasnic într-adevăr, dar se pare că asta-i vrerea 
Domnului lisus care doreşte ca ziua de mâine să aducă mai 
multă bucurie. 

— Hm! Eram lângă oraş, dar dacă nu veneau oamenii 
ăştia, am fi umblat şi până la miezul nopţii, fiindcă o 
luasem pe alt drum, răspunse Głowacz. 

— Pentru că s-a stins focul. 


Între timp, intrară totuşi cu adevărat în oraş. Troienele 
de zăpadă, se înălţau şi mai mari pe străzi, atât de mari, că 
în multe locuri aproape că acopereau ferestrele. Din 
această pricină, cei care rătăceau în afara oraşului nu mai 
puteau să vadă luminile. În schimb, viforniţa se făcea 
simțită mai puţin aici. Străzile erau pustii, oamenii se 
aşezaseră la masa de Ajun. În faţa câtorva case, copiii cu 
vicleimul şi cu capra cântau colinde în ciuda viscolului. Şi 
în piaţă se vedeau oameni înfăşuraţi în paie de mazăre, 

care făceau pe urşii, dar încolo nu mai era nimeni. 
Neguţătorii ce-l însoţiseră pe Zbyszko şi pe ceilalţi şlahtici 
la drum, rămaseră în oraş, iar ceilalţi merseră mai departe 
până la castelul vechi, unde locuia prinţul. Având ochiuri 
de sticlă la ferestre, străluci vesel înaintea lor, cu tot 
viscolul, când se apropiară. 

Podul era coborât peste şanţul de apărare, întrucât 
vremea atacurilor lituaniene trecuse, iar cavalerii teutoni, 
aşteptându-se la război cu regele polon, umblau să-i 
câştige prietenia prinţului de Mazowsze. Unul dintre 
oamenii prinţului sună din corn şi poarta fu deschisă 
numaidecât. Aici erau vreo zece-cincisprezece arcaşi, dar 
pe ziduri şi pe metereze nu se vedea nici ţipenie de om, 
deoarece prinţul le îngăduise străjilor să coboare. Oaspeţii 
fură întâmpinați de bătrânul Mrokota, care venise cu două 
zile înainte. Urându-le bun venit în numele prinţului, îi 
conduse în odăile unde puteau să se îmbrace mai bine 
pentru masă. 

Zbyszko se apucă îndată să-l întrebe de Jurand de 
Spychow, dar acesta îi răspunse că nu venise, dar îl 
aşteptau, fiindcă făgăduise să vină, iar dacă s-ar fi 
îmbolnăvit mai rău, le-ar fi dat de ştire. Fusese totuşi 
trimisă înaintea lui o ceată de călăreţi, pentru că un viscol 
atât de straşnic nu mai pomeniseră nici cei mai în vârstă. 

— Poate că vor sosi în curând. 

— Altfel nu se poate. Prinţesa a poruncit să se aşeze 
farfurii şi pentru ei la masa comună. 


Aşadar, Zbyszko, cu toate că se temea puţin de Jurand, 
se bucură în inima lui şi îşi spuse: „Deşi nu ştiu ce-ar fi în 
stare să facă, soţia mea tot o să vină, nevasta mea, 
Danuska mea dragă!” Când se gândea la asta, mai că nu-i 
venea să creadă cât era de fericit. După care îşi zise că 
poate-i mărturisise totul acolo, poate că îl convinsese să i-o 
dea mai repede. „La drept vorbind, ce-i rămâne mai bun de 
făcut? Jurand este un om cu minte şi ştie că şi dacă nu 
vrea, eu tot aş lua-o, fiindcă dreptul meu este mai 
puternic”. 

Totodată, în timp ce se îmbrăca, vorbea cu Mrokota, 
întrebându-l dacă prinţul era sănătos şi mai ales prinţesa, 
pe care o îndrăgise ca pe o mamă încă de la Cracovia. De 
aceea, se bucură aflând că la castel erau cu toţii sănătoşi şi 
veseli, deşi prinţesei îi era tare dor de scumpa ei 
cântăreaţă. Acum îi cânta la lăută Jagienka, la care 
prinţesa ţine destul de mult, dar altfel decât la Danusia. 

— Care Jagienka? se miră Zbyszko. 


—Jagienka de Długolas, nepoata bătrânului Dtugolas. O 
jupâniţă frumoasă de care s-a îndrăgostit lotaringianul. 

— Cavalerul de Lorche este aici? 

—Păi unde putea să fie? Că doar de la conacul din 
pădure a venit aici şi a rămas, pentru că se simte foarte 
bine. Prinţul nostru nu duce niciodată lipsă de musafiri. 

—Mă bucur să-l întâlnesc, fiindcă este un cavaler fără 
prihană. 

— Şi el ţine la Domnia Ta. Hai să ne grăbim, că lumea 
se aşează la masă. 

Şi se duseră. În sala de mese, focul ardea în două 
cămine de care aveau grijă copiii de casă; se adunaseră 
destui oaspeţi şi curteni. Prinţul intră cel dintâi însoţit de 
voievod şi de câţiva sfetnici. Zbyszko i se închină şi îi 
sărută mâna. 

El, însă, îi luă capul în mâini, apoi îl trase mai la o parte 
şi-i spuse: 

— Am aflat totul. La început, nu m-am simţit prea bine, 
că aţi făcut totul fără ştirea mea, dar n-aţi avut încotro, 
fiindcă eu mă găseam atunci la Varşovia, unde voiam să 
petrec şi sărbătorile. E un lucru prea cunoscut că atunci 
când o femeie vrea să facă ceva, n-are rost să te pui 
împotrivă, fiindcă tot nu izbuteşti nimic. Prinţesa vă 
doreşte binele ca o mamă, dar şi eu prefer totdeauna să-i 
fac pe voie, ca s-o cruţ de tristeţe şi lacrimi. 

Zbyszko îi îmbrăţişă iarăşi genunchii prinţului. 

— Cu ajutorul lui Dumnezeu, o să mă achit şi eu de 
datorie. 

—Slavă Domnului că acum eşti sănătos. Să-i spui 
prinţesei că te-am primit cu bunăvoință, să se bucure şi ea! 
Dumnezeu mi-e martor că bucuria ei este şi a mea! O să-i 
spun şi lui Jurand o vorbă bună pentru tine şi cred că se va 
îndupleca, pentru că ţine foarte mult la prinţesă. 

— Chiar dacă n-ar vrea să mi-o dea, dreptatea mea 
precumpăneşte. 

—Aşa-i şi trebuie să fie de acord, dar ar putea să vă 
refuze binecuvântarea. Nimeni nu i-o poate smulge cu 
forţa, iar fără binecuvântarea părinţilor, n-o ai nici pe cea 
de la Dumnezeu. 


Zbyszko se îngrijoră auzind aceste cuvinte, căci până 
acum nu se gândise la asta. Dar tocmai atunci intră 
prinţesa cu Jagienka de Długolas şi celelalte jupâniţe, aşa 
că se repezi s-o întâmpine, iar ea îl primi cu şi mai multă 
bunăvoință decât prinţul şi începu să-i vorbească despre 
aşteptata sosire a lui Jurand. Farfuriile pentru ei se află pe 
masă şi au fost trimişi oameni anume să-i îndrume prin 
viscol. Nu mai pot întârzia cu cina de Ajun, deoarece 
soţului ei nu-i place să aştepte, dar vor sosi şi ei înainte de 
sfârşitul mesei. 

— Cât despre Jurand, îi spuse prinţesa, va fi cum va voi 
Dumnezeu. Fie am să-i spun totul astăzi, fie mâine după 
slujbă, iar prinţul mi-a promis şi el că mă va ajuta. Jurand e 
îndârjit, dar nu cu cei la care ţine şi le este dator. 

Aici, se apucă să-i povestească lui Zbyszko cum să se 
poarte cu socrul lui şi Doamne fereşte să-l supere. Se arătă 
plină de intenţii bune, dar cine cunoştea lumea mai bine şi 
vedea mai departe decât Zbyszko, ar fi simţit în cuvintele 
ei oarecare teamă. Poate că era aşa, deoarece stăpânul de 
la Spychâw nu se lăsa în genere convins prea uşor sau 
poate că prinţesa era puţin îngrijorată pentru că nu-l 

văzuse de multă vreme. Afară, vântoasa se înteţea tot mai 
mult şi toţi vorbeau că pe oricine-l va surprinde la câmp 
deschis, acolo avea să rămână; prinţesei îi trecu totuşi prin 
minte şi altă presupunere: anume că Danuska îi 
destăinuise tatălui ei că se unise cu Zbyszko prin cununie, 
iar acesta, mâniindu-se, hotărâse să nu mai vină la 
Ciechanów. Nu voia să-i încredinţeze lui Zbyszko astfel de 
gânduri şi nici nu mai avu când, fiindcă slujitorii începură 
să aducă mâncarea şi s-o aşeze pe masă. Cu toate acestea, 
Zbyszko avu timp să-i mai îmbrăţişeze încă o dată 
picioarele şi s-o întrebe: 

—Dar dacă vor veni, ce se va întâmpla, stăpână 
milostivă? Mrokota mi-a spus că pentru Jurand s-a pregătit 
o odaie separată, unde se va găsi fân şi pentru 
aşternuturile scutierilor. Ce va fi, însă?... 

Prinţesa se porni să râdă şi lovindu-l uşor cu mănuşa 
peste faţă, răspunse: 

— Taci din gură? Ce mai vrei? Ia uite la el! 

Şi se îndreptă spre prinţ, în faţa căruia slujitorii 
trăgeau jilţul, ca să se poată aşeza. Mai înainte, însă, unul 
dintre ei îi oferi o farfurie întinsă, plină cu turtă tăiată în 
felii subţiri şi anafură, pe care prinţul avea s-o împartă cu 
oaspeţii, curtenii şi slujitorii. Una la fel o ţinea pentru 
prinţesă un flăcăiaş frumos, fiul castelanului de 
Sochaczew. De cealaltă parte a mesei, stătea în picioare 
preotul Wyszoniek care avea să binecuvânteze cina întinsă 
pe un strat subţire de fân mirositor. Dar deodată, în uşă se 
ivi un om acoperit de zăpadă şi începu să strige cât putea 
de tare: 

— Stăpâne milostiv! 

—Ce este? întrebă prinţul, nu prea bucuros că se 
întrerupsese ritualul. 

— Pe drumul dinspre Radzanów, nişte călători au fost 
acoperiţi de zăpadă. Avem nevoie de mai mulţi oameni, ca 
să-i scoatem de sub nămeţi. 

Se îngrijorară cu toţii auzind acestea, se sperie şi 
prinţul şi întorcându-se către castelanul de Sochaczew, 
porunci: 

— Dă-i câţiva călăreţi cu lopeţi cât mai repede. 

După care îl întrebă pe cel ce adusese vestea: 

— Sunt mulţi? 

—N-am putut să ne dăm seama. Viscoleşte groaznic. 
Sunt cai şi sănii. O ceată mai mare de oameni. 

— Şi nu ştiţi ai cui sunt? 

— Lumea zice că ai şlahticului de la Spychow. 


Capitolul XXVI 


CÂND AUZI ACEASTĂ VESTE NEFERICITĂ, Zbyszko, fără să 
mai ceară învoirea prinţului, se repezi la grajduri şi 
porunci să se pună şeile pe cai. Cehul care, ca un şlahtic 
ce era, îl însoţise în sala de mese, abia mai avu timp să se 
întoarcă în odaie şi să aducă o şubă din blană de vulpe; 
nici nu mai încercă să-l reţină pe tânărul stăpân, întrucât, 
ager la minte din naştere, ştia că nu va izbuti nimic, iar 
zăbava s-ar putea arăta cu primejdie. Încălecând pe al 
doilea cal, luă de la paznicul porţii câteva torţe şi porniră 
numaidecât împreună cu oamenii prinţului, pe care-i 
pregătise în grabă bătrânul castelan. Dincolo de poartă îi 
înghiţi un întuneric de nepătruns, dar viforniţa li se păru 
mai slabă. Poate că s-ar fi rătăcit de îndată afară din oraş, 
dacă n-ar fi fost omul trimis să-i vestească la castel, care 
acum îi conducea mai repede şi mai sigur cu ajutorul unui 
câine ce ştia drumul dinainte. La câmp deschis, vijelia 
începu iarăşi să le şfichiuiască feţele, mai ales că alergau 
la galop. Drumul era plin de hârtoape, iar pe alocuri atât 
de troienit, încât erau siliţi să-şi încetinească goana, 
deoarece zăpada ajungea până la burta cailor. Oamenii 
prinţului aprinseră torţele şi făcliile, înaintând prin fumul 

şi flăcările în care vântul sufla cu atâta tărie de parcă voia 
să le smulgă de pe beţele înmuiate în smoală şi să le 
împrăştie pe câmpuri şi peste păduri. Drumul era lung - 
trecură de aşezările mai apropiate de Ciechanów, apoi de 
Niedzborz, după care cotiră spre Radzwandw. Dincolo de 
Niedzborz, furtuna începu într-adevăr să scadă în putere. 
Palele de vânt erau mai slabe şi nu mai aduceau atâta 
zăpadă. Cerul se mai luminase. De sus, se mai cernu o 
vreme zăpada, dar conteni repede. După aceea, ici şi colo, 
printre nori, apărură stelele. Caii începură să sforăie şi 
călăreţii să respire mai uşor. Stelele se îndeseau cu fiecare 
clipă şi se lăsa gerul, După un răstimp, cam cât ai spune 
câteva rugăciuni, se aşternu liniştea. 

Cavalerul de Lorche, care călărea lângă Zbyszko, 
încercă să-l mângâie, spunându-i că Jurand, când îşi 
dăduse seama de primejdie, se gândise fără îndoială mai 
întâi să-şi scape copila şi chiar dacă aveau să-i dezgroape 
pe toţi, îngheţaţi, pe Danusia o s-o găsească în viaţă şi 
poate dormind sub blănuri. Dar Zbyszko nu-l prea 
înţelegea, în sfârşit nici nu mai avu timp să-l asculte, 
fiindcă după o vreme, călăuza care călărea în frunte, se 
depărtă de drum. 

Tânărul cavaler ieşi înainte şi întrebă: 

— De ce ne abatem din drum? 


— Pentru că ei n-au fost acoperiţi de zăpadă pe drum, 
ci acolo, hăt! Domnia Ta, vezi tufişul acela de arini? 


Odată cu aceste cuvinte, arătă cu mâna mai departe 
spre tufele de arin care se puteau vedea pe întinderea 
albă, întrucât norii nu mai acopereau tipsia Lunii şi 
noaptea se mai luminase. 

— Se vede că s-au îndepărtat de drum. 


— S-au depărtat de drum şi au mers în cerc pe lângă 
râu. Când e vânt şi viscoleşte zăpada, nu-i prea greu să te 
rătăceşti. Au mers până când le-au ostenit caii. 

— Şi cum i-aţi găsit? 

— Ne-a dus câinele. 

— Nu se află niscaiva colibe prin apropiere? 

— Sunt, dar de cealaltă parte a râului. Uite colo curge 
Wkra. 

— Daţi pinteni cailor! strigă Zbyszko. 

Dar era mai lesne să porunceşti decât să o duci la 
îndeplinire, căci deşi era un ger năprasnic, pe luncă stratul 
de zăpadă, uscat şi proaspăt adus de vânt, încă nu 
îngheţase, şi caii se afundau până mai sus de genunchi; nu 
puteau să înainteze prea repede. Deodată, ajunse până la 
ei lătratul câinelui şi drept înaintea lor se iţi un trunchi 
aplecat de salcie, deasupra căruia lucea în lumina Lunii 
coroana crengilor desfrunzite. 

— Sunt mai încolo, îi lămuri călăuza, nu departe de 
ariniş; dar şi aici trebuie să fie ceva. 

— Sub salcie este un troian. Faceţi lumină! 


Câţiva dintre oamenii prinţului, descălecară şi luminară 
locul cu torţele, după care unul strigă imediat: 

—E un om sub zăpadă! I se vede capul, uite aici! 

— Şi un cal! strigă îndată altul. 

— Dezgropaţi-l! 

Lopeţile începură să se cufunde în zăpadă şi s-o arunce 
în amândouă părţile. 

După o clipă, ieşi la iveală o siluetă omenească cu 
capul plecat pe piept şi căciula trasă peste faţă. O mână 
ţinea hăţurile calului care zăcea alături cu nările în 
zăpadă. Se pare că omul rămăsese în urmă poate pentru a 
ajunge mai repede la locuinţele oamenilor şi a se întoarce 
cu ajutoare, iar când îi căzuse calul, se adăpostise sub 
salcie în partea apărată de vânt şi acolo înţepenise. 

— Vino cu torta! strigă Zbyszko. 

Un slujitor apropie lumina de faţa celui îngheţat, dar 
era greu să-i recunoască trăsăturile. Abia când al doilea 
slujitor ridică în sus capul plecat, din toate piepturile se 
smulse un singur strigăt: 

— Stăpânul de la Spychow! 

Zbyszko porunci la doi oameni să-l ia în braţe şi să-l 
readucă la viaţă în cea mai apropiată colibă, iar el se 
repezi împreună cu ceilalţi slujitori şi călăuza să salveze 
restul suitei. Pe drum, se gândi că o va găsi acolo pe 
Danusia, soţia lui, poate fără viaţă, şi îndemnă fără milă 
calul care înota în zăpada până la piept. Din fericire, nu 
mai era departe, cel mult câteva stadii. Din întuneric se 
auziră chemările oamenilor care rămăseseră mai înainte 
cu cei înzăpeziţi: „Aici!” Zbyszko ajunse la ei şi sări din şa: 

— Puneti mâna pe lopeţi! 

Două sănii erau deja dezgropate de cei rămaşi să-i 
păzească. Caii şi oamenii din ele îngheţaseră cu totul şi nu 
mai puteau fi ajutaţi. Unde erau celelalte, se putea 
cunoaşte numai după movilele de omăt, deşi nu toate 
săniile erau acoperite. Lângă unele, se vedeau caii cu 
burţile proptite în nămeţi, parcă smucindu-se să alerge, 
încremeniţi în ultima sforţare. Înaintea unei perechi, stătea 
un om cu sulița în mână, cufundat până la brâu în zăpadă, 
nemişcat ca un stâlp; în cele mai depărtate, slujitorii 
muriseră lângă cai, ţinându-i de zăbală. Se vede că 
moartea îi surprinsese în clipa când voiau să scoată caii 
din troiene. La capătul alaiului, se afla o sanie neacoperită 
deloc de zăpadă. Surugiul şedea ghemuit în faţă cu mâinile 
peste urechi, iar în spate zăceau doi oameni; dâlmele 
lunguieţe de zăpadă, depuse peste piepturile lor, se uneau 
cu mormanul de alături şi-i acopereau ca o pătură, în timp 
ce ei păreau că dorm tăcuţi şi nemişcaţi. Alţii însă, 
pieriseră luptând până la ultima suflare cu vijelia, fiindcă 
înlemniseră în atitudini ce exprimau sforţarea. Câteva sănii 
erau răsturnate; unele aveau oiştile frânte. Lopeţile 
descopereau mereu spinările cailor încordate ca nişte 
arcuri sau capetele cu dinţii înfipţi în zăpadă, oameni în 
sănii ori pe lângă ele, dar în nici una nu găsiră vreo 
femeie. La răstimpuri, Zbyszko mânuia lopata cu atâta 
râvnă, încât i se îmbrobona fruntea de sudoare; alteori 
lumina ochii morţilor cu inima bătându-i de teamă să nu 
vadă printre ei chipul soţiei iubite, dar totul era în zadar! 

Flacăra lumina doar feţele mustăcioase ale războinicilor de 
la Spychów, dar nicăieri nici urmă de Danusia sau de vreo 
altă femeie. 

— Ce înseamnă asta? se întrebă uluit tânărul cavaler. 


Şi strigă la oamenii care trudeau în apropiere, 
întrebându-i dacă n-au descoperit ceva; dar şi aceştia 
dezgropaseră numai bărbaţi. În cele din urmă, sfârşiră 
treaba. Slujitorii înhămară la sănii caii lor şi aşezându-se 
pe capră porniră cu morţii spre Niedzborz, ca să mai 
încerce acolo la căldură să mai readucă pe vreunul la 
viaţă. Zbyszko, cehul şi câţiva oameni mai rămaseră. Îi 
trecu prin gând că sania cu Danusia se despărţise de alai; 
poate că Jurand, cum era de aşteptat, înhămase la ea cei 
mai buni cai şi poruncise să plece înainte; sau poate că o 
lăsase la vreo colibă pe drum. Nici Zbyszko nu mai ştia ce 
să creadă; în orice caz, voia să vadă nămeţii mai apropiaţi, 
arinişul şi pe urmă să se întoarcă şi să mai caute pe drum. 

Dar prin mormanele de zăpadă, nu mai găsiră nimic. În 
tufărişuri văzură de câteva ori sticlind ochii lupilor, dar 
nicăieri nu mai dădură de alte urme de oameni şi cai. 
Lunca dintre ariniş şi drum lucea acum în razele Lunii şi 
pe întinderea ei tristă se vedeau într-adevăr de departe pe 
alocuri câteva pete întunecate, dar şi acestea erau tot lupi 
care, la apropierea oamenilor, îşi luaseră repede tălpăşiţa. 

— Domnia Ta! spuse cehul în cele din urmă, în zadar 
mai căutăm pe aici, fiindcă jupâniţa de la Spychow nu era 
în alai. 

—La drum! răspunse Zbyszko. 

—N-o s-o găsim nici pe drum. M-am uitat bine dacă 
într-una din sănii nu este şi vreo ladă cu veşminte 
femeieşti. N-am văzut nimic. Jupâniţa a rămas la Spychow. 

Zbyszko rămase uimit la remarca cehului, aşa că 
răspunse: 

— Să dea Dumnezeu să fie aşa cum zici. 

Cehul îşi puse şi mai mult mintea la treabă: 

— Dacă era în vreo sanie, stăpânul cel bătrân n-ar fi 

plecat de lângă ea, iar dacă ar fi făcut-o, ar fi luat-o în şa 
pe calul lui şi i-am fi găsit împreună. 

—Să ne întoarcem încă o dată acolo, rosti Zbyszko 
neliniştit. 

Pentru că îi trecu prin gând că aşa se şi întâmplase, 
cum spunea cehul. Dacă nu căutaseră cu destulă grijă? 
Dacă Jurand o urcase pe Danusia pe calul lui, apoi, când 
calul se prăbuşise, jupâniţa se depărtase de el, vrând să 
găsească ajutor pentru tatăl ei? În acest caz, se putea afla 
pe undeva sub zăpadă prin apropiere. 

Dar Gtowacz, parcă ghicindu-i gândurile, repetă: 

— În acest caz, s-ar fi găsit în vreuna dintre sănii ceva 
de îmbrăcat, căci n-ar fi plecat la curtea prinţului numai cu 
hainele de pe ea. 


Cu toate acestea, se întoarseră totuşi sub salcie, dar 
nici sub ea, nici la o stadie în jurul ei nu găsiră nimic. Pe 
Jurand îl duseseră oamenii prinţului la Niedzborz, şi 
împrejur era pustiu. Cehul mai spune că şi câinele care 
alerga înaintea călăuzei şi care-l găsise pe Jurand, ar fi 
găsit-o şi pe jupâniţă. Abia atunci Zbyszko răsuflă uşurat, 
aproape convins că Danusia rămăsese acasă. Fu în stare 
chiar să-şi explice de ce se întâmplase astfel: se vede că 
jupâniţa îi mărturisise tatălui, iar acesta, nefiind de acord 
cu căsătoria, o lăsase acasă înadins, venind numai el să-i 
înfăţişeze prinţului toată nemulţumirea lui şi să ceară 
sprijinul episcopului. La acest gând, Zbyszko nu-şi putu 
stăpâni un simţământ de uşurare, ba chiar de bucurie, 
înțelegând că odată cu moartea lui Jurand dispăruseră 
toate piedicile. „Jurand n-a vrut, dar asta a fost voia 
Domnului lisus, îşi spuse cavalerul, şi Dumnezeu învinge 
întotdeauna”. Acum nu-i mai rămăsese de făcut decât să se 
ducă la Spychów şi s-o ia pe Danuska - era doar soţia lui -, 
iar după aceea să împlinească şi cununia, ceea ce era mai 
uşor de făcut în apropierea hotarului, decât în depărtatul 
Bogdaniec. „Asta-i dorinţa lui Dumnezeu!” repetă în sinea 
lui. Se ruşină totuşi de bucuria lui şi întorcându-se spre 

ceh, zise: 

— Acum, îmi pare rău de el şi o spun cu voce tare. 

— Oamenii vorbeau că nemţii se temeau de el ca de 
moarte, răspunse scutierul. 


Iar după un răstimp întrebă: 
— Acum, ne întoarcem la castel? 


— Prin Niedzborz, încuviinţă Zbyszko. 

Ajunseră într-adevăr la Niedzbórz şi opriră înaintea 
curţii, unde-i întâmpină bătrânul şlahtic Zelech. Pe Jurand 
nu-l mai găsiră, dar Zelech le dădu o veste bună: 

— Aici, l-au frecat cu zăpadă, aproape până la os, îi 
lămuri, şi i-au turnat vin în gură, după care au turnat apă 
încălzită pe el şi abia atunci a început să răsufle. 

— Trăieşte? întrebă bucuros Zbyszko care la această 
veste, uită de propriile necazuri. 

— Trăieşte, dar numai Dumnezeu ştie cât o s-o mai 
ducă, deoarece sufletului nu-i place să se întoarcă din 
drum. 

— Şi de ce a plecat de aici? 

— Pentru că au venit trimişii prinţului după el. Am luat 
toate plăpumile din casă, l-am învelit şi l-am lăsat să plece. 

— N-a spus nimic de fiica lui? 

— Abia era în stare să răsufle; încă nu-şi recăpătase 
vorbirea. 

— Şi ceilalţi? 

— Ceilalţi au trecut în lumea de dincolo. Sărmanii, nu 
vor mai veni la slujba de Crăciun, poate doar la cea pe care 
o va face însuşi Domnul lisus în cer. 

— Nici unul n-a revenit la viaţă? 

— Nici unul. Haideţi în odaie, să nu vorbim în tindă. 
Dacă vreţi să-i vedeţi, zac întinşi pe lângă foc în odaia 
slugilor. Hai înăuntru! 

Dar ei se grăbeau şi nu mai voiră să intre, cu toate că 

bătrânul Zelech stărui, întrucât era bucuros când putea să 
mai „vorovească” şi el cu cineva. De la Niedzbórz până la 
Ciechanów mai aveau o bucată bună de drum şi Zbyszko 
era foarte nerăbdător să-l vadă cât mai repede pe Jurand, 
ca să afle ceva de la el. 

Îşi îndemnară caii cât putură pe drumul înzăpezit. Când 
sosiră, era trecut de miezul nopţii şi slujba tocmai se 
terminase în capela castelului. La urechea lui Zbyszko 
ajunse mugetul vitelor şi behăitul caprelor; după obiceiul 
străvechi, credincioşii le imitau, amintind astfel că lisus se 
născuse într-un staul. După slujbă, prințesa veni la 
Zbyszko cu faţa îngrijorată, speriată şi începu să-l întrebe: 

— Danusia unde este? 

— N-am găsit-o. Dar Jurand n-a spus nimic, că am auzit 
că trăieşte? 

— isuse milostiv!... Vai nouă, Dumnezeu ne-a pedepsit! 
Jurand n-a vorbit şi zace ţeapăn ca un buştean. 

—Nu te teme, milostivă stăpână. Danuska a rămas la 
Spychow. 

— De unde ştii? 

— În nici o sanie, n-am găsit vreo urmă de veşminte. Nu 
putea porni la drum doar într-un cojocel. 

—E adevărat, pe viul Dumnezeu! 

Şi ochii începură să-i strălucească de bucurie, iar după 
o clipă, exclamă: 

— Ehei! Micuţule lisus, care te-ai născut astăzi, se vede 
că nu eşti mâniat pe noi, ci dimpotrivă, binecuvântarea ta 
stă asupra noastră. 

O pusese totuşi pe gânduri că Jurand venise fără 
Danusia, aşa că se interesă mai departe: 

— De ce s-o fi lăsat acasă? 

Zbyszko îi înfăţişă bănuielile lui. Prințesei i se părură 
îndreptăţite; n-o impresionară însă prea mult. 

— Acum, Jurand o să ne datoreze viaţa, rosti, şi la drept 
vorbind, şi ţie, pentru că şi tu te-ai dus să-l scoţi din 


391 


zăpadă. Ar trebui să aibă o piatră în piept, în loc de inimă, 
ca să se mai împotrivească! Poate că Dumnezeu îl previne 
astfel că nu se cuvine să se împotrivească lucrurilor sfinte. 
Când o să-şi revină şi o să vorbească, o să i-o spun 
numaidecât. 

— Mai întâi trebuie să-şi vină în fire, pentru că încă nu 
se ştie de ce n-a luat-o şi pe Danuska. Dacă este bolnavă? 

—Nu vorbi cu păcat! Şi aşa sunt destul de tristă că nu 
se află aici. Dacă era bolnavă, n-ar fi lăsat-o singură! 

—E cu putinţă! se învoi Zbyszko. 

Şi se duseră la Jurand. În încăpere era foarte cald, ca în 
odăiţa de scaldă, şi destulă lumină, deoarece pe vatră 
ardeau reteveie uriaşe de pin. Preotul Wyszoniek veghea 
bolnavul întins pe pat, acoperit cu blănuri de urs. Era palid 
la faţă, cu părul lipit de sudoare şi cu ochii închişi. Avea 
gura deschisă şi pieptul i se ridica parcă greoi, dar cu 
atâta putere că blănurile cu care era acoperit se înălţau şi 
coborau odată cu răsuflarea. 

— Cum se mai simte? întrebă prinţesa. 

-—l-am turnat o oală cu vin fiert în gură, răspunse 
preotul Wyszoniek, şi a început să asude. 

— Doarme sau e treaz? 

— Poate că nu doarme, fiindcă se mişcă întruna. 

— Ai încercat să vorbeşti cu el? 

— Am încercat, dar nu răspunde nimic, cred că n-o să 
vorbească până mâine în zori. 

—O să aşteptăm până se revarsă zorile, spuse prinţesa. 

Părintele Wyszoniek stărui să se ducă să se odihnească, 
dar ea nu vru să-l asculte. Voia întotdeauna şi în toate să 
fie egală, mai ales în privinţa virtuţilor creştineşti, aşadar 
şi în îngrijirea bolnavilor, cu răposata regină Jadwiga şi să 
răscumpere astfel prin însuşirile ei sufletul tatălui; nu 
pierdea deci nici un prilej ca, într-o ţară creştinată mai 
demult, să se arate mai înflăcărată decât ceilalţi şi să 

şteargă amintirea că se născuse păgână. 

Şi afară de asta, ardea de nerăbdare să afle ceva chiar 
din gura lui Jurand despre Danusia, întrucât în ceea ce o 
privea nu era cu totul liniştită. Aşezându-se deci lângă 
patul lui, începu să îngâne rugăciuni până când avea să 
aţipească. Zbyszko, care nu se însănătoşise cu totul şi, pe 
de altă parte, ostenise peste măsură noaptea trecută, îi 
urmă curând pilda şi peste un ceas, adormiră amândoi atât 
de adânc, încât poate că ar fi dormit până la ziuă dacă nu 
i-ar fi trezit în zori glasul clopoţelului din capela castelului. 

Dar clinchetul lui îl trezi şi pe Jurand, care deschise 
ochii, se ridică îndată în capul oaselor în pat şi se uită 
împrejur clipind din ochi. 

— Binecuvântat fie numele lui lisus Cristos!... Cum te 
simţi, Domnia Ta? îl întrebă prinţesa. 

Se vede, însă, că nu-şi revenise cu totul, fiindcă se uită 
la ea, ca şi când n-o cunoştea, iar după o clipă strigă: 

— Aici, veniţi aici şi daţi zăpada la o parte! 

— Pentru numele lui Dumnezeu! Te afli la Ciechanów, 
Domnia Ta! îl îndreptă prinţesa. 


Jurand îşi încreţi fruntea, ca un om care îşi adună 
gândurile cu greutate, şi răspunse: 

-—lLa Ciechandw?... Copila mă aşteaptă şi... prinţul... 
Danuska! Danuska!... 

Şi deodată, închizând ochii, căzu din nou pe pernă. 
Zbyszko şi prinţesa se speriară, întrebându-se dacă nu 
cumva murise, dar în aceeaşi clipă, pieptul începu să i se 
mişte răsuflând adânc, asemenea unui om care se 
cufundase într-un somn profund. 

Părintele  Wyszoniek îşi puse un deget pe buze, 
făcându-le semn cu mâna să nu-l trezească, după care 
şopti: 

— Poate că aşa o să doarmă toată ziua. 

— Da, dar ce-a spus? întrebă prinţesa. 

—A spus că jupâniţa îl aşteaptă la Ciechanów, îi 

răspunse Zbyszko. 
— Pentru că nu-şi venise încă în fire, lămuri preotul. 


Capitolul XXVII 


PĂRINTELE WYSZONIEK SE TEMEA CĂ şi când se va trezi a 
doua oară, Jurand îşi va pierde iarăşi judecata pentru mai 
multă vreme. Deocamdată, le promise prinţesei şi lui 
Zbyszko că le va da de ştire atunci când bătrânul cavaler 
va putea vorbi, iar după plecarea lor, se duse şi el să se 
culce. Într-adevăr, Jurand se trezi abia a doua zi de 
sărbătoare chiar la amiază, însă cu mintea limpede. 
Prinţesa şi Zbyszko erau de faţă, aşa că Jurand, 
ridicându-se în şezut în pat, se uită la ea, o recunoscu şi se 
interesă: 

—Stăpână milostivă... Pentru Dumnezeu, eu sunt la 
Ciechanów? 

— Şi ai dormit toată ziua, îi răspunse prințesa. 

— M-a acoperit zăpada. Cine m-a scăpat? 

— Cavalerul acesta: Zbyszko de Bogdaniec. Îţi aduci 
aminte, la Cracovia... 

Jurand privi o clipă cu ochiul sănătos la tânăr şi zise: 

— Îmi aduc aminte... Dar unde-i Danuska? 

—Nu trebuia să vină cu Domnia Ta? întrebă prinţesa 
neliniştită. 

— Cum să vină cu mine, dacă eu veneam la ea? 

Zbyszko şi prinţesa se uitară unul la celălalt, crezând 
că prin gura lui Jurand vorbea fierbinţeala, după care 
cneaghina spuse: 

— Vino-ţi în fire, pentru numele lui Dumnezeu! Fata n-a 
fost cu Domnia Ta? 

— Fata? Cu mine? se miră Jurand. 

— Pentru că oamenii Domniei Tale au murit, dar pe ea 
n-am găsit-o printre ei. De ce ai lăsat-o la Spychow? 
El rămase iarăşi uimit, dar de astă dată cu teamă în 


glas: 
— La Spychâw? Păi ea era la Luminăţia Ta, nu la mine! 


— Bine, dar Domnia Ta ţi-ai trimis oamenii cu o 
scrisoare, ca s-o ia de la conacul din pădure! 

— În numele Tatălui şi al Fiului! răspunse Jurand. N-am 
trimis pe nimeni după ea. 

Atunci, prinţesa păli deodată. 

—Ce înseamnă asta? întrebă nedumerită, eşti sigur, 
Domnia Ta, că ştii ce vorbeşti? 

— Pentru mila lui Dumnezeu, unde-mi este copila? 
strigă Jurand, zvâcnind în picioare. 

Părintele Wyszoniek, auzind acestea, ieşi repede din 
odaie, iar prinţesa îşi continuă vorba: 

—Ascultă-mă, Domnia Ta: la conacul din pădure, a 
venit o ceată de oameni înarmaţi cu scrisoare de la Domnia 
Ta. În scrisoare, ne aduceai la cunoştinţă că te-a strivit o 
grindă în timpul incendiului... că eşti pe jumătate orb şi 
vrei să-ţi vezi fiica... Au luat-o pe Danuska şi au plecat... 

— Vai mie! strigă Jurand. Pe Dumnezeu din cer, la 
Spychów n-a fost nici un incendiu şi nici eu n-am trimis pe 
nimeni după ea! 

Atunci, intră şi preotul Wyszoniek cu scrisoarea, pe 
care i-o înmână lui Jurand şi-l întrebă: 

— Nu este scrisul Domniei Tale? 

—Nu ştiu. 

— Dar pecetea? 

— Pecetea este a mea. Ce zice în scrisoare? 


Părintele Wyszoniek reciti scrisoarea şi Jurand ascultă 
luându-se cu mâinile de păr, după care spuse: 
— Scrisoarea este falsă!... Pecetea prefăcută! Vai de 

sufletul meu! Mi-au prins copila şi-i vor lua viaţa! 

— Cine? 

— Cavalerii teutoni! 

— Pe rănile Mântuitorului! Trebuie să-l vestim pe prinţ! 
Să trimită soli la căpetenia Ordinului! exclamă cneaghina. 
Iisuse milostiv, salveaz-o şi ajută-ne!... 

Cu aceste cuvinte, ieşi strigând din încăpere. Jurand 
sări din pat şi se apucă să-şi pună în grabă hainele pe el. 
Zbyszko stătea împietrit, dar în curând dinţii încleştaţi 
începură să-i scrâşnească ameninţător. 

—De unde ştii, Domnia Ta, că au răpit-o cavalerii 
teutoni? se interesă preotul Wyszoniek. 

— Jur pe chinurile Mântuitorului! 

— Aşteaptă puţin!... E cu putinţă. Au venit să se plângă 
împotriva Domniei Tale la conacul din pădure... Voiau să 
se răzbune... 

— Ei au răpit-o! strigă Zbyszko deodată. 

Spunând acestea, ieşi din odaie şi, dând fuga la 
grajduri, porunci să înhame caii la sănii, pe câţiva să pună 
şeile, el însuşi neştiind prea bine ce vrea să facă. Înţelegea 
doar că trebuie să alerge în ajutorul Danusiei, şi asta 
numaidecât, fie şi până în Prusia, iar acolo s-o smulgă din 
mâinile vrăjmaşilor sau să piară. 

După care reveni în odaie să-l anunţe pe Jurand că 
armele şi caii vor fi gata imediat. Era sigur că Jurand va 
merge cu el. Fierbea de mânie, durere şi părere de rău, 
dar în acelaşi timp nu-şi pierdea nădejdea, deoarece avea 
impresia că amândoi, împreună cu spăimosul cavaler de 
Spych6w, vor fi în stare să facă totul, să atace până şi 
întreaga putere teutonă. 

În încăpere, afară de Jurand, părintele Wyszoniek şi 
prinţesă, îi găsi şi pe prinţ, pe cavalerul de Lorche şi pe 
bătrânul şlahtic de Dtugolas, pe care cneazul, aflând de 
cele întâmplate, îl chemase şi pe el la sfat, având în vedere 
înţelepciunea lui şi cunoaşterea cavalerilor teutoni, la care 

stătuse ani lungi în robie. 
— Trebuie să facem totul cu chibzuinţă, să nu greşim 


procedând orbeşte din cauza grabei şi s-o pierdem astfel 
pe jupâniţă - îşi dădu cu părerea stăpânul de la Dtugolas. 
Se cuvine să ne plângem fără întârziere maestrului 
Ordinului şi dacă Luminăţia Sa prinţul îmi dă o scrisoare, 
am să i-o duc chiar eu. 

—O să-ţi dau scrisoarea şi Domnia Ta o să i-o duci, 
acceptă prinţul. N-o să lăsăm copila să piară, aşa să-mi 
ajute Dumnezeu şi Sfânta Cruce. Maestrul teuton se teme 
de război cu regele polon şi este interesat să ne câştige de 
partea lui pe mine şi pe fratele meu Semko... Nu cred că a 
fost răpită din porunca lui şi am să-i cer să-i dea drumul. 

— Şi dacă totuşi el a dat porunca? întrebă preotul 
Wyszoniek. 

—Deşi este teuton, e mai cinstit decât ceilalți, 
răspunse prinţul, şi cum v-am spus, acum va prefera să-mi 
facă pe voie, în loc să-mi stârnească mânia. Puterea lui 
Jagiełło nu poate fi dispreţuită... ehei! ne-au tăbăcit pielea 
cât au putut, dar acum şi-au dat seama că dacă şi noi, 
mazurienii, îi vom sări în ajutor lui Jagiełło, va fi rău de 
ei... 


Şlahticul de Dtugolas îi continuă vorba: 

— Asta-i adevărul. Cavalerii teutoni nu fac nimic în 
zadar; de aceea, socotesc că dacă ei au răpit fata, au 
făcut-o doar ca să smulgă paloşul din mâna lui Jurand şi fie 
să-i ceară răscumpărare, fie s-o schimbe cu cineva. 

Aici, se întoarse spre stăpânul de la Spychow: 

— Ce prinşi ai acum? 

— Pe de Bergow, răspunse Jurand. 

—E cineva însemnat? 

— Se pare că da. 

De Lorche, auzind numele lui de Bergow, se interesă de 

el; aflând despre ce e vorba, spuse: 
— Este rudă cu contele Gueldre, un mare binefăcător al 


Ordinului, care se trage dintr-o familie cu mari merite în 
slujba lui. 

— Chiar aşa, adeveri de Długolas, traducând celor de 
faţă cuvintele lui. Cei din neamul de Bergow au avut mari 
dregătorii în Ordinul teuton. 

— Danveld şi de Lowe s-au zbătut grozav pentru el, 
spuse prinţul. Care cum deschidea gura, cerea ca de 
Bergow să fie eliberat. Pe Dumnezeu din cer, ei au răpit-o 
pe Danusia, ca să o schimbe cu de Bergow. 

— De aceea, o vor şi înapoia, spuse preotul. 

— Ar fi mai bine să aflăm unde este, propuse stăpânul 
de la Dtugolas. Pentru că să zicem că maestrul Ordinului 
va întreba: cui trebuie să-i poruncesc să-i dea drumul? Ce-i 
vom răspunde? 

— Unde este? zise Jurand surd. Cu siguranţă că n-o ţin 
aproape de hotar, de frică să nu le-o iau, ci au dus-o pe 
undeva departe prin nisipurile Vistulei sau pe malul mării. 

Zbyszko se repezi: 

— O s-o găsim şi o s-o luăm înapoi. 

Dar prinţul răbufni deodată cu o mânie reţinută: 

— Netrebnicii, au răpit-o din casa mea, prin urmare, 
m-au umilit şi pe mine, iar asta n-am să le-o iert cât voi 
trăi. Ajunge de câte ori au trădat şi m-au atacat! Oricine 
preferă să aibă ca vecini pe vârcolaci în locul lor. Acum, 
însă, căpetenia acestor comturi va fi silit să-i pedepsească 
şi să-i dea drumul fetei, iar mie să-mi trimită soli şi să-mi 
ceară iertare. Altminteri, voi aduna oastea. 

Aici, izbi cu pumnul în masă şi adăugă: 

—Oho! Fratele meu din Płock va merge cu mine, şi 
Witold, şi toată puterea regelui Jagiełło. Destul cu zăbava! 
Şi unui sfânt i-ar fi ieşit răbdarea pe nas. Îmi ajunge! 

Tăcură cu toţii, aşteptând să-i treacă mânia prinţului. 
Anna Danuta, în schimb, se bucură că prinţul punea atâta 
la inimă întâmplarea cu Danusia, fiindcă îl ştia răbdător, 
dar şi înverşunat, iar când se apucă de ceva, nu renunţă 
până nu-şi impune voinţa. 

După care luă cuvântul preotul Wyszoniek: 

— Odinioară, în Ordin era multă ascultare şi nici un 


comtur nu cuteza să întreprindă ceva de unul singur fără 
îngăduinţa sfatului şi a maestrului. De aceea, Dumnezeu îi 
ajutase să cucerească atâtea ţinuturi însemnate şi să se 
înalțe mai mult decât altă putere. Acum, însă, nu mai 
ascultă de nimeni, nici de adevăr, nici de cinste şi nici de 
credinţă. De nimic, afară de lăcomie şi sunt atât de răi, de 
parcă ar fi lupi, nu oameni. Cum pot să asculte ei poruncile 
căpeteniei sau ale sfatului, de vreme ce nu-l ascultă nici pe 
Dumnezeu? Fiecare trăieşte în castelul lui ca un prinţ şi se 
ajută unul pe altul să facă rău. O să ne plângem 
maestrului, iar ei o să se împotrivească. Maestrul le va 
porunci să înapoieze fata, iar ei n-o vor face sau vor spune: 
„Nu se află la noi, pentru că nu noi am răpit-o”. O să le 
ceară să jure şi ei vor jura. Şi atunci ce-o să facem? 

— Ce-o să facem? repetă şlahticul de Dtugolas. Jurand 
să plece la Spychâw. Dacă au răpit-o pentru răscumpărare 
sau ca s-o schimbe cu de Bergow, trebuie să dea de ştire, 
aşadar trebuie să-l anunţe pe Jurand şi nu pe altcineva. 

— Au răpit-o cei care au venit la conacul din pădure, 
rosti preotul. 

— Atunci, maestrul lor o să-i trimită în judecată sau o 
să le poruncească să lupte cu Jurand. 

—Să lupte, se burzului Zbyszko, cu mine trebuie să 
lupte mai întâi, fiindcă eu i-am provocat! 

Jurand îşi luă mâinile de pe faţă şi întrebă: 

— Cine a fost la conacul de vânătoare? 

—Au fost Danveld, bătrânul de Lowe şi cei doi fraţi: 
Gottfryd şi Rotgier, răspunse preotul. S-au plâns şi i-au 
cerut prinţului să-ţi poruncească Domniei Tale să-i dai 
drumul lui de Bergow. Dar prinţul, aflând de la de Fourcy 
că nemţii te-au atacat mai întâi, i-a certat şi i-a lăsat să 
plece cu mâinile goale. 

— Du-te la Spychow, Domnia Ta, spuse prinţul, fiindcă 
ei te vor căuta acolo. N-au făcut-o până acum, pentru că 
scutierul acestui tânăr cavaler i-a scrântit mâna lui 
Danveld, când le-a dus provocarea. Du-te la Spychow şi 
când vor veni la Domnia Ta, să-mi dai şi mie de ştire. Ei o 
să-ţi trimită copila în locul lui de Bergow, dar eu tot am să 
mă răzbun, întrucât m-au făcut de ruşine, luând-o de la 
conacul meu. 

Aici, mânia începu să-l cuprindă din nou, deoarece 
nemţii îl făcuseră într-adevăr să-şi piardă răbdarea, şi 
după o clipă, adăugă: 

— Ehei, au tot suflat în foc, dar în cele din urmă îşi vor 
arde boturile. 

— Se vor împotrivi! repetă preotul Wyszoniek. 

— După ce-l vor vesti pe Jurand că fiica lui se află la ei, 
nu vor putea să se mai opună, răspunse întrucâtva 
nerăbdător Mikołaj de Dtugolas. Cred şi eu că n-o ţin 
aproape de hotar şi, cum drept a spus şi Jurand, au dus-o 
prin cotloanele nisipoase de la malul mării, dar când vom 
avea dovada că ei au răpit-o, nu-şi vor mai nega fapta. 

Jurand începu să repete cu un glas ciudat şi 
înfricoşător totodată: 

— Danveld, Lowe, Gottfryd şi Rotgier... 

Mikołaj de Dtugolas îl mai sfătui să repeadă oameni 
pricepuţi în Prusia să se intereseze la Szczytno şi la 
Insbork dacă fiica lui Jurand nu este acolo şi, în caz că nu 
era, unde fusese ascunsă; după care prinţul îşi luă 

bastonul în mână şi ieşi să dea poruncile de trebuinţă, iar 
prinţesa se întoarse la Jurand să-l încurajeze cu o vorbă 
bună: 

— Cum te mai simţi, Domnia Ta? îl întrebă. 

Un răstimp, Jurand nu răspunse nimic, ca şi când n-ar fi 
auzit întrebarea, iar după aceea, zise deodată: 

—Ca şi când mi-ar fi scormonit cineva o rană mai 
veche. 

—Ai încredere în mila lui Dumnezeu. Când o să-l 
eliberezi pe de Bergow, o să se întoarcă şi Danuska. 

— Mi-aş da şi viaţa pentru ea. 

Prinţesa ezită să-i amintească de cununie, dar 
gândindu-se puţin, nu vru să-i mai sporească îngrijorarea 
după nenorocirea care-l lovise şi o cuprinse teama: „O s-o 
caute împreună cu Zbyszko, să-i spună el când va găsi 
momentul potrivit, cugetă, fiindcă acum ar putea să-şi 
piardă minţile”. Preferă deci să vorbească despre altceva. 

— Domnia Ta, nu trebuie să ne învinovăţeşti pe noi, îi 


spuse. Au venit oameni cu însemnele Domniei Tale şi cu o 
scrisoare cu pecete în care scria că eşti bolnav, că ţi se 
stinge vederea şi vrei să-ţi mai vezi o dată copila. Cum 
puteam să mă împotrivesc şi să nu dau urmare rugăminţii 
unui părinte? 

Jurand îi îmbrăţişa picioarele. 

— Eu nu învinovăţesc pe nimeni, stăpână milostivă. 

— Mai află şi că Dumnezeu ţi-o va înapoia, fiindcă 
privirea lui veghează asupra ei. O va salva cum a salvat-o 
şi la vânătoarea din urmă, când bourul s-a repezit asupra 
noastră, iar Domnul lisus l-a trimis pe Zbyszko să ne 
apere. Era cât pe ce să-şi piardă viaţa şi după aceea s-a 
îmbolnăvit, dar pe Danuska şi pe mine ne-a apărat, faptă 
pentru care prinţul i-a dat centura şi pintenii de cavaler. 
Vezi şi Domnia Ta că mâna lui Dumnezeu veghează asupra 
ei. Sigur că-mi pare rău de copilă. Credeam că o să vină cu 

Domnia Ta, că o s-o văd, draga de ea, şi când colo... 

Glasul începu să-i tremure, o podidiră lacrimile, iar în 
inima lui Jurand, disperarea înăbuşită până atunci răbufni 
o clipă, neaşteptată şi înfricoşătoare ca vijelia. Îşi înfipse 
mâinile în pletele lungi şi începu să se dea cu capul de 
perete, gemând şi repetând cu glasul răguşit. 

— lisuse! Iisuse! lisuse!... 

Dar Zbyszko se repezi la el şi scuturându-l de braţe cu 
toată puterea, strigă: 

—La drum! E timpul să plecăm la Spychow! 


Capitolul XXVIII 


—AL CUI ESTE ALAIUL ACESTA? întrebă Jurand deodată, 
revenindu-şi din îngândurare dincolo de Radzanów ca 
dintr-un somn adânc. 

— Al meu, răspunse Zbyszko. 

— Oamenii mei au murit toţi? 

— l-am văzut fără suflare la Niedzbórz. 

— Au pierit vechii mei tovarăşi de luptă! 

Zbyszko nu zise nimic şi călăriră mai departe în tăcere 
şi cât se poate de repede, fiindcă voiau să ajungă degrabă 
la Spychow, aşteptându-se să-i găsească acolo pe trimişii 
teutonilor. Spre norocul lor, se lăsase din nou gerul şi 
drumul era neted, aşa că puteau să se grăbească. Spre 
seară, Jurand vorbi iarăşi şi începu să-l întrebe de acei 
fraţi călugări care fuseseră la conacul din pădure, aşa că 
Zbyszko îi povesti totul în amănunt despre plângerile lor, 
despre moartea cavalerului de Fourcy şi despre isprava 
scutierului său, care-i scrântise braţul lui Danveld. In 
timpul acestei istorisiri, îşi aduse aminte şi se miră de 
prezenţa acelei femei la conacul din pădure, care adusese 
balsamul vindecător de la Danveld. La primul popas, îi 

întrebă şi pe ceh, şi pe Sanderus, dar nici unul dintre ei nu 
ştia ce se întâmplase cu ea. Credeau că plecase împreună 
cu oamenii care veniseră s-o ia pe Danusia sau îndată după 
aceea. Zbyszko se gândi acum că putea fi cineva trimis 
înadins, ca să-i prevină pe oamenii aceia dacă Jurand se 
afla el însuşi la conac. În acest caz, nu s-ar mai fi dat drept 
oamenii de la Spychâw şi ar fi putut să-şi pregătească o 
altă scrisoare pe care s-o dea prinţesei în locul celei 
măsluite, chipurile de la Jurand. Totul fusese plănuit cu o 
iscusinţă diabolică şi tânărul cavaler, care-i cunoscuse 
până acum pe cavalerii teutoni numai pe câmpul de luptă, 
se gândi pentru prima dată că numai pumnul nu era de 
ajuns împotriva lor, ci trebuia să-i învingă şi cu puterea 
minţii. Gândul acesta nu-l bucura deloc, întrucât jalea lui 
adâncă şi durerea se prefăcuseră în el înainte de toate în 
dorinţă de luptă şi de sânge. Până şi salvarea Danusiei i se 
înfăţişa asemenea unui şir de lupte în grup sau de unul 
singur; acum, însă, îşi dădu seama că trebuia să se 
folosească de dorinţa de răzbunare şi de tăiere a capetelor 
ca de un urs în lanţ şi să caute noi mijloace de a o salva şi 
de a o recâştiga pe Danusia. Gândindu-se la aceasta, îi 
părea rău că nu este şi Macko cu el. Căci Macko era pe cât 
de îndemânatic, tot pe atât de viteaz. Hotări totuşi să-l 
trimită el însuşi de la Spychow pe Sanderus la Szczytno, ca 
s-o găsească pe femeia aceea şi să afle de la ea ce se 
întâmplase cu Danusia. Îşi spuse că, deşi Sanderus voise 
să-l trădeze, asta n-avea nici o legătură cu noua 
însărcinare, ba la o adică putea să se arate chiar cu folos, 
fiindcă meseria lui îi îngăduia să intre pretutindeni. 

Voia totuşi să se sfătuiască mai înainte cu Jurand, aşa 
că amână lucrurile până la Spych6w, cu atât mai mult că se 
lăsa şi noaptea şi avea impresia că Jurand, aşezat pe o şa 
înaltă de cavaler, aţipise, biruit de oboseală şi grijile prea 
mari. Jurand, însă, călărea cu capul plecat numai din cauza 
nenorocirii. Se vede că se gândea mereu la ea, că inima îi 
era plină de temeri cumplite, deoarece, într-un târziu, zise: 

— Mai bine muream îngheţat lângă Niedzbórz! Tu m-ai 

dezgropat din zăpadă? 

— Eu şi ceilalţi. 

— Şi la vânătoare, tu mi-ai salvat copila? 

— Ce era să fac? 

— Şi acum, ai să mă ajuţi? 

În sufletul lui Zbyszko răbufniră în acelaşi timp iubirea 
pentru Danuska şi o ură împotriva teutonilor nelegiuiţi atât 
de mare, încât aproape că se ridică în şa şi începu să 
vorbească printre dinţii încleştaţi, cu anume greutate 
parcă: 

—Ascultaţi ce vă spun eu: de-ar fi să rod cu dinţii 
castelele prusiene, nu voi pregeta s-o fac şi tot o voi scăpa. 


Urma o clipă de tăcere. Firea neînfrânată şi 
răzbunătoare a lui Jurand fu stârnită cu toată puterea de 
cuvintele lui Zbyszko, deoarece începu să scrâşnească pe 
întuneric şi apoi să repete din nou numele: 

— Danveld, Lowe, Rotgier şi Gottfryd! 

Şi îşi spuse în sinea lui că dacă-i vor cere să-l sloboadă 
pe de Bergow, le va îndeplini dorinţa, dacă-i vor pretinde 
răscumpărare, o va plăti, de-ar fi nevoie să arunce întregul 
Spychâw în balanţă, dar după aceea, vai celor care 
ridicaseră mâna asupra singurei lui copile! 

Toată noaptea nu puse geană pe geană nici o clipă. 
Spre dimineaţă, abia se recunoscură, atât de mult li se 
schimbaseră feţele într-o singură noapte. Jurand fu mirat 
de durerea şi îndârjirea lui Zbyszko, aşa că îl întrebă: 

— Ştiu că ţi-a acoperit capul cu năframa şi te-a smuls 
din ghearele morţii. Dar îţi este chiar atât de dragă? 

Zbyszko îl privi drept în ochi cu o faţă aproape 
sfidătoare şi răspunse: 

— Este soţia mea. 


La acestea, Jurand îşi struni calul şi se uită la Zbyszko 
clipind uluit: 

— Ce spui? întrebă. 

— Spun că ea este soţia mea, iar eu sunt bărbatul ei. 


404 


Cavalerul de Spychow îşi acoperi ochii cu mănuşa, ca şi 
când l-ar fi orbit strălucirea unui fulger, după care nu mai 
rosti nici un cuvânt, apoi îşi îndemnă calul şi trecând în 
fruntea grupului, înaintă mai departe în tăcere. 


Capitolul XXIX 


DAR ZBYSZKO, CARE MERGEA ÎN URMA LUI, nu se mai putu 
abţine multă vreme şi îşi spuse: „Preferam să-şi arate 
mânia, în loc să se închidă în el”. Aşa că se apropie de el şi 
atingându-l cu scara, începu să vorbească: 

— Uite, Domnia Ta, cum a fost. Ce-a făcut Danusia 


pentru mine la Varşovia, ştii, dar nu ştii că la Bogdaniec 
mi-au peţit-o pe Jagienka, fiica lui Zych de Zgorzelice. 
Unchiul meu, Macko, şi-o dorea, Zych la fel; ca şi abatele, 
o rudă bogată... Ce să-ţi mai spun? O fată cumsecade, 
frumoasă ca o căprioară şi cu zestre pe măsură. Dar nu era 
cu putinţă. Îmi părea rău de Jagienka, dar şi mai rău de 
Danuska, aşa că am plecat după ea în Mazowsze, pentru că 
recunosc cu mâna pe inimă: nu mai puteam trăi fără ea. 
Adu-ţi aminte cum ai iubit şi Domnia Ta, şi n-o să ţi se mai 
pară ciudat. 


Aici, Zbyszko se întrerupse, aşteptând vreun cuvânt din 
gura lui Jurand, dar când văzu că acesta tace, îşi continuă 
vorba: 

—La conacul de vânătoare, Dumnezeu m-a ajutat şi 


le-am scăpat de bour pe prinţesă şi pe Danuska. Atunci 
stăpâna mi-a spus: „Acum Jurand n-o să mai fie împotrivă; 
cum ar putea să nu te răsplătească pentru asemenea 
faptă?” Eu, însă, nici atunci nu mă gândeam s-o iau fără 
îngăduinţa Domniei Tale. Ei, şi nu-mi era bine deloc, 
fiindcă bourul fioros mă zdrobise atât de tare, încât era cât 

pe ce să-mi pierd viaţa. Dar după aceea, au venit oamenii 
aceia după Danuska, s-o ducă, mă rog, la Spychów, iar eu 
încă nu mă ridicasem din pat. Am crezut că n-am s-o mai 
văd niciodată. Am gândit că o chemi la Spychow, ca să i-o 
dai altuia. La Cracovia, te arătaseşi împotrivă... Credeam 
că am să mor. Of, Dumnezeule atotputernic, ce noapte 
cumplită! De nicăieri nici o rază de lumină, numai durere 
şi jale! Aveam impresia că odată cu plecarea ei, nici 
soarele nu va mai răsări. Înţelegi şi Domnia Ta iubirea şi 
durerea omului... 

În glasul lui Zbyszko, se simțeau lacrimile, dar pentru 
că avea o inimă vitează, se stăpâni şi urmă: 

— Oamenii au venit după ea spre seară şi au vrut s-o ia 
numaidecât, dar prinţesa le-a poruncit să mai aştepte până 
a doua zi de dimineaţă. Aşa, Domnul lisus mi-a trimis 
gândul să cad la picioarele prinţesei şi să-i cer mâna 
Danuskăi. Mă gândeam că dacă am să mor, să am măcar 
această mângâiere. Nu uita că ea trebuia să plece, iar eu 
aveam să rămân bolnav şi aproape să-mi dau duhul. Nu 
mai aveam când să-ţi cerem îngăduinţa. Prinţul nu mai era 
nici el la conac, aşa că stăpâna nu mai ştia ce să facă, 
n-avea pe nimeni cu cine să se sfătuiască. În cele din urmă, 
prinţesei şi părintelui Wyszoniek li s-a făcut milă de mine 
şi preotul ne-a cununat... Puterea şi legea de la 
Dumnezeu... 


Jurand îl întrerupse surd: 
— Şi pedeapsa lui Dumnezeu. 


—De ce să fie pedeapsa lui Dumnezeu? întrebă 
Zbyszlo. Ţine minte că au venit după ea înainte de cununie, 
aşa că ar fi luat-o oricum. 


Jurand nu răspunse nici de astă dată nimic, călărind 
mai departe închis în sine, posomorât şi cu faţa atât de 
împietrită parcă, încât Zbyszko, deşi la început se simţi 

uşurat asemenea unui om care mărturisise în sfârşit un 
lucru tăinuit multă vreme, se sperie în cele din urmă, 
spunându-şi în gând tot mai neliniştit că bătrânul cavaler 
se încrâncenase în mânia lui, aşa că de acum încolo nu va 
mai vedea în jurul lui decât oameni străini şi duşmani. 

Şi se abătu asupra lui o mâhnire fără margini. 
Niciodată, de când plecase de la Bogdaniec, nu-i fusese 
atât de greu. Acum, i se părea că nu mai are nici o 
speranţă să obţină aprobarea lui Jurand şi, ce era şi mai 
rău, s-o salveze pe Danusia, că totul era zadarnic, iar pe 
viitor aveau să cadă asupra lui nenorociri din ce în ce mai 
mari şi durere. Această stare apăsătoare dură însă puţin, 
mai bine zis, după cum îi era firea, se preschimbă 
dintr-odată în mânie, dorinţă de sfadă şi de luptă. „Nu vrea 
pace, îşi spuse gândindu-se la Jurand, atunci să fie 
gâlceavă, să fie ce vrea el!” Şi era gata să-l înfrunte şi pe 
Jurand. Îl cuprinse o dorinţă de a se bate cu oricine, numai 
să facă ceva, să-şi alunge părerile de rău, amărăciunea şi 
furia, numai să-şi afle uşurarea. 

Dar în acest timp, ajunseră la cârciuma de la răspântie, 
care se numea Swietlik, unde Jurand, când se întorcea de 
la curtea prinţului la Spychów, îşi lăsa de obicei oamenii şi 
caii să se odihnească. Fără să vrea, procedă şi acum la fel. 
În curând, se găsiră doar ei amândoi într-o odaie separată. 
Deodată, Jurand se opri înaintea tânărului cavaler şi 
aţintindu-l cu privirea, îl întrebă: 

— Tu ai venit aici numai pentru ea? 

Iar Zbyszko răspunse aproape cu asprime: 

— Domnia Ta crezi că nu voi recunoaşte? 

Şi începu să se uite drept în ochii lui Jurand, gata să 
răspundă la mânie cu mânie. Dar pe chipul bătrânului 
războinic nu era înverşunare, ci doar o tristeţe aproape 
fără margini. 

— Mi-ai salvat copila? mai întrebă după o clipă. Iar pe 
mine m-ai dezgropat din zăpadă?... 

Zbyszko se uită la el cu mirare şi teamă, nu cumva îşi 

pierduse minţile, fiindcă Jurand repeta aceleaşi întrebări 
pe care i le pusese mai înainte. 

— Stai jos, Domnia Ta, îl rugă, mi se pare că eşti încă 
slăbit. 

Dar Jurand îşi ridică mâinile, le aşeză pe umerii lui 
Zbyszko şi-l strânse deodată la piept cu toată puterea; iar 
acesta, revenindu-şi din uimire, îl luă de mijloc şi rămaseră 
aşa multă vreme, fiindcă-i înlănţuiau suferinţa şi necazurile 
comune. 

Când îşi dădură drumul, Zbyszko îi mai îmbrăţişă o 
dată genunchii mai vârstnicului cavaler, apoi începu să-i 
sărute mâna cu lacrimi în ochi. 

—N-o să mai fii împotriva mea? întrebă. 


La acestea, Jurand răspunse: 
—Am fost împotriva ta, pentru că în inima mea o 


oferisem lui Dumnezeu. 

— Domnia Ta ai oferit-o lui Dumnezeu, iar Dumnezeu 
mi-a dat-o mie; s-a împlinit voinţa Lui! 

— Voința Lui? repetă Jurand. Acum, însă, avem nevoie 
şi de mila Lui. 

—Pe cine să ajute Dumnezeu, dacă nu pe un părinte 
care-şi caută copilul, dacă nu pe un soţ care-şi caută soţia? 
N-o să ajute nişte ticăloşi. 

— Totuşi, au răpit-o pe ea, răspunse Jurand. 

— O să-l dai pe de Bergow în locul ei. 

—O să le dau tot ce-mi vor cere. 

La amintirea cavalerilor teutoni, se trezi deodată în el 
vechea ură şi-l cuprinse ca o flacără, aşa că după o clipă 
adăugă printre dinţii încleştaţi. 

—O să le mai dau şi ce nu mi-au cerut. 

— Şi eu am jurat împotriva lor, răspunse Zbyszko, dar 
acum trebuie să mergem la Spychów. 

_ Şi începu să-şi grăbească slujitorii să pună şeile pe cai. 
Într-adevăr, după ce-şi mâncaseră porţia de nutreţ şi 

oamenii se mai încălziseră prin odăi, plecară mai departe, 
deşi afară se lăsase întunericul. Întrucât mai aveau mult de 
mers şi odată cu noaptea se lăsase un ger straşnic, Jurand 
şi Zbyszko, care nu-şi recăpătaseră toată puterea dinainte, 
urcară într-o sanie. Zbyszko îi povesti despre unchiul 
Macko, de care-i era tare dor, şi-i părea rău că nu era şi el 
cu ei, deoarece i-ar fi putut ajuta cu bărbăţia lui, dar şi cu 
viclenia, de care aveau nevoie mai mult decât de vitejia lui 
împotriva unor astfel de vrăjmaşi. Intr-un târziu, se 
întoarse spre Jurand şi-l întrebă: 

— Domnia Ta eşti viclean?... Că eu, nu sunt în stare 
deloc. 

—Ca şi mine, răspunse Jurand. Nu m-am războit cu ei 
prin viclenie, ci cu braţul şi durerea care a rămas în mine. 

— Înţeleg prea bine, spuse tânărul cavaler. Pentru că 
eu o iubesc pe Danusia şi ei mi-au răpit-o. Dacă, Doamne 
fereşte... 

Şi nu mai sfârşi, fiindcă numai la acest gând, simţi că-i 
bate în piept o inimă de lup, nu una omenească. O vreme, 
merseră în tăcere pe drumul alb, scăldat în lumina Lunii, 
după care Jurand începu să vorbească parcă de unul 
singur: 

—Nu zic, dacă măcar ar fi avut motiv să se răzbune pe 
mine, dar nu aveau! Pe viul Dumnezeu! nu aveau... Am 
luptat cu ei la câmp deschis, când am fost cu solie din 
partea prinţului Witold, dar aici le-am fost ca un vecin... 
Bartosz Natecz a prins patruzeci de cavaleri care se 
duceau la el, i-a pus în lanţuri şi i-a închis în pivnițele de la 
Kozmin. Teutonii au fost siliţi să le dea pentru ei o 
jumătate de căruţă de bani. Pe când eu, dacă se nimerea 
vreun oaspete neamţ care se ducea la Malborg, îl tratam 
ca pe un cavaler şi-l mai şi dăruiam pe deasupra. Nu o dată 
au venit şi teutonii la mine prin mlaştini şi nu le-am făcut 
nici un rău, iar ei mi-au făcut ceea ce eu nici acum n-aş fi 

în stare să-i fac nici celui mai mare vrăjmaş... 

Şi amintirile înfricoşătoare începură să-l frământe cu 
tot mai multă putere, glasul îi muri o clipă în piept, apoi 
continuă pe jumătatea gemând: 

— Am avut şi eu o mieluşea, ca o singură inimă în piept, 
iar ei mi-au luat-o legată şi a murit în frânghia lor... Acum, 
mi-au luat şi copila... Iisuse! Iisuse! 

Şi iarăşi se aşternu tăcerea. Zbyszko îşi ridică spre 
Lună faţa-i tânără pe care se întipărise uimirea, apoi privi 
la Jurand şi-l întrebă: 

—Tată!... Nu le-ar fi fost mai de folos să câştige 
dragostea oamenilor decât răzbunarea lor? De ce asupresc 
ei toate popoarele şi nedreptăţesc atâta lume? 

Jurand îşi desfăcu mâinile cu disperare parcă şi 
răspunse cu glas surd: 

—Nu am ştiinţă... 

Zbyszko cugetă un răstimp la propria întrebare, după 
care gândul i se întoarse la Jurand. 

— Oamenii zic că te-ai răzbunat cum se cuvine asupra 


lor, spuse. 

În acest timp, Jurand îşi înăbuşi durerea, îşi veni în fire 
şi îşi urmă vorba: 

— Pentru că am jurat. l-am jurat şi lui Dumnezeu că 
dacă mă va ajuta să mă răzbun, o să-i dau şi copila ce mi-a 
rămas. De aceea, m-am arătat împotriva ta. lar acum, nu 
mai ştiu dacă asta a fost voia Lui sau voi l-aţi stârnit mânia 
prin fapta voastră. 

— Nu, răspunse Zbyszko. Doar ţi-am spus că netrebnicii 
ar fi răpit-o şi dacă nu ne cununam. Dumnezeu a primit 
dorinţa Domniei Tale, dar mi-a dăruit-o mie pe Danuska, 
fiindcă n-am fi putut face nimic fără voia lui. 

— Orice păcat este îndreptat împotriva voinţei lui 
Dumnezeu. 

— Păcatul, da, dar nu şi legământul sfânt care vine de 

la Dumnezeu. 

— Tocmai de aceea n-avem ce face. 

—Slavă Domnului, Domnia Ta! nu te mai plânge, 
pentru că nimeni nu te-ar ajuta împotriva acelor tâlhari, 
cum te voi ajuta eu. O să vezi! Sigur, le vom plăti pentru 
Danuska, dar dacă mai este în viaţă vreunul dintre cei care 
ti-au răpit soţia răposată, lasă-l în seama mea şi o să vezi! 

Dar Jurand începu să clatine din cap. 

— Nu, răspunse mohorât, nu mai trăieşte nici unul... 


Un răstimp nu se mai auziră decât sforăitul cailor şi 
ecoul înăbuşit al copitelor lovind drumul întărit. 
— Odată, într-o noapte, continuă Jurand, am auzit un 


glas ce parcă ieşea din perete şi care mi-a spus: „Te-ai 
răzbunat destul!” dar eu nu l-am ascultat, fiindcă nu era 
glasul răposatei. 

— Dar al cui putea să fie? întrebă Zbyszko neliniştit. 

—Nu ştiu. La Spychow se aude adesea ceva vorbind în 
pereţi, sau gemând, deoarece mulţi şi-au dat sufletul 
cetluiţi în pivniţă. 

— Şi preotul ce zice? 

— Preotul a sfinţit cetăţuia şi mi-a spus şi el că ajunge 
cu răzbunarea, dar n-am fost în stare să-l ascult nici pe el. 
Devenisem o povară prea mare pentru ei, aşa că voiau şi ei 
să se răzbune. Mi-au întins capcane şi m-au provocat la 
luptă... Aşa s-a întâmplat şi acum. Majneger şi de Bergow 
m-au provocat cei dintâi. 

—Le-ai cerut vreodată răscumpărare? 

— Niciodată. Dintre toţi ostaticii, de Bergow va fi 
primul care va scăpa cu viaţă. 


Discuţia încetă, deoarece ieşiră de pe drumul larg pe 
unul mai îngust pe care merseră multă vreme, fiindcă era 
întortocheat, iar pe alocuri se preschimba într-o râpă 
năpădită de troiene greu de trecut. Primăvara sau vara, în 

timpul ploilor, drumeagul era de nefolosit. 
— Ne îndreptăm spre Spychow? se interesă Zbyszko. 


— Întocmai, adeveri Jurand. Mai este o bucată bună de 
pădure, iar după aceea încep mlaştinile care înconjoară 
întăritura... Dincolo de mlaştini, se întind lunca şi 
câmpurile uscate, iar până la cetăţuie se poate ajunge 
numai pe coama digului. Nemţii au încercat nu o dată să 
pună mâna pe mine, dar n-au putut şi o mulţime dintre ei 
şi-au lăsat oasele să putrezească prin râpele pădurii. 

—E şi greu să ajungi până aici, remarcă Zbyszko. Dacă 
teutonii vor trimite oameni cu scrisori, cum o să se 
descurce? 

—Au şi trimis de mai multe ori, fiindcă au oameni care 
cunosc drumul. 

—De-ar da Dumnezeu să-i găsim la Spychow! spuse 
Zbyszko. 


Această presupunere avea să se împlinească, însă, mai 
repede decât nădăjduia tânărul cavaler, fiindcă la ieşirea 
din pădure, la loc întins, unde se afla Spychw înconjurat 
de mlaştini, zăriră înaintea lor doi călăreţi şi o sanie joasă, 
în care se aflau trei siluete întunecate. 

Noaptea era foarte luminoasă, aşa că pe aşternutul alb 
de zăpadă, întreaga ceată se vedea de minune. La această 
privelişte, inimile lui Jurand şi Zbyszko începură să bată 
mai tare, întrucât cine putea să meargă noaptea la 
Spych6w, dacă nu trimişii cavalerilor teutoni? 

Zbyszko îi porunci surugiului să dea bice cailor, aşa că 
se apropiară atât de mult, încât cei care goneau înaintea 
lor îi auziră, şi cei doi călăreţi care aveau grijă de sanie, se 
întoarseră spre ei şi, luându-şi arbaletele de pe umăr, 
începură să strige: 

— Wer da?! 

— Sunt nemţii! îi şopti Jurand lui Zbyszko. 


1 Cine-i acolo? (lb. germ.). 

După care răspunse: 

—E dreptul meu să întreb, iar al tău să răspunzi! Cine 
sunteţi? 

— Nişte călători. 

— Ce călători? 

— Pelerini. 

— De unde veniți? 

— De la Szczytno. 

— Ei sunt! şopti iarăşi Jurand. 

În acest timp, săniile ajunseră una lângă cealaltă, iar 
pe drum apărură înaintea lor şase călăreţi. Era straja de la 
Spychow, care veghea zi şi noapte asupra digului ce ducea 
la întăritură. Pe lângă cai, alergau câini uriaşi, înfiorători, 
asemenea lupilor. 

Străjerii, recunoscându-l pe Jurand, începură să strige 
în cinstea lui, dar în aceste strigăte răsună şi mirarea că 
stăpânul lor se întoarce pe neaşteptate şi atât de devreme. 
El, însă, era ocupat cu trimişii, aşa că se întoarse din nou 
spre ei: 

— Unde mergeţi? îi întrebă. 

—La Spychow. 

— Ce căutaţi acolo? 

— Asta putem să i-o spunem numai stăpânului. 

Jurand era gata să spună: „Eu sunt stăpânul de la 
SpychOw, dar se stăpâni, înțelegând că discuţia nu putea 
avea loc faţă de ceilalţi. În schimb, după ce-i mai întrebă 
dacă au niscaiva scrisori şi primind răspunsul că li se 
spusese să se înţeleagă prin viu grai, porunci să îndemne 
caii cât îi ţineau puterile. Zbyszko îşi dorea şi el tot atât de 
mult să afle vreo veste despre Danusia, aşa că nu-l mai 
interesa nimic altceva. Îşi pierdu răbdarea doar atunci 
când străjile îi opriră încă de două ori pe dig; la fel se 
întâmplă când lăsară podul peste şanţul de apărare, 
dincolo de care se înălța pe ridicătura de pământ un turn 
uriaş şi, cu toate că mai înainte era curios să vadă cum 

arată această întăritură de tristă faimă, la amintirea căreia 
nemţii îşi făceau semnul crucii, acum nu mai vedea nimic 
afară de trimişii cruciaților, de la care putea să afle unde 
este Danusia şi când va fi repusă în libertate. Nu prevedea 
totuşi că în curând îl aştepta o dezamăgire cumplită. 

Afară de călăreţii însărcinaţi cu apărarea, şi de vizitiu, 
solia de la Szczytno era alcătuită din două persoane: una 
dintre ele era aceeaşi femeie care adusese mai demult 
balsamul vindecător la conacul de vânătoare, iar a doua, 
un pelerin tânăr. Zbyszko n-o recunoscu pe femeie, 
deoarece n-o văzuse la conac: pelerinul, în schimb, i se 
păru de la început un scutier travestit. Jurand îi conduse 
numaidecât într-o odaie din colţul clădirii şi se opri 
înaintea lor aproape fioros în lumina flăcărilor, care se 
revărsau asupra lui de la focul ce ardea în cămin. 

— Unde-i copila? îi întrebă. 

Ei se speriară totuşi, când se aflară faţă în faţă cu 
groaznicul bărbat. Pelerinul, deşi avea faţa sfidătoare, 
tremura ca frunza în vânt, iar femeii îi tremurau picioarele. 
Privirea ei se mută de pe faţa lui Jurand asupra lui 
Zbyszko, apoi la capul chel şi strălucitor al preotului Kaleb, 
după care reveni la Jurand, întrebându-se parcă ce căutau 
acolo cei doi. 

— Domnia Ta, răspunse în cele din urmă, nu ştim 
despre ce ne întrebi, dar am fost trimişi aici cu treburi 
însemnate. Cel care ne-a trimis, ne-a poruncit limpede să 
discutăm cu Domnia Ta fără martori. 

— N-am nimic de ascuns faţă de ei! o linişti Jurand. 

— Dar noi avem, nobile stăpân, răspunse femeia, şi 
dacă porunceşti să rămână, nu mai vrem să te rugăm decât 
să ne îngădui să plecăm mâine. 

Pe faţa lui Jurand, neobişnuită cu împotrivirea, se 
răsfrânse mânia. O vreme, mustăţile-i bălaie începură să se 
mişte ameninţător, dar se gândi la Danusia şi se înfrână. 
Zbyszko de altfel, care nu voia decât ca discuţia să aibă loc 
cât mai repede, şi care era sigur că Jurand nu-i va ascunde 

nimic, spuse: 

— De vreme ce aşa trebuie să fie, rămâneţi singuri. 

Şi ieşi împreună cu preotul Kaleb, dar abia ajunse în 
încăperea cea mare, împodobită cu scuturi şi arme 
cucerite de Jurand, că Gtowacz se apropie de el. 

— Stăpâne, îi zise, e aceeaşi femeie. 

— Care femeie? 

—Care a adus de la teutoni balsamul hercinic. Am 
recunoscut-o de la început şi Sanderus a recunoscut-o şi 
el. Se vede că a venit să iscodească, iar acum ştie sigur 
unde este jupâniţa. 

—O să aflăm şi noi, îl domoli Zbyszko. Nu cumva îl 
cunoşti şi pe pelerin? 

—Nu, răspunse Sanderus. Dar să nu cumperi 
indulgente de la el, fiindcă este un pelerin fals. Dacă ar fi 
supus chinurilor, am putea afla o mulţime de lucruri de la 
el. 

— Să mai aşteptăm! fu de părere Zbyszko. 

Între timp, în încăperea din colţul casei, abia apucă să 
se închidă uşa în urma lui Zbyszko şi a preotului Kaleb, că 
sora călugăriţă se apropie repede de Jurand şi începu să-i 
şoptească: 

— Fiica domniei tale a fost răpită de tâlhari. 

— Cu crucea pe mantii? 

—Nu. Dar Dumnezeu i-a ajutat pe cuvioşii fraţi şi au 
smuls-o din mâinile lor, aşa că acum este la ei. 

— Unde? te întreb. 

—În grija cuviosului frate Szomberg, răspunse, 
încrucişându-şi mâinile pe piept şi înclinându-se cu 
umilinţă. 

Jurand, auzind acest nume înfricoşător al călăului 
copiilor lui Witold, păli ca hârtia; se aşeză pe laviţă, închise 
ochii şi începu să-şi şteargă cu mâna sudoarea rece care-i 
îmbrobonase fruntea. 

Ceea ce văzând, pelerinul, deşi mai înainte nu ştiuse 
să-şi ascundă frica, îşi puse mâinile în şolduri, se trânti pe 
laviţă, îşi întinse picioarele şi privi la Jurand cu ochii plini 
de trufie şi dispreţ. 

Se lăsă o tăcere îndelungă. 

— Pe fratele Szomberg, îl ajută şi fratele Markwart s-o 
vegheze, mai adăugă femeia. Veghează un lucru însemnat, 
aşa că jupâniţei nu i se va întâmpla nimic. 

—Ce trebuie să fac, ca să mi-o dea înapoi? întrebă 
Jurand. 

—Să te umileşti în faţa Ordinului! rosti pelerinul cu 
mândrie. 

Auzind aceasta, Jurand se ridică în picioare, se apropie 
de el şi aplecându-se asupra lui, spuse cu un glas 
înfiorător: 

— Tăcere!... 

Pelerinul se sperie din nou. Ştia că poate să ameninte şi 
să spună ceva care să-l oprească şi să-l frângă pe Jurand, 
dar se temea că înainte de a pronunţa acel cuvânt, i s-ar 
putea întâmpla un lucru îngrozitor; tăcu deci, iar ochii 
holbaţi, parcă încremeniţi de spaimă, şi-i aţinti pe chipul 
stăpânului de la Spychâw şi rămase nemişcat; doar barba 
începu să-i tremure puternic. 

Jurand se întoarse spre sora călugăriţă: 

— Scrisoare ai? 

— Nu, stăpâne. N-avem scrisoare. Ce avem de spus, ni 
s-a spus să spunem prin viu grai. 

— Atunci, vorbeşte! 

Dar ea repetă încă o dată, parcă dorind ca Jurand să 
înţeleagă bine şi să-şi întipărească în minte: 

— Fratele Szomberg şi fratele Markwart veghează 
asupra jupâniţei, aşa că Domnia Ta ţine-ţi în frâu mânia... 
Dar nu i se întâmplă nimic rău, fiindcă deşi ai nedreptăţit 
ani la rând Ordinul, fraţii vor să-ţi plătească răul cu bine, 
dacă îndeplineşti dorinţa lor îndreptăţită. 

— Ce vor? 
— Vor să-i dai drumul lui de Bergow. 


Jurand răsuflă adânc. 
— Am să-i dau drumul lui de Bergow, răspunse. 


— Şi celorlalţi prinşi pe care-i ţii la Spychów. 

— Mai sunt doi scutieri ai lui Majneger şi de Bergow, 
afară de slujitorii lor. 

— Trebuie să-i eliberezi şi să-i despăgubeşti pentru 
întemniţare. 

— Doamne fereşte să mă târguiesc când e vorba de 
copila mea. 

-—La asta s-au şi aşteptat cuvioşii călugări din partea 
Domniei Tale, remarcă femeia, dar asta nu-i încă tot ce mi 
s-a poruncit să spun. Pe fiica Domniei Tale au răpit-o nişte 
tâlhari, fără îndoială, şi au făcut-o numai pentru bani... 
Dumnezeu le-a ajutat fraţilor şi au scăpat-o, iar acum nu 
cer în schimb decât să-i dai drumul tovarăşului şi 
oaspetelui lor. Fraţii ştiu, însă, şi ştii şi Domnia Ta, cât 
sunt de urâţi în ţara asta şi cât de nedrept sunt judecate 
toate faptele lor, oricât de umile ar fi. Din această pricină, 
fraţii sunt siguri că dacă oamenii de aici vor afla că fiica 
Domniei Tale se află la ei, i-ar bănui imediat că ei au 
răpit-o şi în acest fel, pentru virtutea lor, n-ar dobândi 
decât ocară şi plângeri... Aşa-i, oamenii din partea locului, 
răi şi vicleni, au procedat de multe ori în acest fel şi faima 
Ordinului a avut foarte mult de suferit. Fraţii călugări 
trebuie să aibă în vedere şi acest lucru, prin urmare mai 
pun încă o condiţie, anume ca Domnia Ta să recunoşti în 
faţa prinţului acestui ţinut şi a tuturor cavalerilor, cum 
este şi adevărat, că nu cavalerii teutoni, ci tâlharii ti-au 
răpit fiica şi de la ei ai fost silit s-o răscumperi. 

— Este adevărat, repetă Jurand, că tâlharii mi-au răpit 

fata şi de la ei trebuie s-o răscumpăr... 

—Să nu spui altfel nimănui, fiindcă dacă măcar un 
singur om ar afla că ai negociat cu fraţii, un singur suflet şi 
o singură plângere ar ajunge la maestrul Ordinului sau la 
sfat, atunci ar apărea greutăţi mari... 

Pe faţa lui Jurand se răsfrânse neliniştea. În primul 
moment, i se păruse destul de natural să i se ceară să 
păstreze taina de teama răspunderii şi a ruşinii, dar acum 
se trezi în el bănuiala că poate alta este pricina şi 
neînţelegând despre ce putea fi vorba, îl cuprinse spaima, 
cum se întâmplă şi cu cel mai curajos dintre oameni, când 
primejdia îl ameninţă nu numai pe el, ci şi pe cei apropiaţi 
şi iubiţi. 

Se hotări totuşi să afle ceva mai mult de la slujitoarea 
teutonilor. 

— Comturii vor să păstreze taina, spuse, dar cum s-o 
păstrăm, de vreme ce de Bergow şi ceilalţi vor fi eliberaţi? 

—O să spuneţi că aţi primit răscumpărarea de la de 
Bergow, ca să aveţi ce le da tâlharilor. 

Lumea n-o să creadă, pentru că n-am luat 
răscumpărare niciodată, răspunse Jurand întunecat. 

-—Pentru că niciodată n-a fost vorba despre fiica 
domniei tale, rosti femeia cu glas şuierător. 

Şi iarăşi se lăsă tăcerea, după care pelerinul, care-şi 
mai revenise între timp şi socotind că Jurand ar trebui să 
se înfrâneze acum mai mult, zise: 

— Aceasta este voinţa fraţilor Szomberg şi Markwart. 


Femeia îşi reluă vorba: 
—O să spun că acest pelerin, care a venit cu mine, ţi-a 


adus răscumpărarea, aşa că noi vom pleca de aici cu 
nobilul de Bergow şi cu ceilalţi prinşi. 

—Cum adică? se miră Jurand  încruntându-şi 
sprâncenele, crezi că voi da ostaticii înainte de a mi se 
întoarce copila? 

— Domnia Ta poţi face şi altfel. Poţi să te duci să-ţi iei 
fiica de la Szczytno, unde o vor aduce fraţii călugări. 

— Eu? La Szczytno? 

— Pentru că dacă tâlharii ar răpi-o din nou pe drum, 
bănuiala ar cădea iarăşi asupra cuvioşilor cavaleri şi 
tocmai de aceea ar prefera să ţi-o dea Domniei Tale. 

— Şi cine îmi garantează mie că mă vor lăsa să plec 
după ce voi intra în gura lupului? 

— Cinstea fraţilor, dreptatea şi credinţa lor. 

Jurand începu să se preumble prin încăpere. Începea să 
întrevadă trădarea, dar înţelegea că n-are nici o putere, şi 
teutonii puteau să-i impună orice condiţii după bunul-plac. 

Cu toate acestea, se vede că-i trecu ceva prin minte, 
deoarece oprindu-se deodată înaintea pelerinului, începu 
să-l cerceteze cu luare-aminte, după care i se adresă 
femeii: 

— Prea bine. O să mă duc la Szczytno, dar tu şi acest 
om care poartă veşminte de pelerin, o să rămâneţi aici 
până la întoarcerea mea şi abia după aceea veţi pleca, 
luându-l pe de Bergow şi pe ceilalţi prinşi. 

— Domnia Ta nu vrei să ai încredere în călugări, 
remarcă pelerinul, atunci cum vrei ca ei să creadă că după 
ce te vei întoarce, o să ne dai drumul nouă şi lui de 
Bergow. 

Faţa lui Jurand păli de mânie şi urmă o clipă 
înfricoşătoare, când părea cât pe ce să-l înşface de piept 
pe pelerin şi să-l zdrobească între genunchi, dar îşi stăpâni 
furia, răsuflă adânc şi începu să vorbească rar şi apăsat: 

— Oricine-ai fi, nu-mi forţa prea mult răbdarea, ca să 
nu crape. 

Pelerinul se întoarse spre soră: 

— Spune ce ţi s-a poruncit. 

—Domnia Ta, n-am îndrăzni să nu credem în 
jurământul pe paloş şi pe onoarea de cavaler, dar nici 

Domnia Ta nu se cade să juri în faţa unor oameni de rând, 
iar noi n-am fost trimişi după jurământul Domniei Tale. 

— Atunci, de ce aţi fost trimişi? 

— Fraţii ne-au spus că, fără să vorbiţi cu nimeni, 
trebuie să vă duceţi la Szczytno cu de Bergow şi ceilalţi 
prinşi. 

La acestea, braţele lui Jurand începură se retragă la 
spate, iar degetele să se lărgească asemenea ghearelor 
unei păsări de pradă; în sfârşit, oprindu-se înaintea femeii, 
se aplecă de parcă voia să-i spună ceva la ureche şi-i şopti: 

—Nu v-au spus cumva şi că voi porunci să vă tragă pe 
roată pe voi şi pe Bergow la Spychow? 

— Fiica Domniei Tale se află în puterea fraţilor şi în 
grija lui Szomberg şi Markwart, răspunse sora apăsat. 

— A tâlharilor, otrăvitorilor şi a călăilor! izbucni Jurand. 

— Care vor putea să ne răzbune, dar care ne-au spus la 
plecare aşa: „Dacă nu va îndeplini toate poruncile noastre, 
ar fi mai bine ca fata să moară ca şi copiii lui Witold”. 
Alege! 

—E musai să înţelegi că te afli în puterea comturilor, 
interveni pelerinul. Ei nu vor să-ţi facă nici o nedreptate, 
iar starostele de Szczytno îţi trimite cuvânt prin noi că vei 
ieşi slobod din castelul lui, dar vor ca Domnia Ta, pentru 
răul pe care l-ai făptuit, să vii şi să te închini înaintea 
mantiei teutone şi să implori mila învingătorilor. Vor să te 
ierte, dar mai întâi vor să-ţi îndoaie grumazul trufaş. I-ai 
numit trădători şi sperjuri, aşa că vor să ai încredere în ei. 
Îţi vor reda libertatea, Domniei Tale şi fiicei, dar trebuie 
să-i implori. I-ai călcat în picioare, de aceea trebuie să juri 
că braţul Domniei Tale nu se va mai ridica asupra unei 
mantii albe. 

—Asta vor comturii, adăugă femeia, şi odată cu ei 
Markwart şi Szomberg. 

Urmă un răstimp de tăcere de moarte. Se părea că 
numai undeva printre grinzile tavanului ecoul înăbuşit 
repeta parcă înfricoşat: „Markwart... Szomberg”. De afară, 
răzbăteau şi strigătele arcaşilor lui Jurand, care vegheau 
pe valul de apărare de lângă turnul cetăţuii. 

Pelerinul şi slujitoarea călugăriţă se uitară îndelung 
când unul la altul, când la Jurand, care stătea rezemat de 
perete, nemişcat şi cu faţa cufundată în umbra ce cădea 
asupra ei de la maldărul de blănuri agăţat lângă fereastră. 
În minte, îi mai rămăsese doar gândul că dacă nu va face 
ce vor teutonii, îi vor sugruma copila; iar dacă va face, 
poate că şi aşa nu va putea să o salveze nici pe Danusia şi 
nici pe sine. Nu mai vedea nici o cale de scăpare, nici o 
ieşire. Se simţea apăsat de o forţă nemiloasă care-l strivea. 
În închipuire, vedea mâinile de fier ale cruciatului pe gâtul 
Danusiei, întrucât cunoscându-i, nu se îndoia nici o clipă că 
o vor omori, o vor îngropa în valul de apărare al castelului, 
apoi vor nega, vor jura şi atunci cine va mai izbuti să le 
dovedească vinovăția? Jurand avea într-adevăr în mână 
solii, putea să-i ducă prinţului, să le smulgă mărturisiri 
prin chinuri, dar teutonii o aveau pe Danusia şi puteau şi ei 
să nu se arate zgârciţi cu torturile. Un moment, avu 
impresia că fiica îşi întindea mâinile către el de departe, 
rugându-l s-o salveze. Dacă măcar ar fi ştiut cu siguranţă 
că se află la Szczytno, ar fi putut porni în aceeaşi noapte 
spre hotar, i-ar fi atacat pe nemţii luaţi prin surprindere, ar 
fi cucerit castelul, ar fi ucis garnizoana şi şi-ar fi scăpat 
copila; dar ea putea să nu fie şi nu era sigur la Szczytno. 
Prin cap, îi mai trecu asemenea unui fulger gândul că dacă 
i-ar fi luat ostatici pe femeie şi pe pelerin, ducându-i fără 
zăbavă drept la marele maestru, poate ca acesta le-ar fi 
smuls mărturisirea şi ar fi poruncit să i se înapoieze fiica, 
dar acest fulger se stinse tot atât de repede pe cât 
apăruse... Fiindcă aceşti oameni puteau să-i spună 
maestrului că veniseră să-l răscumpere pe Bergow şi nu 
ştiau nimic de jupâniţă. Nu, acest drum nu ducea nicăieri... 
dar care ducea? Pentru că se gândi că dacă se va duce la 

Szczytno, îl vor cetlui şi-l vor arunca în temniţă, iar 
Danusiei tot nu-i vor da drumul, fie şi pentru a nu se arăta 
că ei o răpiseră. Aşadar, primejdia îi pândea singurul copil; 
singurul căpşor scump era ameninţat de moarte!... 

În cele din urmă, gândurile începură să i se 
învălmăşească, iar durerea îi crescu preschimbându-se în 
amorţire. Şedea nemişcat pentru că şi corpul îi înţepenise 
parcă cioplit în piatră. Dacă acum ar fi dorit să se ridice, 
n-ar fi fost în stare s-o facă. 

În acest timp, urându-i-se să tot aştepte, slujitoarea 
călugăriţă se ridică şi spuse: 

— În curând o să se reverse zorile, aşa că îngăduie-ne 
să plecăm, Domnia Ta, fiindcă avem şi noi nevoie de 
odihnă. 

— Şi de hrană după drumul lung, adăugă pelerinul. 

După care, amândoi se înclinară înaintea lui Jurand şi 
ieşiră. 

El, însă, rămase mai departe nemişcat, parcă adâncit în 
somn sau mort. 

Dar după o clipă, uşa se crăpă şi în ea se ivi Zbyszko 
urmat de preotul Kaleb. 

—Ce ţi-au spus trimişii? Ce vor? întrebă tânărul 
cavaler, apropiindu-se de Jurand. 

Jurand tresări, dar deocamdată nu răspunse nimic, 
începu doar să clipească repede din ochi, ca un om abia 
trezit dintr-un somn greu. 

— Eşti bolnav, Domnia Ta? întrebă preotul Kaleb care, 
cunoscându-l mai bine pe Jurand, băgă de seamă că se 
întâmplă ceva ciudat cu el. 

— Nu, răspunse Jurand. 

— Şi Danuska? se interesă şi Zbyszko. Unde se află şi 
ce v-au spus? De ce au venit? 

— Pentru răscumpărare, răspunse Jurand încet. 

— Pentru răscumpărarea lui Bergow? 

— Pentru Bergow... 

— Cum pentru Bergow? Ce ai, Domnia Ta? 

— Nimic. 

Dar în glasul lui era ceva atât de neobişnuit şi lipsit de 
vlagă, încât ceilalţi doi fură cuprinşi de spaimă, mai ales că 
Jurand vorbise de răscumpărare, nu de schimbul lui 
Bergow cu Danusia. 

— Pentru mila lui Dumnezeu! strigă Zbyszko, unde-i 
Danusia? 

—Nu e la teutoni, o nu! răspunse Jurand cu glas 
somnoros. 

Şi se prăbuşi deodată ca mort de pe laviţă pe podea. 


Capitolul XXX 


A DOUA ZI, PE LA AMIAZĂ, SOLII SE VĂZURĂ cu Jurand, iar 
după vreun ceas, plecară luându-l cu ei pe de Bergow, doi 
scutieri şi pe ceilalţi ostatici. Jurand îl chemă după aceea 
pe părintele Kaleb căruia îi dictă o scrisoare către prinţ, 
vestindu-l că pe Danusia n-o răpiseră cavalerii călugări, 
dar că aflase ascunzătoarea ei şi trage nădejde că în curs 
de câteva zile îi va fi înapoiată. Acelaşi lucru i-l repetă şi 
lui Zbyszko, care după noaptea trecută mai că-şi pierduse 
minţile de mirare şi de teamă. Bătrânul cavaler nu voia să-i 
răspundă la nici una dintre întrebările lui. Il sfătui în 
schimb să aştepte cu răbdare şi între timp să nu 
întreprindă nimic pentru eliberarea Danusiei, fiindcă totul 
era în zadar. Spre seară, se închise iarăşi cu preotul Kaleb, 
căruia îi porunci mai întâi să-i scrie ultima voinţă, după 
care se spovedi, iar după ce se împărtăşi, îl chemă pe 
Zbyszko şi pe bătrânul şi mereu tăcutul Tolima care-l 
însoţise în toate expedițiile şi luptele, iar în timp de pace 
avea grijă de Spychow. 

—Acesta este, spuse  adresându-i-se bătrânului 
războinic şi ridicând glasul, de parcă vorbea cu un om care 


nu mai aude bine, soțul fiicei mele, cu care s-a cununat la 

curtea prinţului, având şi învoirea mea. După moartea 
mea, el va rămâne stăpân aici pe cetăţuie, pământuri, 
păduri, lunci, oameni şi toate lucrurile aflătoare la 
Spychow... 


Auzind acestea, Tolima rămase uluit şi îşi întoarse 
capul spre Zbyszko, apoi spre Jurand; nu zise totuşi nimic, 
întrucât nu zicea aproape niciodată nimic, mulţumindu-se 
să se închine înaintea lui Zbyszko şi să-i îmbrăţişeze uşor 
genunchii: 

Jurand îşi urmă vorba: 

— Dorinţă pe care a scris-o preotul Kaleb şi sub care se 


găseşte pecetea mea întipărită în ceară; tu ai să depui 
mărturie că eu ţi-am poruncit ca acest tânăr cavaler să se 
bucure aici de aceeaşi ascultare ca şi mine. Cât despre 
prăzile şi banii care se află în vistierie, să i le arăţi şi să-l 
slujeşti cu credinţă până la moarte, în vreme de pace şi de 
război. E limpede? 

Tolima îşi duse mâinile la urechi şi dădu din cap, după 
care, la semnul făcut de Jurand, se înclină şi ieşi, iar 
cavalerul se întoarse spre Zbyszko şi spuse apăsat: 

— Cu ce este în vistierie, poţi să mulţumeşti şi cea mai 
mare lăcomie şi să răscumperi nu unul, ci o sută de prinşi. 
Să nu uiţi! 

Dar Zbyszko întrebă: 

— Şi de ce îmi dăruieşti Spychow acum? 

— Îți dăruiesc mai mult decât Spychâw, ţi-o dăruiesc 
chiar pe copila mea. 

-—lar ceasul morţii nu şi-l ştie nimeni, rosti preotul 
Kaleb. 

— Nu-l ştie, repetă Jurand cu tristeţe parcă. Nu de mult 
m-a acoperit zăpada, dar cu toate că Dumnezeu m-a scăpat 
de la moarte, nu mai am puterea de altădată... 

— Pe viul Dumnezeu! strigă Zbyszko, ceva s-a schimbat 
în Domnia Ta de ieri şi vorbeşti mai mult de moarte decât 

de Danusia. 

—Danuska o să se întoarcă, îl linişti Jurand, ea este 
vegheată de grija lui Dumnezeu. Dar dacă se va întoarce... 
ascultă... ia-o la Bogdaniec şi lasă Spychâw în seama lui 
Tolima... E un om credincios şi vecinii sunt răi pe aici... 
Acolo, nu ţi-o va mai lua nimeni legată... e mai sigur... 

— Ehei! strigă Zbyszko, Domnia Ta parcă vorbeşti de 
pe lumea cealaltă. Ce înseamnă asta? 

— Pentru că aproape că am fost pe lumea cealaltă, iar 
acum mi se pare că mă doboară nu ştiu ce boală. Şi mă 
gândesc la copilă... că numai pe ea o mai am. lar tu, deşi 
ştiu că ţii la ea... 

Aici, se întrerupse şi scoțând un pumnal din teacă, 
numit „mizericordie”, îl îndreptă cu mânerul spre Zbyszko. 

—Jură-mi încă o dată şi pe acest pumnal că n-o vei 
nedreptăţi niciodată şi o vei iubi întotdeauna... 

Pe Zbyszko, mai că-l podidiră lacrimile; într-o clipă îi 
căzu la picioare şi punându-şi degetul pe mâner, strigă. 

—Pe rănile Mântuitorului, că n-o voi nedreptăţi 
niciodată şi o voi iubi întotdeauna. 

— Amin, rosti preotul Kaleb. 

Jurand băgă pumnalul în teacă şi îşi desfăcu braţele: 

— Şi tu eşti copilul meu!... 

După care se despărţiră, pentru că se lăsase o noapte 
întunecoasă, iar ei nu mai cunoscuseră ce-i odihna de 
câteva zile. Cu toate acestea, Zbyszko se sculă a doua zi în 
zori, deoarece ieri se speriase într-adevăr că Jurand se va 
îmbolnăvi şi voia să afle imediat cum îşi petrecuse noaptea 
bătrânul cavaler. 

Inaintea uşii de la odaia lui Jurand, se întâlni cu Tolima 
care tocmai ieşea de la el. 

— Ce face? E sănătos? întrebă. 


Slujitorul se înclină, apoi îşi înconjură urechea cu 
palma şi spuse: 

— Ce porunceşti, Luminăţia Ta? 

— Te întreb ce face stăpânul? repetă Zbyszko mai tare. 
— Stăpânul a plecat. 

— Unde? 

— Nu ştiu. Era cu armura pe el... 


Capitolul XXXI 


ZORILE TOCMAI ÎNCEPUSERĂ SĂ  ALBEASCĂ  tufişurile, 
copacii şi bulgării de var împrăştiaţi ici şi colo pe câmpuri, 
când călăuza năimită, care mergea pe lângă calul lui 
Jurand, se opri şi spuse: 

— Ingăduie-mi să-mi trag sufletul, stăpâne, că am 
ostenit de tot. Este dezgheţ şi ceaţă, dar nu mai e 
departe... 

—Mă conduci până la drum, apoi o să te întorci, îi 
răspunse Jurand. 

— Drumul e dincolo de pădure, la dreapta, iar de pe 
măgură o să vezi castelul numaidecât. 

Spunând acestea, ţăranul începu să-şi „bată” braţele, 
adică să se lovească la subsuori, fiindcă dimineaţa era 
geroasă şi umedă, după care se aşeză pe o piatră, oftând 
adânc. 

— Ascultă, comturul se află la castel? întrebă Jurand. 

— Cum să fie, dacă este bolnav? 

—Ce are? 

— Lumea zice că l-au altoit cavalerii polonezi, răspunse 
ţăranul bătrân. 

Şi în glasul lui parcă se simţea mulţumirea. Era un 
supus al Ordinului, dar inima lui mazuriană se bucura de 
puterea cavalerilor din Polonia. 

După un răstimp, adăugă: 

— Ehei, boierii noştri sunt puternici, dar cu polonezii 

nu le prea merge. 

Dar se uită repede la cavaler şi vrând parcă să se 
asigure că nu-l aşteaptă nici o pedeapsă pentru vorbele 
care-i scăpaseră din gură, zise: 

—Stăpâne, Domnia Ta vorbeşti ca şi noi, nu eşti 
neamţ? 

— Nu, răspunse Jurand, dar mergi mai departe. 

Țăranul se ridică şi începu să meargă iarăşi pe lângă 
cal. Pe drum, îşi băga din când în când mâna într-o traistă, 
o scotea plină de boabe de secară nemăcinată şi o băga în 
gură. După ce-şi astâmpără foamea în acest fel, începu să-i 
explice de ce mănâncă boabe de secară, deşi Jurand, prea 
ocupat de propria nenorocire şi propriile gânduri, nu-l 
asculta. 

— Mulţămesc lui Dumnezeu şi pentru asta, spuse. Viaţa 
e grea cu stăpânii noştri nemți. Au crescut birurile şi la 
uruială atât de mult, încât omul sărac trebuie să roadă 
boabele cu pleavă cu tot ca o vită. Oriunde găsesc grăunţe 
în colibă, îl leagă pe ţăran, îi iau vitele, ba nu iartă nici 
femeile şi copiii... Ei nu se tem nici de Dumnezeu, nici de 
preoţi, că l-au luat în lanţuri până şi pe preotul din 
Wielbor, care i-a certat. Of, greu o mai ducem cu nemţii. 
Când omul îşi striveşte câteva boabe acolo, păstrează 
pumnul de făină pentru sfânta duminică, iar vinerea e 
nevoit să mănânce ca păsările. Dar slavă Domnului şi 
pentru asta, că înaintea secerişului nu mai are chiar 
nimic... N-are voie să prindă peşte... să vâneze animale... 
Nu e ca în Mazowsze. 

Astfel se plângea bietul ţăran, vorbindu-şi pe jumătate 
sieşi, pe jumătate lui Jurand, iar în acest timp trecură de 
întinderea unde zăpada acoperea bolovanii de var, şi 
intrară în pădurea care în lumina dimineţii părea cenuşie 
şi dinspre care venea frigul aspru şi umed. Se luminase 
de-a binelea; altminteri lui Jurand i-ar fi fost greu să 

înainteze pe şleaul ce urca puţin şi era atât de îngust, încât 
pe alocuri calul lui de luptă, deşi uriaş, abia se putea 
strecura printre trunchiuri. Dar păduricea se sfârşi în 
curând şi după cât ai rosti câteva rugăciuni, ajunseră pe 
măgura albă prin mijlocul căreia ducea un drum mai 
umblat. 

-—lată şi drumul, se bucură ţăranul, acum o să 
nimereşti şi singur, Domnia Ta. 

—O să nimeresc, răspunse Jurand. Poţi să te întorci 
acasă. 

Şi întinzând mâna spre geanta prinsă la oblânc, scoase 
din ea un ban de argint şi i-l dădu călăuzei. Ţăranului, 
obişnuit mai mult cu lovituri decât cu răsplată din mâna 
cavalerilor teutoni din partea locului, aproape că nu-i 
venea să creadă, aşa că înşfăcând moneda, îşi lipi fruntea 
de scara lui Jurand şi-i îmbrăţişă piciorul cu amândouă 
mâinile: 

—O, Iisuse, Marie! exclamă! Să te răsplătească 
Dumnezeu, Luminăţia Ta! 

— Rămâi cu bine. 

— Puterea Domnului să te călăuzească. Szczytno se află 
înaintea noastră. 


Spunând aceasta, se mai aplecă încă o dată până la 
scară şi dispăru. Jurand rămase singur pe măgură şi se 
uită în direcţia pe care i-o arătase săteanul spre învelişul 
umed şi cenuşiu de ceața care-i acoperea lumina. Dincolo 
de această ceaţă, se ascundea castelul acela ameninţător 
către care îl împingeau forţa şi nevoia. E aproape, acum 
este aproape! lar pe urmă, ce trebuie să se întâmple şi să 
se împlinească, se va întâmpla şi se va împlini... La acest 
gând, în inima lui Jurand, pe lângă teama şi neliniştea 
pentru Danusia, pe lângă dorinţa de a o răscumpăra din 
mâinile vrăjmaşilor fie şi cu sângele său, se iscă şi crescu 
un simţământ de umilinţă, cu totul nou, nespus de amar şi 
nemaicunoscut până atunci. lată, el, Jurand, la amintirea 
căruia tremurau comturii de la hotar, se ducea acum la 

porunca lor cu capul plecat. El, care-i învinsese pe atâţia 
dintre ei şi-i călcase în picioare, se simţea acum înfrânt şi 
călcat în picioare. Într-adevăr, nu-l învinseseră pe câmpul 
de luptă prin curaj şi puterea cavalerească, dar cu toate 
acestea se simţea înfrânt. Asta era pentru el ceva atât de 
străin, încât i se părea că se răsturnase toată ordinea 
lumii. El se ducea să se plece înaintea teutonilor, el care, 
dacă n-ar fi fost vorba de Danusia, ar fi preferat să-şi 
măsoare puterea cu toate forţele Ordinului. Parcă nu se 
mai întâmplase ca un singur cavaler, trebuind să aleagă 
între ruşine şi moarte, izbise în oştiri întregi? lar el 
presimţea că s-ar putea să aibă parte şi de ruşine, şi la 
acest gând îi urla inima de durere, cum urlă lupul ce simte 
înfipt în el fierul săgeţii. 

Era, însă, un om care avea nu numai un trup, ci şi un 
suflet de fier. Era în stare să-i frângă pe alţii, dar şi pe el 
însuşi. 

— Nu pornesc, îşi spuse, până când n-o să-mi stăpânesc 
această mânie care ar putea să-mi piardă copila, în loc s-o 
salveze. 

Şi se luă parcă la trântă cu inima-i mândră, cu 
îndârjirea şi dorinţa de luptă. Cine l-ar fi văzut pe acea 
înălţime, în armură, nemişcat, pe calul uriaş, l-ar fi crezut 
vreun uriaş turnat din fier şi nu şi-ar fi dat seama că acel 
cavaler încremenit ducea în acea clipă cea mai grea dintre 
toate luptele de care avusese parte în viaţa lui. El, însă, se 
luptă cu el însuşi până când se birui şi înţelese că voinţa 
nu-l va dezamăgi. 

În acest timp, ceața se mai rărise şi, deşi nu se 
împrăştiase de tot, în cele din urmă, se iţi în ea ceva mai 
întunecat. Jurand ghici că erau zidurile castelului de la 
Szczytno. La această privelişte, nu se mişcă din loc, dar 
începu să se roage atât de fierbinte şi cu înflăcărare, cum 
se roagă un om căruia nu-i mai rămăsese pe lume decât 
mila lui Dumnezeu. 

Când îşi îndemnă calul, simţi că inima începe să i se 
umple de curaj. Acum, era gata să îndure tot ce putea săi 


429 


se întâmple. Îi veni în minte Sfântul Jerzy, urmaşul celui 
mai mare neam din Capadocia, care suportase tot felul de 
cătuşe ruşinoase, dar nu numai că nu-şi pierduse cinstea, 
ci se afla aşezat de-a dreapta Domnului şi fusese numit 
patronul tuturor cavalerilor. Jurand ascultase nu odată 
povestiri despre isprăvile lui, de la pelerinii veniţi din ţări 
îndepărtate, şi amintirea lor îi întări inima. 

Cu încetul, în sufletul lui începu să se trezească şi 
speranţa. Teutonii erau vestiți într-adevăr pentru cruzimea 
lor, de aceea nu se îndoia că vor face legământ să se 
răzbune pe el pentru toate înfrângerile suferite, pentru 
ruşinea care cădea asupra lor după fiecare ciocnire şi 
pentru spaima cu care trăiau de atâţia ani. 

Dar tocmai asta îi sporea curajul. Se gândea că o 
răpiseră pe Danusia numai ca să-l prindă pe el, aşa că 
atunci când vor pune mâna pe el, ce nevoie mai aveau de 
ea? Aşa-i! Pe el o să-l pună negreşit în lanţuri şi nevrând 
să-l ţină aproape de Mazowsze, îl vor trimite prin castele 
îndepărtate, unde s-ar putea să geamă prin temnițe până 
la sfârşitul vieţii, dar pe Danusia vor prefera s-o elibereze. 
Chiar dacă s-ar fi aflat că-l prinseseră prin viclenie şi-l 
asupresc, nu le-o vor lua prea mult în nume de rău nici 
marele maestru, nici sfatul, deoarece el, Jurand, le stătuse 
într-adevăr ca un os în gât cavalerilor şi le vărsase atâta 
sânge ca nici un alt războinic de pe lume. În schimb, 
acelaşi mare maestru ar putea să-i şi pedepsească pentru 
întemnițarea jupâniţei nevinovate, pe deasupra şi pupila 
prinţului, a cărui bunăvoință se străduia s-o câştige din 
răsputeri, având în vedere războiul cu regele polon. 

Şi nădejdea creştea în el tot mai mult. Adesea i se 
părea aproape sigur că Danusia va reveni la Spychow sub 
privegherea lui Zbyszko... „lar flăcăul este zdravăn, se 
gândi, nu va lăsa pe nimeni s-o nedreptăţească”. Şi începu 
să-şi aducă aminte cu anume duioşie tot ce ştia despre 
Zbyszko: „Se bătuse cu nemţii la Wilno, luptase împotriva 
lor de unul singur, pe frizienii provocaţi la duel împreună 
cu unchiul lui îi învinsese, l-a atacat şi pe Lichtenstein, îi 

apărase copila de bour, iar pe ceilalţi patru îi chemase la 
luptă şi mai mult ca sigur că nu-i va ierta”. Aici, Jurand îşi 
ridică ochii spre cer şi recunoscu: 

— Eu ţi-am oferit-o 'Ţie, Doamne, iar Tu lui Zbyszko! 

Şi simţi o uşurare şi mai mare, întrucât socotea că de 
vreme ce Dumnezeu i-o dăruise tânărului, n-o să le 
îngăduie nemților să-şi bată joc de El; o va smulge din 
mâinile lor, chiar dacă întreaga putere a Ordinului s-ar 
împotrivi. Apoi iarăşi se gândi la Zbyszko: „Mai mult! Nu 
numai că e un flăcău puternic, dar e şi curat ca aurul. O va 
păzi, o va iubi şi dă-i, Doamne, tot binele, dar mi se pare că 
alături de el, nu-i va părea rău nici după curtea prinţului şi 
nici de dragostea părintelui...”. La acest gând, pleoapele 
lui Jurand se umeziră deodată şi inima i se umplu de un 
dor uriaş. Şi-ar dori să-şi găsească încă în viaţă copila şi 
odată şi odată să-şi dea sufletul la Spychow lângă amândoi, 
nu în cine ştie ce temniţă întunecată a cavalerilor teutoni. 
Dar facă-se voia Domnului!... 

Szczytno se vedea bine acum. Zidurile se desenau în 
ceaţă tot mai limpede, ceasul sacrificiului era aproape, aşa 
că începu să-şi dea curaj, spunându-şi: 

— Sigur că e voia lui Dumnezeu! Dar amurgul vieţii se 
apropie. Câţiva ani mai mult sau mai puţin, e totuna. Ehei, 
ar mai vrea să privească o dată la amândoi copiii, deşi, ca 
să fim drepţi, omul îşi trăise viaţa. Ce voise să încerce, 
încercase, pe cine trebuia să se răzbune, se răzbunase. Şi 
acum, ce mai voia? Era mai aproape de Dumnezeu decât 
de lume, iar dacă trebuie să sufere, n-avea încotro. 
Danuska şi Zbyszko, oricât le-ar fi de bine, nu-l vor uita. 
Sigur că uneori îşi vor aduce aminte de el şi se vor întreba: 
unde este? E viu sau a ajuns la întâlnirea cu Dumnezeu?... 
Vor întreba pretutindeni şi poate că vor afla. Fraţii 
călugări sunt lacomi de răzbunare, dar şi de răscumpărare. 
Zbyszko nu se va zgârci ca măcar oasele să i le 
răscumpere. Cât despre o liturghie acolo, vor da de multe 


431 


ori. Amândoi au inimi cinstite şi iubitoare, lucru pentru 
care, Doamne, şi Tu, Maică Preasfântă, binecuvântaţi-i. 

Drumul nu numai că se lărgea tot mai mult, dar era şi 
din ce în ce mai umblat. Se îndreptau spre oraş care cu 
lemne şi paie. Văcarii mânau vitele. Dinspre lacuri, veneau 
sănii cu peşte îngheţat. Într-un loc, patru arcaşi duceau în 
lanţuri un ţăran vinovat de ceva, se vede, la judecată, 
deoarece avea mâinile legate la spate şi cătuşe la picioare, 
care împiedicându-se de zăpadă, abia îi îngăduiau să se 
mişte. 

Pe nas şi pe gură, îi ieşea răsuflarea ca nişte fuioare de 
aburi, în vreme ce ei, împingându-l, cântau. Văzându-l pe 
Jurand, începură să se uite cu luare-aminte la el, 
mirându-se de mărimea uriaşă a călăreţului şi a calului, 
dar la vederea pintenilor de aur şi a cingătorii de cavaler, 
coborâră arbaletele în jos în semn de bineţe şi cinstire. În 
orăşel, era şi mai multă lume şi larmă, totuşi oamenii se 
dădeau grăbiţi la o parte dinaintea bărbatului înarmat, iar 
acesta mergea pe strada principală până când coti spre 
castelul care, învăluit în aburii ce se ridicau din şanţul de 
apărare, părea că doarme încă. 

Dar nu dormea totul împrejur, cel puţin nu dormeau 
ciorile şi corbii ale căror stoluri zburau pe ridicătura pe 
care se intră la castel, fâlfâind din aripi şi croncănind. 
Apropiindu-se, Jurand înţelese pricina pentru care se 
adunau păsările. Lângă drumul ce ducea spre poarta 
castelului, se ridica o spânzurătoare mare, iar de ea 
atârnau trupurile a patru mazurieni supuşi ai Ordinului. 
Nu sufla nici cea mai mică adiere, aşa că trupurile care 
păreau că privesc la propriile tălpi, nu se legănau atunci 
când păsările negre li se aşezau pe umeri şi pe capete, 
îmbulzindu-se unele pe altele, lovindu-se de frânghii şi 
ciugulind capetele plecate. Unii dintre spânzurați probabil 
că atârnau de mult, întrucât tidvele le erau jupuite, iar 
picioarele foarte mult alungite. La apropierea lui Jurand, 
stolul se înălţă cu mare zgomot, dar reveni numaidecât şi 
începu să se aşeze pe grinda orizontală a spânzurătorii. 

Jurand trecu pe alături, făcându-şi semnul crucii, se 
apropie de şanţ şi oprindu-se în locul unde deasupra porții 
se ridica podul mişcător, sună din corn. 

După care mai sună o dată, de două şi de trei ori şi 
aşteptă. Pe ziduri, nu era nici ţipenie de om şi dincolo de 
poartă nu se auzea nici un glas. Totuşi, după o clipă, o 
ferestruică zidită aproape de poarta castelului, se ridică 
scrâşnind şi în deschizătură apăru capul bărbos al unui 
oştean neamt. 

— Wer da? 

—Jurand de Spychów! răspunse cavalerul. 


După aceste cuvinte, ferestruica se închise la loc şi 
urmă o tăcere surdă. i 

Timpul îşi vedea de drum. În spatele porţii, nu se auzea 
nici o mişcare, doar dinspre spânzurătoare răsuna 
croncănitul păsărilor. 

Jurand stătu multă vreme, până când ridică iarăşi 
cornul şi sună din nou. 

Dar nu-i răspunse decât tăcerea. 

Atunci înţelese că era ţinut înaintea porţii de trufia 
teutonă, care n-are margini faţă de cel învins, ca să-l 
umilească asemenea unui cerşetor. Mai ghici şi că s-ar 
putea să aştepte aşa până seara sau şi mai mult. In primul 
moment, sângele începu să-i clocotească; îl cuprinse 
deodată dorinţa de a descăleca şi ridicând unul dintre 
pietroaiele care se aflau înaintea şanţului, să-l arunce în 
gratii. Aşa ar fi făcut altădată şi el, şi orice cavaler 
mazurian sau polonez, iar pe urmă n-aveau decât să se 
năpustească pe poartă să se bată cu el. Dar, aducându-și 
aminte de ce venise aici, se stăpâni. 

„Doar mă sacrific pentru copila mea!” îşi spuse în gând. 

Şi aşteptă. Intre timp, printre meterezele zidului, se 
iviră nişte siluete negre. Începură să apară căciuli de 
blană, rantii întunecate şi chiar coifuri de fier de sub care 
priveau la cavaler ochi curioşi. Se îngrămădeau din ce în 
ce mai mulţi, fiindcă ameninţătorul Jurand aşteptând 
singur la poarta castelului era un spectacol cu totul 

neobişnuit pentru garnizoană. Mai de mult, cine se 
întâlnea cu el, îşi vedea moartea cu ochii, iar acum putea 
să se uite la el fără nici o primejdie. Capetele se iveau din 
ce în ce mai sus, până când toate meterezele mai apropiate 
de poartă se umplură de oşteni. Jurand se gândi că şi 
căpeteniile se uitau la el printre gratiile ferestrelor de la 
turnul porţii şi îşi înălţă privirea, dar acolo ferestrele erau 
tăiate în zidurile groase şi nu se putea vedea prin ele decât 
de foarte departe. In schimb, pe metereze, mulţimea care 
la început se uitase la el în tăcere, începu să lărmuiască. 
Unul sau altul îi repetau numele, ici şi colo se auzeau 
râsete, glasuri răguşite strigau tot mai puternic, tot mai 
sfidător, ca la un lup, iar când cei dinăuntru înţeleseră că 
nu-i împiedică nimeni, începură să arunce cu zăpadă în 
cavaler. 

lar când acesta, parcă fără să vrea îşi îndemnă calul 
înainte, atunci bulgării de zăpadă încetară într-o clipă, 
glasurile tăcură, iar câteva capete se retraseră de pe 
ziduri. Înfricoşător trebuia să fie cu adevărat numele lui 
Jurand! Curând, însă, cei mai fricoşi îşi dădură seama că îi 
despărţeau de groaznicul mazurian şanţul şi zidurile, aşa 
că gloata oştenilor începu să zvârle nu numai cu bulgări de 
zăpadă, ci şi cu bucăţi de gheaţă sau de pământ şi cu 
pietre care se loveau cu zgomot de armură şi de plăcile 
care acopereau calul. 

—Am hotărât să mă sacrific pentru copilă, îşi repetă 
Jurand. 


Şi aşteptă mai departe. Sosi miezul zilei, zidurile se 
goliră, deoarece oştenii fură chemaţi la masă. Nu prea 
numeroşi, cei cărora le venise rândul să stea de strajă, 
mâncară pe ziduri, iar după aceea îşi făcură de joacă 
aruncându-i cavalerului flămând oasele fără carne. 
Începură chiar să se hârjonească între ei şi să se întrebe 
unul pe altul care va avea curajul să coboare şi să-l 
lovească în grumaz cu pumnul sau cu coada suliţei. Alţii, 
întorcându-se de la masă, îi strigau că dacă i s-a urât cu 
aşteptarea, poate să se  spânzure, pentru că la 

spânzurătoare mai este un cârlig liber cu frânghia gata 
pregătită. Batjocorindu-l astfel, printre ocări, hohote de 
râs şi blesteme, se scurseră ceasurile după-amiezii. Ziua 
scurtă de iarnă se apropia treptat de seară, iar podul 
continua să rămână ridicat şi poarta închisă. 

Dar spre seară, se iscă vântul, împrăştie ceața, limpezi 
cerul şi culorile amurgului. Zăpada deveni albăstruie, iar 
mai târziu violetă. Nu era ger, dar noaptea se anunţa 
senină. De pe ziduri, oamenii coborâră din nou, afară de 
străji; corbii şi ciorile zburară de pe spânzurătoare spre 
păduri. În sfârşit, cerul se întunecă şi se înstăpâni liniştea 
deplină. 

„Nu vor deschide poarta înaintea nopţii” se gândi 
Jurand. Şi o clipă, îi trecu prin cap să se întoarcă în oraş, 
dar alungă repede acest gând. „O fac înadins, ca să stau 
aici, îşi spuse în sinea lui. Dacă mă întorc, n-o să mă lase 
să mă duc acasă, ci o să mă înconjure, o să mă prindă, apoi 
o să pretindă că nu-mi datorează nimic, fiindcă m-au luat 
cu puterea armelor şi chiar dacă i-aş înfrânge, tot va trebui 
să revin...” 

Fără margini, admirată şi de cronicarii străini, 
rezistenţa cavalerilor polonezi la frig, foame şi trudă le 
îngăduise nu o dată să făptuiască isprăvi la care nici vorbă 
să se încumete oamenii din Apus, mai slabi de vârtute. lar 
Jurand era chiar mai rezistent decât ceilalţi, aşa că, deşi 
foamea începuse mai de mult să-i răsucească măruntaiele 
şi frigul îl pătrunsese prin cojocelul de sub armură, se 
hotărî să aştepte şi până-şi da duhul înaintea acestei porţi. 

Totuşi, deodată, înainte de căderea nopţii, auzi în 
spatele lui scârţâitul unor paşi pe zăpadă. Privi înapoi; 
dinspre oraş veneau spre el şase oşteni înarmaţi cu sulițe 
şi halebarde, iar în mijlocul lor se afla al şaptelea, 
sprijinindu-se în paloş. 

„Poate că lor li se va deschide poarta şi o să intru şi eu 
împreună cu ei, se gândi Jurand. Cred că n-or să vrea să 
mă ia cu forţa sau să mă omoare, fiindcă sunt prea puţini; 
dacă totuşi mă vor ataca, e un semn că nu vor să-şi 

respecte cuvântul dat, şi atunci, vai lor 

Chibzuind astfel, apucă baltagul de oțel agăţat la şa, 
atât de greu încât un bărbat obişnuit abia-l putea ridică fie 
chiar cu amândouă mâinile, şi înaintă către ei. 

Dar ei n-aveau de gând să-l atace. Din contră, oştenii 
înfipseră în zăpadă cozile suliţelor şi ale halebardelor, dar 
pentru că nu se lăsase încă întunericul, Jurand băgă de 
seamă că armele le tremurau puţin în mână. 

Al şaptelea, care părea a fi mai mare peste ei, întinse în 
grabă braţul stâng înainte şi întorcându-şi palma cu 
degetele în sus, întrebă: 

— Cavalere, Domnia Ta eşti Jurand de Spychow? 

—Eu sunt... 

— Vrei să asculţi ce am fost trimis să-ţi spun? 

— Ascult. 

—Putermnicul şi cuviosul comtur von Danveld mi-a 
poruncit să-ţi aduc la cunoştinţă că până când Domnia Ta 
nu vei cobori de pe cal, poarta nu se va deschide. 

Jurand rămase o clipă nemişcat, apoi descălecă de pe 
calul spre care se repezi unul dintre arcaşi. 

— Trebuie să ne predea şi armele, mai spuse omul cu 
paloşul. 

Stăpânul de la Spychów ezită. Şi dacă pe urmă vor sări 
asupra lui şi-l vor căsăpi ca pe un animal, dacă-l vor prinde 
şi-l vor închide în temniţă? Dar după un răstimp, se gândi 
că dacă avea să se întâmple într-adevăr aşa, ar fi trebuit să 
trimită mai mulţi. Dacă se vor năpusti asupra lui, nu vor 
putea străpunge armura, iar atunci el ar fi putut smulge 
arma celui mai apropiat şi i-ar fi putut pierde pe toţi 
înainte de a le veni cineva în ajutor. Doar îl cunoşteau prea 
bine. 

— Şi chiar dacă, cumpăni, ar vrea să-mi verse sângele; 
pentru asta am venit aici. 

Gândind astfel, aruncă mai întâi baltagul, apoi paloşul, 
pumnalul şi aşteptă. Ei luară toate armele, după care cel 

care-i vorbise, depărtându-se la peste zece paşi, se opri şi 
începu să cuvânteze cu glasul ridicat, sfidător: 

— Pentru toate nedreptăţile pe care i le-ai făcut 
Ordinului, din porunca comturului, trebuie să te îmbraci în 
acest sac de cânepă, pe care ţi-l las aici, să-ţi legi teaca 
paloşului de gât cu o frânghie şi să aştepţi cu umilinţă la 
poartă până când bunătatea comturului va porunci să ţi se 
deschidă. 

Şi după o clipă, Jurand rămase singur în întuneric şi 
tăcere. Pe zăpadă, înnegreau înaintea lui sacul pocăinţei şi 
frânghia, iar el stătu îndelung, simțind că i se desface ceva 
în suflet, se frânge, se stinge, moare şi în curând nu va mai 
fi cavaler, nu va mai fi Jurand de Spychow, ci un sărman 
nevolnic fără nume, fără slavă, fără onoare. 

Se mai scurse multă vreme până când se apropie de 
sacul pocăinţei şi începu să vorbească de unul singur: 

— Cum aş putea să fac altfel? Tu, Cristoase, ştii asta: 
îmi vor sugruma copila nevinovată, dacă nu voi face tot 
ce-mi poruncesc. Mai ştii că n-aş face-o nici pentru propria 
viaţă! Ruşinea este un lucru amar!... Dar şi pe Tine te-au 
ruşinat înainte de moarte. Deci, în numele Tatălui şi al 
Fiului... 

Apoi se aplecă, se îmbrăcă în sacul în care se tăiaseră 
găuri pentru cap şi braţe, după aceea, îşi legă teaca 
paloşului la gât şi se târi spre poartă. 

N-o găsi deschisă, dar acum îi era totuna dacă o vor 
deschide mai devreme sau mai târziu. Castelul se 
cufundase în tăcerea nopţii doar străjile se mai strigau 
prin turnurile de la colţuri. În turnul de lângă poartă, se 
vedea mai sus o fereastră luminată, celelalte erau 
întunecate. 

Ceasurile nopţii se scurgeau unul după altul; pe cer se 
înălța secera Lunii şi lumina zidurile mohorâte ale 
castelului. Era o linişte atât de adâncă, încât Jurand putea 
să-şi audă bătaia propriei inimi. El, însă, înţepenise şi 

împietrise cu totul, ca şi când i s-ar fi scos sufletul şi nu-şi 
mai dădea seama de nimic. li mai rămăsese un singur 
gând, acela că încetase să mai fie cavalerul Jurand de 
Spychow, dar cine anume era cu adevărat, nu ştia... 
Uneori, i se părea că dinspre spânzuraţii pe care-i văzuse 
dimineaţa se furişează încet către el prin zăpadă 
moartea... 

Deodată, tresări şi se trezi de-a binelea: 

— O, Cristoase milostiv! Ce mai e şi asta?! 

Prin fereastra înaltă din turnul de lângă poartă 
răsunară la început abia auzite sunete de lăută. Jurand, în 
drum spre Szczytno, era sigur că Danusia nu se află la 
castel, dar glasul lăutei, noaptea, îi răvăşi inima într-o 
clipă. Avea impresia că sunetele acestea îi sunt cunoscute 
şi nu le putea cânta decât ea, copila lui! Iubirea lui... Căzu 
în genunchi, îşi împreună mâinile ca pentru rugăciune şi 
tremurând, cuprins parcă de fierbinţeală, ascultă. 

Deodată, începu să cânte un glas pe jumătate 
copilăresc şi parcă plin de dor: 

De-aş avea şi eu 
Aripi călătoare, 
Spre Jasiek al meu, 
Să mă pierd în zare. 


Jurand vru să vorbească, să strige numele drag, dar 
cuvintele îi muriră pe buze, înăbuşite parcă de un cerc de 
fier. Un nou val de durere, lacrimi, dar şi suferinţă îi crescu 
în piept, aşa că se prăbuşi cu faţa în zăpadă şi începu să 
strige în gând spre cer parcă într-o rugăciune de 
mulţumire: 

—0O, lisuse! Bine că-mi mai aud o dată copila!... Şi 
suspinele începură să-i cutremure trupul uriaş. 

Sus, glasul încărcat de dor cânta mai departe în liniştea 
netulburată a nopţii: 

Aş mai sta şi eu 
Pe-un ram din Silezi' 
Jasiek, dragul meu, 

Să vii să mă vezi! 


Dimineaţa, un oştean neamt, bărbos şi necioplit, începu 
să-l lovească în şold cu piciorul pe cavalerul întins lângă 
poartă. 

— În picioare, câine!... Poarta e deschisă şi comturul îţi 
porunceşte să te duci la el. 

Jurand se trezi parcă din somn. Nu-l înşfăcă de gât pe 
oştean, nu-l zdrobi în mâinile-i de fier, avea faţa liniştită şi 
aproape umilă; se ridică şi intră fără un cuvânt pe urma 
oşteanului pe poartă. 

Abia trecu de ea, când auzi, scrâşnetul lanțurilor şi 
podul începu să se ridice, iar în dreptul porţii bufni căzând 
greoaie gratia de fier. 


SFÂRŞITUL VOLUMULUI ÎNTÂI 


„Cartea a doua 


Capitolul I 


DUPĂ CE INTRĂ ÎN CURTEA CASTELULUI, la început, Jurand 
nu mai ştia încotro s-o apuce, deoarece oşteanul care-l 
însoţise pe poartă, îl părăsise şi se îndreptase spre 
grajduri. Pe metereze, se aflau într-adevăr oşteni, câte 
unul sau mai mulţi, dar feţele lor erau atât de sfidătoare, 
iar privirile atât de batjocoritoare, încât cavalerului îi era 
uşor să ghicească îndată că nu-i vor arăta drumul, iar dacă 
aveau să-i răspundă la întrebare, poate doar cu vorbe 
necioplite şi de ocară. 

Unii râdeau, arătându-l altuia cu degetul; alţii începură 
să arunce cu zăpadă în el, ca şi în ziua de ieri. Dar văzând 
o uşă mai mare decât celelalte, deasupra căreia era cioplit 
în piatră Cristos pe cruce, porni spre ea socotind că dacă 
comturul şi celelalte căpetenii se găsesc în altă parte a 
castelului sau în alte încăperi, o să-l întoarcă cineva din 
drumul greşit. 

Aşa se şi întâmplă. În clipa când Jurand se apropie de 
uşa aceea, se deschiseră deodată amândouă canaturile şi 
se opri înaintea lui un tinerel cu capul ras precum clericii, 
dar îmbrăcat în veşminte laice, şi-l întrebă: 

— Domnia Ta eşti Jurand de Spychow? 

—Eu sunt. 

— Cuviosul comtur mi-a poruncit să te conduc. Vino 
după mine. 

Şi începu să-l ducă printr-o tindă mare, boltită, către 
scară. La scară, se opri totuşi şi cercetându-l din ochi pe 
Jurand, îl întrebă iarăşi: 

— N-ai nici o armă la Domnia Ta? Mi s-a poruncit să te 
caut. 

Jurand îşi ridică amândouă braţele, ca însoţitorul să-i 
poată vedea întreaga făptură, şi răspunse: 

— Ieri le-am predat pe toate. 

Atunci, călăuza cobori glasul şi spuse aproape în 
şoaptă: 

— Ai grijă să nu-ţi arăţi mânia, fiindcă te afli în puterea 
lor. 

— Dar şi a lui Dumnezeu, răspunse Jurand. 

Şi spunând acestea, se uită eu luare-aminte la călăuză 
şi văzând pe faţa lui o expresie parcă de milă şi 
compătimire, rosti: 

— Cinstea ţi se citeşte din ochi, copile. O să-mi răspunzi 
sincer la întrebarea mea? 

— Grăbeşte-te, Domnia Ta, îl îndemnă călăuza. 

— O să-mi dea copila înapoi în schimbul meu? 

Tânărul îşi ridică sprâncenele cu mirare: 

— Copila Domniei Tale se află aici? 

— Fiica mea. 

—Jupâniţa din turnul de lângă poartă? 

— Adevărat. Au promis că mi-o vor trimite dacă mă voi 
preda. 

Călăuza îşi mişcă mâna în semn că nu ştie nimic, dar 
faţa lui exprima neliniştea şi îndoiala. 

Jurand îl mai întrebă: 

— Este adevărat că o păzesc Szomberg şi Markwart? 

— Fraţii aceştia nu se află la castel. Încearcă s-o iei, 
Domnia Ta, înainte de a se însănătoşi starostele Danveld. 

Jurand se înfioră auzind aceste cuvinte, dar nu mai avu 
când să întrebe şi altceva, întrucât ajunseră într-o sală de 
la etaj, unde Jurand trebuia să se înfăţişeze înaintea 
starostelui de Szczytno. După ce deschise uşa, copilul de 
casă se trase înapoi spre scară. 

Cavalerul de Spychâw intră într-o încăpere spațioasă, 
foarte întunecoasă, deoarece ochiurile de sticlă, prinse în 
rama de plumb, lăsau să pătrundă prea puţină lumină şi 
ziua de iarnă era noroasă. În celălalt capăt al odăii, ardea 
într-adevăr un foc straşnic în căminul uriaş, dar 
trunchiurile nu prea uscate dădeau prea puţină lumină. 

Abia după o vreme, când ochii lui Jurand se mai obişnuiră 
cu întunericul, văzu masa din fundul sălii şi pe cavalerii 
aşezaţi în jurul ei, iar dincolo de masă, o mulţime de 
scutieri înarmaţi şi oşteni, printre care bufonul de la 
castel, care ţinea de lanţ un urs îmblânzit. 

Jurand luptase cândva cu Danveld, după care îl mai 
văzuse de două ori la curtea prinţului de Mazowsze ca sol, 
dar de atunci trecuseră câţiva ani; cu tot întunericul, îl 
recunoscu numaidecât şi după grăsime, şi după faţă, şi în 
sfârşit, pentru că stătea la masă la mijloc, într-un scaun cu 
rezemătoare, având o mână prinsă în aţele, rezemată de 
spetează. În dreapta lui şedea bătrânul Zygfryd de Lowe 
din Insburk, un duşman neîmpăcat al seminţiei poloneze în 
general şi al lui Jurand de Spychów îndeosebi, în stânga 
fraţii mai tineri Gottfryd şi Rotgier. Danveld îi poftise 
înadins, ca să asiste la triumful asupra unui vrăjmaş 
înfricoşător şi totodată să se bucure de roadele trădării pe 
care o puseseră împreună la cale şi la săvârşirea căreia 
puseseră umărul. Acum, şedeau aşadar comod îmbrăcaţi în 
straie moi de postav de culoare închisă, cu paloşe uşoare 
la şold - bucuroşi, siguri de ei, uitându-se la Jurand cu 
semeţie şi cu disprețul nemăsurat pe care-l nutreau de 
obicei pentru cei mai slabi şi pentru învinşi. 

Tăcerea dură un răstimp mai lung, fiindcă voiau să-şi 
sature privirile cu vederea bărbatului de care mai înainte 
se temeau, iar acum stătea înaintea lor cu capul plecat în 
piept, îmbrăcat în sacul de tort al căinţei, cu frânghia de 
gâtul de care atârna teaca paloşului. 

Mai voiau, se pare, să-i vadă umilinţa cât mai mulţi 
oameni, pentru că prin uşile laterale care duceau spre alte 
odăi, intra cine vrea, aşa că sala se umpluse aproape 
jumătate cu bărbaţi înarmaţi. Toţi se uitau la Jurand cu o 
curiozitate nemărginită, discutând şi schimbând păreri în 
legătură cu el. Văzându-i pe toţi cei de faţă, îi mai veni 
inima la loc şi îşi spuse în sinea lui: „Dacă Danveld n-ar fi 
vrut să-şi ţină promisiunea, n-ar fi chemat atâţia martori”. 

În acest timp, Danveld făcu un semn cu mâna şi 

discuţiile încetară, apoi făcu semn unuia dintre scutieri, 
care se apropie de Jurand şi, apucându-l de frânghia de la 
gât, îl trase câţiva paşi mai aproape de masă. 

Iar Danveld privi triumfător la cei de faţă şi zise: 

— Priviţi cum înfrânge puterea Ordinului răutatea şi 


trufia. 

— Deie Domnul să fie întotdeauna aşa! îi răspunseră cu 
toţii. Urmă iarăşi o clipă de tăcere, după care Danveld i se 
adresă prinsului: 

—Ai muşcat Ordinul ca un câine turbat, de aceea 
Dumnezeu te-a adus ca pe un câine înaintea noastră, cu 
frânghia la gât, cerşind milă şi îndurare. 

— Comture, nu mă compara pe mine cu un câine, 
răspunse Jurand, fiindcă-i înjoseşti pe cei care şi-au 
măsurat puterile cu mine şi au căzut de mâna mea. 

La aceste cuvinte, printre nemţii înarmaţi se iscară 
murmure; nu se ştia dacă-i mâniase cutezanţa răspunsului 
sau îndreptăţirea lui. 

Dar comturul nu era prea bucuros de întorsătura 
discuţiei, aşa că rosti: 

— Uitaţi-vă cum ne scuipă în faţă prin semeţia şi trufia 
lui! Dar Jurand îşi ridică braţele, ca un om care cheamă 
cerul să-i fie martor, şi răspunse clătinând din cap: 

— Dumnezeu vede că semeţia mea a rămas dincolo de 
poarta castelului. Dumnezeu vede şi va judeca dacă 
ruşinându-mi starea mea de cavaler, nu v-aţi ruşinat voi 
înşivă. Onoarea de cavaler este una singură şi oricine a 
fost învestit, se cuvine s-o respecte. 

Danveld îşi încruntă sprâncenele, dar în clipa aceea 
bufonul de la castel începu să scuture lanţul cu care ţinea 
ursul şi să strige: 

— Predica! Predica! A venit predicatorul din Mazowsze! 
Ascultaţi predica!... 

După care se întoarse către Danveld: 

— Stăpâne, graful Rosenheim, când clopotarul l-a trezit 
prea devreme pentru predică, i-a poruncit să mănânce 
frânghia clopotniţei de la un nod la celălalt; şi predicatorul 
ăsta are o frânghie la gât, porunceşte-i s-o mănânce 
înainte de sfârşitul predicii. 

Şi cu aceste cuvinte, începu să se uite la comtur cam 
neliniştit, pentru că nu era sigur dacă acesta va izbucni în 
râs sau va da poruncă să-l biciuiască pentru gluma spusă 
nelalocul ei. Dar fraţii călugări, fercheşi, îngăduitori şi 
chiar umili atunci când nu se simțeau prea puternici, nu 
mai cunoşteau măsura faţă de cei învinşi; astfel că Danveld 
nu numai că încuviinţă din cap în semn că îngăduia 
batjocura, dar chiar el însuşi răbufni cu atâta grosolănie, 
că pe chipurile câtorva scutieri mai tineri se întipări 
mirarea. 

—Nu te plânge că ai fost înjosit, îl dojeni pe Jurand, 
fiindcă de te-aş fi pus chiar mai-mare peste câini, tot ar fi 
fost mai bine la noi, în Ordin, decât cavaler la voi. 

Încurajat, bufonul începu să strige: 

—Adu pieptenul să-mi piepteni ursul, căci o să-ţi 
pieptene şi el pletele cu gheara! 

La acestea, ici şi colo răsunară hohote de râs, iar un 
glas se auzi din spatele fraţilor călugări: 

— Vara, o să coseşti trestia pe lac! 

— Şi o să prinzi racii de pe stârvuri! strigă altul. Iar al 
treilea adăugă: 

—Acum, însă, apucă-te şi goneşte ciorile de pe 
spânzurați! Aici, o să ai mereu de lucru. 

Astfel îşi băteau joc nemţii de Jurand, al cărui nume 
băga groaza în ei odinioară. 

Treptat, întreaga adunare fu cuprinsă de veselie. 
Câţiva, ieşiră de după masă şi începură să se apropie de 
prins, să-l cerceteze mai de aproape şi să-l ia în râs: „Păi, 
acesta-i mistrețul de la Spychów, căruia comturul nostru 
i-a scos dinţii; are botul plin de spumă; s-ar bucura să 

spintece pe cineva, dar nu poate!” Danveld şi ceilalți frați 
călugări, care voiau la început ca ascultarea să păstreze 
aparența solemnă a judecății, văzând că lucrurile iau altă 
întorsătură, se ridicaseră şi ei de pe laviţe şi se 
amestecaseră printre cei care se apropiaseră de Jurand. 

De bună seamă, bătrânul Zygfryd din Insburk nu se 
bucura, dar însuşi comturul îi zise: „Descreţeşte-ţi fruntea, 
o să fie şi mai multă veselie!” Şi începură şi ei să privească 
la Jurand, întrucât acesta era un prilej rar, deoarece 
cavalerii şi oştenii care-l văzuseră mai înainte atât de 
aproape, închiseseră ochi pe vecie, aşa că unii mai ziceau: 
„E tare spătos, deşi are un cojoc pe sub sac; ar putea fi 
umplut cu paie de mazăre şi purtat pe la iarmaroace...” 
Câte unii începură să ceară bere, ca ziua să fie şi mai 
veselă. 

Într-adevăr, curând se aduseră urcioarele pântecoase, 
iar sala întunecată se umplu de mirosul spumei care 
izbucnea de sub dopuri. Comturul, înveselit, spuse: „Este 
atât de bine, încât mă tem să nu creadă că umilirea lui 
înseamnă chiar atât de mult pentru noi!” Aşa că iarăşi se 
apropiară de el şi, înghiontindu-l sub bărbie cu stacanele 
lor, îl îmbiară: „i-ar plăcea şi ţie să bei, rât mazovian!” iar 
alţii, turnându-şi bere în palme, i-o aruncau în ochi. Jurand, 
însă, stătea în mijlocul lor furios şi ametit, până când se 
îndreptă în cele din urmă către bătrânul Zygfryd şi 
simțind, se pare, că nu se mai putea stăpâni, începu să 
strige atât de tare, ca să domine murmurul din sală. 

—Pe rănile Mântuitorului şi pe izbăvirea sufletului, 
daţi-mi copila înapoi aşa cum aţi promis! 

Şi vru să-l înşface cu mâna dreaptă pe bătrânul comtur, 
dar acesta se feri repede şi-l întrebă cu asprime: 

— În lături, robule, ce vrei? 

-—l-am dat drumul lui Bergow şi am venit singur, 
pentru că aţi făgăduit că-mi veţi reda copila pe care aţi 
adus-o aici. 

— Cine ţi-a făgăduit? întrebă Danveld. 

— Pe conştiinţa şi credinţa ta, comture! 

—N-o să găseşti martori, dar martorii nu înseamnă 
nimic, când este vorba de cinste şi cuvânt. 

— Pe cinstea ta! Pe cinstea Ordinului! strigă Jurand. 

— Atunci îţi vei recăpăta fiica! răspunse Danveld. 


După care se întoarse către cei de faţă şi rosti: 

— Tot ce-a suferit aici, nu-i decât un joc nevinovat, prea 
neînsemnat pentru nelegiuirile şi crimele lui. Dar pentru 
că am promis să-i redăm fiica, dacă se va înfăţişa şi se va 
umili înaintea noastră, atunci aflaţi că vorba unui cavaler 
teuton trebuie să fie cuvântul lui Dumnezeu neclintit, iar 
fetei pe care le-am luat-o tâlharilor, îi dăruim acum 
libertatea şi, după pocăinţa pentru păcatele făptuite 
împotriva Ordinului, îl vom lăsa şi pe el să se întoarcă 
acasă. 

Unii rămaseră miraţi de vorbele lui, fiindcă ştiindu-l pe 
Danveld şi vechea lui ranchiună împotriva lui Jurand, nu se 
aşteptau să se arate atât de cinstit. Aşa că bătrânul 
Zygfryd şi odată cu el Rotgier şi fratele Gottfryd se uitară, 
ridicându-şi sprâncenele cu mirare şi încruntându-şi 
fruntea, dar acesta se prefăcu că nu vede privirile lor 
întrebătoare şi spuse: 

—O să-ţi trimitem fata acasă sub pază, dar tu ai să 
rămâi aici până când oamenii noştri se vor întoarce cu bine 
şi vei plăti răscumpărarea. 

Jurand rămase şi el puţin uimit, pentru că îşi pierduse 
speranţa că sacrificiul lui îi va fi de vreun folos Danusiei, 
astfel că privi la Danveld aproape cu recunoştinţă şi 
răspunse: 

— Dumnezeu să te răsplătească! 

— Învață să-i cunoşti pe cavalerii lui Cristos, se sumeţi 
Danveld. 


La care Jurand: 
— Toată mila ne vine de la El! Dar pentru că a trecut o 

bucată bună de vreme de când nu mi-am văzut fiica, 
îngăduie-mi s-o văd şi s-o binecuvântez. 

—Fie, dar nu altfel decât în faţa tuturor, care vor fi 
martorii credinţei şi onoarei noastre. 

Apoi îi porunci scutierului de lângă el s-o aducă pe 
Danusia, iar el se apropie de von Lowe, Rotgier şi Gottfryd, 
care-l înconjurară şi începură să vorbească între ei cu 
însufleţire. 

—Eu nu mă împotrivesc, deşi nu aveai această intenţie, 
îi zise bătrânul Zygfryd. 

lar viforosul Rotgier, vestit pentru vitejia şi cruzimea 
lui, zise: 

— Cum adică, nu-i dai drumul numai fetei, ci şi câinelui 
ăstuia turbat, ca să muşte din nou? 

—Nu te va mai muşca aşa! strigă Gottfryd. 

—Chiar aşa!... Va plăti răscumpărarea! răspunse 
Danveld fără grijă. 

— Şi dacă ne-ar da totul, într-un an, doi va prăda de 
două ori pe atâta. 

—Nu sunt contra în privinţa jupâniţei, repetă Zygfryd, 
dar oiţele călugărilor vor mai plânge mult din cauza 
acestui lup. 

— Şi cuvântul nostru? întrebă Danveld zâmbind. 

— Altfel vorbeai... 


Danveld înălţă din umeri. 

—N-aţi avut destulă veselie? întrebă. Vreţi şi mai 
multă? 

Ceilalţi îl înconjurară iarăşi pe Jurand şi, socotind că 
fapta bună a lui Danveld se răsfrângea asupra întregului 
Ordin, începură să se împăuneze singuri. 

— Ei, ciomăgarule! îl apostrofă căpetenia arcaşilor de 
la castel, nu-i aşa că fraţii tăi păgâni nu s-ar fi purtat aşa 
cu un cavaler creştin de-al nostru? 

— Ne-ai băut sângele, nu-i aşa? 

— Iar noi ţi-am răsplătit piatra cu pâine... 

Dar Jurand nu mai lua în seamă nici trufia, nici 
disprețul care se simțeau în cuvintele lor; avea inima plină 
de bucurie şi genele umede. Se gândea că iată, peste o 
clipă, o va vedea pe Danusia, şi este drept, datorită lor, aşa 
că se uita la cei care-i vorbeau aproape cu umilinţă, iar în 
cele din urmă, răspunse: 

—Aşa este! Adevărat, n-am fost milostiv pentru voi, 
dar... nu v-am trădat. 


Deodată, în celălalt colţ al sălii răsună un glas: „Uite, 
jupâniţa!” şi tăcerea se aşternu dintr-odată. Oştenii se 
desfăcură în amândouă părţile, pentru că, deşi nici unul 
dintre ei n-o mai văzuse până atunci pe fiica lui Jurand - 
cei mai mulţi, din cauză că Danveld nu obişnuia să-şi dea 
în vileag faptele, nu ştiau nimic despre şederea ei la castel 
-, totuşi, cei care ştiau, le putuseră spune celorlalţi despre 
frumuseţea ei. 

Aşadar, toţi ochii se îndreptară cu mare curiozitate spre 
uşa prin care avea să apară. 

Mai întâi, se arătă un scutier, urmat de slujitoarea 
călugăriţă, cunoscută de toţi, aceeaşi care venise la 
conacul din pădure, iar după ea, intră fata îmbrăcată în 
alb, cu părul desfăcut, legat pe frunte cu o panglică. 

Şi deodată, în toată sala, bubui ca tunetul un hohot 
uriaş de râs. Jurand, care în primul moment se repezise 
spre fiica lui, se dădu deodată înapoi şi încremeni palid ca 
ceara, privind uluit la capul ascuţit, la buzele vinete şi la 
ochii rătăciţi ai unei fete pe care i-o prezentau drept 
Danusia. 

— Asta nu-i fiica mea! rosti cu glas temător. 


—Nu-i fiica ta? se minună Danveld. Pe Sfântul 
Liboriusz din Padeborn! Fie că noi n-am scăpat-o din 
mâinile tâlharilor pe fiica ta, fie vreun vrăjitor a 
schimbat-o, pentru că alta nu se mai află la Szczytno. 

Bătrânul Zygfryd, Rotgier şi Gottfryd se uitară unii la 
alţii, admirând iscusinţa lui Danveld, dar nici unul dintre ei 

nu mai avu timp să spună nimic, fiindcă Jurand începu să 
strige cu glas cumplit: 

—Ba este la Szczytno! Am auzit-o cântând, am auzit 
glasul copilei mele! 

La acestea, Danveld se întoarse către cei de faţă şi 
rosti calm şi apăsat: 

—Vă iau martori pe toţi cei adunaţi aici, în special pe 
tine, Zygfryd de Insburk, şi pe voi, cuvioşi fraţi, Rotgier şi 
Gottfryd, că îmi respect cuvântul dat şi promisiunea făcută 
redându-i această fată, despre care tâlharii învinşi de noi 
spuneau că este fiica lui Jurand de Spychow. Dacă nu-i 
fiica lui, nu este vina noastră, ci mai degrabă voinţa lui 
Dumnezeu care a vrut în acest fel să-l dea pe Jurand în 
mâinile noastre. 

Zygfryd şi cei doi fraţi mai tineri înclinară din cap în 
semn că aud şi la nevoie vor depune mărturie. După aceea, 
schimbară iarăşi priviri repezi între ei, pentru că asta era 
mai mult chiar decât se aşteptau: să-l prindă pe Jurand, să 
nu-i înapoieze fiica şi totuşi aparent să-şi ţină făgăduiala, 
cine-ar fi putut obţine mai mult! 

Dar Jurand se aruncă în genunchi şi începu să-l conjure 
pe Danveld pe toate relicvele sfinte de la Malborg, apoi pe 
pulberea şi capetele părinţilor să-i dea înapoi copila 
adevărată şi să nu se poarte ca un înşelător şi trădător 
care-şi încalcă jurământul şi promisiunea. În glasul lui era 
atâta disperare şi adevăr, încât unii începură să ghicească 
viclenia, iar altora le trecu prin minte că poate într-adevăr 
vreun vrăjitor îi preschimbase înfăţişarea fetei. 

— Dumnezeu îţi vede trădarea! strigă Jurand. Pe rănile 
Mântuitorului! Pe ceasul morţii tale, redă-mi copila! 

Şi ridicându-se din genunchi, înaintă adus de spate 
spre Danveld, ca şi când ar fi vrut să-i îmbrăţişeze 
picioarele, şi ochii aproape că-i străluceau de nebunie, iar 
glasul îi exprima pe rând durerea, teama, disperarea şi 
ameninţarea. Danveld, însă, auzind în faţa tuturor 

învinuirea de trădare şi înşelătorie, începu să pufnească pe 
nări, până când mânia i se răsfrânse pe faţă ca o flacără, 
aşa că, vrând să-i dea lovitura din urma nefericitului, se 
apropie şi el şi aplecându-se la urechea lui, îi şopti printre 
dinţii încleştaţi. 

— Dacă am să ţi-o înapoiez, atunci numai cu bastardul 
meu... 


În aceeaşi clipă, Jurand mugi ca un taur: îl apucă pe 
Danveld cu amândouă mâinile şi îl ridică în sus. În sală, 
răsună un strigăt înfricoşător: „Cruţă-l!” după care trupul 
comturului se izbi cu o putere atât de năprasnică de 
podeaua de piatră, încât creierii din tigva spartă îi 
împroşcară pe Zygfryd şi Rotgier care se aflau mai 
aproape. 

Jurand se repezi către peretele lateral, lângă care se 
aflau armele şi apucând un paloş mare pentru două mâini, 
se năpusti ca o furtună asupra nemților împietriţi de 
spaimă. 

Erau cu toţii oameni obişnuiţi cu bătăliile, măcelurile şi 
sângele, dar cu toate acestea, curajul le pierise cu totul, 
aşa că şi după aceea, când momentul de surpriză trecu, 
începură să se retragă şi să se împrăştie, cum se împrăştie 
turma de oi în faţa lupului care ucide cu fiecare muşcătură. 
Sala răsuna de strigăte înfricoşate, tropăit de picioare, 
zgomotul  tacâmurilor răsturnate, ţipetele slujitorilor, 
mormăitul ursului care, smulgându-se din mâinile 
bufonului, încerca să ajungă la fereastra înaltă, de 
răcnetele războinicilor care cereau arme, scuturi, paloşe şi 
arbalete. In sfârşit, săbiile ieşiră din teacă şi câteva zeci de 
tăişuri se îndreptară spre Jurand, dar acesta, nemaiţinând 
seama de nimic, pe jumătate nebun, sări singur asupra lor 
şi începu o luptă sălbatică, nemaiauzită, asemănătoare mai 
degrabă cu un măcel decât cu o răfuială turbată. Tânărul şi 
impulsivul frate Gottfryd îi aţinu cel dintâi calea lui Jurand, 
dar acesta îi reteză cu fulgerul paloşului capul odată cu 
braţul şi umărul; după care mai căzură de mâna lui 
căpetenia arcaşilor şi economul castelului von Bracht, şi 

englezul Hugues căruia, deşi nu prea înţelegea despre ce 
este vorba, îi era milă de Jurand, de suferinţa lui şi scosese 
sabia abia după uciderea lui Danveld. Ceilalţi, văzând 
puterea înspăimântătoare şi dezlănţuirea bărbatului, se 
strânseră laolaltă, ca să-i opună rezistenţă împreună, dar 
astfel nenorocirea lor fu şi mai mare, întrucât el, cu părul 
vâlvoi şi privirile rătăcite, mânjit tot şi lacom de sânge, 
ameţit şi turbat, frângea, despica şi rupea cu lovituri de 
paloş această mulţime îmbulzită, doborând oamenii pe 
podeaua împroşcată de sânge, cum doboară furtuna 
copacii. Şi sosi iarăşi clipa de groază cumplită, când părea 
că acest mazurian spăimos îi va nimici şi-i va ucide singur 
pe toţi aceşti oameni, şi aşa cum haita lărmuitoare de câini 
nu poate răzbi mistrețul fioros fără ajutorul puşcaşilor, tot 
aşa şi aceşti nemți înarmaţi nu se puteau măsura cu 
puterea şi înverşunarea lui, lupta cu el însemnând doar 
moartea şi pierzania lor. 

— Împrăştiaţi-vă!  Înconjuraţi-l!  Loviţi-l din spate! 
porunci bătrânul Zygfryd de Lowe. 

Aşa că se împrăştiată prin sală, cum se împrăştie stolul 
de grauri pe câmp, când se repede asupra lor de sus 
eretele cu ciocul încovoiat, dar nu putură să-l înconjoare, 
fiindcă în nebunia luptei, în loc să caute un loc de apărare, 
Jurand începu să-i urmărească pe lângă pereţi şi pe cine 
ajungea, acela murea ca lovit de trăsnet. Umilinţa, 
disperarea, speranţele spulberate, toate preschimbate în 
dorinţa de sânge păreau să-i sporească de zece ori puterea 
înnăscută. Paloşul, pentru care cei mai puternici dintre 
cavalerii teutoni aveau nevoie de amândouă mâinile, el îl 
mânuia cu una singură, ca pe un fulg. Nu căuta să scape 
cu viaţă, nu căuta nici măcar izbânda, nu voia decât să se 
răzbune şi asemenea focului sau râului care rupând digul, 
distruge orbeşte tot ce-i stăvileşte calea, aşa şi el, 
înspăimântător, distrugător, orb, sfâşia, călca în picioare, 
omora şi stingea vieţile potrivnicilor. 

Nu puteau să-l lovească pe la spate, deoarece la 
început nu ajungeau la el, iar pe de altă parte, oştenii de 

rând se temeau să se apropie şi să-l atace din spate, 
înțelegând că dacă s-ar întoarce spre ei, nici o putere 
omenească nu-i va scăpa de moarte. Alţii erau cuprinşi de 
groază la gândul că un om obişnuit n-ar fi putut face atâta 
rău, aşadar au de-a face cu un bărbat pe care-l ajută 
niscaiva puteri supranaturale. 

Dar bătrânul Zygfryd şi împreună cu el fratele Rotgier 
intrară în galeria care ducea pe deasupra ferestrelor sălii 
şi începură să-i cheme şi pe ceilalţi să vină după ei. Aceştia 
îi ascultară cu atâta grabă, încât se împingeau unii pe alţii 
pe scară, vrând să ajungă sus cât mai repede şi de acolo 
să-l atace pe vajnicul uriaş cu care o luptă dreaptă se 
vădea cu neputinţă. In cele din urmă, ultimul trânti uşa 
care ducea la cor şi Jurand rămase jos singur. Din galerie 
se auziră strigăte de bucurie, de triumf şi numaidecât 
începură să zboare spre cavaler scaune grele de stejar, 
laviţe şi cercuri de fier de la torţe. Unul îl nimeri în frunte 
deasupra sprâncenelor şi-i umplu faţa de sânge. În acelaşi 
timp, se deschise uşa mare de la intrare şi oştenii chemaţi 
prin ferestrele de sus dădură buzna în sală, înarmaţi cu 
sulițe, halebarde, arbalete, arcuri, răngi, frânghii şi tot 
felul de alte arme pe care apucaseră să pună mâna. 

Jurand, înverşunat, îşi şterse sângele de pe faţă cu 
mâna stângă, ca să nu-i întunece vederea, îşi adună 
puterile şi se aruncă asupra tuturor. În sală, răsunară din 
nou gemete, scrâşnetul fierului, al dinţilor şi glasurile 
îngrozite ale luptătorilor ucişi. 


Capitolul II 


ÎN ACEEAŞI SEARĂ, ŞEDEA LA MASĂ bătrânul Zygfryd de 
Lowe care luase deocamdată conducerea oraşului Szczytno 
după comturul Danveld, iar lângă el fratele Rotgier, 
cavalerul de Bergow, fostul ostatic al lui Jurand, şi doi 
tineri şlahtici, novici care aveau să îmbrace curând 

mantiile albe. Viforniţa de iarnă urla dincolo de geamuri, 
zgâlţâia ramele de plumb ale ferestrelor, clătina flacăra 
torţelor aprinse în locaşele de fier şi din când în când 
împrăştia rotocoale de fum prin sală. Printre fraţi, deşi se 
adunaseră la sfat, domnea tăcerea, deoarece aşteptau 
cuvântul lui Zygfryd, dar acesta, rezemându-şi coatele de 
masă şi împreunându-şi mâinile pe capul cărunt aplecat, 
şedea mohorât, cu faţa în umbră şi cu gânduri negre în 
suflet. 

— În legătură cu ce trebuie să ne sfătuim? întrebă în 
cele din urmă fratele Rotgier. 

Zygfryd îşi înălţă capul, privi la cel care vorbea şi 
trezindu-se din îngândurare, spuse: 

— Trebuie să vorbim despre nenorocirea ce ne-a lovit, 
despre ce vor spune maestrul şi sfatul Ordinului, fiindcă 
faptele noastre nu se cuvine să-i păgubească pe fraţii 
noştri. 

După care tăcu din nou, dar după o clipă, privi împrejur 
şi trase aer pe nas: 

— Aici, miroase încă a sânge. 

— Nu, comture, răspunse Rotgier, am dat poruncă să se 
spele podeaua şi să se afume cu pucioasă arsă. Aici, 
miroase a pucioasă. 

Zygfryd se uită cu o privire ciudată la cei de faţă şi 
zise: 

— Ai milă, spirit al luminii, de sufletele fraţilor Danveld 
şi Gottfryd! 

Înţeleseră şi ei că implora mila dumnezeiască pentru 
sufletele morţilor numai pentru că auzise pomenindu-se de 
pucioasă şi se gândise la iad, aşa că se înfiorară cu toţii şi 
răspunseră deodată: 

— Amin! Amin! Amin! 

Un răstimp se auzi iarăşi vuietul vântului şi clinchetul 
ramelor de la ferestre. 

—Unde sunt trupurile comturului şi al fratelui 

Gottfryd? se interesă bătrânul. 

— În capelă; preoţii le îngână litaniile de cuviinţă. 

— l-au aşezat în sicrie? 

—Da, dar comturul este acoperit, pentru că are capul 
şi faţa zdrobite. 

— Unde sunt celelalte trupuri? Şi răniții? 

— Trupurile sunt în zăpadă, ca să înţepenească, înainte 
de a se face sicriele, iar răniții au fost oblojiţi la bolniţă. 

Zygfryd îşi împreună din nou mâinile pe cap: 

— Şi toate astea le-a făcut un singur om!... Spirite ale 
Luminii, să apăraţi Ordinul când va începe războiul cel 
mare cu această seminţie de lupi! 

La acestea, Rotgier îşi înălţă privirea, ca şi când şi-ar fi 
adus aminte de ceva, şi rosti: 

—La Wilno, l-am auzit pe starostele de Sambijsk 


spunându-i fratelui său, maestrul: „Dacă n-ai să începi 
războiul cel mare şi n-ai să-i nimiceşti până la cel din 
urmă, ca nici numele să nu mai rămână după ei, va fi vai şi 
amar de noi şi de poporul nostru”. 

— Să ne dea Dumnezeu un astfel de război şi o întâlnire 
cu ei! se rugă unul dintre şlahticii novici. 

Zygfryd se uită prelung la el, ca şi când ar fi vrut să-i 
spună: „Astăzi, ai avut prilejul să te întâlneşti cu unul 
dintre ei”, dar văzându-i făptura mărunţică şi tânără sau 
poate amintindu-şi că şi el, deşi vestit prin curajul său, nu 
voise să se ducă la moarte sigură, uită de reproş şi întrebă: 

— Care dintre voi l-aţi văzut pe Jurand? 

— Eu, răspunse de Bergow. 

— Trăieşte? 

— Trăieşte, zace în aceeaşi plasă în care l-am prins. 
Când şi-a revenit, oştenii au vrut să-l omoare, dar 
capelanul a fost împotrivă. 

— Nu putem să-l omorâm. Este un om cunoscut printre 

ai lui şi s-ar isca un scandal grozav, răspunse Zygrfyd. Pe 
de altă parte, n-avem cum să ascundem ce s-a întâmplat, 
întrucât au fost prea mulţi martori. 

— Atunci, ce să spunem şi ce să facem? întrebă Rotgier. 

Zygfryd căzu pe gânduri şi, în sfârşit, spuse: 

— Domnia Ta, nobile graf de Bergow, ai să te duci la 
Malborg, la maestru. Ai gemut în robia lui Jurand şi eşti 
oaspetele Ordinului, aşadar, ca un oaspete care nu trebuie 
neapărat să ţină partea călugărilor, te vei bucura de 
crezare. De aceea, să spui ce-ai văzut, anume că Danveld 
scăpând din mâinile tâlharilor o fată şi crezând că-i fiica lui 
Jurand, l-a vestit pe acesta, care a venit la Szczytno şi... ce 
s-a întâmplat mai departe, ştii şi Domnia Ta... 

— Să-mi fie cu iertare, cuvioase comture, răspunse de 
Bergow. Grea robie am îndurat la Spychow şi, ca oaspete 
al Domniei Tale, m-aş bucura să depun mărturie în folosul 
Domniei Tale, dar pentru liniştea conştiinţei mele, 
spune-mi: n-a fost oare la Szczytno adevărata fiică a lui 
Jurand şi nu trădarea lui Danveld l-a făcut să înnebunească 
pe înfricoşătorul ei părinte? 

Zygfryd de Lowe ezită un răstimp să-i răspundă; în 
sinea lui sălăşluia o ură adâncă faţă de seminţia polonă, o 
cruzime care o întrecea până şi pe a lui Danveld, şi 
cupiditatea, când era vorba de Ordin, şi trufia, şi lăcomia, 
dar nu avea nici pic de milă pentru vicleniile mărunte. Cea 
mai mare amărăciune şi supărare a vieţii lui era că în 
ultima vreme, treburile Ordinului, din cauza lipsei de 
ascultare şi a samavolniciei, evoluaseră în aşa fel că 
vicleniile deveniseră una dintre cele mai însemnate 
manifestări ale vieţii călugărilor. De aceea, întrebarea lui 
de Bergow atinse în el această coardă, cea mai dureroasă, 
a sufletului, şi abia după o aşteptare mai lungă, spuse: 

— Danveld se află în faţa lui Dumnezeu şi El îl judecă, 


iar Domnia Ta, nobile graf, dacă o să te întrebe ce părere 

ai, n-ai decât să spui ce vrei: aşadar, dacă despre ce-ai 
văzut cu ochii Domniei Tale, vei spune că înainte de a-l 
prinde în plasă pe groaznicul bărbat, ai văzut nouă trupuri 
fără viaţă, afară de răniţi, pe această podea, iar printre ei 
şi trupul lui Danveld, al fratelui Gottfryd, al lui von Bracht 
şi al lui Hugo, precum şi ale celor doi novici... Dumnezeu 
să-i odihnească. Amin! 

— Amin! Amin! repetară şi novicii. 

— Şi să mai spui, adăugă Zygfryd, că deşi Danveld a 
vrut să-l strângă cu uşa pe un vrăjmaş al Ordinului, nimeni 
dintre cei de faţă n-a scos cel dintâi paloşul din teacă 
împotriva lui Jurand. 

— Voi spune doar ce-am văzut cu ochii mei, încuviinţă 
de Bergow. 

-—lar înainte de miezul nopţii, să veniţi cu toţii la 
capelă, unde şi noi vom veni să ne rugăm pentru sufletele 
morţilor, răspunse Zygfryd. 

Şi-i întinse mâna, în semn de mulţumire şi totodată de 
rămas-bun, fiindcă voia să mai rămână la sfat numai cu 
fratele Rotgier, la care ţinea ca la ochii din cap, cum doar 
un tată putea să ţină la singurul său fiu. Din cauza acestei 
iubiri nemăsurate, în Ordin se făceau tot felul de 
presupuneri, dar nimeni nu era sigur de nimic, mai ales că 
bătrânul cavaler, pe care Rotgier îl socotea părintele său, 
trăia încă la micul lui castel din Germania şi nu se 
lepădase niciodată de acest fiu. 

Într-adevăr, după plecarea lui Bergow, Zygfryd îi 
îndepărtă şi pe cei doi novici sub pretextul că trebuie să 
supravegheze întocmirea sicrielor pentru oştenii ucişi de 
Jurand, iar când uşa se închise în urma lor, se întoarse 
repede spre Rotgier şi zise: 

— Ascultă la mine: n-avem decât un mijloc ca nimeni să 
nu afle niciodată că adevărata fiică a lui Jurand a fost la 
noi. 

—Nu va fi prea greu, răspunse Rotgier, pentru că, 
afară de Danveld, Gottfryd, noi doi şi călugăriţa slujitoare 
care o păzea, nimeni nu mai ştia că ea se află aici. Pe 
oamenii care au adus-o de la conacul din pădure, Danveld 
a poruncit să-i îmbete şi să-i spânzure. Erau unii în 
garnizoană, care bănuiau ce se petrece, dar nătânga i-a 
făcut să-şi piardă minţile, aşa că nici ei nu mai ştiu oricum 
dacă a fost o greşeală din partea noastră sau vreun vrăjitor 
a prefăcut-o astfel pe fiica lui Jurand. 

— Asta-i bine, se bucură Zygfryd. 

—lar eu m-am gândit, nobile comtur, dacă n-ar fi mai 
bine să punem totul în spinarea lui Danveld, care a murit... 

— Şi să recunoaştem în acest fel în faţa lumii întregi că, 
în vreme de pace şi negocieri cu prinţul de Mazowsze, am 
răpit-o de la curtea lui pe pupila şi jupâniţa prinţesei? Nu, 
asta-i cu neputinţă... La curte, am fost văzuţi împreună cu 
Danveld şi marele doftor, ruda lui, ştie că am întreprins 
totul împreună... Dacă-l învinovăţim pe Danveld, o să vrea 
să-şi răzbune prietenul... 

—Atunci, să chibzuim mai bine lucrurile, propuse 
Rotgier. 

—Să chibzuim şi să găsim o idee mai bună, fiindcă 
altfel va fi vai de noi! Dacă am înapoia-o pe jupâniţă, ea 
singură ar spune că n-am luat-o de la tâlhari, iar cei care 
au răpit-o au adus-o la Szczytno. 

—Aşa-i. 

— Şi nu-i vorba numai de vinovăția noastră. Prinţul se 
va plânge regelui polon, iar solii lor nu vor întârzia să 
vorbească pe la toate curţile despre violențele noastre, 
despre trădarea şi crimele noastre. Ce pagubă uriaşă 
pentru Ordin! Însuşi maestrul, dacă ar şti adevărul, ne-ar 
porunci s-o ascundem pe această jupâniţă. 

— Dar şi aşa, dacă ea şi-ar pierde urmele, nu ne vor 
învinovăţi tot pe noi? întrebă Rotgier. 

—Nu! Fratele Danveld era un om iscusit. Mai ţii minte 
că i-a pus condiţia lui Jurand nu numai să vină singur la 
Szczytno, ci înainte de asta să-i scrie prinţului că se duce 
să-şi răscumpere fiica de la tâlhari şi ştie că ea nu se află 
la noi. 

— Adevărat, dar cum o să explicăm, în acest caz, ce s-a 
întâmplat la Szczytno? 

—O să spunem că ştiind că Jurand îşi caută copila, şi 
luând de la tâlhari o altă fată care nu ştia să spună cine 
este, i-am dat de ştire lui Jurand, socotind că ar putea fi 
fiica lui, iar acesta, venind, şi-a pierdut minţile la vederea 
fetei şi posedat de un duh rău, a vărsat atâta sânge 
nevinovat, încât nici o încăierare nu ne-ar putea costa mai 
mult. 

— Chiar aşa, răspunse Rotgier, prin gura Domniei Tale 
vorbeşte înţelepciunea şi experienţa de viaţă. Faptele rele 
ale lui Danveld, chiar dacă am lăsa toată vina să cadă în 
spinarea lui, ar fi puse în seama Ordinului, aşadar, a 
noastră a tuturor, a sfatului şi a maestrului însuşi; aşa, 
însă, se va dovedi nevinovăția noastră şi toată paguba va 
cădea asupra lui Jurand, a răutăţii polonezilor şi a 
legăturilor lor cu puterile iadului... 

— Şi atunci n-are decât să ne judece cine vrea: papa 
sau împăratul Romei. 

—Aşa-i. 

Se aşternu o clipă de tăcere, după care fratele Rotgier 


întrebă: 
— Deci ce să facem cu fiica lui Jurand? 


— Să ne sfătuim. 
— Dă-mi-o mie. 

Dar Zygfryd se uită la el şi răspunse: 

— Nu! Ascultă-mă, tinere frate! Când este vorba despre 
Ordin, nu te arăta îngăduitor nici cu bărbaţii, nici cu 
femeile, dar nici cu tine însuţi. Pe Danveld l-a ajuns 
pedeapsa lui Dumnezeu, fiindcă n-a vrut să răzbune numai 
nedreptăţile Ordinului, ci să-şi mulţumească şi poftele 
proprii. 

— Nu mă judeci cu dreptate! aprecie Rotgier. 

—Nu te arăta indulgent cu tine însuţi, îl întrerupse 
Zygfryd, pentru că astfel îţi vor slăbi puterile trupului şi 
ale sufletului, iar genunchiul seminţiei potrivnice, mai 
puternic, îţi va apăsa cândva pieptul atât de tare, că nu te 
vei mai putea ridica. 

Şi pentru a treia oară îşi rezemă capul mohorât într-o 
mână, dar se vede că se adresa doar propriei conştiinţe şi 
se gândea numai la el, deoarece reluă după o clipă: 

— Şi pe mine mă apasă mult sânge omenesc, multă 
durere, multe lacrimi... Şi eu, când a fost vorba de Ordin şi 
când am văzut că nu izbutesc nimic cu puterea, n-am ezitat 
să aleg alte mijloace; dar când mă voi înfăţişa înaintea lui 
Dumnezeu, pe care-L iubesc şi-L cinstesc, Îi voi spune: 
„Am făcut-o numai pentru Ordin, iar pentru mine am ales 
doar suferinţa”. 

După care, îşi duse mâinile la tâmple, îşi înălţă capul şi 
ochii şi strigă: 

—Lepădaţi-vă de plăcere şi deşănţare, întăriţi-vă 
trupurile şi inimile, fiindcă văd albeaţa fulgilor de vultur în 
văzduh şi ghearele păsării de pradă roşii de sângele 
teuton... 


Celelalte cuvinte i le întrerupse o pală de vifor atât de 
puternică, încât o fereastră de sus deasupra galeriei, se 
deschise trântindu-se, şi toată sala se umplu de vuietul şi 
şuieratul viforniţei, de fulgi de zăpadă. 

— În numele Spiritului Luminii! Rea noapte! exclamă 

bătrânul cruciat. 

— Noaptea puterilor necurate! răspunse Rotgier. Dar, 
Domnia Ta, de ce în loc de: în numele lui Dumnezeu, spui: 
„în numele Spiritului Luminii”? 

— Spiritul Luminii este Dumnezeu, răspunse bătrânul, 
după care, vrând parcă să schimbe vorba, continuă: 

— Sunt preoţi şi lângă trupul lui Danveld? 

— Sunt... 

— Doamne, ai milă de el! 

Şi tăcură amândoi, apoi Rotgier chemă slujitorii şi le 
porunci să închidă fereastra şi să învioreze torţele, iar 


când aceştia plecară, întrebă din nou: 
— Ce-o să faci cu fiica lui Jurand, Domnia Ta? O s-o 


duci de aici la Insburk? 

—O s-o duc la Insburk şi o să fac cu ea ce-mi va cere 
binele Ordinului. 

— Şi eu ce trebuie să fac? 

— Ai destul curaj în inima ta? 

— Ce-am făcut, ca să te îndoieşti de asta? 

—Nu mă îndoiesc, pentru că te cunosc, şi pentru 
bărbăţia ta ţin la tine mai mult decât la oricine pe lume. Tu 
să te duci la curtea prinţului de Mazowsze şi să-i 
povesteşti tot ce s-a petrecut aici, aşa cum am plănuit 
amândoi. 

— Să risc astfel o moarte sigură? 

— Dacă moartea ta sporeşte faima Crucii şi a Ordinului, 
trebuie s-o faci. Dar nu! Nu te aşteaptă pierzania. Ei nu-şi 
nedreptăţesc musafirii: poate doar dacă te-ar provoca la 
duel cineva, cum a făcut cavalerul acela tânăr, care ne-a 
provocat pe toţi... El sau altcineva, dar asta nu înseamnă 
nici o primejdie... 

— Să dea Dumnezeu! Ar putea totuşi să mă prindă şi să 
mă închidă în temniţă. 

—Nu vor face una ca asta. Nu uita că avem scrisoarea 
lui Jurand către prinţ, iar în afară de asta, tu te duci să te 
plângi împotriva lui Jurand. Ai să povesteşti cum a fost, 
ce-a făcut la Szczytno şi vor trebui să-ţi dea crezare... Noi 
i-am dat primii de ştire că am găsit o fată, noi l-am poftit să 
vină şi s-o vadă, iar el a venit, şi-a făcut de cap, l-a ucis pe 
comtur, ne-a căsăpit oamenii. Aşa să le spui, şi ei ce crezi 
c-o să zică? În acest fel, vestea morţii lui Danveld se va 
răspândi în toată Mazowia. Aşa că nu se vor mai gândi să 
se plângă. Fireşte, vor continua s-o caute pe jupâniţă, dar 
de vreme ce însuşi Jurand a scris că nu se află la noi, 
bănuielile nu vor cădea asupra noastră. Trebuie să ne 
prefacem curajoşi şi să le închidem gura, pentru că şi aşa 
se vor gândi că dacă am fi vinovaţi, nici unul dintre noi 
n-ar mai cuteza să vină. 

— Adevărat. După înmormântarea lui Danveld, am să 
plec îndată la drum. 

— Dumnezeu să te binecuvânteze, fiule! Dacă vom face 
totul cum trebuie, nu se va lega nimeni de tine, în schimb, 
musai să se lepede de Jurand, ca noi să nu mai putem 
spune: Uite cum se poartă cu noi! 

— Şi aşa tot trebuie să ne plângem pe la toate curţile. 

— Mai marele bolniţei se va îngriji de asta şi pentru 
binele Ordinului şi ca rudă a lui Danveld. 

— Da, dar dacă diavolul acesta de la Spychów ar învia 
şi şi-ar recăpăta libertatea... 

Zygfryd se uită mohorât înaintea lui, apoi răspunse rar 
şi apăsat: 

— Chiar dacă şi-ar recăpăta libertatea, nu va mai rosti 
niciodată nici un cuvânt rău împotriva Ordinului. 


După care începu să-l înveţe pe Rotgier ce trebuie să 
spună şi să ceară la curtea din Mazowsze. 

Capitolul III 


VESTEA DESPRE ÎNTÂMPLAREA DE LA Szczytno sosi totuşi 
la Varşovia înaintea fratelui Rotgier şi stârni mare uimire 
şi îngrijorare. Nici măcar prinţul şi nici altcineva de la 
curte nu erau în stare să înţeleagă ce se petrecuse. Nu cu 
mult înainte, tocmai când Mikołaj de Długolas trebuia să 
plece la Malborg cu scrisoarea prinţului, în care acesta se 
plângea cu amărăciune de răpirea Danusiei de către 
comturii de la hotar şi aproape că cerea ameninţător 
înapoierea ei neîntârziată, venise o scrisoare de la 
stăpânul de la Spychów, care-i anunţa că fiica lui n-a fost 
răpită de cavalerii teutoni, ci de către nişte tâlhari 
obişnuiţi de la hotar şi în curând va fi eliberată prin 
răscumpărare. Drept care, solul nu mai plecase, deoarece 
nu-i trecea nimănui prin minte că teutonii obţinuseră o 
astfel de scrisoare de la Jurand, ameninţându-l că-i vor 
omori copila. Dar şi aşa era greu de înţeles ce se 
întâmplase, fiindcă zavistnicii de la hotar, supuşi ai 
prinţului ca şi ai Ordinului, se atacau unii pe alţii vara, nu 
iarna, când zăpada le trăda urmele. Atacau de obicei 
neguţătorii sau îşi îngăduiau să jefuiască satele, luând 
ostatici şi vite, dar să îndrăznească să-i facă pagubă însuşi 
prinţului şi să-i răpească pupila, pe deasupra şi fiica unui 
cavaler puternic care stârnea spaima tuturor, asta întrecea 
orice închipuire. La acestea, ca şi la alte îndoieli, 
răspundea totuşi scrisoarea lui Jurand cu pecetea lui, 
adusă de astă dată de un om despre care se ştia că provine 
de la Spychów, lucru care spulbera orice bănuieli. Numai 
că prinţul se înfurie cum nu se mai întâmplase de mult şi 
porunci ca tâlharii să fie urmăriţi de-a lungul întregului 
hotar al ținutului său, rugându-l pe prinţul de Płock să facă 
şi el la fel şi să nu se arate zgârcit cu pedepsirea 
răufăcătorilor. 

Dar tocmai atunci, sosi ştirea despre cele petrecute la 

Szczytno. 

Şi trecând din gură în gură, crescuse de zeci de ori. Se 
zvonea că Jurand, venind de unul singur la castel, se 
năpustise prin poarta deschisă şi făcuse asemenea prăpăd, 
încât din toată garnizoana aproape că nu mai rămăsese 
nimeni în viaţă, că fuseseră nevoiţi să trimită după 
ajutoare pe la castelele apropiate, să cheme cavalerii şi 
pedestraşii înarmaţi din popor, care abia după două zile de 
asediu izbutiseră să pătrundă înapoi în castel şi acolo să-l 
omoare pe Jurand şi pe însoțitorii lui. Se mai spunea că 
acele oşti vor trece probabil acum hotarul şi va începe 
negreşit marele război. Prinţul, care ştia cât de mult îşi 
dorea marele maestru ca în caz de război cu regele polon 
forţele celor două principate mazoviene să rămână la o 
parte, nu credea aceste veşti, deoarece pentru el nu era o 
taină că dacă teutonii vor începe războiul cu el sau cu 
Ziemowit de Ptock, nici o putere omenească nu-i va reţine 
pe polonezii din regat, iar maestrul se temea de acest 
război. Ştia că trebuie să vină, dar voia să-l mai amâne, 
întâi pentru că avea o fire paşnică, iar în al doilea rând, 
fiindcă pentru a se măsura cu puterea lui Jagietto, trebuia 
să-şi pregătească o forţă pe care până atunci Ordinul n-o 
avusese niciodată şi în acelaşi timp să se asigure de 
ajutorul principilor şi al cavalerilor nu numai din 
Germania, ci din tot Apusul. 

Aşadar, prinţul nu se temea de război. Voia, totuşi, să 
ştie ce se întâmplase, ce trebuie să gândească despre cele 
petrecute la Szczytno, despre dispariţia Danusiei, despre 
toate aceste veşti care soseau de la hotar, aşa că, deşi nu-i 
suporta pe cavalerii teutoni, se bucură când într-o seară, 
căpetenia arcaşilor îl vesti că venise un călugăr cavaler şi 
cere să fie ascultat. 

Il primi totuşi cu semeţie şi cu toate că recunoscu 
numaidecât că este unul dintre cei doi fraţi care fuseseră 
la curtea din pădure, se prefăcu că nu şi-l aminteşte şi îl 
întrebă cine este, de unde vine şi ce-l aduce la Varşovia. 

— Sunt fratele Rotgier, răspunse teutonul, şi nu de mult 

am avut cinstea să mă plec înaintea Luminăţiei Tale. 

— Atunci, dacă eşti călugăr, de ce nu porţi veşminte 
potrivite? 

Cavalerul începu să-i explice că nu îmbrăcase mantia 
albă cu cruce numai pentru că, dacă ar fi făcut-o, ar fi fost 
luat prins sau ucis de cavalerii din Mazowsze: peste tot în 
lumea întreagă, în toate regatele şi principatele, semnul 
crucii pe mantie apără, câştigă bunăvoința şi ospitalitatea 
oamenilor şi doar în principatul Mazowsze crucea îl 
osândeşte la pierzanie pe omul care o poartă. 

Prinţul îl întrerupse mânios: 

—Nu crucea, fiindcă şi noi o sărutăm, ci ticăloşia 
voastră... lar dacă sunteţi mai bine primiţi în altă parte, 
aceasta se întâmplă numai pentru că nu vă cunosc prea 
bine. 


După care, văzând că oaspetele se speriase foarte tare 
la auzul acestor cuvinte, îl întrebă: 
— Ai fost la Szczytno, aşadar ştii ce s-a întâmplat acolo? 


—Am fost la Szczytno şi ştiu ce s-a petrecut acolo, 
răspunse Rotgier, dar n-am venit aici ca sol al cuiva, ci 
doar pentru că hârşitul şi cuviosul comtur din Insburk, 
mi-a spus: „Maestrul nostru ţine la prinţul pios şi se 
încrede în dreptatea lui, aşa că tu, în timp ce eu mă reped 
la Malborg, tu du-te în Mazowsze şi înfăţişează-i suferinţa 
noastră, înjosirea noastră, pătimirea noastră. Socotesc că 
un stăpân atât de drept nu va lăuda un om care a încălcat 
pacea şi ne-a atacat cu cruzime, care a vărsat atâta sânge 
creştinesc, încât parcă ar fi sluga Satanei şi nu a lui 
Cristos.” 


Şi aici începu să-i istorisească tot ce se întâmplase la 
Szczytno: cum că Jurand, chemat de ei, să vadă dacă fata 
pe care o scăpaseră din mâinile tâlharilor nu este fiica lui, 
în loc să se arate recunoscător, îşi pierduse minţile; cum îi 
omorâse pe Danveld, pe fratele Gottfryd, pe englezul 

Hugo, pe von Bracht şi pe cei doi nobili scutieri, ca să nu-i 
mai pun la socoteală şi pe oşteni; cum ei, ascultând 
poruncile lui Dumnezeu şi nevrând să-l ucidă, au fost siliţi 
să-l prindă într-o plasă pe groaznicul bărbat care ridicase 
arma asupra lui însuşi şi se rănise cumplit: cum, în sfârşit, 
nu numai la castel, dar şi în oraş erau oameni care 
auziseră noaptea prin viforniţa de iarnă, după luptă, 
hohote de râs şi glasuri ce strigau prin văzduh: „Al nostru 
e Jurand! Asupritorul Crucii! Cel care varsă sânge 
nevinovat! Jurand este al nostru!” 

Intreaga povestire, îndeosebi ultimele cuvinte ale 
teutonului, făcură o impresie puternică asupra tuturor 
celor de faţă. Îi cuprinse pur şi simplu frica - nu cumva 
Jurand chemase într-adevăr în ajutor puterile necurate? Se 
lăsă o tăcere surdă. Dar prinţesa, care lua parte şi ea la 
ascultare şi care iubind-o pe Danusia, suferea nespus din 
cauza ei, îi adresă lui Rotgier o întrebare neaşteptată: 

— Cavalere, spui că scăpând o fată smintită, v-aţi 
gândit că este fiica lui Jurand şi de aceea l-aţi chema la 
Szczytno? 

— Aşa-i, milostivă doamnă, răspunse Rotgier. 

— Bine, dar cum puteaţi să gândiţi în acest fel, de 
vreme ce la conacul din pădure aţi văzut-o alături de mine 
pe adevărata Danusia? 

La acestea, fratele Rotgier se tulbură, fiindcă nu era 
pregătit să răspundă la asemenea întrebare. Prinţul se 
ridică şi îşi pironi privirea aspră asupra teutonului, iar 
Mikotaj de Dtugolas, Mrokota de Mocarzew, Jasko de 
Jagielnica şi ceilalţi cavaleri mazovieni se repeziră îndată 
la călugăr întrebându-l pe rând cu glasuri amenințătoare: 

—Cum puteaţi să gândiţi una ca asta? Spune, 
neamţule? Cum a fost cu putinţă? 

Fratele Rogier îşi reveni şi zise: 

— Noi, călugării, nu ne uităm la femei. La conacul din 
pădure, erau multe jupâniţe alături de Luminăţia Ta, dar 

care dintre ele era fiica lui Jurand, nu ştia nici unul dintre 
noi. 

— Danveld ştia, interveni Mikołaj de Dtugolas, a vorbit 
cu ea chiar la vânătoare. 

—Danveld se află înaintea lui Dumnezeu, răspunse 
Rotgier, şi despre el am să spun doar că a doua zi s-a găsit 
un trandafir înflorit pe sicriul lui, care, iarnă fiind, nu 
fusese pus acolo de mână de om. 

Iarăşi se înstăpâni tăcerea. 

— Cum aţi aflat de răpirea Danusiei? întrebă prinţul. 

— Ticăloşia şi obrăznicia faptei au răspândit-o şi aici, şi 
la noi. Când am aflat, am plătit o slujbă de mulţumire că a 
fost răpită doar o jupâniţă obişnuită şi nu vreunul din copiii 
Luminăţiei Tale. 

—Eu tot nu-mi revin din uimire, cum de-aţi putut să 
luaţi o smintită drept fiica lui Jurand. 


La care fratele Rotgier: 
—Danveld a zis aşa: „Adesea, Satana îşi trădează 


slugile sale, aşa că poate el a preschimbat-o şi pe 
Danusia”. 

— Oricum, tâlharii nu puteau, ca nişte neciopliți ce se 
află, să imite scrisul lui Kaleb şi pecetea lui Jurand. Cine 
putea face una ca asta? 

— Un duh rău. 

Şi iarăşi întrebarea rămase fără răspuns. 

Dar Rotgier îl privi pe prinţ drept în ochi şi spuse: 

— De bună seamă, aceste întrebări sunt ca nişte paloşe 
înfipte în pieptul meu, deoarece în ele se simte bănuiala şi 
neîncrederea. Eu, însă, încrezător în dreptatea lui 
Dumnezeu şi în puterea adevărului, te întreb pe Luminăţia 
Ta, oare Jurand ne-a bănuit pe noi de această faptă, iar 
dacă ne-a bănuit, de ce înainte ca noi să-l chemăm la 
Szczytno i-a căutat pe tâlhari de-a lungul hotarului, ca să-şi 

răscumpere fiica de la ei? 

— Mda... este adevărat! încuviinţă prinţul. De oameni 
poţi să ascunzi ceva, nu însă şi de Dumnezeu. V-a bănuit la 
început, dar după aceea n-a mai gândit aşa. 

-—-lată cum strălucirea adevărului învinge întunericul! 
se bucură Rotgier. 

Şi îşi roti privirea triumfătoare prin sală, gândind că în 
capetele lor teutonii au mai multă minte decât polonezii şi 
că această seminţie va fi întotdeauna prada şi hrana 
Ordinului, aşa cum musca este prada şi hrana 
păianjenului. 

Aşa că renunțând la purtarea aleasă dinainte, se 
apropie de prinţ şi începu să-i vorbească stăruitor cu 
glasul ridicat: 

— Despăgubeşte-ne, stăpâne, pentru pierderile şi 
nedreptăţile noastre, pentru lacrimile şi sângele nostru! 
Acel diavol a fost supusul Luminăţiei Tale, aşadar, în 
numele Domnului din care se trage puterea regilor şi a 
principilor, în numele dreptăţii şi al Crucii, răsplăteşte-ne 
pentru sângele şi pagubele noastre! 


Prinţul se uită la el cu mirare. 
—Pe viul Dumnezeu! exclamă, ce-mi ceri tu? Dacă 


Jurand, cuprins de turbare, v-a vărsat sângele, eu trebuie 
să răspund pentru nebuniile lui? 

—Este  supusul tău, stăpâne, stărui  teutonul, 
pământurile lui se află în principatul tău, ca şi satele şi 
cetăţuia lui, în care a întemnițat slujitori ai Ordinului; fie 
măcar ca această avuţie, aceste moşii şi acea fortăreață a 
diavolului să devină de acum încolo proprietatea Ordinului. 
De bună seamă, această răsplată nu este vrednică de 
sângele nobil vărsat! Desigur, ea nu va învia pe cei morţi, 
doar poate că măcar în parte va domoli mânia lui 
Dumnezeu şi va şterge faima proastă care altminteri va 

cădea asupra întregului principat. O, stăpâne! Ordinul are 
pretutindeni pământuri şi castele, pe care generozitatea şi 
pioşenia principilor creştini i le-au dăruit, numai aici nu 
există nici o palmă de pământ în stăpânirea lui. Fie ca 
nedreptatea noastră, care cere răzbunarea cerului, să ne 
răsplătească măcar în acest fel, ca să putem spune că şi 
aici oamenii trăiesc cu frica lui Dumnezeu. 

Auzind aceasta, prinţul rămase şi mai mirat şi răspunse 
abia după un răstimp mai lung: 

— Pe rănile Mântuitorului!... Păi dacă Ordinul acesta al 
vostru se află aici, cu îngăduinţa cui s-a statornicit aici 
dacă nu a înaintaşilor mei? Nu vă mai ajung ţinuturile, 
moşiile şi oraşele care odinioară erau ale noastre, ale ţării 
noastre, şi care acum sunt ale voastre? Fiica lui Jurand mai 
este în viaţă, întrucât nu ne-a adus nimeni ştirea morţii ei, 
iar voi vreţi să şi puneţi mâna pe zestrea ei şi să vă 
despăgubiţi nedreptăţile cu pâinea ei de orfană? 

— Stăpâne, dacă recunoşti nedreptatea noastră, spuse 
Rotgier, atunci  răsplăteşte-ne, aşa cum judecata 
Luminăţiei Tale şi sufletul drept îţi poruncesc s-o faci. 

Şi din nou se bucură în inima lui, gândindu-se: „Acum, 
nu numai că nu se vor mai plânge, dar vor încerca să mă şi 
îmbuneze, ca şi când ar vrea să se spele pe mâini şi să 
scape de orice bănuială. Nimeni nu ne va mai reproşa 
nimic şi slava noastră va fi nepătată ca mantia albă de 
călugăr, fără prihană”. 

Dar deodată, se auzi glasul bătrânului Mikołaj de 
Dtugolas: 

—Lumea vă învinovăţeşte de lăcomie şi doar bunul 
Dumnezeu ştie dacă nu-i aşa, pentru că până şi acum pe 
voi vă interesează mai mult câştigul decât onoarea 
Ordinului. 

— Adevărat! întăriră cavalerii mazovieni în cor. 

lar teutonul înaintă câţiva paşi, îşi înălţă capul cu 

mândrie şi măsurându-i cu o privire semeaţă, răspunse: 

— N-am venit aici ca trimis, ci doar ca martor al celor 
întâmplate şi cavaler călugăr oricând gata să-mi vărs 
sângele până la ultima suflare pentru onoarea Ordinului!... 
Aşadar, oricine va îndrăzni, împotriva celor spuse de 
Jurand însuşi, să bănuiască Ordinul de participare la 
răpirea fiicei lui, acela să ridice acest zălog cavaleresc şi 
să se lase în seama judecății lui Dumnezeu! 

Spunând acestea, îşi aruncă mănuşa de cavaler 
înaintea lor, care căzu pe podea, dar ei stăruiră într-o 
tăcere surdă, căci, cu toate că nu puţini ar fi fost bucuroşi 
să-şi ştirbească ascuţişul paloşului pe grumazul lui Rotgier, 
se temeau totuşi de judecata dumnezeiască. Pentru nimeni 
nu mai era o taină că Jurand declarase limpede că nu 
cavalerii călugări îi răpiseră copila, prin urmare, fiecare 
credea că are dreptate, aşa că şi izbânda va fi de partea 
lui. 

Aşa că se arătă şi mai trufaş, şi punându-şi mâinile în 
şolduri, întrebă: 

— Este cineva care vrea să ridice mănuşa? 

Deodată, un cavaler a cărui intrare n-o observase 
nimeni mai înainte şi care asculta de la o vreme discuţia 
lângă uşă, păşi la mijlocul sălii, ridică mănuşa şi spuse: 

—0O ridic eu! 

Şi spunând aceasta, şi-o aruncă pe a lui drept în faţa lui 
Rotgier, după care începu să vorbească în tăcerea 
înstăpânită cu un glas ce răsună ca un tunet în sală: 

— În faţa lui Dumnezeu, a vrednicului prinţ şi a tuturor 
cavalerilor virtuoşi din această ţară, îţi spun, teutonule, că 
latri ca un câine în ciuda dreptăţii şi a adevărului, de aceea 
te provoc la luptă în arenă, călare sau pe jos, cu sulița, 
baltagul, paloşul scurt sau lung, şi nu până la luarea în 
robie, ci până la ultima suflare, până la moarte! 

În sală, se putea auzi musca zburând. Toţi ochii se 
îndreptară spre Rotgier şi spre cavalerul care-l chema la 

luptă şi pe care nu-l cunoştea nimeni, deoarece purta un 
coif pe cap, e drept, fără vizieră dar cu un obrăzar rotund, 
care-i cobora până mai jos de urechi şi-i acoperea toată 
partea de sus a feţei, peste cea de jos aruncând o umbră 
adâncă. Teutonul era şi el la fel de mirat ca şi ceilalţi. 
Încurcătura, paloarea şi mânia înverşunată îi trecură peste 
faţă, asemenea fulgerului în bezna nopţii. Apucă mănuşa 
din piele de elan, care alunecându-i peste obraz, se 
agăţase de umărar şi întrebă: 

— Cine eşti şi de ce sfidezi judecata lui Dumnezeu? 

Cavalerul necunoscut îşi descheie catarama de sub 
bărbie, îşi scoase coiful de sub care ieşi la iveală un cap 
tânăr, bălai, şi zise: 

— Zbyszko de Bogdaniec, soţul fiicei lui Jurand. 

Rămaseră cu toţii miraţi şi Rotgier laolaltă cu ei, pentru 
că nici unul dintre ei, afară de prinţ şi de prinţesă, de 
preotul Wyszoniek şi de de Lorche, nu ştia de cununia 
Danusiei. Teutonii, în schimb, erau siguri că afară de tatăl 
ei, fiica lui Jurand nu mai avea nici un apărător, dar în 
această clipă, înaintă cavalerul de Lorche şi spuse: 

—Pe onoarea mea de cavaler, declar adevărate 
cuvintele lui; dacă se îndoieşte cineva, iată garanţia mea. 

Rotgier, care nu ştia ce-i frica şi în care sângele 
clocotea de furie, poate că ar fi ridicat şi această mănuşă, 
dar aducându-şi aminte că cel care i-o aruncase, era el 
însuşi un stăpân puternic, iar pe deasupra şi ruda grafului 
Geldriei, se abţinu cu atât mai mult cu cât prinţul se ridică 
şi rosti încruntându-şi sprâncenele: 

—Nu mai trebuie ridicat şi acest zălog, întrucât şi eu 


depun mărturie că acest cavaler a spus adevărul. 


Teutonul se înclină, după care-i spuse lui Zbyszko: 
— Dacă preferi, atunci să luptăm pe jos în arena închisă 


cu baltagul. 
—Eu te-am mai provocat o dată înainte, răspunse 
Zbyszko. 

—Doamne, ajută să biruie dreptatea, se rugară 
cavalerii mazovieni. 


Capitolul IV 


LA CURTE, ERAU CU TOŢII ÎNGRIJORAŢI pentru Zbyszko, 
atât cavalerii cât şi femeile, pentru că ţineau cu toţii la el, 
iar faţă de scrisoarea lui Jurand, nu se mai îndoia nimeni 
că dreptatea se află de partea cruciatului. Pe de altă parte, 
se ştia că Rotgier este unul dintre fraţii cei mai vestiți din 
Ordin. Scutierul van Krist răspândise poate înadins printre 
şlahticii din Mazowsze că stăpânul lui, înainte de a deveni 
un călugăr înarmat, se aşezase odată la masa de onoare a 
cruciaților, la care erau îngăduiţi numai cavalerii faimoşi în 
toată lumea, care luaseră parte la campania de la 
Pământul Sfânt sau luptaseră biruitori împotriva balaurilor 
uriaşi ori a vrăjitorilor puternici. Ascultând istorisirile lui 
van Krist, totodată şi asigurările trufaşe că stăpânul lui se 
luptase nu o dată cu pumnalul într-o mână şi baltagul în 
cealaltă, cu cinci potrivnici deodată, mazurienii erau 
neliniştiţi şi câte unul spunea: „Ehei, dacă era Jurand aici, 
el le-ar fi venit de hac şi la doi ca Rotgier, căci n-a fost 
învins de nici un neamţ, dar tânărul, vai de el, fiindcă 
celălalt îl întrece prin forţă, vârstă şi îndemânare”. Aşa că 
alţii regretau că nu ridicaseră mănuşa, spunând că dacă 
n-ar fi fost scrisoarea lui Jurand, ar fi ridicat-o neapărat... 
„Dar de sentinţa lui Dumnezeu se temeau...” Când aveau 
prilejul,  rosteau pentru propria încurajare numele 
cavalerilor mazovieni şi ale celorlalţi polonezi care fie pe la 
jocurile cavalereşti de la curţile regale, fie în întrecerile 
călare câştigaseră multe victorii asupra cavalerilor din 
Apus, în primul rând pe Zawisza de Garbów, cu care nici 
un cavaler al creştinităţii nu se putea măsura. Erau, însă, 
şi dintre cei care îşi puneau speranţele în Zbyszko: „Nu e 

nici el un sfrijit, spuneau, şi după cum s-a auzit, a retezat 
destule capete de nemti odată pe pământ bătătorit”. Dar 
inimile se întăreau mai ales din cauza isprăvii scutierului 
lui Zbyszko, cehul Hlawa, care în ajunul întâlnirii, 
auzindu-l pe van Krist povestind despre izbânzile 
nemaiauzite ale lui Rotgier şi având o fire nestăpânită, îl 
înhăţă pe van Krist de barbă, îi săltă capul şi-i spuse: 
„Dacă nu ţi-e ruşine să minţi faţă de oameni, uită-te în sus, 
că te aude şi Dumnezeu!” Şi îl ţinu aşa cam cât ai spune 
„Tatăl nostru”, iar acesta, eliberat în sfârşit, se apucă să-l 
întrebe de neamul lui şi aflând că se trage din şlahtici, îl şi 
provocă la lupta cu baltagul. 

Mazurienii se bucurară de isprava scutierului şi iarăşi 
se porniră vorbele: „Asemenea oameni nu se joacă în luptă 
şi numai adevărul să fie de partea lor şi Dumnezeu şi 
nemţii n-o să iasă din arenă cu oasele întregi”. Rotgier se 
pricepuse să arunce atât de bine cu praf în ochii celorlalţi, 
încât mulţi se neliniştiră, întrebându-se de partea cui era 
adevărul, că până şi prinţul începu să se îndoiască. 

Aşadar, în seara dinaintea duelului, îl chemă pe 
Zbyszko să discute cu el de faţă doar cu prinţesa şi-l 
întrebă: 

— Eşti sigur că Dumnezeu va ţine cu tine? De unde ştii 


că nemţii au pus mâna pe Danuska? Ţi-a spus Jurand ceva? 
Vezi şi tu, aici se află scrisoarea lui Jurand, cu scrisul lui 
Kaleb şi pecetea lui Jurand, iar în această scrisoare Jurand 
zice că ştie că teutonii n-au nici o vină. El ce ţi-a spus? 

— Mi-a spus că n-au fost teutonii. 

— Atunci, cum poţi să-ţi pui viaţa în primejdie şi să te 
laşi în seama judecății lui Dumnezeu? 

Zbyszko nu răspunse, doar o vreme se mulţumi să-şi 
încleşteze dinţii şi îl podidiră lacrimile. 

—Eu nu ştiu nimic, stăpâne milostiv, recunoscu. Am 
plecat de aici împreună cu Jurand şi pe drum i-am spus de 
cununie. Atunci, a început să se plângă că asta poate să-l 

supere pe Dumnezeu, dar când i-am spus că lucrurile stau 
dimpotrivă, s-a liniştit şi m-a iertat. A vorbi tot drumul că 
nimeni n-a răpit-o pe Danusia, numai teutonii au făcut-o, 
apoi nu mai ştiu nici eu ce s-a întâmplat!... La Spychâw a 
venit aceeaşi femeie care a adus nişte leacuri pentru mine 
la conacul din pădure şi cu ea încă un trimis. S-au închis în 
odaie cu Jurand şi s-au sfătuit. Nu ştiu ce-au vorbit, dar 
după discuţia lor, nici măcar slujitorii lui nu-l mai 
recunoşteau pe Jurand, pentru că se purta de parcă abia 
s-ar fi întors de pe altă lume. Nouă ne-a spus: „Nu sunt 
cavalerii teutoni”, dar pe Bergow şi pe ceilalţi prinşi i-a 
slobozit din temniţă. Dumnezeu ştie de ce, iar el a plecat 
singur, neînsoţit de nici un scutier sau slujitor... A spus că 
se duce la tâlhari s-o răscumpere pe Danuska, iar mie mi-a 
poruncit să-l aştept. Ce era să fac!? Am aşteptat. Până 
când vine veste de la Szczytno că Jurand i-a ucis pe nemti 
şi el şi-a pierdut viaţa! O, stăpâne milostiv! Atunci, a 
început să-mi ardă pământul sub picioare la Spychow şi 
era cât pe ce să-mi pierd minţile. Am încălecat cu oamenii 
pe cai să răzbunăm moartea lui Jurand, dar preotul Kaleb 
îmi spune: „Castelul n-ai cum să-l cucereşti şi nu trebuie să 
începi războiul. Du-te la prinţ, poate că ştiu acolo ceva 
despre Danusia”. Aşa am şi făcut şi am sosit tocmai când 
câinele acela lătra despre nedreptatea teutonilor şi 
nebunia lui Jurand... Eu i-am ridicat mănuşa, stăpâne, 
pentru că eu l-am provocat şi mai înainte şi, cu toate că nu 
ştiu nimic, ştiu doar că sunt nişte diavoli mincinoşi, fără 
ruşine, fără cinste şi credinţă! Uitaţi-vă şi Luminăţiile 
Voastre! Ei l-au ciopârţit pe de Fourcy şi au vrut să pună 
fapta în spinarea scutierului meu. Pentru Dumnezeu! L-au 
ciopârţit ca pe un bou, iar după aceea au venit aici să se 
răzbune şi după răsplată! Cine poate să jure că n-au minţit 

şi mai înainte în faţa lui Jurand, şi acum înaintea 
Luminăţiei Tale?!... Nu ştiu, nu ştiu unde-i Danuska! dar 
l-am provocat, pentru că de-ar fi să-mi pierd şi viaţa, mai 
bine să mor, decât să trăiesc fără iubirea mea, fără floarea 
mea dragă, fără cea mai dragă fiinţă de pe lume. 

Spunând acestea, îşi rupse plasa de pe cap, încât părul 
i se răsfiră pe umeri, şi strângându-l în mâini, începu să 
suspine adânc. Prinţesa Anna Danuta, ea însăşi supărată 
de pierderea Danusiei, şi cuprinsă de milă faţă de durerea 
lui, îi puse mâinile pe cap şi îi spuse: 

— O, Doamne, ajută-l, mângâie-l şi binecuvântează-l! 


Capitolul V 


PRINŢUL NU SE ARĂTĂ ÎMPOTRIVA DUELULUI, întrucât, după 
obiceiurile de atunci, nu-i sta în putere s-o facă. Pretinse 
numai ca Rotgier să-i scrie o scrisoare maestrului şi lui 
Zygfryd de Lowe că el le aruncase cel dintâi mănuşa 
cavalerilor mazurieni, drept care se va înfăţişa să lupte cu 
soţul fiicei lui Jurand, care de altminteri îl provocase mai 
înainte. Teutonul îi mai explica marelui maestru că, dacă 
se bate fără îngăduinţa lui, o face pentru că este în joc 
onoarea Ordinului şi îndepărtarea bănuielilor nedrepte 
care puteau să-l acopere de ruşine şi pe care el, Rotgier, 
este întotdeauna gata să le răscumpere cu propriul sânge. 
Scrisoarea fu dusă numaidecât la hotar printr-unul din 
slujitorii cavalerului, iar mai departe avea să ajungă la 
Malborg cu poşta pe care cavalerii teutoni o născociseră 
cu mulţi ani înaintea altora şi o foloseau în ţinuturile lor. 

In acest timp, în curtea castelului se bătători zăpada şi 
se presără cenuşă deasupra, ca picioarele luptătorilor să 
nu se afunde sau să alunece pe suprafaţa netedă. În tot 
castelul domnea o forfotă neobişnuită. Cavalerii şi 
jupâniţele fură cuprinşi de asemenea înflăcărare, că în 

noaptea dinaintea luptei nu mai dormi nimeni. Îşi spuneau 
unii altora că lupta călare cu sulița şi chiar cu paloşul se 
sfârşeşte adesea cu răniri, în schimb, cea pe jos, mai ales 
cea cu baltagele înfricoşătoare, este întotdeauna mortală. 
Toate inimile erau de partea lui Zbyszko, dar tocmai cei 
care nutreau mai multă prietenie pentru el sau pentru 
Danusia, îşi aduceau aminte ce se povestise despre faima 
şi îndemânarea teutonului. Multe femei îşi petrecură 
noaptea în biserică, unde, după ce îşi recunoscură păcatele 
înaintea preotului Wyszoniek, se spovedi şi Zbyszko. Îşi 
spuseră, aşadar, una alteia, privind la faţa lui aproape 
copilărească: „E încă un flăcăiandru!... Cum să-şi piardă 
capul sub baltagul neamţului?” Şi cu atât mai multă râvnă 
se rugau de Dumnezeu să-l ajute. Dar când în zori se ridică 
şi se duse prin capelă să-şi îmbrace armura într-o odaie la 
castel, le mai veni inima la loc, deoarece capul şi faţa lui 
Zbyszko erau într-adevăr de copil, dar trupul era peste 
măsură de mare şi puternic, aşa că li se înfăţişa ca un 
adevărat bărbat, care-i va face faţă şi celui mai 
îndemânatic luptător. 

Duelul avea să aibă loc în curtea castelului, străjuită 
jur-împrejur de coloane. 

Când se lumină bine de ziuă, veniră prinţul şi prinţesa 
împreună cu copiii şi se aşezară între coloane, de unde se 
vedea cel mai bine toată curtea. Lângă ei, îşi ocupară 
locurile curtenii mai de vază, jupânesele şi cavalerii. Se 
umplură toate colţurile galeriei; slujitorii se aşezară 
dincolo de malul alungit, înălţat din zăpada rânită, câţiva 
urcară în balcoane sau chiar pe acoperiş. Acolo sporovăia 
şi se ruga prostimea: „Dă, Doamne, ca al nostru să nu se 
lase!” 

Ziua era rece, umedă, dar luminoasă; prin văzduh se 
zburătăceau stăncile care-şi aveau cuiburile pe acoperişuri 
şi pe turnuri, şi care, speriate de vânzoleala neobişnuită, 
se roteau fâlfâind din aripi pe deasupra castelului. Cu tot 
frigul, asudau de emoție, iar când răsună trâmbiţa, 
anunțând intrarea potrivnicilor, toate inimile începură să 

bată ca nişte ciocane. 

Luptătorii apărură din părţile opuse ale arenei şi se 
opriră la margini. Toți privitorii îşi ţinură răsuflarea, 
fiecare gândindu-se că, în sfârşit, două capete vor zbura în 
curând la judecata lui Dumnezeu, iar pe zăpadă vor 
rămâne două trupuri fără viaţă. Buzele şi obrajii femeilor 
se învineţiră şi păliră la acest gând, iar ochii bărbaţilor se 
aţintiră asupra celor doi adversari, deoarece fiecare voia 
să ghicească după statura şi armele lor de partea cui va fi 
izbânda. 

Teutonul era îmbrăcat într-o platoşă albăstruie, 
smălțuită, şi purta pe şolduri apărători la fel, capul fiindu-i 
acoperit de un coif asemănător, cu viziera ridicată şi cu un 
penaj minunat din pene de păun în vârf. În schimb, pieptul, 
şoldurile şi spatele lui Zbyszko erau acoperite de o 
minunată armură milaneză, pe care o cucerise cândva de 
la frizieni. Pe cap, avea un coif cu obrăzarul ridicat şi fără 
pene, iar picioarele-i erau învelite în piele de bou. Pe 
braţul stâng, aveau fiecare câte o pavăză cu blazon: pe cea 
a teutonului era sus o tablă de şah, iar jos trei lei şezând 
pe labele dinapoi, iar pe cea a lui Zbyszko, o potcoavă 
tocită. În mâna dreaptă ţineau baltagele înfricoşătoare, 
late, cu cozi de stejar, înnegrite şi mai lungi decât braţul 
unui bărbat. Erau însoţiţi de scutieri: Hlawa, poreclit 
Głowacz de Zbyszko, şi van Krist, amândoi acoperiţi de 
armuri de fier şi înarmaţi cu baltage şi scuturi: van Krist 
avea ca blazon o tufă de grozamă, iar cehul unul 
asemănător cu al neamului Pomian, cu deosebirea că în loc 
de baltag, în capul taurului era înfipt până la jumătate în 
ochi un paloş scurt. 

Trâmbiţa răsună pentru a doua oară, iar după al treilea 
semnal, potrivnicii aveau să înceapă înfruntarea. Acum, îi 
mai despărţea doar o suprafaţă nu prea mare, presărată cu 
cenuşă, deasupra căreia, ca un semn de rău augur, se 
înălța moartea. Totuşi, înainte de a se da al treilea semnal, 
Rotgier se apropie de coloanele printre care şedea familia 
prinţului, îşi înălţă capul acoperit de coiful de oţel şi rosti 

cu un glas atât de răsunător, încât fu auzit din toate 
colţurile galeriei: 

— Íl iau martor pe Dumnezeu, pe tine, nobile stăpân şi 
pe toţi cavalerii din acest ţinut că nu mă fac vinovat de 
sângele care va fi vărsat. 

La aceste cuvinte, inimile se strânseră din nou, văzând 
că teutonul era atât de sigur de el şi de izbânda lui. 
Zbyszko însă, având un suflet simplu, se întoarse spre 
cehul lui şi-i spuse: 

— Nu-mi miroase bine lăudăroşenia teutonului, fiindcă 
s-ar cuveni să fie auzită după moartea mea, nu acum, când 
sunt în viaţă. Lăudărosul ăsta mai are şi pene de păun la 
coif, iar eu am jurat mai înainte că voi aduce trei la număr, 
iar după aceea câte degete am la amândouă mâinile. Aşa a 
vrut Dumnezeu! 

—Stăpâne..., întrebă Hlawa, aplecându-se şi luând 
puţină zăpadă cu cenuşă, ca să nu-i alunece baltagul în 
mână, dacă mă ajută Cristos să sfârşesc mai repede cu 
fălosul ăsta prusian, ai să mă învoieşti, fără să mă ating de 
cruciat, cel puţin să-i bag baltagul printre genunchi şi să-l 
trântesc la pământ? 

— Doamne fereşte! strigă Zbyszko cu însufleţire, ne-ai 
acoperi de ruşine pe amândoi. 

Dar deodată răsună pentru a treia oară glasul 
trâmbiţei. Auzindu-l, scutierii se năpustiră cu grăbire unul 
asupra celuilalt, iar cavalerii porniră mai încet şi mai cu 
grijă unul spre altul, aşa cum le poruncea până la prima 
ciocnire demnitatea şi mândria. 

Puţini erau cei care luau seama la scutieri, dar acei 
dintre bărbaţii cu experienţă şi slujitorii care se uitau la ei, 
înţeleseră dintr-odată cât de mult îşi întrecea Hlawa 
adversarul. Baltagul părea mai greoi în mâna neamţului şi 
chiar şi mişcările scutului acestuia erau mai şovăielnice. 
De sub pavăza rotundă i se vedeau picioarele mai lungi, 

dar mai subţiri şi mai puţin sprintene decât picioarele 
puternice, în pantalonii strâmţi, ale cehului. Hlawa atacă 
atât de înverşunat, că van Krist fu nevoit să se retragă încă 
de la început. Înţeleseră cu toţii dintr-odată că unul dintre 
aceşti potrivnici se va repezi ca o furtună asupra celuilalt, 
că îl va împinge şi-l va lovi asemenea trăsnetului, pe când 
al doilea, simțindu-se ameninţat de moarte, se va mulţumi 
să se apere, ca să întârzie cât mai mult clipa pierzaniei. 
Aşa se şi întâmplă. Lăudărosul care nu lupta decât atunci 
când nu mai avea încotro, recunoscu şi el că vorbele-i 
sfidătoare şi nesăbuite îl siliseră să lupte cu această 
namilă, de care se cuvenea să se ferească; aşadar, când 
simţi acum că fiecare din aceste lovituri putea să doboare 
şi un bou, i se strânse inima de teamă. Aproape uită că nu-i 
destul să respingă loviturile cu scutul, ci trebuie să atace şi 
el. Vedea lucirile baltagului deasupra capului şi se gândea 
de fiecare dată că este cea din urmă. Apărându-se cu 
scutul, îşi mijea ochii fără să vrea, cu teama şi îndoiala în 
suflet că nu-i va mai deschide niciodată. Rareori lovea şi el, 
fără speranţa că-şi va ajunge potrivnicul. Se mulțumea 
doar să-şi ridice tot mai sus scutul deasupra capului, ca să 
se apere o dată şi încă o dată. 

În sfârşit, începu să obosească, iar cehul îl lovea cu tot 
mai multă îndârjire. Aşa cum din trunchiul de pin uriaş se 
desprind sub loviturile toporului aşchii groase, tot aşa şi 
sub loviturile cehului începură să se îndoaie şi să cadă 
plăcile din armura scutierului neamţ. Marginea de sus a 
pavezei se îndoi şi crăpă, umărarul de pe braţul drept se 
desprinse odată cu cureaua însângerată. Părul lui van Krist 
se ridică măciucă în vârful capului şi-l cuprinse o spaimă 
de moarte. Mai izbi o dată şi încă o dată cu toată puterea 
braţului în pavăza cehului, în sfârşit, văzând că nu mai are 
scăpare în faţa puterii grozave a potrivnicului, că numai un 
efort neobişnuit l-ar mai putea salva, se aruncă deodată cu 
toată greutatea armurii şi a capului peste picioarele lui 
Hlawa. 

Se prăbuşiră amândoi la pământ şi se încleştară unul 

pe altul, rostogolindu-se prin zăpadă. Dar cehul ajunse 
repede deasupra, o vreme îl mai împiedicară mişcările 
adversarului, apoi îi apucă cu genunchiul plasa de zale 
care-i acoperea pântecele şi scoase de la cingătoare 
pumnalul cu trei tăişuri. 

—Cruţă-mă! şopti încet van Krist, privind în ochii 
cehului. 


Dar acesta, în loc să-i răspundă, se întinse deasupra lui, 
ca să-i ajungă mai uşor la gât şi, retezându-i cureluşa de la 
coif sub bărbie, îi înfipse pumnalul de două ori în beregată, 
îndreptând ascuţişul în jos, spre mijlocul pieptului. 

Atunci, pupilele lui van Krist se adânciră în fundul 
tigvei, mâinile şi picioarele începură să scurme zăpada, de 
parcă voiau s-o curețe de cenuşă, dar, după o clipă, se 
încordă şi rămase nemişcat, ţuguindu-şi şi mai mult buzele 
acoperite de spumă roşie şi umplându-se de sânge. 

Cehul se ridică în picioare, îşi şterse pumnalul de 
tunica de sub armura neamţului, apoi, luând baltagul de 
jos şi sprijinindu-se în el, începu să privească la lupta mai 
grea şi mai înverşunată a stăpânului său cu fratele Rotgier. 

Cavalerii apuseni se obişnuiseră cu viaţa uşoară şi 
îndestulată, pe când  „boierii” din Małopolska, 
Wielkopolska şi din Mazowsze duceau încă un trai aspru, 
plin de lipsuri, drept care stârneau până şi admiraţia 
străinilor şi a răuvoitorilor prin puterea trupului şi 
rezistenţa la tot felul de greutăţi neîntrerupte sau de 
moment. Tot astfel se arăta şi acum că Zbyszko îl întrece 
pe teuton prin puterea mâinilor şi a picioarelor, aşa cum îl 
întrecuse şi scutierul lui pe van Krist, dar se mai arăta şi 
că tânărul nu avea îndemânarea lui Rotgier în luptele 
cavalerești. 

Intr-un fel, era în avantajul lui Zbyszko că alesese să 
lupte cu baltagul, deoarece în mânuirea lui nu mai era 
nevoie de iscusinţă. Cu paloşele scurte sau lungi trebuia să 
cunoască tot felul de lovituri şi împunsături, precum şi 
cum să se apere de ele, aşa că neamţul ar fi fost mult mai 
priceput decât el. Dar şi aşa, însuşi Zbyszko, ca şi cei ce 

priveau, îşi dădură seama după mişcări şi mânuirea 
scutului că au înaintea lor un bărbat ameninţător şi cu 
experienţă, care se vedea că nu luptă pentru prima dată în 
acest fel. De fiecare dată, Rotgier para lovitura lui 
Zbzysko, trăgându-şi puţin scutul înapoi, micşorându-i în 
acest chip avântul, oricât de mare ar fi fost. Tăişul aluneca 
astfel pe suprafaţa netedă, neputând să-l pătrundă sau să-l 
îndoaie. Aci se retrăgea, aci ataca liniştit sau, din contră, 
atât de repede, că abia-i puteai urmări mişcările. Prinţul 
începu să se teamă pentru Zbzysko, iar feţele cavalerilor 
se întunecară, părându-i-se că neamţul se joacă înadins cu 
potrivnicul. Nu o dată nici nu se mai apăra cu scutul, ci în 
momentul când Zbzysko lovea, făcea o jumătate de 
întoarcere într-o parte, în aşa fel, încât tăişul baltagului 
tăia doar aerul. Primejdia era mare, fiindcă Zbzysko putea 
să-şi piardă echilibrul şi să cadă, iar atunci ar fi pierit cu 
siguranţă. Văzând aceasta, cehul, care stătea lângă van 
Krist, se înfricoşă şi el, şi îşi spuse în sinea lui: „Pe 
Dumnezeul meu, dacă stăpânul meu se va prăbuşi, o să-l 
pocnesc pe neamţ cu baltagul între spete, ca să-şi dea şi el 
duhul”. 

Totuşi, Zbyszko nu cădea, fiindcă, având picioare foarte 
puternice şi depărtându-le mult, putea să-şi ţină pe fiecare 
toată greutatea trupului şi avântul. 

Rotgier îşi dădu seama numaidecât, şi privitorii 
greşeau presupunând că-şi  dispreţuieşte adversarul. 
Dimpotrivă, după primele lovituri, când cu toată iscusinţa 
cu care-şi retrăgea pavăza, mâna aproape că-i amorţise 
sub ea, înţelese că va avea mult de lucru cu acest tinerel şi 
dacă nu-l va dobori cu vreo lovitură bine gândită, lupta 
poate fi lungă şi primejdioasă. Crezuse că după lovitura în 
gol, Zbyszko se va prăvăli pe zăpadă, dar când aceasta nu 
se întâmplă, începu să-şi piardă liniştea. 

De sub obrăzarul de oţel vedea nările strânse şi gura 
potrivnicului, iar la răstimpuri ochii strălucitori, şi îşi 
spunea că înflăcărarea ar trebui să-l facă să-şi piardă 
cumpătul şi, orbit de mânie, se va gândi mai mult să atace, 

decât să se apere. Dar greşea şi în această privinţă. 
Zbyszko nu ştia să evite loviturile prin jumătăţi de 
întoarcere, dar nu uitase de pavăză şi, ridicând baltagul, 
nu se descoperea mai mult decât era nevoie. Se vede că 
atenţia îi sporise şi, cunoscând priceperea şi experienţa 
cavalerului, nu numai că nu se pierdu cu firea, ci se 
concentră şi mai mult, iar loviturile îi deveniră şi mai 
înfricoşătoare, putând fi gândite nu de o înflăcărare oarbă, 
ci doar de o îndârjire rece. 

Rotgier, care participase la destule războaie şi luptase 
de multe ori în încăierări în grup sau de unul singur, ştia 
din experienţă că sunt oameni asemenea păsărilor de 
pradă, creaţi parcă anume pentru luptă şi înzestrați de la 
natură, care parcă ghicesc totul dintr-odată, lucru la care 
alţii nu ajung decât după ani întregi de exerciţii, şi pricepu 
îndată că are de-a face cu un astfel de om. De la primele 
lovituri înţelese că acest tinerel avea ceva dintr-un erete, 
care vede în potrivnic numai prada lui şi nu se mai 
gândeşte decât cum să-l înşface în gheare. Cu toată 
puterea lui, mai observă că nu-l egalează pe Zbyszko şi, 
dacă se va vlăgui mai înainte de a-i da lovitura 
hotărâtoare, atunci lupta cu acest  băieţandru 
înspăimântător, deşi era cu mai puţină experienţă, poate 
să-l piardă. Gândind astfel, se hotări să lupte cu cel mai 
mic efort, îşi trase scutul mai aproape, nici nu ataca, nici 
nu se retrăgea prea mult, îşi împuţină mişcările, îşi adună 
toată puterea sufletului şi a braţului pentru a da lovitura 
hotărâtoare şi aşteptă momentul potrivit. A 

Lupta cumplită se prelungi peste măsura obişnuită. În 
galerie se aşternu o tăcere de moarte. Doar când şi când 
se auzeau loviturile. Asemenea privelişti nu le erau străine 
nici prinţului, nici cavalerilor şi jupâniţelor, şi totuşi ceva 
ce semăna cu spaima strângea ca un cleşte toate inimile. 
Inţelegeau cu toţii că aici nu era vorba de dovedirea 
puterii, a îndemânării, a bărbăţiei, şi că în această luptă 
sunt mai însemnate  înverşunarea şi disperarea, 
neînduplecarea şi răzbunarea. De o parte: nedreptăţile 

cumplite, dragostea şi jalea fără margini; de cealaltă: 
onoarea întregului Ordin şi ura adâncă veniseră pe acest 
câmp de luptă la judecata lui Dumnezeu. 

Intre timp, dimineaţa palidă de iarnă se mai luminase 
puţin, pânza de ceaţă alburie se subţiase şi o rază de soare 
se răsfrânse în armura albăstruie a teutonului şi în cea 
argintie a lui Zbyszko. În capelă sună pentru a treia 
rugăciune, şi odată cu ecoul clopotului stoluri întregi de 
stănci zburară de sub acoperişurile castelului, fâlfâind din 
aripi şi croncănind parcă de bucurie la vederea sângelui şi 
a leşului înţepenit în zăpadă. Rotgier se uită spre el o dată, 
de două ori în timpul luptei şi se simţi deodată nespus de 
singur. Toţi ochii care-l priveau erau ai vrăjmaşilor. Toate 
rugile, dorinţele şi legămintele pe care le făceau femeile 
țineau partea lui Zbyszko. Afară de asta, cu toate că 
teutonul era sigur că scutierul lui Zbyszko nu-l va ataca pe 
la spate prin trădare, prezenţa şi apropierea acestei figuri 
amenințătoare îl umplea fără voie de neliniştea ce 
cuprinde oamenii la vederea lupului, a ursului sau a 
bivolului, de care nu-i despart gratiile. Şi nu se putea 
apăra de acest simţământ, mai ales pentru că cehul, vrând 
să urmărească desfăşurarea luptei, se mişca şi îşi schimba 
locul, apărând când într-o latură a luptătorilor, când din 
faţă sau din spatele lor, în timp ce-şi înclina capul şi-l 
privea ameninţător prin deschizăturile vizierei de la coif, 
uneori ridicându-şi fără să vrea tăişul însângerat. 

În cele din urmă, oboseala începu să-l cuprindă pe 
cruciat. Dădu două lovituri scurte una după alta, ţintind 
umărul drept al lui Zbyszko. Acesta, însă, le prijoni cu 
scutul cu atâta putere, încât coada baltagului se clătină în 
mâna lui Rotgier. lar după aceea se retrase înapoi. li 
slăbiseră nu numai puterile, dar i se sfârşiseră şi 
sângele-rece şi răbdarea. Din pieptul privitorilor, la 
vederea retragerii lui, se smulseră câteva strigăte parcă de 
triumf, care-i stârniră răutatea şi disperarea. Loviturile 
baltagelor se înteţiră. Broboane de sudoare şiroiau pe 
frunţile celor doi luptători, iar printre dinţii încleştaţi le 

şuiera răsuflarea răguşită. Privitorii încetară să mai asiste 
liniştiţi şi acum se auzeau întruna strigătele de bărbaţi şi 
femei: „Loveşte! Pe el!... Judecata lui Dumnezeu! Ajută-i, 
Doamne!” Prinţul făcu de câteva ori semn cu mâna, ca să-i 
liniştească, dar în zadar. Gălăgia sporea tot mai mult, 
întrucât copiii începură să plângă ici şi colo în galerie, 
până când, în cele din urmă, nu departe de prinţesă, un 
glas tânăr strigă suspinând: 

— Pentru Danuska, Zbyszko! Pentru Danuska! 

Zbyszko ştia şi el că lupta pentru Danusia. Era sigur că 
acest teuton ajutase la răpirea ei şi, duelându-se cu el, 
lupta pentru nedreptatea ei. Dar pentru că era tânăr şi 
lacom de bătălii, la început nu se mai gândise decât la 
luptă. Deodată, strigătul acela îi aduse în minte pierderea 
şi nenorocirea ei. Dragostea, jalea şi răzbunarea îi turnară 
foc în vine. Inima i se strânse de durere şi îl cuprinse 
nebunia luptei. Cruciatul nu mai era în stare să-i pareze 
loviturile năprasnice, asemenea palelor furtunii. Zbyszko 
lovi cu pavăza în pavăza lui cu o forţă supraomenească, 
aşa că braţul neamţului îi amorţi deodată şi-i căzu fără 
putere. Adversarul se retrase înfricoşat şi se plecă pe 
spate, dar brusc prin ochi îi trecu fulgerul baltagului şi 
tăişul îi căzu ca trăsnetul peste umărul drept. 

La urechile privitorilor ajunse doar un strigăt sfâşietor: 
„lisuse!”... după care Rotgier se dădu înapoi încă un pas şi 
se prăbuşi pe spate la pământ. 

În galerie izbucniră strigăte şi se iscă mişcare ca într-o 
prisacă în care albinele încălzite de soare încep să zboare 
şi să zumzăie. Cavalerii alergară în grupuri mari pe scări, 
slujitorii săriră peste valul de zăpadă, ca să se uite la 
trupurile fără viaţă. Pretutindeni răsunară chemări: „lată 
judecata lui Dumnezeu!... Jurand are un urmaş. Laudă lui 
şi mulţumire! Ăsta-i bărbat bun pentru baltag!” Iar alţii 
țipau: „Priviţi şi vă minunaţi! Nici Jurand n-ar fi izbit mai 
bine!” Se adunară o grămadă de curioşi în jurul lui Rotgier, 
iar el zăcea întins pe spinare, cu faţa albă ca zăpada, cu 
gura larg deschisă şi braţul însângerat, aproape retezat de 

la gât până la subsuoară, încât abia se mai ţinea în câteva 
fire. Aşa că iarăşi rostiră câţiva: „Adineaori era viu şi 
hălăduia nedemn prin lume, iar acum nu mai este în stare 
să mişte nici un deget!” Vorbind astfel, unii îi admirau 
statura, deoarece trupul acoperea o suprafaţă mare pe 
câmpul de luptă şi după moarte părea şi mai uriaş, alţii 
panaşul din pene de păun, care făcea ape-ape pe zăpadă, 
iar câţiva armura, pe care o preţuiau cam cât un sat bogat. 
Dar cehul Hlawa tocmai se apropia cu doi slujitori ai lui 
Zbyszko ca să o scoată de pe răposat, aşa că cei mai 
curioşi îl înconjurară pe Zbyszko, lăudându-l şi ridicându-l 
în slăvi, pentru că lor li se părea drept ca faima lui să cadă 
asupra tuturor cavalerilor mazovieni şi poloni. In acest 
timp, îi luară pavăza şi baltagul, ca să-i fie mai uşor, iar 
Mrokota de Mocarzew îi descheie şi coiful, acoperindu-i 
părul umezit de sudoare cu o căciulă de postav purpuriu. 
Zbyszko sta parcă împietrit, răsuflând greu, cu ochii încă 
învăpăiaţi, faţa palidă de efort şi îndârjită, tremurând puţin 
de emoție şi oboseală. Il luară de subsuori şi-l conduseră la 
prinţ şi la prinţesă, care-l aşteptau într-o încăpere încălzită 
lângă cămin. Acolo, Zbyszko îngenunche înaintea lor, iar 
când părintele Wyszoniek făcu semnul crucii asupra lui, 
rugându-se în acelaşi timp pentru odihna sufletelor 
moarte, prinţul îi luă tânărului cavaler capul în mâini şi-i 
spuse: 

— Dumnezeu cel Prea înalt v-a judecat şi ţi-a ajutat 
braţul, aşa că binecuvântat fie numele Lui, amin! 


Apoi, întorcându-se către cavalerul de Lorche şi ceilalţi, 
adăugă: 

— Pe tine, cavalere, care vii din alte părţi, şi pe voi toţi 
cei de faţă, vă iau drept martori, cum am să fiu şi eu, că 
judecata s-a săvârşit după lege şi obicei, aşa cum 
porunceşte credinţa şi Dumnezeu. 


Războinicii din partea locului încuviinţară toţi în cor, 
iar când cuvintele prinţului îi fură traduse şi lui de Lorche, 
acesta se ridică în picioare şi le aduse la cunoştinţă nu 

numai că va depune mărturie cum s-a întâmplat totul, 
cavalereşte şi creştineşte, dar dacă se va încumeta cineva 
la Malborg sau la altă curte princiară să se îndoiască, el, 
de Lorche, îl va provoca numaidecât la luptă în arenă, 
călare sau pe jos, chiar dacă acesta n-ar fi doar un cavaler 
obişnuit, ci şi un uriaş sau un vrăjitor care l-ar întrece în 
puterea magiei pe însuşi Merlin. 

Iar în acest timp, prinţesa Anna Danuta, când Zbyszko 
îi îmbrăţişă picioarele, îi spuse aplecându-se spre el: 

—De ce nu te bucuri? Fii vesel şi mulţumeşte-i lui 
Dumnezeu, pentru că dacă, în marea milă a Lui, nu te-a 
izgonit din această lume, te va ajuta şi mai departe şi te va 
conduce spre fericire. 


lar Zbyszko zise: 
— Cum să mă bucur, stăpână milostivă? Dumnezeu m-a 


ajutat să izbândesc şi să mă răzbun pe teuton, dar pe 
Danuska n-am găsit-o încă, şi nici acum nu mă aflu mai 
aproape de ea decât înainte. 

— Duşmanii cei mai înverşunaţi, Danveld, Gottfryd şi 
Rotgier, nu mai trăiesc, răspunse prinţesa; iar despre 
Zygfryd se spune că-i mai drept decât ceilalţi, deşi crud şi 
el. Laudă-L. pe Dumnezeu că-i aşa. Iar cavalerul de Lorche 
mi-a mai spus că dacă teutonul va muri, el îi va duce trupul 
fără viaţă, apoi va pleca de îndată la Malborg şi-l va ruga 
chiar pe marele maestru s-o ajute pe Danuska. N-o să 
îndrăznească nimeni să i se împotrivească marelui 
maestru. 

— Dumnezeu să-i dea sănătate cavalerului de Lorche, 
se bucură Zbyszko, o să plec şi eu cu el la Malborg. 

Prinţesa se înspăimântă auzind aceste cuvinte, de 
parcă Zbyszko i-ar fi spus că se va duce neînarmat printre 
lupii care se adunau iarna în haite mari în bungetul 
codrilor din Mazowsze. 

—lLa ce bun!? exclamă. Te duci la moarte sigură! 

Imediat după duel, nu te va ajuta nici de Lorche, nici 
scrisorile pe care Rotgier le-a scris înainte de luptă. N-o să 
ajuţi pe nimeni, iar tu ai să pieri. 

Tânărul se ridică, îşi încrucişă mâinile şi spuse: 

— Dumnezeu să mă ajute să plec la Malborg şi chiar 
peste mare. Cristos să mă binecuvânteze, am s-o caut până 
la ultima suflare, până la moarte. Mie îmi este mai uşor 
să-i bat pe nemti şi să mă înfrunt cu ei în armură, decât îi 
este bietei orfane să geamă în robie. Oho, mult mai uşor! 

Spuse asta, de altfel ca întotdeauna când amintea de 
Danusia, cu asemenea înflăcărare şi asemenea durere, 
încât la răstimpuri cuvintele i se întrerupeau, ca şi când 
l-ar fi strâns cineva de gât. Prinţesa înţelese că încerca în 
zadar să-i schimbe hotărârea şi oricine ar fi vrut să-l 
reţină, ar fi fost silit să-l lege şi să-l arunce în temniţă. 

Zbyszko nu putea totuşi să plece numaidecât. Unui 
cavaler îi era îngăduit să nu ţină seama de nici o piedică, 
dar nu avea voie să nu respecte obiceiul cavaleresc care 
poruncea ca învingătorul într-un duel să petreacă o zi 
întreagă pe locul luptei, până la jumătatea nopţii 
următoare, şi asta doar ca să arate că rămăsese stăpân pe 
locul înfruntării şi în acelaşi timp că este gata să se bată 
din nou, dacă cineva dintre rudele sau prietenii învinsului 
ar dori să-l cheme la altă confruntare. Acest obicei era 
respectat chiar de oştiri întregi, care prevedeau nu o dată 
avantajele pe care le-ar fi adus continuarea luptei. Zbyszko 
nici nu mai încercă să se abată de la regula neînduplecată 
şi întremându-se puţin, apoi îmbrăcându-şi armura, stătu 
până la miezul nopţii în curtea castelului, sub cerul 
mohorât de iarnă, aşteptând pe neprietenul care nu putea 
veni de nicăieri. 

Abia la miezul nopţii, când heralzii îi vestiră pentru 
ultima dată în sunetul trâmbiţelor izbânda, Mikołaj de 
Diugolas îl chemă la cină şi totodată la sfatul prinţului. 

Capitolul VI 


PRINŢUL LUĂ CUVÂNTUL. CEL DINTÂI LA SFAT şi vorbi astfel: 
— Nu-i bine că n-avem nici o scrisoare şi nici o dovadă 


împotriva comturilor. Pentru că, deşi bănuiala noastră pare 
a fi îndreptăţită, şi eu cred că tot ei au răpit-o pe fiica lui 
Jurand, dar ce folos? Vor tăgădui, iar când marele maestru 
va cere vreo dovadă, ce-o să-i arătăm? Mai mult! 
Scrisoarea lui Jurand vorbeşte în folosul lor. 


Aici i se adresă lui Zbyszko: 
—Zici că l-au silit să scrie această scrisoare sub 


ameninţare. Poate fi, şi chiar aşa şi este, fiindcă dacă 
dreptatea ar fi de partea lor, Dumnezeu nu te-ar fi ajutat în 
lupta cu Rotgier. Dar de vreme ce l-au silit o dată, puteau 
s-o facă şi a doua oară. Poate că şi ei au o dovadă de la 
Jurand că nu sunt vinovaţi de răpirea copilei nefericite. Şi 
în acest caz, i-o vor arăta maestrului, şi atunci? 

— Milostive stăpâne, ei singuri au recunoscut că au 
smuls-o din mâinile tâlharilor şi o ţin la ei. 

— Asta ştiu. Dar acum o să spună că s-au înşelat şi e 
vorba de altă fată, iar cea mai bună dovadă e că însuşi 
Jurand s-a lepădat de ea. 

— S-a lepădat, pentru că i-au arătat alta şi de aceea s-a 
înfuriat. 

— Adevărat, aşa a fost, dar pot să spună că astea sunt 
doar bănuielile noastre. 

— Minciunile lor, interveni Mikołaj de  Dtugolas, 
seamănă cu pădurea. La margine, se mai vede câte ceva, 
dar cu cât pătrunzi mai adânc, cu atât desişul este tot mai 
mare, încât omul se rătăceşte şi pierde drumul. 

După care îi repetă vorbele lui de Lorche în limba 

nemților, care spuse: 
— Marele maestru este mai bun decât ei, dar şi fratele 


lui, deşi are un suflet sfidător, este sensibil la onoarea de 
cavaler. 

—Aşa este, acceptă Mikołaj. Maestrul este un om de 
omenie. Nu se pricepe să-i ţină în frâu pe comturi şi nici 
sfatul; nu poate face nimic ca tot ce se petrece înăuntrul 
Ordinului să nu se mai întemeieze pe nedreptate, dar nici 
lui nu-i place. Du-te, du-te, cavalere de Lorche şi 
povesteşte-le ce s-a întâmplat aici. Ei se ruşinează mai 
mult de străini decât de noi, ca să nu se vorbească pe la 
curţile acestora despre trădările şi fărădelegile lor. Iar 
când maestrul o să te întrebe pe Domnia Ta de dovezi, să-i 
spui aşa: „Cunoaşterea adevărului este menirea lui 
Dumnezeu, iar a oamenilor să-l caute, aşa că dacă vrei 
dovezi, caută-le: spune-i să cerceteze castelele, să întrebe 
oamenii, îngăduie-ne să căutăm şi noi, fiindcă e o prostie şi 
o poveste părerea că pe orfana aceea au prins-o tâlharii 
din pădure”. 

— Prostie şi poveste, repetă de Lorche. 

— Deoarece tâlharii n-ar fi ridicat mâna asupra cuiva 
de la curtea prinţului şi nici asupra copilei lui Jurand. lar 
dacă, în sfârşit, ar fi prins-o, ar fi dat şi ei de ştire că e la 
ei, ca să primească răscumpărarea. 

— Am să spun toate acestea, întări lotaringianul şi am 
să-l caut şi pe de Bergow. Suntem din aceeaşi ţară şi, deşi 
nu-l cunosc, se zvoneşte că şi el ar fi ruda grafului Geldriei. 
A fost la Szczytno, să-i istorisească maestrului ce-a văzut. 


Zbyszko înţelese câte ceva din aceste cuvinte, iar ce nu 
pricepu, îi tălmăci Mikołaj, aşa că-l luă în braţe pe de 
Lorche şi-l strânse la piept de-i trosniră oasele. 

Apoi prinţul îl întrebă pe Zbyszko: 

— Şi tu vrei neapărat să pleci? 

— Musai, stăpâne milostiv. Ce altceva îmi rămâne de 
făcut? Am vrut să cuceresc Szczytno, de-ar fi trebuit să rod 
zidurile cu dinţii, dar cum pot să încep războiul fără 
poruncă? 

— Cine începe războiul de capul lui, se va căi sub 
paloşul călăului, răspunse prinţul. 

—Aşa-i, legea-i lege, întări Zbyszko. După aceea, am 
vrut să-i provoc la duel pe toţi cei care au fost la Szczytno, 
dar oamenii mi-au spus că Jurand i-a căsăpit acolo ca pe 
boi, şi nu mai ştiau care a fost omorât şi care a rămas în 
viaţă... Dumnezeu şi Sfânta Cruce să mă ajute, eu n-am 
să-l părăsesc niciodată pe Jurand! 

—Vorbeşti ca un om cuminte, îmi place, îl lăuda 
Mikołaj de Dtugolas. Iar dacă nu te-ai grăbit să te duci la 
Szczytno, se vede că ai capul limpede, fiindcă şi un prost 
ar fi ghicit că ei nu-i ţin acolo nici pe Jurand şi nici pe fiica 
lui, pe amândoi mutându-i la alte castele. Dumnezeu ţi l-a 
dat pe Rotgier ca răsplată că ai venit aici. 

— Chiar aşa, se amestecă prinţul, de la Rotgier s-a auzit 
că din cei patru numai bătrânul Zygfryd mai este în viaţă, 
iar pe ceilalţi Dumnezeu i-a pedepsit cu mâna Domniei 
Tale sau a lui Jurand. Cât despre Zygfryd, este mai puţin 
ticălos decât ceilalţi, dar poate că este cel mai crud dintre 
ei. E rău că Jurand şi Danuska se află în mâinile lui, şi 
trebuie să-i scăpăm cât mai repede. Şi ca să nu ai parte şi 
tu de vreo întâmplare cu primejdie, am să-ţi dau o 
scrisoare către maestru. Ascultă-mă, însă, cu luare-aminte 
şi înţelege că nu te duci ca sol, ci ca trimis, iar eu am să-i 
scriu maestrului aşa: „De vreme ce cândva s-au sumeţit să 
mă omoare şi pe mine, urmaşul binefăcătorilor lor, la fel 
s-au petrecut lucrurile şi acum, când au prins-o pe fiica lui 
Jurand, mai ales că îl urau de moarte. Drept care, o rog pe 

căpetenia Ordinului să dea poruncă degrabă s-o caute şi, 
dacă doreşte prietenia mea, să ţi-o dea ţie numaidecât. 

Auzind acestea, Zbyszko se aruncă la picioarele 
prinţului şi îmbrăţişându-i genunchii, începu să vorbească: 

— Dar Jurand, stăpâne milostiv! Dar Jurand? Roagă-te 
şi pentru el! Dacă are răni grele, măcar să moară acasă, 
alături de copii. 

— Bine, o să mă rog şi pentru el, încuviinţă prinţul 
îngăduitor. Maestrul trebuie să trimită doi judecători, şi eu 
doi, care să judece faptele comturilor şi ale lui Jurand după 
legile onoarei cavalereşti. Iar aceştia să aleagă încă unul, 
ca să fie mai mare peste ei, şi cum vor hotări ei, aşa să 
rămână. 

Cu acestea, sfatul luă sfârşit, după care Zbyszko îşi luă 
rămas-bun de la prinţ, deoarece trebuia să pornească de 
îndată la drum. Dar înainte de despărţire, bătrânul Mikołaj 
de Dtugolas, om cu experienţă, care-i cunoştea bine pe 
teutoni, îl luă pe Zbyszko la o parte şi-l întrebă: 

— O să-l iei cu tine şi pe scutierul ceh? 

— Sunt sigur că n-o să mă părăsească. De ce? 

— Pentru că îmi pare rău pentru el. E un bărbat de 
nădejde, aşa că bagă de seamă ce-ţi spun: tu o să scapi 
nevătămat de la Malborg, dacă n-ai să dai acolo peste 
vreunul mai bun ca tine, dar pieirea lui este sigură. 

— Şi de ce, mă rog? 

— Fiindcă feciorii de câini l-au învinuit că el l-a 
străpuns pe de Fourcy. Trebuie să-i fi scris şi maestrului 
despre moartea lui, spunându-i că cehul i-a vărsat sângele. 
lată de ce n-o să-l ierte la Malborg. Îl aşteaptă judecata şi 
răzbunarea, fiindcă n-ai cum să-l convingi pe maestru că 
este nevinovat. Tot el i-a sucit şi braţul lui Danveld, care 
era rudă cu doftorul cel mare. Păcat de el, şi-ţi repet că 
dacă te va însoţi, va muri negreşit. 

— Nu va muri, pentru că o să-l las la Spychów. 

Dar nu se întâmplă aşa, deoarece interveniseră alte 
motive pentru care cehul nu mai rămase la Spychow. 
Zbyszko şi de Lorche porniră împreună cu slujitorii lor a 
doua zi. De Lorche, pe care preotul Wyszoniek îl dezlegă 
de jurământul faţă de Ulryka de Elner, călărea fericit şi 
robit cu totul de farmecul Jagienkăi de Długolas, aşadar în 
tăcere; Zbyszko, însă, neputând să mai discute cu el 
despre Danuska şi pentru că nu se prea înțelegeau, vorbea 
cu Hlawa, care nu aflase încă despre călătoria în ţinutul 
stăpânit de cavalerii teutoni. 

— Ne ducem la Malborg, îi spuse, şi o să ne întoarcem 
când o vrea Dumnezeu... Poate curând, poate la 
primăvară, poate peste un an sau poate că niciodată, 
înţelegi? 

— Înţeleg, Domnia Ta poate că te duci să-i provoci la 
luptă şi pe cavalerii de acolo, Slavă Domnului, că fiecare 
cavaler îşi are scutierul lui. 

— Nu, răspunse Zbyszko. Nu mă duc acolo să-i provoc 
la duel, doar dacă se va întâmpla... iar tu nu vei merge cu 
mine, ci o să rămâi acasă la Spychow. 

La început, cehul se îngrijoră şi se porni să se vaiete, 
apoi începu să-l roage pe tânărul său stăpân să nu-l lase 
acasă. 

—Eu am jurat că n-am să te părăsesc, Domnia Ta: am 


jurat pe Cruce şi pe onoare. lar dacă Domnia Ta vei 
întâmpina vreun necaz, cum o să mai apar eu în faţa 
stăpânei mele de la Zgorzelice? Eu, ei i-am jurat, stăpâne! 
Aşa că ai milă de mine şi nu mă lăsa să mă fac de ruşine. 

— Păi nu i-ai jurat că-mi vei da ascultare? îl întrebă 
Zbyszko. 

— Cum de nu! În toate, numai să nu te las singur. Dacă 
Domnia Ta mă alungi, am să te urmez, de departe, ca să-ţi 
dau o mână de ajutor la nevoie. 

—Eu nu te alung, nici acum şi nici mai târziu, îl linişti 
Zbyszko, dar mi-ai fi ca o povară, dacă n-aş avea unde să te 
trimit niciodată oricât de departe şi nu m-aş putea despărţi 
de tine nici măcar pentru o zi. N-o să stai într-una lângă 
mine, ca un călău lângă un suflet bun! Cât despre luptă, 
cum ai putea să mă ajuţi? Nu vorbesc de război, fiindcă la 
război oamenii se bat în grupuri mari, iar în încăierările de 
unul singur, nu poţi să lupţi în locul meu. Dacă Rotgier ar 
fi fost mai puternic decât mine, armura lui nu s-ar fi aflat 
în căruţa noastră, ci a mea într-a lui. Afară de asta, află că 
acolo îmi va fi mai rău cu tine, fiindcă poţi să mă bagi în 
cine ştie ce bucluc. 

— Cum aşa, Domnia Ta? 

Aşadar, Zbyszko începu să-i povestească cele auzite de 
la Mikołaj de Dtugolas: comturii, neputând să recunoască 
uciderea lui de Fourcy, îl învinuiseră pe el şi-l vor urmări 
ca să se răzbune. 

-—lar dacă te vor prinde, spuse în cele din urmă, doar 


n-o să te las în mâinile lor, aşa că aş putea să-mi pierd şi 
cu capul. 


Auzind aceste cuvinte, cehul se posomori, deoarece 
simţea că exprimă adevărul; cu toate acestea, se mai 
strădui o vreme s-o întoarcă după voia lui. 

— Bine, dar cei care m-au văzut, nu mai sunt pe lume, 


fiindcă pe unii, cum se aude, i-a omorât bătrânul stăpân de 
la Spychów, iar pe Rotgier Domnia Ta. 

— 'Te-au văzut slujitorii care se târau puţin în urma lor, 
şi bătrânul teuton care acum se află la Malborg, trăieşte, 
iar dacă nu este acolo, o să vină când o da Dumnezeu să-l 
cheme maestrul. 


La aceste cuvinte, nu mai avu ce să spună, aşa că 
merseră în tăcere până la Spychow. Acolo, îi găsiră pe toţi 
pregătiţi de luptă, pentru că bătrânul Tolima se aştepta fie 
ca teutonii să atace cetăţuia, fie ca Zbyszko să se întoarcă 

şi să-i conducă în ajutorul bătrânului stăpân. Străjile 
vegheau peste tot, la locurile de trecere prin mlaştini şi la 
cetăţuie. Ţăranii erau înarmaţi, întrucât războiul nu era o 
noutate pentru ei, aşa că-i aşteptau cu nerăbdare pe nemti, 
făgăduindu-şi o pradă bogată. La castel, Zbyszko şi de 
Lorche fură întâmpinați de preotul Kaleb şi imediat după 
cină le arătă pergamentul cu pecetea lui Jurand în care 
scrisese cu mâna lui ultima voinţă a cavalerului de 
Spychow. 

— Mi-a dictat-o, mărturisi, în noaptea aceea când a 
plecat la Szczytno. Ei, nu se mai aştepta să se întoarcă. 

— Şi de ce n-ai spus nimic? 

—N-am spus, fiindcă mi-a destăinuit sub taina 
spovedaniei ce vrea să facă. Dumnezeu să-l odihnească şi 
să aibă parte de lumină în vecii vecilor... 

— Nu te ruga pentru el, pentru că trăieşte. Ştiu asta din 
spusele teutonului Rotgier cu care am luptat la curtea 
prinţului. Dumnezeu ne-a judecat şi l-am ucis. 

— Sunt motive în plus, ca să nu se mai întoarcă... Doar 
dacă puterea dumnezeiască... 

—O să mă duc cu cavalerul acesta să-l smulg din 
mâinile lor. 

— Se vede că nu cunoşti mâinile teutonilor; eu le ştiu, 
fiindcă eu, înainte de a mă prinde Jurand, am fost 
cincisprezece ani preot în ţara lor. Numai unul Dumnezeu 
poate să-l scape pe Jurand. 

— Poate că o să ne ajute şi pe noi. 

— Amin. 

După care desfăcu pergamentul şi începu să-l citească. 
Jurand înscria toate pământurile şi toată averea pe numele 
Danusiei şi al urmaşilor ei, iar în caz că avea să moară fără 
să aibă copii, îi lăsa tot bărbatului ei, Zbyszko de 
Bogdaniec. La sfârşit, îşi încredința această dorinţă din 
urmă în grija prinţului: „lar dacă ceva nu-i cu dreptate, 

voinţa prinţului să facă legea”. Această încheiere fusese 
adăugată, întrucât preotul Kaleb se pricepea numai la 
dreptul canonic, iar Jurand, ocupat numai cu războiul, 
numai la cel al cavalerilor. După citirea zapisului în 
prezenţa lui Zbyszko, preotul îl citi şi oamenilor mai în 
vârstă din garnizoana de la Spychow, care îl recunoscură 
numaidecât pe tânărul cavaler ca stăpân şi făgăduiră să-i 
dea ascultare. 

Credeau şi ei că Zbyszko îi va conduce de îndată să-l 
salveze pe bătrânul stăpân şi se bucurau, deoarece în 
piepturile lor băteau inimi călite şi doritoare de luptă, 
credincioase lui Jurand. De aceea, îi cuprinse o mare 
tristeţe, când aflară că vor rămâne acasă, iar stăpânul va 
pleca la Malborg însoţit de o ceată mică, şi nu la război, ci 
să facă plângere. Tristeţea lor o împărtăşea şi cehul 
Gtowacz, deşi pe de altă parte, era bucuros că avutul lui 
Zbyszko sporise atât de mult. 

— Ehei, spuse, ce-o să se mai bucure bătrânul stăpân 
de la Bogdaniec! El s-ar pricepe să conducă gospodăria! 
Ce înseamnă Bogdaniec pe lângă Spychow! 

Zbyszko fu cuprins deodată de dorul unchiului, cum se 
întâmpla adesea, mai ales în împrejurările grele ale vieţii, 
aşa că se întoarse spre scutier şi-i spuse fără să se 
gândească prea mult: 

— Ce rost are să stai aici degeaba? Pleacă la Bogdaniec 
să duci o scrisoare. 

— Dacă n-am să te însoțesc pe Domnia Ta, aş prefera să 
mă duc acolo! se bucură scutierul. 

— Cheamă-l la mine pe părintele Kaleb, să scrie tot ce 
s-a întâmplat aici, iar unchiului să-i citească parohul din 
Krzesnia sau abatele, dacă este la Zgorzelice. 


Spunând acestea, îşi duse mâna la mustăcioară şi 
adăugă parcă pentru sine. 
— Nu! Abatele nu!... 


Şi îndată îi trecu prin faţa ochilor Jagienka, cu ochii 

albaştri, părul negru, sprintenă ca o căprioară, dar cu 
genele în lacrimi. 

Nu se simţi prea bine şi o vreme îşi frecă fruntea cu 
mâna, iar în cele din urmă, zise: 

— Ştiu că vei fi tristă, draga mea, dar nu mai mult ca 
mine. 

În acest timp, sosi preotul Kaleb şi se aşeză îndată să 
scrie. 

Zbyszko îi dictă pe larg tot ce se petrecuse de când 
ajunsese la conacul de vânătoare. Nu tăinui nimic, fiindcă 
ştia că bătrânul Macko, atunci când le va afla pe toate, se 
va bucura în cele din urmă. De bună seamă, Bogdaniec nu 
se compara cu Spychâw, care era o aşezare întinsă şi 
bogată, iar Zbyszko ştia că pe Macko asemenea lucruri îl 
interesau foarte mult. 

În sfârşit, când scrisoarea fu încheiată, cu multă 
migală, şi închisă cu pecetea, Zbyszko îşi chemă iarăşi 
scutierul şi i-o înmână, spunându-i: 

— Poate că o să te întorci aici cu unchiul, lucru de care 
m-aş bucura foarte mult. 

Dar şi cehul arăta cam îngrijorat; tărăgăna, se muta de 
pe un picior pe celălalt şi nu pleca, până când tânărul 
cavaler îl îndemnă: 

— Dacă mai vrei să-mi spui ceva, vorbeşte. 

— Domnia Ta, răspunse cehul, aş vrea să te mai întreb 
ce să le spun oamenilor de acolo? 

— Care oameni? 

— Ei, nu celor de la Bogdaniec, dar prin împrejurimi... 
Pentru că vor vrea şi ei să afle cu siguranţă. 

La acestea, Zbyszko, care hotărâse să nu ascundă 
nimic, se uită cu luare-aminte la el şi spuse: 

—Ţie nu-ţi pasă de oameni, ci de Jagienka de 
Zgorzelice. 

Cehul roşi, apoi păli puţin şi răspunse: 

— Aşa-i, stăpâne. 

—De unde ştii că nu s-a căsătorit acolo cu Cztan de 
Rogów sau cu Wilk de Brzozowa? 

—Jupâniţa nu s-a căsătorit cu nimeni, răspunse 
scutierul apăsat. 

— Putea că asculte de porunca abatelui. 

— Abatele o ascultă pe jupâniţă, nu ea pe el. 

— Atunci ce vrei? Spune-le adevărul, şi ei, şi celorlalţi. 

Cehul se înclină şi plecă puţin supărat. 

— Să dea Dumnezeu, îşi spuse gândindu-se la Zbyszko, 
să te fi uitat. Să aibă parte de unul mai bun ca tine. Dar 
dacă nu te-a uitat, o să-i spun şi ei că eşti însurat, dar n-ai 
soţie şi să dea Domnul să rămâi văduv înainte de a intra în 
odaia de dormit. 

Scutierul se apropiase totuşi de Zbyszko, îi era milă şi 
de Danusia, dar la Jagienka ţinea mai mult decât la orice 
pe lume şi de când aflase în timpul ultimei lupte la 
Ciechanów de cununia lui Zbyszko, i se cuibărise durerea 
şi amărăciunea în inimă. 

—Să dea Dumnezeu să rămâi văduv mai înainte! 
repetă. 

Dar după aceea, se vede că începu să se gândească la 
lucruri mai vesele, fiindcă în timp ce cobora spre cai, îşi 
spuse: 

— Slavă Domnului că măcar o să-i cad la picioare. 

În acest timp, Zbyszko se grăbea să plece, fiindcă îl 
cuprinsese fierbinţeala şi în măsura în care nu era nevoit 
să se ocupe de alte lucruri îndura adevărate chinuri 
gândindu-se fără încetare la Danusia şi la Jurand. Trebui 
totuşi să mai rămână la Spychow cel puţin încă o noapte, 
fie şi din pricina cavalerului de Lorche şi a pregătirilor pe 
care le presupunea o călătorie atât de lungă. Pe de altă 
parte, era şi el foarte trudit din cauza luptei, a vegherii şi a 
drumului, a nesomnului şi a grijilor. Aşa că noaptea târziu 
se întinse pe patul tare al lui Jurand, nădăjduind că va 
putea să doarmă cât de puţin. Dar înainte de a aţipi, îi 

ciocăni la uşă Sanderus şi-i spuse înclinându-se: 

— Stăpâne, m-ai scăpat de la moarte şi mi-a fost bine 
alături de Domnia Ta, cum nu mi-a mai fost de mult. Acum, 
Dumnezeu ţi-a dăruit o aşezare mare şi eşti mai bogat 
decât înainte. Iar visteria de la Spychow nu este nici ea 
goală. Aşadar, dă-mi şi mie o pungă cu ceva bani şi osă mă 
duc în Prusia, de la un castel la altul, deşi primejdia nu-i 
mică şi poate că astfel o să-ţi fiu de folos. 

Zbyszko, care voia la început să-l dea afară, cumpăni 
lucrurile şi după un răstimp, scoțând din lada de călătorie 
de lângă pat un săculeţ cu bani, i-l aruncă şi-i spuse: 

— [a-l şi du-te! Dacă eşti un netrebnic, o să mă tragi pe 
sfoară, dar dacă eşti un om cumsecade, o să mă slujeşti 
bine. 

—O să-i înşel pe alţii, făgădui Sanderus, dar nu pe 
Domnia Ta, o să te slujesc cu folos. 


Capitolul VII 


ZYGFRYD DE LOWE TOCMAI VOIA SĂ PLECE la Malborg, 
când un gonaci îi aduse pe neaşteptate o scrisoare de la 
Rotgier cu veşti de la curtea mazoviană. 

_ Stirile îl impresionară adânc pe bătrânul teuton. 
Inainte de toate, din scrisoare se vedea că Rotgier se 
prezentase de minune la prinţul Janusz şi-i înfăţişase foarte 
bine faptele lui Jurand. Zygfryd zâmbi citind că Rotgier îi 
mai ceruse prinţului pentru el pierderile suferite de Ordin 
şi Spychów. În schimb, partea a doua a scrisorii conţinea 
noutăţi neaşteptate şi mai puţin îmbucurătoare. Rotgier îi 
mai aducea la cunoştinţă că, pentru a dovedi mai 
convingător nevinovăția Ordinului de răpirea fiicei lui 
Jurand, le  aruncase mănuşa cavalerilor mazovieni, 
provocându-l la duel pe oricine s-ar fi îndoit de aceasta, să 

se supună judecății lui Dumnezeu, adică la luptă în faţa 
întregii curţi... „Nici unul n-a ridicat-o, scria mai departe 
Rotgier deoarece ştiau cu toții că depusese mărturie în 
favoarea noastră Chiar scrisoarea lui Jurand, aşa că se 
temeau de dreptatea lui Dumnezeu, când deodată s-a găsit 
un tinerel pe care l-am văzut la conacul din pădure şi acela 
a primit provocarea. Din care pricină, să nu te miri, 
cuvioase şi frate întru dreptate, că-mi voi întârzia două, 
trei zile venirea, întrucât de vreme ce eu i-am provocat, 
musai să mă înfăţişez. Şi deoarece am făcut-o pentru slava 
Ordinului, trag nădejde că nici marele maestru şi nici 
Domnia Ta, pe care te respect şi te îndrăgesc cu inimă de 
frate, nu mi-o veţi lua în nume de rău. Potrivnicul este 
aproape un copil, iar eu nu lupt pentru prima dată, aşa că 
am să vărs uşor acest sânge spre gloria Ordinului, mai ales 
că mă va ajuta şi Domnul lisus Cristos, căruia îi pasă mai 
mult de cei care-i poartă crucea, decât de unul ca Jurand 
sau de o biată fată de neam mazurian!“ 

Pe Zygfryd îl miră mai întâi ştirea că fiica lui Jurand era 
căsătorită. La gândul că la Spychów se va aşeza un alt 
vrăjmaş ameninţător şi răzbunător, până şi bătrânul 
comtur fu cuprins de nelinişte. Fireşte, îşi spuse, nu va 
renunţa la răzbunare şi cu atât mai puţin când îşi va 
recăpăta soţia şi aceasta îl va înştiinţa că noi am răpit-o de 
la conacul de vânătoare! Ba, ar mai ieşi la iveală de îndată 
că tot noi l-am chemat pe Jurand ca să-i luăm viaţa şi 
nimeni nu s-a gândit să-i înapoieze fiica”. Aici, lui Zygfryd 
îi trecu prin minte că totuşi, ca rezultat al scrisorilor 
prinţului probabil că marele maestru va porunci să se facă 
cercetări la Szczytno, fie şi numai ca să se arate fără vină 
în faţa lui. Întrucât maestrul şi sfatul îşi doreau atât de 
mult ca în caz de război cu puternicul rege polon, principii 
mazovieni să stea la o parte. Trecând cu vederea puterea 
prinților şi mulţimea şlahtei mazoviene, mare ca număr şi 
demnă de luat în seamă pentru vitejia ei, pacea cu ei ar fi 
asigurat hotarul teuton pe o suprafaţă întinsă, de-a dreptul 
uriaşă, şi le-ar fi îngăduit să-şi adune mai bine forţele. Nu 

o dată se vorbise despre asta în faţa lui Malborg, nu o dată 
nutriseră nădejdea că după izbânda asupra regelui, o să se 
găsească vreo pricină aparentă împotriva Mazowiei şi 
atunci nici o putere n-avea să mai smulgă acest ţinut din 
mâinile teutonilor. Aceasta era o socoteală şi însemnată, şi 
sigură, de aceea era un lucru tot atât de neîndoielnic că 
deocamdată maestrul va face tot ce poate, să nu-l supere 
pe prinţul Janusz, deoarece acela, căsătorit cu fiica lui 
Kiejstut, era mai greu de convins decât Ziemowit de Płock, 
a cărui soţie era nu se ştie de ce cu totul de partea 
Ordinului. 

Gândind astfel, bătrânul Zygfryd, care cu toate că era 
în stare de orice crime, trădări şi cruzimi de tot felul, iubea 
totuşi în primul rând Ordinul şi faima lui, începu să 
chibzuiască în sinea lui: „Nu-i oare mai bine să-i eliberăm 
pe Jurand şi pe fiica lui? Trădarea şi ocara se vor arăta 
atunci pe deplin, dar vor împovăra numele lui Danveld, iar 
acesta nu mai este în viaţă. Şi chiar dacă, se gândi, 
maestrul ne va pedepsi cu asprime pe mine şi pe Rotgier, 
care am fost totuşi complici la faptele lui Danveld, n-ar fi 
astfel mai bine pentru Ordin?” Dar aici, sufletul lui crud şi 
răzbunător începu să se răzvrătească la gândul despre 
Jurand. 

„Să-l eliberăm pe acest asupritor şi călău al oamenilor 
Ordinului, pe acest biruitor în atâtea încăierări, pricina 
atâtor nenorociri şi fapte de ruşine, pe acest învingător, 
apoi ucigaş al lui Danveld, învingătorul lui de Bergow, al 
lui Majneger, Gottfryd şi Hugo, pe cel care chiar la 
Szczytno a vărsat mai mult sânge nemţesc decât o ciocnire 
din timpul războiului? Nu pot! Nu pot!” repeta Zygfryd în 
inima lui şi numai la acest gând degetele hrăpăreţe i se 
încleştau spasmodic, iar pieptul bătrân, uscat trăgea aerul 
cu greutate. „Şi totuşi, dacă asta ar aduce mai multe 
foloase Ordinului? mai multă faimă? Dacă pedeapsa care 
ar cădea în acest caz pe făptuitorii crimelor, care mai 
trăiau, l-ar fi câştigat pe prinţul Janusz, vrăjmaş până acum 
şi ar fi uşurat negocierile cu el sau chiar realizarea unei 

alianţe?... sunt iuți la mânie, îşi continuă gândul bătrânul 
comtur, dar dacă le arătăm puţină bunătate, uită uşor 
nedreptăţile. Prinţul însuşi a fost prins chiar în ţara lui, dar 
nu s-a răzbunat prin fapte...” Aici începu să se preumble 
prin sală cuprins de îndoială, când deodată i se păru că 
ceva de sus îi spuse: „Ridică-te şi aşteaptă întoarcerea lui 
Rotgier”. Aşa-i! Trebuia să aştepte. Fără îndoială, Rotgier îl 
va ucide pe tinerelul acela, dar şi după aceea sau va trebui 
să-i ascundă pe Jurand şi pe fiica lui, sau să le dea drumul. 
În primul caz, prinţul va uita într-adevăr de ei, dar neştiind 
sigur cine i-a răpit pupila, o va căuta, va trimite scrisori 
maestrului, în care nu-l va mai învinovăţi, ci-l va întreba şi 
totul se va tărăgăna nespus de mult. În al doilea caz, 
bucuria produsă de întoarcerea fiicei lui Jurand va fi mai 
mare decât răzbunarea pentru răpirea ei. „Cu toate 
acestea, oricând putem spune că am găsit-o după atacul lui 
Jurand!” Acest ultim gând îl linişti cu totul pe Zygfryd. Cât 
despre Jurand, născocise de mult împreună cu Rotgier 
mijlocul ca, în caz că ar fi fost siliţi să-i dea drumul, să nu 
mai poată nici să se răzbune, nici să se plângă. Zygfryd se 
bucură în sufletu-i aspru, gândindu-se acum la acest 
mijloc. Se bucura de asemenea şi la gândul despre 
judecata lui Dumnezeu, care avea să aibă loc la castelul 
Ciechanów. Cât despre rezultatul luptei pe viaţă şi pe 
moarte, nu se temea de nimic. Işi aduse aminte de un 
turnir de la Kr6lewiac, când Rotgier învinsese doi cavaleri 
faimoşi care în ţara lor natală, Anjou, erau socotiți de 
neînvins. Îşi aminti şi lupta de la Wilno cu un cavaler 
polonez, cu curteanul Spytko de Melsztyn, pe care Rotgier 
îl ucisese. 

Şi faţa i se lumină, iar inima i se umplu de mândrie, 
întrucât pe Rotgier, un cavaler vestit, el îl condusese cel 
dintâi în campania din Lituania şi îl învățase cele mai bune 
moduri de a lupta cu această seminţie. lar acum, acest 
fecior va vărsa încă o dată sânge polonez şi se va întoarce 
acoperit de faimă. Şi cum va reprezenta judecata lui 
Dumnezeu, Ordinul va scăpa şi el de învinuiri... „Judecata 

lui Dumnezeu!...” Cât ai clipi din ochi, inima i se strânse de 
un simţământ asemănător cu teama. Rotgier va lupta pe 
viaţă şi pe moarte în apărarea nevinovăţiei teutone, deşi ei 
erau vinovaţi, aşadar lupta pentru minciună... Dacă se va 
întâmpla o nenorocire? Dar după o clipă, lui Zygfryd i se 
păru iarăşi cu neputinţă. Rotgier nu poate fi învins. 

Liniştindu-se în acest fel, bătrânul cruciat se mai gândi 
o vreme dacă n-ar fi mai bine s-o trimită pe Danusia la 
vreunul din castelele mai depărtate, care n-ar fi putut 
cădea niciodată sub asediul mazurienilor. Dar după ce 
chibzui un răstimp, renunţă şi la acest gând. Să pună la 
cale un atac şi să-l conducă putea s-o facă numai soţul 
fiicei lui Jurand, dar el avea să piară de mâna lui Rotgier... 
Pe urmă, vor fi cercetări numai din partea prinţului şi a 
prinţesei, întrebări, scrisori, plângeri, dar prin aceasta 
întâmplarea se va şterge şi se va uita, ca să nu mai vorbim 
că se va tărăgăna fără sfârşit. „Mai întâi, înainte de a se 
ajunge la ceva - îşi spuse Zygfryd - eu o să mor şi fiica lui 
Jurand o să îmbătrânească într-o temniţă teutonă”. Porunci 
totuşi ca la castel să fie totul gata de apărare şi de drum, 
pentru că nu ştia sigur ce-ar putea să rezulte din sfatul lui 
Rotgier, şi aşteptă. 

În acest timp, se scurseră două zile de la termenul când 
Rotgier promisese mai înainte că va veni, apoi trei şi chiar 
patru, şi nici un alai nu se arăta la poarta castelului de la 
Szczytno. Abia a cincea zi, aproape pe înserate, răsună 
cornul străjii de la turnul porţii. Zygfryd, care tocmai 
sfârşise îndatoririle de seară, trimise îndată un slujitor să 
afle cine a sosit. 

Slujitorul reveni în curând cu faţa schimbată, dar 
Zygfryd nu i-o putea observa, fiindcă în odaie focul ardea 
într-un cămin adânc şi făcea puţină lumină. 

— Au venit? întrebă bătrânul cavaler. 

— Da! răspunse slujitorul. 

Dar în glasul lui era ceva ce-l îngrijoră de îndată pe 
teuton, aşa că îşi continuă vorba: 

— Şi fratele Rotgier? 

— L-au adus şi pe fratele Rotgier. 


La acestea, Zygfryd se ridică de pe scaun. Un răstimp 
mai lung se sprijini cu mâna de rezemătoare, de parcă se 
temea să nu cadă, după care porunci cu glasul înăbuşit: 

— Adu-mi mantia. 

Slujitorul îi puse mantia pe umeri, iar el se vede că-şi 
recăpătase puterile, deoarece îşi trase singur gluga pe cap 
şi ieşi din încăpere. 

În curând, ajunse în curtea castelului, unde se făcuse 
întuneric de-a binelea, şi se îndreptă prin zăpada ce 
scârţâia spre alaiul care, trecând de poartă, se oprise în 
apropiere. Acolo se afla o ceată de oameni şi ardeau câteva 
torţe, pe care izbutiseră să le aducă oştenii din garnizoană. 
La vederea bătrânului cavaler, oştenii se împrăştiară. La 
lumina torţelor, se vedeau feţele înfricoşate şi se auzeau 
şoptind glasuri în mohoreală. 

— Fratele Rotgier... 

— Fratele Rotgier a fost ucis... 

Zygfryd se apropie de sania în care trupul fără viaţă 
zăcea pe paie acoperit cu mantia, şi-i ridică un colţ. 

— Apropie lumina, porunci ridicându-şi gluga. 

Unul dintre oşteni aplecă torţa la lumina căreia 
bătrânul teuton zări capul lui Rotgier şi faţa albă ca 
zăpada, îngheţată, înconjurată cu o năframă întunecată, cu 
care îi legaseră bărbia, ca să nu rămână cu gura deschisă. 
De altfel, toată faţa îi era parcă alungită şi atât de 
schimbată că puteai crede că este altcineva. Ochii îi erau 
acoperiţi de pleoape, iar în jurul lor şi la tâmple avea pete 
albăstrii. Pe obraji îi lucea o pojghiţă îngheţată. 

Comturul privi îndelung în tăcerea înstăpânită. Ceilalţi 
se uitau la el, fiindcă ştiau cu toţii că era ca un tată pentru 
răposat şi ţinea mult la el. Dar nu i se scurse nici o lacrimă 
din ochi, doar obrazul îi era şi mai aspru decât de obicei, 
iar pe chip i se aşternuse o linişte îngheţată. 

— Aşa mi l-au trimis! rosti într-un târziu. 

Dar se întoarse numaidecât spre economul castelului: 

— Până la miezul nopţii să-i facă sicriul şi să-i depună 
trupul în capelă. 

—A mai rămas unul din sicriele făcute pentru cei 
omorâţi de Jurand, răspunse economul. O să poruncesc să-l 
căptuşească doar cu postav. 

— Şi să-l acopere cu o mantie, urmă Zygfryd, acoperind 
faţa lui Rotgier, nu cu una ca asta, ci cu una de călugăr. 

lar după o clipă, adăugă: 

— Şi să nu-i bateţi capacul în cuie. 

Oamenii se apropiară de căruţă, Zygfryd îşi trase iarăşi 
gluga pe cap, dar se vede că-şi mai aminti ceva înainte de 
a pleca, fiindcă întrebă: 

— Unde-i van Krist? 

—A fost ucis şi el, răspunse unul dintre slujitori, dar au 
fost nevoiţi să-l îngroape la Ciechanów, pentru că începuse 
să putrezească. 

— Bine. 

Spunând acestea, se depărtă cu pas încet şi, 
întorcându-se în odaie, se aşeză pe acelaşi scaun pe care îl 
găsise vestea, şi rămase cu faţa împietrită, nemişcat, atât 
de mult, că slujitorul se îngrijoră şi începu să-şi bage capul 
pe uşă tot mai des. Ceasurile se scurseră unul după altul, 
la castel conteni forfota obişnuită, doar dinspre capelă se 
mai auziră o vreme bătăi de ciocan, iar după aceea nimic 
nu mai tulbură liniştea afară de chemările străjilor. 

Era aproape miezul nopţii, când bătrânul cavaler se 
trezi parcă din somn şi-l chemă pe slujitor. 

— Unde este fratele Rotgier? îl întrebă. 

Dar flăcăul, tulburat de linişte, de cele petrecute şi de 
nesomn, se pare că nu-l înţelese, deoarece privi la el cu 
frică şi-i răspunse cu glasul tremurător: 

— Nu ştiu, stăpâne!... 

Iar bătrânul îi surâse cu un zâmbet sfâşietor şi-i spuse 
cu blândeţe: 

— Copile, eu te întreb dacă este în capelă? 

— Este, stăpâne. 

— Atunci e bine. Spune-i lui Diederich să vină aici cu 
cheile şi cu o lampă şi să mă aştepte până când mă întorc. 
Să aducă şi căucelul cu cărbuni. În capelă este lumină? 

— Ard lumânările de lângă sicriu. 

Zygfryd se înveli în mantie şi ieşi. 

Ajungând în capelă, se uită de la uşă, dacă nu mai este 
nimeni, apoi o închise cu grijă, se apropie de sicriu, 
îndepărtă două lumânări din cele şase care ardeau în 
sfeşnice mari de aramă, şi îngenunche alături. 

Buzele nu i se mişcau deloc, aşa că nu se ruga. Un 
răstimp se mulţumi să privească la faţa încă frumoasă a lui 
Rotgier, de parcă voia să vadă urme de viaţă pe ea. 

După care, în liniştea capelei, începu să strige cu glas 
înăbuşit: 

—Fiule! Fiule! 

Şi tăcu. Se părea că aşteaptă un răspuns. 

Apoi întinzându-şi mâinile, îşi băgă degetele ca nişte 
gheare sub mantia ce acoperea pieptul lui Rotgier şi 
începu să-l pipăie; căută peste tot, la mijloc şi în amândouă 
părţile, mai jos de coaste şi sub clavicule, până când găsi o 
ruptură în postav, care începea de sus, de pe umărul drept, 
până la subsuoară, îşi trecu degetele pe toată lungimea 
rănii şi începu din nou să vorbească cu un glas în care 
parcă tremura plânsul: 

—0o!... Ce lovitură nemiloasă!... Şi spuneai că 
potrivnicul este aproape un copil!... Tot umărul! Tot 
umărul! Ai ridicat de atâtea ori braţul asupra păgânilor în 
apărarea Ordinului. lar acum ţi l-a retezat un topor 
polonez... Şi aşa ţi-ai găsit sfârşitul! Gata! El nu te-a 
binecuvântat pentru că lui poate nu-i pasă de Ordinul 
nostru. M-a părăsit şi pe mine, deşi l-am slujit atâţia ani. 

Cuvintele i se întrerupseră pe buzele tremurânde şi în 
capelă se lăsă iarăşi o tăcere surdă. 

—Fiule! Fiule! 

În glasul lui Zygfryd răsuna acum rugămintea şi 
totodată parcă striga şi mai încet, asemenea oamenilor 
care întreabă de o taină însemnată şi înfricoşătoare: 

— Dacă eşti, într-adevăr, dacă mă auzi, dă-mi un semn: 
mişcă mâna sau deschide ochii pentru o clipă, fiindcă-mi 
geme inima în pieptul bătrân... dă-mi un semn, eu te-am 
iubit, vorbeşte-mi!... 

Şi rezemându-şi mâinile de marginile sicriului, îşi aţinti 
ochii vultureşti pe pleoapele închise ale lui Rotgier şi 
aşteptă. 

— Ei, cum poţi să vorbeşti, rosti în sfârşit, când dinspre 
tine vine răceală şi un aer lânced. Dar de vreme ce tu taci, 
o să-ţi spun eu ceva, aşa că sufletul tău să vină aici între 
lumânările aprinse şi să asculte. 

Cu aceste vorbe, se aplecă spre faţa răposatului. 

— ţi aduci aminte când capelanul nu te-a lăsat să-l 
ucizi pe Jurand şi cum i-am jurat. Foarte bine, am să-mi 
respect jurământul, iar pe tine am să te bucur, oriunde te 
afli. 


Spunând aceasta, se retrase de lângă sicriu, puse la loc 
sfeşnicele pe care le depărtase mai înainte, trase mantia 
peste trupul şi faţa răposatului şi ieşi din capelă. 

Lângă uşă dormea cufundat într-un somn adânc 
slujitorul, iar înăuntru Diederich aştepta porunca lui 
Zygfryd. 

Acesta era un om scund, vânjos, cu picioarele 
încovoiate şi fața lată, animalică, acoperită în parte de o 
glugă cu marginea în colțuri, care-i ajungea până la umeri. 
Pe trup, purta un pieptar din piele de bou netăbăcită, iar la 
brâu o cingătoare la fel, de care-i atârna o legătură de chei 
şi un cuţit scurt. In mâna dreaptă, ţinea un felinar de fier 
cu apărători de băşică, iar în cealaltă un ceaunaş şi o torţă. 

— Eşti gata? îl întrebă Zygfryd. 

Diederich se înclină în tăcere. 

— Ţi-am poruncit să aduci cărbuni în ceaunaş. 

Omul îndesat nu răspunse nici de astă dată, arătă doar 
spre chiutucii care ardeau în cămin, luă o lopăţică de fier 
de lângă cămin şi începu să tragă de sub ei în ceaunaş 
cărbuni, după care aprinse felinarul şi aşteptă. 

— Acum, ascultă, câine, îl repezi Zygfryd. Odinioară, ai 
destăinuit ce ţi-a poruncit să faci comturul Danveld, iar 
acesta a pus să ţi se taie limba. Dar pentru că poţi să-i 
arăţi prin semne capelanului tot ce vrei, află că dacă-i vei 
arăta cumva ce faci din porunca mea, o să pun să te 
spânzure. 

Diederich se înclină din nou în tăcere, doar faţa i se 
strâmbă amenințătoare când îşi aduse aminte, deoarece i 
se smulsese limba din cu totul altă pricină decât spunea 
Zygfryd. 

— Acum, ia-o înainte şi condu-mă la temniţa lui Jurand. 

Călăul apucă în mâna-i uriaşă mânerul ceaunaşului, 
ridică felinarul şi ieşiră. După uşă, trecură de slujitorul 
adormit şi coborând pe scări, nu se duseră spre uşa 
principală, ci prin spatele scărilor, dincolo de care începea 
un coridor îngust ce parcurgea toată lărgimea clădirii, 
sfârşindu-se cu o uşă mică şi grea într-o adâncitură a 
zidului. Diederich o deschise şi ieşiră iarăşi sub cerul liber, 
într-o curte mică, înconjurată în cele patru părţi cu 
hambare în care se păstrau rezervele de grâu în cazul 
asedierii castelului. Sub unul din aceste hambare, din 
partea dreaptă, erau temniţele pentru prinşi. Acolo nu se 
afla nici o strajă, fiindcă prinsul, chiar dacă ar fi izbutit să 
iasă din temniţă, ar fi ajuns în curte, a cărei singură ieşire 
era tocmai uşa mică. 

— Aşteaptă! porunci Zygfryd. 

Şi sprijinindu-se cu mâna de zid, se opri, întrucât simţi 
că se petrece ceva rău cu el şi nu mai poate să răsufle, ca 
şi când pieptul i-ar fi fost strâns într-o platoşă prea 
strâmtă. Pur şi simplu, întâmplările prin care trecuse îi 
depăşeau puterile slăbite. Mai simţi şi că fruntea i se 
acoperă sub glugă de broboane de sudoare rece şi hotări 

să se odihnească puţin. 

După ziua mohorâtă, era o noapte neobişnuit de senină. 
Pe cer lumina Luna şi toată curtea mică era inundată de o 
lumină puternică în care zăpada împrumuta reflexe verzui. 
Zygfryd trase în piept cu lăcomie aerul proaspăt şi rece. 
Dar îşi aminti îndată că într-o noapte tot atât de luminoasă 
plecase şi Rotgier la Ciechanów, de unde se întorsese 
mort. 

— lar acum, zaci în capelă, murmură abia auzit. 

Diederich, însă, crezând că comturul vorbeşte cu el, 
ridică felinarul şi-i lumină faţa îngrozitor de palidă, 
aproape cadaverică şi în acelaşi timp asemănătoare cu 
capul unui vultur pleşuv. 

— Condu-mă! îl îndemnă Zygfryd. 

Cercul galben de la lumina felinarului se mişcă din nou 
pe zăpadă şi porniră mai departe. În zidul gros al 
hambarului era o adâncitură, lângă care câteva trepte 
duceau spre o uşă scundă de fier. Diederich o deschise şi 
iarăşi începu să coboare pe trepte în deschizătura 
întunecată, ridicând mai sus felinarul, ca să-i lumineze 
drumul comturului. La capătul scării, era un coridor, în 
care, la dreapta şi la stânga, se aflau uşile foarte groase 
ale temniţei. 

— La Jurand! porunci Zygfryd. 

După o clipă, scrâşniră zăvoarele şi intrară. În groapă 
era întuneric beznă, aşa că Zygfryd, nevăzând bine la 
lumina leşietică a felinarului, îi porunci să aprindă torţa şi 
în curând, la lumina ei puternică, îl zări pe Jurand zăcând 
pe paie. Prinsul avea cătuşe la picioare, iar la mâini un lanţ 
puţin mai lung, care să-i îngăduie să ducă mâncarea la 
gură. Era îmbrăcat în acelaşi sac de cânepă în care se 
înfăţişase înaintea comturilor, acum, însă, acoperit de pete 
de sânge, deoarece în ziua aceea, în care lupta se sfârşise 
abia când cavalerul înnebunit de durere şi furie fusese 
prins într-o plasă şi oştenii voiseră să-l omoare, îl răniseră 
de câteva ori cu halebardele. Îi împiedicase capelanul de la 
Szczytno, iar loviturile nu se arătaseră prea grave, în 

schimb pierduse atâta sânge, încât îl duseseră în temniţă 
mai mult mort decât viu. La castel, credeau cu toţii că îşi 
va da sufletul dintr-o clipă în alta, dar puterea lui uriaşă 
învinsese moartea şi trăise, deşi nu-i oblojiseră rănile şi-l 
zvârliseră într-o hrubă în care, când era dezgheţ, pica apa 
din tavan, iar când era ger, pereţii se acopereau de un stat 
gros de promoroacă şi cristale de gheaţă. 

Aşadar, zăcea pe paie, în lanţuri, fără putere, dar uriaş, 
aşa că mai ales când era întins făcea impresia unei stânci 
care fusese cioplită în formă de om. Zygfryd porunci să-i 
lumineze faţa şi un timp îl cercetă în tăcere, după care se 
întoarse către Diederich şi-i zise: 

— Vezi că mai are numai un ochi, lasă smoala să-i curgă 
în el. 

În glasul lui se simţea parcă vlăguiala şi bătrâneţea, 
dar tocmai de aceea porunca părea şi mai înfricoşătoare. 
De aceea, torţa tremură puţin în mâna călăului; cu toate 
acestea o aplecă şi în curând în ochiul lui Jurand începură 
să cadă picăturile de smoală aprinsă, până când îl umplură 
de la sprâncene până la osul obrazului. 

Faţa lui Jurand se strânse, mustaţa-i cânepie se ridică 
în sus şi-i descoperi dinţii încleştaţi, dar nu rosti nici un 
cuvânt şi, fie din cauza slăbiciunii, fie a îndâririi 
înnăscute, nu scoase nici măcar un geamăt. 

Iar Zygfryd îi spuse: 

—Ţi s-a făgăduit libertatea şi ţi se va da drumul, dar nu 
vei mai putea învinui Ordinul, pentru că limba cu care-l 
umpleai de ocară, ţi se va tăia. 


Şi iarăşi îi făcu semn lui Diederich, dar acesta scoase 
doar un sunet gutural şi arătă că are nevoie de amândouă 
mâinile, apoi că vrea să-i lumineze comturul. 

Atunci bătrânul luă torţa şi i-o ţinu cu mâna întinsă, 
tremurătoare; totuşi, când Diederich îi apăsă pieptul lui 
Jurand cu genunchii, întoarse capul şi se uită la peretele 
acoperit de promoroacă. 

O clipă răsună clinchetul lanțurilor, după care se auzi 

gâfâitul unui piept omenesc, ceva ca o icnitură surdă din 
adânc, şi se lăsă tăcerea. 
În cele din urmă, se auzi din nou glasul lui Zygfryd: 
—Ascultă-mă, Jurand, pedeapsa pe care ai suferit-o 
te-ar fi ajuns şi aşa, dar în afară de asta, fratelui Rotgier, 
pe care l-a ucis soţul fiicei tale, i-am făgăduit că-i voi pune 
alături în sicriu mâna ta dreaptă. 


Diederich, care se ridicase, auzind aceste cuvinte, se 
aplecă iarăşi deasupra lui Jurand. 

După o vreme, bătrânul comtur şi Diederich trecură din 
nou prin curtea inundată de lumina Lunii. Trecând prin 
coridor, Zygfryd luă din mâinile călăului felinarul şi ceva 
întunecat învelit într-o cârpă, apoi îşi spuse cu voce tare: 

— Acum, să ne întoarcem la capelă, iar după aceea în 
turn. 

Diederich se uită cu luare-aminte la el, dar comturul îi 
porunci să se ducă la culcare, iar el se depărtă legănând 
felinarul spre ferestrele luminate ale capelei. Pe drum, se 
gândi la cele întâmplate. Era parcă aproape sigur că va 
veni şi rândul lui, şi acestea sunt ultimele lui fapte pe 
pământ; totuşi sufletu-i teuton, deşi mai mult crud decât 
înşelător din fire, se obişnuise de nevoie atât de mult să 
ascundă în spatele tertipurilor şi ale minciunilor faptele 
sângeroase ale călugărilor, încât şi acum se gândi fără să 
vrea că ar putea arunca ruşinea şi răspunderea pentru 
chinurile lui Jurand asupra altuia. Diederich era mut, nu va 
putea spune nimic şi chiar dacă poate să se înţeleagă prin 
semne cu capelanul, n-o va face din cauza fricii. Şi atunci? 
Atunci cine va dovedi că Jurand n-a fost rănit de atâtea ori 
în bătălie? Putea să-şi piardă uşor limba din pricina unei 
lovituri de suliță între dinţi, paloşul sau toporul puteau să-i 
reteze fără greutate mâna dreaptă, iar ochi nu mai avea 
decât unul, aşa că ce era de mirare că i l-au scos, când, 
înnebunit de mânie, s-a aruncat de unul singur asupra 
întregii garnizoane de la Szczytno? Ah, Jurand! Ultima 
bucurie din viaţă cutremură o clipă inima bătrânului 

teuton. Aşa-i, dacă Jurand va trăi, trebuie să-i dea drumul! 
Aici, Zygfryd îşi aduse aminte, când se sfătuise odată cu 
Rotgier şi cum acest frate mai tânăr îi spusese râzând: 
„Atunci n-are decât să se ducă încotro va vedea cu ochii, 
iar dacă nu va putea nimeri la Spych6w, să întrebe de 
drum”. Pentru că ce se întâmplase, fusese plănuit în parte 
între ei. Acum, însă, când Zygfryd intră din nou în capelă şi 
îngenunchind lângă sicriu, puse la picioarele lui Rotgier 
mâna însângerată a lui Jurand, această din urmă bucurie 
care îl înfiorase, se răsfrânse de asemenea pentru ultima 
dată pe faţa lui. 

— Uite, spuse, am făcut mai mult decât ne-am sfătuit: 
pentru că regele Jan de Luxemburg, deşi era orb, a luptat 
şi a murit cu fală, pe când Jurand nu va mai lupta şi va 
muri ca un câine lângă gard. 

Aici, simţi că iar i se taie răsuflarea, ca şi mai înainte, 
când se dusese la Jurand, iar capul parcă i-l strângea un 
coif de fier, dar asta nu dură decât o clipă. Răsuflă adânc şi 
zise: 

— Ehei, mi-a venit şi mie vremea. Nu te-am avut decât 
pe tine, iar acum nu mai am pe nimeni. Dar dacă mi-a fost 
predestinat să mai trăiesc, îţi jur, fiule, că şi mâna cealaltă, 
care te-a omorât, am să ţi-o pun în sicriu sau am să pier eu 
însumi. Ucigaşul tău e încă viu... 

Aici, dinţii i se încleştară şi îl apucă un spasm atât de 
puternic, încât cuvintele i se întrerupseră pe buze şi abia 
după un răstimp începu să vorbească din nou cu glasul 
poticnit: 

—Aşa-i... ucigaşul tău trăieşte încă, dar o să pun eu 
mâna pe el... iar înainte de a-l prinde, o să-l supun la 
chinuri mai rele decât moartea. 

Şi tăcu. 

După o clipă, se ridică şi apropiindu-se de sicriu, 
începu să murmure cu glasul liniştit: 

— Acum, îmi iau rămas-bun de la tine... O să privesc 

pentru ultima dată la faţa ta, poate că am să-mi dau seama 
dacă te bucuri de ce ţi-am făgăduit. Ultima oară! 


Şi descoperi obrazul lui Rotgier, dar se retrase deodată. 

— Râzi... se sperie, însă râzi groaznic... 

Într-adevăr, trupul se dezgheţa sub mantie sau de la 
căldura lumânărilor, drept care începuse să se 
descompună neobişnuit de repede, şi faţa tânărului comtur 
devenise înspăimântătoare. Urechile umflate şi înnegrite 
arătau groaznic, iar buzele vinete şi umflate i se 
strâmbaseră parcă într-un zâmbet. 

Zygfryd acoperi cât putu de repede această mască 
omenească înfiorătoare. 

După care, luă felinarul şi ieşi. Pe drum, i se tăie 
răsuflarea pentru a treia oară, aşa că, întorcându-se în 
odaie, se întinse pe patu-i tare de călugăr şi un timp zăcu 
nemişcat. Se gândi că va aţipi, când deodată îl cuprinse un 
simţământ ciudat. Avea impresia că somnul nu va mai veni 
niciodată la el, în schimb, dacă va rămâne în această 
încăpere, va veni moartea. 

Zygfryd nu se temea de ea. Vlăguit de oboseală şi fără 
speranţa de a adormi, o socotea ca pe o odihnă profundă, 
dar nu voia să-i cedeze în această noapte, aşa că 
aşezându-se în capul oaselor, începu să vorbească: 

— Mai lasă-mă până mâine. 

Şi deodată, auzi limpede un glas care-i şoptea la 
ureche: 

— leşi din această odaie. Mâine va fi prea târziu şi n-ai 
să mai îndeplineşti ce-ai făgăduit; ieşi din această odaie! 

Comturul se ridică şi cu mare greutate ieşi. Pe 
metereze, în turnurile de la colţuri, se strigau străjile. 
Lângă capelă, cădea pe zăpadă lumina verzuie de la 
ferestre. La mijloc, alături de fântâna de piatră, doi câini 
negri se jucau trăgând de o zdreanţă, încolo, curtea era 
goală şi tăcută. 

— Aşadar, musai în această noapte? reluă Zygfryd. Sunt 
peste măsură de trist, dar viu... Dorm cu toţii. Jurand, 

învins de durere, poate că doarme şi el, numai eu n-o să 
mai adorm. Vin, vin, fiindcă în odaie se află moartea, iar eu 
ţi-am promis... Dar pe urmă, n-are decât să vină moartea, 
dacă somnul nu poate. Tu râzi acolo, iar eu nu mai am 
putere. Râzi, se pare că te bucuri. Vezi şi tu, mi-au amorţit 
degetele, palmele nu mai au vlagă şi singur nu mai sunt în 
stare să fac asta... O s-o facă slujitoarea care doarme cu 
ea.. 


Spunând acestea, se îndreptă cu paşi greoi către turnul 
de lângă poartă. În acest timp, câinii care se jucau lângă 
fântâna de piatră, alergară spre el şi începură să se 
gudure. Într-unul din ei, Zygfryd recunoscu pe tovarăşul 
nedespărţit al lui Diederich, despre care se spunea la 
castel că-i slujeşte drept pernă. 

După ce-l întâmpină pe comtur, câinele lătră o dată, de 
două ori, după care se întoarse spre poartă şi se apropie 
de ea, ca şi când i-ar fi ghicit gândurile omului. 

În curând, Zygfryd ajunse înaintea uşiţei înguste de la 
turn, care se închidea noaptea pe dinafară. Trăgând 
zăvoarele, pipăi balustrada scării care începea în spatele 
uşii şi porni să urce treptele. Din cauza gândurilor 
răvăşite, uitase felinarul, aşa că urca bâjbâind, păşind cu 
grijă şi căutând treptele cu piciorul. 

Deodată, după câţiva paşi, se opri, fiindcă mai sus, dar 
imediat în spatele lui auzi parcă gâfâitul unui om sau al 
unui animal. 

— Cine-i acolo? 

Nu-i răspunse nimeni, doar gâfâitul se înteţi. 

Zygfryd era un om neînfricat; nu se temea de moarte, 
dar şi curajul lui, şi stăpânirea de sine secaseră cu totul în 
noaptea aceea îngrozitoare. Prin cap îi trecu gândul că-i 
aţine calea Rotgier şi părul i se făcu măciucă în creştetul 
capului, iar fruntea i se acoperi de o sudoare rece. 

Se retrase până aproape de ieşire. 
— Cine-i acolo? întrebă cu glasul înăbuşit. 

Dar în clipa aceea ceva îl izbi în piept cu o putere atât 
de mare, încât bătrânul căzu leşinat pe spate prin uşa 
deschisă fără un geamăt. 

Se aşternu tăcerea. După aceea, se ivi o siluetă 
întunecată şi începu să se strecoare spre grajdurile de 
lângă armurăria din partea stângă a curţii. Câinele uriaş al 
lui Diederich alergă în urma ei în tăcere. Celălalt câine îi 
urmă şi dispăru în umbra zidului, dar în curând se întoarse 
din nou adulmecând cu capul plecat şi alergând încet pe 
urmele celorlalţi. În acest fel, se apropie de Zygfryd care 
zăcea nemişcat, îl mirosi şi aşezându-se la capul lui, ridică 
botul şi începu să urle. 

Urletul lui se auzi multă vreme, sporind jalea şi groaza 
acestei morţi mohorâte. În cele din urmă, scârţâi uşa 
ascunsă în adâncitura porţii mari şi în curte intră un 
străjer cu halebarda. 

—Dar-ar boala-n el de câine! blestemă. Te-nvăţ eu să 
mai urli noaptea. 

Şi îndreptând vârful suliţei spre el, vru să-l străpungă, 
dar în aceeaşi clipă văzu pe cineva zăcând în apropierea 
uşiţei deschise de la turn. 

— Herjesus! Ce-i asta?... 

Aplecându-şi capul, se uită la faţa omului căzut şi 
începu să strige: 

— Hei, săriţi! Ajutor! 

După care, se repezi la poartă şi începu să tragă din 
răsputeri de frânghia clopotului. 


Capitolul VIII 


CU TOATE CĂ GLOWACZ SE GRĂBEA SĂ AJUNGĂ la 
Zgorzelice, nu putea să meargă atât de repede, pe cât ar fi 
vrut, deoarece drumurile deveniseră foarte grele. După 
iarna aspră, după gerurile năprasnice şi zăpada atât de 

bogată, încât acoperise sate întregi, veni dezgheţul. 
Februarie, în ciuda renumelui, nu era câtuşi de puţin 
geros. Mai întâi, se lăsară ceţuri dese şi de nepătruns, 
urmate de ploi aproape torențiale care topeau văzând cu 
ochii nămeţii albi, iar în pauzele dintre ploi sufla un vânt 
ca cel din luna lui martie, aşadar în rafale, care alunga şi 
învălmăşea norii umflaţi pe cer, iar pe pământ urla prin 
tufişuri, vuia prin păduri şi înfuleca zăpezile sub care nu de 
mult moţăiau coroanele şi ramurile în somnul tihnit de 
iarnă. Codrii se înnegriră dintr-odată. Prin lunci vălurea 
apa revărsată, râurile şi pâraiele se umflau. Se bucura de 
bogăţia apei doar păsăretul de baltă; în schimb, oamenilor 
ţinuţi ca în frâu, li se urâse prin case şi colibe. În multe 
locuri, de la un sat la altul se putea ajunge numai cu 
luntrea. Nu lipseau de bună seamă nicăieri stăvilare şi 
drumuri prin mlaştini şi păduri, întocmite din trunchiuri, 
dar acum stăvilarele se muiaseră, iar trunchiurile se 
cufundaseră prin locurile joase în noroaie şi trecerea peste 
ele devenise cu neputinţă sau cu primejdie. Cehul înainta 
cu mare greutate mai ales prin Wielkopolska cea plină de 
lacuri, unde apele din zăpada topită erau mai mari decât 
prin alte părţi ale ţării, iar din această cauză îndeosebi 
drumurile pentru călăreţi erau mai grele. 

Aşa că era nevoit de multe ori să se oprească şi să 
aştepte săptămâni întregi fie prin târguri, fie prin sate sau 
pe la conace, unde erau primiţi de altminteri, după obicei, 
foarte bine, bucuroşi să asculte istorisiri despre teutoni, pe 
care le plăteau cu pâine şi sare. Drept care, se 
împrimăvărase de-a binelea pe lume şi trecuse cea mai 
mare parte din martie înainte ca el şi oamenii lui să se 
apropie de Zgorzelice şi Bogdaniec. 

I se înteţeau bătăile inimii la gândul că în curând îşi va 
vedea stăpâna, căci deşi ştia că nu va fi niciodată a lui, ca 
şi steaua de pe cer, o îndrăgea din tot sufletul. Era hotărât 
totuşi să se ducă mai întâi la Macko, pe de o parte, pentru 
că fusese trimis la el, iar pe de alta, fiindcă îi ducea oameni 
care aveau să rămână la Bogdaniec. După uciderea lui 

Rotgier, Zbyszko îi luase în stăpânire şi oamenii din ceata 
lui, care după legile călugărilor, era alcătuită din zece cai 
şi tot atâţia inşi. Doi dintre ei plecaseră cu răposatul la 
Szczytno, iar pe cei rămaşi, ştiind câtă nevoie avea Maćko 
de ei, îi trimisese cu Głowacz în dar unchiului său. 

Ajungând la Bogdaniec, cehul nu-l găsi pe Macko 
acasă; i se spuse că plecase cu câinii şi abatele în pădure, 
dar se întoarse spre seară şi aflând că a venit la el o ceată 
mai mare, grăbi pasul, ca să-i întâmpine pe oaspeţi şi să le 
ofere găzduire. La început, nu-l recunoscu pe Głowacz, iar 
când acesta i se înclină şi-i spuse numele, se înspăimântă 
grozav şi zvârlind arbaleta şi căciula pe jos, strigă: 

— Pentru Dumnezeu, mi l-au ucis, spune repede ce ştii! 

— Nu e mort, răspunse cehul. E bine sănătos! 

Auzind acestea, Macko se ruşină puţin şi începu să 
gâfâie, în sfârşit, răsuflă adânc. 

— Slavă Domnului Cristos! se bucură. Unde este? 

—A plecat la Malborg, iar pe mine m-a trimis aici să-ţi 
aduc veşti. 

— Păi el ce caută la Malborg? 

— Îşi caută soţia. 

— Teme-te de Dumnezeu, băiete! Care soţie! 

— Fiica lui Jurand. O să am ce-ţi povesti fie şi toată 
noaptea, dar lasă-mă, cinstite stăpâne, să-mi trag sufletul, 
fiindcă sunt tare ostenit şi am călătorit toată noaptea. 

Aşa că Macko încetă un răstimp să-l mai întrebe, 
înainte de toate pentru că uimirea îl făcuse să-şi piardă 
graiul. Venindu-şi în fire, strigă la copilul de casă să mai 
pună lemne pe foc şi-i aduse cehului de mâncare, după 
care începu să umble prin încăpere, să dea din mâini şi să 
vorbească de unul singur: 

— Nu-mi vine să cred... Fiica lui Jurand... Zbyszko s-a 
însurat... 

— S-a însurat şi nu s-a însurat, zise cehul. 

Abia acum se apucă să-i povestească în amănunt ce şi 

cum s-a întâmplat, în vreme ce celălalt asculta cu lăcomie, 
întrerupându-l când şi când cu întrebări, fiindcă nu toate 
lucrurile erau limpezi în povestirea cehului. Głowacz nu 
ştia, spre exemplu, prea bine când se cununase Zbyszko, 
pentru că nu avusese loc nici o nuntă; era sigur, în schimb, 
că fusese o cununie, iar asta se întâmplase numai din 
pricina prinţesei Anna Danuta şi totul ieşise la iveală după 
venirea teutonului Rotgier, cu care Zbyszko se luptase, 
chemându-l la judecata lui Dumnezeu înaintea întregii 
curţi mazoviene. 

—Aha! A luptat? exclamă cu ochii strălucitori de 
curiozitate Macko. Ei şi? 

—lL.-a doborât în două jumătăţi, dar şi pe mine m-a 
ajutat Dumnezeu cu scutierul. 

Maćko începu iarăşi să răsufle greu, de astă dată de 
mulţumire. 

—Îhâm! se bucură, cu el nu te joci. Ultimul din 


Grindină, dar aşa să-mi ajute Dumnezeu, nu cel din urmă. 
Ca şi atunci cu frizienii? Era doar un flăcăiandru... 

Aici, se uită o dată, de două ori la ceh cu atenţie, după 
care iarăşi: 

— Dar şi tu îmi placi. Şi se vede că nu minţi. Eu îl simt 
pe mincinos de departe. Scutierul nu înseamnă nimic, că şi 
tu zici că nu ţi-a făcut necazuri, dar să-i reteze umărul 
celuilalt fecior de câine, iar mai înainte să doboare un 
bour, asta da ispravă. 


După care, întrebă deodată: 
— Dar prada e bună? 


—Am luat o armură, caii şi zece oameni, dintre care 
opt, stăpânul ti-i trimite Domniei Tale. 

— Ce-a făcut cu ceilalţi doi? 

— l-a trimis să-l ducă pe răposat. 

— Prinţul nu putea să-şi trimită slujitorii lui? Ăia nu se 
vor mai întoarce. 

Cehul zâmbi când văzu cât este de lacom, lucru care-l 
trăda pe Macko adesea. 

— Tânărul stăpân nu mai are nevoie de ei acum, spuse. 
Spychow e o moştenire mare. 

— Mare! Ei şi ce? Dar încă nu este a lui. 

— Atunci a cui este? 

Macko mai că se ridică în picioare. 

— Spune! Păi Jurand? 

—Jurand se află în temniţă la teutoni şi îl aşteaptă 
moartea. Dumnezeu ştie dacă o să mai trăiască, iar dacă va 
trăi, nu se va mai întoarce; chiar dacă ar scăpa cu viaţă şi 
s-ar întoarce, preotul Kaleb ne-a citit testamentul şi le-a 
spus tuturor că moştenitorul are să fie tânărul stăpân. 

Se vede că aceste veşti făcură o impresie adâncă 
asupra lui Macko, atât de adâncă mai întâi pentru că erau 
şi nu erau bune, apoi fiindcă nu le putea pune cap la cap şi 
de aceea nu-şi putea stăpâni simţămintele pe care le 
încerca. Ştirea că Zbyszko se căsătorise, îi produse în 
primul moment multă durere, deoarece ţinea ca un tată 
bun la Jagienka şi îşi dorea din răsputeri să-l cunune cu ea. 
Dar, pe de altă parte, se obişnuise cu gândul că totul e 
pierdut şi pe urmă, fiica lui Jurand îi aducea ce nu-i putea 
aduce Jagienka: şi consideraţia prinţului, şi zestre, ca 
unică fiică, de multe ori mai mare. În sufletul lui, Maćko îl 
şi vedea pe Zbyszko curtean al prinţului, stăpânul 
proprietăţilor Bogdaniec şi Spychow, ba chiar viitor 
castelan. Lucrul nu era un neputinţă, pentru că în acele 
timpuri, se spunea despre un şlahtic fără avere: „A avut 
doisprezece feciori: şase i-au căzut în bătălii, şase au ajuns 
castelani”. Şi poporul, şi neamurile erau în drum spre 
măreție. Numai o avuţie însemnată putea să-l ajute pe 
Zbyszko pe acest drum, aşa că lăcomia şi mândria de neam 
a lui Macko aveau de ce se bucura. Cu toate acestea, 
bătrânul avea şi destule motive de nelinişte. El însuşi se 
dusese cândva la cavalerii teutoni să-l scape pe Zbyszko şi 

adusese de acolo un vârf de fier sub coastă, şi uite că acum 
plecase şi Zbyszko la Malborg ca în gura lupului. Oare, 
acolo avea să-l aştepte soţia sau moartea? „Nu-l vor primi 
cu prea multă plăcere, se gândi Macko, după ce nu de mult 
le-a ucis un cavaler de seamă, iar mai înainte îl înfruntase 
pe Lichtenstein, şi lor le place răzbunarea, câinii”. La acest 
gând bătrânul cavaler se îngrijoră. Îi trecu prin minte şi că 
nu se va putea ca Zbyszko, „fiind un om iute la mânie”, să 
nu se lupte acolo cu vreun neamţ. Dar de asta nu se temea 
prea mult. Lui Maćko îi era frică să nu pună mâna pe el. 
„l-au prins pe bătrânul Jurand şi pe fiica lui, nu se 
dăduseră în lături să-l prindă mai înainte şi pe prinţul 
însuşi la Zlotoryja, ce motive ar avea să nu facă şi cu 
Zbyszko la fel”. 

Aici, îi trecu prin minte întrebarea: ce se va întâmpla 
dacă tânărul va scăpa nevătămat din mâinile teutonilor, 
dar nu-şi va mai găsi soţia? Deocamdată, Macko se 
mângâie cu gândul că-i va rămâne Spychow de la ea, însă 
bucuria îi trecu repede. Pe bătrân îl interesa mult averea, 
dar neamul îl interesa şi mai mult, iar copiii lui Zbyszko la 
fel. „Dacă Danusia se va duce la fund ca o piatră aruncată 
în apă şi nu va şti nimeni dacă-i vie sau a murit, Zbyszko 
nu se va mai putea căsători a doua oară şi atunci nu va mai 
rămâne nici o Grindină pe lume de la Bogdaniec. Ehei! Cu 
Jagienka ar fi fost altfel!... Moczydoly, e adevărat, nu-i o 
moşie pe care s-o acopere cloşca întinzându-şi aripile şi 
nici câinele cu coada, iar o fată ca asta ar naşte în fiecare 
an fără greş, ca mărul acela din grădină”. Aşa că jalea lui 
Macko spori şi mai mult decât bucuria noii moşteniri şi 
această jale şi nelinişte îl îndemnară să-l întrebe iarăşi pe 
ceh cum a fost şi când a avut loc cununia. 

Iar cehul la acestea: 

— Cinstite stăpân, ţi-am mai spus că nu ştiu când a avut 
loc şi nu pot jura doar ce bănuiesc. 

— Şi ce bănuieşti? 

— Pe stăpânul cel tânăr nu l-am lăsat singur o clipă cât 

a fost bolnav, aşa că am dormit cu el în odaie. Doar într-o 
seară mi-au spus să ies afară, iar după aceea am văzut că 
s-au dus la el însăşi stăpâna milostivă împreună cu 
jupâniţa Jurand, cavalerul de Lorche şi preotul Wyszoniek. 
M-am mirat şi eu, fiindcă jupâniţa avea o cununiţă pe cap, 
dar am crezut că o să-l împărtăşească... Poate că a fost 
atunci... Îmi aduc aminte că stăpânul mi-a spus atunci să-l 
îmbrac frumos, ca pentru nuntă, dar m-am gândit că este 
pentru a primi Trupul lui Cristos. 

— Şi pe urmă, au rămas singuri? 

— N-au rămas singuri şi chiar dacă ar fi rămas, atunci 
stăpânul nu era în stare nici să mănânce singur. lar înainte 
veniseră după jupâniţă oamenii lui Jurand, aşa că spre 
dimineaţă au şi plecat... 

— Zbyszko n-a mai văzut-o de atunci? 

— N-a mai văzut-o nimeni. 

Urmă o clipă de tăcere. 

— Tu ce crezi, întrebă Maćko din nou, o să-i dea drumul 
teutonii? 

Cehul începu să clatine din cap, după care dădu din 
mână a lehamite. 

—După mintea mea, răspunse încet, ea s-a pierdut 
pentru vecie. 

— De ce? întrebă Macko aproape înfricoşat. 

— Pentru că dacă ne-ar fi spus că e la ei, am mai fi avut 
o speranţă. Am fi putut să ne plângem, să plătim 
răscumpărare sau s-o smulgem cu forţa. Dar ei ne-au spus 
aşa: Am avut o fată pe care am scăpat-o de tâlhari şi i-am 
dat de ştire lui Jurand, dar el s-a dezis de ea şi pentru 
inima noastră bună ne-a omorât atâţia oameni că nici o 
încăierare nu ne-ar fi costat mai mult. 

— Atunci, i-au arătat şi lui Jurand o fată? 

—Ei zic că i-au arătat. Dumnezeu ştie. Poate că nu-i 

adevărat, sau poate i-au arătat pe alta. Dar este adevărat 
că le-a omorât oamenii şi ei sunt gata să jure că n-au 
răpit-o niciodată pe jupâniţa Jurand. Treaba este destul de 
încurcată. Chiar dacă maestrul le-ar da poruncă, o să-i 
spună că nu se află la ei. Şi cine o să dovedească 
minciuna? Cu atât mai mult că toţi curtenii de la 
Ciechanów vorbeau de scrisoarea lui Jurand, în care scrie 
negru pe alb că fata nu este la teutoni. 

— S-ar putea să nu fie la ei? 

— Domnia Ta!... Păi dacă ar fi răpit-o tâlharii, ar fi 
făcut-o numai pentru răscumpărare, nu pentru altceva. lar 
pe de altă parte, tâlharii n-ar fi putut să scrie o scrisoare şi 
să pună pecetea stăpânului de la Spychow. N-ar fi avut nici 
olăcarul de trebuinţă. 

— Adevărat. Dar ce nevoie au teutonii de ea? 

— Păi răzbunarea lui Jurand pentru soţia lui? Ei preferă 
să se răzbune, în loc de miere şi vin, şi e drept că au şi 
pentru ce. Stăpânul de la Spychow a băgat groaza în ei, iar 
ce a făcut cu ultimele puteri, i-a înfuriat de tot... Au mai 
auzit că şi stăpânul meu a ridicat mâna asupra lui 
Lichtenstein, l-a ucis pe Rotgier... Pe mine m-a ajutat 
Dumnezeu şi i-am sucit braţul feciorului de câine. Ehei!... 
mă rog, ei erau patru, lovi-i-ar ciuma, iar acum a mai 
rămas numai unul în viaţă, cel mai bătrân. Şi noi avem 
dinţi, Domnia Ta. 

Urmă din nou un moment de tăcere. 

—Eşti un scutier cu mintea ageră, spuse Maćko în 
sfârşit. Şi ce crezi că vor face? 

— Cneazul Witold e un om puternic; se vorbeşte că şi 
împăratul nemților i se înclină, şi ce-au făcut cu copiii lui? 
Ce, n-au destule castele, destule temnițe? Destule fântâni? 
Destule frânghii şi lanţuri pentru spânzurători? 

— Pe viul Dumnezeu! exclamă Macko. 

— Să dea Dumnezeu să nu-l facă să dispară pe tânărul 
stăpân, deşi a plecat cu scrisoarea prinţului şi cu cavalerul 
de Lorche, care este un om puternic şi rudă cu alţi printi. 
Ei, n-am vrut să vin încoace, fiindcă acolo aş fi putut să 
lupt mai uşor cu cineva. Dar aşa mi-a poruncit. L-am auzit 
spunându-i odată bătrânului stăpân de la Spychów: „Voi 
sunteţi vicleni? îi zicea, pentru că eu cu viclenia nu fac 
nimic, iar cu ei tocmai de asta e nevoie. Oho, aici ar fi de 
folos unchiul meu Macko!” Şi din pricina asta m-a trimis 
aici. Dar pe fiica lui Jurand, nici Domnia Ta n-ai s-o găseşti, 
fiindcă poate că sărmana se află pe lumea cealaltă, iar 
împotriva morţii nici viclenia nu izbândeşte nimic... 

Macko se adânci în gânduri şi abia după o tăcere mai 
lungă spuse: 

—Hm! N-avem încotro! Viclenia nu te ajută cu nimic 
împotriva morţii. Dar dacă m-aş duce eu acolo şi aş afla 
măcar că i-au făcut fetei de petrecanie, Spychow i-ar 
rămâne şi aşa tot lui Zbyszko, care s-ar putea întoarce 
acasă şi să-şi ia altă soţie... 

Macko oftă de parcă i s-ar fi luat o greutate de pe 
inimă, iar Głowacz îl întrebă neliniştit cu glas şoptit: 

—Jupâniţa de Zgorzelice?... 

— Chiar aşa! încuviinţă Maćko, cu atât mai mult că e 
orfană, iar Cztan de Rogów şi Wilk de Brzozowa se 
înghesuie tot mai mult pe lângă ea. 

Dar cehul zvâcni drept în picioare: 

—Jupâniţa e orfană? Păi cavalerul Zych? 

— Tu nu ştii nimic? 

— Pe viul Dumnezeu! Ce s-a întâmplat? 

— Adevărat, cum puteai să afli, când tu ai venit drept 
aici şi noi n-am vorbit decât de Zbyszko! E orfană! La drept 
vorbind, Zych de Zgorzelice n-a încălzit niciodată prea 

mult locul acasă, poate doar atunci când avea oaspeți. 
Altfel i s-ar fi urât să stea acasă. Abatele i-a scris că se 
duce în ospeţie la prinţul Przemko de Oświęcim şi îl 
pofteşte şi pe el. Iar lui Zych tocmai asta-i place, mai ales 
că îl cunoştea pe prinţ şi chefuise de multe ori cu el. Aşa că 
Zych vine la mine şi-mi zice: „Mă duc la Oswiecim, apoi la 
Glewice, Domnia Ta să ai grijă de Zgorzelice”. Eu parcă 
am presimţit ceva şi-i spun numaidecât: „Nu te duce, ai 
grijă de moştenire şi de Jagienka, deoarece ştiu că Cztan şi 
Wilk se gândesc la ceva rău”. Mai trebuie să ştii că 
abatele, ca să-i facă în ciudă lui Zbyszko, voia să-i dea fata 
lui Wilk sau lui Cztan, dar mai târziu, cunoscându-le 
obiceiurile, le-a tras o chelfăneală la amândoi şi i-a alungat 
de la Zgorzelice. Şi bine a făcut, dar nu prea mult, fiindcă 
i-a înverşunat grozav. Acum e puţină linişte, pentru că s-au 
bătut unul pe altul şi zac la pat, dar mai înainte nu mai 
aveam o clipă de pace. Şi toate erau pe capul meu: grija, 
apărarea. lar Zbyszko vrea să plec şi eu acum... Ce-o să se 
întâmple aici cu Jagienka, nu ştiu, dar deocamdată să-ţi 
vorbesc şi de Zych. N-a ţinut seama de sfatul meu şi a 
plecat. Ei, şi au chefuit, s-au veselit! De la Glewice, s-au 
dus la tatăl prinţului Przemko, bătrânul Nosak, care 
stăpâneşte la Cieszyn. Şi tocmai atunci, Jasko, prinţul de 
Racibórz, care-l ura pe prinţul Przemko, a trimis tâlharii 
asupra lor sub conducerea cehului Chrzan. Prinţul 
Przemko s-a prăpădit şi odată cu el şi Zych de Zgorzelice, 
nimerit de o săgeată în beregată. Abatele a fost asurzit de 
o lovitură cu îmblăciul de fier, astfel că şi acum dă mereu 
din cap, habar nu are ce se petrece pe lume şi şi-a pierdut 
graiul cred că pentru totdeauna. Pe Chrzan, bătrânul prinţ 
Nosak l-a cumpărat de la stăpânul de Zambach şi atâta l-a 
chinuit, că nici oamenii mai în vârstă nu mai auziseră de 

asemenea caznă, dar suferinţa vinovatului nu i-a micşorat 
jalea după fiul pierdut, pe Zych nu l-a înviat şi nici 
lacrimile Jagienkăi n-au contenit. Aşa că asta-i... Cu şase 
săptămâni în urmă l-au adus pe Zych aici şi l-au 
înmormântat. 

— Un stăpân atât de puternic!... Oftă cehul cu durere. 
Nici eu nu eram un slăbănog la Bolestawiec, dar el nici cât 
ai spune o rugăciune n-a irosit cu mine şi m-a luat în robie. 
Dar ce robie a fost asta, n-aş schimba-o nici pe libertate... 
A fost un stăpân cumsecade, bun! Să-i dea Dumnezeu 
lumină veşnică. Ehei, jalea-i jale, dar cel mai rău îmi pare 
de biata orfană. 

— Sărmana, are şi inimă simţitoare. Unele nu-şi iubesc 
nici mamele cum îşi iubea ea tatăl. Şi pe deasupra, este 
primejdios pentru ea să stea la Zgorzelice. După 
înmormântare, nici nu apucase zăpada să acopere 
mormântul lui Zych, că Cztan şi Wilk au şi dat buzna la 
conacul de la Zgorzelice. Din fericire, oamenii mei aflaseră 
dinainte, aşa că i-am sărit în ajutor cu slujitorii mei şi a dat 
Dumnezeu de i-am alungat. Abia după încăierare, fata mi-a 
îmbrăţişat picioarele şi mi-a mărturisit: „Dacă n-am putut 
să fiu soţia lui Zbyszko, n-am să fiu a nimănui, dar 
scapă-mă, Domnia Ta, de smintiţii ăştia, că mai bine mor 
decât să fiu a lor...” Află de la mine că acum nici n-ai să 
mai recunoşti Zgorzelice, pentru că am făcut aproape un 
castel acolo. Au mai dat năvală de două ori după aceea, 
dar n-au avut izbândă. Acum, o vreme, este pace, întrucât, 
aşa cum ţi-am spus, s-au bătut între ei şi nici unul nu se 
poate ridica din pat. 


Głowacz nu răspunse nimic, dar ascultând ce-i povestea 
Macko despre Cztan şi Wilk, începu să scrâşnească din 
măsele atât de tare, de parcă cineva deschidea şi închidea 
o uşă care scârţâia, după care îşi şterse palmele-i 

puternice de pulpe, ca şi când l-ar fi mâncat pielea. În cele 
din urmă, bâigui cu greutate un singur cuvânt: 

— Netrebnicii... 

Dar în aceeaşi clipă, răsunară glasuri în tindă, uşa se 
deschise şi în odaie intră în fugă Jagienka împreună cu cel 
mai mare dintre fraţi, Jasko, care avea paisprezece ani şi 
semăna leit cu ea. 

Aflând de la sătenii din Zgorzelice, care văzuseră că o 
ceată condusă de cehul Hlawa se îndrepta spre Bogdaniec, 
se înspăimântase ca şi Macko, dar când îi spuseseră că 
Zbyszko nu era cu ei, fusese aproape sigură că s-a 
întâmplat o nenorocire, aşa că venise într-un suflet la 
Bogdaniec să întrebe care-i adevărul. 

—Ce s-a întâmplat?... Pe viul Dumnezeu! strigă din 
prag. 

— Ce trebuia să se întâmple? răspunse Maćko. Zbyszko 
trăieşte şi e sănătos. 

Cehul se repezi spre stăpâna lui şi îngenunchind, 
începu să-i sărute tivul rochiei, dar ea, neluându-l în 
seamă, deoarece auzise răspunsul bătrânului cavaler, îşi 
întoarse capul din lumina focului şi abia după un răstimp, 
amintindu-şi parcă de obiceiul de cuviinţă, le dădu bineţe: 

— Lăudat fie lisus Cristos! 

— În vecii vecilor, răspunse Macko. 

Iar ea, văzându-l acum pe ceh la picioarele ei, se aplecă 
spre el. 

—Mă bucur din tot sufletul să te văd, Hlawa, dar de ce 
ţi-ai părăsit stăpânul? 

— El m-a trimis, stăpână milostivă. 

— Ce ţi-a poruncit? 

— Mi-a poruncit să plec la Bogdaniec. 

— La Bogdaniec?... Şi mai ce? 

—M-a trimis după un sfat... şi cu închinăciune, să-ţi 
dau bineţe. 

— Numai la Bogdaniec, atâta? Ei bine, dar el unde 

este? 

—La teutoni, a plecat la Malborg. 

— Nu-i mai e dragă viaţa? De ce? 

— Milostivă stăpână, s-a dus să caute ce n-o să mai 
găsească. 

— Aşa-i, n-o să mai găsească! se amestecă Maćko. Aşa 
cum nu poţi să baţi cuiul fără ciocan, nici voinţa omului nu 
poate face nimic fără Dumnezeu... 

— Ce tot vorbeşti? întrebă Jagienka. 

Dar Macko răspunse tot cu o întrebare: 

— Zbyszko nu ţi-a spus nimic despre fiica lui Jurand, că 
l-am auzit vorbind? 

La început, Jagienka nu răspunse şi abia după o vreme, 
spuse, înăbuşindu-şi oftatul: 

—E, mi-a spus! De ce să nu-mi spună? 

— Foarte bine, că aşa o să-mi fie mai uşor să vorbesc, 
zise bătrânul. 

Şi începu să-i povestească tot ce auzise de la ceh, 
mirându-se şi el că pe alocuri îi venea greu să vorbească şi 
se poticnea. Şi pentru că totuşi era un om isteţ şi nu voia 
s-o „înşele” pe Jagienka, insista asupra celor ce credea el 
însuşi, anume că Zbyszko nu fusese niciodată bărbatul 
Danusiei şi că ea dispăruse pentru totdeauna. 

Cehul întărea din când în când, înclinând din cap sau 
repetând: „Pentru Dumnezeu, chiar aşa este!” ori „E 
întocmai aşa şi nu altfel!”, iar fata asculta cu genele 
plecate, atât de liniştită şi de tăcută, încât tăcerea ei îl 
uimi pe Macko. 

— Ei, ce zici de asta? întrebă sfârşind ce avea de spus. 

Ea, însă, nu răspunse nimic, doar două lacrimi îi luciră 
sub genele lăsate şi îi şiroiră pe obraji. 

După o clipă, se apropie de Maćko şi, sărutându-i 
mâna, spuse: 

— Fie lăudat... 

— În vecii vecilor, răspunse bătrânul. Te grăbeşti să te 

duci acasă? Rămâi cu noi. 


Dar ea nu vru să rămână, spunând că nu pregătise cina 
acasă. Macko, deşi ştia că la Zgorzelice este bătrâna 
şlahciancă Sieciechowa, care putea să-i ţină locul, nu 
stărui s-o oprească, înțelegând că tristeţea nu se bucură 
să-şi arate lacrimile oamenilor şi că omul e ca peştele care, 
simțind în el vârful undiţei, se cufundă cât mai adânc în 
apă. 

Astfel că se mulţumi s-o mângâie pe cap, apoi o 
conduse împreună cu cehul până în curte. Dar cehul 
scoase calul din grajd, încălecă şi plecă în urma stăpânei. 

Macko, revenind în odaie, oftă şi clătinând din cap, 
începu să murmure: 

— Prost mai e şi Zbyszko ăsta!... Parcă fata şi-a lăsat 
mirosul în odaie! 


Şi sufletul i se umplu de jale. Se gândi că dacă Zbyszko 
ar fi luat-o îndată după ce se întorseseră acasă, poate că 
până acum ar fi apărut bucuria şi veselia în casă. Pe când 
aşa? Ajunge să-i pomeneşti numele, ca s-o podidească 
lacrimile, iar ditamai flăcăul umblă prin lume, o să se tot 
dea cu capul de zidurile de la Malborg, până când o să şi-l 
spargă, iar acasă e pustiu, numai armele de pe pereţi îşi 
rânjesc luciul. Gospodăria şi alergătura n-aduc nici un 
folos, la fel Spychów şi Bogdaniec, dacă n-ai cui să le laşi. 

Aici, mânia începu să-i clocotească în suflet. 

— Aşteaptă, tu, mult şi bine, îl certă cu voce tare, eu 
n-o să vin după tine, n-ai decât să faci ce vrei! 

Dar în aceeaşi clipă, parcă în ciudă, îl apucă un dor 
grozav de Zbyszko. „Mă rog, n-o să mă duc, se gândi, şi 
atunci, o să stau acasă? N-o să stau! Pedeapsa lui 
Dumnezeu? Să nu-l mai văd măcar odată în viaţă pe 
nebunaticul acesta, nu-i cu putinţă! A spintecat iarăşi un 
fecior de câine şi a luat pradă bună... Alţii încărunţesc 
până când dobândesc centura, dar lui prinţul i-a şi dăruit 
pintenii de cavaler... Şi pe bună dreptate, pentru că sunt o 
mulţime de copii de casă printre şlahtici, dar unul ca 

acesta nu cred că se mai află”. 

Îl cuprinse duioşia şi începu să se uite mai întâi la 
armuri, la paloşe şi la topoarele care se înnegreau de fum, 
chibzuind parcă în gând ce să ia cu el şi ce să lase, după 
care ieşi din odaie, întâi pentru că nu mai putea rezista, iar 
în al doilea rând, ca să dea poruncă să se ungă carele şi să 
dea cailor porţie dublă. 

În curte, unde amurgea, îşi aminti de Jagienka, care 
încălecase puţin mai înainte şi se îngrijoră din nou. 

— Dacă-i musai, o să plec, îşi zise, dar cine o s-o apere 
aici pe fată de Cztan şi de Wilk? Trăsni-i-ar Dumnezeul... 


În acest timp, Jagienka mergea împreună cu micul 
Jasko pe drumul din pădure spre Zgorzelice, iar cehul îi 
urma în tăcere, cu inima împovărată de jale şi dragoste... 
Văzuse mai înainte lacrimile fetei, acum privea la silueta 
întunecată, abia vizibilă în mohoreala pădurii şi îi ghicea 
mâhnirea şi durerea. 

Avea impresia că dintr-un moment în altul se vor 
întinde spre ea din întuneric şi desişuri mâinile hrăpăreţe 
ale lui Wilk sau ale lui Cztan şi la acest gând, îl cuprindea 
o poftă de luptă sălbatică. Uneori devenea atât de 
puternică, încât îi venea să înşface baltagul sau paloşul şi 
să reteze măcar pinii de pe drum. Simţea că dacă şi-ar 
cheltui astfel puterea, i s-ar uşura inima. În sfârşit, s-ar fi 
bucurat şi dacă ar fi pornit calul în galop, dar ei mergeau 
la pas înaintea lui, aproape fără un cuvânt, deoarece şi 
micul Jaśko, deşi vorbăreţ din fire, văzând după câteva 
încercări că sora lui nu vrea să-i răspundă, se adânci şi el 
în tăcere. 

Dar când ajunseră aproape de Zgorzelice, jalea din 
inima cehului învinse mânia împotriva lui Cztan şi Wilk. 
„Nu mi-ar părea rău nici de sângele meu pentru tine, îşi 
spuse, numai să-ţi aduc mângâiere, dar ce pot să fac, 
nefericitul de mine? Ce să-ţi spun? O să-ţi spun că mi-a 
poruncit să vin cu închinăciune şi să dea Dumnezeu să te 
mulţumeşti cu atâta. 

Cugetând în acest fel, îşi apropie calul de calul 
Jagienkăi. 

— Stăpână milostivă... 

— Mergi şi tu cu noi? îl întrebă fata tresărind parcă din 
somn. Ce vrei să-mi spui? 

— Am uitat ce mi-a poruncit stăpânul să-ţi spun. Când 
am plecat de la Spychow, m-a chemat şi mi-a spus aşa: 
„Să-i îmbrăţişezi picioarele jupâniţei de Zgorzelice, pentru 
că n-o să uit de ea nici la bine, nici la rău, iar pentru cea 
făcut pentru unchiul şi pentru mine, s-o răsplătească 
Dumnezeu şi să-i dea sănătate”. 

—Să-l răsplătească şi pe el pentru vorba bună, 
răspunse Jagienka. 

După care adăugă cu un glas ciudat, care-l tulbură 
adânc: 

— Şi pe tine, Hlawa. 

Discuţia se întrerupse o vreme, dar scutierul era 
mulţumit de el şi de ce-i spusese jupâniţei, fiindcă în sinea 
lui adăugă: „Cel puţin să nu creadă că nu-i este 
recunoscător”. Şi începu să caute în mintea lui de om 
simplu să-i mai spună ceva, aşa că urmă: 

—Jupâniţă... 

— Ce este? 

— Voiam să-ţi mai spun, cum i-am spus şi bătrânului 
stăpân de la Bogdaniec, că cealaltă s-a pierdut pentru 
totdeauna şi n-o s-o regăsească niciodată, chiar dacă l-ar 
ajuta însuşi maestrul. 

— Este totuşi soţia lui, răspunse Jagienka. 

Cehul începu să clatine din cap: 

— Aşa soţie... 

Jagienka nu-i mai răspunse nimic, dar acasă, după cină, 
când Jaśko şi fraţii mai mici se duseră să se culce, îi spuse 
să aducă un urcior cu mied şi întorcându-se spre ceh, îl 
întrebă: 

— Aş vrea să mai stăm puţin de vorbă, dar poate că ţi-e 
somn. 

Deşi ostenit, cehul era gata să stea de vorbă fie şi până 
dimineaţa, aşa că începură să discute, mai degrabă el să 
povestească, încă o dată în amănunt, tot ce avuseseră de 
întâmpinat Zbyszko, Jurand, Danusia şi el însuşi. 


Capitolul IX 


MACKO SE PREGĂTEA DE DRUM, iar Jagienka nu se mai 
arătă pe la Bogdaniec vreme de două zile, pe care le 
petrecu sfătuindu-se cu cehul. Bătrânul cavaler o întâlni 
abia a treia zi, într-o duminică, în drum spre biserică. Se 
ducea la Krzesnia cu frăţiorul Jaśko şi cu o ceată mare de 
slujitori, deoarece nu era sigură dacă Wilk şi Cztan mai zac 
la pat şi n-o s-o atace pe drum. 

— Voiam şi aşa să trec după slujbă pe la Bogdaniec, 
spuse dându-i bineţe lui Maćko, fiindcă am o treabă care 
nu suferă întârziere cu Domnia Ta, dar putem să vorbim 
chiar acum de ea. 

Spunând acestea, trecu în fruntea alaiului, nevrând se 
vede ca slujitorii să audă ce vorbea, iar când Maćko ajunse 
lângă ea, îl întrebă: 

— Pleci şi Domnia Ta sigur? 

—Cu ajutorul lui Dumnezeu, chiar mâine, nu mai 
târziu. 

— Şi la Malborg? 

— Acolo sau în altă parte. Unde va fi nevoie. 

— Atunci, ascultă-mă şi pe mine. M-am gândit mult 
ce-mi rămâne de făcut, iar acum vreau să mă sfătuiesc şi 
cu Domnia Ta. Mai de mult, când trăia tata, iar abatele era 
puternic, era altceva. Cztan şi Wilk credeau şi ei că voi 
alege pe unul dintre ei şi se ţineau în frâu unul pe celălalt. 
Acum, însă, o să rămân fără nici o apărare şi fie că voi sta 

la Zgorzelice în întăritură ca într-o temniţă, fie că mă va 
năpăstui vreunul dintre ei. Spune şi Domnia Ta dacă nu-i 
aşa? 

— Ba da, răspunse Macko, m-am gândit şi eu la asta. 

— Şi ce-ai plănuit? 

—N-am plănuit nimic, dar trebuie să-ţi spun că aici 
suntem în Polonia şi asuprirea unei fete se pedepseşte 
aspru după lege. 

— Asta-i bine, hotarul nu este prea greu de trecut. Ştiu 
şi eu că şi Silezia se află în Polonia, iar acolo prinții se 
ceartă pretutindeni şi se încalcă unul pe altul. Dacă ar fi 
trăit tatăl meu drag. Acolo s-au adunat nemţii şi fac ce-i 
taie capul, iar când vrea cineva să se ascundă printre ei, o 
şi face fără greutate. Sigur că mie mi-ar fi uşor să scap de 
Cztan şi de Wilk, dar mă gândesc la fraţii mei. Dacă n-aş 
mai fi eu aici, ar fi linişte, iar dacă aş rămâne la Zgorzelice, 
Dumnezeu ştie ce se poate întâmpla. Au loc încăierări, 
încălcări de pământuri, iar Jasko are numai paisprezece 
ani şi nici o putere, ce să mai vorbim de a mea, nu-l poate 
tine în frâu. Ultima dată, când ne-ai sărit în ajutor, s-a 
repezit înainte şi când Cztan şi-a aruncat buzduganul 
într-ai noştri, era cât pe ce să-l nimerească în cap. Ehei! 
Jasko le-a spus slujitorilor că-i va chema pe amândoi la 
luptă pe pământ bătătorit. N-o să mai am nici o zi de 
linişte, îţi spun eu, că celor mai mici li s-ar putea întâmpla 
să-i lovească năpasta. 

— Adevărat! Cztan şi Wilk sunt nişte feciori de câini, 
spuse Maćko cu însufleţire, dar nu vor ridica mâna asupra 
unor copii. Ptiu! Numai un teuton poate face una ca asta. 

—Nu vor ridica mâna asupra copiilor, dar la 
înghesuială sau, Doamne fereşte, în caz de foc, poţi fi lesne 
vătămat. Ce să mai vorbim! Bătrâna Sieciechowa ţine la 

fraţii mei ca la propriii copii, aşa că nu vor duce lipsă de 
îngrijire, dar fără mine, le va fi mai rău decât cu mine. 

— Poate fi, răspunse Macko. 

După care, privi cu luare-aminte la fată: 

— Dar tu ce vrei? 

Jagienka răspunse cu glasul înăbuşit. 

—la-mă şi pe mine cu Domnia Ta. 

La acestea, Macko, deşi nu-i era prea greu să 
ghicească sfârşitul discuţiei, rămase de-a dreptul uluit, 
opri calul şi strigă: 

— Teme-te de Dumnezeu, Jagienka! 

Ea, însă, îşi cobori capul în piept şi răspunse cu sfială 
parcă, totodată cu tristeţe: 

— O, Doamne! In ce mă priveşte, prefer să-mi vărs 
focul, decât să-l ţin ascuns. Şi Hlawa, şi Domnia Ta îmi 
spuneţi că Zbyszko n-o va mai găsi niciodată pe cealaltă, 
iar cehul se aşteaptă şi la mai rău. Dumnezeu mi-e martor 
că nu i-l doresc. Maica Domnului s-o ferească, sărmana, de 
toate relele. Ea i-a plăcut mai mult lui Zbyszko decât mine, 
aşa că nu putem face nimic! Aşa mi-a fost soarta. Dar vezi, 
Domnia Ta, câtă vreme Zbyszlo n-o va găsi sau, cum 
credeţi Domniile Voastre, dacă n-o va găsi niciodată, 
atunci... 

— Atunci ce? întrebă Macko văzând că fata se încurcă 
şi se poticneşte tot mai rău. 

— Nici eu nu vreau să fiu nici a lui Cztan, nici a lui Wilk 
şi nici a nimănui. 

Macko răsuflă mulţumit. 

— Credeam că l-ai şi uitat, spuse. 


Dar ea îi răspunse cu şi mai multă tristeţe: 
—0Of!... 


— Atunci, ce vrei? Cum pot să te iau printre teutoni? 
— Nu-i neapărată nevoie să mă duci printre teutoni. 

Acum, aş vrea să merg măcar la abate, care se află țintuit 
la pat de boală la Sieradz. Acolo, n-are nici un suflet 
binevoitor lângă el, pentru că mai mult ca sigur că 
trubadurii lui au mai multă grijă de urcior decât de el, şi 
doar e naşul şi binefăcătorul meu. Chiar dacă ar fi sănătos, 
tot aş prefera să mă apere el, fiindcă oamenii se tem de el. 

—Eu n-am de gând să mă împotrivesc, spuse Macko, 
care în fond era bucuros de hotărârea Jagienkăi, întrucât, 
cunoscându-i pe cavalerii teutoni, era convins că Danuska 
nu va scăpa vie din mâinile lor. Îţi spun, însă, că pe drum o 
fată înseamnă multă bătaie de cap. 

— Poate cu alta, Domnia Ta, dar nu cu mine. N-am 
luptat niciodată până acum, dar pentru mine nu-i o noutate 
să mânuiesc arbaleta şi să îndur greutăţile unei vânători. 
Dacă trebuie, trebuie, să n-ai teamă. O să iau hainele lui 
Jasko, o plasă pentru păr, săbioara la cingătoare şi sunt 
gata de drum. Deşi mai mic, Jasko e tot atât de înalt, ca şi 
mine, iar la faţă semănăm în atât de mult, încât de 
Lăsata-secului, când ne schimbam hainele, nici răposatul 
tata nu mai ştia să spună care-i el şi care-s eu... O să vezi 
că n-o să mă recunoască nici abatele şi nici altcineva. 

— Nici Zbyszko? 

— Dacă-l voi vedea... 

Macko căzu pe gânduri o clipă, după care zâmbi 
deodată şi zise: 

—Cred că Wilk de Brzozowa şi Cztan de Rogow o să 


turbeze de furie! 
— N-au decât să turbeze. Ar fi mai rău să vină după noi. 
— Ei, nu mi-e frică. Sunt bătrân, dar e mai bine să nu 
ajungă sub pumnul meu. Şi al tuturor celor cu deviza 
Grindină! Pe al lui Zbyszlo l-au şi încercat. 


Tot vorbind aşa, ajunseră la Krzesnia. În biserică, era şi 
bătrânul Wilk de Brzozowa, care arunca priviri posomorâte 

din când în când spre Maćko, dar acesta nu-l lua în seamă. 
Aşa că se întoarse acasă după slujbă împreună cu 
Jagienka. Dar când se despărţiră la răspântie şi ajunse 
singur la Bogdaniec, începură să-i treacă prin minte 
gânduri mai puţin vesele. Înţelegea că nici pe cei de la 
Zgorzelice, nici pe fraţii Jagienkăi, în caz că aceasta avea 
să plece, nu-i ameninţă nimic. „La fată s-ar încumeta, îşi 
spuse, pentru că asta-i altceva, dar asupra orfanilor şi a 
averii nu vor ridica mâna, fiindcă s-ar acoperi de ruşine şi 
toţi ar porni împotriva lor ca împotriva unor lupi adevăraţi. 
Pe când Bogdaniec va rămâne în grija lui Dumnezeu!... Vor 
goli gropile de cereale, vor fura cirezile, îi vor goni pe 
ţărani!... Când mă voi întoarce, cu ajutorul lui Dumnezeu, 
o să le iau înapoi şi am să-i dau în judecată, fiindcă la noi 
domneşte nu numai pumnul, ci şi legea... Numai că mă voi 
mai întoarce oare, şi când va fi acesta?... S-au înverşunat 
straşnic împotriva mea că nu-i las să se apropie de fată, 
dar dacă ea mă va însoţi, vor fi şi mai îndârjiţi? 

Şi îl cuprinse jalea, fiindcă se ocupase temeinic de 
treburile gospodăriei la Bogdaniec, iar acum era sigur că 
la întoarcere va găsi totul părăginit. 

„Trebuie totuşi să mă descurc într-un fel”, se gândi. 

Într-adevăr, după-amiază porunci să i se pună şaua pe 
cal, încălecă şi plecă drept spre Brzozowa. 

Ajunse pe înserat. Bătrânul Wilk se afla în odaia din 
faţă înaintea unui urcior cu mied, iar tânărul, vătămat de 
Cztan, zăcea acoperit cu piei pe o laviţă şi bea şi el. Maćko 
intră pe neaşteptate în încăpere şi se opri în prag cu faţa 
aspră, înalt, osos, fără platoşă, dar cu paloşul la şold. Il 
recunoscură amândoi de îndată, fiindcă pe obraz îi cădea 
lumina flăcărilor, astfel că în primul moment tatăl şi fiul 
săriră ca fulgerul în picioare şi repezindu-se la pereţi, 
luară armele care le căzură în mână. 

Dar bătrânul umblat prin lume, care cunoştea dintr-o 
privire oamenii şi obiceiurile, nu-şi pierdu cumpătul câtuşi 
de puţin, nu încercă să scoată sabia, îşi sprijini doar mâna 
în şold şi rosti cu glasul liniştit în care se simţea batjocura: 

— [Ia te uită! Asta-i ospeţia şlahticilor la Brzozowa? 

La aceste cuvinte, ceilalţi îşi lăsară mâinile în jos, iar 
după o clipă, bătrânul scăpă paloşul pe jos, iar tânărul 
sulița şi rămaseră amândoi cu gâturile întinse spre Maćko; 
doar feţele, încă amenințătoare, răsfrângeau mirarea şi 
ruşinea. 

Acesta, însă, zâmbi şi spuse: 

— Lăudat fie lisus Cristos! 

— În vecii vecilor. 

— Şi Sfântul Jerzy. 

— Suntem slujitorii lui. 

— Am venit ca la un vecin, cu bunăvoință. 

— La fel te întâmpinăm şi noi. Oaspetele e sfânt pentru 
noi. 

Bătrânul Wilk se repezi la Macko urmat de fiul său şi 
amândoi îi strânseră mâna, apoi îl aşezară pe locul de 
cinste la masă. Într-o clipită aruncară câteva reteveie pe 
foc, acoperiră masa cu o faţă de masă, aduseră farfurii 
pline cu mâncare, stacane cu bere, urcioare cu mied şi 
începură să mănânce şi să bea. Tânărul Wilk arunca din 
când în când câte o privire nedumerită spre Macko, în care 
cinstirea faţă de oaspete se străduia să învingă ura faţă de 
om, dar îl îmbia cu atâta vrednicie, încât păli de oboseală, 
fiindcă era rănit şi lipsit de putere. Şi tatăl, şi fiul ardeau 
de curiozitate să afle de ce venise Macko, totuşi nici unul 
nu-l întrebă nimic, aşteptând să vorbească el mai întâi. 

Macko, în schimb, ca un om dedat cu bunele obiceiuri, 
lăudă mâncarea, băutura şi ospeţia şi abia după ce se 
sătură bine, privi înainte serios şi zise: 

— Se întâmplă de multe ori ca oamenii să se certe, ba 
chiar să se lupte, dar pacea dintre vecini este mai bună ca 
toate. 

— Nimic nu-i mai vrednic de laudă ca pacea, răspunse 
tot atât de grav bătrânul Wilk. 

— Se mai întâmplă, urmă Macko, ca atunci când un om 

trebuie să plece într-o călătorie îndepărtată, deşi a trăit în 
duşmănie cu cineva, îi pare totuşi rău şi nu vrea să se 
despartă fără să-şi ia rămas-bun de la el. 

— Dumnezeu să te răsplătească pentru vorba bună. 

— Nu e numai vorbă, ci şi faptă, fiindcă am venit. 

— Ne bucurăm din tot sufletul. Bine ar fi ca Domnia Ta 
să vii şi în fiecare zi. 

—Să dea Dumnezeu să pot să vă ospeţesc şi eu la 
Bogdaniec pe Domniile Voastre, cum se cuvine să facă 
oamenii care cunosc onoarea de cavaler, dar eu trebuie să 
plec repede la drum. 

— La război, sau la vreun loc sfânt? 

— Aş prefera la cel din urmă, dar e şi mai rău, fiindcă-i 
vorba de teutoni. 

— De teutoni! se minunară deodată tatăl şi fiul. 

— Întocmai! răspunse Maćko. Iar cine se duce printre 
ei fără a le fi prieten, acela e mai bine să se împace cu 
Dumnezeu şi cu oamenii ca să nu-şi piardă numai viaţa, ci 
şi iertarea veşnică. 

— Mare mirare, exclamă bătrânul Wiik. N-am mai văzut 
un om care să ţină legătura cu ei fără să aibă parte de 
nedreptate şi asuprire. 

—Ca şi întregul nostru regat! adăugă Macko. Nici 
Lituania, înainte de botezul sfânt, nici tătarii nu ne-au adus 
atâta suferinţă ca aceşti călugări diabolici. 

— Adevărul curat, dar ştii cum e: curge, curge, până se 
umple paharul, şi acum e vremea să sfârşim cu ei, asta e! 

Spunând acestea, bătrânul scuipă puţin în amândouă 
palmele, iar tânărul adăugă: 

— Altfel nu poate fi. 

— Şi aşa va fi, într-adevăr, dar când? Asta nu-i treaba 
noastră, ci a regelui. Poate în curând, poate mai târziu... 

Numai Dumnezeu ştie, dar acum trebuie să mă duc la ei. 

— Nu cumva vrei să-l răscumperi pe Zbyszko? 

Când tatăl pomeni de Zbyszko, faţa tânărului Wilk păli 
într-o clipită de ură şi deveni amenințătoare. 

Dar Macko răspunse liniştit: 

— Poate şi cu bani pentru răscumpărare, dar nu pentru 


Zbyszko. 

Asemenea răspuns spori şi mai mult curiozitatea celor 
doi şlahtici de la Brzozowa, aşa că bătrânul nu se mai putu 
abţine şi spuse: 

— Numai Domnia Ta poţi să ne spui de ce te duci acolo. 

—Vă spun, vă spun! îi dădu în bună Maćko, dând din 
cap. Dar aş vrea să vă spun altceva mai întâi. După 
plecarea mea, Bogdaniec o să rămână în grija lui 
Dumnezeu... Mai de mult, când şi eu, şi Zbyszko ne-am 
războit sub conducerea prinţului Witold, a avut grijă de 
avutul nostru abatele şi întrucâtva şi Zych de Zgorzelice, 
dar acum nu se mai poate. Te apucă jalea când te gândeşti 
că ai trudit şi-ai adunat degeaba... Ştiţi şi Domniile Voastre 
cum este: îţi gonesc oamenii, îţi ară mejdina, cirezile ţi le 
fură cine poate şi chiar dacă Domnul lisus îţi îngăduie să 
te întorci cu noroc, găseşti locul pustiu... Singurul mijloc 
de a te salva este un vecin cumsecade. De aceea, am venit 
să vă rog pe Domniile Voastre, ca pe nişte vecini, să aveţi 
grijă de Bogdaniec şi să nu-l lăsaţi de izbelişte. 

Când îi auziră rugămintea, bătrânul Wilk se uită la cel 
tânăr, iar acesta la tatăl său şi amândoi încremeniră de 
uimire. Se aşternu o clipă de tăcere, întrucât deocamdată 
nici unul nu fu în stare să răspundă nimic. Macko ridică 
stacana de mied, bău, după care urmă atât de liniştit şi cu 
atâta încredere, de parcă amândoi vecinii i-ar fi fost 
dintotdeauna cei mai buni prieteni: 

—De aceea, am să vă spun sincer de cine mă tem cel 


mai mult. De nimeni altcineva ca de Cztan de Rogow. De 

Domniile Voastre, chiar dacă ne-am despărţi duşmani, nu 
mi-ar fi frică, fiindcă sunteţi nişte cavaleri, care vă luptaţi 
pe faţă cu vrăjmaşul, dar nu vă răzbunaţi pe el când 
lipseşte. Ehei, cu Domniile Voastre e altceva... Cavalerul 
tot cavaler! Dar Cztan este un prostănac de la care te poţi 
aştepta la orice, mai ales că e grozav de supărat pe mine 
pentru că nu-l las să se apropie de Jagienka, fiica lui Zych. 

—Pe care o păstrezi pentru nepotul Domniei Tale! 
izbucni tânărul Wilk. 

Maćko se uită un răstimp la el şi-l ţintui cu privirea-i 
rece, apoi se întoarse spre bătrân şi-i spuse liniştit. 

— Aflaţi că nepotul meu s-a căsătorit cu o jupâniţă din 
Mazowsze, care i-a adus o zestre bunicică. 

Urmă din nou o tăcere şi mai adâncă; tatăl şi fiul se 
uitară o vreme la Macko cu gurile deschise, până când, 
într-un târziu, cel mai în vârstă întrebă: 

— Cum adică? Am auzit vorbindu-se... Povesteşte-ne şi 
nouă!... 

Macko, chipurile, nu luă în seamă întrebarea şi 
continuă: 

— "Tocmai de aceea trebuie să plec şi de aceea vă rog: 
mai treceţi câteodată şi pe la Bogdaniec şi nu lăsaţi pe 
nimeni să ne facă pagubă. Ca nişte vecini vrednici şi 
cinstiţi, nu-i îngăduiţi lui Cztan să-mi încalce pământul!... 

În acest timp, tânărul Wilk, care avea mintea destul de 
ageră, îşi făcu socoteala la repezeală că, de vreme ce 
Zbyszko s-a căsătorit, e mai bine să-l aibă prieten pe 
Macko, deoarece şi Jagienka avea mai multă încredere în 
el şi era gata să-i asculte sfatul în toate. Inaintea tânărului 
se deschideau dintr-odată alte posibilităţi. „Nu-i destul să 
nu i se împotrivească lui Macko, trebuie să-l şi câştige de 
partea lui!” îşi spuse. Aşa că, deşi era puţin ameţit, întinse 
repede mâna pe sub masă, îl apucă de genunchi pe tatăl 
său şi strânse cu putere în semn că nu trebuie să spună 

ceva nesăbuit, iar el grăi: 

— Domnia Ta, de Cztan să nu te temi! Oho, numai să 
încerce! M-a vătămat puţin, e adevărat, dar şi eu l-am 
pocnit peste botul lui păros de nici mama lui bună nu l-a 
recunoscut. Să nu te temi de nimic! Du-te liniştit. N-o să 
piară nici o cioară de la Bogdaniec! 

— Văd că sunteţi nişte oameni de treabă. Am cuvântul 
Domniilor Voastre? 

— Îl ai! strigară amândoi. 

— Pe onoarea de cavaler? 

— Pe onoarea de cavaler. 

— Şi pe blazon? 

—Şi pe blazon! Ba şi pe cruce! Aşa să ne ajute 
Dumnezeu! Macko zâmbi mulţumit, după care rosti: 

-—La asta m-am şi aşteptat de la Domniile Voastre. 
Dacă-i aşa, o să vă mai spun încă ceva... Zych, după cum 
ştiţi, şi-a lăsat copiii în grija mea. De aceea, v-am pus bete 
în roate lui Cztan şi ţie, tinere, când aţi vrut să pătrundeţi 
cu forţa la Zgorzelice. Iar acum, când o să fiu la Malborg 
sau Dumnezeu ştie unde, ce mai pot face?... E drept că 
Dumnezeu îi veghează pe orfani şi cine va vrea să-i 
păgubească, nu numai că i se va tăia capul cu toporul, dar 
va fi socotit şi un om fără onoare. Totuşi plec cu inima 
strânsă. Tare strânsă. Promiteţi-mi deci nu numai că nu-i 
veţi nedreptăţi pe orfanii lui Zych, dar nu-i veţi lăsa nici pe 
alţii s-o facă. 

—Jurăm, jurăm! 

— Pe onoarea de cavaler şi pe blazon? 

— Pe onoarea de cavaler şi pe blazon. 

— Şi pe cruce de asemenea? 

— Şi pe cruce! 

— Dumnezeu vă aude. Amin! încheie Macko. 

Şi răsuflă adânc, pentru că ştia că-şi vor ţine 
jurământul, chiar dacă fiecare şi-ar muşca degetele de 
ciudă şi mânie. 

Şi începu de îndată să-şi ia rămas-bun, dar ei îl reţinură 
aproape cu forţa. Fu nevoit să bea şi să se împrietenească 
la toartă cu bătrânul Wilk, iar tânărul, deşi de obicei când 
era beat căuta gâlceavă, de astă dată se mulţumi să-l 
vorbească de rău pe Cztan, purtându-se atât de bine cu 
Macko de parcă mâine acesta avea să i-o dea pe Jagienka. 
Înainte de miezul nopţii leşină din pricina efortului, iar 
când îl readuseră în simţiri, adormi buştean. Bătrânul 
urmă în curând pilda fiului, astfel că Macko îi lăsă pe 
amândoi chercheliţi turtă la masă. 

El, însă, fiind foarte rezistent la băutură, nu era beat, ci 
doar puţin ameţit, aşa că în drum spre casă, începu să se 
gândească aproape cu bucurie la cele făptuite. 

— Ei! îşi spuse. Bogdaniec şi Zgorzelice nu mai sunt 
amenințate de primejdie. O să turbeze din cauza plecării 
Jagienkăi, dar de păzit avutul ei şi al lui îl vor păzi, că n-au 
încotro. Domnul lisus i-a dat omului minte... când nu 
merge cu pumnul, merge cu capul... La întoarcere, mare 
minune dacă bătrânul nu mă va provoca la duel, dar să 
lăsăm asta... Unde nu dă Dumnezeu să-i trag pe sfoară şi 
pe teutoni... Dar cu ei va fi mai greu... Unul de-ai noştri, 
chiar dacă se întâmplă să fie un ticălos, când îţi jură pe 
onoare şi pe blazon, musai să se ţină de cuvânt, pe când la 
ei jurământul e ca şi când ai scuipa în apă. Dar poate că pe 
mine mă va ajuta Maica Domnului Cristos, ca să-i fie de 
folos lui Zbyszko, cum le-am fost acum copiilor lui Zych şi 
avutului nostru... 

Aici, îi trecu prin minte că fata ar putea într-adevăr să 
nu mai plece, fiindcă cei doi Wilk o vor păzi ca pe ochii din 
cap. După o clipă, renunţă totuşi la acest gând: „Ei o vor 
păzi, în schimb Cztan se va arăta tot mai stăruitor. 
Dumnezeu ştie cine pe cine va învinge, dar e lucru sigur că 

vor avea loc încăierări şi încălcări de pământ, de pe urma 
cărora pot să sufere Zgorzelice, orfanii lui Zych şi chiar 
fata. Celor doi Wilk le va fi mai uşor să aibă grijă de 
Bogdaniec, dar pentru fată va fi mai bine în orice caz să 
scape de aceşti bătăuşi şi să stea în preajma bogatului 
abate”. Macko nu credea că Danusia putea să scape cu 
viaţă din mâinile teutonilor, aşa că trăgea nădejde mai 
departe că în caz că Zbyszko se întoarce văduv, atunci va 
simţi îndemnul lui Dumnezeu către Jagienka. 

—Ehei, Dumnezeule atotputernic! îşi spunea, dacă 
stăpânind Spychow, o va mai lua şi pe Jagienka şi 
Moczydoly şi ce-i va mai lăsa abatele, nu m-aş zgârci nici 
eu la un munte de ceară pentru lumânări! 

Cu asemenea gânduri, parcurse repede drumul de la 
Brzozowa şi cu toate că ajunse acasă noaptea târziu, 
rămase uimit văzând ochiurile ferestrelor puternic 
luminate. Argaţii nu dormeau nici ei, fiindcă abia intră în 
curte, că îi ieşi înainte grăjdarul. 

—Au venit tânărul boier de la Zgorzelice şi cehul, îi 
aduse la cunoştinţă grăjdarul. 

Macko se miră de această vizită. Jagienka făgăduise că 
va veni a doua zi de dimineaţă şi vor pleca numaidecât. 
Atunci, de ce mai venise Jasko şi încă aşa de târziu. 
Bătrânul cavaler se gândi că se întâmplase ceva la 
Zgorzelice, şi intră puţin îngrijorat în casă. 

Dar în odaie, în căminul mare de lut care ţinea loc de 
vatra obişnuită de la mijlocul încăperii, ardeau vesel aşchii 
de brad, iar pe masă luminau în căţui de fier două făclii în 
lumina cărora Macko îi văzu pe Jasko, pe cehul Hlawa şi 
încă un copil de casă cu faţa rumenă ca un măr. 

— Ce mai faci, Jasko, ce-i cu Jagienka? întrebă bătrânul 
şlahtic. 

— Jagienka mi-a zis să-ţi spun Domniei Tale, răspunse 
flăcăul sărutându-i mâna, că s-a răzgândit şi preferă să 
rămână acasă. 

— Temeţi-vă de Dumnezeu, ce mai înseamnă şi asta? 
Cum aşa? Ce i-a mai trăsnit prin cap? 

Flăcăul îşi înălța spre el ochişorii albaştri şi începu să 
râdă. 

— De ce te hlizeşti? 

Dar în aceeaşi clipă, cehul şi celălalt copil de casă, 
izbucniră şi ei într-un râs vesel. 

— Ei, vezi? strigă chipurile copilul de casă, cine mă va 
recunoaşte, de vreme ce nici Domnia la nu m-ai 
recunoscut? 

Abia acum Macko se uită mai atent la chipul ei frumos 
şi se minună. 

— În numele Tatălui şi al Fiului! Mai dihai ca la Lăsata 
Secului! Tu, fetiţă, ce cauţi aici? 

— Cum ce caut?... Călătorului îi stă bine cu drumul! 

— Bine, dar trebuia să vii mâine în revărsatul zorilor! 

— Păi cum! Mâine în revărsatul zorilor, ca să mă vadă 
toată lumea! Mâine, cei de la Zgorzelice vor crede că sunt 
în ospeţie la Domnia Ta şi nu-şi vor da seama până 
poimâine. Sieciechowa şi Jasko ştiu, dar Jasko mi-a promis 
pe onoarea lui de cavaler că le va spune abia când vor 
începe să se îngrijoreze. Dar nu m-ai recunoscut, nu-i aşa? 

Acum, începu să râdă şi Maćko. 

— Stai să mă mai uit puţin la tine... Ehei, ce mai copil 
de casă!... Şi încă unul nu prea obişnuit, de la care ai 
putea să te pricopseşti şi cu prichindei... Vorbesc cu 
dreptate! Dacă n-aş fi atât de bătrân, ehei! Dar şi aşa îşi 
spun: ai grijă, fătucă, nu te mai băga în ochii mei şi 
păzeşte-te!... 

Şi începu s-o amenințe cu degetul, râzând, dar se uita 
la ea cu mare plăcere, deoarece nu mai văzuse în viaţa lui 
un asemenea copil de casă. Pe cap, avea o plasă de mătase 
roşie şi era îmbrăcată într-o tunică de postav verde şi în 
pantaloni bufanţi pe şolduri şi mai jos strânşi pe picior; un 

crac de culoarea plasei, celălalt în dungi lunguieţe. Cu 
săbioara bogat împodobită la brâu, faţa zâmbitoare şi 
luminoasă ca o aură, era atât de minunată, că nu-ți mai 
puteai lua ochii de la ea. 

— Pentru Dumnezeu! exclamă Maćko înveselit. Să fie 


oare un tânăr chipeş, sau vrea floare minunată? 


După care se întoarse spre celălalt copil de casă şi 
întrebă: 
— Şi asta cine mai el... E sigur că şi-a schimbat şi el 


straiele? 

— Păi este fiica Sieciechowei, îl lămuri Jagienka. Nu 
prea mă simţeam bine să stau singură cu voi. Aşa că am 
luat-o cu mine pe Anulka, în două e mai bine, că e şi de 
ajutor şi slujitoare. Nici pe ea n-o s-o recunoască nimeni. 

—Ei, poftim beleaua! N-ajungea una, era nevoie de 
două. 

— Hai, nu mai glumi. 

—Nu glumesc, dar ziua o să vă recunoască oricine, şi 
pe ea, şi pe tine. 

— Da, şi după ce, mă rog? 

— După genunchii apropiaţi la amândouă. 

—Lăsă-ne în pace!... 

—Vă las, că nu mai e vremea mea, dar Dumnezeu ştie 
dacă Cztan şi Wilk o să vă lase şi ei. Buburuză mică, tu ştii 
de unde vin? De la Brzozowa. 

— Pe viul Dumnezeu! Ce vorbeşti, Domnia Ta? 

— Adevărul, aşa cum e adevărat şi că cei doi Wilk vor 
apăra Bogdaniec şi Zgorzelice de Cztan. E lesne să provoci 
vrăjmaşii la duel şi să te baţi cu ei, dar să-i pui să-ţi 
păzească avutul, asta n-o poate face oricine. 


Aici, Macko începu să le povestească despre vizita lui 
la cei doi Wilk, cum îi câştigase de partea lui şi cum îi 
dusese cu zăhărelul, iar ea îl ascultă mirată, iar când 

sfârşi, îi zise: 

— n ce te priveşte, Domnul lisus nu s-a arătat zgârcit 
cu viclenia şi cred că toate vor fi şi de acum încolo după 
voia Domniei Tale. 

Macko începu să clatine din cap cu tristeţe. 

— Ei, fată dragă, dacă toate ar fi numai cum vreau eu, 
tu ai fi de mult stăpâna casei la Bogdaniec! 

La acestea, Jagienka se uită un răstimp la el cu ochii ei 
albaştri, apoi se apropie şi-i sărută mâna. 

— De ce îmi săruţi mâna? o întrebă bătrânul. 

—E, aşa!... În loc de noapte bună, că s-a făcut târziu, şi 
mâine trebuie să plecăm de dimineaţă. 

Şi luând-o pe fiica Sieciechowei, ieşi, iar Macko îl 
conduse pe ceh în iatac, unde se întinseră pe piei de 
zimbru, şi se cufundară amândoi într-un somn adânc şi 
întremător. 


Capitolul X 


CU TOATE CĂ, DUPĂ DISTRUGEREA, incendiul şi măcelul la 
care se dedaseră cavalerii teutoni la Sieradz, Kazimierz cel 
Mare reconstruise oraşul făcut una cu pământul, acesta nu 
arăta totuşi prea bine şi nu se putea compara cu alte 
aşezări întărite din Regat. Dar Jagienka, a cărei viaţă se 
scursese până atunci între Zgorzelice şi Krzesnia, nu-şi 
mai revenea din uimire şi admiraţie la vederea zidurilor, a 
turnurilor, a primăriei şi mai ales a bisericilor, despre care 
schitul de lemn de la Krzesnia nu dădea nici cea mai mică 
idee. În primul moment, îşi pierdu într-atât cumpătul, încât 
nu mai cuteză să vorbească tare, mulţumindu-se să-l 
întrebe în şoaptă pe Macko de toate aceste minuni care-i 
orbeau ochii, iar când bătrânul cavaler o asigură că 
Sieradz e pe lângă Cracovia, cum e torţa pe lângă soare, 

nu-i veni să-şi creadă urechilor, pentru că i se părea pur şi 
simplu cu neputinţă să mai existe un alt oraş atât de 
frumos pe lume. 

La mănăstire, o întâmpină acelaşi prior care-şi aducea 
aminte de măcelul teuton din anii copilăriei şi care mai 
înainte îi întâmpinase şi pe Zbyszko. Veştile despre abate îl 
întristară şi îl îngrijorară. Locuise multă vreme la 
mănăstire, dar plecase cu două săptămâni în urmă la un 
prieten al său, episcopul de Płock. Bolea şi acum. În timpul 
zilei, dimineaţa, îi era mai bine şi ştia de el, dar seara îşi 
pierdea judecata, se zbătea, poruncea să i se pună platoşa 
şi-l provoca la luptă pe prinţul Jan de Raciborz. Călugării 
rătăcitori se văzuseră siliţi să-l ţină cu forţa în pat, lucru 
care nu era deloc uşor şi chiar fără primejdie. Cu două 
săptămâni înainte îşi recăpătase cunoştinţa şi deşi era încă 
foarte slăbită, poruncise să-l ducă numaidecât la Płock. 
Spunea că nu are încredere în nimeni ca în episcopul de 
Plock, sfârşi priorul, şi vrea să primească împărtăşania 
numai din mâna lui şi tot lui voia să-i lase şi testamentul. 
Ne-am împotrivit cât am putut, fiindcă era fără vlagă şi ne 
temeam că n-o să reziste nici o milă. Dar nu era prea lesne 
să i te împotriveşti, aşa că oamenii lui i-au aşternut carul 
cu paie şi au plecat; să dea Dumnezeu să fi ajuns cu bine. 

— Dacă şi-ar fi dat sufletul pe undeva nu departe de 


Sieradz, aţi fi auzit şi Domniile Voastre, rosti Macko. 

— Am fi auzit, răspunse bătrânelul, de aceea credem şi 
noi că n-a murit măcar până la Lezyca, dar ce s-a întâmplat 
mai departe, nu ştim. Dacă vă duceţi după el, o să aflaţi pe 
drum. 

Maćko se îngrijoră, auzind asemenea veşti şi se duse să 
se sfătuiască şi cu Jagienka, care aflase de la ceh unde 
plecase abatele. 

— Ce-i de făcut? o întrebă. Ce ai de gând să faci? 

— Domnia Ta te duci la Płock şi mă iei şi pe mine, 
răspunse scurt. 

— La Płock! repetă cu glasul subţirel fiica Sieciechowei. 

-—la uite cum ştie să poruncească! Netam-nesam la 
Płock, parcă nu e decât o aruncătură de băț până acolo. 

— Păi cum pot să mă întorc eu cu Anulka? Dacă n-aş 
merge mai departe cu Domnia Ta, n-ar fi trebuit să mai 
plec deloc. Doar nu credeţi că ceilalţi nu s-au supărat şi 
s-au îndârjit şi mai mult? 

— Cei doi Wilk o să te apere de Cztan. 

—De apărarea lui Wilk mă tem ca şi de asuprirea lui 
Cztan, dar văd că şi Domnia Ta eşti împotrivă numai aşa în 
glumă. 

Într-adevăr, Macko nu se împotrivea prea sincer. Din 
contră, prefera ca Jagienka să meargă cu el, decât să se 
întoarcă, aşa că auzindu-i cuvintele, zâmbi şi spuse: 

—A scăpat de fustă, iar acum mai pofteşte şi minte. 

— Mintea nu-i decât în cap. 

— Dar drumul meu nu trece prin Płock. 

—Cehul mi-a spus că nu te abaţi deloc, ba chiar e mai 
aproape până la Malborg. 

— Tu ai şi stat de vorbă cu cehul? 

—Fără îndoială, şi mi-a mai spus că dacă tânărul 
stăpân dă de vreo belea la Malborg, am putea face multe 
cu ajutorul prinţesei Aleksandra, fiindcă ea este sora 
regelui şi afară de asta bună prietenă cu teutonii care o 
respectă foarte mult. 

—Pe viul Dumnezeu, aşa este! se bucură Maćko. Toţi 
ştiu asta şi dacă ar vrea să ne dea o scrisoare pentru 
maestru, am călători în siguranţă prin toate ţinuturile 
teutone. Ei ţin la ea, fiindcă şi ea ţine la ei... E un sfat 
înţelept şi cehul nu e prost deloc! 

— Chiar deloc! strigă cu înflăcărare fata 
Sieciechowiczowei, înălţându-şi ochişorii albaştri. 

Macko se întoarse deodată spre ea: 

— Tu de ce te amesteci unde nu-ți fierbe oala? 

Fata rămase descumpănită şi coborându-şi genele 
lungi, roşi ca focul. 

Macko văzu totuşi că nu-i mai rămânea altceva de 
făcut, decât să ia amândouă fetele cu el mai departe şi 
pentru că asta şi dorea, a doua zi îşi luară rămas-bun de la 
bătrân şi îşi văzură de drum. Din cauza zăpezii care se 
topea şi a apelor umflate, merseră mai încet decât înainte. 
Pe drum, întrebară de abate şi trecură pe la multe conace, 
case parohiale, iar pe unde nu erau, chiar şi pe la cârciumi 
în care şi poposeau pentru noapte. Nu era prea greu să 
meargă pe urmele lui, deoarece împărțea de pomană, 
plătea slujba, dădea bani pentru clopote, ajuta bisericile 
neajutorate, aşa că nu erau puţini cerşetori rătăcitori, nu 
puţini pelerini şi chiar câte un paroh care-şi aminteau de el 
cu recunoştinţă. Se spunea pretutindeni că „trecuse ca un 
înger” şi se rugau pentru sănătatea lui, cu toate că ici şi 
colo se temeau că e mai aproape de mântuirea veşnică 
decât de sănătatea de pe pământ. În câteva locuri, 
poposise câte două, trei zile din pricina slăbiciunii. Macko 
avea şi el impresia că s-ar putea să-l ajungă din urmă. 

Totuşi, nu-i ieşiră socotelile, fiindcă îi opriră apele 
umflate ale Nerului şi Bzurei. Înainte de a ajunge la 
Łęczyca, zăboviră trei zile într-un han părăsit din care 
stăpânul se mutase probabil din cauza inundaţiilor. Drumul 
care ducea de la han către oraş, deşi podit cu trunchiuri de 
copaci, era în mare parte plin de noroi. Unul dintre 
slujitorii lui Macko, Wit, se trăgea de prin aceste părţi, dar 
vru să-i călăuzească, deoarece ştia şi el că în noroaiele de 
la Łęczyca îşi aveau sălaşul puterile necurate, precum 
puternicul Boruta, care îndruma bucuros oamenii 
neajutoraţi prin mocirlele fără fund, ca să-i ajute după 
aceea numai în schimbul sufletelor. Până şi hanul avea o 
faimă proastă şi deşi în acele timpuri călătorii îşi duceau 
hrana cu sine, motiv pentru care nu se temeau de foame, 
întârzierea prin asemenea locuri îl nelinişti până şi pe 
bătrânul Macko. 

Noaptea se auzeau jocote pe acoperişul hanului, iar 

uneori ciocănea ceva în uşă. Jagienka şi fiica Sieciechowei, 
care dormeau în iatac, auzeau şi ele în jurul odăii celei 
mari târşâitul unor picioare mici pe podea şi chiar pe 
pereţi. Nu se speriau prea mult, deoarece amândouă se 
obişnuiseră la Zgorzelice cu spiriduşii pe care bătrânul 
Zych poruncea să-i hrănească şi care după părerea tuturor 
în acele vremuri nu se arătau răutăcioşi dacă cineva le 
arunca fărâmiturile. Dar într-una din nopţi, răsună în 
tufişurile apropiate un muget surd şi ameninţător, iar a 
doua zi descoperiră nişte urme de copite uriaşe. Putea să 
fie un zimbru sau un bour, dar Wit susţinea că şi Boruta, 
deşi are înfăţişare omenească, ba chiar de şlahtic, în loc de 
tălpi, are copite despicate, iar cizmele în care se arată 
printre oameni, le scoate ca să nu se strice prin noroaie. 
Maćko, auzind că poţi să-l îmbunezi cu băutură, se gândi 
toată ziua dacă n-ar fi păcat să se împrietenească la toartă 
cu un duh rău şi chiar se sfătui în această privinţă cu 
Jagienka. 

— Aş agăța la noapte pe gard un burduf plin cu vin sau 
cu mied, propuse, şi dacă ceva îl va goli, cel puţin vom şti 
că ne dă târcoale. 

— Numai să nu supărăm puterile cereşti, răspunse fata, 
fiindcă avem nevoie de binecuvântare, ca să-l putem scăpa 
pe Zbyszko cu bine. 

— Păi de asta mi-e frică şi mie, dar eu cred că una-i 
miedul şi alta sufletul. Sufletul n-am să i-l dau şi ce 
înseamnă pentru puterile cereşti un burduf de mied. 

După care cobori glasul şi adăugă: 

—Că un şlahtic îşi cinsteşte prietenul, chiar dacă 
acesta este un târâie-brâu, e un lucru prea obişnuit, iar 
oamenii vorbesc că el ar fi şlahtic. 

— Cine? întreba Jagienka. 

— Nu vreau să pomenesc numele necuratului. 

Totuşi, în aceeaşi seară, Maćko atârnă pe gard cu 
mâinile lui o beşică de bou, în care se ţinea băutura, şi a 

doua zi se arătă că beşica fusese golită până la fund. 

Într-adevăr, cehul, când se vorbi de asta, zâmbi cam 
ciudat, dar nimeni nu-l luă în seamă, iar Macko se bucură 
în sufletul lui, fiindcă atunci când vor trebui să treacă prin 
noroaie, nu vor mai întâmpina cine ştie ce piedici şi 
întâmplări neaşteptate. 

— Numai dacă lumea n-ar minţi când zice că el ar şti 
ce-i onoarea, îşi spuse. 

Înainte de toate, s-ar cuveni totuşi să cerceteze clacă 
nu există pe undeva vreun loc de trecere prin pădure. 
Putea să fie, întrucât acolo unde pământul fusese întărit de 
rădăcinile copacilor şi ale tufişurilor, nu se muiase atât de 
uşor din cauza ploilor. Cu toate acestea, Wit, care, ca un 
om din partea locului, putea să facă cel mai bine această 
treabă, se porni să tipe de la început: „Stăpâne, 
omoară-mă, dar nu mă duc!” îi explicară zadarnic că ziua 
forţele necurate n-au nici o putere. Macko vru să se ducă 
el, dar totul se sfârşi prin aceea că Hlawa, care era un 
flăcău îndrăzneţ şi bucuros să-şi arate curajul faţă de 
oameni, mai ales de faţă cu fetele, îşi luă baltagul la brâu, 
un ciomag în mână şi se duse. 

Plecă înainte de a se lumina de ziuă şi se aşteptau să se 
întoarcă pe la amiază, dar când văzură că întârzie, 
începură să se neliniştească. În zadar ascultară slujitorii 
spre pădure şi după-amiază, Wit se mulţumi să dea doar 
din mână: „N-o să se mai întoarcă, iar dacă totuşi se va 
întoarce, vai de noi, că numai Dumnezeu ştie dacă nu va 
avea un bot de lup sau nu va fi prefăcut în vârcolac!” 
Auzind acestea, se temură cu toţii; nici chiar Macko nu se 
simţea în apele lui, iar Jagienka făcu semnul crucii spre 
pădure. În schimb, Anulka, fiica Sieciechowei, căuta 
degeaba poala şorţului pe genunchii îmbrăcaţi în 
pantalonaşi şi, negăsind nimic cu care să-şi acopere ochii, 
şi-i apăra cu degetele care se umezeau numaidecât de 
lacrimile care-i şiroiau una după alta. 

Totuşi, în timpul mulsorii de seară, tocmai când 
amurgea, cehul se întoarse, şi încă nu singur, ci cu o 

făptură omenească, pe care o ducea înaintea lui legată cu 
frânghie. Alegară cu toţii la el cu strigăte de bucurie, dar 
tăcură îndată la vederea făpturii aceleia scunde, cu 
picioarele strâmbe, păroase, negricioasă şi acoperită cu 
piei de lup. 

—iÎn numele Tatălui şi al Fiului, ce pocitanie ne-ai 
adus? se miră Maćko venindu-şi în fire. 

— Păi de unde să ştiu eu, răspunse scutierul, zice că e 
om şi păcurar, dar nu ştiu dacă-i adevărat. 

—0O, nu e om, nu e om! interveni Wit. 

Dar Maćko le porunci să tacă, apoi începu să se uite cu 
luare-aminte la omul legat şi spuse deodată. 

— Închină-te, fă-ţi cruce repede!... 

-—Lăudat fie Iisus Cristos! strigă prinsul şi, 
închinându-se cât mai repede, răsuflă adânc, se uită cu mai 
multă încredere la cei adunaţi în jurul lui şi repetă: 

— Lăudat fie lisus Cristos! Că nici eu nu ştiam dacă am 
căzut în mâinile unor creştini sau ale diavolilor. O, Iisuse! 


—N-ai teamă. Te afli printre creştini care ascultă cu 
bucurie sfânta slujbă. Dar tu ce hram porţi? 

— Sunt păcurar, stăpâne, de la colibe. Suntem şapte 
inşi în colibe cu femeile şi copiii. 

— Departe de aici? 

— Sunt aproape zece stadii. 

— Pe unde vă duceţi la oraş? 

— Avem drumul nostru, dincolo de Râpa Dracului. 

— Dincolo de Râpa Dracului? Închină-te încă o dată! 

—În numele Tatălui şi al Fiului, şi al Sfântului Duh, 
amin. 

— Bine. Un car poate să meargă pe drumul acesta? 

— Acum, este noroi peste tot, deşi acolo e mai puţin ca 
pe drumul mare, pentru că suflă vântul dinspre vâlcea şi 

usucă noroiul. Numai că până la colibe-i necazul, dar şi 
până acolo vă duce cineva care ştie pădurea. 

— Pentru doi groşi de argint ne călăuzeşti şi pe noi, sau 
chiar pentru patru? 


Păcurarul se învoi cu plăcere, cerând şi o bucată de 
pâine, fiindcă în pădure, deşi nu mureau de foame, nu mai 
văzuseră pâine de mult. Hotărâră să pornească a doua zi 
de dimineaţă, deoarece spre seară „nu era bine”. Despre 
Boruta, păcurarul spuse că uneori îşi face grozav de cap 
prin pădure, dar n-o să asuprească nişte oameni de rând; 
invidios cum e pe alţi diavoli din ţinutul tLeczyca, îi goneşte 
prin tufişuri. Nu e bine să te întâlneşti cu el doar noaptea 
mai ales dacă omul mai e şi beat. Ziua şi cu mintea trează, 
n-are nimeni de ce să se teamă. 

— Dar tu de ce te-ai temut? întrebă Macko. 

— Pentru că pe mine cavalerul acesta m-a înşfăcat cu o 
putere atât de mare, încât am crezut că nu e om. 

Jagienka începu să râdă, fiindcă şi ei îl socotiseră pe 
păcurar tot ceva „necurat”. I se alătură şi Anula, dar 
Macko o dojeni: 

— Nici nu ţi s-au uscat ochii de plâns după Hlawa, iar 
acum te hlizeşti! 

Cehul privi la faţa ei îmbujorată şi văzând că are genele 
umede, se interesă: 

— După mine ai plâns? 

—E, nu! răspunse fata, dar mi-a fost frică şi atâta. 

— Bine, dar eşti şlahciancă şi e mai mare ruşinea. 
Stăpâna Domniei Tale nu se teme. Ce putea să ţi se 
întâmple ziua în nămiaza mare şi printre oameni? 

— Mie nimic, dar Domniei Tale... 

— Şi mai zici că n-ai plâns din cauza mea? 

— Pentru că n-a fost aşa. 

— Dar cum a fost? 

— Am plâns de frică. 

— Şi acum nu-ţi mai e frică? 

—Nu. 

— De ce, mă rog? 

— Pentru că Domnia Ta te-ai întors. 

Cehul privi cu recunoştinţă la ea, zâmbi şi zise: 

— Păi, aşa putem s-o ţinem până mâine. Eşti grozav de 
vicleană. 

Dar putea s-o bănuiască de orice, numai de viclenie nu, 
şi Hlawa, care avea destulă minte, înţelegea prea bine. Mai 
înţelegea că fata se apropia cu fiecare zi tot mai mult de el. 
Lui îi era dragă Jagienka, dar aşa cum unui supus îi place 
fiica regelui, deci cu umilinţă şi respect, dar fără nici o 
speranţă. În acest timp, călătoria îl apropia de fiica 
Sieciechowei. 

Pe drum, bătrânul Macko mergea în frunte cu Jagienka, 
iar el cu Anula, şi pentru că era un flăcău zdravăn ca un 
bour şi avea sângele iute, când se uita în ochişorii ei 
luminoşi, la cosiţa bălaie care nu voia să stea sub plasă, la 
toată făptura ei mlădie şi frumoasă, dar mai ales la 
picioarele ei minunate, cioplite parcă în marmură, ce 
îmbrăţişau calul ca pana corbului, se înfiora din cap până-n 
picioare. Nu se mai putea abţine să nu arunce priviri tot 
mai lacome la toate aceste minunăţii şi se gândea fără voia 
lui că dacă diavolul l-ar preschimba într-un asemenea copil 
de casă, s-ar lăsa cu uşurinţă atras de ispită. Pe de altă 
parte, mai era şi un copil de casă dulce ca mierea şi 
totodată atât de ascultător, încât se uita numai în ochii lui 
şi era vesel ca o vrăbiuţă. Câteodată, prin capul cehului 
treceau gânduri ciudate, şi odată, când rămaseră mai în 
urmă, lângă caii de povară, se întoarse dintr-odată spre ea 
şi-i spuse: 

—Mă ţin după Domnia Ta ca lupul după miel. 

Dinţişorii ei albi sticliră numaidecât într-un râs 
neprefăcut. 

— Domnia Ta ai vrea să mă înfuleci? îl întrebă. 


— Ba bine că nu! Cu oscioare cu tot! 

Şi-i aruncă o asemenea privire, că fata se îmbujoră ca 
focul, după care între ei se aşternu tăcerea şi numai 
inimile le băteau cu putere, lui de dorinţă, iar ei de o 
teamă dulce şi ameţitoare. 

La început, dorinţa cehului îi învingea duioşia, şi 
spunând că se uită la Anulka precum lupul la un miel, nu 
se înşela. Abia în seara când îi văzu obrajii şi genele 
umezite de lacrimi, inima i se topi ca ceara încălzită. I se 
părea atât de bună şi parcă apropiată, parcă a lui, iar 
pentru că el însuşi avea o fire cinstită şi în acelaşi timp de 
cavaler, nu numai că nu se împăună cu trufie şi nu şi-o luă 
în cap la vederea acestor lacrimi dulci, dar deveni şi mai 
timid şi mai respectuos faţă de ea. Renunţă la nepăsarea 
cu care vorbea mai înainte cu ea şi cu toate că mai glumi 
puţin în timpul cinei pe seama lipsei de curaj a Anulkăi, 
dar cu totul altfel, o sluji cum se cuvenea să slujească un 
scutier o şlahciancă. Bătrânul Macko, deşi se gândea mai 
mult la trecerea de mâine prin noroaie şi la călătoria de 
după aceea, băgă de seamă ce se petrece, dar se mulţumi 
să-i laude obiceiurile alese, pe care le deprinsese alături de 
Zbyszko la curtea din Mazowsze. 

După care, adresându-i-se Jagienkăi, adăugă: 

—Ehei, Zbyszko!... Acesta s-ar putea descurca şi la 
curtea regelui! 

Dar după seara în care o sluji la cină, când trebui să se 
despartă pentru noapte, Hlawa, sărutându-i mâna 
Jagienkăi, duse la buze şi mâna Anulkăi, prilej cu care-i 
spuse: 

— Domnia Ta, nu numai că nu trebuie să te temi de 
mine, dar alături de mine să nu-ți fie frică de nimeni, că 
n-am să te dau nimănui. 


După care bărbaţii se culcară în odaia din faţă, iar 
Jagienka şi Anulka în iatac pe un pat larg şi moale. Nici 
una nu putu să adoarmă repede, mai ales fiica 
Sieciechowei se răsucea fără astâmpăr, aşa că după un 
timp, Jagienka îşi apropie capul de ea şi începu să-i 

şoptească: 

— Anula? 

— Da, ce-i? 

—Mi se pare mie, sau ţie îşi place grozav cehul 
acesta... Mă înşel? 

Întrebarea rămase fără răspuns, aşa că Jagienka stărui: 

— Eu te înţeleg... Hai, spune... 

Anulka nu răspunse nici de astă dată, dar îşi lipi buzele 
de obrazul stăpânei şi începu s-o sărute. 

Până când biata Jagienka începu şi ea să ofteze adânc. 

— Of, înţeleg şi eu, te înţeleg! şopti atât de încet, încât 
Anulka abia îi desluşi cuvintele. 


Capitolul XI 


DUPĂ O NOAPTE CEŢOASĂ ŞI UMEDĂ, urmă o zi bântuită de 
vânt, uneori luminoasă, alteori mohorâtă din cauza norilor 
care, goniţi de vijelie, se întreceau pe bolta cerească. 
Maćko porunci să pornească odată cu răsăritul soarelui. 
Păcurarul, care se învoise să-i călăuzească până la Colibe, 
susţinea că peste tot caii o să treacă, dar căruțele trebuiau 
desfăcute pe alocuri şi cărate bucată cu bucată, ca şi lăzile 
cu haine şi rezervele de hrană. Asta nu se putea face fără 
efort şi zăbavă, dar oamenii, căliţi şi învăţaţi cu greul, 
preferau să plece, decât să stea în hanul părăsit, aşa că 
porniră bucuroşi la drum. Până şi fricosul Wit, încurajat de 
cuvintele şi prezenţa păcurarului, nu mai era speriat. 

Îndată după ce părăsiră hanul, intrară într-o pădure cu 
copaci înalţi, prin care, mânând caii cu pricepere, se putea 
trece cotind printre trunchiuri şi fără să mai dezmembreze 
căruțele. La răstimpuri, vântul contenea, câteodată se 
pornea din nou cu o putere mare, izbind parcă trunchiurile 
pinilor cu aripile-i uriaşe, le îndoia şi le răsucea ca pe 
aripile unei mori de vânt, le frângea; pădurea se încovoia 

sub palele dezlănţuite şi chiar şi în pauzele dintre 
răbufnirile năprasnice nu înceta să urle şi să tune parcă 
înfuriată de această năvală chinuitoare. Când şi când, norii 
acopereau cu toiul lumina zilei; ploaia şfichiuia amestecată 
cu fulgi de zăpadă şi se întuneca de parcă scăpăta soarele. 
Atunci, Wit se pierdea iarăşi cu firea şi ţipa că „răul s-a 
îndârjit şi vrea să ne împiedice”, dar nu-l asculta nimeni, 
nici măcar sperioasa Anula nu-i mai lua în seamă vorbele, 
mai ales că cehul era atât de aproape că putea să-i atingă 
scara cu scara ei şi privea cu atâta curaj înainte, ca şi când 
voia să-l cheme la luptă pe însuşi diavolul. 

Dincolo de pădurea înaltă de pin, începea alta, 
căptuşită cu lăstari, apoi tufişuri prin care nu se mai 
puteau strecura. Aici, se văzură nevoiţi să desfacă 
atelajele, dar o făcură cu îndemânare şi cât ai clipi din 
ochi. Rotile, oiştile, şi părţile dinainte le cărară în spinare 
slujitorii puternici, ca şi lăzile şi rezervele de hrană. 
Câteva stadii drumul se dovedi foarte greu de străbătut, 
aşa că ajunseră abia spre seară la Colibe, unde păcurarii îi 
primiră bine şi îi asigurară că prin Râpa Dracului, mai 
degrabă de-a lungul ei, se putea ajunge la oraş. Aceşti 
oameni, învăţaţi cu pădurea, aveau parte arareori de pâine 
şi făină, dar nu răbdau de foame, fiindcă se hrăneau cu 
afumături, în special cu zvârlugi care mişunau prin toate 
bălțile. Işi cinstiră din belşug oaspeţii, întinzând mâinile, în 
schimb, după turtele de pâine. Erau printre ei femei şi 
copii, cu toţii negri de fum şi de smoală, dar era şi un ţăran 
mai în vârstă, de peste o sută de ani, care îşi amintea 
măcelul de la Łęczyca din 1331 şi distrugerea oraşului de 
teutoni. Macko, cehul şi cele două fete, deşi auziseră 
aceeaşi povestire şi de la priorul din Sieradz, îl ascultară 
cu interes pe acest bătrân care, aşezat lângă foc şi 
scurmând în el, părea că scoate la iveală şi propriile 
amintiri din tinereţe. La Łęczyca, ca şi la Sieradz nu 
cruţaseră nici măcar bisericile şi pe preoţi, iar sângele 
bătrânilor, al femeilor şi al copiilor se scurgea pe tăişurile 
cuceritorilor. Teutonii, mereu teutonii! Gândurile lui Macko 

şi ale Jagienkăi zburau într-una la Zbyszko, care se afla ca 
în gura lupului, în mijlocul unor oameni ce nu cunoşteau 
mila şi nici legile ospeţiei. Anulka murea de frică, deoarece 
nu era sigură că, dacă alergând pe urmele abatelui, nu vor 
nimeri şi ei printre aceşti oameni cruzi... 

Dar bătrânul începu după aceea să povestească despre 
bătălia de la Płowce, care încheiase năvala teutonilor şi la 
care luase şi el parte cu îmblăciul de fier în mâna, ca tânăr 
în pedestrimea alcătuită din ţăranii din satul lui. Doar în 
această bătălie pierise aproape tot neamul Grindină, aşa 
că Macko ştia bine toate amănuntele, cu toate acestea 
asculta şi acum ca pe ceva nou povestirea despre 
groaznicul măcel al nemților, când căzuseră ca un lan 
îndoit de vânt sub paloşele cavalerilor poloni şi puterea 
regelui polonez Łokietek... 

— Hm! Ţin minte şi acum, spuse bătrânul. Au încălcat 
pământul, au dat foc la târguri şi castele, ba, au căsăpit 
chiar şi copiii din leagăne, dar le-a venit şi lor sfârşitul. 
Ehei, a fost o mare bătălie. Închid ochii şi parcă văd 
câmpul de luptă... 

Îşi miji ochii şi tăcu, scormonind doar încet cărbunii pe 
vatră, până când Jagienka, nemaiputând să aştepte 
sfârşitul povestirii, îl întrebă: 

— Şi cum a fost? 

—Cum a fost? repetă bătrânul. Îmi aduc aminte 
câmpul, ca şi când m-aş uita acum la el; erau tufişuri şi în 
dreapta nişte mlaştini, şi o mirişte nu prea mare... Dar 
după bătălie, nu se mai vedeau nici tufişuri, nici mlaştini, 
nici miriştea, numai fiare pretutindeni, paloşe, topoare, 
sulițe şi armuri, una peste asta, de parcă acoperise cineva 
pământul sfânt cu ele... Niciodată n-am mai văzut atâta 
lume amărâtă şi atâta sânge omenesc... 

Inima lui Macko se întări la această amintire, aşa că 
zise: 

— Adevărat! Domnul lisus e milostiv! Au cotropit atunci 


556 


regatul ca un incendiu sau ca ciuma. Nu numai Sieradz şi 
Leczyca, dar au distrus şi multe alte oraşe. Ei şi? Norodul 
nostru e plin de viaţă şi are putere nesecată. Chiar dacă-l 
apuci de beregată, poţi să-l strângi de gât, ba îţi mai 
scoate şi dinţii din gură... Uitaţi-vă şi voi: regele Kazimierz 
a refăcut Sieradz şi Łęczyca atât de bine, că arată mai 
frumoase decât au fost, şi adunările se ţin în ele ca şi mai 
înainte, iar teutonii, după ce i-au bătut la Plowce, zac acolo 
şi putrezesc. Să dea Dumnezeu să aibă întotdeauna 
asemenea sfârşit! 


Țăranul încovoiat de ani, când auzi aceste cuvinte, 
începu să clatine din cap în semn de încuviinţare, iar în 
cele din urmă spuse: 

— Şi totuşi nu zac şi nu putrezesc. Regele ne-a poruncit 


nouă, pedestraşilor, să săpăm şanţuri după bătălie şi au 
venit şi ţăranii din împrejurimi să ne ajute la muncă, aşa că 
lopeţile lucrau pe întrecute. Apoi i-am aşezat pe nemți în 
şanţuri şi i-am acoperit cu pământ, ca să nu iasă vreo 
boală din ei, dar n-au rămas acolo. 

— Cum adică n-au rămas? Ce s-a întâmplat cu ei? 

—Eu n-am văzut, dar spun şi eu ce zice lumea. După 
bătălie, s-a iscat o viforniţă grozavă care a durat 
douăsprezece duminici, dar numai noaptea. Ziua strălucea 
soarele, iar noaptea vântoasa mai că-ţi rupea părul din 
cap. O mulţime de diavoli dădeau buzna prin vijelie, fiecare 
cu furca lui, şi care cum venea, buf cu furca în pământ şi 
scotea câte un teuton şi-l ducea în iad. Oamenii din Ptowce 
auzeau atâta hărmălaie, de parcă urlau haite de câini, dar 
nu înțelegeau dacă nemţii urlau de spaimă şi de jale sau 
diavolii de bucurie. Asta a ţinut până când preoţii au făcut 
sfeştania gropilor şi până când pământul a îngheţat tun la 
Anul Nou de nu mai intrau furcile în el. 

Aici tăcu şi după o clipă adăugă: 

—Dar să dea Dumnezeu, nobile cavaler, să aibă toţi 
acelaşi sfârşit cum ai zis şi Domnia Ta, că dacă eu n-o să 
mai trăiesc, băietanii ăştia doi o să trăiască şi n-o să mai 
vadă ce-au văzut ochii mei. 

Spunând acestea, începu să se uite la Jagienka şi la 
fiica Sieciechowei şi să se mire şi să dea din cap că sunt 
atât de frumoase. 

— Parcă sunt nişte maci în lanul de grâu, rosti. N-am 
mai văzut aşa ceva. 

Tăifăsuiră aşa o bună parte din noapte, apoi se duseră 
să se culce în colibe pe muşchi moale ca puful, înveliţi cu 
piei călduroase, iar după ce somnul adânc le odihni oasele, 
porniră a doua zi mai departe când se făcu ziua albă. 
Drumul prin râpă nu era de bună seamă prea uşor, dar nici 
prea greu, aşa că zăriră castelul de la Łęczyca încă înainte 
de apusul soarelui. Oraşul era ridicat din nou din cenuşă şi 
cărămidă roşie sau chiar din piatră. Avea ziduri înalte, 
turnuri de apărare şi biserici mai frumoase chiar decât 
cele de la Sieradz. La dominicani, aflară uşor veşti despre 
abate. Trecuse pe acolo, spusese că-i e mai bine şi cu 
câteva zile în urmă pornise mai departe pe drum. Macko 
nu ţinea neapărat să-l ajungă pe drum, întrucât hotărâse 
să le ducă pe cele două fete la Ptock, unde şi aşa le-ar fi 
dus abatele, dar pentru că se grăbea să ajungă la Zbyszko, 
îl îngrijoră altă ştire: anume că îndată după plecarea 
abatelui, râurile se umflaseră atât de mult, că nu era cu 
putinţă să meargă mai departe. Văzându-l pe cavaler cu o 
suită atât de mare, cu care, după cum spunea, se ducea la 
prinţul Ziemowit, dominicanii îl primiră foarte bine, ba 
chiar îi dăruiră lui Maćko o tăbliță de lemn de măslin, pe 
care era scrisă în latineşte o rugăciune către îngerul Rafal, 
patronul călătorilor. 

Şederea forţată la Łęczyca dură două săptămâni, timp 
în care unul dintre scutierii starostelui de la castel 
descoperi că cei doi flăcăiandri ai cavalerului care trecea 
pe acolo erau fete şi se îndrăgosti lulea de Jagienka. Cehul 

vru să-l provoace numaidecât la duel, dar pentru că asta se 
petrecea în ajunul plecării, Macko îl convinse să renunţe. 

Când porniră mai departe spre Płock, vântul zvântase 
drumurile, deoarece deşi cădeau ploi dese, ţineau puţin, 
cum se întâmplă de obicei primăvara. Erau şi calde, şi 
torențiale, fiindcă se împrimăvărase bine. Pe câmpuri, 
luceau prin brazde dâlme strălucitoare de apă, iar dinspre 
arături mirosea puternic a pământ ud. Mlaştinile se 
acoperiseră de calcea calului, prin păduri înfloriseră 
toporaşii şi pitulicile ciripeau cu înfocare printre ramuri. 
Inimile călătorilor se umplură de bucurie şi speranţă, mai 
ales că mergeau repede şi după şaisprezece zile de drum 
ajunseră la porţile oraşului. 

Ajunseră, însă, noaptea, când porţile erau închise, 
astfel că fură nevoiţi să înnopteze la un ţesător în afara 
zidurilor. Culcându-se târziu, fetele dormiră somn de piatră 
după oboseala drumului lung. Macko, pe care nici o 
călătorie nu era în stare să-l doboare, nu voi să le 
trezească şi se duse el însuşi în oraş, odată cu deschiderea 
porţilor, găsi uşor catedrala şi casa episcopului, unde 
prima noutate pe care o auzi fu ştirea că abatele murise cu 
o săptămână în urmă. 

Murise cu o săptămână înainte, dar după obiceiul de 
atunci se ţineau slujbe lângă sicriu şi parastase de şase 
zile, iar înmormântarea avea să aibă loc abia astăzi, 
urmată de pomenire şi ultimul parastas pentru cinstirea 
amintirii răposatului. 

Apăsat de îngrijorare, Macko nici nu se mai uită la 
oraşul pe care-l ştia puţin, de pe vremea când dusese 
maestrului o scrisoare de la prinţesa Alexandra şi se 
întoarse cât putu de repede la casa ţesătorului în afara 
zidurilor, spunându-şi: 

—De, acum i-a fost dat să moară, să-i fie ţărâna 
uşoară! N-ai cum să te împotriveşti, dar ce-o să fac eu 
acum cu fetele? 


Şi începu să chibzuiască dacă n-ar fi mai bine să le lase 
la prinţesa Alexandra, sau la prinţesa Anna Danuta, ori să 

le ducă la Spychâw. În timpul drumului, îi trecuse uneori 
prin minte că dacă s-ar arăta că Danuska nu mai trăieşte, 
n-ar fi rău ca Jagienka să fie aproape de Zbyszko. Nu se 
îndoia că Zbyszko va suferi şi o va plânge încă multă 
vreme pe răposata cea mai dragă din lume, dar era sigur 
că o fată ca Jagienka lângă el nu-l va lăsa nepăsător. Îşi 
aducea aminte că şi pe flăcăiandru, deşi îl trăgea inima 
spre pădurile şi codrii din Mazowsze, îl treceau fiorii lângă 
Jagienka. Din această pricină şi fiind convins că Danuska 
pierise, se gândise nu o dată ca în cazul morţii abatelui, să 
n-o mai trimită nicăieri pe Jagienka. Dar cum era lacom de 
pământ, era interesat şi de avuţia abatelui. Acesta se 
supărase într-adevăr pe ei şi îi ameninţase că nu le va lăsa 
nimic, dar dacă se răzgândise înaintea morţii? Era sigur că 
înscrisese ceva pe numele Jagienkăi, pentru că pomenise 
deseori despre asta la Zgorzelice, aşa că era cu putinţă ca 
prin Jagienka să capete şi Zbyszko ceva. Câteodată, Macko 
avea chef să rămână la Plock, să afle ce şi cum şi să 
rezolve această treabă, dar alungă repede din minte 
asemenea gânduri. „Eu o să mă străduiesc aici, se dojenea, 
pentru avere, iar flăcăul meu s-ar putea să-şi întindă 
mâinile spre mine din cine ştie ce temniţă teutonă şi să-mi 
ceară ajutorul”. Nu-i mai rămânea decât un singur lucru de 
făcut: s-o lase pe Jagienka în grija prinţesei şi a episcopului 
cu rugămintea de a nu lăsa pe nimeni s-o nedreptăţească. 
Dar asta nu-i prea plăcea lui Macko: „Fata are şi aşa, îşi 
spunea, o zestre pe cinste, iar dacă-l va moşteni şi pe 
abate, o s-o ia vreun mazurian, pe viul Dumnezeu, că nici 
ea n-o să mai rabde mult. Când mai trăia, răposatul Zych 
mi-a spus că încă de pe atunci parcă mergea pe cărbuni”. 
Şi-l cuprinse teama pe bătrânul cavaler, când se gândi că 
în acest caz Zbyszko n-o va lua nici pe Danusia, nici pe 
Jagienka, lucru pe care nu şi-l dorea pentru nimic în lume. 

—S-o ia pe cea care i-a sortit-o Dumnezeu, dar musai 
să fie una din ele. 


Mai hotări, în cele din urmă, ca înainte de toate să-l 
scape pe Zbyszko, iar pe Jagienka, dacă va fi silit să se 

despartă de ea, s-o lase sau la Spychów, sau la prinţesa 
Danuta, dar nu aici la Ptock, unde curtea era mult mai 
strălucitoare şi cavaleri chipeşi mai mulţi. 

Împovărat de aceste gânduri, se îndreptă cu paşi vioi 
către casa ţesătorului, ca să-i dea de ştire Jagienkăi de 
moartea abatelui. Spunându-şi în gând să n-o anunţe 
dintr-odată, deoarece vestea proastă şi neaşteptată putea 
să-i taie răsuflarea fetei şi să nu mai poată face copii. Când 
ajunse acasă, le găsi pe amândouă îmbrăcate, arătoase şi 
vesele ca nişte păsăruici, aşa că aşezându-se pe un 
scăunel, le ceru calfelor ţesătorului să-i aducă o cană de 
bere fiartă, după care încruntându-şi chipul şi aşa destul 
de aspru, spuse: 

— Auzi cum bat clopotele în oraş? Ia ghiceşte de ce, 
fiindcă doar nu-i duminică, iar pentru rugăciunea de 
dimineaţă este prea târziu. Ai vrea să-l vezi pe abate? 

— Sigur că aş vrea, se bucură Jagienka. 

— Ei, o să-l vezi ca şi pe regele Cwiek!. 

—Să fi plecat oare mai departe? 

— Sigur că a plecat. Nu auzi că bat clopotele? 

—A murit? strigă Jagienka. 

— Urează-i veşnică odihnă. 

Amândouă fetele  îngenuncheară  numaidecât şi 
începură să se roage cu glasurile ca nişte clopoței. Apoi 
lacrimile şiroiră pe obrajii Jagienkăi, fiindcă ţinea foarte 
mult la abatele care, deşi iute la mânie cu oamenii, nu 
nedreptăţea pe nimeni, împărțind binele cu amândouă 
mâinile, iar pe ea, care era şi fina lui o şi iubea ca pe 
propria fiică. Macko, aducându-şi aminte că era şi ruda lui 
şi a lui Zbyszko, se înduioşă şi plânse puţin, iar când 
durerea le mai trecu odată cu lacrimile, îi luă pe ceh şi pe 
cele două fete la biserică, unde se ţinea slujba de 
înmormântare. 

Înmormântarea avea loc cu mare fast. Cortegiul era 


1 Aici, cu sensul: niciodată. 

condus de însuşi episcopul Jakub de Kurdwanow şi luau 
parte toţi preoţii şi călugării de la mănăstirile din Płock. 
Băteau toate clopotele, se ţineau predici pe care nu le 
înţelegea nimeni afară de duhovnici, pentru că se rosteau 
în latineşte, după care clericii şi laicii reveniră la 
parastasul îmbelşugat de la casa episcopului. 

Maćko se duse şi el, luându-i cu sine şi pe cei doi copii 
de casă, întrucât, ca neam al răposatului şi cunoscut al 
episcopului, avea tot dreptul. Episcopul îl primi şi el ca pe 
o rudă a răposatului cu plăcere şi cinstea cuvenită, dar îi 
spuse îndată ce-l întâmpină: 

— Sunt şi nişte păduri înscrise pentru neamul Grindină 
din Bogdaniec, iar ce va rămâne, nu vor fi ale mănăstirilor 
şi ale abației, ci ale unei fine a lui, Jagienka de Zgorzelice. 

Macko, care nu se aştepta la prea mult, se bucură şi de 
păduri, iar episcopul nu băgă de seamă că unul dintre 
copiii de casă ai bătrânului cavaler îşi ridică ochii umezi şi 
albaştri ca albăstrelele la auzul numelui ei şi spuse: 

— Dumnezeu să-l răsplătească, dar aş fi preferat să 
trăiască. 

De aceea, Macko se întoarse şi-i zise mânios: 

— Taci din gură, că te faci de râs. 

Dar se întrerupse brusc, în ochi i se răsfrânse uimirea, 
după care faţa i se făcu şi mai aspră, ca de lup, fiindcă nu 
departe de el, lângă uşa prin care tocmai intra prinţesa 
Alexandra, îl văzu încovoiat într-o plecăciune curtenitoare 
pe Kuno Lichtenstein, acelaşi din cauza căruia era aproape 
să piară Zbyszko la Cracovia. 

Jagienka nu-l văzuse niciodată în viaţă pe Macko aşa: 
avea faţa suptă ca botul unui câine rău, de sub mustăţi îi 
sticleau dinţii, îşi răsuci cât ai bate din palme cingătoarea 
şi se îndreptă spre teutonul pe care-l ura. 

Dar se opri la jumătatea drumului şi începu să-şi treacă 
mâna mare prin păr. Îşi aminti la timp că Lichtenstein 
putea să se afle la curtea lui Ptock numai ca oaspete sau 
mai degrabă ca sol şi că dacă voia să-l lovească fără să-l 


562 


mai întrebe nimic, s-ar fi purtat întocmai ca Zbyszko pe 
drumul de la Tyniec. 

Având, însă, mai multă minte şi experienţă decât 
Zbyszko, se înfrână, îşi îndreptă brâul la loc, îşi însenină 
chipul, aşteptă, apoi, când prinţesa, după ce-i răspunse la 
plecăciune lui Lichtenstein, începu să discute cu preotul 
Jakub de Kurdwandw, se apropie de ea şi înclinându-se 
adânc, îi aduse aminte cine este şi că o socoteşte 
binefăcătoarea lui din cauza acelei scrisori pe care i-o 
dăruise atunci. 

Prinţesa abia îşi aducea aminte de faţa lui, dar îşi 
aminti cu uşurinţă de scrisoare şi de toată tărăşenia. Aflase 
şi ea ce se petrecuse la curtea vecină din Mazowsze; 
auzise de Jurand, de răpirea fiicei lui, despre cununia lui 
Zbyszko şi despre duelul lui pe viaţă şi pe moarte cu 
Rotgier. Toate acestea o făcuseră nespus de curioasă, ca o 
poveste cavalerească sau ca unul din acele cântece pe care 
le îngânau netrebnicii nemti, iar în Mazowia guslarii. Ea 
nu-i ura atât de mult pe cavalerii teutoni ca Anna Danuta, 
soţia prinţului Janusz, mai ales că, vrând s-o câştige de 
partea lor, se întreceau în laude şi închinăciuni însoţite de 
daruri bogate; dar de astă dată inima ei era de partea 
îndrăgostiţilor. Era gata să-i ajute şi, pe de altă parte, se 
bucura că-l are înainte pe omul care putea să-i povestească 
în amănunt firul întâmplărilor. 

lar Macko, care hotărâse dinainte să dobândească 
sprijinul şi oblăduirea prinţesei, văzând că îl asculta cu 
interes, îi istorisi cu mare plăcere despre soarta tristă a lui 
Zbyszko şi a Danusiei şi o înduioşă până la lacrimi şi asta 
cu atât mai mult că el resimţise mai mult decât oricine 
durerea lor. 

— N-am mai auzit niciodată ceva atât de înduioşător, se 


minună prinţesa. Cea mai mare suferinţă mă încearcă din 
cauză că Zbyszko s-a căsătorit cu ea, era soţia lui, şi n-au 
cunoscut fericirea. Ştii totuşi sigur că n-au cunoscut-o? 

— Ei, Dumnezeule atotputernic! răspunse Macko, chiar 

dacă ar fi încercat-o, el s-a cununat cu ea fiind bolnav 
seara, iar dimineaţa au luat-o! 

— Şi Domnia Ta crezi că teutonii? Pentru că pe la noi se 
vorbea că tâlharii, care i-au înşelat pe cruciați, dându-le 
altă fată. S-a vorbit de asemenea şi despre scrisoarea lui 
Jurand... 

—Asta n-a hotărât-o judecata oamenilor, ci a lui 
Dumnezeu. Se spune că Rotgier acesta a fost un mare 
cavaler care i-a învins pe cei mai puternici luptători, dar 
care a fost răpus de braţul unui flăcăiandru... 

— Oho, aşa flăcăiandru, se miră prinţesa zâmbind, că e 
mai bine să nu-i aţii calea. Adevărat, este o nedreptate! Şi 
răzbunarea este dreaptă, totuşi din ceilalţi patru, trei nu 
mai trăiesc, iar cel mai în vârstă, care a mai rămas, abia a 
scăpat de moarte, după câte am auzit. 

— Dar Danuska? Dar Jurand? întrebă Macko. Ei unde 
sunt? Tot Dumnezeu ştie şi dacă lui Zbyszko nu i s-a 
întâmplat ceva rău după ce a plecat la Malborg. 

— Ştiu, dar teutonii nu sunt toţi numai nişte feciori de 
câini, cum crezi Domnia Ta. Acolo, alături de maestru şi 
fratele său Ulryk, care este un cavaler, nu i se poate 
întâmpla nimic rău nepotului Domniei Tale, care doar avea 
şi scrisori de la prinţul Janusz. Numai să nu fi provocat la 
luptă vreun cavaler şi să fi murit, fiindcă la Malborg se află 
întotdeauna o mulţime de cavaleri vestiți din toate părţile 
lumii. 

— Ei, nu de asta mă tem eu, răspunse bătrânul cavaler. 
Numai să nu-l fi închis în vreo temniţă sau să nu-l fi omorât 
prin trădare şi să fi avut vreo armă la el, că de altceva nu 
mi-e frică. O singură dată a găsit pe unul mai puternic 
decât el, care l-a doborât în arenă, iar acesta a fost prinţul 
Henryk de Mazowsze. Cel care a fost episcop aici şi s-a 

îndrăgostit de frumoasa Ryngalla. Zbyszko, însă, era pe 
atunci un copilandru. Acum, l-ar chema la luptă de îndată 
pe unul singur, cu care am jurat şi eu să mă bat şi care se 
află acum aici. 

Spunând acestea, i-l arăta din ochi pe Lichtenstein care 
discuta cu voievodul de Ptock... 

Dar prinţesa îşi încruntă sprâncenele şi spuse cu glasul 
aspru, uscat, cum vorbea întotdeauna când o cuprindea 
mânia: 

—Ai jurat sau n-ai jurat, dar să nu uiţi că este în 
ospeţie la noi; cine vrea să fie oaspetele nostru, trebuie să 
ne respecte obiceiurile. 

— Ştiu, stăpână milostivă, o linişti Macko. Tocmai îmi 
strânsesem cingătoarea şi mă îndreptam spre el, dar m-am 
stăpânit, gândindu-mă că a venit ca sol. 

— Chiar aşa şi este. Printre ai lui, este un om de vază şi 
însuşi maestrul ţine cont de sfatul lui, nu-i refuză mai 
nimic. Poate chiar Dumnezeu a făcut să nu fie la Malborg, 
şi să nu se întâlnească din întâmplare cu nepotul Domniei 
Voastre, pentru că deşi Lichtenstein se trage dintr-un 
neam mare, se spune că este neînduplecat şi răzbunător. 
Te-a recunoscut? 

—Nu prea avea cum să mă recunoască, fiindcă nu m-a 
văzut. Pe drumul de la Tyniec aveam coifurile pe cap, iar 
pe urmă am fost o singură dată la el pentru Zbyszko, dar 
era seară, după care ne-am mai văzut doar la judecată. De 
atunci, m-am schimbat mult şi barba mi-a încărunţit. 
Acum, l-am văzut uitându-se la mine, dar se pare că numai 
pentru că vorbeam cu Luminăţia Ta, căci pe urmă şi-a 
întors liniştit privirile în altă parte. Pe Zbyszko l-ar fi 
cunoscut, dar pe mine m-a uitat, iar de jurământul meu 
poate că nici n-a auzit, având alte treburi mai însemnate. 

— Cum adică mai însemnate? 

—Păi tot atunci au jurat şi Zawisza de Garbów, şi 
Powata de Taczew, şi Marcin de Wrocimowie, şi Paszko 
Złodziej, şi Lis de Targowisko. Milostivă stăpână, oricare 
dintre ei ar fi doborât şi zece ca el, ce să mai vorbim de 
toţi odată! Era mai bine să nu se nască, decât să aibă 
asemenea paloş deasupra capului. Eu, însă, nu numai că 
n-am să-i mai aduc aminte de legământul meu, dar am să 
caut să-i dobândesc şi încrederea. 

— Şi de ce, mă rog? 

Faţa lui Macko deveni vicleană, asemănătoare cu capul 
unei vulpi bătrâne. 

—Ca să-mi dea o scrisoare cu care aş putea călători 
fără primejdie prin ţinuturile teutonilor şi să-l ajut la 
nevoie pe Zbyszko să scape. 

—Asta se împacă cu onoarea de cavaler? întrebă 
prinţesa zâmbind. 

—Se împacă, răspunse hotărât Maćko. Dacă, spre 
exemplu, l-aş ataca pe la spate, fără să-i strig să se 
întoarcă, m-aş face de ruşine, dar în timp de pace nici un 
cavaler adevărat nu s-ar da înapoi să ducă de nas cu 
ajutorul minţii un vrăjmaş. 

— Atunci, o să vă fac cunoştinţă, spuse prinţesa. 

Şi, înclinându-se către Lichtenstein, îi făcu cunoştinţă 
acestuia cu Macko, gândindu-se că dacă teutonul l-a 
recunoscut totuşi n-o să se întâmple nimic. 

Dar Lichtenstein nu-l recunoscuse, fiindcă îl văzuse 
într-adevăr pe drumul de la Tyniec cu coiful pe cap, iar mai 
apoi discutase o singură dată cu el, şi asta seara, când 
Macko venise la el să-l roage să-i ierte vina lui Zbyszko. 

Se înclină totuşi cu destulă mândrie, abia zărindu-i în 
spatele cavalerului pe cei doi copii de casă, frumoşi şi 
bogat îmbrăcaţi. Se gândi că nu oricine poate avea 
asemenea slujitori şi faţa i se mai lumină puţin, deşi 
continuă să-şi umfle trufaş buzele, lucru pe care-l făcea 

întotdeauna când n-avea de-a face cu cineva de sus. 

Prinţesa îi spuse, arătându-i-l pe Maćko: 

— Acest cavaler se duce la Malborg, şi eu însămi îl 
încredinţez bunăvoinţei marelui maestru. A auzit de 
consideraţia de care te bucuri Domnia Ta în sânul 
Ordinului şi ar dori să-i dai o scrisoare. 

Cu aceste cuvinte, prinţesa se îndreptă spre episcop, 
iar Lichtenstein îşi pironi ochii săi reci de oţel şi-l întrebă: 

— Ce pricină te face, Domnia Ta, să vizitezi modesta şi 
cuvioasa noastră reşedinţă? 

—O pricină cinstită şi cuvioasă, răspunse Maćko 
ridicându-şi pupilele. Dacă n-ar fi aşa, milostiva prinţesă 
nu şi-ar fi pus obrazul pentru mine. Dar afară de 
jurământul de credinţă, aş mai vrea să-l cunosc şi pe 
maestrul Domniei Voastre, care face pace pe pământ şi 
este cel mai vestit cavaler de pe lume. 

— Pentru  cine-şi pune obrazul milostiva şi 
binefăcătoarea noastră prinţesă, acela nu se va plânge de 
modesta noastră ospeţie; totuşi cât despre maestru, îl vei 
putea vedea cu greu, întrucât a plecat la Gdańsk, cu o lună 
în urmă, iar de acolo are să se ducă la Królewiec şi mai 
departe spre hotar, deoarece deşi este un iubitor de pace, 
trebuie să păzească pământurile călugărilor de încălcările 
trădătoare ale lui Witold. 

Auzind acestea, Maćko se îngrijoră atât de vizibil, încât 
Lichtenstein, ale cărui priviri nu scăpau nimic, spuse: 

— Văd că Domnia Ta voiai tot atât de mult să-l cunoşti 
pe marele maestru cât doreai să-ţi îndeplineşti legământul 
de credinţă. 

— Voiam, cum de nu! răspunse Macko repede. Aşadar, 
războiul cu Witold pentru Samogiţia este un lucru sigur? 

—L-a început el însuşi,  ajutându-i împotriva 
jurămintelor pe răzvrătiți. 

Urmă o clipă de tăcere. 

— Hm! Să dea Dumnezeu să izbândească Ordinul, aşa 
cum merită! rosti Macko într-un târziu. Dacă nu-l voi putea 
cunoaşte pe maestru, măcar o să-mi respect legământul. 

Dar contrar celor ce spunea, nici el nu prea ştia ce are 
de făcut deocamdată, şi se întrebă în gând cu simţământul 
unei mari îngrijorări. 

„Unde să-l caut pe Zbyszko acum şi unde să-l găsesc?” 

Era uşor de prevăzut că dacă maestrul a părăsit 
Malborg şi a plecat la război, nu mai are nici un rost să-l 
caute pe Zbyszko la Malborg, aşa că în orice caz trebuia să 
afle veşti mai precise despre el. Bătrânul Macko era de 
bună seamă tare descumpănit, dar pentru că era un om cu 
mintea ageră, hotări să nu mai piardă timpul şi să plece a 
doua zi mai departe. Obţinerea scrisorii de la Lichtenstein 
cu ajutorul prinţesei Alexandra, în care comturul avea 
încredere neţărmurită, nu se arătă prea dificilă. Căpătă 
deci scrisori către starostele de la Brodnica şi către mai 
marele botniţelor din Malborg, pentru care îi dărui totuşi 
lui Lichtenstein un pahar mare de argint, împodobit cu 
încrustături la Wrocław, din acelea pe care cavalerii le 
aveau aşezate de obicei pline cu vin la capul patului, ca în 
caz de nesomn să aibă la îndemână şi leacuri, şi bucurie. 
Mărinimia aceasta îl uimi puţin pe cehul care ştia că 
bătrânul cavaler nu prea era înclinat să risipească daruri 
pentru oricine, cu atât mai puţin pentru nemti, dar acesta 
îi zise: 

—Am procedat în acest fel, deoarece am jurat şi 
trebuie să mă lupt cu el; doar nu pot să sar la gâtul omului 
care mi-a făcut bine. Obiceiul de a-ţi bate binefăcătorul 
nu-i de pe la noi... 

— Oricum, e păcat de un pahar atât de frumos! 
răspunse cehul puţin prefăcut. 


lar Macko la acestea: 
—Eu nu fac nimic fără socoteală, nu te teme! Dacă 

Domnul lisus, milostivul, mă va ajuta să-l dobor pe neamt, 
o să-mi recapăt şi paharul, şi o mulţime de alte lucruri 
odată cu el. 

După care, începură să se sfătuiască amândoi împreună 
cu Jagienka ce să facă mai departe. Lui Macko, judecata îi 
spunea să le încredinţeze pe cele două fete la Płock 
prinţesei Alexandra, din cauza testamentului lăsat de 
abate, care se afla la episcop. Dar Jagienka se împotrivi cu 
toată puterea voinţei sale neînfrânte. Este adevărat că ar fi 
mers mai repede fără ele, pentru că nu mai era nevoie ca 
la popasurile de noapte să caute odăi separate şi nici să 
mai ţină seama de obiceiuri, de primejdie şi de felurite alte 
pricini. Dar ele nu plecaseră de la Zgorzelice ca să rămână 
la Ptock. Testamentul, de vreme ce este la episcop, n-o să 
dispară, iar în ceea ce le priveşte, dacă s-ar arăta că 
trebuie să rămână undeva pe drum, ar fi mai bine să fie 
lăsate sub oblăduirea prinţesei Anna, nu Alexandra, pentru 
că la cealaltă curte veneau mai puţini teutoni şi Zbyszko 
era iubit mai mult. Macko spuse într-adevăr, că mintea nu 
este însuşirea femeii şi nu se cuvine ca o fată „să 
conducă”, chiar dacă ar fi înţeleaptă; nu se împotrivi totuşi 
destul de hotărât, iar în curând cedă cu totul, când 
Jagienka, trăgându-l mai la o parte, începu să-i spună cu 
lacrimi în ochi: 

— Domnia Ta!... Dumnezeu se uită în inima mea şi ştie 
că mă rog în fiecare dimineaţă şi seară pentru Danuska şi 
pentru Zbyszko, pentru fericirea lor! Dumnezeu din cer 
ştie cel mai bine! Dar şi Hlawa, şi Domnia Ta ziceţi că ea a 
murit sau nu va scăpa vie din mâinile teutonilor, ceea ce 
dacă se va întâmpla aşa, eu... 

Aici, ezită un moment, lacrimile adunate sub pleoape îi 
şiroiră pe obraji şi încheie în şoaptă: 

— Aş vrea să fiu aproape de Zbyszko... 

Pe Macko îl podidiră lacrimile la aceste cuvinte, dar 
spuse: 

— Dacă cealaltă va pieri, Zbyszko nu se va mai uita nici 
la tine de jale. 

— Nici eu nu vreau să se uite la mine, vreau doar să fiu 
lângă el. 

— Tu ştii că eu aş vrea tot ce vrei şi tu; dar la primul 
necaz, el ar fi în stare să te certe... 

— N-are decât să mă certe, răspunse fata cu un zâmbet 
trist. Dar n-o s-o facă, fiindcă n-o să ştie că sunt eu. 

—O să te recunoască. 

—Ba n-o să mă recunoască. Nici Domnia Ta nu m-ai 
recunoscut. O să-i spui că nu sunt eu, ci Jasko, care 
seamănă leit cu mine. O să-i spui că a mai crescut şi gata, 
iar lui nici n-o să-i treacă prin cap că nu este Jasko... 

Bătrânul cavaler îşi aduse aminte ceva despre 
genunchii întorşi spre înăuntru, dar pentru că genunchi 
întorşi spre înăuntru aveau uneori şi băieţii, nu puteau fi o 
piedică, mai ales că Jasko avea într-adevăr faţa aproape la 
fel, iar părul, după ce se tunsese ultima dată, îi crescuse 
iarăşi mare şi-l purta în plasă ca şi ceilalţi copii de casă şi 
cavaleri. Din aceste motive, Macko cedă şi începură să 
vorbească despre drum. Aveau să plece în ziua următoare. 
Macko hotări să intre în ţinuturile teutone, să ajungă la 
Brodnica, acolo să prindă o limbă şi dacă maestrul ar fi, 
contrar prevederilor lui Lichtenstein, încă la Malborg, să 
se ducă la Malborg, iar dacă nu, să pornească pe hotar 
către Spychów, întrebând pe drum despre un tânăr cavaler 
polonez şi suita lui. Bătrânul cavaler se aştepta să afle mai 
uşor ceva despre Zbyszko la Spychow, sau la curtea 
prinţului Janusz de la Varşovia decât în altă parte. 

De bună seamă, a doua zi porniră. Se împrimăvărase cu 
totul, aşa că revărsarea apelor, mai exact a râurilor Skrwa 
şi Drweka, le tăia drumul, astfel că abia a zecea zi de la 
plecarea din Płock, trecură hotarul şi ajunseră la Brodnica. 
Târgul arăta curat şi dichisit, dar de la început se făcea 

simțită rânduiala nemţească, deoarece o spânzurătoare! 
uriaşă, de zid, ridicată în afara târgului lângă drumul spre 
Gorczenica, era îmbrăcată cu trupurile osândiţilor, printre 
care se afla şi o femeie. Pe turnul de strajă şi la castel 
flutura steagul cu mâna roşie pe câmpul alb. Călătorii nu-l 
găsiră totuşi acasă pe comtur, fiindcă plecase cu o parte 
din garnizoană şi în fruntea şlahtei din împrejurimile 
Malborgului. Aceste lămuriri i le dădu lui Macko un teuton 
bătrân, orb de amândoi ochii, care fusese odinioară comtur 
la Brodnica, iar mai apoi, legându-se de locuri şi castel, îşi 
trăia aici ultimele zile din viaţă. Acesta, când capelanul din 
partea locului îi citi scrisoarea lui Lichtenstein, îl primi 
bine pe Macko şi pentru că locuia în mijlocul populaţiei 
polone, vorbea foarte bine limba, aşa că le era mai uşor să 
discute cu el în polonă. Se întâmplase, de asemenea, cu 
şase săptămâni în urmă, să plece la Malborg, unde fusese 
chemat, ca un cavaler cu experienţă ce se afla, la sfatul de 
război, aşadar ştia ce se petrece în capitală. Întrebat de 
tânărul cavaler polonez, spuse că nu-şi aduce aminte 
numele, dar auzise de cineva care stârnise admiraţia de la 
început, deoarece, cu toată vârsta încă fragedă, venise 
învestit cavaler, iar pe de altă parte, luptase deja cu noroc 
într-un turnir, pe care marele maestru îl organizase după 
obicei pentru oaspeţii străini înainte de a pleca la război. 
Treptat, îşi aduse aminte chiar că pe cavalerul acela îl 
îndrăgise şi îl luase sub oblăduirea lui viteazul şi nobilul 
frate al maestrului, Ulryk von Jungingen, şi-i dăduse 
scrisori însemnate cu care tânărul plecase mai târziu 
probabil spre hotarul răsăritean. Macko se bucură nespus 
la aflarea acestor veşti, deoarece nu mai avea nici cea mai 
mică îndoială că acest tânăr cavaler era Zbyszko. Prin 
urmare, nu mai avea nici un rost să meargă la Malborg 
deocamdată, întrucât deşi marele hospitalier, alături de 
mulţi călugări dregători şi alţi cavaleri rămaşi în fortăreață 
ar fi putut să-i dea şi alte ştiri mai precise, totuşi nimeni nu 
i-ar fi putut spune unde anume se găseşte acum Zbyszko. 


1 Resturile acestei spânzurători s-au păstrat până în 1918. 

De altminteri, chiar Macko ştia cel mai bine unde să-l afle, 
fiindcă nu era prea greu de ghicit că umblă pe lângă 
Szczytno sau, dacă nu a găsit-o acolo pe Danusia, 
cercetează spre răsărit pe la castelele şi comturiile mai 
depărtate. 

Aşadar, fără să mai piardă timpul, porniră şi ei spre 
răsărit şi spre Szczytno. Inaintau cu spor, fiindcă oraşele şi 
târgurile dese erau unite cu drumuri largi, pe care teutonii 
sau mai degrabă neguţătorii stabiliţi în oraşe, le mențineau 
în stare bună, aproape nu mai prejos decât cele poloneze 
care apăruseră sub mâna vrednică de bun gospodar a 
regelui Kazimierz. Pe deasupra, şi vremea era minunată. 
Nopțile erau înstelate, zilele luminoase, iar în timpul 
mulsorii de după-amiază, adia un vânticel călduţ şi uscat, 
ce umplea piepturile oamenilor cu prospeţime şi sănătate. 
Pe câmpuri înverziră grânele, luncile se acoperiră de flori, 
iar pădurile de pin începură să împrăştie arome de răşină. 
Tot drumul până la Lidzbark, iar de acolo până la Dziatd6w 
şi mai departe la Niedzbórz, călătorii nu văzură nici un nor 
pe cer. Abia la Niedzbórz, noaptea, îi prinse o ploaie 
torențială cu trăsnete, pe care le auzeau prima dată în 
această primăvară, dar nu dură mult şi a doua zi străluci 
din nou o dimineaţă splendidă, trandafirie, aurie şi atât de 
luminoasă, încât cât vedeai cu ochii, totul sclipea ca o 
scoică de briliante şi perle, iar tot ţinutul părea că-i 
zâmbeşte cerului şi se bucură de viaţa năvalnică. 

Intr-o astfel de dimineaţă, cotiră de la Niedzbórz către 
Szczytno. Granița mazoviană nu era departe şi nu le-ar fi 
fost greu s-o ia spre Spychâw. La un moment dat, Maćko 
vru să schimbe drumul, dar cumpănind bine, preferă să 
ajungă mai întâi la cuibul înfricoşător al cavalerilor 
teutoni, unde se încheiase atât de trist o parte din soarta 
lui Zbyszko. Luându-şi un ţăran călăuză, îi porunci să ducă 
suita către Szczytno, cu toate că nu mai avea nevoie de 
călăuză, fiindcă de la Niedzbórz până acolo duce un drum 
încăpător pe care milele nemţeşti erau însemnate cu pietre 
albe. 

Călăuza mergea pe un mânz cu câteva zeci de paşi 
înainte, după ea călăreau Maćko şi Jagienka, apoi destul de 
departe în spate, cehul şi frumoasa Anulka, iar la urmă 
carele încărcate, înconjurate de slujitori înarmaţi. 
Culoarea trandafirie aproape că nu mai părăsea bolta 
cerului spre răsărit, deşi razele soarelui preschimbau în 
opale picăturile de rouă din iarbă şi de pe copaci. 

— Nu-ţi este frică să mergi la Szczytno? întrebă Maćko. 

— Câtuşi de puţin, răspunse Jagienka. Dumnezeu mă 
păzeşte, fiindcă sunt orfană. 

— Pentru că acolo nu respectă nici o credinţă. Cel mai 
rău câine a fost într-adevăr Danveld, pe care Jurand l-a 
omorât odată cu Gottfgryd... Aşa mi-a spus cehul. Al doilea 
după Danveld era Rotgier, care a căzut de mâna lui 
Zbyszko, apoi bătrânul ăsta crud şi înspăimântător, vândut 
diavolului... Lumea nu ştie nimic precis, dar eu gândesc că 
dacă Danuska a pierit, e vina lui. Se mai vorbeşte că şi ela 
avut parte de un necaz, dar prinţesa mi-a spus la Ptock că 
a scăpat cu viaţă. Cu el vom fi nevoiţi să ne măsurăm la 
Szczytno. Bine că avem scrisoarea de la Lichtenstein, 
fiindcă de el cred că şi feciorii de câini se tem mai mult 
decât de maestru... Se zice că se poartă de sus şi e fără 
milă, fiind şi răzbunător. Nu iartă nici cea mai mică 
nedreptate. Fără scrisoarea asta, n-aş fi venit atât de 
liniştit la Szczytno. 

— Şi cum îl cheamă pe bătrânul ăsta? 

— Zygfryd de Lowe. 

—Cu ajutorul lui Dumnezeu, o să ne descurcăm şi cu 
el. 

— De bună seamă! 

Aici, Macko izbucni în râs şi după un răstimp îşi urmă 
vorba: 

— Unde nu-mi spune prinţesa la Płock: „Vă tot plângeţi 

ca oile de lupi, iar lupii, din patru trei nu mai sunt în viaţă, 
pentru că i-au omorât oile”. Şi la drept vorbind, cam aşa şi 
este... 

— Dar Danuska şi tatăl ei? 

—Asta i-am răspuns şi eu prinţesei. Dar în sufletul 
meu, mă bucur că nici pe noi nu poţi să ne nedreptăţeşti 
fără primejdie. Acum, ştim şi noi, punem mâna pe topor şi 
lovim cu sete! Cât despre Danuska şi Jurand, este 
adevărat. Şi eu cred, ca şi cehul, că nu mai sunt pe lume, 
dar în faptă, nimeni nu ştie sigur... Mie îmi pare rău şi de 
Jurand ăsta, că şi în timpul vieţii a avut mult de suferit 
pentru fată, iar dacă a murit, apoi n-a murit de moarte 
bună. 

—Ori de câte ori îmi pomeneşte cineva de el, mă 
gândesc numaidecât la tata, care nu mai e pe lume, 
răspunse Jagienka. 

Şi în timp ce vorbea, îşi ridică ochii minunati. 

lar Maćko încuviinţă din cap şi zise: 

—E şi el la adunarea lui Dumnezeu şi în lumină 
veşnică, fără îndoială, fiindcă un om mai bun ca el nu mai 
era în tot regatul... 

— Chiar aşa, nu mai era! oftă Jagienka. 

Vorba le fu întreruptă de ţăranul-călăuză, care îşi struni 
mânzul deodată şi reveni în fugă la Macko strigând cu un 


glas ciudat, plin de teamă: 

—0O, pentru Dumnezeu! Uită-te şi Domnia Ta, cavalere, 
cine coboară spre noi de pe deal? 

— Cine, unde? exclamă Macko. 

— Uite colo! Cred că e vreun uriaş... 

Maćko şi Jagienka îşi opriră caii, priviră în direcţia 
arătată de călăuză, şi într-adevăr văzură pe înălţimea 
colinei, la o jumătate de stadie sau mai mult, o siluetă, ale 
cărei dimensiuni păreau că întrec cu mult pe ale unui om 


574 


obişnuit. 
— Spune adevărul, omul e mare, murmură Macko. 


După aceea, se încruntă, scuipă odată într-o parte şi 
rosti: 

— Să nu fie de deochi! 

— De ce te temi, Domnia Ta? întreba Jagienka. 

— Mi-am adus aminte că într-o dimineaţă ca asta, am 
văzut împreună cu Zbyszko pe drumul de la Tyniec spre 
Cracovia un uriaş asemănător. Atunci, am crezut că-i 
Walgierz Viteazul. Dar s-a arătat că era stăpânul de 
Taczew. Totuşi, nu ne-a fost de-a bună. Să nu ne fie de 
deochi. 

—Asta nu-i cavaler, pentru că merge pe jos, spuse 
încordându-şi privirea Jagienka. Văd că n-are nici o armă, 
afară de un ciomag în mâna stângă... 

— Şi pipăie cu el înainte, ca şi când ar fi noapte, 
adaugă Macko. 

— Abia se mişcă. Să fie vreun orb? 

—E orb, orb cum mă vezi şi cum te văd! 

Îndemnară caii şi după un răstimp se opriră înaintea 
bietului cerşetor care, coborând de pe colină foarte încet, 
îşi căuta drumul cu băţul înainte. 

Era într-adevăr un bătrân uriaş, deşi văzut de aproape 
încetă să li se mai pară astfel. Cercetară mai întâi dacă era 
cu totul orb. In loc de ochi, avea două găvane roşii. li 
lipsea de asemenea mâna dreaptă, în locul căreia avea un 
ghemotoc dintr-o cârpă murdară. Părul alb îi cădea până 
pe umeri, iar barba îi ajungea până la brâu. 

— Bietul om n-are nici slujitor, nici câine şi îşi caută 
singur drumul cu băţul, îl căină Jagienka. Pentru 
Dumnezeu, doar nu putem să-l lăsăm fără nici un ajutor. 
Nu ştiu dacă mă va înţelege, dar am să-i vorbesc în limba 
noastră. 

Spunând acestea, fata sări sprintenă de pe cal şi 

oprindu-se în faţa cerşetorului, se apucă să caute bani 
într-o pungă de la brâu. 

Auzind înaintea lui tropot de copite şi murmur de 
glasuri, cerşetorul întinse toiagul, apoi îşi înălţă capul, 
cum fac orbii. 

— Lăudat fie lisus Cristos! îi dădu bineţe fata. Bătrâne, 
înţelegi limba creştinilor? 

Când îi auzi glasul tânăr şi dulce, omul tresări, pe faţă 
îi fulgeră parcă o lumină ciudată, de emoție sau duioşie, îşi 
acoperi cu pleoapele găvanele goale ale ochilor şi deodată, 
aruncă băţul şi căzu în genunchi cu braţele întinse. 

—Ridică-te, şi aşa am să te ajut. Ce ai? întrebă 
Jagienka mirată. 

Dar el nu-i răspunse nimic, numai două lacrimi i se 
scurseră pe obraji, iar din gură îi ieşi un glas asemănător 
cu un geamăt: 

—Aa! A! 

— Pentru mila lui Dumnezeu, eşti mut? 

—Aa! A! 

Îngăimând astfel, ridică mâna; făcu mai întâi semnul 
crucii, apoi îşi trecu palma stângă de-a lungul buzelor. 

Neînţelegând ce vrea să spună, Jagienka se uită la 
Macko, care o lămuri: 

— Cred că îţi arată că i-au tăiat limba. 

— Ţi-au tăiat limba? întrebă fata. 

—A! A! A! repetă de câteva ori cerşetorul, clătinându-şi 
capul. 

După care arătă cu degetele spre ochi, apoi scoase din 
cârpă braţul drept fără mână, iar cu stânga făcu o mişcare 
asemănătoare cu o tăietură. 

Acum, înţeleseră amândoi. 

— Cine ţi-a făcut asta? îl întrebă Jagienka. 

Cerşetorul mai făcu de câteva ori semnul crucii în aer. 

— Cavalerii teutoni! răcni Macko. 

Bătrânul îşi plecă în semn de încuviinţare capul pe 

iept. 
i a înstăpâni o clipă de tăcere, doar Macko şi Jagienka 
priveau neliniştiţi unul la altul, deoarece aveau înaintea lor 
dovada neîndoielnică a lipsei de milă şi de măsură în 
aplicarea pedepselor prin care se distingeau cavalerii 
călugări. 

— Aspră rânduială! rosti în sfârşit Maćko, şi greu l-au 
mai pedepsit; numai Dumnezeu ştie dacă dreptatea a fost 
de partea lor. Asta n-o să aflăm niciodată. Dacă măcar am 
şti unde să-l ducem, că trebuie să fie un om din aceste 
locuri. Înţelege limba noastră, fiindcă sunt oameni simpli, 
aşa cum sunt şi în Mazowsze. 

— Înţelegi ce vorbim, nu-i aşa? întrebă Jagienka. 

Cerşetorul confirmă din cap. 

— Eşti de pe aici? 

— Nu, răspunse bătrânul prin semne. 

— Atunci, poate că eşti din Mazowsze? 

— Da. 

— Supus al prinţului Janusz? 

— Da. 

— Şi ce-ai făcut la teutoni? 

Bătrânul nu ştia să răspundă, dar pe faţă i se aşternu 
într-o clipă o durere atât de nemărginită, încât inima 
milostivă a Jagienkăi se înfioră de o compătimire şi mai 
mare, şi până şi Macko, care nu se lăsa impresionat de 
orice, îşi dădu cu părerea: 

— Mai mult ca sigur că l-au nedreptăţit, feciorii de 
câini, şi poate chiar fără vină. 

Jagienka lăsă să cadă în palma săracului câteva parale. 

— Ascultă, îi spuse. N-o să te părăsim. O să mergi cu 
noi în Mazowsze şi o să întrebăm în fiecare sat dacă nu-i 
satul tău. S-ar putea să aflăm. Acum, scoală-te, că nici noi 
nu suntem sfinţi. 

Dar el nu se ridică, din contră, se aplecă şi îi îmbrăţişă 

picioarele, lăsându-se parcă în grija ei şi mulţumindu-i. Pe 
chipul lui se răsfrângea mirarea şi chiar dezamăgirea. E cu 
putinţă ca, judecând după glas, să-şi fi dat seama că se află 
în faţa unei fete, dar în acest timp mâna lui nimeri peste 
cizmuliţele de piele, pe care le purtau în călătorie cavalerii 
şi scutierii lor. 

Ea, însă, spuse: 

—Aşa o să şi facem. O să sosească îndată căruțele 
noastre, o să te odihneşti şi o să mănânci. Dar n-o să mergi 
imediat în Mazowsze, pentru că noi trebuie să trecem mai 
întâi pe la Szczytno. 

La acest cuvânt, bătrânul sări drept în picioare. Groaza 
şi uimirea i se aşternură pe faţă. Îşi desfăcu braţele, parcă 
vrând să-i împiedice, iar din gură începură să-i iasă sunete 
sălbatice şi pline de spaimă. 

— Ce ai? exclamă Jagienka speriată. 

Dar cehul, care ajunsese cu puţin înainte împreună cu 
Anulka, şi îşi pironise privirile asupra cerşetorului, se 
întoarse deodată spre Macko cu faţa schimbată şi zise cu 
un glas ciudat: 

—Pe rănile Mântuitorului! stăpâne, dă-mi voie să 
vorbesc eu cu el, căci Domniile Voastre nici n-aveţi idee 
cine este! 

După care, fără să le mai ceară îngăduinţa, veni lângă 
cerşetor şi punându-i mâinile pe umeri, îl întrebă: 

— De la Szczytno vii? 

Parcă izbit de glasul lui, bătrânul se linişti şi înclină din 
cap. 

— Şi nu ţi-ai căutat copila acolo?... 

Un geamăt surd răspunse la această întrebare. 

Atunci Hlawa păli puţin, mai privi o clipă cu ochii lui de 
râs la trăsăturile bătrânului, după care rosti rar şi apăsat: 

— Domnia Ta eşti Jurand de Spychów! 

— Jurand! strigă Maćko. 

În clipa aceea, Jurand se clătină şi îşi pierdu 

cunoştinţa. Chinurile îndurate, lipsa mâncării şi greutăţile 
drumului îl vlăguiseră cu totul. Era a zecea zi de când 
mergea orbecăind, rătăcind şi căutând drumul cu băţul 
înaintea lui, flămând, trudit şi nesigur încotro merge. 
Neputând să întrebe de drum, ziua se conducea numai 
după căldura razelor solare, iar nopţile le petrecea prin 
şanţurile de lângă drum. Când se întâmpla să treacă 
printr-un sat, o aşezare ori când întâlnea oameni venind 
din sens opus, cerşea de pomană cu mâna şi cu glasul, dar 
rareori îl ajuta câte o mână miloasă, întrucât toţi îl 
socoteau un nelegiuit pe care-l ajunsese răzbunarea legii şi 
a dreptăţii. De două zile nu se hrănise decât cu coajă de 
copac şi frunze şi ajunsese să se îndoiască şi el că va 
ajunge vreodată în Mazowsze, când, aici, îl înconjuraseră 
inimi apropiate, milostive şi glasuri familiare, dintre care 
unul îi amintea glăsciorul dulce al fiicei, iar când după 
aceea îi pomeniseră şi numele lui, paharul suferințelor se 
umpluse. În sfârşit, inima i se strânsese în piept, gândurile 
i se răvăşiseră în cap şi s-ar fi prăbuşit cu faţa în pulberea 
drumului, dacă nu l-ar fi sprijinit braţele puternice ale 
cehului. 

Macko descălecă în grabă, după care amândoi îl luară 
şi-l târâră spre căruţe, unde îl întinseră pe un aşternut de 
fân. Acolo, Jagienka şi Anulka îl readuseră în simţiri, îl 
hrăniră şi îi dădură să bea vin. Văzând că nu poate să ţină 
ceaşca în mână, Jagienka îl ajută să înghită băutura. Îndată 
după aceea, căzu într-un somn de piatră din care avea să 
se trezească abia a treia zi. 

Între timp, ei ţinură repede un sfat scurt. 

— Într-un cuvânt, zise Jagienka. Acum, n-o să mai 
mergem la Szczytno, ci la Spychâw, ca să-l lăsăm într-un 
loc sigur, unde să aibă îngrijirea necesară. 

— Ai grijă ce spui! se amestecă Maćko. La Spychow am 
putea să-l trimitem numai pe el, nu e nevoie să mergem cu 
toţii, când putem să-l trimitem cu o singură căruţă. 

—Nu fac ce vreau eu, dar socotesc că de la el putem 

afla o mulţime de lucruri şi despre Zbyszko, şi despre 
Danuska. 

— Şi cum o să mă înţeleg cu el, de vreme ce n-are 
limbă? 

— Păi cine ţi-a arătat Domniei Tale că nu are, dacă nu 
chiar el? Vezi dar că putem să aflăm tot ce vrem şi fără să 
vorbim cu el. O să aflăm şi mai multe când o să ne 
obişnuim cu semnele pe care le face cu capul şi mâna. la 
întreabă-l, de pildă, dacă Zbyszko s-a întors de la Malborg 
la Szczytno şi o să vezi că va încuviinţa din cap sau se va 
împotrivi. O să facem la fel şi cu celelalte lucruri. 

— Adevărat! exclamă cehul. 

— Nici eu nu zic că nu-i adevărat, spuse Maćko, m-am 
gândit şi eu la asta, numai că eu întâi chibzuiesc şi pe 
urmă vorbesc. 

Cu aceste cuvinte, porunci căruţelor să întoarcă spre 
hotarul mazovian. Pe drum, Jagienka se apropia la 
răstimpuri de căruţa în care zăcea Jurand, temându-se să 
nu moară în somn. 

—Nu l-am recunoscut, îi spuse Maćko, dar nici nu-i de 
mirare. Era un om ca un bour! Mazurienii spuneau că 
dintre ei numai el putea să se măsoare cu Zawisza, iar 
acum arată ca un schelet. 

—Umblă vorba, zise cehul, că l-au răpus prin chinuri, 
deşi unora nu le vine să creadă că nişte creştini puteau să 
se poarte astfel cu un cavaler care şi el îl are patron tot pe 
Sfântul Jerzy. 

—A dat Dumnezeu că măcar Zbyszko i-a răzbunat 
onoarea. Acum puteţi să vedeţi şi voi ce deosebire este 
între noi şi ei. Nu-i aşa? Din patru feciori de câini, trei s-au 
prăpădit, dar în bătălie şi nimeni nu i-a retezat nici unuia 
limba în robie şi nici ochii nu i-a scos. 

— O să-i pedepsească Dumnezeu, îi linişti Jagienka. 


580 


Macko, însă, se întoarse spre ceh: 
— Dar tu cum l-ai recunoscut? 


—lLa început, nu l-am cunoscut nici eu, stăpâne, cu 
toate că l-am văzut după Domnia Ta. Dar parcă îmi umbla 
ceva prin cap şi cu cât mă uitam mai bine la el, cu atât 
aveam impresia... Mă rog, nu avea barbă şi nici părul alb, 
era un om bogat şi puternic; cum era să-l cunosc într-un 
cerşetor! Dar când jupâniţa a spus că mergem la Szczytno, 
şi el a început să urle, mi s-au deschis ochii numaidecât. 

Macko căzu pe gânduri. 

— De la Spychów, trebuie să i-l ducem prinţului care nu 
va trece cu vederea o insultă adusă unui om atât de 
însemnat. 

— Vor nega, stăpâne, i-au răpit copila prin trădare şi au 
negat, iar de stăpânul de la Spychâw vor spune că şi-a 
pierdut limba, mâna şi ochiul în bătălie. 

— Aşa este, căzu de acord Macko. Păi ei l-au răpit până 
şi pe prinţ odinioară. Nu poate lupta cu ei, fiindcă nu-i 
poate învinge, poate doar dacă-l va ajuta regele nostru. 
Lumea tot vorbeşte despre un război mare, dar nu e nici 
măcar unul mai mic. 

— Este unul cu prinţul Witold. 

— Slavă Domnului că măcar el îi socoteşte oameni de 
nimic... Ehei, cneazul Witold este un mare cneaz! Iar prin 
viclenie n-o să-l înfrângă, pentru că el este mai isteţ decât 
ei toţi la un loc. S-a întâmplat nu o dată să-l strângă câinii 
cu uşa şi să-i atârne sabia deasupra capului, dar el s-a 
târât ca un şarpe şi i-a muşcat... Să te fereşti de el când te 
bate, dar trebuie s-o faci şi cu mai multă grijă când te 
mângâie. 

— Aşa se poartă cu toţi? 

—Nu cu toţi, numai cu teutonii. Cu alţii, se arată un 

cneaz mărinimos! 

Aici, Macko rămase pe gânduri, vrând parcă să şi-l 
amintească mai bine pe Witold. 

—E cu totul alt om, nu e ca prinții de pe aici, rosti în 
sfârşit. S-ar fi cuvenit ca Zbyszko să se ducă la el, 
deoarece sub conducerea lui şi prin el poate izbândi cel 
mai mult împotriva teutonilor. 

Iar după o clipă adăugă: 

— Cine ştie dacă n-o să ne regăsim acolo amândoi, 
fiindcă tot acolo o să ne putem răzbuna cel mai bine. 

Apoi, vorbiră iarăşi despre Jurand, despre soarta lui 
nefericită şi nedreptăţile uriaşe pe care i le făcuseră 
cavalerii teutoni care mai înainte îi omorâseră fără motiv 
soţia iubită, iar după aceea, plătind răzbunarea cu 
răzbunare, îi răpiseră copila, şi pe el îl torturaseră cum 
nici măcar tătarii n-ar fi ştiut mai bine. Macko şi cehul 
scrâşniră din dinţi la gândul că până şi în eliberarea lui era 
o dovadă calculată de cruzime. Bătrânul cavaler îşi făgădui 
în sinea lui că se va strădui să afle cum s-a întâmplat totul 
cu adevărat şi după aceea le va plăti cu vârf şi îndesat. 

Cu asemenea vorbe şi gânduri parcurseră drumul până 
la Spychow. După ziua senină, urmă o noapte liniştită şi 
înstelată, astfel că nu se opriră nicăieri să se odihnească. 
Doar de trei ori lăsară caii să pască din belşug, trecură 
graniţa pe întuneric şi spre dimineaţă ajunseră, îndrumați 
de o călăuză plătită, în ţinutul Spychowului. Se vede că 
bătrânul Tolima ţinea totul cu mână de fier, fiindcă abia 
intrară în pădure, că le ieşiră în întâmpinare doi slujitori 
înarmaţi care, văzând că nu erau oşteni prea mulţi, ci doar 
un pâlc, nu numai că-i lăsară în pace, fără să-i întrebe de 
nimic, dar îi însoţiră şi prin locurile mai greu de trecut, 
ape revărsate şi mocirle, pe care nu le cunoşteau decât cei 
din împrejurimi. 

În cetăţuie, oaspeţii fură întâmpinați de Tolima şi 
preotul Kaleb. Vestea că sosise stăpânul adus de oamenii 
cu frica lui Dumnezeu, se răspândi ca fulgerul în 

garnizoană. Abia când văzură cum scăpase din mâinile 
teutonilor, se iscă o asemenea furtună de ameninţări şi 
mânie, încât dacă în temniţele de la Spychów s-ar mai fi 
găsit vreun cruciat, nici o putere omenească nu l-ar fi 
putut scăpa de la o moarte înfricoşătoare. 

„Argaţii” călări voiau să se repeadă spre hotar, să 
prindă câţi nemți vor putea şi să le arunce capetele la 
picioarele stăpânului, dar le potoli avântul Macko, care 
ştia că nemţii stau prin târguri şi întărituri, iar populaţia 
de prin sate era de acelaşi sânge, doar că trăia sub 
ocupaţie străină. Dar nici lărmuiala, nici strigătele, nici 
scârţâitul cumpenelor de la fântâni nu izbutiră să-l 
trezească pe Jurand, pe care-l cărară pe o piele de urs şi-l 
întinseră pe patul din odaia lui. Rămase lângă el preotul 
Kaleb, prietenul dintotdeauna, care-l iubea atâta şi care 
începu o rugăciune ca Mântuitorul lumii să-i redea 
nefericitului Jurand ochii, limba şi mâna. 

Osteniţi de drum, călătorii se duseră şi ei, după ce 
mâncară de dimineaţă, să se odihnească. Macko se trezi 
după ce trecuse bine de amiază şi-i porunci unui slujitor 
să-l cheme pe Tolima la el. 

Aflând de la ceh că Jurand le poruncise tuturor înainte 
de a pleca să-i dea ascultare lui Zbyszko, căruia îi lăsase 
moştenire Spychów prin gura preotului, îi spuse bătrânului 
cu glasul stăpânului: 

—Eu sunt unchiul stăpânului Domniei Tale, şi până 
când va veni el, eu voi porunci aici. 

Tolima îşi înclină capul cărunt, semănând puţin cu al 
unui lup, şi ducându-şi palma pâlnie la ureche, întrebă: 

—Nobile cavaler, Domnia Ta eşti stăpânul de la 


Bogdaniec? 

— Întocmai, răspunse Macko. De unde mă cunoşti? 

— Pentru că te-a aşteptat şi a întrebat de Domnia Ta 
stăpânul cel tânăr, Zbyszko. 


La auzul acestei veşti, Maćko sări drept în picioare şi, 
uitând de rangul lui, exclamă: 

— Zbyszko a fost la Spychow? 

— A fost, stăpâne; a plecat acum două zile. 

— Pentru Dumnezeu! De unde a venit şi unde s-a dus? 

—A venit de la Malborg, iar în drum a trecut pe la 
Szczytno, n-a spus, însă, unde a plecat. 

— N-a spus? 

— Poate că i-a spus părintelui Kaleb. 

— Ei, dragă Doamne, ne-am încrucişat pe drum! se 
miră Macko lovindu-şi pulpele cu palmele. 

Tolima îşi făcu mâna pâlnie şi la cealaltă ureche: 

— Ce spui, stăpâne? 

— Unde este preotul Kaleb? 

— Lângă patul bătrânului stăpân. 

— Cheamă-l aici! Sau nu... Mă duc eu la el. 

— Îl chem! răspunse bătrânul. 

Şi ieşi. Dar înainte de a-l aduce pe preot, intră 
Jagienka. 

— Vino încoace! Ştii că Zbyszko a fost aici acum două 
zile? 

Fata se schimbă într-o clipă la faţă, iar picioarele în 
pantaloni strâmţi îi tremurară sub ea. 

—A fost şi a plecat? întrebă cu inima bătând să-i 
spargă pieptul. Unde? 

— Acum două zile, dar încotro, poate că ştie preotul. 

— Trebuie să mergem după el! spuse fata hotărâtă. 


După o clipă, intră preotul Kaleb care, crezând că 
Macko îl cheamă să-l întrebe de Jurand, i-o luă înainte: 
— Încă doarme. 


— Am auzit că Zbyszko a fost aici? strigă Macko. 

—A fost. A plecat cu două zile în urmă. 

— Unde? 

—Nu ştia nici el... Să caute... S-a îndreptat spre 
hotarul Samogiţiei, unde acum e război. 

—Pe viul Dumnezeu! Părinte, spune-ne ce ştii despre 
el? 

— Ştiu doar ce-am auzit de la el. A fost la Malborg şi i-a 
câştigat încrederea fratelui maestrului, care-i cel dintâi 
cavaler printre ei. Din porunca lui, Zbyszko avea voie să 
caute pe la toate castelele. 

— Pe Jurand şi pe Danuska? 

—Aşa-i, dar pe Jurand nu-l căuta, fiindcă a aflat că nu 
mai trăieşte. 

— Spune de la început. 

— Îndată, numai să-mi trag sufletul şi să-mi vin în fire, 
pentru că vin de pe altă lume. 

— Cum adică de pe altă lume? 

— Din lumea în care nu se intră călare, ci numai prin 
rugăciune... şi de la picioarele Domnului Cristos, pe care 
L-am rugat să aibă îndurare pentru Jurand. 

— L-ai rugat să facă o minune? Ai asemenea putere? 
întrebă curios Macko. 

—Eu n-am nici o putere, dar Mântuitorul are. Dacă 
vrea, El poate să-i redea lui Jurand şi ochii, şi limba, şi 
mâna... 

— Numai să vrea, de putut poate, răspunse Maćko, că 
nu-i puţin lucru ce l-ai cerut. 

Preotul Kaleb nu mai răspunse nimic, poate că nu 
auzise, fiindcă avea ochii răvăşiţi şi se vedea că mai înainte 
uitase de sine în timpul rugăciunii. 

Aşa că acum îşi acoperi faţa cu mâinile şi o vreme 
rămase tăcut. Tresări în sfârşit, îşi şterse ochii cu palmele, 
după care zise: 

— Acum, poţi să mă întrebi. 

— Cum l-a câştigat Zbyszko pe primarul de Sambinsk 
de partea lui? 

— Acum, nu mai este primar de Sambinsk... 

-—Lasă asta... Fii cu luare-aminte la ce te întreb şi 
răspunde ce ştii. 

—L-a câştigat într-un turnir. Ulryk luptă bucuros în 
arenă, aşa că a luptat şi cu Zbyszko, deoarece erau o 
mulţime de oaspeţi la Malborg şi maestrul a pregătit 
întrecerile. Lui Ulryk i s-a rupt chinga de la şa, iar Zbyszko 
l-ar fi doborât uşor de pe cal, dar el văzând ce se întâmplă, 
a zvârlit spada şi l-a sprijinit pe călăreţul care se clătina. 

— Ei, ia te uită! se minună Maćko, întorcându-se spre 
Jagienka. Pentru asta l-a îndrăgit Ulryk? 

—Pentru asta. N-a mai vrut să lupte cu el şi l-a 
îndrăgit. Zbyszko i-a spus şi el necazul lui, iar celălalt, 
fiindcă se îngrijeşte de onoarea lui de cavaler, s-a mâniat 
grozav şi l-a dus la fratele său, maestrul, pe Zbyszko să se 
plângă. Dumnezeu o să-l mântuiască pentru asta, fiindcă 
printre ei nu se află prea mulţi cărora le place dreptatea. 
Zbyszko mi-a mai spus că de Lorche l-a ajutat mult, 
întrucât acolo este foarte respectat pentru neamul 
însemnat şi bogăţiile lui, iar el s-a arătat cu totul de partea 
lui Zbyszko. 

— Şi ce s-a ales de plângerea şi de mărturia aceea? 

— S-a ales că marele maestru i-a poruncit cu asprime 
comturului de la Szczytno să trimită degrabă la Malborg 
pe toţi prinşii şi întemniţaţii care se află la Sczytno 
împreună cu Jurand. În ce-l priveşte pe Jurand, comturul a 
răspuns în scris că a murit din cauza rănilor şi l-a îngropat 
acolo lângă biserică. Pe ceilalţi prinşi, i-a trimis şi printre 
ei era şi o smintită, dar Danusia noastră nu se afla. 

— Ştiu de la scutierul Hlawa, spuse Macko, că Rotgier, 
cel pe care l-a ucis Zbyszko, a pomenit şi el de fata cu 
minţile răvăşite de la curtea prinţului Janusz. A pretins că 
au luat-o drept fiica lui Jurand, iar când prinţesa i-a 

răspuns că o cunoşteau pe adevărata Danusia şi ştiau că 
este sănătoasă la minte, i-a răspuns: „într-adevăr, dar am 
crezut că duhul rău a preschimbat-o”. 

— Acelaşi lucru i l-a scris comturul şi maestrului, cum 
că fata aceea nu se afla în temniţă, ci în grija lor, după ce o 
luaseră de la tâlhari şi aceştia juraseră că era fiica lui 
Jurand preschimbată de duhul rău. 

— Şi maestrul a crezut? 

— Nici el nu mai ştia ce să creadă, dar Ulryk s-a 
supărat şi mai tare şi i-a cerut fratelui său să trimită la 
Szczytno un călugăr împreună cu Zbyszko, lucru care s-a şi 
întâmplat. Când au ajuns la Szczytno, nu l-au mai găsit 
acolo pe comtur care plecase la războiul cu Witold spre 
castelele din răsărit, ci doar pe ajutorul lui, căruia 
călugărul i-a poruncit să deschidă toate temniţele. Astfel 
că au căutat cât au căutat, dar n-au găsit nimic. Au luat şi 
oamenii la întrebări. Unul singur i-a spus lui Zbyszko că 
poate afla multe de la capelan, deoarece numai el se poate 
înţelege cu călăul mut. Dar călăul fusese luat de bătrânul 
comtur, iar capelanul plecase la Krolewiec la un 
congressus al duhovnicilor... Ei se adună mereu acolo şi 
trimit plângeri papei împotriva teutonilor, pentru că şi 
bieţii preoţi au de suferit de pe urma lor. 

—Mă mir numai că ei nu l-au găsit pe Jurand! observă 
Macko. 

— Pentru că se pare că bătrânul comtur l-a eliberat 
dinainte. Asta arată şi mai multă răutate decât dacă i-ar fi 
tăiat capul. Au vrut să sufere înainte de a muri chiar mai 
mult decât poate îndura un om de starea lui. Orb, mut şi 
fără mâna dreaptă, temeţi-vă de Dumnezeu!... Să nu poţi 
nimeri nici acasă şi nici pe drum să nu poţi cerşi o bucată 
de pâine... Credeau că va muri pe lângă vreun gard de 

foame sau se va îneca în vreo apă... Ce i-au mai lăsat? 
Nimic, doar amintirea, cine a fost şi cunoaşterea sărăciei. 
Păi asta înseamnă chinul chinurilor... Poate că şedea acolo 
pe undeva pe lângă biserică sau pe lângă drum, iar 
Zbyszko a trecut pe alături şi nu l-a recunoscut. Poate că şi 
el i-a auzit glasul lui Zbyszko, dar n-a putut să strige la el... 
Ehei... Mă podidesc lacrimile!... Dumnezeu a făcut o 
minune că l-aţi întâlnit, de aceea cred că o să facă una şi 
mai mare, deşi asta Îl roagă buzele mele păcătoase. 

— Ce-a mai spus Zbyszko? Încotro a plecat? se interesă 
Macko. 

—A spus aşa: „Ştiu că Danuska a fost la Szczytno, dar 
ei au răpit-o şi fie că au omorât-o, fie că au dus-o în altă 
parte. Bătrânul de Lowe a făcut-o şi aşa să-mi ajute 
Dumnezeu, n-am să mă odihnesc până n-am să-l găsesc”. 

—A spus şi asta? Atunci, a plecat spre comturiile 
răsăritene, dar acolo e război acum. 

— Ştia că este război şi de aceea s-a îndreptat către 
cneazul Witold. Zicea că mai degrabă o să-l ajute el 
împotriva teutonilor decât regele. 

— Hai la cneazul Witold! strigă Maćko. După care, se 
întoarse către Jagienka: 

— Vezi cât e de înţelept? N-am spus şi eu la fel? Am 
spus eu că va veni timpul să mergem la Witold... 

— Zbyszko trăgea nădejde, observă preotul Kaleb, că 
Witold va pătrunde în Prusia şi va cuceri castelele de 
acolo. 

— Dacă-i vor da timp, o s-o facă, răspunse Maćko. Ei, 
slavă Domnului, cel puţin acum ştim unde să-l căutăm pe 
Zbyszko. 

— De aceea şi trebuie să plecăm numaidecât! propuse 
Jagienka. 

— Taci din gură! o certă Maćko. Copiii de casă nu 
trebuie să dea sfaturi. 

Spunând acestea, se uită într-un fel anume la ea, parcă 
aducându-i aminte că este slujitor, iar ea înţelese şi tăcu. 

Macko se gândi o clipă şi spuse: 

— Acum, o să-l găsim pe Zbyszko, pentru că nu poate fi 
altundeva decât alături de cneazul Witold, dar trebuie să 
ştim mai întâi dacă mai are ceva de căutat pe lume afară 
de capetele teutone pe care le-a juruit? 

— Şi cum să aflăm? întrebă preotul Kaleb. 

— Dacă aş şti că preotul de la Szczytno s-a întors de la 
sinod, m-aş duce să-l văd, răspunse Macko. Am scrisorile 
de la Lichtenstein şi până la Szczytno pot să merg fără 
primejdie. 

—N-a fost nici un sinod, ci congressus, răspunse 
părintele Kaleb, iar capelanul trebuia să se fi întors de 
mult. 

— Atunci e bine. Lăsaţi restul în seama mea... O să-l iau 
cu mine pe Hlawa, pe cei doi copii de casă cu cai de luptă 
şi am să plec. 

— Şi pe urmă, la Zbyszko? întrebă Jagienka. 

—Pe urmă la Zbyszko, dar deocamdată tu o să rămâi 
aici să aştepţi până mă voi întoarce de la Szczytno. Cred că 
n-o să întârzii mai mult de trei, patru zile. Am oasele tari şi 
truda nu-i o noutate pentru mine. Mai înainte, însă, părinte 
Kaleb, te rog să-mi dai o scrisoare către capelanul din 
Szczytno. O să mă creadă mai uşor, dacă o să-i arăt 
scrisoarea Domniei Tale... deoarece preoţii au mai multă 
încredere între ei. 

— Oamenii vorbesc bine despre preotul de acolo, spuse 
părintele Kaleb. Şi dacă cineva ştie ceva, apoi el este 
acela. 

Aşa că, spre seară, pregăti scrisoarea, iar a doua zi, 

înainte ca soarele să răsară, bătrânul Macko nu mai era la 
Spychow. 


Capitolul XII 


JURAND SE TREZI DIN SOMNUL LUNG în prezenţa părintelui 
Kaleb şi uitând în somn ce se întâmplase cu el, dar neştiind 
unde este, începu să pipăie patul şi peretele lângă care se 
afla. Părintele Kaleb îl luă în braţe şi plângând de 
înduioşare, începu să vorbească: 

—Eu sunt! Eşti la Spychow! Frate Jurand! Dumnezeu 
te-a încercat greu... dar te afli printre ai tăi... te-au adus 
oameni cu credinţă în Dumnezeu... Frate, frate Jurand!... 

Şi strângându-l la piept, îl sărută pe frunte, găvanele 
ochilor, şi iarăşi îl strânse la piept, şi iar îl sărută. La 
început, Jurand parcă era ameţit şi părea că nu înţelege 
nimic, dar în cele din urmă, îşi trecu mâna stângă peste 
frunte şi pe cap, ca şi când voia să împrăştie norii grei de 
somn şi ameţeală. 

— Acum, mă auzi şi mă înţelegi? întrebă preotul Kaleb. 

Jurand dădu din cap în semn că aude, după care îşi 
duse mâna spre crucifixul de argint, pe care-l cucerise 
cândva de la un cavaler neamţ puternic, îl luă de pe 
perete, îl duse la buze, la piept şi i-l dădu preotului Kaleb. 

Dar acesta zise: 

— Te înţeleg, frate! El îţi rămâne şi aşa cum te-a scăpat 
din pământul robiei, tot aşa poate să-ţi întoarcă tot ce ai 
pierdut. 

Jurand arătă în sus cu mâna în semn că numai acolo va 
recăpăta totul şi îl podidiră iarăşi lacrimile, iar pe faţa-i 
chinuită i se răsfrânse o durere nespusă. 

Văzându-i mişcarea şi durerea, părintele Kaleb înţelese 
că Danuska nu mai trăieşte, astfel că îngenunche lângă pat 
şi zise: 

— Dumnezeu să-i dea odihnă şi lumina veşnică, amin! 

La acestea, orbul se ridică şi aşezându-se în capul 

oaselor pe pat, începu să rotească încet capul şi să dea din 
mână, de parcă voia să nege şi să-l oprească pe părintele 
Kaleb, dar nu se putură înţelege, întrucât în clipa aceea 
intră bătrânul Tolima, urmat de luptătorii din cetăţuie, 
paznicii, ţăranii mai în vârstă şi mai de vază de la Spychow, 
pădurarii şi pescarii, fiindcă vestea despre întoarcerea 
stăpânului se împrăştiase prin toată aşezarea de la 
Spychow. Aceştia îi îmbrăţişară picioarele, îi sărutară 
mâna şi izbucniră în hohote de plâns la vederea acestui 
schilod şi bătrân care nu mai amintea cu nimic de 
ameninţătorul Jurand dinainte, de spaima teutonilor şi 
învingătorul lor în toate întâlnirile. Dar pe cei care îl 
însoţiseră în campanii, îi cuprinse viforul mâniei şi feţele li 
se făcură palide şi îndârjite. În curând, începură să se 
adune în grupuri, să şoptească, să se împingă unii pe alţii, 
până când ieşi în faţă un luptător din garnizoana cetăţuii, 
totodată fierarul de la Spychow, un oarecare Sucharz; se 
apropie de Jurand, îi îmbrăţişă picioarele şi spuse: 

— Stăpâne, când te-au adus aici, am vrut să pornim 
îndată spre Szczytno, dar cavalerul care te-a adus nu ne-a 
îngăduit. Acum, învoieşte-ne Domnia Ta, că nu poţi să 
rămâi nerăzbunat. Să rămână tot ca mai de mult. Nu ne-au 
ruşinat şi n-o să ne ruşineze niciodată fără pedeapsă... 
Cum am fost la ei conduşi de Domnia Ta, o să ne ducem şi 
acum sub îndrumarea lui Tolima sau şi fără el. Musai să 
cucerim Szczytno şi să vărsăm sângele câinilor de acolo, 
aşa să-mi ajute Dumnezeu! 

—Aşa să ne ajute Dumnezeu! repetară zece- 
cincisprezece glasuri. 

— La Szczytno! 

— Avem nevoie de sânge! 

Şi într-o clipită, vâlvătaia cuprinse inimile înflăcărate 
ale mazurienilor. Chipurile începură să se încrunte, ochii 
să fulgere, ici şi acolo se auziră scrâşnete de dinţi. Dar 
după o clipă, glasurile şi scrâşnetele încetară, şi ochii 

tuturor se aţintiră asupra lui Jurand. 

La început, obrajii acestuia înfloriră, răsfrângându-i 
parcă îndârjirea şi dorinţa de luptă de altădată. Se ridică şi 
începu să caute din nou cu mâna pe perete. Oamenii avură 
impresia că-şi caută paloşul, dar degetele lui nimeriră 
peste crucea pe care preotul Kaleb o agăţase pe vechiul 
loc. 

O luă deci pentru a doua oară de pe perete, după care 
păli; se întoarse către oameni, îşi înălţă găvanele goale ale 
ochilor şi întinse crucifixul înainte. 

Se aşternu tăcerea. Afară, se lăsa înserarea. Prin 
ferestrele deschise pătrundea ciripitul păsărilor care se 
pregăteau de culcare pe sub streşini şi prin teii care 
creşteau în curte. Ultimele raze roşietice ale soarelui 
căzură în odaie peste crucea ridicată şi părul alb al lui 
Jurand. 

Fierarul Sucharz se uită la Jurand, apoi se întoarse spre 
tovarăşii lui, se uită o dată şi a doua oară, în sfârşit, îşi 
făcu semnul crucii şi ieşi din odaie. În urma lui, ieşiră tot 
atât de încet şi ceilalţi şi abia când se opriră în curte, 
începură să vorbească în şoaptă: 

— Ei, cum e? 

— Mergem sau ce facem? 

— Nu ne-a îngăduit! 

— Lasă răzbunarea în seama lui Dumnezeu. Se vede că 
şi sufletul i s-a schimbat. 


Aşa era, într-adevăr. 

În acest timp, în odaia lui Jurand mai rămăseseră 
numai preotul Kaleb, bătrânul Tolima şi împreună cu ei 
Jagienka şi Anula care, văzând mai înainte un grup de 
oameni înarmaţi mergând prin curte, veniseră şi ele să 
vadă ce se petrece. 

Jagienka, mai curajoasă şi mai sigură de ea decât 
Anulka, se apropie acum de Jurand. 

— Dumnezeu să te ajute, cavalere Jurand! îi ură. 


Suntem noi care te-am adus din Prusia până aici. 

La auzul glasului ei tânăr, faţa lui Jurand se lumină. Se 
vede că îşi aminti şi el în amănunt tot ce se petrecuse pe 
drumul de la Szczytno, fiindcă începu să-i mulţumească 
dând din cap şi punându-şi de câteva ori mâna pe inimă. 
Jagienka începu să-i povestească de-a fir a păr cum îl 
întâlniseră şi cum îl recunoscuse cehul Hlawa, care este 
scutierul cavalerului Zbyszko, şi cum îl aduseseră până la 
Spychów. li mai spuse şi despre ea că duce împreună cu 
altcineva paloşul, coiful şi scutul pentru cavalerul Macko 
de Bogdaniec, unchiul lui Zbyszko, care plecase de la 
Bogdaniec să-şi caute nepotul, iar acum se dusese la 
Szczytno şi după trei-patru zile o să se întoarcă la 
Spychow. 

Când auzi de Szczytno, Jurand nu se mai sperie 
într-adevăr ca mai înainte pe drum, totuşi o mare nelinişte 
se aşternu pe faţa lui. Jagienka îl asigură, însă, că bătrânul 
cavaler Macko era pe cât de viclean, tot pe atât de viteaz şi 
nu se lăsa dus de nas de nimeni, iar afară de asta, are 
scrisori de la Lichtenstein, cu care poate să umble 
pretutindeni fără primejdie. Aceste cuvinte îl liniştiră în 
bună măsură; se vedea că vrea să întrebe de multe lucruri, 
dar neputând s-o facă, suferea din greu, ceea ce văzând, 
fata cu mintea ageră îi spuse: 

— După ce o să mai stăm de vorbă, o să ne înţelegem 
foarte bine. 


La acestea, el zâmbi iarăşi, întinse mâna spre ea şi 
punându-i-o fără să vadă pe cap, o ţinu aşa un răstimp, 
binecuvântând-o parcă. Fireşte, îi datora mult, dar afară 
de asta era limpede că-i plăceau tinereţea şi glasul ei 
amintind de ciripitul unei păsăruici. 

Într-adevăr, după aceea, când se ruga, lucru pe care-l 
făcea aproape toată ziua, sau când nu era cufundat în 
somn, o căuta cu mâna pe lângă el, iar când n-o găsea, îi 
era dor de glasul ei şi-i dădea de ştire părintelui Kaleb şi 
lui 'Tolima prin tot felul de mijloace că vrea să-l aibă lângă 
el pe fermecătorul copil de casă. 

Şi ea venea întotdeauna, deoarece inima ei bună se 

milostivea sincer de el, iar afară de asta, timpul îi trecea 
mai repede alături de el în aşteptarea lui Macko, a cărui 
şedere la Szczytno se lungea ciudat de mult. 

Trebuia să se întoarcă după trei zile, dar se scurse în 
zadar a patra şi a cincea. Într-a şasea, spre seară, fata 
îngrijorată tocmai voia să-l roage pe Tolima să trimită 
oameni să afle ce-i cu el, când din stejarul de strajă primiră 
semn că nişte călăreţi se apropie de Spychow. 

Curând, copitele duruiră într-adevăr pe podul coborât 
şi în curte intră scutierul Hlawa însoţit de un slujitor. 
Jagienka, care coborâse dinainte din odaia de sus şi 
aştepta în curte, se repezi la el înainte de a descăleca. 

— Unde-i Macko? îl întrebă cu inima bătând de teamă. 

—A plecat la cneazul Witold, iar Domniei Tale îţi 


porunceşte să-l aştepţi aici, răspunse scutierul. 


Capitolul XIII 


AFLÂND CĂ TREBUIE SĂ RĂMÂNĂ LA Spychow din porunca 
lui Macko, de uimire, părere de rău şi supărare, Jagienka 
nu mai fu în stare să îngaime nici un cuvânt. Rămase cu 
ochii ţintă asupra cehului care, înțelegând cât era de 
neplăcută vestea pe care i-o adusese, îi propuse: 

—Aş vrea să-ţi dau seamă Domniei Tale şi despre 


ce-am aflat la Szczytno, pentru că sunt foarte multe noutăţi 
însemnate. 

— Dar despre Zbyszko sunt? 

— Nu, numai de la Szczytno, ştiţi că... 

— Înţeleg! Copilul de casă să scoată şeile de pe cai, iar 
tu vino cu mine. 

Şi spunându-i slujitorului să îndeplinească porunca, îl 
lua pe ceh cu ea. 

—De ce ne-a părăsit Maćko? De ce noi trebuie să 

rămânem la Spychow şi de ce v-aţi mai întors voi? întrebă 
dintr-o răsuflare. 

—Eu m-am întors, răspunse Hlawa, pentru că aşa mi-a 
poruncit Macko. Voiam să mă duc şi eu la război, dar 
porunca-i poruncă. Cavalerul Maciek mi-a spus aşa: „Tu 
întoarce-te, ai grijă de jupâniţă şi aşteaptă noutăţi de la 
mine. E cu putinţă s-o însoţeşti la Zgorzelice, fiindcă nu se 
poate duce singură”. 

— Pentru Dumnezeu! Ce s-a întâmplat? Au găsit-o pe 
fiica lui Jurand? Aşadar, Macko n-a plecat la Zbyszko, ci 
după Zbyszko? Ai văzut-o? Ai vorbit cu ea? Pe ea de ce n-ai 
adus-o şi unde este acum? 

Cehul, ascultându-i năvala întrebărilor, îi făcu o 
plecăciune adâncă şi-i zise: 

—Să nu te superi, Luminăţia Ta, că n-o să-ţi pot 
răspunde la toate întrebările deodată, că nu-i chip; o să le 
iau pe rând, dacă mă învoieşti. 

— Bine! Au găsit-o sau nu? 

—Nu, dar se ştie sigur că a fost la Szczytno, apoi au 
dus-o spre castelele răsăritene. 

— Şi noi de ce trebuie să aşteptăm la Spychow? 

— Păi, dacă o vor găsi?... Atunci, vezi şi Luminăţia Ta 
că... de bună seamă n-ar mai avea rost... 

Jagienka tăcu, doar obrajii i se rumeniră. 

Dar cehul urmă: 

— Am crezut şi încă mai cred că din mâinile feciorilor 


de câini n-o vom smulge vie, dar totul stă în puterea lui 
Dumnezeu. Trebuie să povestesc totul de la început. Am 
ajuns la Szczytno şi gata. Cavalerul Macko i-a arătat 
ajutorului de primar scrisoarea lui Lichtenstein, iar acesta, 
deoarece fusese în tinereţe scutierul lui Kuno, i-a sărutat 
pecetea de faţă cu noi, ne-a primit în ospeţie şi n-a bănuit 
nimic. Dacă am fi avut câţiva ţărani prin împrejurimi, am fi 

putut cuceri şi castelul, atâta încredere avea în noi... N-am 
întâmpinat nici o piedică nici când ne-am dus la preot, cu 
care am stat de vorbă două nopţi încheiate şi am aflat 
lucruri ciudate, pe care le ştia de la călău. 

— Călăul e mut. 

—E mut, dar ştie să-i spună totul prin semne preotului 
care-l înţelege ca şi când i le-ar spune prin viu grai. 
Lucruri de pomină şi cred că aici e mâna lui Dumnezeu. 
Călăul i-a tăiat mâna lui Jurand, i-a smuls limba şi i-a picat 
smoală topită în ochi. Când este vorba de un bărbat, nu se 
dă în lături de la nici un chin şi dacă i s-ar porunci să-l 
sfâşie cu dinţii, ar face-o şi pe asta. În schimb, asupra unei 
fete nevinovate n-ar ridica mâna să-l pici cu ceară. Şi asta 
numai din pricină că a avut şi el o singură fată cândva, pe 
care o iubea grozav şi pe care teutonii... 


Aici, Hlawa se poticni şi nu ştia cum să vorbească mai 
departe, ceea ce văzând, Jagienka întrebă: 
— De ce vrei să-mi spui de fata călăului? 


— Fiindcă are legătură, răspunse cehul. Când tânărul 
nostru stăpân l-a căsăpit pe cavalerul Rotgier, bătrânul 
comtur Zygfryd a turbat nu alta. La Szczytno se vorbea că 
Rotgier era fiul lui, şi preotul a adeverit că nici un tată nu 
şi-a iubit fiul mai mult. Şi drept răzbunare, şi-a vândut 
sufletul diavolului, lucru pe care călăul l-a văzut! Vorbea 
cu mortul ca şi cu Domnia Ta, iar celălalt râdea la el din 
sicriu, aci scrâşnea din măsele, aci îşi lingea buzele de 
bucurie că bătrânul comtur i-a făgăduit capul stăpânului 
Zbyszko. Dar pentru că atunci nu avea cum să ajungă la 
stăpânul Zbyszko, deocamdată a poruncit să-l tortureze pe 
Jurand, apoi i-a pus limba şi mâna în sicriul lui Rotgier 
care a început să le mănânce crude. 

— Mi-e groază să te mai ascult. În numele Tatălui, al 

Fiului şi al Sfântului Duh, amin! rosti Jagienka. 

Şi ridicându-se, mai puse lemne pe foc, fiindcă se 
înserase de-a binelea. 

—Păi cum! continuă Hlawa. Nu ştiu cum va fi la 


Judecata de apoi, pentru că ce-i al lui Jurand, trebuie să se 
întoarcă la el. Dar asta nu-i pentru mintea omenească. 
Călăul a văzut toate acestea. După ce l-a săturat pe strigoi 
cu carne de om, bătrânul comtur s-a dus să-i aducă şi 
copila lui Jurand, fiindcă celălalt se vede că-i şoptise că ar 
vrea să bea zeamă de sânge nevinovat... Dar călăul care, 
cum am mai spus, face de toate, dar nu poate nedreptăţi o 
fată, se tupilase mai înainte pe scară... Ne-a spus preotul 
că nu e întreg la minte, dar asta pricepe şi el, iar la nevoie 
nu-l întrece nimeni în şiretenie. S-a aşezat deci pe scară şi 
a aşteptat să vină comturul. Acesta a auzit răsuflarea 
călăului, i-a zărit pupilele lucind şi s-a înfricoşat că este 
strigoiul. În acest timp, călăul l-a izbit cu pumnul în 
grumaz! Credea că o să-i rupă şira spinării, aşa că n-o să 
se vadă nici un semn, dar nu l-a omorât. Comturul, însă, 
şi-a pierdut cunoştinţa şi s-a îmbolnăvit de spaimă, iar 
după ce s-a însănătoşit, i-a fost frică s-o mai năpăstuiască 
pe fiica lui Jurand. 

— În schimb, a îndepărtat-o. 

—A dus-o cu el şi l-a luat şi pe călău. Nu ştia căelo 
apărase pe Danusia. A crezut că e vreo putere neînţeleasă, 
rea sau bună. A preferat să nu-l lase la Szczytno. Se temea 
de mărturia lui. E mut, dar la judecată, ar putea spune tot 
ce ştie cu ajutorul capelanului. Astfel că preotul i-a spus în 
cele din urmă, cavalerului Macko aşa: „Bătrânul Zygfryd 
n-o s-o omoare pe fiica lui Jurand, pentru că se teme, şi 
chiar dacă i-ar porunci altcuiva, câtă vreme trăieşte 
Diederich, nu va izbuti; mai ales că a mai apărat-o o dată”. 

— Preotul ştia unde a dus-o? 

—Nu ştia prea bine, dar auzise vorbindu-se ceva 
despre Ragneta, un castel care se află nu departe de 
graniţa cu Lituania sau Samogiţia. 

— Şi Macko ce-a zis? 

— Cavalerul Macko, auzind aceasta, mi-a spus a doua 
zi: „Dacă-i aşa, s-ar putea s-o şi găsim, iar eu trebuie să 
alerg cât mai repede la Zbyszko, ca să nu se lase păcălit în 
privinţa Danusiei, aşa cum s-a întâmplat cu Jurand. N-au 
decât să-i spună că i-o înapoiază, numai dacă vine s-o ia, şi 
o să se ducă, iar abia atunci bătrânul Zygfryd se va 
răzbuna pe el din cauza lui Rotgier într-un fel cum nu s-a 
mai pomenit”. 

— Este adevărat! strigă liniştită Jagienka. De vreme ce 
s-a grăbit, aşa e chiar mai bine. 

Iar după o clipă, adresându-i-se lui Hlawa: 

— Numai că a greşit, când te-a trimis aici. La ce bun să 
ne păzeşti aici la Spychow? O să ne păzească şi bătrânul 
Tolima, iar acolo i-ai fi de folos lui Zbyszko, fiindcă eşti şi 
puternic, şi mintos. 

— Dar în caz de ceva, cine o să te însoţească, stăpână, 
până la Zgorzelice? 

—lLa nevoie, poţi să vii aici înaintea lor. Dacă au de 
trimis vreo veste, o s-o trimită prin tine şi atunci o să mă 
duci şi la Zgorzelice. 

Cehul îi sărută mâna şi întrebă cu glas mişcat: 

— Aşadar, în tot acest timp, ai să rămâi aici? 

— Dumnezeu are grijă de orfani! O să rămân. 

— Şi n-o să ţi se urască? Ce-o să faceţi aici? 

—0O să-L. rog pe Domnul lisus să se întoarcă Zbyszko cu 
bine, iar vouă să vă dea sănătate tuturor. 


Şi spunând acestea, izbucni într-un plâns cu suspine. 
Scutierul se înclină din nou înaintea ei. 

— Eşti ca un înger din cer, se bucură. 


Capitolul XIV 


JAGIENKA ÎŞI ŞTERSE LACRIMILE ŞI SE DUSE cu scutierul la 
Jurand să-i spună noutăţile. Îl găsi într-o odaie mare cu o 
lupoaică îmblânzită la picioare, stând cu preotul Kaleb, 
Anulka şi bătrânul Tolima. Preotul de la Spychów, care era 
totodată şi cântăreţ, le cânta la lăută un cântec despre o 
luptă mai de demult a lui Jurand cu „teutonii spurcaţi”, iar 
ei, rezemându-şi capetele în mâini, ascultau cufundaţi în 
îngândurare şi tristeţe. În odaie luminau razele Lunii. 
După o zi aproape răcoroasă, se lăsase o seară liniştită, 
foarte călduroasă. Ferestrele erau deschise şi în lumina 
Lunii se vedeau rotindu-se prin încăpere cărăbuşii care 
roiau prin teii ce creşteau în curte. În cămin, mocneau 
totuşi câteva reteveie la care un slujitor încălzea miedul 
amestecat cu vin întăritor şi mirosind a ierburi. 

Cântărețul sau mai degrabă preotul Kaleb tocmai 
începea un cântec nou „Despre încăierarea cu noroc”: 


Trece Jurand trece 
Pe roibu-i călare... 


când intră Jagineka şi spuse: 

— Lăudat fie lisus Cristos! 

— În vecii vecilor, răspunse preotul Kaleb. 

Jurand şedea pe o laviţă cu coatele sprijinite de spătar, 
dar când îi auzi glasul, se întoarse repede spre ea şi o 
întâmpină dând din capul alb ca laptele. 

—A venit scutierul lui Zbyszko de la Szczytno, îi aduse 


la cunoştinţă fata, şi a adus noutăţi de la capelan. Macko 
nu se mai întoarce aici, fiindcă a plecat la cneazul Witold. 
— Cum adică nu se mai întoarce? întrebă părintele 

Kaleb. 


Aşa că ea începu să-i povestească tot ce aflase despre 
Zygfryd, cum se răzbunase pentru moartea lui Rotgier, 
despre Danusia, cum bătrânul comtur vrusese să i-o ducă 
lui Rotgier, ca să-i bea sângele nevinovat, şi cum o apărase 
pe neaşteptate călăul. Nu-i ascunse nici că Macko 
nădăjduia acum ca împreună cu Zbyszko s-o găsească pe 
Danusia, s-o ia înapoi şi s-o aducă la Spychâwa, pricină din 
care el plecase la Zbyszko, iar lor le poruncise să rămână 
aici. 

Şi la sfârşit, parcă de tristeţe sau de jale, glasul începu 
să-i tremure, iar când încheie, în încăpere se aşternu 
tăcerea. Doar în teii care creşteau în curte răsunau 
trilurile privighetorilor, care păreau să pătrundă prin 
ferestrele deschise în toată odaia. Ochii tuturor se 
îndreptară către Jurand care, cu ochii închişi şi capul dat 
pe spate, nu dădea nici un semn de viaţă. 

— Auzi, stăpâne? îl întrebă în cele din urmă preotul 
Kaleb. 

Suferindul îşi dădu capul şi mai mult pe spate, ridică 
mâna stângă şi arătă cu degetul spre cer. 

Strălucirea Lunii îi cădea drept pe faţă, pe părul coliliu, 
pe ochii stinşi; se citea pe această faţă atâta suferinţă şi în 
acelaşi timp atâta încredere în voinţa lui Dumnezeu, încât 
toţi aveau impresia că văd doar sufletul slobozit din 
cătuşele trupului, care, rupt pentru totdeauna de viaţa 
pământească, nu mai zăreşte şi nu mai aşteaptă nimic. 

Aşa că iarăşi se înstăpâni tăcerea şi iarăşi se auzeau 
numai cântecele privighetorilor, care se revărsau în toată 
curtea şi în odaie. 

Pe Jagienka însă, o cuprinse deodată o milă nespusă şi 
copilărească parcă de acest bătrân nefericit şi lăsându-se 
în seama primului impuls, se repezi la el şi apucându-i 
mâna, începu să i-o sărute şi s-o ude cu lacrimi. 

—Şi eu sunt orfană! strigă din adâncul inimii 
îndurerate, nu sunt copil de casă, ci Jagienka de 

Zgorzelice. Maćko m-a luat cu el, ca să mă scape de 
oamenii răi, dar acum o să rămân cu Domnia Ta până când 
Dumnezeu ţi-o va trimite pe Danusia. 

Jurand nu arătă nici o mirare, de parcă ştia dinainte că 
era fată, mulţumindu-se s-o strângă la piept, iar ea, 
continuând să-i sărute mâna, urmă cu glasul întrerupt din 
suspine: 

—Am să rămân cu Domnia Ta, iar Danuska o să se 
întoarcă... O să plec pe urmă la Zgorzelice... Dumnezeu 
veghează asupra orfanilor! Nemţii l-au omorât şi pe tatăl 
meu, dar iubirea Domniei Tale trăieşte şi se va întoarce. 
Dumnezeu milostivul şi Maica Preacurată să te ajute... 

Preotul Kaleb căzu în genunchi şi rosti cu glas solemn: 

— Kyrie eleison! 

— Cristoase eleison! îi răspunseră numaidecât cehul şi 
Tolima. 

Îngenuncheară cu toţii, înțelegând că aceasta este 
litania care se rosteşte nu numai în clipa morţii, ci şi 
pentru izbăvirea din primejdia de moarte a persoanelor 
apropiate şi scumpe. Ingenunche şi Jagienka, Jurand 
alunecă şi el de pe laviţă în genunchi şi începură să cânte 
în cor: 

— Kyrie eleison! Cristoase eleison!... 

— Părinte din ceruri, Dumnezeule, miluieşte-ne pre 


noi... 

Glasurile oamenilor şi strigătele de ajutor: 
„Miluieşte-ne pre noi!...” se amestecau cu cântecul 
privighetorilor. 


Deodată, lupoaica îmblânzită se ridică de pe pielea de 
urs de lângă laviţa lui Jurand, se apropie de fereastra 
deschisă, se rezemă cu labele dinainte de pervaz şi 
înălţându-şi spre Lună botul ascuţit, începu să urle încet şi 
jalnic. 

Cu toate că cehul ţinea la Jagienka, iar inima îl 
îndemna tot mai mult spre frumoasa Anulka, sufletul viteaz 

îl împingea înainte de toate către război. Se întorsese 
într-adevăr la Spychâw la porunca lui Maćko, întrucât îi 
plăcea ascultarea, iar pe de altă parte, îi părea bine când 
se gândea că le va lăsa pe cele două fete sub pază şi 
îngrijire, dar când însăşi Jagienka îi spusese, ceea ce era 
adevărat, că la Spychow nu le ameninţă nimic şi datoria lui 
este să rămână alături de Zbyszko, încuviinţă cu bucurie. 
Macko nu era stăpânul lui nemijlocit, aşa că putea să-i 
explice fără greutate că nu rămăsese la Spychow la dorinţa 
adevăratei sale stăpâne, care-i poruncise să se ducă la 
Zbyszko. 

lar Jagienka procedase astfel, gândindu-se că un 
scutier cu puterea şi îndemânarea lui poate să-i fie oricând 
de folos lui Zbyszko şi să-l scape din bucluc. Doar o 
dovedise de atâtea ori în timpul vânătorii prinţului, când 
Zbyszko fusese aproape să-şi piardă viaţa din cauza 
bourului. Cu atât mai mult putea să-l ajute la război, mai 
ales că acesta se ducea acum la hotarul Samogiţiei. 
Głowacz se grăbea atât de mult să plece la luptă, încât 
după ce se întoarse cu Jagienka de la Jurand, îi îmbrăţişă 
picioarele şi-i spuse: 

— Luminăţia Ta, aş prefera să-mi iau rămas-bun şi să te 
rog să mă laşi să plec... 

— Cum aşa, se miră Jagienka, vrei să pleci chiar astăzi? 

— Mâine, înainte de a se lumina de ziuă, ca să se 
odihnească şi caii. Drumul este grozav de lung până în 
Samogiţia. 

— Bine, atunci du-te, ca să-l ajungi mai uşor din urmă 
pe cavalerul Macko. 

— Îmi va fi greu. Stăpânul cel bătrân ţine la trudă şi are 
câteva zile înaintea mea. Şi pe urmă, el se duce prin 
Prusia, ca să scurteze drumul, pe când eu sunt nevoit să 
merg prin pădure. Stăpânul are şi scrisorile de la 
Lichtenstein, pe care poate să le arate pe drum, iar eu 
trebuie să le arăt uite asta, ca să pot trece. 

Spunând acestea, îşi puse mâna pe mânerul paloşului 
pe care-l avea la cingătoare, dar Jagienka strigă: 

—Ai grijă! Dacă tot pleci, trebuie să şi ajungi, să nu 
rămâi prin vreo temniţă teutonă. Să fii cu ochii în patru şi 
prin pădure, unde acum umblă tot felul de duhuri rele, la 
care oamenii de pe acolo se închinau înainte de a se 
creştina. Îmi aduc aminte că şi cavalerul Macko, şi 
Zbyszko mi-au povestit despre ele la Zgorzelice. 

— Ţin minte, dar eu nu mă tem, că săracele, nu mai 
sunt duhuri şi nu mai au nici o putere. Mă descurc eu şi cu 
ele, şi cu nemţii pe care am să-i întâlnesc, numai războiul 
să nu se sfârşească. 

— Păi ce, e vorba să se sfârşească? Spune-mi ce-ai auzit 
vorbindu-se despre asta printre nemți. 

La acestea, slujitorul îşi încruntă sprânceana, stătu o 
clipă pe gânduri, după care zise: 

— Şi una, şi alta. Am întrebat în amănunt despre toate, 
mai ales cavalerul Macko, care-i un om iscusit şi ştie să-l 
tragă de limbă pe orice neamţ. Chipurile, întreabă de 
altceva şi se preface binevoitor, nu se trădează cu nimic, 
dar nimereşte la ţintă şi de la fiecare îţi scoate noutatea, 
cum scoţi peştele cu undiţa din apă. Dacă Domnia Ta ai 
răbdare să mă asculţi, îşi spun îndată. Acum câţiva ani, 
cneazul Witold, vrând să pornească asupra tătarilor şi 
totodată să asigure pacea la hotarul cu nemţii, le-a cedat 
acestora Samogiţia. Ce mai vorbă lungă, prietenie la 
cataramă! Le-a îngăduit să ridice castele, ba, i-a ajutat 
chiar el. S-au adunat cu maestrul pe o insulă, au băut, au 
mâncat şi şi-au arătat dragostea unul la altul. Prin pădurile 
de acolo, nemţii aveau voie chiar să vâneze, iar când bieţii 
samogiţieni s-au ridicat împotriva asupririi călugărilor, 
cneazul Witold s-a arătat de partea nemților şi le-a trimis 
oastea lui într-ajutor, stârnind murmure în toată Lituania, 

că se ridica împotriva propriului sânge. Toate acestea mi 
le-a povestit la Szczytno ajutorul de primar, lăudând 
rânduiala teutonilor în Samogiţia, trimiţându-le preoţi care 
să-i creştineze şi grâne pe timp de foamete. Se vede că au 
trimis, fiindcă marele maestru, care se teme mai mult 
decât ceilalţi de pedeapsa lui Dumnezeu, aşa le-a poruncit. 
În schimb, le-a luat copiii în Prusia, iar nevestele au fost 
ruşinate în faţa bărbaţilor şi a fraţilor, căci cei care s-au 
împotrivit, au fost spânzurați şi din această cauză s-a iscat 
războiul, jupâniţă. 

— Şi cneazul Witold? 

— Cneazul a închis încă multă vreme ochii în Samogitia 
şi le-a arătat dragoste nemților. Nu prea demult, când 
prinţesa, soţia lui, a călătorit prin Prusia, s-a dus în vizită 
până la Malborg. Acolo a fost primită ca însăşi regina 
Poloniei. Asta s-a întâmplat cu câtva timp în urmă! Au 
acoperit-o cu daruri şi câte turniruri, ospeţe şi tot felul de 
minuni au fost în fiecare oraş, nimeni n-ar fi în stare să le 
numere. Lumea credea că dragostea dintre teutoni şi 
prinţul Witold va dura în veci, când deodată, sufletul i s-a 
schimbat pe neaşteptate... 

—Judecând după ce spuneau nu o dată şi răposatul 
tata, şi Macko, se schimba cam des. 

— Faţă de cei cumsecade nu, dar faţă de teutoni adesea 
şi asta numai din pricină că nu-şi ţin cuvântul niciodată. 
Acum, i-au cerut să-i predea pe fugari, iar el le-a răspuns 
că pe cei din starea de jos o să-i predea, dar pe cei liberi 
n-are de gând, întrucât, ca oameni liberi, au dreptul să 
trăiască unde vor. Şi unde n-au început să se asprească 
lucrurile, să curgă scrisorile şi să se amenințe unul pe 
altul. Când au aflat, samogiţienii s-au aruncat asupra 
nemților! Le-au nimicit garnizoanele, le-au dărâmat 

castelele, iar acum năvălesc şi în Prusia, iar cneazul Witold 
nu numai că nu-i struneşte, dar mai şi râde de necazul 
nemților şi le trimite pe ascuns ajutor samogiţienilor. 

—Pricep, se bucură Jagienka. Dar dacă îi ajută pe 
ascuns, înseamnă că încă nu e război. 

— Este - cu samogiţienii -, dar în realitate şi cu Witold. 
Nemţii vin de pretutindeni să apere castelele de la hotar şi 
ar năvăli şi în Samogiţia, numai că trebuie să mai aştepte 
până la iarnă, pentru că pământul este desfundat şi 
cavalerii n-au cum să lupte. Pe unde trece samogiţianul, 
neamţul se scufundă, de aceea iarna este prietena 
nemților. Dar odată cu venirea gerului, se va urni toată 
puterea teutonă, iar cneazul Witold îi va ajuta pe 
samogiţieni, şi asta se va întâmpla cu îngăduinţa regelui 
polon, care este stăpân şi peste marele cneaz, şi peste 
întreaga Lituanie. 

— Atunci ar putea fi război şi cu regele? 

— Lumea vorbeşte, şi acolo la nemți, şi aici la noi, că 
aşa va fi. De aceea, cavalerii teutoni o să cerşească ajutor 
pe la toate curţile, şi glugile le stau pe cap ca la hoţi de 
frică, doar puterea regelui nu este glumă, iar cavalerii 
polonezi, când aud de teutoni, îşi scuipă în palmă 
numaidecât. 

Jagienka oftă şi spuse: 

— Totdeauna băieţii au mai mult noroc pe lume decât 
fetele. Tu, spre exemplu, pleci la luptă, cum au plecat 
Zbyszko şi Maćko, iar noi o să rămânem aici la Spychów. 

— Cum poate fi altfel, stăpână? O să rămâneţi, dar n-o 
să vă amenințe nici o primejdie. Numele lui Jurand îi 
înspăimântă şi acum pe nemți, lucru pe care l-am văzut şi 
la Sczytno: când au aflat că se află la Spychów, i-a cuprins 
îndată frica. 

— Ştim şi noi că n-o să vină aici, pentru că ne apără şi 
mlaştina, şi bătrânul Tolima, numai că o să ne fie greu să 
stăm aici fără nici o veste. 

— Dacă se va întâmpla ceva, am să vă dau de ştire. Ştiu 
că încă înainte de plecarea noastră la Szczytno, se 
pregăteau să se ducă la război de bunăvoie doi slujitori 
buni, pe care Tolima nu-i poate împiedica, fiindcă sunt 
şlahtici din Leczyca. Acum, o să meargă cu mine şi în caz 
de ceva, o să reped degrabă pe vreunul să vă dea de ştire. 

— Dumnezeu să te răsplătească. Am ştiut întotdeauna 
că te descurci în orice situaţie, dar pentru inima ta bună şi 
pentru bunăvoința ce mi-o arăţi, o să-ţi fiu recunoscătoare 
până la moarte. 

La acestea, cehul se lăsă într-un genunchi şi spuse: 

—Domnia Ta nu mi-ai arătat niciodată decât 
bunăvoință, nu m-ai nedreptăţit niciodată. Eram un 
băieţandru când cavalerul Zych m-a luat prins la 
Bolestawiec şi mi-a dăruit libertatea fără răscumpărare, 
dar mie mi-a fost mai dragă slujba la Zgorzelice, decât 
viaţa în libertate. Să dea Dumnezeu să-mi vărs sângele 
pentru Domnia Ta, stăpână! 

—Dumnezeu să te călăuzească şi să vii cu bine, 
răspunse Jagienka întinzându-i mâna. 

Dar el preferă să i se aplece la picioare, şi să-i sărute 
tălpile, ca s-o cinstească şi mai mult, apoi îşi înălţă capul şi 
rămânând în genunchi, începu să spună cu teamă şi 
umilinţă: 

— Sunt un simplu slujitor, dar sunt şlahtic şi sluga 
credincioasă a Domniei Tale... dă-mi ceva ca amintire 
pentru drum, nu mă refuza! Se apropie vremea cositului la 
război, iar Sfântul Jerzy îmi este martor că n-am să rămân 
în urmă, ci printre cei din frunte. 

— Ce vrei să-ţi dau ca amintire? întrebă Jagienka puţin 

mirată. 

— Încinge-mă cu vreo eşarfă pentru drum şi de-o fi să 
Mor, să-mi fie mai uşor să-mi dau sufletul sub semnul 
Domniei Tale. 

Şi iarăşi i se ploconi până la pământ, apoi îşi împreună 
mâinile, implorând-o şi privind-o în ochi, dar pe chipul 
Jagienkăi se răsfrânse descumpănirea şi, după un răstimp, 
îi răspunse cu o răbufnire de amărăciune parcă: 

—Ei, dragă Doamne, nu mă ruga una ca asta, fiindcă 
eşarfa mea nu-ţi va fi de nici un folos. Să te încingă cineva 
fericit, deoarece numai acela îţi aduce fericirea. În inima 
mea, nu-i nimic, afară de tristeţe! Nu mă aşteaptă decât 
suferinţă! Of, n-o să-ţi aduc fericirea nici ţie, nici altuia, 
pentru că nu pot să dau din ce nu am. Hlawa, mi-e atât de 
rău pe lume că... 

Aici, tācu deodată, simțind că, dacă va mai pronunţa un 
singur cuvânt, va izbucni în plâns, fiindcă şi aşa ochii i se 
înceţoşaseră de lacrimi. Cehul era adânc mişcat, întrucât 
înţelegea că fetei îi era tot atât de rău să se întoarcă la 
Zgorzelice, unde-şi aveau sălaşul Cztan şi Wilk, ca şi să 
rămână la Spychow, unde mai devreme sau mai târziu 
puteau să vină Zbyszko şi Danusia. Hlawa îşi dădea prea 
bine seama de tot ce se petrecea în inima Jagienkăi, dar 
fiindcă n-avea cum s-o ajute, se apucă iarăşi să-i 
îmbrăţişeze picioarele şi să repete: 

— Ehei, să mor pentru Domnia Ta! 

Dar ea îl opri. 

— Ridică-te, iar pentru drum, să te încingă Anula cu o 
năframă, sau să-ţi dea altă amintire, deoarece ea îţi vrea 
de mult numai binele. 

Şi începu s-o strige pe Anula, care veni repede din 
odaia alăturată, fiindcă ascultând mai înainte la uşă, nu se 
arătase numai din timiditate, deşi ardea de nerăbdare să-şi 
ia rămas-bun de la chipeşul scutier. Intră, aşadar, speriată, 
cu inima bătându-i, cu ochii străluminaţi de lacrimi şi de 

somn, şi coborându-şi pleoapele, se opri în faţa lor 
asemenea unei flori de măr, neputând să rostească nici o 
vorbă. 

Hlawa nutrea pentru Jagienka, pe lângă prietenie, 
respect şi admiraţie, dar nu cuteza să se atingă nici cu 
gândul de ea. Îndrăznea însă deseori să ridice ochii la 
Anulka fiindcă, simţindu-i sângele iute curgându-i prin 
vene, nu se putea apăra de farmecul ei. Acum, îl cuceri şi 
mai mult cu emoția şi lacrimile ei, în care se răsfrângea 
iubirea, cum se răsfrânge fundul auriu în apa pârâiaşului. 

Se întoarse deci spre ea şi-i zise: 

— Ştii că plec la luptă şi poate că n-o să mă mai întorc. 
Nu-ţi pare rău de mine? 

— Ba îmi pare! răspunse fata cu glas subţirel. 

Şi începură să-i curgă lacrimile, pe care le avea 
întotdeauna pregătite. Cehul se pierdu cu totul şi începu 
să-i sărute mâinile, înfrânându-şi dorinţa unor sărutări mai 
înflăcărate. 

— Încinge-l cu ceva sau dă-i vreo amintire pentru drum, 
să lupte sub semnul tău, o îndemnă Jagienka. 


Dar fiicei Sieciechowei nu-i era prea uşor să-i dea ceva, 
deoarece era îmbrăcată în haine de copilandru. Începu să 
caute: nu tu panglică, nu tu vreo eşarfă! Şi pentru că 
veşmintele femeieşti erau încă în cufere, de când plecaseră 
de la Zgorzelice, o scoase din necaz tot Jagienka, 
sfătuind-o să-i dea plasa în care-şi ţinea părul. 

— Of, Doamne, fie şi plasa! strigă Hlawa înveselit 
întrucâtva. O s-o agăţ la coif şi vai de neamţul care se va 
întinde s-o ia. 

Aşa că Anulka îşi duse amândouă mâinile la cap şi după 
o clipă, cosiţele-i bălaie i se împrăştiară pe spate şi pe 
braţe. Văzând-o cu părul cânepiu şi atât de minunată, 
Hlawa mai că se schimbă la faţă. Obrajii i se îmbujorară, 
apoi păli iarăşi; luă plasa, o sărută, o ascunse în sân, îi 
îmbrăţişă încă o dată genunchii Jagienkăi, apoi, mai tare 
decât trebuia pe ai Anulkăi şi după cuvintele: „Fie şi aşa!” 

ieşi din odaie fără să mai spună nimic. 

Cu toate că era trudit şi nedormit, nu se duse la 
culcare. Bău vârtos toată noaptea cu cei doi tineri şlahtici 
din Łęczyca, care aveau să meargă cu el în Samogiţia. Nu 
se îmhbătă, totuşi, şi când apăru prima geană a zorilor, se 
afla în curtea cetăţuii, unde aşteptau caii gata de drum. 

În peretele de deasupra şopronului, se întredeschise 
numaidecât o fereastră cu băşică de porc şi prin crăpătură 
priviră în curte doi ochi albaştri. Cehul, care-i observă, voi 
să se ducă spre ei, ca să arate plasa agăţată la coif şi să-şi 
mai ia încă o dată rămas-bun, dar îi aţinură calea preotul 
Kaleb şi bătrânul Tolima, care coborau înadins să-i dea 
sfaturi pentru drum. 

— Să treci pe la curtea lui Janusz, îi zise preotul Kaleb. 


Poate că şi cavalerul Maćko a fost pe acolo. În orice caz, o 
să afli veşti noi, fiindcă ai mulţi prieteni la castel. De acolo 
şi drumul spre Lituania îţi este cunoscut, iar călăuza prin 
pădure o poţi găsi mai lesne. Dacă vrei să ajungi la 
stăpânul Zbyszko, să n-o iei de-a dreptul prin Samogiţia, 
fiindcă o să dai de o barieră prusiană, ci să mergi prin 
Lituania. Ai grijă că şi samogiţienii pot să te omoare, 
înainte de a apuca să le spui cine eşti şi e altceva dacă vii 
din partea cneazului Witold. De altfel, Dumnezeu să vă 
binecuvânteze, pe tine şi pe ceilalţi doi cavaleri, să vă 
întoarceţi sănătoşi şi să aduceţi şi copila, pentru care mă 
voi ruga în fiecare zi şi voi sta întins în formă de cruce 
până va apărea Luceafărul-de-Seară. 

— Mulţumesc, părinte, pentru binecuvântare, răspunse 
Hlawa. Nu ne va fi uşor s-o smulgem vie din mâinile 
diavolilor de acolo, dar totul stă în puterea Domnului lisus 
şi tot e mai bună speranţa decât mâhnirea. 

— Sigur că-i mai bună, de aceea nici eu n-o pierd. Aşa-i, 
nădejdea trăieşte chiar dacă inima e plină de teamă... Cel 
mai rău e că însuşi Jurand, când îi aude numele, îşi 

îndreaptă îndată degetul spre cer, ca şi când ar vedea-o 
acolo. 

— Cum poate s-o vadă, când nu mai are ochi? 

Preotul îşi urmă vorba, adresându-se pe jumătate 
cehului, pe jumătate sieşi: 

— Câteodată, când cuiva i se întâmplă să i se stingă 
ochii pământeşti, acela vede şi ceea ce nu văd ceilalţi. Se 
întâmplă nu o dată! Dar se întâmplă să vadă şi că 
Dumnezeu a îngăduit nedreptatea faţă de acest mieluşel. 
Căci ce rău putea să le facă ea teutonilor? Nici unul! Era 
nevinovată precum crinul lui Dumnezeu, dragă oamenilor 
şi cântătoare asemenea păsăruicii de pe câmp! Dumnezeu 
iubeşte copiii şi are milă faţă de suferinţele oamenilor... 
Ba, dacă ar fi ucis-o, ar fi putut chiar s-o redea vieţii, ca şi 
pe mama Sfântului Petru, care sculându-se din mormânt, a 
tinut mulţi ani gospodăria. Du-te sănătos şi mâna 
Domnului să vă aibă pe toţi în pază! 

Spunând acestea, se întoarse la capelă, ca să ţină 
slujba de dimineaţă, iar cehul încălecă, se înclină încă o 
dată în faţa ferestrei şi plecă, pentru că se luminase de-a 
binelea. 


Capitolul XV 


PRINŢUL JANUSZ ŞI PRINȚESA PLECASERĂ să asiste la 
pescuitul de primăvară de la Czersk cu o parte a curții, 
deoarece le plăcea nespus această privelişte şi o socoteau 
una dintre cele mai plăcute distracţii. Cehul află totuşi o 
mulţime de lucruri însemnate de la Mikołaj de Dtugolas cu 
privire la treburile particulare ca şi la război. Află, aşadar, 
mai întâi că bătrânul cavaler Maćko renunţase să mai 
plece în Samogiţia de-a dreptul prin „bariera prusiană”, 

fiindcă numai cu câteva zile în urmă fusese la Varşovia, 
unde-i găsise pe prinţ şi pe soţia lui. Despre război, 
bătrânul Mikołaj îi adeveri toate veştile pe care Hlawa le 
auzise la Szczytno. Toată Samogiţia se răzvrătise împotriva 
nemților ca un singur bărbat, iar cneazul Witold nu numai 
că nu ajuta Ordinul împotriva samogiţienilor nefericiţi, ci 
fără să-i declare încă război şi tărăgănând lucrurile prin 
tot felul de negocieri, întărea Samogiţia cu bani, oameni, 
cai şi grâne. În acest timp, atât el cât şi cavalerii creştini 
învinovăţindu-se unii pe alţii de călcarea jurămintelor, 
necredinţă şi trădare. Din partea marelui cneaz plecase cu 
astfel de scrisori înțeleptul Mikołaj de Rzeniew, care se 
pricepea să descurce firele încurcate de iscusinţa 
teutonilor, dovedind nedreptăţile nemăsurate din ţinuturile 
lituaniene şi samogiţiene. 

In acest timp, în vreme ce în Seimul de la Wilno se 
întăreau şi mai mult legăturile dintre Lituania şi Polonia, 
inimile teutonilor încremeneau, întrucât era uşor de 
prevăzut că Jagieltlo, ca senior al tuturor pământurilor 
aflate în puterea cneazului Witold, va trece în caz de război 
de partea lui. Contele Jan Sayn, comturul de Grundziadz, şi 
contele Schwartzburg de Gdânsk, plecaseră din porunca 
maestrului la rege să-l întrebe la ce trebuie să se aştepte 
din partea lui. Regele nu le răspunsese nimic, cu toate că 
veniseră încărcaţi de daruri: şoimi dresați şi vase scumpe. 
Aşa că ameninţaseră cu război, dar fără convingere, 
întrucât ştiau prea bine că maestrul şi sfatul se temeau în 
sufletele lor de puterea înfricoşătoare a lui Jagiełło şi 
doreau să amâne cât mai mult ziua mâniei şi a înfrângerii. 

Şi se rupeau ca o pânză de păianjen orice negocieri, 
mai ales cele purtate cu Witold. Seara, după sosirea lui 
Hlawa, veniră ştiri proaspete la castelul din Varşovia. Sosi 
anume Bronisz de Ciasnoc, un curtean al prinţului Janusz, 
pe care acesta îl trimisese mai înainte după veşti în 
Lituania, şi cu el doi cneji însemnați cu scrisori de la 
Witold şi samogiţieni. Noutăţile erau amenințătoare. 
Ordinul se pregătea de război. Se întăreau castelele, se 

măcina pulbere, se ciopleau ghiulele de piatră, se 
strângeau spre hotare  oştenii şi cavalerii, iar 
detaşamentele de călărime uşoară şi pedestraşii năvăleau 
în graniţele Lituaniei şi ale Samogiţiei dinspre Ragneta, 
Gotteswerder şi alte întărituri mărginaşe. Prin desişurile 
pădurilor, pe câmpuri şi prin sate răsunau strigăte 
războinice, iar seara deasupra codrilor întunecaţi luminau 
jariştile incendiilor. În cele din urmă, Witold luă pe faţă 
Samogiţia sub oblăduirea lui, îşi trimisese oamenii lui, iar 
drept căpetenie a poporului înarmat îl hotări pe vestitul 
întru bărbăţie Skirwoilto. Acesta năvăli în Prusia trecând 
totul prin foc şi sabie. Însuşi prinţul îşi îndreptă oastea 
către Samogiţia, aprovizionă unele castele, pe altele, 
precum Kowno, le distruse, ca să nu le slujească de 
apărare teutonilor şi nu mai era o taină pentru nimeni că, 
odată cu sosirea iernii - când gerul va încătuşa mlaştinile 
şi noroaiele - sau poate chiar mai devreme - dacă vara va 
fi uscată - va începe războiul cel mare, care va cuprinde 
toată Lituania, Samogiţia şi Prusia, iar dacă regele i-ar sări 
în ajutor lui Witold, atunci avea să vină o zi în care valul 
nemților sau se va revărsa peste jumătate de lume, sau, 
respins, se va retrage pentru multe veacuri în vechile 
făgaşe. 

Dar asta avea să urmeze mai târziu. Deocamdată, prin 
lume  răsunau gemete şi strigăte pentru dreptate. 
Scrisoarea nefericitului popor se citea la Cracovia şi la 
Praga, la curtea Papei şi în alte regate apusene. Prințului 
Janusz îi aduseră acea scrisoare deschisă boiernaşii care 
veniseră odată cu Bronisz de Ciasnoc. Aşadar, nu puţini 
mazurieni îşi pipăiau fără să vrea mânerul paloşului de la 
şold şi chibzuiau în sufletul lor dacă n-ar trebui să se 
înroleze de bunăvoie în steagurile lui Witold. Se ştia că 
marele cneaz se arăta bucuros faţă de călita şlahtă lehită, 
tot atât de îndârjită în luptă ca şi boiernaşii lituanieni şi cei 
samogiţieni, dar mai instruită şi mai bine înarmată. Pe unii 
îi împingea şi ura faţă de vechii vrăjmaşi ai seminţiei 
lehite, iar pe alţii mila. „Ascultati ascultați! strigau 

samogiţienii către regii, principii şi către toate popoarele. 
Am fost un popor volnic şi de sânge ales, iar Ordinul vrea 
să ne preschimbe în robi! El nu vrea sufletele noastre, ci 
pământ şi avuţie. Suntem atât de săraci, că nu ne mai 
rămâne decât să cerşim sau să tâlhărim! Cum pot ei să ne 
spele de păcate cu apa botezului, când ei înşişi au mâinile 
murdare! Noi vrem botezul, dar nu cu sânge şi paloş, ci 
vrem credința, dar numai pe aceea propovăduită de 
monarhi virtuoşi, de Jagiełło şi Witold. Ascultaţi şi 
scăpaţi-ne, că altminteri pierim! Ordinul nu vrea să ne 
boteze, ca să ne asuprească mai uşor; nu ne trimite preoți, 
ci călăi. Prisăcile noastre, turmele şi toate roadele 
pământului ni le-au luat; nu mai avem voie nici peşte să 
pescuim, nici animale să vânăm prin păduri! Vă implorăm, 
ascultaţi-ne, că ne-am încovoiat grumazul, cândva liber la 
corvezile muncilor de noapte la castele, copiii ni i-au luat 
zălog, iar nevestele şi fiicele ni le ruşinează în văzul 
bărbaților şi al părinţilor. Ne-ar sta mai bine să gemem 
decât să vorbim! Neamurile ni le-au ars, conducătorii 
ne-au fost duşi în Prusia, oamenii de seamă - Korkuc, 
Wassygin, Swolk şi Sagajlo - omorâţi; ne sorb sângele ca 
lupii. O, ascultaţi-ne! Suntem şi noi oameni, nu animale, de 
aceea Îl rugăm pe Sfântul Părinte să poruncească 
episcopilor polonezi să ne boteze, fiindcă dorim botezul din 
toată inima, dar botez cu apa mărinimiei, nu cu sângele viu 
al distrugerii”. 

Aşa şi în alte feluri se tânguiau samogiţienii, iar când 
plângerile lor au fost auzite şi la curtea din Mazowsze, 
numaidecât câţiva cavaleri şi curteni au hotărât să le vină 
în ajutor, înțelegând că nici nu mai era nevoie să-i ceară 
îngăduinţa prinţului, fie şi pentru că prinţesa era soră 
bună cu Witold. Inimile tuturor au început să clocotească 
de mânie, când au aflat de la Bronisz şi boiernaşi că mulţi 
tineri samogiţieni cu suflet mare, nemaiputând îndura 
ruşinea şi cruzimile la care se dedau prusienii asupra lor, 
îşi puneau capăt zilelor. 

Hlawa se bucura de dorinţa de luptă a cavalerilor 

mazurieni, deoarece se gândea că, de bună seamă, cu cât 
mai mulţi polonezi se duceau la prinţul Witold, cu atât 
războiul va fi mai mare şi va putea să-şi arate vitejia 
împotriva teutonilor. Se mai bucura şi pentru că avea să-l 
vadă pe Zbyszko, de care se legase, şi pe bătrânul cavaler 
Macko, despre care credea că merită să-l vadă la treabă, şi 
odată cu ei, alte locuri, castele necunoscute, cavaleri 
necunoscuţi până atunci şi oştiri, în sfârşit, chiar pe prinţul 
Witold, a cărui faimă se răspândise în lume. 

Şi cu acest gând hotări să meargă pe „drumurile mari 
şi umblate” fără să mai întârzie pe nicăieri mai mult decât 
era nevoie pentru odihna cailor. Boiernaşii care-l însoţiseră 
pe Bronisz de Ciasnoc şi ceilalţi lituanieni ce se aflau la 
curtea prinţesei cunoşteau toate drumurile şi punctele de 
trecere şi aveau să-i călăuzească pe el şi pe cavalerii 
mazurieni voluntari de la o aşezare la alta, de la o 
întăritură la alta şi prin pădurile nesfârşite cu care era 
acoperită cea mai mare parte din Mazowsze, Lituania şi 
Samogiţia. 


Capitolul XVI 


FORŢELE PRINCIPALE ALE LUI SKIRWOILLO îşi aveau tabăra 
în pădure la vreo milă spre răsărit dincolo de Kowno, 
cetate pe care o distrusese chiar Witold. La nevoie, puteau 
să intervină ca fulgerul dintr-un loc în altul, năvălind fie în 
hotarele Prusiei, fie asupra castelelor şi întăriturilor care 
mai erau în stăpânirea teutonilor şi aţâţând vâlvătaia 
războiului în tot ţinutul. Acolo, credinciosul scutier îl găsi 
pe Zbyszko şi alături de el şi pe Macko, care ajunsese abia 
cu două zile înainte. După ce-i dădu bineţe lui Zbyszko, 
cehul dormi buştean toată noaptea şi abia a doua zi spre 
seară se duse să-l vadă pe bătrânul cavaler, care fiind 
trudit şi supărat, îl întâmpină mânios, întrebându-l de ce 
nu rămăsese la Spychow, cum îi poruncise şi se mai 

îmbună puţin abia după ce acesta, găsind o clipă potrivită, 
când Zbyszko nu era în cort, îi aduse la cunoştinţă dorinţa 
Jagienkăi. 

Îi mai spuse că afară de porunca fetei şi de pornirea 
înnăscută spre luptă, îl mai adusese prin aceste locuri şi 
dorinţa de a repezi de îndată un gonaci la Spychow. 
„Stăpâna, spuse, care are un suflet de înger, se roagă 
împotriva propriului interes pentru fiica lui Jurand. Dar 
totul trebuie să se sfârşească odată. Dacă Danusia nu mai 
trăieşte, să-i dea Dumnezeu lumina veşnică, fiindcă a fost 
ca un mieluşel nevinovat, dar dacă o va găsi, trebuie s-o 
vestim cât mai repede pe jupâniţă, ca să plece grabnic de 
la Spychów, şi nu abia după întoarcerea ei, ca şi când ar fi 
alungată cu batjocură şi ruşine”. 

Macko îl ascultă fără prea multă plăcere, repetând din 
când în când: „Asta nu te priveşte”. Hlawa, însă, hotărât să 
spună totul pe faţă, nu-l luă în seamă şi, în cele din urmă, 
zise: 

— Stăpâne, era mai bine să rămân la Zgorzelice, dar 
călătoria noastră n-a folosit la nimic. l-am băgat în cap 
sărmanei că Danusia nu mai este în viaţă, dar s-ar putea să 
fie altfel. 

— Păi, cine a spus că nu mai trăieşte, dacă nu tu? îl 
întrebă Macko mânios. Trebuia să-ţi ţii limba în gură. Eu 
am luat-o, pentru că se temea de Cztan şi de Wilk. 

—N-a fost decât un pretext, răspunse scutierul. Putea 
să stea fără primejdie la Zgorzelice, fiindcă ei se încurcau 
unul pe celălalt. Dar Domnia Ta te-ai temut că în cazul 
morţii fiicei lui Jurand, Zbyszko o s-o piardă şi pe stăpâna 
mea şi de aceea ai luat-o. 

—De ce te sumeţeşti aşa? Parcă ai fi cavaler învestit, 
nu o slugă. 

—Aşa-i, dar sunt sluga jupâniţei, de aceea am grijă să 
n-aibă parte de batjocură. 

Maćko se adânci în gânduri şi se posomori, deoarece 

nu prea era mulţumit de el. Adesea îşi reproşa că o luase 
pe Jagienka de la Zgorzelice, întrucât simţea că oricum, în 
această pregătire a Jagienkăi pentru Zbyszko, era ceva 
înjositor pentru ea, iar în cazul că Danusia ar fi găsită, 
chiar mai mult decât atâta. Mai simţea că în cuvintele 
sumeţite ale cehului era mult adevăr, pentru că deşi o 
luase pe Jagienka, ca s-o ducă la abate, putea totuşi, atunci 
când aflase de moartea lui, s-o lase la Płock... El, însă, o 
dusese la Spychow, ca să fie mai aproape de Zbyszko. 

— Cum de nu mi-a trecut şi mie prin minte, spuse totuşi 


vrând să-l păcălească şi pe ceh, şi pe sine, dar s-a 
încăpățânat atâta să meargă. 

— Sigur că s-a încăpățânat, fiindcă noi am convins-o că 
cealaltă nu mai e pe lume, iar fraţilor călugări le-ar fi fost 
mai bine fără ea decât cu ea, aşa că de aceea a ţinut morţiş 
să plece. 

— Tu ai convins-o! strigă Macko. 

—Eu şi este vina mea. Dar acum trebuie să se arate 
adevărul. Trebuie, stăpâne, să facem ceva. Altfel, mai bine 
să pierim. 

— Ce poţi să faci aici, îşi pierdu Macko răbdarea, cu 
atâta oaste şi pe timp de război!... Poate va fi ceva mai 
bine abia prin iulie, deoarece pentru nemți sunt două 
anotimpuri potrivite: iarna şi vara uscată, căci acum 
soarele abia se simte, nu dogoreşte. Cneazul Witold a 
plecat probabil la Cracovia să ceară îngăduinţa şi ajutorul 
regelui. 

— Castelele teutone sunt foarte aproape. Dacă am 
cuceri măcar vreo două, poate că am găsi-o pe Danusia sau 
am afla dacă a murit. 

— Sau nimic. 

— Doar Zygfryd a dus-o prin părţile astea. Aşa ne-au 
spus şi la Szczytno, şi pretutindeni, şi aşa am gândit şi noi. 

—Ai văzut oştirea? leşi din cort şi uită-te. Unii au 
numai ciomege, iar alţii paloşe de aramă moştenite de la 
strămoşi. 

— Da! Dar am auzit că se bat bine. 

—Nu pot, însă, să cucerească şi castele cu burta goală, 
mai ales pe cele teutone. 

Discuţia le fu întreruptă de venirea lui Zbyszko şi 
Skirwoilto, care era căpetenia samogiţienilor. Era un 
bărbat de statură mică, dar bine clădit şi spătos. Avea 
pieptul atât de dezvoltat, încât părea aproape o cocoaşă, şi 
braţele foarte lungi până la genunchi. În mare, amintea de 
Zyndram de Maszkowice, faimosul cavaler pe care Macko 
şi Zbyszko îl cunoscuseră odată la Cracovia, deoarece avea 
capul foarte mare şi picioarele la fel de strâmbe. Şi despre 
el se spunea că se pricepea foarte bine la război. Îşi 
petrecuse viaţa pe câmpul de luptă împotriva tătarilor cu 
care se războise ani mulţi în Rutenia, şi a nemților pe 
care-i ura ca pe ciumă. În aceste războaie, învățase limba 
ruteană, iar după aceea, la curtea lui Witold, puţin şi pe 
cea polonă; nemţeşte ştia, sau cel puţin repeta doar trei 
cuvinte: foc, sânge şi moarte. Capul lui uriaş era 
întotdeauna doldora de idei şi vicleşuguri de luptă, pe care 
teutonii nu ştiau să le prevadă ori să le preîntâmpine, de 
aceea se temeau de el, în comturiile de la hotar. 

— Am vorbit despre năvală, îi spuse cu o însufleţire 
neobişnuită Zbyszko lui Macko, şi de aceea am venit aici, 
ca să ne spui şi părerea Domniei Tale. 

Maćko îl pofti pe Skirwoilto pe un trunchi de pin 
acoperit cu o blană de urs, apoi le porunci slujitorilor să 
aducă o carafă de mied, din care cavalerii începură să-şi 
umple stacanele de tablă şi să bea, iar când îşi mai 
astâmpărară setea, abia atunci Macko întrebă: 

— Vreţi să puneţi la cale o năvală? 

— Să le afumăm puţin castelele nemților... 

— Pe care? 

— Ragneta sau Nowe Kowno. 

— Ragneta, întări Zbyszko. Acum patru zile, am fost la 
Nowe Kowno şi ne-au respins. 

— Tocmai, adeveri Skirwoito. 

— Cum aşa? 

— Bine. 

— Staţi puţin, spuse Maćko, pentru că eu nu cunosc 
locurile pe aici. Unde este Nowe Kowno şi unde-i Ragneta? 

—De aici până la Stare Kowno e aproape o milă, 
răspunse Zbyszko, iar de la Stare Kowno la Nowe tot una. 
Castelul este pe o insulă. Mai alaltăieri, am vrut să 
ajungem acolo, dar ne-au respins când treceam apa. Ne-au 
urmărit o jumătate de zi până când ne-am ascuns în aceste 
păduri, iar oştenii s-au împrăştiat care încotro, încât unii 
s-au regăsit abia azi de dimineaţă. 

— Şi Ragneta? 

Skirwoilto îşi întinse braţul lung ca un ram spre 
miază-noapte şi zise: 

—Hăt, departe! Departe... 

— Tocmai de aceea, că-i departe! interveni Zbyszko. 
Acolo e linişte prin împrejurimi, fiindcă oamenii înarmaţi 
din partea asta a graniţei, au venit la noi. Acolo, nemţii nu 
se mai aşteaptă acum la nici un atac, aşa că-i vom lovi prin 
surprindere. 

— Drept vorbeşte, încuviinţă Skirwoilto. 

Iar Maćko întrebă: 

— Vă gândiţi că veţi putea să cuceriţi şi castelul? 

La acestea, Skirwoilto scutură din cap în semn de 
împotrivire, iar Zbyszko răspunse: 

— Castelul este puternic, aşa că poate doar din 
întâmplare. Dar o să pustiim ţinutul, o să ardem satele şi 
oraşele, o să distrugem grânele şi înainte de toate, o să 
luăm ostatici, printre care s-ar putea să fie oameni de 

seamă pe care teutonii sunt bucuroşi să-i dea la schimb... 

Aici, se întoarse spre Skirwoilto: 

— Chiar, Luminăţia Ta ai recunoscut că am dreptate, 
iar acum, hai să judecăm: Nowe Kowno e pe insulă. N-o să 
dăm foc la nici un sat şi n-o să ne alegem nici cu vite şi nici 
cu prinşi. Şi pe urmă, ne-au învins prea de curând în 
locurile astea. Ei, mai bine să mergem acolo, unde nu ne 
aşteaptă acum. 

— Învingătorul nu se aşteaptă niciodată că va fi atacat, 
mormăi Skirwoilto. 

Dar aici, luă cuvântul Maćko şi susţinu părerea lui 
Zbyszko, deoarece înţelegea că tânărul trage nădejde să 
afle ceva mai mult la Ragneta decât la Nowe Kowno. Şi tot 
acolo era mai uşor să ia vreun ostatic însemnat, pe care 
să-l poată schimba. Mai credea, de asemenea, că oricum, 
este mai bine să mergi mai departe şi să te iveşti pe 
neaşteptate într-un ţinut mai puţin păzit, decât să ataci o 
insulă apărată prin aşezarea ei şi afară de asta ferită de un 
castel puternic şi o garnizoană biruitoare. 

Ca un om hârşit cu războaiele, vorbea limpede şi 
aducea argumente care puteau să convingă pe oricine. 
Ceilalţi îl ascultau şi ei cu luare-aminte. Skirwoilto îşi 
mişca la răstimpuri sprâncenele ridicate, parcă în semn de 
încuviinţare, ori murmura: „Vorbeşte cu dreptate!” În 
sfârşit, îşi vâri capul uriaş între umerii largi, aşa că părea 
într-adevăr cocoşat, şi căzu adânc pe gânduri. 

Dar după o vreme, se ridică şi nespunând nimic, începu 
să-şi ia rămas-bun. 

— Deci cum o să fie, Luminăţia Ta? îl întrebă Maćko, 
încotro pornim? 

Iar el răspunse scurt: 

— Spre Nowe Kowno. 

Şi ieşi din cort. 

Maćko şi cehul se uitară miraţi la Zbyszko, după care 
bătrânul cavaler îşi lovi pulpele cu palmele şi exclamă: 

—Ptiu! Parcă e un trunchi de copac!... Chipurile 
ascultă, ascultă şi pe urmă face tot ce ştie el. Îţi răceşti 
gura de pomană!... 

— Am auzit şi eu de el că e aşa, răspunse Zbyszko, dar 
ca s-o spunem pe-a dreaptă, pe aici toţi oamenii sunt foarte 
încăpăţânaţi. Ascultă părerea altuia şi pe urmă, îşi văd 
de-ale lor. 

— Atunci, de ce te mai întreabă? 

—Pentru că suntem învestiţi cavaleri şi pentru a 
cumpăni lucrurile din amândouă părţile. Dar prost nu este. 

— Şi la Nowe Kowno ne-ar putea aştepta mai puţin, 
observă cehul, tocmai pentru că abia v-au învins de 
curând. Aici, el a avut dreptate. 

— Să mergem să vedem şi oamenii pe care-i conduc eu, 
propuse Zbyszko, care se înăbuşea în cort, trebuie să le 
spun şi lor ca să fie pregătiţi. 

Şi ieşiră. Afară, se lăsase o noapte noroasă şi 


întunecată, luminată numai de focurile în jurul cărora 
stăteau samogiţienii. 


Capitolul XVII 


PENTRU MACKO ŞI PENTRU ZBYSZKO CARE, slujind şi mai 
înainte sub conducerea lui Witold, văzuseră destui 
războinici lituanieni şi samogiţieni, priveliştea taberei nu 
înfăţişa nimic nou; dar cehul se uita curios la «i, 
gândindu-se în sinea lui la ce să se aştepte în bătălie de la 
aceşti oameni şi comparându-i cu cavalerii polonezi şi 
nemți. Tabăra se afla într-o adâncitură înconjurată de 
pădure şi mlaştini, aşadar ferită cu totul de un atac prin 
surprindere, deoarece nici o altă oase n-ar fi izbutit să 
răzbată prin aceste mlaştini înşelătoare. Până şi întinderea 

pe care se aflau sălaşele era tot umedă şi noroioasă, dar ei 
tăiaseră ramuri de pin şi de brad şi le aşternuseră într-un 
strat atât de gros, că dormeau ca pe un loc uscat. 
Cneazului Skirwoilto îi înjghebaseră la repezeală un fel de 
„numa”, adică o colibă lituaniană din pământ şi trunchiuri 
necioplite, pentru celelalte căpetenii împletiseră din crengi 
câteva zeci de bordeie, iar luptătorii de rând şedeau în 
jurul focurilor, sub cerul liber, ferindu-se de schimbările 
vremii şi de ploi numai cu cojoacele şi pieile pe care le 
purtau pe pielea goală. In tabără, nu dormea încă nimeni, 
întrucât oamenii, neavând nimic de făcut după ultima 
înfrângere, dormeau ziua. Unii şedeau sau stăteau întinşi 
în jurul bobotăilor de vreascuri şi ramuri de ienupăr, alţii 
scormoneau în vetrele aproape stinse şi acoperite cu 
cenuşă din care se răspândea un miros de napi copti, 
hrana obişnuită a lituanienilor, şi de carne friptă. Intre 
focuri, se înălţau grămezi de arme aşezate aproape, ca 
fiecare să şi-o găsească repede la nevoie. Hlawa privea cu 
interes la suliţele cu vârfuri înguste şi lungi, bătute din fier 
călit, la ghioagele din stejari tineri, ţintuite cu cremene şi 
cuie; la baltagele cu coada scurtă asemănătoare cu 
baltagele poloneze, de care se slujeau călăreţii, şi la cele 
cu coada lungă, ca la toporişti, cu care luptau pedestraşii. 
Printre ele se nimereau şi de aramă, moştenite din timpuri 
străvechi, când fierul era folosit rareori prin aceste părţi. 
Unele paloşe erau într-adevăr de aramă, dar cele mai 
multe erau din oţel adus din Nowogrod. Cehul lua în mână 
sulițe, paloşe, baltage, arcuri smolite, înnegrite la foc şi la 
lumina flăcărilor, le cerceta cât de bine erau făcute. Cai 
erau mai puţini pe lângă focuri, deoarece hergheliile 
păşteau în pădurile din apropiere şi pe lunci sub paza 
herghelegiilor atenţi, dar pentru că cei mai de seamă 
dintre boieri voiau să-şi aibă fugarii la îndemână, erau şi în 
tabără câteva zeci, pe care robii stăpânilor îi hrăneau din 
mână. Hlawa rămase mirat de trupurile acestor cai, 
neobişnuit de mărunți, cu grumazuri puternice şi atât de 
ciudati, încât cavalerii apuseni le socoteau cu totul alte 

animale ale pădurii, semănând mai mult cu nişte inorogi 
decât cu caii adevăraţi. 

— Aici, armăsarii mari, de luptă nu folosesc la nimic, 
spuse experimentatul Macko, amintindu-şi de vremurile de 
altădată când slujise la Witold, pentru că cei mari se 
scufundă îndată prin mlaştini, pe când cei de aici, mărunți, 
trec peste tot, aproape ca şi oamenii. 

— Dar pe câmpul de luptă, răspunse cehul, cei de pe 
aici nu ţin pasul cu cei nemţeşti. 

— Păi, nu-l ţin. În schimb, neamţul nu poate scăpa de 
samogiţian şi nu-l poate ajunge, fiindcă ăştia sunt foarte 
iuți, poate chiar mai iuți decât cei tătărăşti. 

— Totuşi, mi se pare ciudat, deoarece prinşii tătari pe 
care i-am văzut şi pe care i-a adus cavalerul Zych de 
Zgorzelice, erau mărunți de statură, uşor de purtat de 
orice cal, faţă de oamenii mai arătoşi de aici. 

Poporul era într-adevăr bine clădit. La lumina focurilor, 
se vedeau pe sub piei şi cojoace piepturile largi şi braţele 
puternice. Erau bărbaţi unul şi unul, subţiri, dar osoşi şi 
mai înalţi decât locuitorii din alte ţinuturi lituaniene, 
deoarece trăiau pe pământuri mai bune şi mai mănoase, 
unde foametea de care sufereau uneori lituanienii nu se 
făcea simțită. În schimb, sălbăticia lor o întrecea pe a 
lituanienilor. La Wilno era curtea marelui prinţ. Acolo se 
adunau din Răsărit şi Apus preoţii, veneau soliile, 
neguţătorii străini, aşa că locuitorii oraşului şi din 
împrejurimi erau mai obişnuiţi cu cei de pe alte meleaguri; 
aici, străinul apărea numai în persoana unui teuton sau a 
unui cavaler ce ducea în aşezările izolate din pădure focul, 
robia şi botezul de sânge. Aşadar, totul era aici mai din 
topor, mai aspru şi mai apropiat de vremurile străvechi, 
mai înclinat şi mai îndârjit împotriva noutăţilor: obiceiurile 
erau mai vechi, felul de a lupta şi chiar şi eresurile păgâne 
erau mai statornice, deoarece învăţătura Crucii o aflau nu 
de la solul blajin al Bunei Vestiri şi apostolul iubitor, ci de 

la călugărul neamt înarmat şi cu suflet de călău. 

Skirwoilto, cnejii mai de seamă şi boiernaşii erau 
creştini, întrucât urmaseră pilda lui Jagietto şi a lui Witold. 
Ceilalţi, chiar luptătorii cei mai simpli şi mai sălbatici, 
nutreau în piepturile lor simţământul surd că se apropie 
moartea şi dispariţia vechii lumi, a credinţei lor de demult. 
Şi erau gata să-şi plece capul înaintea Crucii, numai dacă 
semnul ei nu era purtat de mâinile nemților, pe care le 
urau. „Noi vrem să ne botezăm, strigau către toţi principii 
şi popoarele, dar să nu uitaţi că suntem oameni, nu 
animale pe care puteţi să le dăruiţi, să le cumpăraţi şi să le 
vindeţi”. În acest timp, când credinţa veche se stingea, 
cum se stinge focul pe care nimeni nu mai pune lemne, iar 
pe cea nouă o refuzau, deoarece era impusă cu forţa de 
nemti, în sufletele lor sporeau pustiul, neliniştea şi părerea 
de rău după trecut, şi tristeţea adâncă. Cehul, care 
crescuse de copil în lărmuiala veselă a oştenilor, în mijlocul 
cântecelor şi al muzicii zgomotoase, vedea pentru prima 
dată în viaţă o tabără atât de tăcută şi mohorâtă. Abia 
unde şi unde, pe lângă focurile mai depărtate ale „numei” 
lui Skirwoitto, se auzea ecoul fluierului, al cavalului sau 
cuvintele unui cântec înăbuşit, pe care îl îngâna 
„burtinikas”. Luptătorii ascultau cu capetele plecate şi cu 
ochii aţintiţi la strălucirile jarului. Unii şedeau pe vine 
lângă foc cu coatele sprijinite pe genunchi şi feţele 
ascunse în palme, acoperiţi de piei, asemenea unor 
animale de pradă din pădure. Dar când îşi înălţau capetele 
la cavalerii care treceau, în lumina flăcărilor se desluşeau 
chipuri blânde şi ochi albaştri, ce nu mai păreau aspre, de 
pradă, ci mai degrabă care priveau cum privesc nişte copii 
trişti şi nedreptăţiţi. La marginile taberei, zăceau pe 
muşchi răniții, pe care reuşiseră să-i aducă din ultima 
bătălie. Vrăjitorii,  aşa-zişii  „labdarişi” şi  „şeitani”, 
murmurau deasupra lor descântece sau le oblojeau rănile 
cu ierburi vindecătoare, cunoscute numai de ei, în timp ce 
aceştia zăceau tăcuţi, îndurând răbdători durerea şi 
chinurile. Din adâncurile codrului, dinspre luminişuri şi 

ochiurile de apă, se auzeau fluierăturile herghelegiilor, 
când şi când se isca vântul, acoperind tabăra de fum şi 
umplând pădurea întunecată de zgomote. Dar noaptea îşi 
vedea de drum, aşa că focurile începură să se înceţoşeze şi 
să se stingă, iar tăcerea se adânci şi mai mult, crescând 
impresia de tristeţe şi parcă de apăsare. 

Zbyszko le porunci oamenilor pe care-i conducea să fie 
pregătiţi - se înţelegea lesne, fiindcă printre ei se afla o 
mână de Ptockieni -, după care se întoarse la scutierul său 
şi-i zise: 

— Te-ai uitat destul, acum este timpul să revii în cort. 

— M-am uitat, de bună seamă, răspunse scutierul; dar 
nu prea mă bucur de ceea ce am văzut, întrucât se vede 
dintr-odată că au fost înfrânți. 

— Şi încă de două ori: acum patru zile la castel şi 
alaltăieri la trecerea apei. lar acum, Skirwoilto vrea să se 
ducă a treia oară acolo, ca să fie respins încă odată. 

— Cum adică, el nu pricepe că nu poate izbândi cu 
asemenea oaste împotriva nemților? Mi-a spus şi cavalerul 
Macko, iar acum cred şi eu că astfel de luptători nu pot fi 
prea grozavi. 

— Şi aici greşeşti, pentru că oamenii luptă bine, ca 
puţini alţii pe lume. Dar se bat la grămadă, fără rânduială, 
iar nemţii îşi păstrează formaţia. Dacă izbutesc să strice 
rândurile, cel mai adesea samogiţienii îi răzbesc pe nemti. 
Aceştia, însă, o ştiu şi ei, aşa că stau ca un zid. 

— Cât despre cucerirea castelelor, ce să mai vorbim, 
sfârşi cehul. 

-—Pentru că n-au nici un fel de arme pentru asta, 
răspunse Zbyszko. Cneazul Witold are, dar până nu va veni 
la noi, n-o să luăm nici un castel, poate doar dintr-o 
întâmplare sau prin trădare. 


Tot vorbind aşa, ajunseră la cort, înaintea căruia ardea 
un foc mare aţâţat de slujitori, iar pe el se frigeau hălci de 

carne. În cort, era răcoare şi umezeală, aşadar cavalerii, 
împreună cu ei şi Hlawa, se întinseră pe pieile de lângă 
foc. 

După care, potolindu-şi foamea, încercară să doarmă, 
dar nu reuşiră. Macko se răsucea de pe o parte pe alta, 
apoi văzând că Zbyszko şade la foc, îmbrăţişându-şi 
genunchii cu braţele, îl întrebă: 

— Ascultă! De ce l-ai sfătuit să se ducă atât de departe 
să atace Ragneta, în loc să meargă la Gotterswerder? Ce 
interes ai? 

— Îmi spune ceva în suflet că Danuska este la Ragneta, 
iar acolo se feresc mai puţin decât aici. 

— N-am avut timp să vorbim, pentru că şi el era trudit, 
şi tu îţi adunai oamenii prin pădure. Acum, însă, spune-mi 
cum stă treaba: tot mai vrei s-o cauţi pe fată? 

— Păi, nu e nici o fată ca oricare, este soţia mea, 
răspunse Zbyszko. 

Se aşternu tăcerea, căci Maćko înţelegea bine că 
întrebarea n-avea nici un răspuns. Dacă Danuska ar fi 
rămas jupâniţă până acum, bătrânul cavaler şi-ar fi 
îndemnat negreşit nepotul s-o lase în plata Domnului, dar 
odată legată prin sfânta cununie, căutarea ei devenea o 
simplă datorie şi Macko nici nu l-ar mai fi întrebat, dacă, 
nefiind de faţă nici la cununie, nici la nuntă, n-ar fi 
socotit-o întotdeauna drept o fată obişnuită. 

—Mă rog! rosti după o vreme. Dar în aceste două zile, 
când am avut timp, te-am întrebat şi mi-ai spus că nu ştii 
nimic. 

— Pentru că nu ştiu nimic, afară de aceea că mânia lui 
Dumnezeu s-a abătut asupra mea. 

Deodată Hlawa se ridică în capul oaselor pe pielea de 
urs şi ciulindu-şi urechile, începu să asculte mai atent. 

Iar Maćko zise: 

— Până nu te toropeşte somnul, spune-mi ce-ai văzut, 
ce ai făcut şi ce s-a mai întâmplat la Malborg? 

Zbyszko îşi dădu la o parte părul care, netuns de mult 
pe frunte, îi cădea peste sprâncene, rămase tăcut o clipă, 
după care începu să povestească: 

—Unde nu dă Dumnezeu să ştiu şi despre Danuska 


mea cât ştiu despre Malborg. Domnia Ta mă întrebi ce-am 
văzut? Am văzut puterea nemărginită a ordinului teuton, 
ajutat de toţi regii şi de toate popoarele, cu care nu ştiu 
dacă cineva de pe lume se poate măsura. Am văzut un 
castel cum poate n-are nici împăratul Romei. Am văzut 
comori de necuprins, am văzut armuri, am văzut furnicarul 
de călugări înarmaţi, cavaleri şi oşteni, şi relicve ca la 
Sfântul Părinte de la Roma şi îţi spun că mi se înfiora 
sufletul când mă întrebam: Cine se poate ridica împotriva 
lor? Cine-i poate birui? Cine li se poate împotrivi? Pe cine 
n-ar putea înfrânge puterea lor? 

—Pe noi! Fir-ar să fie mama lor! strigă Hlawa, 
nemaiputându-se stăpâni. 

Lui Macko i se părură ciudate şi vorbele lui Zbyszko, 
aşa că, deşi voia să cunoască toate isprăvile tânărului, îl 
opri şi-l întrebă. 

— Ai uitat de Wilno? Păi, de puţine ori ne-am izbit cu ei 
pavăză în pavăză şi cap în cap? Ai pierdut din vedere cât 
de greu le era să lupte cu noi şi cum se plângeau de tăria 
noastră: că n-avuseseră când să-şi asude caii şi să 
încrucişeze suliţele, aşa că fuseseră siliţi să strângă 
beregata potrivnicului, sau s-o dea pe a lor! Au fost acolo 
şi oaspeţi străini care ne-au provocat şi toţi au plecat cu 
ruşine. De ce te-ai moleşit aşa? 

—Nu m-am moleşit, pentru că şi la Malborg am luptat, 
unde au loc şi întreceri călare cu sulița. Domnia Ta, însă, 
nu le cunoşti întreaga putere. 


Bătrânul se înfurie. 
— Dar tu cunoşti toată puterea polonă? Ai văzut toate 

steagurile laolaltă? Nu le-ai văzut. Puterea lor se 
întemeiază pe nedreptatea oamenilor şi pe trădare, fiindcă 
acolo nici o palmă de pământ n-a fost a lor. I-au primit 
prinții noştri, cum primeşti săracul în casă, şi i-au încărcat 
de daruri, iar ei, crescând în putere, au muşcat mâna care 
i-a hrănit, ca nişte câini neruşinaţi şi turbaţi. Au pus mâna 
pe pământ, ne-au luat oraşele prin trădare şi asta-i toată 
puterea lor! Dar chiar dacă toţi regii din lume le-ar veni în 
ajutor, va sosi şi ziua judecății şi a răzbunării. 

—De vreme ce Domnia Ta mi-ai poruncit să vorbesc 
despre ce-am văzut, iar acum te superi, mai bine tac, spuse 
Zbyszko. 

Maćko răsuflă mânios un răstimp, se linişti repede şi 
zise: 

— Parcă numai o dată se întâmplă aşa? În pădure, vezi 
câte un brad uriaş, asemenea unui turn grozav, şi crezi că 
va sta aşa veacuri întregi, dar ajunge să-l ciocăneşti cu 
muchia baltagului, ca să auzi că sună a gol şi-i scorburos 
pe dinăuntru. Aşa şi puterea teutonilor! Eu, însă, ţi-am 
spus să-mi vorbeşti despre tine, ce-ai văzut şi ce-ai făcut 
tu. Zici că ai luptat cu sulița. 

—Am luptat. La început, cei de acolo m-au privit cu 
trufie, fiindcă aflaseră că mă bătusem cu Rotgier. Poate că 
mi s-ar fi întâmplat ceva neplăcut, dar venisem cu 
scrisoare de la prinţ, şi cavalerul de Lorche, pe care ei îl 
respectă, m-a apărat de răutatea lor. Au urmat, însă, 
ospeţe şi întreceri în arenă, în care Domnul lisus m-a 
ajutat. Ai auzit şi Domnia Ta că Ulryk, fratele maestrului, 
m-a îndrăgit şi mi-a dat înscris chiar de la maestru, ca să 
mi-o dea pe Danuska? 

— Mi-au spus oamenii, zise Macko, că i s-a rupt chinga 
de la şa, iar tu, văzând aceasta, nu l-ai mai atacat. 

— Întocmai, am ridicat sulița şi el m-a îndrăgit de 
atunci. Ei, drăguliţă Doamne! Mi-au dat scrisori grozave, 
cu care puteam să merg şi să caut de la un castel la altul. 
Eram sigur că supărarea şi necazurile mele au luat sfârşit, 
iar acum, uite că stau aici, în aceste locuri sălbatice, 
întristat şi supărat, fără să ştiu ce să fac; pe zi ce trece îmi 
este tot mai rău, tot mai tare mă usucă dorul... 


Aici, tăcu o clipă, după care aruncă o aşchie cu toată 
puterea în foc, de se înălţă un snop de scântei din cărbuni 
aprinşi, şi continuă: 

— Fiindcă dacă biata de ea geme în vreun castel şi se 
gândeşte că am uitat-o, să mă lovească moartea! 


Se vede că în el se adunaseră atâta nerăbdare şi 
durere, că începu din nou să arunce vreascuri pe foc, 
împins parcă de o mânie oarbă, iar ei rămaseră miraţi, căci 
nu presupuneau că o iubea atât de mult pe Danuska. 

— Stăpâneşte-te! îl dojeni Maćko. Mai bine spune cum 
a fost cu scrisorile de liberă trecere! Comturii n-au vrut să 
îndeplinească poruncile maestrului? 

— Înfrânează-te, stăpâne, interveni şi cehul. Poate că 
Dumnezeu o să te mângâie în curând. 

Lui Zbyszko îi dădură lacrimile, dar se linişti puţin şi 
spuse: 

— Mişeii au deschis castelele şi temniţele. Am fost 
peste tot, am căutat! Până când a izbucnit războiul acesta, 
şi la Gierdawy, primarul von Heideck mi-a spus că legile 
războiului sunt altele, iar scrisorile date în timp de pace, 
nu mai înseamnă nimic. L-am chemat îndată la duel, dar nu 
s-a înfăţişat şi a poruncit să mă izgonească de la castel. 

— Şi la celelalte? întrebă Macko. 

— Pretutindeni a fost la fel. La Kroewiec, comturul, 
care este mai mare peste primarul din Gierdawy, n-a vrut 
nici măcar să citească scrisoarea maestrului, spunând că 

războiul e război şi mi-a poruncit, dacă vreau să-mi păstrez 
capul, să plec. Am întrebat şi prin alte părţi, dar peste tot 
s-a întâmplat la fel. 

— Abia acum înţeleg, rosti bătrânul cavaler. Văzând că 
nu izbuteşti nimic, ai preferat să vii aici, unde cel puţin 
poţi să te răzbuni. 

— Aşa este, încuviinţă Zbyszko. M-am mai gândit şi că o 
să iau ostatici şi poate că o să cucerim şi câteva castele; 
dar ei nu se pricep să cucerească fortărețe. 

— Ehei, o să vină cneazul Witold şi o să fie altfel. 

— Să-l aducă Dumnezeu! 

—O să-l aducă. La curtea din Mazowsze, am auzit că 
vine şi poate că îl va însoţi şi regele cu întreaga oştire 
polonă. 


Îi întrerupse, însă, sosirea lui Skirwoto, care se ivi pe 
neaşteptate din întuneric şi zise: 
— Pornim la drum. 


Auzind acestea, cavalerii săriră în picioare, iar 
Skirwolto îşi apropie de feţele lor capul lui uriaş şi le şopti: 

— Sunt noutăţi: vin întăriri la Nowe Kowno. Doi 
cavaleri îi conduc pe oşteni, vitele şi proviziile. O să-i luăm 
prin surprindere. 

— Atunci, o să trecem Niemenul? întrebă Zbyszko. 

— Da, ştiu unde-i vadul. 

— Cei de la castel ştiu de întăriri? 

— Ştiu şi le ies în întâmpinare, dar pe ei îi veţi ataca 
Domniile Voastre. 

Şi începu să le explice, unde să-i aştepte, în aşa fel, 
încât să-i lovească pe neaşteptate pe cei ce se grăbesc să 
iasă din castel. Işi dorea să dea amândouă bătăliile în 
acelaşi timp şi să răzbune ultimele înfrângeri, lucru care 
putea să izbândească şi pentru că, după biruinţa 
proaspătă, vrăjmaşul se simţea în siguranţă. Aşadar, le 
arătă locul şi timpul în care aveau să ajungă acolo, lăsând 

restul în seama vitejiei şi îndemânării lor. lar ei se 
bucurară în inimile lor, deoarece îşi dădură seama 
numaidecât că le vorbeşte un războinic cu experienţă şi 
pricepere. După ce sfârşi, le porunci să vină după el şi se 
întoarse la „numa” lui, unde îl aşteptau cnejii şi sotnicii! 
boiernaşilor. Acolo repetă poruncile, mai adăugă şi altele 
noi şi, în sfârşit, ducând fluierul sculptat din os de lup la 
gură, scoase un fluierat sonor şi ascuţit, care se auzi de la 
un capă la altul al taberei. 

La auzul lui, se iscă vânzoleală în jurul focurilor stinse; 
ici şi colo începură să scapere scântei, apoi străluciră 
flăcăruile care creşteau şi se înmulţeau cu fiecare clipă, iar 
la lumina lor se vedeau siluetele sălbatice ale luptătorilor 
care se adunau în jurul grămezilor de arme. Pădurea se 
înfioră şi se trezi. În curând, din adâncuri începură să 
răzbată chemările herghelegiilor care mânau tabunul 
cailor spre tabără. 


Capitolul XVIII 


AJUNSERĂ ÎN REVĂRSATUL ZORILOR la Niewiaza şi o 
trecură: care călare, care ţinându-se de coada calului, care 
pe maldăre de răchită. Totul se petrecu atât de repede, 
încât Macko, Zbyszko, Hlawa şi aceia dintre mazurieni 
care veniseră voluntari, se mirară de îndemânarea acestor 
oameni şi abia acum înţeleseră de ce nici pădurile, nici 
mlaştinile şi nici râurile nu erau în stare să oprească 
expedițiile lituanienilor. Când ieşiră din apă, nici unul nu-şi 
scoase hainele, nu-şi lepădară cojoacele şi blănurile de lup, 
uscându-le întinse pe spinare la soare, încât fumegau ca 
nişte smolării, şi după o odihnă scurtă, porniră în marş 
forţat spre miazănoapte. Seara târziu ajunseră la Niemen. 
Trecerea lui, ca aceea a unui râu mai mare, pe deasupra şi 


1 Căpetenie peste o sută de oameni. 

umflat de apele primăverii, nu fu uşoară. Vadul pe care-l 
ştia Skirwoilto se preschimbase pe alocuri într-o baltă şi 
caii fură nevoiţi să înoate mai mult decât un sfert de 
stadie. Doi oameni fură aduşi de sforul apei până lângă 
Zbyszko şi ceh, care încercară în zadar să-i scape, fiindcă 
din cauza întunericului şi a apei învolburate, îi pierdură 
din ochi, iar ei nu îndrăzniră să strige după ajutor, 
deoarece căpetenia le poruncise dinainte să nu facă 
zgomot. Cu toate acestea, toţi ceilalţi ajunseră cu bine pe 
malul celălalt, unde aşteptară fără foc până dimineaţa. 

La prima rază de lumină, oastea se împărţi în două. Cu 
o parte, Skirwoilto porni în întâmpinarea cavalerilor care 
conduceau întăririle pentru Gotteswerder, iar pe a doua 
Zbyszko o călăuzi înapoi spre insulă, ca să-i ia prin 
surprindere pe apărătorii castelului care voiau să le iasă 
înainte celorlalţi. Sus, ziua era luminoasă şi senină, dar jos, 
pădurea, luminişurile şi ochiurile de apă erau acoperite de 
o abureală deasă, alburie, care ascundea depărtările. Era o 
împrejurare prielnică pentru Zbyszko şi oamenii lui, 
întrucât nemţii care veneau dinspre castel nu puteau să-i 
vadă de departe şi să se retragă la timp, ca să evite 
bătălia. Tânărul cavaler era foarte bucuros de aceasta şi-i 
spuse lui Maćko, care călărea lângă el: 

— Înainte de a ne vedea în ceața asta, o să ne izbim unii 
de ceilalţi. Să dea Dumnezeu s-o ţină aşa cel puţin până la 
amiază. 

Spunând acestea, se repezi înainte, ca să le împartă 
poruncile de trebuinţă sotnicilor care mergeau în frunte, 
dar se întoarse repede şi zise: 

— În scurt timp, o să dăm peste drumul care duce de la 


punctul de trecere din faţa insulei spre mijlocul ținutului. 
Acolo, o să ne ascundem în desiş şi o să-i aşteptăm. 

— De unde ştii de drum? întrebă Macko. 

— De la ţăranii de aici, vreo cincisprezece, pe care-i am 
printre oamenii mei. Ei o să ne călăuzească peste tot. 

— Şi cât de departe de castel şi de insulă îi vom ataca? 

—La o milă. 

— Asta-i bine, fiindcă dacă ar fi mai aproape, ar putea 
să le repeadă oşteni în ajutor, pe când aşa, nu numai că n-o 
să ajungă, dar nici măcar n-o să audă nimic. 

— Păi, m-am gândit şi eu la asta. 

— Dacă te-ai gândit la asta, gândeşte-te şi la cealaltă: 
dacă ţăranii îţi sunt credincioşi, trimite vreo doi, trei 
înainte şi care-i vede cel dintâi pe nemti, să ne dea 
numaidecât de ştire că vin. 

— Am făcut-o şi pe asta! 

— Atunci, am să-ţi mai spun ceva. Porunceşte la vreo 
sută sau două sute de oameni să nu se arunce în luptă de 
la început şi să le taie calea dinspre insulă. 

—E grozav! răspunse Zbyszko, dar şi această poruncă 
a fost dată. Nemţii o să cadă ca într-o capcană sau ca 
într-un şanţ. 

Auzind aceasta, Maćko îşi privi nepotul cu bunăvoință, 
fiindcă era foarte bucuros că Zbyszko, deşi atât de tânăr, 
se pricepea atât de bine la război, aşa că zâmbi şi mormăi: 

— Sângele nostru nu se dezminte! 

Dar scutierul Hlawa se bucura în inima lui mai abitir 
decât Macko, căci pentru el nu era o plăcere mai mare ca 
bătălia. 

—Nu ştiu, zise, cum se vor lupta oamenii noştri, dar 
merg fără zgomot, disciplinaţi şi se vede că au chef să se 
bată. Dacă Skirwoitto a plănuit bine, n-ar mai trebui să 
scape picior de om viu de la cotitură. 

— Cu ajutorul lui Dumnezeu, o să scape prea puţini, 
răspunse Zbyszko. Dar am dat poruncă să ia cât mai mulţi 
prinşi, iar dacă se va nimeri printre ei şi un cavaler sau un 
frate călugăr, să-l lase neapărat în viaţă. 

— La ce bun, stăpâne? întrebă cehul. 

lar Zbyszko răspunse: 

— Aveţi grijă şi voi să fie aşa. Cavalerul, dacă este 
oaspete, colindă oraşele şi castelele, vede o mulţime de 
oameni şi aude o groază de lucruri, iar dacă-i călugăr, şi 
mai multe. Iar eu tocmai de asta am venit aici, ca să prind 
vreun ostatic de vază şi să-l dau la schimb. E singura cale 
care mi-a mai rămas... dacă a mai rămas vreuna. 

Cu aceste cuvinte, dădu pinteni calului şi iarăşi ajunse 
în fruntea convoiului să dea ultimele porunci şi totodată să 
scape de gândurile rele, pentru care nu mai avea vreme, 
deoarece locul ales pentru capcană nu mai era prea 
departe. 

— De ce crede tânărul stăpân că soţia lui mai trăieşte şi 
se află prin părţile astea? întrebă cehul. 

— Pentru că dacă Zygfryd n-a omorât-o din prima 
pornire la Szczytno, răspunse Macko, are dreptate să 
creadă că este vie. Iar dacă ar fi omorât-o, preotul de la 
Szczytno nu ne-ar fi povestit asemenea lucruri, pe care le-a 
auzit şi Zbyszko. Grea treabă chiar şi pentru cel mai mare 
sadic să ridice mâna la o femeie fără apărare sau la un 
copil nevinovat. 

— Grea, dar nu pentru un teuton. Păi, copiii prinţului 
Witold? 

—E drept că ei au inimă de lup, dar şi asta e adevărat 
că la Szczytno el n-a ucis-o şi a plecat în aceste locuri, 
ascunzând-o şi pe ea în vreunul din castele. 

— Ehei, dacă am reuşi să punem mâna pe insulă şi pe 
castelul acesta! 

— Uită-te şi tu la oamenii ăştia, îl îndemnă Maćko. 

— Sigur, aşa este, dar eu am un gând pe care o să i-l 
spun şi tânărului stăpân. 

— De-ai avea şi zece, numai cu suliţele n-ai să dărâmi 
zidurile. 

Spunând acestea, Maćko arătă la şirurile de sulițe cu 

care erau înarmaţi cei mai mulţi luptători, după care 
întrebă: 

— Ai mai văzut vreodată asemenea oaste? 

De bună seamă, cehul nu mai văzuse. În faţa lui înainta 
grupul strâns al războinicilor în neorânduială, fiindcă în 
pădure şi printre tufişuri era greu să păstrezi rândurile. De 
altminteri, pedestraşii erau amestecați cu călăreţii şi ca să 
tinā pasul cu caii, se agăţau de coame, de şei şi de cozile 
lor. Aveau grumazurile acoperite cu piei de lup, de râs şi 
de urs, iar pe cap se înălţau ba colţi de mistreți, ba coarne 
de cerbi, ba urechi păroase, astfel că dacă n-ai fi fost 
armele care se vedeau deasupra lor, arcurile neunse cu 
smoală şi tolbele cu săgeți pe spinare, celor care priveau 
din spate ar fi putut să li se pară, mai ales în ceaţă, că 
toate aceste grupuri de sălbăticiuni ale pădurii porniseră 
din bungetele neumblate şi se îndreptau undeva la 
nimereală, gonite de pofta de sânge şi de foame. Era ceva 
înfricoşător în asta şi în acelaşi timp atât de neobişnuit, ca 
şi când ar fi privit la aşa-zisul „gomon”, în timpul căruia, 
cum crede prostimea, se ridică şi pornesc care încotro 
animalele şi chiar pietrele şi tufişurile. 

De aceea, la această privelişte, unul dintre şlahticii din 
Lekawica, care veniseră cu cehul, se apropie de el, îşi făcu 
semnul crucii şi zise: 

—În numele Tatălui şi al Fiului! Parcă mergem cu o 
haită de lupi adevăraţi, nu cu oameni. 

lar Hlawa, deşi vedea pentru prima dată o astfel de 
oaste, răspunse ca un om cu experienţă care le ştie pe 
toate şi nu se mai miră de nimic: 

— Lupii umblă iarna în haite, dar fiarele de teutoni 
atacă şi primăvara. 

Era într-adevăr primăvară, luna mai! Alunişul care 
căptuşea pădurea se acoperise de verdeață. Din muşchiul 
pufos şi moale pe care călcau fără zgomot picioarele 
luptătorilor, răsăreau dediţei vineţii şi oiţe albe, tufele 
fragede şi ferigile dantelate. Udaţi de ploi bogate, copacii 

miroseau a coajă umedă, iar pământul împrăştia miros de 
ace de brad şi de putregai. Soarele făcea ape-ape în 
culorile curcubeului în picăturile agăţate de frunze, iar 
păsăretul ciripea deasupra cu înfocare. 

Ei mergeau din ce în ce mai repede, deoarece Zbyszko 
îi grăbea. După o clipă, veni din nou în spatele convoiului, 
unde se aflau Macko, cehul şi voluntarii mazurieni. 
Speranţa unei încăierări în toată regula îl înviorase vizibil, 
pentru că pe faţă nu i se mai răsfrângea îngrijorarea 
obişnuită şi ochii îi străluceau ca mai demult. 

— Haideţi! le strigă. Acum, se cuvine să mergem în 
frunte, nu în urma tuturor. 


Şi-i conduse înaintea detaşamentului. 

—Auziţi, adăugă, s-ar putea să-i  surprindem 
nepregătiţi pe nemți, dar dacă bănuiesc ceva şi izbutesc să 
se aşeze în formaţie, o să-i atacăm noi mai întâi, fiindcă 
avem platoşe şi paloşe mai bune! 

— Aşa vom şi proceda! încuviinţă Maćko. 

Ceilalţi se aşezară mai bine în şa, ca şi când ar fi 
trebuit să lovească numaidecât. Ici şi acolo, câte unul 
trăgea aer în piept şi încerca dacă spada îi iese uşor din 
teacă. 

Zbyszko le mai repetă o dată că dacă printre oşteni 
sunt şi cavaleri sau fraţi în mantii albe peste armuri, să 
nu-i ucidă, ci să-i ia ostatici, după care se duse iarăşi la 
călăuze şi opri detaşamentul. 

Ajunseră la drumul care pornea de la cheiul din faţa 
insulei spre lăuntrul ținutului. La drept vorbind, nu era 
încă un drum adevărat, ci mai degrabă un şleau croit nu 
demult prin pădure ca oştenii şi carele de povară să poată 
merge pe el. De amândouă părţile, se înălţau copaci 
bătrâni, printre care fuseseră aşezate pe margini în stive 
trunchiurile tăiate pentru deschiderea drumului. Tufele de 
alun erau unde şi unde atât de dese, încât nu se mai vedea 
nimic în adâncul pădurii. Zbyszko alese un loc potrivit la o 
cotitură, astfel că cei care soseau, neputând să-i vadă de 

departe, să nu mai aibă timp să se retragă la vreme sau să 
se aşeze în formaţie de luptă. Acolo, ocupă amândouă 
laturile şleaului şi porunci să se aştepte vrăjmaşul. 

Obişnuiţi cu pădurea şi cu modul de a lupta printre 
copaci, samogiţienii se tupilară atât de bine în spatele 
trunchiurilor şi ale buturugilor, după tufişurile de alun şi 
lăstărişul de brad, încât parcă-i înghiţise pământul. 
Oamenii nu vorbeau, caii nu sforăiau. Din când în când, la 
cercul oştenilor ascunşi ajungeau vietăţile mai mici sau 
mai mari ale pădurii, care abia când dădeau peste ei, o 
rupeau la fugă într-o latură. La răstimpuri, se iscau adieri 
uşoare şi umpleau pădurea de foşnete solemne şi grave, 
care conteneau repede, iar atunci se mai auzeau doar 
cântecul îndepărtat al cucului şi răpăitul ciocănitorilor. 

Samogiţienii ascultau cu bucurie aceste ecouri, 
deoarece îndeosebi ciocănitoarea era pentru ei un semn 
bun. Pădurea era plină de aceste păsări şi ciocănitul 
răsuna din toate părţile, îndârjit şi des, parcă semănând cu 
munca oamenilor, ca şi când toate şi-ar fi avut fierăriile 
acolo şi s-ar fi apucat dis-de-dimineaţă de truda lor 
înflăcărată. Macko şi mazurienii aveau impresia că ascultă 
dulgherii bătând căpriorii la acoperişul unei case noi şi îşi 
aduceau aminte de locurile natale. 

Dar timpul se scurgea şi se alungea şi deocamdată nu 
se auzea nimic afară de foşnetul pădurii şi ciripitul 
păsărelelor. Ceaţa care stăruia jos se rări, soarele se 
ridicase bine şi începuse să pripească, iar ei continuau să 
stea întinşi. Intr-un târziu, Hlawa, căruia i se urâse cu 
aşteptarea şi tăcerea, se apropie de urechea lui Zbyszko şi 
începu să-i şoptească: 

— Stăpâne... Dacă dă Dumnezeu şi nu scapă nici unul 
din feciorii ăştia de câini, n-am putea oare să ne furişăm 
noaptea la castel, să trecem apa şi să-l luăm prin 
surprindere? 

— Păi, tu crezi că acolo nu sunt luntrii care să-i 


prevină? 

—Au şi o să-i prevină, şopti cehul, dar prinşii o să ne 
spună parola cu cutitul la gât, ba, o să strige chiar ei pe 
limba lor. Numai să ajungem pe insulă, că ea apără 
castelul... 


Aici, se întrerupse, fiindcă Zbyszko îi puse deodată 
degetul pe buze; dinspre şleau ajunse până la ei 
croncănitul unui corb. 

— Tăcere! îi porunci, acesta-i un semnal! 

Într-adevăr, după cât ai spune două rugăciuni, pe şleau 
apăru un samogiţian pe un cal păros, ale cărui copite erau 
învelite în blană de oaie, astfel ca să nu se audă tropotul şi 
să nu lase urme în noroi. 

În timp ce se apropia, se uita atent în amândouă părţile 
şi deodată, auzind dintr-un tufiş răspunsul la croncănitul 
corbului, se făcu nevăzut în pădure, iar după o clipă se afla 
lângă Zbyszko. 

— Vin!... îi spuse. 


Capitolul XIX 


ZBYSZKO SE APUCĂ SĂ-L ÎNTREBE ÎN GRABĂ, cum vin, câţi 
călăreţi sunt, câţi oşteni pedestraşi şi înainte de toate, cât 
de departe se găsesc. Din răspunsul samogiţianului, află că 
detaşamentul nu depăşea o sută cincizeci de luptători, 
dintre aceştia cincizeci de călăreţi sub conducerea nu a 
unui frate teuton, ci a unui cavaler laic, că sunt rânduiţi în 
formaţie, aducând cu ei care încărcate cu roţi de rezervă, 
că înaintea lor, la depărtare de două aruncături de săgeată, 
vine „straja” alcătuită din opt oameni, care coboară adesea 
de pe şleau şi cercetează pădurea şi tufişurile, în sfârşit, că 
se găsesc la un sfert de milă. 

Zbyszko nu prea era bucuros că înaintează în formaţie. 
Ştia din experienţă cât de greu este în acest caz să rupi 
rândurile nemților şi cum se pricepe o astfel de „grupă” să 

se apere retrăgându-se şi să muşte asemenea unui vier 
mistreţ, înconjurat de câini. În schimb, îl bucură vestea că 
sunt destul de aproape, la un sfert de milă, întrucât 
înţelese din aceasta că oamenii pe care-i trimisese înainte, 
se aflau în spatele nemților şi în caz că-i vor învinge, nu 
vor lăsa să le scape nici picior de om viu. Cât despre ceata 
dinaintea nemților, nu se arătă prea îngrijorat din cauza ei, 
întrucât  aşteptându-se să fie aşa, le  poruncise 
samogiţienilor fie să lase straja să treacă în linişte, fie, 
dacă voiau să cerceteze locurile, să-i vâneze fără zgomot 
până la unul. 

Porunca din urmă se dovedi de prisos. Ceata ajunse în 
curând în dreptul lor. Ascunşi în spatele tufişurilor, 
samogiţienii mai apropiaţi de şleau îi văzură foarte bine pe 
oşteni cum se opresc la cotitură şi se sfătuiesc între ei. 
Mai-marele lor, un neamţ voinic cu barba roşcată, 
făcându-le semn să tacă, începu să asculte. O vreme, îl 
văzură că stă în cumpănă, dacă să intre sau nu în pădure, 
în sfârşit, auzind doar ciocănitorile, se vede că se gândi că 
păsările n-ar fi trudit cu atâta râvnă dacă s-ar fi ascuns 
cineva prin pădure, aşa că dădu din mână şi îşi conduse 
oamenii mai departe. 

Zbyszko aşteptă până când dispărură la următoarea 
cotitură, apoi se apropie cu grijă până la drum în fruntea 
bărbaţilor mai greu înarmaţi. Printre aceştia erau Macko, 
cehul, cei doi şlahtici din tşkawica, trei cavaleri tineri de 
lângă Ciechanów şi zece-cincisprezece boieri samogiţieni 
mai bine înarmaţi. Cum nu mai era nevoie să stea ascunşi, 
Zbyszko voia ca îndată ce vor apărea nemţii, să înainteze 
până la mijlocul şleaului, să se repeadă asupra lor, să-i 
lovească şi să-i împrăştie. Dacă-i izbutea această încercare 
şi lupta s-ar fi transformat într-o mulţime de încăierări om 
cu om, putea fi sigur că samogiţienii se vor descurcau nu 
prea greu cu nemţii. 

Şi se lăsă din nou o clipă de tăcere tulburată doar de 
murmurul obişnuit al pădurii. Curând, la urechile 
războinicilor ajunseră dinspre partea de răsărit a drumului 

şi glasurile oamenilor. La început, amestecate şi destul de 
îndepărtate, deveneau treptat tot mai apropiate şi mai 
clare. 

Atunci, Zbyszko îşi conduse detaşamentul la mijlocul 
şleaului şi-l aşeză în formă de clin. El însuşi se afla în 
frunte, avându-i imediat în spatele lui pe Maćko şi pe ceh. 
În rândul următor erau trei oameni, în cel următor patru... 
Erau cu toţii bine înarmaţi: le lipseau într-adevăr „copacii” 
puternici, adică suliţele cavalerilor, care ar fi fost doar o 
piedică în pădure; în schimb, aveau în mâini sulițe 
samogiţiene scurte şi mai uşoare pentru prima izbire, şi 
paloşele şi baltagele la şei pentru lupta la înghesuială. 

Hlawa îşi ciuli atent urechile, apoi îi şopti lui Macko: 

— Cântă, mama lor de mişei! 

—Mi se pare ciudat că acolo pădurea se închide 
înaintea noastră şi ei nu se văd de aici, răspunse Macko. 

La acestea, Zbyszko care socotea că nu mai trebuie să 
se ascundă sau să nu vorbească, se întoarse spre ei şi 
spuse: 

—Pentru că drumul urmează cursul pârâului şi de 
aceea coteşte adesea. O să ne vedem pe neaşteptate, iar 
asta-i chiar mai bine. 

— Dar ştiu că sunt tare veseli! repetă cehul. 

Într-adevăr, nemţii cântau un cântec care nu era prea 
cuvios, ceea ce se putea ghici şi după melodie. Ascultând 
cu atenţie, se putea desluşi că nu cântau decât câţiva 
oameni şi ceilalţi repetau numai un singur cuvânt, ce 
răsuna ca tunetul în toată pădurea. 

Şi mergeau aşa cu toţii la moarte, veseli şi plini de 
viaţă. 

—O să-i vedem îndată, rosti Maćko. 

Şi faţa i se alungi deodată şi căpătă o expresie de lup, 
deoarece sufletul îi era aspru şi îndâriit, iar afară de asta 
încă nu plătise până acum pentru săgeata care-l nimerise 
dintr-o arbaletă, atunci când se dusese la maestru pentru 
a-l scăpa pe Zbyszko. 

Aşadar, acum începu să-i clocotească sângele prin 
vene, iar dorinţa de răzbunare îi inundă inima. 

„Nu-i va fi prea bine celui care se va încleşta cel dintâi 
cu el”, se gândi Hlawa, trăgând cu coada ochiului spre 
bătrânul cavaler. 

În acest timp, o adiere aduse cu ea strigătul pe care-l 
repetau toţi în cor: „Tandaradei! Tandaradei! ” şi cehul auzi 
numaidecât cuvintele unui cântec pe care-l ştia şi el: 


Bi den rôsen er wol mac 
tandaradei! 
merken wa mir'z houbet lac...! 


Cântecul se opri deodată, pentru că pe amândouă 
părţile drumului se auzi un croncănit gălăgios şi puternic, 
de parcă în acest colţ de pădure se ţinea o adunare a 
corbilor. Nemţii fură uimiţi că erau atât de mulţi şi toţi se 
auzeau de jos de pe pământ. Primul şir de oşteni tocmai se 
ivi la cotitură şi încremeni la vederea călăreţilor 
necunoscuţi care se aflau înaintea lor. 

În aceeaşi clipă, Zbyszko se aplecă în şa, îşi îmboldi 
calul cu pintenii şi porni înainte: 

—Pe ei! 

Îl urmară şi ceilalţi. Din amândouă părţile pădurii, 
răsună strigătul înfricoşător al luptătorilor samogiţieni. 
Vreo două sute de paşi îi mai despărţeau pe oamenii lui 
Zbyszko de nemţii care îndreptară cât ai bate din palme o 
pădure de sulițe spre călăreţi, în vreme ce rândurile 
celelalte se întoarseră tot atât de repede cu faţa către cele 
două laturi ale şleaului, ca să se apere de năvala celor din 
pădure. Cavalerii polonezi le-ar fi admirat îndemânarea şi 
disciplina dacă ar fi avut timp şi dacă telegarii nu i-ar fi 
purtat cu iuţeala fulgerului spre vârfurile strălucitoare 
îndreptate către ei. 


1 „Fuge-n zbor ca pasărea 


tandaradei! 
piept de fier ca nimenea” (lb. germ.). 

Printr-o împrejurare prielnică pentru Zbyszko, 
călărimea nemților se găsea în spatele oştenilor, însoţind 
carele. Pornise şi ea numaidecât în ajutorul pedestrimii, 
dar n-avea nici cum să treacă prin ea şi nici s-o ocolească 
şi s-o ferească de prima năvală. Pe de altă parte, o 
înconjură un furnicar de samogiţieni care începură să iasă 
din desişuri ca un roi de viespi otrăvite, când drumeţul 
neatent îi loveşte cuibul. Zbyszko năvăli odată cu oamenii 
lui asupra pedestrimii. 

Dar fără izbândă, fiindcă aceştia, proptind cozile 
suliţelor grele şi ale halebardelor în pământ, le ţinură 
deopotrivă şi cu atâta putere, încât mărunţii cai 
samogiţieni nu fură în stare să spargă rândurile. Calul lui 
Macko, tăiat de o halebardă la genunchi, se ridică pe 
picioarele din spate, apoi se prăbuşi cu botul în pământ. O 
clipă, moartea îl ameninţă pe bătrânul cavaler, dar el, 
hârşit cu orice situaţie în luptă şi cu multă experienţă, 
scoase picioarele din scări, înşfăcă cu mâna-i puternică 
vârful lăncii nemţeşti, care în loc să se înfigă în pieptul lui, 
îi sluji de astă dată doar ca sprijin, se repezi între cai şi 
scoțând paloşul, începu să izbească în sulițe şi halebarde 
asemenea şoimului care dă buzna peste stolul cocorilor cu 
ciocul lung. 

Zbyszko, când calul strunit cu putere se opri din avânt, 
aproape aşezându-se pe picioarele dinapoi, se rezemă în 
suliţa-i scurtă care se frânse, aşa că începu şi el să 
mânuiască paloşul. Cehul care se încredea înainte de toate 
în topor, îl zvârli într-o grămadă de nemți şi pentru o clipă 
rămase fără armă. Unul dintre şlahticii din Łẹkawica îşi 
pierdu viaţa, iar celălalt, când îl văzu căzând, îl cuprinse 
turbarea, astfel că începu să urle ca un lup şi ridicându-şi 
calul însângerat în două picioare, se repezi orbeşte în 
îmbulzeală. Boiernaşii samogiţieni îşi roteau săbiile printre 
vârfurile şi cozile suliţelor de după care se iţeau feţele 
oştenilor nemți, ce răsfrângeau parcă admiraţia şi totodată 
îndârjirea. Dar se întâmplă că rândurile nu se stricară. 
Samogiţienii care atacaseră din amândouă părţile, se 

desprinseră şi ei de nemți ca de un arici. Reveniră 
într-adevăr fără întârziere cu şi mai multă înflăcărare, dar 
tot nu-i răzbiră. 

Unii se căţărară într-o clipită în copacii de lângă drum 
şi începură să tragă cu arcurile în mijlocul oştenilor, a 
căror căpetenie, când îi văzu, porunci să se retragă spre 
călărimea lor. Arcaşii nemți începură şi ei să tragă cu 
arbaletele, aşa că la răstimpuri câte unul dintre 
samogiţienii ascunşi printre ramuri cădea ca un con de 
brad la pământ şi murind, scormonea muşchiul cu degetele 
sau se zbătea ca un peşte pe uscat. Înconjuraţi din toate 
părţile, nemţii nu puteau de bună seamă să se gândească 
la victorie, văzând, însă, foloasele apărării, crezură că 
măcar o mână dintre ei va izbuti să scape din măcel şi să 
ajungă din nou la râu. 

Nici unul nu se gândea să se predea, căci ei înşişi 
necruţându-şi prinşii, ştiau că nu se puteau aştepta la milă 
din partea poporului răzvrătit şi adus la deznădejde. Se 
retrăgeau deci în tăcere: om lângă om, umăr lângă umăr, 
aci ridicând, aci coborând lăncile şi halebardele, tăind, 
împungând, trăgând cu arbaletele, pe cât le îngăduia 
vânzoleala luptei, şi apropiindu-se mereu de călărimea lor 
care se încleştase pe viaţă şi pe moarte cu alte grupuri de 
vrăjmaşi. 

Deodată, se petrecu ceva neaşteptat care hotări soarta 
bătăliei înverşunate. Şlahticul acela din Łękawica, care-şi 
pierduse minţile după ce-i murise fratele, se aplecă fără să 
coboare de pe cal şi ridică trupul fără viaţă de pe jos, 
vrând se vede să nu fie strivit de copite şi să-l ducă 
deocamdată într-un loc mai liniştit, ca să-l găsească mai 
uşor după luptă. Dar în aceeaşi clipă, un nou val de 
turbare îi năvăli în creier, răvăşindu-i minţile cu totul; 
fiindcă în loc să iasă din drum, se aruncă asupra oştenilor 
duşmani şi zvârli trupul în vârfurile lăncilor care, 
înfigându-se în pieptul, burta şi şoldurile lui, se aplecară 
sub greutate şi înainte ca nemţii să le scoată, nebunul se 
prăvăli cu cal cu tot în locul rămas neapărat, răsturnând 

oamenii ca o furtună. 

Într-o clipită, zeci de mâini se întinseră spre el, zeci de 
lănci îi străpunseră un şold al calului, dar acum rândurile 
se amestecară şi înainte de a le reface, se repezi pe urma 
lui unul dintre şlahticii samogiţieni, care se găsea mai 
aproape, după el Zbyszko, însoţit de ceh şi învălmăşeala 
sporea cu fiecare clipă. Ceilalţi şlahtici înşfăcară şi ei 
trupurile celor căzuţi şi începură să le arunce în vârfurile 
suliţelor; din laturi atacară iarăşi samogiţienii. Întreaga 
formaţie se clătină, cutremurându-se ca o casă căreia-i 
crapă pereţii, se despică asemenea unui copac spart de 
pana nemiloasă şi în cele din urmă cedă. 

Lupta se schimbă într-o clipă în măcel. Lăncile lungi ale 
nemților şi halebardele nu mai erau de nici un folos în 
îmbulzeală. În schimb, spadele călăreţilor scrâşneau pe 
tidve şi  grumazuri. Caii pătrundeau în buluceala 
omenească, răsturnând şi călcând în picioare oştenii fără 
noroc. Călăreţilor le era mai uşor să izbească de sus, aşa 
că tăiau fără încetare şi odihnă. Din laturile drumului 
apăreau alte şi alte cete de oameni sălbatici, purtând 
blănuri de lup, şi lacomi de sânge. Urletele lor acopereau 
glasurile care implorau milă şi gemetele muribunzilor. 
Învinşii aruncau armele; câte unii încercau să se furişeze 
în pădure; alţii se prefăceau morţi şi se prăbuşeau; unii 
stăteau drepţi, cu feţele albe ca zăpada şi ochii mijiţi, alţii 
se rugau; unul, căruia i se rătăcise mintea de spaimă, 
începu să cânte din fluier, zâmbind şi ridicându-şi ochii 
spre cer, până când o măciucă samogiţiană îi zdrobi capul. 
Pădurea încetă să mai foşnească, de parcă se înfricoşase 
de moarte. 

În cele din urmă, convoiul teuton începu să se 
împuţineze văzând cu ochii. Câteodată doar prin desişuri 
mai răsuna ecoul unei lupte scurte sau un strigăt 
înspăimântat de disperare. Zbyszko şi Maćko, urmaţi de 
toţi călăreţii, se repeziră acum asupra călărimii. 

Aceasta se mai apăra încă, aşezată în cerc, fiindcă aşa 
obişnuiau nemţii să se apere întotdeauna, când duşmanul îl 

întrecea în putere şi izbutea să-i împresoare. Călăreţii, pe 
cai buni şi în armuri mai de soi decât ale pedestraşilor, 
luptau cu bărbăţie şi cu o înflăcărare vrednice de 
admiraţie. Printre ei nu era nici o mantie albă, ci doar 
şlahtici prusieni care aveau datoria să se prezinte la luptă 
la porunca Ordinului. Caii lor, în cea mai mare parte, erau 
şi ei apăraţi, unii erau acoperiţi de zale şi toţi aveau 
fruntare din tablă de fier cu un corn de oţel la mijloc. Îi 
conducea un cavaler zvelt şi înalt, într-o platoşă albastră 
întunecată şi coif la fel, cu viziera coborâtă. 

Din adâncurile pădurii se abătea asupra lor o ploaie de 
săgeți, dar vârfurile lor se desprindeau fără rezultat de 
fruntare, armuri şi umărarele călite. Valul de pedestraşi şi 
călăreţi samogiţieni îi înconjura de aproape, dar ei se 
apărau tăind şi împungând cu paloşele lungi şi cu atâta 
înverşunare, încât înaintea copitelor cailor zăceau o 
cunună de trupuri. Primele rânduri ale atacatorilor voiau 
să se retragă şi, împinse din spate, n-aveau cum. Ochii 
străluceau de lucirile lăncilor şi ale paloşelor. Caii începură 
să necheze, să muşte şi să dea din picioare. Atacară 
şlahticii samogiţieni, atacă Zbyszko, cehul şi mazurienii. 
Sub loviturile lor puternice, „grupa” începu să se clatine şi 
să se legene ca o pădure sub palele vântului, iar ei, 
asemenea tăietorilor din desişul pădurii, înaintau încet, 
pas cu pas, trudind din răsputeri. 

Macko, însă, porunci să se adune de pe câmpul de 
luptă halebardele nemţeşti cu coada lungă şi înarmând cu 
ele vreo treizeci de războinici sălbatici, începu să se 
îmbulzească spre nemți. Când ajunse la ei, strigă: „Loviţi 
caii peste picioare!” şi dintr-odată se arăta rezultatul 
înfricoşător. Cavalerii nemți nu ajungeau cu paloşele la 
oamenii lui, iar în acest timp, halebardele începură să 
rănească genunchii cailor. Atunci, cavalerul albastru îşi 
dădu seama că se apropie sfârşitul bătăliei şi că nu-i mai 
rămâne decât să răzbată printre aceşti atacatori, care le 
tăiau drumul de întoarcere, sau să piară. 

Alese prima cale şi cât ai clipi din ochi, la porunca lui, 

lavina cavalerilor se întoarse cu fruntea spre partea din 
care venise. Samogiţienii le săriră numaidecât în spate, 
dar nemţii, apărându-şi spinarea cu scuturile şi izbind 
înainte şi pe laturi rupseră inelul care-i înconjura, lăsară 
frâu liber cailor şi începură să gonească asemenea unui 
uragan către răsărit. Se repezi să-i întâmpine 
detaşamentul care tocmai intra în luptă, dar strivit de 
greutatea armurilor şi a cailor, fu culcat la pământ ca un 
lan de grâu lovit de pala vântului. Drumul spre castel era 
liber, dar salvarea îndepărtată şi nesigură, deoarece caii 
samogiţienilor erau mai iuți decât ai nemților. Cavalerul 
albastru înţelese repede situaţia. 

„Vai nouă! îşi spuse în gând, nu mai scapă nici unul 
dintre ei, poate doar cu propriul sânge să le răscumpăr 
salvarea”. 

Şi cumpănind în acest fel, le strigă celor mai apropiaţi 
să-şi  strunească fugarii, iar el făcu un ocol şi 
neinteresându-l dacă auzise cineva chemarea, se întoarse 
cu faţa către duşman. 

Zbyszko alerga în frunte, aşa că neamţul îl lovi în 
obrăzarul de la coif, dar nu-l străpunse şi nu-i vătămă faţa. 
Atunci Zbyszko, în loc să răspundă cu lovitură la lovitură, îl 
luă în braţe pe cavaler şi vrând să-l prindă viu, încercă să-l 
smulgă din şa. Dar scara i se rupse din cauza efortului 
prea mare şi se prăvăliră amândoi la pământ. O clipă, se 
rostogoliră luptând cu mâinile şi picioarele, dar tânărul 
neobişnuit de puternic îşi învinse repede potrivnicul şi, 
apăsându-i burta cu genunchiul, îl tinu sub el cum ţine 
lupul câinele care îndrăzneşte să-l atace în desiş. 

Îl ţinea fără rost, fiindcă neamţul îşi pierduse 
cunoştinţa. În acest timp, sosiră în galop Macko şi cehul, 
pe care văzându-i, Zbyszko începu să strige: 

— Veniţi şi legaţi-l! E un cavaler de vază şi e învestit! 

Cehul sări din şa, dar văzând nemişcarea cavalerului, 
nu-l mai legă, ci îl dezarmă, îi descheie umărarele şi 
cingătoarea de care-i atârna spada scurtă, îi reteză 
curelele care-i ţineau coiful şi în cele din urmă se apucă 

să-i desfacă şuruburile ce-i închideau viziera. 

Dar abia avu timp să privească la faţa cavalerului, că se 
ridică şi strigă: 

— Stăpâne, stăpâne, ia priveşte aici! 

— De Lorche! exclamă Zbyszko. 

Dar de Lorche zăcea palid, cu faţa asudată şi ochii 
închişi, ţeapăn, ca un trup fără viaţă. 


Capitolul XX 


ZBYSZKO PORUNCI SĂ-L URCE ÎNTR-UNUL din carele de 
pradă, încărcate cu roţi şi osii pentru oastea care se 
grăbea să vină în ajutorul castelului. Incălecă şi el pe alt 
cal şi porni împreună cu Maćko să-i urmărească mai 
departe pe nemți. Urmărirea nu era prea grea, întrucât 
caii nemţeşti nu erau prea buni pentru fugă, mai ales pe 
şleaul desfundat de ploile de primăvară. Îndeosebi Macko, 
călărind o iapă iute şi uşoară a şlahticului ucis din 
Łękawica, îi întrecu aproape pe toţi samogiţienii şi în 
curând îl ajunse pe primul raitier. Strigă într-adevăr la el, 
după obiceiul cavaleresc, să se dea prins sau să se întoarcă 
să lupte, dar când celălalt, prefăcându-se că nu aude, 
aruncă şi pavăza, ca să-i fie mai uşor calului, şi 
aplecându-se în şa îşi îmboldi bidiviul cu pintenii, bătrânul 
cavaler îl izbi cu baltagul între spete şi îl dobori la pământ. 

Şi astfel se răzbună pe cei care fugeau, pentru săgeata 
care-l nimerise hoţeşte odinioară, iar ei alergau înaintea 
lui ca o ciurdă de cerbi îngroziţi ce nu mai voiau să lupte şi 
nici măcar să se apere, preferând să scape cu fuga de 
straşnicul bărbat. Unii intrară în pădure, dar unul se 
prăbuşi lângă pârâu şi pe acesta îl sugrumară samogiţienii 
cu o frânghie. După ceilalţi, grupuri întregi se repeziră 
prin desişuri, unde în curând începu o vânătoare sălbatică, 
plină de zgomote, strigăte şi chemări. Adâncurile pădurii 

răsunară multă vreme, până când îi prinseră pe toţi. După 
care, bătrânul cavaler de Bogdaniec împreună cu Zbyszko 
şi cehul se întoarseră la locul unde începuse lupta şi 
zăceau pedestraşii măcelăriți. Trupurile lor erau despuiate 
până la piele, unele schilodite de samogiţienii răzbunători. 
Izbânda era însemnată şi oamenii foarte bucuroşi. După 
ultima înfrângere a lui Skirwoilto la Gotteswerder, 
descurajarea începuse să cuprindă inimile samogiţienilor, 
mai ales că întăririle făgăduite de Witold nu veneau atât de 
repede, cum se aşteptau; acum, însă, nădejdea renăscu şi 
înflăcărarea spori din nou, asemenea vâlvătăii când arunci 
lemne pe foc. 

Căzuseră prea mulţi samogiţieni şi nemți, ca să-i mai 
îngroape, dar Zbyszko porunci să se sape cu suliţele gropi 
pentru cei doi şlahtici din Lekawica, care contribuiseră cel 
mai mult la biruinţă, şi să-i îngroape sub nişte pini, în coaja 
cărora însemnă două cruci cu paloşul. După aceea, 
poruncindu-i cehului să-l îngrijească pe de Lorche, care 
încă nu-şi revenise din leşin, porni în grabă cu oamenii săi 
pe acelaşi şleau către Skirwoitto, ca să-l ajute la vreme de 
cumpănă. 

Dar după un drum lung, găsi câmpul de luptă pustiu, 
presărat ca şi cel dinainte cu trupurile samogiţienilor şi ale 
nemților ucişi. Zbyszko înţelese repede că groaznicul 
Skirwoilto obținuse şi el o biruinţă însemnată, fiindcă dacă 
ar fi fost înfrânt, s-ar fi întâlnit cu nemţii care se îndreptau 
spre castel. Izbânda, însă, fusese sângeroasă, pentru că 
mai departe de câmpul de bătaie propriu-zis zăceau 
destule trupuri fără viaţă. Experimentatul Macko trase de 
aici concluzia că o parte din nemți izbutise să scape din 
măcel. 

Dacă Skirwoilto îi urmărise sau nu, era greu de ghicit, 
căci urmele erau amestecate şi se şterseră unele pe altele. 
Macko mai socoti că lupta avusese loc mai de mult, poate 
înainte de cea a lui Zbyszko, întrucât trupurile erau 
înnegrite şi umflate, iar unele sfârtecate de lupii care 
dispăreau în tufişuri la apropierea bărbaţilor înarmaţi. 

În aceste împrejurări, Zbyszko hotărî să nu-l mai 
aştepte pe Skirwoilto şi să se întoarcă la vechiul loc de 
tabără. Când ajunseră, seara târziu, o găsi acolo pe 
căpetenia samogiţiană care venise puţin mai devreme. 
Faţa-i posomorâtă de obicei, răspândea de astă dată o 
bucurie prevestitoare de rău. Se interesă numaidecât de 
bătălie şi aflând despre victorie, rosti cu un glas ce 
amintea de croncănitul corbului: A 

— Sunt mulţumit şi de tine, şi de mine. În curând, vor 
sosi întăririle, iar dacă marele cneaz va veni, o să se 
bucure şi el, întrucât castelul va fi al nostru. 

— Pe cine ai luat ostatici? întrebă Zbyszko. 

— Numai plevuşcă, nici o ştiucă. Au fost una, două, dar 
au scăpat. Ştiuci colţoase! Au tăiat oamenii şi au fugit! 

— Mie mi-a dat Dumnezeu unul, răspunse tânărul. Un 
cavaler avut şi faimos - deşi e laic -, un oaspete! 

Vajnicul samogiţian îşi înconjură gâtul cu mâinile, apoi 
făcu un gest cu dreapta, arătând parcă ştreangul agăţat de 
spânzurătoare. 

— Va avea şi el partea lui, spuse, ca şi ceilalţi... 

La acestea, Zbyszko îşi încruntă sprâncenele. 

—Nu va avea parte nici de una, nici de cealaltă, fiindcă 
este prinsul şi prietenul meu. Prinţul Janusz ne-a învestit 
cavaleri împreună şi n-am să te las să-i clinteşti nici un fir 
de păr. 

— N-ai să mă laşi? 

— N-am să te las. 

Şi începură să se uite încruntaţi unul la celălalt. Se 
părea că vor răbufni amândoi, dar Zbyszko, nevrând să se 
certe cu bătrâna căpetenie, pe care o preţuia şi o respecta, 
iar pe de altă parte, având şi sufletul tulburat de 
întâmplările zilei, îi încolăci gâtul cu braţele, îl strânse la 
piept şi-l întrebă: 

— Vrei oare să-mi spulberi şi ultima nădejde odată cu 
el? Pentru ce mă pedepseşti? 

Skirwoilto nu se împotrivi îmbrăţişării, iar după ce îşi 
retrase capul din braţele lui Zbyszko, începu să se uite la 
el pe sub sprâncene şi să răsufle greu. 

— Ei, spuse după un moment de aşteptare, mâine voi 
porunci să-i spânzure pe prinşii mei, dar dacă ai nevoie de 
vreunul, ţi-l dăruiesc. 

După care, se îmbrăţişară încă o dată şi se despărţiră 
împăcaţi spre marea mulţumire a lui Maćko, care zise: 

— Se vede că nu faci nimic cu el cu răul, dar cu binele îl 


prefaci în ceară moale. 

—Aşa sunt toţi, răspunse Zbyszko, dar nemţii nu ştiu 
de asta. Spunând acestea, porunci să-l aducă la foc pe 
cavalerul de Lorche, care se odihnea într-o colibă; cehul îl 
aduse cât ai bate din palme, dezarmat, fără coif, numai în 
tunica de piele pe care erau însemnate dungile de la 
armură şi cu o tichie roşie pe cap. De Lorche ştia de la 
scutier al cui prins este, dar tocmai de acea se arătă rece, 
mândru, cu o faţă pe care la lumina flăcărilor se putea citi 
împotrivirea şi disprețul. 

— Mulţumeşte-i lui Dumnezeu, îi spuse Zbyszko, că ai 
încăput în mâinile mele, pentru că din partea mea nu te 
ameninţă nimic. 

Şi-i întinse mâna prietenos, dar de Lorche rămase 


nemişcat. 
—Nu dau mâna cu cavalerii care au ruşinat onoarea de 


cavaler, luptând cu sarazinii împotriva creştinilor. 


Unul dintre mazurienii de faţă îi traduse cuvintele, al 
căror sens Zbyszko îl ghicise de altfel. Aşadar, în primul 
moment, începu să-i clocotească sângele. 

— Nerodule! strigă, ducând mâna fără să vrea la 
mânerul pumnalului. 

Iar de Lorche îşi înălţă capul. 

— Ucide-mă, îl sfidă, ştiu că voi nu cruţaţi ostaticii. 

—Dar voi îi  cruţaţi? strigă un  mazurian, 

nemaiputându-se stăpâni. Nu i-aţi spânzurat pe malul 
insulei pe toţi prinşii din bătălia dinainte? Tocmai de aceea 
şi Skirwoilto îi spânzură pe ai voştri. 

—Aşa am făcut, răspunse de Lorche, dar toţi erau 
păgâni. 

Cu toate acestea, se simţea parcă ruşinea în răspunsul 
lui şi nu era greu de ghicit că în sufletul lui nu lăuda 
asemenea faptă. 

Intre timp, Zbyszko se linişti şi-i spuse cu gravitate. 

—De Lorche! Am primit cingătorile şi pintenii din 
aceleaşi mâini; mă cunoşti şi ştii că onoarea de cavaler 
mi-e mai dragă decât fericirea şi viaţa, de aceea, ascultă ce 
am să-ţi spun, jurând pe Sfântul Jerzy: mulţi dintre aceşti 
oameni au primit botezul de mult, iar cei care mai sunt 
păgâni îşi întind mâinile spre Cruce ca spre mântuire, dar 
ştii tu oare cine le pune piedici, nelăsându-i să 
dobândească mântuirea şi botezul? 

Mazurianul îi tălmăcea din zbor cuvintele lui Zbyszko, 
aşa că de Lorche privi întrebător la faţa tânărului. 

Iar acesta urmă: 

— Nemţii? 

— Nu e cu putinţă! se minună cavalerul din Geldria. 

— Pe sulița şi pintenii Sfântului Jerzy, nemţii! Pentru că 
dacă ar fi Crucea stăpână aici, ei ar pierde pretextul de a 
năvăli şi a lua în stăpânire aceste pământuri, de a asupri 
acest popor nefericit. Doar i-ai cunoscut şi tu, de Lorche, şi 
ştii cel mai bine, dacă faptele lor sunt drepte. 

—Eu am crezut că stârpesc păcatele, luptând cu 
păgânii şi convingându-i să primească botezul. 

—Ei îi botează cu paloşe şi cu sânge, nu cu apa 
mântuirii. Citeşte doar această scrisoare şi ai să afli dacă 
nu tocmai tu îi slujeşti pe aceşti împilători hrăpăreţi, pe 
starostii iadului împotriva credinţei şi a dragostei creştine. 

Cu aceste cuvinte, îi înmână scrisoarea samogiţienilor 
către regi şi principi, care era cea mai răspândită 
pretutindeni, iar de Lorche o luă şi începu s-o parcurgă cu 
privirea la lumina focului. 

Sfârşi repede, deoarece nu-i era străină truda cititului, 
şi rămase cu totul uluit şi întrebă: 

— Să fie adevărate toate acestea? 


— Aşa să ne ajute Dumnezeu care vede cel mai bine că 
nu-mi slujesc numai interesul meu, ci şi dreptatea. 


De Lorche tācu o vreme, după care zise: 

— Sunt ostaticul tău. 

— Dă-mi mâna, răspunse Zbyszko. Eşti fratele meu, nu 
ostatic. 

Îşi strânseră mâinile şi se aşezară la cină, pe care cehul 
poruncise slujitorilor să le-o pregătească. În timpul mesei, 
de Lorche află tot atât de mirat că Zbyszko, cu toate 
împuternicirile primite, n-o recăpătase pe Danusia şi 
comturii refuzau să mai ţină seama de scrisorile lui din 
cauza războiului. 

—Abia acum înţeleg de ce eşti aici, îi spuse lui 
Zbyszko, şi har Domnului că am căzut în mâinile tale. Cred 
că fraţii cavaleri îţi vor da pe cine doreşti în locul meu, 
pentru că altfel s-ar isca mare zarvă în Apus; ştii doar că 
provin dintr-un neam puternic... 


Aici, se lovi deodată cu palma peste frunte şi izbucni: 
—Pe toate relicvele din Aquisgran! Păi, în fruntea 


întăririlor care se duceau la Gotteswerder, se aflau Arnold 
von Baden şi bătrânul Zygfryd von Lowe. Ştiu asta din 
scrisorile pe care le-au primit la castel. Ei n-au fost luaţi 
ostatici? 

—Nu! răspunse Zbyszko zvâcnind în picioare. Pe 
nimeni dintre cei mai însemnați! Dar - pe viul Dumnezeu! - 
mi-ai adus o veste bună. Mai sunt şi alţi prinşi de la care 
voi afla, înainte de a fi spânzurați, dacă Zygfryd avea vreo 

femeie cu el. 

Şi începu să-şi cheme slujitorii să-i lumineze cu 
vreascuri aprinse în timp ce alerga spre locul unde se 
găseau prinşii lui Skirwoilto. De Lorche, Maćko şi cehul îl 
urmau de aproape. 

— Ascultă! îi spuse pe drum geldrianul. Eliberează-mă 
pe cuvânt de onoare şi o s-o caut prin toată Prusia, iar 
dacă am s-o găsesc, am să mă întorc la tine, ca s-o schimbi 
cu mine. 

— Dacă mai este în viaţă! răspunse Zbyszko. 

Dar în acest timp, ajunseră la sălaşul prinşilor lui 
Skirwoito. Unii dintre ei zăceau întinşi pe spate, alţii 
stăteau în picioare pe lângă trunchiuri, legaţi cu curele. 
Flăcările vreascurilor aprinse luminau capul lui Zbyszko, 
aşa că toate privirile acestor nefericiţi se îndreptară spre 
el. 

Deodată, mai în spate, se auzi un glas răsunător, plin 
de spaimă: 

— Stăpânul şi apărătorul meu, scapă-mă! 

Zbyszko smulse câteva aşchii aprinse din mâna unui 
slujitor şi dădu fuga spre copacul de sub care se auzise 
glasul şi ridicând braţul, strigă: 

— Sanderus! 

— Sanderus! repetă cehul uimit. 

Iar acesta, neputând să-şi mişte mâinile, întinse gâtul şi 
începu să strige: 

— Milă!... ştiu unde se află fiica lui Jurand!... scapă-mă! 


Capitolul XXI 


SLUJITORII ÎL DEZLEGARĂ NUMAIDECÂT, dar el, având 
picioarele amorţite, căzu la pământ, iar când îl ridicară, 
leşină iarăşi, fiindcă primise şi multe lovituri. În zadar îl 

duseră la porunca lui Zbyszko la foc, îi dădură să mănânce 
şi să bea, îl unseră cu grăsime, apoi îl acoperiră cu piei 
călduroase; Sanderus nu izbutea să-şi revină. În cele din 
urmă, căzu într-un somn atât de adânc, din care îl trezi cu 
greu cehul abia a doua zi. 

Zbyszko, care ardea de nerăbdare, veni numaidecât la 
el. La început, nu putu afla nimic, deoarece, fie de frică 
după întâmplările de năprasnă, fie de moleşeala care 
cuprinde întotdeauna sufletele slabe, când trece primejdia, 
se porni pe un plâns atât de nestăpânit, încât se strădui 
zadarnic să răspundă la întrebările pe care i le puse. 
Suspinele îi astupau gâtul, buzele îi tremurau, iar din ochii 
se scurgeau lacrimi atât de bogate, de parcă odată cu ele i 
se scurgea şi viaţa. 

Într-un târziu, venindu-şi puţin în fire şi întremat cu 
lapte de iapă, cu care lituanienii se obişnuiseră să se 
întărească de la tătari, începu să se vaiete că „fiii lui 
Belial” îl bătuseră pe degeaba cu suliţele, că îi luaseră 
calul pe care ducea relicve foarte puternice şi scumpe, iar 
la sfârşit, că atunci când îl legaseră de copac, furnicile îi 
muşcaseră picioarele şi tot trupul, aşa că îl aşteaptă sigur 
moartea, dacă nu astăzi, cel târziu mâine. 

Dar pe Zbyszko îl apucă în cele din urmă mânia şi-l luă 
la rost: 

— Netrebnicule, răspunde la ce te întreb şi ai grijă să 


nu ai parte de ceva şi mai rău! 

— Aici, nu prea departe, este un muşuroi de furnici 
roşii, spuse cehul. Stăpâne, porunceşte să-l aşeze pe el şi o 
să-şi recapete glasul de îndată. 

Hlawa glumea şi zâmbi chiar, fiindcă nutrea multă 
bună-voinţă faţă de Sanderus, dar acesta se înspăimântă şi 
începu să zbiere: 

— Aveţi milă, aveţi milă de mine! Mai daţi-mi din 
băutura aia păgânească şi am să vă povestesc tot ce am 
văzut şi ce n-am văzut. 

— Dacă ai să minţi măcar o singură vorbă, am să-ţi bag 

băţul acesta pe gât! îl ameninţă cehul. 

Dar îi duse a doua oară la gură burduful cu lapte de 
iapă, pe care Sanderus îl înşfăcă şi lipindu-l de buze, 
începu să înghită cu lăcomie, aşa cum suge copilul la sânul 
mamei, închizând şi deschizând ochii cu schimbul. Până 
când sorbi vreo doi litri sau chiar mai mult, se scutură, îşi 
puse burduful pe genunchi şi spuse parcă băuse de nevoie: 

— Ce porcărie!... 

Apoi către Zbyszko: 

— Acum, întreabă-mă, izbăvitorule! 

— A fost şi soţia mea în detaşamentul cu care ai venit? 

Pe chipul lui Sanderus se  răsfrânse uimirea. 
Într-adevăr, auzise şi el că Danusia era soţia lui Zbyszko, 
dar întrucât cununia avusese loc în taină şi fusese răpită 
îndată după aceea, în sufletul lui o socotise întotdeauna 
numai ca pe fiica lui Jurand. 

Se grăbi totuşi să răspundă: 

—Aşa-i, luminate voievod, a fost! Dar Zygfryd de Lowe 
şi Arnold von Baden au străpuns cercul atacatorilor. 

—Ai văzut-o? întrebă tânărul cu inima bătând să-i 
spargă pieptul. 

— Nu i-am văzut faţa, stăpâne, dar am văzut un leagăn 
de răchită între doi cai, în care duceau pe cineva; o păzea 
tot guşteriţa aia de slujnică a călugărilor, care a venit de la 
Danveld la conacul din pădure. Am auzit dinspre leagăn şi 
un cântec jalnic... 

Zbyszko mai că păli de emoție, se aşeză pe un trunchi 
şi un răstimp nu mai ştiu ce să-l întrebe. Macko şi cehul 
erau şi ei foarte mişcaţi, fiindcă aflaseră o veste mare şi 
însemnată. Poate că cehul se gândi în acest moment la 
stăpâna lui dragă, care rămăsese la Spychâw şi pentru 
care această ştire semăna cu o osândire la suferinţă. 

Urmă o clipă de tăcere. 

În sfârşit, vicleanul Maćko, pe care Sanderus nu-l 
cunoştea şi despre care abia auzise înainte, se uită 

bănuitor la el şi întrebă: 

— Tu cine eşti şi ce-ai căutat printre teutoni? 

— Cine sunt eu, mărite cavaler, răspunse vagabondul, 
să-ţi răspundă acest prinţ viteaz, aici arătă spre Zbyszko, 
şi acest vânjos conte de Cehia, care mă cunosc de mult. 

Aici, se pare că laptele de iapă începuse să-şi facă 
efectul asupra lui, fiindcă se însufleţi şi, întorcându-se 
către Zbyszko, continuă cu glas puternic în care nu mai 
era nici urmă de slăbiciunea dinainte: 

— Stăpâne, mi-ai salvat de două ori viaţa. Fără Domnia 
Ta m-ar fi mâncat lupii sau m-ar fi ajuns pedeapsa 
episcopilor, care induşi în eroare de duşmanii mei (O, ce 
ticăloasă e lumea asta), au dat poruncă să mă urmărească 
pentru vinderea  relicvelor, pe care le  bănuiau 
neadevărate. Dar Domnia Ta, stăpâne, m-ai apărat; 
datorită Domniei Tale, nici lupii nu m-au înfulecat, nici 
urmăritorii nu m-au ajuns, fiindcă m-au luat drept unul din 
oamenii Domniei Tale. Alături de Domnia Ta, nu mi-au 
lipsit niciodată nici mâncarea, nici băutura, mai bună 
decât laptele ăsta de iapă, care mă scârbeşte, dar din care 
am să mai beau, ca să arăt că un pelerin cuvios şi sărac nu 
se dă înapoi de la nici o suferinţă. 

— Spune repede, nepricopsitule, ce ştii şi nu mai bate 
câmpii! îl grăbi Macko. 

Acesta, însă, mai duse o dată burduful la gură, îl goli de 
tot şi se întoarse din nou spre Zbyszko, ca şi când n-ar fi 
auzit cuvintele lui Macko: 

— Iată de ce te-am îndrăgit, stăpâne. Sfinţii, cum zice 
Scriptura, au păcătuit de nouă ori într-un ceas, aşadar, şi 
lui Sanderus i se întâmplă să mai greşească, dar Sanderus 
n-a fost şi n-o să fie niciodată nerecunoscător. De aceea, 
atunci când nenorocirea s-a abătut asupra Domniei Tale, îţi 
mai aduci aminte ce ţi-am spus: am să merg din castel în 

castel şi învățând oamenii pe drum, o să caut ce-ai pierdut. 
Pe unde n-am fost, pe cine n-am întrebat, ar fi mult de 
vorbit; ajunge că am găsit-o şi de atunci, cum se prinde 
scaiul de haina de lână, aşa m-am lipit şi eu de bătrânul 
Zygfryd. Am devenit sluga lui şi de la un castel la altul, 
dintr-o comturie în alta şi din oraş în oraş, m-am ţinut fără 
încetare după el până la bătălia din urmă. 

În acest timp, Zbyszko îşi stăpâni emoția şi spuse: 

— ţi sunt recunoscător şi a ta va fi răsplata. Acum, 
însă, răspunde la ce te întreb: îmi juri pe mântuirea 
sufletului tău că trăieşte? 

—Jur pe mântuirea sufletului! răspunse Sanderus 
serios. 

— De ce a plecat Zygfryd de la Szczytno? 

—Nu ştiu, stăpâne, dar bănuiesc: el n-a fost niciodată 
staroste la Szczytno şi poate că a plecat de frica poruncilor 
maestrului care, cum se zvonea, îi scrisese s-o dea ostatică 
prinţesei de Mazowsze. Poate că a fugit de frica acelei 
scrisori, fiindcă i se închircise sufletul de durere şi de 
dorul răzbunării lui Rotgier. Acum vorbeşte lumea că era 
fiul lui. Eu nu ştiu cum a fost, dar ştiu că şi-a pierdut 
minţile de mânie şi cât o trăi, n-o va slobozi pe fiica lui 
Jurand, voiam să zic: pe tânăra stăpână. 

— Mi se pare totul cam ciudat, îl întrerupse Macko 
deodată, pentru că dacă bătrânul fecior de câine ar fi fost 
atât de pornit împotriva sângelui lui Jurand, ar fi ucis-o şi 
pe Danuska. 

—A şi vrut s-o facă, răspunse Sanderus, dar i s-a 
întâmpla ceva şi pe urmă s-a îmbolnăvit rău, de era cât pe 
ce să-şi dea sufletul. Oamenii lui vorbesc mult despre asta. 
Unii zic că, mergând într-o noapte în turn, ca s-o omoare 
pe tânăra stăpână, a întâlnit un duh rău, alţii că a fost un 

înger. Destul că l-au găsit în zăpadă lângă turn fără 
simţire. Şi acum, când îşi aminteşte despre asta, i se face 
părul măciucă în vârful capului şi de aceea nu mai cutează 
să ridice mâna asupra ei şi nici să poruncească altora s-o 
facă. Îl poartă cu el pe fostul călău de la Szczytno, un mut, 
dar nu se ştie de ce, pentru că şi acesta se teme de el, ca şi 
toţi ceilalţi. 

Aceste cuvinte făcură o mare impresie. Zbyszko, Maćko 
şi cehul se apropiară de Sanderus care îşi făcu semnul 
crucii şi vorbi mai departe: 

— Nu-i bine să te afli acolo printre ei. Nu de puţine ori 


am auzit şi am şi văzut lucruri de care ţi se încreţeşte 
pielea pe tine. Luminăţiilor Voastre v-am spus deja că 
bătrânul comtur a păţit ceva la cap. Păi, cum putea să fie 
altfel, când vin la el duhurile din lumea cealaltă! Ajunge să 
rămână singur, că şi începe să gâfâie ceva în jurul lui, ca şi 
când i s-ar tăia răsuflarea. Este acel Danveld pe care l-a 
omorât înfricoşătorul stăpân de la Spychow. Şi Zygfryd îi 
zice: „Ce vrei? Slujbele nu mai înseamnă nimic pentru tine, 
de ce vii la mine?” lar celălalt se mulţumeşte doar să 
scrâşnească din dinţi şi pe urmă iar gâfâie. Dar de cele mai 
multe ori vine Rotgier, după care se simte miros de 
pucioasă, şi comturul vorbeşte şi mai mult cu el: „Nu pot, îi 
spune, nu pot! Când o să vin şi eu, atunci da, dar acum nu 
pot!” Am mai auzit şi când l-a întrebat: „Şi asta o să te 
uşureze, fiule?” Aşa o ţine mereu. Se mai întâmplă uneori 
ca două, trei zile să nu discute cu nimeni, dar pe faţă i se 
citeşte o suferinţă grozavă. Păzeşte şi el cu mare grijă 
leagănul împreună cu călugăriţa slujnică, aşa că pe tânăra 
stăpână nu poate s-o vadă nimeni niciodată. 

— Nu o chinuiesc? întrebă Zbyszko surd. 

— Îţi spun adevărul adevărat, Domnia Ta, n-am auzit 
niciodată s-o bată şi nici ţipete, dar cântece pline de dor 

am auzit şi parcă uneori ciripea o pasăre... 

— Vai mie! gemu Zbyszko printre dinţii încleştaţi. 

Dar Maćko îi întrerupse întrebările. 

— Ajunge, zise. Acum, vorbeşte despre bătălie. Ai 
văzut? Cum au scăpat şi ce s-a întâmplat cu ei? 

— Am văzut, răspunse Sanderus, şi o să povestesc cum 
a fost. La început, au luptat grozav, dar când şi-au dat 
seama că sunt atacați din toate părţile, abia atunci au 
început să se gândească la fugă. Şi cavalerul Arnold, care 
este un adevărat uriaş, a rupt cel dintâi cercul şi a deschis 
un drum prin care s-au strecurat şi bătrânul comtur 
împreună cu câţiva oameni şi cu leagănul prins între doi 
cai. 

— Şi n-au fost urmăriţi? Cum s-a întâmplat că nu i-au 
ajuns din urmă? 

—Au fost urmăriţi, dar nu le-au putut face nimic, 
fiindcă ori de câte ori se apropiau prea mult, cavalerul 
Arnold se întorcea spre ei şi se lupta cu toţi. Ferească 
Dumnezeu să te baţi cu el, deoarece este un om cu o 
putere atât de mare, încât poate să ţină piept şi la o sută 
de oameni. De trei ori s-a întors în acest fel şi de trei ori i-a 
oprit pe urmăritori. Oamenii care îl însoțeau, au pierit cu 
toţii. Mi se pare că şi el a fost rănit, şi calul lui, dar a 
scăpat şi i-a asigurat timp de fugă bătrânului comtur. 

Ascultându-i istorisirea, Macko se gândea totuşi că 
Sanderus spunea adevărul, întrucât îşi aduse aminte că 
începând din locul în care Skirwoilto dăduse bătălia, o 
mare parte din drumul spre înapoi era acoperită de trupuri 
măcelărite atât de îngrozitor, de parcă aici lucrase mâna 
unui uriaş. 

— Cum de-ai putut să vezi tu toate acestea? îl întrebă 
pe Sanderus. 

— Le-am văzut, răspunse vânzătorul de relicve, pentru 

că m-am agăţat de coada unuia dintre caii care duceau 
leagănul şi am fugit odată cu ei, până când am căpătat o 
copită în burtă. Atunci, am leşinat şi de aceea am căzut în 
mâinile Domniilor Voastre. 

—E cu putinţă, zise Hlawa, dar ai grijă să nu spui vreo 
minciună, că n-o să-ţi fie bine. 

—Am şi acum semnul, răspunse Sanderus, cine vrea, 
poate să-l vadă; deşi e mai bine să te încrezi în cuvinte, 
decât să fii osândit pentru necredinţă. 

— Chiar dacă uneori ai spune adevărul fără să vrei, tot 
vei urla în iad pentru vânzarea lucrurilor sfinte. 

Şi începură să se hârjonească, aşa cum aveau obiceiul 
mai de mult, dar Zbyszko îi întrerupse: 

—Ai venit prin ţinutul celălalt, aşa că-l cunoşti. Ce 
castele sunt prin apropiere şi unde ar fi putut să se 
ascundă Zygfryd şi Arnold? 

—Nu e nici un castel mai aproape, fiindcă pe acolo 
sunt numai păduri prin care s-a tăiat nu de mult drumul 
acela. Nici sate şi aşezări nu sunt, fiindcă pe cele care au 
fost, le-au ars chiar nemţii, întrucât atunci când a început 
războiul, oamenii de acolo, care sunt din aceeaşi seminţie 
cu cei de aici, s-au răzvrătit şi ei împotriva asupririi 
teutone. Eu cred, stăpâne, că Zygfryd şi Arnold rătăcesc 
acum prin pădure, şi vor vrea fie să se întoarcă de unde au 
venit, fie să se furişeze până la fortăreaţa spre care ne 
îndreptam înainte de înfrângere. 

— Mai mult ca sigur că aşa şi este! încuviinţă Zbyszko. 

Şi căzu adânc pe gânduri. Sprâncenele încruntate şi 
faţa concentrată arătau o mare sforţare a minţii, dar asta 
nu dură prea mult. După un răstimp, îşi înălţă capul şi 
spuse: 

— Hlawa, caii şi slujitorii să fie gata, fiindcă o să 
pornim îndată la drum. 

Scutierul, care nu avea niciodată obiceiul să-i discute 
poruncile, se ridică fără un cuvânt şi se repezi la cai; în 
schimb, Macko îşi holbă ochii la nepotul său şi întrebă 
mirat: 

— Păi... Zbyszko, încotro? Unde?... De ce?... 


Dar acesta îi răspunse tot cu o întrebare: 
— Dar Domnia Ta ce crezi? N-ar trebui? 


Bătrânul cavaler nu-i răspunse. Uimirea îi pieri treptat 
de pe chip; dădu o dată, de două ori din cap, în sfârşit, oftă 
din adâncul pieptului şi rosti răspunzându-şi parcă lui 
însuşi: 

— Da, sigur... N-avem ce face! 

Şi se îndreptă şi el spre cai. Zbyszko se întoarse la 
cavalerul de Lorche şi cu ajutorul mazurianului care ştia 
nemţeşte, îi spuse: 

— Nu-ţi pot cere să mă ajuţi împotriva acestor oameni 
cu care ai slujit în acelaşi steag, aşa că eşti slobod să pleci 
unde vrei. 

— Acum, nu pot să te ajut cu paloşul împotriva onoarei 
mele de cavaler, răspunse de Lorche, şi nici libertatea n-o 
primesc. Îţi dau cuvântul meu că rămân ostaticul tău şi mă 
voi prezenta unde vrei, când mă vei chema. lar dacă ai 
nevoie, să nu uiţi că Ordinul mă va schimba cu orice alt 
prins, fiindcă provin dintr-un neam puternic şi cu mari 
merite în folosul cavalerilor teutoni. 

Începură să-şi ia rămas-bun, punându-şi mâinile pe 
umeri şi sărutându-se după obicei pe obraji, timp în care 
de Lorche îi mărturisi: 

— Voi pleca la Malborg sau la curtea din Mazowsze. 


Dacă n-ai să mă găseşti aici, o să fiu acolo. Trimisul tău 
să-mi spună doar două cuvinte: Lotaringia-Geldria! 

— Bine, răspunse Zbsyszko. Eu am să trec pe la 
Skirwoilto, ca să-ţi dea un semn de care ascultă toţi 
samogiţienii. 

După care porni către Skirwoilto. Bătrâna căpetenie îi 
îndeplini rugămintea şi-l lăsă să plece fără nici o greutate, 
deoarece ştia despre ce este vorba. Ţinea la Zbyszko, îi era 
recunoscător pentru ultima bătălie şi afară de asta, n-avea 
nici un drept să-l reţină pe cavalerul din alt ţinut, care 
venise la el din propria voinţă. Mulţumindu-i deci pentru 
binele pe care i-l făcuse, îi dărui hrană cât să-i ajungă prin 
ţara pustiită de război şi se despărţiră urându-şi să se mai 
întâlnească în vreo luptă hotărâtoare cu teutonii. 

Căci Zbyszko se grăbea, cuprins parcă de fierbinţeală. 
Când ajunse la oamenii lui, găsi totul pregătit şi pe unchiul 
Macko în şa, îmbrăcat într-o cămaşă de zale şi cu coiful pe 
cap. Aşa că se apropie de el şi-l întrebă: 

— Mergi şi Domnia Ta cu noi? 

— Păi, ce-mi rămâne de făcut? îi răspunse Maćko puţin 
răstit. 

La acestea, Zbyszko nu mai zise nimic, îi sărută doar 
dreapta unchiului, apoi încălecă şi porniră. 

Sanderus îi însoțea şi el. Ştiau drumul până la locul 
luptei, dar mai departe avea să-i călăuzească el. 
Nădăjduiau, de asemenea, că dacă aveau să întâlnească 
prin păduri ţărani din partea locului, aceştia, urându-şi 
stăpânii teutoni, îi vor ajuta să-i urmărească pe bătrânul 
comtur şi pe Arnold von Baden, despre puterea 
supraomenească şi bărbăţia căruia le povestise atâtea 
Sanderus. 


Capitolul XXII 


PÂNĂ LA LOCUL LUPTEI ÎN CARE SKIRWOILLO îi biruise pe 
nemti drumul era uşor, pentru că-l cunoşteau. Ajunseră 
deci repede la el şi-l parcurseră în grabă din pricina 
duhorii greu de suportat pe care o împrăştiau trupurile 
neîngropate. În trecere, alungară afară de lupi, stolurile 

uriaşe de ciori, corbi şi stănci, după care începură să caute 
urmele pe şleau. Cu toate că pe acelaşi drum trecuse mai 
înainte un detaşament întreg, încercatul Macko găsi fără 
greutate în pământul călcat de atâtea picioare urmele unor 
copite uriaşe, care duceau pe direcţia de întoarcere şi 
altfel începu să le explice tinerilor cu mai puţină 
experienţă în îndeletnicirile războiului: 

— Noroc că după bătălie n-a mai plouat. Uitaţi-vă şi voi: 
calul lui Arnold, care purta în şa un bărbat peste măsură 
de mare, trebuie să fi fost şi el uriaş, aşa că este lesne de 
presupus că alergând la galop, izbea mai puternic cu 
copitele în pământ, decât atunci când mersese mai încet în 
partea cealaltă, aşa că lăsa urme mai mari. Priviţi cu 
atenţie, cei care aveţi ochi, cum prin locurile umede se văd 
întipărite potcoavele! Cu ajutorul lui Dumnezeu, o să ne 
ţinem uşor după feciorii de câini, numai să nu se ascundă 
pe undeva în spatele unor ziduri de apărare. 

— Sanderus ne-a spus, îi aduse aminte Zbyszko, că nu 
se află castele prin apropiere, şi aşa şi este, deoarece 
teutonii au supus de curând ţinutul şi n-au avut timp să 
ridice fortărețe. Unde pot să se ascundă? Ţăranii care 
locuiau aici sunt în tabăra lui Skirwoitto, pentru că fac 
parte din acelaşi popor cu samogiţienii... Satele, cum 
spunea Sanderus, le-au ars chiar nemţii, iar femeile şi copii 
s-au pitit prin bungetele pădurii. Dacă nu cruţăm caii, o 
să-i ajungem. 

— Caii trebuie să-i cruţăm. Chiar dacă vom izbuti să-i 
ajungem, după aceea ei sunt scăparea noastră, îl dojeni 
Macko. 

— Cavalerul Arnold, interveni Sanderus, a fost lovit în 
spinare cu o ghioagă în bătălie. La început, n-a luat-o în 
seamă, a luptat şi a ucis mai departe, dar mai târziu a fost 
nevoie să-l dezbrace, fiindcă aşa se întâmplă întotdeauna, 

deocamdată n-ai nimic, dar pe urmă te doare. De aceea, nu 
au cum să fugă prea repede şi poate că mai trebuie să se şi 
odihnească. 

— Spuneai că nu mai are pe nimeni cu el? întrebă 
Macko. 

— Mai sunt doi care ţin leagănul între şei, şi în afară de 
ei cavalerul Arnold şi bătrânul comtur. Mai erau destui, 
dar pe aceştia i-au omorât samogiţienii când i-au ajuns. 

—O să facem aşa, propuse Zbyszko: pe cei care duc 
leagănul, o să-i lege slujitorii noştri; Domnia Ta, unchiule, 
o să pui mâna pe Zygfryd, iar eu o să-l lovesc pe Arnold. 

— Păi cum! răspunse Macko, lui Zygfryd o să-i fac faţă, 
că din mila Domnului lisus, mai am încă putere în oase! 
Tu, însă, nu trebuie să te încrezi prea mult în tine, că aud 
că potrivnicul este un uriaş. 

— Oho! O să vedem! se burzului Zbyszko. 

— Ştiu că eşti puternic, nu zic, dar sunt alţii şi mai 
puternici ca tine. Ai uitat oare de cavalerii noştri, pe care 
i-am văzut la Cracovia? Cu Powala de Taczew te-ai 
descurca? Sau cu Paszko Złodziej de Biskupice şi mai ales 
cu Zawisza Czarny? Ai? Nu te înfoia prea mult în pene şi 
deschide ochii bine. 

— Nici Rotgier nu era un slăbănog, mormăi Zbyszko. 

—Dar pentru mine nu se va găsi nimic de făcut? 
întrebă cehul. 


Nu primi nici un răspuns, întrucât Macko se gândea la 
altceva. 

—Dacă Dumnezeu ne va binecuvânta, zise, o să 
ajungem pe urmă în pădurile din Mazowsze. Acolo, n-o să 
mai fie nici o primejdie şi se vor sfârşi toate necazurile. 

Dar după o clipă oftă, gândindu-se fără îndoială că nici 
atunci nu se vor încheia toate grijile, căci trebuie să facă şi 
pentru nefericita Jagienka ceva. 

— Ehei! murmură, ciudate sunt căile Domnului. M-am 
întrebat nu o dată de ce nu ţi-a fost dat şi ţie să te însori în 
linişte şi eu să trăiesc la voi?... Fiindcă aşa se petrec 
lucrurile de obicei şi dintre toţi şlahticii din regatul nostru, 
numai noi colindăm pe drumuri şi prin hârtoape, în loc să 
ne vedem de gospodărie, cum a lăsat Dumnezeu. 

—Adevărat, dar asta-i voia Domnului! răspunse 
Zbyszko. 


Şi o vreme, merseră în tăcere, după care bătrânul 
cavaler se întoarse iarăşi către nepotul său: 
— Tu ai încredere în acest târâie-brâu? Ce fel de om 


este? 

— Este un om uşuratic şi poate înşelător, dar faţă de 
mine s-a arătat foarte binevoitor; nu mă tem că mă va 
trăda. 

— Dacă-i aşa, să meargă înainte, căci dacă îi va ajunge, 
nu se vor speria de el. O să le spună că a fugit din robie şi 
nu le va fi greu să-l creadă. E mai bine aşa, fiindcă dacă o 
să ne vadă de departe, o să se ascundă pe undeva sau o să 
se pregătească de apărare. 

— Noaptea, n-o să plece înainte de unul singur, fiindcă-i 
fricos, răspunse Zbyszko, dar ziua, sigur că este mai bine 
aşa. O să-i spun să se oprească de trei ori pe zi şi să ne 
aştepte; dacă n-o să-l găsim la locul de popas, înseamnă că 
este cu ei, şi atunci, mergând pe urmele lui, o să-i atacăm 
pe neaşteptate. 

— N-o să-i prevină? 

— Nicidecum. Ţine mai mult la mine, decât la ei. O să-i 
mai spun şi că-l vom lega şi pe el, ca să nu se teamă mai 
apoi de răzbunarea lor. Să nu arate că-i de-al nostru.,. 

— Te-ai gândit să-i laşi vii pe ceilalţi? 

— Păi, cum altfel? se miră Zbyszko întrucâtva. Uite, 

Domnia Ta... Dacă asta s-ar întâmpla în Mazowsze, sau 
undeva la noi, i-am provoca şi am lupta pe viaţă şi pe 
moarte, dar aici, în ţara lor, n-avem cum. Aici, este vorba 
de Danuska şi de grabă. Trebuie să ne facem treaba iute şi 
în tăcere, ca să n-avem necazuri, iar pe urmă, cum ziceai şi 
Domnia Ta, să ne pierdem urma prin pădurile mazoviene. 
Atacându-i prin surprindere, s-ar putea să-i găsim fără 
armuri, ba chiar fără paloşe! Cum putem să-i ucidem? 
Acum, suntem amândoi cavaleri învestiţi, ca şi ei... 

—Aşa este, adeveri Macko, dar poate că s-ar putea 
ajunge şi la luptă. 

Dar Zbyszko se încruntă şi pe faţă i se răsfrânse o 
îndârjire moştenite se pare de toţi bărbaţii din Bogdaniec, 
fiindcă într-o clipă începu să semene cu Macko, ca şi când 
ar fi fost fiul lui. 

—Ce mi-aş dori eu, rosti surd, ar fi să-l zvârl la 
picioarele lui Jurand pe câinele acesta sângeros de 
Zygfryd! Aşa să-mi ajute Dumnezeu! 

— Să te ajute! repetă Maćko. 

Tăifăsuind astfel, parcurseră o bucată bună de drum, 
deoarece se lăsă o noapte senină într-adevăr, dar fără 
Lună. Fură nevoiţi să se oprească, să lase caii să se 
odihnească şi oamenii să se refacă mâncând şi dormind. 
Înainte de culcare, Zbyszko îl anunţă pe Sanderus că a 
doua zi o să plece înainte, lucru cu care acesta se învoi de 
îndată, rugându-se doar ca în caz de primejdie din cauza 
vreunui animal sau a oamenilor să aibă dreptul să fugă 
spre ei. Obţinu, de asemenea, să se poată opri nu de trei, 
ci de patru ori pe zi să-i aştepte, pentru că, atunci când 
este singur, îl apucă întotdeauna urâtul, chiar şi în 
ţinuturile creştinate, ca să nu mai vorbim de nişte păduri 
atât de sălbatice şi respingătoare ca acestea, în care se 
află acum. 

Poposiră deci pentru noapte şi după ce mâncară, se 
întinseră pe piei în jurul unui foc mic, aprins într-o 

adâncitură la o jumătate de stadie de drum. Slujitorii 
păzeau cu rândul caii care, tăvălindu-se îndestul, moţăiau 
după ce-şi mâncaseră raţia, rezemându-şi capetele unul pe 
grumazul celuilalt. Dar abia apucară zorii să albească 
puţin copacii, că Zbyszko se ridică cel dintâi, îi trezi pe 
ceilalţi şi porniră la drum înainte de a se lumina bine de 
ziuă. Urmele copitelor uriaşe ale armăsarului lui Arnold le 
găsiră iarăşi fără greutate, întrucât se întăriseră în 
pământul de obicei jilav. Sanderus plecă înainte şi îl 
pierdură repede din ochi, dar cu toate acestea, la 
jumătatea timpului dintre răsăritul soarelui şi amiază, îl 
găsiră la popas. Le spuse că nu văzuse nici ţipenie de om, 
afară de un bour uriaş, de care nu fugise totuşi, deoarece 
animalul se ferise cel dintâi din calea lui. În schimb, la 
amiază, pe la prânzul mic, declară că zărise un ţăran, un 
prisăcar cu o scară de cânepă, dar nu-l oprise numai de 
teamă că puteau fi mai mulţi în adâncul pădurii. Încercase 
să-l întrebe de una, de alta, dar nu se putuseră înţelege. 

În timpul popasului următor, Zbyszko începu să se 
neliniştească. Ce se va întâmpla când vor ajunge prin 
locuri mai înalte şi mai uscate, unde pe drumul întărit s-ar 
putea să dispară urmele? De asemenea, dacă urmărirea va 
dura prea mult şi vor trece printr-un ţinut mai populat, 
unde locuitorii se obişnuiseră de mult să asculte de 
teutoni, atunci atacul prin surprindere şi eliberarea 
Danusiei ar deveni cu neputinţă. Chiar dacă Zygfryd şi 
Arnold n-ar fi fost apăraţi de zidurile vreunui castel sau 
întărituri, populaţia din partea locului ar fi ţinut cu ei. 

Dar din fericire, aceste temeri se arătară de prisos, 
fiindcă la următorul loc de popas nu-l mai găsiră la timpul 
convenit pe Sanderus. În schimb, descoperiră într-un pin 
de la marginea drumului, o scobitură mare în formă de 
cruce făcută de curând. Atunci priviră unii la alţii şi feţele 
li se alungiră, iar inimile îşi înteţiră bătaia. Maćko şi 
Zbyszko descălecată numaidecât, ca să cerceteze urmele 
pe pământ şi le căutară cu grijă, dar nu prea mult, pentru 
că le săriră singure în ochi. 


666 


Se vede că Sanderus se abătuse din drum în pădure, 
luându-se după urmele mari de copite, nu atât de adânci 
ca pe drum, dar destul de vizibile, deoarece solul era aici 
mlăştinos şi calul greoi călcase de fiecare dată peste 
stratul de ace putrezite, în care rămăseseră gropi cu 
marginile negre. 

Privirea ageră a lui Zbyszko observă şi alte urme, aşa 
că încălecă şi, urmat de Macko, începură să se sfătuiască 
în şoaptă cu cehul, ca şi când duşmanul s-ar fi aflat prin 
apropriere. 

Cehul era de părere să meargă pe jos, dar ei se 
împotriviră, fiindcă nu ştiau cât de departe vor trebui să 
meargă prin pădure. Slujitorii aveau să meargă totuşi 
înaintea lor, şi dacă vor vedea ceva, să le dea de ştire, ca 
să fie pregătiţi. 

Într-adevăr, curând intrară şi ei în pădure. A doua 
scobitură în coaja unui pin le dădu de înţeles că nu-i 
pierduseră urma lui Sanderus. Îşi dădură repede seama că 
se află pe o cărare pe care umblau nu o dată şi oamenii. 
Atunci nu se mai îndoiră că vor găsi vreo aşezare în pădure 
şi în ea pe cei pe care-i căutau. 

Soarele coborâse puţin şi lumina auriu printre copaci. 
Se apropia o seară frumoasă. Pădurea era tăcută, deoarece 
fiarele şi păsăretul se pregăteau de odihnă. Doar unde şi 
unde, printre ramurile ce luminau în soare, se iţeau 
veveriţele roşii în potopul de raze. Zbyszko, Maćko, cehul 
şi slujitorii înaintau unul după altul. Ştiind că slujitorii care 
mergeau pe jos erau mult înaintea lor şi aveau să-i anunţe, 
bătrânul cavaler tăifăsuia cu nepotul, fără să mai coboare 
glasul. 

— Să ţinem cont de soare, îi spuse. De la ultimul popas 
până la locul în care era crucea scobită, am mers destul de 
mult. Pe orologiul de la Cracovia, ar fi vreo trei ceasuri... 
Asta înseamnă că Sanderus este de mult împreună cu ei şi 
a avut timp destul să le povestească ce-a păţit. Numai să 


nu te trădeze. 

—Nu mă va trăda, îl linişti Zbyszko. 

— Şi numai să-l creadă, sfârşi Macko, fiindcă dacă nu-l 
cred, va fi rău de el. 

— Păi, de ce să nu-l creadă. Parcă de noi ştiu? lar pe el 
îl cunosc. Nu numai o dată se întâmplă ca un ostatic să 
fugă din robie. 

— Pentru că eu mă gândesc că dacă le-a spus că a 
scăpat din robie, poate că se vor teme de cei ce l-ar putea 
urmări şi vor porni mai repede la drum. 

— Nu. El se pricepe să-i ducă şi cu vorba. Înţeleg şi ei 
că urmăritorii n-ar ajunge atât de departe. 

Tăcură un răstimp, dar după o clipă, Macko avu 
impresia că Zbyszko îi şopteşte ceva, aşa că se întoarse şi-l 
întrebă: 

— Ce spui? 

Zbyszko, însă, avea ochii ridicaţi spre cer şi nu-i şoptea 
lui Maćko, ci o încredința pe Danusia în grija lui 
Dumnezeu; pe ea şi încercarea lui de a o scăpa. 

Macko începu şi el să se închine, dar abia îşi făcu o 
dată semnul crucii, că unul dintre slujitorii trimişi înainte 
se apropie deodată de el din desişul de alun. 

— Uite smolăria! îl vesti. Acolo sunt! 

— Stai! şopti Zbyszko, şi în aceeaşi clipă descălecă de 
pe cal. 

După el, săriră Macko, cehul şi slujitorii, dintre care 
trei primiră porunca să rămână cu caii, să-i fie la îndemână 
şi să aibă grijă, Doamne fereşte, ca vreunul dintre 
armăsari să nu necheze. Celorlalţi cinci, Maćko le zise: 

— Acolo vor fi doi grăjdari şi Sanderus, pe care să-i 


legaţi într-o clipită, iar dacă vreunul este înarmat şi vrea 
să se apere, una în cap şi gata! Şi porniră îndată mai 
departe. Pe drum, Zbyszko îi mai şopti unchiului său: 

— Domnia Ta te repezi la bătrânul Zygfryd, iar eu la 
Arnold. 

— Numai să ai grijă, îl preveni bătrânul. 

Şi-i făcu cehului cu ochiul, dându-i de înţeles ca în orice 
clipă să fie gata să-i sară în ajutor tânărului stăpân. 

Acesta încuviinţă din cap că aşa va face, trase aer în 
piept şi încercă paloşul să vadă dacă iese uşor din teacă. 

Dar Zbyszko îl văzu şi-i spuse: 

—Nu! Ţie îţi poruncesc să te repezi la leagăn şi să nu 
te mişti de lângă el în timpul bătăliei. 

Înaintară repede şi fără zgomot prin desişul de alun, 
dar nu ajunseră prea departe, deoarece cel mult după 
două stadii, tufişurile se întrerupeau deodată, lăsând loc 
unui luminiş în care se vedeau cuptoarele stinse de păcură 
şi două bordeie de pământ, adică „nume”, unde locuiseră 
păcurarii până când îi alungase războiul de aici. Soarele 
care apunea lumina puternic cuptorul, lunca şi cele două 
bordeie destul de depărtate unul de celălalt. Inaintea unuia 
dintre ele şedeau pe un trunchi doi cavaleri, iar înaintea 
celui de-al doilea, un om simplu, spătos şi cu părul roşcat, 
şi Sanderus. Aceştia doi erau ocupați să frece cu cârpe 
platoşele, iar la picioarele lui Sanderus, afară de acestea, 
se mai aflau două paloşe, pe care, se pare, că avea de gând 
să le curețe mai târziu. 

— Uite, îi atrase Maćko atenţia lui Zbyszko, 
strângându-l de braţ cu toată puterea, dacă le-ar mai ţine 
măcar o clipă aşa. Le-a luat înadins paloşele şi platoşele. 
Bine! Cel cu barba căruntă trebuie să fie... 

— Înainte! strigă Zbyszko deodată. 

Şi se năpustiră ca viforul în luminiş. Ceilalţi săriră şi ei 
în picioare, dar înainte de a ajunge la Sanderus, 
înfricoşătorul Macko îl înşfăcă pe bătrânul Zygfryd de 
piept, îl îndoi pe spate şi într-o clipă încălecă pe el. 
Zbyszko şi Arnold se încleştară ca doi ereţi, se prinseră în 
braţe şi începură să se opintească din răsputeri. Neamţul 
spătos, care şedea mai înainte lângă Sanderus, se repezi 
să pună mâna pe paloş, dar înainte de a izbuti să lovească, 
Wit, slujitorul lui Macko, îl izbi cu baltagul în cap şi-l 

întinse la pământ. După aceea, dădură buzna să 
îndeplinească porunca bătrânului stăpân şi să-l lege pe 
Sanderus, însă acesta, deşi ştia că aşa conveniseră, începu 
să zbiere de frică asemenea unui vițel căruia i se taie 
beregata. 

Dar Zbyszko, cu toate că era atât de vânjos, încât 
strângând în mână o ramură verde era în stare să stoarcă 
sucul din ea, îşi dădu seama că parcă nu nimerise în 
braţele unui om, ci între labele unui urs. Simţi chiar că 
dacă n-ar fi avut armura pe el, neştiind dacă nu va trebui 
să lupte cu paloşul, neamţul uriaş i-ar fi frânt coastele sau 
poate că i-ar fi rupt şira spinării. Tânărul îl ridicase 
într-adevăr puţin, dar el îl săltă şi mai mult şi, adunându-şi 
toate puterile, voia să-l trântească la pământ, ca să nu se 
mai ridice. 

Dar Zbyszko îl strânse şi el cu un efort supraomenesc, 
încât ochii neamţului se învăpăiată de sânge, după care îi 
vâri un picior între genunchi, îl lovi la îndoitură şi-l dobori 
la pământ. 

Mai degrabă se prăvăliră amândoi şi tânărul nimeri 
dedesubt, dar în aceeaşi clipă, Macko, care veghea la 
toate, îl lăsă pe Zygfryd pe jumătate strivit în mâinile 
slujitorilor, iar el se repezi la cei căzuţi, îi cetlui cât ai bate 
din palme picioarele lui Amold cu cureaua, după care se 
aşeză pe el ca pe un mistreţ şi-i împunse ascuţişul 
pumnalului de grumaz. 

Neamţul răcni înfricoşător şi mâinile îi căzură fără 
vlagă pe şoldurile lui Zbyszko, apoi începu să geamă, nu 
atât din pricina împunsăturii, cât din cauza durerii 
groaznice pe care o simţi în spinare de la lovitura cu 
ghioaga, pe care o primise în timpul luptei cu oastea lui 
Skirwoitto. 

Macko îl apucă de guler cu amândouă mâinile şi-l trase 
de pe Zbyszko, care se ridică de jos, aşezându-se puţin în 
capul oaselor, apoi vru să se scoale, dar nu putu, aşa că se 
aşeză din nou şi rămase un răstimp mai lung fără mişcare. 
Avea faţa palidă şi asudată, ochii năpădiţi de sânge şi 

buzele învineţite; privea înainte parcă în neştire. 

— Ce ai? îl întrebă Maćko neliniştit. 

— Nimic, numai că sunt foarte ostenit. Ajută-mă să mă 
ridic în picioare. 

Macko îl luă de subsuori şi-l ridică dintr-odată. 

— Poţi să stai în picioare? 

— Pot. 

— Te doare ceva? 

— Nimic. Numai că mi se taie răsuflarea. 

În acest timp, cehul văzând că pe medean totul se 
sfârşise, apăru înaintea „numei”, ţinând-o de grumaz pe 
călugăriţa slujnică. La această privelişte, Zbyszko uită de 
oboseală, puterile îi reveniră numaidecât şi, ca şi când nu 
s-ar fi luat la trântă niciodată cu îngrozitorul Arnold, dădu 
fuga spre „numă”. 

— Danuska! Danuska! 

Dar la chemarea lui, nu răspunse nici un glas. 

— Danuska! Danuska! repetă Zbyszko. 

Şi tăcu. Înăuntru era întuneric, de aceea, în primul 
moment nu izbuti să vadă nimic. În schimb, de dincolo de 
pietrele de lângă foc, ajunse până la el o răsuflare gâfâită, 
şuierătoare, ca a unui animal la pândă. 

— Danuska! Pe viul Dumnezeu, eu sunt, Zbyszko! 

Abia atunci desluşi în întuneric ochii ei larg deschişi, 
înspăimântați, rătăciţi. Se repezi spre ea şi o ridică, dar ea 
nu-l cunoscu şi smulgându-i-se din braţe, începu să repete 
în şoaptă: 

— Mi-e frică! Mi-e frică! Mi-e frică! 


Capitolul XXIII 


NU-I  SLUJIRĂ LA NIMIC CUVINTELE BLÂNDE, nici 
mângâierile şi rugăminţile. Danusia nu recunoscu pe 

nimeni şi nu-şi recăpăta cunoştinţa. Singura simtire care-i 
stăpânea toată fiinţa, era spaima păsărelelor prinse în laţ. 
Când îi aduseră mâncarea, nu vru să bage nimic în gură de 
faţă cu oamenii, cu toate că privirile lacome pe care le 
arunca spre mâncare, îi dovedeau foamea poate chiar 
îndelungată. Când rămase singură, se repezi la mâncare cu 
lăcomia unei vietăţi sălbatice, dar când Zbyszko intră 
înăuntru, fugi repede într-un colţ şi se ascunse după o 
legătură de hamei. În zadar Zbyszko îşi desfăcu braţele, în 
zadar întinse mâinile şi o rugă înăbuşindu-şi lacrimile. Nu 
vru să iasă din ascunzătoare nici atunci când aţâţară focul 
şi la lumina lui putea să-i vadă bine trăsăturile lui Zbyszko. 
Părea că îşi pierduse mintea odată cu simţurile. El, în 
schimb, se uita la ea şi la chipul ei slăbit cu groaza 
întipărită pe el, la ochii stinşi, la zdrenţele veşmintelor în 
care era îmbrăcată, şi inima scâncea în el de durere şi de 
turbare, gândindu-se pe ce mâini încăpuse şi cum se 
purtaseră cu ea. In cele din urmă, îl cuprinse un val de 
mânie atât de năprasnică, încât puse mâna pe paloş şi se 
repezi cu el la Zygfryd. L-ar fi omorât, fără îndoială, dacă 
Macko nu l-ar fi luat de braţ. 

Atunci, începură să se smucească aproape ca doi 
vrăjmaşi, dar tânărul era atât de vlăguit de lupta dinainte 
cu uriaşul Arnold, încât bătrânul cavaler îl dovedi şi strigă 
răsucindu-i braţul: 

— Ai înnebunit sau ce ţi s-a întâmplat? 

— Dă-mi drumul! răspunse Zbyszko scrâşnind, că mi se 
rupe sufletul. 

—N-are decât să se rupă! Nu-ţi dau drumul! Prefer 
să-ţi spargi capul, decât să te faci de râs pe tine şi tot 
neamul nostru. 

Şi strângându-i ca într-un cleşte de fier mâna lui 
Zbyszko, începu să-l amenințe: 

—Bagă de seamă! Răzbunarea n-o să fugă de tine, iar 
tu eşti învestit cavaler. Cum adică? O să omori un ostatic 
legat? Pe Danuska n-o ajuţi cu nimic, iar tu cu ce te alegi? 

Cu nimic, doar cu ruşinea. O să-mi spui că şi regii, şi 
principii se întâmplă să-şi ucidă prinşii câteodată? Da, dar 
nu la noi! Şi ce li se trece lor cu vederea, nu ţi se trece ţie. 
Ei au regate, oraşe, castele, dar tu ce ai? Onoarea de 
cavaler. Pe ei nu-i osândeşte nimeni, pe când pe tine or să 
te scuipe toţi în faţă. Vino-ţi în fire, pentru Dumnezeu! 

Se aşternu o clipă de tăcere. 

— Dă-mi drumul, repetă Zbyszko mohorât, n-o să-l 
omor. 

— Vino lângă foc, să ne sfătuim. 

Şi-l trase de mână alături de focul aţâţat lângă cuptorul 
de smoală. Aici se aşezară, şi Maćko căzu puţin pe 
gânduri, apoi zise: 

— Să nu uiţi şi că i l-ai promis pe câinele acesta bătrân 
lui Jurand. O să se răzbune el şi pentru chinurile lui, şi 
pentru ale Danusiei! O să i-o plătească el, n-ai grijă! Şi se 
cuvine să-l ajuţi. Merită! Ce n-ai voie să faci tu, are Jurand, 
fiindcă nu el l-a luat prins, ci l-a căpătat în dar de la tine. 
El poate să-l jupoaie de piele fără frică şi ruşine, înţelegi? 

— Înţeleg, răspunse Zbyszko. Ai dreptate. 

— Se pare că-ţi vine mintea la loc. Dacă diavolul îţi mai 
dă ghes, adu-ţi aminte că l-ai mai provocat şi pe 
Lichtenstein, şi pe alţi teutoni, iar dacă ai ucide un ostatic 
neînarmat şi slujitorii ar răspândi această veste, nici un 
cavaler n-ar mai vrea să lupte cu tine şi ar avea dreptate. 
Ferească Dumnezeu! E şi aşa destulă nenorocire, să nu 
mai fie şi ruşine. Mai bine hai să vorbim ce trebuie să 
facem şi cum să procedăm. 

— Să vorbim! se învoi tânărul. 

— Uite părerea mea: pe vipera asta, care a păzit-o pe 
Danusia, am putea s-o omorâm, dar pentru că nu se cade 
ca un cavaler să-şi mânjească mâinile cu sângele unei 
femei, o să i-o trimitem prinţului Janusz. Ea a urzit 

trădarea încă pe când era la conacul de vânătoare, alături 
de prinţ şi de prinţesă. S-o judece tribunalul din Mazowsze 
şi dacă n-o s-o tragă pe roată pentru asta, înseamnă că vor 
să sfideze dreptatea dumnezeiască. Avem nevoie de ea 
câtă vreme trebuie să aibă grijă de Danusia, dar după 
aceea, putem s-o legăm de coada unui cal. Acum trebuie să 
ne îndreptăm spre pădurile din Mazowsze. 

—Nu chiar acum, fiindcă e noapte. Poate că mâine va 
da Dumnezeu şi Danusia se va simţi mai bine. 

— Şi caii trebuie să se odihnească. Pornim în revărsatul 
zorilor. 


Îi întrerupse glasul lui Arnold von Baden care, zăcând 
pe spate în apropiere, legat de propria spadă, începu să 
strige ceva pe nemţeşte. Bătrânul Maćko se ridică şi se 
duse spre el, dar neputându-i înţelege vorbele, începu să-l 
caute din ochi pe ceh. 

Hlawa, însă, nu putu să vină numaidecât, pentru că era 
ocupat cu altceva. În timp ce ei se sfătuiau lângă foc, el se 
dusese la călugăriţa slujnică şi luând-o de grumaz şi 
scuturând-o ca pe un păr, îi zise: 

— Ascultă, căţea! Hai înăuntru să aşterni nişte piei 
pentru tânăra stăpână, dar înainte pe ea s-o îmbraci în 
hainele ei, iar tu să le iei pe cele în care i-aţi poruncit să 
umble ea... fi-v-ar mama!... 

Şi neputându-şi stăpâni mânia, o zgâlţâi cu atâta putere 
de mai să-i iasă ochii din cap. Poate că i-ar fi răsucit 
grumazul, dar pentru că socotea că mai au nevoie de ea, Îi 
dădu drumul şi-i spuse: 

— Iar după aceea o să căutăm şi pentru tine o creangă. 

Călugăriţa înfricoşată îi îmbrăţişă picioarele, dar când 
drept răspuns o împinse cu scârbă, fugi înăuntru şi 
aruncându-se la picioarele Danusiei, începu să scâncească: 

— Apără-mă! Nu mă lăsa! 

Danusia, însă, se mulţumi să închidă ochii, iar printre 

buze nu-i ieşi decât o şoaptă înăbuşită, ca de obicei. 

— Mi-e frică, mi-e frică, mi-e frică! 

Apoi înţepeni cu totul, deoarece fiecare apropiere de ea 
a slujnicei, avea întotdeauna acelaşi rezultat. Aşternându-i 
pieile, slujnica o aşeză pe ele ca pe o statuetă de lemn sau 
de ceară, iar ea se aşeză lângă foc, temându-se să mai iasă 
din încăpere. 

Dar cehul intră în curând şi adresându-i-se mai întâi 
Danusiei, îi spuse: 

-— Te afli printre prieteni, stăpână, aşadar, în numele 
Tatălui, al Fiului şi al Sfântului Duh, dormi în pace! 

Şi făcu semnul crucii asupra ei, după care, fără să 
ridice glasul, ca să n-o sperie, îi zise slujnicei: 

— Tu ai să te întinzi legată în prag, dar dacă ai să te 
mai văicăreşti, o să-ţi frâng grumazul. Scoală-te şi pleacă! 

Şi scoţând-o din colibă, o legă bine, apoi se duse la 
Zbyszko. 

—Am dat poruncă s-o îmbrace pe tânăra stăpână în 
hainele în care era îmbrăcată guşteriţa, îi şopti. Culcuşul e 
aşternut şi stăpâna doarme. Ar fi bine să nu te mai duci 
acolo, stăpâne, ca să nu se sperie. Să dea Dumnezeu ca 
mâine, după ce se odihneşte, să-şi vină în fire, iar acum, 
Domnia Ta gândeşte-te la mâncare şi la odihnă. 

—O să mă întind lângă prag, răspunse Zbyszko. 

— Atunci, o s-o mut pe căţeaua asta mai lângă leşul cu 
plete roşcate, dar acum trebuie să iei ceva să mănânci, 
fiindcă te aşteaptă destulă trudă şi drum lung. 

Spunând aceasta, se duse să scoată din desagi carne 
afumată şi napi luaţi din tabăra samogiţiană, dar abia 
apucă să-i aşeze mâncarea dinainte, că Macko îl chemă la 
Arnold. 

— Ia vezi, îi spuse, ce vrea mută-muntele acesta, pentru 
că, deşi ştiu câteva vorbe, nu pricep mai nimic. 

—Stăpâne, o să-l aduc la foc şi o să vorbiţi acolo, 

răspunse cehul. 

Şi desfăcându-şi cingătoarea, i-o vâri pe sub braţe şi-l 
luă în spinare. Se îndoi destul de mult sub greutatea 
uriaşului, dar fiind foarte puternic, îl cără la foc şi-l trânti 
ca pe un sac de mazăre alături de Zbyszko. 

— Scoateţi-mi cătuşele, ceru teutonul. 

— Am putea s-o facem, îi răspunse bătrânul Macko prin 
mijlocirea cehului, dacă ai jura pe onoarea de cavaler că te 
vei socoti ostatic. Şi aşa, însă, am să poruncesc să-ţi scoată 
paloşul de sub genunchi şi să-ţi dezlege mâinile, ca să te 
poţi aşeza lângă noi, dar legătura de la picioare nu ţi-o scot 
până când nu ne înţelegem. 

Şi-i făcut un semn din cap cehului, iar acesta îi eliberă 
mâinile, apoi îl ajută să se aşeze. Arnold privi cu trufie la 
Macko, la Zbyszko şi întrebă: 

— Cine sunteţi voi? 

— Dar tu cum îndrăzneşti să întrebi? Ce te priveşte pe 
tine? Află şi singur. 

—Mă priveşte, fiindcă aş putea să jur pe onoarea mea 
de cavaler. 

— Poftim, uită-te! 

Şi Macko, dându-şi pulpana la o parte, îi arătă centura 
de cavaler de pe şolduri. 

La acestea, teutonul rămase foarte mirat şi abia după 
un răstimp, urmă: 

—Cum e cu putinţă? Şi tâlhăriţi după pradă prin 
pădure? Îi ajutaţi pe păgâni împotriva creştinilor? 

— Minţi! strigă Maćko. 

Şi în acest fel începu discuţia, neprietenoasă, trufaşă, 
adesea semănând cu o ceartă. Când Maćko răspunse totuşi 
cu înflăcărare că tocmai Ordinul împiedică primirea 
botezului de către lituanieni, şi când îi arătă toate dovezile, 
se miră iarăşi Arnold şi tăcu, deoarece adevărul era atât de 
limpede, încât n-aveai cum să nu-l vezi sau să te 

împotriveşti. Îl uimiră îndeosebi pe neamţ acele cuvinte pe 
care Maćko le rosti făcând semnul crucii: „Cine ştie pe 
cine slujiţi voi cu adevărat, dacă nu toţi, unii dintre voi!” şi 
îl uimiră pentru că şi înăuntrul Ordinului exista bănuială că 
unii comturi i se închină satanei. Nu li s-a adus nici o vină 
pentru asta şi n-a avut loc nici un proces, ca să nu atragă 
ruşinea asupra tuturor, dar Arnold ştia bine că printre fraţi 
se vorbeşte în şoaptă despre astfel de lucruri. Pe de altă 
parte, Macko, ştiind din povestirile lui Sanderus despre 
purtarea neînţeleasă a lui Zygfryd, îl îngrijoră de-a binelea 
pe uriaşul cumsecade. 

— Dar Zygfryd, cu care ai mers împreună la luptă, zise, 
îi slujeşte oare lui Dumnezeu şi lui Cristos? N-ai auzit oare 
nicăieri că vorbeşte cu duhurile, că şopteşte şi râde sau 
scrâşneşte cu ele? 

— Este adevărat! murmură Arnold. 

Dar Zbyszko, căruia un nou val de mânie îi inundă 
inima, strigă deodată: 

— Tocmai tu vorbeşti de onoarea de cavaler? Ruşine 
ţie, fiindcă ai ajutat un călău vândut diavolului! Ruşine ţie 
că ai privit liniştit la chinurile unei femei şi fiice de cavaler, 
dacă n-ai torturat-o tu însuţi. Ruşine! 

Arnold holbă ochii şi făcându-şi uluit semnul crucii, 
exclamă: 

—În numele Tatălui, al Fiului şi al Duhului!... Cum 
adică?... Fata aceea nebună, în mintea căreia se zbânţuie 
douăzeci şi şapte de diavoli?... Eu?... 

— Vai mie, vai mie! îl opri Zbyszko cu glasul răguşit. 

Şi apucând mânerul pumnalului, începu să privească 
iarăşi sălbatic spre locul în care zăcea Zygfryd în întuneric. 

Maćko îi puse liniştit mâna pe umăr şi apăsându-l cu 
toată puterea, ca să-i revină judecata, se întoarse către 
Arnold şi-i spuse: 

— Femeia aceea este fiica lui Jurand de Spychow şi 
soţia acestui tânăr cavaler. Acum înţelegi de ce v-am 

urmărit şi de ce eşti ostaticul nostru? 

— Pentru Dumnezeu! se minună Arnold. Cum aşa? De 
unde? Ea are mintea rătăcită... 

— Pentru că teutonii au răpit-o ca pe un miel nevinovat 
şi au adus-o prin chinuri în starea asta. 

La auzul cuvintelor „miel nevinovat”, Zbyszko îşi duse 
pumnul la gură şi strânse degetele cu dinţii, iar din ochi 
începură să-i picure una după alta de durere nespusă 
boabe mari de lacrimi. Arnold şedea îngândurat. Cehul îi 
istorisi în câteva cuvinte despre trădarea lui Danveld, 
răpirea Danusiei, chinurile lui Jurand şi duelul cu Rotgier. 
Când sfârşi, se lăsă tăcerea tulburată doar de foşnetele 
pădurii şi de trosnetul lemnelor de pe foc. 

Şi stătură aşa un răstimp mai lung; în sfârşit, Arnold 
înălţă capul şi rosti: 

—Vă jur nu numai pe onoarea de cavaler, ci şi pe 
crucea lui Cristos că aproape n-am văzut-o pe această 
femeie, că n-am ştiut cine este şi n-am ajutat niciodată la 
chinuirea ei. 

— Atunci, jură şi că vei merge de bunăvoie după noi şi 
nu vei încerca să fugi şi-am să poruncesc să te dezlege, 
promise Macko. 

— Fie şi aşa cum spui, jur! Unde mă veţi duce? 

— În Mazowsze, la Jurand de Spychâw. 

Zicând acestea, Macko îi tăie el însuşi frânghia de la 
picioare, apoi îi arătă carnea şi napii. După un timp, 
Zbyszko se ridică şi plecă să se odihnească lângă prag, 
unde n-o mai găsi pe călugăriţa slujnică, întrucât o luaseră 
mai înainte cu ei slujitorii la cai. Acolo, întinzându-se pe 
pielea pe care i-o adusese Hlawa, se hotări să aştepte fără 
să doarmă ca zorile să aducă vreo schimbare în bine în 
purtarea Danusiei. 

Cehul reveni la foc, deoarece îi apăsa sufletul ceva 
despre care voia să discute cu bătrânul cavaler de 
Bogdaniec. Îl găsi şi pe el adâncit în gânduri şi neluând în 

seamă sforăitul lui Arnold care, după ce înfulecase pe 
săturate carne afumată şi napi, căzuse într-un somn de 
piatră. 
— Domnia Ta nu dormi, stăpâne? întrebă scutierul. 
—Mi s-a speriat somnul, răspunse Maćko. Să dea 
Dumnezeu ca ziua de mâine să fie bună... 


Şi spunând acestea, privi spre stele. 
— Se vede Carul Mare pe cer, iar eu mă tot gândesc 


cum o să fie... 

— Nici mie nu-mi arde de somn, fiindcă mi-e gândul la 
stăpâna de Zgorzelice. 

— Aha, aşa-i, altă belea! Păi ea se află la Spychow. 

— Păi, la Spychâw. Am adus-o fără nici un rost de la 
Zgorzelice. 

—A vrut şi ea să se ducă la abate, iar când abatele n-a 
mai fost, ce era să fac, îşi pierdu răbdarea Maćko, căruia 
nu-i plăcea să vorbească despre asta, pentru că se simţea 
vinovat în sinea lui. 

— Adevărat, dar acum ce facem? 

— Hm! Ce să facem? O s-o duc înapoi acasă şi facă-se 
voia Domnului!... 

După o clipă, însă, adăugă: 

—Mă rog să fie cum o vrea Dumnezeu, dar măcar dacă 
Danuska asta ar fi sănătoasă şi la fel cu ceilalţi oameni, cel 
puţin am şti ce să facem. Dar aşa, numai necuratul ştie! 
Nici nu se însănătoşeşte, nici nu moare. Bine-ar fi să ne 
lumineze lisus într-un fel. 


Cehul, însă, se gândea acum numai la Jagienka. 
— Vezi, Domnia Ta, spuse. Când am plecat de la 


Spychow şi mi-am luat rămas-bun de la ea, stăpâna mi-a 
spus aşa: „În caz de ceva, să vii înaintea lui Zbyszko şi a lui 
Maćko să ne anunţi, deoarece dacă tot trebuie să-mi dea 
de veste, să te trimită pe tine să mă duci la Zgorzelice”. 

— Ehei, răspunse Maćko. Sigur că nu prea se face s-o 
găsească la Spychów când o să vină Danuska. Sigur că 
trebuie să plece la Zgorzelice. Îmi pare rău de orfană, dar 
ce să fac! Ceva totuşi musai să facem? Ia stai... Zici că ţi-a 
spus să te întorci înaintea noastră să-i dai de ştire şi s-o 
duci la Zgorzelice? 

— Aşa mi-a poruncit. 

—Poate că n-ar fi rău să pleci înaintea noastră. 
Bătrânul Jurand trebuie anunţat şi el că i-am găsit fiica, să 
nu moară de bucurie. Pe Dumnezeul meu, n-avem altceva 
mai bun de făcut. Întoarce-te, spune-i că am luat-o cu noi 
pe Danusia şi o să venim acasă, iar tu o duci înainte pe 
cealaltă înapoi. 

Aici bătrânul cavaler oftă, fiindcă-i părea rău şi de 
Jagienka şi de planurile pe care şi le făcuse. 

Apoi întrebă din nou: 

— Ştiu că eşti un om cu judecată şi puternic, dar ai să 
fii în stare s-o fereşti de vreo întâmplare cu primejdie, de 
vreun necaz? Câte nu se pot întâmpla pe drum. 

—Am să fiu, de-ar fi să-mi dau şi viaţa! Am să iau câţiva 
slujitori de nădejde, la care stăpânul de la Spychâw n-o să 
se zgârcească şi am s-o duc în siguranţă fie şi până la 
capătul lumii. 

— Ei, să nu ai prea multă încredere în tine. Să nu uiţi 
că şi acasă, la Zgorzelice, trebuie să fii cu ochii pe Wilk de 
Brzozowa şi pe Cztan de Rogow... Dar ai dreptate! Vorbesc 
aiurea, pentru că trebuia să o păzesc de ei, câtă vreme 
aveam altceva de gând. Acum, însă, mi s-a spulberat 
nădejdea şi să fie ce-o vrea Dumnezeu. 

— Totuşi, o s-o feresc şi de ceilalţi cavaleri, fiindcă 
sărmana stăpânului Zbyszko, abia îşi mai trage sufletul... şi 
dacă moare? 

— Ai dreptate, pe Dumnezeul meu; abia îşi mai trage 

sufletul şi dacă moare... 

—Pe ea trebuie s-o lăsăm în seama Domnului, să ne 
gândim acum la stăpâna de la Zgorzelice. 

— Drept ar fi, spuse Macko, s-o conduc eu până acasă. 
Dar ce pot face?... Nu pot să-l las singur acum pe Zbyszko, 
şi asta din mai multe motive însemnate. Ai văzut şi tu cum 
scrâşnea din dinţi şi cum se repezea la bătrânul comtur ca 
să-l omoare ca pe un mistreţ. Dacă, aşa cum zici, fata 
moare pe drum, nu ştiu dacă am să-l mai pot struni. Dar 
aşa, dacă nu voi mai fi eu, n-o să-l mai reţină nimic şi 
ruşinea veşnică se va abate pentru totdeauna asupra lui şi 
a întregului neam, ceea ce, dă Doamne, să nu se întâmple, 
amin! 

La acestea cehul: 

—Ar fi un mijloc destul de simplu. Să mi-l dai mie pe 
călăul acesta, n-o să-l pierd pe drum şi abia la Spychow o 
să-l scutur din sac înaintea stăpânului Jurand. 

— Să-ţi dea Dumnezeu sănătate! Oho, da' ştiu că ai 
minte! strigă Maćko bucuros. E simplu, simplu de tot! Ia-l 
cu tine şi n-ai decât să-l duci viu la Spychow. Fă ce vrei cu 
el. 

— Atunci, dă-mi-o şi pe căţeaua aia de la Szczytno! 
Dacă n-o să-mi facă greutăţi pe drum, o s-o duc şi pe ea; 
iar dac-o să-mi facă, o s-o atârn de-o creangă! 

— Poate că Danuska o să scape mai repede de frică şi o 
să-i vină mintea la loc, dacă n-o să-i mai vadă pe ăştia doi. 
Dar dacă iei slujitoarea, cum o să se descurce fără ajutorul 
unei femei? 

—N-o să se descurce, dar în pădure o să întâlniți 
niscaiva ţărani fugiţi cu nevestele lor cu tot. Luaţi şi voi 
una dintre ele şi oricare o să fie mai bună decât asta. 
Deocamdată ajunge grija stăpânului Zbyszko. 

— Astăzi, vorbeşti mai cu minte decât de obicei. Aşa 
este. Poate că se va însănătoşi mai repede văzându-l pe 
Zbyszko mereu lângă ea. El o să se priceapă să-i fie şi 
mamă şi tată. Bine. Când vrei să pleci? 

—N-o să mai aştept să se reverse zorile, dar acum o să 
mă odihnesc un pic. Cred că încă nu-i miezul nopţii. 

— Se vede Carul Mare, cum ţi-am spus, dar Cloşca încă 
n-a răsărit. 

— Slavă Domnului că am hotărât ceva, pentru că eram 
tare îngrijorat. 


Şi spunând acestea, cehul se întinse lângă focul care se 
stingea, se acoperi cu o piele şi adormi într-o clipă. Cu 
toate acestea, cerul nu începuse să albească şi era încă 
noapte neagră, când se trezi, ieşi de sub blană, privi la 
stele şi întinzându-şi oasele, îl trezi pe Macko. 

—E timpul să plec! îl vesti. 

—Unde? întrebă pe jumătate adormit Maćko, 
frecându-şi ochii cu mâinile. 

— La Spychow. 

— Adevărat! Cine sforăie lângă mine? L.-ar trezi şi pe un 
mort. 

— Cavalerul Arnold. O să mai pun câteva reteveie pe 
foc şi mă duc la slujitori. 

Se duse într-adevăr, dar se întoarse repede în fugă şi 
începu să strige de departe cu glas înăbuşit: 

— Stăpâne, am noutăţi şi încă rele! 

— Ce s-a întâmplat? întrebă Macko sărind în picioare. 

—Slujnica a fugit. Au luat-o slujitorii la cai şi i-au 
dezlegat picioarele, trăsni-i-ar! lar când au adormit, s-a 
târât ca un şarpe printre ei şi a fugit. Vii, Domnia Ta? 

Neliniştit, Maćko porni în grabă cu Hlawa spre cai, dar 
acolo mai găsiră doar un slujitor. Ceilalţi se împrăştiaseră 
s-o caute pe slujnică. Dar căutarea n-avea nici un rost pe 
întuneric şi prin desişuri; se şi întoarseră în curând cu 

capetele plecate. Maćko începu să-i lovească în tăcere cu 
pumnii, după care se întoarse la foc, fiindcă nu mai era 
nimic de făcut. 

După o clipă, sosi Zbyszko, care făcuse de strajă 
înaintea colibei şi nu putuse să doarmă şi auzind paşi, voia 
să ştie ce se petrece. Macko îi povesti mai întâi ce 
hotărâse împreună cu cehul, apoi îi spuse despre fuga 
slujnicei călugăriţe. 

— Mare nenorocire nu este, spuse, căci sau va muri de 
foame prin pădure, sau vor da peste ea ţăranii şi-i vor 
înmuia oasele, dacă n-o vor găsi lupii mai înainte. Îmi pare 
rău doar că a scăpat de pedeapsa de la Spychow. 

Lui Zbyszko îi părea şi lui rău că nu mai putea fi 
pedepsită, totuşi primi vestea destul de liniştit. Nu se arătă 
nici împotriva plecării cehului cu Zygfryd, deoarece nimic 
din ce n-avea legătură cu Danusia, nu-l mai interesa. De 
aceea, începu să vorbească despre ea: 

—O s-o urc mâine pe şa înaintea mea şi aşa o să 
plecăm. 

— Acum ce face, doarme? întrebă Macko. 

— Geme câte puţin, dar nu ştiu, dacă prin somn sau 
aievea şi nu vreau să intru, ca să nu se sperie. 


Îi întrerupse cehul care, văzându-l pe Zbyszko, 
exclamă: 
— Oho, Domnia Ta eşti deja în picioare? Eu trebuie să 


plec! Caii sunt pregătiţi şi bătrânul diavol e legat în şa. În 
curând, o să se reverse zorile, fiindcă acum noaptea este 
scurtă. Rămâneţi cu Dumnezeu, Domniile Voastre! 

— Du-te cu Dumnezeu, mergi sănătos! 


Dar Hlawa îl trase pe Macko la o parte şi-i zise: 
— Domnia Ta, voiam să te rog frumos ca în caz că s-ar 


întâmpla ceva, ştii Domnia Ta... vreo nenorocire sau 
altceva... să repezi îndată un slujitor la Spychów. Iar dacă 
nu ne mai găseşte acolo, să ne ajungă din urmă! 

— Bine, încuviinţă Maćko. Am uitat să-ţi mai spun s-o 
duci pe Jagienka neapărat la Płock, înţelegi! Du-te la 
episcop şi spune-i cine este ea, că e fina abatelui, pentru 
care se află un testament la episcop, apoi roagă-l să aibă 
grijă de ea, pentru că aşa scrie şi în testament. 

— Şi dacă episcopul ne porunceşte să rămânem la 
Ptock? 

— Ascultă-l în toate şi fă cum te sfătuieşte el. 

— Aşa voi face, stăpâne. Cu bine! 

— Du-te sănătos! 


Capitolul XXIV 


CAVALERUL ARNOLD, AFLÂND A DOUA ZI de fuga 
călugăriţei slujnice, zâmbi pe sub mustață, dar zise ca şi 
Macko: că fie o vor mânca lupii, fie o vor omori lituanienii. 
Era într-adevăr cu putinţă, fiindcă localnicii, de origine 
lituaniană, urau Ordinul şi tot ce avea vreo legătură cu el. 
Ţăranii fugeau adesea la Skirwoilto ori, omorându-i ici şi 
colo pe nemti, se ascundeau împreună cu familiile şi avutul 
prin adâncurile pădurii. O căutară totuşi şi a doua zi pe 
slujnică, dar tot fără rezultat şi fără tragere de inimă, 
întrucât Macko şi Zbyszko, având mintea ocupată cu 
altceva, nu dăduseră porunci prea aspre. Se grăbeau să 
plece spre Mazowsze şi voiau să pornească la drum odată 
cu răsăritul soarelui, dar nu putură s-o facă, deoarece 
Danuska adormi adânc spre ziuă, şi Zbyszko nu se îndură 
s-o trezească. O auzise scâncind noaptea şi presupunea că 
nu dormise, aşa că se aştepta să se întremeze după somnul 
de acum. Se furişase de două ori în colibă şi de două ori îi 
văzuse, la lumina ce se strecura prin crăpăturile bârnelor, 
ochii închişi, gura deschisă şi faţa îmbujorată ca a copiilor, 
dormind adânc. Inima i se topise atunci de duioşie şi-i 

şoptise: „Dumnezeu să-ţi dea odihnă şi sănătate, floricică 
scumpă!” lar pe urmă îi mai spusese: „Au luat sfârşit 
suferinţa şi plânsul tău şi să dea Domnul lisus ca fericirea 
să fie nemărginită ca izvoarele nesecate”. Pe de altă parte, 
având un suflet simplu şi bun, şi-l îndreptă spre Dumnezeu 
şi se întrebă: cum să-şi arate recunoştinţa, cum să-L 
răsplătească, ce să ofere din ce avea, grâne, vite, ceară 
sau altele asemenea lucruri plăcute puterii divine? Ar fi 
enumerat sub jurământ numaidecât ce oferă, dar prefera 
să aştepte, întrucât neştiind cât de sănătoasă se va trezi 
Danuska, dacă va fi în toate minţile, nu era încă sigur dacă 
va avea pentru ce să-l mulţumească. 

Macko, deşi înţelegea că nu-i va mai ameninţa nici o 
primejdie abia în ţinutul prinţului Janusz, era totuşi şi el de 
părere că nu trebuie să-i tulbure odihna Danusiei, care 
putea s-o vindece, aşa că ţinea pregătiţi slujitorii şi caii de 
povară, dar aştepta. 

Când trecu, însă, de amiază, iar ea dormea încă, 
începură să se neliniştească. Zbyszko, care privea mereu 
prin crăpături şi pe uşă, intră în cele din urmă pentru a 
treia oară în colibă şi se aşeză pe un trunchi pe care 
slujnica îl trăsese în seara dinainte lângă aşternut şi o 
aşezase pe Danusia ca s-o îmbrace. 

Se aşeză şi îşi aţinti privirile la faţa ei, dar ea nu 
deschise ochii deloc, ci după cât ai spune fără grabă două 
rugăciuni, buzele îi tremurară şi şoptiră parcă văzându-l 
prin pleoapele închise: 

— Zbyszko... 

Tânărul se prăpăstui într-o clipă în genunchi la 
picioarele ei, îi luă mâinile slăbite şi sărutându-i-le cu 
înflăcărare, începu să-i spună cu glasul întrerupt: 

— Mulţumescu-Ţi  Ţie, Doamne!  Danuska, m-ai 
recunoscut! 


Glasul lui o trezi de-a binelea, aşa că se ridică în capul 
oaselor în aşternut şi repetă de astă dată cu ochii deschişi: 
— Zbyszko... 

Şi începu să clipească, apoi să se uite împrejur cu 
mirare parcă: 

— Acum nu mai eşti în robie! o linişti Zbyszko. Te-am 
smuls din mâinile lor şi mergem la Spychow! 

Dar ea îşi trase mâinile dintr-ale lui şi rosti: 

-— Toate astea sunt numai pentru că n-am avut 
îngăduinţa tătuţei. Unde-i stăpâna? 

— Trezeşte-te, comoara mea. Prinţesa e departe, iar noi 
te-am scăpat din mâinile nemților. 

La acestea, ea, ca şi când nu-i auzise cuvintele şi parcă 
aducându-şi aminte de ceva: 

— Mi-au luat lăuta şi au spart-o, lovind-o de zid, hei! 

— Pentru Dumnezeu! strigă Zbyszko. 

Şi abia atunci băgă de seamă că ochii îi sunt rătăciţi şi 
strălucitori, iar obrajii îi ard. În aceeaşi clipă, îi fulgeră 
prin minte gândul că este grav bolnavă şi-i pronunţase de 
două ori numele numai pentru că avea fierbinţeală. 

Inima i se strânse de spaimă şi o sudoare rece îi 
acoperi fruntea. 

— Danuska! o strigă, mă vezi şi mă înţelegi? 

Iar ea îi răspunse cu un glas de rugă umilă: 

— Mi-e sete!... Apă! 

— Iisuse milostiv! 

Şi ieşi fugind din colibă. În faţa uşii, se lovi de bătrânul 
Macko, care tocmai venea să vadă ce se petrece, şi 
pronunţând un singur cuvânt - „Apă!” - alergă la izvorul ce 
curgea în apropiere prin desişurile şi muşchiul din pădure. 

După o clipă, reveni cu un vas plin cu apă şi i-l înmână 
Danusiei, care începu să bea cu lăcomie. Mai înainte, 
intrase înăuntru Maćko şi uitându-se la bolnavă se 
posomorâse vizibil. 

— Are fierbinţeală? întrebă. 

— Da! gemu Zbyszko. 

— Înţelege ce-i spui? 

— Câtuşi de puţin. 

Bătrânul îşi încruntă sprâncenele, după care îşi ridică 
mâna şi începu să-şi frece grumazul şi ceafa. 

— Ce facem? 

—Nu ştiu. 

— Nu mai avem decât un singur lucru, începu Macko. 

Dar Danusia îl întrerupse de îndată. Sfârşind de băut, 
îşi pironi pupilele lărgite de fierbinţeală, apoi rosti: 

— Nici Domniei Tale nu ţi-am făcut nimic. Ai milă de 
mine! 

— Am, copilă, cum să n-am, şi îţi vreau numai binele, 
răspunse cu anume duioşie bătrânul cavaler. 

Iar după aceea, lui Zbyszko: 

— Ascultă! Nu-i foloseşte la nimic s-o lăsăm aici. Când o 
s-o bată vântul şi o s-o încălzească soarele, poate că o să-i 
fie mai bine. Nu-ţi pierde capul, flăcăule, pune-o în 
leagănul în care au adus-o, sau pe şa şi la drum! Pricepi? 

Cu aceste cuvinte, ieşi afară să dea poruncile de 
trebuinţă, dar abia apucă să privească înainte şi rămase 
încremenit. 

O mulțime de pedestraşi, înarmaţi cu sulițe şi 
halebarde, înconjurau ca un zid din patru părţi coliba, 
cuptoarele şi luminişul. 

„Nemţi!” se gândi Maćko. 

Groaza îi cuprinse sufletul, dar într-o clipită puse mâna 
pe mânerul paloşului, strânse din dinţi ca un animal 
sălbatic care, înconjurat pe neaşteptate de haita de câini, 
se pregăteşte să se apere cu disperare. 

Deodată, dinspre cuptor, se îndreptă spre el uriaşul 
Arnold cu încă un cavaler şi apropiindu-se, spuse: 

—lute se mai învârte roata norocului. Ieri eu eram 
prinsul Domniei Tale, acum Domnia Ta eşti al meu. 

Spunând acestea, privi cu semeţie la bătrânul cavaler, 
ca la cea mai biciuită fiinţă de pe lume. Nu era un om cu 
totul rău, nici prea crud, dar avea cusurul tuturor 
teutonilor care, arătându-se oameni de înţeles la ananghie, 

nu ştiau să-şi înfrâneze niciodată disprețul faţă de cei 
învinşi, ca şi trufia fără margini, când simțeau că puterea 
este de partea lor. 

— Sunteţi ostatici! repetă cu mândrie. 

Bătrânul cavaler privi mohorât împrejur. În pieptul lui 
nu bătea numai o inimă neînfricată, ci şi una prea 
cutezătoare. 

Dacă ar fi fost în armură şi pe un cal de luptă, dacă l-ar 
fi avut alături pe Zbyszko şi dacă amândoi ar fi avut în 
mâini paloşe, topoare sau acele straşnice „toiege” pe care 
le mânuia cu atâta pricepere şlahta lehită, poate că ar fi 
încercat să frângă zidul de sulițe şi halebarde care-l 
împresura. Dar Macko se afla înaintea lui Arnold pe jos, de 
unul singur, fără platoşă, aşa că văzând că slujitorii 
aruncaseră armele şi gândindu-se că Zbyszko era în colibă 
lângă Danusia cu totul neînarmat, înţelese, ca un om cu 
experienţă şi hârşit cu războiul, că nu mai are nici o 
scăpare. 

Prin urmare, scoase încet pumnalul din teacă şi-l 
aruncă la picioarele cavalerului care-l însoțea pe Arnold. 
Acesta, însă, cu aceeaşi trufie ca şi Arnold, dar în acelaşi 
timp cu mărinimie, îl întrebă într-o polonă destul de bună: 

— Care-i numele Domniei Tale? Dă-mi cuvântul de 
onoare şi nu mai poruncesc să te lege, fiindcă văd că eşti 
cavaler învestit şi te-ai purtat omeneşte cu fratele meu. 

—ŢI-l dau! răspunse Maćko. 

Şi spunându-i cine este, întrebă dacă-i îngăduie să intre 
în colibă şi să-şi prevină nepotul „să nu făptuiască vreo 
nebunie” după care, căpătând învoirea, dispăru înăuntru, 
iar după un răstimp, ieşi cu un pumnal în mână. 

— Nepotul meu n-are nici măcar paloşul la el, spuse, şi 
te roagă ca până când porniţi la drum, să poată rămâne 
lângă soţia lui. 

— Să rămână, încuviinţă fratele lui Arnold, o să-i trimit 
mâncare şi băutură, pentru că n-o să pornim îndată, 

deoarece oamenii sunt trudiţi şi trebuie să ne hrănim şi să 
ne odihnim şi noi. Te poftim să ne ţii companie. 

După aceste cuvinte, se întoarseră şi plecară spre 
acelaşi foc lângă care Macko îşi petrecuse noaptea, dar fie 
din trufie, fie din proasta creştere, o luară ei înainte, 
lăsându-l pe el să-i urmeze. Dar el, ca un om umblat prin 
lume, înțelegând ce obicei să respecte de fiecare dată, 
întrebă: 

— Domnia Ta, mă pofteşti ca oaspete sau ca prins? 

Abia acum se ruşină fratele lui Amold, fiindcă se opri şi 
zise: 

— Pofteşte, cavalere. 

Bătrânul cavaler trecu înainte, dar nevrând să-i 
rănească mândria de sine a unui om de care depindeau 
multe, îl firitisi: 

— Se vede, Domnia Ta că ştii nu numai limbi străine, 
dar ai şi obiceiuri alese. 

La acestea, Arnold, înțelegând doar câteva cuvinte, 
interveni: 

— Wolfgang, despre ce este vorba şi ce spune? 

— Spune ce trebuie! răspunse Wolfgang, care se vede 
că fusese măgulit de vorbele lui Macko. 


După care se aşezară lângă foc şi li se aduse să 
mănânce şi să bea. Învățătura pe care o primiseră nemţii 
de la Macko nu fusese în zadar, pentru că Wolfgang îl pofti 
mai întâi pe el să înceapă. Din vorbă în vorbă, bătrânul 
cavaler află cum căzuseră în capcană. Wolfgang, fratele 
mai mic al lui Arnold condusese pedestrimea din 
Czluchowa împotriva  samogiţienilor răzvrătiți şi la 
Gotteswerder. Aceasta însă, provenind dintr-o comturie 
îndepărtată, nu putuse ţine pasul cu călărimea. Arnold nu 
trebuise să o mai aştepte, ştiind că va întâlni pe drum alte 
grupuri de pedestraşi din oraşele şi castelele mai 
apropiate de hotarul lituanian. Din această pricină, cel mai 
tânăr întârziase câteva zile şi se găsea tocmai pe şleau în 
apropierea smolăriei, când călugăriţa slujnică, fugind în 

timpul nopţii, îi dăduse de ştire de necazul fratelui mai 
mare. Arnold, ascultând această povestire, care-i fu 
repetată în nemţeşte, zâmbi mulţumit şi în cele din urmă 
recunoscu că se aşteptase la una ca asta. 

Dar iscusitul Maćko, care se străduia să tragă 
învăţătură din orice împrejurare, se gândi că n-ar fi rău 
să-i câştige pe aceşti nemți de partea lui, aşa că adăugă 
degrabă: 

— Nu-i lucru plăcut să cazi în robie, dar îi mulţumesc 
lui Dumnezeu că m-a dat în mâinile Domniilor Voastre, 
întrucât socotesc că sunteţi nişte cavaleri drepţi care vă 
respectaţi onoarea. 

La acestea, Wolfgang îşi miji ochii şi dădu din cap, e 
adevărat, destul de ţeapăn, dar cu vădită mulţumire. 

Iar bătrânul cavaler îşi urmă vorba: 

— Şi mai ştii şi limba noastră! Văd că Dumnezeu ţi-a 
dat minte pentru toate! 

— Ştiu limba, fiindcă la Czluchowa poporul vorbeşte 
polona, iar eu şi fratele meu slujim de şapte ani sub acelaşi 
comtur. 

— Iar cu timpul îi veţi lua şi locul! Altfel nu poate fi.... 
Deşi fratele Domniei Tale nu vorbeşte polona. 

— Înţelege puţin, dar nu vorbeşte. El are mai multă 
putere, chiar dacă nici eu nu sunt un slăbănog, în schimb, 
are minte mai puţină. 

— Aa, se vede că nici el nu-i un prostănac! zise Macko. 

— Ce zice, Wolfgang? se interesă iarăşi Arnold. 

— Te laudă, răspunse Wolfgang. 

— ÎI] laud, adăugă Maćko, fiindcă-i un cavaler adevărat 
şi asta-i temelia! Îţi spun sincer că voiam să-l eliberez 
astăzi pe cuvântul de onoare, să plece unde vrea, numai să 
se înfăţişeze fie şi peste un an. Aşa se cuvine să se poarte 
cavalerii. 

Şi începu să se uite cu luare-aminte la faţa lui 

Wolfgang, dar acesta se încruntă şi spuse: 

—Poate că ţi-aş da drumul şi eu Domniei Tale pe 
cuvântul de onoarea, dacă nu i-aţi fi ajutat pe câinii ăştia 
de păgâni împotriva noastră. 

— Nu-i adevărat, răspunse Macko. 

Şi începu din nou aceeaşi gâlceavă ca şi ieri cu Arnold. 
Totuşi, deşi bătrânul cavaler avea dreptate, îi era mai greu 
acum, deoarece Wolfgang era într-adevăr mai isteţ decât 
fratele său mai mare. Din această discuţie rezultă folosul 
că şi fratele mai mic află despre toate nelegiuirile de la 
Szczytno, despre jurămintele strâmbe şi crime şi, în acelaşi 
timp, despre soarta nefericitei Danusia. La aceste ticăloşii 
pe care i le aruncă Macko în faţă, nu ştiu ce să răspundă. 
Fu nevoit să recunoască deci că răzbunarea este dreaptă şi 
cavalerii polonezi aveau dreptul să facă tot ce făcuseră, iar 
la sfârşit zise: 

—Pe osemintele binecuvântate ale lui Liboriusz! Mie 
n-o să-mi pară râu de Danveld. Se vorbea despre el că se 
ocupa cu magia neagră, dar puterea şi dreptatea lui 
Dumnezeu sunt mai tari decât magia neagră. În ce-l 
priveşte pe Zygfryd, nu ştiu dacă i-a slujit diavolului, dar 
n-o să pornesc pe urma lui, mai întâi, că n-am călărime, iar 
în al doilea rând, dacă a chinuit-o pe această jupâniţă, cum 
spui, să nu mai scape de tortura iadului! 

Aici, se închină şi adăugă: 

— Doamne, vino în ajutorul meu şi când voi muri. 

— Şi cu nefericita aceea de mucenică, mă rog, ce-o să 
se întâmple? întrebă Macko. O să ne învoieşti s-o ducem 
acasă? Sau o să-şi dea sufletul prin temniţele voastre?! 
Adu-ţi aminte de mânia lui Dumnezeu! 

— Eu n-am nimic cu ea, răspunse Wolfgang cu asprime. 
Unul dintre Domniile Voastre să o ducă la tatăl ei, apoi să 
se înfăţişeze; celuilalt n-o să-i dau drumul. 

— Nici dacă ar jura pe onoarea şi pe sulița Sfântului 

Jerzy? 

Wolfgang şovăi un răstimp, fiindcă acesta era un 
jurământ cu mare putere, dar în clipa aceea, Arnold 
întrebă pentru a treia oară: 

— Ce spune? 

Şi aflând despre ce este vorba, începu să se 
împotrivească mânios şi cu grosolănie să fie eliberaţi 
amândoi pe cuvântul de onoare. Îşi avea şi el socoteala lui: 
uită că fusese învins într-o bătălie mai mare de Skirwoilto, 
iar în duel de aceşti cavaleri polonezi. Ca oştean, ştia de 
asemenea că pedestrimea fratelui său trebuie să se 
întoarcă acum la Malborg, pentru că vrând să meargă mai 
departe până la Gotteswerder, ar fi înaintat, după 
nimicirea detaşamentelor dinainte, la măcel sigur. Ştia, 
aşadar, că va fi nevoit să se prezinte înaintea maestrului şi 
a mareşalului şi înţelegea că ruşinea-i va fi mai mică dacă 
va duce şi un ostatic de seamă. Un cavaler în viaţă, 
înfăţişat căpeteniilor, înseamnă mai mult decât istorisirea 
că luaseră doi prinşi de acest fel. 

Ascultând vorbele răguşite şi blestemele lui Arnold, 
Maćko înțelese dintr-odată că trebuie să primească 
neapărat ce i se dă, pentru că altminteri nu va izbuti nimic 
şi-i spuse lui Wolfgang: 

— Domnia Ta, atunci te mai rog un singur lucru: sunt 
sigur că nepotul meu va înţelege singur că lui i se cuvine 
să rămână alături de soţie, iar mie să vă urmez. Dar pentru 
orice eventualitate, îngăduiţi-mi să-l anunţ că nu mai avem 
ce vorbi despre asta, întrucât asta-i voinţa Domniilor 
Voastre. 

— Bine, mie mi-e totuna, răspunse Wolfgang. Atunci, să 
vorbim deci despre răscumpărare, pe care nepotul 
Domniei Tale va trebui s-o aducă pentru el şi Domnia Ta, 
fiindcă totul depinde de asta. 

— Despre răscumpărare? întrebă Maćko care ar fi 
preferat să amâne această discuţie pentru mai târziu. Păi 

n-avem timp destul înaintea noastră? Când ai de-a face cu 
un cavaler învestit, cuvântul lui înseamnă bani peşin, dar şi 
în privinţa preţului ne putem lăsa în seama conştiinţei. 
Uite, noi am luat la Gotteswerder un ostatic de seamă, un 
cavaler de-al Domniilor Voastre, un oarecare de Lorche, şi 
nepotul meu (pentru că el l-a prins) l-a lăsat liber pe 
cuvântul de onoare fără să vorbească nimic de preţ. 

—L-aţi luat prins pe cavalerul de Lorche? întrebă 
Wolfgang. Îl cunosc. E un cavaler avut. Dar de ce nu l-am 
întâlnit pe drum? 

— Pentru că se vede că n-a venit încoace, ci la 
Gotteswerder sau la Ragneta, răspunse Macko. 

—Avut şi se trage dintr-un neam vestit, repetă 
Wolfgang. O să fiţi răsplătiți din belşug! Dar bine că ai 
adus vorba despre asta, fiindcă nici pe Domnia Ta n-o să te 
las să pleci pe te miri ce. 

Maćko îşi muşcă mustaţa, dar îşi înălţă capul cu 
mândrie: 

— Noi ştim şi fără asta cât valorăm. 

— Cu atât mai bine, zise cel mai tânăr von Baden. 

Şi adăugă îndată: 

— Cu atât mai bine nu pentru noi, deoarece noi suntem 
nişte călugări umili care am depus jurământul sărăciei, ci 
pentru Ordin, care va folosi banii voştri întru slava lui 
Dumnezeu. 


Macko nu mai răspunse nimic; se uită doar la 
Wolfgang, ca şi cum ar fi vrut să-i spună: „Altuia să-i spui 
asta”, şi după o clipă începură să se tocmească. Pentru 
bătrânul cavaler, era o treabă grea şi delicată, fiindcă, pe 
de o parte, era foarte simţitor la orice pierdere, iar pe de 
alta, înţelegea că nu se cuvenea să se preţuiască pe sine şi 
pe Zbyszko atât de puţin. Se zvârcolea deci ca peştele pe 
uscat, cu atât mai mult, cu cât Wolfgang, deşi chipurile 
omenos şi plăcut la vorbă, se arătă nemăsurat de lacom şi 

de tare ca piatra. Singura mângâiere era pentru Macko 
gândul că va plăti pentru toate acestea de Lorche, dar îi 
părea tare rău după nădejdea câştigului. Pe venitul din 
răscumpărarea lui Zygfryd nu mai conta, deoarece socotea 
că Jurand şi poate şi Zbyszko nu vor renunţa în ruptul 
capului la viaţa lui. 

După negocieri îndelungate, acceptă în cele din urmă 
numărul de grivne şi termenul de plată şi hotărând clar 
câţi slujitori şi câţi cai va trebui să aducă Zbyszko, se duse 
să-i dea de ştire, prilej cu care, de teamă ca nemților să nu 
le treacă prin cap vreun alt gând năstruşnic, îl sfătui să 
plece numaidecât. 

— Aşa-i când eşti cavaler, oftă din greu, ieri tu îl ţineai 
de gât, astăzi te ţine el pe tine! Ce poţi să faci? O da 
Dumnezeu şi va veni şi rândul nostru! Acum, însă, nu 
trebuie să pierdem timpul. Dacă mergi repede, o să-l 
ajungi pe Hlawa şi veţi fi mai în siguranţă împreună. După 
ce veţi ieşi din pădure şi veţi intra în Mazowsze, la fiecare 
şlahtic şi la fiecare administrator veţi afla ospitalitate şi 
ajutor. Până şi străinii sunt bine primiţi, ce să mai vorbim 
de ai noştri! Poate că şi biata jupâniţă o să se 
însănătoşească. 

Cu aceste cuvinte, se uită la Danusia care moţăia 
aproape adormită, răsuflând repede şi cu zgomot. Mâinile-i 
străvezii, întinse pe fondul întunecat al blănii de urs, îi 
tremurau din cauza fierbinţelii. 

Macko îşi făcu semnul crucii şi zise: 

— Hai, ia-o şi du-te! Să dea Dumnezeu să fie mai bine, 
că mie mi se pare că abia îşi mai trage sufletul! 

— Nu mai vorbi aşa! îl opri Zbyszko disperat. 

— Puterea lui Dumnezeu! O să poruncesc să aducă aici 
calul, iar tu grăbeşte-te să pleci! 

Şi ieşind afară, pregăti totul pentru plecare. Turcii 
dăruiţi de Zawisza aduseră caii cu leagănul aşternut cu 
muşchi şi piei, iar Wit, slujitorul lui Zbyszko, armăsarul 

acestuia, şi în curând Zbyszko ieşi şi el din odaie, ţinând-o 
de mână pe Danusia. Era ceva atât de impresionant în 
această privelişte, încât amândoi fraţii von Baden, a căror 
curiozitate îi adusese înaintea colibei, văzând făptura 
aproape de copilă a Danuskăi, chipul ei semănând 
într-adevăr cu feţele sfintelor fecioare din portretele din 
biserici şi slăbiciunea atât de mare că, neputând să-şi 
mişte capul, îl ţinea sprijinit pe umărul tânărului cavaler, 
începură să se uite miraţi unul la celălalt şi să se 
răzvrătească în inimile lor împotriva celor vinovaţi de 
suferinţa ei. „De bună seamă, Zygfryd avea mai degrabă 
inimă de călău decât de cavaler, îi şopti Wolfgang fratelui 
său, iar pe vipera aia, deşi a contribuit la eliberarea ta, am 
să poruncesc s-o bată cu vergile”. Fură impresionați şi 
pentru că Zbyszko o ducea în braţe pe Danusia ca pe un 
copil, şi-i înţeleseră iubirea, deoarece şi ei erau tineri. 

Zbyszko şovăi o clipă dacă s-o ia în şa şi s-o ţină pe 
drum la piept, sau s-o întindă în leagăn. În cele din urmă, 
alese a doua variantă, gândind că va merge mai bine 
culcată. Prin urmare, apropiindu-se de unchiul său, îi luă 
mâna şi i-o sărută de rămas-bun, dar Macko, care ţinea la 
el ca la ochii din cap, cu toate că nu voia să-şi arate emoția 
faţă de nemti, nu se putu abţine şi, luându-l în braţe, îşi 
apăsă cu putere buzele pe mâţu-i bogat, cânepiu. 

— Dumnezeu să te călăuzească! îi ură. Şi să nu uiţi de 
bătrânul tău unchi, pentru că robia e grea întotdeauna. 

— N-am să uit, îl linişti Zbyszko. 

— Maica Preasfântă să-ţi aducă alinarea! 

— Dumnezeu să te răsplătească şi pentru asta... şi 
pentru toate. 

După o clipă, Zbyszko se afla pe cal, dar Macko îşi mai 
aduse aminte de ceva, fiindcă se repezi spre el şi 
punându-i mâna pe genunchi, îi spuse: 

— Ascultă! Dacă-l ajungi pe Hlawa, ai grijă să nu te faci 
de râs cu Zygfryd abătând ruşinea asupra ta şi a părului 
meu cărunt. Jurand, n-are decât, dar nu tu! Jură-mi pe 

onoare şi pe paloş! 

— Până nu te întorci Domnia Ta, o să-l ţin în frâu şi pe 
Jurand să nu se răzbune pe Zygfryd, răspunse Zbyszko. 

— Chiar atât de mult ţii la mine? 

Tânărul zâmbi cu tristeţe: 

— Doar ştii. 

—La drum! Du-te sănătos! 

Caii porniră şi în curând îi acoperi desişul verde de 
alun. Macko se posomori şi se simţi dintr-odată grozav de 
singur, iar sufletul i se smulgea din toate puterile după 
flăcăiandrul îndrăgit, în care era toată nădejdea neamului. 
Dar se scutură numaidecât de toate părerile de rău, 
întrucât era un om tare, cu mare stăpânire asupra lui. 

„Să-i mulţumesc lui Dumnezeu, îşi spuse, că nu este el 
în robie, ci eu...” 

— Domniile Voastre, când vreţi să plecaţi şi unde? 

—Când ne va plăcea, răspunse Wolfgang, şi ne 
îndreptăm spre Malborg, unde va trebui ca Domnia Ta să 
te înfăţişezi mai întâi maestrului. 

„Ehei, acolo o să-mi taie capul, pentru că i-am ajutat pe 
samogiţieni!” se gândi Maćko. 

Se linişti, totuşi, deoarece îşi aduse aminte de ostaticul 
de Lorche, eliberat pe cuvânt de onoare, dar şi că fraţii von 
Baden îl vor apăra, fie şi numai pentru a nu pierde 
răscumpărarea. 

„De altfel, îşi mai spuse, bine că într-o situaţie 
asemănătoare, Zbyszko n-ar mai fi silit să se înfăţişeze aici 
şi nici să-şi scadă avuţia”. 

Şi acest gând îi aduse oarecare mângâiere. 


Capitolul XXV 


ZBYSZKO NU PUTU SĂ-L AJUNGĂ DIN URMĂ pe scutierul său, 

fiindcă acesta mergea ziua şi noaptea, oprindu-se numai 
atât cât era nevoie să se odihnească şi caii care, hrăniţi 
numai cu iarbă, erau slăbiţi şi nu aveau să reziste ca prin 
locurile unde puteau să facă rost de ovăz. Hlawa nu se 
cruța nici pe el însuşi, iar de vârsta înaintată şi de 
slăbiciunea lui Zygfryd nu ţinea seama. Suferea grozav şi 
bătrânul teuton, cu atât mai mult cu cât vânosul Macko îi 
muiase oasele mai înainte. Dar cel mai greu de suportat 
erau ţânţarii care se înmulţeau în pădurea umedă şi de 
care, având mâinile legate, picioarele prinse pe sub burta 
calului, nu se putea apăra. De bună seamă, scutierul nu-l 
chinuia înadins în nici un fel, dar nici nu-i era milă de el şi 
îi dezlega mâna dreaptă numai la popasuri, ca să mănânce: 
„la şi înfulecă, bot de lup, ca să te pot duce viu stăpânului 
de la Spychâw!” Adevărat, la începutul călătoriei, Zygfryd 
se gândi să se omoare prin foame, dar când auzi că-i va 
scoate dinţii cu cuțitul şi-i va turna mâncarea cu forţa pe 
gât, preferă să cedeze, ca să nu-şi înjosească demnitatea 
de călugăr şi onoarea de cavaler. 

Cehul voia neapărat să ajungă la Spychow cu mult 
înaintea celorlalţi, ca s-o ferească de ruşine pe stăpâna 
adorată. 

Fiind un şlahtic simplu, dar cu scaun la cap şi cu 
sentimente cavalereşti, înţelegea de minune că Jagienka ar 
fi fost umilită, dacă s-ar fi aflat la Spychow împreună cu 
Danusia. „Aş putea să-i spun episcopului de Płock, se 
gândea, că a trebuit să se îngrijească de ea stăpânul de la 
Bogdaniec, iar după aceea, să răspândească zvonul că ea 
se află sub oblăduirea prelatului şi că afară de Zgorzelice, 
îl va moşteni şi pe abate, iar atunci nici fiul unui voievod 
nu va însemna prea mult pentru ea”. Şi acest gând îi mai 
îndulcea truda drumului, pentru că de altminteri, vestea 
bună pe care o va aduce la Spychów, va fi în acelaşi timp şi 
osândirea stăpânei lui la suferinţă. 

Adesea îi apărea înaintea ochilor fiica Sieciechowei, 
rumenă ca mărul. Atunci, în măsura în care i-o îngăduia 
drumul, îmboldea calul cu pintenii, fiindcă se grăbea să 

ajungă la Spychów. 

Mergeau pe drumuri ocolitoare, mai degrabă de-a 
dreptul prin pădure, drept înainte, la întâmplare. Cehul 
ştia doar că înaintând puţin spre apus şi mereu spre 
miazăzi, trebuia să ajungă în Mazowsze, iar atunci toate 
aveau să fie bune. Ziua se călăuzea după Soare, iar când 
trebuia să meargă şi noaptea - după stele. Înaintea lor, 
pădurea părea să n-aibă nici margini, nici sfârşit. Zilele şi 
nopţile li se scurgeau în întunericul neîntrerupt al codrilor. 
Hlawa se gândea că tânărul cavaler nu-şi va putea aduce 
soţia în viaţă prin aceste pustietăţi nelocuite, unde nu 
găseai nicăieri nici un ajutor, nimic de mâncare, unde în 
timpul nopţii caii trebuiau păziţi de lupi şi de urşi, iar ziua 
să te abati din calea zimbrilor şi a bourilor, unde mistreţii 
înfricoşători îşi ascuţeau colții încovoiaţi de rădăcinile 
pinilor şi unde, adesea, cine nu trăgea cu arbaleta sau nu 
nimerea cu sulița şoldul ţintat al căprioarei ori puiul de 
mistreţ, rămânea flămând toată ziua. 

„Cum o să răzbată pe aici, se întreba Hlawa, cu o 
jupâniţă atât de slăbită, gata să-şi dea sufletul în orice 
clipă!” 

De multe ori, se vedeau nevoiţi să ocolească mlaştini 
uriaşe, râpe adânci, pe fundul cărora curgeau pâraiele 
umflate de ploile primăverii. Prin pădure întâlneau şi 
lacuri, în care vedeau în scăpătatul soarelui înotând în apa 
rumenită şi netedă cirezi întregi de elani şi cerbi. Uneori 
zăreau trâmbe de fum care vesteau prezenţa oamenilor. De 
câteva ori, Hlawa se apropie de aceste aşezări de 
pădureni, dar le ieşiră în întâmpinare oameni sălbatici, 
îmbrăcaţi în piei de animale pe corpul gol, înarmaţi cu bâte 
şi arcuri şi privind atât de ameninţători pe sub ciufurile 
răsucite, încât fură siliţi să se folosească de prima uimire 
la vederea cavalerilor şi să se depărteze cât mai repede. 

Totuşi, de două ori săgețile şuierară în urma cehului 
alungat de strigătul: „Wokili!” (nemţii), el însă preferă să o 
ia la sănătoasa, decât să se afle cine este. În sfârşit, după 
câteva zile, începu să presupună că poate trecuse hotarul, 

dar deocamdată n-avea pe cine să întrebe. Abia de la 
localnicii care vorbeau polona află că ajunsese în 
Mazowsze. 

Aici înaintau mai uşor, deşi ţinuturile răsăritene erau 
acoperite de păduri neîntrerupte. Mai erau şi bungete 
nelocuite, dar când dădeau peste vreo aşezare, oamenii 
erau mai puţin sălbatici, poate pentru că nu se hrăneau 
încontinuu cu ură, sau poate şi din pricină că şi cehul li se 
adresa în limba lor. Necazul venea doar din curiozitatea 
fără margini a acestor oameni, care-i înconjurau grămadă 
pe călăreţi, îi asaltau cu întrebările şi aflând că duc un 
ostatic teuton, se rugau: 

— Dăruiţi-ni-l nouă, stăpâne; îi venim noi de hac! 

Şi-l rugau cu atâta insistenţă, că cehul era nevoit 
deseori să se prefacă supărat sau să le explice că era 
prinsul prinţului. Abia atunci conteneau cu rugăminţile. 
Mai târziu, nici prin locurile populate, nu se descurcau mai 
uşor cu şlahticii şi oamenii stăpânirii. Ura clocotea 
împotriva teutonilor, deoarece îşi aminteau pretutindeni 
trădarea şi nedreptatea suferite de prinţ atunci când, pe 
timp de pace, cavalerii teutoni îl răpiseră la Zlotoryja şi-l 
ţinuseră ostatic. Nu mai voia nimeni să-i „vină de hac” lui 
Zygfryd, dar ici şi colo câte un şlahtic mai încăpățânat 
zicea: „Dezlegaţi-l, o să-i dau o armă în mână şi o să-l 
provoc la luptă pe viaţă şi pe moarte”. Pe aceştia, cehul 
căuta să-i convingă că cel dintâi care are dreptul la 
răzbunare este nefericitul stăpân de la Spychów, iar ei nu-l 
pot lipsi de ce i se cuvine. 

Prin locurile populate, însă, călătorea cu spor, fiindcă 
drumurile erau parcă mai bune şi caii erau hrăniţi peste 
tot cu ovăz sau cu orz. De aceea, cehul mergea repede, 
fără să se oprească nicăieri şi cu zece zile înainte de 
Sfânta Cuminecătură ajunse la Spychow. 

Sosi într-o seară, ca atunci când Maćko îl trimisese de 
la Szczytno cu vestea plecării lui în Samogiţia, şi la fel ca 
atunci îi ieşi înainte Jagienka care-l văzuse de la fereastră, 
iar el îi căzu la picioare şi o vreme nu fu în stare să 


699 


rostească nici un cuvânt. Dar ea îi spuse să se ridice şi îl 
duse numaidecât în odaia de sus, nevrând să-l întrebe faţă 
de ceilalţi oameni. 

— Care sunt noutăţile? întrebă tremurând de nerăbdare 


şi abia putând să-şi tragă sufletul. Sunt în viaţă? Sănătoşi? 

— Trăiesc! Sănătoşi! 

— Pe ea au găsit-o? 

— Au găsit-o şi au luat-o. 

— Lăudat fie lisus Cristos! 

Dar cu toate aceste cuvinte, faţa parcă i se aspri, 
pentru că i se năruiseră dintr-odată toate speranţele. 

E drept, puterile n-o părăsiră şi nu-şi pierdu cunoştinţa, 
iar după o clipă se stăpâni şi îl întrebă iarăşi: 

— Când o să ajungă aici? 

— Peste câteva zile! Drumul e greu cu o bolnavă. 

—E bolnavă? 

— Au torturat-o. Şi-a pierdut minţile. 

— Iisuse milostiv! 


Urmă o tăcere scurtă, doar buzele palide ale Jagienkăi 
se mişcau parcă rostind o rugăciune. 
— Nu şi-a revenit alături de Zbyszko? întrebă din nou. 


—Poate că şi-a revenit, dar eu nu ştiu, fiindcă am 
plecat de îndată, ca să-ţi aduc vestea şi Domniei Tale, 
înainte de sosirea lor. 

— Dumnezeu să te răsplătească. Povesteşte-mi cum a 
fost? 


Cehul începu să-i istorisească în câteva cuvinte, cum au 
găsit-o pe Danusia şi i-au luat prinşi pe uriaşul Arnold şi pe 
Zygfryd. li mai spuse că pe Zygfryd l-a adus cu el, fiindcă 
tânărul cavaler a dorit să i-l dăruiască lui Jurand, ca să se 
răzbune. 

— Trebuie să mă duc numaidecât la Jurand! spuse 
Jagienka, când cehul sfârşi de povestit. 

Şi ieşi, dar Hlawa mai rămase singur doar puţin, 

deoarece din iatac alergă spre el Anulka, aşa că tânărul, 
pentru că nu mai era cu mintea prea limpede din cauza 
oboselii şi a trudei călătoriei, că-i era dor şi uitase de sine 
la vederea ei - o luă în braţe şi începu să-i sărute ochii, 
obrajii, gura, ca şi când i-ar fi spus fetei mai de mult ce se 
cuvenea să-i spună înaintea unei asemenea fapte. 

Şi poate că într-adevăr îi mărturisise totul în gând în 
timpul călătoriei, deoarece o săruta şi o tot săruta întruna 
şi o strângea cu atâta putere, de mai că i se tăia 
răsuflarea, dar ea nu se apăra - la început de uimire, apoi 
din cauza slăbiciunii atât de mari, încât ar fi alunecat la 
pământ, dacă n-ar fi ţinut-o în braţele-i atât de puternice. 
Din fericire, toate acestea nu durară prea mult, fiindcă pe 
scară se auziră paşi, iar după o clipă intră în odaie preotul 
Kaleb. 

Se depărtară, aşadar, iar preotul Kaleb începu să-i pună 
întrebări lui Hlawa, la care, abia trăgându-şi sufletul, îi 
răspundea cu greutate. Preotul credea că din cauza 
oboselii. Auzind totuşi adeverirea veştii că Danusia fusese 
găsită şi eliberată, iar călăul ei adus la Spychów, căzu în 
genunchi, ca să-i mulţumească lui Dumnezeu. În acest 
timp, se mai linişti puţin şi sângele din venele lui Hlawa, 
iar când preotul se ridică, putu să-i povestească mai clar 
cum o găsiseră şi o luaseră pe Danusia. 

— Nu pentru asta a mântuit-o Dumnezeu, rosti preotul 
după ce ascultă totul, ca să-i lase mintea şi sufletul în 
întuneric şi în stăpânirea puterilor necurate. Jurand îi va 
pune mâinile sfinte pe cap şi cu o rugăciune îi va readuce 
mintea şi sănătatea. 

— Cavalerul Jurand? întrebă cehul cu mirare. Are el 
asemenea putere? Poate să fie sfânt încă din timpul vieţii. 

— Înaintea lui Dumnezeu, este încă din timpul vieţii, iar 
după ce va muri, oamenii vor avea în ceruri încă un 
patron-mucenic. 

— Sfinte părinte, ai spus totuşi că-şi va aşeza mâinile 

pe capul fiicei. I-a crescut mâna dreaptă la loc? Că ştiu că 
îl rugai pe lisus să facă această minune. 

—Am spus „mâinile”, aşa cum se spune de obicei, 
răspunse preotul, dar înaintea lui Dumnezeu ajunge şi una. 

— Negreşit, răspunse Hlawa. 

Dar în glasul lui era puţin contrariat, pentru că se 
aşteptase să vadă o minune. Discuţia le fu întreruptă de 
intrarea Jagienkăi. 

—l-am spus, îi anunţă, noutatea cu grijă, ca să nu-l 
omoare bucuria neaşteptată, dar el s-a întins îndată pe jos 
în formă de cruce şi se roagă. 

— Şi fără asta, el stă nopţi întregi aşa, iar astăzi cu atât 
mai mult, nu se va mai ridica până mâine-dimineaţă, spuse 
preotul Kaleb. 

Într-adevăr, aşa se şi întâmplă. Se duseră de câteva ori 
să se uite la el, dar de fiecare dată îl găsiră cufundat, nu în 
somn, ci în rugăciune până la uitarea de sine. 

Abia în ziua următoare, destul de mult după slujba de 
dimineaţă, când Jagienka intră iarăşi la el, făcu semn că 
vrea să-l vadă pe Hlawa şi pe prins. Atunci îl scoaseră din 
temniţă pe Zygfryd cu mâinile legate pe piept şi-l duseră 
cu toţii împreună cu Tolima în odaia lui Jurand. 

În clipa dintâi, cehul nu putu să-l vadă bine, deoarece 
ferestrele cu beşici de porc lăsau să pătrundă prea puţină 
lumină; iar ziua era mohorâtă din pricina norilor care 
acoperiseră tot cerul şi vesteau o viforniţă amenințătoare. 
Dar când ochii lui ageri se obişnuiră cu întunericul, abia îl 
recunoscu, atât de mult slăbise între timp. Bărbatul uriaş 
se preschimbase într-un schelet uriaş. Avea faţa atât de 
albă, că aproape nu se mai deosebea de culoarea lăptoasă 
a părului şi a bărbii, iar când se aplecă peste spătarul 
scaunului şi îşi miji pleoapele, lui Hlawa i se păru că 
seamănă cu un cadavru. 

Lângă scaun se afla o masă, iar pe ea un crucifix, o 
găleată cu apă şi o bucată de pâine neagră cu un pumnal 

înfipt în ea, adică un cuţit ascuţit, pe care cavalerii îl 
foloseau la uciderea potrivnicului. Altă hrană, afară de 
pâine şi apă, lui Jurand nu-i mai trebuia de mult. Drept 
veşmânt se slujea de o cămaşă de lână, încinsă cu o 
frânghie, pe care o purta pe trupul gol. De când se 
întorsese din robia de la Szczytno, aşa trăia bogatul şi 
cândva înfricoşătorul cavaler de Spychów. 

Auzind paşii celor ce intrau, îndepărtă cu piciorul 
lupoaica îmblânzită, care-i încălzea picioarele goale şi se 
lăsă pe spate. Mai ales atunci i se păru cehului că seamănă 
cu un mort. Se aşternu o clipă de tăcere, deoarece 
aşteptau cu toţii să facă vreun semn să vorbească cineva, 
dar el şedea nemişcat, alb, liniştit cu gura întredeschisă, 
de parcă ar fi fost într-adevăr adâncit în somnul morţii. 

— Aici este şi Hlawa, îl anunţă în sfârşit cu glasul dulce 
Jagienka, vrei să-l asculţi, Domnia Ta? 

Dădu din cap în semn de încuviinţare, aşa că cehul îşi 
începu povestirea pentru a treia oară. Aminti pe scurt de 
bătălia cu nemţii de la Gotteswerder, pomeni de lupta cu 
Arnold von Baden şi de salvarea Danusiei, dar nevrând să-i 
sporească durerea bătrânului mucenic după o veste bună 
şi să-i pricinuiască o nouă grijă, îi ascunse că mintea 
Danusiei o luase razna în zilele lungi de robie. 

În schimb, având inima îndârjită împotriva teutonilor şi 
dorind ca Zygfryd să fie pedepsit cât mai rău, nu tăinui 
înadins că o găsiseră înspăimântată, slăbită şi bolnavă, că 
se vedea că se purtaseră cu cruzimea unor călăi cu ea şi că 
dacă ar mai fi rămas în mâinile lor, s-ar fi ofilit şi s-ar fi 
stins cum se ofileşte şi piere o floare călcată în picioare. 
Această povestire mohorâtă fu însoţită de vuietul tot atât 
de mohorât al furtunii care se apropia. Vălătucii norilor 
arămii se adunau tot mai deşi deasupra Spychowului. 

Jurand ascultă povestirea neclintit, astfel că celor de 
faţă putea să li se pară că este cufundat în somn. Auzea 
totuşi şi înţelegea totul, fiindcă atunci când Hlawa începu 
să vorbească despre suferinţa Danusiei, în găvanele goale 
ale ochilor i se adunară două lacrimi mari şi i se scurseră 

pe obraji. Dintre toate simţămintele pământeşti, îi mai 
rămăsese numai unul: dragostea pentru copilă. 

După aceea, buzele-i vineţii începură să murmure 
rugăciuni. Afară, începură să răsune primele tunete încă 
îndepărtate şi fulgerele brăzdau din când în când 
ferestrele. Se rugă multă vreme şi din nou lacrimile i se 
prelinseră pe barba albă. Până când se potoli şi se aşternu 
o tăcere îndelungată care, prelungindu-se peste măsură, 
deveni în cele din urmă apăsătoare pentru cei de faţă, 
deoarece nu ştiau ce să mai facă. 

In sfârşit, bătrânul Tolima, mâna dreaptă a lui Jurand în 
tot timpul vieţii, tovarăşul lui în toate bătăliile şi 
principalul supraveghetor de la Spych6w, rosti: 

— Stăpâne, înaintea Domniei Tale se află acel diavol, 
acel vârcolac teuton care te-a chinuit pe Domnia Ta şi pe 
copila Domniei Tale; dă-ne un semn, ce să facem cu el şi 
cum să-l pedepsim? 

La aceste cuvinte, obrajii lui Jurand se luminară 
deodată, şi făcu un semn din cap să fie adus prinsul. 

Doi slujitori îl înhăţară într-o clipită de umeri şi-l 
aduseră înaintea bătrânului, iar acesta întinse mâna şi o 
trecu peste faţa lui Zygfryd, de parcă voia să-şi aducă 
aminte pentru ultima dată trăsăturile lui, apoi o cobori pe 
pieptul teutonului, îi pipăi braţele încrucişate, atinse 
legăturile şi închizând iarăşi ochii îşi lăsă capul pe spate. 

Cei de faţă crezură că se gândea. Dar orice-ar fi făcut, 
nu dură mult, întrucât îşi reveni în curând şi îşi îndreptă 
mâna spre bucata de pâine în care era înfipt pumnalul 
ameninţător. 

Atunci, Jagienka, cehul şi chiar bătrânul Tolima şi toţi 
ceilalţi slujitori îşi ţinură răsuflarea în piept. Pedeapsa era 
de o sută de ori îndreptăţită şi meritată. Cu toate astea, la 
gândul că acest bătrân cu un picior în groapă îl va tăia fără 
să-l vadă pe ostaticul legat, li se strânse inima. 

El, însă, apucând pumnalul de la jumătate, întinse 
degetul arătător spre vârful ascuţişului, ca să ştie pe ce 

pune mâna, şi începu să-i taie frânghiile care-i legau 
braţele. 

Rămaseră cu toţii uluiţi, înţelegându-i dorinţa şi nu le 
venea să-şi creadă ochilor. Era prea mult pentru ei. Hlawa 
începu să murmure cel dintâi, urmat de Tolima şi de 
slujitori. Numai preotul Kaleb începu să-l întrebe cu glasul 
întrerupt de suspine: 

—Frate Jurand, ce doreşti? Vrei oare să-i dăruieşti 
prinsului libertatea? 

— Aşa-i! răspunse Jurand cu o înclinare din cap. 

— Vrei să plece fără să te răzbuni pedepsindu-l? 

— Da! 

Murmurul de mânie şi revoltă crescu şi mai mult, dar 
preotul Kaleb, nevrând să se irosească această 
nemaipomenită dovadă de milă, se întoarse către cei ce 
murmurau şi strigă: i 

— Cine îndrăzneşte să se împotrivească unui sfânt? In 
genunchi! 

Şi îngenunchind el însuşi, îşi urmă vorba: 

— Tatăl nostru carele eşti în ceruri, sfinţească-se 
numele 'Tău, vie-mpărăţia Ta... 

Şi rosti „Tatăl nostru” până la capăt. La cuvintele: „şi 
iartă-ne nouă greşalele noastre, precum şi noi iertăm 
greşiţilor noştri”, ochii lui se întoarseră fără să vrea către 
Jurand, al cărui obraz strălucea într-adevăr de o lumină 
nepământească. 

Şi această privelişte, însoţită de cuvintele rugăciunii, 
înmuie inimile tuturor, deoarece bătrânul Tolima, suflet 
călit în bătălii neîntrerupte, făcând semnul sfânt al crucii, 
îmbrăţişă genunchii lui Jurand şi rosti: 

—Stăpâne, dacă voinţa ta se va îndeplini, atunci 
trebuie să-l conducem pe ostatic până la hotar. 

— Întocmai! dădu Jurand din cap. 

Fulgerele luminau tot mai des ferestrele; furtuna era 
din ce în ce mai aproape. 

Capitolul XXVI 


DOI CĂLĂREŢI SE ÎNDREPTAU PRIN VIFORNIŢĂ şi ploaia 
uneori torențială spre hotarul Spychowului: Zygfryd şi 
Tolima. Cel din urmă îl însoțea pe neamt de teamă să nu-l 
omoare pe drum ţăranii ce făceau de strajă sau slujitorii de 
la Spychow, care-l urau şi voiau să se răzbune. Zygfryd 
călărea fără arme şi nu mai era legat. Furtuna pe care o 
isca vijelia era deasupra lor. La răstimpuri, când duruia pe 
neaşteptate tunetul, caii se ridicau în două picioare. 
Călăreţii înaintau într-o tăcere adâncă printr-o trecătoare, 
nu o dată atât de aproape unul de altul din cauza locului 
îngust, încât scara se lovea de scară. Tolima, obişnuit de 
ani întregi să păzească prinşii, se uita şi acum uneori la 
Zygfryd cu o privire atentă, ca şi când nu voia să dispară 
pe neaşteptate, şi tresărea fără voie de fiecare dată, 
fiindcă avea impresia că ochii teutonului luminează în 
mohoreală ca ochii unui duh rău sau ai unui strigoi. li 
trecu chiar prin minte să facă semnul crucii asupra lui, dar 
la gândul că sub semnul sfânt va începe să urle cu glas 
neomenesc şi preschimbându-se într-o formă scârboasă va 
începe să clănţăne din dinţi, îl cuprinse o spaimă şi mai 
mare. Bătrânul războinic care se arunca de unul singur 
asupra unei mulţimi de nemti, aşa cum atacă eretele un 
stol de potârnichi, se temea totuşi de puterile necurate şi 
nu voia să aibă de-a face cu ele. Ar fi preferat să-i arate 
pur şi simplu neamţului drumul mai departe şi să se 
întoarcă, dar îi era ruşine de sine însuşi, aşa că îl conducea 
până la hotar. 

Acolo, când ajunseră la marginea pădurii Spychâwului, 
ploaia conteni şi norii căpătară parcă o lumină galbenă, 
ciudată. Acum, se vedea mai bine, şi ochii lui Zygfryd îşi 
mai pierdură din lumina neobişnuită dinainte. Dar atunci 
se abătu asupra lui Tolima altă dorinţă: „Mi s-a poruncit, 
îşi zise, să conduc acest câine turbat până la hotar, ceea ce 

am şi făcut; dar se cuvine oare să plece fără răzbunare şi 
pedeapsă acest călău al stăpânului meu şi al copilei lui, 
n-ar fi oare vrednică şi mai plăcută lui Dumnezeu uciderea 
lui? Ce-ar fi să-l provoc la luptă pe viaţă şi pe moarte? 
Adevărat, n-are arme, dar la numai o milă de aici, la curtea 
lui Warcim, îi va da oricine un paloş sau o suliță şi mă voi 
măsura cu el. Cu ajutorul lui Dumnezeu, o să-l dobor, apoi 
o să-i retez capul şi o să-l îngrop în gunoi!” Aşa se întreba 
Tolima şi uitându-se cu lăcomie la neamt, începu să-şi 
mişte nările, ca şi când ar fi simţit miros de sânge 
proaspăt. 

Şi fu silit să lupte din greu cu această dorinţă, ca să se 
stăpânească, până când se gândi că Jurand nu îi dăruise 
viaţa şi libertatea prinsului doar până la hotar, astfel că în 
acest caz fapta lui vrednică nu i-ar fi folosit la nimic, 
micşorându-i răsplata cerească, aşa că se înfrână şi oprind 
calul spuse: 

— Uite, aici este hotarul nostru, iar până la al vostru nu 
mai e mult. Du-te unde vrei şi dacă nu te va răpune căinţa 
şi trăsnetul lui Dumnezeu nu te va ajunge, din partea 
oamenilor nu te ameninţă nimic. 

După care îşi întoarse calul, iar celălalt îşi continuă 
drumul cu faţa împietrită, fără să răspundă o vorbă, de 
parcă nu auzise nimic. 

Înaintă mai departe pe un drum acum mai larg, părând 
cufundat într-un somn adânc. 

Furtuna  încetase pentru scurtă vreme, ca şi 
înseninarea cerului. Se întunecă atât de tare, încât credeai 
că peste lume se lăsase amurgul serii şi norii coborâră 
aproape deasupra pădurii. Din văzduh se auzea duruitul 
ameninţător şi parcă mormăitul trăsnetelor ţinute în frâu 
de îngerul furtunii. Dar fulgerele străluminau mereu cu 
străluciri orbitoare cerul ameninţător şi pământul 
înfricoşat, iar atunci se vedea drumul larg, străjuit de 
pereţii pădurii, şi pe el înaintând călăreţul singuratic pe 
cal. Zygfryd mergea cu mintea pe jumătate rătăcită, 

mistuit de fierbinţeală. Disperarea care-i măcina sufletul 
după moartea lui Rotgier, crimele săvârşite din răzbunare, 
grijile, vedeniile îngrozitoare, zvârcolirile înăbuşitoare 
ajunseseră să-l chinuiască atât de mult, încât se străduia 
din răsputeri să nu înnebunească, chiar dacă uneori se 
simţea  copleşit. Mai proaspete, truda călătoriei sub 
supravegherea cehului şi noaptea petrecută în temniţa de 
la Spychów, şi nesiguranța viitorului, şi înainte de toate 
mila aceea  supraomenească şi  nemaiauzită, care-l 
înspăimântase pur şi simplu, îl zdruncinaseră cu totul. 
Câteodată se isca şi se întărea în el acest gând, încât îşi 
pierdea simţul realităţii şi nu mai ştia ce se petrece cu el, 
dar după aceea fierbinţeala îi trezea iarăşi o stare de 
disperare şi pierzanie, simţământul că totul a trecut, s-a 
stins şi s-a sfârşit, că a ajuns la capăt, că împrejur este 
numai noapte neagră, şi nimicnicie, şi parcă o prăpastie 
îngrozitoare încărcată de înfricoşare, către care era musai 
să meargă totuşi. 

— Du-te, du-te! îi şopti deodată la ureche un glas. 

Privi înapoi şi zări Moartea. Numai forma scheletului, 
şezând pe scheletul calului, înainta pe lângă el, albă şi 
clămpănind din oase. 

— Ai ajuns? întrebă teutonul. 

— Am ajuns. Vino, vino! 

Dar atunci băgă de seamă că din cealaltă parte mai 
avea încă un însoțitor: scară lângă scară mergea o făptură 
asemănătoare cu un om, dar cu o faţă neomenească, 
deoarece avea un cap de animal, cu urechile ciulite, 
alungit, ascuţit şi acoperit cu o blană neagră. 

— Cine eşti tu? strigă Zygfryd. 

În loc să-i răspundă, monstrul îşi rânji dinţii şi începu 
să mârâie surd. 

Zygfryd închise ochii, dar auzi şi mai puternic 
clămpănitul oaselor şi glasul care-i şoptea acelaşi lucru la 
ureche: 

—E timpul! Hai, grăbeşte-te! 

Şi-i răspunse: 

— Vin îndată! 

Dar acest răspuns îi ieşi din gură, ca şi când i-ar fi 
aparţinând altcuiva. 

După aceea, împins parcă de o putere lăuntrică de 
neînvins, cobori de pe cal şi-i scoase şaua înaltă de cavaler, 
apoi frâul cu zăbala. Însoţitorii, coborând şi ei, nu-l lăsară 
nici o clipă singur, şi-l duseră de la mijlocul drumul la 
marginea pădurii. Acolo, strigoiul negru îi aplecă o 
creangă şi îl ajută să lege frâul de ea. 

— Grăbeşte-te! şopti Moartea. 

— Grăbeşte-te! foşniră glasuri din vârfurile copacilor. 


Zygfryd, adâncit ca în somn, trecu celălalt capăt al 
frâului prin cataramă, făcu un laţ şi urcând pe şaua pe 
care o aşezase mai înainte sub copac, îşi vâri gâtul în 
legătură. 

— Acum împinge şaua!... Aşa! Aa! 

Izbită cu piciorul, şaua se rostogoli la câţiva paşi, şi 
trupul teutonului fără noroc spânzură greu de cracă. 

Cât ai clipi din ochi, avu impresia că aude un horcăit 
înăbuşit şi răguşit, iar strigoiul respingător se aruncă 
asupra lui, îl legănă şi începu să-i sfâşie pieptul cu dinţii, 
ca să-l muşte de inimă. Apoi pupilele ce i se stingeau zăriră 
încă ceva: Moartea se împrăştie într-un nor alburiu care 
alunecă încet spre el, îl învălui, îl cuprinse, îl înconjură şi-l 
acoperi în cele din urmă într-un giulgiu de nepătruns. 

Abia atunci furtuna se dezlănţui cu o furie nestăpânită. 
Trăsnetul bubui în mijlocul drumului cu un zgomot 
asurzitor, de parcă pământul se cutremura din temelii. 
Întreaga pădure se îndoi sub pala viforniţei. Foşnete, 
şuierături, urlete, scârţâitul copacilor şi  trosnetele 
ramurilor frânte umplură bungetele pădurii. Valurile de 
ploaie, mânate de vânt, acoperiră lumea şi doar când se 
întrerupeau fulgerele sângerii, se putea zări cadavrul lui 
Zygfryd, zgâlţâit sălbatic de vânt. 

A doua zi, pe acelaşi drum, înainta un convoi destul de 

numeros. În frunte, mergea Jagienka împreună cu Anulka 
şi cehul, după ei veneau carele păzite de patru slujitori 
înarmaţi cu arbalete şi paloşe. Fiecare dintre surugii avea 
alături o suliță şi o secure, ca să nu mai pomenim de 
furcile de fier şi alte unelte de trebuinţă într-o călătorie. 
Toate acestea erau folositoare pentru a se apăra de fiarele 
sălbatice, ca şi de cetele de tâlhari, care bântuiau 
întotdeauna la hotarul teuton şi împotriva cărora i se 
plângea amarnic marelui maestru Jagielto, în scrisori şi 
personal la adunările de la Raciaz. 

Având oameni îndemânatici şi arme bune pentru 
apărare, puteai să nu te temi de ei, aşa că alaiul mergea 
încrezător în sine şi fără teamă. După furtuna de ieri, urmă 
o zi foarte frumoasă, proaspătă, liniştită şi atât de senină, 
încât acolo unde nu era umbră, ochii călătorilor se mijeau 
de prea multă strălucire. Nici o frunză nu se clintea prin 
copaci, dar toate erau ude de ploaie şi făceau ape-ape în 
lumina soarelui. 

Printre âcele de pin, picăturile luceau ca nişte 
diamante. Ploaia torențială adunase pe drum mici pârâiaşe 
care curgeau şipotind vesele către locurile mai joase, 
formând prin gropi băltoace nu prea mari. Prin 
împrejurimi, peste tot era înrourat, ud şi zâmbitor în 
lumina dimineţii. În asemenea dimineţi bucuria inunda 
inimile oamenilor, aşa că surugiii şi slujitorii îngânau încet 
felurite cântece, mirându-se de tăcerea care domnea 
printre cei care mergeau în frunte. 

Aceştia tăceau, însă, deoarece în sufletul Jagienkăi îşi 
făcuse loc îngrijorarea. În viaţa ei, se sfârşise ceva şi se 
frânsese, iar fata, deşi nu prea pricepută în arcanele 
gândirii, şi care nu ştia să-şi spună limpede ce se petrece 
în sufletul ei şi ce i se pare, simţea totuşi că tot ce trăise 
până acum, o dezamăgise, irosindu-se în zadar, că 
nădejdile i se spulberaseră, cum se împrăştie ceața 
dimineaţa pe câmpuri, că trebuie să renunţe la tot, să lase 
totul baltă, să uite de toate şi să înceapă o viaţă cu totul 
nouă. Se mai gândea că deşi voinţa Domnului nu era chiar 

atât de rea, ci doar tristă, totuşi nu poate fi alta, în nici un 
caz atât de bună, cum ar fi putut să fie cea care tocmai se 
sfârşise. 

Şi o jale neţărmurită îi strângea inima după trecutul 
acela pierdut odată pentru totdeauna şi-i urca în ochi un 
râu de lacrimi. Dar nu voia să plângă, fiindcă şi fără asta 
simţea parcă în plus faţă de toată povara care-i apăsa 
sufletul, şi ruşine. Ar fi preferat să nu plece niciodată de la 
Zgorzelice, numai să nu se întoarcă acum de la Spychow. 
Pentru că nu venise aici numai fiindcă nu ştia ce să facă 
după moartea abatelui, şi nu numai ca Cztan şi Wilk să nu 
mai aibă motiv să atace Zgorzelice - asta n-o putea nega! 
Nu! Ştia şi Macko despre asta, care n-o luase nici el din 
această pricină, şi în curând o să afle şi Zbyszko. La acest 
gând, i se îmbujorară obrajii şi amărăciunea îi umplu 
inima. „Nu am fost destul de mândră, îşi reproşă în sinea 
ei, iar acum am căpătat ce-am meritat”. Şi la grijă, la 
viitorul nesigur, la mâhnirea apăsătoare şi la adânca 
părere de rău se adăugă şi umilinţa. 

Dar firul gândurilor negre i-l întrerupse un om care 
venea din partea opusă. Cehul, care avea grijă de toate, îşi 
îndemnă calul spre el, iar după arbaleta de pe umăr, tolba 
de bursuc pentru săgeți şi penele de gaiţă de la pălărie, îl 
recunoscu pe pădurar. 

— Hei, cine eşti? Stai pe loc! îi strigă ca să fie sigur. 
Omul se apropie în grabă şi cu faţa îngrijorată, cum o au 
de obicei cei care vor să anunţe ceva important, strigă: 

—Pe marginea drumului, nu departe, atârnă un om 
spânzurat! 


Cehul se întrebă dacă nu cumva asta este isprava 
tâlharilor şi-l întrebă cu însufleţire: 
— Cât de departe de aici? 


— La o aruncătură de săgeată. Chiar pe drum. 

—Nu e nimeni lângă el? 

— Nimeni. Am speriat numai un lup care-l adulmecase. 
Când auzi de lup, Hlawa se linişti, întrucât asta dovedea că 

prin apropiere nu erau oameni şi nici o capcană. În acest 
timp, Jagienka spuse: 

— Vezi ce este! 

Hlawa se repezi înainte şi se întoarse după o clipă şi 
mai repede. 

— Zygfryd s-a spânzurat! strigă, oprind calul înaintea 
Jagienkăi. 

—În numele Tatălui, al Fiului şi al Duhului Sfânt! 
Zygfryd? Cavalerul teuton? 

— Chiar el! S-a spânzurat cu frâul! 

— Singur? 

— Singur, fiindcă şaua e lângă el. Dacă ar fi făcut-o 
tâlharii, l-ar fi omorât şi i-ar fi luat şaua, pentru că-i de 
preţ. 

— Şi cum o să trecem? 

—Să nu trecem pe acolo! începu să strige speriată 
Anulka. Jagienka se sperie şi ea puţin, crezând că în jurul 
răposatului sinucigaş se adună o mulţime de duhuri 
scârboase, dar Hlawa care era mai îndrăzneţ şi nu se 
temea de nimic, o linişti: 

— Oho! Am fost aproape de el, l-am îmboldit cu sulița şi 
totuşi nu simt nici un diavol în spinare. 

—Nu huli! îl dojeni Jagienka. 

—Nu hulesc, răspunse cehul, numai că am încredere în 
puterea lui Dumnezeu. Totuşi, dacă vă este frică, putem să 
mergem prin pădure. 

Anulka se rugă să ocolească, dar Jagienka, cumpănind 
o clipă, refuză: 

—Ei, nu se cuvine să lăsăm mortul neîngropat! E o 
faptă creştinească, lăsată de la Domnul lisus Cristos, e 
doar şi el un om. 

—Da, dar este şi un teuton, şi un călău care s-a 
spânzurat! Corbii şi lupii o să se ocupe de el. 

—Nu vorbi ce nu trebuie! Pentru vinovăția lui, 
Dumnezeu îl va osândi; noi, însă, trebuie să ne facem 
datoria. Nici un necurat nu ne va face rău, dacă vom 
asculta porunca dumnezeiască. 

— Hm, atunci să facem cum doreşti, stăpână, răspunse 
cehul. 

Şi le dădu poruncă slujitorilor, care o îndepliniră cu 
scârbă şi fără tragere de inimă. Temându-se de Hlawa, 
puseră mâna pe lopeţi, furci şi topoare, ca să sape groapa 
şi se depărtară. Cehul îi urmă şi el, ca să le dea pildă, şi 
închinându-se, tăie cu mâna lui cureaua de care atârna 
spânzuratul. 

Faţa lui Zygfryd se învineţise în bătaia vântului şi arăta 
îngrozitor, fiindcă avea ochii deschişi şi înspăimântători, 
iar gura deschisă, trăgându-şi parcă ultima suflare. Săpară 
deci la repezeală groapa în apropiere şi împinseră trupul 
în ea cu cozile furcilor, cu faţa în jos, după care, 
astupând-o, începură să caute pietre, după obicei, ca să le 
aşeze pe mormântul celui care-şi luase singur viaţa, 
altminteri ar fi ieşit noaptea, speriindu-i pe drumeţi. 

Erau destule pietre şi pe drum, şi printre muşchii din 
pădure, aşa că deasupra teutonului se înălţă repede o 
movilă mică, după care Hlawa scobi cu securea în 
trunchiul pinului o cruce, nu pentru Zygfryd, ci pentru ca 
duhurile rele să nu se adune în acest loc, apoi se întoarse 
la convoi. 

— Sufletul i-a ajuns în iad, iar trupul în pământ, îi spuse 
Jagienkăi. Acum, putem să pornim. 

Şi porniră. Totuşi, Jagienka rupse în trecere o rămurică 
de pin şi o aruncă peste pietre, iar toţi ceilalţi urmară pilda 
stăpânei, pentru că era şi acesta tot un obicei străvechi. 

Înaintară mult timp adânciţi în gânduri, cugetând la 
acest călugăr-cavaler, la pedeapsa de care avusese parte, 
până când Jagienka rosti: 

— De judecata lui Dumnezeu nu scapă nimeni. Şi nu se 
cuvine să-i zici nici măcar „Să-i fie ţărâna uşoară”, pentru 

că nu trebuie să ne fie milă de el. 

— Şi aşa ai inimă milostivă, stăpână, fiindcă ai poruncit 
să fie îngropat, îi răspunse cehul. 

Apoi începu să vorbească şovăind: 

— Oamenii zic, sau poate că nu oamenii, ci doar 
vrăjitoarele şi vrăjitorii, că şi cureaua spânzuratului aduce 
fericirea în toate, dar eu nu am luat frâul lui Zygfryd, 
fiindcă eu nu aştept de la vrăjitorie norocul Domniei Tale, 
ci de la puterea Domnului lisus. 

Jagienka nu răspunse nimic deocamdată şi abia după 
un răstimp, oftând de câteva ori, spuse parcă pentru sine 
înşişi: 

— Ehei, poate că norocul meu este în urma mea, nu 
înainte! 


Capitolul XXVII 


ABIA DUPĂ NOUĂ ZILE DE LA PLECAREA Jagienkăi, Zbyszko 
ajunse la hotarul Spychâwului, dar Danusia era atât de 
aproape de moarte, încât tânărul îşi pierduse nădejdea că 
va mai ajunge cu ea în viaţă la tatăl ei. Chiar în ziua 
următoare, când începu să răspundă anapoda la întrebările 
lui, băgă de seamă că nu numai mintea îi era rătăcită, ci şi 
trupul îi era atins de o boală, împotriva căreia copila nu 
mai avusese putere să lupte în timpul robiei, în temniţă, în 
chinuri şi spaimă neîntreruptă. Se prea poate ca ecourile 
luptei crâncene pe care Zbyszko şi Maćko o duseseră cu 
nemţii umpluseră acest pahar de spaimă şi poate că tocmai 
în clipa aceea o năpădise boala; destul că fierbinţeala n-o 
mai părăsi din momentul acela până aproape de sfârşitul 
drumului. Până la un punct fu chiar o împrejurare 
favorabilă, deoarece prin pădurea îngrozitoare, cu greutăţi 
nespuse, Zbyszko o duse ca pe o moartă, cu mintea 

rătăcită şi fără să ştie nimic de ea. După ce se sfârşi 
pădurea, când intrară în lumea „Domnului”, trecând 
printre aşezările ţăranilor şi ale şlahticilor, truda şi 
primejdiile luară sfârşit. Oamenii, aflând că duc cu ei o 
copilă de-a lor, smulsă din mâinile teutonilor şi pe 
deasupra fiica faimosului Jurand, despre care. „cobzarii” 
cântau atâtea cântece prin târguri, pe la curţi şi prin 
colibe, se întreceau să-i slujească şi să-i ajute. Le aduceau 
provizii şi cai. Toate uşile le erau deschise. Zbyszko nu mai 
avea nevoie s-o ducă pe Danusia în leagăn între doi cai, 
fiindcă tineri puternici o cărau pe targă dintr-un sat în 
altul cu mare grijă şi uşor, de parcă ar fi purtat cine ştie ce 
lucru sfânt. Femeile o înconjurau cu cea mai mare duioşie 
şi grijă. Bărbaţii, ascultând povestirile despre suferinţele 
ei, scrâşneau din dinţi şi nu puţini îşi îmbrăcau zalele, 
puneau mâna pe paloş, pe topor sau pe suliță şi-l urmau pe 
Zbyszko mai departe, ca să se răzbune „cu vârf şi îndesat”, 
pentru că răzbunarea dinte pentru dinte nu li se mai părea 
de ajuns. 

Dar Zbyszko nu se gândea în clipa aceea la răzbunare, 
ci doar la Danusia. Trăia între o clipă de speranţă, atunci 
când bolnava se simţea mai bine, şi disperarea surdă, când 
starea ei se înrăutăţea vizibil. Nu se mai putea amăgi 
singur. Câteodată, la începutul călătoriei, îi trecea prin 
minte gândul superstiţios că poate acolo, pe cărări 
neumblate, îi însoţeşte Moartea şi aşteaptă numai clipa 
potrivită, ca să se arunce asupra Danusiei şi să-i soarbă 
ultima picătură de viaţă din ea. Aceste vedenii sau mai 
degrabă presimţiri se năpusteau asupra lui mai ales în 
nopţile întunecoase şi erau atât de clare, că nu o dată îl 
cuprindea o dorinţă disperată să se întoarcă, să provoace 
Moartea cum se provoacă un cavaler şi să lupte cu ea până 
la ultima răsuflare. Dar către sfârşitul drumului, era şi mai 
rău, întrucât simţea Moartea nu în urma convoiului, ci 
înăuntrul lui, într-adevăr nevăzută, dar atât de aproape, 
că-l înfiora răsuflarea-i îngheţată. Acum înţelegea că 
împotriva acestui vrăjmaş nu au nici o putere bărbăţia, 

braţul vânjos şi paloşul, aşa că era silit să-i lase pradă fără 
luptă cea mai scumpă fiinţă. 

Simţământul acesta era cel mai greu de suportat, 
pentru că se unea cu el părerea de rău, neînfrânată ca 
vijelia şi adâncă la fel ca marea. Cum să nu geamă sufletul 
lui Zbyszko, cum să nu se zvârcolească de durere când, 
privind la dragostea lui, îi spunea cu anume reproş fără să 
vrea: „De aceea te-am îndrăgit, de aceea te-am găsit şi 
te-am luat înapoi, ca să te acopăr cu pământ şi să nu te 
mai văd niciodată?” Şi spunându-i aşa, se uita la obrajii ei 
înfloriţi de fierbinţeală, la ochii ei tulburi şi iarăşi o 
întreba: „O să mă părăseşti? Nu-ţi pare rău? Preferi să fii 
fără mine decât cu mine?” Şi atunci credea că îşi pierde şi 
el minţile, iar pieptul parcă i se umfla asemenea unui plâns 
uriaş, dureros, care nu putea răbufni, fiindcă ea îi oprea 
ieşirea, şi simţea parcă o răutate, o mânie pe forţa asta 
nemiloasă care se înverşunase, oarbă şi rece, pe această 
copilă fără vină. Dacă teutonul ameninţător s-ar fi aflat în 
clipa aceea în convoi, l-ar fi sfâşiat ca un animal sălbatic. 

Ajungând la conacul din pădure, vru să se oprească, 
dar acolo era pustiu primăvara. De la străjeri, mai află că 
prinţul şi soţia lui plecaseră la fratele Ziemowit de Płock. 
Renunţă aşadar să se mai ducă la Varşovia, unde medicul 
curţii ar fi putut s-o ajute pe bolnavă. Trebuia să meargă 
mai departe până la Spychow, ceea ce era îngrozitor, 
deoarece avea impresia că totul se sfârşeşte şi nu-i va 
putea duce lui Jurand decât un trup fără viaţă. 

Dar tocmai când mai avea câteva ceasuri până la 
Spychow, o rază de speranţă îi lumină inima. Obrajii 
Danusiei începură să pălească, ochii i se limpeziră puţin, 
răsuflarea nu-i mai era atât de şuierătoare şi de gâfâită. 
Zbyszko observă numaidecât şi după un timp, opri la 
ultimul popas, ca bolnava să se poată odihni în linişte. 
Erau la vreo milă de Spychow, departe de locuinţele 
oamenilor, pe drumeagul îngust dintre câmpuri şi luncă. 
Doar un păr sălbatic din apropiere îi apăra de soare, aşa că 
se opriră sub ramurile lui. Descălecând, slujitorii 

deshămară caii, ca să ciupească mai uşor câte un fir de 
iarbă. Cele două femei luate s-o slujească pe Danusia şi 
flăcăii care o purtau, istoviţi de drum şi de căldură, se 
întinseră la umbră şi adormiră; doar Zbyszko mai veghea 
lângă targă şi aşezându-se aproape, pe rădăcinile părului, 
nu-şi mai lua ochii de la bolnavă. 

Dar ea zăcea în tihna de după-amiază, liniştită şi cu 
pleoapele coborâte. Lui Zbyszko i se părea totuşi că nu 
doarme. Într-adevăr, când la celălalt capăt al luncii, un 
ţăran care cosea fân se opri şi începu să-şi ascută coasa cu 
gresia, tresări uşor şi deschise ochii o clipă, după care îi 
închise la loc; răsuflarea, parcă mai adâncă, îi ridica 
pieptul mai mult, iar din gură îi ieşi o şoaptă abia auzită: 

— Miroase a flori... 

Erau primele cuvinte rostite cu mintea întreagă şi fără 
fierbinţeală de la începutul călătoriei, întrucât de pe lunca 
încălzită de soare, adierile aduceau într-adevăr o mireasmă 
puternică în care se simţea şi fân, şi miere, şi tot felul de 
ierburi. De aceea, la gândul că bolnava îşi recapătă 
cunoştinţa, inima lui Zbyszko tresăltă de bucurie. În primul 
moment, vru să i se arunce la picioare, dar temându-se să 
n-o sperie, se stăpâni, îngenunche doar lângă targă şi 
aplecându-se deasupra ei, începu s-o cheme încet: 

— Danusia! Danusia! 

Iar ea deschise iarăşi ochii, un răstimp privi la el, după 
care zâmbetul îi lumină faţa şi la fel ca mai înainte în 
coliba smolarilor, dar cu mintea mult mai limpede, îi 
pronunţă numele: 

— Zbyszko... 

Şi încercă să întindă mâinile către el, dar nu izbuti din 
cauza slăbiciunii prea mari; el, în schimb, o luă în braţe cu 
inima inundată de fericire, de parcă voia să-i mulţumească 
pentru bunătatea ei nespusă. 

— Te-ai trezit! îi spuse. O, slavă Domnului... 

Apoi nu mai putu să vorbească şi un răstimp priviră 
unul la altul în tăcere. Liniştea câmpurilor era tulburată 

doar de adierile înmiresmate dinspre lunca întinsă, care 
foşnea în frunzişul părului, ţârâitul cosaşilor prin iarbă şi 
cântecul îndepărtat şi nu prea clar al ţăranului care cosea. 

Danusia continua să-l privească tot mai trează şi nu 
înceta să zâmbească, asemenea unui copil care visează un 
înger. Totuşi, treptat, în ochii ei se răsfrânse parcă 
mirarea. 

— Unde mă aflu?... întrebă. 

Atunci, din gura lui răbufni un adevărat roi de cuvinte, 
întrerupte de bucurie: 

—Eşti lângă mine! Aproape de Spychow! Mergem 
acasă la tata. Suferinţa ta a luat sfârşit! Of, Danusia mea 
dragă! Danuska! Cât te-am căutat până te-am găsit. Nu 
mai eşti în puterea nemților. Nu te teme! Ajungem îndată 
la Spychów. Ai fost bolnavă, dar Domnul lisus a avut milă! 
Cât am mai suferit, cât am mai plâns! Danuska!... Acum, e 
bine!... O să fii mereu fericită. Ehe, cât te-am căutat!... Cât 
am umblat!... Of, Dumnezeule atotputernic! 

Şi răsuflă adânc, aproape gemând, ca şi când şi-ar fi 
eliberat pieptul de toată povara apăsătoare... 

Danusia zăcea liniştită, amintindu-şi şi chibzuind ceva, 
iar în cele din urmă, întrebă: 

— Tu nu m-ai uitat? 

Şi două lacrimi, strângându-se între gene, îi şiroiră 
încet pe obraji şi pe pernă. 

—Eu, să te uit!? exclamă Zbyszko. 

În acest strigăt înăbuşit era mai multă putere decât în 
cele mai mari jrăminte şi blesteme, fiindcă o iubise 
întotdeauna din tot sufletul, iar de când o regăsise, îi 
devenise mai scumpă decât lumea întreagă. 

Dar între timp, se aşternu din nou tăcerea; numai în 
depărtare ţăranul încetă să mai cânte şi se apucă iarăşi 
să-şi ascută coasa. 

Buzele Danusiei începură iarăşi să se mişte, dar şoapta 
era atât de înceată, că Zbyszko abia putu s-o desluşească, 

deci se aplecă şi întrebă: 

— Ce spui, draga mea? 

Iar ea repetă: 

— Miroase a flori... 

— Pentru că suntem pe marginea luncii, răspunse, dar 
o să plecam îndată mai departe. La tata, care a scăpat şi el 
din robie. Şi o să fii a mea până la moarte. Auzi ce-ţi spun 
şi mă înţelegi? 

Deodată tresări înfiorat de nelinişte, întrucât băgă de 
seamă că faţa ei păleşte tot mai mult şi se acoperă de 
broboane dese de sudoare. 

— Ce ai? o întrebă înfricoşat. Şi simţi părul făcându-i-se 
măciucă în vârful capului şi frigul pătrunzându-i oasele. 

— Ce ai? Hai, spune-mi! repetă. 

—E întuneric! şopti. 

—îÎntuneric? Soarele străluceşte şi tu zici că-i 
întuneric? o întrebă cu glasul gâtuit. Mai adineauri vorbeai 
cu rost! Pentru numele lui Dumnezeu, spune măcar o 
vorbă! 

Danusia continuă să-şi mişte buzele, dar nu se mai auzi 
nimic. Zbyszko ghici doar că-i pronunţă numele şi-l 
cheamă. Apoi mâinile ei slăbite începură deodată să 
tremure şi să se mişte pe chilimul cu care era învelită. Dar 
totul nu dură decât o clipă. N-avea rost să se mai 
amăgească, era pe moarte! 

Cuprins de disperare şi înfricoşat, începu s-o implore, 
ca şi când rugămintea lui ar fi putut avea vreun rezultat: 

— Danuska! O, Iisuse milostiv!... Aşteaptă măcar până 
ajungem la Spychow! Aşteaptă! O, Iisuse! Iisuse! Iisuse! 

La strigătele lui, femeile se treziră şi veniră în fugă 
slujitorii care erau cu caii pe luncă. Înţelegând de la prima 
aruncătură de ochi ce se petrece, îngenuncheară cu toţii şi 
începură să se roage într-un glas. 

Adierile vântului încetară, frunzişul părului îşi conteni 
foşnetul şi doar cuvintele rugăciunii răsunau în tăcerea 

adâncă a câmpurilor. 

Înainte de sfârşitul litaniei, Danusia mai deschise ochii 
încă o dată, vrând parcă să se uite pentru ultima dată la 
Zbyszko şi la lumina Soarelui, după care se cufundă 
deodată în somnul de veci. 

x 

Femeile îi închiseră pleoapele, apoi se duseră să 
culeagă flori de pe luncă. Slujitorii le urmară şi se 
împrăştiară mergând în soare şi prin iarba deasă, 
asemenea cu duhurile câmpului, aplecându-se mereu şi 
bocind, fiindcă inima le era plină de milă şi de jale. 
Zbyszko îngenunche la umbră, lângă targă, cu capul pe 
genunchii Danusiei, fără să facă şi să spună nimic, de 
parcă era mort, iar ei umblau prin apropiere, când mai 
aproape, când mai departe, rupând calcea calului, aurie, şi 
clopoței, lipicioşi, trandafirii, şi drobiţe albe mirosind a 
miere. Prin gropile jilave găsiră şi crini de câmp, iar pe 
mejdina ogoarelor, grozamă. Când îşi umplură braţele cu 
flori, înconjurară targa şi se apucară s-o împodobească. 
Acoperiră aproape în întregime cu flori trupul răposatei, 
lăsându-i liberă doar faţa care, între clopoței şi crini, albea 
tăcută, alinată de somnul nedormit, împăcată şi pur şi 
simplu angelică. 

Până la Spychów nu mai era nici măcar o milă, astfel că 
după un timp, când tristeţea şi durerea li se scurseră odată 
cu lacrimile, ridicară targa şi porniră spre pădurea de la 
care începeau pământurile lui Jurand. 

Slujitorii aduceau caii în urma convoiului. Zbyszko 
purta targa singur, iar femeile, încărcate de buchete de 
verdeață şi de flori, cântau în frunte litanii, şi aşa înaintau 
încet prin lunca verde şi ogoarele cenuşii asemenea unei 
procesiuni îndoliate. 

Pe cerul albăstrui nu era nici un nor şi lumea întreagă 
se încălzea în lumina aurie a soarelui. 


Capitolul XXVIII 

ÎN CELE DIN URMĂ, AJUNSERĂ CU TRUPUL fără viaţă la 
pădurea de la Spychów, la marginea căreia străjuiau ziua 
şi noaptea slujitorii înarmaţi ai lui Jurand. Unul dintre ei 
fugi să-i ducă vestea bătrânului Tolima şi preotului Kaleb. 
Câţiva călăuziră convoiul pe drumul cotit şi adânc la 
început, apoi larg prin pădure, până la locul unde codrul se 
sfârşea şi începeau mlaştinile întinse şi noroioase, pline de 
păsăret de baltă, dincolo de care, pe o colină uscată, se 
înălța cetăţuia Spychow. Îşi dădură seama de îndată că 
ştirea tristă despre ei ajunsese înaintea lor la Spychów, 
deoarece abia ieşiră din umbra pădurii şi auziră bătaia 
clopotului de la capela cetăţuii. După aceea, zăriră de 
departe venind spre ei o ceată mare de oameni, alcătuită 
din bărbaţi şi femei. Când se apropiară la două, trei 
aruncături de săgeată, puteau să le deosebească şi feţele. 
În frunte, păşea însuşi Jurand susţinut de Tolima şi de 
toiagul său. Era lesne de recunoscut după statura uriaşă, 
găvanele roşii în locul ochilor şi părul alb care-i cădea 
până pe umeri. Alături mergea cu crucea în mână şi în 
cămaşa albă deasupra, preotul Kaleb. În urma lor, purtau 
steagul cu însemnele lui Jurand războinicii lui înarmaţi, 
după care veneau femeile căsătorite, cu coroniţe pe cap şi 
fecioarele cu părul cânepiu. Mulțimea era urmată de un 
car în care aveau să aşeze osemintele. 

Zbyszko, când îl văzu pe Jurand, dădu poruncă să se 
pună jos targa pe care o adusese singur, apoi, înaintând 
spre el, începu să strige cu glasul durerii nemărginite şi al 
disperării: 

— Am căutat-o până am găsit-o şi am luat-o înapoi, dar 
ea l-a preferat pe Dumnezeu în loc să se întoarcă la 
Spychow! 

Durerea îl dobori cu totul, deoarece căzând la pieptul 
lui Jurand, îi îbrăţişă gâtul cu braţele şi începu să geamă: 

— O, Iisuse! o, Iisuse! Iisuse! 

La această privelişte, se răzvrătiră inimile slujitorilor 
de la Spychów şi începură să bată cu suliţele în scuturi, 

neştiind cum să-şi arate altfel durerea şi dorinţa de 
răzbunare. Femeile începură să bocească şi îşi duseră 
năframele la ochi sau îşi acoperiră capul, jelind pe rând din 
toate puterile: 

„Hei! Doamne! Doamne! Tu faci nuntă, şi noi te 
plângem. Moartea te-a cosit şi mi te-a luat!” 

Altele, lăsându-şi capul pe spate şi cu ochii închişi, 
continuau: 

„O, rău ţi-a fost aici cu noi, floricica mea? Ţi-ai lăsat 
tatăl în doliu şi tu te duci în palatul ceresc!” 

lar câteva îi reproşară răposatei că nu i-a fost milă de 
tata şi l-a lăsat orfan şi în lacrimi. Plânsul şi jalea lor erau 
pe jumătate cântec, căci aşa ştiu oamenii din popor să-şi 
arate simţămintele. 

Jurand îl îndepărtă pe Zbyszko şi întinse toiagul în 
semn că vrea să meargă la Danusia. Atunci, Tolima şi 
Zbyszko îl apucară de braţe şi-l duseră la targă, iar el 
îngenunche alături, îşi trecu mâna peste trupul fără viaţă 
de la frunte până la mâinile încrucişate pe piept şi îşi 
aplecă de câteva ori capul, vrând parcă să spună că ea 
este, Danusia lui, nu altcineva şi că îşi recunoaşte copila. 
După aceea, o îmbrăţişă cu un braţ, pe celălalt, fără palmă, 
îl ridică spre cer, iar cei de faţă înţeleseră şi de astă dată 
această plângere mută înaintea lui Dumnezeu, mai 
puternică decât orice cuvinte. Zbyszko, căruia îi înţepenise 
iarăşi faţa după izbucnirea dinainte, îngenunche tăcut de 
cealaltă parte, ca o statuie de piatră, şi împrejur încremeni 
totul, încât se mai auzea doar ţârâitul cosaşilor şi zborul 
muştelor. În sfârşit, preotul Kaleb îi stropi cu apă sfinţită 
pe Danusia, pe Zbyszko şi Jurand, apoi începu Requiem 
aeternum!. După sfârşitul cântecului, se rugă multă vreme 
cu voce tare şi oamenii avură impresia că ascultă glasul 
unui proroc ce implora ca suferinţa copilei nevinovate să 
fie picătura care umple paharul nedreptăţii şi anunţă ziua 
judecății, a pedepsei, a mâniei şi a înfrângerii. 

Apoi porniră cu toţii spre Spychâw, dar n-o mai puseră 


1 Veşnica pomenire (lb. lat.). 

pe Danusia în car, ci o purtară înaintea convoiului, pe 
targa împodobită. Clopotul care nu încetase să bată, părea 
să-i cheme şi să-i poftească la el, iar ei mergeau cântând 
pe întinderea largă, sub aura uriaşă a amurgului, ca şi 
când răposata îi călăuzea într-adevăr spre veşnica lumină. 
Se însera şi cirezile se întorceau de pe câmpuri, când 
ajunseră. Capela în care fură aşezate osemintele strălucea 
de făclii şi lumânări aprinse. Din porunca preotului Kaleb, 
şapte fecioare aveau să îngâne pe rând litanii lângă 
răposată până în zori. Până în zori stătu şi Zbyszko lângă 
Danusia, şi dimineaţa el însuşi o aşeză în sicriul pe care 
meşterii dulgheri îl ciopliseră în timpul nopţii din lemn de 
stejar, scobindu-i în capac, în dreptul capului, o ferestruică 
de chihlimbar auriu. 

Jurand nu luă parte la acest ritual, fiindcă se întâmplau 
lucruri ciudate cu el. Îndată după ce se întoarseră acasă, 
îşi pierdu puterea picioarelor, iar când îl aşezară pe pat, nu 
mai putu să se mişte şi nu mai ştiu unde se află. În zadar 
preotul Kaleb îi vorbi, în zadar îl întrebă ce are; nu auzea 
şi nu mai înţelegea nimic şi zăcând cu faţa în sus, îşi ridica 
pleoapele peste ochii goi şi zâmbea cu chipul străluminat 
şi fericit, iar uneori îşi mişca buzele, ca şi când vorbea cu 
cineva. Preotul şi Tolima înțelegeau că vorbeşte şi râde cu 
fiica lui. Îşi mai dădeau seama şi că este pe moarte şi îşi 
vede cu ochii sufletului propria fericire veşnică, dar aici 
greşeau, întrucât el, nesimţitor şi surd la toate, zâmbi aşa 
săptămâni întregi, iar Zbyszko, când plecă în cele din urmă 
să-l răscumpere pe Macko, îl lăsă încă în viaţă. 


Capitolul XXIX 


DUPĂ ÎNMORMÂNTAREA  DANUSIEI, ZBYSZKO nu se 
îmbolnăvi ca să zacă la pat, dar sufletul îi era pustiit. La 
început, în primele zile, nu-i era chiar atât de rău: mergea, 
discuta despre soţia răposată, îl vizita pe Jurand şi îşi 

petrecea destul timp cu el. Îi povesti şi preotului despre 
robia lui Macko şi se sfătuiră amândoi să-l trimită în Prusia 
şi la Malborg pe Tolima, ca să afle unde se găseşte Macko 
şi să-l răscumpere, plătind şi pentru Zbyszko preţul 
hotărât cu Arnold von Baden şi fratele lui. În pivnițele de la 
Spychow nu lipsea argintul pe care Jurand la vremea 
potrivită îl câştigase sau îl cucerise, aşadar, preotul 
presupunea că teutonii, după ce-şi vor primi banii, îl vor 
elibera lesne pe bătrânul cavaler şi nu vor mai pretinde să 
se înfăţişeze şi Zbyszko în persoană. 

—Du-te la Płock, îi spuse preotul Kaleb lui Tolima 
înainte de a pleca la drum, şi ia de la prinţ o scrisoare de 
liberă trecere. Altminteri, orice comtur te va jefui şi 
întemniţa numaidecât. 

— Păi, doar îi cunosc, răspunse bătrânul Tolima. Ei se 
pricep să-i înşele chiar pe cei care vin cu scrisori de 
trecere. 

Şi plecă. În curând, însă, preotul Kaleb regretă că nu-l 
trimisese chiar pe Zbyszko. Se temea într-adevăr că în 
primele clipe de durere, tânărul nu va putea să se 
descurce cum trebuie ori poate că va răbufni împotriva 
nemților şi îşi va pune viaţa în primejdie; mai ştia de 
asemenea că-i va fi greu să plece de lângă sicriul soţiei 
iubite cu jalea în suflet, orfan şi imediat după o călătorie 
atât de lungă şi dureroasă, pe care o făcuse de la 
Gotteswerder până la Spychow. Totuşi, după aceea regretă 
că ţinuse socoteala de toată acestea, deoarece Zbyszko se 
simţea din ce în ce mai rău cu fiecare zi care trecea. Până 
la moartea Danusiei trăise într-o trudă neîntreruptă, într-o 
încordare continuă a tuturor puterilor; se dusese la 
marginea lumii, luptase, îşi redobândise soţia, străbătuse 
păduri neumblate şi deodată totul se sfârşise, ca printr-o 
lovitură de paloş, şi rămăsese numai amintirea că totul 
fusese în zadar, că osteneala-i fusese fără folos şi că 
trecuseră toate într-adevăr, dar odată cu ele trecuse şi o 
parte din viaţă, se spulberaseră speranţa şi binele, 

dispăruse dragostea şi nu mai rămăsese nimic. Fiecare 
trăieşte cu ziua de mâine, fiecare tinde spre ceva şi 
plănuieşte ceva pentru viitor, dar lui Zbyszko ziua de 
mâine îi devenise indiferentă. Cât despre viitor, avea 
simţământul pe care-l avusese Jagienka atunci când, 
plecând de la Spychâw, spusese: „Fericirea mea este în 
urma, nu înaintea mea”. Pe de altă parte, în sufletul lui 
acest simţământ de părăsire, de pustiire şi suferinţă izvora 
dintr-o durere uriaşă şi jale tot mai adâncă după Danusia. 
Părerea de rău îl cuprindea, îl lua în stăpânire şi totodată 
se întărea în el mereu, astfel că în cele din urmă, în inima 
lui Zbyszko nu mai lăsă nici un locşor pentru nimic altceva. 
Aşa că se gândea numai la ea şi o hrănea întruna, şi trăia 
doar prin ea, nesimţitor la orice altceva, închis în el, 
adâncit parcă pe jumătate în somn, neavând habar de ce 
se petrece în jurul lui. Toate puterile sufletului şi ale 
trupului, vioiciunea lui de altădată şi bărbăţia intraseră 
într-o stare de somnolenţă. În privire şi în mişcări se vedea 
acum moleşeala unui bătrân. Zile şi nopţi întregi stătea fie 
în pivniţă, alături de sicriul Danusiei, fie se încălzea pe 
prispă în ceasurile amiezii la lumina soarelui. Câteodată 
uita cu totul de sine, încât nu mai răspundea nici la 
întrebări. Preotul Kaleb, care ţinea la el, începu să se 
teamă ca durerea aceea să nu-i frângă inima, cum roade 
rugina fierul, şi se gândea cu tristeţe că poate era mai 
bine, dacă-l trimitea pe Zbyszko fie şi la cavalerii teutoni 
cu răscumpărarea. „Trebuie, îi spuse ajutorului său cu care 
discuta despre grijile sale în lipsa altcuiva, ca vreo 
întâmplare să-l zgâlţâie cum zgâlţâie viforul un copac, 
pentru că altfel s-ar putea să-şi piardă minţile cu totul”. 
Ajutorul îl sprijini cu înţelepciune, spunându-i şi el altă 
pildă: dacă-ţi rămâne un os în gât, cel mai bine e să-ţi dea 
cineva cu pumnul în grumaz. 

De întâmplat, însă, nu se întâmplă nimic; în schimb, 
după câteva săptămâni, sosi pe neaşteptate cavalerul de 
Lorche. Vederea lui îl cutremură pe Zbyszko, deoarece îi 
aduse aminte de plecarea în Samogiţia şi de întoarcerea 

Danusiei. Chiar de Lorche nu şovăi câtuşi de puţin să 
vorbească despre amintiri atât de dureroase. Dimpotrivă, 
aflând de nenorocirea lui Zbyszko se duse îndată să se 
roage împreună cu el la sicriul Danusiei, discută fără 
încetare despre ea, apoi fiind pe jumătate menestrel, 
compuse un cântec despre ea, pe care îl cântă noaptea la 
lăută la gratiile pivniţei cu atâta durere şi duioşie, că 
Zbyszko, deşi nu înţelegea cuvintele, impresionat numai de 
melodie, izbucni într-un plâns care nu încetă până în zori. 

Dar după aceea, epuizat de acest plâns, de jale şi 
neodihnă, căzu într-un somn lung, dar când se trezi, 
durerea îi mai trecuse odată cu lacrimile, fiindcă era mai 
vioi decât cu câteva zile în urmă şi privea viitorul cu mai 
multă încredere. Se arată foarte bucuros de venirea lui de 
Lorche şi după ce îi mulţumi că trecuse pe la el, începu să-l 
întrebe de unde aflase de nefericirea lui. 

Acesta îi răspunse cu ajutorul preotului Kaleb că aflase 
de moartea Danusiei abia la Lubawa de la bătrânul Tolima, 
pe care-l văzuse în lanţuri la comturul de acolo, dar şi aşa 
tot ar fi venit la Spychow ca să se predea în stăpânirea lui 
Zbyszko. 

Vestea despre întemnițarea lui Tolima făcu o impresie 
adâncă asupra lui Zbyszko şi a preotului. Işi dădură seama 
că pierduseră răscumpărarea, întrucât nu era nimic mai 
greu pe lume decât să smulgi din mâinile teutonilor banii 
odată jefuiţi. In această împrejurare, trebuia să ducă 
răscumpărarea a doua oară. 

— Vai mie! strigă Zbyszko. Bietul meu unchi aşteaptă 
acolo şi crede că l-am uitat! Musai să mă grăbesc să plec la 
el. 


Apoi se întoarse către cavalerul de Lorche: 

— Ştii cum s-a întâmplat? Ştii că se află în mâinile 
teutonilor? 

— Ştiu, răspunse de Lorche, pentru că l-am văzut la 
Malborg şi de aceea am venit şi eu aici. 

În acest timp, preotul Kaleb începu să se vaiete: 

—N-am procedat bine, dar nimeni n-a avut minte... 
M-am aşteptat la mai mult de la Tolima. De ce nu s-a dus la 
Płock şi a intrat în ţinutul acestor tâlhari fără scrisoare de 
liberă trecere? 


Dar de Lorche înălţă din umeri: 
— Ce le pasă lor de scrisori? Păi nu prinţul de Płock, ca 


şi al vostru de aici, suferă atâtea nedreptăţi din partea lor? 
La hotar, au loc încălcări şi încăierări mereu, că nici ai 
voştri nu-i iartă. Fiecare comtur, ba, chiar fiecare primar 
face ce-i place, iar în lăcomie se întrec unul pe altul... 

— Tocmai de aceea Tolima trebuia să se ducă la Płock. 

—Aşa a şi vrut să facă, dar au pus mâna pe el într-o 
noapte la hotar. L-ar fi omorât dacă nu le-ar fi spus că duce 
bani pentru comturul din Lubawa. Asta l-a scăpat, dar 
acum şi comturul o să pună martori că Tolima a spus-o cu 
gura lui. 

— Şi unchiul Maćko cum o duce, e sănătos? Nu-i 
ameninţă viaţa acolo? întrebă Zbyszko. 

—E sănătos, răspunse de Lorche. Acolo sunt mai 
îndârjiţi împotriva „regelui” Witold şi a acelora care-i ajută 
pe samogiţieni şi mai mult ca sigur că l-ar fi căsăpit pe 
bătrânul cavaler, dacă nu le-ar fi părut rău de 
răscumpărare. Fraţii von Baden îl apără şi ei din aceeaşi 
pricină, iar sfatul are în vedere viaţa mea, căci dacă ar 
sacrifica-o, şi i-ar pune în cap pe cavalerii din Flandria, din 
Geldria şi din Burgundia... Ştii doar că sunt rudă cu graful 
de Geldria. 

— Păi, cum poate fi vorba de viaţa ta? îl întrerupse 
Zbyszko mirat. 

— Pentru că eu sunt prinsul tău. La Malborg, le-am 
spus aşa: „Dacă voi o să-l răpuneţi pe cavalerul de 
Bogdaniec, tânărul o să mă răpună pe mine...” 


727 


— N-o să te răpun, aşa să-mi ajute Dumnezeu! 

— Ştiu că n-o să mă răpui, dar ei se tem şi asta îl ţine în 
viaţă pe Macko. Mi-au spus că şi tu eşti ostatic, fiindcă 
fraţii von Baden ţi-au dat drumul pe cuvântul de onoare, 
aşa că nu e nevoie să mă înfăţişez aici. Dar eu le-am 
răspuns că atunci când m-ai luat în robie, erai liber. Aşa că 
iată-mă! Câtă vreme sunt în mâinile tale, ei n-o să vă facă 
nimic, nici ţie, nici lui Maćko. Tu  plăteşte-le 
răscumpărarea fraţilor von Baden, iar pentru mine cere-le 
de două sau de trei pe atâta. Sunt siliţi să plătească. O 
spun nu pentru că m-aş socoti mai însemnat, ci ca să-i 
pedepsesc pentru lăcomia lor, pe care o dispreţuiesc. 
Aveam cu totul altă părere despre ei, dar acum mi-e scârbă 
de ei şi de ospeţia lor. O să plec în Ţara Sfântă să caut 
primejdii acolo, pentru că nu mai vreau să-i slujesc pe ei. 

— Poţi să rămâi şi la noi, Domnia Ta, îi propuse preotul 
Kaleb. Cred că aşa o să şi faci, fiindcă nu-i văd pe ei să 
plătească pentru Domnia Ta. 

—Dacă n-o să plătească ei, o să plătesc eu însumi, 
răspunse de Lorche! Am venit aici cu o ceată bunicică, am 
şi care de povară şi ajunge ce am în ele... 

Preotul Kaleb îi repetă lui Zbyszko aceste cuvinte, la 
care Maćko n-ar fi rămas nesimţitor, dar lui Zbyszko, mai 
tânăr, nu-i păsa de avere şi zise: 

— Pe onoarea mea, nu va fi aşa cum spui. Mi-ai fost ca 
un frate şi un prieten, aşa că n-o să primesc răscumpărare 
de la tine. 

După care se îmbrăţişară, simțind că prietenia lor 
sporise cu încă un nod. De Lorche zâmbi, însă, şi spuse: 

— Bine. Numai să nu afle nemţii de asta, altminteri o să 


se târguiască pentru Macko. Dar trebuie să plătească, de 
teamă că altfel voi spune pe la toate curţile şi printre 
cavaleri că poftesc şi chipurile se arată bucuroşi de 

oaspeţi, dar când cade vreunul în robie, uită de el. Iar 
Ordinul are mare nevoie de oameni, fiindcă se teme de 
Witold şi chiar mai mult de polonezi şi de regele lor. 

— Atunci rămâne aşa, încuviinţă Zbyszko, tu ai să rămâi 
aici sau oriunde vrei în Mazowsze, iar eu o să plec la 
Malborg după unchiul meu şi mă voi arăta grozav de 
încrâncenat împotriva ta. 

—Pe Sfântul Jerzy, aşa să faci! se bucură de Lorche. 
Dar ascultă mai întâi ce vreau să-ţi spun. La Malborg, se 
vorbeşte că o să vină la Płock regele Poloniei şi o să se 
întâlnească acolo sau undeva la hotar cu maestrul. 
Cavalerii teutoni îşi doresc tare mult asta, deoarece vor să 
afle dacă regele îl va ajuta pe Witold, în caz că acesta le va 
declara război pentru Samogiţia. Hm, sunt vicleni ca nişte 
şerpi, dar şi-au găsit naşul cu Witold. Ordinul se teme şi el, 
întrucât nu se ştie niciodată ce gândeşte şi ce-o să facă: 
„Ne-a dăruit Samogiţia, se vorbeşte la sfat, dar prin ea ne 
tine mereu sabia deasupra capului”. „E destul să rostească 
un cuvânt şi răscoala e gata!” Aşa şi este. Trebuie să mă 
duc odată la curtea lui. Poate se întâmplă să lupt în arenă, 
iar afară de asta, am auzit că şi femeile de acolo sunt 
adesea de o frumuseţe îngerească. 

— Domnia Ta, ai vorbit de venirea regelui polonez la 
Płock? îl întrerupse preotul Kaleb. 

— Aşa este. Zbyszko trebuie să se alăture curţii regale. 
Maestrul vrea să-l câştige pe rege de partea lui, aşa că n-o 
să-i refuze nimic. Ştiţi că la ananghie nimeni nu se pricepe 
să se arate mai umil decât teutonii. Ajunge ca Zbyszko să 
intre în alaiul regelui şi să-şi ceară dreptul lui, vorbind cât 
poate de tare împotriva nedreptăţii ce i se face. Altfel îl vor 
asculta faţă de rege şi de cavalerii de la Cracovia, care 
sunt vestiți în toată lumea şi ale căror sentinţe sunt 

cunoscute printre cavaleri. 

—E un sfat grozav, pe Crucea lui lisus! exclamă 
preotul. 

— Aşa-i, întări de Lorche. Iar prilejurile nu vor lipsi. Am 
auzit la Malborg că vor fi ospeţe şi turniruri, întrucât 
oaspeţii străini vor neapărat să-şi măsoare puterile în luptă 
cu cavalerii regelui. Pentru Dumnezeu, vrea să vină şi 
cavalerul Jan de Aragon, cel mai mare din toată 
creştinătatea. Nu ştiţi? Se pare că el i-a trimis mănuşa 
tocmai din Aragonia lui Zawisza al vostru, ca să nu se mai 
spună pe la curţi că mai are vreun egal pe lume. 


Venirea cavalerului de Lorche, vederea lui şi întreaga 
discuţie îl scoaseră atât de mult pe Zbyszko din amorţeala 
aceea dureroasă în care era cufundat mai înainte, încât îi 
ascultă noutăţile cu interes. Despre Jan de Aragon ştia, 
fiindcă pe atunci era datoria oricărui cavaler să cunoască 
şi să ţină minte numele tuturor războinicilor vestiți, iar 
faima nobilimii aragoneze, îndeosebi a acelui Jan, 
înconjurase lumea întreagă. Nici un cavaler nu-i ţinuse 
piept niciodată în arenă, iar maurii o luau la sănătoasa 
numai când îl vedeau în armură, de aceea se răspândise 
pretutindeni părerea că el este cel dintâi în toată 
creştinătatea. 

Astfel că la auzul veştii despre el, în Zbyszko se trezi 
sufletu-i viteaz de cavaler şi începu să-l întrebe în 
amănunt: 

— L-a provocat la duel pe Zawisza Czarny? 


— Cred că s-a împlinit un an de când a venit mânuşa lui 
şi de când Zawisza i-a trimis-o pe a lui. 

— Atunci Jan de Aragon va veni sigur. 

—Nu se ştie dacă va veni sigur, dar aşa se zvoneşte. 
Teutonii l-au poftit de mult. 

—Dă, Doamne, să văd şi eu asemenea lucruri! 

—Să dea Dumnezeu! se rugă şi de Lorche. Chiar dacă 

Zawisza ar fi învins, ceea ce se poate întâmpla, va fi o 
mare cinste pentru el că l-a provocat un astfel de cavaler, 
ba, chiar pentru tot poporul vostru. 

—O să mai vedem! rosti Zbyszko. Eu zic doar atât: dă, 
Doamne, să fiu şi eu de faţă. 

— Şi eu la fel. 

Totuşi, dorinţa lor nu avea să se împlinească de astă 
dată, deoarece vechile cronici amintesc că duelul lui 
Zawisza cu faimosul Jan de Aragon a avut loc cu peste zece 
ani mai târziu la Perpignan, unde, în prezenţa împăratului 
Zygmunt, a papei Benedict al XIII-lea, a regelui Aragonului 
şi a multor prinți şi cardinali, Zawisza Czarny de Garbów 
l-a doborât de pe cal de la prima lovitură de suliță pe 
potrivnicul său, obţinând o biruinţă vestită. In acest timp, 
Zbyszko şi de Lorche se bucurau în inima lor că, deşi Jan 
de Aragon n-avea să vină, vor vedea isprăvi cavalereşti de 
pomină, fiindcă în Polonia nu lipseau adversari cu prea 
puţin mai prejos decât Zawisza, iar printre oaspeţii 
teutonilor se găseau întotdeauna dintre cei mai buni 
mânuitori de spadă din Franţa, Anglia, Burgundia şi Italia 
gata să-şi măsoare puterile cu oricine. r 

— Ascultă, îi spuse Zbyszko lui de Lorche. Imi este urât 
fără unchiul Macko şi aş vrea să-l răscumpăr cât mai 
repede, de aceea, mâine-dimineaţă o să plec la Płock. Ce 
rost are ca tu să mai rămâi aici? Zici că eşti prinsul meu, 
aşa că hai cu mine şi ai să vezi regele şi curtea. 

—Tocmai asta voiam să te rog şi eu, răspunse de 
Lorche, pentru că de mult voiam să-i văd pe cavalerii 
voştri, mai ales că am auzit că şi jupâniţele de la curte 
regală seamănă mai mult cu nişte îngeri, decât cu femeile 
de pe pământ. 

— Adineauri, spuneai acelaşi lucru despre curtea lui 
Witold, observă Zbyszko. 

Capitolul XXX 


ZBYSZKO ÎŞI REPROŞA ÎN SUFLETUL LUI CĂ, îndurerat, 
uitase de unchiul său, iar pentru că şi fără asta era 
obişnuit să înfăptuiască repede ce-şi punea în gând, a doua 
zi, înainte de răsăritul soarelui, plecă împreună cu de 
Lorche la Ptock. Drumurile de la hotar nu erau sigure nici 
măcar în timp de pace din pricina lotrilor, ale căror cete 
numeroase erau sprijinite şi oblăduite de teutoni, lucru de 
care se plângea amarnic regele Jagietto. Cu toate scrisorile 
care ajungeau până la Roma, cu toate amenințările şi 
pedepsele aspre pentru reîntronarea dreptăţii, comturii 
vecini le îngăduiau adesea oştenilor mercenari ai Ordinului 
să se alăture tâlharilor, lepădându-se într-adevăr de cei 
care aveau nenorocul să cadă în mâinile polonezilor şi 
oferindu-le adăpost celor care aduceau pradă şi prinşi, nu 
numai în satele călugărilor, ci chiar şi la castele. 

În mâinile unor tâlhari de acest fel se întâmpla să cadă 
nu o dată călătorii şi locuitorii de la hotar, îndeosebi copiii 
oamenilor bogaţi, care erau răpiți pentru răscumpărare. 
Dar cei doi tineri cavaleri, având însoțitori numeroşi, 
fiecare cu ceata lui alcătuită, afară de căruţaşi, din 
zece-cincisprezece pedestraşi înarmaţi şi slujitori călări, nu 
se temeau de atacuri şi ajunseră fără pagubă la Płock, 
unde avură parte de la început de o bucurie neaşteptată. 

La han, îl găsiră pe Tolima, care sosise cu o zi înaintea 
lor. Se întâmplase ca starostele teuton de la Lubawa, 
auzind că solul, atunci când fusese atacat nu departe de 
Brodnica, izbutise să ascundă o parte din răscumpărare, îl 
trimisese la castel, poruncindu-i comturului să-l silească 
să-i arate unde lăsase banii. Tolima se folosise de prilej şi 
fugise, iar când cavalerii se mirară că reuşise atât de uşor, 
îi lămuri după cum urmează: 

—E de vină tot lăcomia lor. Comturul de la Brodnica 

n-a vrut să-mi dea o ceată de strajă prea numeroasă, ca să 
nu se afle despre bani. Poate că se înţelesese cu cel de la 
Lubawa să-i împartă şi se temeau că dacă se află, vor fi 
nevoiţi să trimită la Malborg o parte însemnată sau să-i 
dea pe toţi fraţilor von Baden. Aşa că mi-a dat doi oameni 
să mă păzească: un oştean de încredere care trebuise să 
vâslească împreună cu mine pe râul Drweca, şi un 
socotitor... Şi pentru că voiau să nu ne vadă nimeni, am 
plecat spre seară, că ştiţi că hotarul e aproape. Mi-au dat 
şi mie o vâslă de stejar... ei şi, cu voia lui Dumnezeu, 
iată-mă la Płock. 

— Ştiu, dar ceilalţi nu s-au întors! strigă Zbyszko. 

La acestea, un zâmbet îi înflori faţa aspră a lui Tolima. 

— Păi, Drwęca se varsă în Vistula, spuse. Cum puteau 
să se mai întoarcă pe sub apă? Teutonii o să-i găsească pe 
la Toruń. 

Iar după o clipă, întorcându-se spre Zbyszko, adăugă: 

— Comturul din Lubawa mi-a luat o parte din bani, dar 
cei pe care i-am ascuns, i-am găsit şi acum i-am dat 
scutierului Domniei Tale să-i ascundă, fiindcă el locuieşte 
la castelul prinţului şi acolo sunt mai în siguranţă decât la 
mine la han. 

— Scutierul meu se află la Płock? Ce face aici? întrebă 
Zbyszko uimit. 

— Păi după ce l-a adus pe Zygfryd, a plecat cu jupâniţa 
care era la Spychow, iar acum e la curtea prinţesei. Aşa 
mi-a spus ieri. 

Dar Zbyszko care, copleşit de durere după moartea 
Danusiei nu întrebase nimic de Spychow şi nu ştia nimic, 
abia acum îşi aduse aminte că cehul fusese trimis înainte 
cu Zygfryd şi la această amintire inima i se strânse de jale 
şi dorinţă de răzbunare. 

— Adevărat! întări. Şi unde-i călăul acela? Ce s-a 

întâmplat cu el? 

—Nu ţi-a spus preotul Kaleb? Zygfryd s-a spânzurat, 
stăpâne, aţi trecut pe lângă mormântul lui. 

Se aşternu un moment de tăcere. 

— Mi-a spus scutierul, spuse Tolima în sfârşit, că vrea 
să plece la Domnia Ta şi-ar fi făcut-o de mult, dar a trebuit 
să aibă grijă de jupâniţă, care s-a îmbolnăvit după ce s-a 
întors aici de la Spychow. 

Scuturându-se ca trezit din somn de amintirile 
dureroase, Zbyszko îl întrebă iarăşi: 

— Care jupâniţă? 

— Păi, aceea, răspunse bătrânul, sora sau ruda Domniei 
Tale, care a venit la Spychów cu cavalerul Maćko în haine 
de slujitor şi l-a găsit pe drum pe stăpânul nostru orb. 
Dacă nu era ea, cavalerul Macko şi scutierul Domniei Tale 
nu l-ar fi recunoscut. Pe urmă, stăpânul nostru a îndrăgit-o 
foarte mult, pentru că avea grijă de el ca şi fiica lui şi afară 
de preotul Kaleb, numai ea putea să-l înţeleagă. 

Tânărul cavaler deschise ochii larg de uimire. 

— Preotul Kaleb nu mi-a spus de nici o jupâniţă, iar eu 
n-am nici o rudă... 

—Nu ţi-a spus, stăpâne, fiindcă nu mai ştiai ce să faci 
de durere. 

— Şi cum o strigau pe jupâniţă? 

— Îi ziceau Jagienka. 

Zbyszko avea impresia că visează. Gândul că Jagienka 
putea să vină din îndepărtatul Zgorzelice până la Spychow 
nu-i încăpea în minte. Şi la ce bun? De ce? Nu era o taină 
pentru el că fata îl privea cu plăcere şi era atrasă de el la 
Zgorzelice, dar el îi mărturisise că era căsătorit, de aceea 
n-avea cum să presupună că bătrânul Maćko o luase cu el 
la Spychów, ca să i-o dea lui. De altfel, şi Maćko, şi cehul 
nu-i amintiseră nimic de ea... Totul i se părea foarte ciudat 
şi cu totul de neînțeles, aşadar îl asaltă iarăşi cu 

întrebările pe Tolima, ca un om căruia nu-i vine să-şi 
creadă urechilor şi vrea să i se repete de mai multe ori. 

Totuşi, Tolima nu ştia să-i spună mai multe decât îi 
spusese mai înainte, dar în schimb, se duse să-l caute pe 
scutier la castel şi în curând, încă înainte de apusul 
soarelui, se întoarse cu el. Cehul îl întâmpină pe tânărul 
stăpân cu bucurie, dar şi cu tristeţe, deoarece aflase 
dinainte de tot ce se petrecuse la Spychow. Zbyszko se 
bucură şi el din tot sufletul că-l întâlnise, simțind că are o 
inimă prietenoasă şi credincioasă, una din acelea de care 
are nevoie cel mai mult un om lovit de nenorocire. Se 
înduioşă, prin urmare, povestindu-i despre moartea 
Danusiei şi-i împărtăşi ca unui frate durerea, jalea şi 
lacrimile. Totul dură multă vreme, mai ales că la sfârşit, la 
rugămintea lui Zbyszko, de Lorche le repetă din nou 
cântecul de durere, pe care-l alcătuise pentru răposată, şi-l 
cântă acompaniat de ţiteră la fereastra deschisă, 
înălţându-şi ochii şi faţa spre stele. 

Până când, simţindu-şi în sfârşit inima uşurată, 
începură să vorbească despre ceea ce aveau de făcut la 
Ptock. 

—Am trecut pe aici în drum spre Malborg, spuse 
Zbyszko, pentru că ştii că unchiul Macko e în robie şi mă 
duc după el să-l răscumpăr. 

— Ştiu, răspunse cehul. Bine-ai făcut, stăpâne. Şi eu 
voiam să plec la Spychow ca să te sfătuiesc să vii pe aici; 
regele va avea negocieri la Raciaz cu marele maestru, iar 
în apropierea regelui, vei putea mai uşor să-ţi ceri dreptul, 
fiindcă de faţă cu el, teutonii nu mai sunt atât de trufaşi şi 
se prefac creştini cumsecade. 

— Mi-a spus Tolima că voiai să vii la mine, dar te-a 
reţinut boala Jagienkăi Zych. Am auzit că unchiul Macko a 
adus-o prin aceste locuri şi a fost şi la Spychow? M-am 
mirat grozav! Dar spune-mi din ce pricină a luat-o unchiul 
Macko de la Zgorzelice? 

— Din mai multe. Cavalerul Macko se temea că dacă o 
va lăsa fără grija nimănui, cavalerii Wilk şi Cztan vor 
încălca Zgorzelice şi i-ar fi putut vătăma şi pe fraţii mai 
mici. Fără ea, primejdia este mai mică, fiindcă în Polonia, 
cum ştii şi Domnia Ta, se întâmplă ca un şlahtic, neputând 
face altfel, ia fata cu de-a sila, dar asupra orfanilor nu 
ridică nimeni mâna, căci l-ar pedepsi paloşul călăului şi 
ruşinea, mai rea decât paloşul! A mai fost şi pricina că 
abatele s-a prăpădit şi i-a lăsat moştenire jupâniţei 
bunurile pe care le avea în grijă episcopul de aici. De 
aceea, cavalerul Macko a adus-o la Ptock. 

— Da, dar a dus-o şi la Spychow? 

—A dus-o, în absenţa episcopului şi a prinţului, 
deoarece nu avea cui s-o lase. Şi noroc că a luat-o. Dacă nu 
era jupâniţa, am fi trecut pe lângă cavalerul Jurand ca pe 
lângă un cerşetor. Abia când ea i-a arătat milă, am aflat 
cine era acel cerşetor. Domnul Dumnezeu a rânduit totul 
prin inima ei bună. 

Şi începu să povestească mai apoi cum Jurand nu mai 
putea să se descurce fără ea, cum a îndrăgit-o şi a 
binecuvântat-o, iar Zbyszko, deşi ştia de la Tolima, îi 
asculta istorisirea înduioşat şi recunoscător faţă de 
Jagienka. 

— Să-i dea Dumnezeu sănătate! rosti în sfârşit. Mă mir, 
însă, că mie nu mi-aţi spus nimic de ea. 

Cehul se tulbură puţin şi vrând să mai câştige timp de 
gândire, întrebă: 

— Când, stăpâne? 

— La Skirwoiło, acolo în Samogitia. 

—Nu ţi-am spus? Chiar aşa! Mie mi se pare că ţi-am 
spus, dar Domnia Ta aveai altceva în cap atunci. 

— Mi-aţi spus că Jurand s-a întors, dar de Jagienka 
nimic. 


736 


—Ei, nu cumva ai uitat? În definitiv, Dumnezeu ştie! 
Poate cavalerul Macko a crezut că ţi-am spus eu, iar eu 
m-am gândit că el. Orice ţi-am fi spus, stăpâne, tot ar fi 
fost degeaba. Şi nu-i de mirare! Acum, însă, zic altceva: 
noroc că jupâniţa este aici, întrucât ea poate să-i fie de 
folos şi cavalerului Macko. 

— Ce poate să facă ea? 

—Să-i spună numai un cuvinţel prinţesei, care ţine 
mult la ea. Pe de altă parte, teutonii nu-i refuză nimic, 
fiindcă mai întâi e sora regelui, iar în al doilea rând, e o 
mare prietenă a Ordinului. Acum, aşa cum poate că aţi 
auzit, cneazul Skirgiett, şi el frate bun cu regele, s-a ridicat 
împotriva cneazului Witold şi a fugit la teutoni, care vor 
să-l ajute şi să-l aşeze pe tronul lui Witold. Regele ţine 
foarte mult la prinţesă şi, cum se spune, pleacă bucuros 
urechea la ce-i zice, aşa că teutonii vor să-l convingă pe 
rege să-i ţină partea lui Skirgiett împotriva lui Witold. 
Înţeleg şi ei, mama lor de tâlhari, că dacă scapă de Witold, 
vor avea pace. Aşa că solii teutonilor îi fac temenele 
prinţesei de dimineaţa până seara şi-i ghicesc orice 
dorinţă. 

— Jagienka ţine mult la unchiul Maćko şi nu va pregeta 
să-l ajute, spuse Zbyszko. 

— Altfel nu poate fi! Dar, stăpâne, hai cu mine la castel 
să o înveţi ce şi cum trebuie să spună. 

— Şi aşa, eu şi cavalerul de Lorche aveam de gând să 
mergem la castel, răspunse Zbyszko, de aceea am venit 
aici. Trebuie doar să ne ungem cu pomadă pe păr şi să ne 
îmbrăcăm cum se cuvine. 

Apoi adăugă: 

— Voiam să-mi tai părul de jale, dar am uitat. 

— Mai bine! zise cehul. 

Şi ieşi să cheme slujitorii, iar după ce se întoarse cu ei, 
în timp ce tinerii cavaleri se pregăteau pentru ospăţul de 
seară de la castel, continuă să povestească ce se petrece la 
curtea regelui şi a prinţului. 

— Cavalerii teutoni, îi destăinui, îl sapă cât pot pe 
cneazul Witold, deoarece cât trăieşte el şi stăpâneşte la 
porunca regelui un ţinut atât de puternic, ei nu vor avea 
linişte! Ei se tem cu adevărat numai de el! Ehei, sapă şi iar 
sapă, precum cârtiţele! I-au asmuţit împotriva lui şi pe 
prinții de aici, pe amândoi, izbutind ca până şi prinţul 
Janusz să-l duşmănească din cauza Wiznei. 

- Prinţul Janusz şi prinţesa Anna sunt şi ei aici? întrebă 
Zbyszko. O să găsim o mulţime de cunoscuţi, pentru că nu 
e pentru prima dată când vin la Płock. 

— Cum altfel, răspunse scutierul, sunt amândoi, au 


destule treburi cu teutonii, pe care vor să i le înfăţişeze 
maestrului faţă cu regele. 

— Şi regele, de partea cui este? El nu este supărat pe 
teutoni şi nu le scutură paloşul deasupra capului? 

— Regele nu-i iubeşte pe teutoni şi se vorbeşte că-i 
ameninţă de mult cu război... Cât despre cneazul Witold, 
regele îl preferă mai degrabă pe el decât pe fratele său 
Skirgiet, care-i viforos şi beţivan... De aceea, cavalerii, 
care sunt alături de Măria Sa, spun că regele nu se va 
declara împotriva lui Witold şi nici nu le va făgădui 
teutonilor că nu-l va ajuta. Poate fi şi aşa, deoarece de 
câteva zile, prinţesa de aici, Aleksandra, tot umblă pe 
lângă rege şi se arată îngrijorată. 

— Zawisza Czamy este aici? 

—Nu este, dar şi la cei care sunt nu te mai saturi 
privind şi dacă s-ar ajunge la ceva - ehei, Dumnezeule 
atotputernic! -, s-ar alege praful de nemți. 

— Mie n-o să-mi pară rău de ei. 

După cât ai spune câteva rugăciuni mai târziu, 
îmbrăcaţi frumos, plecară la castel. Ospăţul de seară avea 
să aibă loc în ziua aceea nu chiar la prinţ, ci la starostele 
oraşului, Andrzej Jasieniec, al cărui palat încăpător se afla 
înăuntrul zidurilor castelului, lângă Turnul Mare. Din 
cauza nopţii foarte frumoase, prea călduroase, starostele, 
temându-se ca oaspeţii să nu se simtă înghesuiți în odăi, 
poruncise să se aşeze mesele în curte, unde printre dalele 
de piatră creşteau scoruşi şi tisă. Butoaiele de smoală 
aprinsă luminau cu flăcări galbene, dar şi mai puternică 
era lumina Lunii care strălucea pe cerul fără nori prin 
puzderia de stele ca o pavăză de cavaler. Oaspeţii 
încoronați încă nu sosiseră, dar erau o mulţime de cavaleri 
din partea locului, clerici, curteni regali şi princiari. 
Zbyszko îi cunoştea pe mulţi dintre ei, mai ales de la 
curtea prinţului Janusz, iar dintre vechile cunoştinţe de la 
Cracovia îi văzu pe Krzon de Koziegłowy, Lis de 
Targowisko, Marcin de Wrocimowice, pe Domrat de 
Kobylany şi pe Staszko de Charbimowice, în sfârşit pe 
Powala de Taczew, a cărui vedere îl bucură îndeosebi, 
întrucât îşi aducea aminte cât de binevoitor se arătase faţă 
de el faimosul cavaler din Cracovia. 

Cu toate acestea, nu se putu apropia de nici unul dintre 
ei la început, întrucât cavalerii localnici din Mazowsze îi 
înconjurau pe fiecare într-un cerc strâns, întrebându-i de 
Cracovia, de curte, de distracţiile şi feluritele biruinţe în 
lupte, admirându-le totodată veşmintele strălucitoare, 
părul pomădat ai cărui cârlionţi erau întăriţi cu albuş de 
ou, şi luându-le ca model curtenia şi obiceiurile. 

Totuşi Powala de Taczew îl zări pe Zbyszko şi dându-i la 
o parte pe mazurieni, se apropie de el. 

— Te-am recunoscut, tinere, îi spuse strângându-i 


mâna. Ce mai faci şi cum de te afli aici? Pentru Dumnezeu! 
Văd că porţi deja centură şi pinteni. Alţii aşteaptă până 
când încărunţesc, dar tu se vede că-l slujeşti cu vrednicie 
pe Sfântul Jerzy. 


739 


— Să-ţi dea Dumnezeu noroc, nobile cavaler, răspunse 
Zbyszko. Dacă l-aş dobori de pe cal pe cel mai grozav 
neamţ, nu m-aş bucura cât mă bucur că te văd sănătos. 

— Şi eu mă bucur. Dar unde-i părintele tău? 

—Nu este părintele, ci unchiul meu. E rob la teutoni şi 
eu mă duc să-l răscumpăr. 

— Şi fetiţa aceea care ţi-a acoperit capul cu năframa? 


Zbyszko nu răspunse nimic, mulţumindu-se să-şi înalțe 
ochii spre cer, care se umplură de lacrimi, ceea ce văzând 
cavalerul de Taczew zise: 

— Aici este valea plângerii... nimic altceva decât o 


adevărată vale a plângerii! Dar hai să mergem la laviţa 
aceea de sub scoruş să-mi povesteşti şi mie suferinţele tale 
din dragoste. 

Şi îl trase într-un colţ al curţii. Acolo, Zbyszko, 
aşezându-se lângă el, se apucă să-i povestească despre 
soarta lui Jurand, răpirea Danusiei şi despre cât o căutase 
şi cum murise după ce o luase înapoi. Powała asculta cu 
luare-aminte şi uimirea, mânia, groaza şi mila i se 
perindau cu schimbul pe chip. În sfârşit, când Zbyszko 
termină, îi făgădui: 

— Am să-i povestesc asta şi regelui, stăpânul nostru! Şi 
aşa are să-i reproşeze maestrului răpirea micului Jasko de 
Kretkow şi să ceară pedepsirea tâlharilor. Şi l-au furat 
numai pentru că este bogat şi vor răscumpărare. La ei nu 
înseamnă nimic să ridici mâna asupra unui copil. 

Aici căzu puţin pe gânduri, apoi îşi urmă vorba parcă 
de unul singur: 

— Nesătulă seminţie, mai rea decât turcii şi tătarii. 
Fiindcă în sufletul lor, ei se tem şi de rege, şi de noi, cu 
toate acestea nu se pot abţine de la jafuri şi omucideri. 
Năvălesc prin sate, măcelăresc ţăranii, îneacă pescarii, 
prind copiii ca lupii. Ce-ar face dacă nu s-ar teme!... 
Maestrul trimite scrisori pe la curţile străine împotriva 

regelui, iar în faţă îl linguşeşte, pentru că înţelege mai 
bine decât alţii puterea noastră. Dar o să se umple paharul 
până la urmă! 

Şi iarăşi tăcu o clipă, apoi îşi puse mâinile pe umerii lui 
Zbyszko. 

— Am să-i spun regelui, repetă, căci în inima lui mânia 
fierbe în clocot şi fii sigur că cei vinovaţi de suferinţa ta îşi 
vor primi pedeapsa cuvenită. 

— Domnia Ta, dintre aceştia nu mai trăieşte nici unul, 
răspunse Zbyszko. 


lar Powala se uită la el cu bunăvoință şi prietenie: 
—Bătu-te-ar să te bată! Se vede că nu laşi nimic de la 


tine. Numai lui Lichtenstein nu i-ai plătit, că ştiu că n-ai 
mai putut. l-am jurat şi noi răzbunare la Cracovia, dar 
pentru asta e nevoie să aşteptăm războiul, fiindcă el nu 
poate lupta fără învoirea maestrului, care are nevoie de 
mintea lui, pentru care îl trimite mereu pe la diferite curţi, 
aşa că n-o să-i îngăduie cu una cu două. 

— Mai întâi trebuie să-mi răscumpăr unchiul. 

—Aşa-i... De altfel, am şi întrebat de Lichtenstein. Nu 
se află aici şi nu va veni nici la Raciaz, deoarece a fost 
trimis după arcaşi la regele Angliei. Cât despre unchiul 
tău, să nu te doară capul. Când regele sau prinţesa de aici 
vor rosti un singur cuvânt, maestrul n-o să le permită să se 
târguiască nici cu răscumpărarea. 

—Cu atât mai mult că am un ostatic însemnat, pe 
cavalerul de Lorche, care este dintr-o familie avută şi 
respectată printre ei. Ar fi şi el bucuros să ţi se închine, 
Domnia Ta, şi să te cunoască, fiindcă nimeni nu-i admiră ca 
el pe cavalerii vestiți. 


Spunând acestea, îi făcu semn lui de Lorche, care se 
afla în apropiere, iar acesta, întrebând mai înainte cu cine 
vorbeşte Zbyszko, veni repede, întrucât ardea într-adevăr 

de dorinţa de a cunoaşte un cavaler atât de faimos ca 
Powata. 

Aşadar, când Zbyszko îl prezentă, geldrianul se înclină 
cu eleganţă şi spuse: 

— Domnia Ta, onoarea de a-ţi strânge mâna ar putea fi 
întrecută doar de aceea de a lupta cu Domnia Ta în arenă 
sau în bătălie. 

La acestea, puternicul cavaler de Taczew zâmbi, 
deoarece pe lângă măruntul şi firavul de Lorche, părea cât 
un munte, şi răspunse: 

—Eu mă bucur că o să ne întâlnim numai la un pahar 
cu băutură şi să dea Dumnezeu să nu fie niciodată altfel. 

De Lorche şovăi puţin, apoi rosti cu oarecare 
timiditate: 

—Dacă totuşi, nobile cavaler, ai vrea să susţii că 
jupâniţa Agnieszka de Dtugolas nu este cea mai frumoasă 
şi cea mai virtuoasă din lume... Ar fi o mare onoare pentru 
mine... să mă împotrivesc şi să... 

Aici, se opri şi îl privi în ochi pe Powala cu respect, ba 
chiar cu admiraţie, dar atent şi ager totodată. 

Acesta, însă, deoarece ştia că l-ar fi strivit ca pe o nucă 
între două degete, ori pentru că avea un suflet foarte bun 
şi vesel, izbucni într-un râs cu hohote şi zise: 

— Odinioară, eu i-am jurat credinţă prințesei 
Burgundiei, care era pe atunci cu zece ani mai mare ca 
mine; aşa că, dacă Domnia Ta ai vrea să spui că prinţesa 
mea nu este mai în vârstă decât jupâniţă Agnieszka, ar 
trebui să încălecăm numai-decât... 

Auzind acestea, de Lorche privi o clipă mirat la 
cavalerul de Taczew, după care faţa începu să-i tremure şi 
izbucni în sfârşit într-un râs nestăpânit. 

lar Powata se aplecă, îi înconjură şoldurile cu braţul, îl 
ridică deodată de la pământ şi începu să-l legene cu atâta 
uşurinţă, de parcă de Lorche era un sugar. 

— Pax! Pax! rosti, cum zice episcopul Kropidlo... Îmi 

placi, cavalere şi - pe viul Dumnezeu! - n-o să ne batem 
pentru nici o femeie. 

După aceea, îl strânse în braţe şi îl lăsă jos, pentru că 
la intrarea în curte, răsunară dintr-odată trâmbiţele şi 
intrară prinţul Ziemowit de Ptock cu soţia. 

— Familia princiară de aici soseşte la rege şi la prinţul 
Janusz, îi şopti Powała lui Zbyszko, întrucât deşi ospăţul 
are loc la staroste, tot în Płock este, aşa că ei sunt gazdele. 
Hai cu mine la prinţesă, fiindcă o cunoşti de la Cracovia, 
când te-a ajutat înaintea regelui. 

Şi luându-l de mână, îl conduse prin curte. În urma 
prinţului şi a prinţesei mergeau curtenii şi jupâniţele, cu 
toţii, având în vedere prezenţa regelui, foarte frumos 
îmbrăcaţi, încât toată curtea părea înflorită. Apropiindu-se 
cu Powata, Zbyszko privea de departe chipurile cu 
speranţa că va găsi vreo cunoştinţă şi deodată mai că se 
opri locului de uimire. 

Pentru că imediat după prinţesă zări, într-adevăr, o 
figură cunoscută, dar atât de serioasă, de frumoasă şi de 
semeaţă, că se gândi dacă nu cumva îl înşeală ochii. 

— Jagienka să fie sau fiica prinţului de Płock? 

Dar era Jagienka Zych de Zgorzelice, deoarece atunci 
când li se întâlniră privirile, îi zâmbi cu prietenie şi milă 
totodată, apoi păli puţin şi coborându-şi pleoapele, stătea 
în eşarfa-i aurie peste părul negru şi în strălucirea 
orbitoare a frumuseţii, înaltă, tristă şi minunată, semănând 
parcă nu numai cu o prinţesă, ci chiar cu o regină. 


Capitolul XXXI 


ZBYSZKO SE ÎNCLINĂ ADÂNC ÎNAINTEA prinţesei de Płock 
şi-i oferi serviciile lui, dar ea nu-l recunoscu în prima clipă, 
pentru că nu-l mai văzuse de multă vreme. Abia după ce-i 

spuse cum îl cheamă, rosti: 
— Adevărat! lar eu credeam că eşti cineva de la curtea 


regelui. Zbyszko de Bogdaniec! Păi cum! A fost aici la noi 
unchiul Domniei Tale, bătrânul cavaler de Bogdaniec, şi 
îmi aduc aminte că şi mie, şi jupâniţelor mele le şiroiau 
lacrimile pe obraji când ne-a povestit despre Domnia Ta. 
Ţi-ai găsit soţia, unde este acum? 

— Mi-a murit, milostivă stăpână... 

—O, lisuse milostiv! Nu mai spune, că mă podidesc 
lacrimile. Singura mângâiere e că hălăduieşte în cer, iar 
Domnia Ta eşti tânăr. Dumnezeule atotputernic, ce făptură 
slabă mai e şi femeia. Dar în cer totul se răsplăteşte şi 
acolo ai s-o găseşti. Bătrânul cavaler de Bogdaniec este 
aici cu Domnia Ta? 

—Nu este, pentru că l-au luat teutonii în robie; mă duc 
să-l răscumpăr. 

— Nici el n-a avut noroc. Părea un om cu mintea ageră, 
care cunoştea toate obiceiurile. După ce-l răscumperi, să 
treceţi şi pe la noi. Vom fi bucuroşi de oaspeţi, fiindcă află 
de la mine că nici el de minte şi nici Domnia Ta de 
frumuseţe nu duceţi lipsă. 

— Aşa o să facem, stăpână milostivă, cu atât mai mult 
că şi acum am venit aici să rog pe Luminăţia Ta să pui o 
vorbă bună pentru mine. 

— Bine. Vino mâine, înainte de a pleca la vânătoare, o 
să-mi găsesc timp... 

O întrerupse din nou sunetul trâmbiţelor şi al tobelor 
care vesteau sosirea prinţului Janusz de Mazowsze şi a 
prinţesei. Deoarece Zbyszko stătea cu prinţesa de Płock la 
intrare, prinţesa Anna Danuta îl văzu dintr-odată şi se 
apropie numaidecât de el, fără să mai ia în seamă 
plecăciunile starostelui. 

Tânărului i se sfâşie iarăşi inima văzând-o, îngenunche 

deci înaintea ei şi îmbrăţişându-i genunchii, aşteptă în 
tăcere, iar ea se aplecă şi luându-i capul în mâini, vărsă 
lacrimă după lacrimă pe păru-i bălai, întocmai ca o mamă 
care plânge nenorocirea propriului copil. 

Şi spre marea uimire a curtenilor şi a oaspeţilor, plânse 
aşa îndelung repetând: „O, Iisuse, Iisuse milostiv!” după 
care îi făcu semn lui Zbyszko să se ridice din genunchi şi 
zise: 

—O plâng pe ea, pe Danuska mea, şi te plâng şi pe 
Domnia Ta. Dumnezeu a orânduit ca suferinţele şi 
lacrimile tale să nu folosească la nimic. Dar vorbeşte-mi 
despre ea şi despre moartea ei, că de te-aş asculta toată 
noaptea, tot nu mi-ar fi de ajuns. 

Şi îl luă la o parte, aşa cum îl luase mai înainte 
cavalerul de Taczew. Aceia dintre oaspeţi care nu-l 
cunoşteau pe Zbyszko, începură să întrebe cine este şi ce a 
făcut, astfel că un răstimp vorbiră cu toţii numai despre el, 
despre Danusia şi despre Jurand. Se interesară, de 
asemenea, şi solii cavalerilor teutoni, Frydrych von 
Wenden, comturul de Toruń, trimis în întâmpinarea 
regelui, şi Jan von Schonfeld, comturul de Osteroda. Cel 
din urmă, neamţ, dar de neam din Silezia, ştiind bine 
polona, întrebă cu uşurinţă despre ce este vorba, şi 
ascultându-i spusele lui Jasko de Zabierz, un curtean al 
prinţului Janusz, adăugă: 

— Danveld şi de Löwe erau bănuiţi şi de maestru că se 
ocupau cu magia neagră. 

După care, îşi dădu îndată seama că asemenea istorisiri 
puteau să arunce asupra întregului Ordin, o umbră 
neprielnică, aşa cum se întâmplase cândva cu templierii, şi 
spuse repede: 

—Aşa cel puţin se spune prin poveşti, dar nu-i 
adevărat, fiindcă printre noi nu sunt amatori de basme. 

Dar cavalerul de Taczew, care se afla în apropiere, 
răspunse: 

— Cui nu i-a plăcut creştinarea Lituaniei, aceluia poate 

să nu-i placă nici crucea. 

— Noi purtăm crucea pe mantii, interveni Schonfeld cu 
mândrie. 

La care Powala: 

— Ar trebui s-o purtaţi în inimă. 

În acest timp, trâmbiţele răsunară cu şi mai multă 
putere şi sosi regele, şi împreună cu el arhiepiscopul de 
Gniezno, episcopul Cracoviei, episcopul de Płock, 
castelanul de Cracovia şi alţi câţiva dregători şi curteni, 
printre care erau şi Zyndram de Maszkowice, cu blazonul 
Soarele, şi tânărul cneaz Jamont, mâna dreaptă a regelui. 
Monarhul se schimbase prea puţin de când îl văzuse 
Zbyszko. Avea obrajii la fel de rumeni, acelaşi păr lung, pe 
care şi-l aşeza după ureche şi aceiaşi ochi săgetători. Lui 
Zbyszko i se pāru doar că era mai grav şi mai măreț, ca şi 
când se simţea mai sigur pe tronul la care voise să renunţe 
imediat după moartea reginei, neştiind dacă se va putea 
menţine pe el, şi parcă mai conştient acum de puterea-i 
nemăsurată. Cei doi prinți mazovieni îşi ocupară îndată 
locurile din dreapta şi din stânga lui; înainte veniră şi se 
înclinară solii nemți, iar de jur împrejur se rânduiră 
dregătorii şi curtenii mai de vază. Zidurile care mărgineau 
curtea se cutremurau de strigătele ce nu mai conteneau, 
de sunetul trâmbiţelor şi bubuitul tobelor. 

Când în cele din urmă se aşternu liniştea, solul teuton 
von Wenden începu să spună ceva despre treburile 
Ordinului, dar regele, când îşi dădu seama după câteva 
cuvinte spre ce se îndrepta vorbitorul, dădu nerăbdător din 
mână şi rosti cu glasul lui gros şi răsunător: 

— Mai bine-ai tăcea! Am venit aici să ne bucurăm, aşa 
că preferăm mâncarea şi băutura în locul pergamentelor 
tale. 

Dar zâmbi cu bunăvoință, rostind aceste cuvinte, 
nevrând ca teutonul să creadă că i-a vorbit cu mânie, şi 
adăugă: 

— Despre treburile noastre o să vorbesc cu maestrul la 

Raciaz. 

Apoi către prinţul Ziemowit: 

— Iar mâine mergem să vânăm în pădure, nu? 

Întrebarea era totodată şi un semn că în această seară 
nu vrea să mai discute şi altceva, ci numai despre 
vânătoarea care-i plăcea cu adevărat şi pentru care venise 
cu bucurie în Mazowsze, întrucât Mala şi Wielkopolska! 
aveau mai puţine păduri, iar în unele ţinuturi erau atât de 
des populate, încât nu mai erau deloc. 

Aşadar, chipurile se înveseliră, deoarece se ştia că 
regele, atunci când discuta despre vânătoare, era şi vesel, 
şi nespus de îngăduitor. Prinţul Ziemowit începu deci să 
povestească unde şi ce animale o să vâneze, iar prinţul 
Janusz trimise pe unul dintre curteni să-i aducă din oraş pe 
cei doi „apărători” ai lui, care scoteau zimbrii de coarne 
din bungeturi şi le frângeau oasele urşilor, vrând să îi arate 
regelui. 

Zbyszko îşi dorea foarte mult să i se închine regelui, 
dar n-avea cum să ajungă la el. Doar de departe, cneazul 
Jamont, uitând se pare răspunsul răstit pe care tânărul 
cavaler i-l dăduse odată la Cracovia, îi făcu un semn 
prietenesc din cap, dându-i de înţeles să se apropie de el la 
momentul potrivit. Dar în clipa aceea, o mână îi atinse 
braţul tânărului cavaler şi un glas trist şi dulce îi şopti: 

— Zbyszko... 

Tânărul se întoarse şi o văzu înaintea lui pe Jagienka. 
Ocupat mai înainte s-o întâmpine pe prinţesa Ziemowit, 
apoi cu discuţia cu prinţesa Anna Danuta, nu se putuse 
apropia până atunci de fată, aşa că ea însăşi, folosindu-se 
de învălmăşeala produsă de venirea regelui, venise la el. 

— Zbyszko, repetă, să te mângâie Dumnezeu şi Maica 
Precista. 

— Să te răsplătească Dumnezeu, răspunse cavalerul. 

Şi privi cu recunoştinţă în ochii ei albaştri, care în clipa 
aceea parcă se acoperiră de rouă. Apoi stătură aşa în 


1 Mala-Wielkopolska = Mica-Marea Polonie: provincii poloneze. 

tăcere unul în faţa celuilalt, fiindcă, deşi ea venise la el ca 
o soră tristă şi bună, i se părea în măreţia ei regească şi în 
veşmintele de curte atât de schimbată faţă de Jagienka de 
altădată, că la început nu îndrăzni să-i mai spună: tu, ca 
odinioară la Zgorzelice şi la Bogdaniec. Ea, însă, credea că 
după ultimele cuvinte pe care i le spusese, nu mai poate 
adăuga nimic. 

Pe feţele amândurora se răsfrânse încurcătura. Dar 
tocmai atunci se iscă vânzoleală în curte, fiindcă regele se 
aşeza la masă. Prinţesa Januszowa se apropie din nou de 
Zbyszko şi-i zise: 

— Pentru noi amândoi o să fie un ospăț trist, dar 
slujeşte-mă ca mai de mult. 


Tânărul cavaler fu nevoit să se depărteze de Jagienka şi 
după ce oaspeţii se aşezară, se duse în spatele prinţesei, 
ca să-i schimbe talerele şi să-i toarne apă şi vin. Slujind-o, 
se uita fără să vrea din când în când spre Jagienka; fiind 
jupâniţa prinţesei de Płock, şedea alături de ea, şi la fel de 
întâmplător era silit să-i admire frumuseţea. În aceşti 
câţiva ani, Jagienka se dezvoltase de minune, dar o 
schimbase totuşi nu atât statura, cât seriozitatea care îi 
lipsea înainte cu desăvârşire. Mai de mult, când în cojocel 
şi cu frunze în părul zburlit gonea călare prin pădure, 
puteai s-o iei drept o ţărancă frumoasă, acum, însă, de la 
prima aruncătură de ochi vedeai în ea o jupâniţă de neam 
ales şi cu sânge albastru - atâta linişte i se aşternuse pe 
faţă. Zbyszko mai băgă de seamă că îi dispăruse veselia de 
odinioară, dar asta nu-l miră prea mult, căci ştia de moarta 
lui Zych. Cel mai mult îl uimi parcă măreţia ei, şi la început 
avu impresia că îmbrăcămintea îi împrumută această 
înfăţişare. Aşa că se uită pe rând când la eşarfa aurie, 
care-i înconjura fruntea albă ca zăpada, şi părul negru 
care-i cădea în două cozi pe umeri, când la veşmântul 
albastru, strâns pe talie şi tivit cu dungă purpurie, sub 
care se desena statura semeaţă şi pieptul feciorelnic, şi îşi 
spuse: „Este o adevărată prinţesă!” Dar după aceea, văzu 
că nu numai îmbrăcămintea o schimba atâta şi chiar dacă 

ar fi pus pe ea un pieptar, tot nu s-ar fi putut purta cu ea 
atât de slobod şi de îndrăzneţ ca mai de mult. 

Observă, în sfârşit, că mai mulţi tineri, ba chiar şi 
cavaleri mai în vârstă se uită la ea cu lăcomie, iar odată 
când îi schimba talerul prinţesei, îl văzu pe de Lorche cu 
ochii pironiţi pe ea şi la această privelişte simţi că se 
supără pe el. Cavalerul din Geldria fu văzut stând aşa, cu 
privirile pierdute, şi de prinţesa Anna Danuta care, 
recunoscându-l dintr-odată, se miră: 

-—la uite-l şi pe de Lorche! Mai mult ca sigur că e 
îndrăgostit iarăşi de cineva, că prea nu mai are ochi pentru 
nimeni. 

După care, se aplecă puţin peste masă şi uitându-se 
într-o parte spre Jagienka, se minună. 

— Adevărat că celelalte lumânărele se sting pe lângă 
făclia asta. 


Zbyszko se simţea atras de Jagienka, întrucât i se părea 
ca o rudă la care ţinea şi ghicea în ea cea mai potrivită 
fiinţă pentru a-i împărtăşi tristeţea. În inima nimănui nu va 
găsi mai multă milă decât într-a ei, dar în seara aceea nu 
putu să-i mai vorbească, fiindcă trebuia s-o slujească pe 
prinţesă, iar în al doilea rând, pentru că în tot timpul 
ospăţului guzlarii îngânau felurite cântece sau trâmbiţele 
răsunau atât de tare, că până şi cei care şedeau unii lângă 
alţii, abia se mai auzeau. Cele două prințese şi împreună 
cu ele femeile celelalte se ridicară de la masă mai devreme 
decât regele, prinții şi cavalerii care obişnuiau să petreacă 
la un pahar până noaptea târziu. Jagienka, pentru că ducea 
perna de pe scaunul prinţesei, n-avea nici ea cum să 
rămână, aşa că plecă şi ea, zâmbindu-i încă o dată la 
plecare lui Zbyszko şi făcându-i semn din cap. 

Abia târziu, înainte de a se lumina de ziuă, tânărul 
cavaler, de Lorche şi cei doi scutieri se întoarseră la han. O 
vreme, merseră adânciţi în gânduri, dar când nu mai aveau 
mult până acasă, de Lorche începu să-i spună ceva 
scutierului său, un pomeranian care ştia bine polona, iar 


749 


acesta îi spuse lui Zbyszko: 
— Stăpânul meu ar vrea să te întrebe ceva, Domnia Ta. 


— Prea bine, acceptă Zbyszko. 

Atunci, ceilalţi mai vorbiră o clipă între ei, după care, 
pomeranianul, zâmbind puţin pe sub mustață, zise iarăşi: 

— Stăpânul meu vrea să te întrebe dacă e sigur că 
jupâniţa cu care ai stat de vorbă Domnia Ta înainte de 
ospăț, este o muritoare, sau e o sfântă ori un înger? 

— Spune-i stăpânului tău, răspunse Zbyszko începând 
să-şi piardă răbdarea, că m-a întrebat şi pe mine mai de 
mult, aşa că sunt foarte mirat. Cum se poate una ca asta: 
la Spychow mi-a spus că va pleca la curtea prinţului Witold 
din pricina frumuseţii lituaniencelor, pe urmă a vrut să se 
ducă din aceeaşi cauză la Ptock, aici chiar astăzi voia să-l 
provoace la duel pe cavalerul de Taczew pentru Agnieszka 
de Długolas, iar acum se gândeşte deja la alta. Oare asta-i 
statornicia şi credinţa lui de cavaler? 

De  Lorche ascultă acest răspuns din gura 
pomeranianului său, oftă adânc, privi un moment la cerul 
nopţii, care pălea şi răspunse la reproşurile lui Zbyszko 
după cum urmează: 

—Ai dreptate. N-am nici statornicie, nici credinţă, 
pentru că sunt un om plin de păcate şi nevrednic să port 
pintenii de cavaler. Cât despre jupâniţă Agnieszka de 
Dtugolas, este adevărat că i-am jurat credinţă şi poate că 
Dumnezeu mă va ajuta să-mi ţin legământul, dar o să vezi 
şi tu, când o să te impresionez povestindu-ţi cât de rău s-a 
purtat cu mine în castelul de la Czersk. 

Aici, oftă din nou, privi iarăşi la cerul a cărui zare 
dinspre răsărit albea tot mai mult şi aşteptând ca 
pomeranianul să-i traducă vorbele, îşi urmă gândul: 

— Mi-a spus că duşmanul ei este un vrăjitor ce 


locuieşte într-un turn în pădure, care trimite în fiecare an 
un balaur la ea, iar acela se apropie în fiecare primăvară 

de zidurile de la Czersk şi o pândeşte vrând să pună mâna 
pe ea. La care, când am auzit, i-am declarat numaidecât că 
voi lupta cu balaurul. Of, ascultă ce-am să-ţi spun mai 
departe: când m-am dus la locul arătat, am văzut monstrul 
uriaş aşteptându-mă nemişcat şi bucuria mi-a inundat 
sufletul, fiindcă m-am gândit că fie am să mor, fie o să scap 
fecioara din botul scârbos şi am să mă umplu de o faimă 
nepieritoare. Dar când am atacat monstrul cu sulița, ce 
crezi că am văzut? Un sac mare de paie pe nişte bețe de 
lemn, cu coada de frânghie! Şi m-am acoperit de batjocura 
oamenilor, iar pe urmă, am fost nevoit să chem la luptă doi 
cavaleri mazovieni care mi-au vătămat un plămân. Aşa s-a 
purtat cu mine aceea pe care am adorat-o şi numai pe ea 
voiam s-o iubesc... 


Traducându-i cuvintele, pomeranianul îşi umfla obrajii 
cu limba pe care şi-o muşca să nu izbucnească în râs, iar 
Zbyszko ar fi râs şi el altădată cu siguranţă, dar pentru că 
durerea şi nenorocirea alungaseră veselia din sufletul lui, 
răspunse cu seriozitate: 

— Poate că a făcut-o din joacă, nu din răutate. 


—De aceea am iertat-o şi eu, răspunse de Lorche, şi 
cea mai bună dovadă o ai în aceea că am vrut să lupt cu 
cavalerul de Taczew pentru frumuseţea şi virtutea ei. 

— Asta să n-o faci, rosti şi mai serios Zbyszko. 

—Eu ştiu că asta înseamnă moartea, dar mai bine să 
mă răpună decât să trăiesc mereu în tristeţe şi suferinţă... 

— Cavalerului Powata nu-i stă mintea la astfel de 
lucruri. Mai bine vin-o mâine cu mine şi împrieteneşte-te 
cu el. 

— Aşa o să şi fac, pentru că m-a strâns la pieptul lui, 
dar mâine el o să se ducă la vânătoare cu regele. 

— Atunci, o să mergem de dimineaţă. Regelui îi place 
vânătoarea, dar nu dispreţuieşte nici odihna, iar astăzi a 

petrecut până târziu. 

Aşa şi procedară, dar în zadar, întrucât cehul care se 
grăbise să plece la castel înaintea lor, ca să se vadă cu 
Jagienka, îi anunţă că Powala nu dormise acasă în această 
noapte, ci în odăile regelui. Dezamăgirea le fu răsplătită, 
pentru că se întâlniră cu prinţul Janusz, iar acesta le 
propuse să se alăture alaiului său, aşa că puteau să ia 
parte la vânătoare. În drumul spre pădure, Zbyszko găsi 
prilejul să discute şi cu cneazul Jamont care-i dădu o veste 
bună. 

— Ajutându-l pe rege să se dezbrace la culcare, îi 
spuse, i-am adus aminte de tine şi întâmplarea de la 
Cracovia. Şi pentru că era de faţă, cavalerul Powala s-a 
folosit de prilej, spunându-i că teutonii ţi-au luat unchiul în 
robie şi l-a rugat pe rege să-l ceară. Regele, care-i grozav 
de supărat pe ei pentru răpirea micului Jasko de Kretkow 
şi pentru alte încălcări, s-a mâniat şi mai rău. „N-ar trebui 
să-i întâmpin cu vorbă bună, zice, ci cu sulița! Cu sulița!” 
Powala a mai pus şi el gaz pe foc înadins. Aşa că 
dimineaţa, când solii teutoni aşteptau la poartă, regele nici 
nu s-a uitat la ei, deşi s-au ploconit până la pământ. Ei n-o 
să-i mai smulgă acum promisiunea că nu-l va ajuta pe 
cneazul Witold şi nu vor şti ce să facă. Dar tu să fii sigur că 
regele nu va uita de unchiul tău şi o să-l strângă cu uşa pe 
maestru. 

Şi astfel îi bucură inima micul cneaz Jamont, dar şi mai 
mult îl bucură Jagienka; însoţind-o pe prinţesa Ziemowit în 
pădure, îşi dădu silinţa să călărească lângă Zbyszko. In 
timpul vânătorii, fiecare mergea cu cine voia, aşa că 
perechile se alegeau după bunul plac şi nu se apropiau 
prea mult, ca să poată discuta în linişte. Jagienka aflase 
dinainte de la ceh de robia lui Macko şi nu pierduse 
vremea. La rugămintea ei, prinţesa îi dăduse o scrisoare 
către maestru, iar în afară de asta, îl făcuse şi pe comturul 
de Toruń, von Wende, să pomenească de el în scrisoarea în 

care da seama de ce se întâmplă la Płock. Se lăudase el 
însuşi faţă de prinţesă că adăugase: „vrând să-l îmbuneze 
pe rege, nu trebuie să-i facă greutăţi în această privinţă”. 
Iar maestrul era foarte interesat acum să-l îmbuneze cât se 
poate de mult pe marele monarh, ca să-şi îndrepte toate 
forţele fără grijă împotriva lui Witold, cu care într-adevăr 
Ordinul nu fusese în stare să se descurce până acum. 

— Şi aşa, am făcut tot ce-am putut, având grijă să nu se 
tărăgăneze lucrurile, sfârşi Jagienka, ştiind că regele 
nevrând să-şi asculte sora în treburile importante, se va 
strădui să-i facă pe voie cel puţin în cele mărunte, de aceea 
nădăjduiesc că toate vor merge bine. 

—Dacă n-aş avea de-a face cu nişte oameni atât de 
înşelători, răspunse Zbyszko, m-aş fi grăbit să le duc 
răscumpărarea şi cu asta basta. Cu ei, însă, mi s-ar putea 
întâmpla şi mie ce i s-a întâmplat şi lui Tolima, să-mi ia şi 
banii şi să mă arunce într-o temniţă, în caz că nu mă apără 
cineva foarte puternic. 

— Înţeleg, răspunse Jagienka. 

— Acum, Domnia Ta le înţelegi pe toate, observă 
Zbyszko, şi o să-ţi fiu recunoscător cât oi trăi. 

Înălţându-şi spre el ochii buni şi trişti, îl întrebă: 

— De ce nu-mi zici: tu, doar ne cunoaştem de mici. 

—Nu ştiu, răspunse cu sinceritate. Parcă nu-mi vine 
bine... iar Domnia Ta nu mai eşti gâgâlicea de altădată, 
acum eşti altfel... ceva... 

Şi nu ştiu să continue comparaţia, dar ea îi întrerupse 
strădania şi zise: 

—Am şi eu cu câţiva ani mai mult... lar nemţii l-au 
omorât şi pe tatăl meu în Silezia. 

— Adevărat! întări Zbyszko. Dumnezeu să-i dea lumină 
veşnică! 

Un răstimp merseră tăcuţi unul lângă altul, îngânduraţi 
şi parcă ascultând freamătul pinilor, după care ea întrebă 

din nou: 

— Şi după răscumpărarea lui Maćko, ai de gând să 
rămâi prin părţile astea? 

Zbyszko privi oarecum mirat la ea, deoarece până 
acum se lăsase pradă gândurilor mohorâte şi nu se gândise 
câtuşi de puţin la ce-o să facă mai târziu. De aceea, îşi 
ridică ochii spre cer, căzând parcă pe gânduri, apoi 
răspunse: 

—Nu ştiu! Iisuse milostiv, de unde să ştiu eu? Ştiu doar 
că ori încotro voi călători, suferinţa se va ţine scai de mine. 
Ehei, grea viaţă!... O să-mi răscumpăr unchiul, iar după 
aceea cred că o să mă duc la Witold, să-mi îndeplinesc 
jurământul împotriva teutonilor, sau să mor. 

La acestea, ochii fetei se înceţoşară şi aplecându-se 
puţin spre tânăr începu să-i vorbească încet, rugându-se 
parcă: 

—Să nu mori, să nu mori! 

Tăcură din nou şi merseră aşa până când Zbyszko, 
aproape de zidurile oraşului, se scutură de gândurile 
apăsătoare şi spuse: 

— Dar Domnia Ta... dar tu, o să rămâi aici la curte? 

— Nicidecum, răspunse. Mi-e urât fără frăţiorii mei şi 
fără Zgorzelice. Cztan şi Wilk cred că s-au căsătorit şi 
chiar dacă n-au făcut-o, acum nu mă mai tem de ei. 

— Să dea Dumnezeu ca unchiul Maćko să se întoarcă la 
Zgorzelice. Este un prieten atât de bun, încât poţi să 
contezi în toate pe el. Dar nici tu să nu-l uiţi... 

— Îţi făgăduiesc cu sfinţenie! Voi fi ca şi copilul lui... 

Şi după aceste cuvinte, Jagienka izbucni în plâns, 
fiindcă inima i se umpluse de tristeţe. 

* 


A doua zi, Powała de Taczew veni la hanul lui Zbyszko 


şi-i spuse: 
— După Sfânta Cuminecătură, regele va pleca la Raciąź 

să se întâlnească acolo cu marele maestru, iar tu vei face 
parte dintre cavalerii regelui şi ai să mergi cu noi. 

Zbyszko mai că roşi de bucurie la auzul acestor 
cuvinte, fiindcă alegerea lui printre cavalerii regelui nu 
numai că avea să-l ferească de trădările şi capcanele 
teutonilor, dar îl acoperea şi de faimă. Din suită mai făceau 
parte şi Zawisza Czarny, şi fraţii lui: Farurej şi Kruczek, şi 
însuşi Powala, şi Krzon de Koziegłowy, şi Stach de 
Charbimowice, şi Paszko Złodziej, şi Lis de Targowisko şi 
mulţi alţii, luptători care se acoperiseră de slavă în ţară şi 
în străinătate. Regele Jagiełło lua cu sine o suită atât de 
puţin numeroasă, deoarece unii rămăseseră acasă, iar alţii 
plecaseră să făptuiască isprăvi cavalereşti prin ţări 
îndepărtate de peste mare. Era sigur, însă, că şi cu aceştia 
putea să ajungă şi la Malborg fără să se teamă de 
înşelătoriile teutonilor, căci în caz de primejdie ar fi putut 
să dărâme zidurile cu umerii lor puternici şi să-i deschidă 
drum printre nemți. Inima tânără a lui Zbyszko putea să se 
umple de mândrie că va avea asemenea tovarăşi de drum. 

Astfel că, la început, Zbyszko uită şi de jalea lui şi 
strângându-i mâinile lui Powata de Taczew, îi spuse cu 
bucurie: 

— Asta ţi-o datorez numai Domniei Tale! 

—În parte mie, răspunse Powala, în parte prinţesei 
Ziemowit, dar cel mai mult stăpânului nostru milostiv, 
căruia du-te să-i îmbrăţişezi picioarele, ca să nu te creadă 
nerecunoscător. 

— Sunt gata să-mi dau viaţa pentru el, aşa să-mi ajute 
Dumnezeu! strigă Zbyszko. 


Capitolul XXXII 


ÎNTÂLNIREA DE LA RACIAZ, O INSULĂ DE PE Vistula, unde 

regele se duse de Sfânta Cuminecătură, fu de rău augur şi 
nu conduse la o împăcare şi o rezolvare a tuturor 
treburilor, precum aceea care avea să aibă loc peste doi 
ani şi la care regele avea să recapete pământul 
Dobrzynului, zălogit teutonilor prin trădare de Opolczyk! 
odată cu Bobrowniki. Jagiełło veni mâniat de ticăloşia 
teutonilor care-l învinuiseră pe nedrept pe la curţile 
apusene şi chiar la Roma. Maestrul nu voia să negocieze 
Dobrzynul şi o făcea înadins; atât el însuşi, cât şi alţi 
dregători călugări le repetau polonezilor în fiecare zi: „Nu 
vrem război nici cu voi, nici cu Lituania, dar Samogiţia 
este a noastră, pentru că ne-a dat-o chiar Witold. Promiteţi 
că nu-l veţi ajuta, şi războiul cu el se va sfârşi mai repede, 
iar atunci va fi timpul să discutăm despre Dobrzyn şi o să 
vă facem multe înlesniri”. Dar sfetnicii regelui, având 
mintea ageră şi încercată şi cunoscând minciunile 
teutonilor nu se lăsau păcăliţi: „Când o să creşteţi în 
putere, o să vă sporească şi semeţia, îi răspundeau 
maestrului. Ziceţi că n-aveţi nimic cu Lituania, dar vreţi 
să-l înscăunaţi pe Skirgietto la Wilno. Dar pe viul 
Dumnezeu! asta-i moştenirea lui Jagiełło, singurul care 
hotărăşte pe cine să pună prinţ în Lituania, de aceea 
înfrânaţi-vă, ca marele nostru rege să nu vă pedepsească!” 
La care maestrul zicea că, dacă regele este adevăratul 
stăpân al Lituaniei, să-i poruncească lui Witold să nu 
pornească războiul şi să-i întoarcă Ordinului Samogiţia, 
căci altminteri Ordinul se vede silit să-l lovească pe Witold 
acolo unde-l poate ajunge şi răni. Şi în acest fel, discuţiile 
se tărăgănau de dimineaţa până seara asemenea unui 
drum care se învârteşte în cerc. Regele, nevrând să-şi 
asume nici o obligaţie, îşi pierdea tot mai mult răbdarea 
şi-i spunea maestrului că dacă Samogitia ar fi fost fericită 
sub stăpânirea teutonilor, Witold n-ar fi mişcat nici un 
deget, pentru că n-ar fi găsit nici un pretext şi nici o 


1 Władysław Opolczyk (m. 1401) - prinţ de Opole din 1356. În 


1396, Władysław Jagietto îi ia înapoi Dobrzynul şi-l sileşte să i se 
supună. Prinţul îl lăsase zălog nemților mai înainte. 

pricină. Maestrul, care era un om liniştit şi îşi dădea mai 
bine seama decât ceilalţi fraţi de puterea lui Jagiełło, se 
străduia să-l îmblânzească pe rege şi prefăcându-se că nu 
aude murmurele câtorva comturi înflăcăraţi şi trufaşi, nu 
se arăta zgârcit cu vorbele de laudă, câteodată făcând apel 
chiar la umilinţă. Dar pentru că până şi cu aceste prilejuri 
se făceau auzite ameninţări înşelătoare, nu se ajungea la 
nimic. Negocierile pentru lucruri importante se iroseau 
repede şi încă de a doua zi începură să discute numai 
despre treburile mai mărunte. Regele învinui cu asprime 
Ordinul pentru întreţinerea cetelor de tâlhari, pentru 
năvălirile şi jafurile de la hotar, pentru răpirea fiicei lui 
Jurand şi a micului Jasko de Kretkow, pentru uciderea 
ţăranilor şi a pescarilor. Maestrul negă totul, căutând să 
scape; jură că el nu ştia nimic şi îi reproşă şi el că nu 
numai Witold, dar chiar şi cavalerii polonezi îi ajutau pe 
samogiţienii păgâni împotriva Crucii, dându-l drept pildă 
pe Macko de Bogdaniec. Din fericire, regele aflase de la 
Powala ce căutau cavalerii de Bogdaniec în Samogiţia şi 
ştia ce să răspundă, cu atât mai uşor cu cât în suita lui era 
şi Zbyszko, iar în cea a maestrului cei doi von Baden care 
veniseră în speranţa că poate vor lupta în arenă cu 
polonezii. 

Dar nu avură parte nici de asta. Teutonii voiau ca, în 
caz că îşi îndeplineau scopurile, să-l poftească pe rege la 
Toruń şi acolo să organizeze în cinstea lui ospeţe şi 
întreceri  cavalereşti, dar având în vedere eşecul 
negocierilor, care stârniseră doar nemulţumirea şi mânia 
ambelor părţi, lipseau până şi amatorii de petreceri. Doar 
pe de lături, în orele dimineţii, cavalerii se întreceau 
reciproc în putere şi îndemânare, dar, cum zicea veselul 
cneaz Jamont, şi de astă dată nemţii au luat-o peste nas, 
deoarece Powala de Taczew se arătă mai puternic în braţ 
decât Arnold von Baden, Dobek de Olesnica învinse la 
lupta cu sulița, iar Lis de Targowisko îi întrecu pe toţi la 
săritura peste cai. Cu acest prilej, Zbyszko se înţelese cu 
Arnold von Baden în privinţa răscumpărării. De Lorche 

care, graf fiind şi deschizând dintr-o familie însemnată, 
privea de sus la Arnold, se împotrivi, spunând că ia totul 
asupra lui. Zbyszko era totuşi de părere că onoarea de 
cavaler îl sileşte să plătească atâtea grivne, câte făgăduise; 
de aceea, cu toate că însuşi Arnold voia să mai scadă din 
preţ, îi refuză pe amândoi. 

Arnold von Baden era un om simplu, a cărui cea mai 
mare însuşire era puterea uriaşă a braţului, cam prostănac 
şi cam lacom de bani, dar aproape cumsecade. Lui îi lipsea 
viclenia teutonă şi de aceea nu-i ascunse lui Zbyszko de ce 
vrea să mai scadă din preţ: „Nu se va ajunge la o 
înţelegere între rege şi maestru, dar un schimb de ostatici 
va avea loc şi în această împrejurare îţi vei putea lua 
unchiul pe degeaba. Eu prefer ceva decât nimic, fiindcă 
punga mea este întotdeauna goală şi nu o dată abia îmi 
ajunge pentru trei stacane de bere, iar eu nu mă 
mulţumesc decât cu cel puţin cinci-şase!” Zbyszko, însă, se 
supără pe el pentru aceste cuvinte: „Iți plătesc, fiindcă 
mi-am dat cuvântul de cavaler, dar nu vreau mai ieftin, ca 
să ştii şi tu că atât valorăm”. La acestea, Arnold îl 
îmbrăţişă, iar cavalerii polonezi şi nemți îl lăudară 
spunându-i: „Merită, într-adevăr, dacă poartă atât de tânăr 
pintenii de cavaler, se vede că ţine la onoarea lui”. 

In acest timp, regele se înţelese de bună seamă cu 
maestrul să facă schimb de ostatici, prilej cu care ieşiră la 
iveală lucruri ciudate, despre care episcopii şi dregătorii 
aveau să scrie mai târziu scrisori papei şi pe la curţile 
celelalte: în mâinile polonezilor erau o mulţime de ostatici, 
dar era vorba de bărbaţi maturi, în puterea vârstei, prinşi 
în luptele şi încăierările de la hotar. În schimb, cei aflaţi în 
temniţele teutonilor erau în majoritate femei şi copii, luaţi 
captivi în atacurile din timpul nopţii şi pentru 
răscumpărare. Însuşi papa de la Roma atrase atenţia 
asupra acestei situaţii şi cu toată iscusinţa lui Jan von 
Felde, procuratorul teuton în Capitala Apostolică, îşi 
exprimă mânia şi revolta împotriva Ordinului. 

Cât despre Maćko, se iviră destule greutăţi. 

Într-adevăr, maestrul nu le făcu decât de formă, ca să 
sporească însemnătatea fiecărei concesii. Susţinu deci că 
un cavaler creştin care luptase alături de samogiţieni 
împotriva Ordinului, ar trebui osândit la moarte. Degeaba 
sfetnicii regelui depănară din nou tot ce ştiau despre 
Jurand şi fiica lui, despre nedreptăţile strigătoare la cer pe 
care şi le îngăduiseră slugile Ordinului faţă de cei doi şi 
faţă de cavalerii de Bogdaniec. Drept răspuns, maestrul 
pronunţă printr-o întâmplare ciudată aproape aceleaşi 
cuvinte, pe care i le spusese cândva prinţesa Alexandra 
Ziemowit bătrânului cavaler de Bogdaniec: i 

— Pe voi vă socotiți mieluşei, iar pe noi lupi. În timp ce 
din aceşti patru lupi care au luat parte la răpirea fetei lui 
Jurand, nu mai trăieşte nici unul, mieluşeii zburdă în 
siguranţă prin lume. 

Şi acesta era adevărul, dar cavalerul de Taczew, de faţă 
la discuţii, răspunse cu privire la acest „adevăr” cu o 
întrebare: 

— Aşa este, dar a fost ucis vreunul prin trădare? Oare 
cei care au pierit, n-au pierit cu toţii cu paloşele în mână? 

Maestrul nu mai avu ce să răspundă, iar când mai 
observă că regele începe să se încrunte şi să fulgere din 
ochi, cedă degrabă, nevrând să-l facă să izbucnească pe 
aprigul monarh. Hotărâră după aceea că fiecare parte va 
trimite soli să ia ostaticii. Din partea polonă fură numiţi în 
acest scop Zyndram de Maszkowice, care voia să vadă de 
aproape puterea teutonilor, şi cavalerul Powata, şi 
împreună cu ei Zbyszko de Bogdaniec. A 

Lui Zbyszko îi făcu acest serviciu cneazul Jamont. Il 
convinsese pe rege, gândind că astfel tânărul îşi va vedea 
unchiul mai repede şi îl va aduce fără primejdie, dacă va 
merge după el în calitate de trimis al regelui. Regele nu-i 
refuzase rugămintea micului cneaz, care din pricina 
veseliei, bunătăţii şi a frumuseţii lui era îndrăgit de toată 
curtea; nu ceruse niciodată nimic pentru el. Zbyszko îi 
mulţumi din tot sufletul, deoarece acum era sigur că-l va 

scoate pe Macko din mâinile teutonilor. 
—O să te vadă mulţi zavistnici, că stai alături de rege, 


dar aşa este drept, pentru că tu foloseşti încrederea 
monarhului pentru binele oamenilor, iar o inimă mai bună 
ca a ta, cred că nu mai are nimeni. 

—E bine în apropierea regelui, interveni un boiernaş, 
dar eu aş prefera câmpul de luptă cu teutonii, şi pe 
Domnia Ta te invidiez că te-ai şi bătut cu ei. 

Apoi mai adăugă: 

— Comturul de Toruń, von Wenden, a venit ieri, iar 
astă-seară o să vă duceţi să înnoptaţi la el împreună cu 
maestrul şi suita lui. 

— lar după aceea, la Malborg. 

— lar după aceea, la Malborg. 


Aici, cneazul Jamont începu să râdă: 
—O să fie un drum scurt, dar cam acru, pentru că 


teutonii n-au câştigat nimic de la rege, şi nici de la Witold 
nu vor avea vreo bucurie. A adunat toată puterea 
lituaniană şi pleacă în Samogiţia. 

— Dacă-l sprijină regele, o să fie un război mare. 

-—Pentru asta se roagă lui Dumnezeu toţi cavalerii 
noştri. Dar chiar dacă regele ar pregeta să pornească 
războiul cel mare, gândindu-se că se va vărsa mult sânge 
creştinesc, îl va ajuta pe Witold cu grâne şi bani, şi dintre 
cavalerii polonezi unii tot vor pleca la el. 

—De bună seamă, răspunse Zbyszko. Poate chiar 
pentru asta Ordinul îi va declara război regelui. 

— Ei, nu! se împotrivi cneazul, câtă vreme va fi în viaţă 
maestrul de acum, asta nu se va întâmpla. 


Şi avea dreptate. Zbyszko îl ştia pe maestru mai de 
mult, dar acum, pe drumul spre Malborg, însoţindu-i pe 
Zyndram de Maszkowice şi pe Powata, va putea să vadă 
mai multe şi să-l cunoască mai bine. Această călătorie îl 

întări în convingerea că marele maestru Konrad von 
Jungingen nu era un om ticăloşit şi rău. Era silit adesea să 
se arate nedrept, fiindcă tot Ordinul se întemeia pe 
fărădelege. Trebuia să se poarte strâmb, căci tot Ordinul 
era întocmit pe strâmbătate. Trebuia să mintă, întrucât 
minciuna o moştenise odată cu însemnele măiestriei şi de 
când era mic s-a învăţat să le socotească doar o iscusinţă 
politică. Dar n-a fost un om crud, s-a temut de judecata lui 
Dumnezeu şi, pe cât i-a stat în putinţă, a ţinut în frâu trufia 
şi răutatea acelor dregători călugări, care-l împingeau 
înadins la război cu puterea lui Jagietto. Cu toate acestea, 
a fost un om slab. Ordinul s-a obişnuit de secole întregi să 
pândească bunul altuia, să jefuiască, să ia cu anasâna sau 
prin înşelăciune pământurile învecinate, încât Konrad nu 
numai că n-a ştiut să strunească această foame 
hrăpăreaţă, dar fără să vrea, prin forţa inerţiei, s-a lăsat 
dus de val şi s-a străduit s-o astâmpere. Erau destul de 
îndepărtate timpurile lui Winrych von Kniprode, timpurile 
disciplinei de fier, cu care Ordinul stârnea admiraţia lumii 
întregi. Încă din vremea maestrului dinaintea lui 
Jungingen, Konrad Walenrod, Ordinul se îmbăta cu 
puterea-i mereu crescândă, pe care n-au izbutit s-o 
slăbească înfrângerile trecătoare, se ameţea cu slava, 
succesul şi sângele omenesc, încât s-au lărgit cătuşele 
care-l ţineau în putere şi unitate. Maestrul a respectat, cât 
a putut, legile şi dreptatea, cât a putut, a îmblânzit 
personal mâna de fier a Ordinului, care-i apăsa pe ţărani, 
orăşeni şi chiar şi pe clerici şi şlahta feudală din ţinuturile 
teutone, aşa că în apropiere de Malborg, câte un ţăran sau 
orăşean putea să se laude nu numai cu avutul lui, ci şi cu 
bogăţia lui. Pe când în ţinuturile mai îndepărtate, 
samavolnicia, asprimea şi destrăbălarea comturilor călcau 
în picioare legile, sporeau asuprirea şi hoţiile, storceau cu 
ajutorul dărilor pe cont propriu sau şi fără vreun pretext 
aparent ultima para, storceau lacrimi, deseori sângele, 
astfel că în regiuni întregi domneau gemetele, sărăcia şi 
plângerile. Chiar dacă binele Ordinului cerea uneori o mai 

mare blândeţe - ca în Samogiţia -, asemenea nevoi se 
iroseau prin nesupunerea comturilor şi cruzimea lor 
înnăscută. Aşadar, Konrad von Jungingen se simţea precum 
un surugiu care, mânând nişte cai nărăvaşi, a scăpat 
hăţurile din mâini şi a lăsat căruţa în voia sorții. Deseori îi 
stăpâneau sufletul presimţiri rele sau îi veneau în minte 
vorbele prorociei: „Am făcut din ei albinele necesităţii şi 
i-am statornicit la marginea ţărilor creştine, dar s-au 
ridicat împotriva mea. Fiindcă nu se îngrijesc de suflet şi 
n-au milă de trupurile acestui popor, care din rătăcire s-a 
întors întru credinţa catolică şi către mine. Şi au făcut din 
el sclav, neînvăţându-l poruncile lui Dumnezeu şi, lipsindu-l 
de Sfintele Daruri, îl condamnă la chinuri diavoleşti şi mai 
mari decât atunci când era păgân. Pornesc războaie doar 
pentru a-şi satisface lăcomia. De aceea, va veni timpul 
când dinţii le vor fi smulşi şi le va fi tăiată mâna dreaptă, 
iar piciorul drept le va şchiopăta, ca să-şi recunoască 
păcatele lor”. 

Maestrul ştia că acele învinuiri pe care Glasul tainic le 
arăta  teutonilor în revelaţia Sfintei Brygida erau 
îndreptăţite, înţelegea că o clădire ridicată pe pământ 
străin şi pe nedreptatea altuia, rezemată pe minciună, 
înşelăciune şi asprime nu poate dura mult. Se temea că, 
udată ani întregi cu sânge şi lacrimi, se va nărui din prima 
lovitură a braţului polonez; presimţea că şi căruţa trasă de 
caii speriaţi, trebuie să sfârşească în prăpastie, aşa că se 
străduia ca cel puţin ceasul judecății, al mâniei, al 
înfrângerii şi al sărăciei să vină cât mai târziu. Din această 
pricină, cu toată slăbiciunea lui, într-o singură direcţie a 
opus o rezistenţă neclintită sfetnicilor săi trufaşi şi 
obraznici: n-a îngăduit lupta cu Polonia. În zadar i-au 
reproşat teama şi nătângia, comturii de la hotar l-au 
împins în zadar din răsputeri la război. El, când focul era 
gata să izbucnească s-a retras întotdeauna în ultima clipă, 
iar după aceea i-a mulţumit lui Dumnezeu la Malborg că a 
reuşit să oprească paloşul ridicat deasupra capului 
Ordinului. 

Dar ştia că trebuie să se ajungă la asta. Aşa că ideea că 
Ordinul nu se întemeiază pe legea lui Dumnezeu, ci pe 
fărădelege şi minciună şi presimţirea zilei apropiate a 
pierzaniei a făcut din el unul dintre cei mai nefericiţi 
oameni de pe lume. Şi-ar fi dat negreşit viaţa şi sângele, 
dacă ar fi putut fi altfel şi dacă timpul i-ar fi permis să 
întoarcă lucrurile pe făgaşul cel drept, dar simţea că nu 
mai e cu putinţă! Să apuce pe alt drum, ar fi însemnat să 
dea înapoi foştilor proprietari ţinuturi întregi, mănoase, 
bogate şi cotropite de Ordin de cine ştie când, iar odată cu 
ele o mulţime de oraşe tot atât de bogate ca şi Gdańsk. Şi 
nu numai atât! Asta însemna să renunţe la Samogiţia, să 
renunţe la năvălirile asupra Lituaniei, să bage paloşul în 
teacă, în sfârşit, să părăsească aceste ţinuturi, în care 
Ordinul nu mai avea pe cine converti, şi să se stabilească 
iarăşi în Palestina sau în vreuna din insulele greceşti, ca să 
apere acolo Crucea de adevărații sarazini. Dar asta era cu 
neputinţă, căci ar fi fost totuna cu osândirea Ordinului la 
pierzanie. Cine l-ar fi urmat şi care maestru ar fi putut 
cere una ca asta? Sufletul şi viaţa lui Konrad von 
Jungingen erau acoperite de umbră, dar pe omul care ar fi 
venit cu un astfel de sfat, el l-ar fi socotit cel dintâi drept 
un om cu mintea rătăcită într-o odaie întunecoasă. Trebuia 
să meargă mai departe, tot mai departe, până în ziua în 
care Dumnezeu îi va hotărî sfârşitul. Mergea deci, dar 
cufundat în grijă şi tristeţe. Părul din barbă şi de la tâmple 
îi încărunţise, iar ochii ageri cândva i se acoperiseră până 
la jumătate sub pleoapele îngreunate. Zbyszko nu văzuse 
niciodată vreun zâmbet pe această faţă. Obrazul 
maestrului nu era ameninţător şi nici măcar nouros, era 
doar parcă numai obosit de o suferinţă tăcută. În armură, 
cu crucea pe piept, în mijlocul căruia era într-un pătrat 
vulturul negru, îmbrăcat în mantia largă, albă, împodobită 
la fel cu o cruce, dădea impresia de gravitate, măreție şi 
tristeţe. Odinioară, Konrad era vesel şi-i plăceau glumele, 
şi nici acum nu lipsea de la ospeţele impunătoare, de la 
spectacole şi turniruri - dimpotrivă, chiar el le organiza -, 

dar nici în îmbulzeala cavalerilor străluciți care veneau în 
ospeţie la Malborg, nici în înghesuiala bucuroasă, în 
sunetul trâmbiţelor şi scrâşnetul armelor, nici în faţa cupei 
pline cu vin de Malmazia nu se înveselea niciodată. Atunci 
când totul în jurul lui părea să respire putere, strălucire, 
bogăţie  nemăsurată, forţă de neînfrânt, când solii 
împăratului şi ai celorlalţi regi apuseni strigau cu 
înflăcărare că Ordinul face cât toate regatele şi puterea 
întregii lumi, el era singurul care nu se amăgea cu iluzii, 
amintindu-şi cuvintele amenințătoare revelate Sfintei 
Brygida: „Va veni vremea când li se vor smulge dinţii şi le 
va fi tăiată mâna dreaptă, iar piciorul drept va şchiopăta, 
ca să-şi recunoască păcatele”. 


Capitolul XXXIII 


MERSERĂ PE UN DRUM ZVÂNTAT PRIN Chelmza până la 
Grundziadz, unde se opriră o noapte şi o zi, deoarece 
marele maestru avea de judecat acolo un proces pentru 
pescuit între starostele teuton al castelului şi şlahta din 
împrejurimi, ale cărei pământuri se întindeau până la 
Vistula. De acolo plutiră pe râu cu vasele teutone până la 
Malborg. Zyndram de Maszkowice, Powata de Taczew şi 
Zbyszko se aflară tot timpul alături de maestru, care era 
curios să ştie ce impresie va face asupra lui Zyndram 
puterea teutonă văzută de aproape. Îl interesa, întrucât 
Zyndram de Maszkowice nu era numai un cavaler viteaz şi 
neîntrecut în dueluri, ci şi un războinic neobişnuit de 
iscusit. In tot regatul nu mai era nimeni atât de priceput în 
conducerea oştilor, în desfăşurare detaşamentelor pentru 
bătălie, în construirea şi dărâmarea castelelor, în ridicarea 
podurilor peste râurile largi, în ale „armatei”, adică în 
armamentul diferitelor popoare şi în modul de a lupta. 
Maestrul, ştiind că în sfatul regelui depindeau multe de 
părerea acestui bărbat, credea că dacă izbuteşte să-l 

înfricoşeze mărimea bogățiilor şi a oştilor teutone, războiul 
se va mai amâna multă vreme. Înainte de toate, însăşi 
vederea Malborgului putea să umple de teamă inima 
oricărui polonez, întrucât cu acea fortăreață, socotind 
Castelul Înalt, Mijlociu şi Turnurile din afara zidurilor, nu 
se putea compara nici pe departe nici una de pe lume!. 
Plutind pe Nogat, cavalerii zăriră de departe turnurile 
puternice care se desenau pe cer. Ziua era luminoasă şi 
transparentă, aşa că se vedeau foarte bine, iar după un 
timp, când vasele se apropiară, începură să strălucească şi 
mai puternic vârfurile bisericii din Castelul Inalt şi zidurile 
uriaşe ce se înălţau unele peste altele, în parte de culoarea 
cărămizilor - cele mai multe, însă, acoperite cu tencuiala 
aceea faimoasă cenuşiu-alburie, pe care ştiau s-o facă 
numai zidarii teutoni. Mărimea lor întrecea tot ce văzuseră 
cavalerii polonezi în viaţa lor. Părea că acolo clădirile cresc 
unele peste altele, alcătuind în locul coborât din natură 
parcă un munte al cărui vârf era Castelul Vechi, iar laturile 
- cel Mijlociu şi Turnurile largi de apărare. Acest cuib 
uriaş al călugărilor înarmaţi împrăştia o forţă atât de 
neobişnuită, că până şi faţa lungă şi mai totdeauna 
mohorâtă a maestrului se mai însenină puţin la această 
privelişte. 

— Ex luto Marienburg - Marienburg este din pământ, 
spuse adresându-i-se lui Zyndram, dar acest pământ nu 
poate fi sfărâmat de puterea omenească. 

Zyndram nu răspunse şi cuprinse în tăcere cu privirea 
toate turnurile şi mărimea zidurilor întărite cu 
contraforturi solide. 

lar Konrad von Jungingen adăugă după o clipă de 
tăcere: 

—Domnia Ta, care te pricepi la fortărețe, despre 


aceasta ce spui? 
-— Fortăreaţa nu poate fi cucerită, răspunse parcă 


1 La ruinarea deplină a Malborgului a condus Frederik al II-lea, 
regele Prusiei, după căderea Poloniei (n. ed. poloneze). 

îngândurat cavalerul polonez, dar... 

— Dar ce? Ce-i mai lipseşte? 

— Dar orice fortăreață îşi poate schimba stăpânul. 

Maestrul îşi încruntă sprâncenele. 

— Ce vrei să spui? 

—Că ochii omului nu pot vedea căile ascunse ale 
Domnului. 

Şi iarăşi privi pe gânduri la ziduri, iar Zbyszko, căruia 
Powala îi traduse răspunsul cum trebuie, se uită la el cu 
admiraţie şi recunoştinţă. 

În acest moment, îl izbi asemănarea dintre Zyndram şi 
Skirwoiło, căpetenia  samogiţienilor. Amândoi aveau 
capete uriaşe, înfipte parcă între umerii largi, piepturi la 
fel de puternice şi aceleaşi picioare încovoiate. În acest 
timp, maestrul, nevrând ca ultimul cuvânt să-l aibă 
cavalerul polonez, reluă: 

— Se spune că Marienburgul nostru este mai mare de 
şase ori decât Wawelul. 

— Acolo, pe stâncă, nu este atâta loc ca aici, la câmpie, 
răspunse de Maszkowice, dar inima, mi se pare că este mai 
mare la noi la Wawel. 

Konrad ridică sprâncenele mirat: 

— Nu înţeleg. 

— Păi, care-i inima oricărui castel, dacă nu biserica? Iar 
catedrala noastră este cât trei din acestea. 

Şi rostind aceste cuvinte, arătă la biserica nu prea 
mare a castelului, pe al cărei prezbiteriu strălucea pe 
fundalul auriu imaginea uriaşă în mozaic a Preasfintei 
Fecioare. 

Maestrul nu fu mulţumit nici de astă dată de 
întorsătura discuţiei. 

— Răspunsurile Domniei Tale sunt repezi, dar ciudate, 
aprecie. 

În acelaşi timp, ajunseră. Se vede că straja teutonă, 
excelentā, prevenise oraşul şi castelul de venirea marelui 


766 


maestru, fiindcă la punctul de trecere aşteptau, afară de 
câţiva fraţi, trâmbiţaşii oraşului, care-i cântau de obicei 
marelui maestru în timp ce trecea apa. De partea cealaltă, 
aşteptau caii pregătiţi, pe care încălecând îndată; alaiul 
străbătu oraşul şi, prin Poarta Suedeză de lângă Turnul 
Vrăbiilor, intră în Turnul de Apărare. La poartă, îl 
întâmpinară pe maestru: marele comtur Wilhelm von 
Helfenstein, care mai purta doar titlul, deoarece de câteva 
luni îndatoririle lui le îndeplinea de fapt Kuno Lichtenstein, 
trimis acum în Anglia; iar mai departe: marele hospitalier, 
ruda lui Kuno, Konrad Lichtenstein, marele şambelan 
Rumpenheim şi marele ajutor de vistiernic Burghard von 
Wolecke, şi în sfârşit micul comtur, administratorul 
atelierelor şi al castelului. Afară de aceşti dregători, se mai 
aflau acolo zece-cincisprezece fraţi călugări care aveau în 
grijă treburile bisericeşti din Prusia şi asupreau din greu 
mănăstirile şi clericii, silindu-i să presteze munci la 
drumuri şi la spartul gheții, şi împreună cu ei o grămadă 
de fraţi laici, cavaleri fără obligaţii canonice. Staturile lor 
uriaşe şi puternice (cei prea firavi nu erau primiţi), umerii 
largi, bărbile cârlionţate şi privirile crunte îi făceau să 
semene mai degrabă cu nişte cavaleri tâlhari, nemți 
hrăpăreţi, decât cu nişte călugări. În ochi li se citea 
curajul, semeţia şi trufia nemăsurată. Ei nu ţineau la 
Konrad, pentru că se temea de războiul cu Jagiełło; nu o 
dată, la sfat îi reproşau deschis teama, îl desenau pe ziduri 
şi le şopteau bufonilor să-l ia în râs pe faţă. Cu toate 
acestea, la vederea lui, îşi plecau capetele cu umilinţă 
prefăcută, mai ales că maestrul se afla înconjurat de 
cavaleri străini, şi se buluceau să-i ţină scara şi zăbala 
calului. 

După ce descălecă, maestrul îl întrebă numaidecât pe 
Helfenstein: 

— Sunt veşti noi de la Werner von Tettingen? 

Werner von Tettingen, ca mare mareşal, altfel spus 
căpetenia forţelor armate teutone, era atunci în campanie 
împotriva samogiţienilor şi a lui Witold. 

— Noutăţi însemnate nu sunt, răspunse Helfenstein, 
dar avem pagube. Păgânii au dat foc la aşezările de lângă 
Ragneta şi orăşelelor de lângă alte castele. 

—Nădăjduiesc că Dumnezeu ne va ajuta să le zdrobim 
răutatea şi încrâncenarea într-o bătălie hotărâtoare, 
răspunse maestrul. 

Şi spunând acestea, îşi înălţă ochii, iar buzele i se 
mişcară o clipă, îngânând rugăciunea pe care o rostea 
pentru izbânda oştilor teutone. 

După care, arătă spre cavalerii polonezi şi zise: 

—Aceştia sunt solii regelui polonez: cavalerul de 
Maszkowice, cavalerul de  Taczew şi cavalerul de 
Bogdaniec, care au venit cu noi pentru schimbul prinşilor. 
Comturul castelului să le arate încăperile de oaspeţi, să-i 
primească, şi să-i omenească aşa cum se cuvine. 


La aceste cuvinte, fraţii-cavaleri începură să se uite 
curioşi la soli, mai ales la Powata de Taczew, al cărui nume 
de luptător vestit era cunoscut unora. Pe cei care nu 
auziseră de faptele lui la curtea Burgundiei, în Cehia şi la 
Cracovia, îi uimi cu statura uriaşă şi armăsarul lui de luptă 
de o mărime atât de neobişnuită, încât celor care 
vizitaseră în tinereţe Pământul Sfânt şi Egiptul, le aduse 
aminte de cămile şi de elefanţi. 

Câţiva îl recunoscură şi pe Zbyszko, care luptase 
cândva în arenă la Malborg şi aceştia îl întâmpinară cu 
destulă bună-voinţă, amintindu-şi că puternicul şi mult 
respectatul de călugării Ordinului frate al maestrului, 
Ulryk von Jungingen, îi arătase prietenie şi simpatie. Cea 
mai puţină atenţie şi admiraţie stârni cel care în viitorul 
apropiat avea să fie cel mai straşnic nimicitor al Ordinului, 
adică Zyndram de Maszkowice, deoarece când descălecă 
de pe cal, din pricină că era îndesat şi avea umerii înalţi, 
părea aproape cocoşat. Braţele lui prea lungi şi picioarele 
strâmbe treziră zâmbete pe feţele fraţilor mai tineri. Unul 
dintre ei, un glumet cunoscut, se apropie chiar de el, vrând 

să-i vorbească, dar privindu-l în ochi pe cavalerul de 
Maszkowice, îi pieri pofta şi se depărtă în tăcere. 

În acest timp, comturul castelului luă musafirii şi-i duse 
cu sine. Intrară mai întâi într-o curte nu prea mare, în care 
afară de palestră, magazia de vechituri şi atelierul de şei, 
se afla capela Sfântului Mikotaj, după care pe podul cu 
acelaşi nume păşiră în Turnul de Apărare propriu-zis. 
Comturul îi conduse un răstimp printre zidurile puternice, 
păzite ici şi colo de turnuri mai mari şi mai mici. Zyndram 
de Maszkowice se uita la toate cu luare-aminte, iar 
călăuza, fie şi neîntrebată, îi arăta cu plăcere diferite 
clădiri, ca şi când voia ca oaspeţii să vadă totul cât mai 
amănunţit. 

— Această clădire grozavă pe care Domniile Voastre o 
vedeţi înainte pe partea stângă, le spuse, adăposteşte 
grajdurile noastre. Suntem nişte călugări săraci, dar 
oamenii vorbesc că prin alte locuri nici cavalerii nu stau 
cum stau caii la noi. 

Lumea nu vorbeşte despre sărăcia Domniilor 
Voastre, răspunse Powala, dar aici trebuie să fie ceva mai 
mult decât grajdurile, deoarece clădirea e foarte înaltă, iar 
caii doar nu-i urcați pe scări. 

— Deasupra grajdurilor, care se află jos şi în care au loc 
patru sute de cai, răspunse comturul castelului, sunt 
hambarele cu grâne pentru cel puţin zece ani. Nu vom fi 
asediați niciodată, dar dacă am fi, n-o să ne cucerească 
prin foame. 

Spunând acestea, se întoarse spre dreapta şi iarăşi pe 
un pod intre Turnul Sfântului Wawrzyniec şi cel al Platoşei 
îi conduse în altă curte, uriaşă, din mijlocul Turnului de 
Apărare. 

— Luaţi seama, Domniile Voastre, zise neamţul, că tot 
ce vedeţi spre miazănoapte, deşi cu ajutorul lui Dumnezeu 

nu poate fi cucerit, este doar Vorburg! şi fortificația nu se 
poate compara nici cu Castelul Mijlociu, spre care 
mergem, şi cu atât mai puţin cu cel înalt. 

Într-adevăr, un şanţ de apărare şi un pod coborât, 
separate, despărţeau Castelul Mijlociu de curte şi abia în 
poarta castelului, care se afla mult mai sus, cavalerii, 
întorcându-se, cum îi sfătui comturul, putură să 
îmbrăţişeze cu ochii întreg pătratul uriaş numit Turnul de 
Apărare. Acolo, clădirile se înălţau una lângă alta, astfel că 
lui Zyndram i se părea că vede înaintea lui un oraş întreg. 
Acolo se aflau rezerve uriaşe de lemne stivuite în grămezi 
mari cât casa, grămezi de ghiulele de piatră ce se înălţau 
ca nişte piramide, cimitire, bolniţe, depozite. Puțin mai la o 
parte, alături de eleşteul din mijloc, se ridicau zidurile 
puternice, roşii, ale „templului”, adică ale magaziei în care 
era sala de mese pentru cei năimiţi şi pentru slujitori. La 
poalele valului de apărare dinspre miazănoapte se zăreau 
alte grajduri pentru caii cavalerilor şi cei de rasă. De-a 
lungul scocului morii se înălţau cazărmile scutierilor şi ale 
mercenarilor, iar în partea opusă a pătratului, locuinţele 
pentru tot felul de cinovnici, apoi iarăşi depozite, hambare, 
brutării, croitorii, turnătorii, un arsenal mare - aşa-numit 
Karwan -, temniţa, o armurărie părăsită, fiecare clădire 
atât de bine apărată, încât puteai lupta în ea ca într-o 
întăritură separată, şi toate înconjurate de ziduri şi o 
mulţime de turnuri de apărare, iar dincolo de acestea, de 
şanţuri şi palisade uriaşe; mai departe, spre apus, curgea 
apa galbenă a râului Nogat, spre miazănoapte şi răsărit 
lucea oglinda iazului uriaş, iar spre miazăzi se înălţau şi 
mai puternic întărite Castelul Mijlociu şi Castelul înalt. 

Un cuib  ameninţător care emana o putere 
neînduplecată şi în care se concentrau cele mai mari două 
forţe de pe lume: bisericească şi cea a paloşului. Oricine se 
împotrivea uneia, era nimicit de cealaltă. Cine ridica braţul 
împotriva lor, îşi atrăgea asupra lui învinuirea ţărilor 


1 Vorburg - fortificaţie exterioară (Ib. germ.). 

creştine că se ridică împotriva Crucii. 

Şi numaidecât cavalerii din toate părţile îi săreau în 
ajutor. În acest cuib, mişunau încontinuu meseriaşi şi 
oameni înarmaţi, asemenea albinelor într-un stup. În faţa 
clădirilor, la punctele de trecere, la porţi şi prin ateliere, 
pretutindeni era un du-te vino ca la iarmaroc. Ecoul 
răspândea până departe loviturile de ciocan şi daltă care 
ciopleau ghiulele de piatră, uruitul morilor şi al pivelor, 
nechezatul cailor, scrâşnetul armurilor şi al armelor, 
sunetul trâmbiţelor şi al fluierelor, chemările şi poruncile. 
In curţile acelea auzeai toate limbile pământului şi puteai 
să întâlneşti oşteni de toate naţiile: pe iscusiţii arcaşi 
englezi, care străpungeau de la o sută de paşi porumbelul 
legat în vârful unui stâlp şi ale căror săgeți treceau prin 
platoşe ca prin postav, şi pe vajnicii pedestraşi elveţieni, 
care luptau cu paloşele pentru două mâini, şi pe vitejii 
danezi, mâncăi şi băutori fără măsură, şi pe cavalerii 
francezi, înclinați deopotrivă spre râs şi spre gâlceavă, şi 
pe mândrii şlahtici spanioli, şi pe chipeşii cavaleri italieni, 
cei mai îndemânatici spadasini înveşmântaţi în mătăsuri şi 
catifele, iar la luptă în armuri bătute la Veneţia, Neapole şi 
Florenţa, şi pe cavalerii burgunzi, şi frizieni şi, în sfârşit, 
pe nemţii din toate landurile germane. Printre ei se 
învârteau  „manitiile albe” în roluri de gazde şi de 
conducători. „Turnul plin cu aur”, mai exact o încăpere 
separată, construită în Castelul Înalt lângă locuinţa 
maestrului, umplută de jos până sus cu bani şi lingouri de 
metal preţios, îi îngăduia Ordinului să-şi primească 
oaspeţii bine şi să năimească mercenari, pe care îi 
trimiteau de aici în campanii şi pe la toate castelele la 
dispoziţia primarilor, a starostilor şi a comturilor. În acest 
fel, puterea paloşului şi a bisericii însemnau aici bogății 
nemăsurate şi totodată o ordine de fier; chiar dacă, slăbită 
întrucâtva prin diferite provincii de semeţia şi îmbătarea 
cu propria mărire, ea se păstra la Malborg prin puterea 
obişnuinţei. Monarhii veneau aici nu numai să lupte cu 
păgânii sau să împrumute bani, ci şi să deprindă arta 

conducerii, cavalerii să înveţe meşteşugul războiului. 
Deoarece nicăieri în lume nu ştia nimeni să conducă şi să 
lupte ca Ordinul. Când venise odinioară în aceste părţi, 
afară de împrejurimile restrânse şi de câteva castele 
dăruite de un prinţ polonez imprudent, nu poseda nici o 
palmă de pământ, acum, însă, stăpânea un ţinut mai mare 
decât multe regate, bogat în câmpuri mănoase, oraşe 
puternice şi castele de necucerit. Stăpânea şi veghea 
precum păianjenul prin plasa-i întinsă, ale cărei fire le ţine 
sub el. De aici, din acest Castel Inalt, de la maestru şi de la 
mantiile albe se răspândeau în toate părţile poruncile prin 
slujitorii-gonaci, către şlahta înfeudată, către sfaturile 
oraşelor,  burgrafi, primari, ajutoarele acestora şi 
căpeteniile oştilor mercenare, iar ce hotăra şi năştea aici 
gândul şi voinţa, îndeplineau acolo sute şi mii de mâini de 
fier. Aici se scurgeau banii din toată ţara, grânele, tot felul 
de provizii, dările de la clerul ce gemea sub jugul greu şi 
de la celelalte mănăstiri, la care Ordinul nu privea cu ochi 
buni; de aici îşi întindeau, în sfârşit, braţele hrăpăreţe spre 
toate ţările şi popoarele. 

Numeroase neamuri prusiene care vorbeau limba 
lituaniană fuseseră şterse de pe suprafaţa pământului. 
Lituania simţise până nu de mult călcâiul de fier al 
teutonilor apăsându-i pieptul atât de cumplit, încât la 
fiecare răsuflare i se împuţina sângele din inimă; Polonia, 
deşi învingătoare în bătălia înfricoşătoare de la Plowce, 
pierduse totuşi în vremea lui Łokietek ţinuturile ei de pe 
malul stâng al Vistulei odată cu oraşele Gdansk, Tczew, 
Gniew şi Swiec. Ordinul cavalerilor din Livonia! îşi dorea 
să ocupe ţinuturile ruseşti, astfel că, alături de cavalerii 
teutoni, au alcătuit primul val uriaş al mării nemţeşti care 
s-a revărsat tot mai mult peste ţările slave. 

Când, deodată, soarele teutonilor a apus. Lituania a 
fost creştinată de Polonia, iar pe tronul de la Cracovia a 
urcat Jagiełło prin căsătoria cu frumoasa regină Jadwiga. E 


1 Ordinul cavalerilor spadei - înfiinţat în 1202 şi unit în 1237 cu 
cavalerii teutoni. 

drept, Ordinul n-a pierdut nici un ţinut, nici un castel, dar 
a simţit că împotriva puterii lui a apărut altă putere şi a 
pierdut motivul pentru care se afla în Prusia. După 
creştinarea Lituaniei, se vedeau siliţi să se întoarcă în 
Palestina şi să păzească pelerinii care se duceau la locurile 
sfinte. Dar asta însemna să renunţe la bogății, putere, 
oraşe şi regate întregi. Aşadar, cuprins de spaimă şi 
turbare, Ordinul a început să se zvârcolească asemenea 
unui balaur în şoldul căruia s-a înfipt o suliță. Maestrul 
Konrad se temea să pună totul pe o aruncătură de zaruri şi 
tremura la gândul războiului cu marele rege, stăpânitorul 
tinuturilor polone, lituaniene şi rutene, pe care Olgierd le 
smulsese dintre colții tătarilor. Cu toate acestea, cei mai 
mulţi cavaleri teutoni îl îndemnau la război, simțind că 
trebuie să dea o bătălie pe viaţă şi pe moarte; atâta vreme 
cât puterea nu-i fusese ştirbită, faima nu-i pălise, lumea 
întreagă i-ar fi sărit în ajutor şi fulgerele Papei nu ar fi 
căzut asupra cuibului lor, pentru care lucrul cel mai 
însemnat era acum nu răspândirea creştinismului, ci 
tocmai menţinerea păgânismului. 

Şi în acest timp, în faţa celorlalte popoare şi pe la 
curţile străine îi acuzau pe Jagielto şi pe lituanieni că 
primiseră botezul doar de formă. Susţineau că n-aveau 
cum să facă într-un an ceea ce nu izbutise să facă secole la 
rând paloşul Ordinului. Regii şi cavalerii erau asmuţiţi 
împotriva Poloniei şi a stăpânitorului ei ca împotriva 
sprijinitorilor şi apărătorilor păgânătăţii, iar aceste glasuri, 
care doar la Roma nu erau crezute, se răspândeau prin 
lume şi-i atrăgeau la Malborg pe principii, grafii şi 
cavalerii de la miazăzi şi din Apus. Ordinul câştiga astfel 
încredere şi se simţea în putere. Marienburgul, cu 
castelele şi turnurile sale de apărare, orbea oamenii cu 
puterea lui mai mult ca oricând, orbeau bogăţiile şi 
ordinea înşelătoare, iar Ordinul întreg părea mai puternic 
şi mai rezistent decât oricând. Şi nici unul dintre principi, 
nici unul dintre cavalerii veniţi în ospeţie, nimeni dintre 
teutoni, afară de maestru, nu înţelegea că odată cu 

creştinarea Lituaniei se întâmplase ceva, ca şi când aceste 
valuri ale Nogatului, care apărau dintr-o parte fortăreaţa, 
începuseră să-i ude pe tăcute şi fără încetare zidurile. 
Nimeni nu pricepea că în acest trup uriaş, mai rămăsese 
doar puterea, dar îi dispăruse sufletul; cuiva care venise de 
curând şi privea la acel ex luto Marienburg, la zidurile şi 
turnurile acelea, la crucile negre de la porţi, la clădiri şi la 
veşminte, aceluia îi venea în minte înainte de toate că nici 
porţile iadului nu pot distruge această capitală a crucii de 
la miazănoapte. 

Cu aceleaşi gânduri se uitau la ea nu numai Powata de 
Taczew şi Zbyszko, care mai fusese aici şi înainte, dar şi 
mult mai agerul decât ei Zyndram de Maszkowice. Şi el, 
când privea acum la acest furnicar de oşteni, cuprins în 
rama turnurilor şi a zidurilor uriaşe, chipul i se posomora, 
iar în minte îi reveniră cuvintele semeţe cu care cândva 
teutonii îl ameninţaseră pe regele Kazimierz: 

„Puterea noastră este mai mare, şi dacă nu te supui, o 
să te urmărim cu paloşele noastre până la Cracovia”. 

Deocamdată, însă, comturul castelului îi călăuzi pe 
cavaleri mai departe până la Castelul Mijlociu, în a cărui 
aripă răsăriteană se aflau încăperile oaspeţilor. 


Capitolul XXXIV 


MACKO ŞI ZBYSZKO SE STRÂNSERĂ ÎN BRAŢE multă vreme, 
întrucât ţinuseră întotdeauna unul la celălalt, iar în anii din 
urmă isprăvile şi necazurile comune sporiseră şi mai mult 
această legătură. Bătrânul cavaler ghici de cum se uită la 
nepotul său că Danusia nu mai este pe lume, aşa că nu-l 
mai întrebă nimic, mulţumindu-se să-l ţină în braţe pe 
tânăr şi vrând să arate prin această îmbrăţişase că nu 
rămăsese cu totul orfan şi mai are totuşi lângă el un suflet 
de om, gata să-i împărtăşească suferinţa. 

Abia când tristeţea şi suferinţa li se mai ostoiră odată 
cu lacrimile, Macko îl întrebă după un răstimp mai lung de 
tăcere: 

— Ţi-au răpit-o din nou sau ţi-a murit în braţe? 

—A murit în braţele mele aproape de Spychow, 
răspunse tânărul. 

Şi se porni să-i povestească ce şi cum a fost, 
întrerupându-şi istorisirea cu suspine şi oftaturi, iar Macko 
îl ascultă cu luare-aminte, oftând şi el, şi la sfârşit începu 
iarăşi să-l întrebe: 

— Dar Jurand mai trăieşte? 

— Pe Jurand l-am lăsat în viaţă, dar n-o mai duce mult 
şi mai mult ca sigur că n-o să-l mai văd. 

— Atunci, poate că era mai bine să nu mai pleci. 

— Cum era să te las aici pe Domnia Ta? 

— Câteva săptămâni mai devreme sau mai târziu, e 
totuna. 

Dar Zbyszko se uită la el şi spuse: 

— Şi aşa, cred că te-ai îmbolnăvit aici! Eşti numai piele 
şi os. 

— Fiindcă, deşi soarele pripeşte şi aici, în temniţă e frig 
întotdeauna şi umezeala e grozavă, pentru că fortăreaţa 
este înconjurată de apă. Credeam că o să mucezesc cu 
totul. Nici să mai răsuflu nu prea mai am cu ce, şi din toate 
pricinile astea mi s-a redeschis rana, aia, când mi-a ieşit 
vârful săgeţii numai cu untură de castor de la Bogdaniec. 

— Mi-aduc aminte, zise Zbyszko, fiindcă am fost şi eu 
cu Jagienka după castor. Şi câinii ăştia te-au ţinut aici în 
temniţă? 

Macko dădu din cap şi răspunse: 

—Ca să spun adevărul, nu m-au primit prea bucuroşi, 
aşa că n-am dus-o prea bine. Sunt foarte îndârjiţi împotriva 
lui Witold şi a samogiţienilor, dar pe cei care îi ajută sunt 
şi mai supăraţi. Degeaba le-am spus de ce ne-am dus la 
samogiţieni. Ar fi vrut să-mi taie capul, şi dacă n-au 
făcut-o, a fost numai pentru că le-a părut rău de 

răscumpărare; cum ştii şi tu, ţin la bani chiar mai mult 
decât la răzbunare, iar în al doilea rând, au vrut să aibă în 
mână dovada că regele Poloniei le trimite ajutor păgânilor. 
Pentru că noi, cei care am fost acolo, ştim că bieţii 
samogiţieni vor să primească botezul, dar nu din mâinile 
lor, însă teutonii se prefac că habar nu au şi se plâng 
împotriva lor pe la toate curţile, şi odată cu ei şi împotriva 
regelui nostru. 

Aici, pe Macko îl apucă tusea, aşa că trebui să se 
oprească o clipă şi abia după ce-şi recăpătă răsuflarea, 
continuă: 

— Poate că mi-aş fi pierdut minţile în temniţă. Este 
adevărat că a intervenit pentru mine şi Arnold von Baden, 
care se gândea şi el tot la răscumpărare. Dar pe el nu-l 
ascultă nimeni, şi l-au poreclit „ursul”. Din fericire, de 
Lorche a auzit de mine de la Arnold şi a făcut mare 
gălăgie. Nu ştiu dacă ţi-a spus despre asta, pentru că el 
preferă să-şi ascundă faptele bune... Ei îl respectă foarte 
mult, fiindcă un de Lorche a avut odată dregătorii înalte în 
Ordin, iar ăsta este un bogat dintr-un neam cunoscut. Le-a 
spus atunci că el este ostaticul nostru şi dacă mi-ar tăia 
capul ori m-aş îmbolnăvi de foame şi umezeală, i-ai tăia şi 
tu capul lui. I-a ameninţat pe sfetnici că va povesti pe la 
curţile apusene cum se poartă teutonii cu cavalerii 
învestiţi. Aşa că s-au speriat şi m-au dus la lazaret, unde şi 
aerul şi mâncarea sunt mai bune. 

—N-am să iau nici o para de la de Lorche, aşa să-mi 
ajute Dumnezeu! 

—E plăcut să iei de la vrăjmaş, iar pe prieten să-l ierţi 
de datorie, încuviinţă Maćko, dar de vreme ce regele a fost 
de acord cu schimbul prinşilor, nici tu nu trebuie să mai 
plăteşti pentru mine. 

—Bine, dar cuvântul nostru de cavaler? întrebă 

Zbyszko. Învoiala-i învoială, dar Arnold ar putea să ne facă 
de ruşine. 

Auzind acestea, Macko se îngrijoră, se gândi puţin şi 
întrebă: 

— Dar am putea să mai scădem din preţ? 

— Noi l-am stabilit. Oare acum valorăm mai puţin? 

Macko căzu şi mai adânc pe gânduri, dar în ochi i se 
citea admiraţia şi parcă o şi mai mare dragoste pentru 
Zbyszko. 

—Se vede că ţine la onoarea lui!... Aşa s-a născut, 


mormăi ca pentru sine. 

Şi începu să ofteze. Zbyszko crezu că-i părea rău după 
banii pe care trebuia să-i plătească lui von Baden, aşa că-l 
linişti. 

—Unchiule, ştii doar şi Domnia Ta că avem bani destui, 
numai viaţa să ne fie mai bună. 

—O să te ajute Dumnezeu! îi spuse mişcat bătrânul 
cavaler. Că eu, n-o să mai întârzii mult pe lumea asta. 

— Ce vorbeşti, unchiule! O să te faci bine, doar vântul 
să te bată puţin. 

— Vântul? Vântul îndoaie copacul tânăr, dar pe cel 
bătrân îl frânge. 

—Oho, nu ti-au putrezit oasele şi Domnia Ta mai ai 
mult până la bătrâneţe. Nu te întrista. 

— Dacă tu ai fi vesel, aş râde şi eu. Dar mai am şi altă 
pricină ca să fiu mâhnit, şi la drept vorbind, nu numai eu, 
ci noi toţi. 

— Ce mai e? întrebă Zbyszko. 

— Mai ţii minte că te-am dojenit în tabără la Skirwoilto 
pentru că ai lăudat puterea teutonă? La câmp deschis, sunt 
un popor tare, dar de aproape abia aici m-am uitat bine la 
câinii ăştia!... 

Macko, parcă de teamă să nu-l audă cineva, cobori 

glasul. 
—Abia acum văd că tu ai avut dreptate, nu eu. 


Dumnezeu să ne apere, ce forţă grozavă, ce putere! Pe 
cavalerii noştri îi furnică braţele şi vor să se repeadă cât 
mai curând asupra nemților, dar nu ştiu că pe teutoni îi 
ajută şi îi vor ajuta toate popoarele şi toţi monarhii, că ei 
au mai mulţi bani, că instruirea lor e mai bună, castelele 
mai puternice şi armele de luptă la fel. Dumnezeu să ne 
apere!... Şi pe la noi, şi aici se zvoneşte că trebuie să se 
ajungă la un mare război, dar când se va ajunge, 
Dumnezeu să aibă milă de regatul şi poporul nostru! 

Aici, îşi luă capul cărunt în mâini, îşi sprijini coatele pe 
genunchi şi tăcu. 

Dar Zbyszko îi răspunse: _ 

— Păi, vezi, Domnia Ta? În lupta în doi, nu puţini 
dintr-ai noştri sunt mai puternici ca ei, dar când e vorba de 
un război mare, ţi-ai dat seama şi singur. 

— Păi cum, mi-am dat! Să dea Dumnezeu să înţeleagă 
şi solii regelui, mai ales cavalerul de Maszkowice. 

— L-am văzut posomorându-se. E un mare războinic şi 
se spune că nimeni nu se pricepe mai bine la război ca el. 

— Dacă-i adevărat, atunci cred că nu va fi. 

— Dacă teutonii o să vadă că sunt mai puternici, tocmai 
că va fi. Şi vă spun adevărul: n-are decât să fie albă sau 
neagră, că aşa nu mai putem trăi... 

Şi la rândul lui, Zbyszko, strivit parcă de propria 
nefericire şi de cea a tuturor, îşi lăsă capul pe piept, iar 
Maćko zise: 

— Păcat de un regat atât de grozav, dar mă tem ca 


Dumnezeu să nu ne pedepsească pentru semeţia noastră. 
Îţi aduci aminte cum cavalerii, în faţa capelei de la Wawel 
înainte de slujbă, atunci când trebuia să-ţi taie capul şi nu 
ţi l-au tăiat, l-au provocat la luptă chiar pe Timur Șchiopul, 

care stăpâneşte patruzeci de ţări şi a făcut un munte din 
capetele oamenilor... Nu le mai ajungeau teutonii! Ar fi 
vrut să se bată cu toată lumea, şi asta înseamnă jignirea lui 
Dumnezeu. 

La această amintire, Zbyszko îşi înfipse mâinile în 
păru-i bălai, fiindcă dintr-odată îl cuprinsese o jale grozavă 
şi strigă: 

—Dar pe mine cine m-a scăpat atunci de securea 
călăului, dacă nu ea? O, Iisuse! Danuska mea!... O, Iisuse! 


Şi începu să-şi smulgă părul şi să-şi muşte pumnii cu 
care voia să-şi înăbuşe suspinele, atât de adânc îi răscolise 
inima durerea. 

— Omule, teme-te de Dumnezeu!... Încetează! îl certă 


Maćko. Ce rost are? Stăpâneşte-te şi taci!... 

Dar Zbyszko nu putu să se liniştească multă vreme şi 
îşi veni în fire abia când Macko, care era într-adevăr încă 
bolnav, se clătină pe picioare şi căzu pe laviţă cu mintea 
întunecată. Atunci tânărul îl întinse pe pat, îi dădu să bea 
vinul pe care i-l trimisese comturul castelului şi-l veghe 
până când bătrânul cavaler adormi. 

A doua zi se treziră târziu, mai vioi şi odihniţi. 

— Ei, spuse Macko, cred că încă nu mi-a venit ceasul şi 
numai să mă bată puţin vântul, că am să şi încalec. 

— Solii vor mai rămâne câteva zile, răspunse Zbyszko, 
pentru că vin la ei tot mai mulţi oameni să-i roage pentru 
prinşii luaţi ostatici în Mazowsze sau în Wielkopolska ca 
tâlhari, dar noi putem pleca atunci când vrei şi când te 
simţi în putere. 

În această clipă, intră Hlawa. 

— Nu ştii ce fac solii acolo? îl întrebă bătrânul cavaler. 

— Vizitează Castelul Înalt şi biserica, răspunse cehul. Îi 
călăuzeşte însuşi comturul castelului, iar după aceea se 
vor duce la trapezăria cea mare să mănânce, unde sunteţi 

poftiţi şi Luminăţiile Voastre. 

— Şi tu ce-ai făcut de azi-dimineaţă? 

— M-am uitat la pedestrimea mercenară a nemților, pe 
care căpeteniile o instruiau, şi am comparat-o cu a noastră 
din Cehia. 

—O mai ţii minte pe cea cehă? 

— Eram un băietan când m-a prins cavalerul Zych de 
Zgorzelice, dar mi-o amintesc bine, fiindcă mi-au plăcut de 
mic asemenea lucruri. 

— Ei şi? 

— Şi nimic! Pedestrimea teutonă este puternică şi bine 
instruită, dar parcă sunt nişte boi, iar cehii noştri nişte 
lupi. Dacă s-ar ajunge la ceva, ştiţi şi Domniile Voastre: 
boii nu mănâncă lupi, dar lupilor le plac foarte mult boii. 

— Adevărat, spuse Macko, care se vedea că ştia el ceva, 
cine se atinge de ai voştri, sare înapoi ca înţepat de arici. 

—În bătălie, un cavaler călare ţine piept la zece 
pedestraşi, zise Zbyszko. 

-—lar  Marienburgul poate fi cucerit numai de 
pedestraşi, adăugă scutierul. 

Şi cu acestea luă sfârşit discuţia despre pedestrime, 
întrucât Macko, urmându-şi firul gândurilor, spuse: 

— Ascultă, Hlawa, astăzi după ce o să mănânc şi o să 
mă simt mai în putere, o să plecăm. 

— Unde? se interesă cehul. 

— Bineînţeles că la Mazowsze. La Spychow, zise 
Zbyszko. 

— Şi o să rămânem acolo?... 


La acestea, Maćko îi aruncă lui Zbyszko o privire 
întrebătoare, fiindcă nu discutaseră între ei ce vor face mai 
departe. 

Poate că tânărul avea un plan gata făcut, dar nu voia 
să-şi întristeze unchiul, aşa că răspunse evaziv: 

— Mai întâi trebuie să te însănătoşeşti, Domnia Ta. 

— Şi după aceea ce facem? 

— După aceea? O să te întorci la Bogdaniec. Ştiu cât ţii 
la Bogdaniec. 

— Şi tu? 

— Şi eu ţin. 

—Nu te îndemn să nu te duci la Jurand, rosti Macko 
încet, că dacă moare, trebuie să-l îngropăm cum se cuvine, 
dar tu ascultă la mine, fiindcă eşti mai tânăr şi nu poţi să ai 
mintea mea. Nefericit pământ mai e şi Spychowul acesta. 
Ai avut parte de bine numai prin alte părţi, pe când acolo 
n-ai întâmpinat decât supărare mare şi necazuri. 

— Spui adevărul, întări Zbyszko, dar acolo e îngropată 
Danusia. 

—Nu mai vorbi! strigă Maćko de teamă ca Zbyszko să 
nu fie iarăşi cuprins de o durere neaşteptată ca ieri. 

Dar pe chipul tânărului se răsfrânseră doar înduioşarea 
şi tristeţea. 

—O să avem timp să ne sfătuim, spuse după o clipă. La 
Płock, şi aşa tot va trebui să te odihneşti. 

— Acolo, Luminăţia Ta n-o să duci lipsă de îngrijire, 
interveni Hlawa. 

— Chiar aşa! adeveri Zbyszko, ştii că acolo este şi 
Jagienka? Este jupâniţă la curtea prinţesei Ziemowit. Ei, 
trebuie să ştii, că doar Domnia Ta ai dus-o acolo. A fost şi 
la Spychow. Mă şi mir că nu mi-ai spus nimic despre ea la 
Skirwoitto. 

— Nu numai că a fost la Spychow, dar fără ea Jurand ar 
fi pipăit drumul cu toiagul sau ar fi murit pe undeva. Am 
adus-o la Płock după ce l-a moştenit pe abate şi nu ţi-am 
adus aminte de ea, fiindcă dacă-ţi spuneam, ar fi fost 
totuna, Atunci, bietul de tine, nu mai luai seama la nimic. 


781 


—Ea ţine grozav la Domnia Ta, spuse Zbyszko. Slavă 
Domnului că n-a mai fost nevoie de niscaiva scrisori, dar 
ea a făcut rost de ele pentru Domnia Ta de la prinţesă şi de 
la solii teutoni. 

— Dumnezeu s-o binecuvânteze, că o fată mai bună ca 
ea nu se află pe lume! se bucură Macko. 


Discuţia le fu întreruptă de intrarea lui Zyndram de 
Maszkowice şi de Powała de Taczew, care auzind că lui 
Macko i se făcuse rău ieri, veniseră să-l viziteze. 

— Lăudat fie lisus Cristos! rosti Zyndram păşind peste 


prag. Cum îţi este astăzi, Domnia Ta? 

— Mulţumesc lui Dumnezeu! Binişor! Zbyszko zice că 
după ce mă va bate puţin vântul, mă voi simţi foarte bine. 

— Şi de ce să nu fie aşa?... O să fie! Toate vor fi bune, 
se amestecă Powala. 

— M-am odihnit destul de bine! răspunse Maćko. Nu 
aşa ca Domniile Voastre care, după cum am auzit, v-aţi 
sculat de dimineaţă. 

— Mai înainte au venit la noi oamenii de aici să ne 
spună numele prinşilor, zise Zyndram, apoi am vizitat 
gospodăria teutonilor: Turnurile şi amândouă castelele. 

— Şi gospodăria, şi castelele sunt grozave! mormăi 
Macko, posomorât. 

— Sigur că sunt grozave. La biserică au şi podoabe 
arăbeşti, despre care teutonii povesteau că le-au învăţat de 
la sarazinii din Sicilia, iar în castele sunt încăperi 
deosebite, aşezate pe câte un stâlp sau pe mai mulţi. O să 
vezi şi Domnia Ta trapezăria mare. Peste tot întăriturile 
sunt straşnice, cum nu se mai află nicăieri. Nici o ghiulea 
de piatră, oricât de mare ar fi, nu dărâmă asemenea ziduri. 
E drept, mai mare dragul să priveşti... 


Zyndram era atât de vesel când povestea, încât Macko 
se uită mirat la el şi-l întrebă: 

— Dar bogăţiile şi rânduiala, oştirea şi musafirii le-aţi 
văzut? 

— Ne-au arătat totul chipurile din ospitalitate, dar în 
fond, ca să ne descurajeze. 

— Da, şi? 

—Cu ajutorul lui Dumnezeu, de va fi război, o să-i 
alungăm hăt peste munţi şi peste mări, acolo de unde au 
venit. 

Macko, uitând într-o clipită de boală, mai că zvâcni în 
picioare de uimire: 

—Cum aşa, Domnia Ta? exclamă. Se spune că ai 


mintea ageră... că mie mai că mi-a venit rău, când le-am 
văzut puterea... Pentru Dumnezeu, după ce vezi? 


Aici, se întoarse spre nepot: 
— Zbyszko, porunceşte să pună pe masă vinul pe care 


ni l-au adus. Luaţi loc, Luminăţiile Voastre, şi vorbii, 
fiindcă nici un doftor n-o să găsească un leac mai bun ca 
acesta pentru boala mea. 


Zbyszko, la rândul lui foarte curios, aduse el însuşi 
urciorul cu vin şi paharele, după care se aşezară în jurul 
mesei şi de Maszkowice începu să vorbească astfel: 

— Întăriturile nu înseamnă nimic, pentru că ce-i făcut 
de mâna omului, tot de ea poate fi şi dărâmat. Ştiţi ce ţine 
cărămizile legate una de alta? Varul! Dar pe oameni? 
Dragostea. 

— Pe rănile Mântuitorului, Domnia Ta, îţi curge numai 
miere din gură, strigă Macko. 

lar Zyndram se bucură în inima lui de această laudă şi 
urmă: 

— Dintre oamenii de aici, unul are ostatic la noi un 
frate, altul un fiu, ăsta o rudă, ăla un ginere ori pe 
altcineva. Comturii de la hotar le poruncesc să vină la noi 
să tâlhărească, aşa că nu puţini sunt răpuşi sau prinşi de ai 

noştri. Şi pentru că oamenii au aflat de schimbul de 
ostatici convenit între rege şi maestru, s-au grăbit să vină 
la noi cu noaptea în cap să ne dea numele prinşilor, pe 
care pisarul nostru le-a scris. Cel dintâi a fost un dogar de 
pe aici, un orăşean bogat, neamţ cu casă în Malborg, care 
la sfârşit ne-a spus: „Aş putea să-i fiu de folos regelui şi 
regatului vostru şi altfel, nu i-aş da numai averea, ci şi 
capul”. Am refuzat, gândind că e vreo iudă. Dar după 
aceea, vine un preot de lângă Oliwa, se roagă pentru 
fratele lui şi ne spune: „Este adevărat, Domnia Ta, că veţi 
porni cu război asupra stăpânilor noştri prusieni? Pentru 
că aici, tot poporul, când rosteşte: «Vie împărăţia Ta», se 
gândeşte la regele Poloniei”. Pe urmă a fost vorba de doi fii 
de şlahtici, vasali de lângă Sztum; apoi au mai venit 
negustori din Gdansk, meseriaşi, a fost unul care toarnă 
clopote la Kwidzyn, au fost o grămadă de oameni şi toţi 
ne-au spus acelaşi lucru. 


Aici, Zyndram se opri, se ridică, cercetă dacă nu 
asculta cineva la uşă şi întorcându-se, sfârşi cu glasul 
coborât: 

—Am întrebat şi eu de multe şi de toate. În toată 
Prusia, teutonii sunt urâţi de preoţi, şlahtici, orăşeni şi 
ţărani. Şi-i urăşte nu numai acest popor care vorbeşte 
limba noastră sau pe cea prusiană, dar până şi nemţii. Cine 
trebuie să-i slujească, îi slujeşte de nevoie, dar şi ciuma le 
este mai dragă decât teutonul. Asta e... 

—Da, dar ce legătură are asta cu puterea teutonă? 
întrebă Maćko neliniştit. 

Zyndram îşi mângâie fruntea lată cu mâna, se gândi un 
răstimp, căutând parcă o comparaţie, şi la urmă zâmbi şi 
întrebă: 

— Domnia Ta ai luptat vreodată în arenă? 


— Fără îndoială şi nu numai o dată, răspunse Maćko. 

— Şi ce crezi? Nu cade de pe cal de la prima izbitură 
cavalerul, fie el şi cel mai puternic, care are chinga de la 
şa şi de la scări tăiată? 

— Negreşit! 

— Păi, vezi: Ordinul este un astfel de cavaler. 

— Pentru Dumnezeu! strigă Zbyszko. Nici într-o carte 
nu citeşti mai bine! 

Mişcat, Macko rosti cu glasul puţin tremurător: 

—Să te răsplătească Dumnezeu. Domnia Ta, cred că 
armurierul trebuie să facă un coif anume pentru capul 
Domniei Tale, că unul de-a gata nu există nicăieri. 


Capitolul XXXV 


MACKO ŞI ZBYSZKO VOIAU SĂ PLECE numaidecât de la 
Malborg, dar în ziua când Zyndram de Maszkowice le 
întremase sufletele, nu plecară, deoarece la Castelul Inalt 
avu loc un prânz, apoi o cină în cinstea solilor şi a 
oaspeţilor, la care Zbyszko fusese poftit ca un cavaler al 
regelui, iar pe lângă el şi Macko. Mai puţini oaspeţi 
participară la prânzul din marea trapezărie splendidă, 
luminată de zece ferestre, a cărei boltă se sprijinea, 
printr-o artă mai rar întâlnită, pe o singură coloană. Afară 
de cavalerii regelui, se aşezară la masă dintre străini doar 
un singur graf din Suabia şi unul din Burgundia, care, deşi 
supus al unor stăpânitori puternici, venise să împrumute 
bani de la Ordin în numele lor. Dintre localnici, alături de 
maestru, luară parte la prânz patru dregători socotiți 
stâlpii Ordinului, adică marele comtur, mai marele milelor, 
şambelanul şi ajutorul de vistiernic. Al cincilea stâlp, 
mareşalul, era plecat în campania împotriva lui Witold. 

Cu toate că Ordinul depusese jurământul sărăciei, se 
mânca din talere de aur şi argint şi se bea vin de 
Malmazia, întrucât maestrul voia să-i uimească pe solii 
polonezi. Dar pe lângă mulţimea felurilor de mâncare şi a 

băuturilor, oaspeţii se simțeau stingheriţi întrucâtva din 
cauza greutăților de vorbire şi a gravităţii cu care trebuiau 
să se poarte. Cina, în schimb, din uriaşa trapeză 
mănăstirească (Convents Remter), fu mult mai veselă, 
deoarece veniră tot sfatul şi toţi oaspeţii care nu plecaseră 
încă împotriva lui Witold cu oastea mareşalului. Veselia nu 
fu întreruptă de nici o dispută sau gâlceavă. Într-adevăr, 
cavalerii străini, prevăzând că vor trebui să lupte odată şi 
odată cu polonezii, nu-i priveau cu ochi buni, dar teutonii 
le spuseseră dinainte că trebuie să-şi păstreze liniştea şi-i 
rugaseră foarte mult să nu-şi piardă cumpătul, temându-se 
să nu jignească în persoana solilor pe rege şi întreg 
regatul. Dar chiar şi în această situaţie se arătă 
reaua-voinţă a Ordinului, fiindcă îşi preveniră ospeţii 
împotriva impulsivităţii polonezilor: „când sunt afumaţi, 
pentru orice vorbă mai aspră, sunt gata să-ţi smulgă barba 
sau să înfigă cuțitul în tine”. De aceea, mai târziu oaspeţii 
rămaseră miraţi de blândeţea şi a lui Powala de Taczew, şi 
a lui Zyndram de Maszkowice, iar cei mai mintoşi, bănuiră 
că nu obiceiurile poloneze sunt grosolane, ci limbile 
teutonilor erau rele şi otrăvite. 

Câte unii, obişnuiţi cu petrecerile pline de fast de la 
curţile elegante din Apus, n-aveau nici o idee prea grozavă 
despre obiceiurile aceloraşi teutoni, deoarece la acest 
ospăț se adusese o orchestră mult prea zgomotoasă, la 
care se adăugau cântecele necioplite ale trubadurilor, 
glumele nesărate ale bufonilor, ţopăiturile urşilor şi ale 
fetelor desculţe. Iar când se mirară de prezenţa femeilor la 
Castelul Inalt, părea că se renunţase de mult la această 
interdicţie şi însuşi marele Winrych Kniprode dansase aici 
la vremea lui cu frumoasa Maria von Alfleben. Fraţii îi 
lămuriră că, într-adevăr, femeile n-au voie să locuiască la 
Castel, dar pot veni la trapeză la ospeţe, şi că anul trecut 
soţia prinţului Witold, care locuise în Pulberăria pregătită 
regeşte în Turnul de Apărare, venea în fiecare zi aici să 
joace „dame”, ale cărei piese de aur i se dăruiau în fiecare 
seară. 


786 


Se jucară şi acum nu numai „dame” şi şah, dar şi 
zaruri; mai mult chiar decât se discută, din cauza 
orchestrei sau a cântecelor care acopereau totul. Totuşi, în 
hărmălaia generală se mai întâmplau şi momente de linişte 
şi Zyndram de Maszkowice, folosindu-se de o asemenea 
clipă, prefăcându-se că nu ştie nimic, îl întrebă pe marele 
maestru dacă supușii din toate ţinuturile ţin foarte mult la 
Ordin. 

Konrad von Jungingen răspunse: 

— Cine ţine la Cruce, trebuie să ţină şi la Ordin. 

Răspunsul le plăcu şi călugărilor, şi oaspeţilor, aşa că 
începură să-l laude, iar el, bucurându-se, îşi urmă vorba: 

— Cine-i prieten cu noi, aceluia îi este bine sub noi, dar 


pentru duşman n-avem decât două mijloace. 

— Care sunt acestea? întrebă cavalerul polonez. 

— Poate că Domnia Ta nu ştii că eu cobor din odăile 
mele în această trapeză printr-o scară din zid, iar lângă 
scara asta se află o încăpere boltită în care, dacă te-aş 
conduce acolo, ai cunoaşte primul mijloc. 

— Chiar aşa! strigară fraţii. 

Iar cavalerul de Maszkowice ghici că maestrul vorbeşte 
de acel „turn” plin cu aur, cu care se lăudau teutonii, aşa 
încât cumpăni puţin şi răspunse: 

— Odinioară, ehei, foarte de mult, un împărat neamt i-a 
arătat unui trimis de-al nostru care se numea Skarbek, o 
asemenea comoară şi i-a spus: „Eu am cu ce să-l bat pe 
stăpânul tău!” Iar Skarbek i-a aruncat un inel de aur şi i-a 
răspuns: „Poftim, aurul la aur trage, noi polonezii preferăm 
fierul...” Şi ştii, Luminăţia Ta ce-a fost pe urmă? Pe urmă a 
fost Hundsfeld... 

—Ce Înseamnă Hundsfeld? întrebară zece- 
cincisprezece cavaleri deodată. 

—Este numele unui câmp de bătălie, răspunse 
Zyndram liniştit, unde nimeni n-a fost în stare să-i 

îngroape pe nemți, aşa că până la urmă i-au îngropat 
câinii. 

Atât cavalerii, cât şi fraţii călugări se tulburară auzind 
acest răspuns şi nu mai ştiură ce să zică, iar Zyndram de 
Maszkowice adăugă ca un fel de încheiere: 

— Cu aurul nu faci nimic împotriva fierului. 


— Păi cum! strigă maestrul, al doilea mijloc al nostru e 
fierul. Domnia Ta ai văzut în Turnul de Apărare atelierele 
de armurărie. Acolo, bat ciocanele ziua şi noaptea, iar 
platoşe şi paloşe ca ale noastre nu mai sunt pe lume. 

Dar la acestea, Powała de Taczew întinse mâna spre 
mijlocul mesei, luă un tesac lung de un cot şi mai lat deo 
jumătate de palmă, care slujea la tăierea cărnii, îl răsuci cu 
uşurinţă ca pe un pergament, îl ridică în sus, în aşa fel ca 
să-l vadă cu toţii, apoi i-l dădu maestrului. 

— Dacă şi paloşele sunt tot din fier din ăsta, spuse, n-o 
să faceţi mare lucru cu ele. 

Şi zâmbi bucuros de sine, iar clericii şi laicii aproape că 
se ridicară de pe locurile lor şi se strânseră grămadă în 
jurul marelui maestru, după care îşi trecură unul altuia 
tesacul răsucit în formă de trâmbiţă, dar tăcură cu toţii, 
încremeniţi de atâta putere. 

— Pe capul Sfântului Liboriusz! strigă maestrul în cele 
din urmă, ai mâini de fier, Domnia Ta. 

Iar graful din Burgundia adăugă: 

—Ba chiar mai tari decât fierul. A răsucit tesacul de 
parcă a fost din ceară. 

— Nici măcar nu i s-au îmbujorat obrajii! strigă unul 
dintre fraţi. 

— Pentru că, răspunse Powala, poporul nostru este 
simplu, nu are atâta bogăţie şi o viaţă atât de uşoară, cum 
văd aici, dar e vânjos. 

Acum se apropiară de el cavalerii italieni şi francezi şi 
începură să-i vorbească în limba lor răsunătoare, despre 

care bătrânul Macko spunea că sună ca şi când ai lovi 
două talgere de zinc. Îi admirară puterea, iar el ciocni cu 
ei şi răspunse: 

— Pe la noi se fac de multe ori asemenea lucruri pe la 
ospeţe, ba, se întâmplă ca uneori să-l răsucească şi vreo 
fată, dacă tesacul este mai mic. 


Dar nemţii, cărora le plăcea să se laude faţă de străini 
cu statura şi puterea lor, se ruşinară şi-i cuprinse mânia, 
aşa că bătrânul Helfenstein se porni să strige din celălalt 
capăt al mesei: 

— Ruşine nouă! Frate Arnold von Baden, arată-le că 
nici oasele noastre nu sunt făcute din lumânările de la 
biserică! Daţi-i un tesac! 

Slujitorii îi aduseră îndată tesacul şi-l puseră înaintea 
lui Arnold, dar el, fie că se pierdu cu firea în faţa atâtor 
martori, fie că avea mai puţină putere în mâini, îl îndoi 
doar pe jumătate, dar nu fu în stare să-l răsucească. 

Aşa că nu puţini dintre oaspeţii străini, cărora teutonii 
le şoptiseră de multe ori că la iarnă va izbucni războiul cu 
regele Jagielto, căzură adânc pe gânduri şi îşi amintiră în 
această clipă că în ţara asta iarna este foarte geroasă şi că 
poate ar fi mai bine să se întoarcă acasă cât mai au timp, 
sub cerul mai blând al castelului natal. 

Şi era ciudat, deoarece asemenea gânduri începură să 
le treacă prin minte în luna iulie, când era vreme frumoasă 
şi călduri mari. 


Capitolul XXXVI 


LA PŁOCK, ZBYSZKO ŞI MACKO nu mai găsiră pe nimeni la 
curte, fiindcă prinţul şi prinţesa, împreună cu cei opt copii 
ai lor, plecaseră în vizită la Czersk, unde-i poftise prinţesa 
Anna Danuta. Despre Jagienka aflară de la episcop că avea 
să rămână la Spychow alături de Jurand până la moartea 

lui. Aceste veşti le erau la îndemână, pentru că şi ei voiau 
să treacă pe la Spychów. Maćko ridică în slăvi bunătatea 
Jagienkăi, care preferase să se ducă la un muribund, deşi 
nu-i era nici măcar rudă, în locul petrecerilor de la Czersk, 
unde nu aveau cum să ducă lipsă de jocuri şi distracţii. 
-—Poate că a făcut asta şi pentru ca să nu se 


încrucişeze pe drum cu noi, îşi dădu cu părerea bătrânul 
cavaler. N-am mai văzut-o de mult şi mă bucur s-o 
întâlnesc, fiindcă ştiu că şi ea ţine la mine. Cred că a mai 
crescut mult şi trebuie să fie şi mai frumoasă ca înainte. 

La care Zbyszko: 

— S-a schimbat grozav. Frumoasă a fost întotdeauna, 
dar mi-o aminteam ca pe o fată simplă, iar acum... e 
potrivită şi pentru încăperile regale. 

—Atât ţi s-a părut de schimbată? Neamul «i, 
Jastrzebiec de la Zgorzelice, e tare vechi şi în timp de 
război au deviza „La nuntă!” 

Urmă o clipă de tăcere, apoi bătrânul cavaler, continuă 
iarăşi: 

—Vrea să se întoarcă la Zgorzelice, cum ţi-am mai 
spus. 

— Pe mine m-a mirat şi plecarea ei de acolo. 

—A vrut să-l îngrijească pe abatele bolnav, de care 
n-avea cine să vadă. Pe lângă asta, se mai temea de Cztan 
şi de Wilk, şi chiar eu i-am spus că fraţii ei vor fi mai în 
siguranţă fără ea decât cu ea. 

— Aşa e, n-aveau cum să năpăstuiască nişte orfani. 

Macko se îngândură. 

—Dar acolo nu s-au răzbunat oare pe mine că am 
adus-o încoace, iar din Bogdaniec o mai fi rămas ceva 
întreg, Dumnezeu ştie? Nu ştiu nici dacă, întorcându-mă, 
voi mai fi în stare să mă apăr. Ei sunt tineri şi puternici, iar 
eu sunt bătrân. 

—Ei, asta s-o spui Domnia Ta unuia care nu te 
cunoaşte, răspunse Zbyszko. 

De bună seamă, Macko nu vorbea prea serios, căci se 
gândea la altceva, dar deocamdată dădu numai din mână. 

—Dacă nu m-aş fi îmbolnăvit la  Malborg, 
treacă-meargă! continuă. Dar o să mai vorbim despre asta 
la Spychow. 

Şi a doua zi după popasul de o noapte la Ptock, porniră 
spre Spychow. 

Zilele erau luminoase, drumul uscat, uşor şi lipsit de 
primejdie, fiindcă din cauza ultimelor negocieri, teutonii 
opriseră jafurile de la hotar. De altfel, cei doi cavaleri 
făceau parte dintre călătorii de care tâlharii era mai bine 
să se ţină departe, decât să-i atace, aşa că merseră repede 
şi a cincea zi după plecarea de la Płock, ajunseră fără 
greutate, într-o dimineaţă, la Spychów. Jagienka, care se 
legase de Maćko ca de cel mai bun prieten din lume, îl 
întâmpină aproape ca pe un tată, iar el, deşi nu se pierdea 
cu firea din orice, se înduioşă totuşi de bunăvoința fetei 
îndrăgite şi când, ceva mai târziu, Zbyszko, după ce 
întrebă de Jurand, se duse la el şi la răposata lui, bătrânul 
cavaler răsuflă adânc şi spuse: 

— Ehei, pe cine Dumnezeu a vrut s-o ia, a luat-o, iar pe 
cine a vrut s-o lase, a lăsat-o, dar socotesc că s-a sfârşit cu 
truda şi călătoriile noastre pe unde a înţărcat dracu’ copiii. 

lar după o clipă, adăugă: 

— Hm, pe unde nu ne-a purtat Dumnezeu în anii din 
urmă! 

—Dar pe Domnia Ta te-a ocrotit mâna Domnului, 
răspunse Jagienka. 

— Adevărat, m-a ocrotit, deşi sincer vorbind, e timpul 
să mă duc acasă. 

— Trebuie să mai rămânem aici cât trăieşte Jurand, zise 
fata. 

— Dar ce se întâmplă cu el? 

— Se uită în sus şi râde; cred că vede raiul, iar acolo pe 
Danuska. 

— Tu ai grijă de el? 

— Am, dar preotul Kaleb zice că şi îngerii au grijă de el. 
Ieri, gospodina de aici a văzut doi. 

— Lumea vorbeşte, spuse Maćko, că şlahticului îi stă 
cel mai bine să moară pe câmpul de luptă, dar aşa cum se 
stinge Jurand, e bine şi în pat. 

—Nu mănâncă şi nu bea nimic, râde doar întruna, 
adăugă Jagienka. 

— Hai la el. Zbyszko trebuie să fie şi el acolo. 

Dar Zbyszko zăbovise puţin la Jurand, care nu mai 
recunoştea pe nimeni, şi se dusese la sicriul Danusiei în 
criptă. Stătu aici până când veni bătrânul Tolima să-l 
cheme la masă. În timp ce ieşea, observă la lumina torţei 
că pe sicriu erau o mulţime de cununiţe de albăstrele şi de 
gălbenele, iar împrejur podeaua de lut era curată şi 
presărată cu obligeană, calcea calului şi flori de tei, care 
răspândeau arome de miere. Inima i se umplu de duioşie şi 
întrebă: 

— Cine aduce flori la sicriu? 

—Jupâniţa de Zgorzelice, răspunse Tolima. 

Tânărul cavaler nu zise nimic, dar puţin mai târziu, 
când o văzu pe Jagienka, îi căzu la picioare, i le îmbrăţişă 
şi strigă: 

— Dumnezeu să te răsplătească pentru bunătatea ta şi 
florile Danuskăi. 

Şi spunând acestea, izbucni în hohote de plâns, iar ea îi 
luă capul în mâini, ca o soră care vrea să-şi mângâie 
fratele mai mic, şi spuse: 

— Of, dragă Zbyszko, cât aş vrea să te liniştesc mai 
mult! 

După care, lacrimile începură să i se scurgă din ochi. 

Capitolul XXXVII 


JURAND ÎŞI DĂDU SUFLETUL DUPĂ CÂTEVA ZILE. O 
săptămână întreagă preotul Kaleb făcu slujbe lângă trupul 
fără viaţă, care nu începu să putrezească, aşa că toți 
văzură în asta o minune a lui Dumnezeu, şi o săptămână 
întreagă se perindară oaspeţii pe la Spychów. După aceea, 
urmară zile de linişte, cum se întâmplă de obicei după 
înmormântări. Zbyszko se ducea deseori în criptă, iar 
uneori cu arbaleta în pădure, deşi nu trăgea cu săgeți în 
animale şi mergea aşa, ca să uite de el, până într-o seară, 
când intră în odaia în care se aflau fetele împreună cu 
Macko şi Hlawa şi spuse pe neaşteptate. 

— Ascultaţi ce vreau să vă spun! Tristeţea nu foloseşte 
nimănui, de aceea este mai bine să vă întoarceţi la 
Bogdaniec şi la Zgorzelice decât să staţi aici. 

Se aşternu tăcerea şi toţi înţeleseră că vor discuta 
lucruri însemnate, astfel că Macko spuse într-un târziu: 

—E mai bine pentru noi, dar e mai bine şi pentru tine. 


Zbyszko scutură din cap. 
— Nu! răspunse, o să mă întorc şi eu la Bogdaniec cu 


voia lui Dumnezeu, dar acum am alt drum de făcut. 

— Mde! strigă Maćko. Eu am spus că s-a sfârşit, dar se 
vede că nu s-a sfârşit! Zbyszko, ai frică de Dumnezeu! 

— Doar ştii că am jurat. 

— Asta-i pricina? Dacă Danuska nu mai este, nu mai 
sunt nici jurămintele tale. Moartea ei te-a dezlegat de ele. 

— M-ar fi dezlegat moartea mea, dar nu a ei. Eu l-am 
jurat lui Dumnezeu pe onoarea mea de cavaler! Domnia Ta 
ce vrei să fac? Am jurat pe onoarea mea de cavaler! 


Fiecare cuvânt despre onoarea de cavaler făcea o 
impresie aproape magică asupra lui Maćko. În viaţă, afară 

de poruncile lui Dumnezeu şi ale bisericii, nu se mai 
condusese decât după alte câteva principii, de la care nu 
se abătuse niciodată. 

—Eu nu te îndemn să nu-ți respecţi jurământul, îi 
răspunse. 

— Dar ce vrei să-mi spui? 

— Vreau să-ţi spun că eşti încă tânăr şi ai destul timp 
pentru toate. Acum, hai cu noi; te odihneşti, scapi de jale şi 
durere, şi pe urmă o să pleci unde pofteşti. 

— Domnia Ta, îţi mărturisesc ca la spovedanie, îi 
destăinui Zbyszko. Călăresc, vezi şi Domnia Ta, ori de câte 
ori e nevoie, vorbesc, mănânc şi beau ca oricare om, dar îţi 
spun sincer că înlăuntrul meu, în sufletul meu, nu sunt în 
stare de nimic. În mine nu există nimic, afară de durere şi 
lacrimi amare care-mi curg singure din ochi. 

— Atunci, printre străini îţi va fi şi mai rău. 

—Nu cred! se împotrivi Zbyszko. Dumnezeu mă vede, 
la Bogdaniec mi-aş pierde minţile. Dacă-ţi spun că nu pot, 
nu pot! Am nevoie de război, pentru că în luptă uiţi mai 
uşor. Simt că dacă-mi voi îndeplini legământul, voi putea 
să-i spun acelui suflet mântuit îndată: am împlinit tot ce 
ţi-am promis, şi abia atunci mă va elibera. Înainte, însă, 
nu! N-o să mă ţii nici legat la Bogdaniec... 

După aceste cuvinte, în odaie se lăsă tăcerea şi se mai 


auzea doar zbârnâitul muştelor ce zburau pe sub tavan. 

— Decât să înnebunească la Bogdaniec, mai bine să 
plece, rosti într-un târziu Jagienka. 

Macko îşi puse amândouă mâinile după ceafă, cum 
avea obiceiul în momentele de cumpănă, apoi oftă adânc şi 
spuse: 

— Ei, Dumnezeule atotputernic!... 

Iar Jagienka îşi continuă vorba: 

— Zbyszko, jură că dacă Dumnezeu te va păstra în 

viaţă, n-o să rămâi acolo şi o să te întorci aici la noi. 

—De ce să nu mă întorc? O să mai trec şi pe la 
Spychow, dar n-am să rămân aici. 

— Pentru că, urmă fata cu glasul mai încet, dacă te 
gândeşti la sicriu, o să ţi-l aducem la Krzesnia... 

—]Jagus! Nu se mai putu abţine să nu răbufnească 
Zbyszko. 


Şi, mişcat până la lacrimi, îi căzu recunoscător la 
picioare. 


Capitolul XXXVIII 


BĂTRÂNUL CAVALER ŢINEA NEAPĂRAT să-l însoţească pe 
Zbyszko până la oastea prinţului Witold, dar acesta nu 
acceptă în ruptul capului. Se încăpăţână să plece singur, 
fără însoțitori, fără care de povară, doar cu trei slujitori 
călare, dintre care unul avea să ducă proviziile, al doilea 
armura şi veşmintele, iar al treilea pieile de urs pentru 
dormit. În zadar Jagienka şi Macko îl implorară să-l ia cu 
sine măcar pe Hlawa, scutierul care făcuse dovada puterii 
şi credinţei sale. O ţinu una şi bună, spunând că trebuie să 
uite de durerea care-l macină, iar prezenţa scutierului i-ar 
fi adus aminte tocmai de tot ce fusese şi trecuse. 

Dar încă înainte de plecarea lui, avură loc discuţii 
aprinse, legate de viitorul Spychâwului. Maćko îl sfătui să 
vândă proprietatea. Susţinu că este o moşie nefericită care 
nu adusese nimănui nimic, afară de nenorociri şi suferinţă. 
La Spychow, erau tot felul de bogății, începând cu banii şi 
sfârşind cu armurile, caii, veşmintele, cojoacele, pieile 
scumpe, lucrurile de preţ şi cirezile, aşa că Macko îşi 
dorea în sufletul lui ca toată această avuţie să ajute 
reşedinţa de la Bogdaniec, care-i era cea mai dragă dintre 

toate celelalte moşii. Se sfătuiră deci îndelung, dar 
Zbyszko nu acceptă nicidecum să vândă. 
— Cum aş putea eu, întrebă, să-i vând osemintele lui 


Jurand? Aşa o să-l răsplătesc pentru tot binele pe care mi 
l-a făcut? 

—Ţi-am făgăduit să-ţi aducem acolo sicriul Danusiei, 
răspunse Macko, am putea să-l aducem şi pe al lui Jurand. 

—Nu se poate! Aici e cu părinţii lui, iar la Krzesnia i-ar 
fi urât singur. Dacă o luaţi pe Danusia, îl veţi despărţi de 
copila lui, iar dacă-l aduceţi şi pe el, vor rămâne singuri 
părinţii lui. 

— Pentru că tu uiţi că Jurand îi vede în fiecare zi pe toţi 
în rai, iar părintele Kaleb zice că el se află în rai, răspunse 
bătrânul cavaler. 

Dar preotul Kaleb, care-i ţinea partea lui Zbyszko 
spuse: 

— Sufletul este în rai, dar trupul este pe pământ până 
în ziua Judecăţii de apoi. 

Maćko medită puţin şi urmându-şi firul gândurilor, 
adăugă: 

—Da, dar cred că Jurand n-o să-i vadă şi pe cei care 
n-au fost mântuiţi, altfel nu se poate. 

— Ce rost are să discutăm noi sentinţa dumnezeiască! 
răspunse Zbyszko. Ferească Dumnezeu să aduci un om 
străin să stăpânească peste sfintele oseminte. Mai bine îi 
las pe toţi aici şi nu mai vând Spychow, de-ar fi să-mi ofere 
şi un principat pe el. 

După aceste cuvinte, Macko înţelese că n-are ce face, 
fiindcă îi cunoştea încăpăţânarea nepotului şi i-o admira ca 
pe tot ce ţinea de firea tânărului. 

Aşadar, după o clipă, zise: 

— Mi-o spune un om fără experienţă, dar are dreptate. 

Şi se posomori, fiindcă totuşi nu ştia ce să facă. 

Dar Jagienka, care tăcuse până atunci, propuse altceva: 

—Dacă s-ar găsi un om cumsecade care să 
administreze sau să ia în arendă Spychow, ar fi cum nu se 
poate mai bine. Ar fi grozav să-l ia cineva în arendă, pentru 
că n-aţi mai avea nici o grijă şi ar veni şi ceva bani. Ce 
ziceţi de Tolima?... E bătrân şi se pricepe mai mult la 
război decât la gospodărie, dar mai este şi părintele Kaleb? 


— Dragă jupâniţă! răspunse preotul Kaleb, şi eu, şi 
Tolima avem nevoie mai mult de pământul care să ne 
acopere, decât de cel pe care mergem. 

Şi spunând acestea, se întoarse spre Tolima: 

— Aşa-i, bătrâne? 

Tolima îşi făcu mâna pâlnie la urechea ascuţită şi 
întrebă: 

— Despre ce este vorba? Iar când i se repetă mai tare, 
zise: 

—Vorbă sfântă. Eu nu sunt bun pentru gospodărie! 
Baltagul ară mai adânc decât plugul... Mai degrabă mi-aş 
răzbuna stăpânul şi pe copila lui. 

Şi întinse mâinile slabe şi vânoase, cu degetele 
încovoiate ca ghearele unei păsări de pradă, după care, 
îndreptându-şi capul ca un bot de lup către Macko şi 
Zbyszko, adăugă: 

— Domniile Voastre, luaţi-mă să lupt împotriva 
nemților, asta-i slujba mea! 

Şi avea dreptate. Îl ajutase destul pe Jurand să-şi 
strângă averea, dar numai cu prada de război, nu cu 
gospodăria. 

Deci Jagienka care în tot acest răstimp chibzuise ce să 
mai spună, adăugă iarăşi: 

— Aici ar fi nevoie de un om tânăr şi fără frică, fiindcă 
hotarul teuton nu e departe; unul care nu numai să nu se 
ascundă de nemți, ba chiar să-i şi caute. Iată de ce cred că 
unul ca Hlawa ar fi tocmai potrivit... 

—la uitaţi-vă ce ne mai sfătuieşte! se minună Maćko, 
căruia, deşi ţinea la Jagienka, nu-i plăcea ca în astfel de 
treburi să se amestece o femeie, şi încă una nemăritată. 


Dar cehul se ridică de pe laviţa pe care şedea şi zise: 
— Dumnezeu mi-e martor că aş prefera să merg la 


război cu stăpânul Zbyszko, pentru că am dezbrăcat deja 
câţiva nemți şi s-ar mai putea întâmpla... Dar dacă tot 
trebuie să rămân, aş rămâne aici... Tolima îmi este prieten 
şi el mă ştie... Hotarul teuton este aproape, ei şi? Tocmai 
asta e! De ce e nevoie să mă tem eu de ei, n-au decât să se 
teamă ei de mine. Să mă ferească Dumnezeu să vă 
nedreptăţesc cu ceva în gospodărie în folosul meu. 
Stăpâna să pună mărturie pentru mine, că ştie că aş 
prefera să mor de o sută de ori decât să-i arăt ochii 
mincinoşi... La gospodărie mă pricep atât cât am învăţat la 
Zgorzelice, dar socotesc că aici trebuie să trudesc mai 
mult cu baltagul şi paloşul, decât cu plugul. Şi îmi convine 
şi mie, deşi, da... mă rog, să rămân aici... 

—Atunci ce? îl grăbi Zbyszko. De ce mai stai la 
îndoială? 

Hlawa se tulbură şi se bâlbâi mai departe: 

— Dar dacă stăpâna va pleca, o să plece şi toţi ceilalţi. 
Fie luptă, fie gospodărie, tot e bine, dar să trudesc 
singur... fără nici un ajutor. Mi s-ar uri grozav fără stăpână 
şi fără... asta, cum tocmai voiam să spun... şi cum stăpâna 
n-a mers singură prin lume... cum să nu mă ajute şi pe 
mine nimeni... ştiu eu!... 

— Ce vrea să zică flăcăul ăsta? întrebă Macko. 

—Ai mintea ageră, Domnia Ta, şi încă nu ţi-ai dat 
seama, răspunse Jagienka. 

— Cum aşa? 

În loc să-i răspundă, fata i se adresă scutierului: 

—Dar dacă ar rămâne şi Anula aici cu tine, te-ai 

descurca? 

La acestea, cehul se prăpăstui la picioarele ei, de se 
ridică praful din podea. 

— M-aş descurca şi în iad cu ea! strigă, îmbrăţişându-i 
picioarele. 

Auzind acest strigăt, Zbyszko se uită uluit la scutier, 
întrucât nu ştia şi nu ghicise nimic mai înainte, iar Macko 
se mira şi el că o femeie înseamnă atât de mult în viaţa 
omului, întrucât cu ea sau fără ea, un lucru poate să 
izbândească sau dimpotrivă. 

— Dumnezeu e milostiv, mormăi, că pe mine nu mă mai 
interesează. 

Cu toate acestea, Jagienka, întorcându-se din nou spre 
Hlawa, spuse: 

— Atunci, trebuie să aflăm dacă Anula se descurcă şi ea 
cu tine. 

Şi o chemă pe Sieciechowna, iar aceasta veni ştiind sau 
ghicind se vede despre ce este vorba, fiindcă intră 
acoperindu-şi ochii cu braţul şi capul plecat, astfel că i se 
mai vedea numai cărarea din părul pe care o rază de soare 
îl făcea şi mai strălucitor. Mai întâi, se opri în prag, apoi se 
repezi la Jagienka, îi căzu la picioare şi îşi ascunse faţa în 
faldurile rochiei. 

Cehul îngenunche şi el alături de ea şi o rugă pe 
Jagienka: 

— Binecuvântează-ne, stăpână. 


Capitolul XXXIX 


A DOUA ZI, SOSI ŞI CLIPA PLECĂRII LUI ZBYSZKO. El şedea 
într-o şa înaltă pe un cal mare de luptă, iar toţi ceilalţi se 
adunaseră în jurul lui. Jagienka, stând lângă scară, îşi 
înălța în tăcere spre tânăr ochii ei albaştri şi trişti, vrând 

parcă să-şi sature privirea cu vederea lui. Macko împreună 
cu preotul Kaleb se aflau lângă cealaltă scară, iar aproape 
de ei, scutierul şi Anulka. El îşi întorcea capul când într-o 
parte, când în cealaltă, schimbând cu fiecare puţine 
cuvinte, cum se spun de obicei înainte de a pleca într-o 
călătorie lungă: „Rămâneţi sănătoşi!” „Dumnezeu să te 
călăuzească!” „E timpul!” „Ehei, e timpul!” îşi luase 
rămas-bun mai înainte de la toţi şi de la Jagienka, căreia îi 
îmbrăţişase genunchii, mulţumindu-i pentru bunăvoință. 
lar acum, când privea la ea de pe şaua înaltă de cavaler, 
dorea să-i mai spună încă un cuvânt bun, căci ochii ei 
ridicaţi şi faţa îi spuneau atât de limpede: „Să te întorci!” 
că i se umplea inima de recunoştinţă. 

Şi ca şi când i-ar fi răspuns la vorbirea ei mută, îi zise: 

—Jagus, tu îmi eşti ca o soră bună... Să ştii!... Altceva 
nu vreau să-ţi mai spun! 

— Ştiu. Să te răsplătească Dumnezeu. 

—Să ai grijă şi de unchiul. 

— Şi tu să-ţi aduci aminte. 

— Sigur, am să mă întorc, dacă nu voi pieri. 

—Să nu pieri. 

Odată, la Płock, când îi pomenise de campanie, îi 
spusese la fel: „Să nu pieri!” dar acum aceste cuvinte îi 
ieşiră mai din adâncul sufletului şi poate pentru a-şi 
ascunde lacrimile, se aplecă astfel că fruntea ei atinse o 
clipă genunchiul lui Zbyszko. 

In acest timp, slujitorii călare care ţineau caii de 
povară, gata de drum, începură să cânte: 


Inel, inel de aur, 

In veci nu se pierde, 
Corbul fetei i-l aduse, 
De pe câmpul verde. 


— La drum! porunci Zbyszko. 
—La drum. 

— Dumnezeu să te călăuzească! Maică Preasfântă!... 

Copitele tropăiră pe podul coborât, unul dintre cai 
nechează prelung, ceilalţi începură să sforăie şi ceata 
porni. 

Dar Jagienka, Macko, Tolima şi cehul cu soţia lui şi 
slujitorii care rămâneau la Spychow, ieşiră pe pod şi se 
uitară după cei care plecau. Preotul Kaleb făcu semnul 
crucii asupra lor multă vreme, iar când dispărură după 
tufişurile înalte de arin, rosti: 

— Semnul acesta îi va feri de rău. 

Iar Maćko adăugă. 

— Sigur, dar e bine că şi caii au sforăit grozav la 


plecare. 
* 


Dar nici ei nu mai rămaseră multă vreme la Spychów. 
După două săptămâni, bătrânul cavaler sfârşi toate 
treburile cu cehul care rămase ca arendaş, iar el însuşi, în 
fruntea unui şir de care înconjurate de slujitori înarmaţi, 
porni cu Jagienka spre Bogdaniec. Preotul Kaleb şi 
bătrânul Tolima nu priveau prea mulţumiţi la acele care, 
pentru că, la drept vorbind, Maćko cam prădase Spych6w, 
dar fiindcă Zbyszko îi dăduse puteri depline, nimeni nu 
cutezase să i se împotrivească. De altfel, ar fi luat şi mai 
mult, dacă nu l-ar fi ţinut de rău Jagienka, cu care se cam 
certase într-adevăr, dojenind-o pentru „mintea de femeie”, 
dar pe care o ascultase totuşi aproape în toate. 

Nu luară, însă, sicriul Danusiei, deoarece atâta vreme 
cât Spychow nu fusese vândut, Zbyszko preferase ca ea să 
rămână cu părinţii ei. 

Luară, în schimb, o mulţime de bani şi tot felul de 
bogății, în cea mai mare parte prădate cândva de la nemți 
în numeroase bătălii, pe care Jurand le purtase cu ei. De 
aceea, Macko, privind acum la carele de povară acoperite 
cu rogojini, se bucura în sufletul lui la gândul cum va ajuta 
şi va orândui totul la Bogdaniec. Această bucurie îi era 
otrăvită de teama că Zbyszko s-ar putea să fie răpus, dar 

cunoscând îndemânarea cavalerească a tânărului, nu-şi 
pierdea totuşi nădejdea că va reveni sănătos şi se gândea 
cu plăcere la acest moment. 

— Poate că Dumnezeu a vrut aşa, îşi spuse, ca mai întâi 
să capete Zbyszko Spychow, iar după aceea Moczydofy şi 
tot ce a rămas de la abate? Numai să se întoarcă şi el cu 
bine şi am să-i ridic la Bogdaniec un castel; atunci să 
vedem?... 

Aici, îşi aduse aminte că Cztan şi Wilk de Brzozowa mai 
mult ca sigur că nu-l vor primi prea bine şi va trebui să 
lupte cu ei, dar nu se îngrijora, aşa cum un cal bătrân nu 
se îngrijorează când trebuie să meargă la bătălie. Se 
înzdrăvenise de-a binelea, simţea putere în oase şi ştia că 
acestor bătăuşi, ameninţători într-adevăr, dar care nu 
aveau nici o pregătire, le va veni de hac. E drept, altceva îi 
spusese nu de mult lui Zbyszko, dar îi vorbise astfel doar 
pentru a-l convinge să se întoarcă. 

„Ehei! Eu sunt ştiuca, iar ei porcuşorii, se gândi, mai 
bine să nu se apropie de mine pe la cap!” 

În schimb, îl neliniştea altceva: Dumnezeu ştie când o 
să se întoarcă Zbyszko, iar afară de asta o socoteşte pe 
Jagienka numai ca pe o soră. Dacă şi fata se va uita la el 
tot ca la un frate şi nu va mai vrea să-i aştepte întoarcerea 
nesigură? 

Aşa că se întoarse către ea şi-i zise: 

— Ascultă, Jagna, nu-ţi vorbesc de Cztan şi de Wilk, 
pentru că sunt nişte neciopliţi şi nu ţi se potrivesc. Tu eşti 
acum o jupâniţă de la curte!... Dar pe lângă că ţi-a venit 
vremea!... Răposatul Zych încă îmi spunea că simţi voinţa 
lui Dumnezeu şi asta acum câţiva ani... De, ştiu şi eu! Se 
vorbeşte că dacă o fată se simte prea strânsă cu cununiţa, 
îşi caută şi singură pe cineva care să i-o ia de pe cap... Se 
înţelege că nu poate fi nici Cztan, nici Wilk... Dar tu ce 
crezi? 

— Ce vrei să mă întrebi, Domnia Ta? 

— Nu te căsătoreşti şi tu cu cineva? 

—Eu?... Eu o să mă fac călugăriţă. 

— Nu mai spune prostii! Şi dacă se întoarce Zbyszko? 

Dar ea scutură din cap: 

—Mă duc la mănăstire. 

— Ei, şi dacă te-ar îndrăgi? Dacă te-ar implora? 

La acestea, copila îşi întoarse faţa îmbujorată spre 
câmpuri, dar vântul, care bătea tocmai dinspre câmpuri, îi 
aduse lui Macko un răspuns abia şoptit: 

— Atunci, nu mă mai duc la mănăstire. 


Capitolul XL 


Zăboviră o vreme la Ptock, ca să pună rânduială în 
testamentul  abatelui, iar după ce făcură rost de 
documentele doveditoare, porniră mai departe fără să se 
odihnească prea mult pe drumul care era uşor şi fără 
primejdii, deoarece căldura mare uscase noroaiele, 
îngustase râurile, iar drumurile largi treceau printr-un 
tinut liniştit, locuit de oameni buni şi ospitalieri. Totuşi, de 
la Sieradz, prudentul Maćko repezi un slujitor la 
Zgorzelice să vestească sosirea lui şi a Jagienkăi, drept 
care Jaśko, fratele Jagienkăi le veni în întâmpinare până la 
jumătatea drumului în fruntea a douăzeci de argaţi 
înarmaţi şi-i conduse până acasă. 

Întâlnirea prilejui multă bucurie, bineţe şi strigăte, 
Jasko semănase întotdeauna cu Jagienka ca două picături 
de apă, dar o întrecuse în înălţime. Era un flăcău pe cinste: 
îndrăzneţ, vesel ca răposatul Zych, de la care moştenise 
pofta de a cânta mereu şi vioi ca o scânteie. Simţea că are 
o vârstă, putere şi se socotea bărbat, fiindcă îşi conducea 
slujitorii ca o căpetenie adevărată, iar ei îi îndeplineau 
fiecare poruncă într-o clipită, temându-se de prestigiul şi 
autoritatea lui. 

Maćko şi Jagienka rămaseră uimiţi, iar el se miră cu 
mare bucurie de frumuseţea şi obiceiurile alese ale surorii 
lui, pe care n-o mai văzuse de mult. Le spuse că tocmai se 
pregătea să se ducă la ea şi puţin a lipsit ca să nu-l 
găsească acasă, pentru că şi aşa avea nevoie să vadă 
lumea, să aibă de-a face cu oamenii, să deprindă 
îndeletnicirile de cavaler şi ici şi colo să găsească ocazia 
de a lupta cu călătorii mai de soi. 

—Să cunoşti lumea şi obiceiurile oamenilor, îi spuse 
Maćko, e un lucru bun, fiindcă te învaţă cum să te porţi în 
orice împrejurare, ce să spui şi îţi sporeşte înţelepciunea 
înnăscută. Cât despre luptă, e mai bine să-ţi spun eu că 
eşti prea tânăr pentru asta, decât vreun cavaler străin, 
care n-ar ezita să te ia în râs. 

— După râs, ar şi plânge, îi răspunse Jasko, dacă nu el, 
atunci soţia şi copiii lui. 

Şi privi cu îndrăzneală înainte, de parcă voia să le 
spună tuturor cavalerilor rătăcitori de pe lume: 
„Pregătiţi-vă de moarte”. Dar bătrânul cavaler de 
Bogdaniec îl întrebă: 

— Dar Cztan şi Wilk v-au lăsat în pace? Fiindcă ei se 
uitau cu ochi lacomi la Jagienka. 

— Ei, Wilk a fost ucis în Silezia. Voia să cucerească 
acolo un castel nemtesc şi l-a cucerit, dar pentru că l-au 
doborât de pe ziduri cu o bârnă, şi-a dat ultima suflare 
după două zile. 

— Păcat de el. A fost şi tatăl lui în Silezia să se bată cu 
nemţii care ne asupresc poporul acolo şi a adus multă 
pradă... Cel mai rău e să asediezi castele, pentru că nici 
armura şi nici iscusinţa cavalerească nu te ajută la nimic. 
Să dea Dumnezeu ca Witold să nu asedieze castele, ci să 
lupte cu teutonii la câmp deschis... Şi Cztan? Ce se mai 
aude despre el? 

Jasko începu să râdă: 

— Cztan s-a însurat! A luat de soţie pe fiica unui ţăran 
din Wysoki Brzeg vestită pentru frumuseţea ei. Hei, nu e 
numai frumoasă, ci şi descurcăreaţă, deoarece lui Cztan nu 
puţini preferă să-i lase calea liberă, iar ea îl bate peste 
botu-i păros şi îl duce de nas ca pe un urs în lanţ. 


Bătrânul cavaler se înveseli auzind acestea. 
—Īa uite la ea, toate femeile sunt la fel! Jagienka, şi tu 


o să fii tot aşa! Slavă Domnului că n-aţi avut necazuri cu 
aceşti doi bătăuşi, că mă şi mir cum de nu şi-au vărsat 
mânia asupra aşezării de la Bogdaniec. 

—Cztan a vrut, dar Wilk, care era mai cu minte, nu l-a 
lăsat. A venit la noi la Zgorzelice să întrebe ce s-a 
întâmplat cu Jagienka. l-am spus că a plecat să-l 
moştenească pe abate. Iar el zice: „Păi mie de ce nu mi-a 
spus Maćko nimic? La care eu: „Păi ce, Jagienka e a ta, ca 
să-ţi dea ţie socoteală?” şi el, după o clipă de gândire: 
„Este adevărat că nu este a mea”. Şi cum avea mintea 
ageră, se vede că şi-a dat seama numaidecât că pe Domnia 
Ta şi pe mine ne va câştiga de partea lui, dacă va apăra 
Bogdaniec împotriva lui Cztan. S-au bătut în duel la 
Ławica, lângă Piasków şi s-au vătămai unul pe celălalt, 
apoi s-au îmbătat de moarte, cum făceau de obicei. 

— Luminează-i, Doamne, sufletul lui Wilk! se rugă 
Macko. 


Şi răsuflă adânc, bucuros că nu va găsi la Bogdaniec 
alte pagube afară de cele pricinuite de absenţa lui. 

Într-adevăr, nu găsi; din contră, cirezile crescuseră, iar 
de la cele câteva iepe avea mânji de doi ani, unii 
neobişnuit de mari şi de puternici ca şi armăsarii frizieni 
de luptă. Paguba se adeveri doar în fuga câtorva prinşi, 
care puteau să se ducă doar în Silezia, iar acolo tâlharii 
cavaleri, nemți sau germanizaţi, se purtau mai rău cu ei 
decât şlahticii polonezi. Casa uriaşă, bătrână, se aplecase 
mult într-o parte. Podelele crăpaseră, pereţii şi tavanele se 

strâmbaseră, iar grinzile de zadă, vechi de peste două sute 
de ani, începuseră să putrezească. În toate odăile locuite 
cândva de neamul Grindină de la Bogdaniec, curgea apa în 
timpul ploilor torențiale de vară. Acoperişul se găurise şi 
pe alocuri crescuse muşchi verde şi roşcat. Toată casa 
parcă intrase în pământ şi arăta ca o ciupercă uriaşă, dar 
mucegăită. 

—Dacă era îngrijită, ar mai fi durat, pentru că a 
început să se strice nu prea de mult, îi spuse Macko 
bătrânului pădurar Kondrat, care supraveghease aşezarea 
în lipsa stăpânilor. 

Iar după o clipă: 

— Eu aş fi stat în ea până la moarte, dar Zbyszko vrea 
castel. 

— Pentru Dumnezeu! Castel? 

— Păi cum? 

Era gândul preferat al bătrânului să ridice un castel 
pentru Zbyszko şi copiii lui. Ştia că un şlahtic care nu mai 
locuieşte într-un conac obişnuit, ci în spatele unui şanţ de 
apărare cu palisadă şi turn de strajă, de unde priveşte 
împrejurimile, până şi vecinii „îl socotesc drept cineva” şi-i 
este mai uşor să se gândească la vreo dregătorie. Pentru 
el, Macko nu-şi mai dorea aproape nimic, dar pentru 
Zbyszko şi fiii lui nu se mulțumea cu puţin, mai ales acum 
când averea le crescuse atât de mult. 

„Nu-i mai rămâne decât s-o ia şi pe Jagienka, se 
gândea, şi odată cu ea Moczydoly şi moştenirea de la 
abate. N-ar mai fi nimeni ca noi prin împrejurimi; dac-ar da 
Dumnezeu!” 

Dar toate acestea depindeau de întoarcerea lui 
Zbyszko, un lucru nu prea sigur, ce ţinea de vrerea lui 
Dumnezeu. De aceea, Macko îşi spuse că acum ar fi cel 
mai bine să-l aibă pe Dumnezeu de partea lui şi nu numai 
să nu-l stârnească împotriva lui, ci să-l şi câştige cumva. În 
acest sens, nu se arătă zgârcit nici la ceară, nici la danii şi 
nici la vânat, cu biserica din Krzesnia, iar într-o seară veni 

la Zgorzelice şi-i spuse Jagienkăi: 

— Mâine mă duc la Cracovia, la mormântul sfintei 
noastre regine Jadwiga. 

Fata sări speriată de pe laviţă. 

— Ai primit vreo veste nouă? 

—N-am primit nici o veste, fiindcă nici n-aveam cum. 
Dar nu mai ţii minte că atunci când am bolit din cauza 
vârfului de săgeată înfipt în şold, pentru care tu şi Zbyszko 
v-aţi dus după castori, am jurat că dacă Dumnezeu îmi 
redă sănătatea, o să mă duc la mormântul ei? M-au lăudat 
cu toţii foarte mult pentru această dorinţă. Sigur, 
Dumnezeu are destui slujitori sfinţi, dar nu orice sfânt 
înseamnă cât stăpâna noastră, pe care nu vreau s-o supăr, 
mai ales că este vorba şi de Zbyszko. 

— Adevărat! întări Jagienka, numai să te întorci din 
această călătorie lungă... 

— Tocmai! Mai bine să le fac pe toate deodată, iar pe 
urmă să stau liniştit acasă până la întoarcerea lui Zbyszko. 
Regina noastră să-i ia apărarea faţă de Domnul lisus şi nici 
zece nemți nu vor fi în stare să-l răpună, dacă are o platoşă 
ca lumea... Pe urmă, pot să-mi văd de treabă şi să-mi 
construiesc castelul. 

—Da' ştiu că nu-ţi vine să stai locului! 

— Păi dar, am încă destulă putere. Şi-ţi mai spun încă 
ceva. Jaśko, căruia îi arde de ducă, să meargă cu mine. Eu 
sunt om cu experienţă şi pot să-l ţin în frâu. lar dacă se 
întâmplă ceva, ştii doar că băiatul are mâncărime în braţe, 
nu mă dau în lături să şi lupt, şi călare, şi pe jos, cu paloşul 
sau cu securea... 

— Ştiu prea bine! Nimeni n-o să-l păzească mai bine ca 
Domnia Ta. 

— Mă gândesc, însă, că nu se cuvine să mă bat, fiindcă 

atâta vreme cât trăia regina, Cracovia era plină de cavaleri 
străini care voiau să-i admire frumuseţea, dar acum 
preferă să se îndrepte spre Malborg, pentru că acolo sunt 
mai mari butoaiele cu vin de Malmazia. 

— Da, doar avem o regină nouă. 

Macko îşi schimonosi faţa şi dădu din mână: 

— Am văzut-o! şi nu mai spun nimic, înţelegi. 

Dar după un răstimp, adăugă: 

— Peste trei sau patru săptămâni o să fim înapoi. 

Aşa se şi întâmplă. Numai că bătrânul cavaler îl puse 
pe Jasko să jure pe onoarea de cavaler şi pe capul 
Sfântului Jerzy, că nu se va încăpăţâna să se mai ducă în 
altă parte şi abia după aceea plecară. 

Ajunseră la Cracovia fără nici o primejdie, întrucât ţara 
era liniştită, iar de orice atacuri ale prinţişorilor 
germanizaţi de la hotar şi ale tâlharilor cavaleri îi feri 
spaima de puterea regatului şi vitejia locuitorilor. După 
îndeplinirea jurământului, ajutaţi de Powala de Taczew şi 
micul cneaz Jamont, ajunseră la curtea regală. Macko 
credea că şi la curte, şi pe la dregători îl vor întreba de 
teutoni, ca pe un om care îi cunoscuse îndeaproape. Dar 
după discuţia cu cancelarul şi spătarul de Cracovia, se 
convinse cu uimire că ei ştiu nu mai puţine, ci dimpotrivă, 
chiar mai multe despre teutoni decât el. Ştiau totul până în 
cele mai mici amănunte despre ce se petrecea la Malborg 
şi în alte cetăţi oricât de îndepărtate. Ştiau ce porunci 
sunt, unde şi câţi oşteni sunt, câte tunuri, cât timp le 
trebuie să adune oastea, ce intenţii au teutonii în caz de 
război. Ştiau până şi despre fiecare comtur, dacă este un 
om viforos şi iute la mânie, dacă este cumpănit, şi totul era 
descris cu atâta grijă, ca şi când războiul avea să 
izbucnească nu mai departe de mâine. 

Bătrânul cavaler se bucură mult în inima lui, întrucât 
înţelese că se pregătesc pentru războiul acela mai cu sârg 
şi mai cu minte la Cracovia decât la Malborg. „Domnul 
lisus ne-a dat tot atâta sau chiar mai multă vitejie, îşi 

spuse Maćko, dar mai multă înţelepciune şi iscusinţă în 
orice caz”. Şi aşa era pe atunci. Află în curând de unde 
provin aceste ştiri: le furnizau chiar locuitorii din Prusia, 
oameni din toate ţările, atât polonezi, cât şi nemţii. Ordinul 
izbutise să stârnească împotriva lui atâta ură, că în Prusia 
aşteptau cu toţii ca pe o mântuire sosirea oştilor lui 
Jagietto. 

Macko îşi aduse aminte ce spusese atunci la Malborg 
Zyndram de Maszkowice şi începu să repete în gând: 

— Asta ştiu că are cap, nu glumă! 

Şi îşi reaminti fiecare cuvânt al lui, iar o dată se folosi 
chiar de mintea lui, deoarece când se întâmplă ca tânărul 
Jasko să-l întrebe despre teutoni, îi zise: 

— Sunt puternici, netrebnicii, dar tu ce crezi? Nu cade 
din şa şi un cavaler oricât de puternic, dacă are chinga şi 
scările tăiate? 

— Cade, cu drept cuvânt! răspunse tânărul. 

— Păi, vezi? strigă Macko cu glas tunător. Aici am vrut 
să te aduc. 

— De ce? 

— Fiindcă Ordinul este un astfel de cavaler! 

lar după un moment, adăugă: 

— N-ai grijă, aşa ceva n-o să auzi de la oricine! 

Şi, când flăcăul nu înţelese bine ce vrea să spună, 
începu să-i povestească despre ce este vorba, uită totuşi să 
mai adauge că nu el născocise această comparaţie, ci 
mintea cuprinzătoare a cavalerului Zyndram de 
Maszkowice. 


Capitolul XLI 


LA CRACOVIA NU ZĂBOVIRĂ PREA MULT şi ar fi întârziat şi 
mai puţin, dacă n-ar fi fost rugămintea lui Jasko, care voia 
să vadă oamenii şi oraşul, fiindcă totul i se părea un vis 

minunat. Totuşi, bătrânul cavaler se grăbea să ajungă mai 
repede acasă, la secerat, astfel că nu ajutară prea mult 
rugăminţile flăcăului şi la Sfânta Maria Mare, fură înapoi, 
unul la Bogdaniec, celălalt la Zgorzelice, lângă sora lui. 

De atunci, viaţa începu să li se scurgă destul de 
monoton, ocupați cum erau cu munca în gospodărie şi 
obişnuitele treburi săteşti. Pe câmpia de la Zgorzelice şi 
îndeosebi la Moczydoty, zestrea Jagienkăi, recolta fu foarte 
bună, dar la Bogdaniec, din cauza anului uscat, grânele nu 
crescuseră prea bine, aşa că le strânseră fără greutate. 
Acolo, era mai puţin pământ arabil, fiindcă moşia se afla 
lângă pădure, iar din pricină că stăpânii lipsiseră multă 
vreme, până şi tarlaua despădurită de abate fusese lăsată 
pârloagă din nou. Bătrânul cavaler, deşi simţitor la orice 
pierdere, nu se necăji prea mult de astă dată, întrucât cu 
bani puteai face uşor ordine în toate, numai să ai pentru 
cine să trudeşti. Şi tocmai această îndoială îi otrăvea acum 
munca şi zilele. De bună seamă, nu se lăsă pe tânjală; se 
scula dis-de-dimineaţă, se ducea la cirezile de vite, 
supraveghea munca la câmp şi la pădure, găsi locul pentru 
castel şi pregăti materialul de construcţie, dar când după o 
zi obositoare, soarele se topea în razele aurii şi roşietice 
ale amurgului, nu o dată îl apuca un dor nespus, amestecat 
cu o nelinişte pe care nu le mai încercase niciodată. „Eu 
alerg aici, mă străduiesc, îşi spunea, iar acolo flăcăul meu 
poate că zace pe undeva pe câmp, străpuns de suliță şi 
lupii îi clănţăne din dinţi, în loc de prohod”. La acest gând, 
i se strângea inima de dragoste şi de durere. Atunci, 
asculta cu luare-aminte să audă vreun tropot care să-i 
anunţe venirea zilnică a Jagienkăi, fiindcă prefăcându-se 
vesel faţă de ea, se înveselea şi el cu adevărat, 
întremându-şi astfel sufletul. 

lar ea venea în fiecare zi, de obicei spre seară, cu 
arbaleta şi sulița lângă şa, ca să aibă cu ce se apăra la 
întoarcere. Nu era cu putinţă, dar s-ar fi putut întâmpla 
să-l găsească odată pe Zbyszko acasă, pentru că Macko nu 
cuteza să-l aştepte să vină mai devreme de un an sau un an 

şi jumătate. Se pare că în sufletul ei fata nutrea şi această 
nădejde, deoarece nu mai venea ca mai de mult, într-o 
cămaşă strânsă cu o panglică, într-un pieptar întors pe dos 
şi cu frunze prinse în părul răvăşit. Acum, avea cosiţa 
împletită frumos şi pieptul bombat, acoperit de postav de 
Sieradz. Macko îi ieşea înainte şi prima ei întrebare era 
totdeauna parcă scrisă de cineva: „Ei, ce-i?” iar primul lui 
răspuns: „Ei, nimic!” apoi o însoțea în odaie şi tăifăsuiau la 
gura sobei despre Zbyszko, despre Lituania, despre teutoni 
şi despre război, mereu şi mereu acelaşi lucruri, şi 
niciodată nici unul dintre ei nu se sătura să asculte; 
dimpotrivă. 

Şi astfel se scurseră luni întregi. Se întâmpla ca uneori 
să vină şi el la Zgorzelice, dar de cele mai multe ori venea 
ea la Bogdaniec. Totuşi, câteodată, când prin împrejurimi 
se petreceau întâmplări de năprasnă sau în timpul 
împerecherii urşilor, când fiarele mai în vârstă umblau 
înnebunite după ursoaice şi atacau oamenii, Maćko o 
conducea pe fată acasă. Bine înarmat, bătrânul cavaler nu 
se temea de nici un animal sălbatic; era mai primejdios el 
pentru ele, decât ele pentru el. Călăreau atunci scară 
lângă scară şi deseori bungeturile pădurii răsunau 
ameninţător, dar ei, uitând de toate, câte puteau să li se 
întâmple, discutau numai despre Zbyszko: Unde se află? 
Ce face? Învinsese sau va învinge curând atâţia teutoni 
câţi le jurase Danusiei şi mamei ei răposate, şi dacă o să se 
întoarcă repede acasă? Jagienka îi punea cu aceste 
prilejuri lui Macko întrebări pe care i le mai pusese de o 
sută de ori, iar el îi răspundea de fiecare dată cu atâta 
grijă şi seriozitate, de parcă le auzea pentru prima oară. 

— Domnia Ta zici, îl întreba, că bătălia la câmp deschis 
nu este chiar atât de primejdioasă pentru un cavaler, 
precum cucerirea castelelor? 

— Păi, vezi şi tu ce i s-a întâmplat lui Wilk! De un 
buştean rostogolit de pe valul înalt nu te apară nici o 
armură, pe când la câmp deschis, orice cavaler bine 

instruit, poate să lupte şi cu zece inşi. 

— Zbyszko are armură bună? 

—Are chiar mai multe, dar cea mai bună este cea pe 
care a cucerit-o de la un frizian, pentru că este făcută la 
Neapole. Acum un an, îi era cam largă lui Zbyszko, dar 
acum este tocmai bună. 

— Pe asta n-o străpunge nici o armă, nu-i aşa? 

— Ce-i făcut de mâna omului, tot de ea poate fi şi 
distrus. O armură de Neapole, poate fi străpunsă de un 
paloş meşterit tot acolo sau de săgețile englezilor. 

— Săgeţile englezilor? continuă să-l descoasă Jagienka. 

— Păi nu ţi-am spus? Nu există arcaşi mai buni ca ei în 
toată lumea... poate doar mazurienii din pădure, dar nici ei 
n-au arbalete atât de bune. O arbaletă englezească 
străpunge de la o sută de paşi cea mai bună armură. Am 
văzut cu ochii mei la Wilno. Şi nici unul nu-şi greşeşte 
ţinta, ba câte unul îţi nimereşte şi porumbelul din zbor. 

— A, feciorii de păgâni! Şi cum v-aţi descurcat cu ei? 

— N-am avut încotro, i-am atacat numaidecât! Feciorii 
de câini mânuiesc bine şi baltagul, dar în lupta de aproape 
sunt mai buni ai noştri. 

—V-a ferit braţul lui Dumnezeu, iar acum o să-l 
ferească şi pe Zbyszko. 

— Aşa zic şi eu de multe ori: „Doamne, dacă ne-ai creat 
şi ne-ai aşezat la Bogdaniec, acum ai grijă să nu pierim!” 
Hm, asta-i treaba lui Dumnezeu. Ca să vorbim drept, nu-i 
uşor lucru să ai grijă de toată lumea şi să nu uiţi nimic, dar 
în primul rând, omul trebuie să-i aducă şi el aminte, să nu 
se zgârcească prea mult faţă de Biserică, iar în al doilea, 
mintea omului nu-i mintea Domnului... 


Astfel stăteau de vorbă, dându-şi curaj şi speranţă unul 
altuia. Şi în acest timp, zilele, săptămânile şi lunile se 

scurgeau una după alta. Toamna avu loc gâlceava dintre 
Macko şi Wilk de Brzozowa. Era o ceartă mai veche între 
Wilk şi abate pentru hotarul unei păduri pe care abatele, 
luând în arendă Bogdaniec, o defrişase şi şi-o însuşise. 
Atunci, el îi provocase la duel pe cei doi Wilk cu sulița sau 
cu paloşele lungi, dar aceştia nu voiseră să se bată cu o 
persoană duhovnicească, iar la judecată nu câştigaseră 
nimic. Acum, bătrânul Wilk îşi ceruse pământul, dar 
Maćko, care nu se lăcomea la nimic mai mult ca la pământ, 
lăsându-se dus de firea-i iute, şi îndemnat şi de gândul că 
orzul se face foarte bine pe tarlaua defrişată, nici nu vru să 
audă de una ca asta. Ar fi ajuns negreşit la judecată, dacă 
nu s-ar fi întâlnit din întâmplare la parohul din Krzesnia. 
Acolo, când la sfârşitul unei discuţii aprige bătrânul Wilk 
spuse: „înainte de a ne judeca oamenii, să ne judece 
Dumnezeu, care-mi va răzbuna nedreptatea lovind în 
neamul Domniei Tale”, îndârjitul Maćko se muie, păşi, 
amuţi o clipă, apoi îi vorbi astfel vecinului său pus pe 
ceartă: 

— Ascultă-mă, Domnia Ta, nu eu am început-o, ci 
abatele. Dumnezeu ştie cine are dreptate, dar dacă vrei 
să-l blestemi pe Zbyszko, ia-ţi pământul înapoi, iar lui 
Zbyszko să-i dea Dumnezeu sănătate şi noroc, aşa cum îl 
rog să-ţi dea şi Domniei Tale din toată inima. 

Şi-i întinse mâna, iar potrivnicul, cunoscându-l din alte 
vremuri, se miră nespus, întrucât nu se aşteptase ca în 
această inimă ce părea neînduplecată, să sălăşluiască 
atâta dragoste pentru nepotul lui, a cărui soartă îl 
preocupa acum. Multă vreme nu fu în stare să rostească 
un cuvânt, până când, bucuros de asemenea întorsătură a 
lucrurilor, parohul din Krzesnia făcu semnul crucii asupra 
lor şi zise: 

—Dacă-i aşa, asta-i altceva! Nu era vorba de câştig, 
fiindcă eu sunt bătrân şi nu mai am cui să las averea, ci de 
dreptate. Cine se ia cu mine bine, îi mai dau şi de la mine. 
Iar pe nepotul dumitale, să-l binecuvânteze Dumnezeu, ca 

la bătrâneţe să nu plângi şi Domnia Ta după el, cum plâng 
eu după al meu... 

Şi se aruncară unul în braţele celuilalt, iar după aceea 
se încontrară multă vreme cine să ia pădurea. În cele din 
urmă, Macko se lăsă înduplecat, de vreme ce Wilk tot e 
singur pe lume şi n-are cui să-şi lase averea. 

După care îl pofti pe bătrân la Bogdaniec, unde îl 
omeni din belşug cu mâncare şi băutură, pentru că şi el 
era foarte bucuros. Îl bucura şi speranţa că orzul va creşte 
de minune acolo, dar şi gândul că înlăturase nemulţumirea 
lui Dumnezeu în ce-l privea pe Zbyszko. 

„Numai să se întoarcă şi n-o să ducă lipsă de pământ şi 
avuţie!” se gândea. 

Jagienka era şi ea tot atât de bucuroasă de împăcarea 
lor. 

— Acum, spuse după ce ascultă cele întâmplate, dacă 
Domnul lisus, milostivul, va voi să arate că-i este mai 
dragă pacea decât spada, trebuie să-l aducă sănătos acasă 
pe Zbyszko. 

La aceasta, chipul lui Maćko se lumină, de parcă ar fi 
căzut asupra lui o rază de soare. 

— Aşa cred şi eu! zise. Dumnezeu este atotputernic, aşa 
este, sunt însă mijloace potrivite... numai că trebuie să-ţi 
umble mintea... 

—Domniei Tale nu ţi-a lipsit niciodată viclenia, 
răspunse fata, ridicându-şi ochii spre cer. 

Şi după un răstimp, gândindu-se parcă la ceva, urmă 
iarăşi: 

—Da' ştiu că ţii la Zbyszko ăsta al Domniei Tale! 

— Cine n-ar ţine! răspunse bătrânul cavaler. Dar tu, 
vrei să spui că-l urăşti? 

Jagienka nu răspunse nimic, dar cum sta pe laviţă 
alături de Macko, se apropie şi mai mult de el şi 
întorcându-şi capul, începu să-l înghiontească uşor cu 
cotul: 

— Dă-mi pace, Domnia Ta, ce vină am eu? 


Capitolul XLII 


TOTUŞI, RĂZBOIUL PENTRU SAMOGIŢIA dintre cavalerii 
teutoni şi Witold îi preocupa prea mult pe oamenii din 
regat, ca să nu se întrebe despre desfăşurarea lui. Unii 
erau siguri că-i va veni în ajutor vărului şi expediţia 
împotriva teutonilor va avea loc în curând. Cavalerii şi-o 
doreau cu ardoare, iar prin toate aşezările şlahticilor 
umbla zvonul că şi un mare număr dintre stăpânii de la 
Cracovia care făceau parte din sfatul regelui înclină spre 
război, socotind că trebuie să sfârşească odată cu acest 
vrăjmaş care nu se mulţumise niciodată cu ce era al lui şi 
se gândea la bunul altuia chiar şi atunci când se temea de 
puterea vecinului. Dar Macko, care era un om cu scaun la 
cap şi văzuse şi ştia multe, nu credea într-un război 
apropiat şi le spunea şi acum tânărului Jasko de Zgorzelice 
şi altor vecini pe care-i întâlnea la Krzesnia: 

— Cât trăieşte maestrul Konrad, nu va fi nimic, fiindcă 
el este mai înţelept decât alţii şi ştie că n-ar fi un război 
obişnuit, ci cum s-ar zice: „moartea ta sau a mea”. Şi 
cunoscând puterea regelui, el nu va îngădui una ca asta. 

—Da, dar dacă regele îi va declara război cel dintâi? 
întrebau vecinii. 

Macko, însă, clătina din cap: 

— Vedeţi voi... eu am judecat de aproape şi am înţeles 
multe. Dacă regele s-ar trage dintr-un neam cu regii noştri 
de demult, creştin de veacuri întregi, poate că le-ar 
declara el cel dintâi război nemților. Dar Władysław 
Jagiełło (nu vreau să-i ştirbesc onoarea, pentru că este un 
stăpân bun, pe care să ni-l ţină Dumnezeu sănătos), până 
l-am ales noi rege, era mare prinţ de Lituania şi păgân; 

abia s-a creştinat, şi nemţii latră prin lume că sufletul lui 
este încă păgân. De aceea, îi este peste mână să pornească 
cel dintâi războiul şi să verse sânge creştinesc. Din care 
pricină nici lui Witold nu-i va sări în ajutor, deşi-l furnică 
braţele, pentru că mai ştiu şi că-i urăşte pe teutoni ca pe 
lepră. 

Cu astfel de vorbe, Macko îşi câştiga faima de om cu 
mintea ageră, care izbuteşte să înfăţişeze limpede orice 
lucru. La Krzesnia se adunau în fiecare duminică după 
slujbă în jurul lui, iar de la un timp devenise un obicei ca 
unul sau altul dintre vecini, auzind vreo noutate, venea la 
Bogdaniec să-i explice bătrânul cavaler ceea ce şlahticii 
obişnuiţi nu puteau pricepe. El îi primea pe toţi cu plăcere 
şi discuta cu fiecare, iar când se sătura de vorbă, nu uita 
niciodată să-i spună astfel la despărţire: 

—Vă miraţi de mintea mea, dar când va da Dumnezeu 
şi se va întoarce Zbyszko, abia atunci o să vedeţi ce-mi 
poate capul! El ar merita să facă parte şi din sfatul regelui, 
atât e de mintos şi de isteţ. 

Şi convingându-şi oaspeţii, se convinse în cele din urmă 
şi pe sine şi totodată şi pe Jagienka. Când sosi primăvara, 
abia mai puteau sta în casă. Se întoarseră rândunelele, se 
întoarseră berzele; cristeii începură să cânte prin luncă, 
prepeliţele să se audă prin grânele verzi; şi mai înainte 
veniseră, însă, cârdurile de cocori şi lişiţe. Numai Zbyszko 
nu se întorcea. Dar în timp ce păsările veneau dinspre 
miazăzi, pe aripile viforului de miazănoapte sosiră veşti 
despre război. Se vorbea despre bătălii şi numeroase 
încăierări, în care iscusitul Witold aci învingea, aci era 
înfrânt; se vorbea despre mari nenorociri produse printre 
nemți de iarnă şi boli. Până când se răspândi în toată ţara 
vestea îmbucurătoare că viteazul fiu al lui Kiejstut cucerise 
Nowe Kowno, adică Gotteswerder, nemailăsând piatră 
peste piatră. Când auzi această veste, Macko încălecă şi se 
duse degrabă la Zgorzelice. 

— Ha! exclamă, cunosc locurile astea. Acolo i-am bătut 
straşnic pe teutoni cu Zbyszko şi Skirwoitto. Acolo l-am 
luat prins şi pe cavalerul de Lorche. A dat Dumnezeu şi 
s-au poticnit nemţii, întrucât castelul nu putea fi cucerit. 

Jagienka auzise înainte de venirea lui Macko despre 
Nowe Kowno, ba auzise chiar ceva mai mult, anume că 
Witold începuse negocierile de pace. Această ultimă veste 
o interesa chiar mai mult decât cea dinainte, fiindcă dacă 
s-ar fi făcut pace, Zbyszko, dacă ar mai fi fost în viaţă, ar fi 
trebuit să se întoarcă acasă. 

Aşa că începu să-l întrebe pe bătrânul cavaler dacă un 
asemenea lucru este vrednic de crezare, iar acesta îi 
răspunse: 

— Cu Witold orice este cu putinţă, pentru că este un om 
foarte diferit de ceilalţi şi cel mai viclean dintre 
stăpânitorii creştini. Când are nevoie să-şi întindă 
stăpânirea spre Rutenia, face pace cu nemţii, iar după ce 
sfârşeşte acolo ce voise să facă, iar îi ia de chică pe nemți! 
Nu pot s-o scoată la capăt nici cu el, nici cu nefericita asta 
de Samogiţie. O dată le-o ia, a doua oară le-o dă înapoi şi 
nu numai că le-o dă înapoi, dar chiar el îi ajută s-o 
asuprească. Printre noi, ba şi în Lituania sunt unii care i-o 
iau în nume de rău că se joacă astfel cu sângele acestei 
semintii... Şi eu, la drept vorbind, aş socoti o ruşine, dacă 
n-ar fi Witold... Pentru că mai zic şi astfel: dar dacă el este 
mai deştept ca mine şi ştie ce face? Am auzit chiar de la 
Skirwoilto că el face să coacă veşnic puroiul din această 
ţară în trupul teutonilor, în aşa fel că să nu se vindece 
niciodată... Mamele din Samogiţia vor naşte mereu, iar de 
sânge nu-i păcat, numai să nu curgă degeaba. 

— Pe mine mă interesează numai dacă Zbyszko o să se 
întoarcă. 

— Cum o vrea Dumnezeu, draga mea, numai s-o spui 

într-un ceas bun. 


Dar se mai scurseră câteva luni. Veniră veşti că s-ar fi 
făcut pace; grânele se îngălbeniră, spicele se îngreunară, 
tarlalele semănate cu hrişcă se făcură ruginii de-a binelea, 
dar despre Zbyszko nu se auzea nimic. 

In cele din urmă, după primul seceriş, Maćko nu se mai 
putu abţine şi anunţă că va pleca la Spychow, să afle veşti 
din acele locuri mai apropiate de Lituania şi să vadă cum 
gospodăreşte cehul. 

Jagienka se încăpăţână să meargă cu el, dar el nu vru 
s-o ia, aşa că începură certurile care durară o săptămână 
întreagă. Până când, într-o seară, când se hârjoneau la 
Zgorzelice, în curte intră ca o vijelie călărind pe deşelate 
un flăcăiaş desculţ de la Bogdaniec, fără pălărie pe ciuful 
cânepiu, şi le strigă din faţa prispei, unde şedeau: 

— S-a întors tânărul stăpân! 

Zbyszko se întorsese într-adevăr, dar părea cam ciudat; 
era nu numai slăbit, ars de adierile câmpului şi tras la faţă, 
dar şi indiferent la toate şi scump la vorbă. Cehul şi soţia, 
care veniseră odată cu el, vorbeau şi pentru el, şi pentru 
sine. Le spuse deci că tânărul cavaler izbândise se vede în 
campania lui, deoarece la Spychw, depusese pe sicriele 
Danusiei şi al mamei ei un braţ întreg de pene de păun şi 
de struţ. Adusese de asemenea cu el cai şi armuri, din care 
două erau cu adevărat preţioase, deşi îndoite de multe 
lovituri de paloş şi secure. Macko ardea de curiozitate să 
afle chiar din gura nepotului în amănunt despre toate 
acestea, dar tânărul dădu doar din mână şi răspunse în doi 
peri, iar a treia zi se îmbolnăvi şi trebui să se întindă în 
pat. Se arătă că avea şoldul stâng străpuns şi două coaste 
rupte care, prost oblojite, îl „împiedicau” să meargă şi să 
răsufle. Reveniră, în acelaşi timp, şi durerile pe care le 
suferise mai demult după lupta cu bourul, iar călătoria 
până la Spychow îl vlăguise cu totul. Toate acestea nu erau 
prea grave, fiindcă era tânăr şi puternic ca un stejar, dar 
deocamdată simţea că nu mai are putere, de parcă toată 
truda pe care o suportase, abia acum i se lăsase în oase. 

La început, Macko se gândi că după două sau trei zile de 
odihnă la pat o să treacă totul, dar lucrurile se petrecură 
pe dos. Se dovediră fără folos toate unsorile şi ierburile pe 
care i le prescrise un cioban din partea locului, toate 
fierturile trimise de Jagienka şi de preotul din Krzesnia. 
Zbyszko era tot mai slab, din ce în ce mai neputincios şi tot 
mai trist. 

— Ce ai? Poate vrei ceva? îl întreba bătrânul cavaler. 

— Nu vreau nimic, îmi e totuna, răspundea Zbyszko. 

Şi în acest fel zilele treceau una după alta. Jagienka, 
gândindu-se că s-ar putea să fie ceva mai rău decât o 
moleşeală obişnuită şi că tânărul are vreo taină care îl 
apasă, îl rugă pe Macko să-l mai întrebe o dată ce-ar putea 


Maćko îi îndeplini dorinţa fără să şovăie, dar 
cumpănind un răstimp, spuse: 

— Şi dacă el ar prefera să-ţi spună ţie? Că de plăcut, se 
vede că te place, deoarece ori de câte ori intri în odaie, te 
urmăreşte cu ochii. 

— Ai văzut Domnia Ta? întrebă Jagienka. 

—Dacă-ţi spun că te urmăreşte, atunci te urmăreşte. 
Iar când nu eşti acolo, se uită mereu la uşă. Întreabă-l tu. 

Şi deocamdată rămase aşa. Totuşi, se arătă că Jagienka 
nu ştie şi nu îndrăzneşte. Abia când trebui s-o facă, 
înţelese că s-ar cuveni să-i vorbească despre Danusia şi 
despre dragostea lui Zbyszko pentru răposată, iar aceste 
lucruri nu voiau să-i iasă din gură. 

— Domnia Ta eşti mai viclean, îi spuse lui Macko, eşti 
mai isteţ şi ai mai multă experienţă; vorbeşte-i, Domnia Ta, 
eu nu pot. 

Aşadar, Macko, vrând-nevrând, îşi luă inima în dinţi şi 
într-o dimineaţă, când Zbyszko părea ceva mai vioi decât 
de obicei, începu vorba după cum urmează: 

— Hlawa mi-a spus că ai adus la Spychâw o legătură 
întreagă de pene de păun şi le-ai pus în criptă. 

Fără să-şi dezlipească privirile de la tavanul la care se 
uita întins cu faţa în sus, Zbyszko dădu doar din cap în 
semn de încuviinţare. 

—Ei, te-a ajutat Dumnezeu, că şi la război găseşti mai 
uşor oşteni decât cavaleri... Oşteni poţi să omori câţi vrei, 
pe când cavalerii sunt mai rari... Parcă ţi s-au aşezat 
singuri sub paloş? 

—Pe unii i-am provocat la luptă pe pământ bătătorit, 
iar o dată m-au înconjurat în bătălie, răspunse alene 
tânărul. 

— Ai adus şi pradă destulă... 

— O parte mi-a dăruit-o cneazul Witold. 

— Tot atât de darnic este? 

Zbyszko înclină iarăşi din cap, neavând chef de vorbă. 

Dar Macko nu se dădu bătut şi hotări să treacă la fapte. 

— Spune-mi sincer, îl rugă. Cred că atunci când ai pus 
penele pe sicriu te-ai simţit foarte uşurat?... Omul se 
bucură întotdeauna când îşi îndeplineşte jurământul... Te 
bucuri, nu-i aşa? 

Zbyszko îşi întoarse privirile de la tavan spre Macko şi 
răspunse parcă uimit întrucâtva: 

— Câtuşi de puţin. 

— Cum aşa? Teme-te de Dumnezeu! Eu am crezut că 
după ce vei bucura sufletele acelea din cer, totul se va 
sfârşi. 

Tânărul închise o clipă ochii îngândurat şi răspunse 
într-un târziu. 

— Se vede că sufletului omenesc nu-i foloseşte la nimic 


sângele vărsat. 


Se aşternu o clipă de tăcere. 
— Atunci, de ce te-ai mai dus la război? îl întrebă 


Macko. 
— De ce? răspunse puţin înviorat Zbyszko. M-am gândit 
şi eu că mă va uşura! Am crezut că şi Danuska, şi eu ne 

vom bucura... Dar pe urmă, m-am mirat şi eu. Am ieşit din 
criptă şi mi-a fost tot atât de greu ca şi înainte. Se vede că 
aşa este, sufletele mântuite n-au nevoie de sângele vărsat. 

— Trebuie să ţi-o fi spus cineva, fiindcă nu cred că ai 
născocit-o tu însuţi. 

— Eu însumi mi-am dat seama, pentru că lumea nu mi 
s-a părut mai veselă decât înainte. Doar părintele Kaleb 
mi-a confirmat-o. 

— Să ucizi vrăjmaşul în război, nu-i nici un păcat, ba e 
chiar lucru de laudă, iar aceştia sunt doar duşmanii 
seminţiei noastre. 

— Nici eu nu cred că e păcat şi nu-mi pare rău de ei. 

— Numai de Danuska? 

— Aşa-i: cum îmi aduc aminte de ea, mă şi apucă jalea. 
Dar e voia lui Dumnezeu! Ei îi este mai bine în grădina lui, 
deja m-am obişnuit cu asta. 

— Atunci, de ce mai eşti trist? Ce-ţi mai trebuie? 

— Ştiu şi eu... 

— De odihnă nu duci lipsă, iar de slăbiciune o să scapi 
curând. Du-te la baie, scaldă-te, bea o carafă de mied să 
năduşeşti şi gata! 

— Da şi? 

—O să te cuprindă veselia de îndată. 

—De unde s-o iau? În mine, n-o găsesc, iar de 
împrumutat, nu vrea nimeni să mi-o împrumute. 

— Pentru că tu ascunzi ceva! 

Zbyszko ridică din umeri. 

— Nu sunt vesel, dar nici nu ascund nimic. 


O spuse cu atâta sinceritate, încât Macko renunţă la 
bănuiala lui şi începu să-şi mângâie părul cu mâna, cum 
obişnuia să facă atunci când se gândea intens la ceva, şi în 
sfârşit, zise: 

— Atunci, o să-ţi spun eu ce-ţi lipseşte: pe una nici n-ai 

sfârşit-o, iar pe cealaltă încă n-ai început-o, înţelegi? 

— Nu prea, dar poate fi! răspunse tânărul. 

Şi se întinse ca un om pe care-l cuprinde somnul. 

Totuşi, Macko era sigur că ghicise adevăratul motiv şi 
se bucura grozav că nu are de ce să fie neliniştit. Căpătă şi 
mai multă încredere în judecata proprie şi îşi spuse în 
sinea lui: „Nu mă mai mir că lumea vine să-mi ceară 
sfatul!” 

lar când după această discuţie, în aceeaşi seară, veni 
Jagienka, nici nu cobori bine de pe cal, că-i şi spuse ce-i 
lipseşte lui Zbyszko. 

Tânăra descălecă într-o clipă şi se porni să-l întrebe: 

— Ei, ce e, ce-i lipseşte? Spune-mi şi mie! 

— Chiar tu ai leacul care-i trebuie. 

— Eu? Ce leac? 


lar el o luă de mijloc şi începu să-i şoptească ceva la 
ureche, dar nu prea mult, fiindcă se depărtă ca opărită de 
el şi ascunzându-şi faţa îmbujorată între pătura de la cal şi 
şaua înaltă, strigă: 

—Lasă-mă în pace! Eşti un nesuferit! 

— Pe Dumnezeul meu, că spun adevărul, spuse Macko, 
răzând. 


Capitolul XLIII 


BĂTRÂNUL MACKO GHICISE BINE, dar numai pe jumătate. 
Zbyszko sfârşise într-adevăr cu totul prima parte din viaţă. 
De fiecare dată când şi-o amintea pe Danusia, îi părea rău, 
dar el însuşi spunea că ei trebuie să-i fie mai bine în 
palatul ceresc decât îi fusese în cel al prinţului. Se învățase 
cu gândul că nu mai e pe lume, se obişnuise cu el şi 
socotea că nu poate fi altfel. Cândva, la Cracovia, admirase 
foarte mult la ferestrele bisericilor, tăiate în sticlă şi prinse 
în rame de plumb, diferite figuri ale sfintelor fecioare, 

colorate, strălucind în soare, iar acum şi-o închipuia la fel 
şi pe Danusia. O vedea albastră, transparentă, din profil, 
cu braţele încrucişate, ochii înălţaţi şi cântând la lăută 
printre alţi cântăreţi mântuiţi ai lui Dumnezeu, care-i cântă 
Maicii Domnului şi Fiului Ei. Nu mai avea nimic pământesc 
în ea şi devenise asemenea unui duh curat şi aerian că 
uneori, când şi-o amintea cum o slujea pe prinţesă la 
conacul din pădure, râdea, vorbea cu ceilalţi de la masă, 
era cuprins parcă de uimire, că putea fi chiar ea. Încă din 
timpul campaniei, alături de Witold, când era preocupat de 
treburile războiului, nu-i mai era dor de răposata lui, aşa 
cum îşi doreşte soţul soţia, ci se gândea doar aşa cum se 
gândeşte un om cuvios la patroana lui. In acest fel, iubirea 
lui, pierzând treptat elementele pământeşti, se preschimba 
tot mai mult doar într-o amintire dulce, albastră asemenea 
cerului şi pur şi simplu dumnezeiască. 

Dacă ar fi fost un om firav la trup şi cu o gândire mai 
adâncă, ar fi devenit călugăr şi în viaţa liniştită de la 
mănăstire ar fi păstrat ca pe ceva sfânt acea amintire 
albăstrie până în clipa în care spiritul zboară din cătuşele 
trupeşti în văzduhul nemărginit ca o pasăre din colivie. Dar 
el abia începea al treizecilea an din viaţă şi storcea sucul 
dintr-o ramură strânsă în pumn, tăind răsuflarea calului 
strâns între genunchi. Era cum erau pe atunci şlahticii şi 
ţăranii care, dacă nu mureau în copilărie sau nu deveneau 
preoţi, necunoscând limitele şi măsura în avânturile 
trupeşti şi în putere, fie că se apucau de jafuri, 
destrăbălare şi beţie, fie că, însurându-se de tineri, când se 
vestea vreun război, se înrolau cu douăzeci şi patru de 
feciori fiecare sau chiar mai mulţi fii puternici ca nişte 
mistreți. 

Dar el nu ştia că este aşa, cu atât mai puţin că la 
început se îmbolnăvise. Totuşi, treptat, coastele rău lipite îi 
crescură la loc, alcătuind doar o umflătură foarte mică 
într-o parte, care nu-l împiedica deloc şi pe care o 
ascundea nu numai platoşa, ci şi veşmântul obişnuit. 
Vlăguirea îi trecea. Părul bălai şi bogat, tăiat în semn de 

doliu după Danusia, îi crescuse iarăşi până la jumătatea 
spinării. li reveni şi frumuseţea obişnuită de altădată. Cu 
câţiva ani în urmă, când mergea să moară la Cracovia de 
mâna călăului, arăta ca un copil de casă dintr-un neam 
mare, iar acum era şi mai frumos, un adevărat fiu de rege, 
cu spate, piept şi umeri de uriaş şi faţă de fecioară. 
Puterea şi viaţa clocoteau în el ca într-o găleată pusă la foc 
şi, sporite de curăţenie, odihnă îndelungată, îi alergau prin 
vene ca o flacără. Neştiind ce este, el se credea mereu 
bolnav şi îşi petrecea timpul în pat, bucuros că Macko şi 
Jagienka îl păzesc, îndeplinindu-i orice dorinţă. Uneori, 
avea impresia că se simte tot atât de bine ca în rai, alteori, 
mai ales când nu era Jagienka lângă el, se simţea rău, 
mâhnit şi nu-l mulțumea nimic. Atunci îl apucau căscatul, 
poftele, fierbinţeala şi-l vestea pe Maćko că atunci când îi 
va trece boala, va porni iarăşi în lume împotriva nemților, a 
tătarilor sau a altor sălbatici, numai să scape de viaţa 
care-l apăsa îngrozitor. lar Maćko, în loc să se 
împotrivească, înclina din cap, îi dădea dreptate şi în acest 
timp trimitea după Jagienka, după venirea căreia se topeau 
numaidecât gândurile lui Zbyszko la alte campanii şi 
războaie, aşa cum se topesc zăpezile când le pripeşte 
soarele de primăvară. 

lar ea se grăbea să vină îndată la fiecare chemare şi 
din propria voinţă, deoarece îl îndrăgise pe Zbyszko cu 
toate puterile sufletului şi ale inimii. In timpul şederii ei la 
curtea episcopului şi a prinţului de la Ptock, văzuse 
cavaleri, tot atât de frumoşi, tot atât de faimoşi în putere şi 
bărbăţie, care nu o dată îngenuncheaseră înaintea ei 
jurându-i credinţă până la moarte, dar ăsta era alesul ei, 
pe ăsta îl iubea din copilărie cu prima dragoste, iar 
nenorocirile prin care trecuse, îi sporiseră dragostea atât 
de mult, încât îi era mai drag şi de o sută de ori mai scump 
nu numai decât toţi cavalerii, dar şi decât toţi principii de 
pe pământ. Acum, când îi revenea sănătatea, devenea din 
zi în zi mai chipeş, iubirea ei se preschimbă aproape în 
uitare de sine şi-i acoperi întreaga lume. 

Cu toate acestea, n-o recunoştea nici faţă de ea însăşi, 
iar de Zbyszko o ascundea cum putea mai bine de teamă să 
n-o dispreţuiască din nou. Până şi faţă de Maćko, cu cât 
era mai de mult înclinată spre mărturisiri, cu atât se arăta 
acum mai prudentă şi mai tăcută. Putea s-o trădeze doar 
atenţia pe care o dovedea în îngrijirea lui Zbyszko, dar 
până şi în această îngrijire se străduia să păstreze 
aparențele şi în acest scop i se adresă odată lui Zbyszko cu 
viclenie: 

— Dacă îţi port puţin de grijă, o fac numai din prietenie 
pentru Maćko, dar tu ce-ai crezut la început? Ia spune! 

Şi chipurile îndreptându-şi părul de pe frunte, îşi 
acoperi faţa cu palma şi începu să se uite la el printre 
degete, iar el, surprins de întrebarea neaşteptată, roşi ca o 
fecioară şi îi răspunse abia după un răstimp: 

— N-am crezut nimic. Tu acum eşti alta. 

Urmă o clipă de tăcere. 

— Alta? se miră în sfârşit fata cu un glas coborât şi 
moale. Ei, sigur că sunt alta. Dar că nu te pot suferi deloc, 
Doamne fereşte, n-aş putea să zic. 

—Să te răsplătească Dumnezeu şi pentru asta, 
răspunse Zbyszko. 

Şi de atunci se simţiră bine împreună, numai că se 
arătau puţin stângaci unul faţă de celălalt, nu prea le era 
la îndemână. Câteodată, putea să pară că amândoi una 
vorbesc şi la alta se gândesc. Se cufundau în tăcere. Întins 
pe pat, Zbyszko o urmărea cu privirile, cum zicea Macko, 
oriunde se ducea, fiindcă mai ales atunci i se părea atât de 
frumoasă, încât nu se mai sătura s-o vadă. Erau şi 
momente când privirile li se întâlneau deodată, iar atunci 
obrajii li se învăpăiau şi pieptul bombat al fetei urca şi 
cobora parcă mai repede, iar inima îşi grăbea şi ea bătaia, 
parcă aşteptând să-l audă spunând ceva, de ce i se topeşte 
şi i se inundă sufletul. Dar Zbyszko tăcea, pentru că îşi 
pierduse îndrăzneala de demult şi se temea să n-o sperie 
cu vreun cuvânt nepotrivit, şi cu toate acestea, contrar 

celor ce vedea cu ochii lui, el însuşi se convingea că ea îi 
arăta doar prietenia unei surori din bună-voinţă faţă de 
Macko. 

Şi odată începu să discute cu Macko despre asta. Se 
străduia să vorbească liniştit, ba chiar indiferent şi nici 
nu-şi dădu seama cum cuvintele lui semănau tot mai mult 
cu o plângere pe jumătate amară, pe jumătate tristă. 
Macko, însă, îl ascultă cu răbdare, iar în cele din urmă, 
rosti doar câteva cuvinte: 

— Prost mai eşti! 

Şi ieşi din odaie. 

Dar în curte, începu să-şi frece palmele şi să-şi lovească 
pulpele de bucurie. 

„Hm! îşi spuse, atunci când puteai s-o cumperi ieftin, 
nici nu voiai să te uiţi la ea, acum n-ai decât să te îndopi cu 
teamă, dacă eşti prost. Eu am să construiesc castelul, iar 
tu linge-te pe buze în acest timp. N-o să-ţi spun nimic şi n-o 
să-ţi iau albeaţa de pe ochi, de-ai necheza mai tare decât 
toţi caii din Bogdaniec. Când vreascurile stau pe cărbuni, 
acolo şi aşa mai devreme sau mai târziu răbufneşte flacăra, 
dar eu n-o să suflu peste jar, fiindcă nu mai cred că e 
nevoie”. 

Şi nu numai că nu sufla, dar se şi împotrivea lui 
Zbyszko şi-l aţâţa ca un bătrân pezevenchi care se joacă 
bucuros cu un tânăr fără experienţă. Aşadar, odată, când 
Zbyszko îi repetă iarăşi că va pleca într-o campanie 
îndepărtată, ca să scape de viaţa asta apăsătoare, îi spuse: 

—Câtă vreme nu-ți creştea nimic sub nas, te mai 
sfătuiam, dar acum, faci ce te taie capul. Dacă vrei 
neapărat să te încrezi în mintea ta şi să pleci, atunci 
pleacă. 

Zbyszko mai că zvâcni de uimire şi se aşeză în pat în 
capul oaselor. 

— Cum adică? Nici măcar nu te mai împotriveşti? 

—De ce să mă împotrivesc? Îmi pare, însă, grozav de 
rău de neam, care s-ar pierde odată cu tine, dar poate că 

s-ar găsi vreun leac şi pentru asta. 

— Ce leac? întrebă Zbyszko neliniştit. 

— Ce leac? Ei, ce rost are să mai vorbim că anii mi s-au 
înmulţit, dar am destulă putere şi în oase. La Jagienka s-ar 
uita vreun ţăran mai tânăr, dar pentru că am fost prieten 
cu tatăl ei, cine ştie... 

— Ai fost prieten cu tatăl ei, răspunse Zbyszko, dar cu 
mine n-ai fost niciodată binevoitor, niciodată, niciodată!... 

Şi se întrerupse, pentru că începu să-i tremure bărbia, 
iar Macko zise: 

— Păi, dacă vrei neapărat să mori, ce mai pot să fac? 

— Bine! N-ai decât să faci ce vrei, dar eu am să plec 
chiar azi în lume! 

— Eşti un prost! repetă Macko. 

Şi iarăşi ieşi din odaie să supravegheze ţăranii, pe cei 
de la Bogdaniec, ca şi pe cei împrumutaţi de la Zgorzelice 
şi Moczydoly de Jagienka, ca să-l ajute la săpatul şanţului 
de apărare, care avea să înconjoare castelul. 


Capitolul XLIV 


ÎNTR-ADEVĂR, ZBYSZKO NU-ŞI DUSE ameninţarea la 
îndeplinire şi nu plecă, în schimb, după ce mai trecu o 
săptămână, se însănătoşi de-a binelea şi nu mai putu să 
stea la pat. Macko îi spuse că acum se cuvine să se ducă la 
Zgorzelice şi să-i mulţumească Jagienkăi pentru îngrijirea 
pe care i-o arătase, aşa că într-o bună zi, după ce se îmbăie 
bine, se hotărî să se ducă fără întârziere. In acest scop, 
porunci să i se scoată din cufăr veşmintele frumoase, să le 
schimbe pe cele purtate de obicei, apoi îşi aranjă părul. 
Aceasta era, însă, o îndeletnicire nu prea uşoară şi de 
durată, şi asta nu numai din pricina părului des al lui 
Zbyszko, care-i cădea până la jumătatea spinării. In viaţa 

de zi cu zi, cavalerii purtau părul într-o plasă de forma 
unei ciuperci, care mai avea şi o parte bună, că în timpul 
campaniilor, coiful nu-i strângea prea tare, în schimb, la 
tot felul de sărbători, nunţi sau când mergeau în vizită prin 
case, unde se aflau jupâniţe, îl aranjau în bucle frumos 
răsucite, pe care adesea le ungeau cu albuş de ou, ca să 
capete strălucire şi să se întărească. Aşa voia să se 
aranjeze şi Zbyszko. Dar cele două femei chemate dintre 
slujitoare, neobişnuite cu asemenea treabă, nu erau în 
stare să se descurce. Uscat şi zburlit după baie, părul nu 
voia să se onduleze şi stătea ca ţepii de arici, asemenea 
unei streşini prost potrivite la acoperiş. Nu ajutară la nimic 
nici pieptenii din corn de bou, dobândiţi de la frizieni, nici 
măcar ţesala, după care una dintre femei se duse la 
grajduri. În cele din urmă, Zbyszko începu să-şi piardă 
răbdarea şi să se înfurie, când deodată intră în odaie 
Macko însoţit de Jagienka care venise între timp pe 
neaşteptate. 

— Lăudat fie lisus Cristos! îi dădu bineţe fata. 

— În vecii vecilor! răspunse Zbyszko cu faţa luminată. 
Ce minune! Noi tocmai voiam să plecăm la Zgorzelice, iar 
tu veneai încoace! 

Şi ochii îi străluciră de bucurie, fiindcă ori de câte ori o 
vedea, i se lumina sufletul, de parcă vedea soarele 
răsărind. 

lar Jagienka, zărind femeile încurcate cu pieptenii în 
mână, ţesala de pe laviţa de lângă Zbyszko şi ciuful răvăşit, 
începu să râdă. 

-la te uită ce mai şomoiog de paie! se minună 
arătându-şi dinţii albi de sub buzele frumoase de coral. 
Ţi-ar sta numai bine în postaţa de cânepă sau în livada de 
vişini, ca să sperii păsările. 

El, însă, se încruntă şi răspunse: 

— Voiam să venim la Zgorzelice, dar acolo nu ţi-ar fi 
fost la îndemână să batjocoreşti un oaspete, pe când aici, 

poţi să râzi de mine cât vrei, cum faci întotdeauna cu 
bucurie. 

—Eu mă bucur să râd de tine? întrebă fata uimită. Ei, 
Doamne, Dumnezeule! Păi eu am venit să vă poftesc la 
cină, şi nu râd de tine, ci de femeile astea, pentru că eu 
m-aş descurca numaidecât. 

— N-ai face nici tu nimic! 

— Dar lui Jasko cine i-l face? 

— Jasiek ţi-e frate, răspunse Zbyszko. 

— Aşa este!... 

Aici bătrânul şi experimentatul Macko, se hotări să le 
vină în ajutor. 

—ÎIn marile familii, spuse, când cavalerului proaspăt 
învestit îi creşte la loc părul tuns, i-l aranjează sora lui, iar 
bărbatului soţia; dar mai este şi obiceiul ca atunci când 
cavalerul n-are nici soră, nici soţie, îl ajută fetele de 
şlahtici, chiar dacă nu sunt rude. 

— Există cu adevărat un asemenea obicei? întrebă 
Jagienka lăsându-şi ochii în jos. 

—Nu numai pe la casele şlahticilor, dar chiar şi prin 
castele, ba şi la curtea regelui, răspunse Macko. 

După care, li se adresă femeilor: 

— Duceţi-vă în odaia slujitorilor, dacă nu sunteţi bune 
de nimic! 

— Atunci, măcar să-mi aducă apă fiartă, adăugă fata. 

Maćko ieşi odată cu femeile, chipurile, ca să nu întârzie 
prea mult, şi în curând aduseră apa fiartă şi după ce o 
lăsară la îndemână, tinerii rămaseră singuri. Jagienka, 
muind mai întâi prosopul, începu să-i ude bine părul lui 
Zbyszko, iar când îl descurcă şi-l întinse, luă un pieptene şi 
se aşeză pe laviţă lângă tânăr ca să-şi ducă treaba la bun 
sfârşit. 

Şi şedeau aşa, unul lângă celălalt, amândoi peste 
măsură de frumoşi şi nespus de îndrăgostiţi, dar puţin 

stângaci şi tăcuţi. Jagienka începu în sfârşit să-i aranjeze 
părul bălai, iar el îi simţea apropierea braţelor ridicate, 
mâinile, şi se înfiora din cap până-n picioare, stăpânindu-se 
cu toată puterea voinţei să n-o ia în braţe şi să n-o strângă 
la piept din toate puterile. 

În tăcerea din jur li se auzea răsuflarea grăbită. 

— Poate că eşti bolnav? îl întrebă fata după o clipă. Ce 


ai? 

— Nimic! răspunse tânărul cavaler. 

— Parcă răsufli greu. 

— Şi tu răsufli tot aşa... 

Tăcerea se aşternu din nou. Obrajii Jagienkăi înfloriră 
ca doi trandafiri, deoarece simţea că Zbyszko nu-şi 
dezlipea nici o clipă privirile de pe faţa ei, aşa că vrând 
să-şi ascundă încurcătura, îl întrebă iarăşi: 

— De ce te uiţi aşa la mine? 

— Ai ceva împotrivă? 

— Nu, dar întrebam şi eu. 

— Jagienka? 

— Ce-i... 

Zbyszko trase aer în piept, oftă, îşi mişcă buzele, 
pregătindu-se parcă pentru o discuție mai lungă, dar se 
vede că n-avea încă destul curaj, căci repetă din nou: 

— Jagienka? 

— Ce-i? 

— Aş vrea să-ţi spun ceva, dar parcă mi-e frică... 

—Nu te teme. Eu sunt o fată simplă, nu vreun balaur... 

— Sigur că nu eşti balaur! Dar pentru că unchiul Macko 
zice că vrea să te ial... 

— Păi vrea, dar nu pentru el. 

Şi tăcu, înfricoşată parcă de propriile cuvinte. 

— Pentru Dumnezeu, Jagus dragă... Şi tu ce zici? 
întrebă Zbyszko. 

Fetei i se umplură deodată ochii de lacrimi, buzele 

frumoase începură să-i tremure, iar glasul îi cobori atât de 
mult, încât Zbyszko abia putu să desluşească ce zice: 

— Tătuca şi abatele voiau şi ei... iar eu, ştii şi tu!... 

La aceste cuvinte, bucuria răbufni în inimă ca o 
vâlvătaie, aşa că o luă în braţe, o ridică în sus ca pe un pai 
şi începu să strige în neştire: 

—Jagus! Jagus! Comoara mea! Soarele meu! Hei! Hei! 


Şi striga atât de tare că bătrânul Macko, crezând că s-a 
întâmplat ceva neobişnuit, dădu buzna înăuntru. Abia când 
o văzu pe Jagienka în braţele lui Zbyszko, rămase uimit că 
totul se petrecuse atât de repede şi strigă: 

— În numele Tatălui şi al Fiului! Stăpâneşte-te, băiete! 

Dar Zbyszko se repezi la el, o lăsă jos pe Jagienka, şi 
vrură să îngenuncheze amândoi, dar înainte de a apuca s-o 
facă, îi cuprinse în braţele-i osoase şi-i strânse din toate 
puterile la piept. 

— Lăudat fie!... spuse. Ştiam eu că aşa se va termina, 
dar ce bucurie mi-aţi făcut! Dumnezeu să vă 
binecuvânteze! Acum, voi putea să mor mai uşor... Fata e 
aur curat... Faţă de Dumnezeu şi de oameni! Adevărat! 
Acum, fie ce-o fi, când am ajuns să trăiesc asemenea 
bucurie... Dumnezeu m-a încercat, dar tot El m-a şi 
mângâiat. Trebuie să mergem la Zgorzelice să-i spunem şi 
lui Jaśko. Ehei, dacă ar mai fi trăit bătrânul Zych!... Şi 
abatele... Dar cum să le ţin locul la amândoi, că la drept 
vorbind, aşa îmi sunteţi de dragi, că mi-e şi ruşine să spun. 

Şi cu toate că avea inima oţelită, era atât de mişcat, că 
parcă-l strângea ceva în gât, aşa că îl mai sărută o dată pe 
Zbyszko, apoi pe amândoi obrajii pe Jagienka şi îngăimând 
pe jumătate printre lacrimi: „Mied, nu fată!” plecă la 
grajduri să poruncească să pună şeile pe cai. 

După ce ieşi, se împletici de bucurie printre florile de 
lumânărică ce creşteau dinaintea casei şi începu să se uite 
la lujerele lor întunecate, înconjurate de frunze galbene, ca 

un om ametit de băutură. 

—Mă rog! Sunteţi o grămadă - rosti -, cu ajutorul lui 
Dumnezeu, boabele de Grindină de la Bogdaniec vor fi şi 
mai multe. 

Apoi, în drum spre grajd, începu să mormăie din nou şi 
să numere: 

— Bogdaniec, averea abatelui, Spychow, Moczydoly... 
Dumnezeu ştie întotdeauna ce vrea, o să-i vină şi vremea 
bătrânului Wilk, că şi Brzozowa merită s-o cumpărăm... 
Luncile sunt grozave!... 

În acest timp, Jagienka şi Zbyszko ieşiră şi ei înaintea 
casei, bucuroşi, fericiţi, luminoşi ca soarele. 

—Unchiule! strigă Zbyszko de departe. 

Bătrânul se întoarse spre el, îşi desfăcu braţele şi 
începu să strige ca în pădure: 

—E-hei! Veniţi încoace! 


Capitolul XLV 


EI LOCUIAU LA MOCZYDOLY, IAR BĂTRÂNUL Maćko le înălța 
castelul la Bogdaniec. Îl zidea cu migală, întrucât voia ca 
temelia să fie din piatră şi var, iar turnul de strajă din 
cărămidă care se găsea greu prin împrejurimi. În primul 
an, săpă şanţurile, lucru destul de uşor, întrucât colina pe 
care avea să stea castelul mai fusese săpată cândva, poate 
în vremurile păgâne, aşa că trebuia doar să curețe râpele 
de copaci şi tufişurile de măceş, care crescuseră, apoi să le 
întărească şi să le adâncească atât cât era nevoie. În 
timpul săpăturilor, descoperi un izvor bogat, care umplu în 
scurt timp şanţul de apărare, aşa că Maćko fu nevoit să 
facă o scurgere pentru prisosul de apă. După aceea, pe 
valul de apărare ridică o palisadă şi începu să strângă 
materiale de construcţie pentru castel, trunchiuri de 
stejari atât de groase, încât abia le cuprindeau trei ţărani, 

şi de zadă care să nu putrezească nici sub tencuiala de lut 
şi nici sub cea de mărăcini. De ridicarea pereţilor, cu tot 
ajutorul neîntrerupt al ţăranilor din Zgorzelice şi 
Moczydoly, se apucă abia după un an, dar lucră cu sârg 
mai ales pentru că Jagienka născu mai înainte doi gemeni. 
Cerul se deschise atunci în faţa bătrânului cavaler, fiindcă 
acum avea pentru cine să trudească, să se străduiască şi 
ştia că neamul Grindină nu va pieri, iar Potcoava Tocită se 
va mai spăla de multe ori în sângele vrăjmaşilor. 

Gemenii fură botezați: Maćko şi Jaśko. „Flăcăi 
zdraveni, zise bătrânul, alţii ca ei nu mai găseşti în tot 
regatul, şi încă n-a venit seara”. Şi-i îndrăgi dintr-odată cu 
o dragoste nespusă, iar la mama lor ţinea ca la ochii din 
cap. Cine o lăuda de faţă cu el, putea să dobândească 
orice. Oamenii erau cu adevărat invidioşi până şi pe 
Zbyszko şi o vorbeau de bine nu numai pentru foloasele ce 
i le aducea, deoarece strălucea prin împrejurimi cum 
străluceşte cea mai frumoasă floare de pe luncă. li adusese 
soţului o zestre mare, dar chiar mai mult decât atâta, 
fiindcă îi dăruise o mare iubire şi o frumuseţe care orbea 
ochii oamenilor; cu purtările ei alese şi curajul ei se putea 
mândri şi un cavaler. Nu însemna nimic pentru ea ca abia 
după câteva zile de lehuzie să se apuce de gospodărie, apoi 
să meargă cu soţul la vânătoare sau să se repeadă 
dimineaţa călare de la Moczydoty la Bogdaniec, iar înainte 
de amiază să se întoarcă la Jasko şi la Macko. Prin urmare, 
bărbatul o iubea mai mult decât orice pe lume, ţinea la ea 
bătrânul Macko şi la fel slujitorii, cu care se purta bine, iar 
la Krzesnia, când intra duminica în biserică, o întâmpinau 
murmure de admiraţie. Mai vechiul ei curtezan, Cztan de 
Rogów, căsătorit cu fiica unui ţăran, care după slujbă bea 
la crâşmă cu bătrânul Wilk de Brzozowa, spunea ciocnind 
cu el: „M-am bătut de multe ori pentru ea cu fiul Domniei 
Tale şi voiam să ne căsătorim cu ea, dar asta era ca şi când 
am fi vrut să luăm Luna de pe cer”. 

Alţii, în schimb, recunoşteau că una ca ea puteai să 
cauţi şi la curtea regelui din Cracovia. Fiindcă, pe lângă 

bogăţie, frumuseţe şi obiceiuri alese, mai era admirată şi 
pentru prospeţimea şi puterea ei. Recunoşteau cu toţii 
într-un glas că „asta-i o femeie care-ţi prijoane ursul în 
pădure cu sulița, iar alunele nu mai trebuie să le spargă, e 
destul să le rânduiască pe laviţă şi să se aşeze deodată pe 
ele ca să se sfărâme ca sub piatra morii”. Astfel o ridicau 
în slăvi şi în parohia Krzesnia, şi prin satele învecinate şi 
chiar în Sieradz, reşedinţa voievodului. Invidiindu-l pe 
Zbyszko de Bogdaniec, nu se mirau totuşi că o luase de 
soţie, deoarece se răsfrângea asupra ei şi faima lui de 
războinic, mai mare decât a oricui prin împrejurimi. 

Tinerii săteni şi şlahticii îşi povesteau unii altora multe 
isprăvi despre nemţii pe care-i lăsase fără platoşe în 
bătăliile de sub conducerea lui Witold şi în duelurile pe 
pământ bătătorit. Se spunea că nu-i scăpase nici unul, că 
la Malborg doborâse doisprezece războinici de pe cai, 
printre alţii pe fratele maestrului, Ulryk, în sfârşit, că era 
în stare să se înfrunte chiar cu cavalerii de la Cracovia, şi 
până şi neînvinsul Zawisza Czarny îi era un prieten 
binevoitor. 

Câte unii nu voiau să creadă asemenea povestiri 
neobişnuite, dar şi aceştia, când era vorba ca ţinutul să 
aleagă pe cineva care să-i reprezinte pe cavalerii polonezi 
într-o luptă cu cavalerii străini, îl preferau pe Zbyszko şi 
abia după aceea pe părosul Cztan de Rogow şi alţi găligani 
din partea locului, care în ceea ce priveşte instruirea 
cavalerilor, erau departe de tânărul moşier de la 
Bogdaniec. 

Avuţia însemnată, ca şi faima de cavaler, îi câştigaseră 
şi respectul oamenilor. Pentru că, dacă primise Moczydoty 
ca zestre de la Jagienka şi o mare avere de la abate, asta 
nu era meritul lui, căci el dobândise dinainte Spychów 
laolaltă cu bogăţiile adunate de Jurand, iar printre oameni 
se şoptea de asemenea că prăzile dobândite de cavalerii de 
Bogdaniec în armuri, cai, veşminte şi giuvaieruri i-ar fi 
ajuns să cumpere încă trei sau patru sate. 

În toate acestea, lumea vedea mărinimia lui Dumnezeu 

ce se abătuse asupra neamului Grindină cu blazonul 
Potcoava Tocită, neam decăzut până nu de mult şi care, 
afară de Bogdaniec, nu mai rămăsese cu nimic, iar acum 
se ridica din nou deasupra multora din partea locului. 

„Fiindcă la Bogdaniec, după incendiu, nu mai rămăsese 
decât casa cocoşată, se vorbea, şi moşia, din lipsa mâinii 
de lucru, fuseseră siliţi s-o arendeze unei rude, iar acum îşi 
zidesc un castel”. Era şi multă admiraţie, dar având în 
vedere că o însoțea şi simţământul natural că întreg 
poporul merge înainte spre avuţie nemăsurată, fiindcă asta 
era rânduiala lucrurilor şi din voinţa lui Dumnezeu, 
această admiraţie nu era ştirbită de zavistie. Din contră, 
ţinutul era mândru de cele ce se petreceau la Bogdaniec. 
Era o dovadă convingătoare unde putea duce braţul 
puternic al unui şlahtic, alături de o inimă bărbată şi 
dorinţa de vitejie cavalerească. La vederea lor, nu puţini se 
simțeau strâmtoraţi în locurile lor de naştere şi pentru că 
în apropiere se aflau în puterea vrăjmaşului bogății şi 
pământuri nemărginite, socoteau că le pot dobândi uşor 
pentru binele lor şi al regatului. Şi acest surplus de 
energie, pe care-l simțeau marile familii, se transmitea 
întregii societăţi, asemenea apei în clocot dintr-un vas, 
care trebuie să se reverse undeva. Dregătorii puternici de 
la Cracovia şi regele care iubea pacea, izbutiseră până la o 
vreme să stăpânească această putere şi să amâne mulţi ani 
războiul cu duşmanul de veacuri, dar nici o forţă 
omenească nu era în stare să înăbuşe cu totul şi nici să 
oprească acest avânt ce irumpea spre măreție în sufletele 
tuturor. 


Capitolul XLVI 


MAĆKO AJUNSE SĂ-ȘI TRĂIASCĂ ZILELE fericite ale vieţii. 
Nu o dată le spunea şi vecinilor că a dobândit mai mult 
decât se aştepta. Chiar bătrâneţea nu-i albise decât părul 
de pe cap şi din barbă, dar nu-i vătămase până acum nici 
puterea, nici sănătatea. Avea inima plină de o veselie atât 

de mare, pe care n-o mai încercase până acum. Faţa-i 
aspră odinioară îi devenea din ce în ce mai blajină, iar 
ochii îi râdeau spre oameni luminaţi de un zâmbet bun. În 
sufletul lui, era convins că tot răul luase sfârşit odată 
pentru totdeauna şi nici o grijă, nici un necaz nu-i va mai 
tulbura pârâiaşul luminos al zilelor vieţii, care se scurgeau 
atât de liniştit. Să lupte până la bătrâneţe, la bătrâneţe să 
se apuce de gospodărie şi să mărească averea pentru 
nepoți, asta fusese întotdeauna cea mai mare dorinţă a lui 
şi iată că totul se îndeplinise de minune. Gospodăria 
mergea foarte bine. Pădurile erau tăiate în mare parte; 
tarlalele defrişate şi semănate înverzeau în fiecare 
primăvară cu peria grânelor; vitele se înmulţiseră; pe lunci 
erau patruzeci de iepe cu mânji, pe care bătrânul şlahtic le 
vedea în fiecare zi; turmele de oi şi cirezile de vite păşteau 
pe păşuni prin crânguri; Bogdaniec se schimbase cu totul; 
dintr-o aşezare părăginită, devenise un sat populat şi 
bogat, iar cine se apropia de el, era de-a dreptul uluit de 
turnul de strajă ce se vedea de departe şi de pereţii încă 
neînnegriţi ai castelului care luceau auriu în soare şi 
purpuriu în amurg. 

Astfel că în inima lui, Macko se bucura de vite, de 
gospodărie, de viaţa bună şi nu se împotrivea când oamenii 
ziceau că are mână cu noroc. La un an după gemeni, mai 
veni pe lume încă un băiat, pe care Jagienka, în amintirea 
şi cinstea tatălui ei, îl boteză Zych. Macko îl primi cu 
bucurie şi nu se îngrijoră câtuşi de puţin că, dacă avea să 
meargă tot aşa şi mai departe, averea adunată cu atâta 
greutate şi pricepere, se va fărâmiţa: „Că noi ce aveam? îi 
spuse într-o bună zi lui Zbyszko. Nimic! Şi ne-a dat 
Dumnezeu destul. Bătrânul Pakosz de Sutislawice are un 
singur sat şi douăzeci şi doi de băieţi şi nu moare de 
foame. Nu sunt destule pământuri în regat şi în Lituania? 
Nu se află tot atâtea sate şi castele în mâinile câinilor 
teutoni? Ehei! Numai să vrea lisus! N-ar fi rău, că acolo 
castelele sunt toate din cărămidă roşie, din care milostivul 
nostru rege ar face palate pentru castelani”. Şi ar fi un 

lucru de mare însemnătate, fiindcă Ordinul a ajuns doar în 
culmea puterii sale, iar prin bogăţie, putere şi mărimea 
oştilor instruite a întrecut toate regatele apusene, şi totuşi 
acest cavaler în vârstă se gândea la castelele teutonilor ca 
la viitoare reşedinţe ale nepoților săi. Sigur că erau destui 
în regatul lui Jagietto care gândeau la fel, nu numai pentru 
că acestea fuseseră cândva pământuri polone, iar acum le 
ocupa Ordinul, ci şi în virtutea acelei forţe puternice, care 
răbufnind în sufletul poporului, îşi căuta ieşire în toate 
părţile. 

Abia în al patrulea an, numărând de la căsătoria lui 
Zbyszko, castelul era înălţat, dar şi asta cu ajutorul mâinii 
de lucru nu numai de la Zgorzelice, Moczydoty, dar şi a 
vecinilor, mai ales a bătrânului Wilk de Brzozowa, care 
rămânând singur pe lume după moartea fiului, se 
împrieteni la cataramă cu Macko, iar după aceea îşi 
întoarse inima către Zbyszko şi Jagienka. Maćko împodobi 
încăperile cu pradă de război luată de el şi de Zbyszko sau 
moştenită de la Jurand de Spychow, adăugă la aceasta 
bogăţiile abatelui şi tot ce luase Jagienka de acasă, aduse 
ferestre de sticlă de la Sieradz şi aranjă splendid 
reşedinţa. Zbyszko, soţia şi copiii se mutară totuşi la castel 
abia în al cincilea an, când şi celelalte acareturi, precum 
grajdurile, ocoalele, bucătăria şi baia erau sfârşite, şi 
odată cu ele şi pivnițele de sub pământ, pe care bătrânul le 
făcu din piatră şi var, ca să dureze la nesfârşit. El, însă, nu 
se mută la castel; preferă să rămână în casa veche, iar la 
toate rugăminţile lui Zbyszko şi ale Jagienkăi răspunse 
negativ, lămurindu-le astfel lucrurile: 

—O să mor aici, unde m-am născut. Vedeţi voi, în 
timpul războiului familiilor Grzymala şi Natecz, Bogdaniec 
a ars din temelii, toate clădirile, toate casele, ba până şi 
gardurile, dar casa mare a rămas. Lumea zicea că n-a vrut 
să ardă din cauza muşchiului de pe acoperiş, dar eu cred 
că a fost la mijloc şi voia lui Dumnezeu, că să ne întoarcem 
şi să creştem iarăşi aici. În timpul războaielor, m-am plâns 

nu o dată că nu avem unde să ne mai întoarcem, dar 
n-aveam dreptate întru totul, pentru că e adevărat că nu 
aveam ce să gospodărim şi ce să băgăm în gură, dar aveam 
unde să ne ascundem. Cu voi, cei tineri, e altceva, dar eu 
socotesc că, de vreme ce ne-a lăsat casa veche, nu mi se 
cade nici mie s-o părăsesc. 

Şi rămase. Îi plăcea totuşi să vină pe la castel, să-i 
admire măreţia şi splendoarea în comparaţie cu vechea 
reşedinţă şi totodată să-i vadă pe Zbyszko, pe Jagienka şi 
nepoţii. Tot ce vedea acolo era în mare parte opera lui şi îl 
cuprindeau mândria şi admiraţia. Mai trecea câteodată pe 
la el bătrânul Wilk, ca să mai schimbe o vorbă la gura 
sobei, sau se ducea el cu acelaşi scop pe la Brzozowa, aşa 
că o dată se apucă să-i spună ce gândeşte el despre „noile 
rânduieli”. 

— Ştii, Domnia Ta! Viaţa mi se pare minunată uneori. 
Pentru că se ştie doar că Zbyszko a fost şi la Cracovia în 
castelul regelui (mai să-şi piardă capul acolo), şi în 
Mazowsze, şi la Malborg, şi la prinţul Janusz, iar Jagienka 
crescuse şi ea în îndestulare, dar nu avuseseră castelul 
propriu... Acum, însă au, ca şi când nu ar fi trăit niciodată 
altfel... Umblă, îţi spun Domniei Tale, prin încăperi, umblă 
şi le dau porunci slujitorilor, iar când obosesc, se odihnesc. 
Un adevărat castelan şi soţia lui! Au şi o încăpere în care 
iau masa cu pădurarii şi slujitorii, iar în ea jilţuri mai înalte 
pentru el şi pentru ea, ceilalţi, însă, stau mai jos şi 
aşteaptă ca stăpânii să îşi umple bine talerele. E un obicei 
de la Curte ca omul să-şi aducă aminte că nu sunt nu ştiu 
ce mari stăpâni, ci doar nepotul şi soţia lui, care-i sărută 
mâna bătrânului şi-l aşează pe locul de frunte, numindu-l 
binefăcătorul lor. 

—'Tocmai de aceea îi binecuvântează şi Domnul lisus, 
observă bătrânul Wilk. 

După care, clătinând trist din cap, mai bău o înghiţitură 
de mied, scormoni cărbunii cu vătraiul şi zise: 

— lar băiatul meu s-a prăpădit! 

— Voia lui Dumnezeu. 

— Păi dar! Cei mai mari, că aveam cinci, au murit mai 
înainte. Ştii doar şi Domnia Ta. Voia Domnului, cum zici. 
Dar ăsta era cel mai puternic. Un Wilk adevărat, şi dacă nu 
murea, poate că ar fi stat şi el acum în castelul lui. 

— Aş fi preferat să se fi prăpădit Cztan. 

— Care Cztan! Chipurile îţi duce piatra de moară în 
spinare, dar de câte ori nu l-a vătămat al meu! Al meu avea 
pregătire de cavaler, iar pe Cztan îl altoieşte nevasta peste 
bot, pentru că deşi este un om puternic, e un prostănac. 

— Ehei, dar cu coada în sus! acceptă Maćko. 

Şi cu acest prilej, ridică în slăvi nu numai pregătirea de 
cavaler, dar şi mintea lui Zbyszko care la Malborg luptase 
cu cavalerii cei mai buni în arenă, „iar cu principii îi turuie 
gura întruna, ca şi când ar sparge alune”. li lăudă şi 
mintea limpede, şi îndemânarea în gospodărie, fără de 
care castelul ar irosi repede averea. Nevrând totuşi ca 
bătrânul Wilk să creadă ceva asemănător, sfârşi cu glasul 
coborât: 

— Ei, din mila lui Dumnezeu avem de toate îndestul, 
mai mult decât ştie lumea, dar să nu mai spui la nimeni. 

Totuşi, oamenii ghiceau, ştiau şi îşi povesteau unul 
altuia până la exagerare, mai ales despre bogăţiile pe care 
cei de la Bogdaniec le aduseseră de la Spychów. Se spunea 
că aduseseră banii din Mazowsze în butoiaşe. Odată, 
Maćko îi împrumută cu bani pe câţiva moşieri avuţi din 
Koniecpole, lucru care întări şi mai mult convingerea celor 
din jur în legătură cu „comorile” lui. Din această pricină, 
importanţa celor de la Bogdaniec crescu simţitor, ca şi 
respectul oamenilor, aşa că la castel oaspeţii nu lipseau 
niciodată. Cu toate că era destul de zgârcit la pungă, 
Maćko nu privea cu ochi răi această risipă, întrucât ştia că 

astfel creşte şi fala neamului. 

Îndeosebi botezurile erau bogate, iar o dată pe an, 
după Sfânta Maria Mică, Zbyszko dădea un ospăț mare 
pentru vecini, la care veneau şi femeile şlahticilor să 
privească la întrecerile cavalereşti, să-i asculte pe guzlari 
şi să joace cu tinerii cavaleri la lumina torţelor până 
dimineaţa. Atunci îşi sătura ochii şi se bucura în inima lui 
bătrânul Macko cu vederea lui Zbyszko şi a Jagienkăi, care 
arătau ca nişte mari boieri şi stăpâni. Zbyszko se 
maturizase şi parcă mai crescuse. Pe lângă statura lui 
puternică şi semeaţă, faţa îi părea şi acum prea tânără, iar 
când îşi prindea părul des cu o panglică de purpură şi se 
îmbrăca în veşmântul impunător, cusut cu fir de argint şi 
de aur, nu numai Macko, ci şi destui şlahtici îşi spuneau în 
sinea lor: „Pentru Dumnezeu! Este un adevărat prinţ care 
stă în castelul său”. Iar înaintea Jagienkăi îngenuncheau 
nu o dată cavalerii învăţaţi cu obiceiurile apusene, 
rugând-o să le fie stăpâna gândurilor, atâta strălucire, 
sănătate, tinereţe, putere şi farmec răspândea în jurul ei. 
Însuşi bătrânul moşier de Koniecpole, care era voievod de 
Sieradz, rămânea uimit la vederea ei, comparând-o cu 
aurora dimineţii, ba chiar şi cu soarele, „care dă lumină 
lumii şi încălzeşte până şi oasele bătrâne, umplându-le de 
fierbinţeală”. 


Capitolul XLVII 


CU TOATE ACESTEA, ÎN AL CINCILEA AN, când în toate 
satele domnea o rânduială neobişnuită şi când deasupra 
turnului de strajă fâlfâia steagul cu Potcoava Tocită, iar 
Jagienka aduse pe lume cu bine al patrulea fecior, pe care-l 
numiră Jurand, bătrânul Macko îi spuse odată lui Zbyszko: 

— Toate merg bine şi dacă Domnul lisus s-ar mai uita o 


dată spre noi, aş putea muri liniştit. 

Zbyszko se uită nedumerit la el şi după un răstimp, 
întrebă: 

—Cred că Domnia Ta vorbeşti despre războiul cu 
teutonii, fiindcă de ce altceva ai mai avea nevoie? 

— Îți spun ce ţi-am mai spus şi altădată, răspunse 
Maćko, câtă vreme trăieşte maestrul Konrad, nu va fi 
război. 

— Ei, doar n-o să trăiască nici el veşnic? 

— Dar nici eu, şi de aceea mă gândesc la altceva. 

— La ce te gândeşti? 

—Ei, mai bine să nu-ţi spun. Acum, mă pregătesc să 
plec la Spychâw şi s-ar putea să-i vizitez şi pe prinții de la 
Ptock şi de la Czersk. 

Zbyszko nu fu prea mirat de această veste, întrucât în 
anii din urmă, bătrânul Macko fusese de câteva ori la 
Spych6w, aşa că se mulţumi să-l întrebe: 

—0O să stai mult? 

— Mai mult decât de obicei, fiindcă o să mă opresc la 
Ptock. 

Într-adevăr, după o săptămână, Maćko plecă, luând cu 
el câteva care şi o platoşă bună „pentru cazul când aş fi 
nevoit să lupt în arenă”. La plecare, îi preveni că poate va 
întârzia mai mult decât de obicei şi într-adevăr zăbovi mai 
mult, pentru că vreo jumătate de an nu avură nici o ştire 
de la el. Zbyszko începu să se îngrijoreze şi în cele din 
urmă repezi un olăcar la Spychow, dar acesta se întâlni cu 
Macko dincolo de Sieradz şi se întoarseră împreună. 

Bătrânul cavaler sosi parcă posomorât, dar după ce-l 
întrebă pe Zbyszko despre tot ce se întâmplase în timpul 
absenței sale, şi liniştit că totul mergea bine, se mai 
însenină puţin, apoi aduse singur vorba despre călătoria 
lui: 

— Ştii că am fost la Malborg? 

—La Malborg? 

— Păi unde altundeva? 

Zbyszko îl privi mirat un răstimp, după care se lovi cu 
palma pe genunchi şi zise: 

— Pe viul Dumnezeu! Am uitat de tot. 

—Tu eşti liber să uiţi, fiindcă ţi-ai îndeplinit 
jurământul, răspunse Macko, dar să nu dea Dumnezeu să 
uit eu de jurământul şi de onoarea mea. Noi n-avem 
obiceiul să lăsăm ceva neterminat şi să mă ajute Sfânta 
Cruce să trăiesc până când voi îndeplini ce-am făgăduit. 

Aici, chipul lui Maćko se mohori şi deveni atât de 
ameninţător şi îndârjit, cum nu-l mai văzuse Zbyszko de pe 
vremea când luptaseră cu Witold şi Skirwoilto cu teutonii. 

— Ei şi? întrebă. Acum, ai sfârşit? 

— Nu, pentru că n-a acceptat provocarea. 

— Din ce pricină? 

—A ajuns mare comtur. 

— Kuno Lichtenstein a ajuns mare comtur? 

—Ei, na! S-ar putea să-l aleagă şi mare maestru. Cine 
ştie! Dar el se socoteşte şi acum deopotrivă cu prinții. Se 
vorbeşte că el conduce totul şi răspunde de toate treburile 
Ordinului, iar maestrul nu face nimic fără să-l întrebe. 
Cum să coboare un astfel de om până la tine? Te faci doar 
de râsul lumii. 

— Şi-au bătut joc şi de Domnia Ta? întrebă Zbyszko, ai 
cărui ochi începură să scânteieze de mânie. 

—A râs de mine doar prinţesa Alexandra la Ptock: 
„Du-te, mi-a zis, şi provoacă-l pe împăratul roman! Pe el 
(chipurile pe Lichtenstein), după câte ştiu, l-au provocat şi 
Zawisza Czarny, şi Powata, şi Paszko de Biskupice, şi nici 
măcar acestor bărbaţi nu le-a răspuns nimic, pentru că nu 
poate. Nu-i lipseşte curajul, dar este călugăr şi zice că are 
o dregătorie atât de însemnată, încât nu-şi pierde vremea 
cu astfel de lucruri; mai mult s-ar înjosi primind asemenea 
provocări, decât dacă nu le-ar lua în seamă”. Aşa mi-a spus 

prinţesa. 

— Şi Domnia Ta ce i-ai răspuns? 

— M-am supărat grozav, dar i-am răspuns că şi aşa tot 
trebuie să mă duc la Malborg, ca să le pot spune lui 
Dumnezeu şi oamenilor: „Ce-a stat în puterea mea, am 
făcut!” Am rugat-o pe prinţesă să născocească vreo solie şi 
să-mi dea o scrisoare până la Malborg, întrucât ştiam că 
altfel nu scap viu din această vizuină de lupi. În sinea mea, 
mi-am spus aşa: „N-a răspuns la chemările lui Zawisza, 
Powala şi Paszko, dar dacă am să-i smulg barba şi 
mustăţile de faţă cu maestrul şi ceilalţi comturi, poate că 
nu mă va refuza”. 

— Bătu-te-ar norocul! exclamă Zbyszko cu înflăcărare. 

— Cum? se miră bătrânul cavaler. Orice boală are un 
leac, numai să ai capul pe umeri. Dar aici Domnul lisus nu 
m-a ajutat, fiindcă nu l-am găsit la Malborg. Mi-au spus că 
a fost trimis cu solie la Witold. Nu ştiam ce să fac: să-l 
aştept sau să mă duc după el. Îmi era teamă să nu mă 
încrucişez cu el pe drum: Dar pentru că pe maestru şi pe 
marele şambelan îi cunoşteam mai de mult, le-am 
mărturisit de ce venisem, iar ei au strigat că asta nu se 
poate. 

— De ce? 

— Din acelaşi motiv pe care mi l-a explicat şi prinţesa la 
Ptock. lar maestrul a mai spus: „Ce ai zice despre mine 
dacă aş primi provocarea oricărui cavaler din Mazowsze 
sau din Polonia?” Mă rog, avea şi el dreptate, pentru că 
astfel n-ar mai fi fost de mult pe lume. Şi el, şi şambelanul 
au rămas foarte miraţi şi au povestit ce auziseră la cină. Îţi 
spun, parcă a suflat cineva într-un stup! Mai ales dintre 
străini s-a ales un grup: „Kuno, strigau, nu poate, dar noi 
putem!” Atunci, am ales trei cavaleri, vrând să lupt cu ei 

pe rând, dar maestrul, după multe rugăminţi, mi-a îngăduit 
doar cu unul dintre ei, poreclit Lichtenstein, care era şi 
rudă cu Kuno. 

— Da şi? strigă Zbyszko. 

— Ei, i-am adus armura, dar e atât de crăpată, încât 
n-ar da nimeni nici o para pe ea. 

—Teme-te de Dumnezeu, atunci ţi-ai respectat 
jurământul! 

—La început, m-am bucurat şi eu, gândind la fel ca 
tine, dar după aceea, mi-am zis: „Nu! Nu-i acelaşi lucru!” 
Şi nu mai am linişte, căci dacă totuşi nu-i acelaşi lucru? 

Dar Zbyszko încercă să-l liniştească. 

— Domnia Ta mă cunoşti şi pe mine şi ştii că nu mă joc 
cu astfel de lucruri, dar dacă mi s-ar fi întâmplat şi mie la 
fel, aş fi liniştit. Ba, îţi mai spun că şi cei mai mari cavaleri 
de la Cracovia ar fi de părerea mea. Chiar Zawisza, care 
ştie cel mai bine ce înseamnă onoarea de cavaler, nu va 
spune altceva. 

— Aşa crezi? întrebă Macko, încă nesigur. 

— Păi, gândeşte-te şi Domnia Ta: ei sunt cavaleri 
faimoşi în toată lumea şi l-au provocat, dar nici unul n-a 
izbutit nici măcar ce-ai izbutit Domnia Ta. l-ai jurat 
moartea lui Lichtenstein şi ai răpus unul. 

—E cu putinţă, se înmuie bătrânul Maćko. 

lar Zbyszko, care era interesat de treburile cavalereşti, 
întrebă: 

— Spune-mi, însă: era tânăr sau bătrân? şi cum aţi 
luptat, călare sau pe jos? 

— Avea vreo treizeci şi cinci de ani şi o barbă până la 
brâu, am luptat călare, Dumnezeu m-a ajutat şi l-am lovit 
cu sulița, dar pe urmă am luptat şi cu paloşul. Îi curgea 
atâta sânge din gură, încât toată barba era ca un ţurţur de 
gheaţă. 

— Şi te mai plângeai cândva că îmbătrâneşti? 

— Fiindcă după ce încalec sau îmi desfac picioarele, mă 
ţin bine, dar în şa şi cu armura pe mine, nu mai pot sări. 

— Domnia Ta i-ai fi venit de hac şi lui Kuno. 

Bătrânul dădu dispreţuitor din mână în semn că i-ar fi 
fost mult mai uşor cu acesta, după care se duseră să vadă 
platoşa cucerită, pe care Macko o luase cu el doar ca semn 
al biruinţei, altminteri, îndoită şi crăpată, nemaiavând nici 
o valoare. 

Numai şoldarele şi genuncherele erau întregi şi lucrate 
cu multă măiestrie. 

—Aş fi preferat să fie ale lui Kuno, regretă Maćko 
mohorât. 


La care Zbyszko: 
— Dumnezeu ştie cum este mai bine. Dacă ajunge 


maestru, la Kuno n-o să mai poţi ajunge decât în vreo mare 
bătălie. 

—Am tras şi eu cu urechea la ce vorbeşte lumea, 
răspunse Maćko. Unii zic că după Konrad va urma Kuno, 
iar alţii că Ulryk, fratele lui Konrad. 

— Şi eu cred la fel, şi ştii de ce? Kuno are mai multă 
minte şi e mai viclean, iar Ulryk mai impulsiv. Este un 
cavaler destoinic care îşi respectă cuvântul dat, dar mai că 
se înfioară de frică la gândul războiului cu noi. Se mai 
vorbeşte că după ce va ajunge maestru, o să înceapă o 
vânzoleală, cum n-a mai fost pe lume. Iar despre Konrad se 
spune că adesea îl apucă ameţeala. Odată i-a venit rău şi 
de faţă cu mine. Hei, vom trăi şi vom vedea! 

—Să dea Dumnezeu! Dar mai sunt niscaiva 
neînţelegeri cu regatul? 

— Cele vechi şi cele noi. Teutonul tot teuton rămâne. 
Deşi ştie că eşti mai puternic şi e rău să se pună cu tine în 
poară, încearcă mereu să-ţi ia ce-i al tău, fiindcă nu poate 

altfel. 

—Ei cred că Ordinul este mai puternic decât toate 
regatele. 

—Nu toţi, dar destul de mulţi, iar printre aceştia şi 
Ulryk. La drept vorbind este o putere înfricoşătoare. 

— Îţi aduci aminte ce-a spus Zyndram de Maszkowice? 

— Cum de nu, dar acolo e din an în an tot mai rău. Nici 
fratele nu te omeneşte cum m-au omenit ei pe mine, când 
nu ne vedea nici un teuton. La toţi li s-a făcut lehamite de 
ei. 

— Atunci n-o să mai aşteptăm mult! 

— Mult sau puţin, rosti Macko. 

Şi după ce stătu o clipă pe gânduri, adăugă: 

— Acum, însă, musai să ne apucăm de treabă, să 
înmulţim averea, ca să luptăm cu vrednicie pe câmpul de 
bătaie. 


Capitolul XLVIII 


Maestrul Konrad muri totuşi abia după un an. Jasko de 
Zgorzelice, fratele Jagienkăi, care auzi cel dintâi la Sieradz 
vestea morţii lui şi a alegerii lui Ulryk von Jungingen, o 
aduse primul la Bogdaniec, unde, ca şi în toate aşezările 
şlahticilor, cutremură adânc sufletele şi inimile. „Urmează 
vremuri cum n-au mai fost până acum”, rosti solemn 
bătrânul Macko, iar Jagienka aduse mai întâi toţi copiii 
înaintea lui Zbyszko şi începu să-şi ia rămas-bun de la el, 
ca şi când aveau să plece chiar a doua zi. Macko şi 
Zbyszko ştiau într-adevăr că războiul nu se porneşte 
netam-nesam, cum se aprinde focul în cămin, credeau 
totuşi cel puţin că se va ajunge la el, şi începură să se 
pregătească.  Aleseră caii,  platoşele, instruiră în 

meşteşugul războiului scutierii, slujitorii, primarii din sate, 
puşi după legea nemţească şi obligaţi să se prezinte călare 
la campanie, şi pe şlahticii mai săraci, pe ţărani, cei din 
urmă alăturându-se cu sârg celor mai avuţi. La fel se 
întâmpla şi prin celelalte conace, pretutindeni băteau 
ciocanele în fierării, peste tot se curăţau vechile armuri, se 
ungeau cu unsoare topită arcurile şi curelele, se strângeau 
roţile la căruţe, se făceau rezerve de provizii de crupe şi 
carne afumată. La biserică, duminica şi în zilele de 
sărbătoare oamenii întrebau de noutăţi şi se întristau când 
auzeau veşti de pace, deoarece fiecare purta în suflet 
simţământul adânc că odată şi odată trebuie să termine cu 
acest vrăjmaş al întregului popor, căci regatul nu va înflori 
cu putere, pace şi trudă până când, după cuvintele Sfintei 
Brygida, nu li se vor smulge dinţii teutonilor şi nu li se va 
tăia mâna dreaptă. 

La Krzesnia, însă, oamenii se adunau îndeosebi în jurul 
lui Macko şi Zbyszko, care cunoşteau Ordinul şi războiul 
cu nemţii. Voiau să afle de la ei nu numai noutăţile, ci şi 
mijloacele de luptă împotriva nemților: cum să-i bată cel 
mai bine, cum au obiceiul să lupte, în ce îi întrec pe 
polonezi, în ce sunt mai prejos şi dacă după frângerea 
suliţelor, e mai uşor să le spargi armurile cu securea sau 
cu paloşul. 

Ei erau într-adevăr pricepuţi în astfel de lucruri, aşa că 
erau ascultați cu luare-aminte, cu atât mai mult cu cât toţi 
erau convinşi că acest război nu va fi uşor, că vor trebui 
să-şi măsoare puterile cu cei mai buni cavaleri din toate 
ţările şi să nu se mulţumească să învingă duşmanul doar 
ici şi colo, ci s-o facă temeinic sau să piară cu toţii. Ţăranii 
liberi vorbeau deci între ei: „Dacă trebuie, n-avem încotro, 
moartea lor sau moartea noastră”. Şi generaţia care purta 
în sufletul ei simţământul măreției viitoare nu era 
descurajată - din contră, i se sporea înflăcărarea zi de zi şi 
ceas de ceas, fără laude deşarte şi trufie, ci mai degrabă 
cu o îndârjire concentrată şi o gravitate pregătită pentru a 
înfrunta moartea. 

— E scrisă moartea noastră sau a lor. 

Dar deocamdată, timpul trecea, lucrurile tărăgănau şi 
războiul întârzia. Se vorbea de bună seamă despre 
neînţelegeri între regele Władysław şi Ordin, se amintea 
încă de ţinutul  Dobrzynului, deşi acesta fusese 
răscumpărat de ani de zile şi despre disputele de la hotar, 
despre o aşezare, Drezdenko, de care mulţi auzeau acum 
pentru prima dată în viaţă, pentru care erau pretenţii de 
amândouă părţile, dar război nu era. Unii începură chiar 
să nu mai creadă că va mai fi, pentru că discuţii existaseră 
dintotdeauna, dar totul se sfârşea de obicei cu adunări, 
negocieri şi schimburi de solii. La un moment dat, se 
răspândi vestea că şi acum veniseră soli teutoni la 
Cracovia, iar cei polonezi purceseră la Malborg. Începu să 
se vorbească de mijlocirea regelui Cehiei şi al Ungariei, ba 
chiar a Papei însuşi. Departe de Cracovia, nu se ştia nimic 
precis, aşa că ştirile de tot felul, adesea chiar ciudate şi 
neînţelese, circulau printre oameni, dar război nu era. 

În cele din urmă, nici măcar Maćko, în amintirea căruia 
se perindaseră nu puţine ameninţări cu războiul şi 
negocieri, nu mai ştia ce să creadă despre toate acestea, şi 
plecă la Cracovia, ca să afle ceva mai sigur. Nu zăbovi 
multă vreme acolo, pentru că a şasea săptămână se 
întoarse cu faţa înseninată. Când la Krzesnia şlahticii îl 
înconjurară dornici să afle noutăţile, le răspunse cu o 
întrebare: 

— Dar vârfurile suliţelor şi baltagele le-aţi ascuţit? 

— Cum adică? Pe rănile Mântuitorului! Ce noutăţi sunt? 
Pe cine ai văzut, Domnia Ta? strigară din toate părţile. 

— Pe cine am văzut? Pe Zyndram de Maszkowice! Iar 
ce noutăţi sunt? Asemenea, că veţi pune şeile pe cai. 

— Pentru Dumnezeu! Cum adică? Spune odată, Domnia 
Ta! 

— Aţi auzit de Drezdenko? 


— Sigur că am auzit. Dar micul castel n-are pământ mai 

mult decât aici la Bogdaniec. 

—E o pricină măruntă pentru un război, nu-i aşa? 

— Sigur că e măruntă; au fost ele şi mai mari, dar tot 
n-au fost urmate de nimic. 

— Dar ştiţi ce vorbă mi-a spus Zyndram de Maszkowice 
în legătură cu Drezdenko? 

— Spune mai repede, Domnia Ta, că ne ard cuşmele de 
curiozitate! 

— Mi-a spus cele ce urmează: „Mergea un orb pe un 
drum şi s-a împiedicat de o piatră. A căzut pentru că era 
orb, dar motivul era piatra”. Drezdenko este o astfel de 
piatră. 

— Cum aşa, Domnia Ta? Ordinul este încă în picioare. 

—Nu pricepeţi? Atunci, o să vă spun altfel: când 
paharul este prea plin, ajunge o picătură ca să se verse. 

Aşa că înflăcărarea cavalerilor crescu atât de mult, că 
Maćko fu nevoit să-i strunească, fiindcă voiau să încalece 
numaidecât şi să plece la Sieradz. 

— Fiţi pregătiţi, îi îndemnă, dar mai aveţi răbdare. N-o 
să ne uite nici pe noi. 

Aşa că aşteptară pregătiţi, dar aşteptară multă vreme, 
atât de mult, că unii începură să se îndoiască. Macko, însă, 
nu se mai îndoia, deoarece aşa cum venirea păsărilor 
anunţă primăvară, aşa şi el, cum era un om cu experienţă, 
ştia să vadă din diferite semne că se apropie războiul şi 
încă unul mare. 

Aşadar, mai întâi avură loc vânători în toate pădurile 
regale, atât de mari cum nici cei mai vârstnici nu-şi 
aminteau să mai fi fost vreodată. Se strânseră deci mii de 
hăitaşi care să înconjoare animalele, şi căzură cirezi 
întregi de zimbri, bouri, cerbi, mistreți şi alt vânat mai mic. 
Pădurile fumegau săptămâni şi luni întregi, iar la fum se 
afuma carnea sărată, apoi era trimisă în oraşele 
voievodale, iar de acolo în depozitele din Płock. Era 

limpede că era vorba de rezerve pentru oştiri mari. Macko 
ştia bine ce să creadă despre aceasta, pentru că asemenea 
vânători se organizau de fiecare dată de Witold înaintea 
oricărei campanii în Lituania. Dar mai erau şi alte semne. 
Ţăranii începură să fugă cu grămada „de la nemti”, în 
regat şi în Mazowsze. Cehul care se ocupa de gospodăria 
de la Spychow în Mazowsze trimise de acolo vreo 
cincisprezece mazurieni care se ascunseseră la el după ce 
fugiseră din Prusia. Oamenii aceştia se rugară să li se 
permită să ia parte la război ca „pedestraşi”, întrucât voiau 
să se răzbune pe teutonii pe care-i urau din tot sufletul. 
Mai spuneau că unele sate de la graniţa cu Prusia aproape 
că se pustiiseră cu totul, întrucât ţăranii se mutaseră cu 
nevestele şi copiii în principatele din Mazowsze. Teutonii îi 
spânzurau într-adevăr pe fugarii prinşi, dar poporul 
nefericit nu putea fi oprit de nimic şi nu puţini preferau 
moartea decât sub jugul greu al nemților. După aceea, 
începură să mişune prin toată ţara „cerşetorii” din Prusia. 
Se îndreptau cu toţii spre Cracovia. Veneau de la Gdańsk, 
de la Malborg, de la Toruń, până şi din îndepărtatul 
Królewiec, din toate oraşele prusiene şi din toate feudele 
cavalerilor. Printre ei nu erau numai cerşetori, dar şi 
paracliseri, organişti, diferiţi slujitori de pe la mănăstiri, ba 
chiar clerici şi preoţi. Se credea că răspândesc veşti 
despre tot ce se întâmplă în Prusia: despre pregătirile de 
război, despre întărirea castelelor, despre garnizoane, 
oştile de mercenari şi oaspeţi. Se vorbea în şoaptă că 
voievozii din oraşele voievodale, iar la Cracovia sfetnicii 
regelui se închideau cu ei ceasuri întregi, ascultându-i şi 
notându-le veştile. 

Unii se întorceau pe furiş în Prusia, apoi apăreau din 
nou în regat. De la Cracovia veneau ştiri că regele şi 
sfetnicii află de la ei tot ce fac cavalerii teutoni. 

La Malborg, se petrecea totul dimpotrivă. Un duhovnic, 
fugit din această cetate de scaun, se opri la moşierii 
Koniecpolski şi le povesti că maestrul Ulryk şi alţi teutoni 
nu sunt îngrijoraţi de veştile din Polonia şi că sunt siguri că 

vor învinge şi vor dobori dintr-o singură lovitură întreg 
regatul pentru totdeauna, „în aşa fel ca să nu mai rămână 
nici o urmă”. Repetă cu acest prilej cuvintele maestrului 
rostite la un ospăț de la Malborg. „Cu cât vor fi mai mulţi, 
cu atât se vor ieftini cojoacele în Prusia.” Se pregăteau 
deci de război cu bucurie, încrezători în puterea lor şi în 
ajutorul pe care-l vor primi din toate ţările, chiar din cele 
mai depărtate. 

Dar cu toate aceste semne prevestitoare de război, 
pregătirile şi strădania lor, războiul nu venea atât de 
repede, cum îşi doreau oamenii. Tânărului stăpân de la 
Bogdaniec „i se urâse” să stea acasă. Totul era gata de 
mult, sufletul îi irumpea spre slavă şi la luptă, de aceea 
fiecare zi de întârziere îl apăsa şi de aceea îi făcea 
reproşuri unchiului său, ca şi când războiul sau pacea 
depindeau de el. 

— Domnia Ta ai făgăduit că va fi sigur, îi spuse, şi când 
colo, nici vorbă! 

— Deştept mai eşti, dar nu îndestul! Tu nu vezi ce se 
întâmplă? 

— Şi dacă regele va cădea de acord în ultimul ceas? Se 
vorbeşte doar că el nu doreşte războiul. 

— Pentru că nu-l doreşte, dar cine a strigat, dacă nu el: 
„Parcă n-aş fi fost rege când le-am îngăduit să ia 
Drezdenko”, şi nemţii au luat Drezdenko şi-l ţin şi acum. 
Ba, regele nu vrea să verse sânge creştinesc, dar sfetnicii 
care au mintea ageră, simțind că puterea polonă este mai 
mare, îi pun la zid pe nemți şi eu îţi spun aşa că, dacă nu 
era Drezdenko, s-ar fi găsit altceva. 

— Fiindcă am auzit că încă maestrul Kondrat a luat 
Drezdenko, iar el se temea de rege. 

— Se temea, fiindcă ştia mai bine puterea polonă, dar 
nici el nu s-a priceput să ţină în frâu lăcomia călugărilor. 
La Cracovia, mi s-a spus aşa: bătrânul von Ost, stăpânul de 

la Drezdenko, în timp ce teutonii luau în stăpânire Nowa 
Marchia, el îi făcea temenele ca un vasal regelui, pentru că 
pământul a fost dintotdeauna al Poloniei, aşadar, voia să-i 
aparţină regatului. Dar teutonii l-au poftit la Malborg, l-au 
îmbătat cu vin şi i-au smuls un zapis. Atunci, regele şi-a 
pierdut şi ultima picătură de răbdare. 

— Adevărat că putea să şi-o piardă, strigă Zbyszko. 

Dar Macko zise: 

—Asta-i cum zicea Zyndram de  Maszkowice. 
Drezdenko este numai piatra de care se împiedică şi cade 
un orb. 

— Şi ce se va întâmpla, dacă nemţii vor da Drezdenko 
înapoi? 

— Atunci se va găsi o altă piatră. Dar teutonul n-o să 
dea înapoi ce-a înghiţit odată, poate numai dacă-i spinteci 
burta, lucru pe care să dea Dumnezeu să-l facem cât mai 
repede. 

—Nu! strigă Zbyszko întărit în sufletul lui. Kondrat 
poate că l-ar fi dat, dar Ulryk nu. E un cavaler adevărat, 
fără nici o prihană, dar e grozav de viforos. 


Astfel se ciondăneau între ei, iar în acest timp, 
întâmplările se rostogoleau precum pietrele lovite pe 
cărările înguste ale munţilor de piciorul trecătorului, din 
ce în ce mai repede spre prăpastie. 

Deodată, se răspândi în toată ţara vestea că teutonii 
năvăliseră şi jefuiseră Sankok, o veche aşezare polonă 
zălogită cavalerilor ioaniţi. Noul maestru Ulryk, care, când 
veniseră solii polonezi să-l firitisească pentru alegerea lui, 
plecase înadins de la Malborg şi care din prima clipă a 
conducerii lui poruncise ca în legăturile cu regele şi 
Polonia să se folosească limba germană în locul celei 
latine, arăta în sfârşit cine este. Stăpânii de la Cracovia, 
care îndemnau pe ascuns la război, înţeleseră că el 
îndemna cu voce tare şi nu numai atât, dar şi orbeşte şi cu 

o asemenea cutezanţă pe care nu şi-o îngăduiseră 
niciodată maeştrii faţă de poporul polonez, nici măcar 
atunci când puterea lor era într-adevăr mai mare, iar a 
regatului mai mică decât acum. 

Totuşi, sfetnicii Ordinului, mai înţelepţi şi mai 
îndemânatici decât Ulryk, care-l cunoşteau pe Witold, se 
străduiau să-l câştige cu daruri şi laude care întreceau atât 
de mult măsura, încât altele asemănătoare mai puteau fi 
căutate poate numai în acele timpuri când împăraţilor 
romani li se ridicau temple şi altare încă din timpul vieţii. 
„Doi sunt binefăcătorii Ordinului, îi spuneau solii teutoni 
înlocuitorului lui Jagielto, cel dintâi este Dumnezeu, iar al 
doilea Witold; de aceea, sunt sfinte orice dorinţă şi orice 
cuvânt al lui Witold pentru teutoni”. Şi îl implorau să le 
ţină lor parte în legătură cu aşezarea Drezdenko, socotind 
că atunci când, ca supus al regelui, va primi să-l judece pe 
mai marele lui, înjosindu-l astfel, bunele lor relaţii se vor 
rupe pentru totdeauna, în orice caz pentru un timp mai 
lung. Dar pentru că sfetnicii ştiau tot ce se petrece la 
Malborg, regele îl alese şi el ca arbitru tot pe Witold. 

Şi Ordinul îşi regretă alegerea. Dregătorii teutoni, 
cărora li se părea că-l cunosc pe marele prinţ, nu-l 
cunoşteau totuşi prea bine, deoarece Witold nu numai că le 
dădu Drezdenko polonezilor, dar văzând şi ghicind totodată 
cum trebuie să se sfârşească judecata, răzvrăti iarăşi 
Samogiţia şi arătându-i Ordinului o faţă tot mai 
amenințătoare, începu s-o ajute cu oameni, arme şi grâne 
trimise din pământurile mănoase ale Poloniei. 

Când se întâmplară toate acestea, toţi locuitorii 
regatului uriaş înţeleseră că bătuse ceasul hotărâtor. 
Într-adevăr, bătuse. 

Într-o zi, la Bogdaniec, când bătrânul Macko, Zbyszko 
şi Jagienka şedeau la poarta castelului profitând de vremea 
frumoasă şi de căldură, apăru deodată pe un cal înspumat 
un necunoscut, opri în faţa porţii, zvârli ceva ca o cununiţă 
împletită din răchită şi salcie la picioarele cavalerilor şi 
strigând: „Chemare la arme!” goni mai departe. 

Săriră cu toţii drept în picioare cu sufletul la gură. Faţa 
lui Maćko deveni amenințătoare şi gravă. Zbyszko se duse 
îndată să repeadă un scutier cu vestea mai departe, după 
care reveni cu ochii înflăcăraţi şi strigă: 

— Război! În sfârşit, a dat Dumnezeu! E război! 

— Şi încă unul cum n-am mai văzut! adăugă Maćko 
serios. 

Apoi chemă slujitorii care se strânseră cât ai bate din 
palme în jurul stăpânilor. 

— Sunaţi din corn în turnul de strajă în cele patru părţi 
ale lumii, iar alţii să dea fuga să cheme şoltuzii. Scoateţi 
caii din grajd şi înhămaţi-i la căruţe. Numaidecât! 

Şi glasul îi mai stăruia în aer, când slujitorii se 
răspândiră în toate părţile să îndeplinească poruncile, care 
nu erau prea grele, deoarece totul era pregătit dinainte: 
oamenii, căruțele, caii, armele, platoşele şi proviziile, 
numai să încaleci şi să pleci. 

Mai înainte, Zbyszko îl întrebă pe Macko: 

— Domnia Ta, nu rămâi acasă? 

— Eu? Ce-ţi mai trece prin minte? 

— După lege, poţi s-o faci, eşti un om în vârstă şi ar 
avea şi cine să aibă grijă de Jagienka şi de copii. 

—Ei, ascultă la mine: mi-a albit păru-n cap de când 
aştept ceasul ăsta. 

Era destul să priveşti la obrazul lui neînduplecat şi 
rece, ca să-ţi dai seama că nu se va lăsa convins cu una, cu 
două. De altminteri, la şaptezeci de ani, era un om încă în 
putere, ca un stejar; mâinile i se mişcau repede în 
încheieturi, iar securea şuiera prin aer. E adevărat, nu mai 
putea sări pe cal îmbrăcat în armură, dar şi destui tineri, 
mai ales prin familiile de cavaleri din Apus, nu erau în 
stare s-o facă. În schimb, avea o uriaşă experienţă de 
cavaler şi unul mai bun ca el nu se găsea prin împrejurimi. 

Era limpede că nici Jagienka nu se temea să rămână 
singură, fiindcă auzind vorbele soţului, se ridică şi 

sărutându-i mâna, spuse: 

— Mie să nu-mi porţi de grijă, Zbyszko, iar castelul e 
destul de puternic. Cât despre mine, ştii că nu sunt prea 
sperioasă şi mânuiesc destul de bine arbaleta şi sulița. 
N-avem timp să ne gândim la asta, când trebuie să apărăm 
regatul. Iar aici, o să aibă Dumnezeu grijă de noi. 

Şi deodată ochii i se umplură de lacrimi care se 
scurseră în picături mari pe obrajii trandafirii. Aşa că 
arătând spre grupul de copii, rosti cu glasul tremurător: 

—Ehei, dacă n-ar fi drăcuşorii ăia, te-aş ruga în 
genunchi până te-aş convinge să mă iei şi pe mine la 
război! 

—Jagus! strigă Zbyszko luând-o în braţe. 

Ea îi încolăci gâtul cu braţele şi începu să-i repete din 
toate puterile: 

— Numai să te întorci la mine, comoara mea dragă... 

— Aşa că mulţumeşte-i lui Dumnezeu că ţi-a dat o astfel 
de soţie! adăugă Macko. 

Şi după un ceas, luară steagul de pe turnul de strajă, în 
semn că stăpânii nu erau acasă. Zbyszko şi Maćko 
hotărâră ca Jagienka şi copiii să-i conducă până la Sieradz, 
aşa că după o masă bogată, plecară cu toţii împreună cu 
oamenii şi căruțele. 

Ziua era luminoasă, fără vânt. Pădurile parcă 
încremeniseră în tăcere. Cirezile de pe câmpuri şi păşuni 
se bucurau şi ele de odihna de la amiază, rumegând încet 
iarba, parcă îngândurate. Dar unde şi unde pe drum, din 
cauza aerului uscat, se înălţau fuioare de pulbere aurie, 
peste care parcă străluceau în razele soarelui focuri 
nemărginite. Zbyszko i le arătă soţiei şi copiilor, 
spunându-le: 

— Ştiţi ce se mişcă acolo deasupra pulberii? Sunt 
vârfurile suliţelor şi ale săgeţilor. Se vede că peste tot a 
ajuns „chemarea” şi poporul se adună din toate părţile. 

Aşa şi era. Nu departe de hotarul de la Bogdaniec, îl 

întâlniră pe fratele Jagienkăi, tânărul Jasko de Zgorzelice, 
care, ca un şlahtic destul de avut, pornise cu trei sulițe şi 
douăzeci de oameni. 

Curând, după aceea, la răspântie, apăru venind spre ei 
în norii de praf chipul lui Cztan de Rogów, care nu era de 
bună seamă prietenul cavalerilor de Bogdaniec, dar acum 
strigă de departe: „Hai împotriva câinilor!” şi 
înclinându-li-se binevoitor, galopă mai departe în norul 
cenuşiu. Îl întâlniră, de asemenea, şi pe bătrânul Wilk de 
Brzozowa. Capul începuse să-i tremure de bătrânețe, dar 
se ducea şi el să răzbune moartea fiului pe care i-l 
uciseseră nemtii în Silezia. 

Şi pe măsură ce se apropiau de Sieradz, drumurile erau 
tot mai des acoperite de vălătuci de praf, iar când în 
depărtare se arătară turnurile oraşului, pretutindeni 
mişunau cavalerii, şoltuzi şi slujitori înarmaţi de la oraş, 
care se îndreptau cu toţii la locul de strânsură. Văzând 
deci acest popor numeros, proaspăt şi puternic, 
neînduplecat în luptă şi mai rezistent decât altele la 
greutăţi, zloată, frig şi tot felul de lipsuri, inima bătrânului 
Macko se întări, prevăzând biruinţa. 


Capitolul XLIX 


ÎN SFÂRŞIT, RĂZBOIUL IZBUCNI, NU PREA BOGAT în bătălii la 
început, în schimb, de rău augur pentru polonezi. Înainte 
de sosirea oştilor polone, cavalerii teutoni cuceriră 
Bobrowniki, făcură una cu pământul Złotoryja şi ocupară 
din nou nefericitul ţinut al Dobrzynului, recâştigat cu atâta 
trudă cu puţin înainte. Dar mijlocirea cehă şi maghiară 
stinseră pentru o vreme această furtună de năprasnă. 
Urmă un armistițiu, în timpul căruia Wacław, regele Cehiei, 
avea să judece neînțelegerile dintre Polonia şi Ordin. 

Nu încetară, însă, adunarea oştilor şi apropierea lor 
una de alta în timpul lunilor de iarnă şi de primăvară, iar 

când cumpăratul rege ceh pronunţă sentinţa în favoarea 
Ordinului, războiul trebui să înceapă din nou. 

Intre timp, sosi vara şi odată cu ea „noroadele” lui 
Witold. După trecerea apei la Czerwieńsk, amândouă oştile 
se uniră şi cu steagurile prinților mazovieni. De cealaltă 
parte, în tabăra de la Swiec, se strânseseră o sută de mii 
de nemți îmbrăcaţi în fier. Regele vru să treacă Drweca şi 
s-o apuce pe un drum mai scurt spre Malborg, dar când 
trecerea râului se arătă cu neputinţă, se întoarse de la 
Kurzetnik către Dzialow şi după distrugerea castelului 
teuton Dabrowna, adică Gilgenburg, îşi aşeză tabăra tot 
acolo. 

Atât el, cât şi dregătorii polonezi şi lituanieni ştiau că 
ciocnirea hotărâtoare avea să urmeze curând, nimeni însă 
nu credea că avea să se ajungă la ea mai devreme de 
câteva zile. Se presupunea că maestrul, aţinându-i calea 
regelui, va vrea să-şi lase oşienii să se odihnească, 
păstrându-i astfel proaspeţi pentru bătălie. In acest timp, 
oştile regale se opriseră să înnopteze la Dabrâwna. 
Cucerirea acestei fortărețe, deşi fără poruncă, ba chiar 
împotriva voinţei sfatului de război, întări inima regelui şi 
a lui Witold, întrucât acest castel era puternic, înconjurat 
de un lac, cu ziduri groase şi o garnizoană întărită. Şi 
totuşi, cavalerii polonezi îl cuceriră aproape cât ai bate din 
palme, cu o înflăcărare atât de mare, că înainte de sosirea 
întregii tabere, din oraş şi castel nu mai rămăseseră decât 
dărâmături şi cenuşă, printre care sălbaticii luptători ai lui 
Witold şi tătarii conduşi de Saladyn îi ciopârţiră pe ultimii 
luptători nemți ce se apărau cu disperare. 

Cu toate acestea, incendiul nu dură prea mult, fiindcă 
ploaia scurtă dar torențială îl stinse repede. Toată noaptea 
de paisprezece spre cincisprezece iulie fu ciudat de 
schimbătoare. Vijelia aducea o furtună după alta. Uneori, 
cerul părea să se aprindă întreg de fulgere şi tunetele se 
rostogoleau cu duruit înfricoşător între răsărit şi apus. 
Trăsnetele dese umpleau văzduhul cu miros de pucioasă, 
apoi răpăitul ploii acoperea din nou celelalte zgomote. 

Pentru ca pe urmă vântul să alunge norii şi printre 
zdrenţele lor să se vadă stelele şi Luna mare, luminoasă. 
Abia după miezul nopţii se mai linişti puţin, astfel că 
puteau fi aprinse cel puţin focurile. Într-adevăr, în aceeaşi 
clipă străluciră mii şi mii în tabăra polono-lituaniană. 
Luptătorii îşi uscau la căldura lor veşmintele ude şi cântau 
cântece de război. 

Regele veghea şi el, deoarece într-o casă aşezată în 
vecinătatea taberelor, unde se adăpostise de furtună, se 
ţinea sfatul de război, care discuta despre cucerirea 
Gilgenburgului. Întrucât la asalt luase parte şi steagul din 
Sieradz, fusese chemat să dea seamă şi căpetenia lui, 
Jakub de Koniecpole, împreună cu ceilalţi, ca să explice de 
ce au cucerit oraşul fără poruncă şi n-au încetat atacul, 
deşi regele le-a trimis pe aghiotantul său însoţit de câţiva 
slujitori. 

Din această pricină, voievodul neştiind sigur dacă va 
avea parte de o dojană sau chiar de pedeapsă, luase cu 
sine vreo cincisprezece cavaleri mai de seamă, iar printre 
ei pe bătrânul Maćko şi pe Zbyszko drept martori că 
aghiotantul a ajuns la ei abia când urcaseră pe zidurile 
castelului, în timpul când se încleştaseră în luptă cu 
garnizoana. lar cât priveşte atacarea castelului: „E greu să 
întrebi de orice, când oştile se întind pe câteva mile 
împrejur”. Fiind trimis înainte, a înţeles că are datoria să 
înlăture toate piedicile din calea oştirii şi să-l bată pe 
duşman oriunde-l întâlneşte. Ascultând, aşadar, aceste 
cuvinte, regele, prinţul Witold şi sfetnicii, care se bucurau 
în inima lor de cele întâmplate, nu numai că nu-l mustrară 
pe voievod şi pe oştenii din Sieradz pentru fapta lor, ci din 
contră, le lăudară vitejia că „învinseseră atât de repede 
castelul şi garnizoana lui”. Macko şi Zbyszko avură prilejul 
să se uite cât poftesc la cele mai luminate minţi din regat, 
fiindcă afară de rege şi de prinții mazovieni, se mai găseau 
acolo cele două căpetenii ale tuturor oştenilor: Witold, 
care-i conducea pe lituanieni, samogiţieni, ruteni, 
basarabeni, moldoveni şi tātari, şi Zyndram de 

Maszkowice, cu blazonul „Ca Soarele”, spătarul de 
Cracovia, cel mai bun îndrumător al oştilor polone, care-i 
întrecea pe toţi în cunoaşterea treburilor războiului. Afară 
de ei, mai erau la acest sfat luptători vestiți şi oameni 
politici. Castelanul de Cracovia, Krystyn de Ostrów, şi 
voievodul de Cracovia, Jaśko de Tarnów, şi cel de Poznań, 
Sędziwój de Ostroróg, şi cel de Sandomierz, Mikołaj de 
Michatowice, şi preotul de la biserica Sf. Florian şi 
totodată  vicecancelarul Mikołaj Trąba, şi mareşalul 
regatului Zbigniew de Brzezie, şi Piotr Szafraniec, ajutorul 
cămăraşului de Cracovia şi în sfârşit Ziemowit, fiul lui 
Ziemowit, prinţul de Płock, singurul tânăr printre ei, dar 
ciudat de „iscusit în război”, a cărui părere se bucura de 
mare trecere la rege. 

lar în încăperea învecinată aşteptau, la îndemână, în 
caz de întrebare să răspundă cu un sfat bun, cei mai mari 
cavaleri, a căror faimă se răspândise în toată Polonia şi 
peste graniţă: aşadar, Macko şi Zbyszko îi văzură acolo pe 
Zawisza Czarny de Sulima şi pe fratele lui, Farurej, şi pe 
Skarbek Abdank de Gory, şi pe Dobek de Olesnica, cel care 
doborâse din şa la vremea lui, la Toruń, doisprezece 
cavaleri nemti, şi pe uriaşul Paszko Złodziej de Biskupice, 
şi pe Powała de Taczew, care le era un prieten binevoitor, 
şi pe Krzon de Koziegłowy, şi pe Marcin de Wrocimowice, 
care purta marea flamură a regatului, şi pe Florian 
Jelitczyk de Korytnica, şi pe vajnicul în lupta de aproape 
Lis de Targowisko, şi pe Staszek de Charbimowice, care în 
armura completă putea să sară peste doi cai mari. 

Mai erau şi mulţi alţi cavaleri, stegari din diferite 
ţinuturi şi din Mazowsze, care erau numiţi astfel pentru că 
luptau în primele rânduri. Dar cunoscuţii, mai ales Powala, 
îi întâmpinară cu bucurie pe Macko şi pe Zbyszko şi 
începură să vorbească despre vremurile şi isprăvile de 
altădată. 

— Hei! îi spuse de Taczew lui Zbyszko. Tu ai avut multe 


de îndurat de pe urma teutonilor, dar cred că acum o să ai 
timp să le plăteşti pentru toate. 

—O să le plătesc fie şi cu sânge, aşa cum o s-o facem 
toţi! răspunse Zbyszko. 

— Ştii că Kuno de Lichtenstein este acum mare comtur? 
întrebă Paszko Złodziej de Biskupice. 

— Ştiu, şi ştie şi unchiul meu. 

— Să dea Dumnezeu să-l întâlnesc, îl întrerupse Maćko, 
pentru că eu am o treabă separată cu el. 

—Da! Doar l-am provocat şi noi la duel, răspunse 
Powała, dar a răspuns că funcţia nu-i îngăduie să se bată 
în duel. Ei, acum o să-i îngăduie. 

La acestea, Zawisza, care vorbea întotdeauna cu mare 
seriozitate, spuse: 

— 0O să fie al cui i l-o dărui Dumnezeu. 

Zbyszko, însă, îi înfăţişă numai din curiozitate lui 
Zawisza numaidecât, problema unchiului, întrebându-l 
dacă Macko nu şi-a îndeplinit jurământul bătându-se cu o 
rudă a lui Lichtenstein care s-a oferit să-l înlocuiască, şi pe 
acesta l-a ucis. Şi toţi încuviinţară, afară doar de Maćko, 
deşi se bucurase şi el că nu se făcuse de ruşine. 

— Aş fi totuşi mai sigur de mântuire, dacă l-aş întâlni pe 
Kuno însuşi! o ţinu morţiş. 

lar după aceea, începură să vorbească despre 
asedierea Gilgenburgului şi despre viitoarea mare bătălie, 
la care se aşteptau curând, fiindcă maestrul nu mai avea 
altceva de făcut decât să le taie drumul. 

Dar tocmai când îşi băteau capul peste câte zile avea să 
aibă loc, se apropie de ei un cavaler slab şi deşirat, 
îmbrăcat într-o tunică roşie de postav, cu o cipilică de 
aceeaşi culoare pe cap, şi desfăcându-şi mâinile rosti cu un 
glas molatic, aproape femeiesc: 

— Sănătate, cavalere de Bogdaniec! 

— De Lorche! exclamă Zbyszko, tu eşti? 

Şi îl înşfăcă în braţe, întrucât păstrase o amintire 
frumoasă despre el, iar când se sărutară ca nişte prieteni 
apropiaţi, începu să-l întrebe cu bucurie: 

— Eşti şi tu aici, de partea noastră? 

— Poate că mulţi cavaleri de Geldria se află de partea 
cealaltă, răspunse de Lorche, dar eu sunt dator să-l slujesc 
pe stăpânul meu, prinţul Janusz din partea feudei Dlugolas. 

— Tu i-ai moştenit averea lui Mikołaj de Dtugolas? 

— Întocmai, pentru că după moartea lui Mikołaj şi a 
fiului său, care a fost răpus la Bobrowniki, Dtugolasul i-a 
revenit minunatei Jagienka, soţia şi stăpâna mea de cinci 
ani. 

— Pentru Dumnezeu! strigă Zbyszko, cum ai ajuns la 
asta? 


Dar de Lorche, salutându-l pe bătrânul Macko, zise: 

— Vechiul vostru scutier, Głowacz, mi-a spus că vă 
găsesc aici, iar acum aşteaptă la mine în cort şi se 
îngrijeşte de cină. E cam departe, de bună seamă, la 
celălalt capăt al taberei, dar călare ajungem mai repede, 
aşa că haideţi cu mine. 

După care, întorcându-se către Powala, pe care-l 
cunoscuse mai demult la Ptock, adăugă: 

—Şi Domnia Ta, nobile domn. Ar fi o fericire şi o 
onoare pentru mine. 

— Bine, răspunse Powala. E plăcut să stai la taifas cu 
prieteni, iar pe drum o să vedem tabăra. 

Aşadar ieşiră, ca să încalece şi să plece. Mai înainte 
totuşi, slujitorul lui de Lorche le aruncă pe umeri 
pelerinele pe care se vede că le adusese înadins. Acesta, 
apropiindu-se de Zbyszko, îi sărută mâna şi spuse: 

— Plecăciune şi onoare, Domnia Ta. Eu sunt fostul 
slujitor al Domniei Tale, dar pe întuneric nu poţi să mă 
recunoşti. Îl mai ţii minte pe Sanderus? 

— Dumnezeule mare! strigă Zbyszko. 

Şi pentru o clipă, reînviară în el amintirile mâhnirilor, 
ale suferințelor şi ale nenorocirii de demult, la fel ca acum 

câteva săptămâni când, după unirea oştilor regale cu 
steagurile prinților mazovieni, se întâlnise după o lungă 
despărţire cu vechiul său scutier Hlawa. 

Aşa că zise: 

— Sanderus! Hei! îmi aduc aminte şi de vremurile 
acelea de demult, şi de tine! Ce-ai mai făcut de atunci şi pe 
unde ai mai fost? Nu mai vinzi relicve? 

—Nu, stăpâne. Până astă-primăvară am fost duhovnic 
la Dtugolas, dar pentru că răposatul meu tată se ocupa cu 
meşteşugul războiului, când a izbucnit războiul, mi s-a urât 
cu arama din clopotele bisericii şi mi s-a trezit dragostea 
de fier şi de oţel. 

— Ce-mi aud urechile! exclamă Zbyszko, care şi-l putea 
închipui cu greu pe Sanderus luptând cu paloşul, sulița sau 
securea. 

El, însă, îl întrerupse ţinându-i scara: 

— Acum un an, din porunca episcopului de Płock, am 
fost în ţinuturile prusiene, aducând astfel foloase 
însemnate, dar o să-ţi povestesc asta mai târziu; iar acum 
încalecă, Domnia Ta, pe cal, fiindcă graful acela ceh, 
căruia îi ziceţi Hlawa, vă aşteaptă cu cina în corturile 
stăpânului meu. 


Astfel că Zbyszko încălecă şi apropiindu-se de cavalerul 
de Lorche, merse lângă el, ca să discute în voie, întrucât 
era curios ce mai făcuse. 

— Sunt grozav de bucuros, îi spuse, că eşti de partea 


noastră, dar mă mir, fiindcă ştiu că slujeai la teutoni. 
—Slujesc aceia care primesc soldă, răspunse de 
Lorche, dar eu n-am luat. Nu. Eu am venit printre teutoni 
doar pentru a căuta aventuri şi a dobândi centura de 
cavaler, pe care, după cum ştii, am căpătat-o din mâinile 
unui prinţ polonez. Şi petrecându-mi mulţi ani în aceste 
ţări, am cunoscut de care parte se află dreptatea, iar după 

ce m-am căsătorit şi m-am stabilit aici, cum puteam să lupt 
împotriva voastră? Acum, eu sunt din partea locului şi vezi 
şi tu cât de bine v-am învăţat limba. Pe a mea, chiar am şi 
uitat-o puţin. 

— Şi averea ta din Geldria? Cum am auzit, tu eşti rudă 
cu stăpânitorul de acolo şi ai destule castele şi moşii. 

— Moştenirea mea i-am lăsat-o rudei mele, Fulko de 
Lorche, care mi-a plătit-o. Acum cinci ani, am fost în 
Geldria şi am adus tot felul de bogății de acolo, cu care 
m-am şi răscumpărat în Mazowsze. 

— Şi cum de s-a întâmplat să te căsătoreşti cu Jagienka 
de Dtugolas? 

—Ah! răspunse de Lorche, cine poate înţelege o 
femeie? M-a luat în bătaie de joc întotdeauna, dar când 
m-am săturat şi i-am mărturisit că voi pleca de jale în Asia 
şi n-am să mă mai întorc niciodată, a izbucnit în lacrimi pe 
neaşteptate şi mi-a spus: „Atunci eu am să mă fac 
călugăriţă”. I-am căzut la picioare pentru aceste cuvinte şi 
după două săptămâni episcopul de Płock ne-a cununat la 
biserică. 

— Copii nu ai? îl întrebă Zbyszko. 

—După război, Jagienka se va duce la mormântul 
reginei voastre Jadwiga, ca să-i ceară binecuvântarea, 
răspunse de Lorche oftând. 

— Bine. Se spune că acesta este un mijloc sigur şi în 
astfel de treburi nu există patroană mai bună decât regina 
sfântă. Lupta hotărâtoarea va avea loc peste câteva zile, 
iar după aceea va fi pace. 

—Aşa-i. 

—Dar teutonii mai mult ca sigur că te socotesc 
trădător. 

— Nu! spuse de Lorche. Ştii şi tu cât ţin eu la onoarea 

de cavaler. Sanderus a fost cu recomandările episcopului 
de Ptock la Malborg, aşa că i-am trimis prin el o scrisoare 
maestrului Ulryk, în care am renunţat la slujbă şi i-am 
înfăţişat pricinile pentru care sunt de partea voastră. 

—Ha! Sanderus! se miră Zbyszko. Mi-a spus că i s-a 
urât cu bronzul din clopote şi a început să ţină la fier, ceea 
ce mi se pare ciudat, pentru că a avut întotdeauna inimă 
de iepure. 


Iar cavalerul de Lorche începu să râdă: 
— Sanderus are de-a face cu oţelul sau cu fierul în 


măsura în care ne bărbiereşte pe mine şi pe scutierii mei. 

— Aşa? întrebă Zbyszko înveselit. 

Un răstimp merseră în tăcere, după care de Lorche îşi 
înălţă ochii spre cer şi zise: 

—V-am poftit la cină, dar până ajungem se face 
dimineaţă. 

— Luna încă luminează, răspunse Zbyszko. Să mergem. 

Ajungându-i pe Maćko şi pe Powata, călăriră mai 
departe împreună toţi patru pe drumul din tabără, care se 
deschidea întotdeauna la porunca mai-marilor între corturi 
şi focuri, ca să aibă trecerea liberă. Vrând să ajungă la al 
doilea capăt al taberei, unde se aflau steagurile mazoviene, 
fură nevoiţi să-l străbată de-a lungul. 

— De când există Polonia, aprecie Macko, n-a mai văzut 


atâta oaste, pentru că s-au adunat oşteni din toate ţările 
lumii. 

— Nici un alt rege nu mai are una la fel, răspunse de 
Lorche, fiindcă nici unul nu mai stăpâneşte o ţară atât de 
mare. 

Iar bătrânul cavaler i se adresă lui Powata de Taczew: 

— Câte steaguri zici, Domnia Ta, că au venit cu prinţul 
Witold? 

— Patruzeci, răspunse Powata. Polonezi de-ai noştri şi 
mazurieni, sunt cincizeci, dar îmbrăcate altfel decât ale lui 

Witold, pentru că la el uneori slujesc şi câteva mii de 
oameni sub aceeaşi flamură. Ha! Am auzit că maestrul a 
zis că aceşti glotaşi sunt mai buni la lingură decât la paloş, 
dar dă Doamne s-o fi spus într-un ceas rău, întrucât cred 
că suliţele lituanienilor o să se înroşească în sângele 
teutonilor. 

— Cei pe lângă care trecem acum, cine sunt? întrebă de 
Lorche. 

— Ăştia sunt tătarii; i-a adus vasalul lui Witold, Saladyn. 

— Sunt buni de bătălie? 

—Lituanienii se pricep să lupte cu ei şi i-au supus în 
cea mai mare parte, aşa au fost siliţi să vină la războiul 
ăsta. Dar cavalerii apuseni se descurcă greu cu ei, fiindcă 
atunci când fug, sunt mai primejdioşi decât în luptă. 

—Să ne uităm mai de aproape la ei, propuse de Lorche. 

Şi se îndreptară către focurile înconjurate de oameni 
cu umerii goi, îmbrăcaţi, cu toată vremea de vară, în 
cojoace cu lâna în afară. Cea mai mare parte dintre ei 
dormeau pe pământul gol sau pe paie ude, care împrăştiau 
aburi de căldură, dar mulţi şedeau pe vine lângă focurile 
aprinse; unii îşi scurtau ceasurile nopţii îngânând pe nas 
cântece sălbatice şi ţinând isonul fluierelor din oase de cal, 
ceea ce făcea un zgomot ciudat şi neplăcut; alţii aveau 
tobiţe sau strune întinse pe corzile arcurilor. Câte unii 
înfulecau bucăţi de carne fumegândă abia luate de pe foc, 
pe care suflau cu buzele ţuguiate, vineţii. Arătau atât de 
sălbatici şi ameninţători, încât puteau fi luaţi mai degrabă 
drept nişte monştri fioroşi ai pădurii, decât nişte oameni. 
Fumurile focurilor usturau ochii din cauza grăsimii de cal 
şi de oaie, care se topea pe cărbuni, iar în afară de asta, în 
jur se răspândea un miros greu de păr pârlit, cojoace 
încălzite, piei abia jupuite şi de sânge. Din cealaltă parte 
întunecată a drumului, unde stau caii, venea un damf 
puternic de sudoare. Cele câteva sute de iepe ţinute la 
îndemână pentru deplasări scurte şi apropiate, păscând 

iarba de sub picioare, se muşcau între ele, nechezând 
asurzitor şi sforăind. Herghelegii le potoleau cu strigăte şi 
lovituri de vână de bou. 

Era primejdios să te avânţi de unul singur printre ei, 
deoarece erau foarte sălbatici şi hrăpăreţi. Nu departe de 
ei, se aflau cetele nu mai puţin fioroase ale basarabenilor 
cu coarne pe cap, ale moldovenilor pletoşi ce purtau, în loc 
de platoşe, scânduri desenate stângaci pe piept şi pe spate 
cu strigoi, schelete sau animale; mai încolo sârbii, a căror 
tabără, adormită acum, răsuna ziua, la popasuri, ca o lăută 
uriaşă, de atâtea fluiere, balalaice şi tot felul de alte 
instrumente muzicale. 

Focurile străluceau, iar pe cerul presărat cu norii 
împrăştiaţi de vântul puternic lumina o Lună mare, în 
razele căreia cavalerii noştri priveau tabăra. Dincolo de 
sârbi, se aflau bieţii samogiţieni. Nemţii vărsaseră râuri de 
sânge şi totuşi, la fiecare chemare a lui Witold se ridicau 
din nou la luptă. Şi acum, parcă presimţind că nenorocirile 
se vor încheia odată pentru totdeauna în curând, veniseră 
aici însufleţiţi de acelaşi Skirwoilto, al cărui nume îi 
umplea pe nemți de turbare şi groază. Focurile 
samogiţiene se învecinau cu cele ale lituanienilor, întrucât 
erau acelaşi popor, aceleaşi obiceiuri şi aceeaşi limbă. 

La intrarea în tabăra lituaniană, o privelişte mohorâtă 
izbi ochii cavalerilor. Pe o spânzurătoare întocmită din 
trunchiuri de copac, atârnau două trupuri omeneşti, pe 
care vântul le legăna, le răsucea şi le împingea cu atâta 
putere, încât stinghiile spânzurătorii scârţâiau jalnic. La 
vederea trupurilor, caii se ridicară în două picioare şi 
cavalerii îşi făcură cuvioşi semnul crucii, iar după ce 
trecură, Powata spuse: 

— Cneazul Witold era împreună cu regele, alături de 


care eram şi eu, când au fost aduşi aceşti vinovaţi. Mai 
înainte, episcopii şi cavalerii noştri se plânseseră că 
Lituania se războieşte cu prea multă asprime şi nu cruţă 
nici bisericile. Aşadar, când i-au adus (şi erau oameni de 

vază, dar care încălcaseră sfintele taine), cneazul s-a 
umplut de furie, încât îţi era frică să te uiţi la el, şi le-a 
poruncit să-i spânzure. Aşa că bieţii oameni au trebuit să-şi 
ridice singuri spânzurătoarea şi să-şi pună laţul de gât, 
îndemnându-se unul pe celălalt. „Hai, mai repede, că se 
supără prinţul şi mai rău!” Şi spaima i-a cuprins pe toţi 
tătarii şi lituanienii, fiindcă ei se tem mai mult de prinţ 
decât de moarte. 

— Ţin minte, spuse Zbyszko, că atunci la Cracovia, 
când regele s-a supărat pe mine din cauza lui Lichtenstein, 
micul cneaz Jamont care era aghiotantul regelui, m-a 
sfătuit să mă spânzur numaidecât. Şi îmi dădea acest sfat 
cu gânduri bune, cu toate că l-aş fi provocat la luptă pe 
pământ bătătorit, dacă, după cum ştiţi, n-ar fi trebuit să-mi 
taie capul. 

— Cneazul Jamont a învăţat deja obiceiurile cavalerești, 
răspunse Powala. 


Tot vorbind în acest fel, trecură prin tabăra lituaniană 
şi cele trei polcuri rutene, dintre care cel mai numeros era 
cel de la Smoleńsk, şi intrară în tabăra polonă. Acolo se 
aflau cele cincizeci de steaguri, miezul şi totodată fruntea 
întregii oştiri. Platoşele erau aici mai bune, caii mai mari, 
cavalerii mai instruiți, cu nimic mai prejos decât cei din 
Apus. Prin puterea braţelor, rezistenţa la foame, frig şi 
greutăţi, aceşti moşieri din Wielko şi Malapolska îi 
întreceau pe cei din Apus, mai grijulii cu viaţa mai uşoară. 
Obiceiul lor era mai simplu, platoşele mai grosolan bătute, 
dar erau mai căliţi, iar disprețul lor faţă de moarte şi 
îndârjirea în luptă o admiraseră cândva cavalerii francezi 
şi englezi veniţi de departe. 

De Lorche, care cunoştea cavalerii polonezi demult, 
spuse şi el: i 

— Aici se află toată puterea şi nădejdea noastră. Imi 
aduc aminte că la Malborg se plângeau adesea că în 

bătălia cu voi trebuie să răscumperi fiecare palmă de 
pământ cu un râu de sânge. 

— Sângele va curge şi acum ca un râu, răspunse 
Macko. Pentru că nici Ordinul n-a strâns niciodată până 
acum o asemenea putere. 


Iar la acestea Powala: 
— Cavalerul Korzbog, care-i ducea maestrului scrisorile 


regelui, spunea că teutonii zic că nici împăratul roman şi 
nici un rege n-au atâta putere, iar Ordinul ar putea cuceri 
toate regatele. 

—Da, dar noi suntem şi mai mulţi! fu de părere 
Zbyszko. 

— Ei, însă, socotesc că oastea lui Witold e mai prejos - 
pentru că oamenii sunt înarmaţi de mântuială -, şi se 
sparge de la prima ciocnire, ca o oală de pământ lovită cu 
ciocanul. Dacă este adevărat sau nu, asta nu mai ştiu. 

— Şi da, şi nu! interveni mintosul Macko. Eu şi Zbyszko 
îi cunoaştem, fiindcă am luptat împreună. Aşa-i, platoşa lor 
e mai proastă şi caii lor mai mărunți, de aceea se întâmplă 
adesea să cedeze sub izbitura cavalerilor, dar au inimile 
tot atât de viteze sau şi mai cutezătoare decât nemţii. 

—0O să se vadă în curând, spuse Powala. Regelui îi dau 
mereu lacrimile la gândul că se va vărsa atâta sânge 
creştinesc şi ar dori până în ultima clipă să încheie o pace 
dreaptă, dar trufia teutonă nu va îngădui una ca asta. 

—Chiar aşa! Eu îi cunosc pe teutoni şi toţi îi 
cunoaştem, întări Macko. Dumnezeu a şi aşezat greutăţile 
pe cântarul pe care va pune sângele nostru şi al 
vrăjmaşilor seminţiei noastre. 


Mai aveau puţin până la steagurile mazoviene, între 
care se ridicau corturile cavalerului de Lorche, când 
deodată, în mijlocul drumului văzură o mulţime de oameni 
strânşi la un loc şi uitându-se la cer. 

— Staţi acolo! porunci un glas din mijlocul adunăturii. 

— Cine vorbeşte şi ce faceţi aici? întrebă Powala. 

— Parohul din Ktobuck. Dar voi cine sunteţi? 

—Powatla de Taczew, cavalerii de Bogdaniec şi de 
Lorche. 

—Aha, Domnia Ta eşti, rosti preotul cu glas tainic, 
apropiindu-se de calul lui Powata. Uită-te, Domnia Ta, la 
Lună şi vezi ce se petrece pe ea. E o noapte bună de vrăjit, 
o noapte a minunilor! 
la Lună, care pălise şi ea aproape de scăpătat. 

—Nu pot să desluşesc nimic! spuse Powata. Voi ce 
vedeţi? 

— Un călugăr cu glugă se luptă cu un rege cu coroane 
pe cap! Uitaţi-vă, acolo! În numele Tatălui şi al Fiului, şi al 
Duhului Sfânt! Oho, cu câtă înverşunare se vânzolesc... 
Doamne, ai milă de noi păcătoşii! 

Împrejur se aşternu tăcerea, fiindcă îşi reţinură cu toţii 
răsuflarea în piept. 

— Uitaţi-vă, uitaţi-vă! striga preotul. 

— Adevărat, parcă este ceva! spuse Macko. 

— Adevărat! e adevărat! întăriră alţii. 

— Ha! regele l-a trântit pe călugăr! exclamă preotul din 
Klobuck deodată, a pus piciorul pe pieptul lui! Lăudat fie 
lisus Cristos! 

— În vecii vecilor! 

În aceeaşi clipă, un nor negru acoperi Luna şi noaptea 
se întunecă. Doar razele focurilor tremurau ca nişte 
panglici sângerii de-a curmezişul drumului. 

Cavalerii porniră mai departe, iar când se depărtară de 
mulţime, Powalta întrebă: 

— Voi aţi văzut ceva? 

— La început, nimic, răspunse Maćko, dar pe urmă i-am 

văzut bine şi pe rege, şi pe călugăr. 

— Şi eu. 

— Şi eu. 

—E un semn de la Dumnezeu, se bucură Powala. Hm, 
cu toate lacrimile regelui nostru, înăuntru nu se va vedea 
nimic. 

— Iar bătălia va fi cum nu-şi mai aminteşte nimeni să fi 
fost, rosti Macko. 

Şi îşi continuară drumul în tăcere, cu inimile pline de 
bucurie şi solemne. 

Dar când mai aveau puţin până la cortul cavalerului de 
Lorche, se iscă iarăşi vijelia cu atâta putere, încât 
împrăştie într-o clipită focurile mazurienilor. Văzduhul se 
umplu de mii de torţe, aşchii aprinse, scântei şi vălătuci de 
fum. 

—Ehei, suflă grozav! constată Zbyszko, trăgându-şi 
pelerina pe care vântul i-o urcase în cap. 

— În vijelie parcă se aud gemete şi hohote de plâns. 

— În curând, se revarsă zorile, dar nimeni nu ştie ce-i 
va aduce ziua de azi, adăugă de Lorche. 


Capitolul L 


SPRE DIMINEAŢĂ, VIJELIA NU NUMAI CĂ nu încetă, dar se 
înteţi şi mai mult, aşa că nici vorbă să mai poată desface 
cortul în care regele se obişnuise de la începutul 
campaniei să asculte zilnic trei slujbe sfinte. In sfârşit, veni 
în fugă Witold, rugându-l şi implorându-l să mai amâne 
slujbele pentru o vreme mai potrivită în adâncul pădurii şi 
să nu oprească înaintarea. Dorinţa îi fu ascultată, deoarece 
nici nu se putea face astfel. 

La răsăritul soarelui oştile porniră ca o lavină, urmate 
de uriaşa tabără de căruţe. După un ceas de mers, vântul 

se mai potoli puţin, astfel că putură să se desfăşoare 
flamurile. Şi atunci, câmpurile, cât puteai cuprinde cu 
vederea, parcă se acoperită cu flori multicolore. Nici un 
ochi nu putea să cuprindă toată oştirea şi această pădure 
de steaguri diferite, sub care polcurile mergeau înainte. În 
faţă era deci ţinutul Cracoviei sub un steag roşu cu 
vulturul alb cu coroanaş era cel mai însemnat steag al 
întregului regat, marea flamură pentru toată oastea. Îl 
purta Marcin de Wrocimowice, cu blazonul „Jumătate de 
capră”, un cavaler puternic şi slăvit în lume. După el 
mergeau detaşamentele de gardă ale curţii, unul având 
deasupra crucea dublă a Lituaniei, celălalt Pogoń (cu două 
braţe înarmate). lar sub semnul Sfântului Jerzy, înainta 
detaşamentul puternic al mercenarilor şi al voluntarilor 
străini, alcătuit mai mult din cehi şi moravi. Mulţi dintre 
aceştia veniseră la acest război, pentru că şi polcul 
patruzeci şi nouă era format numai din ei. Erau din popor, 
mai ales la pedestraşi, care-i urmau pe suliţaşi, fioroşi, 
stângaci, dar învăţaţi cu lupta şi atât de înverşunaţi, că 
orice alţi pedestraşi, când se ciocneau de ei, săreau cât 
mai repede înapoi, ca un câine înţepat de arici. Securi, 
coase, topoare şi mai ales îmblăcie de fier erau armele lor 
cu care arătau înfricoşători. Se înrolau în slujba oricui îi 
plătea, întrucât elementul lor natural erau războiul, jaful şi 
măcelul. 

Nu departe de moravi şi cehi mergeau sub flamurile lor 
şaisprezece steaguri ale ținuturilor polone, între acestea 
unul de Przemyśl, unul de Lwów şi unul de Halicz, şi trei 
de Podolia, iar în urma lor, pedestrimea aceloraşi ţinuturi, 
cei mai mulţi înarmaţi cu sulițe şi coase. Prinții din 
Mazowsze, Janusz şi Ziemowit, conduceau polcurile 
douăzeci şi unu, doi şi trei. Apoi veneau steagurile 
episcopilor, urmate de ale şlahticilor, în număr de douăzeci 
şi două. Deci ale lui Jaśko de Tarnów, Jędrek de Tęczyn, 
Spytko Leliwa şi Krzon de Ostrów, şi al lui Mikołaj de 
Michatow, şi al lui Zbigniew de Brzez, şi al lui Krzon de 
Koziegtowy, şi al lui Kuba de Koniecpole, şi al lui Jasko 

Ligeza, şi al lui Kmita, şi al lui Zaklika, iar în afară de ele, 
cel al familiilor Gryfit şi Bobowski, şi Koźle Rogi, şi ale 
multor altora care în bătălii se adunau sub un blazon 
comun cu aceeaşi deviză. 

Şi astfel înflorea pământul sub ele, cum înfloresc 
luncile primăvara. Mergea un val de cai, un val de oameni, 
deasupra o pădure de sulițe cu steguleţe colorate ca nişte 
flori mai mici, iar în spate, în nori de praf, pedestrimea 
oraşelor şi ţăranii. Ştiau că merg la o luptă cumplită, dar 
ştiau că „trebuie”, aşadar păşeau cu inimă bărbată. 

La aripa dreaptă înaintau cetele lui Witold sub steaguri 
de diferite culori, dar cu aceeaşi înfăţişare a blazonului 
lituanian Pogonia. Nici o privire nu putea cuprinde toate 
steagurile, fiindcă se desfăşurau printre câmpuri şi păduri 
pe o lărgime mai mare decât o milă germană. 

Inainte de amiază, când oştile ajunseră în apropierea 
satelor Logelan şi Tannenberg, se opriră la marginea 
pădurii. Locul părea bun pentru odihnă şi ferit de orice 
atac neaşteptat, deoarece din stânga îl scălda lacul 
Dąbrowski, din dreapta lacul Lubef, iar înaintea oştirii se 
deschidea o suprafaţă de o milă de câmp. În mijlocul acelei 
întinderi care se înălța lin spre apus, înverzeau luncile 
Grünwald, iar puţin mai departe înnegreau acoperişurile 
de paie şi ogoarele triste de la Tannenberg. Duşmanul care 
ar fi coborât spre pădure ar fi fost uşor de observat, dar nu 
era aşteptat să atace mai devreme de ziua următoare. De 
altminteri, oastea se oprise aici numai pentru popas, dar 
pentru că omul priceput în treburile războiului, Zyndram 
de Maszkowice, păstra ordinea de luptă chiar în timpul 
marşului, se oprise în aşa fel ca în fiecare clipă să fie gata 
de bătălie. Din porunca lui, fuseseră trimişi îndată gonaci 
pe cai repezi hăt! înainte către Grünwald, Tannenberg şi 
mai departe să cerceteze împrejurimile, iar în acest timp, 
pentru regele care nu voia să renunţe la îndatoririle 
religioase, întinseră pe malul înalt al lacului Lubeń un 
cort-capelă, ca să poată asculta sfânta slujbă. 

Jagietto, Witold, prinții mazovieni şi sfatul de război se 

duseră la cort. În faţa lui, se adunaseră cavalerii de frunte, 
ca să se încredinţeze lui Dumnezeu înaintea zilei 
hotărâtoare, nu să privească la rege. Şi îl văzură mergând 
în straiul cenuşiu de tabără, cu chipul grav, pe care se 
aşternuse vizibil o grijă grea. Anii îi schimbaseră prea 
puţin făptura şi nu-i brăzdaseră cu riduri obrazul şi nu-i 
albiseră nici părul pe care şi-l aşeza şi acum la fel cu o 
mişcare iute după ureche, ca atunci când Zbyszko îl văzuse 
pentru prima dată la Cracovia. Dar mergea parcă aplecat 
sub povara unei răspunderi mari, cufundat parcă într-o 
mare tristeţe. Printre oşteni se spunea că regele plânge 
mereu pentru sângele creştinesc care avea să fie vărsat şi 
aşa era într-adevăr. Jagielto era scârbit de război, mai ales 
cu oamenii care purtau pe mantii şi pe steagurile lor 
crucea, şi dorea pacea din tot sufletul. În zadar dregătorii 
polonezi, ba chiar şi mijlocitorii maghiari, Scibor şi Gara, îi 
înfăţişaseră trufia şi semeţia teutonă cu care se împăuna 
maestrul Ulryk, gata să provoace la luptă întreaga lume; 
degeaba propriul lui sol, Piotr Korzb6g, jura pe Crucea lui 
lisus şi pe peştii de pe blazonul lui că Ordinul nu vrea să 
audă de pace, şi că singurul care-l îndemna la pace, graful 
von Wenden - comtur de Gniewo -, fusese batjocorit şi 
jignit de ceilalţi. Regele mai trăgea nădejde că duşmanul 
va recunoaşte dreptatea cererilor lui, va cruța sângele 
omenesc şi va încheia înfricoşătoarea gâlceavă cu un tratat 
cinstit. 

Astfel că şi acum se duse să se roage pentru asta la 
capelă, întrucât sufletul lui simplu şi bun era chinuit de o 
nelinişte uriaşă. Mai demult, Jagiełło năvălise cu focul şi 
sabia în ţinuturile teutone, dar o făcuse ca un prinţ păgân 
din Lituania, pe când acum, când era regele Poloniei şi 
creştin, şi vedea satele arzând, cenuşă, sânge şi lacrimi, îl 
înfiora teama de mânia dumnezeiască, mai ales că acesta 
nu era decât începutul războiului. Dacă măcar s-ar fi putut 
sfârşi acum! Dar uite că azi-mâine popoarele se vor izbi şi 
pământul se va înmuia de sânge. Sigur, duşmanul nu are 
dreptate, totuşi poartă crucea pe mantii şi îl apără relicve 

atât de mari şi de sfinte, încât gândul se retrage înfricoşat 
dinaintea lor. În toată oştirea, lumea se gândea la ei cu 
teamă şi nu de vârfurile săgeţilor, nu de paloşe, nu de 
baltage, ci de aceste oseminte sfinte se temeau polonezii în 
primul rând. „Cum vom putea ridica mâna asupra 
maestrului, se întrebau cavalerii care nu ştiau ce e frica, 
devreme ce pe platoşa lui se află o raclă cu oseminte sfinte 
şi lemn din crucea Mântuitorului!” Este adevărat că Witold 
ardea de nerăbdare să se războiască, şi se grăbea spre 
bătălie, dar inima cuvioasă a regelui încremenea pur şi 
simplu la amintirea acelor puteri cereşti, cu care Ordinul 
îşi ascundea fărădelegile. 


Capitolul LI 


TOCMAI CÂND PREOTUL BARTOSZ DIN Kłobuck sfârşi o 
slujbă, iar parohul din Kalisz avea să înceapă în curând pe 
a doua, şi regele ieşise înaintea cortului să-şi mai 
dezmorţească puţin picioarele de atâta stat în genunchi, 
când pe un cal înspumat năvăli ca o furtună şlahticul 
Hanko Ostojczyk şi înainte de a sări din şa, strigă: 

— Stăpâne milostiv, vin nemţii! 

La aceste cuvinte, cavalerii se ridicară, regele se 
schimbă la faţă, tăcu o clipă, după care întrebă: 

—Lăudat fie lisus Cristos! Unde i-ai văzut şi câte 
steaguri sunt? 

— Am văzut un steag lângă Grünwald, răspunse gâfâit 
Hanko, dar în spatele colinei se ridicau nori de pulbere, ca 
şi când s-ar fi apropiat mai mulţi. 

— Lăudat fie lisus Cristos! repetă regele. 

Dar deodată, Witold, căruia îi urcase sângele în obraji 
de la primul cuvânt al lui Hanko şi ochii începuseră să-i 
scânteieze ca doi cărbuni, se întoarse către curteni şi 
porunci: 

— Renunţăm la a doua slujbă şi aduceţi-mi calul! 

Regele îi puse o mână pe umăr şi spuse: 

— Du-te tu, frate, iar eu rămân să ascult şi a doua 
slujbă. 

Aşa că Witold şi Zyndram de Maszkowice încălecată pe 
cai, dar tocmai în clipa aceea, când se întoarseră spre 
tabere, sosi al doilea gonaci, şlahticul Piotr Osza de 
Wtostâw şi începu să strige de departe: 

— Nemţii! Nemţii! Am văzut două steaguri! 

— Pe cai! răsunară glasuri printre curteni şi cavaleri. 

Dar Piotr mai vorbea încă, atunci când se auzi iarăşi un 
tropot şi veni al treilea gonaci, iar după el al patrulea, al 
cincilea şi al şaselea: cu toţii văzuseră steagurile nemţeşti 
venind din ce în ce mai multe. Nu mai era nici o îndoială că 
întreaga oaste teutonă aţine calea celei regale. 

Cavalerii se răspândiră într-o clipită la steagurile lor. 
Lângă cortul-capelă, mai rămase cu regele numai o mână 
de curteni, prelați şi copii de casă. Dar în acel moment, se 
auzi clopoţelul în semn că parohul din Kalisz începe a doua 
slujbă, aşa că Jagiełło îşi întinse braţele, îşi împreună pios 
mâinile şi înălţându-şi ochii spre cer, porni cu pasul rar 
spre cort. 

Dar când după sfârşitul slujbei ieşi din nou înaintea 
cortului, putu să se convingă cu propriii ochi că gonacii 
spuseseră adevărul, căci la marginile văii largi, care se 
ridica tot mai sus, înnegrea ceva, ca şi când o pădure 
crescuse deodată pe câmpul pustiu, iar deasupra acestei 
păduri se înălța şi făcea ape-ape în soare curcubeul 
flamurilor. Şi mai departe, hăt! dincolo de Grünwald şi 
Tannenberg, se ridica spre cer un nor uriaş de pulbere. 
Regele îmbrăţişă cu privirea tot acest orizont ameninţător, 
apoi întorcându-se către preotul ajutor de cancelar 
Mikołaj, îl întrebă: 

— Ce patron avem astăzi? 

—E ziua răspândirii apostolilor, răspunse preotul 
ajutor de cancelar. 

Şi regele oftă: 

— Aşadar, ziua Apostolilor va fi ultima din viaţa multor 
creştini, care se vor întâlni astăzi pe acest câmp. 

Şi arătă cu mâna spre întinderea pustie, în mijlocul 
căreia, la jumătatea drumului către Tannenberg, se înălţau 
doar câţiva stejari seculari. 

Totuşi, în acest timp, îi aduseră calul, iar în depărtare 
se arătară şaizeci de suliţaşi, pe care Zyndram de 
Maszkowice îi trimisese ca gardă personală a regelui. 

x 


Garda regală o conducea Aleksander, fiul mai mic al 
prințului de Płock şi fratele aceluia care, dăruit cu o 
înclinare specială pentru lupte, făcea parte din sfatul de 
război. Al doilea loc după el îl deţinea nepotul lituanian al 
monarhului, Zygmunt Korybut, un tânăr în care se puneau 
speranţe mari, dar un spirit neliniştit. Printre cavaleri, cei 
mai cunoscuţi erau: Jaśko Mazyk de Dąbrowa, un adevărat 
uriaş aproape de statura lui Paszko de Biskupice, şi tot atât 
de puternic ca Zawisza Czarny, ZOlawa, un baron ceh, 
mărunt şi slab, dar foarte sprinten, vestit la curtea Cehiei 
şi a Ungariei pentru duelurile lui, în care răpusese peste 
zece cavaleri austrieci, şi al doilea ceh, Sokół, arcaş 
neîntrecut, şi wielkopolonezul Bieniasz Wierusz, şi Piotr 
Mediolanski, şi boiernaşul lituanian Sienko de Pohost, al 
cărui tată, Piotr, comanda un steag din Smoleńsk, şi ruda 
regelui, cneazul Fieduszko, şi cneazul Jamont, şi ceilalţi 
cavaleri polonezi „aleşi din alte mii”, care juraseră cu toţii 
să-l apere pe rege până la ultima picătură de sânge şi să-l 
ferească de orice primejdie. Legaţi nemijlocit de persoana 
regelui erau preotul ajutor de cancelar Mikołaj şi 
secretarul Zbyszko de Oleśnica, un tinerel învăţat, 
îndemânatic în arta cititului şi a scrisului, dar tot atât de 
puternic asemenea unui mistreţ. Armura stăpânului era 
vegheată de trei scutieri: Czajka de Nowy Dwór, Mikołaj de 
Morawica şi Danitko, un rutean care avea grijă de arcul şi 
tolba cu săgeți. Suita regelui era completată cu vreo 
cincisprezece curteni care, pe caii lor iuți, aveau să ducă 

poruncile către steaguri. 

Scutierii îl îmbrăcară pe rege în armura strălucitoare, 
scumpă, după care îi aduseră, de asemenea „ales din alte 
mii”, armăsarul roib, care sforăia pe nări de bun augur de 
sub fruntarul de oţel şi, umplând văzduhul cu nechezatul 
lui, se ridica puţin în două picioare ca o pasăre care vrea 
să se înalțe în zbor. Regele, când simţi calul sub el şi sulița 
în mână, se schimbă numaidecât. Mâhnirea îi dispăru de 
pe obraz, ochii mici, negri începură să-i strălucească, iar 
pe chip îi apăru rumeneala; totul se petrecu într-o clipită, 
fiindcă atunci când preotul ajutor de cancelar începu să-şi 
ia rămas-bun de la el, făcând semnul crucii asupra lui, 
deveni iarăşi grav şi îşi înclină cu umilinţă capul acoperit 
de coiful de argint. 

* 

Între timp, oştirea teutonă, coborând încet de pe 
câmpia în pantă, trecu de Grünwald, de Tannenberg şi se 
opri în formaţie de luptă la jumătatea câmpului. De jos, din 
tabăra polonă, se vedea foarte bine lavina cailor şi 
cavalerilor uriaşi în armuri de fier. Privirile mai agere 
deosebeau, în măsura în care îngăduia vântul ce flutura 
steagurile, diferitele semne cusute pe ele, precum cruci, 
vulturi, grifoni, paloşe, coifuri, miei, capete de zimbri şi 
urşi. 

Bătrânul Macko şi Zbyszko, care luptând şi mai înainte 
cu teutonii le cunoşteau oştile şi blazoanele, le arătau celor 
din Sieradz cele două steaguri ale maestrului, în care 
slujeau floarea şi aleşii cavalerilor, flamura întregului 
Ordin, purtat de Frydrich von Wallenrod, şi cea a Sfântului 
Jerzy, cu crucea roşie pe un câmp alb, şi multe altele. Nu 
cunoşteau, în schimb, însemnele diferite ale oaspeţilor 
străini, care veniseră cu miile din toate părţile lumii: din 
Austria, din Bavaria, din Suabia, din Elveţia, dintre 
faimoşii cavaleri ai Burgundiei, din bogata Flandră, din 
însorita Franţă, despre ai cărei cavaleri povestea cândva 
Macko că şi atunci când se află la pământ rostesc mereu 
cuvinte vitejeşti, din Anglia de peste mare, patria arcaşilor 

grozavi, şi chiar din îndepărtata Spanie, unde, luptând 
mereu cu sarazinii, înfloriseră mai mult ca în alte ţări 
bărbăţia şi onoarea. 

Iar vajnicilor şlahtici de lângă Sieradz, din Koniecpole, 
din Krzesnia, din Bogdaniec, Rogow şi Brzozowa, ca şi din 
celelalte ţinuturi polone, începu să le clocotească sângele 
în vine la gândul că în curând vor trebui să se încleşteze pe 
viaţă şi pe moarte cu nemţii şi cu toţi aceşti cavaleri 
străluciți. Feţele celor mai vârstnici deveniră grave şi 
aspre, deoarece aceştia ştiau cât de grea şi cumplită le va 
fi truda. În schimb, inimile tinerilor începură să chivnească 
aşa cum chivnesc câinii de vânătoare ţinuţi în lanţuri, când 
văd de departe fiara sălbatică. De aceea, unii, strângând 
mai puternic în pumni suliţele, mânerele paloşelor şi ale 
baltagelor, îşi ridicau caii în două picioare ca pentru a-şi 
lua avânt, alţii se învăpăiară la faţă, mai puţini începură să 
răsufle mai repede, de parcă li se strâmtaseră platoşele. 
Totuşi războinicii cu experienţă îi domoleau, spunându-le: 
„N-o să pierdeţi prilejul şi o să ajungă pentru toţi, să dea 
Dumnezeu să nu fie prea mult”. 

Teutonii, însă, privind de sus la valea împădurită, 
vedeau la marginea copacilor numai zece-cincisprezece 
steaguri polone şi nu puteau fi siguri, dacă asta era toată 
oştirea regală. De bună seamă, spre stânga, în jurul 
lacului, se zăreau de asemenea grupurile cenuşii ale 
luptătorilor, iar prin tufărişuri parcă luceau vârfuri de 
sulițe, un fel de lănci uşoare folosite de lituanieni. Putea fi, 
însă, şi un grup mai mare de polonezi. Abia fugarii din 
cuceritul  Gilgenburg, dintre care  aduseră vreo 
cincisprezece înaintea maestrului, recunoscură că în faţa 
lor se află întreaga oaste polono-lituaniană. 

Dar degeaba vorbiră despre puterea lor. Maestrul 
Ulryk nu voia să le dea crezare, deoarece de la începutul 
acestui război credea numai ce-i convenea şi-i prevestea 
biruinţa lui. Nu trimisese iscoade şi gonaci, socotind că şi 
fără asta trebuie să se ajungă la o luptă hotărâtoare, iar 
acea bătălie nu se poate încheia altfel decât prin 

înfrângerea vrăjmaşului. Încrezător în puterea pe care nici 
unul dintre maeştri n-o mai condusese până atunci la 
luptă, îşi dispreţuia potrivnicul, iar când comturul de 
Gniewo, care răspândise iscoade cu de la sine putere, îi 
dovedi că oştirea lui Jagielto este mai numeroasă, îi 
răspunse: 

— Ce oştire mai e şi asta? Doar cu polonezii va trebui 
să ne opintim puţin, căci restul, chiar dacă sunt mai mulţi, 
nu sunt buni de nimic, mânuind mai cu râvnă lingura, 
decât armele. 

Şi tinzând cu toate forţele spre bătălie, era cuprins 
acum de o mare înflăcărare, când se trezi deodată înaintea 
duşmanului, iar la vederea marelui steag al întregului 
regat, a cărui flamură o zăriră pe fondul întunecat al 
pădurii, nu se mai putu îndoi că înaintea lui se afla marea 
oaste a duşmanului. 

Dar pe polonezii care stăteau la marginea pădurii şi în 
pădure n-aveau cum să-i atace, întrucât cavalerii erau 
năprasnici numai la câmp deschis; nu le plăcea şi nu se 
pricepeau să lupte printre copaci. 

Se întruniră deci la un sfat scurt în jurul maestrului, să 
chibzuiască în ce fel ar putea atrage vrăjmaşul din tufişuri. 

— Pe Sfântul Jerzy! strigă maestrul. Am mers două mile 
fără odihnă, şi soarele dogoreşte, iar trupurile năduşesc 
grozav sub armură. N-o să aşteptăm aici până când va 
avea chef duşmanul să iasă din pădure. 

La acestea, graful Wende, un bărbat statornic ca vârstă 
şi înţelept, propuse: 

— Este adevărat că mi-au luat cuvintele în râs tocmai 
aceia care o vor lua la sănătoasa de pe acest câmp, unde 
eu o să pier (aici privi la Wemer von Tettingen), dar eu tot 
am să spun ce-mi poruncesc conştiinţa şi dragostea de 
Ordin. Polonezii nu duc lipsă de curaj, dar, după câte 
cunosc, regele aşteaptă şi acum solie de pace. 

Werner von Tettingen nu răspunse nimic, 

mulţumindu-se să izbucnească într-un râs dispreţuitor, dar 
nici maestrului nu-i plăcură cuvintele lui Wende, aşa că 
zise: 

— Mai e timp oare să ne gândim acum la pace? Altceva 
trebuie să hotărâm. 

-— Totdeauna este timp pentru opera lui Dumnezeu, 
răspunse von Wende. 

Dar cumplitul comtur de Czluchow, Henryk, care jurase 
că va porunci să se poarte înaintea lui două paloşe scoase 
din teacă până când le va mânji în sânge polonez, îşi 
întoarse spre maestru faţa grasă şi asudată şi strigă cu 
mare mânie: 

— Mi-e mai dragă moartea decât ruşinea! Şi cu toate că 
sunt singur, cu paloşele astea voi ataca oştirea polonă! 

Ulryk îşi încruntă puţin sprânceana. 

— Vorbeşti împotriva ascultării, îl dojeni. 

Apoi către comturi: 

—Să ne sfătuim cum să-l scoatem pe duşman din 
pădure. 

Se vorbi în fel şi chip, până când le plăcu şi comturilor, 
şi oaspeţilor de vază părerea lui Gersdorf, ca să trimită doi 
heralzi la rege cu vestea că maestrul îi trimite două paloşe 
şi-i provoacă pe polonezi la luptă pe viaţă şi pe moarte, iar 
dacă n-au loc destul, îşi va retrage puţin oastea, ca să aibă 
de ajuns. 

x 

Regele tocmai cobora de pe malul lacului, 
îndreptându-se spre aripa stângă a steagurilor polone, 
unde avea să învestească mai mulţi cavaleri, când deodată, 
i se dădu de ştire că doi heralzi coboară dinspre oastea 
teutonă. 

Inima lui Władysław se umplu de speranţă. 

— Poate că ne propun o pace dreaptă! 

— Să dea Dumnezeu, răspunseră prelaţii. 

Regele trimise după Witold, dar acesta, ocupat cu 

pregătirea oştirii, nu putu veni, astfel că între timp heralzii 
se apropiară încet de tabără. 

În lumina puternică a soarelui, îi vedeau de minune 
apropiindu-se pe cai uriaşi, acoperiţi cu valtrapuri; unul 
avea pe scut vulturul negru imperial pe un câmp auriu, 
celălalt, care era heraldul prinţului de Szczecin, un grifon 
pe câmp alb. Rândurile se desfăcură înaintea lor, iar ei, 
descălecând, se opriră după o clipă în faţa regelui şi 
înclinându-se pentru a-i arăta cinstea cuvenită, îşi 
îndepliniră astfel solia. 

— Maestrul Ulryk, spuse primul herald, te provoacă pe 
Măria Ta şi pe prinţul Witold la o luptă pe viaţă şi pe 
moarte, şi ca să vă stârnească bărbăţia, care se pare că vă 
lipseşte, vă trimite aceste două paloşe. 

Spunând acestea, puse paloşele la picioarele regelui. 
Jaśko Mazyk de Dąbrowa îi traduse regelui cuvintele lui, 
dar abia apucă să sfârşească şi ieşi înainte al doilea herald 
cu grifonul pe scut şi vorbi astfel: 

— Maestrul Ulryk a poruncit să vă dăm de ştire, că 
dacă n-aveţi destul câmp de luptă, îşi retrage oastea şi vă 
face loc, ca să nu muceziţi prin tufişuri. 

Jaśko MazZyk traduse din nou şi se lăsă tăcerea, doar 
cavalerii din suita regelui începură să scrâşnească din dinţi 
faţă de asemenea obrăznicie şi înjosire. 

Ultimele speranţe ale lui Jagiełło se împrăştiară ca 
fumul. Se aşteptase la o solie de negociere şi pace, şi când 
colo primise una de trufie şi sfidare. 

Aşadar, înălţându-şi ochii înlăcrimaţi, răspunse astfel: 

— Paloşe avem destule, dar le primesc şi pe acestea ca 
semn al izbânzii pe care Dumnezeu mi-o trimite prin 
mâinile voastre. lar câmpul de luptă, tot El îl va hotărî. 
Dreptăţii Lui mă adresez, plângându-mă de ticăloşia şi 
trufia voastră, amin. 

Şi două lacrimi mari îi şiroiră pe obrajii arşi de soare. 

În acest timp, glasurile cavalerilor din suită începură să 

strige: 

— Nemţii se retrag. Părăsesc câmpul de bătaie! 

Heralzii plecară şi după o clipă îi văzură iarăşi urcând 
panta pe caii lor uriaşi şi strălucitori în lumina soarelui şi 
mătăsurile pe care le îmbrăcaseră peste armuri. 

Oştile polone ieşiră din pădure şi tufişuri în formaţii 
strânse de luptă. In frunte se afla aşa-zisul detaşament de 
elită, alcătuit din cei mai straşnici cavaleri, urmat de 
corpul principal, de pedestrime şi mercenari. Se formară 
în acest fel între detaşamente două uliţe lungi pe care 
goneau Zyndram de Maszkowice şi Witold. Cel din urmă 
fără coif pe cap, într-o armură bine făcută, asemănător cu 
o stea prevestitoare de nenorociri sau cu o flacără 
alungată de vânt. 

Cavalerii trăgeau aer în piept şi se aşezau mai bine în 
şa. 

Bătălia era gata să înceapă. 

* 

Maestrul privea în acest timp la oştile regelui, care 
ieşeau din pădure. 

Se uită îndelung la mărimea lor, la aripile desfăcute ca 
la o pasăre uriaşă, la curcubeul fâlfâind în vânt al 
flamurilor şi deodată inima i se strânse de un simţământ 
necunoscut, apăsător. Poate că văzu cu ochii sufletului 
grămezile de leşuri şi râurile de sânge. Netemându-se de 
oameni, poate că se temea de Dumnezeu, care ţinea acolo 
sus, în ceruri, balanţa biruinţei. 

Pentru întâia dată îi trecu prin minte cât de groaznică 
era această zi, şi pentru prima dată simţi cât de 
nemăsurată era răspunderea pe care şi-o luase pe umeri. 

Aşa că faţa îi păli, buzele începură să-i tremure, iar din 
ochi începură să-i curgă lacrimi bogate. Comturii se uitau 
cu uimire la căpetenia lor. 

— Ce ai, Luminăţia Ta? îl întrebă graful Wende. 

— Într-adevăr, asta-i vreme potrivită pentru lacrimi! 


glumi asprul Henryk, comturul de Człuchów. 

Iar marele comtur Kuno Lichtenstein îşi umflă buzele şi 
rosti: 

—Am să te mustrez pe faţă, maestre, pentru că s-ar 
cuveni să îmbărbătezi inimile cavalerilor, în loc să le 
micşorezi curajul. Nu aşa te-am cunoscut. 

Maestrului, însă, în ciuda tuturor străduinţelor, 
lacrimile continuau să i se scurgă pe barba neagră, de 
parcă înăuntrul lui plângea altcineva. 

În sfârşit, se stăpâni puţin şi, îndreptându-şi privirile 
aspre asupra comturilor, strigă: 

— La steaguri! 

Se repeziră, aşadar, fiecare la al lui, fiindcă porunca 
fusese apăsată, iar el întinse mâna către scutier şi-i spuse: 

— Dă-mi coiful. 

* 

Inimile băteau ca nişte ciocane în piepturile celor două 
oştiri, dar trâmbiţele întârziau să dea semnalul de luptă. 

Se aşternu poate cea mai grea clipă de aşteptare, mai 
grea decât însăşi bătălia. Pe câmpie, între nemti şi oştirea 
regală, se înălţau spre Tannenberg câţiva stejari seculari, 
în care urcaseră ţăranii din partea locului, ca să privească 
la încleştarea acestor oştiri atât de uriaşe, cum nu mai 
văzuse lumea din vremuri de demult. Afară de acest crâng, 
tot locul era gol, cenuşiu, înfricoşător, asemănător cu o 
stepă moartă. Doar vântul se preumbla pe această 
întindere deasupra căreia se înălța încet moartea. Ochii 
cavalerilor se întorceau fără voie către acest câmp tăcut. 
Norii care alergau pe cer acopereau din când în când 
soarele, iar atunci peste tot se aşternea o mohoreală de 
moarte. 

Deodată se iscă vântul. Fremătă în pădure, rupse mii 
de frunze; cobori pe întindere, înşfăcă firele uscate de 
iarbă, ridică nori de pulbere şi zvârli totul în ochii oştilor 
teutone. În aceeaşi clipă, cutremură văzduhul glasul 
ascuţit de corn, bucium, fluiere şi întreaga aripă lituaniană 
zvâcni în sus ca un stol uriaş de păsări care-şi ia zborul. 

Porniră dintr-odată în goană, cum aveau obiceiul. Cu 
gâturile întinse şi urechile ciulite, caii goneau înainte din 
toate puterile; mânuind paloşele şi suliţele, călăreţii 
zburau cu un strigăt uriaş împotriva aripii stângi a 
teutonilor. 

Maestrul se afla tocmai acolo. Emoţia îi trecuse, iar din 
ochi, în loc de lacrimi, îi scăpărau scântei. Văzând 
mohoreala lituaniană  dezlănţuită, se întoarse către 
Frydrych von Wallenrod, care comanda în această parte, 
şi-i spuse: A 

— Witold a început cel dintâi. Incepeti şi voi, în numele 
Domnului! 

Şi cu un gest al braţului drept, puse în mişcare 
paisprezece steaguri de cavaleri în fier. 

— Gott mit uns! strigă Wallenrod. 


Coborându-şi suliţele, steagurile porniră la început la 
pas. Dar aşa cum stânca rostogolită de sus îşi măreşte tot 
mai mult avântul, aşa şi ele: de la pas trecură la trap, apoi 
la galop, gonind înfricoşătoare, nestăpânite, ca o lavină 
care trebuie să măture şi să distrugă tot ce întâlneşte în 
cale. 

Pământul gemea şi se îndoia sub ei. 

* 


Bătălia avea să se încingă dintr-o clipă în alta şi să se 
întindă pe toată linia, aşa că steagurile polone începură să 
cânte vechiul cântec de luptă al Sfântului Wojciech. O sută 
de mii de capete acoperite de fier şi o sută de mii de 
perechi de ochi se înălţară spre cer, iar din o sută de mii 
de piepturi se porni un singur glas uriaş, asemănător cu 
tunetul ceresc: 


Născătoare de Dumnezeu, fecioară, 
De Dumnezeu slăvită Maryja! 
Ocrotitoare a Fiului Tău, 

Maică Precestă, Maryja, 

Implineşte şi ajută-ne nouă... 

Kirie eleison.... 

Şi dintr-odată, puterea cobori în oasele lor, iar inimile 
fură gata de moarte. Era, însă, o forţă atât de nemărginită 
în aceste glasuri şi în acest cântec, de parcă într-adevăr 
tunetele se porniră să duruie pe cer. Suliţele începură să 
tremure în mâinile cavalerilor, începură să tremure 
flamurile şi steguleţele, se cutremură văzduhul, se 
legănară crengile din pădure, iar ecourile trezite începură 
să răsune prin adâncuri şi să strige, repetând parcă 
lacurilor, luncilor jilave şi întregului pământ cât e de lung 
şi de lat: 


Împlineşte şi ajută-ne nouă. 
Kirie eleison!... 


lar ei cântau mai departe: 


Făptura-Ți înviată, Doamne, 
Glasu-i ascultă şi gându-i umple, 
Ascultă-i ruga ce-o purtăm, 

Și dă-ne nouă, Te rugăm, 

O viaţ-a Domnului 

Și grădina raiului. 

Kirie eleison.... 


Ecoul repetă drept răspuns: „Kirie eleison!” iar în acest 
timp, la aripa dreaptă se porni lupta îndârjită ce se apropia 
tot mai mult de mijloc. 

Trosnete, nechezat de cai, răcnetele înfiorătoare ale 
bărbaţilor se amestecară cu cântecul. Dar la răstimpuri, 
strigătele conteneau, ca şi când acelor oameni li se tăia 
răsuflarea, şi într-una din aceste întreruperi, se mai putură 
auzi încă odată glasurile temătoare: 


Adame, tu, omul lui Dumnezeu, 


Stai la sfat cu Tatăl tău, 
Copiii ţi-i chiverniseşti, 

Unde îngerii domnesc! 
Bucurie, 

Fericire. 

Vederea Lui fără oprire... 
Kirie eleison! 


Şi iarăşi ecoul se prăpăstui peste pădure: „Kirie 
eleison!” Strigătele de pe marginea dreaptă se înteţiră şi 
mai mult, dar nimeni nu putea să vadă şi să înţeleagă ce se 
petrece acolo, fiindcă maestrul Ulryk, care privea bătălia 
de sus, aruncă în clipa aceea asupra polonezilor douăzeci 
de steaguri conduse de Lichtenstein. 

De aceea, la steagul polonez de elită, în care erau cei 
mai viteji cavaleri, căzu ca un trăsnet Zyndram de 
Maszkowice şi arătând cu vârful paloşului bulucul de nemți 
care se apropia răcni atât de puternic, încât caii din 
primele rânduri se ridicară pe picioarele dinapoi: 

— Pe ei! Loveşte! 

Aşadar, cavalerii, aplecându-se pe grumazul cailor şi 
îndreptându-şi suliţele înainte, porniră. 

* 


Dar Lituania se îndoi sub năvala înfricoşătoare a 
nemților. Primele rânduri, cele mai bine înarmate, alcătuite 
din boieri mai răsăriţi, fură culcate la pământ. Cele 
următoare se încleştară cu turbare cu teutonii, dar nici o 
bărbăţie, nici o rezistenţă, nici o putere omenească nu mai 
putea să-i scape de la pierzanie şi de la înfrângere. Şi cum 
putea fi altfel, când de o parte luptau cavaleri în armuri de 
oţel şi pe cai apăraţi cu plăci de fier, de cealaltă poporeni, 
într-adevăr bine făcuţi şi puternici, dar pe cai mărunți şi 
acoperiţi cu piei?... Zadarnic mai încerca lituanianul 
încăpățânat să ajungă la pielea neamţului. Suliţele, 
paloşele, vârfurile  spadelor, ghioagele  ghintuite cu 
cremene sau cu cuie se izbeau de tablele de fier ca deo 
stâncă ori de zidurile castelelor. Greutatea oamenilor şi a 
cailor strivea pâlcurile nefericite ale lui Witold, pe care le 
tăiau paloşele şi securile, le împungeau şi le zdrobeau 

oasele halebardele, le călcau copitele cailor. Cneazul 
Witold degeaba arunca în această prăpastie a morţii noi 
cete de luptători, zadarnică era rezistenţa, nu mai foloseau 
la nimic îndârjirea, disprețul faţă de moarte şi râurile de 
sânge! Dădură bir cu fugiţii mai întâi tătarii, basarabenii, 
muntenii şi în curând peretele lituanian crăpă şi panica 
sălbatică îi cuprinse toţi oştenii. 

O parte mai mare fugiră spre lacul Lubeń, iar în urma 
lor porniră în goană principalele forţe nemţeşti, secerând 
cu atâta râvnă, încât tot malul se acoperi de leşuri. 

A doua parte a oştilor lui Witold, mai mică, în care se 
aflau şi cele trei polcuri din Smolensk, se retrase către 
aripa poloneză, urmărită de şase steaguri de teutoni şi, pe 
urmă, şi de cei care se întorceau din luptă. Dar oştenii din 
Smoleńsk, mai bine înarmaţi, se opuseră şi ei cu mai multă 
dârzenie. Bătălia se preschimbă în măcel. Pâraie de sânge 
curgeau la fiecare pas, acoperind aproape fiecare palmă de 
pământ. Unul dintre polcurile din Smoleńsk fu zdrobit 
până la ultimul om. Celelalte două se apărau cu disperare 
şi turbare. Dar nemţii învingători nu puteau fi opriţi de 
nimic. Unele dintre steagurile lor erau cuprinse parcă de 
nebunia luptei. Cavaleri izolaţi, împungându-şi caii cu 
pintenii şi ridicându-i în două picioare, se aruncau cu 
securea ridicată în învălmăşeala duşmanului. Loviturile 
paloşelor şi ale halebardelor păreau supraomeneşti, lava 
de oameni, împingând, călcând şi zdrobind caii şi cavalerii 
din Smoleńsk, ajunse în cele din urmă într-o latură a 
principalului polc polonez, deoarece amândouă luptau de 
peste un ceas cu teutonii conduşi de Kuno Lichtenstein. 

* 

De astă dată, lui Kuno nu-i mai merse atât de uşor, 
întrucât armele, caii şi instruirea luptătorilor erau sensibil 
egale. „Pădurea” lăncilor polone îi întâmpină pe teutoni, 
respingându-i chiar, mai ales că primele îi atacară cele trei 
steaguri faimoase, cel din Cracovia, cel de urmărire, 
condus de Jedrek de Brochwice, şi cel de curteni, în frunte 
cu Powala de Taczew. Cu toate acestea, bătălia se încinse 

cu adevărat abia atunci când, după frângerea lăncilor, 
puseră mâna pe paloşe şi baltage. Scutul se lovea de scut, 
bărbatul se încleşta cu bărbat, caii se prăbuşeau, flamurile 
şi însemnele se amestecau, sub loviturile paloşelor şi ale 
baltagelor crăpau coifurile, umărarele, pavezele, fierul se 
mânjea de sânge, se prăvăleau vitejii din şei ca pinii 
retezaţi. Aceia dintre cavalerii teutoni care cunoscuseră 
bătăliile cu polonezii încă de la Wilno, ştiau cât de 
„necioplit” şi de „încăpăţânat” este acest popor, dar cei 
mai noi şi oaspeţii străini fură cuprinşi dintr-odată de o 
uimire asemănătoare cu spaima. Nu puţini îşi struneau caii 
fără să vrea, priveau nesigur în faţa lor şi înainte de a se 
hotări ce să facă, piereau de lovitura braţului polonez. Şi 
aşa cum grindina bate nemilos din norul arămiu, în lanul 
de secară, tot atât de dese cădeau şi loviturile cumplite, 
răpăiau paloşele, securile, baltagele, fără încetare şi fără 
milă, răsunau ca în fierărie tablele de fier, moartea stingea 
vieţile precum viforul, gemetele se smulgeau din piepturi, 
ochii îşi pierdeau lumina, iar capetele palide ale tinerilor 
se cufundau în noaptea veşnică. 

Zburau în sus scântei iscate de fier, aşchii de lemn din 
cozile suliţelor şi ale flamurilor, pene de păun şi de strut. 
Copitele armăsarilor alunecau pe platoşele însângerate 
căzute pe jos şi peste trupurile cailor ucişi. Cine se 
prăbuşea rănit, era zdrobit de potcoave. 

Dar nu căzuse încă nici unul dintre cavalerii polonezi 
de vază. Înaintau îmbulziţi şi învălmăşiţi, strigând numele 
patronilor sau deviza neamului, cum înaintează focul prin 
stepa uscată, mistuind tufişurile şi iarba. Acolo, Lis de 
Targowisko îl înşfăcă cel dintâi pe viteazul comtur de 
Osterode, Gamrat, care, pierzându-şi scutul, îşi făcu 
ghemotoc mantia albă în jurul braţului, apărându-se astfel 
de lovituri. 

Cu ascuţişul paloşului, Lis îi tăie mantia şi umărarul, 
retezându-i braţul de la subsuoară, iar cu a doua 
împunsătură îi străpunse abdomenul, de se auzi scrâşnetul 
vârfului lovit de şira spinării. Oamenii din Osterode răcniră 

de spaimă la vederea morţii căpeteniei, dar Lis se repezi 
printre ei asemenea vulturului printre cocoare, iar când 
Staszko de Charbimowice şi Domrat de Kobylany îi săriră 
în ajutor, toţi trei curăţiră locul împrejur, cum scutură 
ursul boabele din tecile de mazăre tânără când ajunge în 
lan. 

Tot acolo, Paszko Złodziej de Biskupice îl răpuse pe 
faimosul frate al Ordinului, Kuno Adelsbach. Kuno, când 
văzu înaintea lui un uriaş cu securea însângerată în mână, 
pe care odată cu sângele se lipiseră şi şuviţe de păr 
omenesc, se temu în inima lui şi vru să se dea prins. Dar 
Paszko, neauzindu-l în larma de nedescris, se ridică în 
scări şi-i despică ţeasta odată cu coiful de oţel, ca şi când 
cineva ar fi tăiat un măr în două jumătăţi, îndată după 
aceea, îi stinse din viaţă pe Loch de Meklemburg şi 
Klingenstein, şi pe suabul Helmsdorf dintr-un puternic 
neam de grafi, şi pe Limpach de Moguncja, şi pe 
Nachterwitz tot de Moguncja, până când nemţii începură 
să se retragă înfricoşaţi dinaintea lui la stânga şi la 
dreapta, în timp ce el izbea în ei ca într-un perete ce se 
prăbuşeşte şi mereu îl vedeau cum se ridică în şa pentru 
lovitură, apoi urma strălucirea toporului şi încă un coif 
teuton cădea printre cai. 

In acelaşi loc, puternicul Jędrzej de Brochowice, 
frângându-şi paloşul în capul unui cavaler, care avea o 
bufniţă pe scut şi o vizieră bătută în formă de cap de 
bufniţă, îl apucă de braţ, i-l frânse şi smulgându-i spada, îl 
ucise numaidecât. Tot el îl luă în robie şi pe cavalerul 
Dynheim, pe care văzându-l fără coif, îi păru rău să-l 
omoare, întrucât acesta era aproape încă un copil. Îl lăsă 
deci scutierilor săi neavând cum să ghicească, atunci, că 
îşi lua astfel pe viitorul ginere, pentru că tânărul cavaler 
s-a căsătorit mai târziu cu fiica lui şi a rămas pentru 
totdeauna în Polonia. 

Acum atacară nemţii cu furie, vrând să-l smulgă înapoi 
pe tânărul Dynheim, care provenea dintr-un neam puternic 
de grafi de pe Rin, dar cavalerii-stegari: Sumik de 

Nadbroze şi cei doi fraţi de Ptomykowo, şi Dobko de Ochiw, 
şi Zych Pikno, le ţinură piept, cum îl opreşte leul pe taur, şi 
îi respinseră spre steagul Sfântul Jerzy, lăţind printre ei 
moartea şi distrugerea. 

lar cu cavalerii oaspeţi se încleştă steagul regal de 
curte, pe care-l conducea Ciołek de Zelechâw. Acolo, 
Powata de Taczew, având o putere supraomenească, 
dobora oameni şi cai, zdrobea coifuri de fier ca pe nişte 
coji de ouă, se repezea de unul singur asupra unor grupuri 
întregi, iar pe lângă el luptau Leszko de Goraj, al doilea 
Powała de Wyhucz, şi Mscistaw de Skrzynne, şi cei doi 
cehi: Sokół şi Zbystawek. Aici, lupta dură mai mult, fiindcă 
în acest singur steag loviră trei - teutone -, dar când pâlcul 
douăzeci şi şapte al lui Jaśko de Tarnow îi veni în ajutor, 
forţele deveniră mai mult sau mai puţin egale, şi nemţii 
fură respinşi la aproape o jumătate de aruncătură de 
săgeată de arbaletă de la locul primei izbiri. 

Dar şi mai departe îi împinse steagul cracovian, pe 
care-l comanda însuşi Zyndram, în fruntea căruia printre 
stegari mergea cel mai înspăimântător dintre toți 
polonezii, Zawisza Czarny cu blazonul Sulima. Alături 
trudeau: fratele lui, Farurej, şi Florian Jelitczyk de 
Korytnica, şi Skarbek de Góry, şi tocmai acel faimos Lis de 
Targowisko, şi Paszko Złodziej, şi Jan Naatcz, şi Stach de 
Charbimowice. De braţul cumplit al lui Zawisza pieriră 
mulţi bărbaţi viteji, de parcă în această armură neagră le 
ieşea în întâmpinare însăşi moartea, iar el lupta cu 
sprânceana încruntată şi nările strânse, liniştit, atent, ca şi 
când făcea o treabă obişnuită; la răstimpuri, ridica scutul, 
respingea lovitura, dar fiecărei străluciri a paloşului său îi 
răspundea un răcnet al unui războinic răpus, iar el nici 
măcar nu se uita şi mergea înainte ca un nor negru din 
care se slobozeau mereu trăsnete. 

Steagul din Poznań, având ca însemn vulturul fără 
coroană, lupta şi el pe viaţă şi pe moarte, iar cel al 
arhiepiscopului şi cele trei mazoviene se luau la întrecere 
cu el. Dar şi toate celelalte îşi slujeau drept pildă de 

bărbăţie unul altuia. În cel din Sieradz, tânărul Zbyszko de 
Bogdaniec se arunca asemenea unui mistreţ în cea mai 
mare îmbulzeală, iar alături de el se afla vajnicul Macko, 
luptând cumpănit, cum lupta lupul care altminteri nu poate 
muşca de moarte. 

Îl căuta pretutindeni cu ochii pe Kuno Lichtenstein, dar 
neputându-l zări pe el în învălmăşeală, îi observă pe alţii 
care purtau haine mai strălucitoare şi nefericit era orice 
cavaler care avea nenorocul să-l întâlnească. Nu departe 
de cei doi cavaleri de Bogdaniec, se  zvârcolea 
ameninţătorul Cztan de Rogów. li spărseseră coiful de la 
prima ciocnire, aşa că lupta acum cu capul gol, speriindu-i 
pe nemți cu faţa lui păroasă mânjită de sânge; aveau 
impresia că nu vedeau un om, ci vreun monstru al pădurii. 

Cu toate acestea, sute, iar după aceea mii de cavaleri 
din amândouă părţile acoperiră pământul, până când, sub 
loviturile polonezilor îndârjiţi, năvala teutonă începu să se 
clatine. Deodată, se petrecu ceva ce putea să schimbe 
într-o clipă soarta bătăliei. 

Întorcându-se din urmărirea lituanienilor, îmbătate de 
victorie şi înflăcărate, steagurile nemţeşti loviră în coasta 
aripii poloneze. 

Socotind că toate oştile regale sunt sfărâmate şi bătălia 
câştigată hotărâtor, se întorceau în grupuri mari 
învălmăşite, strigând şi cântând, când observară deodată 
înaintea lor măcelul îngrozitor şi pe polonezii aproape 
biruitori înconjurând detaşamentele teutone. 

Coborându-şi capetele, cavalerii nemți priviră uluiţi la 
cele ce se întâmplă, apoi, aşa cum se afla, fiecare înfigea 
pintenii în burta calului şi se avânta în iureşul luptei. 

Şi astfel, atacară grămadă după grămadă, până când 
mii de teutoni se prăpăstuiră asupra steagurilor polone 
istovite de luptă. Nemţii strigară de bucurie, când văzură 
ajutorul care le sosea, şi înflăcărarea lor spori. O luptă 
încrâncenată se încinse pe toată linia, pământul se scurgea 
în râuri de sânge, cerul se înnora şi duruiră tunete surde, 
ca şi când însuşi Dumnezeu voia să se amestece printre 

luptători. ij 

Dar izbânda începu să încline de partea nemților... În 
rândurile polone sta să se işte învălmăşeala; teutonii 
începură să intoneze cântecul de triumf: 

„Christ ist erstanden!...”! 

Se întâmplă, însă, deodată ceva şi mai cumplit. 

Un teuton căzut pe jos sfârtecă burta calului, pe care 
călărea Marcin de Wrocimowice. Acesta ţinea marea 
flamură sfântă a întregii oştiri cu vulturul încoronat. Calul 
şi călăreţul se prăbuşiră în acelaşi timp. 

Într-o clipită, sute de braţe de fier se întinseră după ea, 
iar din toate piepturile teutone se smulse un răcnet de 
bucurie. Li se părea tuturor că acesta era sfârşitul, că frica 
şi panica îi vor cuprinde acum pe polonezi, că va veni 
ceasul înfrângerii, al uciderii şi al măcelului, că-i vor 
urmări pe fugari şi-i vor ucide până la unul. 

Dar îi aştepta o dezamăgire sângeroasă. 

Oştirea polonă strigă într-adevăr cu disperare, ca un 
singur bărbat, la vederea flamurii care cădea, dar în acest 
strigăt şi în această disperare nu era frică, ci încrâncenare. 
Parcă un foc viu căzu asupra armurilor. Se repeziră ca 
nişte lei dezlănţuiţi spre acel loc cei mai destoinici bărbaţi 
din amândouă oştirile, de credeai că în jurul flamurii s-a 
iscat furtuna. Oameni şi cai se buluciră într-un vârtej 
monstruos în care se iţeau braţe lovind, scrâşneau paloşe, 
vâjâiau baltage, hârşcăituri de fier lovit de oţel, zgomote, 
gemete, şi ţipetele bărbaţilor înjunghiaţi se uneau într-o 
larmă asurzitoare, cumplită, de parcă osândiţi cerşeau 
milă din adâncul iadului. Se ridicară nori de praf, din care 
ieşeau doar cai orbiţi de spaimă fără călăreţi, cu ochi 
însângeraţi şi coama zburlită sălbatic. 

Dar nu dură prea mult. Nici un teuton nu scăpă cu 
viaţa din această furtună şi după o clipă flutura iarăşi 
deasupra oştilor polone flamura recucerită. Vântul o mişca, 
o desfăşura şi înflorea minunată asemenea unei flori 


1 Cristos a înviat! (lb. germ.) 

uriaşe, ca semn al speranţei şi ca semn al mâniei 
dumnezeieşti pentru teutoni şi al biruinţei pentru cavalerii 
polonezi. 

Intreaga oaste o întâmpină cu un strigăt de triumf şi 
porni cu atâta încrâncenare asupra nemților, ca şi când 
fiecare steag îşi îndoise puterile şi numărul oştenilor. 

Iar teutonii, izbiţi fără cruţare şi fără odihna necesară 
măcar pentru a-şi trage sufletul, împinşi din toate părţile şi 
loviți de paloşe, securi, baltage şi măciuci, începură din 
nou să se clatine şi să dea înapoi. Ici şi colo, se auziră 
glasuri cerşind îndurare. Ici şi colo, ieşea din vânzoleală 
câte un cavaler străin cu faţa albită de frică şi uimire şi 
fugea în neştire, încotro îl ducea calul. Cele mai multe 
dintre mantiile albe, pe care le purtau fraţii călugări, 
zăceau pe jos. 

Aşa că o nelinişte apăsătoare cuprinse inimile 
căpeteniilor teutone, fiindcă înţeleseră că toată scăparea 
lor este numai în maestru, care aşteptase pregătit până 
acum în fruntea a şaisprezece steaguri de rezervă. 

El însuşi, privind de sus la bătălie, înţelese şi el că 
sosise clipa şi îşi porni polcurile de fier, cum porneşte 
vijelia norul greu de grindină aducătoare de pagubă. 

Dar mai devreme, înaintea celei de a treia linii polone, 
care nu participase la luptă până atunci, se ivi pe un cal în 
galop Zyndram de Maszkowice, cel care urmărea întreaga 
desfăşurare a bătăliei. 

Se aflau acolo printre pedestraşii polonezi câteva roate 
de cehi năimiţi. Una dintre ele se clătina încă dinaintea 
luptei, dar ruşinată la timp, rămăsese pe loc şi 
lepădându-se de căpetenia ei, ardea acum de dorinţa de 
a-şi răsplăti clipa de slăbiciune prin vitejie. Dar forţele 
principale erau alcătuite din polcurile polone de călărime 
uşoară, fără platoşe, ale ţăranilor fără pământ, din 
pedestrimea orăşenească şi ţăranii liberi, înarmaţi cu 
sulițe, lănci şi coase cu tăişurile în prelungirea cozii. 

— Fiţi gata! Fiţi gata! strigă Zyndram de Maszkowice 
cu glas de tunet, gonind ca un fulger de-a lungul 

rândurilor. 

— Fiţi gata! repetară căpeteniile mai mici, Aşadar, 
înțelegând că vine şi vremea lor, rezemară cozile de la 
sulițe, îmblăcie şi coase în pământ şi făcându-şi semnul 
sfintei cruci, începură să-şi scuipe în palmele uriaşe, 
muncite. 

Şi scuipatul lor de rău augur se făcu auzit de-a lungul 
întregii linii, după care fiecare îşi luă arma în mână şi trase 
aer în piept. În clipa aceea, se apropie de Zyndram un 
copil de casă cu poruncă de la rege şi-i şopti ceva la 
ureche cu glasul gâfâit, iar el, întorcându-se către 
pedestrime, făcu un semn cu paloşul şi strigă: 

— Înainte! 

— Înainte! Toţi odată! Ţine pasul! se auziră poruncile 
căpeteniilor. 

— Pe ei! Asupra feciorilor de câini! Pe ei! 

Porniră. Ca să păstreze pasul egal şi să nu strice 
rândurile, începură să repete toţi deodată: 

— Să-nă-toa-să-eşti-Ma-rie-De-gra-ţie-pli-nă-Dom-nul-e- 
cu-Ti-ne!... 

Şi mergeau ca un puhoi. Mergeau polcurile mercenare 
şi slujitorii de la oraş, ţăranii din Malopolska şi 
Wielkopolska, şi silezienii care înainte de război se 
adăpostiseră în regat, şi mazurienii de lângă Ełk, care 
plecaseră din pricina teutonilor. 

Văzduhul se lumină şi soarele străluci pe tot câmpul în 
vârfurile suliţelor şi în coase. 

Până când ajunseră. 

— Loveşte! răsună porunca. 

— Ehei! 

Şi icni fiecare ca un tăietor de lemne, când ridică 
toporul prima dată, apoi începu să lovească pe cât îl ţineau 
puterile. 


Larma şi strigătele urcau până la cer. 
x 

Regele care privea întreaga bătălie de pe un loc înalt, 
trimitea copii de casă, şi mai că răguşise împărțind 
poruncile. Când văzu, în sfârşit, că întreaga oaste trudeşte, 
începu şi el să-şi dorească să ia parte la luptă. 

Curtenii nu-i îngăduiră, temându-se pentru persoana 
sacră a regelui. ZOlawa apucă frâul calului şi cu toate că 
regele îl lovi cu sulița peste mână, nu-l lăsă. Alţii îi aţinură 
de asemenea calea, rugându-l, implorându-l şi explicându-i 
că şi aşa nu mai schimbă soarta bătăliei. 

lată, însă, că o mare primejdie îl ameninţa pe rege şi 
toată suita lui. 

Maestrul, urmând pilda celor întorşi după urmărirea 
lituanienilor şi vrând să-i surprindă şi el pe polonezi dintr-o 
parte, făcu un ocol, în urma căruia cele şaisprezece 
steaguri de elită ale lui trebuiau să treacă nu prea departe 
de colina pe care se afla Jagietto. 

Işi dădură seama de primejdie, dar nu mai aveau timp 
să se retragă. Strânseră doar flamura regală şi totodată 
pisarul regal Zbigniew de Olesnica se repezi în goana 
calului spre cel mai apropiat steag, care tocmai se 
pregătea să-l întâmpine pe vrăjmaş şi pe care îl conducea 
cavalerul Mikotaj Kietbasa. 

— Regele este înconjurat. Ajutor! strigă Zbigniew. 

Dar Kietbasa, pierzându-şi coiful mai înainte, îşi smulse 
tichia udă de sudoare din cap şi arătându-i-o gonaciului, 
strigă cu mare mânie: 

—Uită-te şi Domnia Ta dacă ne pierdem vremea! Nu 
vezi, oare, că norul acela vine tocmai asupra noastră şi că 
astfel l-am îndrepta asupra regelui; aşa că pleacă de aici, 
că bag sabia în tine. 

Şi uitând cu cine vorbeşte, gâfâind şi purtat de mânie, 
se pregătea să se arunce asupra gonaciului care, văzând 
cu cine are de-a face, şi pentru că bătrânul războinic mai 
avea şi dreptate, se întoarse repede la rege şi-i repetă ce 
auzise. 

Aşa că straja regală înaintă ca un zid să-l apere pe rege 

cu propriile piepturi. Totuşi, de astă dată regele nu se mai 
lăsă convins şi porni în primele rânduri. Dar abia se 
aşezară în formaţie, că nemţii erau atât de aproape că li se 
desluşeau foarte bine blazoanele. Vederea lor ar fi putut 
înfiora şi cele mai curajoase inimi, pentru că erau 
într-adevăr numai floarea cavalerilor. Îmbrăcaţi în armuri 
scumpe, pe cai uriaşi ca nişte bouri, neobosiţi în luptă, la 
care nu luaseră parte până acum, odihniţi, veneau ca 
uraganul, cu zgomot şi duruit mare, fâlfâind din flamuri şi 
steguleţe, iar însuşi marele maestru zbura înaintea lor în 
mantia-i albă care, desfăcută de vânt, semăna cu aripile 
uriaşe ale unui vultur. 

Maestrul trecu de suita regelui, grăbind către lupta 
principală, fiindcă ce însemna pentru el o mână de cavaleri 
care stăteau la o parte, printre care nu-l văzuse şi nu-l 
recunoscuse pe rege. Dar dintr-unul din steaguri se 
desprinse un teuton uriaş şi fie că-l recunoscuse pe 
Jagielto, fie că-l atrăsese armura argintie a regelui, sau, în 
sfârşit, vrând să-şi arate curajul de cavaler, îşi plecă în jos 
capul, îşi îndreptă sulița spre rege şi porni drept spre el. 

Regele împunse calul cu pintenii şi înainte de a izbuti 
să-l oprească, se repezi de asemenea spre el. Şi s-ar fi 
ciocnit fără îndoială de moarte, dacă n-ar fi fost acelaşi 
Zbigniew de Olesnica, tânărul secretar al regelui, tot pe 
atât de priceput la latină ca şi în meşteşugul de cavaler. 
Acesta, având o frântură de suliță în mână, veni dintr-o 
parte asupra neamţului şi trăsnindu-l în moalele capului, îi 
sparse coiful şi-l dobori la pământ. În aceeaşi clipă, însuşi 
regele îl lovi cu vârful suliţei în fruntea descoperită şi 
binevoi să-l ucidă cu propria mână. 

Astfel pieri vestitul cavaler teuton Dypold Kikieritz von 
Dieber. Calul lui îl prinse cneazul Jamont, iar el zăcea rănit 
de moarte în manitia-i albă peste armura de oţel cu 
cingătoare aurită. Ochii i se acoperiseră de albeaţă, dar 
picioarele îi mai scurmară o vreme pământul, până când 
cea mai mare alinătoare omenească, moartea, îi cufundă 
mintea în negură, liniştindu-l pentru totdeauna. 

Cavalerii din steagul de Chełmno săriră să-şi răzbune 
tovarăşul, dar maestrul însuşi le aţinu calea strigând: 
„Herum! Herum!”, alungându-i acolo, unde aveau să 
hotărască soarta acelei zile sângeroase, adică în lupta 
principală. 

Şi iarăşi se petrecu un lucru ciudat. Mikotaj Kietbasa, 
care se afla cel mai aproape dinspre câmp, îi recunoscu 
într-adevăr pe vrăjmaşi, dar în pulberea iscată nu-i 
recunoscură celelalte steaguri polone şi crezând că sunt 
lituanienii care se întorc la luptă, nu se grăbiră să-i 
întâmpine. 

Abia atunci se repezi înainte Dobko de Oleśnica, 
aţinându-i calea marelui maestru care gonea în frunte şi 
recunoscându-l după mantie, după scut şi după cutiuţa de 
aur în care îşi păstra relicva sfântă pe armură. Dar 
cavalerul polonez nu cuteză să lovească în crucifix cu 
sulița, deşi îl întrecea cu mult în putere pe maestru, aşa că 
acesta îi ridică vârful în sus, răni puţin calul, după care se 
încrucişară, făcură un ocol şi fiecare se întoarse către ai 
săi. 

— Sunt nemţii! Maestrul în persoană! strigă Dobko. 

Auzind aceasta, steagurile polone porniră dintr-odată la 
galop. Cel dintâi izbi cu ai lui Mikołaj Kielbasa şi iarăşi se 
încinse bătălia. 

Dar fie că războinicii din ţinutul Chetmno, printre care 
se găseau şi destui polonezi, nu loviră cu toată încrederea, 
fie că încrâncenarea polonezilor nu mai putea fi oprită de 
nimic, destul că acest nou atac nu mai avu rezultatul la 
care se aştepta maestrul. Socotea că aceasta va fi ultima 
lovitură dată puterii regale; văzu, însă, în curând că 
polonezii sunt cei care răzbesc, merg înainte, lovesc, prind 
parcă într-un cleşte de fier aceste pâlcuri, în timp ce 
cavalerii lui mai degrabă se apără, decât atacă. 

În zadar îi îndemna cu glasul, degeaba îi împingea cu 
paloşul la luptă. Se apărau într-adevăr şi se apărau 


1 Înapoi! Înapoi! (lb. germ.) 

puternic, dar nu mai aveau avântul şi înflăcărarea care 
cuprind o oştire victorioasă şi care îmbărbăta inimile 
polone. În armurile îndoite, în sânge, în răni şi cu armele 
ştirbite, în pieptul fără glas, cavalerii polonezi se avântau 
uitând de sine asupra celor mai dese grupuri de nemți, iar 
aceştia începură să-şi strunească fugarii şi să se uite 
înapoi, vrând parcă să ştie dacă nu se închisese cercul de 
fier, care-i strângea tot mai cumplit, şi cedau treptat, dar 
mereu vrând parcă să iasă din vânzoleala de moarte. 
Deodată, dinspre pădure răsunară alte strigăte. Era tocmai 
Zyndram de Maszkowice care-i aducea pe ţăranii liberi în 
luptă. Coasele hârşcăiră îndată pe fierul lovit, platoşele 
răsunară sub loviturile îmblăcielor, trupurile se prăbuşeau 
tot mai dese, sângele curgea şiroaie pe pământul bătătorit 
şi bătălia se preschimba într-o flacără nemărginită, 
deoarece nemţii, dându-şi seama că scăparea lor mai era 
doar în paloş, începură să se apere cu disperare. 

Şi se vânzoliră astfel nesiguri de izbândă până când 
trâmbele uriaşe de praf se ridicară dintr-odată pe partea 
dreaptă a bătăliei. 

— Lituania se întoarce! bubuiră de bucurie glasurile 
polone. 


Aşa şi era. Lituanienii pe care era mai uşor să-i 
împrăştii decât să-i învingi, se întorceau acum şi cu 
strigăte neomeneşti goneau ca viforul pe caii lor iuți la 
luptă. 

Atunci, câţiva comturi în frunte cu Werner von 
Tettingen, se repeziră spre maestru. 

—Scapă-te, stăpâne! strigă comturul de Elbląg. 
Salvează-te pe tine şi Ordinul, până nu se închide cercul. 

Dar cavalerul Ulryk privi posomorât la el şi ridicându-şi 
braţul spre cer, strigă: 

— Ferească Dumnezeu, ca eu să părăsesc acest câmp 
pe care au murit atâţia! 

Şi strigându-şi oamenii să-l urmeze, se aruncă în 
vârtejul bătăliei. In acest timp, ajunseră şi lituanienii şi se 

iscă o asemenea învălmăşeală şi frământare, că ochiul 
omenesc nu mai putea desluşi nimic. 

Maestrul, lovit de vârful unei sulițe lituaniene în gură şi 
rănit de două ori la faţă, mai respinse o vreme loviturile cu 
mâna-i amorţită; în cele din urmă, împuns în grumaz, se 
prăvăli ca un stejar la pământ. Furnicarul luptătorilor 
îmbrăcaţi în piei de animale îl acoperi cu totul. 

x 

Werner Tettingen, cu câteva steaguri, o luă la fugă, dar 
în jurul tuturor celor rămase se închise cercul de fier al 
oştilor regale. Bătălia se transformă în măcel şi o 
înfrângere teutonă nemaiauzită, încât în toată istoria 
omenirii puţine au mai fost de acest fel. Nicicând în 
timpurile creştine, de la luptele romanilor şi ale goților cu 
Atila şi ale lui Carol Martel cu arabii, n-au mai luptat între 
ele oştiri atât de puternice. Acum, însă, una dintre ele 
zăcea la pământ asemenea unui lan de grâu secerat. 
Steagurile aduse de maestru în luptă se predară. Cei din 
Chełmno înfipseră cozile flamurilor în pământ. Alţi cavaleri 
nemți  descălecau în semn că preferă robia şi 
îngenuncheau pe pământul plin de sânge. Întreg steagul 
Sfântului Jerzy, în care slujeau oaspeţii străini, făcu acelaşi 
lucru odată cu căpetenia lui. 

Dar lupta continua, deoarece multe steaguri teutone 
preferau să moară, decât să cerşească îndurarea şi robia. 
Nemţii se strânseră acum după obiceiul lor în război 
într-un cerc uriaş şi se apărau cum se apără o turmă de 
mistreți, când îi înconjoară haita de lupi. Inelul polono- 
lituanian încingea acel cerc cum încinge şarpele trupul 
unui vițel şi se strângea tot mai mult. Şi iarăşi zburară 
braţe, bătură îmblăciele, scrâşniră coasele, tăiară paloşele, 
împunseră suliţele, retezară securile. Nemţii erau doborâţi 
ca o pădure, dar ei mureau în tăcere, mohorâţi, uriaşi, 
neînfricaţi. 

Unii, ridicându-şi vizierele, îşi luau rămas-bun, dându-şi 
sărutul din urmă înainte de a muri; sau se aruncau orbeşte 
în fierberea luptei cuprinşi parcă de nebunie, alţii luptau 

ca prin somn, alţii, în sfârşit, se omorau unii pe alţii, 
înfigându-şi pumnalul în gât ori, aruncându-şi colierele, se 
rugau de tovarăşii lor: „impunge!” 

Îndârjirea polonă sparse în curând marele cerc în peste 
zece grupuri mai mici şi atunci din nou le fu mai uşor 
cavalerilor să se furişeze câte unul. Dar, în mare, şi aceste 
grupuri luptau cu îndârjire şi disperare. 

Puţini erau cei care îngenuncheau cerând îndurare, iar 
când avântul polonezilor împrăştie în cele din urmă şi 
grupurile mai mici, chiar şi cavalerii izolaţi nu mai voiau să 
se predea vii în mâinile învingătorilor. Pentru Ordin şi 
pentru toţi cavalerii apuseni era ziua celei mai mari 
înfrângeri, dar şi a celei mai mari izbânzi. Sub uriaşul 
Arnold von Baden, înconjurat de pedestrimea ţăranilor, 
crescuse un adevărat val de trupuri polone, iar el, puternic 
şi neînvins, stătea deasupra lui asemenea unui stâlp de 
hotar îngropat în movilă, şi cine se apropia de el la o 
lungime de paloş, murea ca lovit de trăsnet. 

Dădu peste el, în sfârşit, însuşi Zawisza Czarny cu 
blazonul Sulima, dar văzând un cavaler fără cal şi nevrând 
să-l lovească împotriva legii cavalereşti, descălecă şi el şi 
începu să strige de departe: 

—Întoarce capul, cavalere, şi dă-te prins sau luptă-te 
cu mine! 


Arnold se întoarse şi, recunoscându-l pe Zawisza după 
armura neagră şi după blazonul Sulima de pe scut, îşi 
spuse în gând: 

„Vine moartea şi a bătut şi ceasul meu, pentru că lui 
nu-i scapă nimeni viu. Dacă l-aş învinge, aş câştiga o faimă 
nemuritoare şi poate că aş scăpa şi cu viaţă”. 

Gândind acestea, se repezi spre el şi se încleştară ca 
două vifore pe pământul acoperit de trupuri. Dar Zawisza 
îi întrecea atât de mult pe toţi în putere, încât erau lipsiţi 
de noroc părinţii ai căror copii se întâlneau în luptă cu el. 
Într-adevăr, lovitura paloşului său sparse ca pe un vas de 
lut coiful lui Arnold şi viteazul căzu cu capul despicat în 
două... 


900 


* 


Henryk, comturul de Czluchów, şi totodată cel mai 
mare duşman al neamului polonez, care jurase că va purta 
două paloşe înaintea lui până când le va înmuia pe 
amândouă în sânge polonez, se strecura acum pe furiş de 
pe câmpul de bătaie, cum se furişează vulpea din cercul 
vânătorilor, când deodată îi aţinu drumul Zbyszko de 
Bogdaniec. Comturul strigă văzând ridicat deasupra lui 
paloşul: Erbarme dich meiner! (cruţă-mă) şi îşi încrucişă 
mâinile de frică, ceea ce auzind tânărul cavaler nu mai 
izbuti într-adevăr să-şi oprească avântul braţului, dar reuşi 
măcar să-l răsucească şi lovi cu latul faţa grasă şi 
îmbrobonată de sudoare a comturului. Şi-l lăsă apoi în 
seama scutierului care, punându-i laţul de gât, îl târî ca pe 
un bou acolo unde-i strângeau pe toţi prinşii. 

* 


lar bătrânul Maćko îl căuta mereu pe Kuno 
Lichtenstein pe câmpul de luptă, şi soarta norocoasă în 
această zi pentru toți polonezii i-l dădu pe mână în nişte 
tufişuri, unde se ascunsese o ceată de cavaleri rămaşi în 
viaţă. Razele soarelui care se răsfrângeau în armurile lor 
le trădă prezenţa. Căzură cu toţii în genunchi şi se predară 
numaidecât, dar Macko, aflând că marele comtur al 
Ordinului se află printre prinşi, porunci să fie adus la el şi 
scoţându-şi coiful de pe cap, îl întrebă: 

— Kuno Lichtenstein, mă recunoşti? 

Încruntându-şi sprâncenele şi aţintindu-şi privirea pe 
faţa lui Macko, teutonul răspunse după o clipă: 

— Te-am văzut la curtea din Płock. 

—Nu, răspunse Maćko, m-ai văzut mai înainte! M-ai 
văzut la Cracovia, când te-am implorat pentru viaţa 
nepotului meu, care pentru atacul lui nesăbuit asupra ta, a 
fost osândit să i se taie capul. Atunci l-am jurat lui 
Dumnezeu pe onoarea de cavaler că o să te găsesc şi o să 
lupt cu tine pe viaţă şi pe moarte. 

— Ştiu, răspunse Lichtenstein şi îşi umflă buzele cu 

mândrie, deşi păli totodată puternic, dar acum sunt 
ostaticul tău şi te-ai umple de ruşine dacă ai ridica paloşul 
asupra mea. 

La acestea, faţa lui Maćko se subţie ameninţător, 
semănând întru totul cu un bot de lup. 

— Kuno Lichtenstein, rosti, n-am să ridic paloşul asupra 
unui om neînarmat, dar am să-ţi spun că dacă nu vrei să te 
lupţi cu mine, am să poruncesc să te spânzure ca pe un 
câine. 

— N-am de ales, în gardă! strigă marele comtur. 

—Pe moarte, nu pe robie, îl mai preveni încă o dată 
Macko. 

— Până la moarte. 

Şi după o clipă, se încleştară în faţa cavalerilor teutoni 
şi polonezi. Mai tânăr şi mai îndemânatic era Kuno, dar 
Macko îşi întrecea atât de mult potrivnicul în puterea 
braţelor şi a picioarelor, încât cât ai clipi din ochi îl culcă la 
pământ şi-i apăsă abdomenul cu piciorul. 

Ochii comturului ieşiră din orbite de spaimă. 

—lartă-mă! gemu vărsând sânge înspumat pe gură. 

— Nu! răspunse încrâncenat Macko. 

Şi punându-i pumnalul la gât, împunse de două ori, aşa 
că potrivnicul horcăi înspăimântător; un val de sânge îi 
ţâşni din gură şi fiorii morţii îi cutremurară trupul, după 
care se încordă şi marea alinătoare a cavalerilor îl linişti 
pentru totdeauna. 

* 

Bătălia se schimbă în măcel şi urmărire. Cine nu voia 
să se predea, pierea. Multe bătălii şi încăierări aveau loc 
pe lume în acele vremuri, dar nimeni dintre cei vii nu-şi 
mai amintea un masacru atât de înfricoşător. Se prăbuşea 
la picioarele marelui rege nu numai Ordinul cavalerilor 
teutoni, dar şi întreaga Germanie ce-i ajuta cu cei mai buni 
dintre războinici pe cei din „prima strajă” teutonă de la 
hotar, care intra tot mai adânc în trupul slavilor. 

Din şapte sute de „mantii albe” care conduceau această 
revărsare teutonă, mai rămăseseră doar cincisprezece. 
Peste patruzeci de mii de trupuri zăceau cufundate în 
somnul cel veşnic pe câmpul de luptă. 

Tot felul de flamuri, care la amiază mai fâlfâiau peste 
numeroasa oştire teutonă, căzură toate în mâinile 
însângerate şi biruitoare ale polonezilor. N-a mai rămas 
nici una şi iată că acum le aruncau cavalerii polonezi şi 
lituanieni la picioarele lui Jagielto care, încălţându-şi pios 
ochii spre cer, repeta cu glasul mişcat: „Aşa a vrut 
Dumnezeu!” Fu adus înaintea regelui mai marele 
ostaticilor de vază. Abdank Skarbek de Góry îl aduse pe 
prinţul Kazimierz de Szczecin, Trocnowski, un cavaler ceh, 
pe prinţul Konrad de Olesnica, iar Przedpelko Kopidtowski, 
cu blazonul Dryja, pe Jerzy Gersdorf, aproape fără 
cunoştinţă, care-i conducea pe toţi cavalerii străini din 
steagul Sfântul Jerzy. 

Douăzeci şi două de noroade luaseră parte la această 
luptă a Ordinului împotriva polonezilor, iar acum pisarii 
regali îi scriau pe prinşii care, îngenunchind înaintea 
Măriei Sale, cereau milă şi dreptul de a se întoarce acasă 
după plata răscumpărării. 

Intreaga oştire teutonă încetase să mai existe. 
Urmăritorii polonezi puseseră mâna şi pe uriaşa tabără 
teutonă, iar în ea, afară de răniţi, un număr foarte mare de 
care încărcate cu lanţuri pentru polonezi şi cu vin pentru 
ospăţul de după izbândă. 

* 

Soarele cobora spre asfinţit. O ploaie scurtă şi 
torențială potoli praful. Regele, Witold şi Zyndram de 
Maszkowice tocmai se pregăteau să coboare pe câmpul de 
luptă, când fură aduse trupurile căpeteniilor ucise. 
Lituanienii aduseră, străpuns de sulițe, acoperit de pulbere 
şi de sânge, trupul marelui maestru Ulryk von Jungingen 
şi-l lăsară înaintea regelui, iar acesta oftă cu părere de rău 
şi privind la leşul întins pe spate, pe pământ, rosti: 

-—lată-l pe cel care, încă astăzi, credea că este cel mai 
mare dintre stăpânitorii acestei lumi. 

După care lacrimile începură să-i curgă ca nişte perle 
pe obraji şi după o clipă continuă: 

—A murit, însă, ca un viteaz, de aceea îi vom lăuda 
bărbăţia şi-l vom cinsti cu o înmormântare creştinească. 

Şi dădu îndată poruncă să fie spălat trupul în lac, 
îmbrăcat apoi în veşminte de sărbătoare şi acoperit, până 
când îi va fi gata sicriul, cu mantia de călugăr. 

Între timp, se aduceau mereu alte şi alte trupuri, pe 
care le recunoşteau prinşii. Fu adus marele comtur Kuno 
Lichtenstein, cu gâtul tăiat cumplit de pumnal, şi 
mareşalul Ordinului, Frydrych Wallenrod, şi marele 
şambelan, graful Albert Szwarcberg, şi marele vistier 
Tomasz Mercheim, şi graful Wende, răpus de mâna lui 
Powata de Taczew, şi peste şase sute de comturi cunoscuţi 
şi fraţi. Slujitorii îi aşezau unul lângă altul, iar ei zăceau ca 
nişte trunchiuri retezate, cu faţa spre cer, albă ca şi 
mantiile, cu ochii sticloşi, deschişi, în care se stinseseră 
mânia, mândria, turbarea luptei şi spaima. 

Peste capetele lor fură înfipte flamurile cucerite, toate! 
Adierile serii înfăşurau şi desfăşurau cu schimbul pânzele 
ce legănau parcă somnul celor căzuţi. De departe, sub 
aura zării, se vedeau pâlcurile lituaniene care aduceau 
tunurile cucerite, folosite pentru prima dată de nemți în 
lupta de câmp, dar care nu produseseră nici o pagubă 
învingătorilor. 

Pe colină, în jurul regelui, se strânseseră cei mai mari 
dintre cavaleri şi răsuflând greu, se uitau la aceste flamuri 
şi la trupurile ce zăceau la picioarele lor, cum se uită 
secerătorii osteniţi la grâul secerat şi legat în snopi. 
Fusese o zi grea şi recolta cumplită, dar iată că sosea 
seara măreaţă, de bucurie a lui Dumnezeu. 

O fericire neţărmurită lumina chipurile învingătorilor, 
fiindcă înțelegeau cu toţii că aceasta era seara care punea 
capăt nu numai sărăciei şi nevoilor zilei de astăzi, ci unor 

secole întregi. 

lar regele, deşi îşi dădea seama de proporţiile 
nenorocirii, privea parcă uimit înainte şi într-un târziu 
întrebă: 

— Oare întregul Ordin zace aici? 


Ajutorul de cancelar Mikotaj, care ştia prevestirile 
Sfintei Brygida, spuse: 

—A sosit vremea să li se smulgă dinţii şi să li se taie 
braţul drept!... 


Apoi ridică mâna şi făcu semnul crucii nu numai asupra 
celor ce zăceau mai aproape, dar şi asupra întregului câmp 
dintre Grünwald şi Tannenberg. În strălucirile puternice 
ale aurei şi aerul curăţat de ploaie se vedea ca-n palmă 
câmpul de luptă uriaş, aburind, sângerând, presărat cu 
frânturi de sulițe, căruţe, halebarde, mormane de trupuri 
de cai şi oameni, printre care se înălţau ţepene, mâini, 
picioare, copite... Câmpul acesta jalnic al morţii, cu miile 
de leşuri, se întindea mai departe decât puteai cuprinde cu 
privirea. 

Slujitorii trebăluiau în acest cimitir nemărginit, 
adunând armele şi dezbrăcând trupurile de platoşe. 

lar sus, pe bolta trandafirie, se învălătuceau şi se 
roteau stoluri de ciori, corbi şi vulturi, croncănind şi 
bucurându-se la vederea prăzii. 

Dar nu numai Ordinul cavalerilor teutoni, care-şi 
încălcase jurămintele, zăcea răpus la picioarele regelui, ci 
întreaga putere germană, ce inundase până acum 
nefericitele pământuri slave, se sfărâmase în această zi a 
ispăşirii de piepturile polone. 

* 

Aşadar ţie, trecut mare şi sfânt, şi ţie, sânge jertfit, vi 

se cuvin slava şi cinstirea tuturor timpurilor. 

Capitolul LII 


MACKO ŞI ZBYSZKO SE ÎNTOARSERĂ la Bogdaniec. 
Bătrânul cavaler o mai duse încă multă vreme, iar Zbyszko 
ajunse să trăiască sănătos şi în putere clipa fericită, când 
pe o poartă ieşea din Malborg cu lacrimi în ochi maestrul 
teuton, iar pe cealaltă intra în fruntea oştirii voievodul 
polonez, ca să ia în stăpânire, în numele regelui şi al 
regatului, oraşul şi tot ţinutul până la valurile sinilii ale 
Balticii. 


Sfârşit 


Henryk Sienkiewicz 
CAVALERII TEUTONI 


[...] Bătălia de la Grünwald, spre care se îndreaptă 
toate firele naraţiunii, este pregătită cu răbdare şi conştiin- 
ciozitate, relaţiile dintre polonezi şi lituanieni, pe de o 
parte, şi cavalerii Ordinului teuton, pe de alta, evoluând 
inexorabil spre această soluţie de extremă. [...] 

Înfrângerea cavalerilor crucii în lupta de la Griinwald 
în 1410, una dintre cele mai mari bătălii ale Evului Mediu, 
întruneşte, în sfera finalităţii imediate, lecţia unui simbol 
plin de învăţăminte care prevesteşte insuccesul oricărei 
politici de deznaționalizare a poporului polonez, indiferent 
de argumentele şi mijloacele întrebuințate. 


Stan Velea 


